
TAUTINIS 
AUKLĖJIMAS 


AUTORIAUS ŽODIS 


Rinktis disertacijai tautinio auklėjimo problemą autorių skati- 
no dvi aplinkybės: pats problemos aktualumas ir autoriaus studi- 
jų eiga. Šiandien, kai žmonijos išsivystymas vis labiau atskleidžia 
tautinio prado reikšmę gyvenimui ir žmogui, kai bandoma pada- 
ryti šitą pradą atskirų gyvenimo laipsnių ir sričių jungtimi, dar 
daugiau, kai žodžiui barbaras yra grąžinama heleniškoji jo pras- 
mė - šiandien jau labai laikas kalbėti apie tautinį auklėjimą, kaip 
apie priemonę įkūnyti tiems siekiniams, kuriuos iškėlė romanti- 
ka ir kuriuos taip stipriai pabrėžė tautinis mūsų laikų sąjūdis. Su- 
prantama, tautinio auklėjimo problemos sprendimas negalėjo būti 
be kosmopolitinio ir nacionalistinio idealo kritikos. Žmogui rei- 
kia klausyti ne tik kraujo balso, bet ir proto. Principinis pedagogo 
nusistatymas šiandien turbūt niekur taip gerai nėra išbandomas, 
kaip tautinio auklėjimo teorijoje ir praktikoje. 

Jeigu sakoma, kad disertacijos tema turi būti savaiminga iš- 
plauka iš aukštųjų studijų, tai autorius vargiai galėjo rasti kitą 
temą, kurioje gyvenimo filosofijos ir teorinės pedagogikos pažin- 
tys duotųsi tinkamiau suderinamos. Tautinis auklėjimas nėra nei 
speciali ugdymo sritis (šalia protinio, dorinio ar estetinio ugdy- 
mo), nei speciali pedagogikos disciplina (šalia didaktikos, dori- 
nio auklėjimo ar estetinio lavinimo mokslo). Jis yra tik vienas ug- 
dymo atžvilgis. Jis apima visą ugdymo plotą ir visas pedagogikos 
disciplinas. Jis todėl autoriui ir pasisiūlė kaip palankiausia dirva 
pedagogikos ir gyvenimo filosofijos sintezei. 

Šitos priežastys nulėmė autoriaus disertacijos objektą. 


Pats dėstymas - beveik ištisai — yra filosofinio pobūdžio. Auto- 
riaus specialybė yra ne praktinė, bet filosofinė pedagogika. Dėl to 
pritaikomųjų ir metodinių pastabų šitame veikale yra maža. Pa- 
daryti konkrečių išvadų ir principus pritaikyti praktikai autorius 
palieka tautinio auklėjimo veikėjams, kurių patyrimas ir gabu- 
mai čia yra vertingesni negu knyginiai pamokymai. Praktines tad 
šio veikalo pastabas autorius prašo suprasti tik kaip pavyzdžius. 

Autorius tiki, kad veikalas, išskyrus II dalies 5-ą ir III dalies 4-4 
skyrių, bus paskaitomas ir nekatalikiškosios pasaulėžiūros žmo- 
nėms. Jis yra skiriamas visai mūsų Tautai. Bet autorius būtų bu- 
vęs nenuoseklus, jei, pripažindamas religinį gyvenimo pradą, tau- 
tiškumo ir patriotizmo problemų būtų neišvystęs ligi galo. 

Šia proga autorius nuoširdžiai dėkoja savo Mokytojui prof. 
St. Salkauskiui, nepaprastai kruopščiai vadovavusiam visam šiam 
darbui; prof. P. Kuraičiui, labai daug padėjusiam veikalui pasiro- 

dyti viešumoje; Šv. Kazimiero Draugijai, drįsusiai šio medžiaginio 
. skurdo metu veikalą išleisti. 


A. Maceina 
Kaunas, 


1934 m. Tautos šventės dieną 


Įvadas 


TAUTA IR TĖVYNĖ 


I. TAUTŲ ATSIRADIMO VEIKSNIAI 


Tos žmonių grupės, kurias šiandien vadiname tautomis, nėra 
staigūs gamtos padarai. Jų atsiradimas yra lėto išsivystymo išda- 
va. Jos nėra atsitiktinio įvykio sublokštų žmonių sambūriai, bet 
organiškai išsivystę vienetai, turį savotišką gyvenimą ir savo pa- 
viršiuje, ir savo gelmėse. Tautinės žymės, arba tautinė individua- 
lybė, ne tada atsiranda, kai žmonės susiburia draūgėn, bet jie dėl 
to ir susiburia, kad yra lenkiami kažkokio išvidinio bendrumo. 
Tauta yra pirmesnė už josios suvokimą, arba už vad. tautinę są- 
monę, nes pirma reikia būti, o tik paskui susiprasti. Istorinis tau- 
tos pasirodymas, arba, kaip sakoma, išėjimas istorijos vaidyklon, 
visados atsiremia bent į nedidelį tautos išsivystymą. Tauta tik dėl 
to istorijoje ir pasirodo, kad jau yra pribrendusi gyventi. Bet ligi 
šio svarbaus momento josios kelias yra labai ilgas. 

Antra vertus, tauta niekados nėra sustingęs dalykas. „Kiekviena 
tauta, sako Fr. Ratzelis, yra nuolatos kintąs kūnas“.! Kaip organiz- 
mas, o tauta yra labiausiai panaši į organizmą, yra gyvas ir todėl 
visados kinta, taip ir gyva tauta nuolatos atsinaujina. Ir niekas turbūt 
taip neprieštarauja išvidinei tautos logikai, kaip bandymas tautos 
buvimą ir kūrybą suvesti į dirbtines schemas. Kur yra gyvybė, ten 
yra kitimas, o kur yra kitimas, ten yra nuolatinis sprogdinimas ir 
griovimas to, kas sena. Tie veiksniai, kurie suveda žmones draūgėn, 
kurie juos sujungia į organišką vienetą, daro įtakos visuomet. Jie kin- 
ta pamažu patys, keisdami ir išvidinius tautos ryšius. 


! Anthropogeographie, I, Stuttgart, * 1921, p. 84. 


Kokie tad yra šitie veiksniai? Kas suskaldo žmoniją į tam tik- 
ras grupes, skirtingas iš paviršiaus ir vieningas savo vidumi? Iš 
kur kyla nepakartojamas jų gyvenimo būdas? Žodžiu, kas padaro, 
kad tam tikra didesnė ar mažesnė žmonių grupė tampa išvidinės jung- 
ties sutelktu vienetu, arba tauta? 


1. Rasė 
a. Problemos atsiradimas 


Nagrinėdami tautų kilimo veiksnius, visų pirma susiduriame 
su rasės problema. Šiandienine prasme rasės sąvoka atsirado tik 
XVI a. Pradžią jai davė didieji ano meto geografiniai atradimai. 
Kolumbui atradus Ameriką ir Vasco de Gamai apiplaukus aplink 
Afriką, pamatyta, kad ir ten gyvenama žmonių, kurie vis dėlto 
yra skirtingi nuo europiečių ne tik savo kalba, ne tik religija, bet ir 
fiziologinėmis ypatybėmis. Gilesni tyrinėjimai rasinio skirtingu- 
mo sąvoką tik stiprino, o antropologijos ir etnologijos išsivysty- 
mas ją visiškai įtvirtino. 

Žodis rasė į gamtos mokslus buvo įvestas L. G. Buffono (1707 m.). 
Bet tikruoju rasinės teorijos tėvu yra laikomas prancūzas Arthu- 
ras Gobineau (1816-1882). Savo veikalu Essai sur l'inégalité des ra- 
ces humaines (4 tom. 1854 m.) jis padėjo pagrindus tikrajam dabar- 
ties rasizmui. Pasak Gobineau, žmonijos išsivystymas pareinąs 
nuo organiškų rasės jėgų. Visuotinė istorija esanti ne kas kita, kaip 
rasių maišymasis arba, kaip jis pats sako, „rasių chemija“. Kultū- 
ros krizė kylanti iš nelygios kraujomaišos, o kultūros galas būsiąs 
tada, kai pralaimėsią kūrybiniai paveldimi elementai ir būsią men- 
karasių nekūrybinių elementų užstelbtiž. Gobineau teorijai, nors 
kiek ir vėliau, buvo karštai pritarta Vokietijoje, ypač nuo 1910 me- 
tų, kada ją ten atgaivino ir paskelbė L. Schemannas savo veikalu 


* Gobineau nuomonė mūsų laikais atsinaujina eugenikos problemo- 
je. Amerikietis eugenikas Lothrop Stoddard net savo veikalą pavadino 
Požmogio grasmė („The Menace of the Underman“, vok. vertimas „Kultu- 
rumsturz. Die Drohung des Untermenschen“, išėjo 1925 m.). 

Gobineaus Rassenwerk (Stutgartas, 1910). Šiandien, rasinei proble- 
mai pasidarius ypač aktualiai, Gobineau dar labiau darosi popu- 
liarus..Dabarčiai Gobineau atrodo kaip josios didvyris ir šauk- 
lys”, 

Gobineau mintis toliau išvystė jo tautietis Bacheras de Le- 
pouge'as. Jo pėdomis ėjo ir anglų kilmės, bet vokiškai rašąs kul- 
tūros istorikas H. St. Chamberlainas, autorius išgarsėjusio vei- 
kalo Die geistigen Grundlagen des 19 Jahrhunderts (t. 21899, *1922), 
kuris, pasak P. Bartho, yra „grynai impresionistiška pasaulio is- 
torijos apžvalga, žiūrint iš rasių teorijos punkto“. Šiaurės rasė, 
pasak Chamberlaino, esanti vienintelis mūsų kultūros veiksnys, 
o ariškoji dvasia tobuliausios savo išraiškos radusi R. Wagnerio 
kūryboje?. - Daugiau ar mažiau šiai krypčiai priklauso ir pozi- 
tyvistinės srovės atstovai, kaip A. Comte'as, ypač vertinęs bal- 
tąją rasę, T. Buckle’as, H. Taine’as, kuriam rasė esanti vienas iš 
trijų tautos likimo veiksnių (kitu du veiksniu Taine’ui yra: le mi- 
lieu - gamta, supanti žmogų, ir le moment - ligšiolinio iSsivysty- 
mo kryptis). 

Rasinė teorija dažnai yra laikoma vokiška. Tai yra netiesa, jei 
kalbama apie šios teorijos kilmę, nes ji yra prancūzų padaras; ir 
tai yra tiesa, jei kalbama apie josios pritaikymą. Prancūzų pagim- 
dyta, ji išaugo ir įsišaknijo vokiečių tautoje. Jau nuo Fichte's lai- 
kų Vokietijoje nuolatos buvo kalbama ir rašoma, kad germaniš- 
koji rasė esanti tobuliausia iš visos žmonijos, kad „objektyvinė 
dvasia“ didžiausio išsivystymo pasiekusi vokiečių tautoje ir vals- 
tybėje (Hegelis). Todėl Gobineau ir kitų rasistų teorijos Vokie- 
čiuose rado gerai prirengtą psichologinę dirvą ir galėjo išsiskleisti 
visu plotu. Šiandien Vokietijoje mes todėl ir matome tikrą „rasi- 
nio mokslo“ įsikūnijimą ir karštą tikėjimą į tai, ką A. Wirthas 
pasakė dar 1914 metais: „Rasė iš tikrųjų yra kažkas dieviška; tai 
predestinacija““. 


3 A. Wirth. Rasse und Volk. 20 p. Halle a. S. 1914. 

* Philosophie der Geschichte als Soziologie. Leipzig, 1922, p. 569. 
5 Pig. jo veikalą Das Drama Richard Wagners, 1921. 

é Rasse und Volk, p. 7. 

b. Rasės sąvoka 


Rasės buvimo negalima neigti. Bet kokios yra išviršinės rasi- 
nio savotiškumo žymės, antropologų nuomonės dar labai skiria- 
si. Apskritai rase yra vadinama grupė žmonių, turinčių bent vie- 
ną juos jungiantį kūno bruožą. Bet kas sudaro šito bruožo esmę? 
Štai klausimas, kuris išskaldo pažiūras. Nei galvos forma, nei jos 
dalių santykis, nei odos spalva, nei plaukų augimo būdas nėra 
neginčijami vienos ar antros rasės ženklai. Vis dėlto būtų nelogiš- 
ka dėl šitų nepergalėtų sunkenybių paneigti rasinį skirtingumą ir 
rasės problemą laikyti nesančia. 

Laikydami žmogų tokia būtybe, kurios prigimtį sudaro gyvu- 
linis ir dvasinis pradai, galime lengvai atspėti, kad rasinis žmo- 
gaus savotiškumas kyla iš gyvulinio prado. Rasė keroja kūne ir tik 
per kūną ji daro įtakos žmogaus sielai. Dvasinių rasių nėra ir ne- 
gali būti. Rasė yra zoologinis žmogaus savotiškumas. Bet kaip tik dėl 
to, kad rasė yra zoologinis dalykas, ji pasikartoja. Tos pačios kūno 
ypatybės klesti daugelyje žmogiškų individų, ir šitas jų bendru- 
mas tampa vienijančia jungtimi. Žmonės darosi surišti vieni su 
antrais tuo, ką jie turi bendra savo kūne, būtent zoologiniu vieno- 
dumu. Taip tad didesnė ar mažesnė žmonių grupė tampa rase. 
Rasė yra zoologinis vienetas, nes jo jungtis yra zoologinė. Individas 
gali būti priskirtas kuriai nors rasei tik tada, kai jis turi tam tikrų 
kūno ypatybių. Klaida būtų laikyti žmogų, pvz., žydiškosios (prie- 
šakinės Azijos) rasės tik dėl to, kad jis turi ypatingą likimą pasi- 
pelnyti. Iš rasės gal ir būtų kartais galima pažinti psichiką, bet 
niekados iš psichikos negalima atspėti rasės. Vienodi dvasios bruo- 
Zai gali būti įgyti visai kitokiu keliu. 

Todėl rasė yra zoologinis savotiškumas, tam tikrą žmogiškų indivi- 
dy skaičių sutelkiąs į zoologinį vienetą. Šitoje apibrėžtyje glūdi du 
bruožai: subjektyvinis-zoologinis individo savotiškumas ir objek- 
tyvinis-zoologinis vienetas. Iš tikrųjų žodis rasė šiandien yra var- 
tojamas abejopa prasme. Juo vadinamas ir žmogaus nusiteikimas, 
ir tam tikra Žmonių grupė. Bet ir vienu, ir kitu atveju rasė visados 
yra zoologinis dalykas. 

Palikdami antropologams surasti konkretų esminį rasės elemen- 

tą, čia iškelsime dvi charakteringas josios ypatybes: pastovumą ir 
paveldimumą. Rasė, kaip zoologinis dalykas, yra grynai prigimties 
davinys. Šitame josios prigimtiškume kaip tik ir laikosi anų dvie- 
jų ypatybių šaknys. Rasė yra labai pastovi, kaip ir visa prigimtis. Ji 
esti tol, kol jai priklausą individai ją palaiko dauginimosi kelių. 
Rasę nulemia prigimtis: ji ją sukuria, ji ją ir perteikia. Rasės pasto- 
vumas yra neišvengiamai surištas su josios paveldimumu: pasto- 
vumas tuo ir pasireiškia, kad rasinės žymės tiksliai atsikartoja nau- 
juose individuose. Žmogus čia nieko negali pridėti - nebent 
kultūros priemonėmis tobulinti jau nulemtą individą. S. R. Stein- 
metzas todėl visai teisingai rase vadina „pastovumą tam tikrų pir- 
mykščių ypatybių, kurios, būdamos bendros visiems rasės indi- 
vidams, visos yra paveldimos naujųjų kartų”. 


c. Rasė ir tauta 


J. G. Herderis neigė rasę. Jam ji yra „nekilnus žodis“, o žmo- 
nių skirstymas pagal odos spalvą - „dirbtinis padaras“. „Visa, 
sako jis, yra tik atspindžiai vieno ir to pačio vaizdo, kuris išplinta 
visoje žemės erdvėje ir laike“ 3 Vietoj rasės Herderis vartoja žodį 
Volk - tauta. Herderio nusistatymas prieš rasę yra visai supranta- 
mas, nes jo meto antropologai su rase siejo ir skirtingą žmonių 
kilimą?. Kad rasės nereiškia skirtingos žmonių kilmės, kad jos yra 
tik vienos žmonijos atspalviai - čia Herderis sako visišką tiesą. Bet 
jau ir šitie atspalviai turi nemažai reikšmės. Rasė zoologinių ypa- 
tybių vienodumu sujungia tam tikrą individų skaičių į zoologinį 
vienetą, kuris yra skirtingas nuo kitų šios rūšies vienetų. Rasinį 
vienodumą turintieji individai savaime glaudžiasi prie vienas ki- 
to, o rasinio skirtingumo grupės savaime tolsta viena nuo kitos. Ra- 
sė yra pirmutinis veiksnys, kuris skaldo žmoniją ir jungia žmones. 

Čia tad ir išeina aikštėn rasės reikšmė ir įtaka žautai. Jau iš pa- 
viršiaus pažiūrėjus, tauta atrodo kaip vienetas, skirtingas nuo kitų 


7 Cit. P. Barth. Philosophie der Geschichte als Soziologie, p. 584. 

* Plg. Ideen zur Philosophie der Geschichte der Menschheit, II. Riga 
u. Leipzig, 1784, p. 80. 

* Ibd. 


ir vieningas savo viduje. Vadinasi, jis buvo sukurtas tokių veiks- 
nių, kurie skaldė žmoniją į grupes ir kartu jungė grupėse indivi- 
dus. Vienas iš tokių veiksnių kaip tik ir yra rasė. Ji yra pirmutinis 
skaldąs ir jungiąs veiksnys, nes ji yra grynai iš prigimtosios sri- 
ties. Prigimtis visame gyvenimo plote yra pirmutinė, kaip me- 
džiaga ir atrama. Rasė deda tautai bendrą pagrindą, ant kurio 
vėliau gali išsivystyti įvairūs pavidalai. Ji yra jai medžiaga ir pri- 
gimtoji atrama. Tauta negalėtų atsirasti, jei rasė nesujungtų pa- 
skirų žmonių tam tikrais, tegul ir grynai zoologiniais, ryšiais. Ga- 
lima tvirtinti, kad kiekvienos tautos pagrinde glūdi rasinis vieningumas. 
Zoologinis tautos pamatas visados yra vieningas. Jis gali būti sudė- 
tas iš daugelio pradų, bet šitie daugingi pradai turi būti jau suau- 
gę, jau sukūrę tam tikrą išvestinę rasę. Kur tokio suaugimo dar 
nėra arba kur jo iš tikrųjų nebuvo (nors iš vidaus jis ir atrodė esąs), 
ten negalima kalbėti nė apie tautą. Tautos niekados nesukurs dvi 
(ar daugiau) išsiskyrusios rasės. Dėl to negalima kalbėti apie „bel- 
gu tautą”, nes ten flamandų ir valonų skirtingumas ne tik nėra 
išnykęs, bet dar net sąmoningai gaivinamas. Taip pat dar tik 
„tampančia tauta” (gal net geriau „tautomis”) reikia laikyti „ame- 
rikiečių tautą“, kur istorinis likimas pamažu jungia rasinius skir- 
tingumus. Rasinį vieningumą reikia skirti nuo rasinio grynumo. Pri- 
pažįstant ir reikalaujant tautos pagrindui rašinio vieningumo, 
nieku būdu negalima tvirtinti, kad tauta turinti turėti ir rasinį gry- 
numą. Dar daugiau, šiandien nė viena kultūringa tauta nėra gry- 
na rasiniu atžvilgiu. Tautų bendravimas jungia ne tik idėjas, bet 
maišo kraują ir sulieja rases. Vis dėlto šitoks susimaišymas ne- 
kenkia rasiniam tautos vieningumui, nes įvairūs elementai susi- 
lieja ir sudaro vieningą dalyką. Tik šita prasme ir sakome, kad tau- 
ta turi turėti vieningą rasinį pagrindą, kaip pirmutinį skaldanti ir 
vienijantį veiksnį. Šitas pagrindas gali būti vieningas iš prigim- 


10 Prieš didįjį karą buvo manoma, kad Belgija esanti tauta, nes neat- 
budęs flamandų tautiškumas buvo palaikytas išnykusiu ir susiliejusiu 
su valonais. Bet didysis karas parodė, kad tokio susiliejimo ten nebūta. 
Flamandai atbudo ir ryškiai atsiskyrė nuo valonų. Šiandien Belgijoj yra 
nuolat kartojama: „Belgijoj nėra belgų“. Belgija yra ne tauta, bet tik vals- 

ties, jei prie jo nėra prisiplakę svetimų elementų. Bet jis turi tapti 
vieningas, jei viena rasė susimaišo su kitomis. Tauta visų pirma 
turi būti gamtinis vienetas, ant kurio vėliau galėtų išaugti tauta, 
kaip kultūrinis vienetas. 


d. Rasės vertingumas 


Rasių skirtingumas dar anaiptol nėra jų vertingumas. Rasinio 
savotiškumo negalima laikyti nelygiaverčiu. Tas pažiūras, kurios 
vieną rasę labiau vertina negu kitą, reikia kartu su Fr. Oppenhei- 
meriu pavadinti die Pseudowissenschaft der Herrenschicht („ponijos 
pseudomokslas“)'!. Tiesa, „rasinis išdidumas“ tūno pasislėpęs 
kiekvieno Žmogaus širdyje, vis tiek ar jis būtų bušmėnas, ar Euro- 
pos baltasis. Rasinė neapykanta eina greta su žmogaus egoizmu. 
Bet reikia suprasti, iš kur kyla didžiavimasis savo rase ir neap- 
kentimas kitų rasių. Ne iš kur kitur, kaip iš ten, iš kur kyla ir pati 
rasė. Rasė savo esme yra zoologinis-gyvulinis dalykas. Rasinis tad 
išdidumas ir rasinė neapykanta taip pat yra zoologinis išdidumas ir zoo- 
loginė neapykanta. Tai gyvulinio žmogaus prado dalykai, bendri 
jam su gyvulių pasauliu. Kaip vienos gyvulių bandos individai 
neapkenčia ir persekioja kitos bandos individus, taip lygiai toks 
pat jausmas stumia žmogų gėrėtis sava rase ir persekioti svetimą- 
ją. Tai yra faktas, turėjęs istorijoje, tiesa, didelių ir labai skaudžių 
pasekmių (pvz., Amerikos indėnų išnaikinimas, baltųjų elgesys 
Afrikoje, Azijoje ir t. t.). Bet jis Žmogui garbės nepadarė. Juo grįsti 
tautos teises reikštų tautos žygius pateisinti gyvuliškais instink- 
tais. 

Gali viena rasė būti vertingesnė už kitą fiziniu atžvilgiu (pvz., 
atsparumu ligoms, patvarumu darbe ir t. t., nors antropologai 
dar ir dėl to labai abejoja), bet dėl to ji nė kiek nepasidaro vertin- 
gesnė etiniu atžvilgiu. Dėl rasinio skirtingumo nė viena tauta 


" Cit. P. Barth. Philosophie der Geschichte als Soziologie, p. 585. - 
Reikia pastebėti, kad nevienodas rasių vertinimas mūsų laikais nėra at- 
sitiktinis dalykas. S. Behnas įrodinėja, kad visa dabarties dorinė pasau- 
lėžiūra grįžta į bajorijos ir ponijos laikus, kad edel dabar pradedama aukš- 
čiau statyti už heilig (plg. jo Ethos der Gegenwart, Bona, 1934). 

neįgyja teisės vyrauti kitų tautų sąskaita. Teisės pagrindas yra 
ne zoologinis savotiškumas, bet žmogiškasis asmuo, respektyviai 
tautinė individualybė. Kaip vienas individas prilygsta kitam tuo, 
kad jis yra asmuo, taip ir kiekviena tauta yra lygi kitai tautai 
etniniu atžvilgiu tuo, kad ji yra individualybė. Kaip tvirti indi- 
vido raumens dar neduoda jam teisės pavergti silpnesniųjų, taip 
tautos gausingumas bei stiprumas negali būti pateisinimas pa- 
glemžti kitą, mažesnę, tautą. Teisės grindimas zoologiniu ver- 
tingumu yra grįžimas į „kumščio teisės“ laikus ir pirmas Zings- 
nis į civilizuotą subarbarėjimą. (Kad iš tikro šitas pavojus graso 
Europai, matysime trečioje dalyje, kalbėdami apie nacionaliz- 
mą.) . 

Dabar galima įvertinti žinomas Aristotelio ir stoikų pažiū- 
ras į žmonių lygumą. Aristotelis savo Politikoj vienus žmones 
skyrė viešpatauti, kitus - vergauti. Dėl fizinio nelygumo jis pa- 
neigė etinį lygumą. Stoikai nuklydo į kitą vienašališkumą, pa- 
skelbdami visokį žmonių lygumą ir tuo būdu atmesdami rasės 
problemą. Tai yra du ryškūs vienašališkumai, įvairiais pavi- 
dalais besikartoją per visus amžius. Aristotelis, išeidamas iš 
fizinio žmonių nelygumo, peržengė teisėtas sienas ir priėjo etinį 
nelygumą. Stoikai, išeidami iš etinio žmonių lygumo, taip pat 
nuėjo per toli ir paneigė fizinį nelygumą. Negalima nesutikti 
su stoikais dėl etinio žmonių lygumo, ką vėliau Krikščionybė 
ypatingai pabrėžė ir kas tapo gražiausiu kultūringos žmonijos 
laimėjimu. Bet negalima taip pat nepripažinti, kad teisus ir Aris- 
totelis, - žmonės savo prigimtimi vis dėlto yra skirtingi. Tai 
yra faktas, kurio negalima neigti, bet kuris etiniam žmogaus 
(resp. tautos) vertingumui neturi reikšmės. Rasė yra gamtos 
dovana ir todėl pati savaime nėra joks etinio vertingumo ma- 
tas, kaip, antra vertus, etinė vertė nėra fizinio vertingumo ma- 
tas. Todėl ir Krikščionybė, laikydama žmones lygiais etiniu at- 
žvilgiu (reikia skirti etinį vertingumą nuo vertingumo turinio), 
nė kiek nesikėsina neigti rasinio jų skirtingumo. P. Barthas todėl 
ne visai teisingai ir per daug bendrai tvirtina, kad „teologinis 
istorijos filosofijos supratimas nežino jokio kitokio tautų su- 
skirstymo, kaip tik pagal jų nusistatymą krikščioniškojo tikėji- 


16 


mo atžvilgiu“'?. Krikščioniškasis istorijos supratimas neneigia 
rasinių skirtumų, kaip iš viso neneigia kūno įtakos sielai. Bet 
jis nesukeičia vertybių eilės nė jų pagrindo. Jis nesuskirsto tau- 
tų į viešpataujančias ir vergaujančias, kaip tai padaro rasizmo 
atstovai. 


e. Rasės nepakankamumas tautai 


Rasė yra vienas iš tautą formuojančių veiksnių. Bet pati vie- 
na ji dar nesudaro tautos, nes yra grynai prigimties veiksnys. 
Pati viena prigimtis niekados nepajėgia ko nors sukurti tobulai ir 
atbaigiamai. Ji tik pradeda, tik duoda medžiagos, o josios Zy- 
gius toliau tęsia kiti veiksniai. Taip yra ir su rase. „Grynos kil- 
mes bendrumas, - sako O. Baueris, — visuomet sudaro tik rasę, 
bet niekados nelemia tautos“.? Rasinio bendrumo dar per ma- 
ža, kad individas taptų vienos ar kitos tautos nariu. Rasinis vie- 
ningumas yra tik galimybė tautai atsirasti. „Rasė yra tik sąlyga 
kultürai”.'* Tiesa, šitoji sąlyga yra labai svarbi ir būtina. Bet ji 
visados lieka tik galimybė ir tik sąlyga, kurią kiti veiksniai turi 
paversti tikrove ir išpildyti. „Rasiniai polinkiai yra viena gija 
istorijos audime, bet nieku būdu ne visa istorija“.'? Rasė tautos 
gyvenime yra plačiausias pagrindas, bet užtat mažiausiai turi- 
ningas ir mažiausiai aprėžtas. 

Pati viena rasė net nesuformuoja tobulai tautos, kaip gamtinio 
vieneto. Jau toje pačioje rasinėje grupėje randame daugybę įvai- 
rių šakų ir šakelių, kurios priklauso tai pačiai rasei, bet kurios jau 
yra įsigijusios kitokių žymių. Matyti, josios susidūrė su kitokiais 
veiksniais, kurių įtaka jas kiek išskyrė iš bendro kamieno. Šitie 
veiksniai glūdi gyvenamojoje aplinkoje. 


12 Op. cit. p. 556. 

® Nationalitūtenfrage und Sozialdemokratie, Wien, 1907, p. 132. 

H W, Sauer. Schöpferisches Volkstum als national und Weltpoliti- 
sches Prinzip, „Archiv für Rechts und Sozialphilosophie“, 1933 m., spa- 
lio mėn., p. 7. 

15 P. Barth. Philosophie der Geschichigzus!»gzuologie, p. 597. 

2. Gyvenamoji aplinka 
a. Aplinkos įtaka tautai 


Kad gyvenamoji aplinka daro didelės įtakos ne tik atskiriems 
individams, bet ir tautoms ir net visai žmonijai, tą nujautė jau an- 
tikinės senovės geografai. Jau Hipokrato veikale Apie orą, vandenį 
ir vietą, istoriniuose Herodoto ir Tukidido raštuose randame visai 
teisingų pastabų apie gamtinę aplinką ir josios reikšmę. 

Bet senieji rašytojai daugiau kalbėjo apie gyvenamosios aplin- 
kos įtaką žmonių kūnui ir jų ūkiui. Tuo tarpu modernieji antropo- 
geografai!“ pastūmėjo šitą mintį toliau, iškeldami gamtos reikšmę 
apskritai visam žmogaus gyvenimui. Antropogeografija savo pra- 
džioje (pvz., Ratzelio veikalai) ir norėjo visų pirma patarnauti is- 
torijai, įrodydama, kad gamtos įtaka iš tikro yra realus veiksnys 
žmonijos išsivystymo eigoje, kad istorija tam tikra prasme yra są- 
lygojama ir gamtos, ne tik laisvo žmonių veikimo. Herderis, pvz., 
mėgo sakyti, kad istorija yra tekanti geografija, o geografija yra sto- 
vinti istorija. Žinoma, būtų pakartota istorinio materializmo klai- 
da, bandant istoriją suprasti kaip gamtos vyksmo dalį. Bet, antra 
vertus, būtų taip pat perdėtas spiritualizmas nepripažinti gamtai 
jokios reikšmės. Istoriją kuria žmonės, bet „istorija riedi žemė- 
je“. 

Supratus žmogaus ir aplinkos sąveiką, buvo iškeltas naujas 
tautų formavimo veiksnys, kurį šiandien mes vadiname gyvena- 
mąja aplinka. Mūsų laikais nėra nė abejonės, kad ta vieta, kurioje 
žmonės gyvena, daro žymią įtaką visai jų prigimčiai. „Žmogus 
kaip jūra siurbiasi į žemę“.!* Žemė žmogų ne tik nešioja, ne tik 
duoda medžiagos jo idėjoms įkūnyti, bet ji pritraukia ir jį patį, ji 
lenkia jį ir įtakoja. 

Būtų klaida manyti, kad žemės įtaka silpnėja kultūrai augant. 
Tiesa, kultūrinė kūryba išvaduoja žmogų iš klaidingos psichinės 

'6 Pvz., El. Reclus (L'homme et la terre), Fr. Ratzel (Anthropogeographie), 
J. Brunhes (La Geographie humaine) ir kiti. 


" Į. Brunhes. La Geographie humaine, Paris 2 1912, p. 58. 
1 Fr. Ratzel. Anthropogeographie, p. 9. 

vienybės su gamta. Kultūringas žmogus atsistoja priešais pasaulį 
kaip subjektas prieš objektą, kaip veikėjas prieš medžiagą. Bet fi- 
zinis jo ryšys su šituo objektu ir su šita medžiaga iš esmės lieka 
toks pats: keičiasi jo tik išvaizda. Dar daugiau. Galima net tvirtin- 
ti, kad gamtos apvaldymas, kuriuo taip giriasi modernusis žmo- 
gus, dar labiau jį su ja suriša. „Kuo daugiau žmogus į žemę įdedą 
darbo ir kapitalo, tuo labiau jis turi su ja suaugti“. Šitasai H. Has- 
singerio"? posakis tinka visai civilizacijai. Jeigu šiandien su baime 
kalbama apie žmogaus pasivergimą jo pačio sukurtai technikai, 
tai čia kaip tik ir pasirodo tasai žmogaus suaugimas su fiziniais 
daiktais. Taigi iš tikrųjų „civilizuoto žmogaus ryšys su savo ap- 
linkos gamta nėra nė kiek palaidesnis negu pirmykščio žmogaus; 
tik jis yra mažiau užčiuopiamas, subtilesnis, labiau susipainiojęs 
ir labiau tarpiškas“?. Žmogus gamtos veiksnių negali panaikinti. 
Jis gali juos tik tvarkyti ir keisti. Jis turi, kaip gražiai pastebi J. Brun- 
hesas, „retą ir didingą lankstumą prisitaikyti“?!. Bet prisitaiky- 
mas niekados nėra atsipalaidavimas. 

Taip yra su kiekvienu individu, taip yra su visa žmonija, taip 
yra galop ir su tarpininku tarp individo ir žmonijos - su tauta. 
„Tauta taip pat yra gamtos augmuo kaip ir šeima, tik turinti dau- 
gybę šakų“.? Tauta taip pat patiria gamtos įtaką. Gyvenamoji ap- 
linka tęsia toliau rasės pradėtą darbą. Klimatas, geografinė padė- 
tis, žemės pobūdis ir josios turtai - vis tai gyvenamosios aplinkos 
veiksniai, kurie lygina rasinio vienodumo jungiamą žmonių gru- 
ps, įdiegdami jai bendrų polinkių, bendrų bruožų, dar labiau glau- 
džiančių žmones vienybėn. Rasė dėl savo platumo tam tikrai gru- 
pei yra visados tik giminė. Tuo tarpu gyvenamoji aplinka suskaldo 
šitą plačią giminę į rūšis. Ji yra pirmutinis specifikuojgs veiksnys 
tautų išsivystymo eigoje. Rasės įtaka tautai ateina iš vidaus, gy- 
venamosios aplinkos - iš šalies. Ir tik tada, kai prie išvidinio 


* Geographische Grundlagen der Geschichte, Freiburg i. Brsg., 1931, 
p. 8. 
» H, Hassinger, op. cit. ibd. 
2! La Géographie humaine, p. 742. 
2 J. G. Herder. Ideen zur Philosophie der Geschichte der Menschheit, 
II, p. 261. 


19 


vienodumo prisideda išviršinių veiksnių vienodumas, tik tada di- 
desnė ar mažesnė žmonių grupė įgyja aprėžtą ir savotišką išvaiz- 
dą. 

Fr. Ratzelis gamtos įtaką lygina su tam tikros formos uola, į 
kurią vienodai dūžta atkeliavusios jūros bangos.” Vienoda gyve- 
namoji aplinka daro vienodą įtaką.” Bet šitos įtakos objektai yra 
nepastovūs. Taūtos negyvena amžinai toje pačioje vietoje. Gyve- 
namosios aplinkos keitimas nelieka be įtakos. Naujos gyvenimo 
sąlygos įspaudžia ir naujų bruožų. „Gamtos įtaka žmogui keliau- 
ja drauge su žmonėmis ir tautomis“? Todėl gyvenamąja tautos 
aplinka reikia laikyti ne tik tą, kurioje dabar tauta gyvena, bet ir tą, 
kurioje bet kada josios gyventa. Tautos atsiradimo vaizdas būtų 
nepilnas, jei būtų ištirta tik šiandieninė josios aplinka, praleidžiant 
tas gamtines įtakas, kurios kito kartu su tautos keliavimu. 

Tačiau reikia pasakyti, kad gyvenamosios aplinkos įtaka yra 
sunkiai užčiuopiama ir dar sunkiau formuluojama. Šitas sunke- 
nybes nujautė jau Herderis. „Yra nežymių nusiteikimų, - sako jis, - 
kuriuos galima pastebėti visame įsigyvenusių tautose papročių 
plote, bet kuriuos yra labai sunku pažymėti“. Taip yra dėl to, 
kad gamtos įtaka tautai visų pirma yra labai leta. Žymesnės ypa- 
tybės ir ryškesni polinkiai yra formuojami ištisus amžius ir net 
tūkstančius metų. Be to, gamtos veiksniai susimaišo patys, supai- 
niodami tuo būdu ir pačią tautos individualybę. Čia dar priside- 
da ir neaiški rasės veikmė. Iš tikrųjų labai sunku pasakyti, ar ku- 
ris nors tautos bruožas yra padaras rasės, ar gyvenamosios 
aplinkos, o gal ir abiejų kartu. Kol gamtos mokslai neišaiškins ra- 
sės įtakos, tol ir gyvenamosios aplinkos veikmė bus neaiški, nors 
visados reali ir jaučiama. 


® Plg. Antropogeographie, p. 9. 

* Šitasai vienodumas nėra ir negali būti absoliutinis. J. Brunhes tei- 
singai yra nurodęs psichologinį tautų skirtingumą, kuris savo ruožtu 
daro įtakos gyvenamajai aplinkai, ir todėl viena tauta tomis pačiomis sąly- 
gomis gali įgyti kitokių bruožų negu antra. (Plg. jo „La Gėographie hu- 
maine“ paskutinius skirsnius). 

3 Fr. Ratzel. Antropogeographie, p. 38. 

2 Op. cit., p. 104. 

b. Klimatas 


Pakalbėjus apie gyvenamąją aplinką apskritai, tenka paminėti 
keletą ryškesnių josios veiksnių, kurie daro svarbią įtaką vieno- 
kiam ar kitokiam tautų išsivystymui. Pirmoje vietoje čia reikia 
pastatyti klimatą. Klimatas nėra vienas kuris veiksnys, bet ištisa 
veiksnių eilė arba, kaip Herderis sako, „priežasčių chaosas“7. Po 
klimato vardu slepiasi visas ryšulys vienas su kitu glaudžiai su- 
jungtų apraiškų”. Jos veikia labai nevienodai ir labai ilgai, kol jų 
įtaka įsibrauna net į žmogaus psichiką. „Klimatas ne verčia, bet 
palenkia“.? Klimatas sudaro žmoguje tam tikrų nusiteikimų. „Mes 
esame molis klimato rankose““", vadinasi, tokia medžiaga, kuriai 
galima suteikti įvairių pavidalų, nekeičiant josios esmės. 

Klimatas tautai turi dvejopos reikšmės. Visų pirma jis vienaip 
ar kitaip veikia atskirus individus, lenkdamas juos prisitaikyti prie 
jo sudarytų sąlygų. Karštas ir drėgnas atogrąžų klimatas migdo 
žmogų ir dėl to mažina kūrybinį jo produktingumą. Šiaurės kli- 
matas žadinte žadina veikti, nors žmogus čia ne kartą išeikvoja 
savo jėgas kovoje su žiauria gamta. Šiaurės klimatas verčia žmo- 
gų apsižiūrėti ir taupyti; pietų klimatas leidžia nepaisyti ir eikvo- 
ti, nes gamta yra čia visko pertekusi. 

Klimatas taip pat sąlygoja ir tautos gyvenimo sąlygas, daryda- 
mas didelę įtaką gyvenamosios vietos gamtai, pvz., žemei, aug- 
menims, gyvuliams-ir k. d. Ūkis, susisiekimo priemonės, preky- 
bos centrai yra kitaip sutvarkyti, jei tauta gyvena drėgname 
klimate, ir vėl kitaip, jei ji apsistoja sausoje vietoje. Šitos kitokios 
sąlygos savo ruožtu paskui sąlygoja ir individą, ir tautos kultūrą. 
Fr. Ratzelis visai teisingai teigia, kad „dauguma gamtos įtakų aukš- 
tesniam dvasios gyvenimui ateina tarpininkaujant ūkiškiems ir 
visuomeniniams santykiams“?!. Tuo tarpu tautos ūkį, o per jį ir 
visuomeninį gyvenimą, klimatas kaip tik daugiausia sąlygoja. 


2 Op. cit., p. 119. 

2 Brunhes. La Geographie humaine, p. 19. 
® Herder, op. cit., p. 104. 

* Herder, op. cit., p. 96. 

% Antropogeographie, p. 34. 

Klimato įtaka tautai darosi: 1) tiesioginė, einanti tiesiog į atskirus 
josios narius, ir 2) netiesioginė, pasiekianti individus per gyveni- 
mo sąlygas. 

Todėl tiriant tautos individualybę, negalima tylomis praei- 
ti pro klimatą. Psichinė tautos individualybė, kurianti tikrai tau- 
tinį gyvenimą, atsiremia į fizinę individualybę, kuriai suformuo- 
ti klimatas turi pirmaeilę reikšmę. Šita prasme ir galima sakyti, 
kad „klimato skirtumų susibėgimas pagyvina ir paskatina vie- 
nos kurios žemės dalies istorinę eigą“?2. Nuo vienokio ar kito- 
kio klimato ir visa tautos istorija darosi vienaip ar kitaip pa- 
spalvinta. 


c. Teritorija 


Antrasis gyvenamosios aplinkos veiksnys, darąs įtakos tautų 
susiformavimui, yra pati vieta, kurioje gyvenama, arba teritorija, 
ir josios pobūdis. Teritorija tautos išsivystymui yra būtina. Žemė, 
kaip gyvenamoji vieta, tautų istorijoje visais laikais turėjo labai 
didelę reikšmę. „Visos kovos dėl viešpatavimo, - rašo J. Brunhes, — 
yra kovos dėl erdvės“ 33 Ir suprantama, nes „praradusi žemę, tau- 
ta žengia atgal“. Jeigu kartais jau susiformavusi tauta gali gy- 
venti ir be teritorijos (pvz., žydų tauta), tai dar besiformuojanti turi 
būtinai ją turėti. Paskiri žmonės, tegul jie būtų ir vienos rasės, nie- 
kados nesukurs tautos. 

Bet tautą vienaip ar kitaip sąlygoja ne tiek pati teritorija, kiek 
josios pobūdis arba svarbesnieji josios bruožai. Iš jų pirmiausia turi 
reikšmę teritorijos plotas. Tai, rodos, nežymus dalykas, bet iš tik- 
rojis turi begalinę reikšmę tautai išsivystyti. Pasirodo, kad geres- 
nę įtaką tautai daro ankšta teritorija negu erdvi. Ratzelis taip cha- 
rakterizuoja ankštos teritorijos reikšmę: „Iš prigimties ankšta erdvė 
turi tą teigiamybę, kad ją užpildanti tauta anksti išmoksta ją pa- 
žinti ligi pat pakraščių, dvasiškai ją apvaldo, išnaudoja visus tur-- 
tus ir dėl ankšto susiglaudimo jaučiasi esanti vienybėje su apgy- 

% Fr. Ratzel, op. cit., p. 353. 


3 La Gėographie humaine, p. 755. 
* Fr. Ratzel, op. cit., p. 42. 

venta žeme. Ankšta erdvė suspaudžia gyventojus, anksti stumia 
žmones susiartinti, pagelbsti jųjų bendradarbiavimui ir kultūros 
elementų sąveikai, iš ko kyla ankstyvesnis kultūros subrendimas“ 35 
Dėl to ir mažų teritorijų tautos ne tik neturi nusiminti, bet priešin- 
gai, savo.teritorijos ankštumą jos turi paversti kultūrinio išsisklei- 
dimo varikliu. 


d. Jūra 


Ypatingą, tiesiog nepakeičiamą reikšmę tautoms turi vanduo. 
„Jis yra žmonėms didesnis turtas negu akmens anglys arba auk- 
sas”%, Didžiausi kultūros centrai yra visuomet buvę prie jūros 
arba bent prie didesnių upių. Ir juos sukūrė ne tautų gausingu- 
mas, bet patogios vandens teikiamos sąlygos. Žmogaus viešpata- 
vimas ant vandens yra vaisingiausias žygis visoje civilizacijos is- 
torijoje. 

Visa tai, ką gero turi vanduo, jüra įkūnija aukščiausiu laips- 
niu. Jūra tautai yra laisvės ir atdarų galimybių simbolis. Tai lais- 
va erdvė, kurioje galima išmėginti įvairiausias jėgas ir įvairiau- 
sius sugebėjimus. Tai kelias į subrendimą, lankstumą ir kultūrinę 
galybę. Vanduo, ypač jūra, nepakenčia vienodumo. „Be jūros, - 
tvirtina Fr. Ratzelis, - žmonija pati savyje būtų tapusi vienodes- 
nė, bet šitame vienodume būtų likusi skurdesnė ir mieguistes- 
nė“. Nuolatinis vandens kitimas įspaudžia šitų bruožų ir toms 
tautoms, kurios turi su juo nuolatinių santykių. Jūrą liečiančios 
tautos yra žymiai judresnės negu gyvenančios sausumos vidu- 
ryje. Nenuostabu todėl, kad visais laikais visos tautos žūtbūt sten- 
gėsi prieiti prie jūros ir turėti bent vieną uostą, iš kurio jos galė- 
tų laisvai išvykti į pasaulį. „Mažos tautos ir šalys, prieidamos 
prie atviros jūros, atsidaro kelią pasauliui valdyti“. Tam kar- 
tais pakanka vieno vienintelio uosto (pvz., Venecijos valstybė 
XIV-XV a.). 


3 Op. cit., p. 161. 

% J. Brunhes. La Geographie humaine, p. 67. 
37 Op. cit., p. 211. 

® Fr. Ratzel, op. cit., p. 198. 


e. Kalnai ir lyguma 


Pojūros, kalnai įspaudžia juose gyvenančioms tautoms ryškiau- 
sių bruožų. Kalnų žmogus visados kopia. Jo kūnas paprastai esti 
užgrūdintas, nors jis apie tai nė negalvotų. Bet kalnai daro didelę 
įtaką ir žmonių dvasiai. „Jau seniai patirta, - rašo Fr. Ratzelis, - 
kad dauguma kalnų gyventojų siela yra tvirtesni, jaunesni ir jud- 
resni negu slėnių žmonės. Taip yra visais laikais ir visuose kraš- 
tuose“.* Kalnų gyventojai arčiau ir dažniau susiduria su gamta. 
Tuo tarpu „santykiuodama su gamta, siela išsivysto laisviau ir 
savarankiškiau, negu santykiuodama su gniuždančia žmonių ma- 
se. Dėl to daugumas kalnų gyventojų užgrūdinti, uolūs, judrūs, 
mylintys tėvynę ir laisvę žmonės““. Jeigu šiandien šveicarai, bū- 
dami labai mišrus junginys, vis dėlto sudaro vieningą tautą, tai 
tam didelę įtaką turi ir gyvenamosios jų vietos kalnuotumas. 

Kalnų priešingybė yra lyguma. Ji paverčia tautą vienalyte ma- 
se, naikina įtampą tarp priešingų pradų ir dėl to žymiai apsunki- 
na kultūrinę kūrybą. Lygumoje trūksta viso to, kas yra kalnuose. 
„Bet tai, ko labiausiai trūksta, yra tosios išvidinės tautos prigim- 
ties priešginybės, kurios praturtina tautos charakterį ir sugebėji- 
mus“.* Lygumos tauta nėra įvairi tauta. Bet, antra vertus, lygu- 
mos žadina fantaziją ir tam tikrą pasidavimą savaimingam gamtos 
ritmui, kas turi didžios reikšmės meniškajai tautos kūrybai. Kalnų 
žmogus yra visų pirma intelektualistas, nes jis esti priverstas svars- 
tyti. Lygumos žmogus yra fantastas, nes plati erdvė nesukliudo 
nei jo pojūčių, nei jo jausmų. Kalnų žmogus stebi gamtą kaip ob- 
jektą; lygumos žmogus pasineria joje ir yra josios nešamas. Rusų 
tautos palyginimas su šveicariečių tauta parodo, kokios įtakos turi 
lyguma ir kalnai. 

Todėl gyvenamosios aplinkos įtaka pasireiškia: 

1) atskiro individo kūne ir sieloje, sudarydama jame pastovių 
bruožų arba nusiteikimų, bendrų visai tautai; ji išvysto etninį tau- 
tos tipą; 

? Op. cit., p. 265. 

* Fr. Ratzel, op. cit., ibd. 

Fr. Ratzel, op. cit., p. 288. 

2) tautos išsiplatinime, nubrėždama jam kryptį, sienas ir sąly- 
gas, vadinasi, apspręsdama tautos išplitimą; 

3) tautos susiorganizavime, pagamindama vienokių ar kito- 
kių sąlygų, kurios nelieka be reikšmės visai tautos santvarkai; 

4) tautos santykiuose su kitomis tautomis, juos palengvindama ar 
pasunkindama ir tuo būdu tautą artindama prie kitų arba nuo jų 
tolindama. 


3. Istorinis likimas 
a. Istorijos reikalingumas tautai 


Gyvenamoji aplinka yra erdvės veiksnys. Istorinis likimas yra 
laiko veiksnys. Kaip tauta negali būti suformuota tik vieno išvidi- 
nio veiksnio (rasės), nes ji gyvena tam tikromis sąlygomis, kurios 
ją taip pat,sąlygoja, taip lygiai ji negali būti suformuota nė vieno 
erdvės veiksnio (gyvenamosios aplinkos), nes tauta gyvena ne tik 
erdvėje, bet ir laike. Erdvė yra laiko atrama. Kur nėra erdvės, ten 
nėra nė laiko. Bet, antra vertus, laikas įprasmina erdvę. Erdvinei 
kategorijai „šalia vienas kito“ (Nebeneinander) laikas prideda dar 
vieną kategoriją: „po vienas kito“ (Nacheinander). Tapsmas virsta 
besikeičiančių elementų buvimu (esse successivorum est fieri, Su- 
arez). 

Tautos išgyventas laikas, arba josios istorija, yra jai tas pats, kas 
individui subrendimas amžiaus atžvilgiu. Kaip individas tampa 
asmenybe tik po tam tikro laikotarpio, taip ir žmonių grupė tampa 
tikra tauta tik po tam tikro bendrai išgyvento istorinio tarpsnio. Kur 
šitokio pergyvenimų bendrumo nėra, ten nėra nė tautos. Irokėzų 
gentys Amerikoje, išsisklaidžiusios giriose, nepergyveno bendro is- 
torinio likimo ir todėl niekados nepriaugo ligi tautos, nors buvo 
labai gausingos, buvo tos pačios kilmės ir gyveno maždaug toje 
pačioje aplinkoje. Jos liko šalia istorijos, ir todėl jų gyvenimas nie- 
kados nesusikristalizavo tautos pavidalu. Tuo tarpu pietų indėnai, 
bendro likimo spiriami, sudarė tautas, valstybes ir kultūras, labai 
galingas ir labai originalias (actekai Meksikoj, inkai Peru ir kt.). 


25 


Dar ryškesnį istorinio likimo reikšmės pavyzdį duoda šveica- 
rai ir žydai. Šveicarai neturi net savo kalbos, o vis dėlto būtų klai- 
da manyti, kad šveicarų tauta yra telkinys arba atlauža iš italų, 
prancūzų ir vokiečių tautų. Šveicarijos italai nėra italų tautos da- 
lis (nors rasė ir gyv. aplinka beveik ta pati), ir Šveicarijos vokie- 
čiai anaiptol nesijaučia vokiečių tautos nariais. Istorinis likimas juos 
atskėlė nuo senų kamienų ir sutapdė į vieną organišką vienetą. 
„Esminių šveicarų tautos sąmonės apraiškų stebėjimas, - sako 
J. K. Schumannas, - aiškiai rodo, kad tai yra nuostabiai išugdytas 
atsiminimas bendrai pergyventų įvykių, bendrų kovų ir savęs tei- 
gimo, iš kurio ši tauta semiasi maisto“ .*2 Teisingai sakoma, kad 
šveicarų galvojimas yra grynai istorinis. Čia yra pagrindas jų tra- 
dicijų ir kartu jų tautos pastovumo. Šveicarijos pavyzdys aiškiai 
rodo, ką reiškia istorinis likimas tautai tapti. 

Žydų atveju istorinis likimas apsireiškia kaip galia tautai išsi- 
laikyti. Netekę savos kalbos”, teritorijos, valstybės, vienos religi- 
nės organizacijos, išsklaidyti po visokias tautas ir kultūras, nieki- 
nami, ujami ir dažnai net persekiojami, jie vis dėlto išliko ligi mūsų 
dienų kaip vieninga tauta ir pamažu rengiasi atgyti valstybiniam 
gyvenimui (sionistų sąjūdis). Nereikia čia ieškoti stebuklo. Ypatin- 
gas istorinis šitos tautos likimas taip stipriai sujungė žmones, jog 
nei erdvės, nei laiko išskaldymas nepajėgė jų sutirpdyti kitų tau- 
tų masėje. Jie visados liko atsiskyrę „ne tiek biologine, - tiksliai 
pastebi Mūlleris, - kiek istorine prasme”*. 

Tiesa, ne visų tautų gyvenime istorinio likimo veikmė yra lygiai 
ryški. Bet visur ji yra lygiai svarbi. Nebūtų galima rasti nė vienos tau- 
tos, kuri nebūtų pergyvenusi vienokio ar kitokio istorinio likimo. Ši- 
tas pergyvenimas kaip tik ir duoda tautai galutinį pavidalą. „Bendra 
istorija, - sako O. Baueris, - apibrėžia bendros kilmės turinį“ 5 


2 Volk und Geschichte, Giessen, 1931, p. 8-9. 

® Šiandien vieni žydai kalba ispanų ir hebrajų (Turkijos, Afrikos ir 
apskritai Pietų-Vakarų žydai), kiti hebrajų, vokiečių ir slavų (92 % visų 
Rytų žydų) kalbų mišiniu. 

* Staatslexikon, II, 1653 šp. hrsg. v. Hermann Sacherer, Freiburg i. 
Brsg., 1927. 

+ Nationalitatenfrage und Sozialdemokratie, p. 131. 

b. Istorinio likimo esmė 


Kas iš esmės yra istorinis likimas? Ką reiškia „tauta pergyvena 
istorinį likimą“? Istorinis likimas visų pirma yra kultūrinio tautos gy- 
venimo tarpsnis. Kultūra ir istorija yra iš esmės susijusios. Istorinis 
likimas yra tautos tapsmas. Bet ne kiekvienas tapsmas yra istori- 
nis. Tiesa, kartais kalbama ir rašoma apie Žemės istoriją, apie le- 
dynų istoriją, bet čia žodis istorija yra vartojamas netikrąja pras- 
me. Kas yra priežastingumas gamtos vyksmas, tas nėra istorija. 
Tai yra tik evoliucija. Istorija prasideda tada, kai atsiranda lais- 
vai ir sąmoningai veikiąs žmogus. „Tik tai yra istorija, - tvirtina 
J. Bernhartas, - kas savo veikimo istoriją kuria arba gali kurti, va- 
dinasi, kas protu ir valia daro įtakos pasaulio eigai“ .** Kol šitokio 
valingo bei sąmoningo įsikišimo nėra, tol nėra nė istorijos. Primi- 
tyviosios tautos, kol jos gyvena gryną gamtos gyvenimą, taip pat 
dar neturi istorijos. Istorija yra kuriamasis tapsmas, kur žmogiškoji 
idėja įeina į prigimtąjį gyvenimą, jį tvarko ir keičia. Tikra prasme 
istorinis vyksmas iš esmės visados yra kultūrinis vyksmas. Tauta 
tik tada gyvena istorinį tarpsnį, kai pradeda kurti kultūrą, kai iš 
prigimtosios ir būtinos evoliucijos žengia į laisvą kūrybą. Šiuo tad 
atžvilgiu istoriniu likimu galima vadinti kultūrinius tautos žygius. 

Bet kultūriškumas dar neišsemia viso istorinio likimo turinio. Kul- 
tūrinio pobūdžio dar nepakanka, kad istorinis likimas taptų tautos 
formavimosi veiksniu. Kiekvienas tautų likimo veiksnys tautą jun- 
gia savyje ir skiria nuo kitų ne kuo kitu, kaip savo vienodumu. Rasė 
tik dėl to turi tautai reikšmės, kad ji yra zoologinio nusiteikimo vie- 
nodumas. Gyvenamoji aplinka tik dėl to jungia rasinę grupę, kad ji 
yra gyvenamųjų sąlygų vienodumas. Taip yra ir su istoriniu likimu. 
Istorinis likimas tik tada tampa tautą formuojančiu veiksniu, kai jis yra 
vienodas visai tautai, kaip gamtiniam (rasės ir gyvenamosios aplinkos 
sujungtam) vienetui. Vienodumas yra antroji esminė istorinio likimo 
žymė. Jeigu viena šito gamtinio vieneto dalis pergyvena vienokį is- 
torinį likimą arba, kitaip sakant, imasi vienokių kultūrinių žygių, o 
kita dalis — kitokių, aišku, tokiu atveju atsiras dvi tautos, bet ne 


* Sinn der Geschichte, Freiburg i. Brsg., 1931, p. 3. 

viena. Gamtinio vienodumo neužtenka tautai išsivystyti ligi pat ga- 
lo. Todėl atsiradęs kultūrinis skirtingumas suskaldo prigimtąjį vie- 
nodumą į tiek dalių, kiek esti kultūrinių labai skirtingų krypčių. Kaip 
istorinio likimo vienodumas sujungia prigimtus skirtingumus (pvz., 
šveicarai), taip jojo skirtingumas išardo prigimtą vienodumą. Tokio 
nevienodo istorinio likimo buvo, pvz., perskirti lietuviai ir latviai. 

Kad istorinis likimas iš tikro užbaigtų tautos išsivystymą, rei- 
kia, kad jis būtų bendrai pergyventas. Bendrumas yra trečioji esmi- 
nėjojo žymė. Vienodas likimas, tegul ir nepergyvenamas bendrai, 
įspaudžia, tiesa, tam tikrų vienodų bruožų. Bet jis nesukuria ben- 
druomenės, be kurios tauta yra neįmanoma. Visų pasaulio kraštų 
darbininkai turi tų pačių žymių, pasireiškiančių savotišku darbi- 
ninko charakteriu. Bet pasaulio darbininkija nesudaro bendruo- 
menės. Vienodas darbininkų žymes įspaudžia jų likimo vienodu- 
mas. Bet kadangi jis nėra pergyvenamas bendrai, tai nepajėgia 
darbininkų suglausti į bendruomenę. Tuo bet kuri profesija ar klasė 
ir skiriasi nuo tautos, kad pirmąją sudaro tik likimo vienodumas, 
oantrąją - ir vienodumas, ir šio vienodo likimo pergyvenimo ben- 
drumas. Juo likimas yra vienodesnis, tuo ryškesnių tų pačių bruo- 
žų jis palieka individams. Bet juo jis yra bendresnis, juo labiau su- 
glaudžia individus tarp savęs. Tautai atsirasti neužtenka, kad 
žmonės tik turėtų tų pačių žymių kūne ir sieloje. Jai dar reikia, 
kad jie organiškai susijungtų tarp savęs, kad tai, kas yra vienoda, 
taptų kartu ir bendra, kad vienodumas sudarytų išvidiniam ben- 
drumui pagrindą. Todėl kai kalbama apie istorinį likimą, kaip apie 
tautų atsiradimo veiksnį, visados reikia jį suprasti bendro pergy- 
venimo prasme, nes tik „likimo bendrumas gimdo tautas””. 

Istorinį tad likimą galima taip apibrėžti: istorinis likimas yra vie- 
nodi ir bendrai pergyventi kultūriniai tautos žygiai. 


c. Dinaminis istorinio likimo pobūdis 


Jeigu į istorinį likimą žiūrėsime dinaminiu atžvilgiu, vadinasi, 
nagrinėsime kultūrinį tautos gyvenimą kaip vyksmą, lengvai ga- 


* O. Bauer. Nationalitätenfrage u. Sozialdemokratie, p. 112. 

lėsime jame atskirti tris elementus: 1) bendrus žygius praeityje, 2) 
bendrą gyvenimą dabartyje ir 3) bendrą sąmonę, jungiančią tautos pra- 
eitį su dabartimi. Jei tauta neturi bendrų žygių praeityje, ji, kaip 
tauta, iš viso neturi praeities. Toji praeitis priklauso individams, 
gentims, bet ne tautai, kaip bendruomenei. Šiuo atveju tautos dar 
nėra. Jei tauta neturi bendro gyvenimo dabartyje, josios, kaip tau- 
tos, jau nėra. Šiuodu dalyku ir jų reikšmė yra visai aiškūs. 

Kiek kebliau su trečiuoju elementu - su bendrąja sąmone. Ar ir 
ji yra tautai reikalinga? Ar yra būtina, kad tauta savo sąmonėje 
jungtų praeitį su dabartimi, sukurdama tuo būdu nenutrūkstamą 
savo gyvenimo ryšį? Atsakymas į šiuos klausimus išplaukia iš 
pačios istorinio likimo esmės. Jei istorinis likimas kuria tautą, jis 
būtinai turi būti vieningas. Suskaldytas kultūrinis tautos gyveni- 
mas netenka bendrumo ir darosi ne vienas ir tas pats likimas, bet 
keletas, kurie savo ruožtu formuoja ne vieną tautą, bet keletą. Čia 
mes randame dar vieną būtiną, nors ir išvestinį, istorinio likimo 
bruožą, būtent jo vieningumą. Istorinis likimas turi būti nepadalin- 
tas. Jis turi eiti iš tautos praeities per josios dabartį į ateitį. Dabar- 
ties žygiai turi būti praeities gyvenimo tąsa, o ateitis - dabarties 
planų ir sumanymų išsiskleidimas. 

Jungiamuoju praeities, dabarties ir tam tikra prasme net atei- 
ties pradu yra bendroji tautos sąmonė. Ontologinėje tikrovėje bet 
kuris veiksmas, kartą baigtas, negali būti tęsiamas kaip tas pats 
veiksmas. Realybėje gyvenimo žygiai niekados nesudaro vienin- 
gumo. Juos suriša tik vidinis jų pergyvenimas. Tik psichologinėje 
tikrovėje jie įgyja vienybės ir ryšių vienas su antru, nes patenka į 
psichologinio laiko, kuris yra tam tikra praeities, dabarties ir atei- 
ties sintezė, sritį. Psichologinėje dabartyje visados yra praeities ir 
ateities elementų. Dėl šios priežasties tautos sąmonė yra tikroji 
konkrečių išskaldytų žygių jungtis. Tauta savo sąmonės dabarty- 
je palaiko savo praeitį ir tuo būdu kuria savo likimo vieningumą. 
„Tauta yra dvasinių jėgų srovė, iš praeities per dabartį slenkanti į 
ateitį“ 43 


* Dr. Bėlitz, cit. Fr. Förster. Angewandte politische Ethik, II Samml., 
Wiesbaden, 1924, p. 9. 

Šitas bendrosios sąmonės gaivinimas, šitas nepaliaujamas slin- 
kimas ateitin yra palaikomas nuolatos pripažįstant savais tuos da- 
lykus, kuriuos tauta yra sukūrusi, ir juos perteikiant naujosioms kar- 
toms. Jei tauta nelaiko savu to, ką yra sukūrusi jos praeitis, ji paneigia 
šitą praeitį ir suardo istorinio savo likimo vieningumą. Antra ver- 
tus, jei tauta neperteikia naujosioms kartoms savo laimėjimų, ji 
atskiria naujus žmones nuo praeities ir jų sąmonei neleidžia su- 
daryti organiško ryšio tarp to, kas yra, ir to, kas buvo. Tokie žmo- 
nės neturi praeities. Ir vienu, ir kitu atveju sudaryti bendrą sąmo- 
nę yra negalima. Istorinis likimas gamina tam tikrų išdavų ir kartu 
reikalauja, kad tauta jas pripažintų savomis, palaikytų ir tautinio 
auklėjimo keliu perteiktų toliau. 

Bet kas įvyksta tada, kai tauta nutraukia ryšius su savo praeiti- 
mi, kitaip sakant, kai tauta savo sąmonėje suardo jungtį, vienijusią 
josios praeitį su dabartimi? Visų pirma tokia tauta arba josios dalis 
suskaldo istorinį savo likimą. Jis netenka ryšio su praeitimi ir dėl to 
darosi jau ne tas pats, nes nebeturi tąsos pobūdžio. Nuo šio momento 
tauta pradeda naują savo kultūrinio gyvenimo tarpsnį, pergyvena 
naują istorinį likimą ir naujai yra jojo veikiama, Dėl to keičiasi ir pati 
tauta. Ji darosi jau ne ta, kuri buvo praeityj; ji netenka savo tapatybės. 
Tautos, nutraukusios ryšius su praeitimi, negalima laikyti ta pačia tauta, 
nes istorinis josios likimas yra kitoks. 

Šitoks atsitikimas nėra tik teoriškas. Gražiausią šios rūšies pa- 
vyzdį yra davę Europos emigrantai, iš kurių yra išaugusios Ame- 
rikos tautos. Vieni jų iškeliavo iš savo tėvynės ir nutraukė su ja 
visus ryšius, lyg ir nukirpdami ligi šiol buvusią savo istoriją. Nau- 
jasis pasaulis tapo nauja jų tėvyne, ir gyvenimas joje išsivystė į 
naują istorinį jų likimą (Anglijos puritonai). Šios rūšies emigrantų 
negalima laikyti kurios nors tautos dalimi. Jie kuria savą tautą ar- 
ba tautas. Bet buvo ir tokių, kurie paliko savo tėvynę tik materia- 
liai, niekados neišsižadėdami savo praeities ir formaliai nenutrauk- 
dami su ja ryšių. Jie todėl pasiliko visados senosios tautos dalimi, 
nors ir gyvenančia kitoje teritorijoje (lietuviai Jungtinėse Valsty- 
bėse, Argentinoj; prancūzai Meksikoj). 

Visa tai rodo, kad tautinės sąmonės bendrumas yra tikroji is- 
torinį likimą vienijanti jungtis, kad atskiras tautos dalis ji riša su 

jų kamienu ir glaudžia jas į tautinę bendruomenę. Priešingai, ben- 
drosios sąmonės išardymas suskaldo istorinį likimą, išsklaido žmo- 
nes ir tampa užuomazga naujoms tautoms atsirasti. Emigracija, 
kaip naujų tautų atsiradimo sąlyga, gali būti įvykdyta tik nutrau- 
kus savo sąmonėje ryšius su senąja tauta. Materialinių santykių nu- 
traukimo dar neužtenka. Kol iškeliavusioji tautos dalis laiko savu 
tai, ką ji paliko, ir kol apie tai kalba naujosioms kartoms, tol ji 
naujos tautos nesukurs. Ji gali pamažu nutautėti. Bet tai bus įsilie- 
jimas jau į esančią svetimą tautą, o ne naujos sukūrimas. 

Žiūrėdami tad į istorinį likimą dinaminiu atžvilgiu, galėsime jį 
taip apibrėžti: istorinis tautos likimas yra bendroje sąmonėje glūdinčių 
bendrų praeities žygių surišimas su bendru dabarties gyvenimu. Suve- 
dęsintezėn abi apibrėžtis, gausime pilną istorinio likimo definici- 
ją. Istorinis likimas yra vienodi ir bendrai pergyventi kultūriniai tautos 
žygiai, bendrosios sąmonės atgaivinami dabarties gyvenime. Taip su- 
prastas istorinis likimas formuoja tautą savo įtaka ir kartu ją pa- 
laiko nenutrūkstama savo eiga ir tapatybe. 


II. TAUTOS ESMĖ 
1. Tauta kaip vienetas 
a. Gamtinis vienetas 


Tauta yra padaras trijų pagrindinių veiksnių: rasės, gyvenamo- 
sios aplinkos ir istorinio likimo. Bet jų įtaka nėra vienoda jau tik dėl 
to, kad jie priklauso skirtingiems gyvenimo laipsniams. Rasė ir gy- 
venamoji aplinka yra prigimties dalykai, istorinis likimas — kultūros. 
Rasė ir aplinka palenkia tautą evoliucijai, istorinis likimas - kūry- 
bai. Pirmuoju atveju tauta išsivysto ne tik be atskirų individų prisi- 
dėjimo, bet ir be jų žinios. Antruoju atveju tauta pradeda suvokti 
pati save ir tarsi save sukuria. H. Wronskio iškeltoji autokreacijos! 
sąvoka tinka ir tautai kultūriniame josios gyvenimo tarpsnyje. 


! Plg. Messianisme ou Réforme absolue du savoir humain, Paris, 1847. 

Paskui veikimo skirtingumą eina ir išdavų skirtingumas. Tauta 
yra kitokia, kaip gamtinių veiksnių veikimo padarinys, ir vėl kitokia, 
patyrusi kultūros įtakos. Agens agit simile sibi. Šitoji šv. Tomo Akvinie- 
čio mintis tinka ir tautos atsiradimui. Gamtiniai veiksniai sukuria 
tautą kaip gamtinį dalyką arba kaip gamtinį vienetą. Tuo tarpu kultū- 
riniai veiksniai tautai suteikia kultūrinio vieneto pavidalą. 

Evoliucijos tarpsnyje tauta jau yra. Tam tikra žmonių grupė 
jau yra išskirta iš visumos, atskirta nuo kitų ir sujungta savyje. 
Kaip vienetas, tauta jau yra sudaryta. Bet šitasai vienetas yra dar 
tik gamtinis vienetas, ir šitoji tauta yra dar tik gamtinė tauta (Na- 
turvolk). Gamtinį tautos išsivystymo tarpsnį galima lyginti su in- 
divido brendimu motinos įsčiose, kur gamta turi didžiausią vei- 
kimo dalį. Šiuo metu tauta gyvena tarsi gamtos įsčiose, kur 
gamtiniai veiksniai formuoja atramą tolesniems kultūros žygiams. 
Tautos neatsimena šito laikotarpio, nes tuomet jos dar neturi isto- 
sė) ir išviršiniai (gyvenamoji aplinka) veiksniai visai savaimingai 
jungia žmones tarp savęs, įdiegia jiems bendrų bruožų ir tuo bū- 
du juos atskiria nuo kitų, esančių kitokių gamtinių veiksnių įta- 
koje. Tauta kaip gamtinis vienetas yra tik prigimtosios evoliucijos 
padaras. Kai kas šitą evoliuciją vadina prigimtaja istorija (histoire 
naturelle)?. Bet žodis istorija čia yra vartojamas tiktai prigimtojo taps- 
mo prasme. Jis anaiptol čia nereiškia sąmoningo ir valingo žmo- 
gaus prisidėjimo. Gamtiniame tautos tarpsnyje žmogus dar netu- 
ri savo dalies. 


b. Gamtinio vieneto trūkumai 


Tautos augimas gamtos prieglobstyje yra būtinas. Be jo tauta 
ne tik neįstengtų išsivystyti toliau, bet josios net negalėtų būti kaip 
tautos. Vis dėlto šitasai tarpsnis dar nėra tautos formavimosi pa- 
baiga. Pilnutiniam tautos išsivystymui vienų gamtinių veiksnių 
nepakanka. Tauta kaip gamtinis vienetas turi du pagrindinius trū- 
kumus: ji yra nepilna ir nepastovi. 


? Plg. M. Bėrillon. Les caractėres nationaux, Paris 1920. 

Kad tauta kaip gamtinis vienetas yra dar nepilna, aišku jau ir 
dėl to, jog ji dar nėra patyrusi trečiojo veiksnio įtakos: ji dar nėra 
išgyvenusi istorinio savo likimo. Josios išsivystyme dar yra likusi spra- 
sios likimas ją verčia eiti tolyn, nes sustoti kartu su evoliucija reikš- 
tų atsisakyti išplėtoti savo buitį. Evoliucijos sukurta tauta kaip 
gamtinis vienetas yra tik tautos įvadas, bet ne pati tauta. „Gam- 
tos bendruomenė be kultūros bendruomenės gali dominti antro- 
pologus kaip rasė, bet ji dar nesudaro tautos“ .3 Gamtiniai veiks- 
niai suformuoja fizinį tautos tipą, pasakytume, tautos kūną, kuris, 
tiesa, daro didelę įtaką psichiniam tipui, bet kuris vis delto dar 
nėra visa tauta. Gamtinė tauta yra nepilna tauta, o nepilna tauta 
yra neatbaigta, todėl netobula ir nepastovi. 

Gamta ne tik vienija, bet ir skaldo, nes josios dėsniai veikia ligi 
pat galo, jei nėra aukštesnio prado, kuris juos tvarkytų ir jų veiki- 
mą atsvertų. Individualinės augimo jėgos sukurtų milžinišką kū- 
ną, jei nebūtų principo, kuris jas apvaldytų. Virškinimo jėgos su- 
skaldytų maistą ligi cheminių elementų, jei nebūtų prado, kuris 
jas sustabdytų. Gamta iš esmės reikalauja tvarkytojo. Ji pati yra 
tik jėga. Tai liečia ir visą gamtą, ir tuos veiksnius, kurie sukuria 
tautą kaip gamtinį vienetą. Rasė ir gyvenamoji aplinka iš karto 
žmones jungia. Bet vėliau jos pradeda skaldyti tai, ką buvo sujun- 
gusios. Į rasinio vieningumo sujungtą grupės dalį įsimaišo sveti- 
mo kraujo. Jis veikia savo kryptimi ir šitą mišrią dalį po kiek laiko 
išskiria iš visumos. Rasė tampa suskaldyta į šakas*. Gyvenamoji 
aplinka, kurioje apsistoja rasinė žmonių grupė, veikia ją vienodai 
tuo, kas šioje aplinkoje yra vienoda. Bet paskui šitą vienodą įtaką 
eina skirtingas veikimas, kyląs iš gyvenamosios vietos skirtingu- 
mų. Sunku žemėje rasti didesnį sklypą, kurio klimatas, teritorija, 
augmenija ir gyvulija būtų vienodi. Tiesa, šitasai sklypas apskritai 
turi vienodų bruožų ir vienodų ypatybių. Jie Zmones jungia. Bet 
kiekvienas jo kampelis turi ir skirtingų žymių, kurios su jomis su- 
siliečiančius žmones veikia tuo, kas yra skirtinga, ir dėl to juos 


3 O. Bauer. Nationalitätenfrage u. Sozialdemokratie, p. 119. 
* Pvz., baltosios rasės yra 2 didelės grupės: Eurafrikos ir Eurazijos. 
Pirmoji su 8-iomis, antroji su 5-iomis šakomis. 

išskiria iš kitų. Svetimo kraujo įsiliejimas ir gyvenamosios aplin- 
kos nevienodumas kuria fautoje gentis, kiltis, grupes ir tarmes. Ir 
turbūt nėra pasaulyje nė vienos tautos, kuri būtų visiškai vienaly- 
tė, kuri nebūtų patyrusi skaldomosios gamtos įtakos. 

Paliktos vienos gamtös poveikyje, šitos gentys, kiltys, grupės, 
tarmės kiekvieną kartą vis labiau skiriasi ir vis labiau ardo tąjį 
vienetą, kuriam pirmiau jos priklausė. Jos dabar kuria savus vie- 
netus. Dėl to „kiekviena tauta, kuri remiasi tiktai kilmės bendru- 
mu, yra visuomet tykoma tautinio suskilimo pavojaus““. Šitam 
pavojui pašalinti reikia aukštesnio dalyko, reikia vienijančio dva- 
sinio prado, kuris atsvertų skaldančią gamtos įtaką ir skylančias 
grupes sujungtų aukštesnio gyvenimo ryšiais. Šitasai aukštesny- 
sis pradas ir yra ne kas kita, kaip kultūros bendrumas. Gamta skal- 
do, dvasia vienija. 


c. Kultūrinis vienetas 


Tauta į atbaigiamąjį savo išsivystymo tarpsnį įžengia tiktai ta- 
da, kai tampa kultūriniu vienetu, kai bendri žygiai ir bendra kūry- 
ba iš vidaus aukštesne jungtimi suriša individus ir grupes. Šitoji 
jungtis tautai atsiranda tada, kai ji pradeda gyventi vienodą ir 
bendrą istorinį likimą, nes, kaip matėme, tautos istorija iš esmės 
yra tautos kūryba, vadinasi, kultūra. Istorinis likimas sukuria tautą 
kaip kultūrinį vienetą (Kulturvolk). Tai, kas gamtos veiksnių buvo 
tik pradėta, tik pažymėta, tik užminta, šitame tarpsnyje esti iš- 
vystoma, išryškinama ir atspėjama. Ant gamtos prirengto pama- 
to tauta dabar statosi kultūros rūmus. 

Šito tarpsnio pradžią yra įprasta vadinti tautos išėjimu istori- 
jos vaidyklon. Tai yra įdomiausias ir kartu mažiausiai ištirtas įvy- 
kis. Kažin kokių nežinomų priežasčių pažadintos, pasikeičia tau- 
toslyg galinga banga, dažnai palieka ir net sudegina savo sodybas“, 
susijungia į milžiniškus būrius, išsirenka vadus ir išžygiuoja - ne 
kartą pačios nežinodamos kur. Jau Aleksandro Didžiojo laikais 
Pytheas atrado prie Reino gyvenančias tautas, kurias mes šian- 


5 O. Bauer, op. cit., p. 30. 
é Plg. Cezaris. De bello gallico, lib. 1. 

dien vadiname germanais". Bet reikėjo dar pusės su viršum tūks- 
tančio metų, kad šitos tautos išeitų iš miškų, sutrupintų liegstantį 
Rymą ir pradėtų naują visuotinės istorijos tarpsnį. Kas jas stūmė į 
šitą naują gyvenimą, pilną nelaimių, skurdo, vargo, žudynių, bet 
kartu garbingų pergalių ir laimėjimų? Materialistinis istorijos su- 
pratimas aiškina tai medžiaginių gėrybių (maisto, vietos, turto) 
stoka ir noru kitur daugiau jų susirasti. Sakykim, kad tai tiesa. Bet 
ar šitas stokos pajautimas, ar šitas tolio ir erdvės suvokimas nėra 
išvidinio tautos pribrendimo ženklas? Ar tauta, žinanti, kad jai, kaip 
vienetui, šitoje vietoje jau ankšta, kad ji, kaip vienetas, jau gali iške- 
liauti kitur (individui niekad nebuvo ankšta, ypač senaisiais lai- 
kais; individas taip pat visada gali išeiti iš savo šalies), nėra labiau 
subrendusi už tą, kuri tokio žinojimo dar neturi? Materialinių gė- 
rybių stoka gali būti išviršinis akstinas tautai apsireikšti. Bet išvidi- 
nė priežastis visados yra tam tikras tautos pribrendimas gyventi vienin- 
34 kultūrinį gyvenimą. Kas yra šitas pribrendimas iš esmės, 
kultūros filosofija šiandien dar nežino. 

Istorinis tautos pasirodymas yra pirmoji kūrybinio tautos pa- 
jėgumo apraiška. Tai, kas gamtiniame tarpsnyje buvo rengiama 
tik būtinos evoliucijos, dabar yra papildoma ir tęsiama laisvos 
kūrybos. Istoriniame tarpsnyje yra kuriama socialinė santvarka, 
gema mokslas, menas, tobulėja net ir religinės formos. Pirmykš- 
tės kūrybos laikotarpis yra didvyrių ir legendų tarpsnis, nes in- 
dividualiniams žygiams šio meto dirva esti labai palanki. Tiesa, 
kultūrinis tautos gyvenimas šiuo metu yra dar tik užuomazgo- 
je. Bet jis jau yra tikras kultūrinis gyvenimas. Jis gali būti netobu- 
las, bet jis jau yra. Tauta jau yra palikusi gamtos prieglobstį ir 
pradėjusi naują savo vystymosi tarpsnį, kur svarbiausiu ir pir- 
maeiliu veiksniu dabar yra jos pačios kūrybinės galios. Kultūri- 
niai veiksniai iš esmės yra skirtingi nuo gamtinių veiksnių, ir to- 
dėl istorinis tautos gyvenimo tarpsnis iš esmės yra skirtingas nuo 
gamtinio tarpsnio. Tauta visados lieka ta pati. Bet šitoji ta pati 
tauta dabar įeina į visai kitokį savo vystymosi periodą. Pirmiau 
gamta rengė tik atramą, tik sąlygas ir nusiteikimus. Dabar kultūra 


"Plg. O. Schrader. Reallexikon der indogermanischen Altertumskun- 
de, I, Berlin, 1917-1923, p. 382. 


35 


turi šitas sąlygas išpildyti ir nusiteikimus išvystyti, paversdama 
juos veikiančiomis jėgomis. Gamta brandina tautos kūną (fizinį 
tipą), kultūra turi subrandinti tautos dvasią (psichinį tipą) ir tuo 
būdu išryškinti individualybę. 

Tik dabar tauta tampa atbaigta, kaip vienetas. (Patsai šitas vie- 
netas gali tobulėti neribojamas.) Kultūra sujungia beskylančias 
gentis ir gimines išvidiniais ryšiais: jos pasijaučia esančios ne sa- 
varankiški vienetai, bet dalys didžiulio vieneto - tautos. Jų gyveni- 
mas darosi palenktas visumos gyvenimui. 

Vienodas ir bendrai pergyventas istorinis likimas, kaip jau bu- 
vo minėta, atskiria tautą nuo kitų grupių, kurios tegul ir būtų bu- 
vusios vienodų gamtinių veiksnių įtakoje, bet kurių kultūrinis gy- 
venimas nuėjo kita kryptimi. Kultūra turi tautai išskiriamosios 
reikšmės. Todėl istorinis likimas tautai kaip vienetui yra tas pats, 
kas apibrėžčiai rūšinis skirtumas (differentia specifica). Jis tautą vi- 
siškai specifikuoja. Jis duoda jai savotišką, tai yra tikrai tautišką (vad. 
nepakartojamą ir nepasekamą) lytį ir savotiškų bruožų įspaudžia 
visam josios gyvenimui. Tautą specifikuoti pradeda jau gyvena- 
moji aplinka. Bet šitą darbą atbaigia istorinis likimas. Istoriniame 
tarpsnyje tauta patiria visas tas įtakas, kurių kultūra daro bet ku- 
riam gamtiniam dalykui. 


d. Tauta kaip prigimties ir kultūros sintezė 


Tauta kaip vienetas nėra nei vienos prigimties padaras, kaip ra- 
sė, nei vienos kultūros, kaip valstybė. Tautai kilti reikia glaudaus 
prigimties ir kultūros bendradarbiavimo. Todėl ir tautos esmės 
supratimas negali būti vienašališkas. Kas tautą laiko tiktai prigim- 
ties padaru, tas ją suplaka su rase. Kas tautai pripažįsta tik kultū- 
ros įtaką, tas ją suplaka su valstybe. Pirmasis vienašališkumas yra 
pergyvenamas dabar rasizmo pavidalu, antrasis vyravo prieš di- 
diji karą absoliutizmo forma. Kiek rasizmui tauta yra lygi rasei, 
tiek absoliutizmui tauta buvo lygi valstybei. Bet kaip rasės nepa- 
kanka tautai, lygiai taip valstybė nėra būtina tautai. Tauta nesu- 
tampa nei su rase, nei su valstybe: abiejų šių dalykų sąvokos yra 
platesnės už tautos sąvoką. Tauta atsiremia į rasę ir siekia valsty- 

bės. Bet ji pati nėra nei rasė, nei valstybė, nes ji yra jungtinis evo- 
liucijos ir kūrybos vaisius. 

Gamtiniai ir kultūriniai veiksniai tautos susidaryme yra skir- 
tingi, betjie nėra atskirti. Istorinis tautos gyvenimo tarpsnis prasi- 
deda labai neryškiai. Tiesa, tautos pasirodymas istorijoje ne kartą 
yra pažymimas tam tikra data. Bet iš tikro šitoji data reiškia tik 
svarbesnį įvykį, o ne kultūrinio tarpsnio pradžią. Kaip gamtiniai 
veiksniai daro įtakos ir kultūriniame tarpsnyje, taip kultūriniai 
veiksniai pradeda formuoti tautą dar anksti prieš josios išėjimą 
istorijos vaidyklon. Dainos, pasakos, mitai, papročiai - vis tai yra 
kultūros laimėjimai. Tuo tarpu didelė dalis jų yra sukurti dar prieš 
tikrąją tautos istoriją. Antra vertus, ir kultūriniame tarpsnyje taü- 
tos keičia gyvenamąją savo vietą, susitinka su svetimos rasės Zmo- 
nėmis, su jais susimaišo ir susilieja. Visa tai taip pat nelieka be 
didesnės ar mažesnės reikšmės. Tautos kaip vieneto gyvenime 
įvairūs veiksniai yra labai susipynę. Juos galima teoriškai išskirs- 
tyti ir suklasifikuoti. Bet praktiškai jų negalima atskirti. 

Dėl šito susipynimo tautos gyvenimas organiškai sujungia savy- 
je prigimtį ir kultūrą. Evoliucija ir kūryba, būtinybė ir laisvė yra du 
svarbiausi istorinio vyksmo veiksniai. Ryškiausiai jie pasirodo tau- 
tos gyvenime. Tautoje mes aiškiai patiriame ir gamtos įtaką, ir lais- 
vas žmogaus pastangas. Tautoje prigimtis nelieka šalia istorijos, kaip 
ten, kur negyvenama žmonių arba kur šitie žmonės yra dar tik gam- 
tos vaikai. Tautoje ir kūnas, ir žemė yra jimti į istoriją. Rasė ir gyve- 
namoji aplinka sąlygoja tautos kultūros eigą. Bet šitoji kultūra savo 
ruožtu daro įtakos rasei (higiena, medicina) ir gyvenamajai aplinkai 
(ūkis, keliai, sodybos). Prigimtis čia tarsi atgyja ir dalyvauja tautos 
likime. Tautos istorija neslenka viršum prigimties, bet į ją įeina ir ją 
keičia. Prigimtis darosi istorijos arba kultūros nešėja, o kultūra pada- 
ro prigimtį kultūrine. „Prigimtis ir istorija taip suauga tautoje, jog 
istorija vyksta tik su prigimtimi, ir prigimtis dėl to tampa istorine“ 3 
Tauta kaip vienetas yra prigimties ir kultūros sintezė. Jau tik šitas 
organiškas tautos pobūdis praskleidžia josios esmę ir kartu nurodo 
kelią į tikrą ir visapusišką tautos supratimą. 

® H. Weinstock. Volk u. Erziehung, „Neue Jahrbücher für Wissen- 
schaft u. Jugendbildung“, 3 sas., 1933, p. 210. 

2. Tautinė individualybė 
a. Tauta kaip individas 


Žiūrėdami į tautą iš viršaus, mes ją suvokiame kaip vienetą, va- 
dinasi, kaip tam tikrą žmonių grupę, išsiskyrusią iš kitų ir įgijusią 
ryškų savo pavidalą. Bet į tautą galima žiūrėti ir iš vidaus. Tautą 
galima nagrinėti ir kaip vieningą dalyką savo viduje, kaip nepadali- 
namą ir nesuskaldomą. Iš karto atrodo, jog tai neįmanoma. Argi dau- 
giau kaip pusė milijono lietuvių negyvena Amerikoje? Ar pora su 
viršum milijonų prancūzų nėra persikėlę į Meksiką? Taip, lietu- 
vių ir prancūzų, bet ne lietuvių ar prancūzų tautös. Galima padaly- 
ti ir išskirstyti tautos narius, bet ne pačią tautą. Tautos vienybę 
palaiko vienodas istorinis likimas. Tautą galima padalyti tik pa- 
dalijus istorinį palikimą. Bet tuomet būtų ne viena padalyta tauta, 
bet dvi skirtingos tautos. Anglai ir amerikiečiai nėra dvi anglų tau- 
tos dalys, bet dvi anglosaksų giminės tautos. Lietuviai ir latviai 
nėra dvi aisčių tautos dalys, bet dvi aisčių giminės tautos. Padaly- 
ta tauta arba visai dingsta tikro padalijimo atveju (pvz., aisčių 
tauta), arba tik išskiria iš savęs savo narių (ne tautos!) dalį, kuri 
sukuria savą tautą. Kai nukerpama gluosnio šakelė ir įsodinama į 
žemę, gluosnis anaiptol nėra padalijamas. Taip ir tauta. Kol isto- 
rinis likimas yra tas pats, tol tautos nariai gali būti išsiblaškę net 
po visą Žemės rutulį (pvz., žydai), tauta visada lieka viena ir vie- 
ninga. 

Dėl šito savo nepadalinamumo tauta gauna individo vardą. Juk 
individas, kaip rodo jau pats pavadinimas (individuum, žtomon), 
ir yra tai, „kas savyje neišskirstyta, o nuo kitų atskirta“?. Tauta 
turi abi šitas žymes. Savyje ji yra vieninga ir nuo kitų skirtinga. Ji 
todėl yra ne tik vienetas, bet ir individas. 

Individą padaro nepadalijamą jojo esmė. Tuo tarpu individo 
esmė yra individualybė, kaip dievybė yra Dievo esmė ir asmenybė 
asmens esmė... Individas atsiremia į individualybę kaip į savo pa- 


* S, Thomas. S. Trh. L a. 29, q. 4: „quod est in se indistinctum, ab aliis 
vero distinctum”. 

grindą ir į savo buvimo principą. Tautos tad nepadalinamumo 
priežastis taip pat yra tautinė individualybė. Tauta kaip individua- 
lus vienetas yra jungiama tautinės individualybės, kuri, būdama 
viena ir vieninga, neleidžia tautai būti suskaldytai. 

Tautinė individualybė kartais dar yra vadinama tautiniu cha- 
rakteriu. Pavadinimas nėra tikslus, nes tautinis charakteris papras- 
tai primena etinę vertybę, kuri pačiai tautinei individualybei gali 
būti taikoma tik perkelta prasme. Tautinė individualybė etinio 
vertingumo gali įsigyti tiktai atskirame asmenyje. Todėl ir „tauti- 
nis charakteris“ labiau tinka tautiškam asmens būdui negu tauti- 
nei individualybei, kaip tautos - individo esmei. 


b. Tautinės individualybės kilmė ir sudėtis 


Tautinė individualybė, kaip tautos - vieneto jungtis ir tautos ~ 
individo esmė, yra tų pačių veiksnių padaras, kaip ir tauta apskri- 
tai. Gamta parengia fizinį, o kultūra psichinį tautos tipą, kurie 
abu kartu ir sudaro tautinę individualybę. Bet kaip apskritai kul- 
tūra atbaigia ir išryškina gamtos davinius, taip lygiai ir kultūri- 
niai tautos veiksniai atbaigia ir išryškina tautinę individualybę. 
Istorinis likimas, pasirodo, čia turi esminę reikšmę. 

Tauta, kaip vienetas ir kaip individas, tampa ryški tiktai kul- 
tūriniame savo gyvenimo tarpsnyje. Prieš tai, tiesa, ji jau yra. Bet 
masės pobūdis tebėra joje dar labai didelis. Tobulėjant kultūrai, 
tobulėja ir tautos ryškumas. Juo aukštesnė kultūra, juo ryškesnė 
tauta. Bet kas yra šitasai tautos ryškėjimas? Kas įvyksta, kai tauta 
iš beformės masės virsta turinčia aiškią lytį? Iš viršaus žiūrint, 
šitas ryškėjimas pasirodo kaip ankštesnis tautos susiglaudimas. 
Kultūringa tauta nebėra masė, bet tobulai susijungęs vienetas; ji 
nebėra grupė, bet nepadalijamas individas. Tai yra tik išviršinės 
žymės ir išviršinės apraiškos. Jos savaime veda tyrinėtoją į tautos 
vidų. Jei tauta pasirodo kaip vienetas ar kaip individas, matyti, 
josios viduje turėjo įvykti patobulėjimas. Ją, kaip vienetą, suglau- 
dė išvidinės jungties išsivystymas, ir individu ją padarė josios es- 
mė. Tuo tarpu tiek tąja vieneto jungtimi, tiek tautos-individo es- 
me yra tautinė individualybė. Todėl tautos rySkejimas yra tautinės 

individualybės tobulėjimas. Tautos viduje, josios esmėje, eina vysty- 
mosi procesas, kuris iš viršaus pasireiškia tam tikrais ženklais. 
Bet- buvo minėta - tautą išryškino ir atbaigia istorinis josios liki- 
mas arba kultūriniai josios žygiai. Kadangi šitas išryškinimas yra 
ne kas kita, kaip tautinės individualybės tobulinimas, todėl isto- 
rinis likimas ir darosi tautinės individualybės išryškintojas ir at- 
baigėjas. Tuo būdu mes pateisiname posakį, jog istorinis likimas 
tautinei individualybei turi esminę reikšmę. 

Visai tad suprantama, dėl ko tautinė individualybė dažnai yra 
vadinama istorijos padaru. „Tautinis aš, - sako H. Hauseris, - iš 
esmės yra bendros istorijos produktas“.'® Iš tikro, jei tik vienas 
istorinis likimas turi galios atbaigti tai, ką pradėjo gamta, jei tik 
istorinis likimas sąlygoja tautinės individualybės išsivystymo ei- 
ga ir kryptį, argi ne jo padaras yra tauta - vienetas su savo jungti- 
mi ir tauta-individas su savo esme? „Tautinis charakteris yra ne 
kas kita, kaip tautos istorijos įvarža“." Jame susitelkia tautos per- 
gyvenimų žymės, josios vargai, kovos, pergalės ir pralaimėjimai. 
Tai yra tarsi žemės klodai, byloją apie praėjusią evoliuciją. Šita 
prasme galima kartu su O. Baueriu tautinę individualybę vadinti 
„Sustingusia istorija“'?, Žinoma, kintant tautos kultūrai, kinta ir 
josios individualybė. Bet niekados neišnyksta tai, kas buvo įgyta. 
Ir jei tik mums būtų leista turėti pakankamai akylų žvilgsnį, tau- 
tinė individualybė taptų geriausia tautos istorijos knyga. 

Tautinėje individualybėje lengvai galima skirti dvi puses: fizi- 
nę ir psichinę. Fizinis tautos tipas, arba tautinės individualybės at- 
rama, yra parengiama gamtinių veiksnių. Jie keroja tautoje kaip 
gamtiniame vienete. Į ją atsiremia psichinis tipas ir esti jos pa- 
spalvinimas. Psichinis tipas, arba tautinės individualybės atbaiga, 
yra kultūrinių veiksnių padaras ir įsišaknija tautoje kaip kultūri- 
niame vienete. Grįžtamuoju būdu jis daro įtakos ir fiziniam tipui. 
Tautinė individualybė tuo būdu yra organiškas fizinio ir psichi- 
nio tautos tipo suaugimas. Fizinės žymės daro įtakos psichiniams 
bruožams, ir psichiniai bruožai savo ruožtu sąlygoja fizines žy- 

9 Le principe des nationalités, Paris, 1916, p. 7. 


" O. Bauer. Nacionalitätenfrage u. Sozialdemokratie, p. 24. 
12 Op. cit. 123. 

mes. Kaip tauta-vienetas yra organiškas susijungimas gamtinio ir 
kultūrinio vieneto, taip ir tautinė individualybė yra sintetinis su- 
siderinimas fizinių ir psichinių tautos ypatybių. Ji nėra tik vienas 
kuris elementas arba viena kuri žymė. Bet, antra vertus, jis taip 
pat nėra nė išviršinis įvairių žymių sutelkimas šalia viena kitos. 
Tautinių bruožų yra daug ir jie yra skirtingi. Bet jie yra suaugę 
organiškon vienybėn, jie yra sudarę vienį. Tautinė individualybė 
yra viena. Štai dėl ko ji pati yra nepadalijama ir štai dėl ko ji nelei- 
džia padalyti tautos. Savo vieningumu ji padaro tautą individu. 


c. Tautinės individualybės esmės teorijos 


Tautinė individualybė yra tautos-vieneto jungtis ir tautos-in- 
divido esmė. Bet kas yra ji pati? Kas sudaro josios esmę? Ji yra 
lemiamasis tautos gyvenimo principas. Bet kaip šitas lėmimas 
įvyksta? Kokiu būdu tauta suteikia savo žygiams nepakartojamą 
lytį? Štai klausimai, kurie mus veda į pačias tautinės individualy- 
bės gelmes ir į patį josios esmės nagrinėjimą. 

Atsakymą rasti nelengva. Nė vienas konkretus dalykas, kurį 
tik galima paminėti, nėra ir negali būti tautinės individualybės 
esmė. Nei kalba, kaip norėjo J. Grimmas, nes yra tautų, neturinčių 
savo kalbos; nei bendra kilmė arba rasė, kaip nori šiandieniniai ra- 
sistai, nes visos Europos tautos yra rasiniai mišiniai; nei papročiai, 
nei kultūra, nei religija, nes visi šitie dalykai yra aiškūs tautų buvi- 
mo ir išsivystymo padariniai. „Jokia konkreti sutelktinio gyveni- 
mo apraiška nėra privaloma tautybei savybė“, privaloma ta pras- 
me, kad josios nesant nebūtų nė tautybės arba tautinės 
individualybės. 

Tautinės individualybės esmė gali būti tiktai tasai pradas, ku- 
ris kuria ir kalbą, ir papročius, ir apskritai kultūrą, kuris paspal- 
vina religiją ir kuris savaimingai vieną individą glaudžia prie an- 
tro. Lengva įspėti, kad tokio dalyko reikia ieškoti ne šalia žmogaus, 
bet pačiame žmoguje, pačioje jo prigimtyje. Kaip viso gyvenimo tik- 
ruoju veikėju yra žmogus, taip ir tautinio. Jame tad turi glūdėti 


5 St, Šalkauskis. Lietuvių Tauta ir jos ugdymas, Kaunas, 1933, p. 7. 

tai, kas šitam gyvenimui duoda savotišką lytį, kas jį lemia, lenkia 
ir veda. 

a)Tautinis materializmas. Tautinis materializmas 
tautinės individualybės esme laiko materialinę substanciją. Šitoji 
pažiūra yra atsirėmusi į Weissmanno „branduolio plazmos pa- 
stovumo“ teoriją. Pagal Weissmanną, apvaisintos celės plazma 
susidedanti iš dviejų dalių: iš aktingosios, arba somatiškosios, plaz- 
mos, kuri formuojanti būsimo žmogaus kūną, ir iš neaktingosios, 
arba „protėvių plazmos“ (Ahnenplasma), kuri sudaranti lytines bū- 
simojo žmogaus celes. Pirmoji, suformuodama kūną, nykstanti, 
antroji liekanti lytinėse celėse ir gimdymo veiksmu einanti iš kar- 
tos į kartą. Šitosios plazmos gyvenimas esąs nežlungąs.“ Pats 
autorius savo teorijos nemanė taikyti tautinei individualybei. Jis 
ją sudarė tik paveldėjimo problemoms aiškinti. Bet kitiems atro- 
dė, kad toji neZlunganti plazma esanti ir tautinių ypatybių nešė- 
ja bei palaikytoja. 

Tautinį materializmą savotiška forma mūsų dienomis skelbia 
Karaliaučiaus un-to profesorius W. Saueris“. Tautine jungtimi ir 
tautos laikytoju jam yra „jėgos monados“ (”Kraftmonaden), kurias 
jis taip pat vadina „vertybės monadomis“ (Wertmonaden). Jos yra 
„Slaptingos, tautoje išsklaidytos, sveikų tautos narių pagimdytos 
ir lytiniu aktu perteikiamos jėgos dalelės...“ Tai „gyvastingas žmo- 
gaus branduolys, kuris palaiko ir jį, ir tautą“'*. 

Vis dėlto ne kiekviena monada yra vienodos reikšmės. „Tauti- 
niu, socialiniu ir kosminiu atžvilgiu vertos dėmesio yra tik tokios 
jėgos monados, kurios kartu yra ir vertybės monados”.” Šiųjų 
reikšmė tautai, pasak Sauerio, esanti begalinė. „Jos slepia savyje 
tautos ateitj..., jos yra tautos genijus“. Jas kuriant, turtėja žmo- 
gus ir tauta, o „visų vertybės monadų suma... yra tautinė kultū- 

5 Plg. Handwörterbuch der Naturwissenschaften, hersg. v. prof. 
E. Borschelt ir k. X Bd., Jena, 1915, p. 266-268. 

* Plg. Jo Sozialphilosophie, Berlin, 1929; Schöpferisches Volkstum 
als national u. Weltpolitisches Prinzip, „Archiv fūr Rechts u. Sozialphi- 
losophie“, 1 sąs., 1933. 

16 Schöpferisches Volkstum... p. 21. 

" Ibd. 


18 Op. cit., p. 22. 

ra“, Vertybės monados yra nepajudinamas tikėjimas į tautos at- 
eitį, į josios artėjimą vis prie aukštesnės kultūros, į Dievą ir amži- 
nybę. „Vertybės monada yra toji slaptinga jėga, kuri reikale daro 
stebuklus, padeda ligoje ir skausme, sutaiko žmones ir veda į 
Dievą...“ Be josios „yra negalimi dideli žygiai ir be jos žmogaus 
gyvenimas būtų nepatenkintas ir skurdus“*. „Vertybės monadų 
vienybė yra ilgai ieškota sutelktinės asmenybės (Gesamtpersönlich- 
keit) esmė“ 2! 

„Vertybės monados linksta vienybėn ir jungiasi vis į dides- 
nius ir didesnius vienetus“. Taigi, pasak Sauerio, iš vertybės 
monadų susidaro gentys, iš jų tautos, iš tautų - valstybės, naci- 
jos ir galop visas pasaulis. Monadų išsivystymas reiškiąs kosmo 
išsivystymą. Pačią šio vyksmo eigą Saueris taip vaizduoja: gyve- 
nimas išsivysto į jėgos monada, šioji - į vertybės monadą, verty- 
bės monada -į kultūrą, o kultūra -į amžinybę. Monadų nešėjas - 
masė išsivysto į tautą, tauta - į gotišką (germanišką) žmogų, šis - 
į naciją, nacija - į visatą. Monadų perteikėjas - individas išsivys- 
to į tautos narį, šis - į vadą, vadas - į valstybę, valstybė - į Die- 
vybę. Taigi „gyvenimas yra amžinas... tauta įkūnyja savyje visą 
pasaulį ir turi kosminės reikšmės; atskiras asmuo pasitūri Die- 
vybe“3, 

Sauerio monadų išsivystyme nesunku įžvelgti atvirkštinį He- 
gelio dialektikos procesą. Vietoj Hegelio „subjektyvinės dvasios“ 
čia išsivysto materialinė monada. Hegeliui dvasia tampa medžiaga 
(antitezė — Anderssein), Saueriui medžiaga tampa dvasia. Bet jų 
abiejų išsivystymo terminas yra tas pats: visata-amžinybė-Die- 
vybė (Weltall-Ewigkeit-Gottheit). Saueris todėl ir sako, kad „iš tau- 
tos išauga religija, amžinybė ir Dievybė“. 

Tautinis materializmas, būdamas apskritai materialistinės pa- 
saulėžiūros padaras, o Sauerio atveju — materializmo ir vokiškojo 


"9 Op. cit., p. 22-23. 
20 Op. cit., p. 23. 

2 Sozialphilosophie, p. 140. 

2 Op. cit., p. 111. 

33 Schöpferisches Volkstum... p. 24. 
2 Op. cit., p- 21. 


43 


ideizmo mišinys, yra pats sau kritika. Vis dėlto jis turi savyje ir 
tiesos. Žmogus nėra tik dvasia, bet ir kūnas. Kūno gyvenimas turi 
nemažą reikšmę tautinei individualybei, nes ji apima ir fizinį žmo- 
gaus tipą. Tuo tarpu kūno ypatybės atsiranda iš paveldimos ra- 
sės ir iš vienodų gyvenimo sąlygų. Todėl tautinis materializmas 
sako tiesą, kad tauta laikosi tam tikrų medžiaginių dalelių (plaz- 
mos, monadų) perteikimu iš kartos į kartą. Bet šitoji tiesa tinka tik 
fiziniam tautos tipui. Tuo tarpu tautinėje individualybėje, kaip ma- 
tėme, yra ir psichinių bruožų. Žinoma, nepripažįstant psichinės 
srities apskritai, lengva viską išaiškinti tik plazmos ar monadų 
veikimu. Bet labai sunku yra įrodyti psichinės realybės, kaip skir- 
tingos nuo fizinės, nebuvimą. Materialistinei pasaulėžiūrai ligi šiol 
šitas darbas nevyko. Su juo nevyksta nė tautybės ieškojimas me- 
džiaginėje substancijoje. 

b)Tautinisspiritualizmas. Tautinio materializmo 
priešingybė yra tautinis spiritualizmas, kuris tautinės individualy- 
bės esmės ieško tautos dvasioje arba tautos sieloje. „Tautos dvasios“ 
teorija nėra nauja. Apie ją jau yra užsiminęs Montesguieu savo 
veikale L'esprit des lois (19,4), apieją gana aiškiai kalba ir J. G. Herde- 
ris. Per romantiką, kuri tautos dvasioje ieškojo giliausių dailio- 
sios kūrybos pradų, tautos dvasios sąvoka įsigalėjo istorinėje tei- 
sės mokykloje, o vėliau ir visame gyvenime. Tautos įvykiai esą ne 
kas kita kaip realus josios dvasios pasireiškimas. Tautos dvasia 
esanti tautos siela, tautos substancija, tai, kas yra pastovu kitime, 
kas individus jungia vieną su antru, žodžiu, kas kuria tautą ir ją 
palaiko. Tautos dvasia šiandien yra susidomėję ir literatūros isto- 
rikai (J. Nadleris), ir sociologai (O. Spannas), ir pedagogai (E. Kriec- 
kas), ir kiti įvairių sričių mokslininkai. 

Visi tautos dvasios šalininkai pripažįsta, kad ji esanti tarsi koks 
fluidas, persmelkiąs tautų gyvenimą, duodąs jam originalumo ir 
nepakartojamos išraiškos. Tautos dvasia esanti „tasai pirmykštis 
šaltinis, iš kurio tarsi iš tikro savo centro trykšta visos bendro tau- 
tinio buvimo formos ir visi pavidalai... Tai tasai slaptingai stu- 
miąs ir formuojąs principas, kuris visur ir visuomet atsispindi be- 
galinėje individų įvairybėje, kuris viena kryptimi lenkia visą 
bendro gyvenimo išsivystymą, kuris visa pasisavina, kas ateina iš 

viršaus, ir visoms tautos bei valstybės gyvenimo formoms įspau- 
džia savotiškų bruožų“ ?. 

Tautinis spiritualizmas tautos dvasią supranta nevienodai. 
Tarp daugybės nuomonių čia galima išskirti dvi grupes. Vieni 
tautos dvasią laiko substancija, kiti - individualiniu sielų nusiteiki- 
mu. Prie pirmosios grupės priklauso kai kurie romantikai sociolo- 
gai, kaip A. Mülleris, kuris bendruomenę suprato kaip tikrąjį or- 
ganizmą ir todėl nuosekliai josios jungtį laikė substancialine; filosofai, 
kaip Schellingas, Fichte, Hegelis, ypač šis pastarasis, kuriam, kaip 
buvo minėta, tauta yra vienas iš visuotinės dvasios išsivystymo 
narių. Tautos dvasia Hegeliui nėra tikra prasme tautos, bet viso 
kosmo dvasia, tik konkrečiai tam tikru išsivystymo metu apsireiš- 
kianti tautos pavidalu. Visai šiai grupei yra charakteringa, kad 
individai čia yra laikomi tautinės substancijos apraiškomis arba jo- 
sios buvimo ir veikimo būdais (modi). Tautos dvasia yra indivi- 
dų palaikytoja. Ji juos kuria ir juose apsireiškia. 

Kita grupė tautos dvasią atremia į individą. Tautos dvasia esanti 
ne kas kita, kaip bendro gyvenimo ir veikimo pasekmė. Ne tautos 
dvasia kuria bendrą gyvenimą, bet bendras gyvenimas sudaro savo- 
tišką bendrą individų nusiteikimą, arba tautos dvasią. Šią mintį jau 
galima rasti ir minėtame Montesquieu veikale. „Daug yra dalykų, ~ 
sako jis, - kurie valdo žmones: klimatas, religija, įstatymai, valdžios 
taisyklės, praėjusių dalykų pavyzdžiai, papročiai, įpročiai; iš jų susi- 
formuoja bendroji dvasia, kuri iš jų ir susideda“ * Montesquieu tautos 
dvasią laiko bendruomenės gyvenimo rezultatu. Tą pat mano ir „Tau- 

tųpsichologijos“ autorius, sakydamas, kad „tautos dvasia yra pada- 
ras atskirų sielų, iš kurių ji susideda“”. Wundtas eina toliau negu 
Montesguieu. Jis įžvelgia grįžtamąją tautos dvasios įtaką atskiroms 
sieloms. Tautos dvasia yra individų sielų padaras, „bet šios ne ma- 
žiau yra padarai tautos sielos, kurioje jos dalyvauja“. Individai 


3 Kaufz, cit. H. Pesch. Nationalökonomie, II, Freiburg i. Brsg., 1925, p. 
465. 

% L'ėsprit des lois, 19,4; plg. R. Eisler. Wörterbuch der Philosophi- 
schen Begriffe, III, Berlin, * 1929, p. 427. 

7 Cit, R. Eisler, op. cit., p. 427. 

* R. Eisler, ibd. 

sukuria tautos sielą, bet tautos siela savo ruožtu sąlygoja individus. 
Šios grupės atstovai, neneigdami tautos dvasios reikšmės, laiko ją 
tik tam tikru psichologiniu nusiteikimu, kuris kyla iš bendro gyvenimo 
ir kurio nešėju visados yra individas. 

Pilnutinės tautinės individualybės supratimas neleidžia pri- 
imti tautinio spiritualizmo nei vienu, nei kitu pavidalu. Pirmo- 
sios grupės šalininkams niekuomet nepavyko įrodyti, kad tautos 
(A. Mūllerio atveju) arba žmonijos (Hegelio ir Solovjovo atveju) 
jungtis yra substancialinė, kitaip sakant, kad tauta arba žmonija 
turi substancialinę lytį arba sielą. Visa, kas šiuo klausimu yra ra- 
šyta, pradedant J. Böehme ir baigiant M. Scheleriu, yra tik kažko 
vieningo nujautimai, kuriems substancijos terminas visados bū- 
davo tik kliūtis ir pralaimėjimas. Kad žmonija ir visas kosmas tu- 
ri kažkokią jungtį, kuri yra daugiau negu santykiai arba tvarka, 
tai yra tikra. Bet kad šitoji jungtis būtų substancialinė, to kritiškai 
pateisinti negalima. Ne čia yra vieta kritikuoti pasaulio sielos, kaip 
substancijos, teoriją. Čia tik pasakysime, kad kosmo jungtis yra sub- 
ordinacinė. Kiekviena aukštesnė lytis turi visą žemesniųjų lyčių 
galią ir tuo būdu ji jungia savimi žemesniuosius pradus. Aukš- 
čiausioji ir tobuliausioji lytis tampa viso kosmo jungtimi. Jai yra 
subordinuotos arba palenktos visos kitos lytys. Šitoji tobuliausio- 
ji regimo mūsų pasaulio lytis ir yra ne kas kita kaip žmogaus siela. 

Jeigu substancijos sąvoka netinka žmonijai, tai dar labiau ji ne- 
tinka tautai. Tautinė jungtis arba tautos lytis dar labiau negali bü- 
ti substancialine. Laikyti tautą substancija, kur individai yra tiktai 
josios apraiškos, neturį savarankiško buvimo ir laisvės, yra klai- 
da. Tiesa, tauta yra suaugusi su žmogaus prigimtimi. Savo gel- 
mėse ji yra prigimties padaras, bet tai dar anaiptol nereiškia, kad 
ji būtų kažkokia šalia individų esanti substancija. Tautybė jungia 
individus ir sąlygoja jų darbus. Bet įsigilinus į šitą jungimą ir į šitą 
sąlygojimą, visados surandama, kad individų jungimas yra koor- 
dinacinis, o jų darbų sąlygojimas - formalinis. Tuo tarpu nei koor- 
dinacija, nei formalinis pradas nereikalauja substancialumo. At- 
virkščiai, šitasai jų pobūdis kaip tik ir parodo substancijos 
nebuvimą. Tautoje nėra subordinacijos arba individų palenkimo 
vienas antram kaip kosme. Tautoje individai yra tik suderinti su 

vienas antru. Palenkimas suponuoja kažką aukštesnį, suderini- 
mas - kažką bendra. Palenkimas jungia įimdamas, suderinimas — 
priimdamas. Suderinimas yra tik reiškimosi tapatybė. Tautoje indi- 
vidai jungiasi dėl to, kad jie turi vienodą reiškimosi būdą (modus) 
ir kad dėl šito vienodumo jie yra priimti į tautinį vienetą. Tautinė 
individualybė darosi būdas (modus), ir, tokia būdama, būtinai su- 
ponuoja substancialų palaikytoją, nes ji pati iš esmės negali būti 
substancija. Šituo palaikytoju ir yra žmogiškasis individas. 

Tautinis spiritualizmas, kaip jį formulavo Montesguieu ir 
Wundtas, yra teisingas tiek, kiek jis individą laiko tautos dvasios 
palaikytoju. Bet jis klysta, šitai dvasiai pripažindamas tik psicho- 
loginį ir rezultatyvinį pobūdį. Tautos dvasia nėra tik bendruome- 
nės psichologijos padaras. Ji, tiksliai pastebi P. Barthas, yra „dau- 
giau negu metafora“?. Ji atsiremia ne tik į žmogaus psichiką, bet 
į visą žmogaus prigimtį ir todėl įgyja ontologinio pobūdžio. Šiuo 
atžvilgiu yra teisingas tautinis spiritualizmas Mūllerio arba He- 
gelio prasme, kiek jis pabrėžia tautos dvasios ontologiškumą. Bet 
jis klysta, šitam ontologiškumui priskirdamas substancialumą ir 
tuo būdu jį atitraukdamas nuo individo. Ir vienos, ir kitos pažiū- 
ros turi tiesos, bet jos yra labai vienašališkos ir dėl to tautinės in- 
dividualybės esmei išaiškinti nepakankamos. 


d. Tautinė individualybė kaip būsena ir veiksena 


Pati tautinė individualybė negali būti šalia individų. Ji yra ben- 
dras dalykas ir todėl būtinai reikalauja individo, kaip atramos, 
konkrečiam savo pasireiškimui. Tautinė individualybė gyvena tiktai 
atskiruose žmogiškuose individuose. Todėl ir josios esmės reikia ieš- 
koti žmoguje. Individas turi savyje tautinės individualybės esmę, 
jis yra josios nešėjas ir palaikytojas. Individe glūdi kažkas, kas jį 
jungia su kitais ir jo darbams suteikia savotišką lytį. Tautinis ma- 
terializmas tąjį kažką vadina materialine substancija, atėjusia į in- 
dividą paveldėjimo keliu. Griežtasis tautinis spiritualizmas jį va- 
dina dvasine substancija, kurios individas yra tik apraiška. 


® Philosophie der Geschichte als Soziologie, p. 123. 

Švelnesnis tautinis spiritualizmas tąjį kažką laiko psichologiniu nu- 
siteikimu, kilusiu iš bendro gyvenimo. Kiekviena nuomonė turi 
tiesos, bet nė viena nėra pilnutinė, nes per maža kreipia dėmesio 
į tuos veiksnius, kurie tautinę individualybę sukuria. 

Tautinė individualybė, kaip matėme, yra padaras rasės, gyve- 
namosios aplinkos ir istorinio likimo. Visi šitie veiksniai bendrai 
veikdami sukuria individe kažką, kas yra bendra visiems šių veiks- 
nių paliestiems žmonėms. Žmogiškieji individai savo esme visi yra 
vienodi. Bet konkrečiai savo apraiškomis nėra nė vieno visai tokio 
pat ir visai skirtingo. Zmonijoje esama veiksnių, kurie žmones in- 
dividualizuoja, ir veiksnių, kurie juos bendrina. Tautinės indivi- 
dualybės kūrimo veiksniai priklauso ir vieniems, ir kitiems; jie 
skiria ir jungia: skiria vieną tautą nuo antros, o jungia žmones toje 
pačioje tautoje. Jie jungdami skiria ir skirdami jungia. Jų palies- 
tas, žmogiškasis individas tampa savotiškai sąlygotas ir įgyja sa- 
votiškų bruožų. 

Kiekvienos idėjos realizavimas yra ne kas kita, kaip josios bu- 
vimo sąlygojimas tam tikru būdu (modus). Idėja turi buvimą jau ir 
kaip idėja. Bet šitas josios buvimas yra ne buvimo būdo (sine modo 
essendi): jis yra tik grynasis buvimas. Realizuojama idėja šitą buvi- 
mo būdą kaip tik ir įgyja. Dabar ji ne tik yra, bet yra taip arba 
kitaip. Taip yra su kiekvienos būtybės idėja, taip yra ir su žmogaus 
idėja. Žmogiškoji idėja, kuri yra bendra visiems žmonėms, indivi- 
dualų buvimo būdą įgyja pačiu žmogaus sutvėrimo metu, kada ji 
iš grynosios galimybės (ex pura possibilitate) pereina į tikrąją rea- 
lybę. Grynas žmogiškasis buvimas dabar modalizuojasi arba tam- 
pa apibūdintas. Bendroji žmogiškoji esmė padeda būti taip arba 
kitaip. 

Bet buvimo būdo įsigijimas čia dar nesibaigia. Jau bręsdamas 
motinos įsčiose, žmogus patiria daugybės veiksnių įtaką, kuri jį 
sąlygoja būti taip arba kitaip. Pačio organizmo struktūra ir jo išsi- 
vystymas taip pat nulemia žmogų vienokiam ar kitokiam buvi- 
mui. Juo žmogus labiau konkretėja, juo jo buvimas įgyja vis di- 
desnį sąlygojimą ir vis įvairesnį būdą. Žmogus yra ne tik individas, 
žmogus yra arba vyras, arba moteris. Po individualumo Iytisku- 
mas yra pirmasis, kuris žmogiškajam buvimui suteikia savotišką 

būdą. Toliau žmogus patiria šeimos ir apskritai giminės įtaką. Jis 
yra kartu ir giminės tipas. Paskui ateina dar kitokie veiksniai: ša- 
lis, klimatas, rasė, laikas, religija ir t. t., ir t. t. Tarp bendrojo ir 
individualinio buvimo yra ištisa eilė veiksnių, kurie daugiau ar 
mažiau šitą buvimą konkretizuoja, įvesdami jį vis į naujas aplin- 
kybes ir daugiau ar mažiau jį sąlygodami. Žmogus yra ir aš, ir 
vyras arba moteris, ir vakarietis arba pietietis, ir negras arba bal- 
tasis, ir lygumos arba kalnų tipas. Tai vis savotiški buvimo būdai, 
nors jų pagrinde glūdi ta pati žmogiškoji esmė. Micraelius todėl 
būdą ir apibrėžia kaip „daikto sąlygojimą, dėl kurio daiktas vis 
kitaip ir kitaip pasitūri savo esme“). 

Šitai veiksnių grupei priklauso ir tautiniai veiksniai, kurią tau- 
tinę individualybę. Jie, kaip matėme, yra gana sudėtingi: tai nėra 
vienas kuris veiksnys, bet ištisa veiksnių grupė arba serija. Jie da- 
ro įtaką visai Žmogaus būtybei: tiek kūnui, tiek ir sielai. Koks yra 
šitos jų įtakos rezultatas? Ar materialinė substancija, kaip mano 
materialistai, ar dvasinė, kaip nori spiritualistai? Kaip visi kiti 
veiksniai, taip ir tautiniai (rasė, gyvenamoji aplinka ir istorinis li- 
kimas) tik suteikia žmogiškojo individo buvimui tam tikrą būdą. Jie 
nekuria ir negali kurti nieko substancialaus. Jie negali net keisti 
individualumo ar lytiškumo, nes tautinių veiksnių poveikiui žmo- 
gus patenka jau kaip individas ir kaip vyras arba moteris. Žmo- 
giškumas, individualumas ir lytiškumas yra bendrieji pamatai, 
kuriuos tautiniai veiksniai tik dar savotiškiau sąlygoja. Palenktas 
rasės, gyvenamosios aplinkos ir istorinio likimo įtakai, žmogiška- 
sis individo buvimas įgyja dar vieną savotišką būdą, kurį galima 
pavadinti tautiniu būdu. Prie individualinio, lytinio ir gimininio 
žmogaus buvimo būdo prisideda dar tautinis būdas. Žmogus tam- 
pa ne tik aš, ne tik vyru arba moterimi, ne tik vienos ar kitos šei- 
mos bei giminės tipu, bet ir vienos ar kitos tautos nariu. 

Tautinis buvimo būdas yra ne kas kita, kaip tautinė individu- 
alybė. Todėl tautinė individualybė yra gamtinių veiksnių pradėtas ir 
vienodo bei bendrai pergyvento istorinio likimo išryškintas žmonių bu- 
vimo būdas. Kaip būdas, tautinė individualybė nėra substancija, 


4 Cit. R. Eisler. Wörterbuch der philosophischen Begriffe, II, p. 160. 

bet tik konkretus individo sąlygojimas. Antra vertus, ji nėra tik 
psichologinis nusiteikimas, nes šitasai sąlygojimas apima visą žmo- 
gaus prigimtį. Tautinį buvimo būdą pradeda kurti jau gamtiniai 
veiksniai, kurių įtaka įsibrauna į pačias žmogaus prigimties gel- 
mes ir ten palieka savo pėdsakų. Tautinė individualybė, kiek ji 
yra gamtinių veiksnių padaras, darosi paveldima, kaip paveldi- 
mi yra giminės bruožai. Šiuo atžvilgiu ji yra įgimta, ne įgyta. Bet 
kiek ji yra vienodo ir bendrai pergyvento istorinio likimo pada- 
ras, ji darosi įgytas dalykas. Gamtiniai veiksniai tautinę individu- 
alybę pradeda dar motinos įsčiose, kultūriniai ją atbaigia auklėji- 
mu ir apskritai individo įjungimu į tautos gyvenimą. Gimęs iš 
vienos tautos tėvų, bet išauklėtas kitoje tautoje, žmogus iš viršaus 
liks šios pastarosios narys, nors savo gelmėse jis turės savo tėvų 
tautos bruožų, kurie nejaučiamai darys įtakos visiems jojo dar- 
bams. Vis dėlto šitoji įtaka bus menka, nes gamtos pradėtas dar- 
bas šiuo atveju nuėjo kita kryptimi. Dėl to tautinė individualybė 
yra kartuir įgimtas, ir įgytas dalykas. Bet ir vienu, ir kitu atveju ji 
yra individo buvimo būdas. Kaip jis yra paveldimas, - tai psicholo- 
gijos ir biologijos dalykas. Kaip jis turi būti įgyjamas auklėjimu, — 
tam yra skiriamas šis veikalas. 

Paskui tautinį buvimo būdą eina ir tautinio veikimo būdas: mo- 
dum essendi seguitur modus agendi. Žmogiškasis individas ne tik 
tautiškai yra, bet tautiškai ir veikia, ir Hautiškai veikia dėl to, kad 
tautiškai yra. Žmogaus veiksmai kyla iš jo esmės. Bet kadangi ši- 
toji jo esmė yra nulemta ir tautiškai, todėl tautiškumo bruožų žy- 
mu ir žmogaus darbuose. Žmogus savo žygiais pasireiškia visų 
pirma kaip individas, paskui kaip vyras arba moteris, kaip vienos 
ar kitos šeimos narys, kaip tautietis ir paskiausia kaip žmogus. In- 
dividualiniai bruožai ryškiausi, žmogiškieji — neryškiausi. Taip 
yra dėl to, kad žmogiškumas nėra buvimo būdas, bet pats buvi- 
mas, kuris būdus tik priima. Iš tikro pats žmogiškumas nepasi- 
reiškia ir negali pasireikšti. Visa, kas realiai yra, turi tam tikrą 
būdą. Tautinė individualybė arba tautybė yra vienas iš žmogiš- 
kumo būdų. Tautiniai bruožai todėl stovi viduryje tarp individu- 
alinių ir žmogiškųjų. Jie yra mažiau ryškūs negu individualiniai 
ir daugiau — negu žmogiškieji. 

Tautinė individualybė, kaip vienodo buvimo ir veikimo būdas, yra tikro- 
ji tautinės bendruomenės jungtis. Individai jau pačios prigimties yra 
suvedami draūgėn, nes šitoji jų prigimtis visame gyvenime veikia 
vienodai. Tai yra savaimingas, instinktyvus glaudimasis, kyląs iš on- 
tologinio tautybės pobūdžio. Bet prie jo dar prisideda ir psichologinis 
veiksnys, kai žmonės pažįsta savo vienodą buvimą bei veikimą, kai 
jų psichikoje dėl bendro gyvenimo ir pergyvenimo susidaro dar tam 
tikras ir psichologinis nusiteikimas, tam tikra tautinė psichologija. Abu 
veiksniai yra lygiai svarbūs ir abu yra atsirėmę į tautinę individualy- 
bę: pirmutinis — kaip į esančią, antrasis - kaip į suvoktą. Pirmasis 
veiksnys yra savaimingas, antrasis sąmoningas. Pirmasis tautinei 
jungčiai padeda pagrindą, antrasis ją atbaigia. Be abejo, tautinė jung- 
tis tampa pilnutine tik susijungus abiem šiems veiksniams. Be pir- 
mojo ji yra nestipri, nes neturi prigimtos atramos; be antrojo ji yra 
nepilna, nes neturi sąmoningumo. Tautinė jungtis tampa tobula tik ta- 
da, kai tautinis instinktas virsta tautine sąmone. 


e. Tautinės individualybės pastovumas ir reikšmė tautai 


Atsirėmusi į tautą kaip į pilnutinį vienetą ir organiškai sujun- 
gusi savyje tautos ypatybes, tautinė individualybė parodo nepa- 
prastą gajumą ir pastovumą. Charakteringiausias pavyzdys čia 
yra žydų tauta. Įsišaknijusi giliai į fizinį pagrindą ir patyrusi ypa- 
tingą istorinį likimą, tautinė žydų individualybė pasidarė savo- 
tiškas pasaulio stebuklas. Šitoks nepaprastas jos gajumas kai kam 
net pažadina mintį, jog „giliausią ir galutinę žydų tautos pras- 
me... galima suprasti tiktai žiūrint iš metafizinių svarstymų punk- 
to“?!. Tai yra itin ryškus pavyzdys. Bet daugiau ar mažiau pasto- 
vi yra kiekviena tautinė individualybė. Jeigu tautoje yra bent 
kibirkštis tautinės sąmonės, vadinasi, savęs, kaip tautos, suvoki- 
mo, net uolios nutautintųjų pastangos ne ką gali padaryti. Reikia 
tik prisiminti mūsų pačių tautos istoriją, airių kovas, graikų at- 
Sparumą prieš turkus ir daugybę kitų tautinio išlikimo pavyzdžių, 
ir tautinės individualybės pastovumas bus visai aiškus. „Kartą 


3! Plg N. Müller. Staatslexikon, II, 1658 šp. hrsg, v. H. Sacherer. 

sudarytas, ~ sako R. Johannet, - tautinis tipas gyvena ištisus am- 
žius ir priklauso prie didingiausių gamtos fenomenų“ 2 

Tiesa, tautinė individualybė nėra sustingusi. Ji yra gyva ir to- 
dėl kintanti bei atsinaujinanti. Bet ji visados lieka ta pati. Šių die- 
nų lietuvių tauta yra ta pati, kuri buvo Mindaugo ir Vytauto lai- 
kais. Graikai yra tie patys, kurie griovė Troją, žygiavo su 
Aleksandru Didžiuoju, matė Rymo galą, kentė turkų priespaudą 
ir dabar gyvena laisvą gyvenimą. Izraelio tauta yra ta pati, kurią 
Mozė išvedė iš Egipto, kuri turėjo išmintingiausią pasaulyje kara- 
lių, verkė ant Babilono upės krantų, išsižadėjo savo Mesijo, išsi- 
blaškė po visą pasaulį ir šiandien vėl pamažu grįžta į senąją tėvų 
žemę. Kaip individas, keičiąsis laiko eigoje, visados lieka tas pat, 
taip ir tauta pergyvena daugybes pakaitų, bet kol ji savo sąmonė- 
je palaiko istorinio likimo vieningumą, tol ji lieka ta pati tauta su 
ta pačia tautine savo individualybe. „Tautinių žymių kitimas anaip- 
tol nereiškia tautinės individualybės pasikeitimo“ .* 

Be to, pats šitas kitimas yra labai lėtas, o jo erdvė yra labai 
siaura. Tų bruožų, kuriuos aprašinėjo Tacitas savo veikale De ori- 
gine, situ, moribus ac populis Germanorum galima ir šiandien rasti 
vokiečių tautoje. Rusiškasis inertiškumas buvo toks pat mongolų 
viešpatavimo metu ir toks pat yra bolševikų vergijoje. Tiesa, kiti- 
. mo visados esama, nes kinta visas gyvenimas. Bet čia tas kitimas 
nėra taip lengvai jaučiamas. „Tautų charakteris, - rašo M. Mėrril- 
lonas, - rymo ant pagrindinių elementų, kurie jam leidžia kisti 
tiktai labai siauruose rėmuose“ 2! Tautinė individualybė yra įsi- 
šaknijusi pačiose tautos gelmėse, todėl josios kitimo vyksmas yra 
labai lėtas ir jojo plotas labai siauras. 

Dėl savo kilimo iš tautos gelmių ir kartu dėl savo pastovumo 
tautinė individualybė savo įtaka paveikia visą tautos gyvenimą. 
Ji tampa tautos kūrybos varikliu visose srityse. „Tautiniai cha- 
rakteriai tautų gyvenime vaidina pagrindinį, nors ir nematomą 
vaidmenį“.* Tai, kas yra vadinama „tautos dvasia“, „tautos sie- 


* Le Principe des nationalites, Paris, 1923, p. 382. 

3 O. Bauer. Nationalitätenfrage u. Sozialdemokratie, p. 160. 
* Les caracteres nationaux, p. 5. 

3 Gustave Le Bon, cit. Bėrillon, op. cit., p. 4. 

la“, „tautiniu genijumi“, yra ne kas kita, kaip vienoks ar kitoks 
tautinės individualybės apsireiškimas. Ji duoda tautos žygiams tau- 
tišką lytį, ji juos padaro nepakartojamus, nepasekamus ir todėl 
skirtingus nuo kitų. „Bręstanti tautos jėga, - rašo E. Krieckas, — 
atnaujina kultūrą ir ūkį, atbaigia valstybę ir teisę, ugdymą pada- 
ro našų, menui duoda turinio ir nurodo kryptį, tarp atskirų asme- 
nų kuria bendruomenę, tėvynę, susipratimą ir lygybę: jų jėgas ji 
sutelkia ir padaugina“.* Žodžiu, tautinė individualybė tampa lemia- 
muoju viso tautos gyvenimo pradu. 

Dėl ko taip yra, suprasti visai lengva. Kaip individo darbuose 
yra žymu jojo bruožai, nes šitie darbai kyla iš individo, taip ir 
tautos žygiuose matyti tautinės individualybės atvaizdas, nes ši- 
tie žygiai yra josios žygiai. Tautinė individualybė yra tautos-vie- 
neto jungtis ir tautos-individo esmė. Bet argi ne jungtis kuria vie- 
neto gyvenimą ir ar neiš esmės trykšta individo veikimas? Tautinė 
individualybė yra ne tik pasyvi tautos žygių palaikytoja, bet ir aktyvi jų 
kūrėja, kūrėja ta prasme, kad duoda stiprių paraginimų, nurodo 
kryptį ir parengia lytį. Kultūros veikėjas gali būti tik individas. 
Bet, kaip matysime vėliau, jis esti kūrybiškas tik tada, kai yra fau- 
tiškas, vadinasi, kai tautinė individualybė jame yra reali ir gyva 
jėga. W. Saueris todėl visai teisingai tautines žymes vadina 
„Schöpferisches Volkstum” — „kūrybinis tautiskumas”?. 

Tautinė individualybė nėra veikėjas, bet galingas veiksnys, da- 
rąs nejaučiamą, bet realią įtaką. Tikrieji veikėjai, vadinasi, sąmo- 
ningi ir valingi, yra paveikti šito bendro veiksnio iš vidaus. Jo stu- 
miami ir raginami, jie imasi darbo ir dirba taip, kaip jis nurodo. 
Tautinės individualybės įtakos niekados negalima paneigti. Net 
ir tie, kurie ją neigia, veikia taip, kaip ji reikalauja. Komunizmas, 
labiausiai, rodos, internacionališkas dalykas, per keliolika metų 
jau suspėjo pasidaryti rusiškas. Tautinė individualybė iš tikro yra 
„kiekvienos formos dėsnis“. 

Šito dėsnio vedama, tauta savo buvimui ir veikimui įspaudžia 
savotiškų bruožų, kurie tinka tik jai ir kurie ja skiria nuo kitų tautų. 

* Erziehungsphilosophie, Miinchen u. Berlin, 1933, p. 73. 


7 Plg. Archiv für Rechts u. Sozialphilosophie, 1 sąs., 1933, p. 1-43. 
* E. Krieck. Erziehungsphilosophie, p. 69. 

Tautinė individualybė tampa ne tik tikrąja tautos jungtimi, bet ir 
tikrąja tautų skirtimi. Tautas vieną nuo antros skiria ne kalba, ne 
rasė, ne politinė santvarka, bet tautinė individualybė. Kalba gali 
būti pasisavinta iš kitų (šveicarai, žydai, amerikiečiai), rasė gali 
sumišti, politinė santvarka gali kisti, bet tautinė individualybė lieka 
visados. Galima įsivaizduoti tautą be teritorijos (žydai), be kalbos 
(šveicarai), be valstybės (ukrainiečiai ir kt.), bet negalima jos įsi- 
vaizduoti be tautinės individualybės, t. y. be tam tikro josios sa- 
votiškumo, kuris ją jungtų savyje ir skirtų nuo kitų. Tauta be indi- 
vidualybės nėra tauta. Tai masė, grupė, rasė, draugija, bet ne tauta 
kaip vienetas ir kaip individas. 

Apsprendžiamoji tautinės individualybės galia padaro ją tikra 
istorine jėga arba realiu veiksniu istorijos eigoje. „Kartą kilęs, - tvirti- 
na O. Baueris, - tautinis charakteris pasireiškia kaip savarankiška 
istorinė galybė“*. Duodama tautos žygiams atramą ir pažadini- 
mą, apipavidalindama juos tautiška lytimi ir lenkdama juos tam 
tikra kryptimi, tautinė individualybė paveikia tautos istoriją la- 
biau negu kas kita. Tautos istorija pirmiausia (ne visiškai!) darosi 
tautinės individualybės išsivystymo padaras. Kai kas eina dar to- 
liau ir teigia, jog net ir visuotinė istorija esanti tik tautinių istorijų 
suma, jog „istorija siauresne prasme tinka tik kultüringoms tau- 
toms ir kad tik jos yra tikrosios istorijos palaikytojos (5 p.)... Žmo- 
nija apskritai turi istoriją tik netiesioginiu būdu... Ji reiškia dau- 
giau abstraktų, visai skirtingų bendruomenių susijungimą... Todėl 
kai kalbama apie žmonijos arba apie pasaulio istoriją, tai tuo iš 
esmės suprantama bendroji istorija kultūringų tautų, kurios žmo- 
nijoje vaidino ar tebevaidina tam tikrą istorinį vaidmenį“. Gali- 
ma abejoti šitų minčių teisingumu, kiek jos liečia žmoniją. Bet jos 
visai teisingai iškelia tautos, resp. tautinės individualybės, istori- 
nę reikšmę ir galią. Kaip individo gyvenimo eiga visų pirma yra 
sąlygojama jojo charakterio, taip ir tautos istorijos veiksnys pir- 
miausia yra tautinė josios individualybė. Istorija ją baigia formuo- 
ti. Bet suformuota individualybė savo ruožtu formuoja istoriją. 

» Op. cit., p. 128. 

* W. Moog. Geschichtsphilosophie u. Geschichtsunterricht, Wien, 
1927, p. 5-6. 

Kaip tikros tautinės individualybės negali būti tol, kol nėra istori- 
jos, taip turtingos istorijos nėra tol, kol nėra turtingos tautinės in- 
dividualybės. Istorija tautinę individualybę pradeda, tautinė in- 
dividualybė istoriją išvysto ir veda. 


3. Tauta kaip bendruomenė 
a. Bendruomeniškas tautos pobūdis 


Tauta kaip vienetas nėra masė, tai yra belytis, chaotiškas, pa- 
laidų individų sambūris, bet aprėžtas ir sutelktas dalykas. Tauta 
kaip individas yra išvidinės jungties (tautinės individualybės) su- 
vienytas padaras. Ir vienu, ir kitu atveju tauta yra vieninga (aliguid 
unum). Bet šitas vieningumas nėra vientisinis (simplex). Tauta yra 
sudėta iš atskirų laisvų ir sąmoningų individų. Tauta yra kartu ir 
dauginga (compositum). 

Jau iš anksto galima įspėti, kad šitas tautos daugingumas nėra 
mechaniškas, kad asmens nėra tik iš viršaus sutelkti šalia vienas 
antro. Jie yra vienas su antru susijungę, jie yra sudarę tam tikrą 
bendruomenę. Todėl po tautos kaip vieneto ir po tautos kaip indi- 
vido savaime iškyla tautos kaip bendruomenės problema. Pro ją ne- 
galima tylomis praeiti jau tik dėl to, kad mūsų laikais ji yra tapusi 
svarbiausia visuomenės filosofijoje. 

Tauta nėra sąjunga arba draugija (societas, Gesellschaft). Drau- 
gija yra sąlygota intereso. Ji atsiranda laisvai susitariant asme- 
nims, kuriuos jungia noras pasiekti tam tikrą iš anksto pažintą ir 
paskirtą tikslą. Šitą mintį jau yra pasakęs Aristotelis savo Politiko- 
je. „Kiekviena draugija (koinomia), - sako jis, — yra įsteigta kurio 
nors gėrio dėlei“.*! Ji tad yra sąmoningo ir valingo veikimo vai- 
sius. Joje asmens gyvena šalia vienas antro, jungiami vienodo intere- 
so, kuris kiekvienam įgyja savotiško atspalvio. Draugija todėl „yra 
panaši į mechanizmą“. 

“1,2, 

2 A. Rademacher. Die Kirche als Gemeinschaft u. Gesellschaft, Augs- 
burg, 1931, p. 25. 


55 


Tuo tarpu tauta yra organiška. Tautos pagrinduose visų pir- 
ma glūdi prigimtis, o tik paskui prisideda kultūrinis veikimas. 
Tauta nėra įsteigta, nėra sudaryta, bet atsiradusi ir išsivysčiusi. „Tau- 
ta yra daugiau negu aritmetinė suma atskirų Žmonių, iš kurių ji 
susideda“*. Tauta yra bendruomenė (communio, Gemeinschaft). 

Bendruomenės organiškumas daugelį suviliojo laikyti ją orga- 
nizmu (Ad. Mūlleris, Hegelis, Schellingas). Bet organiškumas dar 
nėra organizmas. Organiškumas yra tik priešingybė mechanišku- 
mui. Tai, kas yra mechaniška, yra jungiama iš viršaus. Mechanizmo 
dalys koordinuojasi viena su antra dėl to, kad yra palenktos vienanı 
tikslui, kurio siekia visuma. Tai, kas yra organiška, yra jungiama iš 
vidaus. Organizmo nariai yra suvedami vienybėn išvidinės prasmės. 
Kad organiškas dalykas taptų organizmu, reikia, kad jis turėtų 
substancialinę lytį. Kitaip sakant, reikia, kad jojo jungtis būtų sub- 
stancialinė. Tuo tarpu dar niekam nepavyko įrodyti, kad pati ben- 
druomenė yra substancija, tai yra turinti substancialinę lytį. Beny 
druomenė yra organiškas dalykas, bet ne organizmas. 

Organiškumas reikalauja išvidinės jungties. Bendruomenė ją ir 
turi. Jau pats vardas parodo, kad ji yra tokia žmonių susivieniji- 
mo lytis, kur individai turi kažką bendra (commune, gemein). Šita- 
sai bendras dalykas neateina individams iš viršaus: jis yra juose 
pačiuose. Jis jungia juos vieną su antru, jis daro juos savus, nes jie 
vienas antrame suranda tai, ką turi ir patys. Tuo bendruomenė ir 
skiriasi nuo draugijos. „Bendruomenė, - sako A. Rademacheris, - 
turi prasmę, draugija turi tikslą. Prasmė imanenčiai glūdi pačioje ` 
grupėje, vadinamoje bendruomene, tikslas stovi šalia grupės... 
Bendruomenė yra vitalinis padaras, visuma (Ganzheit), draugija - 
racionalinis padaras, suma“.* Bendruomenė todėl iš esmės yra 
skirtina nuo draugijos. „Kaip organiškas dalykas yra iš esmės skir- 
tinas nuo neorganiško, taip ir bendruomenė nuo draugijos. Čia 
yra ne tik grynas laipsnio skirtumas, tartum draugija būtų tik pa- 
laidesnė bendruomenė, bet ir skirtumas esminis“ 


3 VI. Solovjov. Nationale u. politische BEN, Stuttgart, 1922, 
p. 38, II išnaša. 

* Op. cit., p. 26. 

5 A. Rademacher. Op. cit. ibd. 

Organiškas bendruomenės pobūdis tautoje pasirodo labai ryš- 
kiai. Br. Bauchas visai teisus, teigdamas, jog „tauta yra konkre- 
čiausias pavidalas, kokį bendruomenė laimi istorijos eigoje“*. Ži- 
noma, antgamtinė bendruomenė Šventųjų Bendravime pasiekia 
dar didesnio organiškumo laipsnio ir, pasak D. v. Hildebrando, 
„darosi galima ontologišku atžvilgiu palyginti su organizmu””. 
Bet ji yra kitos srities dalykas. Tuo tarpu prigimtoje tvarkoje (po 
šeimos) tautos nepralenkia niekas. Kitos bendruomenės daugiau 
ar mažiau yra draugijinio pobūdžio ir, kaip sako E. Krieckas, svy- 
ruoja tarp atskiro žmogaus ir žmonijos. Tuo tarpu tauta turi aiš- 
kų, apibrėžtą ir pastovų pavidalą. 

Bendruomeniškas tautos pobūdis visų pirma pasireiškia josios 
jungtyje. Individus į tautą sujungia tautinė individualybė. Tuo tar- 
pu ji, kaip matėme, yra visiškai išvidinis dalykas. Ji nėra šalia indi- 
vidų, bet individuose. Ji nestumia jų, bet traukia vieną prie antro. 
Tauta neturi tikslo šalia savęs: jis glūdi joje pačioje. Tauta, kaip ir 
kiekviena bendruomenė, turi prasmę, bet ne tikslą. Šitoji prasmė 
išsivysto ir skleidžiasi iš vidaus. Tauta niekados negali tapti drau- 
gija, tai yra išvidinę savo jungtį pakeisti išviršiniu individų susi- 
tarimu. Tautos tapimas kultūrine bendruomene reiškia ne orga- 
niškos jungties nykimą, bet tik josios pažinimą, pripažinimą ir 
tobulinimą. Vitalinis tautos pobūdis lieka visados. Dar daugiau, 
tautai kultūrėjant, josios vitalumas, arba organiška gyvybinė jė- 
ga, darosi dar didesnis, nes instinktyvinis ryšys tuomet esti papil- 
domas sąmoningu susirišimu. 

Tauta, kaip ir kiekviena bendruomenė, nėra organizmas. Tiesa, 
tam tikrą gana vykusią paralelę galima čia išvesti. Tauta yra labai 
panaši į organizmą, nes ji yra organiškas dalykas. Vis dėlto ji nėra 
ir negali būti organizmas dėl tų pačių priežasčių, dėl kurių ir kiek- 
viena kita bendruomenė organizmu gali būti vadinama tik metafo- 
riškai. Tautos jungtis nėra substancialinė. Tiesa, ji yra išvidinė, ji yra 
pakankamai stipri jungti individams ir tam tikru laipsniu apspręsti 


Systematische Philosophie, rinkinyje Die Kultur der Gegenwart, I- 
VI Abt. Leipzig, 1924, p. 272. 

7 Metaphysik der Gemeinschaft, p. 179, Augsburg, 1930. Pig. dar 
Šv. Povilo 1. Kor. 12. 

jų žygiams. Bet ji neturi substancijalinės lyties žymių. Ji, kaip matė- 
me, yra tik individunlinio reiškimosi būdas. Jis yra bendras visiems 
tautos nariams, jis juos tad ir jungia. Bet jis visados lieka tik būdas. 

Organizmas skiriasi nuo tautos dar ir tuo, kad jame veikia tik 
būtinumas (prigimtis), o tautoje šalia prigimties ir būtinos evoliu- 
cijos yra ir laisva kūryba, kuri tautai turi svarbiausią reikšmę. Tau- 
ta savo išsivystymo niekad tikra prasme neatbaigia. Ji gali tobulė- 
ti neribojamai, nes ją nuolat gaivina laisvas individų veikimas. 
Tuo tarpu organizmas, stumiamas tik prigimties, savo išsivysty- 
mo galą tuoj pasiekia. 

Vis dėlto, nepaisant šito esminio skirtumo, tauta gali būti pa- 
lyginama su organizmu. Ji auga organišku būdu, t: y. ne pride- 
dant iš šalies (iuxtapositio), bet jimant į vidų (intussusceptio) ir išsi- 
skleidžiant. Josios sudedamieji elementai yra ne šalia vienas antro 
kaip mechanizme; jie yra ne dalys, bet nariai tikra šio žodžio pras- 
me. Savo organiškumu tauta yra panaši į organizmą, bet savo ne- 
substancialumu ji iš esmės nuo jo skiriasi. 


b. Tautos linkimas į regimą lytį 


Tauta yra visuomet bendruomenė. Bet kad ji būtų pergyvena- 
ma kaip bendruomenė, reikia, kad tautos nariai santykiuotų vienas 
su antru kaip tautiniai individai, o ne tik kaip žmonės apskritai; 
kad jie žinotų esą vienos didelės bendruomenės nariai ir pagal šitą 
žinojimą tvarkytų savo santykius, žodžiu, kad jie suvoktų save 
kaip tautinius individus. Šitoksai suvokimas žmonių santykius ap- 
sprendžia pagal tautiškumo principą. Tautos nariai tada vienas an- 
trą jaučia ir pergyvena ne tik kaip žmogų, bet ir kaip tautietį, kaip 
tos pačios tautinės bendruomenės dalyvį. Tautiškumo principas - 
keičia žmogaus nusistatymą kito žmogaus atžvilgiu, keičia žmo- 
nių santykius ir išviršinę šitų santykių formą. Tautiniai individai 
sąmoningai nori taip santykiuoti vieni su kitais, kad jų santykiai 
įgytų ir išviršinės vienybės formą. Tai, kas buvo bendra ir vienin- 
ga tik viduje, dabar stengiasi prasimušti į paviršių. Tautinė sąmo- 
nė nori tautos bendruomeniškumą apreikšti regimu pavidalu. Tau- 
ta linksta sukurti draugijinę savo gyvenimo lytį. 

Tai yra nuoseklus tautos, kaip bendruomenės, išsivystymas. 
Pačiame ankstyvajame tarpsnyje tauta yra bendruomenė tik savo 
viduje. Draugijinėje lytyje ji susiorganizuoja jau iš viršaus. Į išvir- 
šinę organizaciją linksta kiekviena bendruomenė ir anksčiau ar 
vėliau ji ją pasiekia. Ilgus amžius šeima buvo jungiama tik išvidi- 
nio ryšio, kuris instinktyviai tvarkė josios narių santykius. Bet Mo- 
zes laikais ji įgijo draugijos formą ir tapo net juridine institucija: ji 
buvo suorganizuota iš viršaus. Šeimyninė bendruomenė tapo ir 
šeimynine draugija. Pirmųjų amžių Bažnyčia tvarkėsi meilės prin- 
cipu be ryškesnių ir griežtų įstatymų. Tuo tarpu šiandien ji turi 
tobuliausią teisinį kodeksą ir tikslingiausią organizacinę formą. 

Žmonija taip pat siekia draugijinės lyties. Pirmuosius bandy- 
mus mes pergyvename Tautų Sąjungos pavidalu, kada instinkty- 
vų tautų santykiavimą norima suimti į išviršines formas. Kai ben- 
druomenėje instinktyvus ryšys apsireiškia sąmoningu susirišimu, 
kai išvidinė prasmė yra suvokiama kaip bendruomenės gyveni- 
mo tikslas, kai organiškumas išviršinėse apraiškose yra sumecha- 
ninamas, tuomet bendruomenė įgyja draugijos pavidalą. Aišku, 
ji niekados nevirsta draugija ta prasme, kad paliautų buvusi ben- 
druomene. Ji tik pasiima draugijos formą, pasilikdama bendruo- 
menės pagrindą: bendruomenė tuomet susiorganizuoja. „Bendruo- 
menė savo apraiškoje yra draugija“ 48 Individų santykiai tada esti 
normuojami tam tikrų dėsnių, kuriuos mes vadiname įsakymais, 
įstatymais ir kitais vardais. 

Taip yra ir su tauta. Per tautinės individualybės brendimą, per 
josios suvokimą tauta eina prie išviršinės organizacijos: tautinė ben- 
druomenė stengiasi apsireikšti draugijos pavidalu. Tautinė bendruo- 
menė skleidžiasi individuose, tautinė draugija šituos individus 
suorganizuoja. Tautinė bendruomenė duoda individų šantykiams 
atramą, tautinė draugija šituos santykius apipavidalina pastovia 
ir regima lytimi. Tautinė bendruomenė taip santykiuoja su tauti- 
ne draugija, kaip esmė su savo apraiška, kaip organizmas su or- 
ganizacija, kaip apskritai subjektyvinė ir objektyvinė to pačio da- 
lyko pusės. Tauta kaip bendruomenė yra subjektyvinė tautos pusė, 


* A. Rademacher. Die Kirche als Gemeinschaft u. Gesellschaft, p. 28. 

tauta kaip draugija yra objektyvinė josios apraiška. Bet kaip kiek- 
viena buitis stengiasi objektyvuotis, taip ir tauta. Todėl tautinė drau- 
gija arba tautinė organizacija yra ne kas kita, kaip tautos objektyvacija. 
Šitoji tautos objektyvacija, šitoji regima organizacinė arba draugi- 
jinė tautos lytis yra ne kas kita, kaip tautinė valstybė. 


c. Tauta ir valstybė 


Tauta gali būti valstybėje ir tauta gali būti valstybė. Pirmuoju 
atveju ji yra tam tikro suvereninio politinio vieneto dalis, antruoju - 
ji pati yra tasai suvereninis politinis vienetas. Pirmuoju atveju vals- 
tybė jai yra išviršinis ir todėl svetimas dalykas, antruoju - valstybė 
tautai išauga iš vidaus ir todėl tampa sava valstybe. Kaip tauta san- 
tykiuoja ir turi santykiuoti su svetima valstybe - tai sociologų da- 
lykas. Filosofiniam tautos tyrinėjimui rūpi tik klausimas, kas įvyks- 
ta tada, kai tauta sukuria savą valstybę. 

Valstybėje tarp daugybės kitų dalykų galima įžiūrėti du cha- 
rakteringus elementus: regimą organizaciją ir autoritetyvinę galią. 
Organizacija duoda valstybei tam tikrą aprėžtą formą, autorite- 
tas palenkia piliečius paklusti šitai formai. Organizacija valsty- 
bę kuria, autoritetas ją palaiko. Be organizacijos valstybė būtų 
masė, be autoriteto ji virstų mase. Tauta, sukūrusi savg valstybę, 
įgyja regimą draugijinę lytį ir gauna autoritetyvinės galios. Sava 
valstybė nėra tautai primesta iš viršaus, bet kilusi iš vidaus. Jo- 
sios nariai nėra įjungiami į kitą organizaciją, bet jie patys šitą or- 
ganizaciją kuria. Jie patys savo santykiams duoda regimą pavi- 
dalą ir juos normuoja tam tikrais dėsniais. Tautinė bendruomenė 
čia tampa tautine draugija, vadinasi, tokia žmonių susivieniji- 
mo lytimi, kur išvidinė narių jungtis apsireiškia kaip išviršinis 
jų sutarimas. „Valstybėje, - sako W. Saueris, - tauta pasiekia su- 
formuotą bendruomenę“.* Valstybė tautos nesukuria. Tauta es- 
ti jau ir prieš valstybinę savo formą. Valstybė tik sujungia jau 
esamą tautą į išviršinę vienybę ir šitai vienybei duoda regimą 
pavidalą. Kultūrinis, o per jį ir gamtinis tautos savotiškumas yra 


* Schöpferisches Volkstum als national u. weltpolitisches Prinzip, p. 6. 

sutelkiamas vienoje regimoje lytyje. Tautos ypatybės čia prasi- 
veržia viršum ir susikristalizuoja tam tikromis pastoviomis for- 
momis. Tautinė valstybė yra tautos objektyvacija, arba išviršinis tau- 
tos apsireiškimas. 

Šiuo atžvilgiu tauta ir tautinė valstybė yra tas pats dalykas, tik 
svarstomas kitu atžvilgiu. Kai ją suvokiame kaip išvidinę bendruo- 
menę, turinčią tam tikrą individualybę, ji yra tauta. Kai ją nagrinė- 
jame kaip išviršinę organizaciją, turinčią tam tikrą lytį, ji yra vals- 
tybė. Kol tauta neturi valstybės, ji lieka daugiau ar mažiau išvidinis 
subjektyvinis dalykas, nes gyvena tik atskiruose individuose be 
pastovesnės regimos lyties. Regimumo ir pastovumo ji pasiekia 
tik savo valstybėje. Ta prasme O. Baueris ir sako, kad „valstybė 
man yra iš viršaus, o tauta gyvena manyje“*. 

Sukūrusi savo valstybę, tauta įgyja autoritetyvinės galios. Tauta 
kaip išvidinė bendruomenė neturi autoriteto, kaip jo neturi nė žmo- 
nija. Visuomenine prasme autoritetas yra teisė įpareigoti draugi- 
jos narius imtis tam tikrų veiksmų arba jų nesiimti?!. Bet šitoji tei- 
sė gali apsireikšti tiktai tada, kai kuri nors bendruomenė įgyja 
regimą pavidalą. Kol ji yra išvidinė, josios autoritetas yra tik gali- 
mas, bet ne realus. Autoriteto realumui reikia regimo valios apsi- 
reiškimo. Tauta savoje valstybėje kaip tik ir apreiškia savo valią. „Vals- 
tybė, - sako J. Binderis, - yra tautos valia būti ir veikti, vadinasi, 
valia gyventi“. O kadangi tauta turi prigimtą teisę gyventi, todėl, 
apreiškusi šitą valią, ji tuo pačiu įgyja galios autoritetyviai reika- 
lauti iš savo narių viso to, kas būtina josios gyvenimui. Valstybės 
autoritetas kampa tautos teisės gyventi išraiška. „Valstybė yra ne kas 
kita, kaip organizuota tautos galia“ 33 

Tautinė valstybė veikia ir įsakinėja ne savo, bet tautos vardu. 
Valstybinis autoritetas čia yra kartu ir tautinis autoritetas. Antra 
vertus, paklusimas valstybei čia nėra paklusimas kokiam sveti- 
mam dalykui ar išviršinei prievartai, bet savo tautai, savo tautinės 
individualybės apsireiškimui, taigi ir savo paties prigimties 


% Nationalitätenfrage u. Sozialdemokratie, p. 183. 

5! Plg. V. Cathrein. Moralphilosophie, II, Leipzig, 1924, p. 399. 
5 Der autoritäre Staat, vok. Logos, 22 tom. 2 sąs., p. 156. 

S P. Barth. Philosophie der Geschichte als Soziologie, p. 801. 

reikalavimams. Kanto reikalaujama paklusimo autonomija tauti- 
nėje valstybėje iš tikro įvyksta. 

Suprantama tad, dėl ko W. Saueris sako, kad „tauta ilgisi vals- 
tybės“, kad „idealas, kurį sveika tauta ir kartu kiekvienas josios 
narys nešioja savo širdyje, yra stipri tautinė valstybė“**. Išvidi- 
nis tautos brendimas prirengia josios viduje organišką jėgą, kuri 
būtinai turi apsireikšti išviršine organizacija. Josios slopinimas 
labai dažnai esti įvairių revoliucijų ir sąmyšių priežastis. Gali- 
ma net neperdedant tvirtinti, kad visi XVIII, XIX ir XX a. politi- 
niai sąjūdžiai iš esmės buvo ne kas kita, kaip šitos organiškos 
tautų jėgos apsireiškimas vienokia ar kitokia forma. Tautinės są- 
monės atbudimas neišvengiamai veda į tautinę valstybę. Žinoma, bū- 
tų vienašališka tvirtinti, kad valstybė yra būtina tautai būti. Tauta 
gali egzistuoti ir be savos valstybės; gali ji šitą valstybę ir praras- 
ti. „Valstybė gali žlugti, bet tautinė bendruomenė liks, nes ji yra 
gyva kiekviename individe“. Bet tokia tautos būtis nėra nor- 
mali. Tobulesniam tautos išsivystymui sava draugijinė lytis yra 
reikalinga. Tauta be savos valstybės nėra atbaigta. „Tauta trokšta 
valstybinės organizacijos, kad sustiprėtų ir viduje, ir iš viršaus“ 9 
Vėliau mes matysime, kad tauta iš tikro negali tapti nacija, tai 
yra visuotinio reikšmingumo tauta, jei ji nėra ar bent nebuvo 
sukūrusi savo valstybės. 

Po viso, kas pasakyta, darosi aiškus ir tautybės principas (le prin- 
cipe des nationalitės). Jo esmė yra ta, kad kiekviena tauta gali turėti 
valstybę, ir kiekviena valstybė gali apimti tik vieną tautą. „Kiekviena 
tauta yra pašaukta sukurti valstybę, o kiekviena valstybė turi bū- 
ti tautinis asmuo“? Šito principo šaknys glūdi pačiuose Europos 
kultūros pagrinduose. Pripažinus ir praktiškai įvykdžius (vergi- 
jos ir baudžiavos panaikinimas) nelygstamą žmogiškojo asmens 
vertingumą, nuosekliai paskui jį turėjo ateiti ir tautinės individua- 
lybės teisių pripažinimas. Konkrečiai jis apsireiškė Prancūzų re- 


5 Schöpferisches Volkstum... p. 6. 

5 O. Bauer, op. cit., p. 186. 

* W. Sauer. Sozialphilosophie, p. 191. 

7 Blüntschli. Revue de droit international de sciences diplomatigues 
et politiques, 2 sas., 1933, p. 127. 

voliucijos metu, vėliau formuluotas Paskalio Manzinio* 1861 m. 
(jo kalboje gruodžio 7) ir pagaliau praktikoje įvykdytas po didžiojo 
karo pagal garsiąją tautų apsisprendimo teisę. 

Tautybės principu apsireiškia tautös, kaip ir kiekvienos kitos 
bendruomenės, iš pačios prigimties kylanti teisė objektyvuotis 
konkretiniu pavidalu. Čia teoriškai pripažįstama tai, kas glūdi 
kiekvienos tautos gelmėse. Tautybės principas nėra dirbtinis pa- 
daras, bet nuoseklus organiško kultūros išsivystymo vaisius. 
Kiekviena tauta turi teisę, „kad išvidinė bendruomenė taptų išvir- 
šinės galios nešėja, o išviršinė galia saugotų išvidinę bendruome- 
nę““. Išvidinis tautos vieningumas turi apsireikšti vieninga orga- 
nizacija iš viršaus, o šitoji išviršinė vienybė turi ugdyti ir saugoti 
išvidinį vieningumą. Tauta sukuria valstybę, o valstybė tobulina 
tautą. Tauta, kaip ontologinis ir kaip sociologinis dalykas, tobu- 
los sintezės pasiekia tautinėje valstybėje. 


d. Pilnutinis tautos supratimas 


Daugybėje tautos apibrėžčių galima aiškiai skirti dvi grupes 
arba du stebėjimo punktus, iš kurių žiūrima į tautą ir kurie todėl 
apsprendžia josios esmės supratimą. Tautą galima nagrinėti kaip 
visuomeninio gyvenimo lytį, turinčią tam tikrą politinę vienybę. Tai 
bus išviršinis tautos supratimas. Bet į ją galima žiūrėti ir iš vidaus. 
Galima tautą imti kaip organišką bendruomenę, kaip individualy- 
bę, turinčią išvidinę jungtį, kuri telkia individus draugėn net ir 
tada, kai tauta kaip vienetas dar nepasirodo visuomeniniame gy- 
venime. Pirmasis tautos supratimas bus sociologinis, antrasis — 
ontologinis. Pirmuoju atveju tauta yra svarstoma kaip visuomeni- 
nis dalykas, antruoju - kaip ontologinis. Pirmasis supratimas yra 
įsigalėjęs romanų (italų, prancūzų, belgų) kraštuose, antrasis — 
germanų (vokiečių, austrų). Šių tautų charakterio skirtingumai 
apsireiškia net ir filosofinėse koncepcijose. 


* Pagal Manzinį „tai yra principas, duodas tautai teisę iš tautos per- 
eiti į valstybę" (plg. Revue de droit international etc. ibd.). 
® O. Bauer, op. cit., p. 187. 

Romanams tauta visų pirma yra „politinės valios vienetas“. 
Tam tikra žmonių grupė tampa tikra tauta tada, kai įsigyja politi- 
nę laisvę ir pati tvarko politinį savo gyvenimą. Šitoksai sociologi- 
nis tautos supratimas ryškiausiai išėjo aikštėn garsioje Paskalio 
Manzinio definicijoje, kuria jis apibrėžia tautą savo kalboje, pasa- 
kytoje atidarant tarptautinės teisės katedrą Turino universitete 
1851 m. sausio 22 d. Pasak jo, „tauta yra prigimtoji žmonių drau- 
gija (societa), kurioje teritorijos, kilmės, papročių ir kalbos vieny- 
bė suformuoja gyvenimo bendruomenę ir socialinę sąmonę“. Ta 
pati mintis glūdi ir E. Renano posakyje: „Tautos buvimas yra nuo- 
latinis plebiscitas““!. Tauta būna dėl to, kad nori būti ir kad šitą 
savo norą apreiškia. Šitoks tautos supratimas vienokia ar kitokia 
forma yra kartojamas beveik visų italų ir prancūzų sociologų 
(J. Toniolo, Gentile'o, J. Deloso, Le Furo ir kt.). 

Prieš sociologinį tautos supratimą germanai stato ontologinę 
tautos sąvoką. Jiems tauta visų pirma yra ne visuomeninė apraiš- 
ka, bet individualybė. Įdomu ir tai, kad romanų kraštuose tautos 
esmę tyrinėjo daugiau sociologai ir teisininkai, o germanų - filo- 
sofai. Visi didieji vokiečių metafizikai yra davę tautos apibrėžtis. 
Kantui, pavyzdžiui, tauta yra „vienos žemės juostos (Landstrich) 
sujungta žmonių grupė, kiek ji sudaro vienetą““?. Pasak Fichte's, 
tauta yra „bendruomenėje gyvenančių ir prigimtuoju bei dvasi- 
niu būdu visuomet save gimdančių žmonių vienetas, kuris visu- 
moje yra palenktas ypatingam išjo išsivystančio dieviškumo dės- 
niui”®, Hegelis tautą supranta kaip organišką visuotinio gyvenimo 
kūną, kaip objektyvinės dvasios išsivystymo narį, kuris istorinia- 
me vyksme turi atlikti ypatingą savo paskyrimą“. Metafizinis tau- 
tos supratimas, vienaip ar kitaip pakeistas, žymu visose germanų 
sociologų ir kultūros filosofų teorijose (O. Spanno, O. Bauerio, 


© Cit. Johannet. Le principe des nationalités, p. 7. 

6! Cit, Fr. Meinecke. Weltbürgertum u. Nationalstaat, München, 1911, 
p- 4. 5 
€ Plg. R. Eisler. Wörterbuch der phil. Begriffe, II, p. 202. 

® Reden an die deutsche Nation, Berlin, 1808, p. 251. 

Pig. R. Eisler, op. cit., p. 203; Fr. Überweg, Grundriss der Geschich- 
te der Philosophie, IV, Berlin, 1913, p. 95. 

W. Sauerio ir k.). Galima lengvai suprasti, kad nei viena, nei kita 
tautos sąvoka nėra pilna. Tauta nuo vieneto, kuris ją išskiria iš ma- 
sės, per išvidinę bendruomenę išsivysto į tautinę valstybę. Čia mes 
turime tris tobulėjimo tarpsnius: išviršinį susitelkimą, išvidinį vie- 
ningumą ir išviršinį šito vieningumo apsireiškimą. Ir germanai, ir 
romanai prileidžia pirmąjį tarpsnį: ir vieniems, ir kitiems tauta 
yra vienetas. Bet toliau germanai labiau pabrėžia antrąjį tarpsnį, o 
romanai trečiąjį. Germanams tauta yra išvidinis vienetas, romanams - 
išviršinis. Germanai tautos esmę suranda išvidinėje bendruome- 
nėje, o romanai - regimoje šitos bendruomenės lytyje. 

Tuo tarpu tauta nėra tik socialinis dalykas, kuriamas ir palai- 
komas „politinės valios“ arba „socialinės sąmonės“, kaip nori ro- 
manai. Politinė valia ir socialinė sąmonė pirmiausia yra ne tautos 
atsiradimo priežastys, bet tautos buvimo pasekmė. Tiesa, grįžta- 
muoju būdu jos formuoja tautą. Bet joms atsirasti reikia pagrin- 
do, joms būti reikia subjekto, kuris galėtų įgyti „socialinę sąmo- 
nę“ ir apreikšti „politinę valią“. Masė negali turėti jokios sąmonės 
ir jokios valios. Tam reikia organiškos bendruomenės ir vienin- 
gos individualybės. Socialinė tautos sąmonė ir politinė josios va- 
lia būtinai suponuoja tautą kaip išvidinį dalyką, nes šitoji sąmonė ir 
šitoji valia yra tik išviršinis suvokimas ir apsireiškimas to, kas glūdi 
viduje. 

Germanai tad visai teisingai tautą laiko išvidine bendruome- 
ne ir individualybę. Bet jie per maža žengia priekin. Tauta yra 
išvidinis dalykas. Bet ji stengiasi objektyvuotis. Tauta yra orga- 
niška bendruomenė. Bet ji siekia sukurti regimą draugijinę savo 
buvimo lytį. Išvidinė žmonių jungtis nori tapti išviršiniu jųjų ry- 
šiu. Tauta nori objektyvuotis valstybėje. Valstybė iš esmės yra vi- 
suomeninis arba išviršinis dalykas. Romanų tautos sąvoka yra tad 
taip pat teisinga, tik jie neieško šitam išoriniam dalykui išvidinės 
atramos, šitai draugijinei lyčiai subjekto, būtent: kieno ji yra lytis. 
Germanai per daug pabrėžia subjektyvinę tautos pusę, romanai 
per daug įsižiūri į objektyvinę tautos lytį. Romaniškasis tautos su- 
pratimas pasilieka paviršiuje, nes neieško atramos, germaniška- 
sis neišsiveržia į viršų, nes nemato atbaigos. Tuo tarpu pilnutinė 
tauta yra ir vienetas, ir išvidinė bendruomenė, ir organizacija arba 

draugija. Dėl to ir pilnutinis tautos supratimas negali praleisti nė 
vieno šito momento. 

Tobulai išsivysčiusi, arba pilnutinė, tauta yra žmonių grupė, vie- 
"niugos individualybės sujungta į bendruomenę ir apsireiskianti draugi- 
jine-valstybine lytimi. Kaip grupė, tauta skiriasi nuo žmonijos ir 
susieina su šeima. Grupinė žymė tautai virsta rūšiniu skirtumu 

„žmonijos atžvilgiu ir bendrąja gimine šeimos atžvilgiu. Kaip ben- 
druomenė, tauta susieina su Žmonija ir su šeima, bet skiriasi nuo 
draugijų ir nuo organizacijų, kurios neturi organiškos išvidinės 
jungties ir todėl nėra bendruomenės. Kaip turinti draugijinę lytį, 
tauta susieina su šeima ir su organizacijomis, bet skiriasi nuo žmo- 
nijos, kurios draugijinė lytis yra dar tik tolima viltis. 

Šitoji apibrėžtis nesuplaka tautos nė su vienu kolektyviniu vie- 
netu. Bet ji taip pat nė nuo vieno josios visiškai neatskiria, nes 
tauta, būdama kolektyvas, turi tam tikrų būdu su jais susisiekti, o 
būdama ypatingas kolektyvas, turi nuo jų ir skirtis. Šitoje apibrėž- 
tyje taip pat sueina visi pilnutinės tautos pradai. Jei svarstysime 
tautą, praleisdami draugijinę josios lytį, kaip ją supranta germa- 
nai,ji bus žmonių grupė, vieningos individualybės sujungta į bendruo- 
menę. Jei imsime tautą romaniškuoju atžvilgiu, ji bus žmonių gru- 
pė, apsireiškianti valstybine lytimi. Bet kaip pilnutinė tauta išvidinę 
savo pusę apreiškia regimu pavidalu, taip ir pilnutinis tautos su- 
pratimas sintetinį savo išsprendimą randa tik organiškame šitų 
dviejų pusių sujungime. 


III. TEVYNE 
Įvedamoji pastaba. 
Tėvynės sąvokos išsivystymas 
Tėvynės sąvoka, kaip ji suprantama šiandien, yra naujųjų lai- 
kų padaras. Tiek senovėje, tiek viduriniais amžiais ji turėjo kito- 
kią prasmę: ji reiškė arba valstybę, arba tėviškę. Klajojąs Odisėjas, 


rodos, yra vedamas tėvynės ilgesio: jis leidžiasi pavojingon kelio- 


66 


nėn, atsisako Kirkėjos malonybių, atsispiria sirenų viliojimams, 
nes būtinai nori grįžti mylimon savo Itaken. Bet šita Odisėjo tevy- 
nė yra dar tik tėviškė: gimtasis namas, Penelopė ir draugai. Jo 
ilgesys yra dar tik tėviškės ilgesys. „Ten, - sako prof. M. de Mun- 
nynckas, - dabartiniai patriotai rastų tik labai siaurą jausmą“! Iš 
kitos pusės, graikai ir rymiečiai, tiesa, garbino mirtį už tėvynę, 
kaip didžiausią ir kilniausią žmogaus auką. Bet šiuo atveju tėvy- 
nė reiškė valstybę (polis, respublica). Romėnų karo šūkis pro arcis et 
Jocis aiškiai rodo, kad čia buvo ginama ne pati tėvynė, bet namų 
židinys ir penatų aukurai. 

Kitaip senovėje nė būti negalėjo, nes tuomet dar nebuvo nė 
tikrojo tautos supratimo. Tėvynės sąvoka iš esmės yra surišta su tau- 
tos sąvoka. Kaip suprantama tauta, taip suprantama ir tėvynė. Tau- 
tos vietoje senovėje buvo gentis arba didšeimė, todėl ir tėvynės 
vietą tuomet užėmė tėviškė. 

Beveik tas pat buvo ir viduriniais amžiais. Šio meto žmonės dar 
neturėjo tautinės sąmonės, neturėjo todėl nė tikrojo tėvynės suprati- 
mo. „Didžiausia viduriniais amžiais priešingybė buvo ne tarp tau- 
tų, bet tarp religijų“? Žmonės tada jautėsi esą sujungti į miestus, į 
kaimus, į gentis, o „už šitų ankštų ratelių buvo galvojama tik apie 
Krikščionybę, kaip apie priešginybę Islamui““. Prisirišimas prie tė- 
vynės tuomet reiškė prisirišimą prie savo siuzereno. 

Renesansas iš esmės buvo anttautinis ir todėl tėvynės suprati- 
mo išsivystymui maža ką galėjo padėti. Jo nukrypimas į senovę, 
jo lotynų kalbos pamėgimas dar net kliudė tautiniams elemen- 
tams išsivystyti. „Šitasai klasicizmas, - sako R. Michelsas, - buvo 
vieningas ir tautiškai nepadalijamas - net labiau negu Kat. Baž- 
nyčia“.3 Katalikų Bažnyčia buvo ir yra dabarties dalykas, turįs ry- 
šių su dabarties žmonėmis. Tuo tarpu „humanizmas priklausė 
seniai praėjusiems laikams““. Jis nekėlė jokių vaidų ir jokių kovų 


! Psychologie du patriotisme, „La Suisse Latine”, 1 sąs., 1914, p. 3. 

2 R. Michels. Zur historischen Analyse des Patriotismus, „Archiv für 
Sozialwissenschaft u. Sozialpolitik”, 36 Bd., 1913, p. 15. 

3 M. De Munnynck, op. cit., p. 4. 

*Op. cit., p. 17. 

3 R. Michels, op. cit., p. 18. 

ir todėl neskaldė vienalytės masės. Tiesa, Renesanso metu užtin- 
kame pirmuosius tautinių sąjūdžių diegus. Italijos respublikos, 
Vokietijos reformacija, Anglijos išsiskyrimas iš politinės kontinento 
vienybės - vis tai buvo tautinės sąmonės užuomazgos. Bet tauti- 
nis susipratimas tuomet pamažu skleidėsi dar tik atskiruose žmo- 
nėse. Tuo tarpu „masė liko nuo šios minties labai toli“*. Napoleo- 
no kareiviai net dainavo: „Sudarykim amžiną vienybę, jau yra tik 
viena bendra tėvynė“. Bet griuvus Napoleono imperijai tautinis 
žmonių susipratimas kas kartą vis darėsi gyvesnis. 

Tikrasis tėvynės supratimas atsirado tik romantikos metu, nes 
ji pirmoji atidengė ontologinį žmogaus ryšį su žeme. Romantikų pa- 
žiūros į tėvynę yra išaugusios iš jų gamtos filosofijos, kurią visai 
teisingai galima pavadinti kraštovaizdžio (Landschaft) filosofija. Kraš- 
tovaizdis romantikams virto visumos simboliu, kuris viską ap- 
ima, kur individas yra papildomas, kur jis gauna net empirinį sa- 
vo buvimą. Aštuonioliktojo amžiaus žmogus dar buvo atskirtas 
nuo kraštovaizdžio. Tuo tarpu romantikoj jis yra jojo dalis: jis san- 
tykiuoja su gamta ne kaip subjektas su objektu, bet kaip dalis su 
visuma. Apšvieta norėjo pasaulį suprasti, romantika stengėsi jį 
pajausti. Begalybės ilgesys rado savo objektą gamtoje, kuri kon- 
krečiai apsireiškia kraštovaizdžių, slepiančiu savyje idėją. 

Žmogaus ryšys su gamta, slaptingas jo dalyvavimas gamtos 
gyvenime nuosekliai vertė romantikus mylėti visą pasaulį ir ypač 
gimtąjį kampelį, tą šalį, kurioje tauta gyvena, toji, pasak Arndto, 
„Visų pavidalų motina“. Novalio posakis „aš taip myliu žemę!“ 
gali būti išraiška visos romantikos santykių su savu kraštu. 

Tai buvo tiesioginis kelias į tikrąjį tėvynės supratimą. Tiesa, 
romantiškoje tėvynės sąvokoje yra daug Schellingo filosofijos įta- 
kos, daug perdėto misticizmo. Bet tasai pabrėžimas žmogaus ry- 
šio su gamta, tasai atradimas žmogaus, kaip gamtos padaro, bu- 
vo didelis romantikos laimėjimas ir svarbus žingsnis į priekį. Jis 
ir mums patarnaus kaip pradedamasis punktas tėvynės nagrinė- 
jimui. 


* R. Michels, op. cit., p. 21. 
? Plg. H. Rehder. Philosophie der unendlichen Landschaft. Ein Beit- 
rag zur Geschichte der romantischen Weltanschauung, Halle, 1932. 

1. Tėviškė 


Kaip į tautą einama per šeimą, taip į tėvynę einama per tė- 
viškę. Tėviškė yra tėvynės pagrindas. Ji stovi viduryje tarp na- 
mų ir tėvynės. Namai išsivystančiam žmogui yra per siauri, tė- 
vyne yra dar per plati. Namuose jis jau neišsitenka, tėvynėje dar 
paskęsta. Tėviškė užtat šiuo metu darosi tikroji žmogaus vieta. 
Jis joje sustoja, auga ir bręsta. Joje jis randa kaskart vis naujų 
dalykų ir kartu nepraranda senųjų. Iš jos jis dar mato namus ir 
jau žvelgia į tėvynę. Tai, kas buvo namuose, dabar atsiranda tė- 
viškėje: tėviškė darosi išplėstasis šeimos namas. Bet šitas išplėtimas 
auga kartu su žmogaus išsivystymu, kol apima visą gimtąją ša- 
li: tėvynė tampa išplėstąja tėviške. Todėl tyrinėjant tėvynės są- 
voką visų pirma reikia išsiaiškinti, kas yra tėviškė ir kokie yra 
žmogaus ryšiai suja. 


a. Ontologinis žmogaus ryšys su tėviškė 


Tėviške vadinama toji vieta, kur gyvena mūsų tėvai ir kur mes 
patys esame gimę arba bent augę. Tai yra paprastas, pasakytume, 
kasdieninis tėviškės supratimas. Bet, nagrinėdami šitą sąvoką, ran- 
dame joje ne tik erdvę, bet ir laiką, ir žmones. Tėviškė nėra tik 
žemės sklypas. Tėviškė yra ir šito sklypo istorija, ir tie, kurie jame 
veikė ir šitą istoriją kūrė. Su tėviškės žeme yra neišvengiamai su- 
rišti žmonės ir jų darbai. Vis dėlto žemė yra lyg ir pagrindas. Ji 
nešioja žmones, ir jos erdvėje vyksta jųjų žygiai. Ją mes visų pir- 
ma prisimename kalbėdami apie tėviškę. Josios vaizdas mūsų są- 
monėje iškyla pirmutinis, nes ji pirmutinė darė mums įtakos ir su 
ja visų pirma mes esame suaugę. 

Tėviškės žemė nėra tik dirva. Tai visa jos gamta, su laukais ir 
pievomis, su slėniais ir kalnais, su upėmis ir ežerais, su oru, su 
dangaus sklypu, net su paukščiais ir gyvuliais. Tėviškės žemė 
yra toji visuotinės gamtos dalelė, kur žmogus pirmą kartą susi- 
duria su materialine tikrove. Vaikas čia pergyvena tai, ką visa 
žmonija pergyveno savo kūdikystėje, būtent: ontologinį savo ryšį 
su gamta. i 

Linkimas į gamtą yra stipriausias vaikystės metu. Jau vien tai, 
kad kūdikis gana ilgai neturi tolio nuovokos, kad visi daiktai jam 
atrodo esą čia pat prie jo ir net jame pačiame, jungia jį su aplinka, 
ir jis save jaučia kaip šitos aplinkos dalelę. Dvasinis pradas at- 
bunda jame gana vėlai. Kūdikis ir vaikas gyvena daugiausia gam- 
tinių veiksnių įtakoje. Gamta jame turi didžiausią veikimo dalį. 
Jis todėl prie jos ir glaudžiasi. Vaiko santykiai su gamta yra kaip ly- 
gaus su lygiu. Vaikas myli gamtą ir šitoje meilėje jis ją pergyvena. 
„Meilė, - sako Novalis, — yra gamtos idėja. Tik per meilę galima 
prieiti prie gyvybės prasmės. Tik mylinčiam gamta atskleidžia 
savo paslaptis”.? Vaikas įsijungia į gamtą, į josios ritmą, jis gyve- 
na josios gyvenimu, jis pirmiausia yra josios poveikyje. Čia apsi- 
reiškia ontologinis žmogaus ryšys su gamta. Vaikas šito ryšio ne- 
kuria. Jis jį tik apreiškia ir aktualizuoja. Gamtoje jis suranda tarsi 
savęs dalelę - ir net visą save, nes dvasinis aš, kuris nėra iš šio 
pasaulio, vaikystės metu dar tebemiega. 

Ir štai šito ontologinio ryšio aktualizuotoja yra tėviškės gamta arba 
tėviškės žemė — terra patria. Ji pirmoji patraukia vaiką prie savęs, ji 
pirmoji jį pažadina, joje jis pirmiausia suranda pats save ir jai jis 
visų pirma parodo savo meilę. Visa toji apsprendžiamoji įtaka, 
kurios žmogus patiria iš gamtos, visų pirma ateina vaikui iš tė- 
viškės žemės. Žmogaus linkimas į gamtą realiai eina tik per tėviškę. 
Todėl ir pirmasis žmogaus ryšys su tėviške yra ontologinis, arba 
pačios buities ryšys. Tai yra „pirmykštis pergyvenimas kosminio 
ryšio su dangumi ir su žeme“. Tiesa, sąmonei išsivystant ir dva- 
siniam pradui vis labiau įsigalint, šito ryšio jautimas silpsta. Su- 
augusio žmogaus jis yra tik silpnas kažko tolimo atbalsis. Bet jis 
niekados neišnyksta. Jis lieka pačiose prigimties gelmėse ir ten 
gyvena. Užtenka tik atvykti į gimtąją savo sodybą, ir tasai, rodos, 
išnykęs pergyvenimas grįžta visu savo stiprumu. „Tėviškė, - sa- 
ko E. Sprangeris, - priklauso prie subjektyviausių žmogaus gyve- 
nimo dalyky“.' Bet kaip tik dėl to ji yra ir galingiausia. Ji apsupa 

5 Cit. H. Rehder, op. cit., p. 98. 

* A. Heinen. Staatslexikon, II, 1148 šp. hrsg. v. H. Sacherer. 


v Cit, Die weltkundliche Jugendbildung in Heimat u. Erdkunde v- 
P. Zepp ir kt., München, 1931, p. 122. 

žmogų iš visų pusių ir tarsi į jį įauga, tapdama jo buities dalimi. „Į 
tėviškės žemę, - sako tas pats E. Sprangeris,- mes esame įsišakni- 
ję ne tik kaip gamtos sutvėrimai, bet visu mūsų dvasiškumu ir 
kultūra“.!! 


b. Psichologinis tėviškės pergyvenimas 


Ryšys su gamta nėra vienintelis žmogaus ryšys su tėviške. „Ši- 
toji mažutė tėvynė, - sako J. Joosas, - yra daugiau negu biologinis 
ryšys; tos pačios žemės gyventojai turi ir išvidinį dvasinį ryšį, su- 
kurtą papročių, įpročių ir bendro likimo svyravimų“ .!? Čia J. Jo- 
osas iškelia naują veiksnį, kuris riša žmogų su tėviške ir kurį mes 
pavadintume tėviškės istorija. Žmogus yra surištas ne tik su tėviš- 
kės erdve, bet ir su josios laiku arba su tuo, kas toje erdvėje vyks- 
ta: su josios istorija ir su josios likimu. 

Jau nuo pat gimimo vaikas vienokiu ar kitokiu būdu tampa 
tėviškės įvykių dalyviu. Pats vardo parinkimas, krikšto puota, gi- 
mimo sukaktuvės ir vardo dienos šventė, šeimos ir kaimo iskil- 
mes, vėliau mokyklos gyvenimas, jaunuolių sueigos ir darbai - 
visa tai vyksta pagal tėviškės papročius ir sąlygas. Net ir plataus 
pasaulio įvykiai čia ateina jau kitokiu pavidalu: tėviškė juos lau- 
žia, kaip prizmė laužia spindulį. Būdamas kūdikis, žmogus pasy- 
viai visa tai priima ir stebi. Paaugęs jis pats gyvai dalyvauja tėviš- 
kės gyvenime, kenčia josios vargus ir džiaugiasi josios laimėjimais. 
Visais savo pojūčiais ir jausmais jis pergyvena tėviškės istoriją, ku- 
ri atgyja senelių pasakojimuose ir kurią jis patiria dabartyje. Šitie 
pergyvenimai pamažu renkasi sielos gelmėse, ten formuojasi pa- 
tys ir formuoja Žmogų. 

Šiandien psichologijai yra visai aišku, kad visa, kas tik bent 
kokiu būdu buvo mūsų patirta ar pergyventa, visa mumyse lie- 
ka. Niekas nežūva ir niekas nenyksta. Tai yra savotiškas amžiny- 
bės atspindys. Iš kitos pusės, aplinka, kad ir kokia ji būtų, daro 
mums didelę įtaką. „Niekas iš to, kas mus supa, - sako prof. 
M. de Munnynckas, - nėra indiferentiška, nes visa mus keičia ir 


1 Cit. P. Zepp. op. cit. 4 p. 
12 Enguėte sur le nationalisme, ed. par. M. Vaussard, Paris, 1922, p. 152. 

formuoja. Realybės, rodos, labiausiai nepastovios, labiausiai 
subtilios, mums net nė nespėjant įsiskverbia į slaptą mūsų psichi- 
kos konstrukciją ir vėliau gali iškilti dvasios horizonte ir pakeisti 
visus mūsų užsimojimus“.!3 Patirti įspūdžiai mus riša su juos su- 
kėlusiais daiktais, ir mes dažnai nė patys nežinome, iš kur mu- 
myse kyla patraukimas ten ar kitur. 

Taip yra ir su tėviškės įvykių pergyvenimu. Ir jie skverbiasi į 
„Slaptą mūsų psichikos konstrukciją“, ir jie mus keičia, sudary- 
dami tam tikrą ryšį tarp mūsų ir tėviškės. Jaučiamės esą artimi 
tam, kas vyko gyvenamojoje mūsų vietoje, nors nuo tų įvykių jau 
būtų praėjusi ilga metų eilė. Juose mes esame, rodos, palikę savęs 
dalį. Kaip tėviškės erdvėje mes save surandame, taip tėviškės lai- 
ke mes save tarsi paliekame. Bet ir vienas, ir kitas dalykas mus 
lygiai stipriai traukia. Tėviškės erdvė labiau traukia fizinį mūsų 
pradą, tėviškės laikas - labiau psichinį. Su tėviškės žeme mes dau- 
giau suaugame kūdikystės ir vaikystės metais, su tėviškės istorija 
daugiau susijungiame jaunystėje. Bet tėviškės žemė daro įtakos ir 
jaunystėje, o tėviškės laikas mus formuoja jau kūdikystėje. Jų vei- 
kimas niekados neišnyksta: keičiasi tik pirmenybė. Vaikystėj dau- 
giausia veikia žemė, jaunystėje - daugiausia istorija. Prie ontologinio 
vaikystės ryšio, kuris lieka visados, prisideda psichologinis ryšys, atsi- 
radęs iš pergyventų tėviškės įvykių. Suprantama, linkimas tėviškėn 
dabar žymiai sustiprėja, nes žmogus čia yra traukiamas visas. Prie 
instinktyvaus linkimo prisideda dar sąmoningas ilgesys. Tėviškė 
tuomet darosi sava ir mylima. 

Iš kitos pusės, jeigu žmogus palieka tėviškę su ja susirišęs tik 
ontologiškai, jis greitai gali ją visai pamiršti, nes nauji pergyveni- 
mai nesiderina su pirmykščiais. Štai dėl ko tie žmonės, kurie daž- 
nai keičia gyvenamąją vietą, neturi tikra prasme tėviškės (pvz., 
čigonai). Vienas tik psichologinis ryšys taip pat nestipriai jungia 
žmogų su tėviške, nes jis neturi ontologinės atramos. Jei žmogus 
pradeda kurioje nors vietoje gyventi tik nuo 14-15 savo amžiaus 
metų, šitoji vieta nebus jam taip sava ir brangi, kaip tam, kuris 
joje gyvena nuo pat gimimo dienos. Tik tada, kai prie ontologinio 


? Psychologie du patriotisme, p. 62-63. 

ryšio prisideda psichologinis ir kai psichologiniai pergyvenimai 
atsiremia į buities ryšį, tik tada žmogus tikrai įauga į savo tėviš- 
ke: į josios žemę ir į josios įvykius. 


c. Moralinis tėviškės pobūdis 


Tėviškė mums yra sava ir brangi ne tik dėl to, kad mes esame 
suaugę su josios gamta, kad esame dalyvavę josios įvykiuose, bet 
dar ir dėl to, kad esame ypatingai surišti su joje buvusiais ar dar ir 
esančiais žmonėmis: su tėvais, su broliais ir seserimis, su giminė- 
mis, draugais, pažįstamais. Prisirišimą prie savųjų, o per juos ir 
prie visų daiktų, turėjusių su jais santykių, lotynai vadino žodžiu 
pietas. Jis reiškia kartu ir pagarbą, ir maldingumą. Iš tikro, savų 
žmonių pergyvenime yra kažkoks maldingas gerbimas, kažkoks gi- 
lus ir žodžiais sunkiai išreiškiamas pietizmas. Jis nėra kilęs tik iš 
to, kad sų savaisiais esame surišti krauju, kad iš jų esame gavę 
buities dalį. Betjis nėra nė grynas psichologinis pergyvenimas. Jis 
yra viskas kartu. Jis apima visą žmogaus būtybę ir todėl įgyja mo- 
ralinio pobūdžio. Tikrąją jo prasmę ir vertę žmogus suvokia tik su- 
augęs. Vaikas labiau pergyvena savuosius fiziniu būdu. Jaunuo- 
lis yra labiau su jais susirišęs dėl psichologinės įtakos. Bet tik 
subrendęs žmogus pajaučia etinį ryšį. Suaugusiojo ryšys su savai- 
siais yra pielizmas tikrąja šito žodžio prasme. 

Per savuosius pietistinio pobūdžio įgyja ir tėviškė. Be ontolo- 
ginio ir psichologinio ryšio, subrendęs žmogus dar jaučia mora- 
line jungtį, kuri jį riša su tėviške. Tėviškė yra tėvų gyvenamoji ar 
gyventoji vieta. Tėvai yra šitos vietos centras ir turinys. Pati tė- 
viškė yra tik šeimos lytis, tik rėmai, kuriuos pripildo ir įprasmi- 
na žmonės. Be žmonių negali būti tėviškės. Bet ne visi žmonės 
kuria tėviškę. Našlaičiui prieglauda nėra tėviškė. Svetimoje ša- 
lyje be tėvų išaugusiam žmogui jo gyventoji vieta taip pat nėra 
tėviškė. Tėviškė iš esmės yra surišta su tėvais. Kur nėra tėvų, ten 
nėra nė tėviškės. Ten gali būti būstinė, prieglauda, mokykla, bet 
ne tėviškė. 

Su tėviške visų pirma mes esame surišti per motiną. Motina, 
pasak H. Heineno, mūsų sąmonėje apsireiškia „kaip kosminio 

ryšio simbolis“"“. Joje mes jaučiame namų, o per juos ir visos tė- 
viškės palaikomąją galią. Ji tarsi savimi nuolatos kuria ir įprasmi- | 
na visa, kas mums artima, ir kaip tik dėl to tai darosi artima, kad 
motina savo buvimu tai pašvenčia. Per motiną tėviškė tampa res 
sacra. Šitą josios pobūdį mes suvokiame tik vėliau, dažnai tik ta- 
da, kai motina jau yra mirusi ir kai savo mirtimi tėviškei yra su- 
teikusi kažkokio mistinio dvelkimo. Tai nėra įsivaizdavimas arba 
įsikalbėjimas. Tai realus išvidinis patyrimas, toks pat tikras kaip 
meilė ir neapykanta. 

Kiek motina simbolizuoja išvidinį-kosminį tėviškės pagrindą, 
tiek tėvas yra simbolis išviršinės tėviškės apraiškos. Motina duoda 
tėviškei prasmę, tėvas šitą prasmę apreiškia regimais ženklais. Jis 
keičia tėviškės pavidalą, jis ją formuoja savo darbais ir bendrą 
šeimos - pirmiausia motinos - dvasią perkelia į materialinę ap- 
linką. Trobesių padėtis ir konstrukcija, sodo tvarka, laukų apdir- 
bimas, tvenkinys, ežių medžiai - visa tai yra vaisius tėvo Žygių, 
kurie gamtai įspaudžia šeimos bruožų ir per juos apreiškia išvi- 
dinę namų nuotaiką. Kai po kelių ar keliolikos nebuvimo metų 
atvykstame į tėviškę, mes jaučiame savo tėvų dvasią: ji gyvena 
jųjų sutvarkytoje ir perkeistoje aplinkoje. Apie motiną kalba ne- 
užčiumpamos tėviškės gelmės, o tėvo dvasia atgyja jau išaugu- 
siuose medžiuose ir jau pakrypusiame prie seklyčios lango kry- 
Ziuje. 

Be tėvų, esame surišti su broliais ir seserimis, kurie buvo pir- 
mieji mūsų likimo dalyviai; su draugais, kuriems patikėjome pir- 
mas savo paslaptis, su pažįstamais, kurie sudarė pirmųjų mūsų 
idėjų skleidimosi aplinką. Jiems visiems mes jaučiame kažkokio 
pietizmo, ir tie visi šventi ryšiai pašventina ir žemę, ir darbus. Su 
žmogumi galima santykiuoti tik etiškai. Dėl to žmonės, būdami tė- 
viškės turinys ir prasmė, ir pačią tėviškę paverčia etine vertybe, o mūsų 
su ja santykiai taip pat virsta moraliniais santykiais. 

Moralinis žmogaus ryšys su tėviške yra ne mažiau stiprus ir 
reikšmingas už ontologinį ar psichologinį. Jis net gali juos pava- 
duoti, kai dėl kurių nors priežasčių jųjų trūksta. Jei, pvz., žmogus 


" J. Fels. Staatslexikon, II 114 šp. hrsg. v. H. Sacherer. 

užaugo vienoje šalyje, o jo tėvai gyveno kitoje, jojo tėviškė vis tiek 
busjo tėvų gyvenamoji vieta, nors jis pats joje būtų net visai negy- 
venes. Pietistinis jausmas, toji motinos ir tėvo Žygių pašvęsta Ze- 
mėjį trauks ne mažiau kaip tą, kuris turėjo laimės augti savo tėvų 
namuose. Tiesa, šitasai ryšys, kad būtų stiprus ir vaisingas, reika- 
lauja didelės tėvų meilės ir pagarbos, reikalauja pietatem erga pa- 
rentes. Būdamas iš esmės etinis, jis ir pats atsiremia į etinę Zmo- 
gaus vertę. Priešingu atveju, svetur išaugęs žmogus neturi tėviškės. 
Bet kam tėvai yra šventas dalykas, tam ir tėvų žemė yra šventa. 
Žinoma, šitas pietizmas tėviškės atžvilgiu bus dar stipresnis, jei 
savo pagrindu turės ontologinį ir psichologinį ryšį. 


d. Tėviškės apimtis ir reikšmė 


Etinis žmogaus santykiavimas su tėviške atbaigia jo ryšį su 
šita vertybe ir kartu atskleidžia josios esmę. Į tėviškę žmogus jau- 
ga ir kaip fizinė būtybė, ir kaip psichinė, ir sykiu kaip moralinė, 
vadinasi, kaip žmogus tikrąja šito žodžio prasme. „Mūsasis aš gi- 
liai įsišaknija tėviškėje... Joje daugiausia glūdi mūsų žinojimas ir 
veikimas, dvasinis mūsų nusistatymas ir etinė mūsų struktūra“ ,5 
Su tėviške mes esame surišti visapusiškai, ir šitie ryšiai siekia ligi 
slapčiausių mūsų buities gelmių. E. Sprangeris iš dalies teisingai 
tėviške vadina pilnutinį susirišimą su žeme (Totalverbundenheit mit 
dem Boden). Sakome iš dalies, nes tėviškė yra daugiau negu žemė 
arba gamta, lygiai kaip ji nėra tik įvykiai arba tik žmonės. Tėviš- 
kės sąvokoje telpa visi šitie dalykai ir visi jie organiškai tarp savęs 
susijungia. Gamta arba žemė duoda tėviškei pagrindą. Įvykiai ir 
žmonės šitą pagrindą įprasmina. Be žemės nėra tėviškės. Bet be 
veikiančių žmonių žemė darosi tuščia ir šalta. Tėviškė yra tėvų gyve- 
nimo žygių patyrusioji žemės vieta. 

Tie patys trys dalykai - žemė, tėvai ir jų žygiai - grindžia ir 
subjektyvų mūsų linkimą tėviškėn. Subjektyvus linkimas tėviškėn 
yra psichologiškai pergyventas ir pietistiškai pajaustas ontologinis Zmo- 
gaus ryšys su gamta. Žmogus yra susirišęs su visa gamta. Bet 


15 P, Zepp. Die weltkundliche Jugendbildung, p. 122. 


75 


ypatingai jis linksta ten, kur šitą ryšį pergyveno ištisoje įvykių ei- 
lėje ir kur šitų įvykių centras buvo jojo tėvai. 

Žmogaus linkime tėviškėn nesunku įžiūrėti miniatiūrinę viso 
gyvenimo sintezę. Ontologinis jojo ryšys kyla iš prigimtosios sri- 
ties. Jis yra instinktyvus, ir žmogus jame dalyvauja kaip prigim- 
ties būtybė. Psichologiniuose pergyvenimuose šitas ryšys tampa 
kultūriniu. Žmogus čia daros aktyvus: jis veikia ir kuria. Pietisti- 
niame nusiteikime ryšys su tėviške įgyja religinio pobūdžio. Žmo- 
gus nusilenkia aukštesniam pradui, kuris glūdi jojo tėvų asmeny- 
se. Linkimas tėviškėn darosi tobulas tik tada, kai jame organiškai 
susijungia visi šie elementai: prigimtinis, kultūrinis ir religinis. 
Tuomet tėviškė žmogui darosi ir jo nešiotoja, ir ugdytoja, ir įkvė- 
pėja. Jis yra ne tik joje gimęs, jis ne tik ją lanko ir globoja, bet nori 
ir miręs joje ilsėtis. 

Čia išeina aikštėn ir didi tėviškės reikšmė žmogui. Apglobda- 
ma visą jojo būtybę, atskleisdama jam gamtos paslaptis ir išvidi- 
nę josios prasmę, ji darosi pirmutinis šaltinis, iš kurio žmogus se- 
mia saujėgos ir savo darbams lyčių. Ji įveda žmogų į platų pasaulio 
gyvenimą, pati pasilikdama jam visados tikra ir realia atrama. „Be 
šito konkretaus tėviškės vaizdo, visuomet esančio prieš akis, žmo- 
gus, kuris nėra filosofas, greit praranda supratimą tikrų santykių, 
rišančių jį su kitais jojo rasės žmonėmis. Jis jaučiasi pasinėręs be- 
vardėje masėje. Jis egoistiškai izoliuojasi, darosi viso ko centru ir 
pačiame savyje susikuria savo pasaulį“.!* Išplėštas iš tėviškės, jis 
netenka savo buities šaknų, kurios jį maitina kūdikystės atsimini- 
mais ir saugo nuo ištirpimo žmonių masėje. 

Devynioliktame šimtmetyje manyta, kad prisirišimas prie tėvy- 
nės bus sustiprintas tada, kai bus išnaikintas bet kuris regionaliz- 
mas. Tai buvo klaida. Regionaliniai tėviškės elementai yra pirma- 
sis tautinių dalykų šaltinis. Tik iš tėviškės kyla tautos ir tėvynės 
supratimas bei meilė. Fr. de Ricard'as yra teisingai pasakęs: „Jei 
nenorite, kad aš mylėčiau savo žemės kampelį, kaip galite norėti, 
kad mylėčiau kaimyno žemę?“." Jei nėra prisirišimo prie tėviškės, 

16 G. de Montenach. Formation et ėducation du patriotisme, St. Mauri- 
ce, 1910, p. 13. 

"7 Cit. G. de Montenach, op. cit., p. 14. 

nebus jo nė prie tėvynės. Į tėvynę einama tik per tėviškę. Tėviškė 
darosi pagrindas ne tik žmogiškajam asmeniui, bet ir Tėvynei. 


2. Tėvynė 
a. Tėvynė kaip išplėstoji tėviškė 


Kaip tėviškė yra išplėstasis šeimos namas, taip tėvynė yra iš- 
plėstoji tėviškė. Žmogui bręstant, jo aplinka vis didėja, nes kartu 
plinta jo horizontai ir jo ryšiai su kitais. Kūdikiui ir vaikui užten- 
kajojo tėvų namo. Tėvai ir artimieji giminės bei kaimynai užpildo 
jojo tik atbundantį bendruomenišką linkimą. Šiuo metu žmogus 
jaučiasi esąs dar tik sūnus ar duktė. Paaugėlis jau žengia toliau. Jis 
tarsi palieka namus ir eina tėviškėn. Namai jam per ankšti ir tėvų 
ratelis per siauras. Jis ieško naujų žmonių. Jis darosi kaimo bei 
miesto narys: kaimietis arba miestietis. 

Bet besiskleidžianti dvasia nė čia nesustoja. Kaimas ar miestas 
dar nėra galutinė bendruomenė, ir tėviškė dar nėra galutinis da- 
lykas, su kuriuo žmogus turi organiško sąryšio. Už šitų siaurų 
ratelių laukia tėvynė. Modernusis žmogus ją suranda gana grei- 
tai. Mūsų amžiaus jaunuolis jau nebepasitenkina gimtąja sodyba, 
siekia gimtosios šalies. Jis tampa tautos nariu, arba tautiečiu. Iš 
tėviškės jis tarsi iškeliauja į tėvynę. „Šitoji mažutė tėvynė, - sako 
J. Joosas, - išplinta, kad taptų didžiule sielų sąjunga, tradicijų, 
dorovės ir likimo bendruomene, kad taptų tėvyne ir tauta“. Žmo- 
gus darosi su tėvyne surištas tais pačiais principais kaip ir su tė- 
viške. „Tėvynė yra tautos tėviškė“.* 


b. Trejopas žmogaus ryšys su tėvyne 


Visų pirma čia išeina aikštėn žmogaus ryšys su tėvynės gamta 
arba su tėvynės žeme. Teritorija tėvynės sąvokon įeina kaip esminis 


18 Enquête sur le nationalisme, p. 152. 
" J. Fels. Staatslexikon, V, 598 šp. hrsg. v. H. Sacherer. 

elementas. Kur josios nėra, ten nėra nė tėvynės. Žydų tauta neturi 
teritorijos, neturi todėl nė tėvynės. Palestina yra jų buvusioji tė- 
vynė ir gal būsimoji, bet ne dabartinė. Kaip tėviškei, taip ir tėvy- 
nei žemė duoda atramą ir pagrindą. Ontologinis žmogaus ryšys 
su tėviškės gamta čia išplinta ligi visos šalies. Tėviškės gamta šitą 
ryšį aktualizuoja, tėvynės gamta jį ištobulina. Tėviškėje žmogus 
gamtą jaučia, tėvynėje jis ją pažįsta. Čia jis tarsi atsistoja priešais 
ją ir ją suvokia. Čia todėl ir pasirodo žmogaus pažiūros į gamtą, o 
perją į visą gyvenimą. „Pažiūrose į kraštovaizdį, - sako H. Reh- 
deris, - galima pažinti visą žmogų. Jo esmė, jo santykiai su Dievu 
ir su pasauliu atsispindi visuose jo pasisakymuose apie gamtą“ .20 
Charakteringa ir tai, kad didieji gamtos tyrinėjimai naujaisiais lai- 
kais ėjo kartu su tautiniu atbudimu. Kolumbo ir Vasco de Ga- 
ma'os atradimai, gamtos mokslų pažanga ir jų išradimai eina pa- 
raleliai su tautų išsiskyrimu iš vienalytės vidurinių amžių 
imperijos. Samoningas gamtos suvokimas, matyti, pažadino žmo- 
gu ja tyrinėti ir moksliškai išsiaiškinti savo ryšį su jį supančia ap- 
linka. 

Vis dėlto gamta arba žemė dar nėra pati tėvynė, kaip ji nėra nė 
tėviškė. Šalies gamta „greičiau mums sudaro tėvynės rėmus ne- 
gu pačią tėvynę“. Ji sudaro pagrindą, bet turi būti kažkas, kas 
šitam pagrindui įkvepia gyvybės, kažkas, dėl ko mums darosi sa- 
va ir brangi šitos šalies gamta, o ne anos. Gamta sudaro rėmus 
arba formą, bet turi būti šitos formos turinys ir prasmė. 

Mes esame prisirišę prie šalies gamtos dėl to, kad joje gyvena 
ir veikia müsy tauta. Tėvynė yra žemė, kurioje tauta yra suradusi 
pastovią savo tėviškę, kuri ne tik šimtamečio darbo yra perkeista 
iš laukinės būties į begalinės vertės gėrybę, bet taip pat ankštai 
surišta su tautos istorija ir jausmų gyvenimu ir dėl to tapusi ne tik 
ekonomine, bet ir idealine vertybe“2. Tautos gyvenimas šalyje 
įprasmina gamtą ir palieka joje savo pėdsakų. Pilies griuvėsiai, 
piliakalniai, šventovės, valdovų rūmai - visa kalba apie tautos 

® Philosophie der unendlichen Landschaft, p. 2. 

* R. P. Felix. Le patriotisme, Paris, 1881, p. 8. 


2 W. Lexis. Die allgemeinen Grundlagen der Kultur der Gegenwart. 
Das Wesen der Kultur, Berlin, 2 1912, p. 3. 

praeities žygius, o dabartiniai tautos darbai tęsia toliau gamtos per- 
keitimą. Šitas perkeitimas vyksta pagal tautos dvasią: iš gimtosios 
šalies kalba pati tauta ir josios istorija. Tauta gamtoje tarsi palieka 
savo dvasios dalelę, o gamta darosi regimas tautos apsireiškimas. 
Čia įvyksta tas pat, kas ir tėviškėje, kur gyvena tėvų dvasia, tik 
žymiai plačiau ir ryškiau. 

Tėvynės gamta todėl nėra laukinė gamta, bet patyrusi kultūrinių 
tautos žygių įtakos. Gimtojo krašto žemėje susitinka gamtos ir žmo- 
gaus veikimas. Tėvynė yra ne tik statinio tautos gyvenimo vieta, 
bet ir uolaus veikimo erdvė arba toji vieta, kur vyksta tautos isto- 
rija. Tėvynė sujungia tautos erdvę (gyvenimo vietą) su tautos lai- 
ku (gyvenimo vyksmas). „Tėvynė, -sako E. Dėvaud'as,- yra gam- 
tinė ir visuomeninė aplinka, kur tapo tai, kas yra, ir kur tampa tai, 
kas bus“. Prie ontologinio žmogaus ryšio su tėvyne prisideda, 
kaip ir tėviškėje, išplėstasis psichologinis ryšys. Mes jaučiamės esą 
dalyviai tautos gyvenimo vyksmo, mes tam tikra prasme tą vyks- 
mą kuriame ir esame už jį atsakingi. Subrendęs žmogus įsijungia 
į tautos istoriją, pažindamas praeitį ir veikliai dalyvaudamas da- 
barties gyvenime. Toji erdvė, kurioje veikė jo protėviai, kuri yra 
sulaistyta jų krauju ir kurioje jis pats dabar veikia, darosi ypatin- 
gaijam sava ir brangi, nes joje jis mato įkūnytą savo tautos ir savo 
paties norą gyventi. 

Be erdvės ir toje erdvėje veikiančios tautos, į tėvynės sąvoką 
įeina ir pati tauta kaip žmonės, kaip įvykių autoriai ir erdvės įpras- 
minimas. Erdvė duoda įvykiams pagrindą, įvykiai erdvę keičia, 
bet tik tauta padaro, kad toji perkeistoji erdvė tampa mūsų erdve. 

. Kaip tėviškė iš esmės yra surišta su tėvais, taip žėvynė iš esmės yra 
surišta su tauta. Tauta, kurios mes esame nariai, mūsų tauta, tam 
tikrą šalį padaro mūsų tėvyne. Savi žmonės kuria savą kraštą. Ryšys 
su šiais žmonėmis jungia mus ir su tuo kraštu, kuriame jie gyvena 
ir veikia. Jis jau nėra nei ontologinis, nei psichologinis, bet pietisti- 
nis arba moralinis, nes tai ryšys su žmonėmis. Tėvynė tuo būdu, 
kaip yra pasakęs P. de Lagarde'as, tampa etine galybe. Mes 


3 A propos de la motion Wettstein. Reflexions sur l'éducation patrio- 
tigue, Fribourg, 1918, p. 18. 

santykiuojame su tėvyne ne tik ontologiškai, būdami suaugę su 
josios gamta, ne tik psichologiškai, dalyvaudami josios įvykiuo- 
se, bet ir morališkai, jausdami „maldingą pagarbą“ (pietatem) mus 
supantiems žmonėms, kurių kultūra mus ugdo ir kurių laimėji- 
mais mes gyvename. Tauta yra tam tikras mūsų tėvų pratęsimas, 
o josios karžygius mes laikome savo protėviais: mes giriamės jų 
laimėjimais, gedimes jų klaidų ir liūdime del jų nepasisekimų. Mes 
laikome save jų įpėdiniais, vykdome jų planus ir savo darbuose 
atgaiviname jų atsiminimą. Konfucijus protėvių gerbimą padarė 
net savotiška religija. l 

Pietistinis ryšys su tauta įspaudžia pietistinio pobūdžio ir mū- 
sų santykiams su tėvyne. Kaip tėviškė, taip ir tėvynė mums yra 
šventas dalykas. Ją mes giname, jai aukojamės, nors šitoji auka bū- 
tų net ir gyvybės auka. Mirtis už tėvynę yra gražus ir šventas da- 
lykas. Tas pats pietistinis jausmas traukia tėvynėn ir tuos žmo- 
nes, kuriems yra lemta gimti ir augti svetimoje šalyje, vadinasi, 
kurių tėviškė nesutampa su tėvyne. Jei jie nėra nutautėję, jaučia 
moralinį ryšį su savo tautos žmonėmis, o per juos ir su jų gyvena- 
mu kraštu, nors jie niekados nebūtų jame buvę. Emigrantų šei- 
mose galima rasti gražių šios rūšies pavyzdžių. Ištremtieji ar šiaip 
likimo svetur nubokštieji žmonės nori bent mirę ilsėtis savo tėvy- 
nėje. Nemirtingumo ilgesys yra per daug stiprus, kad žmogus ga- 
lėtų sutikti būti užmirštas svetimame krašte. Tėvynėje jis tikisi 
gyventi savo darbais ir savo asmeniu bent savo tautiečių atmin- 
tyje, nes, kaip yra pasakęs J. G. Fichte, tauta ir tėvynė Žmogui vi- 
suomet atrodo kaip „žemiškosios amžinybės laidas“. 


c. Tėvynės elementai ir sienos 
Taigi Tėvynės sąvokoje yra trys esminiai pradai: žemė arba teri- 
torija, tautos istorija ir pati tauta. Pilnutiniam tėvynės supratimui 
visi jie yra būtini. Tikra prasme tėvynė nėra tik šitas ar anas kraš- 
tas, kaip žemės dalis dar laukinėje būtyje. Tėvynės žemė turi būti 
jau perkeistoji žemė, patyrusioji tautos veikimo. Joje turi būti vy- 


# Reden an die deutsche Nation, p. 257. 

kusi tautos istorija. Šis dalykas yra taip svarbus, jog net teritorijos 
netekusi tauta yra gaivinama anos josios žygiais pažymėtos že- 
mes atsiminimo. Palestina žydams visados yra praeities simbolis 
ir ateities viltis. Jie ja gyvena, jie jos ilgisi; ji yra jiems likusi dide- 
liu pietistinio jausmo akstinu. Bet tautos istorija yra iš esmės su- 
rišta su ją kuriančia tauta. Tauta kaip žmonės yra trečiasis, taip pat 
esminis tėvynės elementas. Vieni žmonės sudaro tik tautą, ne 
tėvynę, bet kraštas be žmonių taip pat dar nėra tėvynė. Tėvynė 
visa apima ir visa sujungia į organišką vienybę. „Tėvynė, - sako 
R. P. Felixas, — kuria mes džiaugiamės, nėra išskaldyta ar frag- 
mentarinė, bet pilnutinė tėvynė; tai tėvynė visumoje”.? Tėvynė 
yra tautos gyvenimo žygių patyrusioji šalis. Logiškai, kaip šalis, tė- 
vynė yra bendra sąvoka visiems kraštams ir net visam pasauliui. 
Šalis yra bendroji giminė tėvynės sąvokoje. Bet tautos gyvenimo 
žygiai išskiria šitą šalį iš visumos ir suteikia jai specifinių bruožų; 
tauta savo darbais duoda šaliai rūšinį skirtumą ir tuo būdu pada- 
roją tėvyne. Tėvynė darosi nepakartojama ir nepakeičiama, kaip 
nepakartojama ir nepakeičiama yra ir pati tauta. 

Dabar mums paaiškėja tėviškės ir tėvynės santykiai. Tėvynės 
sąvokos nagrinėjimas, kaip buvo galima pastebėti, ėjo labai para- 
leliai su tėviškės sąvokos nagrinėjimu, nes šiuodu dalyku yra su- 
rištu savo esme. Tėviškė yra tėvynės pagrindas, o tėvynė yra tėviškės 
pratęsimas”. Visi tie pradai, kurie glūdi tėviškėje, tėvynėje išsivys- 
to ir tobulėja. Tai, kas ten buvo tik užuomazga, čia skleidžiasi ir 
auga. Ontologinis žmogaus ryšys su gamta tėvynėje įgyja sąmo- 
ningume: tėvynės gamta jau yra pažintas dalykas ir net tam tikra 
prasme apvaldytas - bent minties pasaulyje. Tuo tarpu tėviškėje 
žmogaus santykiai su gamta yra dar instinktyviniai. Žmogus čia 
yra tarsi suaugęs su gamta. Tėvynėje jis išsivaduoja iš šitos vienybės 


® Le patriotisme, p. 16. 

2 Nesakome ntbaigimas, nes, mūsų supratimu, ir tėviškė, ir tėvynė 
savo atbaigimą randa tik Zmonijoje arba pasaulyje. Žmogiškosios samo- 
nės išsivystymas eina nuo tėviškės per tėvynę į žmoniją. Žmonijos ir 
pasaulio supratimas mūsų laikais dar tik atbunda, kaip naujųjų amžių 
pradžioje atbudo tautos ir tėvynės supratimas. - Šitas mintis tikimės pla- 
čiau panagrinėti Tarptautiniame auklėjime. 

ir suvokia gamtą kaip skirtingą dalyką. Su šituo suvokimu jis Zen- 
gia į tautos istoriją. Tiesa, žmogus dalyvauja ir šeimos istorijoje. 
Bet šeimos žygiai yra per siauri, ir josios įtaka gamtai per menka. 
Žmogiškojo genijaus galybė apsireiškia tik tautoje. Kaip tautos 
narys ir kaip dalyvis bei tęsėjas josios darbų, žmogus įgyja stiprų 
moralinį ryšį su savo tautiečiais. Pietistinis jausmas tėvynei yra 
daug stipresnis negu tėviškei. Tėviškės dažnai išsižadama - ir rei- 
kia išsižadėti — dėl tėvynės. Bet niekados neišsižadama - ir nega- 
lima išsižadėti - tėvynės dėl tėviškės. Tėvynė, kaip aukštesnis da- 
lykas, apima ir tėviškę. Kas išsižada tėviškės dėl tėvynės, laimi 
abi: ir tėviškę, ir tėvynę. Bet kas tėvynės išsižada dėl tėviškės, tas 
praranda abi: ir tėviškę, ir tėvynę. 

Tėvynė, būdama tėviškės pratęsimas, baigiasi ten, kur baigia- 
si tauta. Tautos sienos yra ir tėvynės sienos. Kur tauta gyvena ir vei- 
kia, ten yra ir tėvynė. Tėvynės sienų nieku būdu negalima su- 
plakti su valstybės sienomis. „Blogiausias pagrindas, - sako prof. 
de Munnynckas, - kurį galima patriotizmui surasti, yra politinės 
sienos. Tėvynės idėjos negalima grįsti pripuolamumu, kvailumu 
arba brutalumu“.? Valstybė dažnai yra dirbtinis padaras, tuo tar- 
pu tėvynė yra natūralus žmonių ir gamtos veikimo vaisius. Žino- 
ma, kur valstybė apima maždaug visą tautą, ten ir tėvynės sienos 
sutampa su valstybės sienomis, bet tikruoju matu visuomet yra 
tauta, o ne valstybė. 

Dėl tos pačios priežasties, dėl to, kad tauta kuria tėvynę, tėvynė 
keliauja drauge su tauta. Šiandien šitas dalykas yra sunkiai patiria- 
mas, nes tautos dabar yra virtusios sėsliomis. Bet istorijoje žinomas 
ne vienas atsitikimas, kai tautos keisdavo savo gyvenamą vietą ir 
tuo pačiu keisdavo savo tėvynę. Paliktoji šalis, su kuria tauta nu- 
traukdavo ryšius, virsdavo svetimu kraštu, nes netekdavo savo 
turinio ir prasmės, netekdavo to, kas jai įdiegė savotiškos dvasios 
ir kas ją išskyrė iš visos žemės. Ji tapdavo arba vėl laukine vieta, 
arba tekdavo kitai tautai, keitusiai ją kitaip ir pasidariusiai ją sa- 
vo tėvyne. Tėvynė ir tauta yra suaugusios iš vidaus ir todėl viena 
nuo kitos neatskiriamos. Tėvynė yra ten, kur yra tauta. 


7 Psychologie du patriotisme, p. 7-8. 

Pirma dalis 


TAUTINIS AUKLĖJIMAS KAIP 
PEDAGOGINIS VEIKIMAS 


I. TAUTINIO AUKLĖJIMO SĄVOKA IR TIKSLAS 
1. Tautinio auklėjimo pradai 
a. Istorinio išsivystymo bruožai 


Tauta ir tėvynė, apspręsdama žmogiškąjį asmens buvimą ir 
turėdama, pasak W. H. Riehlio, „matą, kuriuo ji matuoja uolumą, 
talentą ir pasisekima”', skverbiasi į visas kultūros sritis ir jose vi- 
sose palieka savo pėdsakų. „Tautos dvasia trykšta iš josios darbo 
supratimo ir iš josios darbo praktikos”?. Visa kultūra yra gimusi 
„po tautos ženklu“. Dėl to ir „ugdymas, būdamas integralinė kul- 
tūros dalis ir dar labiau negu kas kita susisiekdamas su tautos 
gelmėmis, savaime patiria tautinės individualybės įtaką. Ugdy- 
mas visados yra tautiškas, vadinasi, kyląs iš tautos dvasios ir atitin- 
kąs tautos esmę. Graikų kalokagathia, rymiečių virtus et pietas, pran- 
cūzų gentil homme yra ne kas kita, kaip šitų tautų charakterio 
apraiškos. Ugdymą apsprendžia ne tik pasaulėžiūra, ne tik vietos 
sąlygos ar laiko reikalai, bet ir tautybė, kaip savotiška sutelktinė 
būsena ir veiksena. Šiuo tad atžvilgiu nėra ir nebuvo istorijoje tau- 
tos, kuri nebūtų palikusi tautinių žymių savo sukurtose ugdymo 


! Die deutsche Arbeit, cit. J. Honmmes, Lebens und Bildungsphilosop- 
hie als völkische und katholische Aufgabe, Freiburg i. Brsg., 1934, p. 128. 
? W. H. Riehl, op. cit. ibd. 

sistemose. Ugdymas visados buvo tautiškas. Bet ne visados jis bu- 
vo tautinis. Naujosioms kartoms ne visados būdavo išvystoma tau- 
tinė individualybė, ir ne visados jos būdavo rengiamos specifiškam 
tautos gyvenimui. Taūtos kūrė ugdymo sistemas. Bet ilgus am- 
Zius šitose sistemose nebuvo tautinio auklėjimo kaip integralinės 
ugdymo dalies, nes ilgus amžius ir pati tautinė individualybė ne- 
buvo laikoma integraline asmenybės, o tauta - integraline gyve- 
nimo dalimi. Ko! tauta nesudarė atskiro vieneto gyvenime ir kol 
tautinė individualybė nesudarė atskiros srities sąmonėje, nors on- 
tologiškai abu šiedu elementai ir buvo, tol, suprantama, negalėjo 
būti nė specialaus tautinio auklėjimo. Tautų išsiskyrimas iš žmoni- 
jos ir tautinės sąmonės atbudimas yra būtinos tautinio auklėjimo prie- 
laidos. Dėl to tautinio auklėjimo nežinojo nei senovė, nei viduriniai 
amžiai. Senovėje buvo auklėjama kastai (Rytų auklėjimas) arba 
valstybei (graikų ir rymiečių auklėjimas). Viduriniais amžiais bu- 
vo auklėjama draugijai (cechui, korporacijai) ir Bažnyčiai. P. Na- 
torpo? keliamas aikštėn visuomeninis ugdymo atžvilgis iš esmės 
nėra naujas dalykas. Naujas jame yra tik tautinis atžvilgis, kurio 
nebūta nei senovėje, nei viduriniais amžiais*. 

Renesansas tautinių ypatybių taip pat mažai tepaisė. Tiesa, Ra- 
tichijus ir Komenijus labai vertino gimtąją kalbą, bet ne tiek tauti- 
niu, kiek praktiniu atžvilgiu. Josios mokymas buvo jiems ugdy- 
mo (specialiai lavinimo) metodologijos reikalavimas. Po 
reformacijos įsigalėjęs katalikiškose šalyse jėzuitų auklėjimas bu- 
vo ryškaus tarptautinio pobūdžio, o „protestantiškuose kraštuo- 
se, kuriuose, pasak R. Mūllerio-Freienfelso, laimėjo partikuliariz- 
mas, vyravo taip pat ne tautinė, bet regionaliai dinastinė idėja““. 
Tiktai XVII a. pabaigoje Tomasijus išdrįso paskaityti Leipcigo uni- 


3 Plg. jo Sozialpädagogik, Stuttgart, * 1925. 

* Vidurinių amžių auklėjimas buvo anttautinis ir savo lytimi, ir turi- 
niu. Mokomoji kalba buvo lotynų, o santvarka — klasikinė: trivium ir qu- 
adrivium. Mokomoji medžiaga buvo imama iš Šv. Rašto ir iš graikų bei 
lotynų klasikų. Tuo metu Europoj niekur nebuvo mokoma tautinės isto- 
rijos, tautinės poezijos, tautinių mitų ar legendų. 

5 Deutsche Pädagogik und deutscher Volkscharakter, „Internationa- 
le Zeitschrift für Erziehungswissenschaft“, 1 sąs., 1932/33, p. 23. 


84 


versitete pirmą paskaitą vokiečių kalba. XVIII a. apšvieta vėl už- 
trynė prasidėjusias skleistis tautines apraiškas. „Vietoj bažnyti- 
nio vidurinių amžių racionalizmo“ ji įvedė priešbažnytinį pasau- 
lininkišką racionalizmą, kuris žavėjosi apskritai žmonija, bet 
nepaisė tautinių ypatybių... Ilgus amžius visos Europos ugdymas 
tautybės ne tik neišvystė, bet net ją neigė“? 

Sąmoningas tautinis auklėjimas prasidėjo tiktai romantikos me- 
tu. Romantika nebuvo tik literatūros srovė. Romantika buvo sa- 
votiška gyvenimo filosofija, kurioje vyravo istorijos, bendruomenės 
ir religijos idėjos. Būdama protestas prieš apšvietą ir prieš perdėtą 
proto teigimą, ji ypatingai pabrėžė tautą bei tėvynę ir josios reikš- 
me žmogaus gyvenimui. Tiesa, tautiniai savotiškumai jau buvo 
žinomi ir seniau. Romantika jų neatrado. Bet jie nebuvo vertina- 
mi. Jie buvo net neigiami. Tuo tarpu romantika pirmoji suprato, 
kad tauta yra ne tik skirtinga nuo kitų, bet ir vertinga pati. Tautos 
sąvoka dabar tapo ne tik Artbegriff, bet ir Wertbegriff, vadinasi, ne 
tik rūšies, bet ir vertybės sąvoka. Tai buvo visai naujas dalykas, 
padėjęs pamatus tautiniam auklėjimui, nes ugdyti galima tik tai, 
kas yra vertinga. Vertybės sąvoka glūdi pačioje ugdymo esmėje. 
Tadjeigu tautinės ypatybės yra vertingos, jos yra ugdytinos. Nuo 
romantikos laikų tautybė tapo ugdomąja vertybe. 

Romantikų idėjas į pedagogiką įvedė J. G. Fichte. 1807-1808 m. 
žiemą prancūzų apgultame Berlyne jis pasakė keliolika pedago- 
ginio pobūdžio kalbų, kurios sulaukė gyvo pritarimo visoje Vo- 
kietijoje ir kurias jis netrukus išleido, pavadinęs Reden an die deut- 
sche Nation (1808). Šitarne veikale jis pirmą kartą pabrėžė tautinio 
auklėjimo reikalą. Pestalozzio sistemoje jis tikėjosi radęs gerą bū- 
dą auklėti vokiečių tautą vieningam ir tikrai tautiniam gyveni- 
mui. Fichte amžininkas E. M. Arndtas reikalavo ne tik tautos ug- 
dymo, bet ir ugdymo pagal tautos esmę. Fichtei tautinis auklėjimas 
buvo ne tiek savotiškas naujųjų kartų rengimas specifiškam tau- 
tos gyvenimui, kiek apskritai viso ugdymo sustiprinimas ir 


* Racionalizmą čia R. Mūller-Freienfelsas supranta pedagogine pras- 
me, kai lavinamas protas apleidžia iracionalines galias, kurias vėliau 
ypatingai pabrėžė romantikai. 

? R. Miiller-Freienfels, op. cit., p. 23. 

patobulinimas. Tuo tarpu Arndtas suvokė ir kitą tautinio auklėji- 
mo pusę. Jis suprato, kad tauta yra ne tik auklėjimo objektas, bet 
ir pagrindas. Arndto pėdomis ėjo ir F. L. Jahnas. Jam tautinis auk- 
lėjimas buvo ne tik tautos auklėjimas, ne tik auklėjimas pagal tau- 
tos esmę, bet ir auklėjimas tautai. „Tautos auklėjimas, - sako jis, — 
yra auklėjimas tautiškumui... Tai šventas žmogiškojo tautos sa- 
votiškumo apsaugojimas“®. Sudarytoje tautinio auklėjimo progra- 
moje, kuri, pasak R. Mūllerio-Freienfelso, „skamba nepaprastai 
moderniškai““, Jahnas reikalavo mokyti gimtosios kalbos, suma- 
žinant svetimųjų kalbų įtaką, dėstyti mokykloje tautinės literatū- 
ros autorius, tautinę istoriją ir valstybės mokslą. Didelę reikšmę 
tautiniam auklėjimui ir apskritai tautinių dalykų vertinimui turė- 
jo ir J. Görresas. Nors jis nebuvo pedagogas, kaip pedagogais ne- 
buvo nė kiti romantikai, bet politiniai jojo raštai, jo meilė tautai, jo 
tautinės kultūros branginimas darė nemažą įtaką visų pirma Vo- 
kietijoje, o paskui ir kitose šalyse. 

Bet romantiškąjį tautos teigimą greitai užstelbė valstybės įsi- 
galėjimas. Jau antroje XIX a. pusėje politinis momentas žymiai per- 
svėrė tautinį momentą. Didžiosios valstybės, jausdamos savo ga- 
lybę, visai nepaisė mažų tautų ir kiekviena norėjo dalyvauti jų 
pasidalinime. „Tautos pradėjo mąstyti ir veikti anttautineje srity- 
je”. Tau 1809 m. W. v. Humboldto švietimo reforma Vokietijoje 
beveik visai neturėjo tautinių bruožų. O „reakcijos metu nuo 1815- 
1860 m. bandymai ugdyme prigydyti tautinę dvasią buvo net per- 
sekiojami, nes tautiniai dalykai tuomet buvo siejami su laisvomis 
demokratinėmis idėjomis“"!. Vietoj tautinio auklėjimo dabar atsi- 
rado valstybinis auklėjimas. Čia turėjo nemažai įtakos ir socialis- 
tinis sąjūdis '?, kuris brovėsi į ugdymą ir kosmopolitiniu savo po- 
būdžiu dar labiau naikino tautinius jo bruožus. Tiesa, prancūzams 


5 Cit. R. Müller-Freienfels, op. cit., p. 30. 

* Ibid. 

10 J. Schröteler. Pädagogik der Gegenwart in den grossen Kul- 
turländern, München, 1933. 

"R. Müller-Freienfels, op. cit., p. 30. 

"2 Plg. D. Breitenstein. Die sozialistische Erziehungsbewegung, Frei- 
burg i. Brsg., 1930. 

pralaimėjus karą ir netekus Elzaso su Lotaringija, kilo reakcija prieš 
pedagoginį kosmopolitizmą. Tuo metu vėl buvo pradėta reika- 
lauti tautinio, o ypač patriotinio auklėjimo. Bet, kaip matyti iš to 
meto spaudos", šitie balsai buvo negausūs ir didelė jų dauguma 
tautos neskyrė nuo valstybės. Vokietijoje šiuo metu tautinį auklė- 
jimą stengėsi gaivinti Paulis de Lagarde’as ir Langbehnas, Zino- 
mo veikalo Rembrandt als Erzieher autorius. Pokariniais metais tau- 
tinių elementų atbudimas pasirodė visuose kraštuose. Du savotiški 
tautiniai sąjūdžiai charakterizuoja šį laikotarpį: italų fašizmas ir 
vokiečių nacionalizmas. 

Fašizmas, kaip ir absoliutizmas, savo galybę remia stipria vals- 
tybe. Bet absoliutinė valstybė žymiai skiriasi nuo fašistinės valsty- 
bės. Absoliutizmo valstybė buvo iš esmės tarptautinė, fašizmo vals- 
tybė iš esmės yra tautinė. Absoliutizmo valstybė buvo primesta 
tautai iš viršaus, fašizme ji išauga iš vidaus. Pirmasis fašizmo už- 
davinys, sako G. Gentile, yra „suorganizuoti valstybę ne kaip išvir- 
šinę, tautinei sąmonei mechaniškai uždėtą lytį, bet kaip lytį, kylan- 
čią iš pačios šitos samones”!. Šiam reikalui reikėjo tautą pažadinti, 
reikėjo įkvėpti jai didybės troškimą, prikelti pamirštas josios tradi- 
cijas, žodžiu, reikėjo veikdyti tautos genijų. „Fašizmas, stiprinda- 
mas valstybę, turi pražydinti tautos turinį ir dvasinį josios pavel- 
dėjimą, o tai jis gali padaryti tik vienu būdu: pažadinti individą“ S. 
Bet pažadinti individą galima tik jį auklėjant. Štai kodėl fašizmas iš 
esmės yra surištas su ugdymu. Jau nuo 1922 m. visoje Italijoje pa- 
laipsniui buvo vykdoma švietimo reforma. Pravesta pagal Genti- 
le's projektą, ji labai centralizuoja ugdomąjį darbą, bet sykiu labai 
pabrėžia tautinį jojo pobūdį. „Tautos mokykla yra ankštai surišta 
su tautos jautimu ir patyrimu, su josios siekimais, įpročiais ir su 
josios siela”. Tautiniai dalykai, kaip gimtoji kalba, tautosaka, 
kraštotyra, fašistinėje mokykloje užima labai daug vietos. Net pati 
Švietimo Ministerija buvo pavadinta Tautinio Auklėjimo Ministerija. 


5 Plg. E. Bocquillon. La crise du patriotisme à l'école, Paris, 1905. 

M Die Schulpolitik der italienischen Regierung, „Internationale Zeit- 
schrift für Erziehungswissenschaft“. 1 sąs., 1932/33, p. 66. 

5 G. Gentile, op. cit., p. 71. 

16 G. Gentile, ibd. 

Mažesnio sistemingumo, bet dar platesnių užsimojimų yra vo- 
kiškasis nacionalsocializmas. Jis, kaip ir fašizmas, atsiremia į tautą 
ir kuria „tautinę pasaulėžiūrą“, kuri, pasak A. Hitlerio, kylanti iš 
„pirmykščių rasinių elementų“!?. Valstybė esanti tik priemonė „iš- 
laikyti tiems pirmykščiams rasiniams elementams, kurie kuria 
aukštesnį žmonijos grožį ir kilnumą“. Šito tikslo siekimas, be abe- 
jo, nėra galimas be tautos perauklėjimo. „Auklėjimas vokiškajai 
valstybės sąmonei eina per auklėjimą vokiškajai tautos sąmonei. 
Sukurti vokišką žmogų yra galutinis viso vokiško auklėjimo tiks- 
las“. Nacionalsocializmas šiuo atžvilgiu yra ištikimas fašizmo 
sekėjas. Bet savo metodu jis kiek skiriasi. Fašizmas vykdo tautinį 
auklėjimą ir mokykloje, ir už mokyklos. Nacionalsocializmas ypač 
vertina užmokyklinį auklėjimą: sporto organizacijas, jaunimo są- 
jungas, smogiamąsias grupes, darbo tarnybą ir t. t. Bet gal taip 
yra tik dėl to, kad nacionalsocializmas dar nesuskubo įvykdyti 
mokyklų reformos, apie kurią jau mąstoma ir kuri universitetuo- 
se pamažu jau yra vykdoma. Iš dabartinių Vokietijos tautinio 
auklėjimo teoretikų galima paminėti: E. Kriecką??, W. Stapeli?', 
E. Sprangeri?, A. Reiną? ir kt. 

Nevertiname čia nei fašizmo, nei nacionalsocializmo. Šiam rei- 
kalui vėliau skirsime specialų skirsnį. Čia tik pasakysime, kad tau- 
tinis mūsų laikų sąjūdis, viena vertus, yra protestas prieš XIX ir 
XX šimtmečių liberalizmą ir racionalizmą, kita vertus, - romanti- 
kos idėjų atgaivinimas ir išvystymas. Liberalizmas gyvenimo cent- 
ru buvo padaręs individą. Tautinis sąjūdis vietoj jo stato bendruo- 
menę - pirmiausia tautą. Racionalizmas pasitikėjo ir vertino tik 
žmogaus protą, tautinis sąjūdis kelia aikštėn tą neregimą, bet ryš- 


7 Mein Kampf, Volksausg. 1930, p. 420. 

6 A. Hitler, op. cit., p. 434. 

* Prakalba žurnalo „Zeitschrift für deutsche Bildung“, hrsg. v. W. 
Poethen, 1 Jahrg., 1 H. 

2 Völkischer Gesamtstaat u. nationale Erziehung, 1931; Nationalpo- 
litische Erziehung, 1932. 

2! Volksbürgerliche Erziehung, 1931. 

2 Der Bildungswert der Heimatkunde, 1923; Das deutsche Bildungs- 
ideal der Gegenwart, 1929. Volk, Staat, Erziehung, 1932. 

2 Die Idee der politischen Universität, 1933. 

kiai jaučiamą vieno žmogaus ryšį su kitu, tąją tarpasmeninę ne 
tik jausmų, bet ir norų ir idėjų difuziją. Liberalistinė ir racionalis- 
tinė pedagogika buvo ištraukusi individą iš bendruomenės ir jį 
patį suatominusi. Tautinis sąjūdis jį vėl grąžina į organišką ryšį 
su žmonėmis ir į jį žiūri kaip į visumą (Ganzheitas) ne tik pačiame 
savyje, bet ir santykiuose su bendruomene. Žmogus dabar yra 
suvokiamas kaip narys. Šitasai žmogaus pobūdis apsprendžia ir 
tautinio auklėjimo esmę. l 


b. Tautinio auklėjimo objektas 


Ugdymo objektas niekados nėra žmogus in abstracto, vadina- 
si, grynasis žmogiškumas be konkrečių būsenų ir veiksenų. Ug- 
dymas renkasi realų žmogų su visomis jo būsenomis ir stengiasi 
jį prirengti visoms gyvenimo sritims. Pilnutinis ugdymas yra pil- 
nutinis žmogiškojo asmens išvystymas ir pilnutinis jo parengi- 
mas pilnutiniam gyvenimui. Tikras ugdymas visados yra visuoti- 
nis. Bet niekados jis negali būti bendras. Gali būti bendroji 
pedagogika, kuri teoriškai svarsto bendrąsias ugdymo problemas, 
bet negali būti bendrojo ugdymo, kuris praktiškai šitas problemas 
realizuotų ugdydamas gyvus žmones. Ugdymas, kaip menas ir kaip 
praktika, būtinai išsisklaido pagal konkrečias žmogaus būsenas ir 
pagal konkrečias gyvenimo sritis. Kai suaugusioji karta išvysto 
šeimyninius kūdikio nusiteikimus ir rengia jį šeimos gyvenimui, ji 
dirba šeimyninio auklėjimo darbą. Kai ji išvysto visuomeninius jau- 
nuolio polinkius ir rengia jį visuomenės gyvenimui, ji dirba visuo- 
meninio auklėjimo srityje. Kai vyrui yra išugdomas vyriškumas, mo- 
teriai — moteriškumas ir kai lytys yra rengiamos specifiškiems jų 
uždaviniams, turime lyčių auklėjimą. Kai galop žmogui išugdoma 
tautinė jo būsena, arba tautinė individualybė, ir kai jis yra rengia- 
mas specifiškam tautos gyvenimui, šiuo atveju gauname tautinį 
auklėjimą. Kaip šeimyninis ir visuomeninis auklėjimas daugiausia 
kreipia dėmesio į šeimyninius ir visuomeninius žmogaus nusitei- 
kimus, taip tautinis auklėjimas neugdo žmogaus kaip žmogaus, bet 
ugdo jame tai, kas yra tautiška, kas jį padaro tautiečiu, arba tauti- 
niu individu. Toliau. Kaip šeimyninis ir visuomeninis auklėjimas 

pirmiausia rengia žmogų šeimos ir visuomenės gyvenimui, taip 
tautinis auklėjimas nerengia žmogaus gyvenimui apskritai, bet ren- 
gia žmogų specifiškam tautos gyvenimui ir visoms tautinėms jojo 
sritims. Tautinė individualybė ir tautinis gyvenimas yra du pagrin- 
diniai tautinio auklėjimo pradai. 

Tautinė individualybė yra tautinio auklėjimo objektas. Ji ap- 
sprendžia žmogaus tautinę būseną, ji suartina individą su savais 
tautiečiais, ji palenkia jį tautos gyvenimui, ją tad tautinis auklėji- 
mas ir renkasi kaip specifinę savo veikimui sritį. Bet tautinė indi- 
vidualybė neturi buvimo pati savyje. Ji negali būti atskira nuo 
žmogaus, nes yra konkreti jo būsena ir veiksena. Tautinė indivi- 
dualybė, kaip matėme, gali egzistuoti tik individe. Individas ją 
palaiko, apreiškia ir savo ruožtu esti josios apsprendžiamas. Tau- 
tinė individualybė padaro žmogų tautiniu individu. Tautinis auklėji- 
mas kaip tik ir renkasi šitaip apspręstą žmogų. Jis neugdo ne tik 
žmogaus savyje, bet net nė tautinės individualybės savyje. Tuo la- 
biau jis pačios tautinės individualybės nekuria. Tautinis auklėji- 
mas ugdo tautinę individualybę žmoguje ir ją, kaip netrukus ma- 
tysime, tam tikra prasme jame sukuria. Jis kuria žmogų kaip tautietį 
arba kaip tautinį individą. Žmogus kaip tautinis individas yra tikrasis 
tautinio auklėjimo objektas. 


c. Tautinio auklėjimo atrama ir gairės 


Tautinė individualybė žmoguje yra tautinio auklėjimo medžia- 
ga, kurią jis išvysto, tobulina ir apsprendžia. Tautinis gyvenimas 
šalia žmogaus yra tautinio auklėjimo atrama ir apsprendėjas, kuris 
duoda jam gyvybės ir nurodo gaires. Tautinis auklėjimas iš es- 
mės yra ne kas kita, kaip kultūrinė prigimto tautos išsivystymo tąsa. 
Tai, į ką tauta linksta išvidinių prigimties veiksnių vedama, kas 
joje išsivysto pagal išvidinio tikslingumo dėsnius - visa tai tauti- 
nis auklėjimas skatina, veikdo, išvysto ir stengiasi atbaigti. Išvidi- 
nį tautos išsivystymą čia papildo išviršinis išvystymas. Bet kaip 
tik dėl to kultūrinis žmogaus įsikišimas į prigimtą tautos evoliucijos 
eigą visados turi paisyti tautos prigimties reikalavimų ir atsiremti į jo- 
sios esmę. Kultūrinis žmogaus veikimas (ugdymas kaip tik ir yra 

tikras kultūrinis veikimas) yra sąmoningas prigimties kėlimas į 
aukštesnį buvimo laipsnį. Prigimtis yra kultūros atrama. Kultūra 
yra prigimties pakilninimas ir keitimas pagal idėją. Kur prigimtis 
yra nepaliesta kultūros, ten ji lieka laukinė. Kur kultūra nepaiso 
prigimties, ten ji išsigema ir žūsta. Prigimtasis išsivystymas duo- 
da kultūrinei kūrybai materialinį pagrindą. Kultūrinės kūrybos 
idėjos prigimtajam išsivystymui nustato gaires ir nurodo tikslą. 

Todėl kaip apskritai ugdymas (kultūra) prasideda iš vaiko (pri- 
gimtis), kas šiandien yra visų pripažįstama ir kas sudaro gražiau- 
sią naujosios pedagogikos laimėjimą, taip ir tautinis auklėjimas 
prasideda iš tautos. Jisai atsiremia į „pirmykštį tautos gyvenimą ir 
į jo sąjūdžius, nes iš jo ir tiktai iš jo jis gali laimėti savo turinį ir 
jėgą, paskatinimą ir ritmą“?*. Didieji tautinio auklėjimo uždavi- 
niai yra apsprendžiami ir individualizuojami tautinės tikrovės. Są- 
moningas žmogaus dalyvavimas gamtiniame tautos išsivystyme 
nėra ir negali būti jojo kliudymas ar iškreipimas. Dirbtinis tauti- 
nio auklėjimo pobūdis ar svetimos lytys nesiderina su tautos pri- 
gimtimi ir todėl ardo jos individualybę. Iš svetimųjų galima mo- 
kytis, bet jų negalima pamėgdžioti. Individualizacijos principas 
tautiniam auklėjimui yra tiek pat reikšmingas, kiek ir apskritai 
ugdymui. Tautinė tikrovė padeda tautiniam auklėjimui pamatus 
ir jį individualizuoja pagal tautos prigimtį. 

Bet tautinis auklėjimas nėra tik tautos ugdymas. Jis yra ir ugdy- 
mas tautai. Tauta, kuri ugdoma, yra tautinė tikrovė. Tauta, kuriai 
ugdoma, yra tautinis idealas. Tautinė tikrovė duoda tautiniam auk- 
lėjimui materialinę atramą: ji jį palaiko. Tautinis idealas nustato 
tautiniam auklėjimui gaires: jis jį veda. Jis nurodo ugdomajam vei- 
kimui tikslą ir uždavinius, jis apsprendžia jo eigą ir veiksmus. 
Tautos prigimtis ne visados išsivysto ta linkme, kuria turėtų išsi- 
vystyti. Įvairūs pašalio veiksniai dažnai jai kliudo ir net ją iškrei- 
pia. Pvz., jei tauta į savo individualybę įsileidžia per daug sveti- 
mų pradų, jei istorinis josios likimas ją priverčia turėti artimų 
santykių tik su vienu kaimynu, josios evoliucija darosi tuomet 


* H. Weinstock. Volk und Erziehung, p. 217, „Neue Jahrbücher für 
Wissenschaft und Jugendbildung“, 3 sas., 1933. 

nenormali. Tautinis idealas nurodo šituos iškrypimus ir skatina 
tautinio auklėjimo veikėjus juos atitiesti. Tautinis auklėjimas šiuo 
atžvilgiu tampa nuolatiniu tautinės tikrovės lyginimu su tautiniu 
idealu ir pirmosios taisymu pagal antrojo nurodymus. Tautinė 
tikrovė yra keičiama pagal tautinį idealą. Tiesa, gali pasitaikyti ir 
iš tikrųjų pasitaiko klaidų, stengiantis šitą idealą pažinti. Bet net 
ir objektyviai klaidingas idealas nenustoja savo galios ir apsispren- 
džiamosios reikšmės. Tautinio auklėjimo veikėjai, kaip tautos ugdy- 
tojai, visados dirba ne savo, bet tautinio idealo vardu. Tautinis auklėji- 
mas kyla iš tautinės tikrovės ir siekia tautinio idealo. 


d. Tautinio auklėjimo funkcijos 


Tautinė individualybė žmoguje, kaip matėme, yra sykiu ir įgim- 
ta, ir įgyta. Kiek ji yra įgimta, ji reikalauja būti išvystoma. Kiek ji 
yra įgyjama, ji reikalauja būti perteikiama. Taigi pati tautybės pri- 
gimtis apsprendžia ir nurodo dvi pagrindines tautinio auklėjimo 
funkcijas: išvystymą ir perteikimą. 

Tautinė individualybė, kaip rasės ir gyvenamosios aplinkos 
padaras, yra gamtos davinys. Ją mes įgyjame visai savaimingai 
kartu su gyvybe. Bet kiekviename gamtos sukurtame dalyke glū- 
di išvidinis linkimas (Trieb) išsiskleisti ir apsireikšti regimu pavi- 
dalu arba regima ir pastovia lytimi. Sėkloje glūdi viso augmens 
lytis. Bet ji dar nėra regima, nes dar nėra išsiskleidusi. Išvidinis 
augmens tikslingumas verčia jį augti, verčia lytį skleistis ir apsi- 
reikšti. „Lytis, - teisingai kalba E. Krieckas, - yra linkimo jvykdy- 
mas. Lytyje kiekviena prigimtoji būtybė pasiekia savo atbaigą“ 5 
Kiekvienas prigimties padaras siekia regimos lyties. Josios siekia 
ir tautinės užuomazgos, sukurtos gamtinių veiksnių. Prigimtoji 
tautinės individualybės pusė yra tarsi augmuo, turįs imanenti- 
nius savo dėsnius, kurie skleisdina žmoguje tautybės užuomaz- 
gas ir visą jo gyvenimą apsprendžia tautine būsena bei veiksena. 
Bet čia kaip ir visur pasireiškia prigimties negalia. Prigimtis pati 
viena neįstengia jokio daikto išvystyti tiek, kiek reikalauja išvidi- 


B Erziehungsphilosophie, p. 23. 

nis jojo tikslas arba jo buities pilnatvė. Prigimčiai pagalbon visa- 
dos turi ateiti kultūra. Tai yra bendras gyvenimo dėsnis, atsklei- 
džiąs kultūrinių žmogaus pastangų prasmę ir sykiu parodąs pri- 
gimties netobulumą. Prigimtis pačia savo esme ilgisi kultūros, ir 
pasaulis ilgisi žmogaus. 

Žmogaus prigimčiai išsiskleisti padeda ugdymas. Gamta žmogų 
apdovanoja įvairiais pradais. Bet visi jie yra tik užuomazgos ir lin- 
kimai. Visi jie stengiasi išsiskleisti ligi pat galo. Bet visi jie patys 
vieni šito galo nepasiekia. Visi jie ilgisi ugdomosios pagalbos - kiek- 
vienas savo srityje. Žmogus iš prigimties linksta į šeimą. Bet šeimy- 
niniai jo polinkiai išsiskleidžia tik patyrę šeimyninio auklėjimo įta- 
kos. Žmogus iš prigimties yra zoon politikon. Bet tikrų visuomenės 
nariu jis tampa tik visuomeninio auklėjimo rankose. Žmogus taip 
pat iš prigimties turi vienos ar kitos tautybės elementų. Bet tikru 
tautiniu individu jis pasidaro tik patyręs tautinio auklėjimo. Tautinis auk- 
lėjimas padeda prigimčiai išskleisti tautines užuomazgas, jas su- 
brandinti ir sukristalizuoti pastovia lytimi. Tautiniai žmogaus pri- 
gimties pradai savaimingai stengiasi išskleisti glūdinčią juose 
tautinę lytį, kuri apspręstų Žmogų tautine būsena. Bet, būdami pri- 
gimties padarai, jie neįvykdo šito uždavinio pilnutinai ir todėl pa- 
tys vieni nepasiekia išvidinio savo tikslo — pilnutinės tautybės. Jiems 
pagalbon kaip tik ir ateina tautinis auklėjimas. Jis atsiremia į pri- 
gimties tautybės užuomazgas, jas pratęsia ir išvysto. Padėti tad pri- 
gimčiai išskleisti individo tautybę ligi regimos ir pastovios lyties kaip tik 
ir yra vykdyti išvystomąją tautinio auklėjimo funkciją. Kol tautinė indi- 
vidualybė yra tik prigimtoji užuomazga, kol žmogus neturi ryš- 
kios tautinės lyties, tol jo darbai nėra vertingi ir tol tauta nesusilau- 
kia didelių mokslininkų, menininkų ir šventųjų. Išvystomoji funkcija yra 
pagrindinė tautinio auklėjimo pareiga. 

Bet išvystymas iš esmės yra surištas su perteikimu. „Vaikas 
tik dėl to yra išlavinamas, kad jam atveriamas pasaulis ir pertei- 
kiamas dvasinis lobis, padedant tuo būdu jam dalyvauti dvasinėje 
žmonijos nuosavybėje“. Kriegas čia turi galvoje apskritai ugdymą. 


% Krieg. Lehrbuch der Pädagogik, bearb. v. G. Grunwald, Paderborn, 
1913. 

Bet šitas dėsnis tinka ir tautiniam auklėjimui. „Tautos auklėjimas...,— 
sako E. Sprangeris, — neturi perkelti žmonių į visai jiems svetimą 
pasaulį ir tuo būdu juos išrauti iš gimtosios žemės. Jis turi dar 
labiau sustiprinti tautoje ir tėviškėje kerojančias šaknis. Jų nete- 
kęs žmogus niekados negali būti išauklėtas“.7 Auklėjimas visa- 
dos yra „duotujy užuomazgų išskleidimas“ (Natorp). Bet jis gali 
įvykti tik pasisavinant objektyvines gėrybes. Kaip augmens lytis 
pradeda skleistis tik tada, kai jis įtraukia į save medžiagos, taip ir 
tautinės užuomazgos pradeda išsivystyti tik tada, kai jos yra pa- 
žadinamos pasisavinamų tautinių gėrybių. Tautinės užuomazgas 
veikdo ir išskleidžia tik tautinės gėrybės. Tarp išvystomųjų ypatybių 
ir pasisavinamųjų gėrybių visados yra organiškas ryšys. „Indivi- 
do lavinimas yra galimas tik tomis kultūrinėmis gėrybėmis, ku- 
rių dvasinė struktūra visai arba bent iš dalies atitinka individo 
išsivystymo laipsnio struktūrą“.* Tai yra Kerschensteinerio va- 
dinamoji „pagrindinė lavinimo vyksmo aksioma“. Bet ji tinka vi- 
sam išvystomosios ir perteikiamosios funkcijos santykiui, vis tiek 
ar jis būtų iš lavinimo, ar iš auklėjimo srities. Kokia galia arba kokia 
ypatybė yra išvystoma, tokios gėrybės turi būti perteikiamos, nes išvys- 
tomoji galia pasisavinamoje gėrybėje randa įkūnytą tokią lytį, į kurią ji 
veržiasi pati ir kuria ji nori apsireikšti. Filosofuoti linkęs protas filo- 
sofijoje randa logišką minčių konstrukciją, kuri atitinka prigim- 
tus šito proto polinkius. Muzikinis talentas muzikoje randa idėjų 
ir vaizdų išraišką garsais, kuriais jis ir pats nori objektyvuotis. 
Tautinės užuomazgos randa siekiamą savo lytį tautinėse gėrybėse, nes 
tai, kas tautinėse užuomazgose yra subjektyvu ir siekiama, tautinėse ge- 
rybėse yra objektyvu ir įvykdyta - bent tam tikru laipsniu. Tautinė 
žmogaus lytis ir tautinė kultūrinių gėrybių lytis iš esmės yra to- 
kia pati. Tik pirmoji yra subjektyvinė, o antroji - objektyvinė; pir- 
moji norinti apsireikšti, antroji jau apsireiškusi; pirmoji dinami- 
nė, antroji statinė. Objektyvinė tautinė lytis savo atitikimu 
pažadina subjektyvinę lytį, o nuolatinė jų sąveika šią pastarąją 

7 Umrisse der philosophischen Pädagogik, 180 p. „Internationale Zeit- 
schrift für Erziehungswissenschaft“, 2 sas., 1932/33. 


3 G. Kerschensteiner. Das Grundaxiom des Bildungsprozesses, Ber- 
lin, ? 1924, p. 42. 

išskleidžia ir subrandina. Sutapdyti tad užuomazginę tautinio indi- 
vido lytį su tautinės kultūros lytimi reiškia vykdyti perteikiamąją tauti- 
nio auklėjimo funkciją. 

Tautinių užuomazgų negalima išvystyti svetimų tautų gėry- 
bėmis, kurių lytys nesiderina su užuomazgine tautine individo 
lytimi. Betjų taip pat negalima išvystyti nė visuotinėmis kultūros 
idėjomis, kurios sudaro bendrą kultūrinį žmonijos turtą. Pirmųjų 
lytis veikia kita kryptimi. Antrosios, kaip vėliau matysime, yra 
pasisavinamos be lyties: ją jos įgyja tik tautoje. Kaip muzikinio 
talento negalima išlavinti matematikos formulėmis (svetima gė- 
rybė) arba tik paskaitomis apie muziką (gėrybė be muzikinės ly- 
ties), taip tautinių užuomazgų negalima išskleisti tuo, su kuo jos 
nesiderina arba kas reikalauja tautiško apipavidalinimo (pvz., vi- 
suotinės idėjos). Perteikiamoji tautinio auklėjimo funkcija iš es- 
mės linksta į savos tautos laimėjimus, apsireiškiančius kalbos, me- 
no, papročių ir religinių tradicijų pavidalu. Svetimos tautinės 
gėrybės, ypač kalba, gali būti perteikiamos jaunimui tik tada, kai 
savosios jau yra bent pakankamai pasisavintos. 

Bet perteikiamoji funkcija tautinio auklėjimo atveju vykdo dar 
vieną uždavinį: ji ne tik išskleidžia tautines užuomazgas, sukur- 
tas pačios prigimties, bet ji taip pat apsprendžia žmogaus būtybę tau- 
tine lytimi ten, kur ji iš prigimties yra indiferentiška. Tautinė indivi- 
dualybė, kiek ji yra istorinio likimo padaras, nėra įgimta, bet 
įsigyjama. Kūdikis nėra tautietis tikra šito žodžio prasme. Tautie- 
iu jis turi tapti, jaugdamas į savos tautos gyvenimą, pergyven- 
damas savyje tautos likimą ir pasisavindamas josios sukurtą kul- 
tūrą. Tautinė jo prigimties lytis gamtinių veiksnių yra pradėta tik 
labai nežymiai ir liečia tik pačias elementariąsias jo galias. Tuo 
tarpu aukštesnės dvasios sritys, kurios kuria kultūrą, yra neap- 
spręstos ir gali tautinę savo būseną bei veikseną įgyti tik iš kultū- 
rinių gėrybių. Šitas įsigijimas kaip tik ir vyksta perteikiamosios 
funkcijos keliu. 

Tautinės kultūros gėrybės, kaip matysime vėliau, kalbėdami 
apie tautinės kultūros problemą (IV dalyje), yra kilusios iš tauti- 
nės individualybės. Jos del to ir yra tautinės, kad savo lytimi objek- 
tyvuoja išvidinius tautos nusiteikimus. Objektyvinė jų lytis atitinka 


95 


subjektyvinę tautos būseną. Tarp tautinės kultūros gėrybių ir tau- 
tinės individualybės vyrauja G. Kerschensteinerio vadinamasis 
„kongruencijos dėsnis“. Tautinė kultūra yra ne kas kita, kaip tautine 
lytimi apipavidalinta prigimtis. Kas tad įvyksta, kai neapspręstos 
kūdikio galios pasisavina šitą kultūrą? 

Jeigu tikėsime Kerschensteineriu, kad perteikimas yra „indi- 
vidualizuojąs objektyvinės kultūros įkūnijimas“? arba, kitaip sa- 
kant, objektyvinės kultūros lyties perkėlimas į subjektą, tai aišku, 
kad tautinių gėrybių pasisavinimas yra tautinės jų lyties pasisavini- 
mas. Vaiko galios, priimdamos objektyvines tautos gėrybes, sy- 
kiu perima tautinius pradus, kurie yra realizuoti tautinėje kultū- 
roje, paverčia juos subjektyviais, perkelia objektyvinę lytį į save ir 
ja save apsprendžia. Pasisavinta tautinių gėrybių lytis suima ne- 
apspręstas žmogaus galias į tam tikras formas, palenkia jų veiki- 
mą tam tikra kryptimi, ojų išdavas sukristalizuoja tam tikrais pa- 
stoviais pavidalais. Šitos formos, šita kryptis ir šitie pavidalai yra 
tautinės formos, tautinė kryptis ir tautiniai pavidalai, nes visi jie 
yra kilę iš tautinės kultūros lyties, kuri yra ne kas kita, kaip objek- 
tyvuota tautinė individualybė, Tautybė kūrybos veiksmu objekty- 
vuojasi išviršinėse kultūros gėrybėse. Perteikiant šitas gėrybes nau- 
jajai kartai, tautybė vėl tarsi nusiobjektyvuoja ir pereina į naujų 
žmonių prigimtį. Taip yra perteikiama ir įsigyjama tautinė indi- 
vidualybė, kiek ji yra kultūros padaras. Perteikiamoji tautinio auk- 
lėjimo funkcija, iš viršaus žiūrint, perteikia tik tautinę kultūrą. Bet 
iš tikro ji perteikia naujajai kartai tautybę, apspresdama josios prigimtį 
tautine lytimi. Tautinių gėrybių lytis išskleidžia tai, kas yra pradė- 
ta gamtos, ir apsprendžia tai, kur gamta nėra nubrėžusi jokios 
konkrečios linkmės. Apsprendžiamoji tautinės kultūros veikmė 
yra ypač ryški, kaip matysime, tautiSkame auklejime. 

Tautinio auklėjimo funkcijos atskleidžia mums tris esminius 
jo elementus: tautinių užuomazgų išvystymą, tautinių gėrybių pertei- 
kimą ir žmogiškosios prigimties apsprendimą tautine lytimi. Kur bent 
vieno iš šitų elementų nėra, ten negali būti nė tikra prasme tauti- 
nio auklėjimo. Jei rasės ir gyvenamosios aplinkos sukurtos užuo- 


2 Op. cit., p. 48. 

mazgos paliekamos neišvystytos, tautinis auklėjimas, kaip kultū- 
rinis veikimas, netenka prigimtos atramos. Jis prasilenkia su tau- 
tinės tikrovės reikalavimais ir dėl to negali pasiekti nė tautinio 
idealo. „Kraujas ir žemė“ (Blut und Boden), taip labai šiandien pa- 
brėžiami nacionalizmo doktrinoje ir praktikoje, gali būti vertina- 
mi vienašališkai. Bet iš esmės jie turi didelę reikšmę. Jei nepakan- 
kamai yra rūpinamasi perteikti naujajai kartai tautines gėrybes 
kalbos, meno, tradicijų ir religinių formų pavidalu, tautinės užuo- 
mazgos lieka neišvystytos, ir prigimtis esti apsprendžiama neto- 
bulomis tautinėmis lytimis. Tokiu atveju tautinės individualybės 
perteikimas silpnėja, o su juo kartu silpnėja ir kultūrinis tautos 
pajėgumas. Visa tai rodo, kad tautinis auklėjimas yra pilnutinis žmo- 
gaus parengimas tautos gyvenimui, išvystant jame rasės ir gyvenamo- 
sios aplinkos sukurtus pradus ir žmogiškąją jo prigimtį apsprendžiant 
tautinė lytimi tam tikrų objektyvinių tautinės kultūros gėrybių pertei- 
kimu. 


2. Tautinio auklėjimo tikslai ir uždaviniai 
a. Tiesioginis tautinio auklėjimo tikslas 


Žmogus nėra pilnutinis žmogus, jei jame nėra išvystyta tauti- 
nė jo individualybė, ir gyvenimas nėra pilnutinis gyvenimas, jei 
jame nedalyvauja tauta. Dėl to ir ugdymas nėra pilnutinis, jei jis 
neišvysto žmogaus kaip tautinio individo ir neįveda jo į tautos gy- 
venimą. Kaip tauta sudaro integralinę gyvenimo dalį, taip tauti- 
nis auklėjimas sudaro integralinę ugdymo dalį. Dėl to ir jo tikslai įeina 
kaip integralinės dalys į bendruosius ugdymo tikslus. Tiesioginis 
tautinio auklėjimo tikslas glūdi pilnutiniame Zmogiskume, netiesio- 
ginis - pilnutiniame gyvenime. 

Pilnutinis žmogiškumas yra tiesioginis ugdymo tikslas. Ug- 
dymas siekia tobulo žmogaus, kuriame visos galios, visos būse- 
nos būtų išvystytos ligi aukščiausio laipsnio pagal pilnatvės, su- 
tartinės ir priklausomybės principus. Pilnutinis žmogiškumas 
apima visą žmogaus būtybę, su visais josios pradais ir su visomis 

josios užuomazgomis. Šitų pradų bei užuomazgų plote yra ir tau- 
tinė žmogaus būsena, kurią išvystyti specialiai rūpinasi tautinis 
auklėjimas. Kaip protinimas stengiasi lavinti žmogaus protą, kaip 
dorinimas ir estetinimas stengiasi ištobulinti dorinius ir meninius 
žmogaus sugebėjimus, taip tautinis auklėjimas siekia pilnutinės 
tautinės žmogaus būsenos arba pilnutinės tautinės individualy- 
bės. Tiesioginis tad tautinio auklėjimo tikslas ir yra pilnutinė tautinė 
individualybė, kaip integralinė pilnutinio žmogiškumo dalis. Tautinis 
auklėjimas šiuo atžvilgiu yra palenktas apskritai ugdymui, nes ir 
pati tautinė individualybė yra palenkta žmogiškumui. Tautinis 
auklėjimas, kaip matysime vėliau, net nesudaro atskiros ugdymo 
dalies šalia fizinio, protinio, dorinio, estetinio ir religinio ugdy- 
mo. Jis yra vykdomas visame ugdymo plote. Todėl ir jo tikslo yra 
siekiama ne atskirai, bet ryšium su bendruoju ugdymo tikslu. Pil- 
nutinis tautinės individualybės išvyshymas iš esmės yra sujungtas su 
pilnutinio žmogiškumo iSsivystymu. 

Pilnutinė tautinė individualybė yra bendriausias tautinio auklė- 
jimo tikslas. Bet ji nėra vienalytė. Joje galima rasti trejetą pagrindinių 
pradų: 1) tautines ypatybes, 2) individo santykius su šitomis ypatybėmis ir 
3) kultūrinį šitų ypatybių ir santykių su jomis vertingumą. Pilnutinė tau- 
tinė individualybė apima juos visus ir jų visų yra būtinai reikalinga. 
Žmogus gali turėti tautinių ypatybių, betjei jis nenustato tinkamų su 
jomis santykių, tautinė jo individualybė nėra pilnutinė. Antra ver- 
tus, gali būti ir tautinės ypatybės, ir tinkami santykiai, bet visa tai 
gali neturėti kultūrinės vertės. Tokiu atveju tautinė individualybė 
taip pat nėra pilna. Ji išsiskleidžia tik tada, kai yra ir ryškios tautinės 
ypatybės, ir tinkami su jomis santykiai, ir visa tai yra įgiję aukštos 
kultūrinės vertės. Tautinių ypatybių išvystymas apsprendžia žmo- 
gaus buvimą ir veikimą tam tikra lytimi: jis pats ir jo darbai tampa 
tautiški. Kaip meniniai ar filosofiniai gabumai visus individo žygius 
paspalvina meniškai ar filosofiškai, taip ir tautinės ypatybės visam 
žmogaus gyvenimui įspaudžia tautiškų bruožų. Tasai pradas, iš kurio 
kyla tautinis žmogaus veikimo pobūdis ir tautinė jojo lytis, yra vadinamas 
tautiškumu. Tautiškumas sudaro tautinės individualybės esmę ir to- 
dėl yra išvystytinas pirmiausia. Be ryškaus tautiškumo tautinės in- 
dividualybės pilnatvė nėra įmanoma. 

Tautiškumas, kaip matysime vėliau, nėra sąmoningas indi- 
vido padaras. Jis nežiniomis jam kyla ir nežiniomis jame veikia. 
Bet kaip bręstąs žmogus suvokia save kaip žmogų, kaip moksli- 
ninką, kaip menininką ar kaip visuomenės veikėją, taip lygiai jis 
suvokia save ir kaip tautietį. Tautinė jo būsena bei veiksena, jam 
išsivystant, tampa sąmoninga. Samoningumas savo ruožtu ver- 
čia žmogų tam tikru būdu santykiuoti su tautine savo individu- 
alybe ir su visu tuo, kas yra tautiška. Normaliu atveju šitie san- 
tykiai esti teigiami. Jie apsireiškia kaip tautinės individualybės 
pripažinimas ir meilė, arba kaip patriotizmas tikrąja šito žodžio 
prasme, kuris apima ir subjektyvines tautines ypatybes, ir žmo- 
nes, kurie jas turi, ir tas objektyvines gėrybes, kurias tauta yra 
sukūrusi. Patriotas myli ir save, kaip tautietį, ir tautą, ir tautinę 
kultūrą. Patriotizmas yra antroji integralinė pilnutinės tautinės in- 
dividualybės dalis. 

Bet tautiškumas būtų tik tuščia lytis, ir patriotizmas būtų 
tik nevaisingas jausmas, jeigu jie liktų tik prigimties srityje ir 
netaptų kultūrinės kūrybos akstinais. Tautinė kultūra kyla iš 
tautiškumo ir patriotizmo sąveikos. Tautiškumas padeda jai 
pamatus, patriotizmas, kaip meilė, verčia žmogų kurti. Tobula 
kūrybos lytis, realizuota tikrovėje, laimi kultūrai visuotinės 
reikšmės ir tautą padaro nacija. Nacionaliniai nusiteikimai, kurie 
kurdina aukštą tautinę kultūrą, tampa trečiąja integraline pilnuti- 
nės tautinės individualybės dalimi. Tautinė individualybė pasie- 
kia savo atbaigą tik tada, kai organiška tobulo tautiškumo ir 
tobulo patriotizmo sintezė apsireiškia vertinga kūryba, kai sub- 
jektyvi tautinė lytis yra perkeliama į objektyvinę tikrovę, savo- 
tiškai ją apipavidalindama ir kultūros laimėjimuose atskleis- 
dama tautos esmę. 

Tautinėje individualybėje tuo būdu yra trys integralinės dalys 
arba trys pagrindiniai pradai: tautiškumas, patriotizmas ir naciona- 
liniai nusiteikimai. Tautinis auklėjimas, siekdamas pilnutinės tau- 
tinės individualybės, kartu siekia ir šitų konkrečių pradų, kaip 
specialių tiesioginių tautinio auklėjimo tikslų. Todėl tautiškumas, 
patriotizmas ir nacionaliniai nusiteikimai yra trys tiesioginiai specia- 
lūs tautinio auklėjimo tikslai. 

b. Netiesioginis tautinio auklėjimo tikslas 


Kaip tiesioginis tautinio auklėjimo tikslas įeina į pilnutinį žmo- 
giškumą, taip netiesioginis telpa pilnutiniame gyvenime. Pilnuti- 
nis ir tikrai vaisingas gyvenimas, kaip matysime, kalbėdami apie 
kosmopolitizmą, esti tik tada, kai jis įvyksta ne žmonijoje, kaip to- 
kioje, bet konkrečiose josios reiškėjose, arba tautose. Pilnutinis gy- 
venimas nėra galimas be tautos, kaip pilnutinis žmoniškumas nėra 
galimas be tautinės individualybės. Gyvenimas siekia bendrojo savo 
tikslo specialių tautinių tikslų vykdymu. Todėl kaip gyvenimo tikslas 
yra netiesioginis ugdymo apskritai tikslas, taip tautos gyvenimo tiks- 
las yra netiesioginis tautinio auklėjimo tikslas. Tautinis auklėjimas 
tiesioginiu būdu siekia tautiškumo, patriotizmo ir nacionalinių nu- 
siteikimų arba pilnutinės tautinės individualybės. Bet tautinė indi- 
vidualybė savo ruožtu tarnauja tautos gyvenimo tikslui. Todėl ir 
tautinis auklėjimas, tiesioginiu būdu siekdamas tautinės individu- 
alybės, netiesiog siekia ir tautos gyvenimo tikslo. 

Tautos gyvenimo tikslas yra josios tautinis idealas, kuriam rea- 
lizuoti ji yra pašaukta, kuriam pasiekti kuriama tautinė kultūra, 
dėl kurio tauta vykdo savo žygius ir kuriuo ji pateisina savo buvi- 
mą. Apie tautinį pašaukimą ir jojo idealą kalbėsime vėliau. Čia 
tik paminėsime, kad kiekviena tauta, kaip ir kiekvienas asmuo, 
yra pašaukta realizuoti tam tikrą idėją ir tuo būdu įprasminti sa- 
vo gyvenimą. Tautinio tad pašaukimo idealas, kaip tautos gyvenimo 
prasmė, ir yra netiesioginis tautinio auklėjimo tikslas. Jo siekia tautos 
gyvenimas tiesioginiu būdu, jo siekia ir tautinis auklėjimas, iš- 
vystydamas žmogaus tautinę individualybę. Tautinė individua- 
lybė darosi tautinio idealo vykdytoja, o tautinis idealas tampa jo- 
sios vedėju irjosios žygių apsprendėju. Ugdomasis darbas šiuodu 
abu tautinio auklėjimo tikslu suveda organiškon vienybėn. 


c. Tautinio auklėjimo uždaviniai 
Tautinio auklėjimo, kaip ir ugdymo apskritai, uždaviniai yra 
tie veiksmai, kuriais yra siekiama tautinio auklėjimo tikslų. Ben- 


driausias tautinio auklėjimo tikslas, kaip matėme, yra pilnutinė 


100 


tautinė individualybė, kaip integralinė pilnutinio žmogiškumo da- 
lis. Todėl ir bendriausias tautinio auklėjimo uždavinys yra tautinės 
individualybės išvyshymas ugdomuoju veikimu. Bet kaip bendrasis tau- 
tinio auklėjimo tikslas suskyla į specialius tikslus, taip ir bendra- 
sis uždavinys yra vykdomas specialiais smulkesniais uždaviniais. 
Specialių tautinio auklėjimo tikslų, kaip matėme, yra trys: tautiš- 
kumas, patriotizmas ir nacionaliniai nusiteikimai. Kiekvienas iš 
jų reikalauja tam tikro specialaus veiksmo, kuriuo jis būtų siekia- 
mas. Kiekvienas iš jų todėl kildina tautiniame auklėjime specialų 
uždavinį. 

Pirmutinis specialus tautinio auklėjimo uždavinys yra tautiškumo 
iSvystymas, arba tautiškas auklėjimas. Jis apsprendžia individualinį 
žmogiškumą tautine lytimi, jis tobulina tautines užuomazgas ir 
žmogaus darbams parengia originalių lyčių. Tautiškas auklėjimas 
yra viso tautinio auklėjimo pagrindas. Antrasis tautinio auklėjimo 
uždavinys yra patriotizmo išvystymas, arba patriotinis auklėjimas. Jis 
žadina žmogui tautinės individualybės meilę; jis nustato tinka- 
mus asmens santykius su tauta ir su tautine kultūra; jis paverčia 
jausminį prisirišimą prie savųjų kūrybos akstinų; jis galop saugo 
tautos bei tėvynės meilę nuo iškrypimo. Trečiasis tautinio auklėji- 
mo uždavinys yra nacionalinių nusiteikimų išvystymas, arba naciona- 
linis auklėjimas. Jis tiesioginiu būdu rengia tautą kultūrinei kūry- 
bai, jis atskleidžia jai josios pašaukimą, sudarydamas sąlygas jį 
vykdyti, jis skatina tautą aktyviai dalyvauti žmonijos gyvenime 
ir vykdyti visuotinės reikšmės uždavinius. 

Taigi visas tautinio auklėjimo plotas suskyla į tris pagrindines 
sritis, į 

tautišką auklėjimą, 
patriotinį auklėjimą 
ir nacionalinį auklėjimą. 

Tautiškas auklėjimas išvysto tautinę individualybę, kiek ji apsi- 
reiškia tautinėmis ypatybėmis; patriotinis auklėjimas nustato tin- 
kamus santykius su tautine individualybe ir su visu tuo, kas iš 
josios kyla, nacionalinis auklėjimas pakelia tautą į aukštesnį laipsnį 
ir laimi jai nepakeičiamą vietą žmonijos kultūroje. Sutartinis visų 
šitų uždavinių vykdymas išvysto žmogaus pilnutinę tautinę 

individualybę ir parengia jį pilnutiniam tautos gyvenimui. Kiek- 
vienas šitas uždavinys turi visą eilę savų smulkesnių uždavinių, 
kuriuos nagrinėsime tolesnėse šito veikalo dalyse. 


II: TAUTINIO AUKLEJIMO VEIKSNIAI 
1. Šeima 
a. Šeimos ir tautos sąveika 


Šeima yra tasai pradas, kuris skleisdina tautybę individuose ir 
kuris parengia tautos buvimui pagrindinius principus. Šiandien 
vis labiau aiškėja, kad, nepaisant viską individualinančio libera- 
lizmo ir viską socialinančio komunizmo, šeima išlaikė pusiausvyrą 
tarp šitų dviejų polių ir tuo būdu tapo pamatu išsivystančiam tautų 
gyvenimui. Tautinei bendruomenei nėra nieko pavojingesnio kaip 
vienašališkas individualizmas, kuris tautą suskaldo į nesusisie- 
kiančius atomus, ir vienašališkas kolektyvizmas, kuris individą 
pragaišina masėje. Šeimoje šitų pavojų beveik visiškai nėra. Mei- 
le ir tėviškas bei motiniškas instinktas neleidžia individui užsida- 
ryti egoistiniame kiaute ir kartu neleidžia pamiršti viso to, kas 
yra sava. Šeima negali būti nei suindividualinta, nei sukolekty- 
vinta. Tėvai ir vaikai rūpinasi vieni kitais, bet rūpinasi kitaip ne- 
gu svetimaisiais. Toksai savęs atsisakymas ir kartu savųjų pajauti- 
mas turi pagrindinės reikšmės tautinei bendruomenei. Tautai 
svarbu, kad josios nariai mokėtų savęs išsižadėti bendrajai gerovei 
ir kartu kad šitą auką jie pergyventų kaip padarytą saviesiems. Tau- 
ta negali pasitenkinti nei per siauru egoistu, kuris neturi savųjų, 
nei per plačiu kosmopolitu, kuriam visi yra savieji. Tautai reikia 
tam tikros šitų dviejų nusistatymų sintezės, kurios pagrindai kaip 
tik ir glūdi šeimoje. Šeima yra išlaikiusi tautinės bendruomenės gyve- 
nimo principus: pasiaukojimą ir savųjų pajautimą. Bet šeima duoda 
tautai ne tik principus. Ji palaiko ją ir praktiškai. Tautinės ypaty- 
bes atsiranda ir išsivysto visų pirma šeimoje. Šeima palaiko etninį 
tautos tipą, perteikdama jį iš kartos į kartą; ji ugdo tautines tradi- 

cijas, tautinius papročius, tautinį meną, tautos pažiūras į gyveni- 
mą ir net religinius tautos nusiteikimus. „Tautinio tipo palaiky- 
mas ne tik fiziniu, bet visų pirma dvasiniu atžvilgiu yra patikėtas 
šeimai“! Šeima yra tauta miniatiūroje. Joje glūdi visų tautinio gy- 
venimo sričių užuomazgos. Šeimos gyvenimas yra suglaustas tau- 
tos gyvenimas, o tautos gyvenimas yra išplėstas šeimos gyveni- 
mas. 

Antra vertus, šeima visados yra tikras tautos narys. Josios ne- 
galima įsivaizduoti kaip nepriklausomos gyvenimo lyties. Ji ne- 
gali egzistuoti šalia tautos. Tokiu atveju ji būtų jau ne tiek šeima, 
kiek naujos tautos pradžia - tauta in nucleo. Tauta apsprendžia 
šeimą savo kalba, savo papročiais, savo teise ir apskritai visu kul- 
tūriniu savo gyvenimu. Tautinės kultūros šaknys keroja šeimoje. 
Bet išsivystydama tautos kultūra šeimą pralenkia ir savo laimėji- 
mais ją maitina. Šeima parengia tautos gyvenimui užuomazgų; 
tauta jas išskleidžia ir pačią šeimą apvaisina naujai kūrybai. Tau- 
ta šeimoje atsinaujina; šeima tautoje išsilaiko. Šeima yra prigim- 
tasis ir pirmasis ne tik apskritai ugdymo, bet ir tautinio auklėjimo 
veiksnys. Kaip kiekvienas žmogaus išsivystymas prasideda šei- 
moje, taip šeimoje prasideda ir tautinis jo išsivystymas. 


b. Šeimos reikšmė tautiškam auklėjimui 


Tautiškumo išvystymas šeimoje prasideda dar prieš individo 
gimimą. Jau motinos įsčiose žmogus įgyja etninį savo tautos tipą 
su visomis jo ypatybėmis. Etninis tipas yra kuriamas ilgus am- 
žius ir paveldėjimo keliu eina iš kartos į kartą. Šiuo atžvilgiu šei- 
ma yra svarbiausia fizinio tautiškumo auklėtoja. Kiti veiksniai gali et- 
ninį tipą tobulinti, bet jie negali iš pagrindų pakeisti to, ką žmogus 
yra įgijęs šeimoje. Todėl kai vėliau nagrinėsime etninio tipo tobu- 
linimo priemones, jos beveik visos lies šeimą, nes žmogaus kūno 
gyvenimas iš esmės yra susijęs su šeimos gyvenimu ir likimu. 

Psichinis tautos tipas, arba psichinė tautinės individualybės 


1 Fr. Paulsen. Die allgemeinen Grundlagen der Kultur der Gegenwart, 
p. 75, hrsg. v. W. Lexis, Fr. Paulsen, etc. 

pusė, yra taip pat pradedama auklėti šeimoje. Šeimoje vaikas pra- 
moksta kalbėti ir tuo būdu tautiškai mąstyti. Kalbos pasisavini- 
mas apsprendžia jo mąstymą ir įglaudžia jį į visos tautos mąsty- 
seną. Šeima yra pirmoji individualinio mąstymo apsprendėja tautiška 
lytimi. Po kalbos vaikui ateina pasakų tarpsnis. Čia jis susiduria 
su kūrybiniais tautos užsimojimais ir su estetinė tautos nuovoka. 
Per pasakas ir padavimus, per legendas, mitus ir dainas, per tau- 
tinius šokius ir žaidimus vaikas yra įvedamas į estetinį tautos pa- 
saulį. Šeimoje jis žengia pirmus žingsnius į tautinės kūrybos supratimą 
ir į pačią kūrybą. Vėliau įrodinėsime, kad net ir religija kiekvienoje 
tautoje įgyja skirtingų bruožų, kad žmogus net ir su Dievu santy- 
kiuoja tam tikra prasme tautiškai. Tautiškas religijos pobūdis vai- 
kui yra perteikiamas su pirmųjų maldų ismokymu, o vėliau esti 
tobulinamas šeimos šventėmis, religinėmis kaimo iškilmėmis 
(pvz., laukų šventinimas Lietuvoje arba gyvulių išginimas į kal- 
nus Šveicarijoje), tautos šventėmis, tautinių šventųjų garbinimu, 
kelionėmis į tautines maldos vietas, žodžiu, visu tuo, ką tauta yra 
sukūrusi sava religinėje srityje. 

Taigi tautiško auklėjimo atžvilgiu šeima turi grindžiamosios 
reikšmės: ji sukuria individo tautiškumo užuomazgas. Tolesnis tau- 
tiškas individo auklėjimas yra tik šitų užuomazgų išskleidimas. 
Kaip šeimos niekas negali pakeisti apskritai ugdyme, taip lygiai 
jos niekas negali pakeisti nė tautiškame auklėjime. Tik šeimoje au- 
gęs žmogus gali būti vėliau tikrai tautiškai išauklėtas. 


c. Šeimos reikšmė patriotiniam auklėjimui 


Serbų patarlė sako, kad kur įėjo valakė, ten visas namas bus 
valakiškas. Galimas daiktas, kad ne visados patriotinė moters įta- 
ka yra tokia didelė. Moteris ne visados pajėgia šeimą nutautinti 
arba atitautinti. Bet ji visados yra pirmutinė savo kūdikių auklėtoja 
tautos ir tėvynės meilei. 

Šeimoje vaikas įgyja jausminį patriotizmo pagrindą. Šeimos gy- 
venimas įjungia jį į tėviškės gyvenimo srovę ir susieja su josios 
likimu. Čia jis mokosi gerbti tėviškės gyvenimo kūrėjus ir juos 
mylėti. Šeimos meilė virsta tėviškės meile, o tėviškės meilė vėliau 

išsivysto į tėvynės bei tautos meilę. Patriotizmas iš esmės yra ne 
kas kita, kaip išplėstoji tėviškės meilė. Jis todėl visados remiasi 
tuo, ką žmogui yra sukūrusi jo šeima. Kam ji neparengia prigimto 
tėvynės meilei pagrindo, tas vėliau gali tapti patriotu, bet jis bus 
„Šaltas patriotas“. Be ryšių su tėviške, be tėviškės meilės patrio- 
tizmas yra tik gero linkėjimas (benevolentia), bet ne meilė (caritas) 
tikra prasme, turinti savo dalį ir jausmų srityje. Toksai patriotiz- 
mas gali būti kūrybinis. Bet jam visados stigs tos įgimtos šilumos, 
kuria minta iš tėviškės kilusi ir į tėviškę atsirėmusi tėvynės meilė. 
Tikras patriotas yra tik tas, kurio meilė tėvynei yra ir sąmoninga, 
ir kartu suaugusi su jo jausmų gyvenimu. 

Patriotizino įsąmoninimas prasideda taip pat jau šeimoje. Vėliau 
matysime, kad patriotizmui įsąmoninti tarnauja tautos istorija, tau- 
tos paminklai, tautiniai simboliai, be to, pati šalies gamta, josios 
gerbimas ir saugojimas. Visų šių dalykų užuomazgos glūdi jau 
šeimoje. Čia vaikas pažįsta svarbiausius savo tautos įvykius, nes 
su jais dažniausiai yra surišti ir jojo tėvai; čia jis randa vieną kitą 
tautinę senieną, sužino josios prasmę ir josios istoriją; su motina 
jis lanko didvyrių paminklus, o jų paveikslai kabo garbingoje na- 
mų vietoje. Bežaisdamas su savo amžininkais, jis aplanko savo 
tėviškės piliakalnį, senus pilies griuvėsius, upes, mišką, ežerą, — 
žodžiu, dar šeimoje gyvendamas, vaikas pradeda suvokti, kad jis turi 
artimų santykių su jį supančia aplinka ir su žmonėmis, kad šitie žmonės 
ir šitas kraštas tam yra savas. Tai ir yra patriotinio sąmoningumo 
diegai. Vėliau jie išsivysto ir išsiskleidžia. Bet jų užuomazgos yra 
sukuriamos jau šeimoje. Šeima ne tik parengia jausminį tėvynės 
bei tautos meilės pagrindą, bet ji padeda vaikui nuvokti ir jo ry- 
šius su tauta bei tėvyne. 


d. Šeimos reikšmė nacionaliniam auklėjimui 


Nacionalinių nusiteikimų šeima tiesioginiu būdu neišvysto, nes 
jie visų pirma reikalauja ištobulinto tautiškumo ir patriotizmo. 
Šeima šito darbo neįstengia atlikti, ir todėl nacionaliniam auklėji- 
mui ji turi mažiausiai įtakos. Vis dėlto grindžiamasis josios vaid- 
muo ir čia nenustoja savo reikšmės. Kultūrinis tautiškumo ir 

patriotizmo vertingumas visados atsiremia į sveikas tautines ypa- 
tybes ir į sveiką tėvynės meilę. Kai tautiškumas ir patriotizmas 
yra iškreipiamas, nacionalinis auklėjimas darosi taip pat neįma- 
nomas. Sulenkėjusi mūsų bajorija tik dėl to liko nereikšminga tau- 
tinei mūsų kultūrai, kad jau šeimoje ji sugadindavo tautinę nau- 
josios kartos individualybę ir iškreipdavo patriotinį josios jausmą. 

Todėl nors šeima tiesioginiu būdu nacionalinių individo nusi- 
teikimų ir neauklėja, vis dėlto ji parengia sąlygas šiam darbui, suda- 
rydama sveikas tautiškumo ir patriotizmo užuomazgas. Bet šviesuolių 
šeimose vaikai gali gauti net ir tiesioginių paraginimų dirbti kul- 
tūrinį darbą. Šiuo atžvilgiu būtų net galima tvirtinti, kad šeima 
duoda pradžią ir nacionaliniam auklėjimui. Tiesa, šitie paragini- 
mai ir šitas auklėjimas kyla ne tiek iš šeimos, kiek ji yra šeima, kiek 
iš šeimos narių darbo šalia šeimos. Tėvas auklėja nacionalinius vaiko 
nusiteikimus ne kaip tėvas, bet kaip kultūros darbininkas. Bet ne- 
paisant šito daugiau teorinio suskirstymo tikrovėje šeima turi ne- 
maža reikšmės ir nacionaliniam auklėjimui. 

Taigi visų tautinio auklėjimo uždavinių atžvilgiu šeima yra 
pirmutinis veiksnys. Ji pradeda vystyti tautiškumą, ji grindžia pa- 
triotizmą ir deda pamatus nacionaliniams nusiteikimams. Visame 
tautinio auklėjimo plote šeima turi grindžiamosios reikšmės. 


2. Mokykla 
a. Tautinio auklėjimo reikalas mokykloje 


Šeima tautinį auklėjimą pradeda, bet ji neįstengia jo išvystyti 
tiek, kiek reikalauja painus mūsų laikų gyvenimas. Jai pagalbon 
ateina mokykla. Tarp šeimos ir mokyklos tautiniame auklėjime yra 
organiškas ryšys ir nuoseklus perėjimas. Kuo šeima yra geriau 
individą parengusi, kuo sveikesnių ir ryškesnių tautinių ypaty- 
bių ji yra jam įdiegusi, tuo mokyklos darbas darosi lengvesnis ir 
vaisingesnis. Atvirkščiai, kuo tautinis auklėjimas šeimoje yra men- 
kesnis, tuo mokyklai jis darosi sunkesnis ir kartu reikalingesnis. 
Žmogus turi būti išauklėtas tautiniu atžvilgiu, nes kitaip jis nebus 

pilnutinis žmogus. Jei tad šeima šio darbo neatlieka, jo turi imtis 
mokykla. Mokykla turi užpildyti šeimos darbo spragas. 

Tautinio auklėjimo reikalavimas mokykloje remiasi mūsų lai- 
kais šeimos nėgalia. Šiandien šeima tinkamai neprirengia naujo- 
sios kartos tautos gyvenimui ne tik dėl to, kad ji kartais neatlieka 
savo pareigų, bet ir dėl to, kad neįstengia jų tinkamai atlikti. Mo- 
derniųjų tautų gyvenimas yra toks įvairus, toks sudėtingas ir tu- 
riningas, jog šeimos ratelis yra per ankštas ir per paprastas, kad iš 
jo išėjęs žmogus galėtų vaisingai dirbti plačiose ir sudėtingose 
tautos gyvenimo srityse. 

Šitos priežastys kaip tik ir verčia mūsų laikų mokyklą įeiti į 
tautinio auklėjimo veiksnių eilę. Dabartinė mokykla turi būti labiau 
sutautinta negu senesnioji. Kai seniau tauta nedalyvavo gyvenime, 
tada ir mokykla galėjo rūpintis tik apskritai ugdymu. Bet šian- 
dien, apreiškus tautai savo galią, mokykla negali apsirėžti tik pa- 
ties žmogaus ugdymu. Ji turi ugdyti žmogų ir kaip tautietį. Ji turi jį 
parengti ne tik apskritai žmogiškajam, bet ir tautiškajam gyveni- 
mui. Kaip pilnutinio gyvenimo šiandien negali būti be tautos da- 
lyvavimo, kaip pilnutinio žmogiškumo negali būti be tautinės in- 
dividualybės išvystymo, lygiai taip pilnutinio išlavinimo, kurio 
siekia mokykla, negali būti be tautinio išauklėjimo. „Tautinis auk- 
lėjimas yra būtinas ne tik tautai, bet jo vykdymas praturtina ir 
bendrąjį lavinimą“.? Kalbėdami apie tautišką ir patriotinį auklėji- 
mą, matysime, kad jam vykdyti tarnauja gimtoji kalba, tautos is- 
torija, tautinė literatūra, paišyba ir kiti mokykloje dėstomi objek- 
tai, kurie kartu sudaro ir bendrojo lavinimo dalykus. Juos išleisti 
reikštų palikti didelę spragą žmogaus išsilavinime. Todėl jau pats 
lavinamojo lobio parinkimas verčia mokyklą susirūpinti tautiniu auklė- 
jimu. 

Tas pats yra ir su lavinimo metodu. Modernioji pedagogika 
pagrindiniu principu laiko reikalavimą pradėti lavinimą tais da- 
lykais, kurie yra susiję su gimtąją vaiko aplinka. Tai yra vadinamasis 
tėviškės principas (Heimatprinzip). Tėviškė, sako Fr. Eggersdorferis, 


2 M. Grossmann. Nationale Forderungen an die schweizerische Mit- 
telschule, Zürich, 1915, p. 25. 

„padeda lavinamajam darbui vaisingai perteikti mokomąjį lobį“, 
nes ji „duoda pagrindą mokymo vaizdingumui”?. Pati tad lavini- 
mo eiga veda mokyklą į tautinius dalykus ir padaro ją būtinu tau- 
tinio auklėjimo veiksniu. Be šeimos tautinis auklėjimas stokotų 
pagrindo. Be mokyklos jis liktų neišvystytas ir jo laimėjimai būtų 
nepastovūs. Štai dėl ko visose šalyse, kur tik tautinis auklėjimas 
yra vykdomas, visų pirma yra kreipiamas dėmesys į mokyklą. 
Viešoji mokykla, pasakė vienas amerikietis, yra tautinės vienybės 
laboratorija ir tautinės ateities garantija. 


b. Tautinis auklėjimas kaip mokomasis principas 


Kalbant apie tautinį auklėjimą mokykloje, pirmiausia kyla klau- 
simas: ar tautinis auklėjimas yra mokomasis dalykas, ar mokymą ap- 
sprendžiąs principas. Mokomasis dalykas yra mokykloje dėstomas 
objektas (pvz., istorija, geografija, kalbos ir t. t.). Mokomasis prin- 
cipas yra toji kryptis, pagal kurią yra dėstomi visi arba kai kurie 
mokyklos objektai. Mandagumas ir tvarkingumas nėra mokomieji 
dalykai. Bet kiekviena pamoka turi būti vedama taip, kad iš mo- 
kyklos išėjęs žmogus būtų mandagus ir tvarkingas. Jei šitų nusi- 
teikimų jam trūksta, dėl to yra kaltas ne vienas kuris mokytojas, 
bet visa mokyklos kryptis. 

Prie kurios rūšies reikia priskirti tautinį auklėjimą? Į šį klausi- 
mą atsako pati tautinio auklėjimo esmė. Tautinis auklėjimas yra 
pilnutinis tautinės individualybės išvystymas. Čia tobulinama ne 
viena kuri žmogaus ypatybė, ne vienas kuris jo sugebėjimas, bet 
visas žmogus kaip tautietis. Tuo tarpu dėstomasis dalykas iš esmės 
yra skiriamas lavinti vienai kuriai galiai. Kitas jis paliečia tik ne- 
tiesioginiu būdu. Matematika neugdo estetinio suvokimo, ir pai- 
5ybos pamokos nelavina matematiškų sugebėjimų. Tokio dalyko, 
kuris apimtų visą Žmogų, nėra ir negali būti. Tautinė žmogaus 
individualybė, kuri yra tikrasis tautinio auklėjimo objektas, ap- 
ima visą individą. Ji neduoda jam specialios galios, bet apspren- 


3 Jugendbildung, Miinchen, 1933, p. 213 - Apie patį tėviškės principą 
tautiniame auklėjime bus kalbama vėliau (III d.). 

džia visas galias, todėl yra išvystoma ne vienu kuriuo objektu, 
bet visa dėstomųjų dalykų sistema. Tautinis auklėjimas, kaip tauti- 
nės žmogaus būsenos iSvystymas, iš esmės yra mokomasis ir auklėjama- 
sis principas. „Tautinis jaunosios kartos auklėjimas sudaro vieną 
bendrųjų mokyklos uždavinių dalių“*. Kaip principas, tautinis 
auklėjimas apsprendžia visus dėstomuosius dalykus. Jis neturi 
specialaus objekto. Bet kaip tik dėl to jis reikalauja, kad visi objektai 
sutartiniu būdu išvystytų ir tobulintų tautinę individualybę. Tautinis 
auklėjimas turi būti vykdomas visoje lavinimo sistemoje. 

Vis dėlto ne visi dėstomieji dalykai tautiniam auklėjimui yra 
vienodai reikšmingi. Vieni su juo susiliečia tik iš tolo, tik tuo, kad 
bendrai lavina žmogų, pvz., matematika ar logika... Antri pade- 
da mokiniui pažinti savo tautą per svetimųjų pažinimą, pvz., vi- 
suotinė istorija, geografija, gamtamokslis. Treti, neprarasdami ap- 
skritai lavinamojo pobūdžio, daro tiesioginės įtakos tautinės 
individualybės išvystymui, pvz., gimtoji kalba, tautos istorija, tau- 
tinė literatūra ir kraštotyra. Nevienodas dėstomųjų dalykų reikš- 
mingumas reikalauja ir nevienodo jų pabrėžimo tautinio auklėji- 
mo atžvilgiu. 


c. Mokyklos kaip lavinimo įstaigos vaidmuo tautiniame auklejime 


Tautinis auklėjimas kaip principas apsprendžia ne tik dėsto- 
muosius dalykus, bet ir pačią mokyklą kaip lavinimo įstaigą. Jis rei- 
kalauja, kad tautinė individualybė būtų išvystoma ne tik pamokų 
metu, bet kad skatinančios įtakos ji patirtų ir iš visos mokyklos: iš 
josios santvarkos, iš josios vidaus, iš aplinkos ir galop iš paties 
mokytojo. Mokykla kaip įstaiga turi sutarti su tuo, ko ji moko, ir 
praktikoje įvykdyti tai, ką ji skelbia. 

Šiam reikalui pirmiausia tarnauja pati mokomųjų dalykų san- 
tvarka. Tautinis auklėjimas mokykloje negali apsirėžti tik atsitik- 
tiniais pamokymais. Jis turi būti sistemingas. Mokyklų programos 
turi būti taip parengtos, kad garantuotų visų pagrindinių tautinio auk- 
lėjimo uždavinių vykdymą. Tautiškumui išvystyti tarnauja gimtoji 


* M. Grossmann, op. cit., p. 7. 

kalba, tautinė literatūra, paišyba, muzika ir gimnastika. Patriotiz- 
mą ugdo tautinė istorija, iš dalies tautinė literatūra ir muzika. Na- 
cionalinius nusiteikimus išvysto visi minėti dalykai ir kartu tauti- 
nė visuomenės mokslo dalis. Bet šiam reikalui aukštesnėse 
mokyklų klasėse turėtų būti įvestas vienas specialus dalykas, bü- 
tent tautinės kultūros mokslas. Tai būtų savotiška tautos istorijos ir 
kultūros filosofija, kuri mokinius giliau įvestų į tautos gyvenimą, 
supažindintų juos su tautine kultūra, su tautiniu pašaukimu ir su 
jo vykdymo sąlygomis. Tautos istorija kaip dėstomasis dalykas 
šio darbo neatlieka. Ji tautos gyvenimą ne tiek aiškina, kiek apra- 
šo. Tuo tarpu nacionaliniai nusiteikimai negali būti kitaip suda- 
ryti, kaip tik giliai supratus tautą, josios praeitį, dabartį ir josios 
ateities perspektyvas. Todėl paprastąją tautos istoriją turėtų pa- 
pildyti gilesnis tautos gyvenimo aiškinimas, kurį mes ir vadina- 
me tautinės kultūros mokslu. Jis turėtų apimti šias svarbiausias tau- 
tos gyvenimo problemas. 


1. Tautinės individualybės problemą: josios susidarymą, josios ele- 
mentus, rasės, gyvenamosios aplinkos ir istorinio likimo vaidme- 
nį. Tautinė individualybė yra pagrindinis tautos gyvenimo kūrė- 
jas, todėl mokiniai su ja pirmiausia turėtų būti supažindinti. 


2. Tautinės kultūros problemą: josios lyties esmę, veiksnių (inte- 
ligentijos ir liaudies) santykius ir atskiras josios sritis, kaip tautos 
mokslą, visuomeninę santvarką ir meną. Tautinė kultūra yra tau- 
tinės individualybės objektyvacija regimais pavidalais, kurių ana- 
lizė turėtų mokinius dar giliau įvesti į savo tautos pažinimą. 


3. Tautinio pašaukimo problemą: jo atsiradimą ir pagrindus, jo 
esmę, jo uždavinius, vykdymo sąlygas, jo siekiamą idealą ir šito 
idealo reikšmę žmonijos gyvenimui. Tautinio pašaukimo vykdy- 
mas sudaro pagrindinį tautos gyvenimo uždavinį, todėl mokiniai 
jau iš patjaunumės turi būti gerai su juo susipažinę. Nereikia aiš- 
kinti, kad tautinės kultūros mokslas savo turiniu kiekvienoje tau- 
toje turi būti kitoks. Jis yra atbaigiamasis, kaip matysime vėliau, 
kraštotyros tarpsnis ir todėl iš esmės suaugęs su viena kuria tau- 

ta. Toks gilesnis įžvelgimas į tautinio gyvenimo problemas, tokia 
savotiška tautos istoriosofija galėtų tikrai sėkmingai paruošti mo- 
kinius tautiniam gyvenimui ir pagelbėti tautinei jų individualy- 
bei išsivystyti. Tuo tarpu kol tokio objekto mūsų lavinimo pro- 
gramose nėra, tol kraštotyra lieka neužbaigta, tol mokiniai 
negauna pažvelgti į savos tautos esmę ir tol tautinis auklėjimas 
mokyklose yra nepilnas. 

Mokyklos vidus ir išorė gali būti taip sutvarkyti, kad mokinys 
net nejučiomis būtų auklėjamas tautiniu atžvilgiu. Valstybės žen- 
klas, žymių tautos žmonių atvaizdai, svarbesnių tautos įvykių pa- 
veikslai galėtų puošti klasių ir koridorių sienas. Šalia jų, viešose ir 
lengvai pastebimose vietose, galėtų būti iškabintos tam tikros diag- 
ramos, vaizduojančios tautos augimą, jos sienų kitimą, jos tarmių 
santykius, ūkio, prekybos ir pramonės gyvenimą, valstybės apa- 
rato santvarką, mokyklų sistemą ir kitus tautą liečiančius daly- 
kus. Mokyklos namas turėtų būti tautinės architektūros stiliaus, o 
jo pagražinimai — estetinio tautos skonio ir kuriamosios vaizduo- 
tės išraiška. Mokyklos sodas, gėlynas ir apskritai laisvas nuo tro- 
besių sklypas taip pat lengvai gali vaizduoti tautos gyvenimo bū- 
dą. Nėra nieko keisčiau, kaip mokyklos sode matyti nimfos ar 
ožiakojo satyro statulą. Mokyklos aplinkoje turi įsikūnyti tautos 
dvasia, tautos tradicijos ir tautos polinkiai. 

Visų šių dalykų tvarkytojas yra mokytojas. Tautinis auklėjimas 
išjo reikalauja dviejų dalykų: pavyzdžio ir pamokymo. Jei apskritai, 
pasak O. Willmanno, mokytojas moko ne tuo, ką jis sako, bet tuo, 
kas jis yra, tai šis dėsnis ypač tinka tautiniam auklėjimui. Moky- 
tojas negali būti tikras tautinio auklėjimo veikėjas, jei jo paties tau- 
tinė individualybė yra skurdi, jei jis nemoka tautiškai mąstyti, ne- 
turi skonio tautiniams meno dalykams, nemyli savos tautos ir 
nedalyvauja kultūriniame josios gyvenime. Tautinis išsiauklėji- 
mas yra ypatingai reikalautinas iš tų mokytojų, kurie dėsto tiesio- 
ginius tautinį auklėjimą liečiančius dalykus. Tautinės istorijos, tau- 
tines literatūros, gimtosios kalbos, muzikos, paišybos ir net visuomenės 
mokslo mokytojai turi būti pilnutinės tautinės asmenybės: ir geri pa- 
triotai, ir uolūs tautos kultūros darbininkai. Jų pavyzdys yra įtakin- 
giausias, todėl jiems ir reikalavimai yra didžiausi. 


Mokytojas auklėja ne tik pavyzdžiu, bet ir žodžiu. Progų tauti- 
niams pamokymams duoda visų pirma patys dėstomieji dalykai, 
toliau tautos gyvenimas: tautinės šventės, žymesnių žmonių jubi- 
liejai, mirtys, tarptautiniai laimėjimai ar pralaimėjimai, svarbes- 
nės sutartys su kitomis valstybėmis ir kt. d. Ypatingai svarbius 
tautos gyvenimo įvykius galima ir net reikia paminėti specialiai. 
Bet šitie minėjimai turi būti labai retai jungiami su nedarbo diena mo- 
kykloje. Tuo labiau jie neturi šito nedarbo paskelbimu pasibaigti. Mo- 
kykla, kuri svarbų tautos įvykį pamini tik tuo, kad atleidžia mo- 
kinius nuo pamokų, blogai supranta tautinį auklėjimą. Mokinys 
turi patirti ir pergyventi svarbios dienos prasmę, o ne tik pajausti 
nusimetęs įkyrią pamokų naštą. Pedagogiškai paminėtas kuris 
nors tautos gyvenimo įvykis turi labai didelę reikšmę. Bet blogai 
suorganizuotas ir blogai įvykdytas, jis gali būti mokiniams gra- 
sus arba juokingas. Ir vienu, ir kitu atveju laukiamų vaisių nėra. 

Vykdydama šiuos reikalavimus, mokykla tampa didelės svar- 
bos veiksniu tautiniam auklėjime. Dėstomaisiais dalykais ir jų san- 
tvarka, savo vidaus įrengimu ir aplinka, galop savo mokytojais ir 
jų veikimu ji įveda augantį žmogų į tautos gyvenimą, pažadina 
jo, kaip tautiečio, sąmonę, išugdo tautines jo ypatybes, perteikda- 
ma tautos kultūrą, galop žadina meilę ir pasiryžimą tapti ateityje 
aktyviu kultūros darbininku. Visi tautinio auklėjimo uždaviniai 
įeina į mokyklos darbo sritį ir yra josios vykdomi, pratęsiant šei- 
mos laimėjimus, juos papildant ir tobulinant. 


3. Valstybė 
a. Valdymas kaip auklėjimas 


Ugdomoji valstybės įtaka tautai apsireiškia jau pačiu valdy- 
mo aktu. Valdymas giliausia prasme yra ne kas kita, kaip auklėji- 
mas. Valdyti taip, kad valdomieji būtų tik valdančiųjų valios vyk- 
dytojai, galima tik neprotingus sutvėrimus. Žmonių valdymas yra 
jiems vadovavimas (Führung). Tuo tarpu vadovavimas yra viena 
iš pagrindinių ugdymo funkcijų. Tai ypač reikia pabrėžti mūsų 


112 


laikais. Šiandien mes gyvename nepaprasto tautinės jėgos išsi- 
veržimo tarpsnį. Juo labiau tauta išsivysto, tuo labiau ji reikalauja 
vienijančio prado. „Bet šito prado atstovai turi vis nuosekliau ir 
vis tikslingiau išsilaisvinti iš viską mechanizuojančio seno valsty- 
binio metodo (26), jie turi mokėti drausminantį ir centralizuojantį 
linkimą kildinti iš pačių didžiųjų gyvenimo jėgų, jie turi atidžiau 
ir psichologiškiau ištirti šitų jėgų pobūdį, žodžiu, jie turi būti di- 
desni pedagogai, jei nori sutaikyti pažangą ir tvarką, gyvenimą ir 
vienybę, asmenį ir valstybę“ .> Senosios valstybinės formos kūrė 
mechanišką vienybę, primesdamos tautos gyvenimui lytis iš vir- 
šaus. Naujose valstybėse šitoji vienybė bando būti organiška. Ji 
stengiasi išaugti iš pačios tautos ir sujungti įvairias gyvenimo sri- 
tis į organišką vienį. Valstybinis paskutinių metų sąjūdis kaip tik 
ir eina šita kryptimi. Posakiai „pilnutinė valstybė“ (der totale Sta- 
at), „organiškoji valstybė“ (der organische Staat), „tikroji valstybė“ 
(der wahre Staat. - O. Spann) yra ne kas kita, kaip pastangos ap- 
reikšti iš tautos išaugusį, organišką naujo valstybės supratimo po- 
būdį. Dabar pamažu jau pradedama suprasti, kad valdymas nėra 
viešpatavimas, bet tarnavimas, kad valdantieji nėra tautos viešpačiai, 
bet pirmieji veikėjai tautos tarnyboje. 

Tautai gerai jie tarnauja tik tada, „kai pedagogiškai veikia, va- 
dinasi, kai moka sielas suprasti ir jas veikdyti iš vidaus, užuot iš 
viršaus grasę, spaude ir stūmę““. Toksai veikdymas iš vidaus yra 
ypač reikalingas tautiniam auklėjimui. Tautinis auklėjimas yra tau- 
tos skatinimas augti ir skleisti. Jis nėra mechaninis ir dirbtinis tau- 
tinių lyčių primetimas gyvenimui, bet organiškas jų išvystymas 
iš vidaus. „Tautinis jausmas. - sako R. Wurmas, - yra augmuo, 
kurio negalima išauginti Siltnamyje: jis auga tik laisvėje. Tik tokiu 
būdu jo šaknys skleidžiasi plačiai ir giliai, tik taip jis išsilaiko“? 
Todėl valdantieji, kurie norėtų ugdyti tautą prievarta, blogai at- 
liktų savo, kaip tautos auklėtojų, pareigą. Valstybės įtaka gali ir 
turi būti gana gili. Bet tautos gyvenimo gelmių ji niekados 


SF, W. Förster. Politische Ethik u. politische Pädagogik, München, 
+ 1922, p. 26-27. 

6 F. W, Förster, op. cit., p. 29. 

7 „Seele“. Monatschrift, 124 gegužis, 1933. 

nepasiekia, jei remiasi prievarta. Jeigu šiandien dar tebėra labai 
gyvas žmonių priešinimasis kiekvienam valstybės įsikišimui į jų 
gyvenimo eigą, tai tokio nusistatymo šaknys daugiausia, pasak 
Forsterio, yra „pedagogiškos senojo policistiškai biurokratiško val- 
dymo klaidos““. Naujos valstybinės santvarkos kūrimas turi pa- 
taisyti šitas klaidas ir įdiegti tautai kitokį valstybės supratimą. Nau- 
jieji valdovai turi būti ne imperatores, tai yra įsakytojai, bet reges, tai 
yra vedėjai, vadinasi, auklėtojai. (Deja, atrodo, kad kai kur Vaka- 
ruose einama atvirkščia kryptimi.) 


b. Tautos veikdymas politikos priemonėmis 


„Politika yra valstybinis esminių tautos ir nacijos uždavinių 
vykdymas“? „Planingas pagelbėjimas, kad visa tauta dalyvautų 
tautinės kultūros bendruomenėje ir tuo būdu būtų įjungta į na- 
cionalinę charakterio bendruomenę, - štai kas turi būti vadinama 
tautine politika“.' Kai valstybė turimomis savo priemonėmis rū- 
pinasi išvystyti tautinę individualybę, pažadinti patriotinį nusi- 
statymą, kelti kultūrą vis į aukštesnį tobulumo laipsnį, žodžiu, 
kai valstybė veda tautą į josios idealą, ji vykdo tautinę politiką ir 
sykiu auklėja tautą. Kaip šeimos funkcija yra globojimas (Pflege), 
kaip mokyklos funkcija yra lavinimas (Bildung), taip valstybės funk- 
cija yra politika, arba vadovavimas (Führung) visam tautos gyveni- 
mui. Tautinė politika nėra vienos ar kitos partijos programos vyk- 
dymas, vieno ar kito luomo reikalų tenkinimas, bet visos tautos 
ugdymas valstybinėmis priemonėmis. Josios tikslas ir uždaviniai yra 
tie patys kaip ir apskritai tautinio auklėjimo. Josios priemonės yra 
visi valstybės turimi dalykai. Josios siekimas yra tautos idealas. 

Tautinė politika turi du pagrindiniu uždaviniu: žadinti tautos 
energiją ir tvarkyti svetimų gaivalų veržimąsi į tautos gyvenimą. Kiek- 
vienoje tautoje glūdi daug paslėptų jėgų ir gabumų. Kiekviena 
tauta yra galinga kūrybos versmė, kurioje telkiasi ir bręsta dideli 
energijos ištekliai. Bet šitoji energija yra tik potencialinė. Todėl 

3 Op. cit., p. 26. 

* W. Sauer. Schöpferisches Volkstum etc., p. 18. 

9 O. Bauer. Nationalitätenfrage u. Sozialdemokratie, p. 160. 

valstybė, tautinės politikos padedama, turi potencialinę tautos 
energiją paversti aktualine. Ji turi veikdyti tautą ir sukeltą kūry- 
binį užsidegimą pakreipti tautinio idealo linkme, 

Šiam reikalui geriausiai tarnauja svarbios ir didelės tautinio ir 
valstybinio gyvenimo reformos. Kiekviena reforma užbaigia vie- 
ną gyvenimo tarpsnį ir pradeda kitą. Reforma nėra nuoseklus iš- 
sivystymo padaras. Ji yra išvystymas vajaus keliu. Ji slepia savyje 
daug žadinamosios galios, ji sukelia entuziazmo, pastato tautą 
naujų planų ir naujų perspektyvų akivaizdoje ir tuo būdu paža- 
dina kūrybinę josios energiją. Reforma todėl yra geriausia psichologi- 
nė priemonė tautai veikdyti. Nuovargį ir išsekimą patiria ne tik in- 
dividai, bet ir tautos. Todėl gerai parengtos ir išmintingai 
vykdomos reformos atgaivina pavargusią tautą, nes, kaip teisin- 
gai sakoma, poilsis yra ne darbo netekimas, bet tik jo pakeitimas. 
Šiuo tad atžvilgiu tautos vadovai turi būti akylūs, kad pastebėtų, 
kurioje srityje reforma yra reikalinga, ir kartu plataus žvilgio, kad 
reformą vykdytų, tautą žadindami ir sudomindami. 

Be pozityvinės pareigos, tautinė politika turi ir negatyvinę pa- 
reigą: tvarkyti svetimų gaivalų veržimąsi į tautos gyvenimą. Tauta ne- 
gali apsitverti kinų siena ir neįsileisti nieko, kas yra svetima. Tau- 
tinė kultūra turi būti apvaisinta svetimais pradais. Bet antra vertus, 
tauta neturi atverti savo vartų per plačiai. Tautos gyvenime yra 
tarpsnių, kada negalima išsiversti be svetimųjų pagalbos. Bet ši- 
toji pagalba visados turi būti pagalba, o ne viešpatavimas. Kai tau- 
toje yra per didelis procentas svetimų kultūrininkų, kurie atsiga- 
bena svetimą kalbą ir svetimus papročius, kai svetimos kultūrinės 
gėrybės yra per daug mėgstamos, tautinę kultūrą visados tyko 
pavojus sulėkštėti. Savi kultūrininkai ir savos kultūrinės gėrybės 
tuomet paprastai neranda pritarimo ir susidomėjimo, be kurio jos 
negali ne tik tobulėti, bet net ir atsirasti. Ne viena tauta ilgą laiką 
nesukuria aukštos tautinės kultūros tik todėl, kad joje yra per didelė sve- 
timųjų pradų persvara ir per mažas susirūpinimas savaisiais. Tokios 
tautinio gyvenimo sritys, kaip švietimas, menas, politika, pačia 
savo esme yra surištos su tautine individualybe ir todėl svetimie- 
siems neprieinamos. Jeigu tad jos patenka į svetimų kultūrininkų 
įtaką, galima visados laukti, kad tautinė kultūra dar ilgai bus 

suskurdusi. Mūsų santykiai su lenkais ir su rusais, latvių pateki- 
mas vokiečių įtakon yra ryškūs svetimųjų darbo pavyzdžiai. 

Taigi skatinti kūrybines tautos galias, potencialinę jų energiją pa- 
verčiant aktualine, drausminti svetimų gaivalų įtaką yra pagrindinės 
tautinės politikos pareigos ir sykiu pagrindiniai valstybės uždaviniai 
tautiniame auklėjime. 


4. Bažnyčia 
a. Bažnyčios įtakos pagrindas tautiniam auklėjimui 


Bažnyčios įtakos tautiniam auklėjimui pagrindas glūdi pačio- 
je religijoje. Jau esame minėję, o vėliau šitą mintį išvystysime dar 
plačiau, kad kiekvienoje tautoje religija įgyja tautiško atspalvio, 
kuriame kaip tik ir glūdi Bažnyčios reikšmė tautiniam auklėji- 
mui. Krikščionybė yra Dievo malonė ir Dievo dovana (gratia gra- 
tis data). Bet šitoji malonė nusileidžia ir apgaubia realius žmones. 
Bažnyčios, kaip bendruomenės, nariai yra atskiri asmenys su vi- 
somis savo ypatybėmis ir su visais savotiškumais. Tuo tarpu pa- 
grindinis Krikščionybės mokslo apie malonę dėsnis skelbia, kad 
malonė prigimties ne tik neardo, bet dar ją patobulina (gratia non de- 
struit, sed perficit naturam). Ji neardo nei bendros žmogiškosios pri- 
gimties, nei individualinių ypatybių, nei lytinių susitelkimų, nei 
galop tautiškų savotiškumų. „Katalikybės ryšys su gyva tautybe 
yra tiesioginė išvada iš to dėsnio, kuriuo Katalikų Bažnyčia ir jo- 
sios teologija charakterizuoja santykius tarp prigimties ir antgam- 
tes: malonė suponuoja prigimtį (gratia supponit naturam)”." 

Auklėjamoji Bažnyčios įtaka apima visą žmogų: kaip žmogų, 
kaip individą, kaip vyrą arba moterį ir kartu kaip tautietį. Bažnyčia 
auklėja visą prigimtį, ji turi todėl auklėti ir tautinę individualybę. 
„Bažnytinė misija niekados neturėjo reikalų su žmogum savyje (an 
sich), bet tik su tautiškai apspręstu žmogumi“ J? Dėl šios priežasties 

1 K. Adam. Deutsches Volkstum u. Katholisches Christentum, p. 48, 


„Theologische Quartalschrift”, hrsg. v. D. Sägemüller ir k. 1 sąs., 1933. 
2 K. Adam, op. cit., p. 56. 

„katalikiškoji pastoracija iš esmės neišvengia tautiškų bruožų, kaip 
jų neišvengė Kristaus pasiuntinybė ir šv. Povilo pamokymai“. Ap- 
reikštoji Tiesa ir dieviškoji Malonė visiems yra ta pati. Bažnytinis 
veikimas savo esme yra tas pats visoms tautoms. Bet praktikoje jis 
atsiremia į tautos prigimtį, nes ne visos tautos vienodai pergyvena 
skelbiamą tiesą, ir ne visose malonė vienodai klesti. „Sakramenti- 
nis ir auklėjamasis Bažnyčios veikimas gali būti vaisingas tik tada, 
kai jis stropiai paiso rasinių genties ar tautos ypatybių“.M 

Tuo būdu pats Bažnyčios paskyrimas ją padaro tautinio auk- 
lėjimo veiksniu. „Katalikų Bažnyčia, kiekvienoje tautoje auklėda- 
ma josios savotiškumą, pasirodo kaip kilni tautų auklėtoja ir tik- 
roji jų motina. Sakramentais ir Viešpaties žodžiu ji gimdo šitas 
tautas jųjų savotiškume ir tam, ką jos turi brangiausio, ji suteikia 
amžinybės spindesio, antgamtinio šventumo ir jėgos. Kiek katali- 
kybė antgamtine savo esme yra pasaulinė ir anttautinė, tiek em- 
pirinis josios veikimas ir josios misija yra apsprendžiama tautiš- 
kumo (58)... Bažnyčios anttautiškumas iš esmės suponuoja josios 
misijos ir josios tikinčiųjų tautiškumą“ '*. 


b. Bažnyčios įtaka tautiškumui 


Tautiškumą bažnyčia auklėja visu tuo, ką ji religijos srityje su- 
kuria savotiška pagal tautos būdą, pagal josios papročius, polin- 
kius ir pomėgius. Tautiniai religijos elementai kyla iš tautinės in- 
dividualybės, o perteikiami naujosioms kartoms, jie savo ruožtu 
jas tautiškai auklėja. 

Nagrinėjant šituos tautinius religinius elementus, pirmiausia 
reikia paminėti liturgiją. Katalikų Bažnyčia neturi vienodo išvir- 
šinio Dievo garbinimo būdo. Joje yra šešetas gyvų liturgijų, arba 
ritų: ketvertas Rytuose (bizantiškas, syriškas, koptiškas ir chaldaiš- 
kas) ir dvejetas Vakaruose (rymiškas ir milaniškas, arba šv. Ambro- 
zijaus). Šitų bendrų lyčių viduje yra dar nemažai skirtybių ir įvairy- 
bių, kurias sukuria įvairūs kraštai ir įvairios tautos. Kulte žmonės 


3 K. Adam, op. cit. ibd. 
" K. Adam, op. cit. ibd. 
“ K. Adam, op. cit., p. 58-59. 

dalyvauja ne tik kaip žmonės, bet ir kaip tautiečiai. Iš esmės vieno- 
dus jausmus ir santykius su Dievu jie apvelka įvairiomis išvirši- 
nėmis formomis. Vakarų ritas yra labai skirtingas nuo Rytų, nes 
ir žmonių suvokimo būdas yra skirtingas. Rytų ritas yra turtingas 
papuošalų, įvairių gestų ir vaizdingų žodžių. Jame žymu fantazi- 
ja. Vakarų ritas yra kuklus ir paprastas. Iš jo kalba protas ir prak- 
tika. Šitomis tautų ir kraštų sukurtomis apeigomis ir net ištisomis 
liturgijomis Bažnyčia kaip tik ir auklėja tautinę individualybę, ypač 
estetinę josios sritį. Pratindama jaunąją kartą dalyvauti bažnytinė- 
se apeigose, jas suprasti ir į jas įsigyventi, Bažnyčia įveda žmogų į 
religinį jo tautos nusiteikimą ir tobulina jo paties tautišką santykiavimą 
su Dievu. 

Tas pat reikia pasakyti ir apie draugijinę Bažnyčios santvarką. 
Katalikų Bažnyčioje įvairumas šiuo atžvilgiu ne tik neneigiamas, 
bet net palaikomas ir ugdomas. Mores loci — vietos papročiai visa- 
dos yra pagrindas Bažnyčios organizacijai. Jie apsprendžia tikin- 
čiųjų santykius tarp savęs ir su vyresniaisiais, jie kuria tąją ben- 
druomeninę dvasią, kuri gaivina ir palaiko išorines lytis. Kiekviena 
tauta į Šventųjų Bendravimą įeina su savo lytimi ir su savo indi- 
vidualybe, praturtindama tuo būdu draugijinį Bažnyčios gyveni- 
mą. Kaip savotiškas religinis tautos nusiteikimas estetinėje religi- 
jos srityje sukuria tautinių apeigų, taip tas pats religinis tautos 
savotiškumas praktinėje religijos srityje sukuria tautinių draugi- 
jinių lyčių. 

Bažnyčia įveda naująją kartą į šitas lytis ir tuo būdu tobulina 
tautiškus visuomeninius josios polinkius. Į draugijinį Bažnyčios 
gyvenimą Žmogus įsijungia anksčiau negu į valstybinį. Bažnyčia 
yra pirmesnė tautiško visuomeniškumo žadintoja negu valstybė. Vals- 
tybė įveda žmogų į draugijines tautos lytis, kilusias iš santykių su 
žmonėmis, Bažnyčia jį įveda į visuomenines tautos lytis, kilusias iš 
santykių su Dievu. Valstybė auklėja visuomenišką Žmogaus nusi- 
teikimą kultūros srityje. Bažnyčia auklėja tą patį nusiteikimą religi- 
jos srityje. Jų veikimo plotai yra skirtingi, todėl jos viena kitai pa- 
deda ir viena kitą papildo. Pilnutinis individo išauklėjimas tautinei 
bendruomenei yra galimas tik tada, kai žmogus aktyviai dalyvauja tiek 
valstybinėse, tiek bažnytinėse tautos sukurtose lytyse. 

c. Bažnyčios įtaka patriotizmui 


Patriotiniam žmogaus auklėjimui Bažnyčia daro įtakos dvejo- 
pai: ji įsako tautą bei tėvynę gerbti ir jai tarnauti ir ji pašvenčia tautos 
bei tėvynės meilę. Tėvynės pagarbą ir tarnybą Bažnyčia įjungia į 
ketvirtąjį Dievo įsakymą. Iš tikro, jei tėviškė yra išplėstoji šeima ir 
jei tėvynė yra išplėstoji tėviškė, tai tėviškės pagarba bus išplėstoji 
šeimos-pagarba ir tėvynės pagarba bus išplėstoji tėviškės pagar- 
ba. Dievo įsakymas pirmiausia liečia šeimą, bet jis išplinta ir ap- 
ima visus tuos, su kuriais asmuo yra jungiamas pietizmo ryšiais. 
Patriotiniame auklėjime Bažnyčia pabrėžia pareigą ir tuo būdu 
iškelia valios momentą, kuris yra ypatingai svarbus, nes patrioti- 
nis auklėjimas iš esmės yra dorinių asmens santykių nustatymas su sa- 
va tauta. Be pareiginio pobūdžio, be gilaus moralinio ryšio su 
sąžine patriotizmą gyvenimo tikrovė greitai paverstų arba nevai- 
singa romantine svajone, arba utilitaristišku „kur gera, ten tėvy- 
nė“. Tuo tarpu Bažnyčia, paversdama patriotizmą pareiga ir atremda- 
ma šitą pareigą į dorinę sankciją, subrandina žmogų patriotiniu atžvilgiu 
ir atbaigia patį patriotinį auklėjimą. 

Patriotizmas nėra tik tėvynės pagarba ir tarnavimas jai, bet ir 
tėvynės bei tautos meilė. Vėliau matysime, kad patriotizmas kaip 
meilė prasideda jausmuose, apsireiškia kūrybiniais užsimojimais 
ir galop yra sujungiamas su antgamte. Paskutiniame patriotinio 
Žmogaus išsivystymo tarpsnyje Bažnyčia kaip tik ir turi nepakei- 
čiamą reikšmę. Dieviškosios malonės pagalba ji pakelia patriotinį 
nusistatymą ligi dorybės laipsnio, prisotina jo žmogaus gyveni- 
mą ir tuo būdu jį pašvenčia. Nuo paprasto patriotinių pareigų atliki- 
mo Bažnyčia veda žmogų ligi herojiškos tėvynės meilės, kuri tampa šven- 
tumo pradu. 


d. Bažnyčios įtaka nacionalinių nusiteikimų auklėjimui 
Tuo, kuo Bažnyčia yra tautinė, ji auklėja tautiškumą ir patrio- 
tizmą. Tuo, kuo ji yra anttautinė, ji daro įtaką nacionaliniam auk- 
lėjimui. Paskutinėje šito veikalo dalyje matysime, kad nacionali- 


nis auklėjimas, be kito ko, reikalauja parengti tautą anttautinėms 

idėjoms spręsti, nes tik tokiu būdu tautinė kultūra yra įjungiama 
į visuotinę kultūrą. Čia kaip tik ir pasirodo Bažnyčios reikšmė. 
Religinės idėjos yra labiausiai anttautinės, ir jų išvystymas yra 
labiausiai reikalingas. Jos kyla iš pačios religijos esmės. Galutinį 
jų tikrumą apsprendžia neklaidingas Bažnyčios autoritetas. Bet 
joms išlukštenti, išvystyti ir formuluoti reikia žmogiškosios pa- 
galbos. Religinių problemų sprendime dalyvauja įvairių tautų 
mokslo žmonės, ir jų darbo Bažnyčia yra būtinai reikalinga. Dog- 
mų istorijoje yra buvę atsitikimų, kada vienas vykęs suskirsty- 
mas išsprendžia didelę problemą (pvz., D. Scoto atpirkimo su- 
skirstymas į redemptio liberativa ir redemptio praeservativa Šv. 
Mergelės Nekalto Prasidėjimo dogmoje). 

Reikalaudama mokslininkų pagalbos, Bažnyčia kaip tik ir ska- 
tina geriausius tautos žmones imtis spręsti visuotinės reikšmės 
problemas ir savo darbais tautos kultūrai laimėti visuotinį reikš- 
mingumą. Nacijos vardą tautai laimi ne tik matematikai, fizikai, 
teisininkai, sociologai, bet ir teologai, ir religijos filosofai. Šitos 
sritys nėra nė kiek mažesnės žmonijai reikšmės už visuomenės ar 
gamtos mokslus. Anglija yra žinoma ne tik kaip šalis, turėjusi New- 
toną ir Shakespeare'ą, bet ir kaip tauta, iš kurios kilo J. H. Newma- 
nas. Prancūzija yra garsi savo B. Pascaliu, Vokietija - M. Scheleriu, 
Italija - šv. Alfonsu Liguori, Rusija ~ V. Solovjovu. Šitie žmonės ak- 
tyviai dalyvavo religinių problemų sprendime ir savo laimėjimais 
užtikrino savo tautoms garbingą vietą religijos mokslo srityje. 


5. Atsitiktiniai veiksniai 
a. Organizacijos 


Tautiniam auklėjimui yra reikšmingos visos organizacijos, ku- 
rios tik yra susikūrusios tautoje. Tiesa, jų įtaka nėra vienoda. Bet 
nėra nė vienos, kuri josios visai neturėtų. Sporto organizacijos la- 
vina žmogaus kūną ir daro didelę įtaką etniniam tautos tipui. Eko- 
nominės organizacijos rūpinasi medžiagine tautos gerove ir ren- 
gia materialinę atramą tautinei kultūrai. Mokslo organizacijos, 

spręsdamos visuotinės reikšmės problemas, auklėja tautą nacijos 
gyvenimui. Meno organizacijos globoja tautos sukurtas estetines 
gėrybes ir tobulina kūrybines josios galias. Politinės sąjungos rū- 
pinasi politiniu tautos gyvenimu ir turi didelę įtaką tautinei poli- 
tikai. Net grynai vietinio pobūdžio rateliai ir klubai nelieka be 
reikšmės. 

Organizacijos tautiniam auklėjimui turi dvejopos reikšmės: jos 
savotiškai nuteikia savo narius santykiams su tauta ir objektyviniais 
savo darbais jos įjungia narių darbus į tautinę visumą. Kiekvienas or- 
ganizacijos narys paprastai rūpinasi tuo, ko siekia ir pati organi- 
zacija. Organizacijos tikslai tampa lyg ir jo paties tikslais. Bet tau- 
tos reikalai ir tautos gyvenimas rūpi kiekvienai sąjungai ar 
draugijai, nes jų klestėjimas pareina nuo visos tautos klestėjimo. 
Rūpinimasis organizacijos tikslais neišvengiamai stumia žmogų 
pažvelgti į visą tautą ir ją pergyventi visumoje. Organizacijos pa- 
žadina organišką tautos supratimą, kas turi nemažą reikšmę patrio- 
tiniam ir nacionaliniam auklėjimui: patriotiniam, nes tautą padaro 
labiau savą; nacionaliniam, nes žmogus tuo būdu yra labiau pa- 
skatinamas į kūrybinius žygius. 

Antra vertus, organizacijos įjungia savo narių darbus į bendrąją 
tautos kultūrą. Jos pasidalina tautos uždavinius ir juos vykdo kiek- 
viena savo srityje. Bet jų darbai nelieka izoliuoti. Jie organiškai 
susijungia ir sukuria vieningą tautinę kultūrą. Organizacijų na- 
riai lengvai pastebi, kad jie yra tikrieji tautinės kultūros kūrėjai, 
kad jų darbai visumoje įgyja prasmę ir vertę, kad tuo būdu Zmo- 
gusjaučiamai dalyvauja tautinio uždavinio vykdyme. Organiza- 
cijų nariai pergyvena tautinę kultūrą kaip savą, jie ja susidomi, jie 
ja rūpinasi ir ją globoja. Dėl to aukštesniam tautinės kultūros laips- 
niui pasiekti organizacijos yra būtinai reikalingos. Be jų tauta nieka- 
dos negalės priaugti ligi nacijos. l 

Dar didesnę reikšmę turi tos organizacijos, sukurtos kuriam 
nors tautiniam reikalui, pvz., tautai ginti (mūsų Šaulių Sajunga), 
pagrobtam kraštui išvaduoti (mūsų Vilniui Vaduoti Sąjunga), 
tautinei kultūrai globoti (mūsų Lietuvos Pagražinimo Draugija) ir 
t. t. Šios rūšies organizacijos įveda savo narius į tikra prasme tautinį 
gyvenimą, nes jos dirba specialiai tautinėse srityse. Tautos pergyvenimas 

irindividualinių darbų įjungimas į tautinę kultūrą čia yra dar už- 
čiumpamesnis negu bendro pobūdžio sąjungose. Todėl visas tau- 
tos jaunimas turėtų būti šitų organizacijų nariais. Jose jis išmoktų 
tautą mylėti ir gerbti, pažintų tautos gyvenimo uždavinius ir įpras- 
tųimtis didelių darbų pakelti tautą į aukštesnį kultūringumo laips- 
ni. Atsilikusioms tautoms specialios tautinės organizacijos yra nepakei- 
čiamas tautinio auklėjimo veiksnys. 


b. Aplinka 


Pats auklėtinis, auklėtinis savyje, yra abstrakcija. Jis visados gy- 
vena konkrečiomis sąlygomis, jis yra narys tam tikro krašto, tam 
tikros tautos, tam tikro miesto ar kaimo ir tam tikros šeimos. Vi- 
sos šitos sąlygos daro jam įtakos ir jį apsprendžia. Šiandieninė 
pedagogika aplinkos veikimu yra labai susidomėjusi, ir josios ty- 
rinėtojai yra iškėlę nemažai įdomių dalykų“. 

Aplinka nelieka be reikšmės ir tautiniam auklėjimui. Tautinis 
auklėjimas taip pat yra paspalvinamas aplinkos pobūdžio. Did- 
miesčio žmogus kitaip santykiuoja su tauta negu kaimo gyvento- 
jas. Darbininko vaikas kitaip pergyvena tautą negu tas, kuriam 
buvo lemta išaugti aristokratijos sluoksniuose. Dėl to tautinis auk- 
lėjimas būtų nevaisingas, jei visų aplinkų žmonės būtų auklėjami 
vienodai, jei jiems būtų taikomos tos pačios priemonės ir tie patys 
metodai. Aplinka verčia individualizuoti tautinį auklėjimą priemonių 
ir metodų atžvilgiu. Miesto kraštotyra, kuri yra labai svarbi patrio- 
tiniam įsąmoninimui, yra visai kitokia negu kaimo. Miesto vaikui 
šalies gamtos pažinimas yra daug labiau reikalingas negu kaimo 
vaikui, kuris ištisas dienas praleidžia po laukus ir pievas. Pamin- 
kių ir muziejų lankymas, dalyvavimas tautinėse šventėse kaimo 
vaikui yra reikalingesnis negu miesto, nes su šiais dalykais savo 
aplinkoje jis retai kada susiduria. Bendroji tautinio auklėjimo te- 


16 A. Busemannas, pvz. (Pädagogische Milieukunde, Halle, 1930), 
suranda net šešetą aplinkos tipų: 1) šeimos aplinka, 2) kaimo aplinka, 
3) didmiesčio aplinka, 4) proletariato aplinka, 5) ugdymo aplinka, 6) mo- 
kyklos aplinka. Kiekvienoje šitoje rūšyje galima rasti dar smulkesnių 
tipų. 

orija nurodo tik bendrus dalykus, kurie tinka visiems. Konkretus 
jų pritaikymas visados yra paliekamas atskirų pedagogų sugebė- 
jimui ir uolumui. 

Baigiant tautinio auklėjimo veiksnių apžvalgą, reikia pasaky- 
ti, kad atsitiktiniai veiksniai visados turi būti palenkti prigimtie- 
siems arba pašauktiesiems veiksniams. „Juo didesnis yra sutari- 
mas tarp prigimtųjų veiksnių ir juo didesnė yra sąmoninga jų 
veikmė ugdymo dalykuose, palyginti su nesąmoningais atsitikti- 
niais veiksniais, juo daugiau yra davinių, kad ugdymas stovės 
tinkamoje aukštumoje“. 


III. TAUTINIO AUKLĖJIMO PRIEMONĖS IR METODAI 


Išnagrinėjus tautinio auklėjimo esmę ir veiksnius, nuosekliai 
yra prieinama prie jo. Jo priemonių, kurios padeda dirbti tautos 
ugdymo darbą, ir metodų, kurie nurodo, kaip šitas darbas yra dirb- 
tinas. Tiesa, tautinis auklėjimas, būdamas integralinė apskritai ug- 
dymo dalis, neturi savy priemonių ir savų metodų. Tai, kas yra 
vartojama visame ugdyme, tinka ir čia. Vis dėlto bendrieji meto- 
dai ir bendrosios priemonės čia įgyja savotiško atspalvio. Be to, 
vienos jų gali būti sėkmingiau vartojamos negu kitos. Dėl to ir 
atsiranda reikalas bendrąsias priemones ir bendruosius metodus 
panagrinėti tautiniu atžvilgiu ir juos pritaikyti tautiniam atvejui. 


1. Priemonės 


Ugdymo priemonėmis yra vadinami visi tie konkretūs dalykai, 
kurių pagalba yra vykdomi ugdymo uždaviniai. Jomis paprastai 
laikoma: pamokymas, įkvėpimas, pavyzdys, įpratinimas, pagyri- 
mas, įsakymas, bausmės ir dovanos. Ne visos jos reikalauja spe- 
cialaus nagrinėjimo, nes daugelio jų pobūdis lieka toks pats ir ap- 
skritai ugdyme, ir tautiniame auklėjime. Pavyzdys yra vienodos 


17 St, Šalkauskis. Visuomeninis auklėjimas, Kaunas, 1932, p. 190. 

reikšmės tiek doriniam, tiek tautiniam auklėjimui. Bausmė, pa- 
gyrimas, dovanos, įsakymas taip pat nekeičia savo pobūdžio. Ką 
apie juos pasako bendroji pedagogika, tas tinka ir čia. Bet yra trys 
priemonės, turinčios tautiniam auklėjimui ypatingą reikšmę, bü- 
tent pamokymas, įkvėpimas ir įpratinimas. Todėl jas reikia išnagri- 
nėti specialiai. 


a. Pamokymas 


Pamokymas nuo mokymo skiriasi tuo, kad jis yra nesistemin- 
gas ir nenuolatinis. Abu juodu tarnauja įsąmoninti mokiniui. Mo- 
kymas šį darbą atlieka planingai ir nuolatos. Pamokymas panau- 
doja tik progą. Pats tautinis auklėjimas nėra specialus dėstomasis 
dalykas, jo negali būti mokoma. Jo galima tik pamokyti pasitai- 
kius progai. Todėl pamokymas tautiniame auklėjime tampa pagrindi- 
ne priemone įsąmoninti tautiškumą, patriotizmą ir nacionalinius nusi- 
teikimus. Tai, ko kitose ugdymo srityse yra siekiama ir mokymu, 
ir pamokymu, tautiniame auklėjime turi būti pasiekta tik pamo- 
kymu. Į įvairių dalykų dėstymo eigą turi būti įterpiama tautinių 
pamokymų, nes tik tokiu būdu jaunoji karta gali būti įsąmoninta 
tautiniu atžvilgiu. Įvairūs dėstomieji dalykai, nors ir turį tiesiogi- 
nių ryšių su tautiniu auklėjimu, pvz., tautos istorija, tautinė lite- 
ratūra, gimtoji kalba, nėra tautinis mokymas, bet tik pirmoji ir svar- 
biausioji proga tautiniam pamokymui. Savaime jie moko ne 
tautiškumo ar patriotizmo, bet istorijos, literatūros ir kalbos. Ir tik 
todėl, kad jie moko tautos istorijos, tautinės literatūros, gimtosios 
kalbos - tik dėl to jie yra reikšmingi ir tautiniam auklėjimui. Šių 
dalykų mokytojas atliktų todėl tik pusę savo pareigos, jei juos dės- 
tytų be tautinių pamokymų. 

Pamokymas tautiniam auklėjimui svarbus yra dar ir dėl to, 
kad jame yra ryškus valios momentas. Pamokymo tikslas nėra tik 
proto lavinimas, bet ir valios veikdymas. Pamokymas be dorinio mo- 
mento yra blogas mokymas. Tautiniuose pamokymuose valios mo- 
mentas yra ypač pabrėžtinas, nes ir pats tautinis auklėjimas rymo 
ant dorinio pamato. Kur nėra dorinio nusistatymo savo tautos at- 
Zvilgiu, ten tegalima kalbėti apie tikrą tautinį išsiauklėjimą. To- 

dėl nurodyti jaunajai kartai tautines josios pareigas, paskatinti ją šitas 
pareigas atlikti, vykdant savo profesijos darbus, yra esminiai kiekvieno 
tautinio pamokymo uždaviniai. Juo valios pažadinimas yra galin- 
gesnis, tuo pamokymas yra vaisingesnis ir tautiniam auklėjimui 
reikšmingesnis. Teorinių žinių auklėtinis pakankamai gauna iš 
objekto. Iš mokytojo jis turi patirti praktinių paskatinimų. Objek- 
tas lavina jo protą, mokytojas turi veikdyti jo valią. 

Progų tautiniam pamokymui yra labai daug. Daugiausia jų 
duoda patys dėstomieji mokykloje dalykai, ypač tie, kurie tiesio- 
giniu būdu liečia tautos gyvenimą: tautos istorija, gimtoji kalba, 
tautinė literatūra, kraštotyra, muzika, paišyba ir k. d. Rūpestin- 
gas mokytojas jau iš anksto numato, kokį pamokymą kur reikia 
įterpti, kad jis būtų natūralus (dirbtinis pamokymo pobūdis, jo įter- 
pimas ne vietoje jį patį pagadina) ir vaisingas. Tautos pralaimėji- 
mai ir klaidos praeityje gali būti jungiamos su pažadinimu pasiry- 
žimo jas pataisyti dabartyje ir jų vengti ateityje. Literatūros kūrinių 
analizė gali duoti progos atkreipti mokinių dėmesį į estetines tau- 
tos ypatybes. Kalbos pamokos, ypač jei jose yra vartojamas palygi- 
namasis metodas, gali nurodyti tautinės mąstysenos savotišku- 
mus. Geografija gali atkreipti mokinių dėmesį į nepanaudotas 
gamtos jėgas. Visuomenės mokslas gali sukelti pasiryžimo tobulinti 
visuomeninę tautos gyvenimo santvarką. Net ir tie objektai, ku- 
tie, rodos, yra grynai anttautiniai, kaip matematika, logika ir psi- 
chologija, gali rasti nemažai progų iškelti vieną kitą tautinį klau- 
simą ir tuo padaryti vieną kitą tautinį pamokymą. Pvz., matematika 
gali parinkti uždavinių ne iš fantazijos, bet iš realaus tautos gyve- 
nimo: žmonių prieauglio didėjimas (proporcijomis), šalies ploto 
ar jo dalių apskaičiavimai (geometrijai), įvairių statistinių duo- 
menų santykiai ir t. t. Logika silogizmų pavyzdžiams gali parink- 
ti liaudies posakių ir tuo būdu atskleisti mokiniams tautos mėgs- 
tamą protavimo trumpinimą. Psichologija gali padaryti konkrečių 
pritaikymų, kalbėdama apie suvokimo būdą, apie vaizduotę, apie 
kūno ir sielos sąveiką, nes visi šitie dalykai tautose turi pastebi- 
mų skirtumų. Akylam mokytojui tokių pritaikymų ir iš jų plau- 
kiančių pamokymų nėra sunku surasti. 

Be dėstomųjų dalykų, tautiniams pamokymams progų dar 

duoda įvairūs tautos ar pasaulio įvykiai, įvairios iškilmės, šventės, 
minėjimai, ekskursijos, aplankymai ir kiti dalykai, kuriuos sunku 
visus numatyti, bet kurie atsitikę lengvai gali būti panaudoti tauti- 
niam auklėjimui. Su jais surišti tautiniai pamokymai įprasmina ir 
pačius įvykius. Kitaip jie liktų tik tuščios ir nuobodžios formos. 
Daugelio jų (pvz., tautinių švenčių, iškilmių, minėjimų) prasmė ir 
tikslas yra ne pats jų įvykdymas, bet auklėjamoji jų įtaka tautai. 

Pedagoginiai reikalavimai pamokymui apskritai tinka ir tauti- 
niam pamokymui. Tautinis pamokymas turi būti vaizdingas, planin- 
gas, aiškus, paprastas, suprantamai perteiktas, trumpas, atbaigtas ir įdo- 
mus. „Nuobodumas yra didžiausias pamokymo priešas“! Tuo 
tarpu įvairūs pamokymai tautinių įvykių ir švenčių proga labai 
dažnai yra nuobodūs, nes per ilgi ir blogai perteikiami. 


b. Įkvėpimas 


Įkvėpimasyra artimas pamokymui. Dorinis pamokymo momen- 
tas pažadina valioje tam tikrą pasiryžimą. Įkvėpimas šitą pasiryži- 
mą paverčia susižavėjimu ir išplečia jį visoje žmogaus būtybėje. 
Pamokymas liečia tik protą ir valią, įkvėpimas uždega visą žmogų. 
Pamokyme žmogus pažįsta ir ryžtasi, įkvėpime jis pergyvena ir 
veikia. Įkvėpimas pamokymą padaro vaisingą. „Įkvėpimas yra sau- 
lė, kuri visas gyvenimo sritis apvaisina, palaiko ir brandina“ 2 

Dėl didelės veikdomosios įtakos įkvėpimas yra reikšminga 
priemonė ir tautiniam auklėjimui. Tautiniai dalykai turi būti la- 
biau pergyvenami negu kurie kiti. Todėl ir įkvėpimas jiems yra 
reikalingesnis negu, pvz., lavinimui. Įkvėpimas subrandina ir išsklei- 
džia tautinio pamokymo įdiegtas užuomazgas. Valios pasiryžimą dirbti 
tautai jis perlieja į visas žmogaus galias, jas visas pažadina ir veik- 
do. Tautinių gėrybių pasisavinimas ir valios ryžtis tampa giliau- 
siu žmogaus pergyvenimu ir jo valios darbų paskata. Tautinis vei- 
kimas tuomet kyla iš giliausios žmogaus prigimties. 


"E. Abb. Lehrbuch der allgemeinen Erziehungs- und Bildungslehre 
Paderborn u. Würzburg, 1932, p. 214. 


? Zedlitz, cit. Lexikon der Pädagogik, 1,374 p. hrsg. v. M. Roloff, Frei- 
burg i. Brsg., 1913. 

Tautiniai mūsų laikų sąjūdžiai (fašizmas, nacionalsocializmas) 
gerai supranta įkvėpimo reikšmę ir todėl sėkmingai juo naudoja- 
si. Vokietija šiandien pergyvena tiesiog masinio įkvėpimo tarps- 
nį. Tokio visuotinio susižavėjimo metu padaroma nuostabių da- 
lykų, nors šalia jų visados esti klaidų, išsišokimų ir net kvailybių. 
Tačiau nors ir pasitaiko iškrypimų, įkvėpimas visados turi ne- 
abejotiną vertę. Protingai tvarkomas ir sveikai kurstomas, jis pa- 
kelia tautą iš snaudulio ir gaivalingai ją pastūmi į kultūrinę kūry- 
bą. Šalia reformos įkvėpimas yra didžiausias tautinės energijos 
atpalaiduotojas. 

Įkvėpimas yra lygiai svarbi priemonė visiems tautinio auklėji- 
mo veiksniams. Juo gali naudotis ir šeima, ir mokykla, ir Bažny- 
čia, ir net valstybė, kaip ir mūsų dienomis Italijoje ir Vokietijoje. 


c. Įpratinimas 


Įpratinimas atbaigia it pamokymą, ir įkvėpimą. Pamokymas 
būtų nevaisingas ir įkvėpimas truktų tik momentą, jei įpratini- 
mas jų nepaverstų pastoviais auklėtinio nusiteikimais. Pamoky- 
mas pažadina valią ryžtis, įkvėpimas pastūmi ją šitą pasiryžimą 
vykdyti, bet tik įpratinimas pasiryžimą ir veikimą padaro pasto- 
vų. Jis suima juos į tam tikras lytis ir sukristalizuoja tam tikrais 
pavidalais. Tautinis pamokymas gali būti ir labai įtakingas, tauti- 
nis įkvėpimas gali būti ir labai gilus, bet jei jie nesusiformuos tau- 
žinių įpročių pavidalu, jų įtaka bus menka ir jų išvados skurdžios. 
Įpratinimas todėl kaip tik ir padeda suformuoti tai, ką pažadina 
tautinis pamokymas ir įkvėpimas. 

Kad tautiniai įpročiai būtų pastovūs, jie turi būti įdiegiami tau- 
tinių veiksmų kartojimu. Kad būtų gilūs ir sąmoningi, jie turi būti 
jungiami su daromų veiksmų pergyvenimu. Mechaniškas kartoji- 
mas be pergyvenimo yra naudingas technikai įgyti, bet nenau- 
dingas ten, kur įprotis paliečia aukštesnes sielos galias, nes jų veiks- 
mai tuomet virsta automatiškais judesiais. Šiuo atveju „įpratinimas 
nudvasina (entseelt)”?. Tuo tarpu aukštesniųjų gyvenimo sričių 


3 E. Abb, op. cit., p. 193. 

nudvasinimas nesti žmogui be skriaudos. Tai pasakytina apie tau- 
tinę sritį. Tautiniai įpročiai neturi būti mechaniški. Tiesa, techninis jų 
išpildymas visados bus automatiškas. Bet technika neturi užtrinti 
atliekamo veiksmo prasmės. Kas šoka tautinį šokį, negali ir neturi 
galvoti apie savo judesius. Bet jis turi žinoti, dėl ko šitą šokį šoka. 
Įprotis šokti, aišku, turi būti mechaniškas. Bet įprotis šokti tauti- 
nius šokius turi būti sąmoningas. Šita prasme mes ir reikalaujame 
tautinių įpročių sąmoningumo. Jų technikos automatiškumas neturi 
pražudyti jų tautiškumo prasınes. Jaunoji karta turi tautiškai veikti 
(kalbėti, kurti ir net melstis) ne tik dėl to, kad ji taip įpratinta, bet 
ir dėl to, kad ji yra sąmoningai nusistačiusi ir savo nusistatymą 
suformavusi įpročių pavidalu. 

Įpratinimas ne tik padaro tautinį pasiryžimą ir veikimą pasto- 
vų, bet sykiu įveda naująją kartą į jau esamus tautos papročius, 
kaip objektyvines gyvenimo lytis. Tautinis įpratinimas iš esmės yra 
ne kas kita, kaip tautinio papročio (mos) pavertimas tautiniu įpročiu 
(consuetudo). Kam tauta jau yra suteikusi tam tikrą pavidalą, ką ji 
jau yra suformavusi išviršinėmis lytimis, į tai individas turi būti 
įvestas ir įpratintas. Šiuo atžvilgiu įpratinimas yra geriausia priemo- 
nė perteikti naujosioms kartomis objektyvines tautos gyvenimo lytis. Tau- 
tinės tradicijos ir tautiniai papročiai eina iš kartos į kartą naujų 
generacijų įpratinimu į tai, ką yra sukūrusios senosios. Pamoky- 
mas ir įkvėpimas gali tautinę praeitį perteikti teoriškai, bet prak- 
tiškai ją palaiko ir pratęsia įpratinimas. Tautinių įpročių sudary- 
mu ir tautinių papročių palaikymu įkvėpimas tampa reikšminga 
tautinio auklėjimo priemone. 


d. Specialios priemonės 


Be bendrųjų priemonių, tautiniam auklėjimui turi reikšmės ir 
specialiosios ugdymo priemonės - spauda, kinematografas, radijas, 
įstatymai ir t. t. Spauda, dalyvaudama tautinės kalbos vystyme ir 
skleisdama tautoje meno laimėjimus, tampa gera priemone ug- 
dyti tautiškumui. Sudomindama tautą josios praeitimi ir nurody- 
dama ateities perspektyvas, ji auklėja patriotizmą ir žadina tautą 
eiti nacijos linkui. Mūsų „Aušra“, „Varpas“, „Tėvynės Sargas“ 

buvo tikros lietuviško patriotizmo mokyklos. Kinematografas savo 
vaizdingumu gali būti naudinga priemonė supažindinti mokinius 
su šalies gamta, su josios praeities gyvenimu ir su žymesniais tau- 
tos dabarties įvykiais. Radijas gali tarnauti estetiniam tautos lavi- 
nimui ir platiems tautos sluoksniams gali pavaduoti spaudą. Šian- 
dien radiofonas vis labiau virsta tautinio auklėjimo įstaiga. 

Ypatingos reikšmės tautiniam auklėjimui turi įstatymai. Jeigu 
jie nėra atnešti iš svetur, kaip mūsų Napoleono kodeksas, jie yra 
kilę iš įsigyvenusių tautoje papročių, iš teisinių tautos tradicijų, — 
jie yrajuridinis šitų papročių bei tradicijų patobulinimas ir sufor- 
mulavimas. Teisinė tautos sąmonė įstatymuose išeina aikštėn re- 
gimu pavidalu. Įstatymai tampa teisinės tautos sąmonės objektyvaci- 
ja. Šiuo atžvilgiu jie ir turi didelės auklėjamosios reikšmės: jie 
atsistoja šalia gimtosios kalbos, kuri yra tautinės mąstysenos ob- 
jektyvacija, ir šalia tautinio meno, kuris yra kūrybinių tautos ga- 
lių objektyvacija. Tauta savo papročiais ir tradicijomis duoda įsta- 
tymams medžiagos, o įstatymuose ji suvokia save pačią. Įstatymai 
tam tikra prasme kyla iš tautos ir grįžta į tautą. Tautos išsivysty- 
mas gimdo įstatymus, o šie savo ruožtu paprastai patobulina patį 
išsivystymą. Įstatymų ir tautos sąveika yra tokia pat kaip kalbos 
ir tautos arba meno ir tautos. 

Kad šitoji auklėjamoji įstatymų įtaka būtų reali, reikia, kad jie 
iš tikro būtų kilę arba bent būtų kildinami iš tautos. Valstybė blo- 
gai auklėtų tautą, kopijuodama įstatymus iš svetimų kodeksų ar- 
ba juos kurdama pagal iš svetur atneštas idėjas. Įstatymai turi būti 
ne primesti tautai iš viršaus, bet nuosekliai išsivystę iš vidaus. Šitas 
reikalavimas ypač taikytinas pagrindiniams tautinio gyvenimo 
įstatymams. Tautinės valstybės konstitucija turi būti tautiška. Demok- 
ratinis mūsų amžiaus sąjūdis kaip tik ir buvo padaręs klaidą, kad 
jis buvo kosmopolitinis ne tik pačiais esminiais principais, kylan- 
čiais iš žmogiškosios prigimties, bet ir juridine savo forma, kuri 
pasirodė daugeliui tautų esanti visiškai svetima. Tautinis sąjūdis 
iš esmės nenaikina žmonijos išsivystymo laimėtų principų, bet tik 
stengiasi kosmopolitinę jų formą pakeisti tautine. Įstatymai, taigi 
ir valstybės santvarka, turi išaugti iš tautos. Tik tada jie tampa 
tikrai vaisinga tautinio auklėjimo priemone valstybės rankose. 


9. 1373 Š 129 


2. Metodai 
a. Darbo metodas 


Kiekviena ugdymo sritis, turėdama specialų tikslą, vienu ku- 
riuo metodu paprastai pasigelbsti labiau negu kitu. Šiandien, pvz., 
nesunku pastebėti, kad Vokietijos nacionalsocializmas, kaip tau- 
tinio auklėjimo sistema, labiau remiasi darbo metodu ir todėl krei- 
pia daugiau dėmesio į fizinį lavinimą, į darbo tarnybą, į korpora- 
tyvinį jaunimo gyvenimą, o mažiau paiso teorinių studijų ir 
perteikiamosios ugdymo funkcijos. Tas pat mutatis mutandis gali- 
ma pasakyti ir apie italų fašizmą. Lenkijos mokyklų reforma 
1932 m., atremta į tautinį, demokratinį ir valstybinį auklėjimą", 
yra nuėjusi tuo pačiu keliu. Šitoji įvairių kraštų praktika parodo, 
kad tautiniam auklėjimui yra ypatingai artimi tie metodai, kurie žadi- 
na jaunimą veikti ir kurti. Tautinis auklėjimas stengiasi paversti tau- 
tinę individualybę kultūrinio veikimo pradu. Bet veikimą žadina 
tik veikimas. „Gyvenimą įžiebia tik gyvenimas“ 5 Tautinis aukle- 
jimas todėl ir renkasi individą veikdančius metodus. Darbo me- 
todas čia yra pirmoje vietoje. 

Tautiniam aukėjimui darbo metodas tinka dar ir dėl to, kad jis 
padeda tautiniam auklėjimui pažadinti visą žmogaus asmenį. Tautinis 
auklėjimas yra auklėjimas viso žmogaus kaip tautiečio. Darbo me- 
tode jis randa geriausią šito reikalavimo įvykdymą. Darbo meto- 
das reikalauja savarankiško tyrinėjimo, savarankiško išsiaiškini- 
mo, pergalvojimo ir didesnio jėgų įtempimo. Tuo tarpu „savas 
stebėjimas labiau pagauna visą asmenį negu svetimas vaizdavi- 
mas, (...) savas permąstymas siekia giliau negu pasisavinimas ki- 
to minčių, savas kūrybinis darbas reikalauja nepalyginamai dau- 
giau jėgų negu grynas pavyzdžio pasekimas““. Vaikas, aktyviai 
susidūręs su tautinėmis gėrybėmis, labiau jas pergyvena ir labiau 
su jomis suauga negu tas, kuris jas priima tik pasyviai. Vaikas tuo 

* Plg. Der polnische Erziehungsgedanke der Gegenwart, v. J. Mirski, 
„Internationale Zeitschrift für Erziehungswissenschaft“, 3 sas., 1932/33 m. 


5 E. X. Eggersdorfer. Jugendbildung, p. 151. 
€ F. X. Eggersdorfer, op. cit., p. 156. 

būdu ne tik lavina savo galias, bet ir įgyja tam tikrą tautinių gėry- 
bių predilekciją ir kartu savaimingą linkimą kurti, kas sudaro pa- 
triotizmo ir nacionalinių nusiteikimų užuomazgą. Darbo metode 
tautinis auklėjimas vykdo visus pagrindinius savo uždavinius. 

Pagrindinių darbo metodo formų nagrinėjimas parodo, kaip 
šitas metodas praktiškai gali būti pritaikytas tautiniam auklėji- 
mui. O. Schreibneris? skiria ketvertą darbo metodo formų. 


1) Darbas su vaizdžiais daiktais, pvz.,su daiktine 
tikrove (augmens, gyvuliai, žemės sklypas), su paveikslais ir mo- 
deliais, galop su pojūčiams prieinamais veiksmais (fizikos bandy- 
mai). Šitoji darbo metodo forma tinka kraštotyros, geografijos, gam- 
tos mokslo ir iš dalies tautos istorijos pamokoms ir ekskursijoms, 
turinčioms tikslą pažinti savos šalies gamtą arba kultūrines josios 
įstaigas. Čia mokytojas pagelbsti mokiniams surinkti ir suskirstyti 
jų apylinkės augmenų, vabzdžių ar drugių rūšis, mineralų kolekci- 
jas, tyrinėti vieną kitą retesnį rastą daiktą, pagaminti šitų daiktų 
modelius ir paveikslus, padaryti su aukštesniųjų klasių mokiniais 
apylinkės planą ir žemėlapį. Visi šitie darbai įveda vaiką į tėviškę. 
Jis su ja labiau susigyvena, giliau ją pamilsta, nes arčiau ir geriau ją 
pažįsta. Toks praktiškas susidūrimas su gyvenimo eiga tautiniam 
auklėjimui yra žymiai naudingesnis negu grynas pamokymas. 


2)Darbas su kalbiniais daiktais, pvz., su žodžiais, 
sakiniais ir tekstais. Sitoji forma gali būti pritaikyta gimtajai kal- 
bai ir tautinei literatūrai. Literatūrinių tekstų nagrinėjimas gali 
būti atliekamas paties mokinio ir vedamas ne tik estetine, bet ir 
tautine kryptimi. Mokykloje skaitomi dalykai turi būti susieti su 
gimtuoju kraštu, ir juo mokiniai yra mažesni, tuo šitoji saja turi 
būti tvirtesnė. Tik taip mokiniai sugeba surasti save tame, ką jie 
skaito, ir pajausti skaitomo dalyko turinį. 


3)Darbas su protiniais dalykais, pvz. su 
sąvokomis, su taisyklėmis, mintimis ir problemomis. Šitoji darbo 


"Plg. Zwanzig Jahre Arbeitsschule in Idee und Gestaltung, Leipzig, 
1928, p. 53. 

metodo forma tinka tautos istorijai, visuomenės mokslui, tautinei 
literatūrai ir iš dalies gimtajai kalbai. Ji gali būti vartojama tik aukš- 
tesnėse klasėse, nes reikalauja ir gausesnių žinių, ir gilesnio išsi- 
lavinimo. Čia mokiniams gali būti paskiriama surasti ryšius tarp 
atskirų istorijos įvykių ir nustatyti jų įtaką dabartiniam tautos gy- 
venimui. Literatūroje galima liepti paieškoti poetikos dėsnių var- 
tojimo tautos poezijoje ir t. t. 


4)Darbassuvaizduojamaisiais daiktais,pvz., 
su meno veikalais, su paišybos ar muzikos dalykais. Ši forma tin- 
ka kalbos, literatūros, paišybos, muzikos ir gimnastikos pamo- 
koms. Tautinis principas čia gali būti pritaikytas labiau negu kur 
kitur. Pratimams iš literatūros gali būti parenkami tokie siužetai, 
kurie auklėja patriotizmą ir žadina kūrybinį pasiryžimą. Paišy- 
bos pamokoms galima panaudoti tautos menininkų kūrinius, ša- 
lies gamtą arba šiaip istorinės reikšmės dalykus (pvz., iškasenas, 
pilių griuvėsius ir kt.). 

Darbo metodas geriausiai tinka tautiškam auklėjimui. Akty- 
vus vaiko susidūrimas su tautinėmis gėrybėmis geriausiai pajė- 
gia apspręsti jo galias tautinėmis lytimis. Vis dėlto darbo meto- 
das nelieka be reikšmės ir patriotiniam bei nacionaliniam 
auklėjimui. Dirbdamas su vaizdžiais daiktais, vaikas pažįsta sa- 
vo šalį, su ja susigyvena ir ją pamilsta. Spresdamas įvairias istori- 
jos ar visuomeninio gyvenimo problemas, jis yra pažadinamas 
kultūrinei kūrybai. 


b. Pamokomasis metodas 


Tautinis auklėjimas, kaip ir kiekviena kita ugdymo sritis, ne- 
gali apsirėžti tik darbo metodu, nes jau pats darbas, kad būtų tiks- 
lingas ir sėkmingas, reikalauja vadovavimo ir pamokymo. Visa 
kultūrinė žmonijos kūryba yra nuostabi pamokomojo ir randa- 
mojo metodo sintezė. Tautiniam auklėjimui pamokomasis meto- 
das yra ne mažiau svarbus kaip darbo metodas. Tautos istorijos, 
gimtosios kalbos, tautinės literatūros ir kitų dalykų dėstymas nie- 
ku būdu negali išsiversti be pamokomojo metodo. Nepaisant di- 

delių darbo metodo teigiamybių, žodis visados lieka svarbiausia 
perteikiamosios funkcijos priemonė. Kaip negalima tautiniame 
auklėjime apsieiti be perteikimo, taip negalima apsieiti ir be pa- 
mokomojo metodo. Kai kurios tautinio auklėjimo priemonės, kaip 
pamokymas, iš dalies ir įkvėpimas, net būtinai reikalauja žodžio 
pagalbos, nes darbas čia gali turėti mažai prasmės. Tiesa, įkvėpi- 
mo galima gauti ir dirbant, bet iš darbo kilęs įkvėpimas pažadino 
žmogų tik iš vidaus. Tuo tarpu tautiniam išsiauklėjimui išvidinio 
pažadinimo neužtenka. Prieš naujosios kartos akis turi būti pa- 
statytas visas tautos gyvenimas, josios kovos, josios kančios, jo- 
sios pergalės ir neatlikti uždaviniai. Jaunimas turi būti susižavė- 
jęs tautos didvyrių žygiais ir jų patrauktas. Visa tai geriausiai gali 
būti jam perteikiama pamokomojo metodo keliu, nes jaunimas 
dar yra per silpnas, kad savo paties darbu galėtų prieiti ligi pat 
tautos gyvenimo gelmių. Taigi pilnutinis tautinis auklėjimas rei- 
kalauja organiškos randamojo ir pamokomojo metodo sintezės. 

Kiti metodai - sintetinis, analitinis, genetinis, diskusinis, kate- 
chetinis - yra ne kas kita, kaip šių dviejų metodų junginiai. Jų 
vartojimas tautiniame auklėjime neišeina iš bendrųjų metodolo- 
gijos rėmų ir neįgyja ypatingo atspalvio. Jie tad ir nėra čia nagri- 
nėjami. 


3. Tautinio auklėjimo vieta pedagogikos sistemoje 
a: Tauta kaip savotiškas gyvenimo alžvilgis 


Tautos gyvenimas nėra atskira gyvenimo sritis, bet savotiškas 
gyvenimo atžvilgis, kuris apima visas sritis ir joms visoms įspau- 
džia tam tikrų bruožų. Tauta netelpa tik prigimties srityje kaip 
rasė, bet ji josios nė neišskiria. Tauta neapsirėžia tik kultūra, nors 
ji subręsta tik tapusi kultūriniu vienetu. Tauta įeina ir į religijos 
sritį, savotiškai nuteikdama žmogų santykiams su Dievu ir ap- 
spręsdama bažnytinę santvarką. Tauta kyla per visus gyvenimo 
laipsnius ir visuose juose apsireiškia kaip savotiškas šito gyveni- 
mo atžvilgis. 

Todėl ir tautinis auklėjimas nėra naujosios kartos rengimas vie- 
nam kuriam gyvenimo laipsniui ar vienai kuriai jojo sričiai, bet 
visam gyvenimui, kiek jis apsireiškia tautiniu atžvilgiu. Į tautinį 
auklėjimą, kaip netrukus patirsime, įeina ir fizinis lavinimas, ir 
protinis lavinimas, ir dorinis auklėjimas, ir estetinis lavinimas, ir 
netreliginis auklėjimas. Tautinis auklėjimas išplinta visame ugdymo 
plote. Tautai žmogus yra rengiamas ne vienų kuriuo specialiu ugdo- 
muoju veikimu, bet visu ugdymu. Kiekviena ugdymo sritis turi sa- 
vyje ir tautinio auklėjimo dalį, kaip tauta turi savo dalį kiekvieno- 
je gyvenimo srityje. 

Nebūdamas speciali ugdymo dalis, tautinis auklėjimas tuo pa- 
čiu negali sudaryti nė specialios disciplinos pedagogikos mokslo siste- 
moje. Vis dėlto tai nekliudo nagrinėti tautinį auklėjimą monografi- 
niu būdu. Kaip pats tautos gyvenimas, taip ir tautinis auklėjimas 
yra gana sudėtingas ir todėl yra visai naudinga patyrinėti jojo uZ- 
davinius specialiai tam reikalui skirtoje monografijoje. Šitas vei- 
kalas kaip tik ir turi tokį tikslą. 


b. Dorinis tautinio auklėjimo pobūdis 


Gyvenimas apskritai yra ne kas kita, kaip dorinis vyksmas, 
kuriuo yra realizuojamas objektyvinis gėris. Visos jojo kovos yra 
kovos už gėrį arba prieš gėrį. Visi jojo įvykiai yra gėrio laimėjimai 
arba pralaimėjimai. Gyvenimo vyksmas nėra aklas ir būtinas, bet 
tikslingas ir laisvas, ir todėl dorinis jau pačia savo esme. Šitasai 
vienas ir visuotinis vyksmas konkretizuojasi trijose pastoviose ly- 
tyse: šeimoje, tautoje ir Zmonijoje. Tauta šalia šeimos ir žmonijos yra 
toji aplinka, kurioje platesniu mastu yra realizuojamas dorinis ide- 
alas. Objektyvinis gėris šimtu procentų neįsikūnija nei individe, 
nei šeimoje. Jis eina į tautą, ir tuo būdu tauta tampa dorinio idealo 
nešėja iš šeimos į žmoniją, kurioje jis galop turės realizuotis. Tauti- 
nis gyvenimas, yra pasakęs H. Woronieckis O. P., „apskritai yra 
ne kas kita, kaip vienas visuotinio dorinio mūsų gyvenimo ele- 
mentas“?, 


* Enguėte sur le nationalisme, p. 28. 

Taigi rengti naująsias kartas tautiniam gyvenimui reiškia rengti 
jas vienai objektyvinio gėrio lyčiai, apsireiškiančiai tautos pavi- 
dalu. Tautinis auklėjimas tuo būdu pačia savo esme ir savo tikslu 
suauga su dorine sritimi. „Dorinis tautinio auklėjimo pagrindi- 
mas ne tik atitinka šito auklėjimo esmę, bet ir griežtai yra privalo- 
mas atžvilgiu tų tikslų, kurių jis turi siekti“? Tautinis auklėjimas 
nustato tinkamus žmogaus santykius su tauta. Tuo tarpu šitie san- 
tykiai dar toli iki sąmoningo jų suvokimo yra apspręsti emocio- 
nalinių pradų, kuriems sutvarkyti reikia ypatingai stiprios dori- 
nės atramos. Dėl to „labai svarbu įnešti į jį (į tautinį auklėjimą. — 
A. M. pastaba) dorinį pradą, kuris galėtų jį normuoti pagal aukš- 
tesnius racionalinius principus“"?. Tautinis auklėjimas tik tada gali 
nustatyti tinkamus santykius tarp individo ir tautos, kai indivi- 
das visame gyvenimo plote yra apsisprendęs pagal dorinius prin- 
cipus. Tautinis tad auklėjimas ir savo esme, ir savo tikslu yra savotiškas 
dorinio auklėjimo pratęsimas. 


c. Tautinis auklėjimas kaip specialusis dorinis auklėjimas 


Šiuo atžvilgiu tautinis auklėjimas pedagogikos mokslo siste- 
moje svarbiausia savo dalimi įeina į dorinę pedagogiką kaip spe- 
cialusis bendrojo dorinio auklėjimo uždavinys. Dorinis žmogaus 
auklėjimas turi ne tik išauklėti jojo būdą, bet ir prirengti jį tinka- 
miems santykiams su kitais žmonėmis, kurių bendruomenėje jam 
tenka gyventi ir veikti. Dėl to dorinė pedagogika suskyla į dvi 
pagrindines disciplinas: į individualinį ir visuomeninį auklėjimą. Pir- 
moji disciplina nagrinėja, kaip žmogus turi būti parengtas indivi- 
dualiniam savo gyvenimui, antroji - kaip individas turi tinkamai 
gyventi visuomenėje. Bet visuomenės grupės yra įvairios. Kiek- 
vienos jų gyvenimas reikalauja įsigyti specialių nusiteikimų. Dėl 
to ir antroji dorinio auklėjimo dalis, arba visuomeninis auklėji- 
mas, suskyla į tiek dalių, kiek yra pagrindinių visuomeninio gy- 
venimo formų. Jų paprastai surandama ketvertas: šeima, tauta, 


* St. Šalkauskis. Visuomeninis auklėjimas, p. 143. 
' St. Šalkauskis, op. cit., p. 143. 

valstybė ir žmonija. Todėl visuomeninis auklėjimas pasidalina į 
šeiminį, tautinį, valstybinį ir tarptautinį auklėjimą. Tautinis auklė- 
jimas tuo būdu sudaro specialinę dalį, arba specialųjį visuomeninio auk- 
lėjimo uždavinį. 

Vis dėlto būtų klaida manyti, kad tautinis auklėjimas visas su- 
telpa doriniame auklėjime. Į dorinį auklėjimą jis atsiremia tik sa- 
vo pagrindu ir tikslu. Bet kai kurių jo uždavinių vykdymas išeina 
iš dorinio auklėjimo srities ir paliečia kitas ugdymo dalis. Etninio 
tautos tipo lavinimas įeina į fizinio lavinimo plotą; tautiškos mas- 
tysenos lavinimas liečia protinį lavinimą; kūrybinių tautos galių 
išvystymas rišasi su bendruoju estetiniu lavinimu; religinio tau- 
tos reiškimosi tobulinimas jungiasi su religiniu auklėjimu. Patrio- 
tizmo auklėjimas taip pat neapsirėžia tik grynai dorinių auklėji- 
mu. Patriotizmo įsąmoninimas, pvz., yra atliekamas protinio 
lavinimo, ojo pašventimas įgyja religinio pobūdžio. Nacionalinis 
auklėjimas taip pat išsiskaldo. Auklėjimui, pvz., tautinės kultū- 
ros arba anttautinių problemų, labai reikia didaktikos pagalbos. 
Taigi praktiniame savo vykdyme tautinis auklėjimas liečia visą ugdymo 
plotą. 

Bet jo šaknys visados lieka doriniame auklėjime. Dorinis po- 
būdis žymu visuose, net labiausiai specialiuose, tautinio auklėji- 
mo uždaviniuose, nes jie visi neišvengiamai nustato individo san- 
tykius su tam tikra tautine gėrybe. Gimtosios kalbos neužtenka 
tik išmokti. Ją reikia pamėgti ir ginti. O tai jau yra dorinis nusista- 
tymas. Estetines galias neužtenka tik išlavinti. Jas reikia paversti 
tarnyba tautai. Tautos meną reikia palaikyti ir branginti. Neuž- 
tenka nė gryno anttautinio problemų sprendimo. Reikia, kad ši- 
tas sprendimas būtų surištas su tautos vardu ir su josios kultūra. 
O šitokie nusistatymai yra jau tikra prasme doriniai. Taip yra su 
visais tautinio auklėjimo uždaviniais. Visų jų pagrinde glūdi do- 
rinis momentas, ir tik tinkamas jo išvystymas atbaigia vieną arba 
kitą uždavinį tautiniu atžvilgiu. Be dorinio momento, be indivi- 
do santykių su tautinėmis gėrybėmis paties tautinio auklėjimo už- 
daviniai negali būti įvykdyti. Žmogus, kuris negerbia ir nebran- 
gina gimtosios kalbos, gali ją ir geriausiai mokėti, bet šiuo atžvilgiu 
jis dar nebus tautiškai išauklėtas. Jis gali būti tik geras filologas, 


136 


bet ne geras tautietis. Doriniai santykiai su visa tauta ir su atskiromis 
josios gyvenimo sritimis yra pagrindinis tautinio išsiauklėjimo bruožas. 
Dėl to tautinis auklėjimas savo esme kaip tik ir yra specialus dori- 
nis žmogaus auklėjimas. 

Suradus tautiniam auklėjimui vietą pedagogikos sistemoje, da- 
rosi suprantama, dėl ko tautinį auklėjimą tiksliau yra vadinti auk- 
lėjimu, o ne lavinimu. Būdamas savo esme specialusis dorinis auk- 
lėjimas, jis turi ryškų valios momentą, nes auklėti individą tautos, 
kaip bendruomenės, gyvenimui ir reiškia prirengti jo valią sutarti 
su kitų valia. „Kiekviena žmogiškoji bendruomenė yra būtinai tam 
tikru laipsniu ir valios bendruomene“". Tik valia gali nustatyti 
tinkamus individo santykius su tauta ir su josios gyvenimu. Pro- 
to lavinimas čia turi tik prirengiamosios reikšmės. Pats esminis ir 
svarbiausias darbas lieka auklėjimui arba tinkamam valios nutei- 
kimui. Dėl to yra teisingiau tautinį individo parengimą vadinti 
tautiniu auklėjimu, o ne tautiniu lavinimu. Auklėjimo vardas taip 
pat tinka ir visiems pagrindiniams tautinio auklėjimo uždavi- 
niams, nes ir jų visų pagrinde glūdi dorinis momentas. Todėl juos 
mes ir vadiname tautisku, patriotiniu ir nacionaliniu auklėjimu. 


" P. Natorp. Sozialpädagogik, Stuttgart, 5 1922, p. 91. 

Antra dalis 


TAUTIŠKAS AUKLĖJIMAS 


I. TAUTISKUMO IR TAUTIŠKO AUKLĖJIMO 
SĄVOKA 


1. Tautiškumo esmė 
a. Individo apsireiškimas tautoje 


O. Spannas savo veikale Kategorienlehre yra suformulavęs: 
„Bendruomenė nedingsta savo nariuose“!. Šis dėsnis yra labai 
svarbus, nes „visumos mokslą“ (Gänzheitslehre) jis apsaugo nuo 
panteizmo. Bet jis nėra pilnas. Fr. Landmesseris jį papildo kitu: 
„nariai nedingsta bendruomenėje“*. Bendruomenė negali egzis- 
tuoti šalia individų tarsi konkreti būtybė. Bet, antra vertus, indi- 
vidas šalia bendruomenės taip pat nėra tikrai realus. Bendruome- 
nė apsireiškia tik individuose, ir individai apsireiškia tik bendruomenėje. 

Šitas dėsnis ypač ryškiai apsprendžia tautos ir individo santy- 
kius. Jau esame minėję, kad tautinė individualybė, kaip būsena ir 
veiksena, žmogui ateina iš tautos. Tautinio savo buvimo būdo 
žmogus nekuria: jį sukuria jam tauta. Tauta kuria žmogų kaip 
tautietį, kaip tautinį individą. Šita prasme ir O. Baueris yra pasa- 
kęs, kad „tauta nėra individų suma, bet kiekvienas individas yra 


! Plg. p. 60-90, Jena, 1924. 
2 „Der Katholische Gedanke“, eine Vierteljahrschrift, 6 met. 1 sąs., 
p. 81. 

tautos produktas“, produktas ne kaip žmogus, nes žmogiškumą 
kurti yra ne tautos galioje, bet kaip tautietis. Žmogus, kaip tautinis 
individas, gema iš tautos. 

Tauta savo narius ne tik gimdo, bet kartu sudaro ir būtinas 
sąlygas jiems būti ir veikti. Žmogus, kaip ontologinė būtybė, gali 
būti, be abejo, ir be tautos. Bet žmogus pilnutine prasme, konkre- 
tus ir kūrybinis žmogus gali egzistuoti tik tautoje. Tauta yra pirmykš- 
tis šaltinis, iš kurio žmogus semia savo darbams gyvybės ir lyčių. 
„Gimtoji šalis, pasak Fichte's, yra tasai mus apsupąs amžinasis 
dangus(...), lydinąs apvaisinantį lietų, kuris sujungia dangų ir že- 
me, ir slaptingas dangaus dovanas išskleidžia žemės įsčiose“ .* Vi- 
suotinės idėjos, tosios „dangaus dovanos“, nėra tautos padarai. 
Bet tauta duoda joms konkrečių lyčių ir tuo būdu jas išskleidžia. 
Individas negali būti šitų idėjų kūrėjas ir skleidėjas kitaip, kaip tik per 
tautą. Gali jis būti ir didžiausias genijus, gali priklausyti ir labiau- 
siai išsivysčiusiai kultūrai, bet jei jis nori būti vaisingas, negali 
sutraukyti ryšių su sava tauta. Atvirkščiai, istorijoje randame aiš- 
kių pavyzdžių, kai patys didieji žmonijos genijai buvo sykiu ir 
patys tobulieji savo tautos reiškėjai. Homeras ir Platonas Grai- 
kuose, Vergilijus ir Ciceronas Romėnuose, Dante ir Mykolas An- 
gelas Italuose, Shakespeare Angluose, Hegelis ir Beethovenas Vo- 
kiečiuose, Dostojevskis ir Solovjovas Rusuose - tai kūrėjai, kurių 
veikaluose ryškūs tautiniai pradai tobulai yra suderinti su visuo- 
tinėmis idėjomis. „Tautos nariai kyla iš sveikų tautos jėgų. Tik čia 
jie yra gyvi, tik čia jie įsišaknija kaip medis savo krašto žemėje. Jis 
miršta, jei yra perkeliamas į svetimos šalies žemę“? Vėliau, kal- 
bėdami apie estetinį tautos lavinimą, mes matysime konkrečių 
tokios kūrybinės mirties pavyzdžių. 

Individas ne tik gauna iš tautos gyvybinių jėgų, bet ir joje išsi- 
vysto. Tauta parengia sąlygas pilnutiniam jo subrendimui. „Tau- 
ta, - sako prof. St. Šalkauskis, - yra toji draugingos gyvatos lytis, 
kuri savaime organizuojasi prigimtu būdu ir sudaro tiesiogines 


3 Nationalitätenfrage u. Sozialdemokratie, p. 126. 
* Reden an die deutsche Nation, p. 173-174. 
5 W, Sauer. Schöpferisches Volkstum... p. 25. 

sąlygas pilnutiniam individui išsiplėtoti“.* Individo išsivystymo 
tobulumas kaip tik ir pareina nuo to, kiek jis įauga į šitas sąlygas. 
Juo žmogus yra glaudžiau susijęs su sava tauta, juo arčiau yra 
priėjęs prie pačių josios versmių, tuo daugiau jis patiria gyvybi- 
nės josios jėgos, tuo labiau tauta apvaisina jojo dvasią ir tuo tobu- 
liau skleidžiasi jis ir jojo darbai. Žmogaus išsivystymas yra ne kas 
kita, kaip nuolatinis priėmimas į save gyvybinių pradų ir jų iš- 
skleidimas konkrečiais pavidalais. Tarp šių pradų tautinės jėgos 
užima labai svarbią vietą. Tik jų gaivinamas žmogus gali išsivys- 
Vigi pilnutinio žmogiškumo. Fr. Brunetiėre yra pasakęs, kad 
10 mes tampame tik tėvynėje ir per tėvynę. Kur trūksta 
ten trūksta ir būtinų sąlygų individui išsivystyti ir išsito- 
Jisai išsivystęs niekados nebus tas, kuris nebus suau- 
tauta. Šito slaptingo ir kartu labai realaus suaugimo 
ymi visuose individo darbuose: jie neturės ryškios ly- 
spalviai, bekraujai, nes jiems stokos gimtosios žemės 
. Šalkauskio pasakymas: „pilnutinis individas tegali- 
atinėje tautoje“? — yra teisingas, kalbant ne tik apie tau- 

17 apie individo pilnatvę. 


b. Tautos apsireiškimas individe 


Individas apsireiškia tik tautoje. Tauta „mus apipavidalina iš 
visų pusių, siekdama giliai ir neišdildomai į mūsų esmę“?. Bet 
antra vertus, tauta taip pat apsireiskia tik individe. O. Spannas šitą 
apsireišimą vadina „visumos gimimu nariuose“!®, Tauta, perteik- 
dama individui savo individualybę, gimdo jį kaip tautinį indivi- 
dą ir kartu pati jame gema arba apsireiškia regimu pavidalu. Tauta 
nėra priežastis ne tik žmogiškojo individo apskritai, bet net nė 
tautinio. Tautinis individas nėra priežastinio tautos veikimo pase- 


é Lietuvių Tauta ir jos ugdymas, p. 7. 

7 Idee de Patrie, Paris, 1890, p. 19. 

8 Op. cit., p. 8. 

° M. de Munnyck savo kalboje, pasakytoje, pašventinant Friburgo lietu- 
vių studentų d-jos „Lithuania“ vėliavą: cit. „Romuva“, nr, 2, 1922, p. 11. 

0 Kathegorienlehre, p. 54. 

ka. Kaip medis nėra priežastis savo šakų ir lapų, taip ir tauta nėra 
priežastis savo narių. Tautiniai individai yra ne kas kita, kaip tautos 
skleidimasis tikrovėje. Tauta, šiaip ar taip, yra bendras dalykas ir to- 
dėl konkrečiai ji gali apsireikšti tik individualybėse. 

Kiekviena gyva benruomenė pereina tris savo tarpsnius: visų 
pirma ji yra idėja, paskui įsikūnijimas ir galop skleidimasis. Žmoni- 
jos idėja Dievuje buvo nuo amžių. Tvėrimo metu ji įsikūnijo vyre 
ir moteryje. Žmonijai didėjant, ji skleidžiasi individuose. Žmogiš- 
kųjų individų gimimas yra ne kas kita, kaip įsikūnijusios žmo- 
gaus idėjos skleidimasis laike ir erdvėje. Bažnyčia, kaip idėja, taip 
pat yra amžina. Ji įsikūnijo Logo Įsikūnijimo metu. Ji skleidžiasi 
krikščionyse. Krikšto sakramento teikimas yra Bažnyčios skleidi- 
masis laike ir erdvėje. Taip yra ir su fauta. Tautos idėja, kaip gali- 
mybė, įsikūnija tautinės individualybės susiformavimo metu. Tuo- 
met tauta esti dar netobula ir negausi. Bet, būdama gyva ir 
organiška, ji auga ir skleidžiasi tautinių individų gimimu. Tik tokiu 
būdu tauta įgyja regimą pavidalą tikrovėje ir tik tokiu būdu ji gali 
apsireikšti. 

Tautos skleidimasis ir apsireiškimas individe eina dviem kryp- 
timis: vertikaline - gilyn ir horizontaline - platyn. Vertikalinė kryp- 
tis reiškia tautos tobulėjimą, horizontalinė - tautos gausėjimą. Tau- 
tos tobulėjimas yra tautinės individualybės išsivystymas. Tautos 
gausėjimas yra šitos individualybės įsikūnijimas individuose, ar- 
ba tautinių individų gimimas. Ir vienu, ir kitu atveju tauta apsi- 
reiškia tik individe: individe tautinė individualybė tobulėja, nes 
tik individas bei jo žygiai yra josios palaikytojai, ir individe ji įsi- 
kūnija. „Tauta, - sako O. Baueris, - išeina aikštėn tik tautiniame 
individo charakteryje, tik jojo tautybėje“." 

Čia mes surandame pagrindinį tautos ir tautinio individo san- 
tykių bruožą: tauta yra tautinių individų atrama, ir tautiniai indivi- 
dai yra tautos konkretizacija ir apsireiškimas. Tauta duoda tautiniam 
individui buvimą ir gyvybę, tautinis individas suteikia tautai re- 
gimą pavidalą. Tauta duoda jėgos, tautinis individas veikia. Tauti- 
nis individas negali gyventi be tautos, nes jis liktų tik žmogiškasis 


u Op. cit., p. 138. 

individas; tauta negali gyventi be tautinio individo, nes ji virstų 
idėja. „Asmens, -sako A. Rademacheris, - kurie sudaro bendruo- 
meng, gyvena iš visumos ir visumai, o visuma gyvena iš asmenų 
ir asmenims“.!2 Toks keitimasis virsta „nuolatinio abiejų pusių 
tobulėjimo principu“. Tauta tobulėja individe ir individas tobu- 
lėja tautoje. Tauta nėra tik sąlyga ir priemonė tarpti tautiniam in- 
dividui, kaip medis nėra sąlyga ir priemonė tarpti šakoms ir la- 
pams. Tarp tautos ir individo yra ne tik formalus, bet ir 
ontologiškas ryšys, pagrįstas pačia buitimi“*. 


c. Tautiškumas kaip „tauta mumyse“ 


Tautinė individualybė, realizuodamasi individe, tampa tauti- 
niujojo buvimo bei veikimo būdu arba, kaip O. Baueris sako, „gyva 
ir veiklia jėga“. Tai, kas tautoje išsivystė ir susiformavo per ilgus 
amžius ir įvairių veiksnių įtakoje, kas buvo pradėta gamtos ir 
atbaigta istorinio likimo, tai individe apsireiškia kaip tam tikros 
pastovios ypatybės, kaip tam tikros veiklios jėgos, kurias mes ir 
vadiname tautiskumu. „Istoriškumas mumyse yra mūsų tautisku- 
mas“*%. Mes tarsi atgaiviname savyje tautos istoriją, priimdami į 
save šitos istorijos sukurtą tautinę individualybę. Iš mūsų ypaty- 
bių, iš mūsų buvimo ir veikimo kalba mūsų tauta. Istorijos įspausti 
bruožai atgyja tautiškame mūsų gyvenime. Mes daromės tautos 
istorijos atspindys. 

Tautos apsireiškimas individe, „tauta mumyse“, neatsiranda 
tik paveldėjimo keliu. Gimdamas žmogus atsineša tik fizinį tau- 
tos tipą, sukurtą rasės ir gyvenamosios aplinkos. Tuo tarpu psi- 
chinj tipą, arba dvasinę tautos individualybę, individas įgauna 
įaugdamas į objektyvinę tautos kultūrą. Tauta skleidžiasi indivi- 
de ne tik prigimties, bet kartu ir kultūros veikimu. Paveldėjimas 
perteikia žmogui tai, kas tautai yra sukurta prigimties, pasisavi- 


12 Die Kirche als Gemeinschaft u. Gesellschaft, p. 24. 
3 A. Rademacher, op. cit. ibd. 

" Plg. O. Spann, Kategorienlehre, p. 94. 

5 Op. cit., p. 183. 

% O. Bauer, op. cit., p. 183. 

nimas objektyvinių gėrybių apsprendžia žmogų tuo, ką tauta yra 
įgijusi iš kultūros. Tauta įeina į individą ir jį apsprendžia tik pa- 
gelbima gamtinių ir kultūrinių veiksnių. 

Dabar galima suprasti, kad tautiškumas yra tautinės individua- 
lybės apsireiškimas individe, kilęs iš sutartinio prigimties ir kultūros 
veikimo. Tautiškumas yra įgimtas, kiek jis yra paveldėjimo arba 
prigimties padaras, ir įgytas, kiek jis atsiranda iš perteikimo tau- 
tinių gėrybių arba iš kultūros. Tautiškumas yra nekuriamas iš es- 
mės, bet kuriamas individe ta prasme, kad, perteikiant jam tauti- 
nės kultūros gėrybes, jame yra sudaromi pastovūs tautiški 
nusiteikimai. Vis dėlto tam tikras linkimas į šituos nusiteikimus 
glūdijau pačioje žmogaus prigimtyje, nes paveldėtas fizinis tipas 
sudaro palankias sąlygas ir tam tikriems psichiniams nusiteiki- 
mams. Tautiškumas pilnutine prasme nėra žmogui įgimtas kaip 
rasė, bet ir nėra visiškai įgytas kaip, pvz., išsilavinimas. Todėl ga- 
lima žmogų nutautinti, bet niekados nutautinimas nebūna be 
skriaudos individo prigimčiai. 

Tautiškumas, kaip tautinės individualybės apsireiškimas in- 
divide, taip pat yra formalinis dalykas, kaip ir apskritai tautinė in- 
dividualybė. Tautinė individualybė, apsireikšdama individe, ne- 
suteikia jam jokio tautiško turinio, bet tik apsprendžia jį tautiška 
lytimi. Tautiškumas visados lieka tautinė būsena ir veiksena. Spe- 
cifiško turinio jis neturi ir negali turėti. 

Čia mes paliečiame tautiškumo ir žmogiškumo santykius. Mūsų 
laikais, kada nacionalizmas įnirtingai kovoja su kosmopolitizmu, 
ši problema yra ypač aktuali, ir tinkamai ją išspręsti yra būtina. 
Kalbėdami apie tautinę individualybę, minėjome, kad pats žmo- 
giškumas neturi specialaus buvimo ir veikimo būdo. Jis yra tik 
medžiaga, kuri būdus priima. Antra vertus, tautiškumas neturi 
specialios medžiagos. Jis yra tik lytis, apsprendžianti bendrąją 
žmogiškąją medžiagą. Tautiškumas žmogiškumui ateina kaip vie- 
nas iš daugybės buvimo bei veikimo būdų. Žmogiškumas taip san- 
tykiuoja su tautiškumu kaip turinys su forma. Žmogiškumas yra ben- 
dras turinys, kuriam stoksta lyties. Tautiškumas yra speciali lytis, 
kuriai stoksta turinio. Žmogiškumas pripildo tautišką lytį realiu 
turiniu, o tautiškumas žmogiškajam turiniui duoda regimą lytį. 

Žmogiškumas pats negali konkrečiai apsireikšti, nes jis neturi 
konkretinės buvimo formos. Tautiškumas vienas taip pat negali 
egzistuoti, nes jis neturi realaus turinio. Žmogiškumas apsireiš- 
kia per tautiškumą“", o tautiškumą galima suvokti tik per žmo- 
giškumą. „Tautybė, - sako prof. St. Šalkauskis, - yra individuali 
lytis, kuriai dera pasisavinti visuotinasis turinys, ir tuodu daly- 
ku yra neatskiriamu nuo viens kito be žalos ir tautai, ir Zmoni- 
jai”.!8 Iš tikro atskirti žmogiškumą nuo tautiškumo reikštų iš tu- 
rinio atimti jį individualizuojančią lytį, kas padarytų negalimą 
konkretų jo apsireiškimą, ir iš lyties atimti ją palaikantį turinį, 
kas pražudytų pačią lytį, nes ją numedžiagintų ir tuo būdu pa- 
verstų idėja. Kultūrinę kūrybą šios vienašališkos pastangos pa: 
daro nevertingą, kai neigia tautišką lytį (kosmopolitizmas), ir ne- 
vaisingą, kai neigia žmogiškąjį turinį (nacionalizmas). Kas neigia 
kultūroje tautišką pradą, tas kartu neigia originalių lyčių šaltinį 
ir kultūrą pastūmi į šabloną. Antra vertus, kas neigia žmogiškąjį 
turinį, kultūrą išsekdina, nes jai pristinga medžiagos. Pirmuoju 
atveju kultūra netenka originalumo, antruoju ~ prasmingumo. 
Todėl nėra idealas nei žmogiškumas be tautiškumo, kaip nori 
kosmopolitai, nei tautiškumas be žmogiškumo, ko siekia kraš- 
tutiniai nacionalistai. Tik tautiškumas, atremtas į žmogiškumą, 
ir žmogiškumas, perėjęs per tautiškumą, yra tiek žmogaus, tiek 
kultūros vertingumo šaltinis. 


2. Tautiško auklėjimo sąvoka ir uždaviniai 


a. Tautiško auklėjimo esmė 


Žmogiškumas, kaip turinys, ir tautiškumas, kaip lytis, orga- 
niškon vienybėn susieina tautiškame auklejime. Tik gimęs indivi- 


Y Nesakome tik per tautiškumą, nes žmogiškumas apsireiškia dar ir 
per lytiškumą ir per individualumą. Tautiškumas yra tik viena iš dau- 
gybės žmogiškumą apsprendžiančių lyčių. 

8 „Romuva“, 1921, nr. 1, p. 6. 


144 


das yra žmogiškas, bet jis dar nėra tikra prasme tautiškas. Jis turi 
tam tikrų tautinių polinkių, kylančių iš paveldėto fizinio tipo. Bet 
jie nėra tokie stiprūs, kad patys vieni pajėgtų apspresti žmogiš- 
kumą aiškia tautiška lytimi. Jie tik nurodo kryptį ir sudaro šitam 
apsprendimui atramą. Tikrasis tautiškumas nėra imanentinis da- 
lykas, kuris žmogui augant išsiskleistų savaime. Jis, kaip matė- 
me, yra įgyjamas. Jau motina, mokydama kūdikį kalbėti, žaisti ir 
melstis, perteikia jam tautišką grožio suvokimą ir tautišką santy- 
kiuoseną su Dievu. Pasisavindamas tautos sukurtas kultūrines gė- 
rybes, jis kartu pasisavina ir tautines lytis. Tautiškumas yra įgyja- 
mas per tautinę kultūrą. 

„Kalbėdami apie tautinio auklėjimo funkcijas, minėjome, kad 
auklėtinis pasisavina ne tik perteikiamųjų gėrybių turinį, bet ir jų 
lytį, kad šitas lyties pobūdis apsprendžia jo psichiką, savimi ap- 
gaubdamas atitinkamas jo galias ir tuo būdu joms suteikdamas 
tam tikrą formą. Čia kaip tik ir glūdi tautiško auklėjimo esmė. 
Tautiškas auklėjimas perteikia tautinės kultūros gėrybes, kuriose 
yra realizuotos tautiškos lytys. Auklėtinis jas pasisavina, jos įeina į 
jo psichiką, ją apgaubia ir apsipavidalina. Kultūros lyčių tautišku- 
mas virsta psichinių galių tautiškumu. Žmogiškumas darosi apspręs- 
tas tautiškumo, kaip formos. Todėl ir tautiškas auklėjimas savo esme 
yra individualinio žmogiškumo apsprendimas tautiška lytimi, pertei- 
kiant jam atitinkamas tautines kultūros gėrybes. Tautiškas auklėjimas 
būtų be prasmės, jei žmogiškumas turėtų savą specialią lytį. Jis 
būtų dresūra, jei tautiškumas būtų tik įgimtas. Galimumas įgyti 
tautiškumą ir neapspręstas žmogiškumas yra dvi pagrindinės tau- 
tiško auklėjimo sąlygos. 

Pati tautiško auklėjimo esmė reikalauja, kad jis būtų pirmuti- 
nis laiko atžvilgiu. Kūdikio žmogiškumas visų pirma turi būti ap- 
spręstas tautiškomis lytimis, kuriomis jis turės reikštis visą gyve- 
nimą. Bet pirmutinis apsprendimas visados esti giliausias ir 
pastoviausias. Tiesa, vaikystės metais jį dar galima keisti, bet ši- 
toji kaita niekados nelieka be skriaudos. Psichinių lyčių kaitalioji- 
mas trukdo nuoseklų auklėtinio išsivystymą ir pačioms lytims ne- 
leidžia tobulai sugyventi su sielos galiomis. Todėl ugdymas jau 
nuo pat pradžios turi būti tautikas. Vaikui visų pirma turi būti 

perteikiamos tautinės gėrybės. Su svetima kultūra jis gali būti su- 
pažindintas tik tada, kai tautiškos lytys jau yra gana stipriai jame 
įsišaknijusios. Žmogiškumas gali būti tikrai išauklėtas tik tada, 
kai jis kuo tobuliausiai susigyvena su tautiskumu. 

Čia mes paliečiame žmogiškojo ir tautiškojo auklėjimo santy- 
kius. Žmogiškasis auklėjimas negali būti be tautiško auklėjimo ir 
tautiškas auklėjimas — be žmogiškojo. Kaip žmogiškumas negali 
apsireikšti be tautiškumo, taip ir žmogiškumo auklėjimas negali 
apsieiti be tautiškumo auklėjimo. Kas norėtų auklėti tik žmogišku- 
mą, palikdamas šalia tautiškumą, tas auklėtų tik turinį, neapspręs- 
damas jo konkrečia lytimi. Tokios pastangos būtų visiškai nevai- 
singos. Antra vertus, kas auklėtų tik tautiškumą, nekreipdamas 
dėmesio į žmogiškumą, auklėtų tik lytį be turinio. Tai taip pat būtų 
neįmanomas dalykas. Galima vienos tautos narį apspręsti kitos tau- 
tos lytimi (nors šitoks žygis irbūtų nenormalus), bet negalima žmo- 
gaus neauklėti tautiškai. Žmogiškumas gali vaisingai veikti tik api- 
pavidalintas tautiškomis lytimis, vadinasi, tautiškai išauklėtas. 

Tautiškas tad auklėjimas yra atrama visokiam kitokiam auklėjimui. 
Suteikdamas individui konkrečių lyčių, jis atidaro jam kelią į jo 
asmenybės subrendimą. Šita prasme ir Fr. Fösteris yra pasakęs, ` 
jog „tautinio auklėjimo mums, be abejo, reikia ta prasme, kad at- 
skiras žmogus tvirtai įsišaknytų prigimties duotame ir istorijos 
išvystytame savo tautos būde, dėl ko ir jo paties būtybė pasiekia 
pilnutinio išsiskleidimo“ (m. pbr.)?. Pedagoginis kosmopolitizmas 
atsigrįžta pats prieš save, nes, paneigdamas žmogaus apsprendi- 
mą tautiška lytimi, pats užsitveria kelią į pilnutinį žmogiškumą. 
Tik tautiškai išauklėtas žmogus gali būti kūrybiškas visose gyve- 
nimo srityse, nes tik tada savo darbams jis gali duoti originalią ir 
todėl vertingą lytį. 

Reikia pasakyti, kad tautiškas auklėjimas esti vaisingesnis ta- 
da, kai kiekvienos tautos tautinio auklėjimo teorija žino, kokia iš 
esmės yra savos tautos lytis, kuria reikia apspręsti naujoji karta. 
Dėl to tautiškam auklėjimui labai daug gali padėti filosofiniai ir 
psichologiniai atskirų tautų tyrinėjimai. Vis dėlto praktinis tautiš- 


* Politische Ethik und politische Pädagogik, p. 484. 

kas auklėjimas niekados negali aklai paisyti filosofų bei psicholo- 
gų išvadų, nes jų sudarytos tautiškų lyčių teorijos (pvz., tautos 
mąstysenos, kūrybos, religinio nusiteikimo) gali būti klaidingos. 
Čia visados yra būtinas tam tikras pasitikėjimas savaimingu tau- 
tinių gėrybių veikimu. 

Žmogaus apsprendimas tautiška lytimi gali būti baigtas tik su- 
brendus psichikai. Todėl tautiškas auklėjimas nėra tik kūdikystės 
ar vaikystės metų dalykas, bet siekia paaugėlio ir net jaunuolio 
amžių. Tautiškas auklėjimas nepasitenkina tik pradėjęs tautišką 
žmogaus apsprendimą. „Jis turi suteikti naujoms kartoms tobu- 
liausiu laipsniu (m. pbr.) tą tautinę lytį, kuri (143) išskiriamai cha- 
rakterizuoja savo tautą, palyginant su visomis kitomis tautomis“? 
Galima net teigti, jog tautiškas auklėjimas niekados nėra pabai- 
giamas. Sykį įvykęs Žmogaus apsprendimas tautiška lytimi turi 
būti nuolatos palaikomas, tobulinamas ir saugojamas, kad sveti- 
mos lytys, ateinančios su svetimos kultūros pasisavinimu, neiš- 
kreiptų savųjų. Tautišku atžvilgiu žmogus yra panašus į knygos 
vertėją, kuris turi nuolatos kovoti su besiskverbiančiu į jo psichi- 
ką svetimu galvojimo būdu. Todėl tautiškas auklėjimas kaip tik ir 
yra pašauktas ginti tautišką žmogaus lytį nuo svetimų priemaišų, 
nuolatos perteikdamas tikrai grynas tautinės kultūros gėrybes. La- 
vinimo eigoje tautinių dalykų (Volkskunde) mokymas turėtų būti visų 
laipsnių mokyklose. Net ir profesinis jaunimo parengimas negali 
apsirėžti tik specialiniais dalykais, palikdamas šalia tautišką žmo- 
gaus formavimą. Profesinis darbas tik tada yra tikrai vertingas ir 
kūrybiškas, kai jis yra atremtas į išauklėtą žmogiškumą. O žmo- 
giškumas, kaip matėme, tik tada yra išauklėtas, kai jis gali reikštis 
tobulomis tautiškomis lytimis. 


b. Tautiško auklėjimo tikslai ir uždaviniai 
Tautiško auklėjimo tikslas yra tobula tautiškoji individualinio 


žmogiškumo lytis, arba pilnutinis tautiškumas. Jis yra apsprendžia- 
mas ir vedamasis viso tautiško auklėjimo principas. Bet tautiškumas, 


20 St, Šalkauskis. Visuomeninis auklėjimas, p. 143-144. 

kaip jau buvo ir anksčiau minėta, yra sudėtinis dalykas. Jis apima 
visą žmogų ir visai jo būtybei suteikia tam tikrą reiškimosi būdą. 
Žmogus yra tautiškas ne tik savo siela, bet ir savo kūnu. Galima 
visai teisingai kalbėti apie fizinį tautiškumą,kurį sukuria rasė ir gy- 
venamoji aplinka ir kuris yra paveldimas. Tautiškas auklėjimas 
turi ir jo siekti, nes kūno nusiteikimas daro nemaža įtakos sielos 
nusiteikimams. Tautinės kultūros pasisavinimu žmoguje yra su- 
kuriamas psichinis tautiškumas, arba tautiška visos jo psichikos ly- 
tis. Konkretiniame savo apsireiškime psichinis tautiškumas su- 
skyla į tiek sričių, kiek yra pastovia lytimi apsprendžiamų psichikos 
galių. Gimtosios kalbos perteikimas tautiška lytimi apsprendžia 
žmogaus mąstymą, tautinis meno perteikimas apsprendžia esteti- 
nį jo suvokimą, ir individo įvedimas į religines tautos tradicijas ap- 
sprendžia tam tikra prasme jo santykius su Dievu. Iš psichinio tau- 
tiškumo mes išskiriame valios sritį. Valia, būdama laisva, nors ir 
yra paliečiama dorinių tautos tradicijų, vis dėlto nėra apsprendžia- 
ma pastovia lytimi, kaip kitos galios. Todėl apie valios tautiškumą 
galima kalbėti tik labai bendra prasme. Psichinis žmogaus tautiš- 
kumas todėl suskyla į tris pagrindines dalis: į intelektinį, estetinį ir 
religinį tautiškumą. Pridėję prie jų fizinį tautiškumą, gauname ket- 
vertą esminių bendrojo tautiškumo sričių. 

Taigi ir bendrasis tautiško auklėjimo tikslas suskyla į ketvertą 
siektinų specialių tikslų. Tautiškas auklėjimas turi siekti fizinio tau- 
tiškumo, apsireiškiančio etninio tipo išsivystymu, intelektinio tau- 
tiškumo, išeinančio aikštėn tautiškoje mąstysenoje, estetinio tautiš- 
kumo, įsikūnijančio meniškame suvokime ir kūrime, ir galop 
religinio tautiškumo, pasirodančio individo santykiuose su Dievu. 

Apspresti individą tautiška lytimi yra pagrindinis ir bendriau- 
sias tautiško auklėjimo uždavinys. Juo yra siekiama bendrojo tiks- 
lo. Bet kaip šis susideda iš keturių specialinių sričių, taip ir ben- 
drasis tautiško auklėjimo uždavinys suskyla į ketvertą specialių 
uždavinių, kurių vykdymu yra siekiama specialių tikslų. Fizinio 
tautiškumo yra siekiama etninio tipo tobulinimų; intelektinio tau- 
tiškumo siekiama tautiškos galvosenos lavinimu, perteikiant gim- 
tąją kalbą; estetinio tautiškumo siekiama tautiško meniškojo kū- 
rimo ir pasigėrėjimo išvystymu, perteikiant estetines tautos 

gėrybes; religinio tautiškumo siekiama tautiško religinio reiški- 
mosi auklėjimu, perteikiant religines tautos sukurtas lytis. Todėl 
etninio tipo tobulinimas, tautiškos mąstysenos lavinimas, tautiško este- 
tinio suvokimo išvystymas ir tautiško religinio reiškimosi auklėjimas 
yra pagrindiniai tautiško auklėjimo uždaviniai. 


II. ETNINIO TAUTOS TIPO TOBULINIMAS 
1. Etninio tipo ir jo tobulinimo prasmė 
a. Etninis tipas kaip kūno nusiteikimas 


Fizinį tautos tipą, kaip žinome, sukuria rasė ir gyvenamoji ap- 
linka. Nevienodi paveldimieji elementai, patyrę nevienodą kli- 
mato, teritorijos ir skirtingo ekonominio gyvenimo įtaką, kiekvie- 
nai tautai sukuria savotiškų fizinių nusiteikimų, kurių junginys ir 
sudaro fizinį, arba etninį, josios tipą. Tai ir yra vadinamasis fizinis 
tautiškumas. Jo buvimo negalima neigti. Kiekviena tauta turi tik 
jai vienai charakteringų fizinių ypatybių. Kūno ūgis, jo dalių pro- 
porcija, reagavimas į gamtos įtakas ir apskritai visas fizinis žmo- 
gaus reiškimasis kiekvienos tautos yra kitoks. Antropologijos ir 
etnologijos mokslai šiuo atžvilgiu iškelia vis įdomesnių ir reikš- 
mingesnių dalykų. 

Daug kebliau aptarti šito savotiškumo esmę. Gamtos mokslai 
šiandien dar nėra nustatę konkrečių etninių tipų, kaip dvasios 
mokslai dar nėra ištyrę psichinio tautų priešinimosi. Mūsų laikų 
Žinios šiuo atžvilgiu dar tebėra gana skurdžios. Dėl to ir konkre- 
čios išvados būtų dar per ankstyvos. Vis dėlto, nepaisant prakti- 
nių tyrinėjimų stokos, teoriniam etninio tipo apibūdinimui pakan- 
ka fakto, kad fizinis tautų savotiškumas yra realus. Šitas jo realumas 
yra atspėjamas iš patirčiai prieinamo skirtingo tautų reiškimosi 
fiziniame gyvenime. 

Žmogaus kūnas savo veikimą apreiškia dvejopu atžvilgiu: san- 
tykiuose su gamta ir santykiuose su dvasia. Kūnas gyvena materia- 
liame pasaulyje, iš jo gauna savo buvimą, iš jo ima sau maisto ir 

jame rengia savo išsivystymui sąlygas. Gamta daro kūnui įtaką 
įvairiopu būdu, ir kūnas įvairiopai į šitą įtaką atsako. Vienų žmo- 
nių organizmas greitai ir stipriai atsispiria ardantiems gamtos 
veiksniams, kitų lėtai ir silpnai. Vieni geriau susigyvena su šal- 
čiu, kiti - su karščiu, o treti - su drėgme. Vieniems yra nepakan- 
kamas augalinis maistas, kitiems - mėsa. Šitame nevienodame kūno 
rengavime į gamtos įtaką ir glūdi pirmutinis etninio tipo esmės bruožas. 
Kiekvienos tautos žmogaus kūnas turi vienodus organus ir vie- 
nodą konstrukciją. Bet šitie organai veikia nevienodai, kai jiems 
tenka susidurti su gamtos įtakomis. Jų, kaip organų, esmė visų 
yra ta pati. Bet kiekvienoje tautoje jie turi savotišką veikimo būdą. 
Santykiuose su gamta jie reiškiasi skirtingai. 

Kūnas gyvena gamtoje, o kūne gyvena ir veikia dvasia. Kū- 
nas yra materialinė atrama sielos veikimui ir todėl jis neišven- 
giamai turi su ja santykių. Šituose santykiuose taip pat apsi- 
reiškia savotiškas kūno nusiteikimas. Siela gali pažinti pasaulį 
tik kūno padedama. Kaip kūnas jai tarnauja, teikdamas paži- 
nimui medžiagos, taip ji pasaulį ir pažįsta. Amerikos indėnai 
net ir vešlioje žolėje suvokia nubėgusio arklio kryptį, nes jų 
pojūčiai pristato protui labai tikros ir labai smulkmeniškos me- 
džiagos. Siela gali apvaldyti pasaulį taip pat tik per kūną. Kiek 
kūnas šiuo atžvilgiu yra nusiteikęs klausyti dvasios, tiek ji gali 
išplėsti savo viešpatavimą medžiaginėje tikrovėje. Kiekvienos 
tautos žmogaus kūnas santykiuoja su dvasia, bet santykiuoja 
savotiškai. Jei yra tautų mokslininkių, technikių, menininkių, 
tai dėl to, kad ir jų kūnas yra savotiškai nusiteikęs patarnauti 
dvasiai. Tauta nebus mokslininkė, jei etninis josios tipas netu- 
rės gero juslinio pažinimo. Tauta nebus menininkė, jei etninis 
josios tipas nebus nusiteikęs savaimingai kūrybai. Bet kuris psi- 
chinis tautos sugebėjimas visados turi turėti atramą etniniam 
tipe. Etninio tautos tipo esmė todėl yra ne kas kita, kaip savotiškas 
kūno nusiteikimas santykiams su gamta ir dvasia. Rasės ir gyve- 
namosios aplinkos veiksniai apsprendžia kūną tam tikru būdu 
ir jį nuteikia savotiškai atsakyti į gamtos įtaką ir savotiškai pa- 
gelbėti dvasiai. Šitas nusiteikimas yra grynai formalinis daly- 
kas. Vienos tautos kūnas materialiniu atžvilgiu neturi ir negali 

turėti nieko skirtingo nuo kitos tautos kūno. Jis tik įgyja kitokį 
savo buvimo ir veikimo būdą, kuris lyg prizmė kitaip laužia 
gamtos įtaką ir kitaip tarnauja dvasiai. Šiuo tad atžvilgiu etni- 
nis tautos tipas yra fizinė tautos būsena ir veiksena, realiai apsireiš- 
kianti kūno santykiuose su gamta ir su dvasia. 


b. Etninio tipo vertingumas 


Etninį tipą galima auklėti ir tobulinti tik tada, jei jis yra vertin- 
gas, jei jis yra vertas tobulinti. Nevertingų dalykų tobulinimas bü- 
tų nesąmonė. Todėl savaime kyla klausimas: ar fizinis tautiškumas 
yra vertybė? Reikia pasakyti, kad savotiškas tautos kūno nusitei- 
kimas, kaip medžiaginis dalykas, negali būti nelygstamoji verty- 
bė kaip tiesa arba šventumas. Tikro vertingumo jis gali įgyti tik 
tada, kai yra palenktas aukštesnio gyvenimo reikalams, kitaip sa- 
kant, kai savimi jis sudaro atramą ir sąlygą aukštesnėms verty- 
bems. Materialiniai dalykai tampa vertybėmis tik ryšium su dva- 
sinėmis apraiškomis. Todėl ir fizinis tautiškumas gali būti vertybė 
tik tada, jei jis yra kuriuo nors būdu surištas su dvasiniu žmogaus 
gyvenimu. 

S. Behnas savo veikale Philosophie der Werte! rasės kilnumą įter- 
pė į pagrindinių vertybių eile?. „Kraujo kilnumas, - sako jis, - nė- 
ra prasimanymas. Ne tik metaforiškai yra kalbama apie karštą 
kraują ir apie stiprų širdies plakimą. Ne kiekvienas kraujas yra 
lygiai chemiškai aktyvus. Gerai išaugintos rasės turi puikiai išsi- 
šakojusią gyslų sistemą“ 3 Šitasai kiaujo kilnumas yra vertingas 
dėl to, kad „psichiniai ir dvasiniai gabumai ypač gerai išsivysto 
kilniame kraujuje“*. Dvasia gali viešpatauti pasaulyje tik įsigalė- 
jusi kūne. Tuo tarpu kilnus kraujas sudaro geras sąlygas dvasiai 
veikti kūne, o per kūną ir materialinėje tikrovėje. Žmogiškieji dva- 
sios pradai randa tinkamą atramą gerai išaugintame organizme 


! München, 1930. 

2 Šitos vertybės, pasak Behno, yra: naudingumas (nützlich), kilnu- 
mas (edel), gražumas (schön) ir šventumas (heilig). 

3 Op. cit., p. 42. 

15, Behn, op. cit., p. 43. 

ir dėl to gali gerai apreikšti kūrybinę savo galią. Todėl kraujo kil- 
numas darosi ugdytina vertybė, kaip atrama žmogaus dvasiai. 

Čia mes surandame ir etninio tipo vertės pagrindą. Psichinis 
žmogaus tautiškumas, kuris yra neabejotina vertybė kaip žmo- 
giškumo apsprendimas konkretine lytimi, taip pat reikalauja sau 
tinkamos atramos kūne. Tautiška žmogaus mąstysena turi būti 
pagelbima tam tikro pojūčių veikimo. Savotiškas žmogaus juslių 
nusiteikimas priimti įspūdžius sudaro materialinę atramą tautiš- 
kam mąstymo būdui. Tautinis estetinis reiškimasis suponuoja sa- 
votišką kūno nusiteikimą savaimingai kūrybai. Žodžiu psichinis 
žmogaus tautiškumas savo veikimui reikalauja fizinio tautiškumo. Tik 
jame įsišaknijęs, jis gali išsivystyti ir apsireikšti originaliomis lyti- 
mis. Kaip apskritai kūnas sudaro materialinę atramą ir materiali- 
nes sąlygas dvasios veikimui, taip tautiškas šito kūno nusiteiki- 
mas, arba etninis tautos tipas, sudaro materialinę atramą ir 
materialines sąlygas tautiškam sielos nusiteikimui. Žmogiškumo 
apsprendimas tautiškomis lytimis gali būti tikrai sėkmingas tik 
tada, kai psichinių galių veikimas atitinka fizinius kūno nusitei- 
kimus. Svetimo etninio tipo individas negali ligi gelmių suaugti 
su tautiškomis lytimis, nes materialinis jo pagrindas lieka visados 
skirtingas ir todėl kūno veikimas nesiderina su tautiškumo reika- 
laujamu sielos veikimu. Fizinio pagrindo ir psichinių lyčių ne- 
santaika savotiška tragika pažymi visą tokio žmogaus gyvenimą. 

Etninis tipas todėl patarnauja, kaip atrama ir sąlyga, žmogaus 
psichikos apsprendimui tautiška lytimi. Šiuo atžvilgiu jis įgyja tam 
tikro vertingumo ir dėl to yra ugdytinas. 


c. Etninio tipo tobulinimo esmė ir uždaviniai 


Stanley Hallas yra pasakęs, kad „norint būti geru civilizuotu, 
reikia visų pirma būti geru laukiniu“. Šitas posakis tinka ir etni- 
nio tipo tobulinimui. Kad būtų galima tautiškai mąstyti ir tautiš- 
kai kurti, visų pirma reikia tautiškai justi ir tautiškai pergyventi. 
Etninio tipo tobulinimas rengia materialines sąlygas kitiems tau- 
tiško auklėjimo uždaviniams. „Rasės sąvoka, sako R. Johannetas, 
yra pagrindinės reikšmės... Todėl nesidomėjimas kraujo dėsniu 

yra beveik visuomet politikos silpnybė“ 3 Iš tikro, toks nesidomė- 
jimas yra ne tik politikos, bet ir ugdymo silpnybė, nes tuo būdu jis 
leidžia išsprukti savo darbų atramai. 

Etninio tipo tobulinimas iš esmės yra ne kas kita, kaip išvysty- 
mas tautiško kūno santykiavimo su gamta ir dvasia. Jau pati prigimtis 
lenkia kūną vienokiems ar kitokiems santykiams. Auklėjimas tu- 
ri tik rūpintis, kad individo kūno išsivystymas neprasilenktų su 
paveldėta kryptimi, kad išoriniai veiksniai neužstelbtų ir neiš- 
kreiptų gamtos davinių. Bet, svarbiausia, etninio tipo tobulinimas 
tautišką kūno reiškimosi būdą turi palenkti sielos tarnybai. Tautiško 
auklėjimo idealas yra ne pats etninis tipas, bet tinkamas jo patar- 
navimas tautiškam psichikos gyvenimui. Etninio tipo tobulinimas 
pasiekia savo tikslą ne tada, kai fizinis tautiškumas esti išvysty- 
tas, bet tada, kai jis esti ir išvystytas, ir palenktas dvasios reika- 
lams. Dėl to etninio tipo tobulinimas tikra prasme yra tautos fizinės 
būsenos ir veiksenos išvystymas ir palenkimas psichiniam tautiškumui. 

Praktikoje šitas darbas turi du pagrindiniu uždaviniu. Etninio 
tipo auklėjimas visų pirma turi ginti fizinį tautiškumą nuo ardan- 
čių jį veiksnių, vis tiek ar jie eitų iš gamtos, ar iš civilizacijos. Šian- 
dien, kai, pirma, internacionaliniai santykiai palengvina mišrias 
tautiniu atžvilgiu vedybas ir tuo būdu maišo kraują, antra, kai 
gyventojų telkimasis į miestus atitraukia juos nuo sveiko prigim- 
ties gyvenimo, šiandien ypatingai reikia susirūpinti etninio tipo 
likimu. Mišrios vedybos naikina etninio tipo ryškumą, o miestai - 
jo tvirtumą. „Kaimas, - sako Herkneris, — yra tikriausias tautos 
jaunatvės šaltinis, tuo tarpu miestai, kurie kaip Kronas ryja savo 
vaikus, yra žmonių giminės karstai. Juo labiau miestai auga kai- 
mo sąskaita, tuo sparčiau, tiesa, išsivysto kultūra, bet ji yra lyg 
raudonės džiovininkų veiduose“ .* Dėl to skatinimas nevesti svetim- 
taučių ir mėgti kaimą yra svarbiausios tautiniam tipui išlaikyti priemo- 
nės. Antra vertus, kiekvienos tautos kūne yra ne tik gerų, bet ir 
blogų ypatybių: neatsparumas kai kurioms ligoms (pvz., negrų- 


® Le principe des nationalités, p. 383. 
6 Cit, H. Pesch S. J., Nationalökonomie, II, Freiburg i. Brsg., 1925, 
p. 614. 

džiovai), klimato įtakai, per menkas kai kurių organų veikimas 
(pvz., anglų - balso stygų) ir t. t. Gerosios ypatybės turi būti pa- 
laikomos, blogosios - taisomos ir gerinamos. Dėl to etninio tipo 
tobulinimo uždavinys yra savotišką teigiamą kūno nusiteikimą 
išlaikyti ir jį gerinti. 


2. Etninio tipo išlaikymas 
a. Rasinio grynumo saugojimas 


Tauta kaip kultūrinis vienetas savo atrama visados turi tautą kaip 
gamtinį vienetą. Todėl, norint išauklėti ir ištobulinti psichinius tautos 
polinkius, reikia juos atremti į vieningą fizinį tautos tipą arba į tautą 
kaip į gamtinį vienetą. Šiam reikalui neužtenka, kad tauta tik būtų 
buvusi gamtiniu vienetų; reikia, kad ji būtų ir išlikusi gamtiniu vienetu. 
Sykį sukurtas rasinis tautos tipas turėtų būti ir palaikomas. 

Rasinį tautos grynumą palaiko vedybos, kurių abi pusės yra to 
pačio etninio tipo. „Bendros kilmės surišti žmonės tol lieka viena 
tauta, kol tarpusavėmis vedybomis jie palaiko savo kraujo gimi- 
nystę“.? Tautai yra svarbu ne tik turėti vieningą fizinį tipą, bet ir 
palaikyti jį nuolatine savo narių kraujomaiša. „Jei tarp tautos na- 
rių liaujasi lytinis susijungimas, ligi tol buvusi vieninga tauta tuoj 
įgyja linkimą skilti į vieną nuo antros besiskiriančias bendruome- 
nes“. Vedybos su kitokio tipo žmonėmis į rasinį tautos vieningu- 
mą įlieja svetimo kraujo ir todėl kuria naują tipą, kuris yra skir- 
tingas nuo buvusiojo. Taip yra skaldoma gamtinė tautos vienybė, 
paskui kurią eina ir kultūrinis pakrikimas. „Su svetimu krauju, — 
sako K. Adamas, - tautos kūne krauna lizdus ir svetimas galvoji- 
mo būdas, svetimi įvaizdžiai ir svetimos aistros. Jie užgniaužia 
tas savas ypatybes, kurios istorijos eigoje iš beformės masės su- 
kūrė tautą“? Pasak to paties Adamo, rasinis grynumas yra pa- 

7 O. Bauer. Nationalitätenfrage u. Sozialdemokratie, p. 114. 

5 O. Bauer, op. cit. ibd. 


* Deutsches Volkstum und Katholisches Christentum. „Theologi- 
sche Ouartalschrift“... p. 61, 62. 

grindas net ir antgamtinės malonės įtakai. „Sveikas skirtingų ele- 
mentų neapsunkintas kraujas, - sako jis, - sudaro geriausią (nors 
ir ne vienintelį) pagrindą išganomajam Bažnyčios veikimui”.' 
Tautinio auklėjimo veiksniai todėl turi susirūpinti rasinio gry- 
numo saugojimu. Seima turi taip nuteikti savo narius, kad vyrai 
nevestų svetimo rasinio tipo moterų, o mergaitės netekėtų už sve- 
timos rasės vyrų. Mokykla turi išaiškinti mišrių vedybų kenksmin- 
gumo pagrindą. Valstybė savo įstatymais turi tvarkyti svetimo kraujo 
įsiliejimą. „Valstybė turi teisę ir pareigą tam tikrais dėsniais saugo- 
tisavo tautos kraujo grynumą, kai jį palaidoti grasina netvarkomas 
ir per didelis svetimo kraujo įsiliejimas“.!! Mišrios vedybos gali bū- 
ti pakenčiamos tik tada, kai etninis vedančiųjų tipas nėra per daug 
skirtingas (pvz., lietuviai ir latviai, vokiečiai ir olandai), kai tokių 
vedybų yra nedidelis procentas ir kai tautinė kultūra yra stipri. Ar- 
timų etninių tipų susijungimas kartais gali duoti net laimingą deri- 
nį, nes iš kito tipo kūnas gali įgyti tokių ypatybių, kurių jam trūko 
savajame tipe. Vis dėlto tokios vedybos yra nepageidaujamos kul- 
tūriniu atžvilgiu, nes skirtingų kultūrų ir dažnai net kalbų žmonės 
nesudaro šeimoje vieningos nuotaikos, kuri yra labai svarbi psichi- 
niam naujosios kartos išsivystymui. Dėl to, kai tokių vedybų esti 
daug, tautai visados gresia kultūrinis pakrikimas. Šį skaudų faktą 
lietuvių tauta yra pati patyrusi, kai didžiuma prieškarinių josios 
šviesuolių sukūrė visai nelietuviškas šeimas. Pavojus, be abejo, ma- 
žėja, kai svetima pusė patenka į aukštos kultūros aplinką. Kultūri- 
nėmis savo vertybėmis tauta ją apsupa iš visų pusių, įspaudžia jai 
tautiškų bruožų ir tuo būdu ji tampa sutautinta. Chamisso yra pa- 
sakęs: „Kalbos meno, mokslo ir religijos dėlei aš tapau vokiečiu“. 
Kultūrinis įsijungimas čia iš dalies atsveria prigimtąjį skyrimąsi. 
Betjis nėra galimas be tam tikro nutautinimo, kas niekados nelieka 
be skriaudos savą šalį palikusiam ir iš savos kultūros išsiskyru- 
siam žmogui. Todėl mišrios vedybos niekados nėra pageidaujamos. 
Jas gali pateisinti tik ypatingos gyvenimo sąlygos. Jaunoji karta tu- 
ribūti taip nuteikta, kad ji niekados laisvu noru neieškotų sau kitos 


9 Op. cit., p. 61. 
" K, Adam, op. cit., p. 61. 

pusės svetimoje tautoje. To pačio etninio tipo ir tos pačios kultūros 
žmonių vedimasis geriausiai laiduoja visokeriopą šeimos vienybę, 
o vieninga šeima sudaro atramą ir vieningai tautai. 


b. Emigracijos tvarkymas 


Etninį savo tipą tauta gali išlaikyti tik tada, kai ji visa gyvena 
toje pačioje vietoje. Išsisklaidymas įvairiuose kraštuose palenkia at- 
siskyrusias grupes kitokiems gyvenamosios vietos veiksniams ir 
sius žmones atitolina nuo visos tautos, ardo jų gamtinį ryšį, ir to- 
dėl po kiek laiko etninėmis savo ypatybėmis jie ima skirtis nuo 
gyvenančiųjų tėvynėje. Sugriuvus gamtiniam vienodumui, daug 
sunkiau yra palaikyti ir kultūrinį vieningumą. „Išsiskirstymas, — 
rašo O. Baueris, - tautą, kaip gamtinę bendruomenę, pamažu su- . 
naikina, nes įvairios gyvenimo sąlygos įspaudžia atsiskyrusioms 
tautos dalims <...> skirtingų žymių, ir šitas skirtingumas negali 
būti išlygintas jokia kraujomaiša“. Dėl to iškeliavusioji tautos 
dalis visados yra tykojama nutautėjimo pavojaus. 

Emigracija todėl beveik visuomet tautai yra kenksminga. Ji ne 
tik sudaro pavojų iškeliavusiems žmonėms nutautėti, bet skaldo 
tautos jėgas ir mažina kultūrinį josios našumą. Aukšta tautinė kul- 
tūra reikalauja ankštos žmogiškosios aplinkos. Tuo tarpu emig- 
racija visados padaro spragų. Juo emigracija didėja, tuo labiau 
auga šitos spragos ir tuo labiau menkėja tautinė kultūra. Iškelia- 
vusioji dalis neatsveria šito kultūrinio sunykimo, nes žmonės, iš- 
plėšti iš gimtosios žemės ir patekę į naują aplinką, beveik nieka- 
dos nesukuria aukštos tautinės kultūros. Emigrantai, tegul jie 
kartais būtų ir turtingi, tautinės kultūros atžvilgiu beveik visados 
atsilieka. Naujųjų laikų istorija patvirtina šitą mintį. Jungtinėse 
Amerikos Valstybėse lietuvių yra 650 000, Meksikoje prancūzų 
apie 2000 000. Bet ir vieni, ir kiti yra žymiai atsilikę tautinės kul- 
tūros atžvilgiu. Materialinis jų gyvenimas yra net geresnis, bet 
kultūrinis aktyvumas tautinėje dirvoje žymiai menkesnis. Emig- 


12 Op. cit., p. 132-133. 

rantai tik tada pradeda kurti reikšmingą kultūrą, kai visiškai su- 
auga su nauju kraštu, kai įsigyvena į naujas sąlygas, žodžiu, kai 
tampa nauja tauta. Taip yra su anglosaksais Amerikoje ir su ispa- 
nais Argentinoje. Bet šitas faktas tik dar ryškiau parodo, jog emig- 
racija yra pavojinga tautos vieningumui. 

Dėl šių priežasčių emigracija niekados nėra skatintina. Ji gali 
būti tik pakenčiama kaip gyvenimo būtinybė. Jei kraštas yra per 
mažas, o gyventojų prieauglis didelis, aišku, dalis jų yra priversti 
iškeliauti svetur. Bet niekados emigracija negali būti masinė ir pa- 
laida. Masinė emigracija padaro per didelę žaizdą tautos kūne. 
Palaida emigracija išblaško žmones svetimuose kraštuose ir neiš- 
vengiamai juos tautai pražudo. „Nesirūpinimas emigracijos rei- 
kalais,- sako prof. St. Šalkauskis, - reiškia nenaudingą išmėtymą 
didelio tautinio turto, kuris gerai sunaudotas gali ir privalo su- 
vaidinti tautos gyvenime svarbią rolę”.® 

Emigracijos tvarkymas turi tris uždavinius: 1) nustatyti meti- 
nį emigracijos maksimumą; 2) planingai telkti iškeliaujančius į 
tam tikras kolonijas; 3) palaikyti ankštus kultūrinius santykius su 
jauapsigyvenusiais svetur tautos nariais. Visų šitų uždavinių vyk- 
dymas didžiausia dalimi yra valstybės rankose. Tik valstybė gali 
neleisti iškeliauti per dideliam žmonių skaičiui ir tik valstybė gali 
sėkmingai vykdyti kolonizaciją. Metinis iškeliaujančių žmonių skai- 
čius nieku būdu negali būti lygus metiniam prieaugliui, nes tuomet 
tauta metropolijoje ne tik nedidėtų, bet dar mažėtų tiek, kiek yra 
kasmet mirimų. Valstybė todėl ir turi aprezti iškeliaujančiųjų kie- 
ki, atsižvelgdama į tautos prieaugli ir į šalies talpumą. Planingas 
iškeliaujančiųjų telkimas į tam tikras kolonijas yra būtinas dėl to, 
kad paskiri emigrantai yra per daug silpni atsispirti svetimoms 
įtakoms ir per daug vieniši, kad galėtų būti naudingi tautinei kul- 
tūrai. Sutelkimas jų į vieną vietą geriau apsaugo juos nuo nutau- 
tėjimo ir labiau žadina kultūrinį jų našumą. Emigrantų kolonijos 
taip pat palengvina palaikyti santykius su paliktąja tauta. Emig- 
rantai turi būti gerai aprūpinti tautinėmis mokyklomis, savomis 
bažnyčiomis, tautine spauda, tautine literatūra, teatrais, kinais ir 


3 Lietuvių Tauta ir jos ugdymas, p. 59. 

visu tuo, ką tik tauta sukuria savo metropolijoje. Be tokio gyvo 
keitimosi kultūrinėmis gėrybėmis iškeliavusioji tautos dalis arba 
visai išnyksta, arba atsiskiria ir sukuria naują tautą. Tik kultūrinis 
santykiavimas palaiko vienodą istorinį emigrantų likimą su jų tau- 
ta ir todėl neleidžia jiems nuo jos atitrūkti. 

Nuolatinis ir planingas emigracijos tvarkymas iš dalies atsve- 
ria minėtus josios pavojus, nors niekados jų visiškai nepanaikina. 
Mūsų laikais, kada susisiekimo priemonės žymiai susiaurino Ze- 
mės erdvę, iškeliavimas svetur nėra taip labai pavojingas, jei tik 
jis nėra palaidas. Kultūrinį santykiavimą taip pat nėra taip labai 
sunku palaikyti ir tuo būdu apsaugoti emigrantus nuo nutautėji- 
mo. Bet šiam tikslui yra būtinas gyvas valstybės ir visuomenės susirū- 
pinimas emigracijos tvarkymu. Tik sutvarkyta emigracija gali įvyk- 
dyti tuos uždavinius, apie kuriuos kalba prof. K. Pakštas, būtent: 
užtikrinti tautai daugiau erdvės jos dabartiniam ir būsimam išsi- 
vystymui, surasti pagrindą būsimai josios didybei ir išsiugdyti 
tikrą draugą, kultūros bendradarbį ir rėmėją nelaimėse““. 


3. Etninio tipo gerinimas 
a. Gerinimo būdas ir priemonės 


Kaip pozityviai gerinti paveldimąsias etninio tipo ypatybes, 
gamtos mokslai šiandien dar nežino. Vis dėlto yra aišku, kad kai 
kurie nuodai, kaip alkoholis, nikotinas, kokainas, morfijus, opiu- 
mas, ir kai kurios ligos, kaip tuberkuliozė, epilepsija, sifilis (ir ki- 
tos venerinės ligos), ardo geruosius kūno elementus, naikina tin- 
kamą kūno santykiavimą su dvasia ir gamta ir todėl kenkia 
etniniam tipui. Todėl etninio tipo auklėtojai ir turi rūpintis, kad 
minėti nuodai ir ligos tautoje neįsigalėtų. Etninio tipo gerinimo 
būdas iki šiol tebėra dar negatyvus. Bet ir jis jau turi labai didelę 
reikšmę. Apsaugomąja savo pagalba jis išlaiko tai, ką gamta su- 
kūrė, ir atitiesia tai, ką civilizacija iškreipia. 


" Pig. Baltijos respublikų politinė geografija, Kaunas, 1929, p. 37. 

Etninio tipo ypatybės gali klestėti tik tada, kai tauta yra sveika 
ir gausi. Liegstanti tauta jau pačioje savyje slepia žuvimo daigus. 
Antra vertus, negausi tauta yra visados tykoma kultūrinio nena- 
šumo ir kultūrinio apsnūdimo. „Tauta, - sako prof. Šalkauskis, — 
nustojusi rasinio gajumo ir vaisingumo, nustoja sykiu energijos 
vesti gyvenimo kovą ir eiti nuolat kylančios pažangos keliais“. 
Etninio tipo gerinimas todėl turi eiti dviem kryptimis: tobulinti 
rasinį sveikatingumą ir skatinti rasinį vaisingumą. 

Tautos sveikatą ugdyti turi visi tautinio auklėjimo veiksniai. 
Svarbiausios reikšmės čia, be abejo, turi šeima. Daugelis biologų 
yra įsitikinę, kad motinos įtaka etniniam tipui susiformuoti yra 
nusverianti!*, kad motina yra tikroji fizinio tautiškumo ugdytoja 
ir saugotoja. Sveiki kūdikiai gali gimti tik iš sveikų tėvų. Todėl 
šeimų sveikatingumo tobulinimas yra pagrindinė priemonė gerinti etni- 
nį tipą. Šeimos sveikata yra tautos sveikata. Visuomenė ir valsty- 
bė turėtų ypatingai susirūpinti šeimos higiena. Šios rūšies litera- 
tūra ir straipsniai spaudoje, patarimai motinoms, gimdančių ir 
pagimdžiusių moterų globojimas, vaikų ligoninės ir poilsio na- 
mai- visa tai priemonės, kurių dauguma yra visuomenės bei vals- 
tybės rankose ir kuriomis galima žymiai sustiprinti tautos sveika- 
tinguma. Antra vertus, negalima leisti laisvai daugintis tiems, 
kurie serga užkrečiamomis ligomis arba iš kurių gimusieji būtų 
nenormalūs tiek kūnu, tiek siela. (Šį klausimą dėl jo aktualumo 
nagrinėsime kitame specialiame skyrelyje.) 

Mokyklos vaidmuo šiuo atžvilgiu taip pat yra gana reikšmin- 
gas. Šiam reikalui labiausiai tinka higienos pamokos. Jos supažindi- 
na mokinius su sveikatos reikalavimais ir įdiegia jiems atsakin- 
gumo jausmą už fizinę visos tautos gerovę. Higienos pamokos 
todėl negali būti tik mokymas. Žinių įsigijimas čia dar nedaug ką 
padeda. Mokiniai turi būti doriškai nuteikti gerbti kūną, jį saugo- 
ti, globoti ir juo rūpintis. Auklėjamasis higienos pamokų pobūdis turi 
būti ypač ryškus. Todėl Vokietijos 1920 m. mokytojų konferencija 
visai teisingai reikalavo, kad higienos pamokas dėstytų ne 


5 Lietuvių Tauta ir jos ugdymas, p. 59. 
16 Plg. M. Bėrilion. Les caractères nationaux, p. 19. 

gydytojas, bet mokytojas. Gydytojai gali paskaityti keletą paskai- 
tų tik specialiais klausimais. Kiti mokykloje dėstomi dalykai, kaip 
gamtamokslis, geografija, psichologija, tikyba, progai pasitaikius, 
taip pat gali mokinius pamokyti apie kūno gyvenimą ir apie svei- 
katingumo reikšmę tautai. 

Visuomenės ir valstybės pagalba įpratina jaunąją kartą vykdyti 
tai, ką ji yra sužinojusi mokykloje. Įstatymai ir įsakymai tvarko 
viešojo gyvenimo higieniškumą, sudrausdami išsišokėlius ir baus- 
dami neklaužadas. Didelę įtaką čia daro ir organizacijos, ypač spor- 
tinės, kurios jau tiesiog imasi tobulinti etninį tipą. Tik jos turėtų 
rūpintis ne tiek raumenų miklinimu, kiek apskritai rasinio gaju- 
mo išvystymu. Galop praktikuojamos švaros ir blaivybės savaitės 
taip pat yra gera priemonė įpratinti žmones sveikai tvarkyti savo 
namus, savo ūkį ir apskritai visą fizinį savo gyvenimą. 

Rasinio vaisingumo skatinimas paliečia vedybų ir šeimos pro- 
blemą. Juo tautoje yra didesnis vedusiųjų skaičius ir juo šeimos 
yra gausingesnės, tuo labiau tautai yra laiduojamas josios kultū- 
ros augimas ir brendimas. Be abejo, visuomet atsiras žmonių, ku- 
rie dėl aukštų idealų atsisako šeimos gyvenimo. Bet jų procentas 
visados bus nedidelis. Jie tautoje paprastai sudaro geriausiųjų bū- 
relį, kurių kultūrinis našumas atsveria prigimtąjį nevaisingumą. 
Jie tautai būtinai yra reikalingi, kad būtų kas mąsto ir, smulkių 
rūpesčių nekliudomi, stengiasi pakelti tautą į nacijos rangą. Visai 
kitą rūšį sudaro tie, kurie neveda ir neteka dėl medžiaginių su- 
metimų. Tokių žmonių tautoje neturėtų būti. Jie yra tikri tautos 
kūno parazitai, kurie paprastai ištvirkusiu savo gyvenimu jį grau- 
žia ir silpnina. Jaunimas jau iš pat mažens turėtų būti atgrasytas 
nuo tokio savanaudiško nusiteikimo. Šiam reikalui labai daug gali 
padėti mokykla ir jaunimo organizacijos. 

Su šituo dalyku yra surištas ir ankstyvų vedybų klausimas. Mū- 
sų laikais, kada materialinės sąlygos yra labai sunkios, didelė jau- 
nimo dalis negreit gali atsistoti ant savų kojų ir tuo būdu sudaryti 
pagrindą šeimos gyvenimui. Todėl nemažas procentas veda gana 
vėlai (apie 35-40 m.). Tuo tarpu vėlyvos vedybos yra nepagei- 
daujamos daugeliu-atžvilgių. Visų pirma jos netenka to jauno ide- 
alizmo ir džiaugsmingumo, kuris esti vedus jauname amžiuje. Kū- 

dikių išauginimas, ypač didesnio skaičiaus, yra žymiai sunkes- 
nis. Galop ir kūdikių mirtingumas yra didesnis". Todėl reikia ska- 
tinti jaunimą vesti jauname amžiuje (25-30 m.) ir kartu pagelbėti 
jaunoms šeimoms materialiniu atžvilgiu. Čia daug galėtų padėti 
valstybė. Hitlerio vyriausybė Vokietijoj padarė šiuo atžvilgiu gra- 
žią pradžią, duodama neturtingiems jaunavedžiams 2000 mar- 
kių paskolą, kurią reikia grąžinti dalimis po 10 metų ir kuri 500 
markių mažėja su kiekvieno kūdikio gimimu. 

Šitoji Vokietijos praktika ne tik pagelbsti jaunimui vesti, bet ir 
skatina šeimų gausingumg. Keturių kūdikių susilaukusieji tėvai pa- 
skolos nebeturi. Vis dėlto šeimos gausingumas yra geras tik tada, 
kai ji turi bent pakenčiamas sąlygas kūdikiams išauginti ir išauk- 
lėti. Tėvų skurdas gausią šeimą dažnai pastumia slidžiais keliais 
ir ne kartą ją visiškai pražudo. Todėl su šeimų gausingumo skatini- 
mu turėtų būti iš esmės surištas gausių šeimų rėmimas. Gyvenimas 
šiuo atžvilgiu dažnai eina visiškai atbulai: skiriamos premijos už 
pavyzdingus gyvulius, o darbininkų šeimos, turinčios 6-7 vai- 
kus, turi pačios vienos kovoti už savo buvimą. Antropologinis 
tautos ūkis yra svarbesnis už žemės ar gyvulių ūkį. Valstybė ir 
visuomenė turėtų atitiesti šiuo atžvilgiu iškreiptą tvarką. Didelės 
reikšmės čia turėtų vad. Seimos apdraudimo (Elternschaftsversiche- 
rung) įvedimas, kuris pagelbėtų tėvams nelaimėse, susijusiose su 
kūdikių gimimu ir augimu. Už nedidelį mokestį tėvai turėtų gau- 
ti pašalpą ligos ar mirties atveju. Šį dalyką tiksliai išaiškinti ir for- 
muluoti būtų tautos teisininkų pareiga. 


b. Šeimyninės eugenikos problema 


Šeima bus gausi ir kūdikiai bus sveiki tik tada, kai tėvai bus 
sveiki. Etninis tautos tipas yra perduodamas iš kartos į kartą pa- 
veldėjimo keliu. Todėl eugenikos problema čia atsistoja beveik 
centrinėje vietoje. Nei mokyklos, nei visuomenės, nei valstybės 
pagalba nieko nepadės, jei šeimos gimdys paliegėlius, išsigimėlius 


" Plg. Handwörterbuch der Staatswissenschaft, VI, 1166 p. hrsg. v- 
L. Eisler ir kt., Jena, 1925. 

ar silpnapročius. Todėl yra visai pateisinama susirūpinti tais, ku- 
rie negali turėti sveikų įpėdinių. 

Kad kiekvienas žmogus turi teisę gyventi, kultūringasis pasaulis 
šiandien aiškiai pripažįsta. Bet vargu ar būtų galima pateisinti 
mintį, kad kiekvienas asmuo turi teisę gyvenimą perteikti. Gyveni- 
mas yra labiau individualinis dalykas. Gyvenimo perteikimas yra 
daugiau visuomeninio pobūdžio. Todėl jis pirmiausia turėtų žiū- 
tėti visuomenės, o ne individo interesų. Prigimtas instinktas dau- 
gintis turėtų būti palenktas visuomenės reikalams. Žmonių gau- 
sėjimas yra būtinas, nes tik ligi tam tikro skaičiaus išaugusi žmonija 
gali prirengti visuotinio perkeitimo sąlygas. Gyvenimo idealo vyk- 
dymas reikalauja gimimo ir kartu šitą gimimą apsprendžia. Bet 
šiam idealui nėra nė kiek naudingas didėjimas silpnapročių, psi- 
chopatų ir apskritai nenormalių individų. Spartos praktika žudy- 
ti silpnus kūdikius buvo klaidinga, nes žmogaus vertingumą su- 
daro ne tik sveikata. Žmogus yra vertingas jau metafizine savo 
esme ir todėl turi teisę gyventi. Bet taip pat yra klaidinga nuomo- 
ne ir tų, kurie mano, jog gyvenimo idealui yra vis tiek, kokie žmo- 
nės gims. Spartiečiai paneigė asmens vertingumą, tarsi žmogus 
būtų tik priemonė gyvenimui. Gimdymo laisvės šalininkai panei- 
gia gyvenimo vertę, tarsi būtų visai nesvarbu, kas tą gyvenimą ku- 
ria. Reikia, priešingai spartiečiams, pripažinti teisę gyventi vi- 
siems, kurie tik prasidėjo motinos įsčiose. Bet antra vertus, 
priešingai perdėtos laisvės šalininkams (perdėta laisvė yra chao- 
sas!), reikia paneigti teisę gyvenimą perteikti tiems, kurie šituo per- 
teikimu ne tik nerengtų visuotiniam perkeitimui sąlygų, bet dar 
jas ardytų, tuo didindami pasaulyje blogį ir tolindami gėrio įsiga- 
lėjimą. 

Žiūrint į gyvybės perteikimą praktiniu atžvilgiu, taip pat rei- 
kia paneigti visišką šios srities laisvę, nes ji veda į netvarką ir į 
tautos žlugimą. Dėl to įvairūs moterystę liečią bažnytiniai ir vals- 
tybiniai įstatymai yra ne kas kita, kaip gyvybės perteikimo aprė- 
žimas tam tikromis sąlygomis. Bažnyčia ir valstybė draudžia vestis 
giminėms, per daug jauniems, draudžia poligamiją ir t, t. Vienas 
tik dalykas čia liko nesutvarkytas, būtent: ligos ir trūkumai. Ligi 
šiol nei Bažnyčios, nei valstybės įstatymuose nebuvo nieko aiš- 

kaus pasakyta apie tuos, kurių įpėdiniai bus nenormalūs. Vokie- 
tijos rasizmas, laikydamas etninį tipą aukščiausia vertybe, ryžosi 
šį dalyką sutvarkyti barbarišku būdu. Nuo 1934 m. sausio 1 dienos 
Vokietijoje įsigalėjo „įstatymas apsaugoti jaunąją kartą nuo pa- 
veldimų ligų“, pagal kurį turi būti sterilizuojami visi tie, kurie ser- 
ga įstatyme nurodytomis ligomis”. Įstatymo vykdymas, sakoma, 
iš karto paliečiąs 400 000 žmonių". 

Nesunku suprasti, kad šitoks klausimo išsprendimas yra prie- 
šingas žmogaus prigimčiai, nes niekas neturi teisės sužeisti nekaltą 
žmogų atimant iš jo prigimtąją galią. Įvairiems silpnapročiams ir iš- 
sigimėliams reikia atimti ne galią gimdyti, bet teisę. Kaip teisiniu ir 
moraliniu būdu draudžiama vestis giminėms ir per daug jauniems, 
taip lygiai tik teisiškai galima drausti gimdyti nenormaliems žmo- 
nėms. Vietoj sterilizacijos į Bažnyčios (civilinėje moterystėje — į 
valstybės?) įstatymus turėtų būti įvesta ardančioji ligų ir trūkumų 
kliūtis (impedimentum dirimens). Kliūčių skaičių didinti ar mažinti 
yra visiškai Bažnyčios galioje. Dėl to jei atsiranda reikalas apsau- 
goti tautos sveikatingumą, Bažnyčia lengvai čia gali ateiti pagal- 
bon, paskelbdama naują kliūtį. Juk ir tokios ardančios Bažnytinės 
kliūtys, kaip giminystė ir amžiaus nepakankamumas, yra atrem- 
tas į būsimosios kartos sveikatingumą. Be to, XII a. Bažnyčia drau- 
dė susižieduoti ir vesti sergantiems raupsais (Iepxa)?!. Tuo tarpu 
lepra paveldėjimo atžvilgiu nėra nė kiek pavojingesnė už psicho- 
patiją arba sifilį. Vadinasi, ir istorinė Bažnyčios praktika, ir jau 
esamų kai kurių kliūčių pagrindas neprieštarauja įvesti naują kliū- 
tį. Ligų ir trūkumų kliūtis turi reikšmingą ir moralinį pagrindą, 
nes nenormalūs žmonės nei patys nemoka tinkamai sugyventi, nei 


8 Įstatymas mini šias ligas: įgimta silpnaprotystė, šizofrenija, cirku- 
liarinė maniakinė-depresinė beprotybė, epilepsija, Šv. Vito šokis, pavel- 
dimas aklumas, paveldimas kurtumas, dideli fiziški iškrypimai ir pa- 
veldimas alkoholizmas. 

» Plg. Der Völkische Beobachter, 1934 m. sausio 15 d. 

2 Švedija turbūt pirmoji yra davusi pavyzdį. Joje jau 1915 m. buvo 
priimtas įstatymas, kad silpnapročiai, epileptikai ir venerinėmis ligomis 
sergantieji negali sueiti moterystėn. 

2 Plg. H. Pfatshbacher. Eugenische Ehehindernisse. Eine Kirchenrech- 
tliche Studie, Wien, 1933, p. 118-121. 

savo kūdikių gerai neišauklėja, tuo labiau kad daugelis šitų kūdi- 
kių taip pat esti nenormalūs. Sveikos dorinės atmosferos negali- 
ma laukti iš tų, kurie yra silpnapročiai arba kurie yra ištvirkę (si- 
filitikai, alkoholikai). 

Ligų ir trūkumų kliūtis yra vienintelė teisėta priemonė apsau- 
goti tautą nuo nenormalių žmonių gausėjimo. Tiesa, ji nesulaiko 
neteisėtų gimimų. Betjų, palyginti su teisėtais, yra gana nedidelis 
procentas ir jų niekados nebus galima sukliudyti, nes net ir steri- 
lizacija nepasieks visų tų, kurie yra nenormalūs. Tobulų apsau- 
gos priemonių čia nėra. Sterilizacija yra neteisėta ir nežmoniška 
priemonė. Tuo tarpu ligų ir trūkumų kliūtis gali pasiekti lygiai 
gerų rezultatų ir kartu nelaužyti žmogaus prigimties teisių. 

Taigi šeimyninės eugenikos problema, kuri turi pagrindinę 
reikšmę tautos sveikatingumui ir gausingumui, yra išsprendžia- 
ma tokiu būdu: viena vertus, sveiki ir gabūs žmonės skatinami 
kurti kuo gausingiausias šeimas, kita vertus, - teisinėmis priemo- 
nėmis atimama teisė (ne galia!) gimdyti tiems, kurių įpėdiniai bū- 
tų nesveiki ir psichiškai nenormalūs. Taip paruošęs fizinį pagrin- 
dą, tautiškas auklėjimas gali sėkmingai ugdyti psichinį tautiškumą. 


Ill. TAUTIŠKOS MĄSTYSENOS LAVINIMAS 
I. Tautos santykiai su kalba 
a. Kalbų įvairumas kaip mąstymo skirtingumo apraiška 


Nepaisant įvairių pastangų sukurti vieną tarptautinę kalbą, kaip 
patogią susižinojimo priemonę, kalbų įvairumas ne tik nenyksta, 
bet, tautinio sąjūdžio skatinamas, dar labiau stiprėja. Šiandien ne 
tik nekovojama prieš tautines kalbas, bet net tose pačiose kalbose 
stengiamasi gaivinti jau apmirusias tarmes’. Kalba, kaip vėliau ma- 
tysime, yra ryškiausias tautiškumo ženklas. Todėl, įsigalint tauti- 


! Plg. šveicariečių sąjūdį, kuris stengiasi vėl atgaivinti beveik jau iš- 
nykusią šveicarišką prancūzų kalbos tarmę (patois). 

niams pradams visame gyvenime, ir kalbos įgyja vis didesnės reikš- 
mės. Nėra nė menkiausio pagrindo manyti, kad kalbų įvairumas 
būtų tik praeinantis dalykas, kad tolesnis gyvenimas, tarptautinio 
artėjimo padedamas, išlygintų kalbinius skirtumus ir visą pasaulį 
arba bent didelę jo dalį sujungtų į vieną kalbos bendruomenę. Isto- 
rinis žmonijos išsivystymas eina visai atvirkščia kryptimi. 

Kuo šitoks kalbų įvairumas paremtas? Kas yra jo pagrindas ir 
priežastis? VI. Solovjovas yra pastebėjęs, kad „kalbų įvairumas 
apreiškia sielos gyvenimo formų skirtinguma...”?. Kalbos yra dėl 
to įvairios, kad yra skirtingas žmonių suvokimo ir mąstymo bū- 
das. „Tikra prasme, - sako Fichte, - kalba ne žmogus, bet jame 
kalba žmogiškoji prigimtis“ 3 Ji, būdama skirtinga, sukuria ir skir- 
tingas kalbas. Kalba yra specialiai mąstymo apraiška. Todėl kal- 
bos ir mąstymo santykiai mums kaip tik ir turėtų atskleisti kalbi- 
nio įvairumo prasmę. 

Mąstąs žmogus kalbos yra būtinai reikalingas. Mąstymo ir kal- 
bos santykiai nėra atsitiktiniai. Kalbos filosofai vis labiau įsitiki- 
na, kad „kalba minčiai nėra primesta iš viršaus, kaip drabužis, 
betsuja suaugusi kaip kūnas su siela“*. „Mąstymo forma ir garsi- 
nė forma, ~ sako žymus kalbos tyrinėtojas K. Vossleris, - yra vie- 
na su kita suaugusi ir viena kitai palenkta kaip vaisiaus branduo- 
lys ir kevalas, kaip žmogaus siela ir kūnas, kaip dvasia ir gamta“ 3 
Garsinis žodis ir mintis taip santykiuoja vienas su kitu kaip forma su 
turiniu. Mintis sudaro garsinio žodžio turinį, o žodis apvelka mintį 
tam tikra lytimi. Psichologai dar nėra išsprendę ginčo, ar galima 
mąstyti be žodžių. Vis dėlto jei ir gali būti minčių be žodžių, tai 
šitos mintys nėra aiškios ir griežtos, nes joms stinga ryškios lyties. 
Tai rodo išvidinis patyrimas, kai mes kartais nemokame žodžiu 
pasakyti kokios minties, nes ji mums dar nėra visai paaiškėjusi. Ją 
mes dar tik nujaučiame. Suvokę josios esmę ir patyrę josios turinį, 


* Rechtfertigung des Guten, Stuttgart, 1922, p. 560. 

3 Reden an die deutsche Nation, p. 120. 

*E. Zeller. Über die Bedeutung der Sprache und des Unterrichts für 
das geistige Leben, p. 369, „Deutsches Rundschau“ (metai ir nr. nepažy- 
meta). 

5 Sprache und Natur, 29 p. Festschrift H. Wöllflin, München, 1924. 

mes visuomet jau galime ją išreikšti žodžiais“. Antra vertus, yra 
žodžių be minties. Bet šitie žodžiai nėra žmogiški. Jie savo esme 
priklauso gyvulių pasauliui - riksmai, šauksmai ir kiti neprasmingi 
garsų junginiai. Jiems tikra prasme negali būti taikomas nė žodžio 
vardas. Jie yra garsai arba garsų sambūriai, bet ne žodžiai. Aiški 
mintis visados yra apipavidalinta žodžio lytimi, ir tikras žodis vi- 
sados yra pripildytas sąvokinio turinio. „Kalboje minties darbas 
įgyja pavidalą ir tampa pastovus“. Tik kalboje mūsų mąstymas 
susikristalizuoja konkrečiais pavidalais ir įgyja regimą išraišką. 
Kalba savo ruožtu todėl virsta, kaip Herderis pažymi, „mūsų proto 
charakteriu“? arba mūsų mąstymo apsireiškimu. Ji nėra tik žo- 
džių rinkinys, bet ypatingas sielos gyvenimo produktas arba „spe- 
cialus protinis mechanizmas“?. Mintis įgyja pavidalą žodyje, ir 
žodis įgyja prasmės mintyje. Mąstymas yra tylus kalbėjimas, ir 
kalbėjimas yra garsus mąstymas. 

Jei mintys yra kalbos turinys, o kalba - minčių lytis, jei, antra 
vertus, kalba yra konkretus mūsų proto apsireiškimas, aišku, kad 
šitų apsireiškimų skirtingumas mus veda į proto veikimo skirtin- 
gumą. Kalbų įvairumas rymo ant mąstysenos skirtingumo. Kiekvie- 
nos tautos kalba suponuoja savotišką tautos mąstyseną. Juo skir- 
tingesnė kalba, tuo skirtingesnė ir mąstysena, ir juo savotiškesnė 
kalba, tuo savotiškesnė ir mąstysena. Tautinė kalba yra tautos mąs- 
tysenos padaras, o būdama mąstymo lytis, savo ruožtu virsta individu- 
alinio mąstymo apsprendėja. 


b. Kalba kaip veizdimojo pažinimo pasekmė 


Nuo Herderio ir Humboldto laikų vis labiau imama suprasti, 
kad kalba yra simbolinė pažinimo lytis, kad žodis nėra sutartas 


5 Čia yra pagrindas ir to pedagoginio reikalavimo, kad mokiniai sa- 
vo abejones įteiktų mokytojui raštu. Griežta rašto lytimi formuluojama 
mintis ir pati ne kartą paaiškėja. 

7 L, Weisgerber, Deutschsprachliche Jugendbildung in ihren Grundla- 
gen, v. J. Antz ir kt., München, 1932, p. 56. 

5 Ideen zur Philosophie der Geschichte der Menschheit, II, p. 228. 

® R. Johannet. Le Principe des nationalités, p. 3. 

ženklas kaip Morzės abėcėlė, bet, pasak Herderio, lukštas, kuria- 
me randame mintį. Žodis ne tik reiškia mintį, bet jis ir tūri mintį. 
Žodis nėra sutartinis simbolis, kaip pelėda - mokslo ar inkaras - 
vilties, bet buities simbolis, vadinasi, toks ženklas, kuriame glūdi 
ženklinamasis daiktas (pvz., kryžius - išganymo simbolis). Žodis 
yra sujungtas su mintimi išvidiniais ryšiais. Kaip kryžius ne tik 
ženklina išganymą, bet ir išgano, taip ir žodis ne tik reiškia mintį, 
bet ir pats yra mintis. 

Žodžio kaip buities simbolio kilmė suponuoja vaizdingaji pa- 
žinimą, kada žmogus intuityviniu aktu regėjo daiktus ir jų suvo- 
kimą apvilko atitinkama garsine lytimi. Šitoji mintis jau glūdi Ap- 
reiškimo pasakojime, kaip pirmasis žmogus duoda vardus 
pasaulio sutvėrimams. Kalba gimė kartu su žmogaus pažinimu. 
Todėl yra klaidinga manyti žmoniją kada nors buvus be kalbos. 
Kaip žmonija visados turėjo pažinimą, taip ji visados turėjo ir kal- 
bą. Vis dėlto tasai pažinimas, kuris sukūrė kalbą, buvo kitoks negu 
pažinimas, kuris pasigelbsti kalba. Šiandien mes mąstome sąvoko- 
mis ir todėl esame reikalingi žodžių, kad į juos suimtume sąvokas. 
Pirmykštis žmogus mąstė vaizdais ir todėl jis kūrė žodžius. Pir- 
mykštis pažinimas buvo ne abstraktinis galvojimas, bet intuityvi- 
nis regėjimas, labai artimas meniškam pažinimui. Žmogus ne gal- 
vojo apie daiktą ir kūrė sąvoką, bet regėjo daiktą ir kūrė vaizdą, 
kurį įkūnijo žodyje. Žodžio kilmė yra grynai meniška. Žodis, kaip ir 
menininko kūrinys, slepia savyje daikto pergyvenimą ir jo vaizdą 
tokį, kokį suvokė pirmykštė žmogaus intuicija. Žmogus pergyve- 
no daiktą ar įvykį ir šitą pergyvenimą stengėsi išreikšti garsine 
žodžio lytimi. Žodis yra pati pirmoji žmogaus kūryba. „Kalbos 
paslaptis glūdi mitiškame pirmykščio žmogaus galvojime, o ne 
sintaksinio sakinio atsiradime“.!9 

Šiandien daikto vardą mes laikome tik ženklu. Mums atrodo, 
kad saulę būtų galima vadinti mėnuliu ir mėnulį - saule, nes mes 
jau nesuvokiame žodyje įkūnyto daikto pergyvenimo. Tuo tarpu 
veizdimojo pažinimo tarpsnyje ryšys tarp vardo ir daikto buvo 
būtinas. „Kad vardas ir daiktas, - sako E. Cassireris, - yra bütiname 


9 K. Vossler, op. cit., p. 37. 


167 


išvidiniame santykyje, kad vardas ne tik ženklina esmę, bet kad 
jis pats yra esmė ir kad esmės galybė jame yra paslėpta - visa tai 
yra pagrindinės mitinių pažiūrų prielaidos“." Vardas pirmykš- 
čiam žmogui buvo daikto esmė arba bent svarbi jojo dalis. Pagal 
egiptiečių pažiūras, žmogus susidėjo iš kūno, sielos, aš ir vardo. 
Vardo keitimas buvo surištas su žmogaus gyvenimo keitimu. 
Šita mintis aiškiai matyti Abraomo vardo pakeitime. Josios at- 
garsis Zymu popiežiaus ir kai kurių ordinų vienuolių vardo kei- 
time, kurie, padarę įžadus, tarsi virsta kitokiais žmonėmis. Išvidi- 
nis vardo ryšys su esme pasirodė ir Dievažmogio pavadinime. 
Vardas Jėzus, prieš kurį, Tautų Apaštalo žodžiais tariant, klau- 
pia visa, kas yra žemėje ir po žeme, buvo duotas iš aukšto ir 
praneštas iš anksto. 

Taigi todėl žinoti vardą reiškė turėti galios valdyti daiktą. 
Čia yra pagrindas visokiems burtams, žavėjimams, kerėjimams 
ir kartu palaiminimams. Vardo ištarimas, kaip esmės arba bent 
josios prado apreiškimas, pašaukdavo arba pavydavo dvasias 
ir demonus. Vardo galia Heraklito buvo filosofiškai formuluota 
Logos sąvokoje. Heraklito Logos, kaip pasaulio valdytojas, amži- 
nas ir neZlungas, yra kilęs iš mitinės pažiūros, kad vardas ir bui- 
tis yra viena. Gilios prasmės šiuo atžvilgiu turi Dieviškojo Logos 
pavadinimas Žodžiu ir Krikščionybės daiktų laiminimai bei pa- 
šventimai Dievo vardu. 

Todėl pirmykščiame tarpsnyje žodis, kaip vardas, nebuvo atsi- 
tiktinis ar sutartinis daikto pavadinimas tam tikra garsų kombi- 
nacija, bet garsinis apreiškimas daikto ypatybių arba vieno kurio jojo 
elemento pergyvenimo. Vanduo buvo pavadintas vandeniu ir žemė- 
žeme dėl to, kad šituose žodžiuose buvo įkūnytas pirmykštis van- 
dens ir žemės pergyvenimas. Šį dalyką suprato ir Dun Scotas. „Bet 
kurį žodį,- sako jis, - atitinka tam tikra daikto ypatybė arba daik- 
to buvimo būdas“... 


" Philosophie der symbolischen Formen, I, Die Sprache, Berlin, 1923, 
p. 2. 
12 Cuilibet modo significandi activo (šiuo vardu Scotas vadina žodį) cor- 
respondent aliqua proprrietas rei seu modus essendi rei. Grammatica specu- 
lativa, 2 cap., 6 n. išleist. M. F. Garcia O. F. M., 1910. 

Šį faktą šiandien mes patiriame vaikų gyvenime. Vaiko psichi- 
kos išsivystyme šiuo atžvilgiu pasikartoja pirmykščio žmogaus 
pažiūros į vardo ir daikto santykius. J. Piaget yra įrodęs, kad „vai- 
ko akyse kiekvienas objektas atrodo turįs pirmykštį ir absoliutinį 
vardą, sudarantį šito objekto prigimties dalį””. Iš Piaget pateiktų 
vaikams klausimų paaiškėjo, kad 5-6 metų vaikai vardo atsiradi- 
mą laiko daikto esmės i$spindejimu'*. Ligi 10 m. vaikai varde ma- 
to įsikūnijusią daikto esmę ir neigia galimybę daiktą pakeisti. Var- 
das jiems atrodo yra suaugęs su pačiais daiktais®. Tik nuo 11-12 
metų vaikai suvokia vardo ir daikto skirtumą. Šitie tyrinėjimai 
patvirtina mintį, kad prigimtas žodžio ir daikto santykis yra neatski- 
riamas nuo ankstyvo žmonijos ir žmogaus mąstymo. 


c. Tautos apsireiškimas kalboje 


Kalba, būdama pirmykštis tautos kūrybos vaisius ir veizdi- 
mojo pažinimo padaras, yra geriausias tautos atspindys. „Tautos 
genijus, - sako Herderis, - niekur kitur taip gerai neapsireiškia, 
kaip kalbos fizionomijoje”.'* Kalboje tauta įkūnija savo pasaulio 
suvokimo būdą, savo pažiūras į daiktus, savo istoriją, žodžiu, vi- 
są savo individualybę. Kalboje „gyvena visi tautos minčių turtai, 
josios tradicijos, istorija, religija ir gyvenimo dėsniai, visa josios 
širdis ir siela“'". Mokslo tauta apsireiškia savo protu, socialinėje 
santvarkoje - savo valia, meniškoje kūryboje - estetiniu savo su- 
gebėjimu. Kalboje ji apsireiškia visa savo individualybe. 

Visų pirma kalboje glūdi įvystyta tautos mąstysena ir tautos 
pasaulėvaizdis". Žodis, būdamas intuityviai suvoktų daikto ypatybių 


B La représentation du monde chez l'enfant, Paris, 1926, p. 30 

Y Buvo duotas klausimas: „Dėl ko mėnulis vadinasi mėnulis?“ Atsa- 
kymas: „Dėl to, kad žmonės pamatė mėnulį ir žinojo, kad jis vadinasi 
mėnulis“ (op. cit., p. 46). 

5Plg. op. cit., p. 64. 

16 Ideen zur Philosophie der Geschichte der Menschheit, II, p. 236. 

17 J. G. Herder. Briefe zur Beförderung der Humanität, I, Riga, 1793, 
p. 146. 

!8 Pasaulevaizdis (Weltbild) taip santykiuoja su pasaulėžiūra (Weltan- 
schauung), kaip vaizdas - su sąvoka. 

išraiška, geriausiai atitinka tą daikto pažinimo būdą, kuris yra 
savas tautai. Jei tauta suvoktą daikto turinį apvilko tokia, o ne 
kitokia garsine lytimi, matyti, šitoji lytis buvo labiausiai artima 
tautiniam daikto pergyvenimui. Tauta kuria kalbą visai savaimin- 
gai, todėl tautinėje kalboje visados esama instinktyvinio ir pri- 
gimto atitikimo tarp žodžio ir daikto. Tautos mąstyseną tobulai gali 
išreikšti tik josios kalba. Tautinė kalba yra instinktyvus tautiškos mąs- 
tysenos apsireiškimas. „Slaptingas kalbos genijus <...> atskleidžia 
visą tautos dvasią ir visą jos gyvenimo filosofiją“. Dun Scotas 
yra tiesiog klasiškai išaiškinęs santykį tarp žodžio ir daikto su- 
vokimo. „Aktyvūs ženklinimo būdai (t. y. žodžiai. - A. M.), - sako 
jis,- kyla iš pasyviųjų suvokimo būdų. Bet šitie aktyvūs ženklini- 
mo būdai kyla iš buvimo būdų taip, kaip šie yra proto suvokiami. 
Proto suvokti buvimo būdai yra vadinami pasyviais suvokimo 
būdais. Todėl aktyvūs ženklinimo būdai kyla iš buvimo būdų, 
tarpininkaujant pasyviems suvokimo būdams“. Kitaip sakant, 
žodis yra garsinis daikto apreiškimas. Bet daiktas žodyje yra ap- 
reiškiamas taip, kaip jį pažino protas. Protas tam tikra prasme yra 
lyg ir prizmė, kuri savotiškai laužia ateinančias į ją daikto lytis. 
Daikto suvokimas prote įgyja savotišką atspalvį. Todėl žodyje glū- 
di įkūnytas kuris nors daikto buvimo būdas, arba daikto ypatybė, 
bet tik taip, kaip ją suvokė protas. Daikto ypatybė žodį pasiekia 
tik per protą. Žodžio, suvokimo ir daikto santykius Scotas dar 
taip paaiškina: „Buvimo būdas yra pati daikto ypatybė; suvoki- 
mo būdas yra daikto ypatybė, kokią ją pažino protas; ženklinimo 
būdas yra to pačio daikto ypatybė, išreikšta žodžiu”. Dėl to pro- 
tas žodyje įkūnija tai, ką pažįsta, ir įkūnija taip, kaip pažįsta. Kalba 
darosi ne tik daiktų pavadinimas, bet ir daiktų suvokimo apreiški- 
mas. „Tauta, - sako Herderis, - neturi nė vienos idėjos, kuriai ne- 
turėtų žodžio“.Z Antra vertus, tauta neturi nė vieno žodžio, ku- 
riame neglūdėtų kokia nors idėja. Savo kalba tauta apreiškia savo 
filosofiją, savo pažiūras į pasaulį ir į gyvenimą, nes kuria žodžius 


* M. de Munnyck. Psychologie du Patriotisme, p. 68-69. 
® Grammatica speculativa, 3 cap. 11 n. 

2 Op. cit. 4 cap. 12 n. 

"Ideen zur Philosophie etc. II, p. 227. 

taip, kaip suvokia daiktus. „Jau nuo Babelio bokšto laikų, - tvirti- 
na VI. Solovjovas, - tautinių skirtingumų idėja yra tautų mąsty- 
mo ir gyvenimo pamatas“.5 

Šituos skirtingumus tautos paprastai įkūnija viename charak- 
teringame žodyje, kuris išreiškia visą tautinės individualybės es- 
mę. Joubert'as yra pasakęs, kad jis norėtų visą knygą surašyti į 
vieną puslapį, šitą puslapį suimti į vieną sakinį ir šitą sakinį iš- 
reikšti vienu žodžiu. Neįvykęs rašytojo noras, pasirodo, įsikūnija 
tautinėse kalbose. „Neregima individuali tautos dvasia, -ra$o kul- 
türos filosofas Th. Haeckeris, - apsireiškia visuose regimuose sa- 
vo žygiuose, bet aiškiausiai ji matyti josios kalboje. Kiekvienoje 
kalboje girdime žodžių, kurie yra širdies tonai, kurie mums kal- 
ba, kuo šitos širdys gyvena, kuo jos rūpinasi, koks yra didžiau- 
sias jų ilgesys, kokie yra jų kentėjimai, džiaugsmai ir linksmy- 
bės“.* Pats Haeckeris yra padaręs įdomų bandymą konkrečiai 
paieškoti tokių charakteringų žodžių. Graikams, pvz., tokiu Zo- 
džiu jis laiko Logos. Jame esanti sukaupta visa graikų tautos esmė. 
Nė viena tauta nėra tiek grūmusis su šito žodžio problemomis, 
kiek graikai. Jis yra neišverčiamas. Norint pajausti jo turinio pil- 
natvę ir slaptingą jo prasmę, reikia jį tarti pirmykščiu jo pavidalu. 
Šituo žodžiu yra išreiškiamas graikų tautos pašaukimas ir josios 
vaidmuo Zmonijoje. Graikų tautos esmė tapo įamžinta Dievaž- 
mogio pavadinime Logos. 

Romėnai tautinį savo charakterį ir savo pasaulėžiūrą, pasak 
Haeckerio, išreiškė žodžiu Res. Tai taip pat yra neišverčiamas žo- 
dis kaip ir graikiškasis Logos. Jis kartu reiškia ir realybę, ir realy- 
bės vardą. Kiek graikai savo Logose apreiškia idealinį savo pobū- 
dį, tiek romėnai į Res sudėjo savo sveiką tikrovės pajautimą. 
Valstybė romėnui nėra kažkas nepaprasta, bet tik res publica (vie- 
šas dalykas); laimė nėra neišrišama problema, bet res secundae (pa- 
lankūs dalykai), o nelaimė - res adversae (priešingi dalykai); istori- 
ja nėra kažkas atitraukta nuo daiktų, bet res gestae (įvykinti 
dalykai); istorikas nėra idėjų aprašinėtojas, bet rerum scriptor; net 


® Nationale u. politische Betrachtungen, 119 p. 
2 Virgil. Vater des Abendlandes, Leipzig, 1931, p. 117. 

pati Roma buvo vadinama caput rerum, o Cezaris — custos rerum. 
Žodyje Res telpa visa romėnų gyvenimo filosofija. Charakteringu 
prancūzų žodžiu Haeckeris laiko Raison. Šitas žodis reiškia ir pro- 
tavimą, ir sugebėjimą protauti kartu, ir apsiskaičiavimą. Lamarti- 
ne net sako, kad poezija yra raison chantėe. Vokiečiams charakte- 
ringas esąs žodis Wesen. Jame glūdi germaniškos dvasios 
metafiziškas ūkanotumas arba ūkanotas metafiziškumas. Vokie- 
čiai kalba ne tik apie Staatswesen, bet ir apie Schiffwesen ir Zeitungs- 
wesen. Šitas žodis, pasak Haeckerio, yra vokiečių filosofijos esmė 
ir likimas, laimė ir nelaimė. Juo yra išreiškiama gelmė, bet be aiš- 
kių kontūrų”. 

Šitie Haeckerio parinkti pavyzdžiai aiškiai rodo, kaip į kalbą 
tauta sudeda visą save. „Kalba darosi pirmutinė, aiškiausia ir reikš- 
mingiausia žymė, kuria viena tauta skiriasi nuo kitos“.** K. Vos- 
sleris net mano, kad „jei mūsų stebėjimas būtų labiau išlavėjęs, 
galėtume iš kalbančio asmens veido išraiškos ir gestų, negirdėda- 
mi netjo žodžių, įspėti, kokiam kraštui jis priklauso ir kokios tau- 
tos jis yra narys“7. 

Todėl nėra ko stebėtis, kad tauta nė su vienu tautiniu dalyku 
nėra taip suaugusi, kaip su kalba. Tautinė kalba yra tarsi tautos 
siela: kol ji gyva, tol gyva ir tauta. Ir priešingai, nykstant kalbai, 
nyksta ir tauta. Tik ypatingas istorinis likimas gali išgelbėti tautą, 
netekusią savo kalbos. Paprastai, žlugus kalbai, ir tauta netenka 
savo individualybės. O tautos atgijimas visados prasideda tauti- 
nės kalbos atgijimu. „Nėra žinoma nė vieno tautinio atbudimo, 
kuris nebūtų prasidėjęs kalbiniu renesansu“ .** Kalbos atgijimas, 
gražiu R. Johannet pasakymu, yra „pirmutinis tautos kvietimas 
prie ginklų“. Vokiečių XVII a. kalbos draugijos, mūsų „Aušra“ 
ir romantiškos Basanavičiaus teorijos buvo ne kas kita, kaip pir- 
mieji tautinio atbudimo ženklai. Tauta, tarsi antrą kartą gimda- 
ma, pradeda savo kūrybą nuo to, nuo ko ji pradėjo ir pirmykščia- 


3 Plg. op. cit. 120-124 p. 

% M. Meillet, cit. R. Johannet, Le Principe des nationalités, p. 390. 
Op. cit., p. 35. 

3 R. Johannet, op. cit., p. 390. 

® Op. cit., 391. 

me savo tarpsnyje, būtent: nuo kalbos. Atgaivindama savo kalbą, 
tauta atgaivina savą pasaulėvaizdį, savą individualybę ir tuo bū- 
du stiprėja savo viduje. Kova už gimtąją kalbą virsta kova už sa- 
vo esmę ir už savo buvimą. „Susidomėjimas gimtąja kalba aukš- 
Čiausią laipsnį pasiekia paprastai tada, kai išviršiniai pavojai 
pažadina tautą susidomėti giliausiomis savo jėgomis“ 2? Jei tik tau- 
tos ugdytojams pasiseka prikelti kalbą, jie gali būti tikri, kad pa- 
regės ir tautos prisikėlimą. Kalbos atgaivinimas prikelia tautą, o 
kalbos mokymas palaiko tautą. 


2. Gimtosios kalbos mokymo prasmė 
a. Mąstymo apsprendimas tautiška lytimi 


Kalba yra ne tik mąstymo padaras, bet ir mąstymo įrankis. Mąs- 
tymas kuria kalbą, kalba savo ruožtu apsprendžia mąstymą. „Pro- 
tas gimdo kalbą, - sako Abėlard'as, - o kalba gimdo protą“?! Pa- 
sak Hegelio, dvasia kuria kalbą dar ne kaip inteligencija; dvasia 
tik kalboje tampa inteligencija ta prasme, kad kalba pakelia dva- 
sią į aukštesnį susipratimo laipsnį. Kalbos apspręsta dvasia daro- 
si tarsi protingesnė, nes įgyja konkrečiam savo reiškimuisi lytį. 
Šiuo atžvilgiu galima sakyti, kad žmonija išmoko tik tada mąsty- 
ti, kai išmoko kalbėti. Lotyniškas posakis: žmogus yra „animal 
rationale, quia orationale“ — šita prasme taip pat yra teisingas. 
Kalba nėra galima be mąstymo. Bet tobulesnis mąstymas nėra ga- 
limas be kalbos. Žmogus, mokėdamas kalbėti, disciplinuoja savo 
mintis, suimdamas jas į tam tikras garsines formas, apspręsda- 
mas jų turinį tam tikromis lytimis ir tuo būdu padarydamas jas 
aiškesnes ir ryškesnes. Fichte net teigia, kad „Žmonės yra daug 
daugiau formuojami kalbos negu kalba - žmonių“**, 


2 L. Weisgerber. Deutschsprachliche Jugendbildung in ihren Grund- 
lagen, p. 29. 

A Cit. R. Eisler. Wörterbuch der philos. Begriffe, IL, p. 172. 

* Reden an die deutsche Nation, p. 51. 

Čia tad ir paaiškėja kalbos mokymo prasmė. Gimęs žmogus 
turi mąstymo galią, bet šitoji jo galia dar neveikia, nes nėra ap- 
spręsta jokia lytimi. Pojūčių pažinimas duoda protui medžiagos 
sąvokoms susidaryti. Bet kad protas galėtų kaip reikia išvystyti 
savo veikimą, jis turi turėti tam tikrą savo veikseną, pagal kurią 
tyrinėtų aplinką ir jungtų įgytas idėjas į vieningą sistemą. Sėk- 
mingam savo darbui jis turi būti apspręstas tam tikru būdu; jo vei- 
kimas turi būti suimtas į tam tikras lytis. Kalbos išmokymas kaip 
tik ir perteikia protui tam tikrą mąstyseną. Savo prigimtimi pro- 
tas nėra palenktas jokiam konkrečiam mąstymo būdui. Jis tiktai 
gali jį įsigyti. Išmokus kalbėti, šitoji galimybė virsta realybe. Kal- 
bos išmokymas todėl ir yra ne kas kita, kaip mąstymo apsprendimas vie- 
na kuria konkrečia lytimi. 

Pirmoji žmogaus išmoktoji kalba paprastai esti jo tautos kal- 
ba. Todėlji pirmiausia ir apsprendžia individualinį mąstymą tam 
tikra konkrečia lytimi. Bet tautinėje kalboje, kaip matėme, yra su- 
sikristalizavusi tautos mąstysena. Išvidinė tautinės kalbos forma 
yra tauti$kos mąstysenos apraiška. Todėl individas, išmokdamas 
savos tautos kalbą, tuo pačiu pasisavina šitą kalbos lytį, ja ap- 
sprendžia savo mąstymą, įgydamas tuo būdu tam tikrą mąstyse- 
na, kuri yra ne kas kita, kaip jo tautos mąstysena. „Žmogus, — 
rašo L. Weisgerberis, - mokydamasis gimtosios kalbos, yra įglau- 
džiamas į savos tautos minties pasaulį... Jis gali judėti tik gimto- 
sios kalbos sąvokose ir mąstymo formose, kurių turinys jam sa- 
vaime tampa prigimtu jo pasaulėvaizdžiu“.* Žmogiškasis jo 
mąstymas dabar įgyja tam tikrą savo veikimo būdą ir kryptį, vie- 
nodą su visų tautos narių mąstysena. Mąstymo galia darosi nu- 
teikta veikti taip, kaip reikalauja psichinė tautos individualybė. 
Todėl gimtosios kalbos išmokymas yra perteikimas individui intelektu- 
alinio tautiškumo, apsprendžiant jo mąstymą tautiška lytimi. Per kal- 
bą tauta skleidžiasi individe intelektualiniu atžvilgiu. Šia prasme 
ir yra sakoma, kad „lingua gentem facit“. Dėl šios priežasties yra 
nepaprastai svarbu išmokti gimtąją kalbą kuo anksčiausiai ir kuo tobu- 


* Die Stellung der Sprache im Aufbau der Gesamtkultur, „Wörter u. 
Sachen“. XV Bd., 1933, p. 146. 

liausiai, Kas mažas būdamas buvo mokomas svetimos kalbos, va- 
dinasi, kieno mąstymas visų pirma buvo apspręstas svetima lyti- 
mi, tam vėliau yra labai sunku išmokti savą kalbą ir susigyventi 
su savos tautos mąstysena. Antra vertus, kas jaunystėje gimtosios 
kalbos neišmoko tobulai, vadinasi, neapsprendė savo mąstyse- 
nos tobula tautiška lytimi, tas niekados nemąstys tikrai tautiškai 
ir visados bus atviras svetimoms įtakoms. „Kalbos lavinimo dar- 
bas... siekia ligi pačių mąstymo bei veikimo pamatų ir daro įtakos 
visam gyvenimui“. Todėl jis turi būti labai ankstyvas ir labai 
rūpestingas. 


b. Tautinio pasaulėvaizdžio perteikimas 


Tautiška mąstymo lytis visų pirma apsireiškia tam tikru pa- 
saulio pažinimo būdu, tam tikromis pažiūromis, arba savotišku 
pasaulėvaizdžiu. Šitasai tautos pasaulėvaizdis glūdi įvystytas jos 
kalboje. Kiekviename žodyje, kaip matėme, yra įkūnytas daikto 
vaizdas, kaip jį suvokė intuityvinis žmogaus pažinimas. Dėl to 
išmokti gimtosios kalbos reiškia savaimingai pasisavinti tautinį pasau- 
lėvaizdį. „Mokydamasis kalbos, - sako L. Weisgerberis, - žmogus 
įsijungia į savo kalbos bendruomenę, perimdamas savo gimto- 
sios kalbos pasaulėvaizdį“. Tai, kas atskiram žmogui būtų sun- 
ku ir net tiesiog neįmanoma įsigyti savomis pastangomis, gimto- 
sios kalbos mokymosi pagalba ateina visai savaime. Žmonės 
nekuria sau pasaulėvaizdžių kiekvienas atskirai, bet kalbos dėka 
pasisavina vieną ir tą patį. Todėl „visi, kurie išmoksta tos pačios 
gimtosios kalbos, yra sujungiami į vieną dvasinį vienetą ir mąsty- 
mebei veikime yra kreipiami ta pačia linkme“*. Kalba darosi tau- 
tos dvasios reiškėja ir kartu palaikytoja, o šitos kalbos moky- 
mas tampa tautos dvasios skleidimusi individuose. Šita prasme 
Fr. Paulsenas visai teisingai tvirtina, kad „per gimtąją kalbą 


* L. Weisgerber. Deutschsprachliche Jugendbildung in ihren Grund- 
lagen, p. 64. 

* Op. cit. 52 p. : 

“L, Weisgerber. Die Stellung der Sprache im Aufbau der Gesamtkul- 
tur, p. 145. 

kiekvienas žmogus visų pirma yra surišamas su bendrosios dva- 
sios gyvenimu””. 

Tautinis pasaulėvaizdis ir pažinimo bendruomenė žmogui yra 
savotiškas likimas. Atskiras individas negali pasirinkti, kuri kal- 
ba turėtų būti jo gimtoji kalba. Ją paprastai parenka jam pats gi- 
mimo faktas. Todėl ir jo mąstysena, jo pasaulio suvokimo būdas 
per kalbą taip pat esti apspręstas savaimingai. Tautinis pasaulė- 
vaizdis nėra kritiško apsisprendimo padaras, ir pažinimo bendruo- 
menė nėra laisvo pasirinkimo dalykas. Jie yra žmogui perteikia- 
mi dar toli gražu prieš jo sugebėjimą kritiškai ir laisvai apsispręsti. 
Žmogus paties prigimto gyvenimo eigos yra lenkiamas suvokti 
daiktus taip, o ne kitaip, ir įsijungti į tokią dvasios bendruomenę, 
o nej kitokią. Šiuo tad atžvilgiu gimtosios kalbos išmokymas yra per- 
teikimas individui tautinio pasaulėvaizdžio, įjungiant jį tuo būdu į tau- 
fing suvokimo bendruomenę. 


c. Individo įjungimas į tautos kultūrą 


Kalboje glūdįs tautinis pasaulėvaizdis nėra vienos kartos pa- 
daras. Jis yra vaisius ištisų amžių ir begalinės eilės žmonių. Jis yra 
tapęs ir tampas, kaip ir pati kalba. Kalba yra istorinis padaras ir 
todėl yra palenkta istoriniams veiksniams. Kalba kinta su tautos 
istorija ir kartu su ja vystosi. Bet kalba nėra viena kuri kultūros 
sritis šalia kitų sričių. Ji apima visą gyvenimą, daro jam įtakos ir 
patijosios iš gyvenimo patiria. Kalba yra organiškai suaugusi su visa 
tauta. Todėl tautos kultūros kitimas ir išsivystymas neišvengia- 
mai palieka kalboje savo bruožų. Kalba darosi tam tikra prasme 
tautos istorijos veidrodis, kuriame akylus žvilgis gali pastebėti 
tautos gyvenimo eigą ir jo išsivystymo laipsnius. „Kiekviena kal- 
ba, - rašo L. Weisgerberis, - yra dvasinio darbo vaisius ir sutelk- 
tinis visų ankstesnių kalbos bendruomenės narių padaras. Gali- 
ma net tvirtinti, kad visos pasaulio kalbos sudaro jungtį tarp 


* Moderne Bildungswesen. Die allgemeinen Grundlagen der Kultur 
der Gegenwart, von W. Lexis ir kt., p. 60. 

dabartinių žmonių ir žmonijos pradžios“. Kad kalba iš tikro yra 
tautos atspindis, tą įrodė savo darbais K. Vossleris”, H. Nauman- 
nas“, H. Brinkmannas*! ir kiti. 

Taigi įsisavindamas gimtąją kalbą, žmogus kartu įsisavina ir 
tautos kultūrą, kiek ji kalboje yra susikristalizavusi. Per kalbą in- 
dividui byloja jo tautos istorija, josios žygiai ir josios gyvenimo 
siekimai. „Kalba, - sako E. Dėvaud'as, - yra tarpasmenines difu- 
zijos įrankis ne tik tarp individo ir jo aplinkos, bet ir tarp individo 
ir ilgos jo pranokėjų eilės su elitu tų, kurie šita kalba mąstė, mylė- 
jo ir verkė“ .*? Išmokdamas gimtosios kalbos, žmogus įsijungia į tą 
gyvenimo srovę, kuri iš tolimos praeities per jį eina į nežinomą 
ateitį. Kalba jį suriša su tautine bendruomene, padaro jį tikru jo- 
sios nariu, dalyvaujančiu josios mąstyme ir veikime. W. v. Hum- 
boldtas kalbą vadino „istorine žmonijos galybe“. Gal tai per daug 
yra pasakyta žmonijos atžvilgiu, bet šitoji mintis yra visai teisinga 
žmogaus atžvilgiu. Žmogui, atskiram individui, kalba iš tikro yra 
istorinė galybė, kuri jį įterpia į bendruomenę, suriša su tautos kul- 
tūra, apsprendžia jo mąstymą ir tuo būdu visą jo gyvenimą krei- 
pia tam tikra linkme. Išmokęs gimtosios kalbos, „vaikas darosi 
bendruomenės narys, istorinis žmogus ir išlavinta dvasia“. Tik 
įsijungęs į kalbos bendruomenę jis gali pasisavinti savos tautos 
laimėjimus ir tuo būdu pats apreikšti savo kūrybą. Gimtosios kal- 
bos išmokymu žmogus esti sutapdomas su nenutrūkstamu tautinės kul- 
tūros išsivystymu. 

Todėl gimtosios kalbos mokymas turi tris pagrindinius užda- 
vinius: 1) apspręsti individo mąstymą tautiška lytimi; 2) perteikti jam 
tautinį pasaulėvaizdį ir 3) įjungti jį į tautinės kultūros eigą. Pirmojo ir 


* Die Stellung der Sprache etc., p. 146. 

* Frankreichs Kultur im Spiegel seiner Sprachentwicklung, Heidel- 
berg, 1913; Frankreichs Kultur u. Sprache, Heidelberg, 1929. 

* Versuch einer Geschichte der deutschen Sprache als Geschichte 
des deutschen Geistes, „Deutsche Vierteljahrschrift für Literatur u. Geis- 
tesgeschichte“, 1 sąs., 1923. 

* Sprachwandel u. Sprachbewegung in ahd. Zeit. Jena, 1931. 

* A propos de la motion Wettstein, p. 28. 

8 Hördt, cit. L. Weisgerber. Deutschsprachliche Jugendbildung ete., 
p. 66. 

antrojo uždavinio vykdymas suteikia intelektualiniam žmogaus 
veikimui lytį ir kryptį. Šiedu uždaviniai yra ankštai surišti vienas 
su antru ir gali būti vykdomi kartu. Trečiasis uždavinys įveda 
žmogų į tautinę aplinką, kurios apsuptas jis gali vaisingai apreikšti 
kūrybinius savo sugebėjimus. Gimtosios kalbos mokymas galiausia 
virsta kūrybiniu žmogaus veikdymu intelektualinėje srityje. Pasisavi- 
nęs tautišką mąstyseną (lytį ir kryptį), žmogus savo darbams 
įspaudžia tautiškų bruožų, o įsijungęs į tautinės kultūros srovę, 
savo žygiams jis laimi aplinką, kurioje jie gali plisti ir bręsti. Visa 
tai gimtosios kalbos mokymą padaro reikšmingiausiu uždaviniu 
visame tautiškame auklėjime. 


3. Gimtosios kalbos mokymo praktika 
a. Dėstomieji gimtosios kalbos objektai 


Dėstomuosius gimtosios kalbos objektus apsprendžia tie už- 
daviniai, kuriuos turi vykdyti gimtosios kalbos mokymas. Jis turi 
apspręsti individualinį mąstymą tautiška lytimi ir įvesti individą 
į tautinės kultūros išsivystymo eigą. Pirmąjį uždavinį vykdo pa- 
čios kalbos perteikimas, antrąjį - mokinio supažindinimas su kal- 
bos išsivystymu. Todėl gimtosios kalbos mokymo uždaviniai na- 
tūraliai reikalauja dviejų dalykų: 1) gimtosios kalbos mokslo ir 2) 
gimtosios kalbos istorijos mokslo arba plačiai suprastos gramati- 
kos ir kalbos istorijos. 

a. Gramatika. Pačios gimtosios kalbos mokymas turi kiek 
galima tobuliau apspręsti individo mąstymą tautiška lytimi ir jį 
pakreipti tautos mąstymo linkme. Todėl gramatikos mokymas pra- 
sideda jau su pirmųjų žodžių tarimu. Pirmoji gramatikos moky- 
toja yra motina. Tautiškas auklėjimas iš jos reikalauja pirmiausia 
geros tarsenos, nes kūdikystės metais gero garsinio daikto vaizdo 
perteikimas yra ypatingai svarbus. Garsinėje žodžio struktūroje, 
kaip matėme, yra įkūnytas pirmykštis tautiškai suvoktas daikto 
vaizdas. Žodžio kirtis ir priegaidė, balsių ilgumas ir trumpumas, 
kuris sudaro žodžio melodiją, priebalsių charakteris - visa tai yra 

garsinė medžiaga, tarnavusi realizuoti daikto vaizdui. Todėl gerai 
tarti žodį reiškia garsais išreikšti daikto ypatybę, kaip ją suvokė pirmykštė 
tautas intuicija. Netikęs žodžio tarimas iškreipia daikto vaizdą ir 
tuo būdu blogai apsprendžia kūdikio mąstymą. Netikusiai tarti 
žodį yra tas pat, kaip netikusiai pagrobti muzikos dalykėlį arba 
padaryti netikusią paveikslo kopiją. Geras žodžio tarimas atkuria 
tai, ką tauta jame realizavo. Garsinėje lytyje kūdikis savaimingai 
suvokia daiktą tautišku būdu ir tuo pačiu įgyja tautišką mąstyse- 
ną. Todėl nuo motinos tarsenos tobulumo labai daug pareina ir tautiš- 
kos kūdikio mąstysenos tobulumas, nes kūdikis tautiškai daiktą suvokia 
pirmiausia per garsinę jo pavadinimo lytį. 

Tarseną tobulinti ir apskritai visą kalbos mokymą išvystyti yra 
pašaukta mokykla. Ji turi atbaigti mąstymo apsprendimą tautiška 
lytimi. „Kalbos pamokų uždavinys, - sako L. Weisgerberis, - yra 
kiek galima tobuliau išmokyti mokinį gimtosios kalbos, atsklei- 
džiant jam kalbos turinio pasaulj”.* 

Jei mokykloje dėstomos gramatikos pagrindinis uždavinys yra 
apspręsti mokinio mąstymą tautiška lytimi, išmokant jį gerai kal- 
bėti, jei, antra vertus, išmokymas kalbėti yra tautinio pasaulėvaiz- 
džio perteikimas, tai ir gramatika giliausia savo esme yra ne 20- 
džio mokslas, bet žodžio ir daikto santykio mokslas. Ji turi ne tiek 
nagrinėti patį žodį (jo kilmę, jo darybą, jo vietą sakinyje), kiek 
išvidinį jo sąryšį su jo reiškiamu daiktu. Žodis tam tikra prasme 
yra muzikinis kūrinys. Todėl jo esmei suvokti anaiptol neužtenka 
išnagrinėti atskiras jo dalis formaliniu atžvilgiu. Jį reikia imti vi- 
są, reikia iškelti ir išaiškinti jo garsuose įvystytą daikto vaizdą. 
Gramatika turi tyrinėti ne parašytus, bet gyvus žodžius. Kaip muzi- 
kos mokslas nėra gaidy, bet gaidomis išreikštų garsinių kūrinių 
mokslas, taip ir gramatika turi būti ne raidinių, bet garsinių žodžių 
mokslas. Tuo tarpu garsas visados yra susijęs su jo reiškiamu daik- 
tu. 

Septynioliktojo ir aštuonioliktojo šimtmečio filologai, būdami 
kartu filosofai, gyvai suprato žodžio ryšį su daiktu ir šita krypti- 
mi bandė lenkti kalbos mokslą. Fr. Baconas, pvz., svajojo apie 


# Die deutschsprachliche Jugendbildung etc., p. 85. 

gramatiką, „kuri uoliai tyrinėtų ne žodžių tarpusavį atitikimą, bet 
atitikimą tarp žodžio ir daikto“®. Šita mintis yra ypač gyva Her- 
derio veikaluose; ją skelbė J. G. Schottelis* ir kiti. Tik XIX ir XX a. 
filologai savo tyrinėjimo objektą, pasak L. Weisgerberio, „sukny- 
gino ir suskalde””. Mūsų laikų filosofija elgiasi taip, „tarsi žmo- 
gaus gyvenime kalba būtų toks daiktas, kurį galima nuo visų sri- 
čių atskirti, nuo visų ryšių atpalaiduoti ir padaryti mokslo 
objektu“*. Prieš tokį gramatikos suknyginimą ir suraidinimą pa- 
mažu pradedama kovoti, keliant aikštėn „gyvą gramatiką, kuri 
savo objektą tyrinėtų ryšium su žmogaus buvimu ir kultūros vyks- 
mu“®, Šitą reakciją mūsų laikais galima pastebėti ir ypatingame 
fonetikos pabrėžime. 

Tautiškai apspręsti žmogaus mąstymą gali tik toji L. Weisger- 
berio vadinama „gyvoji gramatika“, kuri tiria kalbą kaip gyvą ap- 
raišką. Ji rodo mokiniams, kaip tauta mąsto dabartyje. Iš tokios 
gramatikos aiškėja tautinės mąstysenos ir net visos tautinės indi- 
vidualybės esmė. Gramatika kaip dėstomasis mokykloje objektas turė- 
tų atskleisti mokiniams tautinį pasaulėvaizdį ir išaiškinti žodžių ryšį su 
daiktais. Pasilikti tik žodžių srityje, praleidžiant daiktus, reikštų 
atlikti tik pusę darbo. Formalinė gramatika tyrinėja tik kalbos dra- 
bužį, nesupažindindama mokinio su gyvu gimtosios kalbos kū- 
nu ir siela. Tiesa, naujasis gramatikos supratimas dar tik gema. 
Bet E. Lercho“, K. Wildhageno”, K. Vosslerio?? ir kitų darbai at- 
skleidė šitoje srityje plačių perspektyvų. 


® „grammatica, que non analogiam verborum ad invicem, sed ana- 
logiam inter verba et res, sive rationem, sedulo inquirat”. De dignitate et 
augmentis scientiarum (1625). Plg. L. Weisgerber. Die Stellung der 
Sprache, etc., p. 136. 

* Teutsche Sprachkunst, 1641. 

7 Op. cit., p. 135. 

* L. Weisgerber, op. cit. ibd. 

* L. Weisgerber, op. cit., p. 136. 

* Französische Sprache u. französische Wesensart, Handbuch der 
Frankreichskunde, 1, 1928. 

* Die englische Sprache ein Spiegelbild englischen Wesens, „Britan- 
nica“. Festschrift für M. Förster, 1929. 

® Geist u, Kultur i. der Sprache, Heidelberg, 1925. 

B.Kalbos istorija.- Kiek gramatika apsprendžia indivi- 
do mąstymą tautiška lytimi, perteikdama jam tautinį pasaulėvaiz- 
dį, tiek gimtosios kalbos istorija įveda žmogų į tautinės kultūros ei- 
gą. Tautos kalboje, kaip matėme, yra tam tikru būdu įkūnyta tautos 
istorija. „Kiekvienas žodis, kiekvienas pasikeitimas liudija pra- 
ėjusių kartų likimą ir darbus“*. Todėl gimtosios kalbos mokymas 
negali pasitenkinti tik gramatika, kuri yra tautos dabarties vaiz- 
das. Šiandien vis labiau imama reikalauti, kad gimtosios kalbos 
būtų mokoma „kaip tautos istorijos liudytojos ir kaip tautos būdo 
išraiškos“**. Tautos būdo išraiška yra gramatika. Tautos istorijos 
liudytoja yra gimtosios kalbos istorija. 

Gimtosios kalbos istorijoje kalba atgyja, ir dabartinės lytys, ku- 
rios pačios vienos būtų labai neaiškios, įgyja prasmės, nes esti su- 
vokiamos kaip ilgės tautinės evoliucijos pasekmė. „Kas dar bent 
truputį jaučiasi esąs surištas su savo tautos likimu, - sako L. Weis- 
gerberis, - kas pripažįsta tradicijų galybę, tam kalbos istorijos pa- 
žintys įgyja gyvybės, tas jaučiasi pasisavinęs gyvą palikimą, ku- 
riame užčiumpiamai žymu jo tautos likimas“.* Per gramatiką 
žmogus įeina į dabartinę savos tautos bendruomenę. Per kalbos 
istoriją jis įsijungia į josios praeitį. Pro jo akis praslenka tautos išsi- 
vystymas, ir dabartinė tauta darosi geriau suprantama. Todėl gim- 
tosios kalbos istorija atbaigia gramatikos mokymą, nes atskleidžia 
dabartinės kalbos kilmę ir kartu įjungia žmogų į tautinės kultū- 
ros vyksmą. Be kalbos istorijos gimtosios kalbos mokymas susto- 
tų pusiaukelėje. 

Pats dėstymas, suprantama, turi būti gyvenimiškas, kaip ir gra- 
matikos mokymas. Kalbos istorijos mokytojas turi žiūrėti į kalbos išsi- 
vystymą kaip į tautos išsivystymo pasekmę. Kalba išsivysto ir kinta 
todėl, kad išsivysto ir kinta tautos suvokimas, kuris nesutelpa ar- 
ba nepasitenkina jau esamomis garsinėmis lytimis. O pats šitas 
suvokimas kinta dėl to, kad kinta visas tautos gyvenimas. Tauta 
keliauja į kitokią aplinką, susitinka su svetimomis tautomis, 


3 L. Weisgerber. Die deutschsprachliche Jugendbildung etc., p. 62. 
* L. Weisgerber, op. cit., p. 61 
3 Op. cit., p. 62 

savinasi jų kultūrą ir tuo būdu pamažu keičia savo individualy- 
bę. Kalbos istorijos mokymas kaip tik ir turi parodyti, kokių veiks- 
nių įtakoje kito tautos suvokimas, tautos pasaulėvaizdis ir kaip 
jis kūrė kitokias garsines lytis. Tiesa, tai yra nelengvas uždavinys, 
bet jis yra būtinas, jei nenorima kalbos istoriją paversti negyvu 
raidinių lyčių rinkiniu. Tik su tautos gyvenimu surišta gimtosios 
kalbos istorija turi svarbios reikšmės tautiškos mąstysenos lavini- 
mui. 


b. Dorinis momentas gimtosios kalbos mokyme 


Gimtosios kalbos mokymasis yra visados skirtingas nuo sve- 
timų kalbų. Svetimas kalbas galima mokytis ir dėl reikalo. Gali- 
majų nemylėti ir nemėgti. Tuo tarpu gimtosios kalbos mokoma- 
si dėl to, kad ji yra sava, kad per ją mes įsigyvename į savo tautą, 
kad josios pagalba mes patys tampame tikrais savo tautos na- 
riais. „Gilesnis suaugimas su gimtosios kalbos dvasia, — rašo 
L. Weisgerberis, - stiprina tautiško elgimosi pagrindus; suvok- 
damas, kad atskiro žmogaus gyvenimas yra labai stipriai sujung- 
tas su bendruomenės sukurtomis ir perteiktomis gėrybėmis, žmo- 
gus susidaro šiuo atžvilgiu tam tikrą nusistatymą; pažinimas, 
kad visi kalbos bendruomenės nariai yra ankštai tarp savęs su- 
rišti (...), mums parodo, jog atskiras Žmogus šitame vyksme tam- 
pa bendruomenės palaikytoju ir kartu atsakingu už tautos su- 
kurtų vertybių — tarp jų ir gimtosios kalbos - išlaikymą ir 
ištobulinimą“ .* 

Gimtosios kalbos mokymas todėl įgyja dorinės reikšmės, nes pažadi- 
na dorinį žmogaus santykiavimą su sava tauta. Tautiniu atžvilgiu yra 
svarbu ir pasisavinti gimtąją kalbą, ir kartu josios pagalba išvys- 
tyti tautinę individualybę bei nustatyti tinkamus su ja santykius. 
Pati kalba tautiniam auklėjimui yra tik priemonė. Josios moky- 
mas pagelbsti žmogui subręsti tautiniu atžvilgiu. Šita prasme yra 
pateisinamas toksai L. Weisgerberio nurodomas gimtosios kal- 
bos mokymo tikslas: „Gimtosios kalbos mokymo tikslas yra žmo- 


% Op. cit., p. 70. 

gus, pasiryžęs ir pasiruošęs dalyvauti bendruose darbuose, kurie 
atsiranda dėl sąryšio su tos pačios kalbos bendruomene“ ?? Kitaip 
sakant, gimtosios kalbos mokymo tikslas, pasak L. Weisgerberio, 
tautiniu atžvilgiu yra ne pats kalbos išmokymas, bet žmogaus nu- 
siteikimas aktyviai dalyvauti tautos gyvenime. Kalbos išmoky- 
mas yra tik pagalbinis tikslas, siekiant svarbiausiojo ir pagrindi- 
niojo. 

Šitas tikslas, kurį kelia L. Weisgerberis gimtosios kalbos mo- 
kymui, yra visai teisingas. Bet jis yra tolimesnis net ir tautiniu 
atžvilgiu. Tautinis auklėjimas iš gimtosios kalbos mokymo pirmiau- 
sia reikalauja nustatyti tinkamus mokinio santykius su pačia kalba. 
Santykiai su sava kalba, kaip ir su kiekviena tautine gėrybe, pa- 
sireiškia pagarba, meile ir rūpinimusi. Todėl ir gimtosios kalbos mo- 
kyrnas tautiniu atžvilgiu turi pažadinti mokiniui gimtosios kalbos pa- 
garbą, meilę ir rūpinimąsi josios išlaikymu ir ištobulinimu. Mokinys 
turi pajausti, kad kalba tam tikra prasme yra lyg ir kokia švente- 
nybė, kurios negalima niekinti netikslia tarsena, netaisyklingais 
posakiais ar šiurkščiu stiliumi, kad ji yra vienintelė sava kalba, 
vadinasi, vienintelė kalba, organiškai suaugusi su mūsų siela ir 
tarsi tapusi josios dalimi; kad rūpinimasis josios išlaikymu ir iš- 
tobulinimu yra pagrindinis kiekvieno patriotiškai nusiteikusio 
žmogaus uždavinys. 

Bet pagarba, meilė gimtajai kalbai ir rūpinimasis ja neturi virsti 
svetimų kalbų nepaisymu ir niekinimu. Šovinistiškas nusiteiki- 
mas čia taip pat netinka, kaip ir visoje tautinėje srityje. Gimtosios 
kalbos mokymas yra pašauktas tinkamai nuteikti mokinius ir svetimų 
kalbų atžvilgiu. Jiems reikia išaiškinti, kad kalbų įvairumas yra žmo- 
gaus dvasios visuotinumo ir įvairumo apraiška, kad žmogus su- 
geba į tą patį daiktą pažiūrėti iš įvairių įvairiausių atžvilgių ir jo 
suvokimą apvilkti įvairiausiomis garsinėmis lytimis; kad sveti- 
mų kalbų mokymasis, išmokus savą kalbą, yra įsigyvenimas į ki- 
tokį suvokimą ir tuo būdu turtinimas savo dvasios. Tinkamas sve- 
timų kalbų gerbimas ir objektyvus jų vertinimas savaime kyla iš 
pagarbos ir meilės gimtajai kalbai. 


7 Op. cit., p. 69. 

c. Reikalavimai gimtosios kalbos mokytojui 


„Mokyti gimtosios kalbos, - sako L. Weisgerberis, - yra dau- 
giau, negu tik perteikti nustatytos medžiagos kiekį, daugiau, ne- 
gu tik skatinti dvasinį mokinio išsivystymą. Tai yra rūpintis pa- 
čia kalba ir kartu tautybės pagrindais“. Gimtosios kalbos 
mokymas yra visiškai skirtingas nuo svetimų kalbų mokymo. Gim- 
tosios kalbos mokytojas moko ir kalbos, ir filologijos; jis įveda mo- 
kinį į tautinę kultūrą, jis auklėja jį doriniam santykiavimui su sa- 
va tauta. Gimtosios kalbos mokytojo asmenyje susitinka psichologas, 
filologas, filosofas ir auklėtojas. 

Mokytojui reikia pažinti vaikų kalbos psichologiją, kad galėtų juos 
išmokyti tinkamai kalbėti. Jam reikia būti gerai susipažinusiam 
su filologija, kad galėtų mokinius įvesti į kalbinį pasaulį. Kalbos ir 
kultūros filosofija jam yra reikalinga dėl to, kad galėtų dėstyti kal- 
bą kaip tautos dvasios apraišką ir kaip tautinės kultūros išsivys- 
tymo produktą. Mokytojas, pasak A. Bacho, turi „suaugti su tau- 
ta ir pasinerti tėviškėje, nuo kurios prasideda visas jo darbas“. 
Galop jis turi būti auklėtojas, kad galėtų įkvėpti mokiniams mei- 
lės, pagarbos ir rūpinimosi gimtąja kalba. 

Šitie reikalavimai apsprendžia ir gimtosios kalbos mokytojų 
paruošimą. Pedagoginių institutų ar mokytojų seminarijų progra- 
mos turėtų būti taip sutvarkytos, kad mokytojai būtų paruošti vi- 
siems gimtosios kalbos mokymo uždaviniams vykdyti. S. Engel- 
manas, pvz., numato kalbos mokytojams paskaitas ir pratybas: 
kalbos filosofijos, kalbos psichologijos, vaikų kalbos vystymosi ir 
kalbėjimo fiziologijos“. Vienos filologijos čia niekados neužten- 
ka. Be bendrųjų kiekvienam pedagogui būtinų dalykų, gimtosios 
kalbos mokytojų paruošime turėtų rasti vietos dar tokie specialūs 
objektai: 


* Die deutschsprachliche Jugendbildung etc., p. 180. 

? Volkskunde u. Schule, Die deutschsprachliche Jugendbildung etc., 
p. 412. 

® Plg. L. Weisgerber, op. cit., p. 178. 

I. Psichologiniam paruošimui. 11. Lingvistiniam paruošimui, 


1. Vaiko psichologija. 1. Gimtosios kalbos fonetika. 

2. Vaiko kalbos išsivystymas. 2. Gimtosios kalbos gramatika. 

3. Kalbėjimo fiziologija. 3. Gimtosios kalbos geografija. 
HI. Filosofiniam paruošimui. IV. Pedagoginiam paruošimui. 

1. Kultūros filosofija. 1. Dorinė pedagogija. 

2. Kalbos filosofija. 2. Tautinis auklėjimas. 


3. Tautos istoriosofija. 


Pirmosios grupės dalykai yra ypač reikšmingi pradžios mo- 
kyklos mokytojams, nes pirmutinis jų uždavinys yra išmokyti vai- 
ką gerai kalbėti. Trečioji grupė yra ypač svarbi aukštesniųjų mo- 
kyklų mokytojams, kurie, gramatikos ir kalbos istorijos padedami, 
perteikia mokiniui tautinį pasaulėvaizdį ir įveda jį į tautinę ben- 
druomenę. Antroji ir ketvirtoji grupė, kaip kalbinio ir pedagogi- 
nio paruošimo dalykai, yra lygiai reikalingi visiems. 


d. Dvikalbių pradžios mokyklų problema 


Dvikalbėmis pradžios mokykomis čia vadiname tokias mo- 
kyklas, kuriose mokomieji dalykai yra dėstomi dviem kalbomis. 
Tokių mokyklų paprastai esama ten, kur tauta neturi savos kal- 
bos, arba ten, kur gyvena įvairių tautų žmonės (pvz., Belgijoje, 
Alzase ir kitur). Kaip vertinti tokias mokyklas tautiško auklėjimo 
atžvilgiu? Klausimą išspręsti nėra sunku, žinant, ką reiškia išmo- 
kyti vaiką kalbos ir kuo skiriasi viena kalba nuo antros. 

Išmokyti vaiką kalbėti reiškia apspręsti jo mąstymą tam tikra 
lytimi. Bet šitas apsprendimas nebus tobulas, jei tuo pačiu metu 
bus mokoma dviejų kalbų. Kalbos, kaip matėme, nėra tik ženklų 
rinkiniai, kurių keletą galima pasisavinti vienu metu, kaip arit- 
metikos ar algebros ženklus. Kalbose glūdi įvystytas tautos suvo- 
kimo būdas. Todėl mokant vaiką sykiu dviejų kalbų, jo mąstymas 
yra apsprendžiamas dviem skirtingomis lytimis, kurių nė viena 
negali būti tobulai pasisavinta, nes viena kitai kliudo. Juo kalbos 
yra skirtingesnės, tuo šitos lytys yra įvairesnės, tuo jų įtaka viena 

kitai yra kenksmingesne ir tuo jų apsprendimas netobulesnis. Mo- 
kant vaiką dviejų kalbų, tobulai neišmokoma nė vienos. Žmogus 
dviejų gimtųjų kalbų niekados neturi. Paprastai jis vieną jų pa- 
meta kaip nereikalingą. Vaikas užmiršta visas tas kalbas, kurių 
buvo išmokęs vaikystės metais ir pasisavina tik tą, kuri yra jo gim- 
toji. Pati prigimtis čia stengiasi atiteisti tai, ką žmogus iškreipia. 
Todėl Fichte yra teisingai pastebėjęs, kad žmogui kalba yra tik 
viena““!. Išmokti galima daug kalbų, bet pasisavinti tik vieną 
(M. de Munnynckas). 

Šiuo tad atžvilgiu dviejų kalbų pradžios mokykloje vartojimas 
yra kenksmingas vaiko mąstymo išsivystymui. Vaikas neįgyja aiš- 
kios mąstysenos ir tobulai nejauga į kalbos dvasią. Jo psichikoje 
atsiranda sąmyšis ir netikrumas. „Visų šalių stebėtojai, - sako 
L. Weisgerberis, — sutinka, kad vaikai, kurie iš mažumės kalba 
dviem kalbom, dvasiniu atžvilgiu ne tik labiau neišsivysto, bet 
dar net atsilieka. <...> Šitoji skriauda ypač didelė yra tada, kai 
mokykla yra dvikalbė ta prasme, kad vaikai jau nuo pirmųjų me- 
tų yra verčiami mokytis svetimos kalbos ir praktikoje ją vartoti. 
Tokiomis sąlygomis svetimų kalbų mokymas ne tik nepagelbsti 
kalbiniam lavinimui, bet sutrukdo vaiko išsivystymą ir tuo pada- 
ro jam didelę skriaudą“ .** Todėl jau L. Vivesas visai teisingai rei- 
kalavo, kad pradžios mokykloje visi dalykai būtų dėstomi tik gim- 
tąja kalba. Jei kurios šalies gyvenimas verčia žmones kuo 
anksčiausiai pradėt vartoti ir antrą kalbą, tai šitą darbą turėtų at- 
likti gimnazija arba vidurinė mokykla. Tuo tarpu dvikalbės pra- 
džios mokyklos tautišku atžvilgiu niekados nėra pageidaujamos. 
Jas galima pakęsti tik kaip neišvengiamą blogybę, dažniausiai at- 
siradusią dėl nelemtai susipynusių politinių aplinkybių. 


e. Nusistatymas tarptautinės kalbos atžvilgiu 


Jau nuo XVIII a. buvo dedamos pastangos sukurti vieną tarp- 
tautinę kalbą. Bet visi bandymai, neišskyrus nė esperanto, nepavy- 


& Reden an die deutsche Nation, p. 20. 
€ Op. cit., p. 151-152. 

ko, ir šiandien net atrodo, kad tarptautinės kalbos idėja tautinio 
sąjūdžio yra baigiama užslopinti. Viso to priežastis glūdi pačioje 
šitos idėjos esmėje. Tarptautinė kalba gali būti arba visai nauja, su- 
kurta iš savotiškų garsinių lyčių, arba jau esamų kalbų junginys, kaip 
esperanto. Pirmuoju atveju ji yra neįmanoma, nes joks individas 
nesukurs naujų garsinių lyčių daiktams pavadinti. Dirbtiniu būdu 
kalba nėra sukuriama. Vienintelė reali galimybė yra atsiremti į jau 
esamas kalbas ir iš jų sudaryti daugiau ar mažiau vykusį telkinį. 
Bet tokiu būdu atsiradusi kalba visados liks skurdi savo formom, 
sustingusi savo posakiais ir dirbtinė savo stiliumi. Tarptautinė kal- 
ba gali būti tik individualinės kūrybos vaisius. Tuo tarpu individas 
niekados nesukurs tokių turiningų ir įvairių formų, kokių yra su- 
kūrusi istorija gyvose kalbose. Tokia kalba bus galima išreikšti tik 
stambius minties bruožus be smulkesnių ir subtilesnių atspalvių. Ji 
gali būti vartojama prekybos bei pramonės reikalams, „bet mokslo 
ir meno tikslams tokia kalba yra amžinai nepriimtina. Ji niekados 
negali atstoti organiškai išsivysčiusios prigimties vaiko kalbos”®. 
Todėl M. de Munnynckas griežtai teigia, jog „yra absurdiška staty- 
ti vienoje eilėje tautines ir dirbtines kalbas. Psichiniu atžvilgiu jos 
yra visiškai nelygintini dalykai, nes beveik visiškai skirtingi““. 
Šitas jų skirtingumas kyla iš klaidingo pamato, į kurį yra at- 
remta tarptautinės kalbos idėja. Tarptautinės kalbos šalininkai ir 
kūrėjai į kalbą žiūri kaip į negyvą ženklų sistemą, kuriuos galima 
savavališkai keisti, tvarkyti ir tuo būdu sudaryti naują kalbą. Tuo 
tarpu esame jau matę, kad kalba yra tautos mąstysenos išraiška, 
kad kiekviename žodyje glūdi įvystytas daikto vaizdas. Todėl 
žmogui yra ne vis tiek, kaip daiktą vadinti. Kalba turi imanenti- 
nius savo dėsnius ir imanentinę savo logiką, ko dirbtinėms kal- 
boms visados stinga. Net žodžių lytys, galūnės, priesagos - ir tos 
turi prasmę. Jas karpyti, keisti, kaip yra įvykę esperanto kalboje, 
reiškia nužudyti žodžius, paversti juos šifru ir jį išmokti. 
Dirbtinės kalbos dar ir tuo skiriasi nuo tautinių, kad jos iš 
esmės yra raidinės kalbos, tuo tarpu tautinės yra garsinės kalbos. 


® P. Barth. Philosophie der Geschichte als Soziologie, p. 580. 
* Psychologie du patriotisme, p. 69. 

Tautinės kalbos garsus paverčia raidėmis, dirbtinės kalbos bando 
raides paversti garsais. Aiškiausias pavyzdys čia yra esperanto. 
Jo kūrėjas negalėjo imti garsinių žodžių ir juos kaityti, nes turbūt 
nėra nė vieno garso, kurį visos tautos ištartų vienodai. Žodžių ta- 
rimą iš tarptautinės kalbos kūrimo reikia būtinai išskirti. Tuomet 
lieka parašyti žodžiai arba žodžių schemos, kurias galima per- 
dirbti ir tik jau perdirbtas tarti. Bet šitas tarimas taip pat negali 
būti išrastas. Tarimo savyje tikrovėje nėra ir negali būti. Dirbtinių 
kalbų kūrėjai yra priversti kiekvienos raidės ištarimą skolintis iš 
kurios nors tautos. Tuo būdu tarptautinė kalba fonetiniu atžvil- 
giu virsta tikru chaosu, ir apie žodžio melodiją čia negali būti nė 
kalbos. Jei tarsena yra pasisavinama iš vienos tautos, tuomet dirb- 
tinėms raidžių lytims netinka gyvos garsų lytys, kas sudaro išvi- 
dinę kalbos disharmoniją. 

Dėl šitų priežasčių tarptautinės kalbos ir neprigyja. Žmonės ins- 
tinktyviai jaučia, kad tai yra dirbtinės schemos, neturinčios atra- 
mos žmonių mąstysenoje, neturinčios savų garsinių lyčių ir todėl 
niekados negalinčios tapti gyvomis kalbomis. „Kalbų įvairumas yra 
įvairumas kelių, kuriais vyksta intelektualinis žmonijos ginčas su 
pasauliu“. Kalbų daugybėje byloja visuotinė žmogaus dvasia. Sek- 
minių stebuklas, kada Šv. Dvasia sujungė tikinčiuosius į vieną ben- 
druomenę, taip pat buvo simbolis vieningos minties apsireiškimo 
kalbų įvairybėje. Petras kalbėjo, o kiekvienas jį suprato sava kalba“. 


IV. ESTETINIS TAUTOS LAVINIMAS 
1. Tautos įtaka menui 
a) Menininko ryšiai su tauta 


Kiekvienas žmogus gali būti kūrybiškas tik giliai įsišaknijęs 
savo tautoje, o menininkas yra tikras savo šalies augmuo ir ypač 


“ L. Weisgerber. Die Stellung der Sprache etc., p. 145. 
% Plg. Apd. 2, p.5-12. 

reikalingas gimtosios žemės syvų. Jis gali ir net turi pralenkti liau- 
dies kūrybą. „Bet net ir tada, kai kūrėjas peržengia grynojo liau- 
diškumo liniją ir linksta į šviesuomenę, jis niekados neprivalo pa- 
sukti iš tautos pažymėto kelio <...>, jei nenori leisti išslysti iš po 
kojų žemei“! Fr. Schilleris, tiesa, reikalavo, kad poetas nepriklau- 
sytų jokiai tautai ir jokiam amžiui. Bet tai tinka tik kūrybos vai- 
siams, o ne pačiai kūrybai. Kūrybos laimėjimai iš tikro pralaužia 
tautos sienas ir tampa visos žmonijos nuosavybe. Schillerio vei- 
kalai yra visos žmonijos, ne tik vokiečių tautos turtas. Bet pati 
kūryba, kaip veiksmas, visados semiasi gyvybės iš erdvės ir laiko. 
Menininkas, kuris šiuo atžvilgiu norėtų atitrūkti nuo savos tau- 
tos ir nuo savo amžiaus, tuo pačiu atitrūktų nuo tikrovės ir pra- 
žudytų savo meną, nes jį išsekintų. Kiekvienas kūrėjas iš tikrovės 
kyla ir tikrove minta. Egzotizmas yra didžiausias kūrybos prie- 
šas. Pats Schilleris nė nejautė, kiek jis buvo vokiečių tautos sūnus 
ir XVIII šimtmečio reiškėjas. Poeto dvasia aprėpia visą žmoniją, 
betjo kūrybos šaknys keroja tik gimtojoje žemėje. Putinas šią mintį 
yra išreiškęs gražiu dvieiliu: 


Tu pasėjai mano gyvastį, dangau, 
Bet aš čia, juodojoj žemėj, išdygau?. 


Wėlfflinas yra pastebėjęs, kad kiekvienas menininkas turi sa- 
vo optiką, savo „menišką regėjimą (kūnstlerisches Sehen)“ ir kad 
nuo šito regėjimo pareina meno stiliai. Bet savo esme, išskyrus 
individualinį nusiteikimą, šitas meniškas kūrėjo regėjimas yra ne 
kas kita, kaip estetinis visos tautos nusiteikimas. Išvidinis meni- 
ninko santykiavimas su pasauliu yra estetinio tautiškumo apraiška. Tauta 
apsprendžia individą ne tik fizinėje ir intelektualinėje, bet ir este- 
tinėje srityje. Tasai apsprendimas yra realus kiekviename žmo- 
guje. Bet regimos išraiškos ir ryškių bruožų jis įgyja tik meninin- 
ke. Per menininko asmenybę tauta apreiškia kūrybinę savo galią. 


"R. Petsch. cit. E. Tyroff. Das Heimatserlebnis i. den Werken Otto 
Ludwigs. Berlin, 1931, p. 14-15. 
2 Tarp dviejų aušrų, Kaunas, 1927, p. 28. 

Jei tautos menas atvaizduoja tautos gyvenimą perkeistu pavida- 
lu (transfiguratio), tai menininkas darosi šito perkeitimo vykdy- 
tojas ir kartu naujo amžiaus skelbėjas. Štai dėl ko visų laikų taūtos 
savo kūrėjus, ypač poetus ir muzikus, laikė savo vadais ir žyniais. 
E. Hello keliamas išvidinis poeto ir pranašo (poėte - prophėte) 
sąryšis buvo ir tebėra gyvas visų tautų intuicijoje. Menininko dva- 
sioje susitelkia estetinis tautos suvokimo būdas. Tauta perteikia 
menininkui savo menišką regėjimą ir tuo būdu jį tarsi pagimdo. 
Beethovenas negalėjo būti rusas, ir Dostojevskio negalima įsivaiz- 
duoti vokiečiu. Didžiausi meno genijai yra ryškiausi estetinio tau- 
tos savotiškumo atskleidėjai. Įvairių menininkų kūrybos analizė 
galėtų duoti šiam reikalui gražių pavyzdžių. 

Menininko ryšiai su tauta ypač yra aiškūs poezijoje, kuri, bū- 
dama žodžio menas, arčiausiai prieina prie tautos gelmių, nes nau- 
dojasi dvasingiausiu tautos padaru - kalbn. Šitoje srityje meninin- 
kas taip labai yra susijęs su tautiniu pasauliu, kad tikrus meno veikalus 
jis gali kurti tik gimtąja kalba. Svetimi žodžiai visados yra tik negy- 
vos schemos, tik minčių drabužiai, kuriuose nejaučiama įvystyto 
daikto vaizdo. Poezija, kuriama svetima kalba, pasigelbsti šito- 
mis negyvomis schemomis ir todėl niekados negali būti gyvastin- 
ga. Lotynų kalba pusantro tūkstančio metų Europoje buvo dau- 
giau negu mokslo kalba. Vis dėlto ja nebuvo sukurta nė vieno 
žymesnio meno veikalo. Visi bandymai liko nesėkmingi. Vergili- 
jumi norėjo būti Baptista Mantuennus, Ovidijumi — Eobanus Hes- 
sus, bet jų pastangos nuėjo niekais. Šitie žmonės turėjo gabumų, 
bet juos užtroškino svetima kalba. 

Ankstyvojo renesanso poetų bandymai rodo, kad net ir talen- 
tingiausi menininkai negali kurti svetima kalba. Petrarka geriau- 
siu savo veikalu laikė lotynišką epą Africa, kuriame apdainavo 
Scipijono žygius. Tuo tarpu šiandien Petrarka yra žinomas itališ- 
kais savo sonetais. Boccaccio taip pat laukė garbės iš lotyniškųjų 
savo raštų, o sulaukė iš itališkojo Dekamerono, kurio jis pats net 
gėdijosi. Serbievijaus kalba yra lyginama su Horacijaus kalba. Bet 
tik kalba, o ne menas. „Itališkosios poezijos, - sako P. Barthas, - yra 
gyvos gėlės, išaugusios iš gyvo santykiavimo su savo tauta. Tuo 
tarpu lotyniškosios ir apskritai parašytosios svetima kalba yra po- 

pierinės gėlės be spalvos ir kvapo”? Kalbinis atitrūkimas nuo tau- 
tos yra atitrükimas nuo savojo suvokimo būdo, kas kūrybai vi- 
suomet reiškia mirtį. Jei menininkas yra iš vidaus suaugęs su sa- 
va tauta, jis turi savo kūrybai rinktis ir tautines priemones, nes tik 
jos vienos pajėgia palaikyti meniškos idėjos gyvybę. Tauta apspren- 
džia ne tik menišką kūrėjo suvokimą, ne tik pačią jo kūrybą, bet ir kuria- 
masias priemones. 


b. Stiliaus kitimas tautoje 


Stiliaus problema savo esme glūdi pačiame Zmoguje, jojo su- 
vokimo būde ir jojo pasaulėvaizdyje. Stilius yra žmogus (E. Hel- 
lo). Kurti stilių reiškia įvesti į gamtą žmogiškąjį principą, palenkti 
gamtinius elementus jojo veikimui ir juos tarsi sužmoginti. Bet 
kadangi žmogiškumas, kaip matėme, gali konkrečiai apsireikšti 
tik apspręstas tautiškumo, todėl ir stiliaus kūrimas vyksta ne pagal 
grynojo žmogiškumo dėsnius, bet pagal dėsnius žmogiškumo, apspręsto 
tautinėmis lytimis. Stilius yra gamtos sužmoginimas per josios su- 
tautinimą. Tautinis pradas glūdi visų pagrindinių meno stilių iš- 
sivystyme. Šiuo atžvilgiu Fr. Hoermannas teisus, sakydamas, kad 
„yra vienas visoms tautoms mokslas, bet nėra vieno visoms tau- 
toms meno“. Kiekviena tauta turi savotišką pasaulėvaizdį ir to- 
dėl kuria savotišką stilių. Juo šitas pasaulėvaizdis yra kitoniškes- 
nis, tuo ir stilius yra skirtingesnis. Pvz., rytų menas yra taip 
suaugęs su tauta, „tiek jame yra tautinio savotiškumo ir vienaša- 
liškumo, jog jis niekados negali būti kitų tautų pažiūrų ir jausmų 
išraiška“. Per didelis meno sutautinimas gali kartais jam net pa- 
kenkti. Bet jis visados lieka ryškus liudytojas, kiek tauta turi įta- 
kos stiliui. 

Meno istorijoje randame stilių keliavimą. Bet ten pat mums 
paaiškėja ir jojo kitimas šitoje kelionėje. Stiliaus pagrindas yra 


3 Philosophie der Geschichte als Soziologie, p. 128. 

* Kunstu. Volk. u. die Aufgaben u. Hemmnisse einer kūnstlerischen 
Volksbildung, Hamm, 1911, p. 98. 

5 A. Kuhn. Allgemeine Kunstgeschichte. Bautkunst, I. Einsiedeln, 1909, 
p. 123. 

žmogiškas, stiliaus apraiška yra tautiška. Žmogiškumas pagim- 
do bendruosius stiliaus bruožus, tautiškumas juos apvelka savo- 
tiška lytimi. Viena tauta niekados nepasisavina kitos tautos su- 
kurto stiliaus en bloc. Ji paima tik bendrus žmogiškuosius jo 
elementus, juos perkuria, jiems įspaudžia savų bruožų ir įkvepia 
savos gyvybės. Stilius niekados nėra pakartojamas. Stilius yra at- 
kuriamas. Dorėnų kolonos elementų galima rasti Egipte XXII a. 
prieš Kristų“. Bet dėl to negalima neigti graikų meno originalu- 
mo. Graikai nepamėgdžiojo orientališkų elementų. Jie nesujungė 
jų iš viršaus su savomis formomis, Jie visiškai naujai juos perkūrė 
pagal savos tautos dvasią. Viduriniais amžiais viena pasaulėžiū- 
ra sukūrė vieną stilių. Gotika yra galbūt tobuliausia religinio žmo- 
gaus nusiteikimo išraiška. Bet savo raidoje ji tuoj buvo suskaldy- 
ta. Prancūzijos, Italijos, Vokietijos, Anglijos ir Nyderlandų gotiški 
statiniai yra visiškai skirtingi. Kelno ir Milano katedros yra goti- 
kos stiliaus. Bet kiek pirmoji yra paprasta ir didinga, tiek antroji 
puošni ir džiaugsminga. - Renesanso menas savo esme buvo he- 
lenistinio arba geriau humanistinio stiliaus, gimusio iš antropo- 
centrinės pasaulėžiūros, kuri buvo ta pati ir graikams. Bet graikų 
stiliaus Renesanso menininkai nepakartojo, nes jie buvo kitų tau- 
tų ir kitų amžių žmonės. - Pasaulėžiūrinis mūsų laikų pakriki- 
mas pagimdė nesuskaitomas stiliaus rūšis, kuriose visose žymu 
medžiagos persvara ir idėjos nykimas. Tai materialistinio ir utili- 
taristinio nusiteikimo pasekmė. Bet visi šitie stiliai atskirose tau- 
tose yra kitaip pergyvenami arba bent turi būti kitaip pergyvena- 
mi, jei norima sulaukti didžių kūrinių. 

Meno tautiškumo esmė glūdi ne tautiniuose siužetuose, kurie 
kaip įvykiai ar idėjos gali būti ir tarptautiniai, bet toje savotiškoje 
išvidinėje meno lytyje, tame savotiškame meno formos su turiniu 
santykyje, kuris kyla iš tautos pasaulėvaizdžio ir iš josios santy- 
kiavimo su pasauliu. Giliausios meno šaknys glūdi žmogiškume. 
Šiuo atžvilgiu jis nėra, kaip kalba, suprantamas tik vienai tautai. 
Betjojo apraiškos, konkretinės jo lytys visados minta tautiškumu, 
todėl yra nepakartojamos ir nepasekamos. Žmogiškieji meno ele- 


é Plg. A. Kuhn, op. cit., p. 124. 

mentai jį padaro prasmingą, tautiškieji - originalų ir vertingą. 
Žmogiškumas meną pradeda, tautiškumas jį išvysto ir veda. 


c. Tautos įtaka meno rūšiai 


Meno rūšis yra apsprendžiama medžiagos. Jei menininkas idė- 
jai apreikšti regimu pavidalu pasinaudoja žodžiais, jis kuria po- 
eziją, jei spalvomis - jis kuria tapybą, jei garsais - muziką ir t. t. 
Vis dėlto tam tikro atspalvio idėja ieškosi tam tikros medžiagos, 
ir medžiaga ieškosi tam tikro atspalvio idėjos. Meniška idėja ne- 
gali būti įkūnyta bet kurioje medžiagoje. Kas galima išreikšti gar- 
sais, to negalima išreikšti marmuru arba žodžiais. Menininkas ren- 
kasi medžiagą ne pagal savo valią, bet vedamas išvidinio linkimo, 
kuris yra ne kas kita, kaip jo turimų meniškų idėjų linkimas. Taip 
yra ir su tautos menu. Nėra nė vienos tautos, kuri būtų lygiai pa- 
sižymėjusi visose meno srityse. Paprastai tautoje klesti kuri nors 
viena meno rūšis. Tiesa, atskiri asmens gali sukurti vertingų da- 
lykų ir kitose srityse, bet bendras tautos nusiteikimas vis dėlto 
eina ta viena kryptimi. Taip yra dėl to, kad kiekviena tauta kitaip 
suvokia daiktus, kitaip santykiuoja su pasauliu ir tuo būdu me- 
niškoms savo idėjoms suteikia savotiško atspalvio, kuris ir ieško- 
si tinkamos medžiagos. Kaip menininkas, tegul jis būtų ir labai 
vispusiškas (pvz., Mykolas Angelas), tikrąjį savo genijų vis dėlto 
parodo tik vienoje srityje, taip ir tauta ypatingus savo sugebėji- 
mus sutelkia tik į vieną kurią meno rūšį. Šios rūšies principas pa- 
lenkia sau ir kitas meno sritis ir savo pobūdžiu apsprendžia visą 
tautos kūrybą. Pagrindinis estetinis tautos linkimas išeina aikštėn 
visose meno rūšyse. Architektoninis principas, sakoma, valdo ita- 
lų meną (Dante's „Dieviškoji Komedija“ taip pat yra architekto- 
ninis poezijos pavyzdys). Tapybinis principas vyrauja nyderlan- 
dų mene. Dekoratyvinis principas apsprendžia prancūzų meną. 
Garsinis principas žymu vokiečių mene. Tokie konkretūs apibū- 
dinimai gali būti kartais ir ne visai teisingi, bet jie visados lieka 
pastangos surasti pagrindinį estetinio tautos nusiteikimo bruožą. 

Vyraująs tautos meno principas, suprantama, geriausiai išsi- 
vysto toje srityje, iš kurios jis yra kilęs. Tauta labiausiai ugdo tą 

meno rūšį, į kurią ji linksta giliausia savo esme ir kuri jai padeda 
geriausiai apreikšti josios individualybę. Kurios nors meno rūšies 
klestėjimas tautoje atskleidžia pačią šitos tautos esmę. Architektoninis 
italų meno principas išvystė Italijoje architektūrą ligi aukščiausio 
laipsnio ir kartu parodė itališkojo genijaus polinkius. „Architek- 
tūra yra meniška visuomenės ir istorinio josios kitimo išraiška“? 
Tauta, kuri ypatingai ugdo architektūrą, yra visuomeniška savo 
esme. „Statybos menas, - sako U. Christoffelis, - parodo sugebė- 
jimą tų tautų, kurių gyvenimas kuria visuomenišką aplinką ir ku- 
rios pasaulyje apsireiškia kaip subrendę draugijiniai vienetai“*. 
Jei prisiminsime valstybinius rymiečių žygius, Italijos respubli- 
kas Renesanso metu ir Mussolinio bandymus, italų santykiai su 
architektūra bus visai aiškūs. 

Architektūros priešginybė yra muzika. Tai menai, stovį menų 
skalės galuose: architektūra apačioje, muzika viršuje. Todėl tauta, 
kuri ypatingai linksta į muziką, neturi viso to, ką turi tauta, linkusi 
į architektūrą. Jei į architektūrą linkusi tauta yra visuomeniška, tai 
muziką ugdanti tauta yra individualistiška. Italai yra architektai, vo- 
kiečiai - muzikai. Nė viena tauta neturi tokių muzikos genijų, kaip 
vokiečiai. Ir turbūt nė viena tauta nėra tokia nedrauginga, nevisuo- 
meniška, nevalstybiška, kaip vokiečiai. Valstybinis vokiečių gyve- 
nimas išaugo prievartos (Bismarkas, Hitleris), o ne natūralaus su- 
gebėjimo keliu. Antra vertus, muzika apreiškia abstraktinj tautos charakterį. 
Tauta, linkusi į muziką, yra metafizikė savo esme, nes muzika sto- 
vi arčiausiai metafizikos. Vokiečių tautoje šitasai bruožas yra labai 
ryškus. Visi didieji vokiečių muzikai buvo metafizikai savo kūry- 
boje (Beethovenas, Wagneris). Jų veikaluose girdėti tie patys moty- 
vai, kuriuos filosofiškai formulavo Kantas, Schopenhaueris, Hege- 
lis ir visa eilė kitų filosofų. Vokiečių tautoje glūdi dvasios grumtynių 
su gamta tragika. Jei žodis Wesen apibūdina vokiečių tautos mąsty- 
mą, tai posakis Ringen um das Wesen apreiškia giliausią vokiškosios 
individualybės esmę. Šitos grumtynės gimdo metafiziką ir muziką 
ir tragišku charakteriu pažymi jas abi. 


? U. Christoffel. Die deutsche Kunst, als Form u. Ausdruck, Augsburg, 
1928, p. 68. 
5 Op. cit., p. 68. 

Šitie pavyzdžiai yra parinkti kaip ryškiausi. Jie rodo, kad tau- 
tos įtaka menui yra labai gili, kad menas, jo stilius ir jo rūšis yra 
suaugę su pačia tautinės individualybės esme. Tauta tam tikra 
prasme gimdo menininką, apspręsdama menišką jo suvokimą tam 
tikru būdu. E. Tyroffas yra linkęs manyti, kad tauta net pastūmi 
kūrėją į meno rūšį: „Poetas, rinkdamasis rūšį, elgiasi ne kaip lais- 
vas meniškas individas..., bet kaip pirmykštės, su žeme suaugu- 
sios bendruomenės narys“?. Tauta kuria meno stilių, apspręsda- 
ma lyties santykį su medžiaga. Tauta galop renkasi meno rūšį, 
klausydama giliausių savo prigimties nusiteikimų. 


d. Estetinio tautos lavinimo prasmė ir uždaviniai 


Tiek intelektualinės, tiek estetinės vos užgimusio žmogaus 
galios nėra apspręstos jokia lytimi. Meniškasis jo suvokimas ir 
linkimas kurti dar nėra susikristalizavęs konkrečia forma ir dar 
neturi pastovios krypties. Tik vėliau, tik įaugęs į estetinę tautos 
gyvenimo sritį, žmogus pasisavina estetinį suvokimo būdą, lin- 
kimą į tam tikrą stilių ir į tam tikrą meno rūšį. Kūrybinis žmogiš- 
kumas savo išraišką gauna tik iš tautos. Todėl estetinis tautos lavi- 
nimas kaip tik ir rūpinasi įvesti beaugantį Žmogų į estetinį tautos 
gyvenimą, sutapdyti jį su estetiniu tautos savotiškumu, apspręsti 
meniškus jo polinkius tautiška lytimi ir suteikti jiems tautišką 
reiškimosi būdą. 

Pagrindinė šiam reikalui priemonė yra tautiškas menas. Kaip 
žmogus pradeda tautiškai mąstyti tik išmokęs gimtosios kalbos, 
lygiai taip meniškiems savo polinkiarns ir gabumams jis laimi tau- 
tišką lytį tik susigyvenęs su savo tautos menu. Tautos menas, kaip 
matėme, yra estetinio josios savotiškumo apraiška. Tautiška me- 
no lytis yra šito savotiškumo konkretizacija regimu pavidalu. Pa- 
sisavindamas šitą lytį, žmogus kartu pasisavina estetinį tautos nu- 
siteikimą ir juo apsprendžia meniškus savo polinkius. Tautiško meno 
perteikimas ir pasisavinimas kuria žmogaus estetinį tautiškumą. Todėl 
estetinis tautos lavinimas savo esme yra ne kas kita, kaip estetinio 


* Das Heimatserlebnis in den Werken Otto Ludwigs, p. 14. 

žmogaus nusiteikimo apsprendimas tautiška lytimi, perteikiant jam tau- 
tiško meno gėrybes. 

Estetinio savotiškumo išvystymas yra nė kiek ne mažiau rei- 
kalingas negu tautiškos mąstysenos lavinimas. „Tautinio sko- 
nio lavinimas, - sako G. de Montenachas, - yra lygiai taip svar- 
bus, kaip ir lavinimas tautinės dvasios, nes meniško skonio 
trūkumai gamina dvasios trūkumus ir atvirkščiai“. Tai ypač 
reikia pabrėžti dabar, kada menas yra atitrūkęs nuo tautos, ka- 
da meno reikalai yra kuriami muziejams ir galerijoms, bet ne 
gyvai tautos aplinkai. Šiandien tautą tyko pavojus prarasti tau- 
tišką savo nusiteikimą estetinėje srityje, nes įtakinga reklama 
įperša jai meno erzacų, tuo tarpu tikrieji meno kūriniai pla- 
čioms minioms yra nebeprieinami. Šiandien jau kalbama apie 
liaudies neskonį, tuo tarpu toji pati liaudis yra padėjusi tautiš- 
kos kūrybos pagrindus savo audiniais, raižiniais, dainomis ir 
šokiais. Šiuo tad atžvilgiu estetinis tautos lavinimas turi svar- 
bų uždavinį: suartinti tautą su josios menu. „Ateinančių laikų 
uždavinys, - sako Fr. Hoermannas, - yra atstatyti organiska 
ryšį tarp tautos ir meno... Menas vėl turi žadinti tautos džiaugs- 
mingumą ir pats būti jojo apraišką“." Be bendrųjų uždavinių, 
kaip perteikti meniškas gėrybes ir apspręsti estetinį individo 
nusiteikimą tautiška lytimi, mūsų laikai iš estetinio tautos la- 
vinimo reikalauja dar minėto specialaus uždavinio, nuo kurio 
įvykdymo priklauso ir bendrųjų uždavinių vykdymo sėkmin- 
gumas. Jei menas liks nutolęs nuo tautos, pagrindinis estetinio 
tautos lavinimo tikslas - estetinis tautiškumas - nebus pasiek- 
tas. Jaunoji karta vis labiau pradės nemėgti tautinio meno da- 
lykų, ir apie tautišką josios apsprendimą estetinėje srityje ne- 
bus galima nė kalbėti. Tautiškas estetinio gyvenimo lytis galima 
pasisavinti tik esant organiškam ryšiui tarp Žmogaus ir jo tau- 
tos meno. 

Menas, savo lytimis (išskyrus poeziją) būdamas visiems su- 
prantamas, greičiausiai virsta kosmopolitiniu. Žmonės greitai links- 


u Le problème de l'éducation nationale, Estavayer, 1915, p. 13. 
"! Kunst u. Volk etc., p. 106. 

ta svetimos kūrybos vaisiais lygiai džiaugtis kaip ir savais ir net 
savųjų nepaisyti, ypač jei jie yra menkesni. Tai yra ryšku ypač 
mūsų laikais. Mūsų amžiui stoksta tautinio meno branginimo. Todėl 
estetiniam tautos lavinimui atsiranda antras specialus uždavinys: 
įdiegti naujosioms kartoms patriotinį nusistatymą tautinio meno atZvil- 
giu. Čia reikia pasakyti tas pat, kas buvo pasakyta apie gimtąją 
kalbą. Tautinis menas, kaip ir gimtoji kalba, turi būti gerbiamas, myli- 
mas ir globojamas. Jaunąją kartą reikia taip nuteikti, kad ji džiaugs- 
mingiau gėrėtųsi savais kūriniais, kad ji pamėgtų tautos sukurtas 
dainas, šokius ir žaidimus, kad ji rūpintųsi jų išlaikymu ir ištobu- 
linimu. Toks patriotinis nusiteikimas yra būtinas, nes be jo esteti- 
nis lavinimas ne tik maža ką laimėtų, bet net būtų nevertingas 
tautiniam auklėjimui. 

Estetinis tautos lavinimas prasideda jau šeimoje. Čia, kaip ir 
kalbos mokyme, motina yra pirmoji lavintoja. Dainomis, pasako- 
mis, Žaidimais ji perteikia vaikui estetinį tautos savotiškumą, įve- 
da jį į estetinį tautos gyvenimą ir žadina jam tautos meno meilę. 
Šiuo tad atžvilgiu šeimai yra būtina sudaryti savo namuose tokią 
estetinę aplinką, iš kurios kalbėtų tautos dvasia. Namai, kurie nu- 
tautina estetinį savo gyvenimą, nusideda savo tautai ir savo kūdikiams, 
nes meniškus jų polinkius apsprendžia svetimomis Iytimis ir tuo būdu 
juos užstelbia. Mokykloje literatūros, paišybos ir muzikos pamo- 
kos pirmiausia yra pašauktos įvesti jaunąją kartą į tautos meno 
gyvenimą, užgrįsti atsivėrusį plyšį tarp tautos ir meno ir patrio- 
tiškai mokinius nuteikti estetinių tautos gėrybių atžvilgiu. - Vals- 
tybė rūpinasi viešu tautinio meno globojimu ir rėmimu. Fr. Hoer- 
mannas net teigia, jog tik tada menas priartės prie tautos, kai 
„estetinis tautos lavinimas bus pagrįstas ne privatinių ir smulkiu, 
bet viešu ir plataus masto menu ir meno globojimu“!2, Sutartinis 
visų tautinio auklėjimo veiksnių susirūpinimas gali išgelbėti tau- 
tą nuo nutautėjimo estetiniu atžvilgiu, o meną nuo pražūties, nes, 
atitrūkęs nuo tautos, jis kartu atitrūksta ir nuo savo gyvybės šalti- 
nio. Estetinis tautos lavinimas todėl yra būtinas ne tik tautai, bet 
ir pačiam menui. 


* Kunst u. Volk etc., p. 90. 

2. Estetinio tautos lavinimo priemonės 
a. Šalies gamta 


Gyvenamoji aplinka daro įtakos ne tik tautos kūnui, ne tik per 
kūną sielai, bet ir tautos dvasiai tiesioginiu būdu. Tautos kūrimosi 
metu, kada visas gyvenimas tebėra tarsi pusiau sapnas, žmogus 
pergyvena gamtą, kaip gyvą būtybę, kaip vienybę ir save jaučia 
kaip šitos vienybės palaikytoją. Pirmykštis žmogus gyvena gam- 
toje ir gamta gyvena jame. Jo „gamtos jausmas“ (Naturgefühl) yra 
daug sudėtingesnis ir turtingesnis negu civilizuotų žmonių. Jo 
gamtos pergyvenime apsireiškia psichinė jo konstrukcija ir jo lin- 
kimai. Gamtos apipavidalinimas kuria tautai üki, pramonę ir tech- 
niką. Gamtos pergyvenimas kuria jai pažiūras ir nusiteikimus. 

Gamtos pergyvenimas, arba „gamtos jausmas“, daugiausia yra 
estetinio pobūdžio. Gamta žmogui pirmiausia yra graži, o tik pas- 
kui naudinga. Jis visų pirma ja grožisi, o tik paskui ją apipavidali- 
na ir naudoja. Pirmykščiame tautų gyvenimo tarpsnyje gamtos 
gražumas stovi aukščiau negu josios kilnumas arba naudingumas". 
Gamta daug anksčiau negu menas apsprendžia estetinį tautos sa- 
votiškumą. Tiesa, kildinti tautos meną tik iš aplinkos, kaip bandė 
XIX a. pozityvistinė estetika (Taine), yra klaida. Graikijos dangus 
ir šiandien yra toks pat, koks buvo didžiųjų tragedijų kūrimo me- 
tu. Bet šiandien Graikijoje nėra nei Sofoklio, nei Euripido. Vis dėl- 
to pozityvistų estetų pastangos mums atskleidė slaptingą ryšį tarp 
tautos meno ir šalies gamtos. O Walzelis pastebi, kad šiandien 
„akylam stebėtojui nė į galvą neateina neigti ryšį tarp aplinkos ir 
dvasinės struktūros bei meniško apipavidalinimo“ “*. Tauta, kuri 


5 Pritaikydami S. Behno vertybių lentelę - šventumas, gražumas, 
kilnumas ir naudingumas (plg. jo Philosophie der Werte) - galime paste- 
bėti, kad tautoms išsivystant, gamtos pergyvenime esama tam tikro nuos- 
mukio. Nuo gamtos kaip šventybės (plg. gamtines religijas) einama prie 
gamtos kaip prie naudingo dalyko. Pirmykščio žmogaus nusiteikimas 
gamtos atžvilgiu buvo religinis, moderniško žmogaus jis yra jau techni- 
nis. 

" Gehalt u. Gestalt im Kunstwerk des Dichters, 7 p. Wildpark-Pot- 
sdam, 1929. 

gamtą laiko visuotinės gyvybės apraiška, kuri jaučiasi ir pati joje 
dalyvaujanti (Rytai), kuria kitokį meną negu tauta, kuriai gamta 
yra tik svarstymo, tyrimo ir organizavimo objektas (Vakarai). Tur- 
kų dainose girdėti tingi gamtos tyla. Iš Čaikovskio kūrinių praby- 
la neaprėpiamų lygumų fantazija, o Beethoveno simfonijose kal- 
ba Vakarų konstruktyvizmas ir žmogaus grumtynės su pasauliu. 

Nauji individai estetinį pažadinimą pirmiausia patiria iš kraš- 
to gamtos. Prieš susidurdamas su meno kūriniais ir sugebėjimais 
juos suprasti, vaikas esti veikiamas gamtos grožio, sukuriančio jo 
sieloje tam tikrą estetinį nusiteikimą, vienodą su nusiteikimu tų, 
kurie gyvena toje pačioje aplinkoje. Ganıta yra pirmutinė grožio mo- 
kytoja ir kartu pirmutinė estetinio tautos savotiškumo perteikėja. At- 
skirame individe ji sukuria tai, ką buvo sukūrusi ilgoje jo prano- 
kėjų eilėje. Per gamtą žmogus visų pirma suauga su estetiniu savos 
tautos nusiteikimu. 

Dėl šios priežasties šalies gamta užima pirmą vietą estetinio 
tautos lavinimo priemonių eilėje. Sistemingas josios naudojimas 
estetiniam tautiškumui auklėti yra būtinas. Iš meno kūrinių auk- 
lėtinis pasisavina estetinį tautos savotiškumą, kiek jis yra susi- 
kristalizavęs dailiosiomis lytimis. Iš gamtos jis įgyja šito savotiš- 
kumo pagrindą arba tąjį nepakartojamą grožio pergyvenimą, kuris 
yra būtinas kiekvienam tikrai tautiškam menui. Be meniškų prie- 
monių estetinio tautiškumo auklėjimas būtų neatbaigtas. Be gam- 
tos jam stoktų natūralaus pagrindo. Jaunoji karta, nesusigyvenusi 
su savos šalies gamta, nejaugusi į intymius tautos santykius su gamti- 
niu pasauliu, negali tinkamai sutapti nė su tautos menu, nes jis lieka jai 
pusiau svetimas. Dailiųjų lyčių pasisavinimas tuomet neranda sie- 
loje natūralios atramos, ir estetinių galių apsprendimas tautiška 
lytimi tokiu atveju esti netobulas. Tik susigyvenimas su šalies gam- 
ta padeda tvirtus pamatus estetiniam tautos lavinimui. 

Progų šiam susigyvenimui gali duoti geografijos arba gamta- 
mokslio pamokos, ekskursijos, pasivaikščiojimai ir t. t. Puiki, tie- 
siog nepakeičiama šiam reikalui priemonė yra skautų stovyklos. 
Jaunimas, gyvendamas keletą savaičių atviroje gamtoje, joje mels- 
damasis, žaisdamas ir ilsėdamasis, savaime patiria gamtos gro- 
žio įtaką, kuri neišnyksta visą gyvenimą. Kas praėjusių laikų 

jaunimui buvo naktigonės ir medžioklės, tas dabarčiai yra skautų 
stovyklos. A. Mickevičiaus gyvenimas rodo, kiek gamtos pergy- 
venimas vaikystės metu turi reikšmės estetiniam žmogaus išsi- 
vystymui. Gražiausios jo baladės yra gimusios iš ežerų, miškų ir 
naktinių laužų atsiminimo. 


b. Dirbtinė aplinka 


Tauta, gamtą tvarkydama ir ją apipavidalindama - statydama 
namus, miestus ir kaimus, tiesdama kelius, augindama sodus, — 
kuria kitokią aplinką negu ta, kurijai yra duota pačios prigimties. 
Šitoji dirbtinė aplinka estetiniam tautos lavinimui taip pat turi ne- 
mažai reikšmės, nes ji visados daugiau ar mažiau esti kuriama 
pagal estetinius principus. Fr. Hoermannas net mano, kad „svar- 
biausia ir įspūdingiausia meno mokykla jaunimui ir suaugusiems 
yra ne piešimo klasės, ne estetikos ar meno istorijos paskaitos, bet 
kasdieninė mūsų aplinka“. Ji mus apsupa nuo pat mažumės, ji 
mums daro įtakos savo lytimis, kuriomis apsireiškia estetinis tau- 
tos pobūdis. Iš namų stiliaus, iš miestelių ir kaimų santvarkos, iš 
kelių pravedimo kalba tautinis gražumo, simetrijos ir harmonijos 
suvokimas. Gimtasis miestas arba kaimas po gamtos yra pirma- 
sis estetinio tautiškumo perteikėjas. Dirbtinė aplinka yra gamti- 
nės aplinkos pratęsimas ir papildymas. Todėl ji pagilina ir pato- 
bulina tai, ką vaikui sukuria šalies gamta. 

Dirbtinė aplinka gali auklėti estetinį tautiškumą tik tada, kai ji 
tinkamai santykiuoja su gamtine aplinka, kai ji esti sukurta pagal tautiško 
stiliaus principus ir turi meniškos vertės. Kur kultūriniai tautos darbai 
nėra gamtos pratęsimas, ten gamtos įtaka nesiderina su meno įta- 
ka, ir estetinis naujų kartų auklėjimas darosi lyg dvilypis. Tai gali- 
ma pastebėti ypač mūsų laikais, kai „dėžių stilius“ architektūroje 
pradėjo visiškai nepaisyti natūralaus fono. Tokį pat dvilypumą ža- 
dina ir svetimas stilius. Gamtinė aplinka ir tautinis stilius visados 
yra išvidiniame santykyje. Kurdama stilių, tauta įveda į gamtą tau- 
tiškai apspręstą žmogiškąjį principą ir kartu jį patį palenkia gam- 


5 Kunst u. Volk etc., p. 120. 

tos įtakai. Tautos stilius yra žmogaus ir gamtos sąveikos padaras. Dėl to 
svetimo stiliaus aplinka neturi to natūralaus pagrindo, kurį turi tau- 
tiškas stilius. Estetinė josios įtaka eina kita kryptimi negu gamtos 
veikimas, ir estetinio auklėjimo dvilypumas darosi neišvengiamas. 
Meniška dirbtinės aplinkos vertė yra savaime suprantamas daly- 
kas. Estetinį nusiteikimą galima auklėti tik tuo, kas yra gražu. „Juo 
aplinka yra harmoniškesnė, puikesnė ir meniškesnė, tuo josios įta- 
ka didesnė ir tuo estetinis tautos lavinimas yra gilesnis“ .!* Senovė 
ir viduriniai amžiai šį dalyką buvo gerai supratę. Graikų ir romėnų 
miestai buvo tikros estetinio lavinimo mokyklos. Viduriniais am- 
žiais gatvės, aikštės ir namai taip pat buvo sutvarkyti pagal vieną 
dvasią ir pagal vieną principą. Tik mūsų amžius aplinkos kūrimą 
paliko kiekvieno individo skoniui, ir todėl mūsų miestai virto stilių 
chaosu, o mūsų kaimai - nevykusiu miestų pamėgdžiojimu. Sian- 
dien, pasak Hoermanno, estetinio tautos lavinimo programą gali- 
ma išreikšti dviem žodžiais: „Daugiau grožio“ V. Aplinkos estetini- 
mas ne tik lavina tautą menišku atžvilgiu, bet ir artina meną prie 
tautos. Menas tuomet išeina iš muziejų ir galerijų į gyvą gyvenimą 
ir tampa visos tautos, o ne tik išrinktųjų, turtu. Aplinkos estetinimas 
yra grįžimas į tautos ir meno sąveikos laikus. 

Svarbiausia pareiga čia tenka tautos architektams. „Architek- 
tas, — sako G. Montenachas, - yra auklėtojas par excellence... Jis 
apipavidalina ne tik akmenis; jis apipavidalina ir sielas“.!* Dėl to 
įsigyventi į šalies gamtą, įsijausti į tautos stilių ir sugebėti meniš- 
kai kurti yra pagrindiniai reikalavimai visiems tiems, kurie yra 
pašaukti sudaryti tautai dirbtinę aplinką. Aplinkos santvarka ir 
dvasia gema iš architekto dvasios, o kūrybinė architekto dvasia 
turi gimti iš tautos dvasios. 


c. Paišybos pamokos 


Paišybos pamokų tikslas - išugdyti ne menininką, o meniškai 
išlavintą žmogų. Jos rengia ne tapytojus profesionalus, bet moko 


6 F, Hoermann, op. cit., p. 121. 
Y Op. cit., p. 125. 
18 Probleme de l'éducation nationale, p. 14. 

jaunimą meno veikalus suprasti ir jais gėrėtis. Šiuo tad atžvilgiu 
tautiškai estetiškas paišybos pamokų pobūdis joms yra būtinas. Esteti- 
nis lavinimas paišybos pamokomis neišvengiamai eina per šalies 
gamtą ir per tautos tapytojų bei skulptorių kūrinius. Gamtos pie- 
šimas, lydimas tinkamų mokytojų paaiškinimų, yra gera priemo- 
nė įsijausti į savą aplinką ir suprasti josios grožį. Menininkų kūri- 
nių kopijavimas duoda progos pasisavinti tautinį išraiškos ir 
apipavidalinimo būdą. Mokiniai čia užčiumpamai patiria, kaip 
menininko kūrinyje pasaulis atgyja ir esti savotiškai perkeičia- 
mas. 

Piešdamas žmogus turi pajusti daiktą, suvokti jame idėją ir ją 
atgaminti rankos pagalba. Pirmasis momentas reikalauja lavinti 
akį, antrasis - lavinti menišką suvokimą ir trečiasis — lavinti 
ranką. Antrasis momentas paišybos pamokas kaip tik ir paver- 
čia estetinio tautos lavinimo priemone. Meniškas suvokimas 
yra lavinimas ne knygomis, bet kūriniais. Meną suprasti ir iš- 
mokti juo gėrėtis galima tik susiduriant su menu. Bet „meniš- 
kasis supratimas, - rašo J. Volkeltas, - atsiremia į aiškius daik- 
tų vaidinius“"*. Žmogaus psichikoje turi būti sudaryti natūralūs 
šitam suvokimui pagrindai. Kol žmogus galės suprasti bet kokį 
meno kūrinį, pirmiausia jis turi išmokti suprasti tai, kas jam 
prieinamiausia ir lengviausia. Čia mes susiduriame su „tėviš- 
kės principu“ (Heimatprinzip) estetiniame lavinime. Estetinis la- 
vinimas turi prasidėti tautiniu menu. Tautinis menas yra leng- 
viausiai suprantamas, nes turi turtingą atramą psichikoje. Šalies 
gamta ir dirbtinė aplinka sudaro žmoguje vaidinių, kurie na- 
tūraliai rišasi su nagrinėjamais kūriniais. Šiuo tad atžvilgiu pai- 
šybos pamokos yra pašauktos supažindinti mokinį su savos tau- 
tos architektūra, tapyba ir skulptūra, su jųjų išsivystymu ir su 
jųjų kūrėjais. Tik nagrinėdamas tautinį meną, mokinys gali pa- 
sisavinti estetinį tautos savotiškumą ir estetinius savo sugebė- 
jimus apspręsti tautiška lytimi. 

Reikia pasakyti, kad meniško suvokimo momentas mūsų lai- 
kų paišyboje yra nustumtas į antrąją vietą. Darbo mokykla paišy- 


* Kunst u. Volkserziehung, München, ? 1911, p. 52. 

bą padarė tik priemone lavinti akiai ir rankai, beveik visiškai už- 
stelbdama estetinį ir tautinį josios pobūdį. Negalima neigti paišy- 
bos reikšmės pojūčių ir judesių lavinimui. Bet taip pat negalima 
išbraukti iš jos nė estetinio ir tautinio lavinimo. Tautiškas auklėji- 
mas reikalauja, kad meniško suvokimo momentas paišyboje vėl 
užimtų pirmąją vietą, kad paišybos pamokos būtų ne tiek tech- 
niško, kiek tikrai meniško pobūdžio valandos, 


d. Tautinė literatūra 


Tautinė literatūra yra dvigubas tautos kūrinys: tauta sukuria 
žodžius ir tauta sujungia šituos žodžius tam tikra idėja. Kitose me- 
no rūšyse tautiška yra tik forma. Medžiaginė josios atrama, kaip 
marmuras, dažai, garsai, nėra tautos padaras. Tuo tarpu literatū- 
roje yra tautiška ir forma, ir medžiaga (žodžiai). Todėl kūrybiniai 
tautos sugebėjimai daug ryškiau spindi literatūroje negu kitose me- 
no srityse. „Tautinių literatūrų istorija, - sako H. Weinstockas, — 
rodo, kad poezijoje glūdi giliausios tautiškumo šaknys ir stipriau- 
sia tautą auklėjanti įtaka“.? Didžiųjų poetų veikaluose tauta su- 
randa pati save ir kartu „yra jų pažadinama gyventi tikrąjį savo 
gyvenimą ir vykdyti visas savo galimybes“?!. Dailiosios literatū- 
ros kūrėjai net nesąmoningai atlieka „švenčiausią savo pareigą“, 
kaip ją vadina Fichte, „sujungti savo tautą ir patarti jai svarbią 
valandą“? 

Dėl šios priežasties tautinė literatūra (liaudies ir individualinė 
kūryba) yra sėkminga priemonė auklėti estetiniam tautiškumui. 
Pasisavindamas dailiuosius tautos kūrinius, tiesiog jais gyvenda- 
mas ir grožėdamasis, žmogus įauga į savos tautos jautimo ir pasi- 
sakymo būdą. Tauta čia prabyla į jį ne per akmenis ir marmurą, 
kaip architektūra bei skulptūra, ne per spalvas, kaip tapyba, bet 
per suprantamus žodžius. Mokydamasis kalbos, žmogus mokosi 
tautiškai mąstyti, mokydamasis literatūros, jis mokosi tautiškai 
jausti ir pasisakyti. 


3 Volk u. Erziehung, p. 211, „Neue Jahrbücher...” etc. 
2! H. Weinstock, op. cit., 214 p. 
® Reden an die deutsche Nation, 397 p. 

Ypatingos reikšmės čia turi tautinės pasakos ir legendos, tautiniai 
padavimai ir mitai. Jie yra kilę pirmykščiame tautos tarpsnyje, pasa- 
kytume, josios vaikystėje, kada tauta ne tiek mąstė, kiek veizdėjo, 
kada daiktas, jausmas ir žodis buvo organiškai suaugę vienas su 
antru. J. Grimmas yra pastebėjęs, kad tautiniai padavimai „bando 
priartinti prie mūsų pirmykščius laikus, dvelkiančius gaivumu ir 
$viezumu”?. Pasakos ir padavimai perkelia vaiką į kitą pasaulį; 
mitinės ir legendinės būtybės atgyja jo fantazijoje, ir jis gyvena tai, 
kątauta yra gyvenusi prieš keliolika amžių. Tautinėje žodžio kūry- 
boje yra įamžintas intuityvinis-estetinis tautos tarpsnis, atgyjąs vai- 
kui jo vystymosi metu pasakų ir legendų įtakoje. Vaikas tuo būdu 
savaimingai įsigyvena į tautos suvokimo būdą ir esti įvedamas į 
tautos nueitą kelią. „Auklėjamoji pasakų vertė, - tvirtina J. Preste- 
lis, - nėra ta, kad ją pamokos gale būtų galima suimti į tam tikrą 
formulę: ji glūdi pasąmonėje ir asociacijų keliu savaime iškyla“ .* 

Tautinės literatūros mokymas tik tada gali būti tikrai vaisin- 
gas tautiško auklėjimo atžvilgiu, kai ji yra dėstoma ryšium su vi- 
sos tautos gyvenimu. Nei grynai filologinis ar estetinis, nei grynai 
psichologinis ar filosofinis metodas tautinei literatūrai netinka. Pati 
tautinė literatūra yra išaugusi iš tautos ir gali būti suprantama tik 
ryšium su tauta. Jei apskritai reikia veikalą nagrinėti tokiu meto- 
du, kokiu jis buvo parašytas, tai tautinę literatūrą reikia nagrinėti 
etnologiniu (volkskundliche) metodu, kurį formulavo Saueris? ir kurį 
praktikoj pritaikė J. Nadleris“. Šitas dalykas šiandien vis labiau 
imama suprasti. „Šiandien literatūros kritika <...> labiau negu kada 
nors literatūrinę kūrybą nagrinėja kaip tautos tapimo, josios mąs- 
tysenos ir josios ideologijos atvaizdą. Atskiri veikalai yra vertina- 
mi ne tik kaip menininko asmenybės išraiška, bet visų pirma kaip 
išraiška amžiaus, klasės ir tautinės bendruomenės... Visur, kur 


2 Cit. J. Prestel. Dichtung u. Lektüre, p. 250, Deutschsprachliche Ju- 
gendbildung etc. 

2 Op. cit., p. 243. 

®Literaturgeschichte u. Volkskunde, 1907. 

2 Literaturgeschichte der deutschen Stämme u. Landschaften, ?1928. 
(Reikia pastebėti, kad J. Nadleris per maža nagrinėja tautinį kūrybos 
kaip pasitenkindamas daugiausia tik realaus kas pažymėjimų). 

tik atsiranda tautinis susipratimas, praeities ir dabarties poetai 
pirmiausia yra tiriami išvidiniame sąryšyje su tauta“? Tik šitoks 
metodas gali atskleisti literatūros tautiškumą ir parodyti, kad ji iš 
tikro yra tautos dvasios apraiška. 


e. Tautinės dainos ir tautinė muzika 


Vokalinė ir instrumentalinė tautos muzika, anot Schopenhau- 
erio, yra „pasaulio atgaminimas ir nesąmoninga filosofija”. Mu- 
zikos esmėje glūdi žodžio esmė. Daina yra žodžio pratęsimas ir 
praplėtimas, o instrumentalinė muzika yra dainos perkėlimas į 
instrumentą. Žodžiai, kaip turinys, dainai yra atsitiktinis dalykas. 
Dainos esmė yra josios melodija, kuri yra tarsi vienas ilgas garsi- 
nis žodis. Tai, ką tauta miniatiūroje išreiškia žodžio garsais, ji pra- 
tęsia ir pagilina dainos melodija. Todėl visa, kas yra žodyje, yra ir 
dainoje, tik žymiai tobuliau ir ryškiau. Daina, kaip ir žodis, daro- 
si tautinio pasaulėvaizdžio išraiška. Dainoje glūdi įvystytos tau- 
tos pažiūros ir tautos filosofija. Štai kodėl anksčiau esame minėję, 
kad muzika stovi arčiausia metafizikos. 

Šiuo atžvilgiu tautinės dainos ir tautinė muzika pagilina ir 
atbaigia tautinės literatūros įtaką. Tautinė literatūra, kaip pra- 
smingų žodžių menas, kalba daugiau į žmogaus protą. Tauti- 
nė muzika, kaip grynų garsų menas, prabyla į pačias žmogaus 
prigimties gelmes. Tautinėje literatūroje apsireiškia daugiau in- 
telektualinis tautos estetiškumas ir sąmoninga tautos kūryba. 
Tautinėje muzikoje išeina aikštėn iracionalinė tautinio estetiš- 
kumo pusė. Ne veltui Nietzsche muziką skyrė prie dionyziš- 
kų menų, vadinasi, prie tokių, kurie svaigina ir tarsi nugirdo®. 
Muzikoje siaučia giliausia žmogaus prigimtis su savo chaosu, 
aistromis, nusiteikimais ir pasaulėžiūra“. Muzika įkūnija idėją 


7 Ch. Demmig. Literatur als Ausdruck nationalen Geistes, p. 19-20, 
„Der Gral“, 28 Jahrgang. 

2 Plg. R. Eisler. Wörterbuch der phil. Begriffe, II, p. 191. 

* Plg. Die Geburt der Tragödie aus dem Geiste der Musik, 1872. 

® Plg. E. Spranger. Beethoven u. die Musik als Weltanschauungsaus- 
druck, 1909. 

tiesioginiu būdu, nereikalaudama vaizdų bei palyginimų pa- 
galbos kaip tapyba ar poezija. Todėl ir muzikos įtaka yra daug 
gilesnė ir labiau tiesioginė negu kitų menų, nors daug sunkiau 
užčiumpama ir išreiškiama. Muzikoje tautos individualybė ap- 
sireiškia daug ryškiau negu kitose kūrybos srityse. Iš tautinės 
muzikos kalba tautiškumas pačia savo esme. Todėl tautinė mu- 
zika estetiniame tautos lavinime negali būti nieku kitu pakeis- 
ta. Įsigyvendamas į tautinę muziką, žmogus paliečia pačią sa- 
vo tautos esmę ir patiria tiesioginę tautiškumo įtaką. Mokyti 
tautinės muzikos reiškia įvesti žmogų į pačias tautinės indivi- 
dualybės gelmes, kur žmogiškumas ir tautiškumas yra sukūrę 
vieną konkretinę ir organiškai vieningą tautos prigimtį; reiš- 
kia iracionalines jo galias apspręsti tautiška lytimi ir atbaigti 
tautinį pasaulėvaizdį, kurį pradėjo gimtoji kalba ir toliau iš- 
vystė tautinė literatūra. Tautinė muzika estetinį tautiškumą iš- 
plečia visoje žmogaus psichikoje, nes josios įtaka apgaubia vi- 
są jojo prigimtį. Graikai gerai suprato muzikos reikšmę 
ugdymui, žmogaus dvasios lavinimą pavadindami tiesiog mu- 
zikiniu lavinimu. 


J. Tautiniai šokiai ir žaidimai 


Choreografinis tautos menas yra tautos džiaugsmo išraiška. 
Pirmykščiai šokiai ar žaidimai visados būdavo jungiami su to- 
kiais dalykais, kurie reiškė tautos pergalę kovoje su pasauliu. Bū- 
davo šokama laimėjus mūšį, pasisekus medžioklei, pasibaigus pjū- 
čiai; graikai šokdavo dievų garbei, o Rytuose ir šiandien šokis 
tebėra būtinas švenčių ir iškilmių elementas. Kūno judesiuose taū- 
tos įkūnija savotišką džiūgavimo supratimą ir džiaugsmingų dalykų per- 
gyvenimą. Choreografiniame tautos mene glūdi emocinis tautiš- 
kumas ne tik kiek jis yra išvidinis dalykas, bet ir kiek jis apsireiškia 
kūno gyvenimu. Šokio menas medžiagine savo atrama turi kūno 
nusiteikimą savaimingai kūrybai. Todėl tautiniuose šokiuose ap- 
sireiškia ne tik tautiškas džiaugsmo pergyvenimas, bet ir savotiš- 
kas kūno nusiteikimas šitą pergyvenimą išreikšti ir apipavidalin- 
ti. „Tautiniai šokiai, - sako E. Ritter-Cario, — apreiškia künines ir 

dvasines tautos ypatybes“?! Jei kiti menai kalba daugiau apie tau- 
tos dvasią, tai šokis turi savyje ir fizinį tautiškumą, kiek jis daly- 
vauja estetiniame gyvenime. Todėl mokyti tautinių šokių ir žaidimų 
reiškia ne tik perteikti jaunajai kartai tautinį džiūgavimo būdą, bet kar- 
tu ir atpalaiduoti kūno nusiteikimą savaimingai kūrybai tautinėje srity- 
je. Šiuo atžvilgiu tautiniai šokiai ir žaidimai gali būti labai sėk- 
minga priemonė estetiniam tautos lavinimui. 

Tautos džiūgavimas, apsireiškiąs šokiais, yra bendruomeniš- 
ko pobūdžio. Pirmykščiame tarpsnyje žmonės džiaugėsi ne kiek- 
vienas sau, bet visi bendrai. Šitas kolektyvus džiūgavimas ir šo- 
kiams bei žaidimams įspaudė ryškų bendruomenišką bruožą, 
kuris yra visiškai svetimas moderninei choreografijai. Modernieji 
šokiai yra suindividualinto gyvenimo simbolizavimas. Jų išpildymas 
yra uždarytas dviejų žmonių judesio sienose; jie yra atpalaiduoti 
nuo bet kurio ryšio su žaidžiančiu kolektyvu. Tuo tarpu tautiniai 
šokiai turi ryškų grupinį pobūdį. Juose yra išlikusi pirmykštės 
žmonių vienybės idėja, kada net toks subjektyvus dalykas, kaip 
džiaugsmas, išplisdavo bendruomenėje. Šiuo tad atžvilgiu tauti- 
nius šokius ir žaidimus reikia ypatingai vertinti, nes jie yra gera 
priemonė išsigelbėti iš choreografinio meno suatominimo. Atgaivinti 
tautinius šokius reiškia atgaivinti bendruomenišką džiūgavimo pobūdį, 
pajausti savo ryšį su kitais dZiaugsme ir kartu nuteikti žmones bendram 
gyvenimui ir bendrai kūrybai. 


V. RELIGINIO TAUTIŠKUMO AUKLĖJIMAS 
1. Tauta kaip religinis vienetas 
a. Tautinė religija ir tautiška religija 


Religijos ir tautybės santykiai šiandien darosi vis labiau įtempti. 
Viena vertus, dedama pastangų sukurti visai naują religiją, kuri 


3! Sachwörterbuch der Deutschkunde, II, 1230, hrsg. v. W. Hofstaet- 
ter u. V. Peters, Leipzig u. Berlin, 1930. 

būtų atremta į nacionalizmą! antra vertus, vis aiškiau bandoma 
jau esamas religijas paversti priemone tautos reikalams. Sunku 
numatyti, kaip pasibaigs šitoji įtampa. Bet tik viena aišku, kad 
religijos, ypač Krikščionybės, laukia sunkūs laikai ir sunkūs ban- 
dymai. N. Berdiajevas skelbia naujuosius viduramžius, kada Die- 
vas vėl grįžta į žmogų ir į gyvenimą. Bet čia pat jis pažymi, kad 
„Šitas atgimimas galbūt apsireikš tik katakombose (...) ir bus vyk- 
domas gal tik mažo bürelio“?. Katakombos religijai šiandien gre- 
sia iš dviejų pusių: iš bolševizmo ir iš nacionalizmo. Rusijos įvy- 
kiai antireliginį bolševizmo veidą jau parodė. Vokietijos įvykiai 
antireliginį nacionalizmo veidą parodys netolimoje ateityje. Bol- 
ševizmas remiasi medžiaga (nauda), nacionalizmas - gyvybe (rasi- 
nis kilnumas - das Adelige). Bet ir vienoje, ir kitoje srovėje dvasia ir 
Dievas yra nustumti į šalį. Ir bolševizmas, ir nacionalizmas yra 
antireliginiai sąjūdžiai pačia savo esme. Dėl to jų susikirtimas su 
religija yra neišvengiamas. Šiandien todėl ir yra svarbu pirmiau- 
sia išsiaiškinti tautiškumo santykius su religija. 

Religija gali būti tautinė ir gali būti tautiška. Tautinė religija yra tau- 
tos sukurta ir tautoje pasilikusi. Tauta yra josios autorė, palaikytoja 
ir globėja. Ji iš tautos kyla ir tautoje skleidžiasi. Tokias tautines religi- 
jas turėjo beveik visos nekultūringos tautos. „Prieškrikščioniškųjų 
religijų dievai, - sako kard. M. Faulhaberis, - buvo taip surišti su 
atskiromis tautomis, jog su jomis laimėdavo arba žūdavo“? Egiptie- 
čiai, graikai, rymiečiai, galai, germanai turėjo savus dievus, savą kultą 
ir savą religinę organizaciją. Jų religijos buvo tautinės. 

Tautiška religija yra tokia, kuri atitinka tautos esmę ir esti pergy- 
venama bei praktikuojama pagal tautinės individualybės nusitei- 
kimus. Religijos tautiškumui nėra būtina, kad pati tauta būtų ją 
susikūrusi. Jojo esmę sudaro ne religijos atsiradimas ir klestėjimas 
tautoje, bet tasai savotiškas žmogaus santykiavimas su Dievu, kuris kiek- 
vienos tautos yra kitoks ir kuris todėl negali būti pakartotas bei 
pamėgdžiotas. Kiekviena tautinė religija yra ir tautiška, nes tauta 


1 Plg. E. Bergmann. Deutschland das Bildungsland der neuen Mens- 
chheit. Eine nationalsozialistische Kulturphilosophie, Breslau, 21933. 

2 Un nouveau Moyen äge, Paris, 1927, p. 81-82. 

3 „Schönere Zukunft“, 1930 m. spalio 30 d. 

paprastai sukuria tokią santykiavimo su Dievu formą, kuri atitin- 
ka josios individualybę. Bet tautiška religija gali ir nebūti tautinė. 
Dar daugiau: tikra ir tobula religija iš esmės negali būti tautinė. Giliau- 
sios religijos šaknys glūdi ne tautiškume, bet žmogiškume. Ji atsi- 
remia ne į žmogaus buvimo būdą, bet į patį buvimą, į pačią prigim- 
tį. „Religija yra prigimties ir laisvės kūrinys“*. Prigimtyje glūdi 
kreatūros linkimas Dievop. Asmeninė laisvė šitą linkimą pripažįs- 
ta ir pradeda realius santykius su Dievu. Prigimis pagrindžia reli- 
giją savyje (materialiter spectata), laisvė ją aktualizuoja ir padaro ją 
mūsų religija (quoad nos, formaliter spectata). Žmogaus atžvilgiu re- 
ligija yra paremta dviem poliais: Zmogiskumu ir asmeniškumu. Tik- 
roji ir tobula religija yra visuotinė savo pagrindu ir turiniu, kaip 
yra visuotinė žmogiškoji prigimtis, ir individuali savo pripažini- 
mu, kaip yra individuali žmogiškoji laisvė. Todėl „visuotinė religi- 
ja niekados negali tapti tautine, nes tai reikštų suardyti josios es- 
mę““. Religijos sutautinimas yra keitimas josios pagrindo ir turinio. 
Kaip yra viena prigimtis ir viena kultūra, taip ir tikroji religija gali 
būti tik viena ir visuotinė, tarptautinė ir anttautinė. Viena vertus, 
kaip viena ir ta pati prigimtis kiekvienoje tautoje įgyja kitokios iš- 
raiškos etninio tipo pavidalu, kaip viena ir ta pati kultūra kiekvie- 
noje tautoje apsireiškia savotiškai tautiškos mąstysenos ir tautiško 
estetiškumo įvairumu, taip ir ta pati religija kiekvienoje tautoje įgyja 
kitokios spalvos, kitokios šviesos, žodžiu, kiekviena tauta religijoje reiškia- 
si savotiškai. Viena ir visuotinė religija, tautos pergyvenama ir prak- 
tikuojama, virsta tautiška religija. Čia mes kaip tik ir susiduriame su 
mūsų vadinamu religiniu tautiškumų. 


b. Religinio tautiškumo esmė 


Kiekvienos religijos centras yra Dievas, ir kiekvienos religijos 
subjektas yra žmogus. „Religijos uždavinys, - sako V. Solovjovas, - 
yra atnaujinti mūsų gyvenimą, jį pašvęsti ir sujungti su dieviškuoju 

*F. Hettinger. Lehrbuch der Fundamentaltheologie, Freiburg i. Breis- 
gau, 1911, p. 73. 


* Plg. F. Hettinger ibd. 
* St. Dunin-Borkowski S. J.. Enquête sur le nationalisme, p. 144. 

gyvenimu. Tai padaryti gali tik Dievas; bet tai įvykti gali tik mums 
prisidedant. Religija yra dievažmogiškas kūrinys, kūrinys, kuriame 
ir mes turime turėti savo dalį“.7 Religijoje žmogus yra tarpininkas 
tarp tikrovės, kuri yra aukščiau už jį, ir tikrovės, kuri yra žemiau 
užjį, tarp prigimties ir antgamtės. „Religiniame akte žmogus au- 
koja Dievui save ir savyje visą kosmą“.3 Šitame akte žmogus da- 
lyvauja visas. Religija nėra vienos kurios žmogiškosios galios da- 
lykas. „Religija nėra suvokiama, norima arba jaučiama, bet 
gyvenama“? Religija apsupa visą žmogų ir persunkia visą jo pri- 
gimtį; žmogus santykiuoja su Dievu visa savo būtybe ir visu savo 
gyvenimu. Net ir kūnas dalyvauja religiniame veiksme ir esti pa- 
lenktas jojo įtakai. „Religinis aktas, - rašo M. Scheleris, - savo es- 
me yra dvasinis aktas, bet vieningas jo vyksmas yra psichofizi- 
nės, ne vienos tik psichinės prigimties”. 

Pilnutiniame žmogiškosios prigimties dalyvavime santykiuose su Die- 
vu kaip tik ir glūdi religinio tautiškumo pagrindas. Religija keroja Zmo- 
giškume, Bet esame minėję, kad žmogiškumas vienas tikrovėje 
neapsireiškia. Jis yra ir veikia tik apspręstas tautiškumo. Konkre- 
tus žmogus visuomet esti tautiškas. Tuo tarpu religijos subjektas 
gali būti tik konkretus žmogus. Todėl ir su Dievu jis santykiuoja 
ne tik kaip žmogus apskritai, ne tik kaip individas, ne tik kaip 
vyras ar moteris, bet ir kaip tautietis, kaip vienos ar kitos šalies, 
tautos ar amžiaus reiškėjas. Religija savo pagrindais ir esme yra 
viena ir ta pati. Bet konkreti jos apraiška eina per žmogų ir todėl 
įgyja jojo bruožų. Kiekvieno žmogaus santykiai su Dievu yra ki- 
tokie, nes kiekvienas žmogus Dievą pergyvena savotiškai. Čia 
mes turime religinį individualumą. Moteris santykiuoja su Dievu 
kitaip negu vyras. Vyras Dievo daugiau ieško, moteris daugiau 
Dievuje ilsisi. Čia mes susiduriame su lyties įtaka religijai. Pietų 
tautos Dievą garbina puošniomis apeigomis; religinis jų pergy- 
venimas yra bendruomeniškesnis; jos mėgsta šventųjų tarpinin- 


7 Geistige Grundlagen des Lebens, Stuttgart, 1922, p. 3. 

8 J. Hommes. Lebens u. Bildungsphilosophie als völkische u. katholi- 
sche Aufgabe, p. 161. 

9 A. Rademacher. Die Kirche als Gemeinschaft u. Gesellschaft, p. 36. 

w Vom Ewigen im Menschen, Leipzig, 1921, p. 555. 

kavimą"!. Tuo tarpu šiaurės tautos meldžiasi kuklioje tyloje, be 
triukšmo; jos Dievą pergyvena individualiau ir santykiuoja su Juo 
labiau tiesioginiu būdu. Šiuo atveju mes turime religinį tautišku- 
mą. Tautiški žmogaus bruožai, tautinė jo individualybė religijoje 
taip pat turi savo dalį, kaip ir moksliški, meniški ir visuomeniški 
palinkimai. Jau tik dėl to, kad žmogus Dievą visados garbina gim- 
taja kalba, kad jis apie Jį mąsto savo tautos sąvokomis ir vaizdais, 
kad į liturgines apeigas įpina savos tautos kūrybos, kad bažnyti- 
nei organizacijai įspaudžia visuomeninių savo tautos bruožų, - 
jau tik dėl to jis negali būti kosmopolitas santykiuose su Dievu. 
Dievo suvokimo būdas labai daug priklauso nuo pasaulio suvo- 
kimo būdo. Tuo tarpu šiam tauta turi labai didelę įtaką. Žmogus 
garbina Dievą tam tikrais veiksmais, kurie savo esme priklauso 
estetinei gyvenimo sričiai. Estetinė religijos sritis (kultas) turi sa- 
vo atramą - estetinę kultūros sritį (menas), kuri visados esti ap- 
spręsta tautinių pradų. Per estetinį žmogaus tautiškumą ir Dievo 
garbinimas įgyja tautiškų bruožų. „Kaip nėra žmogaus apskritai, 
bet tik vokiečiai, prancūzai, italai ir kitų tautybių žmonės, lygiai 
taip nėra nė krikščionio apskritai, bet tik vokiečiai, prancūzai, ita- 
lai krikščionys. Tautiškumas yra spalva ir žmogiškumo, ir kartu 
krikščioniškumo“.!* Religinis tautiškumas todėl yra ne kas kita, kaip 
iš tautinės individualybės kilęs Dievo pergyvenimo ir garbinimo būdas. 

Savo esme šitas religinis tautiškumas, kaip ir tautiškumas ap- 
skritai, yra grynai formalinis dalykas. Jis neturi ir negali turėti spe- 
cialaus religinio turinio. Religija gali būti tautiška, bet ne tautinė. 
Nei dogmos, nei religinė bendruomenė, nei kultas savo esme ne- 
gali būti tautiniai. Bet gali būti ir iš tikro yra tautiškas dogmų suvo- 
kimas, tautiskas ryšių su tikinčiaisiais pergyvenimas ir tautiškas 
kulto išreiškimas liturgija“. Jei lietuviai ypatingai garbina Dievo 


"Plg. F. Raitz v. Freutz S., J. Objektive u. subjektive Frömmigkeit, 
„Stimmen der Zeit“, 126 B. 6 sas., 1934. 

2 A. Wurm. „Seele“. Monatschrift, 1933 m. gegužės mėn. 

5 Kultas, mūsų supratimu, yra pats Dievo garbinimas liturgija — šito 
garbinimo būdas. Todėl negali būti toje pačioje religijoje skirtingų kultų, 
bet gali būti skirtingų liturgijų, pvz., Kat. Bažnyčioje - Rytų ir Vakarų 
liturgijos. 

Motiną Mariją, o mažiau šventuosius, tai nereiškia, kad jie neigia 
šventųjų garbinimo dogmą, bet tik reiškia, kad mariologinių dog- 
mų turinys yra artimesnis lietuvio širdžiai. Jei Šv. Dvasia šian- 
dien liturgijoje turi tik vieną šventę (Sekmines), o Dieviškasis Lo- 
gos - daugybę, tai nereiškia, kad praktikoje yra neigiama trečiojo 
Šv. Trejybės asmens lygumas, bet tai tik reiškia, kad christologi- 
nės dogmos labiau yra žmonių pergyvenamos. Kiekviena tauta 
turi savo mėgiamus šventuosius, savo mėgiamas šventes, apei- 
gas ir tuo dar neneigia kitų. „Dangiškoji valstybė (coelestis civitas), 
keliaudama žemėje, iš visų giminių pašaukia žmones ir iš visų 
kalbų sudaro keliaujančią draugiją (peregrinam societatem). To, kas 
papročiuose, įstatymuose ir institucijose yra skirtinga, ji negriau- 
na, bet palaiko ir saugo. Įvairių tautų įvairūs dalykai, tarnaują 
siekti žemės taikai, yra leidžiami, jei tik jie nekliudo religijos, ku- 
ria garbinamas aukščiausias ir tikrasis Dievas“.'* Todėl ir Krikš- 
čionybė, kaip buvo minėta, kalbant apie Bažnyčios įtaką tauti- 
niam auklėjimui, tautinių skirtybių ne tik neneigia, bet jas įima į 
save ir įprasmina. Tautiškoms religijos lytims „ji duoda kitokią 
kryptį ir tai, kas buvo kilę iš stabmeldiško rito ir pirmykščio reli- 
ginio supratimo, ji perkeičia pagal savo dvasią ir pagal gilų tau- 
tiško religingumo supratimą“ 5. 


c. Tautinės individualybės prasmė religijoje 


Vieningas tautos nusiteikimas savotiškai santykiuoti su Die- 
vu padaro tautą religiniu vienetu. Tauta palaiko savo vienybę ne 
tik prigimtyje, ne tik kultūroje, bet ir religijoje. Religiniame gyve- 
nime ji dalyvauja ne kaip palaidų individų suma, ne per atskirus 
individus, bet kaip vienetas, kaip individualybė. „Kai tautinė są- 
monė tebėra silpnai išsivysčiusi, religinės tiesos kalba į atskirus 
žmones. Bet kai tautinė sąmonė pradeda atbusti, šitos tiesos gali 
prabilti ir į visą tautą. Tuomet religija darosi išganytoja ne tik at- 
skiro žmogaus sielos, bet ir tautos sielos. Tuomet ji keičia ir ap- 


4 S. Augustinus. De civitate, 19, 12. Migne, P. L. 41, 646. 
15 A. Bach. Deutschsprachliche Jugendbildung etc., p. 405. 

šviečia ne tik asmens charakterį, bet ir tautos individualybę“ .!* 
Tautų šaknys keroja ne tik prigimtyje ar kultūroje, jos eina net ligi 
antgamtinės srities ir ten suranda tikrąją savo prasmę ir atbaigi- 
mą. Žmonija, kaip mistinis Kristaus Kūnas, nėra vienalytė masė, 
bet organiškas vienis, atsiremiąs į pozityvias žmogaus prigimties 
skirtybes. Kas tiki į Šventųjų Bendravimą, tas negali šitos tobulos 
bendruomenės suprasti nei grynai individualistine, nei grynai kos- 
mopolitine prasme. Šv. Bendravimas yra organizmo pobūdžio, 
kur vienybę sudaro skirtybių daugybė, ir kur šitos skirtybės esti 
atbaigiamos, ištobulinamos ir suderinamos ligi aukščiausio su- 
tartinės laipsnio. Šv. Bendruomenėje žmogus nėra nei nuindivi- 
dualinamas, nei nulytinamas, nei galop nutautinamas. Dantės in- 
tuicija buvo visai teisinga, kai jis vienus dangaus ratus skyrė 
filosofams, kitus teologams. Tuo jis pabrėžė individualinį žmogaus 
pobūdį Šv. Bendravime. Katalikiškoji liturgija kitaip garbina šven- 
tąsias moteris ir kitaip šventuosius vyrus. Tuo ji pripažįsta lytines 
skirtybes antgamtinėje bendruomenėje. Galima eiti toliau ir visai 
teisingai teigti, kad tautinė individualybė taip pat turi savo dalį mis- 
tiniame Kristaus Küne. Iš tikro jei žmogiškumas apsireiškia tri- 
mis pagrindinėmis ir būtinomis būsenomis - individualumu, ly- 
tiškumu ir tautiškumu, jei, antra vertus, Šv. Bendravimas nėra 
bendrinių tipų, bet realių žmonių bendruomenė, jei toliau antgam- 
tinis perkeitimas nėra prigimties skirtybių naikinimas, bet tik jų 
pakilninimas ir ištobulinimas, tai visai aišku, kad tos trys žmo- 
gaus būsenos turi turėti realų pagrindą ir antgamtinėje tikrovėje. 
„Jei Krikščionybė nereikalauja nuasmeninimo, ji negali reikalauti 
nei nutautinimo“. Krikščionybė gina kiekvieną individualybę, 
taigi ir tautinę, ir neleidžia josios paskandinti masėje, vis tiek ar 
šitoji masė būtų paprasta visuomenė, ar visa žmonija. Dar dau- 
giau - „krikščioniškasis universalizmas yra stipriausias tautinių 
skirtybių laidas“ *š, 
Krikščioniškai žiūrėdami į tautas, „turime tautiškumą laikyti 
tam tikra dieviškąja jėga, kuri yra būtina įvykti Dievo Karalystei 


16 VI. Solovjov. Nationale u. politische Betrachtungen, p. 38. 
” VI. Solovjov, op. cit., p. 42. 
18 J. Mausbach. Aus katholischer Ideenwelt, 402 p. Münster i. W., 1921. 

ir įsigalėti Dievo valiai žemėje“. Kiekviena tauta turi ne tik pri- 
gimtą skirtingumą, ne tik kultūrinį pašaukimą, bet ir religinį už- 
davinį. Tautų išsiskyrimas iš vienalytės žmonijos religiniu atžvil- 
giu yra tiek pat prasmingas ir reikšmingas, kiek ir kultūriniu. 
„Įvairios tautos darosi įvairūs organai visuotiniame žmonijos kū- 
ne”2, kurie prigimto linkimo ir kultūrinio išsivystymo yra pašaukti 
atlikti tam tikrą darbą ir religinėje gyvenimo srityje. Atidžiai skai- 
tant Apokalipsę negalima nepastebėti, kad grumtynės tarp slibi- 
no ir Avinėlio vyksta ištisų žmonijos grupių pagalba, Žmonija 
išsiskirsto dėl to, kad ne tik individai, bet ir tautos apsispręstų: 
imti žvėries žymę ir jo skaitlinę ar būti paženklintos Avinelio Zen- 
klu? 


2. Tautiškumo atbaigimas religiniu auklėjimu 
a. Tautinis principas religiniame auklėjime 


Tautiškas žmogaus santykiavimas su Dievu gali būti išvysty- 
tas tik perteikiant religines tautos sukurtas gėrybes. Religinėse tautos 
gėrybėse (kaip ir kalboje ar mene) glūdi realizuotas religinis tautišku- 
mas, kuris, pasisavintas kaip lytis, ir apsprendžia prigimtą žmogaus lin- 
kimą Dievop. Todėl mūsų laikais vis labiau reikalaujama, kad reli- 
ginis auklėjimas rengtų žmogų ne tik apskritai religijai, bet ir 
religiniam tautos gyvenimui. Religijos mokymas, pasak J. Brögge- 
rio, turįs ne tik žiūrėti jaunimo psichologijos ir gyvenimo reikalų, 
ji į religinę tėviškės bendruomenę“3. Savo nusistatymą minėtas 
autorius grindžia kitame straipsnyje? Iš religinių tautos gėrybių, 


* VI Solovjov, op. cit., p. 32. 

® VI. Solovjov, op. cit., p. 17. 

2! Plg. Apr. 13 sk. 

ZPlg. Apr. 13, 16-17. 

B Der Religionsunterricht i. der Vorbildungsschule, 280 p. “Theolo- 
gie u. Glaube, 1924. 

* Religionsunterricht u. Heimatkunde, “Theologie u. Glaube”, 1924, 

sako jis, „prabyla praėjusieji laikai; jose gyvena tėvų tradicijos; jos 
paneria žmogų į tą gilią religingumo srovę, kuri teka tautoje. Šitų 
gėrybių ugdymas žadina viltį, kad vaikystės dienų meilė tėviškės 
religijai pasiliks visados, kaip pasilieka meilė ir ištikimumas pa- 
čiai teviskei“?. Religija, susijusi su tėviške, darosi tarsi josios da- 
lis ir psichologiškai tampa nuo josios neatskiriama. Religija iš tė- 
viškės laimi tvirtą atramą žmogaus psichikoj; tėviškė iš religijos 
gauna pietistinio pobūdžio. Tėviškė stiprina religiją, o religija pa- 
švenčia tėviškę. 

Šiuo tad atžvilgiu religinio tautiškumo auklėjimas turi du pa- 
grindiniu uždaviniu: perteikti tautos sukurtas religines gėrybes nau- 
jajai kartai ir jas palaikyti tautoje. Perteikimas religinį tautiškumą 
sukuria, palaikymas jį ugdo ir gaivina. Jei tauta netenka religinių 
savo tradicijų ir pasiima svetimas, ji nutautėja religiniu atžvilgiu 
ir padaro nemažą skriaudą tautinei savo individualybei. Todėl 
J. Brėggeris teisingai įspėja, kad „dvasininkas turi įsigyventi į re- 
liginį tautos savotiškumą, kiek jis yra pateisinamas, bet nesistengti 
šiurkščia ranka rauti senus, mėgiamus religinius papročius ir jų 
vietoj sodinti „importuotus“*. Tiesa, tautos religinės tradicijos gali 
išsigimti ir nebesiderinti su religijos prasme. Tuomet jas reikia tai- 
syti atstatant sveiką pirmykštį jų pobūdį. Bet negalima jų gniauž- 
ti tik dėl to, kad jos yra tautinės. Omnis spiritus laudet Dominum. 


b. Priemonės religiniam tautiškumui auklėti 


Pirmasis dalykas, kuris turi daugiausia ryšių su religiniu tau- 
tos nusiteikimu ir su kuriuo vaikas visų pirma susiduria, yra gim- 
tosios apylinkės bažnyčia. „Dievo namai, pasak J. Bröggerio, yra re- 
liginio tėviškės gyvenimo centras ir šaltinis“. Visa, ką tik tauta 
sukuria savotiška religinėje srityje, ji stengiasi pritaikyti bažny- 
čiai. Josios stilius, altorių pavidalas, statulos, paveikslai, klau- 
syklos, vėliavos, liturginiai drabužiai, — visa turi savyje tautinių 
bruožų ir tautos religinės dvasios. Taūtos šių dalykų niekados 


3 Op. cit., p. 193. 
26 Op. cit. ibd. 
7 Op. cit, p. 187. 

nepasisavina jų neperkūrusios. Lietuviai nepasistatė beveik nė vie- 
nos gotikinės bažnyčios. O tas, kurios buvo svetimųjų pastatytos, 
lietuviški naujintojai netrukus subarokino“3. Matyt, gotikos sti- 
lius buvo svetimas lietuvių dvasiai. Bažnyčios visados - anksčiau 
ar vėliau — esti sutautinamos. 

Apylinkės bažnyčia pirmoji pažadina vaiko sieloje tautišką san- 
tykiavimą su Dievu. Paties statinio irjoje vykstančių iškilmių (pro- 
cesijų, giesmių, muzikos) tautiškumas paliečia vaiko sielą ir ją pa- 
mažu jungia su religiniu tautos nusiteikimu. Šitoji įtaka didėja, 
kai bažnyčios tautiškumas vaikui esti išaiškinamas, kai jis sužino, 
kokią praeitį slepia šitas Dievo namas. Todėl „religinės mintys, 
kurias tauta įkūnijo bažnyčios mene, turi būti panaudotos auklė- 
jime... Vaikai turi gerai pažinti tą vietą, į kurią juos veda griežtas 
Bažnyčios įsakymas. Reiktų dažniau rengti pamokas bažnyčioje 
ir atskleisti mokiniams šitą pasaulį“?. Tada bažnyčia tuo, kuo ji 
yra tautiška, būtų gera religinio tautiškumo auklėjimo priemone, 
ir savaiminga josios įtaka, radusi gerai priruoštą dirvą, būtų daug 
vaisingesnė. 

Ne menkesnė priemonė yra ir kelionės į šventąsias tautos vie- 
tas. Kiekviena tauta turi tokių vietų, kurios tampa tautinio reli- 
gingumo centrais ir kuriose Dievo malonės teikimas dažnai esti 
ne menkesnis už religinį tautos entuziazmą. Šitokiose vietose 
(pvz., mūsų Šiluva ir Vilnius, prancūzų Lurdas, lenkų Čensta- 
kava) tautiškas Dievo pergyvenimas apsireiškia aukščiausiu 
laipsniu. Tauta čia lyg ir atidaro savo vidų. Didžiųjų iškilmių 
metu, kai tūkstančiai žmonių gyvena viena mintimi ir vienu jaus- 
mu, atsiskleidžia tautos siela, ir dalyvaujantieji pasijaučia san- 
tykiuoją su Dievu ne individualiai, bet visi drauge, visi susirin- 
kusieji ir likusieji namuose - visas kraštas. Toks religinio ryšio 
su kitais pajautimas yra labai svarbus, nes jis apreiškia bendruo- 
menišką religinio tautiškumo (ir apskritai religingumo) pobūdį. 


æ Plg. K. Jasėnas. Dailioji Lietuvos architektūra viduramžiais, „Zidi- 
nys“, nr. 10, 1933 m. - Mūsų meno istorikams būtų įdomi tema panagri- 
nėti, dėl ko būtent lietuviai nemėgo gotikos ir dėl ko jie bažnyčias baroki- 
no. Ar tik nėra čia ryšio su mūsų tautos individualybe? 

3 J. Brögger, op. cit. 187 p. 

Žmogus čia patiria, kiek jis yra suaugęs su sava tauta, ~ net san- 
tykiuodamas su Dievu. 

Daug reikšmės turi ir tautinių šventųjų garbinimas. Šventieji nė- 
ra kažkokie bendriniai tipai, bet savos tautos ir savos šalies sū- 
nūs. Tautinių bruožų galima rasti visų šventųjų gyvenime“, 
Šv. Pranciškus Asyžietis yra tikras italas, ir Šv. Ignacas Loyola 
yra tikras ispanas. Iš tautos kilę šventieji yra jai daug labiau arti- 
mi ir daug labiau suprantami negu svetimieji. Pietų šventųjų gy- 
venimas šiaurės žmonėms atrodo keistas ir net nenormalus. Tuo 
tarpu tų šalių gyventojams jis yra visai suprantamas. Tautiniai 
šventieji taip pat geriau negu kiti parodo tautai, kuriuo būdu ji 
gali siekti šventumo, neprarasdama savo prigimties ypatybių. To- 
dėljaunosios kartos skatinimas garbinti savus šventuosius gali būti 
geras kelias ne tik į religinį tautiškumą, bet ir į šventumą. 

Visus šituos dalykus išaiškinti turi tikybos pamokos. „Tėviškės 
principas“ jas ne mažiau apsprendžia negu kurias kitas. Tai aiš- 
kiai yra formulavęs šv. Sosto konkordatas su Vokietijos Reichu 
1933 m. „Religijos pamokose, - rašoma 21 str., - bus ypatingai 
pabrėžiamas patriotinės, valstybinės ir socialinės sąmonės auklė- 
jimas pagal katalikų tikėjimo ir dorovės principus, kaip tai yra 
daroma visame lavinime“. Jaunimo rengimas religijos gyveni- 
mui negali apsieiti be ryšių su tauta. „Religijos pamokos, - sako 
A. Bachas, - kurios nenorėtų turėti ryšių su tėviške, netektų savo 
srityje geriausios priemonės palaikyti savo jtakai”?', nes, kaip ma- 
tėme, tėviškė ir religija paremia viena kitą. 

Religiniam tautiškumui auklėti yra reikšmingos visos tikybos 
pamokos. Dogmatika parodo mokiniams, dėl ko kai kurios dog- 
mos tautai yra artimesnės negu kitos; etika supažindina juos su 
religiniais tautos papročiais, išaiškina jų kilmę ir vertę; liturgika 
atskleidžia tautos mėgiamų ir sukurtų apeigų prasmę; Bažnyčios 
istorija pavaizduoja Bažnyčios skleidimąsi tautoje. Tikybos mo- 
kytojas visados gali rasti progų atkreipti mokinių dėmesį ir į vie- 
na ar į antrą religinį tautos dalyką. 


3 Plg. A. Rademacher. Vidinis šventųjų gyvenimas, Kaunas, 1924. 
3! Volkskunde und Schule, Deutschsprachliche Jugendbildung etc., 
p- 405. 

Kitos priemonės, kaip šventės, religinės giesmės, religinis menas, 
vienuolynai, koplyčios, kapai, kryžiai, taip pat gali būti panaudotos 
religinio tautiškumo auklėjimui. Jų parinkimas pareina nuo pedago- 
go nusistatymo. Viena tik aišku, kad religinis auklėjimas turi būti 
jungiamas su tauta, nes „tauta, kuri myli savo tėvynę, yra palankes- 
nė ir religiniam gyvenimui negu gyventojai be tradicijų. Kas praran- 
da tėvynę (275), to ir religinis gyvenimas yra tykomas pavojaus“**. 
Tauta ir religija yra suaugusios iš vidaus. Todėl jų perskyrimas nėra 
be skriaudos tiek tautiniam, tiek religiniam auklėjimui. 


c. Tautiškumo atbaigimas religijoje 


Religinis tautiškumas nėra viena tautiškumo sritis šalia kitų sri- 
čių, bet aukščiausias tautiškumo laipsnis, suimąs savin visus žemes- 
niuosius laipsnius. Žmogus su Dievu santykiuoja, kaip buvo minė- 
ta, ne viena kuria galia, bet visa savo p-igimtimi: savo kūnu ir savo 
siela. Todėl religiniame tautiškume telpa ir fizinis, ir kartu psichinis 
tautiškumas. Daiktų lyčių ir gyvenimo laipsnių santykiai yra apspręsti 
dėsnio, kurį mes vadiname įėmimo dėsniu (lex intussusceptionis). Kiek- 
viena aukštesnė lytis įima savin žemesnę, ir kiekvienas aukštesnis gyvenimo 
laipsnis turi savyje žemesnį. Sensityvinėje gyvulio lytyje esama vegeta- 
tyvinių galių, o dvasinė žmogaus siela yra ir vegetatyvinio, ir sensi- 
tyvinio žmogaus gyvenimo principas. Kultūroje telpa prigimtis, o 
religija tūri savyje ir prigimtį, ir kultūrą. Kiekviena aukštesnė lytis ir 
kiekvienas aukštesnis gyvenimo laipsnis patobulina ir įprasmina že- 
mesnį, o aukščiausia lytis ir aukščiausias laipsnis atbaigia visus ki- 
tus. Dvasinė žmogaus siela yra augmens ir gyvulio sielos atbaigi- 
mas. Religija yra atbaigimas prigimties ir kultūros. „Religija, - sako 
G. Grunwaldas, - suima savin ir tobuliausiai išskleidžia visa tai, kas 
mokslo, doros ir meno viršūnėse yra vos užbrėžta“.* Daiktų atbaigi- 
mas vyksta jų sudvasinimu, gyvenimo atbaigimas savo tikslą pasie- 
kia religijoje. Todėl religinis tautiškumas taip pat yra tautiškumo viršūnė, 


* J. Brögger, op. cit. 275-276 p. 

® Pädagogische Antinomien u. Erziehungsziele, Philosophia u. Päda- 
gogia Perennis, Festgabe für O. Willmann, hrsg. v. W. Pohl, Freiburg i. 
Brsg., 1919, p. 200. 

kurioje išsiskleidžia ir įvyksta tai, ko siekia rasė ir istorinis likimas. Kaip 
etninis tautos tipas savo tikslą pasiekia tik tarnaudamas dvasiai, taip 
visa tautinė individualybė esti įprasminama ir atbaigiama tik santy- 
kiuose su Absoliutu. 

Šiuo tad atžvilgiu religinio tautiškumo auklėjimas yra atbaigia- 
masis tarpsnis visame tautiškame auklejime. Tautiškumo auklėji- 
mas eina per visus gyvenimo laipsnius ir esti vykdomas visomis 
gyvenimo priemonėmis. Etninio tipo išlaikymu ir gerinimu yra auk- 
lėjamas fizinis tautiškumas; tautiškos mąstysenos ir estetinio savo- 
tiškumo išvystymu yra auklėjamas psichinis tautiškumas; galop re- 
liginėmis priemonėmis yra tobulinamas religinis tautiškumas. Kaip 
religijos veikimas atbaigia visą gyvenimą, taip religinis tautišku- 
mo auklėjimas atbaigia visą tautišką auklėjimą. Tikybos pamoko- 
mis jis įveda į religinę sritį tautišką mąstyseną; liturgine praktika jis 
palenkia antgamtinėmis misterijomis estetinį tautos savotiškumą. 
Tautinis pasaulėvaizdis Absoliuto suvokimu įgyja prasmės, o este- 
tinis nusiteikimas religiniame kulte įvykdo savo viltis. Per vaidi- 
nius, kurie žmogui ateina iš gyvenamosios aplinkos, per mintis, 
įgyjamas iš gimtosios kalbos, žmogus kopia ligi Absoliuto pažini- 
mo, kurio suvokimas grįžtamuoju būdu apšviečia ir mintis, ir vai- 
dinius. Tautiška mąstysena padeda žmogui pažinti Dievą, o Dievo paži- 
nimas atbaigia tautišką mąstyseną. Antra vertus, kūnas rasės įtakoje 
jau iš prigimties yra savotiškai nusiteikęs realizuoti medžiaginės 
tikrovės idealą. Estetinis sielos linkimas šitą nusiteikimą pratęsia ir 
kuria nuostabių dalykų meno pavidalu. Bet tik kulte įvyksta tikra- 
sis pasaulio keitimas, tik kulte ir savaiminga kūno kūryba ir esteti- 
nis sielos nusiteikimas esti įvykdomas. Be religinės pasaulėžiūros 
tautiška mąstysena liktų tuščia, be religinio kulto estetinis tautos 
nusiteikimas būtų neprasmingas. Žodį absoliutiniu turiniu pripil- 
do tik Logos, ir kūrybinį užsidegimą įprasmina tik Pneuma. Religi- 
nis tautiškumo auklėjimas įjungia tautiškumą į religinę sritį, priar- 
tina jį Absoliuto veikimui ir tuo būdu jį atbaigia. Kai tautiškumas 
virsta tąja VI. Solovjovo vadinama dieviškąja jėga plėsti Dangaus 
Karalystei, kai tautiška žmogaus būsena ir veiksena susiliečia su 
Absoliutu, tuomet baigiasi tautiškas auklėjimas ir prasideda keičiama- 
sis antgamtinės malonės veikimas. 

Trečiadalis 


PATRIOTINIS AUKLĖJIMAS 


I. PATRIOTIZMO PAGRINDAI 
1. Patriotizmo pradai 
a. Patriotinis jausmas 


Gimtojo krašto meilė bei jo pasiilgimas, tasai savaimingas Zmo- 
gaus linkimas į savuosius yra toks pat senas kaip ir žmonija. „Pa- 
triotinis jausmas gali būti paslėptas ar aiškus, stiprus ar silpnas, 
betjis buvo visados, kiek tik mes įstengiame siekti į istorijos gilu- 
mą“!. Tie trys veiksniai, kuriuos iškėlėme, kalbėdami apie tėviškę 
ir tėvynę, jau patį pirmąjį žmogų sujungė su aplinka, kurioje jis 
gyveno, ir su žmonėmis, kurie joje veikė. Tie patys veiksniai pa- 
lenkia savo įtakai visus amžius ir visas kultūras. Jie sukuria tėviš- 
kę bei tėvynę, jie sukuria ir gimtojo krašto meilę. 

Pirmasis iš jų, kaip matėme, yra žemė. Žemė yra tėviškės bei 
tėvynės atrama, ir toji pati žemė yra materialinis patriotizmo pa- 
grindas. „Teritorija, - sako M. de Munnynckas, - turi ypatingą 
vaidmenį patriotizmo materializacijoje. Ji tampa patriotinės mü- 
sų sielos kūnų; ji simbolizuoja mūsų vaizduotės akims visą praei- 
ties garbę, visas dabarties pastangas ir visas ateities viltis“.? On- 
tologinis žmogaus ryšys su šalies gamta, savaimingas žmogaus 


"G. de Montenach. Formation et education du patriotisme, p. 8. 
* Psychologie du patriotisme, p. 76. 

dalyvavimas josios gyvenime ir likime sudaro pamatą tam linki- 
mui ir ilgesiui, kurį pajaučiame iškeliavę iš gimtojo krašto. 
Nostalgija yra jausminė patriotizmo apraiška. Žmogus, gyven- 
damas savame krašte, yra nuolatos ir savaime su juo sutapęs. Jo 
meilė savai žemei ir šitos meilės objektas sudaro jo psichikoje 
organišką vienybę. Jis nejaučia jokio skilimo tarp jų, nejaučia 
todėl nė gaivalingos meilės. Nuolatinis pasitūrėjimas meilės ob- 
jektu tarsi malšina ir pačią meilę. Bet pakanka bent trumpam 
palikti savo šalį, pakanka atimti iš patriotizmo jo objektą, ir gim- 
tojo krašto meilė apsireiškia visu smarkumu. Tik tada supranta- 
me, kiek mes mylime savą žemę ir kiek ji mums yra brangi. Su 
gimtosios šalies žeme mes esame suaugę ligi gelmių; ji yra tapu- 
si tarsi mūsų būtybės dalimi; mes gyvename joje, ir ji gyvena 
mumyse. Todėl ją palikę, jaučiamės lyg palikę patys save, lyg 
atsiskyrę nuo savos būtybės dalies. Svetimas kraštas atskleidžia 
kažkokią tuštumą mūsų prigimtyje. Mes pasijaučiame nepilni ir 
savaime ilgimės to, kas šitą tuštumą užpildytų. Mes ilgimės savo- 
sios žemės. Nostalgija visų pirma yra gimtosios žemės pasiilgimas. 
Tiesa, mes ilgimės ir žmonių. Bet vieni žmonės niekados nesu- 
daro tikrojo nostalgijos objekto. Šitas jausmas yra žymiai plates- 
nis negu pažinčių, draugiškumo ar giminystės ratas. Jis apima 
visą tautą ir visą tėvynę. Jis atsiremia į gimtąją žemę ir iš josios 
semiasi gyvybės. Kartais galima žmonių net nepasiilgti (pvz., 
rusų tremtinių atveju), bet nostalgija dėl to nė kiek nemažėja. 
Charakteringa ir tai, kad Mozės nepasitikėjimas Dieviškąja Ga- 
lybe jį atskyrė ne nuo žmonių, bet nuo pažadėtosios žemės. Iš- 
trėmimas arba uždraudimas grįžti į savą kraštą yra didžiausia 
ir sunkiausiai pakeliama bausmė, nes ji ardo įgimtą žmogaus 
ryšį su žeme. Šitą mintį patvirtina Homero Odisėja, Ovidijaus 
Tristia, Goethe's Iphigenie ir kt. Patriotizmas todėl pirmiausia yra 
savaimingas prisirišimas prie gimtosios žemės. Kur tokio prisiriši- 
mo nėra, ten negali būti nė patriotizmo. Ten gali būti valstybinis 
susipratimas, pilietinė sąmonė, bet ne patriotizmas tikra pras- 
me. Kaip tėvynės nėra be žemės, taip be žemės meilės nėra tėvy- 
nės meilės. Tiesa, vienas tik prisirišimas prie gimtosios žemės 
dar nėra pilnutinis patriotizmas. Patriotizmo išsivystymas eina 

ligi pačių žmogaus dvasios viršūnių. Bet jis prasideda nuo že- 
mės. Patriotizmas, nepasiekęs dvasios, yra neatbaigtas ir todėl 
netobulas. Patriotizmas, neatsirėmęs į žemę, yra be materialinio 
pamato ir todėl nestiprus. Dvasia patriotizmą tvarko ir įprasmi- 
na, bet žemė jį gaivina ir ugdo. 

Žmogaus ryšys su žeme nėra vienintelis tėvynę kuriąs veiks- 
nys ir todėl nė vienintelis patriotizmo pradas. Tėvynė apima ne 
tik žemę, bet ir toje žemėje veikiančius žmones. Todėl ir patriotiz- 
mas yra meilė ne tik gimtojo krašto, bet ir tame krašte gyvenančių 
savos tautybės žmonių. Pilnutinis patriotizmas nėra įmanomas be sa- 
vos tautos meilės. Gimtosios žemės meilė kyla iš ontologinio žmo- 
gaus ryšio su gamta ir padeda patriotizmui ontologinį pamatą. 
Tautiečių meilė atsiranda iš psichologinio žmonių pergyvenimo 
ir sudaro patriotizmui psichologinę atramą. Patriotizmas nėra tik 
ontologinis, bet jis taip pat nėra nė tik psichologinis. Patriotizmas 
yra visos žmogaus būtybės linkimas į savą žemę, į savą tautą ir į visa tai, 
kas yra su jomis surišta. Šituo atžvilgiu H. G. Lerchenfeldas teisin- 
gai patriotizmą vadina „suma jausmų, kurie Žmogų riša su tėvy- 
ne ir tauta“. 

Patriotizmas, kaip jausmas, yra savaimingas dalykas. „Patriotiz- 
mas yra simpatija, savaime atsirandanti tarp visų tų, kurie yra 
palenkti tiems patiems aplinkos, kultūros, kalbos ir teisės veiks- 
niams... Patriotizmas nėra įsitikinimas“ Prisirišimas prie savos 
žemės ir prie savų žmonių yra ankstesnis negu reflektyvinis su- 
vokimas arba valios pasiryžimas tarnauti tautai bei tėvynei. Šiuo 
atžvilgiu patriotizmas yra labai panašus į tą jausmą, kuris vaiką 
riša prie motinos. Vaikas myli savo motiną nuo pat gimimo die- 
nos. Bet daug metų praeina, kol jis supranta šitos meilės vertę ir 
kilnumą. Taip yra ir su patriotizmu. Tėvynės bei tautos meilė glū- 
di giliausioje žmogaus prigimtyje. Ji trykšta iš pačių mūsų büty- 
bės pagrindų. Patriotizmas yra pirmykštis elementas ir gaivalin- 
gasjausmas, „beveik nenugalimas, kuris mus pakelia ir neša, mūsų 
nepaisydamas”?. Daug amžių praeina, kol atbunda tautinė samo- 


3 Staatslexikon, IV, 79 šp. hrsg. v. H. Sacherer. 
* M. de Munnynck. Psychologie du patriotisme, p. 76. 
3 J. V. Ducatillon. O. P., Le vrai et le faux patriotisme, Paris, 1933, p. 70. 

nė ir kol žmonės supranta, kad šitas jausmas „yra vienas iš kil- 
niausių Žmogaus sielos nusiteikimų““. 

Patriotinis jausmas yra savas kiekvienam Zmogui, nes jis yra 
pačios prigimties padaras. Nėra ir negali būti žmogaus, kuris bū- 
tų visiškai nepatriotas. Prisirišimą prie gimtosios žemės ir prie 
tautiečių galima ugdyti ir tobulinti, galima apvaldyti ar nustelbti, 
betjo negalima išnaikinti. Net ir didžiausi kosmopolitai savą kraš- 
tą ir savą tautą pergyvena kitaip negu svetimąją. Klaidingos idė- 
jos gali aptemdyti proto nusistatymą. Bet jos negali išdildyti sa- 
vaimingo prigimties linkimo į tuos, iš kurių ji yra gavusi savo 
esmės dalį. M. de Munnynckas teisingai sako, kad „normalus žmo- 
gus yra būtinai patriotas””. Normalus žmogus, kurio prigimtis yra 
sveika, visados jaučia ryšį su sava žeme, kuri pirmoji aktualizavo 
ontologinį jo linkimą į gamtą, ir su savais žmonėmis, į kurių gyve- 
nimą ir likimą yra įjungtas ir jo asmuo. Kova su patriotiniu nusi- 
teikimu yra kova su pačia savo prigimtimi, kuri, pasak rymiečių, 
išvyta visados grįžta. 


b. Patriotinis susipratimas 


Patriotinis jausmas gali būti tautinio auklėjimo objektu tik ta- 
da, jei pats jis yra vertingas. Žmogus turi daug jausmų ir daug 
savaimingų linkimų, bet ne visi jie yra ugdomi, nes ne visi yra 
vertingi. Prie kurios tad rūšies priklauso patriotinis jausmas? Ar 
jis yra vertingas ir todėl ugdytinas, ar kenksmingas ir todėl stelb- 
tinas? Protinis patriotizmo pateisinimas yra būtinas, nes kitaip 
tėvynės bei tautos meilė nebūtų tikra prasme žmogiška. „Jei tėvy- 
nė yra žmogiškoji realybė, tai patriotizmas taip pat turi būti žmo- 
giškosios tvarkos dalykas; jis turi kilti iš žmogaus proto ir laisvos 
valios“.* „Patriotizmas, apsiribojantis jausmu, yra aklas... Patrio- 
tizmas nėra neracionalinis dalykas, ir tėvynė nėra chimera. Juodu 
pristato protui, o protas nusilenkia jųdviejų didybei“? 


é Ducatillon, op. cit. ibd. 

7 Op. cit., p. 74. 

8]. V. Ducntillon, op. cit., p. 74. 

° M. de Munnynck, cit. „Romuva“, nr. 2, 1922, p. 9. 


Patriotizmo ir jo objekto santykis nėra pagrįstas jokiomis iš- 
viršinėmis šito objekto ypatybėmis. Tėvynė bei tauta yra mylima 
ne dėl to, kad ji yra didelė, graži, kultūringa ar turi garsią praeitį. 
Mažų, skurdžių ir necivilizuotų tautų nariai nėra nė kiek men- 
kesni patriotai kaip didžiųjų nacijų žmonės. Kartais suvargusi ir 
sunykusi tauta gali būti net labiau mylima negu turtinga ir išsi- 
vysčiusi. Goethe ne be reikalo sakydavo, kad juo blogesnis kraš- 
tas, tuo didesni patriotai. „Teritorijos vertė ar grožis tikrajam pa- 
triotizmui neturi jokios reikšmės“. Tiesa, su patriotizmu yra 
ankštai surištas gėrėjimasis sava šalimi ir didžiavimasis sava tau- 
ta. Bet ne šitas gėrėjimasis ir didžiavimasis gimdo meilę, tik tėvynės bei 
tautos meilė gimdo gėrėjimąsi ir didžiavimąsi. „Pateisinti patriotizmą 
interesu yra tikriausia priemonė jį nužudyti“"', nes, žlugus šitam 
interesui (pvz., turtingumui, gausingumui, kultüringumui), atro- 
dytų, ir patriotizmas turėtų žlugti. Gimtoji šalis mums yra brangi 
ne dėl to, kad ji būtų geresnė ar gražesnė, bet dėl to, kad ji yra 
mūsų žemė. Joje gyvenantys žmonės mums yra brangūs taip pat 
ne dėl to, kad jie būtų kultūringi ar turtingi, bet dėl to, kad jie yra 
mūsų tauta. Patriotizmo ir jo objekto santykis yra paremtas šito objekto 
savumu. Tėvynę bei tautą mylime dėl to, kad ji yra sava. 

Daiktą arba asmenį galima vadinti savu tada, kai juo tam tikru 
būdu pasitūrime, kai jis yra su mumis surištas ir tarsi tapęs mūsų 
dalimi. Savumas yra išvidinis daikto ar asmens suaugimas su mumis ir 
apsigyvenimas mūsų būtybėje. Savas daiktas arba savas asmuo gy- 
vena mumyse, ir mes gyvename jame. Taip yra ir su tauta bei 
tėvyne. „Tėvynė, - sako J. V. Ducatillonas, - įauga į mus, mumyse 
įsikūnija, lygiai kaip ir mes įsikūnijame joje. Tarp jos ir mūsų, vis 
tiek ar mes to norime, ar ne, atsiranda tvirtas ryšys ir gili giminys- 
tė“.!? Toji visuotinės gamtos dalis, kurią mes vadiname tėvyne, 
nėra tik šalia mūsų. Ji yra kartu ir mumyse. Ji gyvena mūsų pri- 
gimtyje įspūdžių, vaizdų, polinkių ir atsiminimų pavidalu. Mes 
negalime nuo jos visiškai atsiskirti, nes mes ją nešiojame patys 


savyje. Mes negalime jos svarstyti kaip visai mums svetimos, nes 


10 M. de Munnynck. Psychologie du patriotisme, p. 6. 
1 G. Goyau Grand. La philosophie nationaliste, Paris, 1911, p. 161. 
12 Op. cit., p. 69. 

ji sudaro mūsų pačių dalį. Ji yra mūsų tauta ir mūsų tėvynė; mes 
ją todėl mylime kaip savą. „Mūsų širdis yra pririšta prie tėvynės 
kaip ir prie namų, ir ne dėl pareigos, ne dėl dėkingumo, bet dėl 
to, kad joje įsišaknijęs mūsų gyvenimas“ .!? Tą pačią mintį patvir- 
tina ir Fr. Forsteris: „Savą šeimą ir savą tautą mes mylime ne dėl 
to, kad ji pranašesnė už kitas, bet dėl to, kad su visa josios esme, 
net su josios ydomis ir nuodėmėmis, mes esame giliau ir užčium- 
pamiau surišti negu su svetimų grupių ypatybėmis“."' Giliausias 
patriotizmo pagrindas yra tautos bei tėvynės savumas, vadinasi, 
josios įsikūnijimas mumyse ir mūsų apsigyvenimas joje. 

Čia kaip tik ir glūdi patriotinio jausmo vertingumas ir jo patei- 
sinimas. Patriotizmas nėra prisirišimas prie kažko svetimo ir esan- 
čio tik šalia mūsų. Patriotizmas yra meilė viso ko, kuo reiškiasi 
mūsų gyvenimas: mūsų buvimas, mąstymas ir veikimas. Patrio- 
tizmas yra meilė mūsų gyvenimo lyties, be kurios gyvenimas būtų ne- 
vaisingas ir nevertingas. Neigti patriotizmą reiškia neigti konkretų 
mūsų pačių reiškimąsi, nes visa mūsų prigimtis gali reikštis tik 
tautiškai; reiškia neigti savo gyvenimo vertingumą ir kartu neigti 
patį save. Patriotizmas yra „saugojimas, išvystymas ir gynimas 
mūsų sielos, gynimas viso to, ką ji turi charakteringa, viso to, kas 
ją artina prie ją apsupančių sielų ir ją skiria nuo kitų...“5. Patrio- 
tizmas yra instinktyvus prisirišimas prie prigimtojo mūsų buities 
šaltinio, iš kurio mes semiamės gyvybės ir apvaisinančių lyčių. 
Mes esame padaras ne tik Dievo, kurį mylime kaip savo Kūrėją, 
Palaikytoją ir Atbaigėją, bet ir tautos bei tėvynės, iš kurios gauna- 
me savo buities apipavidalinimą ir konkretų josios apsprendimą 
ir kurią todėl mylime kaip prigimtąją mūsų kūrėją ir palaikytoją. 
Tautos bei tėvynės meilė yra panaši į Dievo meilę ta prasme, kad 
tai yra mūsų buities kūrėjų meilė. Šv. Tomas Akvinietis Dievo, 
tėvų ir tėvynės meilę yra pavadinęs vienu žodžiu pietas’. Dievas, 


3 Fr. v. Goltz. Die Vaterlandsliebe, Gütersloh, 1867, p. 23. 

V Politische Ethik u. politische Pädagogik, p. 480. 

5 Fr. W. Förster, op. cit. ibd. 

1% Sum. Th. 2. 2 ae. g. 101. a 6: „post Deum, maxime est homo debitor 
parentibus et patriae... in secundo gradu ad pietatem pertinet exhibere 
cultum parentibus et patriae”. 


15. 1373 225 


tėvai ir tauta bei tėvynė yra trys mūsų kūrėjai, ir todėl mes juos 
visus mylime meile, atitinkančia jų svarbą mūsų buičiai. 


2. Patriotizmo reikalavimai 
a. Kūrybinis patriotizmo pobūdis 


Patriotizmas, būdamas meilė ir apgaubdamas visą Žmogaus 
prigimtį, yra ne tik emocinių pergyvenimų, bet ir kūrybinio veik- 
lumo šaltinis. Meilėje yra ne tik džiaugsmas, vadinasi, ramus gė- 
rėjimasis mylimu objektu, bet ir pastangos šitą objektą tobulinti, 
jei jis yra netobulas, ir pasiryžimas pačiam tobulėti, kad žmogus 
būtų vertas to, kurį myli. Kur yra tikra meilė, ten visados yra gar- 
bingų žygių ir nenuilstančio veikimo. Ne veltui Empedoklis kos- 
minį vyksmą grindė meile ir neapykanta. Tą patį galvojo ir Dan- 
te, sakydamas, kad meilė „judina saulę ir kitas žvaigždes“. 
Charakteringas šiuo atžvilgiu yra ir šv. Jono posakis: Dievas yra 
Meilė. Meilė ir veiklumas yra surišti savo esme. Todėl ir patriotiz- 
mas, kaip meilė, nėra tik jausmas, tik emocija, bet ir stiprus kūry- 
bos akstinas. „Patriotizmas piliečio sieloje yra nusiteikimas veik- 
ti“. Kam tokio nusiteikimo nėra, kam tėvynės meilė yra tik 
pergyvenimas, to patriotizmas nėra nei tikras, nei gilus, nei tuo 
labiau pastovus. „Sensualizmo šalininkai niekados nebus tikro pa- 
triotizmo vyrais”. Patriotinė emocija tikrai žmogiška ir vertinga 
gali būti tik tada, kai ji apsireiškia kūryba. 

Kūrybinis patriotizmo pobūdis dar labiau pagrindžia jojo ver- 
tingumą ir dar labiau jį pateisina proto šviesoje. Amžinąjį dėsnį — 
vaisius parodo medžio vertę - patvirtina ir tėvynės bei tautos mei- 
lė. Jau nuo pat seniausių laikų patriotizmas yra didelio vaisingu- 
mo šaltinis. Tėvynės bei tautos meilės vardan yra vykdomi nuo- 
stabūs mokslo, meno, dorovės ir šventumo žygiai. Žydų tauta ant 
Babilono upės krantų prisiekė geriau išsižadėti savo kūno gyvy-- 


7 E. Dėvaud. A. propos de la motion Wettstein, p. 42. 
18 R. P. Felix. Le patriotisme, p. 50. 

bės („tenudžiūsta mano dešinė“), negu užmiršti Jeruzalę. Orato- 
rius Hyperidas nusikando liežuvį, kad, Antipatro kankinamas, 
neišduotų savo tėvynės. Joana Arkietė buvo sudeginta kaip bur- 
tininkė, kad savo pasiryžimu įkvėpė Prancūzijos kariuomenę. Di- 
džioji dalis A. Mickevičiaus kūrybos yra kilusi iš tėvynės meilės. 
Mūsų tauta, rusų spaudžiama, buvo bemerdinti visais atžvilgiais. 
Bet atsirado žmonių, kurie, patriotizmo vedami, laimėjo garbin- 
gą kovą už josios likimą. Mūsų gyvenimas, mūsų mokslinė, vi- 
suomeninė ir meninė kūryba yra įkvėpta patriotinio užsidegimo 
ir pastangų lietuvių tautą įstatyti į didžiųjų nacijų eilę. Šiuo at- 
žvilgiu, pastebi V. Solovjovas, „patriotizmas nereikalauja savęs 
apgynimo ir pateisinimo: jis pateisina pats save savo žygiais, ap- 
sireikšdamas kaip kūrybinė jėga, o ne kaip nevaisinga refleksi- 
ja“. Jausminis patriotizmo pradas duoda jam šilimos ir gyvybės. 
Bet į tikro žmogiškumo sritį patriotizmą pakelia tik kūrybinis jo 
pobūdis. Tik veiklume patriotizmas tampa „liepsna, kuri apsupa 
tautą lyg amžinybės uždanga“? 


b. Troškimas tautai didybės 


Patriotizmas yra savos tautos ir savos tėvynės meilė. Jis yra meilė 
viso to, su kuo mes esame suaugę, kas yra apsigyvenę mumyse ir 
tapę mūsų buities dalimi. Mylėti tautą bei tėvynę reiškia mylėti 
patį save, mylėti tautinę savo asmens būseną ir veikseną. Patrio- 
tizmas šiuo atžvilgiu yra tautinė savimeilė. „Patriotizmas yra asmens 
savimylos projekcija, užbrėžta visuomeninėj aplinkoj“?! Mes my- 
lime tautą bei tėvynę dėl to, kad mylime patys save ir visa tai, kas 
mums yra sava. Kaip tauta yra individo išplėtimas, taip patriotiz- 
mas yra savimeilės išplėtimas. Tautą bei tėvynę mes mylime ne dėl 
savęs, bet kaip save. Šiuo atžvilgiu O. Baueris teisingai yra pastebė- 
jęs, kad „tautos meilė nėra dorinis laimėjimas ar dorinės kovos 
pasekmė. Ji yra ne kas kita, kaip... meilė sau pačiam“*. Patriotizmas 


5 Nationale u. politische Betrachtungen, p. 47. 

2 J. G. Fichte. Reden an die deutsche Nation, p. 262. 
2 St. Šalkauskis. Lietuvių tauta ir jos ugdymas, p. 84. 
2 Nationalitätenfrage u. Sozialdemokratie, p. 143. 

yra mums duotas pačios prigimties, kaip ir tėvų meilė. Ji yra ver- 
tinga ir ugdytina, bet josios pradai yra savaimingi. Jų šaknys glū- 
di savimeilėje. 

Betsavimeilė nėra egoizmas. Savimeilė yra mūsų buities pama- 
tas ir instinktyvus linkimas į savo idealą. Egoizmas yra meilė savęs 
tokio, kokis žmogus yra. Savimeilė yra savęs meilė tokio, koks jis 
turi būti. „Tikra savimyla yra idealinio savo tipo meilė, surišta su 
prievole jį realizuoti savo gyvenime bei veikime“.8 Tik šitaip su- 
prasta savimeilė yra toji „amor ordinatus“ (tvarkinga meilė), apie 
kurią sakoma, kad ji turinti prasidėti nuo savęs paties. Jei Kristus 
savimeilę padarė artimo meilės matu, tai ne tą savimeilę, kuri savo 
objektu turi tai, kas yra, bet tą, kuri myli tai, kas turi būti. Egoizmas 
yra meilė, kuri žudo. Savimeilė yra meilė, kuri išgano. 

Todėl ir patriotizmas, kaip tautinė savimeilė, nėra meilė tau- 
tos bei tėvynės tokios, kokia ji yra, bet tokios, kokia ji turi būti. 
Tikrasis patriotizmas yra tautinio idealo meilė ir pastangos įkūnyti jį 
tautinėje tikrovėje. Pagrindinis patriotizmo reikalavimas yra pakelti 
tautinę tikrovę į tokį tobulumo laipsnį, kad idealas sutaptų su re- 
alybe. Dėl to pageidavimas savo tautai didybės yra neišvengia- 
mai surištas su patriotiniu nusiteikimu ir veikimu. Tautos ir tėvy- 
nės meilė, kaip gražiai yra pasakęs Fichte, „nori matyti pasaulyje 
dieviškumą praZydus”*. Tikrasis patriotas trokšta, kad jo tauta 
įkūnytų savyje žmonių giminės idealą, kad išvystytų savo galias 
ligi aukščiausio laipsnio, kad visos žmonijos pašaukime ji turėtų 
nepakeičiamą dalį. Pageidavimas tautai didybės yra pageidavimas įkū- 
nyti josios idealą ir padaryti tautą visuotinio reikšmingumo nariu tautų 
šeimoje. Patriotizmas, kuris nežengia toliau už tautinės tikrovės, 
kuris myli ir gėrisi tauta tokia, kokia ji yra, tampa tautiniu egoizmu 
ir sykiu tautos išsivystymo užtvara. Tauta, kaip ir asmuo, pasi- 
tenkinusi pati savimi, pameta kelią į tolimesnę ateitį. 

Pageidauti tautai dvasinės didybės yra savaime suprantamas 
dalykas. Dvasinėje srityje nėra jokių sienų; dvasiniai dalykai yra 
vertingi patys. Jų pageidauti galima nelygstamai. Bet daug keb- 


B St. Šalkauskis, op. cit., p. 93. 
2 Op. cit., p. 257. 

liau yra su materialinės didybės troškimu, Erdvinis tautos išplėti- 
mas, josios turtingumas, politinė josios galybė turi savo užtvaras, 
kurių negalima sulaužyti neįžeidžiant kitų tautų teisių. Tiesa, tauta 
turi turėti bent minimumą ir materialinių sąlygų, nes be jų nėra 
įmanoma nė dvasinė didybė. Jei tauta visą savo energiją išeikvoja 
kovai už pragyvenimą, jai nelieka jėgų aukštesnei kūrybai. Istori- 
ja rodo, kad kultūrinis tautų klestėjimas prasideda tik tada, kai jis 
pasiekia bent minimalios medžiaginės gerovės. Bet būtų klaida 
manyti, kad dvasinė tautos didybė auga kartu su medžiagine jo- 
sios gerove. Atvirkščiai, N. Berdiajevas įrodinėja, kad „esama 
priešginybės tarp kultūros ir gyvenimo“*, kad „įsigalėjus troški- 
mui gerai gyventi, liaujamasi matyti tikslą aukštesnėje kultūros 
srityje... (287), dėl to dingsta noras kultūrą kurti“. Kultūrinis tautų 
klestėjimas beveik niekados nesutampa su medžiaginiu jų klestė- 
jimu. Ir gotikos, ir renesanso, ir vokiečių XVIII-XIX a. medžiagi- 
nis gyvenimas buvo gana skurdus. Tuo tarpu šitie tarpsniai yra 
dvasinės tautų didybės viršūnės. Paskui civilizacijos įsigalėjimą 
visados seka gyvenimo nukultūrėjimas. Materialinės gėrybės tik 
tada pagelbsti dvasiniam išsivystymui, kada jos esti jo priemonė- 
mis. Bet kai jos atitrūksta nuo dvasios, kai jos pradeda didėti ne- 
priklausomai nuo kultūros, tada jos pražudo kultūrą, o su kultū- 
ra ir pačią tautą. Per didelis susirūpinimas materialine gyvybe 
pražudo ją pačią. 

Todėl tikrame patriotizme glūdi pageidavimas tautai medžia- 
ginės didybės tik tada, kai jos reikia, ir tik tiek, kiek jos reikia. „Niekas 
negali reikalauti, — sako VI. Solovjovas, - kad tauta nepaisytų ma- 
terialinių savo reikalų... Bet yra būtina, kad ji nepanertų juose sa- 
vo sielos, kad ji jų nelaikytų galutiniu tikslu ir kad jiems netar- 
nautų“.? Medžiaginės didybės troškimą visados turi apspręsti 
dvasinės didybės reikalai ir doriniai tautos gyvenimo tikslai. Nė 
vienos tautos pašaukimas nėra materialinėje srityje. Visos jos turi 
savo uždavinius istorijoje, kuri savo esme yra ne kas kita, kaip 
žmogaus dvasios santykiavimas su Dievu ir su pasauliu. Taütos, 


% Tbd., p. 287-288. 
7 Op. cit., p. 21. 

kurios stengiasi siekti „nuo jūrų iki jūrų“, nesupranta istorinio 
vyksmo prasmės ir kartu rengia sau pražūtį. Tauta savo buvimą 
gali pateisinti tik tuo, kokią idėją ji išlukštens iš besiskleidžiančio 
žmonijos gyvenimo, o ne tuo, kokius plotus ji valdys ir kokius 
turtus turės. Tai ypač turi atsiminti mažos tautos, kurioms, pasak 
M. de Munnyncko, „apvaizda, rodosi, esanti atėmusi materialinę 
jėgą, kad jos tesiremtų dvasios jėgomis“. 


c. Objektyvus tautos vertinimas 


Vienas J. G. Fichte's Patriotinių dialogų veikėjas sako: „Geras 
patriotas turi tik girti ir visuomet girti“®. Bet šitoks patarimas kaip 
tik yra priešingas patriotizmo esmei. Patriotizmas nėra aklas pri- 
sirišimas prie tautinės tikrovės, bet tautinio idealo meilė. Geras 
patriotas stengiasi įkūnyti savo tautoje idealinį josios tipą ir todėl 
negali nematyti tų dalykų, kurie tautą skiria nuo josios idealo. 
„Galima tautą mylėti visa širdimi ir vis dėlto - ir kaip tik dėl to — 
nekęsti joje įsivyravusios ydos, kaip nekenčiama blogio“.” Dar 
daugiau, nekęsti tautinių blogybių yra pagrindinė gero patrioto parei- 
ga, nes tik tokiu būdu patriotizmas gali būti kūrybinis. Tauta gali 
tobulėti tik tada, kai josios nariai mato josios trūkumus ir, idealo 
vedami, stengiasi juos taisyti. Tautinis egoizmas, arba tautos mei- 
lė su visomis josios ydomis, yra tautinio išsivystymo ir tautinio 
tobulėjimo stabdys. M. de Munnynckas teisingai yra įspėjęs Fri- 
burgo lietuvius studentus jų vėliavos pašventinimo iškilmėse: 

. „Venkite aklosios meilės paklaidų. Netikėkit ją (savo tėvynę. - 
A. M.) esant didžiausią, gražiausią, galingiausią, vertingiausią. 
Tai būtų kvailas apsigavimas. Ir niekas nėra tiek prisidėjęs prie 
ardymo pačių tėvynės bei patriotizmo idėjų, kaip šitos kenksmin- 
gos nesąmonės“*!. Apgaulinga yra tikėti, kad meilė neapkenčia 
objektyvumo ir kad mylimas objektas turi būti tik giriamas. Tik- 
roji meilė neapakina. Tikroji meilė, kaip jau šv. Augustinas yra 


3 Cit. „Romuva“, nr. 2, 1922, p. 17. 

* Der Patriotismus u. sein Gegenteil. Patriotische Dialogen, 1807. 

* Fr. W. Förster. Angewandte politische Ethik, Wiesbaden, 1924, p. 347. 
2 Cit. „Romuva“, nr. 2, 1922, p. 13. 

pastebėjęs, dar padeda pažinti tai, kas mylima. Patriotizmas ne- 
vengia tautinės kritikos ir pabarimų. Jis nėra romantinis šydas, 
bet šviesus dvasios žvilgis, kuris tautą mato tokią, kokia ji yra, 
kuris džiaugiasi josios laimėjimais, gėdisi josios nuodėmių ir sten- 
giasi atitiesti josios iškrypimus. Su tikru patriotizmu nėra suderi- 
nama nei vienašališki pagyrai, nei vienašališka kritika. Kritika var- 
dan idealo, ir pagyrai vardan tiesos yra būtinos patriotizmo 
ypatybės. Tiesa visados yra kertinis tėvynės meilės akmuo. 


d. Asmens tobulinimas 


Patriotizmo reikalavimas mylėti idealinį savo tautos tipą vi- 
sų pirma turi būti vykdomas patrioto asmenyje. Tautos idealas 
nėra transcendentinis, t. y. esąs kažkur šalia jos, bet imanenti- 
nis, t. y. glūdįs pačiuose josios nariuose. Kiekvienas tautietis tau- 
tinėje savo individualybėje slepia tautos esmę ir kartu tautinį 
idealą. Tauta gali tobulėti tik tobulėjant josios nariams. Tobulinti 
tautą, reiškia tobulinti tautinę savo individualybę, tautinę savo būse- 
ną ir veikseną. „Jei tikras patriotizmas pageidauja savo tautai mo- 
ralinės didybės, tai šitas pageidavimas pačiam patriotui yra vi- 
sų pirma prievolė stengtis realizuoti pageidaujamą didybę savo 
gyvenime bei veikime“*, nes kitaip anas pageidavimas būtų tuš- 
čias. Tauta negali būti didi mokslo srityje, jei nėra didžių moks- 
lininkų; tauta negali būti aukštos doros, jei josios nariai yra pa- 
tvirkę; tauta negali pasiekti meno viršūnių, jei ji neturi didelių 
menininkų. Dvasinė tautos didybė pareina nuo dvasinės josios narių 
didybės. Pageidauti josios tautai ir pačiam josios nesiekti, reiškia 
būti panašiam į tą Dostojevskio Broliuose Karamazovuose minimą 
daktarą, kuris būtų sutikęs būti nukryžiuotas dėl žmonijos, bet 
kuris negalėjo 24 valandų su žmogumi išbūti viename kamba- 
ryje. Štai dėl ko prof. St. Šalkauskis ir sako, kad „žmogus, keli- 
ą5 panašų reikalavimą savo tautai ir savo tautiečiams, bet ne- 
taikas jo visų pirma sau, nėra tikras patriotas“*. Jo patriotizmas 


32 St, Šalkauskis. Lietuvių Tauta ir jos ugdymas, p. 90. 
3 Op. cit. ibd. 

yra tik emocija, tik jausmas, bet ne veiklumo pradas, ne tobulė- 
jimo ir tobulinimo akstinas. 

Tiesa, ne kiekvienas tautinės didybės pageidavimas gali būti 
įvykdytas pageidaujančiame žmoguje. Ne kiekvienas žmogus gali 
būti toks mokslininkas ar menininkas, kokią jis norėtų matyti sa- 
vo tautą. Dvasinės didybės plotas visas retai kam yra pasiekia- 
mas. Bet visiems yra pasiekiama dorinė didybė, kuri sudaro integ- 
ralinę dvasinės didybės dalį. Tauta negali būti didi, jei ji nėra dora. 
Dorinė didybė yra pamatas tautos idealui realizuoti ir josios pa- 
šaukimui vykdyti. Dorinės didybės pageidavimas yra pagrindi- 
nis patriotizmo reikalavimas. Tikras patriotas visų pirma yra doras 
žmogus. „Ne anarchistas, ne revoliucionierius yra žmonių bendruo- 
menės žudytojas, bet nepunktualus ir žodį laužąs individas”.” 
Kasdieninio gyvenimo nuodėmės ardo tautos gerovę ir neleidžia 
jai pakilti ligi dvasinės didybės viršūnių. Tikras patriotas todėl 
jaučia pareigą netikusiais savo darbais netrukdyti tautinės pažan- 
gos ir savo praktika negriauti to, ko pageidauja teoriškai. Tikras 
patriotas dvasinę tautos didybę realizuoja savo gyvenime: dori- 
nėje srityje tiek, kiek jis privalo, mokslinėje ir meninėje - tiek, kiek 
pajėgia. 


3. Patriotinio auklėjimo sąvoka ir uždaviniai 
a. Patriotinio auklėjimo esmė 


„Laikrodis išmušė penkias. Tai valanda, mano darbų tvarkoje 
skirta patriotiniam lavinimuisi“.* Šitas J. G. Fichte’s posakis iš 
pažiūros atrodo keistas. Bet iš esmės jis slepia gilią mintį. Patrio- 
tizmas, kaip ir kiekvienas kitas savaimingas-Zmogaus linkimas, 
turi būti auklėjamas planingai ir sistemingai. Jam turi būti skiria- 
ma tam tikras laikas ir tam tikri objektai. Tiesa, aukėjimas negali 
patriotizmo sukurti. Tėvynės meilė ir prisirišimas prie tautiečių 


* Fr. W. Forster. Die deutsche Jugend u. Weltkrieg, Leipzig, 1916, p. 18. 
3 Į. G. Fichte. Der Patriotismus u. sein Gegenteil, p. 226. 

pranoksta auklėjimą. Patriotizmas kaip instinktas, kaip emocija, 
kaip jausmas yra žmogaus ir aplinkos sąveikos padaras. Bet auk- 
lėjimas gali šitą instinktą paaštrinti, šitą emocija tobulinti ir šitą 
jausmą apipavidalinti. Patriotizmas yra prigimties dovana. Bet 
kultūrinės ugdymo pastangos ją išvysto ir išskleidžia. 

Patriotizmas yra kartu su emocija, vadinasi, jausminis tėvynės 
bei tautos pergyvenimas, ir veiklumo pradas, verčiąs žmogų tobu- 
linti save ir savo tautą. Abu šie pradai kyla iš pačios prigimties, 
bet abu juodu yra reikalingi ugdomojo prisidėjimo. Patriotinė emo- 
cija, kaip prigimties davinys, nėra nei gili, nei plati. Tėvynės bei 
tautos pergyvenimas, paliktas vienas sau, niekados nebūna toks, 
kokio reikalauja protingas žmogaus gyvenimas. Be auklėjimo in- 
dividas neįstengia suaugti su sava tauta tiek, kiek yra reikalinga 
jam išsiskleisti. Patriotinis jausmas lieka visados siauras, apimąs 
tik tėviškę ir gimines, ir lėkštas, apsireiškiąs tik paviršutinišku su- 
sijaudinimu. Tas pat reikia pasakyti ir apie patriotinį veiklumą. Ne- 
pakeičiamu veiklumo akstinu patriotizmas gali tapti tik tada, kai 
patriotinis nusiteikimas apima visą žmogaus būtybę, visas jos ga- 
lias, o ne tik vieną emocijų sritį; kai žmogus supranta patriotizmo 
reikalavimus ir ryžtasi juos vykdyti. Bet toks patriotinio nusitei- 
kimo išplitimo visoje žmogaus būtybėje galima tik auklėjimu pa- 
siekti. Tik auklėjimas sugeba žmogaus gyvenimą perpinti patrio- 
tiniu jausmu ir patriotiniais žygiais. 

Patriotinis auklėjimas todėl ir yra pašauktas išvystyti patriotinę 
emociją ir patriotinį veiklumą ligi žmogiškumo ir kūrybiškumo laipsnio. 
Patriotinis pergyvenimas turi būti žmogiškas, ne tik žadinąs jaus- 
mus, bet apšviečiąs protą ir veikdąs valią. Patriotinis veiklumas 
turi būti kūrybiškas, vadinasi, ne paviršutiniškas blaškymasis ir 
šūkavimas, bet vertingi žygiai tiek asmeniniame, tiek visuomeni- 
niame gyvenime. Jei patriotinis užsidegimas apsireiškia tik jaus- 
mais ir jei patriotinis veiklumas esti tik šitų jausmų išsiveržimas, 
tėvynės bei tautos meilė tebėra dar primityvi. Ji gali sudaryti sveiką 
ir stiprų pamatą tikram patriotizmui. Bet šitokio laipsnio ji dar nė- 
ra tikras patriotizmas. 

Antra vertus, patriotizmas visados yra meilė. Patriotinė emoci- 
ja ir patriotinis veiklumas paprastai esti tik šitos meilės apraiškos 

ir pasekmės. Bet pati meilė, kaip aistra (passio), neturi tvarkančio 
principo. Esama meilės, kuri žudo, ir esama meilės, kuri išgano 
(Dėvaud'as). Patriotizmas gali virsti vienos ir kitos rūšies meile. 
Patriotizmo vardu didžiojo karo metu buvo tarnaujama ligoniams 
bei sužeistiesiems ir kartu buvo mėtoma bombos su maro bacilo- 
mis. „Šalia patriotizmo, kuris išgano, dar esama patriotizmo, ku- 
ris žudo“.* Todėl patriotinis instinktas negali būti paliktas vienas 
sau. Jis turi būti palenktas aukštesniam principui, kuris prigim- 
tam veržimuisi tarnauti savo tautai nurodytų kryptį ir objektą, 
nustatytų šito tarnavimo būdus ir parinktų jam tinkamas ir leisti- 
nas priemones. Tai kaip tik ir padaro patriotinis auklėjimas. Pa- 
triotinę emocija ir patriotinj veiklumą jis ne tik išvysto, bet ir api- 
pavidalina, palenkdamas juos protingos ir sveikos žmogaus 
prigimties dėsniams. Patriotinis auklėjimas savo esme kaip tik ir yra 
patriotinės žmogaus emocijos ir patriotinio jo veiklumo i$vystymas ligi 
žmogiškumo ir kūrybiškumo ir jų apipavidalinimas pagal dorinius prin- 
cipus. Be patriotinio auklėjimo patriotizmas arba liktų skurdus, 
arba įgytų tokių formų, kurios, išsivystydamos ligi galo, tautinę 
savimeilę paverstų tautiniu egoizmu ir galop ją visiškai pražudy- 
tų. Pilnutinis patriotinis žmogaus išsiskleidimas gali būti pasiek- 
tas tik auklėjimu. 


b. Patriotinio auklėjimo tikslai ir uždaviniai 


Patriotinio auklėjimo tikslas yra patriotizmo pilnatve, kuri pir- 
miausia apsireiškia sąmoningu nusistatymu tautos bei tėvynės at- 
žvilgiu. Tiesa, tauta yra mylima savaime. Bet šitoji meilė darosi 
tobulesnė supratus, kas ji pati yra. Žinoti, kad tauta sudaro būti- 
nas mums išsiskleisti sąlygas, kad tautos meilė savo esme yra mūsų 
pačių kūrybiškumo ir originalumo meilė, reiškia pagrįsti patrio- 
tinį nusiteikimą protu ir tuo būdu sudaryti jam tvirtą atramą aukš- 
tesnėse žmogaus dvasios srityse. Todėl patriotinis sąmoningumas 
yra integralinė pilnutinio patriotizmo dalis ir sykiu pirmasis specialusis 
patriotinio auklėjimo tikslas. 


* SI. Šalkauskis. Lietuvių Tauta etc., p. 86. 

Bet apie patriotizmą neužtenka tik mąstyti. „Patriotizmas ne- 
pasitenkina protiniu pagrindu. Reikia, kad visas asmuo būtų tė- 
vynės pagautas; reikia, kad jausmų gyvenimas, meilė, pasididžia- 
vimas, entuziazmas - visa susitelktų išlaikyti tautai“*... Žodžiu, 
reikia, kad patriotinis sąmoningumas virstų patriotiniu veiklumu, 
kad žmogus ne tik žinotų, kad jis savo tautą myli, bet kad ir mylė- 
tų, vadinasi, veiktų. Pilnutinis patriotizmas nėra įmanomas be kū- 
rybinio veikimo. Todėl patriotinis veiklumas yra antroji integralinė 
pilnutinio patriotizmo dalis, taigi ir antrasis specialus patriotinio auklė- 
jimo tikslas. 

Bet nei patriotinis sąmoningumas, nei patriotinis veiklumas 
nebus tobulai atbaigti, jei jie pasiliks tik kultūros srityje. Mes esa- 
me įsitikinę, kad nė viena gyvenimo - subjektyvaus ar objekty- 
vaus - sritis negali būti atbaigta, jei ji nepasiekia religijos. Visas 
gyvenimas kyla iš prigimties per kultūrą į religiją, kurioje esti iš- 
sprendžiamos visos priešginybės ir įvykdomos visos viltys. Dėl 
to ir patriotizmas savo atbaigą gali rasti tik religijoje. Be religinio 
pobūdžio jis niekados nepasieks savo pilnatvės. Patriotinis šven- 
tumas yra integralinė - atbaigiamoji patriotizmo dalis ir galutinis pa- 
triotinio auklėjimo tikslas. 

Pagal tikslus susiskirsto ir patriotinio auklėjimo uždaviniai. 

"Bendriausias patriotinio auklėjimo uždavinys yra patriotizmo iš- 
vystymas ir apipavidalinimas. Bet iš tikro jis vykdomas lyg ir dali- 
mis arba specialiais smulkesniais uždaviniais, kurie visados esti 
apsprendžiami specialių tikslų. Patriotinio sąmoningumo siekia 
patriotinis įsąmoninimas patriotinio veiklumo — patriotinis veikdy- 
mas ir patriotinio šventumo - patriotinis pašventimas. Dėl to patrio- 
tizmą įsąmonininti, veikdyti ir pašvęsti yra trys pagrindiniai patrioti- 
nio auklėjimo uždaviniai. Įsąmoninimas atskleidžia žmogiškąjį 
patriotizmo pobūdį ir parodo jo vertę. Veikdymas jį paverčia kū- 
rybos principu ir tautos bei savęs tobulinimo akstinu. Pašventi- 
mas jį įprasmina, suriša su amžinaisiais gyvenimo dėsniais ir tuo 
būdu jį atbaigia. Pilnutinis patriotinis auklėjimas visų šitų užda- 
vinių vykdymo yra būtinai reikalingas. 


37 M. de Munnynck. Psychologie du patriotisme, p. 162. 

II. PATRIOTINIS ĮSĄMONINIMAS 


ĮVEDAMOJI PASTABA: PATRIOTINIO ĮSĄMONINIMO 
ESMĖ IR SRITYS 


Patriotinis įsąmoninimas nėra patriotizmo mokymas. „Mokyk- 
la,- sako E. Dėvaud, - patriotizmo nemoko, nes meilės negalima 
išmokyti. Ji jį įkvepia, ji parodo, kokia mūsų tėvynė, ir kad mes 
elgiamės protingai, ją mylėdami. <...> Mokykla patriotizmo ne- 
kuria. Bet ji gali jį apšviesti, išgryninti ir išplėsti“.! Patriotinis įsą- 
moninimas iš esmės yra ne kas kita, kaip patriotizmo ir jo objekto pa- 
grindų išaiškinimas. Jaunoji karta turi žinoti, kas yra tasai jausmas, 
kuris ją riša su tauta ir tėvyne, kokie yra jo buvimo pagrindai, 
kokia yra jo vertė ir reikšmė visame gyvenimo plote. Antra ver- 
tus, ji turi pažinti savą tautą ir tėvynę: josios praeitį, josios dabartį 
ir josios ateities perspektyvas. 

Patriotinis jsamoninimas tuo būdu apima du dalyku: patį pa- 
triotizmą ir jo objektą, arba tautą bei tėvynę. Patriotizmo pagrindų 
išaiškinimas jį pateisina proto šviesoje ir apgina nuo kosmopoliti- 
nių priekaištų. Tautos bei tėvynės pažinimas stiprina patriotinį 
nusiteikimą ir rengia našią dirvą patriotiniam veikimui. Patrioti- 
niu atžvilgiu žmogus sąmoningas yra tik tada, jei žino, kad jis my- 
li, ir jei pažįsta, ką myli. 


1. Patriotizmas ar kosmopolitizmas 


Pirmutinis patriotinio jsamoninimo uždavinys yra pateisinti 
tautos meilę individo santykiuose su žmonija. Tauta nėra paskutinė 
realybė žmonių santykiuose. Už tautos dar yra žmonija, kuri turi 
savą pašaukimą, savą tikslą ir savą likimą ir kurioje atskiri as- 
mens taip pat dalyvauja savo žygiais. Todėl savaime kyla klausi- 
mas, ar patriotizmas yra suderinamas su visuotiniu Žmonių susi- 
draugavimu ir su laukiama tautų vienybe. Kosmopolitizmas 


VA propos de la motion Wettstein, 17, p. 62. 

atsako neigiamai. Jam atrodo, kad tarptautiniai papročiai, susi- 
siekimas ir prekyba, politiniai, moksliniai ir meniniai santykiai 
telkia tautas į vieną sąjungą, kurioje tirpsta tautinės ypatybės ir 
nyksta patriotinis jausmas. Tautos kosmopolitizmui yra tik praei- 
nantis dalykas, ir patriotizmas jam atrodo, Tolstojaus žodžiais ta- 
riant, „tik dvasios nusiteikimas, įteigtas mokyklos, religijos ir nuo- 
dingos spaudos (110 p.) <...>. Jis neturi nei materialinio, nei 
moralinio pagrindo“ (115 p.)?. Tiesa, J. Ducatillonas yra gerai pa- 
stebėjęs, kad „antipatriotizmas daugiausia yra šviesuolių daly- 
kas“?. Liaudis niekados nėra buvusi nepatriotė. Vis dėlto kosmo- 
politinės idėjos šiandien turi stiprią atramą bolševizmo ir 
masonerijos sluoksniuose. Todėl patriotiniame auklėjime negali- 
ma praeiti pro jas tylomis. 


a. Tauta kaip žmonijos atrama 


Kosmopolitizmas visai teisingai žmoniją laiko bendruomene. 
Žmonija nėra, kaip mano nacionalistai, tik suma tautų, gyvenan- 
čių šalia viena antros. Savo esme ji yra glaudesnė negu šeima ir 
tauta, nes esmės tapatybė žmones labiau jungia negu būsenos ta- 
patybė. Tai yra pagrindinė Krikščionybės mintis, kuria remiasi 
puolimo ir atpirkimo dogmos. Tiesa, žmonija savo paviršiuje ne- 
turi tokios ryškios lyties kaip tauta. Bet dėl to ji dar nevirsta indi- 
vidų ar tautų suma. Kosmopolitizmo teigimas šiuo atžvilgiu yra 
teisingas. Bet jis klysta tvirtindamas, kad individas su žmonija 
santykiuoja tiesioginiu būdu. Individas kaip žmogus priklauso Zmo- 
nijos bendruomenei tiesiog. Šiam dalykui jis nereikalauja kurios 
nors tarpinės jungties. Žmogų su žmogumi riša jų esmės tapaty- 
be. Bet individas kaip konkretus žmogus gali santykiuoti su žmo- 
nija tik per savo tautą. Žmonijos gyvenime jis dalyvauja savo žy- 
giais, kurie visados turi tautinės jo individualybės bruožų. Jie 
negali būti apskritai žmogiški. Jie būtinai yra tautiški. Žmonijos 
draugijoje individas visados yra savos tautos atstovas. „Tarp individo, 


? L’&sprit chrétien et le patriotisme, 110, p. 115. 
3 Le vrai et le faux patriotisme, p. 131. 

per daug linkusio savo vienatvėje prie egoizmo, ir žmonijos, per 
mažai sutrauktos draugijos ir todėl ne visada turinčios pakanka- 
mai vykdomosios pajėgos, laisvoji tauta privalo iš tikro tapt jun- 
giamąja grandimi“ 2 

Dėlšios priežasties draugijinė žmonijos lytis atsiremia ne į indivi- 
dą, bet į tautą. Kalbėdami apie tautos linkimą į regimą lytį, minėjo- 
me, kad kiekviena bendruomenė pamažu išsivysto į draugiją, nors 
sykiu nenustoja būti ir bendruomene. Bet bendruomenės kaip vie- 
neto ir draugijos kaip vieneto atrama nėra ta pati. Bendruomenė 
atsiremia į išvidinę savo jungtį. Draugija rymo ant konkretinių 
šitos jungties apraiškų. Pačiai bendruomenei individai priklauso 
tiesioginiu būdu. Bet kai šitoji bendruomenė susiorganizuoja ir 
tampa draugija, individai į regimą josios lytį įeina tik per konkre- 
tines jungties apraiškas. Bažnyčios kaip bendruomenės atrama yra 
Krikštas. Kiekvienas pakrikštytas asmuo tiesioginiu būdu priklau- 
so Bažnyčiai. Bet Bažnyčia kaip draugija remiasi konkrečiais pa- 
krikštytų žmonių sambūriais, atsiradusiais dėl įvairių sąlygų. Baž- 
nyčiai kaip draugijai individai priklauso ne tiesiog, bet per parapijas, 
per vyskupijas, per provincijas ir t. t. Tauta kaip bendruomenė ry- 
mo ant tautinės individualybės. Bet į tautą kaip į draugiją indivi- 
dai eina per korporacijas, luomus, klases arba mažiausiai per šei- 
mas. Tik liberalizmas buvo tautą suatominęs ir tautinės draugijos 
nariais padaręs atskirus individus. Bet šiandien vėl pradedama 
grįžti prie tikro tautos kaip draugijos supratimo. Šiandien tautinė 
draugija yra kuriama ne iš atskirų individų, bet iš individų sam- 
būrių. 

Taip yra ir su žmonija. Kiek žmonija yra tik bendruomenė, tik 
išvidinis dalykas, tiek individai santykiuoja su ja tiesiog, būdami 
josios jungties (žmogiškosios esmės) nešėjai. Bet kiek žmonija yra 
draugija, kiek ji apsireiškia regimu pavidalu, tiek ji organizuojasi 
pagal konkrečius individų sambūrius, kurie žmonijos atveju yra 
ne kas kita, kaip tautos. Draugijinės žmonijos lyties sudedamasis pra- 
das yra tauta. Žmonija kaip draugija gali būti tik tautų sąjungos 


pavidalu. Kosmopolitizmo pastangos sudaryti vieną pasaulinę są- 


* St. Šalkauskis. Lietuvių Tauta ir jos ugdymas, p. 8. 

jungą yra teisingos ir remtinos. Bet šitos sąjungos nariai gali būti 
tik tautos. Individai gali joje dalyvauti tik per tautą, kaip Bažny- 
čioje jie dalyvauja per vyskupiją ir tautoje - per korporaciją ar 
profesinę sąjungą. „Tautos pagrindas ir tautos tikslas yra sąlyga 
žmonijos pagrindui ir žmonijos tikslui... Negali būti jokio inter 
nationes, jei nėra nationes ipsae“ 3 

Šitas mintis patvirtina ir istorinis žmonijos išsivystymas. Pa- 
saulio evoliucija eina priešinga kosmopolitizmui linkme. Žmoni- 
jos išsiskaldymas į tautas, kurių pradus jau galima užčiuopti ir 
senovėje, ne tik nesustojo, bet dar sustiprėjo. Šiandien net ir ma- 
Ziausios tautelės stengiasi išsilaisvinti iš kitų globos ir sukurti sa- 
vą nepriklausomą gyvenimą. Tautinis sąjūdis apima ne tik Euro- 
pą, bet ir Aziją bei Afriką. Mes stovime dviejų priešingų vyksmų 
akivaizdoje. Viena vertus, tautos stengiasi išsiskirti iš visuotinės 
vienybės, kita vertus, - jos stengiasi sukurti aukštesnę ir labiau 
išvidinę vienybę už tą, kuri buvo ligi šiol. Kosmopolitizmas tei- 
singai pastebi antrąjį vyksmą, bet jis nepastebi ir nesupranta pir- 
mojo. Daug kas gailisi, kad žlugo visuotinė vidurinių amžių im- 
perija, kad toji buvusioji vienybė iširo ir pagimdė dabartinį chaosą. 
Bet šitoks gailestis yra istorinės evoliucijos nesupratimas. Žmoni- 
jos išsivystymas eina iš išviršinės vienybės per išsiskaldymą į išvidinę 
vienybę. Pirmykštis žmonijos gyvenimas buvo vieningas, bet sa- 
vyje jis slėpė daugybę skirtingų pradų, kurie skaldymosi metu 
sukūrė įvairias gyvenimo sritis. Šiandien šitas skaldymosi vyks- 
mas eina visu smarkumu. Nepaisant tarptautinių santykių, tautų 
išsiskyrimas nė kiek nemažėja. Tautos sparčiai kuria savą gyve- 
nimą, nes tik išsivysčiusios savyje jos sugebės sudaryti išvidinę 
žmonijos vienybę. 

Kosmopolitizmo idealas yra atbaigiamasis žmonijos išsivys- 
tymo tarpsnis - visų gyvenimo sričių ir jų veikėjų sutartinė. Bet, 
viena vertus, ji negali būti pasiekta naikinant išsivysčiusias sritis, 
kita vertus, - žmonijos atveju ji slepia savyje tragediją. Kosmopo- 
litizmas, naikindamas tautas, siekia ne išvidinės vienybės, bet 
grąžina gyvenimą į pirmykštę išviršinę vienybę. Jei kosmopolitų 


* B. Bauch. Systematische Philosophie, p. 275. 

pastangos įvyktų, įvairiaspalvis kosmas vėl būtų paverstas vie- 
nalyte mase. „Jei tautų skirtingumas būtų išnaikintas, žmonių gi- 
minė, netekusi būtinų organų, ne tik nepasiektų gyvenimo vieny- 
bės, bet būtų paskandinta senoviniame chaose“ .* Išvidinei 
gyvenimo sutartinei kurti yra būtini išsivystę ir pilnateisiai vie- 
netai, kurie būtų jungiami aukštesnio prado ne iš viršaus, kaip 
pirmajame žmonijos išsivystymo tarpsnyje, bet iš vidaus. Taütos 
gali sudaryti žmonijos sąjungą tik tada, kai jos bus išsivysčiusios 
ir kartu kai laisvu sutikimu bus palenktos tai pačiai jėgai, kuri jas 
jungė ir tada, kai jos dar nebuvo išsiskyrusios. Šitoji jėga tautų 
atžvilgiu yra ne kas kita, kaip Visuotinė Bažnyčia. Bažnyčia jungia 
žmoniją josios esmėje. Bažnyčia jungė viduriniais amžiais valsty- 
bes į Corpus christianorum, Bažnyčia turi jungti ir laisvas tautas į 
žmonijos sąjungą. Tikroji ir pastovi tautų sąjunga gali išaugti tik Baž- 
nyčios prieglobstyje. Bet nusilenkti Bažnyčiai reiškia nusilenkti re- 
liginiam principui. Tuo tarpu krikščioniškai mąstančiam žmogui 
yra visai aišku, kad ateityje ne visos tautos apsispręs stoti Dievo 
pusėn. Išvidinis tautų išsivystymas jas veda vieną prie antros. Bet 
laisvas apsisprendimas Dievo atžvilgiu jas skiria. Visa tai stumia 
tautas į nepaprasto smarkumo susirėmimą už jungiamąją jų gy- 
venimo ir likimo jėgą. N. Berdiajevas yra pasakęs, kad ateities 
karai „bus ne tiek politiniai, kiek religiniai ir dvasiniai””. Trečia- 
sis žmonijos išsivystymo tarpsnis arba išvidinė vienybė vyksta 
dviejose žmonijos pusėse, bet ne visoje žmonijoje apskritai. Vis 
dėlto tiek būsimoje teokratijoj, tiek satanokratijoj tauta yra atra- 
ma, narys ir veikėjas. 


b. Tautos meilė kaip žmonijos meilės pagrindas 
Nieko negalima kosmopolitizmui prikišti, kad jis reikalauja 


mylėti visą žmoniją, o ne tiktai savo tautą. Bet jis klysta manyda- 
mas, kad žmonijos meilė negali būti kitaip palikta, kaip tik išnai- 


© Martin, De nationum diversitate servanda salva unitate generis hu- 
mani. Parisiis, 1849, p. 13. 
7 Un nouveau Moyen âge, p. 137. 

kinus savyje tautos meilę. Žmonijos meilės teigimas yra stiprioji 
kosmopolitizmo pozicija. Bet kai jis pereina į negatyvinę pusę, 
kai jis neigia tautos meilę žmonijos vardan, jis pagraužia savo pa- 
ties pamatus ir sugriauna tai, ką buvo pastatęs. Kaip žmonijos sq- 
junga negali būti pasiekta be išsivysčiusių tautų, taip žmonijos meilė 
negali būti reali be tautos meilės. Kosmopolitizmo klaida nėra ta, 
kad jis reikalauja visas tautas etiniu atžvilgiu mylėti taip kaip sa- 
vąją. Tai skelbia ir Krikščionybė. Kosmopolitizmas klysta tik ta- 
da, kaijis bando naikinti tą savos tautos predilekciją, kuri yra cha- 
rakteringa patriotizmui. 

Moralistai jau seniai yra pastebėję, kad amor ordinatus incipit a 
seipso — tvarkinga meilė prasideda nuo savęs paties. Šitas princi- 
pas tinka ir bendruomenės meilei. Kaip negalima mylėti visumos, 
nemylint sudedamųjų josios dalių, taip lygiai negalima mylėti 
žmonijos, nemylint tautos, nes regima žmonijos lytis iš esmės at- 
siremia į tautą. Visas žmogaus psichikos gyvenimas pirmiausia 
santykiuoja su tuo, kas yra arti, kas yra aplinkui, o tik paskui su 
tuo, kas yra tolima. Valia visų pirma linksta į artimą gėrį ir tik per 
jį pamyli tai, kas turi su juo sąryšio. Dėl to ir žmonijos meilė gali 
būti reali tik tada, kai ji yra atremta į tautos meilę. Psichologiškai 
tauta žmogui yra artimesnė negu žmonija. Todėl jis tautą pamyli 
pirmiau negu žmoniją. 

Todėl griauti savyje tautos meilę kartu reiškia griauti ir žmo- 
nijos meilę. „Tas, kuris neturi širdies artimam savo rateliui, netu- 
res tikrai nuoširdaus jausmo nei žmonijai“. Kaip pažinimo srity- 
je negalima peršokti artimų dalykų ir eiti prie tolimų, taip meilės 
srityje negalima praleisti artimos tautos, o mylėti tolimą žmoniją. 
„Kai išmoksime mylėti savą tėvynę taikoje ir teisybėje, mums bus 
daug lengviau peržengti šitą ankštą sritį ir pereiti į žmoniją“? Tau- 
tos bei tėvynės meilė prirengia mūsų psichikoje stiprią atramą 
žmonijos meilei. Juo labiau mes mylime tautą, tuo mūsų meilė 
gilėja ir, išplėsta ligi visos žmonijos, nevirsta'sekliais jausmais ir 


£ F. W. Förster. Politische Ethik u. politische Pädagogik, p. 471. 
* Caro, cit. G. Goyau. L'idée de patrie et I’humanitarisme. Paris, 1913, 
p. 23. 

nevaisingomis svajonėmis. J. G. Fichte todėl ir yra pasakęs, kad 
„kiekvienas, kuris savo tautoje yra veikliausias patriotas, yra ir 
geriausias pasaulio pilietis”. Žmonijos meilė, kaip veiklumo pra- 
das, turi apsireikšti konkrečiais žygiais, kurie gali būti vykdomi 
tik tautoje ir tautos sukurtų priemonių pagalba. Kas jas gerai pa- 
naudoja žinijos, visuomenės ar meno srityje, tas tobulina savą tautą 
ir kartu dirba žmonijos kultūrai. Toks žmogus yra ir patriotas, ir 
sykiu kosmopolitas gerąja šito žodžio prasme. Tuo tarpu žmoni- 
jos meilė be tautos meilės yra nevaisinga idėja, neturinti žmogaus 
psichikoje atramos ir todėl negalinti būti nė kūrybiškumo pradu. 
„Patriotizmas ir kosmopolitizmas stovi vienas priešais kitą ne kaip 
egoizmas ir altruizmas, bet kaip vaisingas veikimas ir neaiškios 
svajonės“.!! Laukiama žmonijos meilė ir vienybė gali būti grin- 
džiama tik tautos meile ir savarankišku tautos buvimu. „Tik ta- 
me nematomame, savoms akims paslėptame tautų savotiškume, 
kuris yra ankštai susijęs su pirmykščio gyvenimo versmėmis, glūdi 
ir dabartinio, ir būsimo žmonijos vertingumo, dorybės ir nuopel- 
no laidas“! 


2. Tautinės praeities pažinimas 
a. Tautos ryšys su praeitimi 


Kad tauta laiko eigoje liktų ta pati, reikia, kad būtų tas pats 
istorinis josios likimas. Kad istorinis tautos likimas liktų tas pats, 
reikia, kad tauta nenutrauktų ryšių su savo praeitimi. Tautinė da- 
bartis negali būti iš esmės kitas gyvenimas negu tas, kurį tauta 
gyveno prieš keletą šimtų metų. Materialiai jis gali visiškai pasi- 
keisti, bet formaliai jis visados turi būti praeities tąsa. Tai yra tau- 
tos gyvybės dėsnis. „Tauta gyvena tol, kol ji gyvena individuose 
kaip jų valios siekimas; individuose pati tauta gyvena tol, kol jie 


V Der Patriotismus u. sein Gegenteil, p. 229. 

H O. Richter, cit. Enziklopädisches Handbuch der Pädagogik, hrsg. v. 
W. Rein, II, 553 p., Langensalza, 21904. 

12 J. G. Fichte. Reden an die deutsche Nation, p. 423. 

jaučia ryšį tarp savo valios ir praeities... Kai šitas valios ryšys su 
istorija nutrūksta, tada tauta miršta kaip tauta, nors atskiri indivi- 
dai daugintusi ir toliau“.? Tautinio gyvenimo vienybei yra būti- 
na, kad tautos dabartis būtų laikoma tautos praeities tąsa ir josios 
uždavinių vykdymu. Tik tokiu būdu tautos gyvenimas gali pa- 
laikyti nenutrūkstamą vienybę, einančią iš praeities į ateitį. „Ben- 
dra praeitis leidžia grupei tikėtis ir bendros ateities. Grupė, kaip 
ir individas, nori, kad ateitis laikytų praeities pažadus ir juos rea- 
lizuotų“.F 

Tautinė praeitis todėl turi reikšmės ir tautinei dabarčiai, kaip 
josios pagrindas, ir tautinei ateičiai, kaip josios vaisingumo laidas. 
Praeities paneigimas sugriauna dabarčiai atramą ir sykiu užtveria 
senąjį kelią į ateitį. Atitrūkusi nuo praeities, tauta tampa tarsi kla- 
jokle, kuriai kiekvienas kelias gali būti klaidus. Dėl to E. Lavisse’as 
nė kiek neperdėjo, sakydamas, kad „tauta yra tautos istorija“, 


b. Tautinė istorija kaip patriotinio auklėjimo priemonė 


Patriotiniam samoningumui tautos praeities pažinimas yra bü- 
tinas. Tautos istorija yra ne kas kita, kaip tautos augimo vaizdas 
ir josios individualybės išsivystymo eiga. Naujoji karta paregi, iš 
kur tauta ateina ir kur ji eina, kokie yra neįvykdyti josios siekimai 
ir, suprantama, kokie yra dabarties uždaviniai. Patriotizmas negali 
būti tobulas be praėjusio tautos gyvenimo supratimo. „Išmokt žiūrėti į 
kibirkštį, kuri žėri jos (tėvynės) akyse, verkti ašaromis, kurios rie- 
dėjo ar galėjo riedėti per jos skruostus, net su meile skaityti raukš- 
les garbingame jos veide - tai yra būtinos mylėjimo sąlygos“. 
Pažindama praeitį, naujoji karta suvokia tautą kaip likimo ben- 
druomenę, į kurią ir ji pati yra įjungta, kuri jai yra prirengusi bu- 
vimo sąlygas ir kuri todėl yra verta josios meilės. „Kai tauta atsi- 
mena savo praeitį, kai apverkia savo tėvų kaltes ir džiaugiasi jųjų 


8 K. Schumann. Volk u. Geschichte, p. 15. 

» H. Hauser. Le principe des nationalités, p. 7. 

15 Cit. G. de Montenach. Formation et éducation du patriotisme, p. 15. 

16 W. Syrokomla, cit. „Gamtos draugas“, 162 p. lapkr.-gruodžio men., 
Kaunas, 1932. 

laimėjimais, ji pajaučia savyje kilniausią jausmą, ji pajaučia tėvy- 
nės meilę“.Y 

Naujoji pedagogika todėl visai teisingai tautinės istorijos mokslą 
laiko svarbia patriotinio auklėjimo priemone". Istorijos mokymas 
vykdo visus tuos reikalavimus, kuriuos iškėlėme kalbėdami apie 
istorinį likimą ir apie tautos ryšius su praeitimi. Tautinė praeitis 
realiai gyvena tik žmonių atmintyje. „Atmintis, - kalba N. Berdia- 
jevas, - yra istorijos pagrindas... Atminties pagalba mes prikeliame 
tai, kas jau buvo mirę, kas buvo nutolę ir kas buvo tarsi nustumta į 
tamsią bedugnę“. Atmintis yra amžinas ontologinis principas, ku- 
ris kuria istorijos mokymą. Atmintis kovoja, pasak Berdiajevo, su 
„Žudančiu laiko pradu“. Bet be istorijos mokymo, be padavimų, 
mitų, legendų ir istorinių faktų ji būtų bejėgė ir pralaimėtų šitą ko- 
va, kovojamą „amžinybės vardan“*!. Tautinė praeitis gyvena nau- 
jųjų kartų atmintyje tik dėl to, kad joms ji yra perteikiama mokymo 
keliu. Mokyti tad tautinės istorijos reiškia atgaivinti tautos praeitį naujo- 
sios kartos atmintyje, dabarties gyvenimą surišti su praėjusiais laikais, 
palaikyti istorinio tautos likimo vieningumą ir kartu tautos tapatybę. Pa- 
žindami praeitį, mes ją saugojame patys savyje, mes jaugame į bu- 
vusį tautos gyvenimą, į jojo dvasią ir į jojo lytis. Istorija mus jungia 
kaskart vis naujais ryšiais su tuo, kas buvo, ir su tuo, kas yra. Ji 
todėl „labiausiai neleidžia išrauti individo iš jojo tautos“?2. Kaip tauti- 
nis atgimimas visados prasideda kalbiniu renesansu, lygiai taip tuo 
pat metu susidomima ir tautos praeitimi. Tautos atgimimas negali 
įvykti be josios istorijos pažinimo. Gimtoji kalba ir tautinė istorija yra du 
pagrindiniai tautos žadintojai ir palaikytojai. 

Tautinės istorijos mokymas dėl to tampa nepakeičiama patrio- 
tinio įsąmoninimo priemone. „Niekas negali įsigyti tautinio susi- 


” E. Lavisse, cit. E. Bocguillon. La crice du patriotisme à l'école, p. 416. 

* Plg. A. Tecklenburg. Der erste selbstständige Geschichtsunterricht 
auf heimatlicher Grundlage, Hannover, 1904; E. Weyrich. Was die Zeiten 
brachten, Wien, 1920. 

* Sinn der Geschichte, p. 112. 

2 Op. cit., p. 111. 

2! N. Berdiajev, ibd. 

2 G. de Montenach. Formation et éducation du patriotisme, p. 15. 

pratimo ir sąmoningo nusistatymo, nesusipažinęs su savo krašto 
ir tautos istorija, neįsigilinęs į tautinės kultūros susidarymą ir iš- 
sivystymą. Tautos sūnus, tėvynės gyventojas ir valstybės pilietis 
harmoningai susigyvena viename asmenyje tik tada, kai tautos, 
krašto ir valstybės pažinimas padeda sąmoningai ir racionaliai 
nusistatyti visais tautinio gyvenimo klausimais“.? Naujosios kar- 
tos gali suprasti savo tautą ir patriotinį jų pačių nusistatymą tik 
tada, kai jos pamato visą tą kelią, kuriuo tauta yra ėjusi, ir visus 
tuos uždavinius, kuriuos ji yra vykdžiusi. „Dabartinio amžiaus 
prasmė apsireiškia tik praėjusių laikų pažinime... Jaunas žmogus, 
patyręs praeitį, tarsi iš jos išsivaduoja, kad kurtų dabartį“ * Isto- 
rijos mokymas atskleidžia tautinio gyvenimo prasmę ir paskati- 
na naująją kartą kūrybiniams žygiams. 


c. Tautinės istorijos mokymo būdas 


Tautinė istorija įvykdyti šituos uždavinius gali tik tada, kai 
josios mokymas atskleidžia tautinės kultūros vyksmą ir tautos ry- 
šius su žmonija. Tautinė istorija turi būti tautos kultūros istorija ir 
pradedamasis punktas visuotinei istorijai. Politikos istorija, kuria pa- 
prastai aprėžiamas istorijos mokymas, yra tik viena tautos kultū- 
ros sritis, dažnai pilna klaidų, žiaurumo ir kraujo. Šalia politikos 
tautoje išsivysto mokslas, dorovė ir menas, kurie patriotiniam auk- 
lėjimui yra net svarbesni negu praeities politikos pažinimas. Isto- 
rijos mokymas, pasak F. Notarpo, turi pažadinti „daikto didybės 
suvokimą“. Mokinys turi pajausti, kad jo tautoje esama didžių 
dalykų, kurie, jei negalėjo išsivystyti praeityje, turi išsivystyti da- 
bartyje ir ateityje. Tuo tarpu beveik kiekvienos tautos didybės šak- 
nys glūdi ne politikos, bet mokslo, meno ir dorovės žygiuose. 

Antra vertus, tautinės istorijos mokymas neturi būti izoliuotas 
nuo visuotinės istorijos. Kaip visos tautos gyvenimas vyksta ry- 
šium su žmonijos gyvenimu, taip ir šio vyksmo pažinimas negali 


3 St. Šalkauskis. Lietuvių Tauta ir jos ugdymas, p. 108. 
** Dėvaud. A propos de la motion Wettstem, p. 10. 
3 Sozialpädagogik, p. 326. 

būti atitrūkęs nuo visuotinio vyksmo pažinimo. Todėl „istorijos 
mokymo eigoje niekados negalima vėlintis parodyti, kaip didis 
dalykas atsispindi mažame, kaip net ir menkiausia vieta, net ir 
slapčiausias žmogaus likimas visuomet dalyvauja pasaulio isto- 
rijos vyksme“%, Tautos gyvenimas miniatiūroje yra visos žmoni- 
jos gyvenimas. Tauta savo gelmėse slepia pasaulio likimą ir pati 
jame dalyvauja. Tautos išsivystymas, josios esmė, josios indivi- 
dualybė, josios kultūra ir galop josios pašaukimas gali būti su- 
prastas tik santykiuose su žmonija. Tik žmonijos vyksmo šviesoje 
galima suvokti tautos vyksmo prasmę ir pasiryžti sąmoningai da- 
lyvauti jojo uždavinių vykdyme. 


d. Tiesos principas tautinės istorijos mokyme 


T. Lippertas, S. J. yra pasakęs, kad „meilė pagal savo pagrindą 
yra teisingumas, o pagal savo struktūrą ligi pačio aukščiausio laips- 
nio ~ tiesa“7. Meilė nepakenčia melo. Melu laimėta meilė virsta ne- 
apykanta. Šitas dėsnis turi būti ypatingai paisomas tautinės istorijos 
mokyme. Tautinė istorija neturi suklastoti tautinės praeities patrio- 
tizmo vardan, nes tai prieštarauja patriotizmo esmei ir griauna patį 
patriotinį auklėjimą. Tautinė istorija, kaip pastebi Fr. W. Försteris, 
„reiškia ne tik tautinių jausmų žadinimą, bet daug daugiau: šitų 
jausmų įjungimą į dorinės sąmonės visumą“. Patriotinis auklėji- 
mas yra ne tik patriotizmo išvystymas, bet ir jo apipavidalinimas 
pagal dorinius principus. Todėl visa, kas prieštarauja doriniam as- 
mens charakteriui, prieštarauja kartu ir patriotiniam auklėjimui, ir 
gerai suprastam patriotizmui. Istorijos suklastojimas yra baimė pa- 
žiūrėti tiesiai į akis ir vyriškai pakelti josios papeikimą. Dėl to šito- 
kio darbo nieku būdu negalima pateisinti riterišku patriotizmu, ku- 
ris nebijo tautos nuodėmių ir klaidų, bet ryžtasi jas atpirkti savo 
kūryba. „Kiekviena patriotinio istorijos suklastojimo rūšis sugadi- 
na vyriškąjį charakterio pradą, tiesumo ir nesutepto taurumo pra- 

* Saksonijos šviet. ministerijos raštas. 1926 m. cit. Handbuch für den 
Geschichtslehrer, I, p. 243, hrsg. v. O. Kunde, Leipzig u. Wien, 1927. 


7 Von Seele zu Seele, p. 77, Freiburg i. Brsg. 90, 1933. 
* Politische Ethik u. polit. Pädagogik, p. 479. 

da, nes pamėgtas sukčiavimas įsiskverbia į visą sielos gyvenimą“ .* 
Užuot gaivinęs ir ugdęs tėvynės meilę, jis išugdo linkimą apgaudi- 
nėti ir galop, paaiškėjus tiesai, sugriauna visą, kas buvo pastatyta 
ant melagingo pagrindo. 

Klaida yra manyti, kad istorijos tiesos atskleidimas pakenktų 
patriotiniam auklėjimui. Priešingai. Fr. W. Forsteris yra įsitikinęs, 
kad „niekas taip įspūdingai nepažadina jaunimo gerbti tautos pra- 
eitį, kaip mokytojas, teisingai nagrinėjąs istorinius dalykus, net ir 
tuos, kurie yra skaudūs ir liūdni“*?. „Jaunimo charakteriui išauk- 
lėti, sako tas pats autorius kitame veikale, nėra nieko svarbiau, 
kaip vyriška istorijos mokytojo kova prieš patriotinį melą, kuriuo 
norima pažadinti tautinį jausmą, nepaisant tiesos ir teisingumo“ 2! 
Istorijos mokymas nėra tautinės praeities gräZinimas ar slėpimas, 
bet sąžiningas atvaizdavimas to, ką pergyveno visa tauta ar at- 
skiri josios didvyriai. „Jei tiesa yra karti, tuo labiau ji turi būti 
pasakyta“ 3? Jei tautinėje praeityje buvo klaidų, istorija turi įkvėp- 
ti jaunąją kartą jų nekartoti. Jei praeityje nebuvo nieko didaus, ji 
turi pažadinti pasiryžimą kūrybiniu veiklumu atsverti praėjusių 
amžių tuštumą. Jei tautos praeitis buvo graži ir garbinga, istorijos 
mokymas turi išugdyti nusistatymą palaikyti vertingas tradicijas 
ir būti vertam praeities garso. Išmokyti gėrėtis tautos laimėjimais, 
pasiryžti atitiesti josios iškrypimus, atgailoti už josios nuodėmes yra 
pagrindiniai tikro patriotinio ugdymo principai ir pagrindiniai tautinės 
istorijos mokymo reikalavimai. 


3. Tautinės praeities atgaminimas 
a. Praeities pažinimas ir praeities pajautimas 


Patriotiniam sąmoningumui neužtenka tautos praeitį tik pa- 


žinti. Ją reikia ir pajausti. Ją reikia pergyventi visa savo būtybe, 


® Fr. W, Förster, op. cit., p. 480. 

* Op. cit. ibd. 

* Angewandte politische Ethik, p. 9. 
* P. Natorp. Sozialpädagogik, p. 116. 

reikia įją įeiti ir ja atgaivinti savo sieloje. Praeities pažinimas tau- 
tos gyvenimą atskleidžia prieš mūsų akis. Mes jį tyrinėjame kaip 
esantį šalia mūsų, kaip mums transcendentų. Praeities pajauti- 
mas įveda jį į mus pačius. Jis tampa mums imanentus; mes esame 
paneriami į jojo srovę; mes virstame jojo dalyviais. Patriotiniam 
sąmoningumui abu šie dalykai yra būtini. Be praeities pažinimo 
patriotinis įsąmoninimas būtų visiškai neįmanomas. Be praeities 
pajautimo jis liktų paviršutiniškas, nes protinis tautos suvokimas 
neišplistų visoje žmogaus būtybėje. Tautos gyvenimo pažinimas 
patriotinį sąmoningumą pradeda; tautos gyvenimo pajautimas jį 
pagilina ir išplečia. 

Su tautos praeitimi naująsias kartas supažindina tautinė istori- 
ja. Tautos praeitį pajausdina kultūriniai josios palaikai. „Tautos is- 
torija gyvena dabartinės josios kultūros struktūroje“.3* Šiandie- 
noje slepiasi praėjusių amžių vaizdas. Tautinės tradicijos, istoriniai 
paminklai, tautinės šventės ir simboliai yra buvusio tautos gyve- 
nimo liudytojai, su kuriais susidūrę pajaučiame praeities realu- 
mąjirjosios sąryšį su mūsų buvimu. Čia mes konkrečiai įsijungia- 
meįtautos gyvenimo srovę ir palaikome istorinio likimo tapatybę. 
Mokydamiesi istorijos, mes istorinio likimo vieningumą pažįsta- 
me. Dalyvaudami iš praeities atėjusioje kultūroje ir ją pergyven- 
dami, mes šitą vieningumą pripažįstame ir jį padarome savu. Tik 
taip dabartinis mūsų gyvenimas tampa tos pačios tautos praeitų 
amžių tąsa. „Atsiminimai, kurie stovi prieš mus kaip neįvykdyti 
reikalavimai ir kuriuos mes priimame ir pripažįstame, padaro mus 
istorine bendruomene ir tauta“. Tautinės praeities atgaminimas 
virsta konkrečia istorinio tautos likimo tąsa. 


b. Tautinės tradicijos 
Pirmoji konkreti tautinės praeities atgaminimo apraiška yra 
tautinių tradicijų palaikymas ir jų perteikimas naujosioms kartoms. Tau- 


tinės tradicijos apima visą tautos gyvenimo plotą. Jos, anot N. Ber- 


3 E, Krieck. Erziehungsphilosophie, p. 31. 
* J. K. Schumann. Volk u. Geschichte, p. 6. 

diajevo, yra „istorinio tautos likimo simbolika“®. Tautinės tradi- 
cijos yra dvasinis žmogaus reiškimosi būdas konkrečioms aplin- 
kybėms, kilęs iš tautinės individualybės. Jos negyvena šalia žmo- 
gaus kaip mokslo ar meno kūriniai. Jos esti pačiame žmoguje kaip 
imanentinis tautinės praeities atgaivinimas. Tautinės tradicijos pirmu- 
Hnės palaiko tautos gyvenimo vienybę. Tauta, nutraukusi ryšius su 
savo tradicijomis, virsta kita tauta. Palaikyti tautines tradicijas ir 
jas perteikti naujosioms kartoms reiškia palaikyti ir perteikti isto- 
rinio gyvenimo vieningumą ir tautos tapatybę. 

Ne mažesnės reikšmės jos turi ir praeities pažinimui. Būdamos 
tautinės individualybės padaras ir pasilikdamos būtiname sąry- 
šyje su žmogumi, jos atskleidžia išvidinio tautos išsivystymo ei- 
gą. Tautos istorijos nesudaro tik išviršiniai įvykiai, kurie dažnai 
yra ne kas kita, kaip išvidinio skleidimosi apraiškos. „Įvykiai vi- 
sų pirma subręsta dvasioje, o tik paskui apsireiškia išviršinėje is- 
torijos realybėje“ .?* Gryni faktai mums atskleidžia tik tautos pra- 
eities paviršių. Tuo tarpu josios gelmes galime pajausti ir suprasti 
tik susigyvenę su tautinėmis tradicijomis. Be sąryšio su jomis is- 
torija, pasak N. Berdiajevo, virsta „negyva medžiaga“*. Mokyti 
tautinės istorijos reiškia supažindinti naująją kartą su tautos išsi- 
vystymo paviršiumi. Perteikti tautines tradicijas reiškia įvesti jas 
į pačią šito išsivystymo eigą ir priartinti ją prie tautos dvasios. 

Tautinės tradicijos kuria tautinei pažangai atramą. Jos „yra iš- 
vidinis ryšys su seneliais, su tėviške, su šventenybėmis, ryšys su 
kūrybiniu vyksmu, kuris eina į ateitį“*. Būsimo gyvenimo nega- 
lima kurti kitaip, kaip tik atsirėmus į praeitį ir į šitą kūrybinį tau- 
tos vyksmą. „Ateitis remiasi praeitimi, kad šią pratęstų“.3? Atei- 
ties turiningumas ir vertingumas pareina nuo to, kiek ji įima į 
save praeities laimėjimų ir kiek ji juos išvysto. Todėl „kūrybinių 
tradicijų branginimas yra būtina sąlyga kiekvienai racionalinei 
pažangai, nes tik ta pažanga yra patvari, kuri nuosekliai sintetizuoja 


3 Sinn der Geschichte, p. 49. 

*-N. Berdineff. Un nouveau Moyen age, p. 4. 

7 Sinn der Geschichte, p. 30. 

® N. Berdiajew, op. cit., p. 68. 

* E. Dėvaud. A propos de la motion Wettstein, p. 10. 


249 


praeities laimėtus kultūrinius turtus su dabarties laimėjimais... 
Tik ta pažanga tegali pateisinti save, kuri ėjo iš praeities į ateitį 
per dabartį organingos priklausomybės keliu”®. Atitrūkti nuo 
tautinių tradicijų reiškia atitrūkti nuo kūrybinių jėgų ir kūrybi- 
nės atramos. Jas perteikti reiškia perteikti naujajai kartai tautos 
laimėtą turtą, kurį ji turės panaudoti kaip tautinės pažangos pa- 
grindą. 


c. Tautinės šventės 


Tautinės šventės yra simbolinis svarbių tautos įvykių atnauji- 
nimas. Prigimtojoje tikrovėje realus praėjusių dalykų pakartojimas 
yra neįmanomas. Juos galima atnaujinti tik simboliškai. Todėl 
„šventės priemonė yra simbolis. Švenčiąs žmogus visados yra sim- 
bolizuojas žmogus“*!. Bet „simbolis nėra alegorija. Simbolyje vi- 
sados esama jėgos to, ką jis simbolizuoja““. Tautinių švenčių me- 
tu vaizduotė savaime esti perkeliama į tolimus tautos amžius, o 
protas, suvokdamas šventės prasmę, esti supažindinamas su tau- 
tos praeitimi. Vaizdinių ir protinių simbolių pagalba tautinės šven- 
tės sujungia savyje ir praeities pajautimą, ir josios pažinimą. „Tai 
yra laikas, kada pažįstama be proto pastangų, kada jaučiama be 
jausmų apsunkinimo ir kada veikiama nejuntant medžiagos atspa- 
rumo. Tai savaimingas regėjimas to, ką protas mąstymo keliu gali 
suvokti tik dalimis“.*3 

Čia ir glūdi tautinių švenčių reikšmė praeičiai atgaminti. Tau- 
tinė istorija perteikia praeitį teoriškai, tautinės šventės ją atgami- 
na estetiškai. Tautinės istorijos veikimas tiesioginiu būdu liečia tik 
protą. Tautinių švenčių įtaka, kylanti iš simbolinio jų pobūdžio, 
apgaubia visą žmogaus būtybę. Šventės nėra tik mokymas, tik 
veikdymas arba tik džiuginimas. Jos yra - viskas kartu. Idėjiniu 
savo turiniu jos moko protą, paskatinimu veikdo valią ir iškilmė- 


0 St. Šalkauskis. Lietuvių tauta ir jos ugdymas, p. 109. 

* H. E. Hengstenberg. Die vier Praktiken der nationalpolitischen Er- 
ziehung „Pharus“, nr. 10, 1934, p. 228. 

2 Hengstenberg, op. cit. ibd. 

8 Hengstenberg, op. cit., p. 227. 

mis džiugina estetinį jausmą. Tautinė praeitis čia esti atgamina- 
ma visa, nors ir simboliškai. Todėl įpratinti jaunąją kartą dalyvauti 
tautinėse šventėse reiškia suvesti ją su tautine praeitimi, apsireiškiančia 
simbolių pavidalu, ir kartu palenkti jaunimą praeities veikimui, kylan- 
čiam iš simbolių pergyvenimo. Šiuo atžvilgiu tautinės šventės pagi- 
lina tautos istorijos ir tautinių tradicijų įtaką. Todėl ne veltui tuo- 
se kraštuose, kur tautinis sąjūdis yra ypač gyvas (Italijoje, 
Vokietijoje), tautinės šventės patriotiniame auklėjime užima svar- 
bią vietą. 


d. Tautos vėliava ir tautos ženklas 


Prie simbolinio tautos apsireiškimo priklauso taip pat tautinė 
vėliava ir tautos ženklas arba herbas (pvz., mūsų Vytis, Gedimino 
stulpai), kurie visados turi ryšių su tautine praeitimi. Tiesa, patys 
jie nėra tikra prasme simboliai. Jie yra daugiau alegorinio pobū- 
džio. Bet su sava tauta paprastai jie taip suauga, jog virsta savai- 
mingais jos gyvenimo reiškėjais. „Ženklai, -rašo S. Behnas, - leng- 
vai tampa dalimi tų vertybių, kurias jie simbolizuoja. Jie yra 
daugiau negu tik palengvinimas suprasti“. Tautos vėliava ar tau- 
tos ženklas yra tarsi pati tauta. Kova už tautinę vėliavą arba už 
tautinį ženklą yra kova ne už vienas ar kitas spalvas, ne už vieną 
ar kitą vaizdą, bet už pačią tautą, už valstybinę josios santvarką, 
su kuria spalvos ar vaizdas yra surišti. „Religinių kovų metu, — 
sako L. Kochas, — ne kartą buvo naikinami didelės vertės meno 
Taip yra ir tautinių kovų metu. Nugalėtojai visų pirma pasirū- 
pina senąją vėliavą ir senąjį ženklą pakeisti naujais (plg. nacio- 
nalsocialistų žygius Vokietijoje atstatyti senąją imperijos vėlia- 
vą). Antra vertus, ne kartą „audrų ir kovų sudraskyta vėliava 
pakeičia istorijos vyksmą““. Juo tautiniai ženklai yra labiau su- 
augę su tauta, tuo labiau jie ją reiškia ir tuo didesnės reikšmės 
jie turi tautos likimui. 


# Philosophie der Werte, p. 31. 
# Die Kraft der Symbole, 270, „Stimmen der Zeit“, 64 Jahrg., 4 sąs. 
% L. Koch, op. cit. ibd. 

Tautinės vėliavos ir tautinių ženklų gerbimas yra integralinė pa- 
triotinio sąmoningumo dalis. Kas negerbia tautos simbolių, kar- 
tu negerbia nė tautos. Tautiniuose simboliuose yra susikaupu- 
si visa tautos praeitis ir visas josios gyvenimas. Juos paneigti 
reiškia paneigti ir tai, ką jie reiškia. Todėl P. Bertas ne veltui 
įspėja, kad „šalis, leisdama nykti savo ženklų pagarbai, nyksta 
ir pati“*. Antra vertus, gerbti šituos ženklus reiškia samonin- 
gai pripažinti tautos praeitį, laikyti ją sava ir tuo pareikšti jai 
meilę. 


e. Istoriniai tautos paminklai 


Tautinės šventės ir tautiniai ženklai atgamina tautos praeitį 
simboliškai. Istoriniai paminklai yra realūs šitos praeities liudyto- 
jai. Jie yra likučiai to išviršinio tautos gyvenimo, kuris vyko 
prieš keletą amžių ir kurį aprašo tautinė istorija. Paminklai ir 
istorija papildo vienas kitą. Paminklai yra nuotrupinė tautos 
istorija, o istorija yra paminklų atstatymas. Istorija tautinę pra- 
eitį perteikia, tradicijos ją saugo, šventės ir ženklai ją simboli- 
zuoja, paminklai ja atgamina tikra prasme. Jie yra net daugiau 
negu atgaminimas. Jie yra tikras praeities gyvenimas dabarty- 
je. „Studijuoti paminklą reiškia ieškoti tautos sielos, ieškoti jo- 
sios kultūros ir josios laimės“ Istorijos mokymas nieku būdu 
negali apsieiti be istorinių paminklų (bažnyčių, pilių, miestų, 
piliakalnių, senų rūmų, griuvėsių ir t. t.) lankymo, o paminklų 
lankymas negali būti be istorinių paaiškinimų. Mokiniai per 
istorijos pamokas tautinę praeitį sužino. Lankydami paminklus, 
jie ja patiria ir pajaučia. Patriotinis įsąmoninimas, prasidėjęs tau- 
tinės istorijos mokymu, reikalauja atbaigiamas istorinių tautos 
paminklų lankymu. 

Paminklų lankymas patriotiniais sumetimais turi būti tinka- 
mai paruoštas ir tinkamai vadovaujamas. Mokiniai jau iš anksto tu- 

7 Cit, Bocguillon. La crise du patriotisme à l'école, p. 14. 

3 L. Piette. La visite des monuments et les avantages, qu'elle présente 


au point de vue du développement du sentiment esthétique et patrioti- 
que, p. 36. Louvain (metai nepaž.). 

ri jausti, kad jie eina į rimtą ir tarsi šventą vietą, kad eina ne tik 
pažaisti, bet pirmiausia pasimokyti ir patirti. Pats lankymas netu- 
ri būti nebylus. Kiekvieno daiktelio apžiūrinėjimą turi lydėti tin- 
kami paaiškinimai. Tik tokiu būdu mokiniai gali pajausti tai, ką 
buvo sužinoję per pamokas. 

Ypatingą paminklų rūšį sudaro pagarbos ženklai didiems tau- 
tos žmonėms. Jų lankymas ne tik pajausdina praeitį, bet kartu pa- 
žadina valią sekti pavyzdžiu tų, kurių vardai įrėžti akmenyje ar 
bronzoje. Didvyrių paminklai auklėja didvyrius. Šituose pagarbos 
ženkluose kilnūs tautos žmonės tarsi atgyja ir gyvena naujųjų kartų 
sieloje“. Didvyrių paminklai tautą moko, įspėja, ragina ir peikia. 
Jų lankymas, puošimas ir globojimas yra ne tik patriotinė parei- 
ga, bet ir patriotinio auklėjimo priemonė. Didžiųjų žmonių žygiai 
primena neįvykdytus jų planus ir kartu įpareigoja juos vykdyti. 
Tautos didvyrių gerbimas savo esme yra pasižadėjimas tęsti to- 
liau jų darbus ir saugoti jųjų palikimą, nes „mirusiųjų pelenai su- 
kūrė tėvynę“ (Lamartine). 


4. Tautinės dabarties pažinimas 


Tautinės praeities atgaminimas atvaizduoja tautą tokią, kokia 
ji buvo. Tautinės dabarties pažinimas parodo ją tokią, kokia ji yra. 
Patriotiniam sąmoningumui abu šiuodu dalykai yra būtinai rei- 
kalingi. Negalima tinkamai suprasti dabarties, nežinant, kokia bu- 
vo praeitis. Bet praeities pažinimas lieka neatbaigtas, jei yra pra- 
leidžiama dabartis. Patriotizmo įsąmoninimas darosi pilnutinis 
tik tada, kai tautos gyvenimas yra suvokiamas visas. Tautos pra- 
eitį pažinti padeda istorija, tradicijos, šventės ir paminklai. Tau- 
tos dabartį parodo kraštotyra. 


* „Morte obita, mortem vitarunt tempus in omne 
Dum stabunt Alpes et mare Thybris alet. 
Mentibus in nostris vivent, serigue nepotes 
Marmore in aeterno nomina sancta legent”. 
Hector Stampini 

a. Kraštotyra kaip patriotinio auklėjimo priemonė 


Aperceptyvinis mokomųjų dalykų pasisavinimas jau seniai yra 
atkreipęs pedagogų (Komenijaus, Pestalozzi'o, Herbarto) dėmesį 
į kraštotyrą (Heimatkunde) kaip į pradedamąjį lavinimo punktą. 
Didaktikos dėsnis: visų pirma tai, kas artima ir sava, paskui — kas 
tolima ir svetima; visų pirma tai, kas žinoma, paskui — kas nežinoma, 
savaime vertė mokymą pradėti tais dalykais, su kuriais mokiniai 
jau yra susipažinę. Tėviškės geografija, istorija, gamta, žodžiu, gim- 
tosios vietos tyrimas (kraštotyra) virto nepakeičiama lavinimo at- 
rama. Kraštotyra dabartinei didaktikai yra toks dalykas, kuris mo- 
kinio dvasioj sudaro aperceptyvinį pagrindą tolesniam sėkmingam 
lavinimo vyksmui. 

Šitoks kraštotyros supratimas yra lavinimo metodologijos rei- 
kalavimas. Betjau J. Wimphelingas (1452-1528) yra pastebėjęs ki- 
tą kraštotyros pobūdį. Savo veikalais”, kuriuose nagrinėjo savo 
tėviškės (Schlettstadto Alzase) istoriją, jis bandė auklėti patriotinį 
jaunosios kartos nusistatymą. Naujausieji pedagogai (Willmannas, 
Sprangeris, Krieckas, Zeppas) atgaivino Wimphelingo pažiūras, 
ir šiandien kraštotyros reikalauja ne tik didaktika, bet ir patrioti- 
nio auklėjimo teorija. Kraštotyra ne tik sudaro aperceptyvinį pa- 
grindą lavinimui, bet kartu įveda jaunąją kartą į tautos gyveni- 
mą. Tėviškės ir tautos gėrybių pasisavinimas tarnauja ne tik 
mokymo sėkmingumui, bet ir patriotiniam sąmoningumui. Kraš- 
totyra yra pirmoji ir svarbiausioji priemonė pažinti tautinei dabarčiai. 
Pirmutinis josios objektas yra tėviškė. Bet tėviškė yra tautos ir tė- 
vynės atrama. „Ji yra garbingas visų dvasinių tradicijų indas“?! 
Tėviškės menas (pasakos, dainos) yra įvadas į tautos meną; tėviš- 
kės papročiai ir jos gyvenimo santvarka yra įvadas į visuomeninį 
tautos gyvenimą; tėviškės gamtos meilė yra pirmas žingsnis į vi- 
sos šalies meilę. Tėviškės pažinimas yra tautos ir tėvynės pažinimo 
pagrindas. 

Bet „juo yra gilesnis tėviškės pažinimas, tuo gilesnė yra josios 


* Germania, 1501; Epitome germanicarum rerum, 1504. 
3 F, X. Eggersdorfer. Jugendbildung, p. 218. 

meilė““?, Tiesa, vaikas savo tėviškę myli instinktyviai. Bet šitoji 
meilė darosi gilesnė ir tobulesnė, kai jis tėviškę ištiria ir pažįsta. 
Šiuo tad atžvilgiu kraštotyra tampa tėviškės meilės stiprintoja ir 
kartu patriotinio nusistatymo gilintoja. P. Zeppas visai teisingai 
reikalauja, kad dabartinė mokykla „ankštai surištų jauną žmogų 
su tėviške, nes tik tokiu būdu jis neatitrūksta ir nuo tėvynės“*3. 
Kraštotyra, atskleisdama mokiniams gimtojo jų kampelio gyve- 
nimą, savaime juos su juo suriša ir tuo būdu parengia tvirtą jų 
santykiavimo su tauta bei tėvyne atramą. 


b. Kraštotyros dėstymo eiga 


Kraštotyros reikšmė tautinei dabarčiai pažinti ir patriotizmui 
įsąmoninti išskiria ją iš kitų dėstomųjų dalykų ir savotiškai ap- 
sprendžia josios mokymą. Kraštotyra negali būti dėstoma taip kaip 
matematika ar logika. Ji nėra bendras mokslas, kuris tiktų kiek- 
vieno krašto mokyklai. Kraštotyra yra tėviškės mokslas (Heimatkun- 
de), kurios objektas keičiasi su kiekviena apylinke ir kuris moki- 
niams yra savas. Todėl dėstant kraštotyrą, „reikia ne tik žiūrėti 
proto lavinimo, bet kartu tautos bendruomenei laimėti dvasią bei 
širdį; reikia pažadinti pagarbą bei meilę kultūriniams tautiečių 
laimėjimams ir atsakingumo jausmą santykiuose su tautine visu- 
ma”, Kraštotyros dėstymas turi padaryti, kad „tėviškė taptų iš- 
vidinio pergyvenimo dalyku“. 

Antra vertus, kraštotyra yra pašaukta supažindinti mokinius 
su tautine dabartimi ir tuo būdu patarnauti patriotiniam sąmo- 
ningumui. Jos mokymas prasideda tuo, kas mokiniams yra pažįs- 
tama, ir pamažu plinta, kol apima visą pasaulį. Fr. X. Eggersdor- 
feris kraštotyros mokymą suskirsto į ketvertą laipsnių“. Pirmas 


*2 E. Scholz, cit. Enzyklopädisches Handbuch der Pädagogik, hrsg. v. 
W. Rein, IV, p. 151. 

5 Weltkundliche Jugendbildung in Heimat-und Erdkunde, München, 
1931, p. 19. 

5 P, Zepp, op. cit., p. 9. 

5 P, Zepp, op. cit., p. 127. 

* Plg. Jugendbildung, p. 230-233. 

kraštotyros mokymo laipsnis yra namų ir apylinkės mokslas. Šiuo 
metu tėviškė dar nėra tiriama. Šiuo metu yra tik atkreipiamas vai- 
ko dėmesys į tuos dalykus, kurie telpa jo akiratyje, paaiškinant jų 
turinį, reikšmę ir vertę. Šis laipsnis paprastai apima pirmuosius 
dvejus pradžios mokyklos metus. Antras kraštotyros mokymo 
laipsnis — apylinkės ir tėviškės mokslas. Tėviškė dabar jau yra tiria- 
ma planingai. Josios aiškinimas gilėja ir josios branginimas įgyja 
tvirtą atramą. Šiuo metu prasideda ir ekskursijos. Trečias kraštoty- 
ros mokymo laipsnis - tėviškės ir tėvynės mokslas. Jis apima antrąjį 
pradžios (5-8 m.) arba pirmąjį (1—4 m.) vidurinės mokyklos laips- 
nį. Šiuo metu mokinių akiratis yra žymiai platesnis. Pažinę savo 
namą, savo apylinkę, savo tėviškę, jie eina į tėvynę, jie rengia ke- 
liones ir tiesioginiu būdu stebi tautos gyvenimą. Kraštotyra kaip 
dėstomasis objektas dabar paprastai suskyla į tautinę istoriją, į ša- 
lies geografiją ir į šalies gamtamokslį. Paskutiniame tarpsnyje kraš- 
totyra virsta tėvynės ir pasaulio mokslu. Tauta ir tėvynė čia yra ti- 
riama ryšium su visa žmonija ir su josios kultūra. „Tautos dvasinės 
gėrybės pasirodo esančios specialus anttautinių amžinųjų verty- 
bių įkūnijimas“...?7 Šiuo metu esti suvokiama tautos prasmė ir jo- 
sios vertė visam žmonijos gyvenimui. Kraštotyros dėstymas neiš- 
vengiamai dabar esti sufilosofinamas. Šitas laipsnis apima 
paskutinius gimnazijos metus. Praktikoje šiuo metu kraštotyra ne- 
turi tinkamo objekto ir todėl virsta tik mokomuoju principu. Bet 
toks objektas turėtų būti. Atsitiktiniai tautiniai pamokymai nie- 
kados negali pakeisti sistemingo tautos prasmės aiškinimo. Šiam 
reikalui kaip tik galėtų gerai tikti tautinės kultūros mokslas, apie 
kurį esame kalbėję pirmoje dalyje. 

Kraštotyros mokymas todėl prasideda namais ir baigiasi pa- 
sauliu. Kaip pati tauta bei tėvynė nėra izoliuota, taip negali būti 
izoliuotas nė josios pažinimas. Tėvynės atrama yra namai ir tė- 
viškė. Tėvynės atbaiga yra pasaulis. Todėl kraštotyros mokymas 
patriotinį savo uždavinį atlieka tik tada, kai jis veda mokinį per 
visus minėtus tarpsnius, nes tik per juos perėjęs jis gali įgyti pil- 
nutinį savo tautos pažinimą. 


" Fr. X. Eggersdorfer, op. cit., p. 232. 

c. Krašto gamtos pažinimas 


„Žemė, - sako Ritteris, - yra didžiulis žmonių auklėjimo na- 
mas”. Savo įtaka ji apsprendžia žmogaus gyvenimo būdą, priri- 
ša žmogų prie savęs ir prie viso to, kas su ja yra susiję. Patriotiz- 
mas, kaip matėme, pirmiausia yra savos žemės meilė. Todėl 
susigyventi su žeme, ją pažinti ir ištirti reiškia savaime gilinti 
josios meilę ir kartu stiprinti patriotinį jausmą. „Tėvynė, - sa- 
ko C. de Wiart, — yra laukų ir miškų plotai, kalnelių bangavimas, 
upių srovės, kaminų dūmai, kylą vakaro tyloje. Su šitais regimais 
ženklais instinktyviai yra suaugusi tėvynės meilė ir josios tradici- 
jų pagarba... Štai dėl ko pažinti ir mylėti tėvynės išvaizdą reiškia 
gerbti ir stiprinti tėvynės idėją, reiškia labiau pažinti ir labiau pa- 
milti pačią tėvynę“? 

Supažindinti naująsias kartas su šalies gamta pirmiausia turi 
tautinės geografijos pamokos. Būdamos integralinė kraštotyros da- 
lis ir specialiai tirdamos gamtinę tautos dabartį, jos stiprina moki- 
nių ryšius su gimtąja žeme ir kartu auklėja patriotinį jų nusistaty- 
mą. „Geografijos mokymas, - rašo P. Zeppas, - supažindina 
mokinius su žemėvaizdžio ar kraštovaizdžio (Landschaft) grožiu 
ir harmonija, paskatina juos vertinti visa tai, ką tauta yra sukūru- 
si, žadina pagarbą ir meilę tautai bei valstybei, auklėja veiklius 
piliečius, kurie vėliau pažins tautines savo pareigas ir jas įvyk- 
dys“ 8 

Patriotinis geografijos mokymo uždavinys apsprendžia ir jo- 
sios dėstymo būdą. „Geografija negali paskirai nagrinėti žemės su- 
dėtį, vandenis, klimatą, gyventojus arba tik iš eilės sugrupuoti 
kalnų, upių ir miestų vardus. Ji turi padaryti kraštovaizdį jun- 
giančiu pradu ir pamokyti į įvairius kraštovaizdžius žiūrėti kaip 
į tautos gyvenimo vietą“.*! Žmogus pergyvena gamtą ne dalimis, 
bet taip, kaip ji yra tikrovėje. Tuo tarpu realiai gamta nėra išskal- 
dyta į vandenis, kalnus, upes, ežerus ir miškus, bet visa sudaro 


3 Cit. P. Zepp. Weltkundliche Jugendbildung etc., p. 10. 
? „Revue generale“, spalio mėn., 1905, p. 567. 

8 Op. cit., p. 6. 

6! F. X. Eggersdorfer. Jugendbildung, p. 210. 

glaudų vienetą, kuris ir yra vadinamas kraštovaizdžiu. Jo atsirė- 
musi, geografija sugeba pavaizduoti tiriamą kraštą visą ir tuo bü- 
du pažadina realybės pajautimą. Antra vertus, kraštovaizdis vi- 
sados turi ryšių su žmonėmis. Jis nėra (bent kultüringuose 
kraštuose) laukinis. Jis yra tautos gyvenimo vieta. Todėl tikra pras- 
me geografija visados yra antropogeografija, arba žmogaus ir gamtos 
sąveikos mokslas. Krašto gamtą ji vaizduoja ryšium su tautos gyve- 
nimu ir veikimu. Josios mokymas glaudžiai susisieja su tautos kul- 
tūra, įprasmindamas savo objektą ir pagilindamas tautos pažini- 
mą. Mokiniai tuo būdu suvokia šalies gamtą ne kaip kažką atskirą, 
bet kaip žmonių ~ ir jų pačių - gyvenimo dalį, kaip tautos kūry- 
bos atramą ir kaip svarbų ekonominio bei politinio tautos likimo 
veiksnį. 


d. Ekskursijos ir kelionės 


Tautinės dabarties pažinimas niekados nesti tobulas, jei kraš- 
totyra yra dėstoma tik žodžiu. „Jokia knyga negali mokyti krašto- 
tyros“ (J. Heitzenbergeris). Tautinė tikrovė atskleidžia savo pras- 
mę tik realiai su ja susidūrus. Todėl ekskursijos ir kelionės yra būtina 
patriotinio įsąmoninimo priemonė. Jų tikslas nėra tik išsilavinimas, 
bet ir patriotinis sąmoningumas. „Kelionės vertingos ne tik tuo, — 
rašo P. Zeppas,- kad vaikai parsineša namo tam tikrą kiekį žinių, 
bet svarbiausia, kad pažadina meilę tėviškei ir tėvynei“ ** Ekskur- 
sijų bei kelionių reikšmė didaktiniam lavinimui yra žinoma jau 
seniai. Mūsų laikais joms atsiranda dar vienas uždavinys - paža- 
dinti lankomų vietų bei daiktų meilę ir tuo būdu auklėti jaunimo pa- 
triotizmą. Tautinį ekskursijų bei kelionių pobūdį pirmasis supra- 
to ir iškėlė Fr. L. Jahnas (1778-1852). Pats būdamas amžinas 
nenuorama ir nuolat keliaudamas iš vietos į vietą, jis gerai pažino 
savo šalį, josios gyvenimą, josios papročius ir vėliau savo raštuo- 
se® ypatingai pabrėžė patriotinę kelionių vertę. Šiandien Jahno 
mintys randa visuotinio pritarimo. 


Op. cit., p. 184. 
S Über die Beförderung der Patriotismus, 1800; Deutsches Volkstum, 
1810. 

Progų ekskursijoms ir kelionėms daugiausia duoda kraštoty- 
ros mokymas, kuris yra neįmanomas be konkretaus susidūrimo 
su nagrinėjamais daiktais. Pasakojimas apie daiktus ir pačių daiktų 
apžiūrėjimas turi būti visai paraleliškas. Gražų tokio paralelišku- 
mo pavyzdį duoda Bonos pradžios mokyklų kraštotyros planas“. 
Pagal jį pirmaisiais kraštotyros dėstymo metais yra privalomos 
tokios ekskursijos: 1. nuo balandžio ligi rugpjūčio mén.: a) apžiūrėti 
mokyklos namą, b) aplankyti senamiestį, c) pereiti per naująjį mies- 
tą, d) pereiti per šiaurinę Boną, e) ekskursija prie Reino; 2. nuo 
rugsėjo ligi gruodžio mėn.: a) ekskursija į Kroubergą (apeiti aplink 
kalną, įkopti, nusileisti į Melbtalcą), b) ekskursija į Kaselsruę; 3. nuo 
sausio ligi kovo mėn.: a) pereiti tiltu per Reiną į Benelį, b) aplankvti 
šiaurinę Reino lygumą, c) aplankyti pietinę Reino lygumą. Taigi 
pirmaisiais mokslo metais Bonos mokyklos turi padaryti 10 eks- 
kursijų. Antraisiais metais jų skaičius didėja. Plane nurodyta 11 
ekskursijų nuo balandžio ligi spalio mėn. prie Reino; 9 ekskursi- 
jos nuo spalio ligi gruodžio mėn.; 6 ekskursijos nuo sausio ligi 
kovo mėn. Reinu ir pareinėmis ligi sienos. Iš viso antraisiais me- 
tais privalomos 26 ekskursijos. Lengva pastebėti, kad lankomi ob- 
jektai čia yra sutvarkyti pagal minėtus kraštotyros dėstymo tarps- 
nius: pradedama nuo mokyklos namo ir baigiama viso krašto 
aplankymu. 

Taip dėstoma kraštotyra išmoko naująją kartą pažinti savo ša- 
lį, atskleidžia jai tautos gyvenimo prasmę ir įjungia ją į tautos gv- 
venimo vyksmą. Tautinės dabarties pažinimas atskleidžia tuos 
slaptingus ryšius, kurie jungia žmones tarp savęs ir su gamta ir 
kurie palaiko tautos gyvenimo vienybę. „Tauta turi išmokti pa- 
žinti, nes kitaip ji mirs“ (F. L. Jahnas). 


A PP P ADS 
Plg. P. Zepp, op. cit., p. 90-95. 


III. PATRIOTINIS VEIKDYMAS 
1. Auklėjimas ginti tėvynę 
a. Tėvynės gynimo prasmė 


Reikia melsti su šv. Augustinu taikos', bet šitas meldimas iš 
esmės visados lieka visuotinio perkeitimo prašymas. Karo šak- 
nys glūdi atpalaiduotų prigimties aistrų šėlime, kurį numalšinti 
gali tik kosminis išskaistinimas. Taika yra idealas?. Jis kviečia ir 
įpareigoja. Bet prigimtojoje tikrovėje jis nebus realizuotas nieka- 
dos. Kaip prisikėlimas buvo laimėtas tik per mirtį, taip amžina 
taika ir ramybė gali ateiti tik per visuotinį karą ir suirimą. Gali 
keistis karų pobūdis, gali jie virsti net religiniais karais, bet jie 
neišnyks. Atvirkščiai, galimas daiktas, kad mūsų laikai gyvena 
pasaulinių grumtynių išvakarėse. „Kadaise karai kildavo tarp šei- 
mynų, tarp giminių, tarp miestų ir tarp provincijų. Vieną dieną 
jie gali kilti tarp kontinentų“ ? Istorinio vyksmo kelias yra kelias į 
katastrofą, kuri apsireikš ne tik fizinių elementų, bet visų pirma 
žmogiškosios dvasios ir socialinės tvarkos pakrikimu. 

Todėl nors šiandien pacifistinis judėjimas yra gana gyvas, nė- 
ra beprasmiška kalbėti apie tėvynės gynimą ir apie karinį jauni- 
mo paruošimą. Ginti tėvynę - ne tik ginti vieną ar kitą politinę 
josios santvarką. Tautinių karų prasmė, ypač mūsų laikais, yra 
daug gilesnė. Pralaimėti šiandien karą yra beveik tas pat, kas pra- 
žudyti ir pačią tautą, nes nugalėtojas dabar visų pirma stengiasi 
ją nutautinti. Tuo tarpu giliausia prasme tauta nėra nutautinama, 
bet išnaikinama. „Tauta negali būti nuosavybė arba daiktas kitos 
tautos, nenustojusi egzistuoti apskritai“.* Tautinės individualy- 


1 „Domine Deus, pacen da nobis, pacem quietis, pacem sabbati, sab- 
bati sine vespere”, Confessiones, 13, 25. 

* Plg. šv. Augustinas: „Pax omnium rerum, tranguilitas ordinis“, De 
civitate Dei, 19, 13. 

3J. V. Ducatillon. Le vrai et le faux patriotisme, p. 173. 

* Mgr. Julien. Enguėte sur le nationalisme, p. 16. 

bės pakeitimas yra pakeitimas istorinio tautos likimo, josios kul- 
tūros, josios kalbos ir net įprasto santykiavimo su Dievu. Neteku- 
si šitų dalykų, tauta yra žuvusi. Štai dėl ko P. Bertas ir sako, kad 
„ginti tėvynę nėra tiktai ginti šeimos židinius, asmenis ar tautos 
darbo vaisius; tai gelbėti tautai josios idealą, josios pasaulėvaizdį, 
josios pastangas siekti gėrio, josios ateities viltis ir kartu tarnauti 
sau ir žmonijai“?. Kova už tėvynę yra kova už kūrybinio savo gyveni- 
mo pagrindus. Patriotinis tad veiklumas pirmiausia reikalauja no- 
reti ginti savo šalį ir mokėti ją ginti. „Tarp patriotizmo problemos 
ir karo pareigos esama labai ankšto ryšio“.* Karinis jaunimo ruo- 
šimas darosi pirmutinis patriotinio veikdymo uždavinys. 


b. Karinio paruošimo esmė 


Karinis jaunimo ruošimas iš esmės yra auklėjimas ginti tėvy- 
nę. Jis neturi nieko bendra su militariniais kai kurių valstybių sie- 
kimais. Tėvynės gynimas, kaip patriotinio veiklumo apraiška, ir 
militarizmas yra priešingi ir prieštaraują dalykai. Tėvynės gyni- 
mas iš esmės yra defensyvinio pobūdžio. Tuo tarpu militarizmas 
yra agresyvus. Militarinis auklėjimas yra tiesioginis rengimasis 
karui. Tai auklėjimas „kovos gaidžių“, kaip yra pasakęs Pavot'as. 
Karinis ruošimas, kaip patriotinis reikalavimas, yra auklėjimas 
ne pulti, bet gintis. Jis ir yra ne kas kita, kaip jaunimo nuteikimas ir 
išmokymas drąsiai bei veikliai gelbėti tėvynę pavojaus metu. 

Abu šiedu uždaviniai yra lygiai svarbūs. Tėvynė negali būti 
apginta, jei josios gynėjai neturi herojiško pasiryžimo pasiaukoti 
net ligi mirties. Istorijoje yra daug pavyzdžių, kai maži, bet drą- 
sūs ir narsūs būreliai sulaikė ištisas priešo armijas (pvz., Leonido 
grupė Termopilų mūšyje 480 m. pr. Kr.). Bet tėvynė taip pat nega- 
li būti apginta, jei gynėjams trūksta tinkamo techninio pasirengi- 
mo. Karo technika šiandien turi pirmaeilę reikšmę. Todėl techni- 
nis jaunimo parengimas yra toks pat svarbus kaip ir patriotinio 
pasiryžimo auklėjimas. 


5 Cit. E. Bocguillon. La crise du patriotisme à l'école, p. 15. 
* J. V. Ducatillon, op. cit., p. 169. 

Šitaip suprastas karinis jaunimo ruošimas ir auklėjimas taikai 
neprieštarauja vienas kitam. Atvirkščiai,juodu papildo vienas kitą. 
Auklėjimas karui yra žadinimas konkretaus žmonijos gyvenimo. 
Auklėjimas taikai yra gaivinamas idealinės ir laukiamos žmoni- 
jos būties. Auklėjimas karui neleidžia pasiduoti klaidingoms iliu- 
zijoms, kuriomis serga didelė dauguma dabartinių pacifistų. Auk- 
lėjimas taikai neleidžia paskęsti brutalioje tarptautinių santykių 
tikrovėje ir laikyti karą normaliu tautų sugyvenimo būdu. Reikia 
jaunimą karui auklėti, kad jis sugebėtų pasiaukoti ištikus pavo- 
jui. Reikia auklėti jį taikai, kad jis nepamestų iš akių idealo, kurio 
visi turi siekti. Jaunimas turi žinoti, kad kardas keldina kardą, 
kad ne kareivių, bet kultürininky tauta laimi nacijos vardą ir reikšmę 
Bet jis taip pat neturi užmiršti, kad pakrikusi žmogaus prigimtis 
niekados nepraranda noro grobti ir kad reikia būti visada pasi- 
rengus tinkamai į šitą norą atsakyti. Vienas tik karinis auklėjimas 
įdiegia jaunimui nesveiką karingumą ir dar labiau atpalaiduoja 
grobuoniškus instinktus. Vienas tik auklėjimas taikai paskandina 
jį nerealiose svajonėse ir ardo sveiką tikrovės pajautimą. Reikia 
mokėti kariauti, kad būtų galima atstatyti suardytą taiką, ir reikia 
mokėti taikingai gyventi, kad būtų galima išvengti karo. „Auklė- 
jimas taikai naujosioms kartoms yra tiek pat svarbus, kiek ir jų 
ruošimas karui“ 


c. Karinis ruošimas mokykloje 


Karinis jaunimo ruošimas turi prasidėti jau mokykloje. Mo- 
kykla ir kariuomenė yra du svarbiausi karinio ruošimo veiksniai, 
atitinką anuos du pagrindinius uždavinius: nusiteikti ginti tėvy- 
nę ir mokėti kariauti. Mokykla nuteikia jaunimą herojiškai pasi- 
aukoti tėvynės reikalams. Kariuomenė išmoko jį karo veiksmų. 
Mokyklinis auklėjimas negali būti specialus techninis jaunimo 
rengimas karui, nes jis prieštarauja tiek pačiam mokyklos dar- 


7 Cit. E. Bocguillon, op. cit., p. 37. 
* Fr. W. Förster. Deutsche Jugend und Weltkrieg, p. 65. Apie auklėji- 
mą taikai iš esmės rengiamės pakalbėti Tarptautiniame auklėjime. 

bui, tiek gerai suprastam kariniam auklėjimui. Mokyklos užda- 
vinys šiuo atžvilgiu yra tik prirengti jaunimo sieloje tvirtą dori- 
nį pagrindą. 

Specialus techninis rengimas karui savo esme yra mokymas 
žudyti. Kareivis, kaip ironiškai pastebi Seneka, „mokosi kilnaus 
meno griauti miestus'?. Tiesa, tėvynės gynimas karo metu nėra 
įmanomas be žudymo ir griovimo. Karas dažnai yra būtinas. Bet 
jis visados yra baisybė. Techninis mokymas kariauti yra tiesiogi- 
nis žmogaus rengimas dalyvauti šitame blogio šėlime. Todėl ne- 
norint, kad blogis įsigalėtų ne tik pasaulyje, kas yra neišvengia- 
ma, bet ir kariaujančiųjų žmonių sieloje, nenorint, kad karas 
atpalaiduotų prigimties aistras ir pastūmėtų Žmones į visuotinį 
chaosą, reikia techninį mokymą žudyti pagrįsti tvirtų doriniu nu- 
siteikimu garbingai kovoti ir šventai žūti. Tuo tarpu mokyklinio 
amžiaus jaunimas dar nesuvokia žudymo baisumo ir žuvimo rim- 
tumo. Karas jam atrodo įdomus sportas, o galimumas žūti beveik 
nerealus. Duoti šiuo metu jaunimui į rankas šautuvą ir mokyti jį 
karo veiksmų, kaip nori Songeonas!", reikštų stiprinti klaidingas 
jo iliuzijas ir tuo būdu pastūmėti jį į pražūtį. Karo metu kariau- 
jantieji negali būti tik kareiviai. Jie turi būti ir žmonės - ir dar labiau 
žmonės negu taikos metu. Karo atpalaiduotas blogio šėlimas 
skverbiasi į sielą, ir tik tvirtas dorinis nusiteikimas gali atsispirti 
šitam chaosui. Specialiai rengti jaunimą karui galima tik tada, kai 
jis jau yra pakankamai parengtas atsispirti karo pagundoms, kai 
jis yra supratęs ir doriniu atžvilgiu įvertinęs, ką reiškia žudyti ir 
žūti. 

Taigi mokyklai keliamas karinio ruošimo uždavinys kaip tik ir yra 
sudaryti mokiniams sveikas pažiūras į karą ir įdiegti jiems būtinų karei- 
viui dorybių. Mokykloje jaunoji karta turi suvokti karo prasmę, jo 
blogumą, jo sukeliamas pagundas ir kareivio atsakingumą; turi 
išmokti susivaldyti, paklusti ir pasiaukoti. Tai yra būtinos karia- 

„vimo ir mokymo kariauti prielaidos. 


* De constantia sapientis, c. 6. 

10 Taip, šautuvą, mažytį šautuvą reikia duoti į rankas, kad vaikas jau 
nuo mokyklos metų išmoktų jį instinktyviai vartoti“. Cit. Grossjean. L'ėco- 
Je et patrie, p. 2. 

Karo technikos mokymas gali prasidėti tik kariuomenėje, į ku- 
rią jaunimas paprastai ateina tada, kai jo pažiūros esti jau nusi- 
stovėjusios ir kai jo charakteris esti jau šiek tiek subrendęs. Tuo- 
met laimi ir pats Žmogus, nes jis geriau supranta, kam ruošiasi, ir 
pats pasiruošimas, nes jis būna sąžiningesnis ir gilesnis. Fr. W. Forste- 
ris todėl teisingai yra pasakęs, kad „tikram pasiruošimui kariauti 
niekas taip nekenkia, kaip per ankstyvas karingumo skatinimas“! 
Nerasdamas jaunimo dvasioje tinkamos psichologinės ir morali- 
nės atramos, jis lieka arba paviršutiniškas, arba virsta grobuoniš- 
kų instinktų žadintoju. Įr vienu, ir kitu atveju jis gadina charakte- 
rį ir iškreipia patį karinį auklėjimą. 


d. Kariuomenė kaip patriotinio auklėjimo veiksnys 


Karo tarnyba pirmiausia yra skiriama specialiai jaunimą pa- 
ruošti karo reikalams. Tai, ką mokykla užbrėžia ir kam ji pade- 
da dorinį pagrindą, kariuomenė specialiu lavinimu išvysto ir 
atbaigia. Techninis sugebėjimas kariauti yra lygiai svarbus kaip 
ir dorinis nusiteikimas ginti tėvynę. Todėl jau tik šiuo atžvil- 
giu kariuomenė yra reikšmingas patriotinio auklėjimo veiks- 
nys. 

Bet josios įtaka patriotizmui čia nesibaigia. Karo tarnyba ne 
tik moko jaunimą kariauti, bet ir gilina tuos dorinius nusiteikimus, 
kurių jam įdiegia mokykla. „Mokymas, gaunamas kariuomenėje, pa- 
žadina savo pareigų ir savo teisių supratimą, ugdo garbės jaus- 
mą, įpratina drausmingai elgtis ir paklusti, moko pasiaukoti ir 
pajausti sielos didybės reikšmę“. Tėvynės bei tautos idėja yra 
kariuomenės veiksmų centras. Jaunimas čia praktiškai patiria, kaip 
įgytos pažintys yra pritaikomos tėvynės reikalams, kaip tos dory- 
bės, kurios buvo auklėjamos mokykloje, darosi būtinos kareivio 
pašaukimui. Tėvynę bei tautą kareivis pergyvena kaip įpareigojantį ir 
reikalaujantį principą. Vykdydamas šituos reikalavimus, jis yra 
ne tik geras kareivis, jis yra ir geras patriotas. „Kareivis, - sako 


" Politische Ethik u. politische Pädagogik, p. 461. 
A. van Gansen. Petit manuel de patriotisme, Bruxelles, 1913, p. 11. 

M. de Munnynckas, - parodo kai kurias gražiausias ir brangiau- 
sias žmogaus dorybes. Tėvynė yra gyvybinis elementas kiekvie- 
nam pilnutiniam žmogui. Ją gindamas, kareivis (p. 155) aukoja 
visą savo vargą, visus savo išteklius, visas savo jėgas ir savo gy- 
vybę. Dėl to jis turi jei jau ne suprasti, tai bent pajausti tėvynės 
kilnumą ir garbę; jis turi įvertinti individualinio gyvenimo palen- 
kimą didiems dvasiniams ir doriniams reikalams, kurie yra įsikū- 
niję tėvynėje; jis turi egoistinius savo instinktus priversti paklusti 
proto ir valios nurodymams. Todėl formaliniu atžvilgiu, vertinant 
pagal darbą, kurį reikia atlikti, kareivis yra žmogus kilniausia šito 
žodžio prasme“.5 Gerai atliekamos kareivio pareigos atskleidžia 
žmogui tėvynės vertę ir parodo josios meilės prasmę. Šiuo tad 
atžvilgiu kariuomenė yra tikra patriotizmo mokykla. Mokydama 
ir pratindama jaunimą savo tėvynę ginti, ji kartu moko ir pratina 
ją mylėti ir jai tarnauti. 

Vis dėlto ne vien kareivio Žygiai yra patriotizmas. Patriotiz- 
mas iš esmės yra kūryba. Tuo tarpu kareivio darbas yra ardyti. 
„Patriotizmas kuria gėrį; kareivis tik pašalina blogį. Tai naudin- 
ga ir net būtina... Bet kova prieš blogį visados esti negatyvi, kai 
ji apsirėžia griovimu gėrio, kuriame laikosi blogis. Todėl karei- 
vio pareigos patriotizmui yra tik priemonė. Būtų klaidinga ir 
pavojinga šiuos du dalyku identifikuoti“ .* Kareivis ardo dėl to, 
kad tauta galėtų kurti. Patriotizmas negali pasitenkinti tik nega- 
tyvine puse. Jis yra kūrybinis ligi pat savo gelmių. Kareivio parei- 
gos tikra prasme patriotinėmis virsta tik tada, kai jos yra palenktos 
šitam pozityviam ir kuriančiam patriotizmui. Patriotizmo sąvoka 
yra daug platesnė negu kareivio uždaviniai. Patriotinis veiklu- 
mas nėra tik tėvynės gynimas. Patriotinis veiklumas visų pirma 
yra kultūrinė kūryba. Kai Izraelio tauta grįžo iš Babilono nelais- 
vės, ji vienoj rankoj laikė kardą, o kita statė sugriautas Jeruzalės 
sienas", 


Psychologie du patriotisme, p. 155-156. 

VM. de Munnynck, op. cit., p. 158. 

5 Apie auklėjimą kultūrinei kūrybai bus kalbama IV dalyje, nes jis 
savo esme priklauso nacionaliniam auklėjimui. 

2. Nacionalizmo pagrindai 


Tėvynės meilė yra ne tik didelės kūrybos, bet ir didelių katast- 
rofų akstinas. Patriotizmas, kaip veiklumo pradas, gali pasiekti 
net šventumo viršūnių, bet jis gali sugriauti kultūrą, pražudyti 
tautas ir pažeminti žmogaus vertę. Todėl patriotinis veikdymas 
turi ne tik skatinti veikti tėvynės meilės vardan, bet ir pakreipti 
šitą veikimą tinkama linkme. Drausminamasis patriotinio auklė- 
jimo uždavinys šiandien yra ypatingai pabrėžtinas, nes tėvynės 
meilė, pasak F. W. Försterio, yra dabar tapusi „aukštąja melo ir 
žvėriškumo mokykla“. Nacionalistinis blūdas yra prisišliejęs prie 
tautinio sąjūdžio, griaudamas visą, ką šis kuria, ir grėsdamas Eu- 
ropos kultūrai tikra pražūtimi. „Išvaduoti tėvynės meilę iš demo- 
no vergijos yra svarbiausias šio momento reikalas“ (F. W. Förste- 
ris). Todėl nacionalizmo pagrindų supratimas darosi centrinis 
patriotinio veikdymo uždavinys. 


a. TauHnio prado įsigalėjimas 


Fašizmo pergalė Italijoje ir nacionalizmo laimėjimas Vokieti- 
joje daugeliui padarė įspūdį, kad Europos istorija žengia į naują 
savo išsivystymo tarpsnį. Dar neseniai viskas buvo pakrikę ir iš- 
irę: mokslas buvo suskilęs į vieną su antra nesusisiekiančias spe- 
cialybes, visuomeniniame gyvenime vyravo liberalistinis indivi- 
dualizmas, menas išseko ir pradėjo merdėti siaurose srovelėse. 
Visam gyvenimui stigo jungiančio prado. Bet štai staiga viskas, 
rodos, virto kitaip. „Nyksta senasis pakrikusių sričių pasaulis, Züs- 
ta visuomeninė santvarka ir kultūra, kuri rėmėsi šitomis metafi- 
zinėmis prielaidomis: 1) atskiras žmogus yra savarankiškas, 2) žmo- 
gus yra aukščiausia dvasios apraiška ir todėl autonominis vertybių 
valdovas, galįs spręsti, kas yra gera ir kas bloga, kas yra teisinga 
ir neteisinga. Nauja pasaulėžiūra moko: 1) žmogus nėra savaran- 
kiškas, bet metafiziškai surištas su kitais (113 p.) krauju ir žeme, 
tauta ir valstybe, dvasia ir likimu; 2) žmogus neturi jokio pagrin- 
do laikyti save aukščiausia dvasios apraiška; jis iš esmės nėra au- 
tonominis, nėra vertybių tvarkos valdovas ir todėl negalįs spręs- 

ti, kas yra gera ir bloga, kas yra teisinga ir neteisinga. Žūstančio 
pasaulio teigimas buvo: dalis yra pirmesnė už visumą. Gimstan- 
čio pasaulio teigimas yra: visuma yra pirmesnė už dalį“... Spe- 
cializavimosi dvasia užleidžia vietą organiškai pasaulėžiūrai. Visuo- 
meninis atomizmas yra apgalimas pilnutinės valstybės. Menas grįžta 
į tautą. Gyvenimą ima jungti vienas pradas, kuriam paklūsta vi- 
sos sritys ir visos vertybės. 

Tasai pradas, daugelio manymu, sugebėjęs išgelbėti žūstančią 
kultūrą, yra ne kas kita, kaip tauta. Tauta šiandien yra pagrindas 
tos naujos pasaulėžiūros, kuri mokslą grąžina į gyvenimą ir atski- 
ras disciplinas jungia į naują sintezę. Tautos dėlei Zinija virsta „or- 
ganiška gyvenimo dalimi“, o filosofija darosi „išoriniu tautos žy- 
giu“". Tauta kuria naują visuomeninę santvarką, ir „kūrybinis 
tautiškumas“ tampa „tautos ir pasaulio politikos principu“. Me- 
nas virsta tautos ir menininko sąveikos išraiška, o literatūriniai 
tyrinėjimai apima „poezijos ir tautos“! problemą. Ugdymas atsi- 
remia į „kraują ir žemę“*, o pedagogika darosi „nacionalpoliti- 
nio ugdymo mokslu“?!. Žodžiu, tautinis pradas šiandien įgyja to- 
kios pat reikšmės, kokios viduriniais amžiais turėjo religija, o 
Renesanso metu žmogiškasis individas. Tauta atsistoja vietoj Dievo 
ir vietoj asmens. 

Iš tikro šitoks tautos vertinimas yra naujas dalykas. Nė vienas 
istorijos išsivystymo tarpsnis nebuvo tautos padaręs jungiamuo- 
ju gyvenimo pradu. Viduriniais amžiais gyvenimas buvo teocen- 
trinis: jį jungė Dievas. Renesanso metu jis virto antropocentriniu: jį 
jungė žmogus. Tuo tarpu dabar virsta etnocentriniu: jį jungia tauta 


16 H. Eibl. Die werdene Welt, 113-114 p. „Neue Jahrbücher für Wis- 
senschaft u. Jugendbildung“, 2 sąs., 1934. 

17 J. Hommes. Lebens-und Bildungsphilosophie als völkische und ka- 
tholische Aufgabe, 12, p. 137. 

18 W. Sauer. Schöpferisches Volkstum etc. 

® Plg. žurnalo „Euphorion“ vardo pakeitimą į „Dichtung und Volks- 
tum“. 
2 E. Krieck. Völkische Erziehung aus Blut und Boden. „Internationa- 
le Zeitschrift für Erziehungswissenschaft“, 3 sas., 1933/34. 

2 G. Giese. Begriff und Aufgabe einer politischen Pädagogik, „Neue 
Jahrbücher...” etc. 

(gr. tödtnos). Šiuo atžvilgiu nacionalizmo laimėjimą Europoje galima 
laikyti naujo tarpsnio pradžia. Bet ar jis iš esmės yra naujas? Ar tautos 
virtimas gyvenimo centru reiškia visiškai kitokio prado įsigalėjimą, 
kaip buvo Renesanso pradžioje, ar gal tik senojo prado apsireiškimą 
kitokiu pavidalu ir paskutinį jo išsivystymo tarpsnį? Visuotinis susi- 
žavėjimas Italijoje ir Vokietijoje primena renesansiškąjį susižavėjimą 
ir daugelį paskatina manyti, kad čia iš tikro esama naujos dvasios ir 
naujų pagrindų. Nacionalizmas ne vienam atrodo tokia pat revoliu- 
cija žmogaus viduje, kokia buvo Krikščionybė senovei ir Renesansas 
viduriniams amžiams. Bet tai yra apgaulinga iliuzija. Etnocentrinis 
gyvenimas nėra iš esmės naujo tarpsnio pradžia, bet tik nuoseklus antropo- 
centrinės pasaulėžiūros išsivystymas. Nors nacionalizmas kovoja prieš 
individualizmą ir komunizmą, bet savo pagrindais atsiremia į tuos 
pačius principus, iš kurių buvo kilusios ir šios dvi pastarosios sro- 
vės. Nacionalistinė pasaulėžiūra — drįstame įrodinėti - yra logiška 
renesansiškojo antropocentrizmo išvada. 


b. Antropocentrizmo pakeitimas etnocentrizmu 


Renesansas savo esme yra antropocentrizmas par excellence. Me- 
niškas jo pobūdis, jo susidomėjimas klasikine senove buvo tik iš- 
viršinės jojo apraiškos, kurių visų šaknys keroja nelygstamame 
žmogiškojo asmens teigime. Renesansas yra humanistinė pasaulė- 
žiūra, aukščiausiu gyvenimo laipsniu laikanti kultūrą, o pirmaei- 
liu gyvenimo veikėju, matu ir tikslu — patį žmogų. Viduriniais am- 
žiais gyvenimo norma buvo dieviškumas ir aukščiausia vertybė — 
šventumas. Renesansas gyvenimo norma padarė žmogiškumą ir 
aukščiausia vertybe - gražumą bei kilnumą. Šventumas pasidarė 
antraeilis, o Machiavellio, Beardsley, Nietzsche's ir Lenino pasau- 
lėžiūroje jis buvo nustumtas į paskutinę vietą2. Gyvenimo centru 
tapo žmogus. „Naujųjų laikų istorijos bandymas, — sako N. Ber- 
diajevas, — yra ne kas kita, kaip bandymas laisvai išvystyti žmo- 
giškąsias jėgas“. Iš tikro nė viename istorijos tarpsnyje nebuvo 


2Plg. S. Behn. Philosophie der Werte, p. 114-115. 
3 Sinn der Geschichte, p. 182. 

tiek genijų, kiek Renesanso metu. „Bet juose visuose snaudė kaž- 
koks demoniškumas, ir nežabotos jėgos pagimdė nuodėmės mil- 
žinų, prieš kuriuos istorija užsidengia savo veidą“.* 

Žmogiškumo, kaip normos, pritaikymas apsireiškė visose gy- 
venimo srityse. Individualizmas religijoje iškilo protestantizmo pavi- 
dalu. Lutherio „inspiratio privata“ atidarė kelią religiniam 
subjektyvizmui. Individualizmas filosofijoje atėjo per Kantą. Indi- 
vidualizmas visuomenėje apsireiškė kapitalizmu ir liberalistine de- 
mokratija, atsiradusia prancūzų revoliucijos metu. Individualiz- 
mas mene pasirodė impresionizmo pavidalu, kai menininkas pradėjo 
vaizduoti tik tai, ką jis junta ir jaučia. Protestantizmas ir vėliau 
modernizmas, kantizmas ir visos naujosios filosofijos srovės, ka- 
pitalizmas ir galop demokratizmas, impresionizmas ir futurizmas 
yra ne kas kita, kaip žmogiškumo normos pritaikymas religijai, 
filosofijai, visuomenei ir menui. 

Bet žmogiškumas apsireiškia ne tik individe. Žmogiškumas 
yra susijęs ir su individų sambūriais, kurie, kaip sutelktiniai in- 
dividai, lygiomis teisėmis gali tapti gyvenimo normomis. Gy- 
venimą galima matuoti ne tik individualiniu, bet ir kolektyvi- 
niu žmogiškumu. Antropocentrinį principą galima perkelti iš 
individo į kolektyvą. Pirmasis toks antropocentrinio principo per- 
kėlimas iš individo į kolektyvą įvyko socializmo doktrinoje ir prakti- 
koje. Tuo pačiu metu, kai Nietzsche savo antžmogio idėja at- 
baigė individualinį antropocentrizmą, tuo pačiu metu K. Marxas 
gyvenimo centru padarė klasę. Marksizmo teorija buvo indivi- 
dualinio antropocentrizmo galas ir kolektyvinio antropocen- 
trizmo pradžia. Kaip Nietzsche'i Dievą atstojo antžmogis, taip 
Marksui Dievą atstojo klasė, kuri turėjo virsti gyvenimo cen- 
tru, veikėju, matu ir tikslu. Ne atskiras individas yra aukščiau- 
sia ir tobuliausia būtybė, ne jis apsprendžia istorijos vyksmą, 
kaip manė Carlyle'as, bet klasė ir ekonominiai josios reikalai. 
Istorinis materializmas iš esmės yra surištas su klasės kaip gy- 
venimo normos sąvoka. 


* W, Windelband. Die Geschichte der neueren Philosophie, I, Leipzig, 
1911, p. 9. 

Antrasis individualinio antropocentrizmo pakeitimas kolektyviniu 
antropocentrizmu vyksta mūsų dienomis nacionalizmo pavidalu. Na- 
cionalizmas tęsia toliau Marxo pradėtą antropocentrinės pasau- 
lėžiūros sukolektyvinimą. Klasės vietą nacionalistinėje doktrino- 
je ir praktikoje užima tauta. Tauta turi gilesnį pagrindą negu klasė. 
Klasė, pirmiausia darbininkų, kuri marksizme yra pati svarbioji, 
yra atsitiktinis dalykas. Ji atsirado mašinos įsigalėjimo metu. Tuo 
tarpu tauta turi ontologinę atramą pačiame žmoguje. Joje susiei- 
na prigimtis ir kultūra. Ji tam tikru būdu, kaip matėme, iš tikro 
apsprendžia visas gyvenimo sritis. Todėl nacionalizmo pagrin- 
dai yra daug stipresni negu marksizmo. Etnocentrinis gyvenimas 
yra daug organiškesnis negu komunistinis. Bet juodu abu yra lo- 
giškos išvados iš antropocentrinės pasaulėžiūros. Juodu abu yra 
renesansiškojo individualizmo pasekmės, apsireiškiančios kolek- 
tyvinėmis formomis. Marksizmas yra klasės suabsoliutinimas, o 
nacionalizmas — antropocentrinio principo perkėlimas į tautą. Nacio- 
nalistinė pasaulėžiūra yra etnocentrizmas tikra šito žodžio pras- 
me. 

Todėl neatsitiktinai nacionalizmo daigų randame jau pačioje 
Renesanso pradžioje. Jau Machiavellis („Il principe“, 1535) C. Bor- 
gia asmenyje matė tvirtos tautos valdovą, kuris jėga užgniaužia 
bet kuriuos skirtumus ir bet kurį skilimą. Ulrichas von Huttenas 
savo rašte „Skundas ir perspėjimas apie per didelę nekrikščioniš- 
ką Rymo popiežiaus valdžią ir apie nedvasiškus dvasininkus“ 
(1520) peikė italus, esą jie neverti rymiečių įpėdinių vardo, mote- 
riška tauta, be drąsos, ištižusi ir nieko nenusimananti apie karą. 
Reformacijos rengėjai, kaip Erazmas, Luther, Kalvinas, buvo ska- 
tinami ne tik religinių, bet ir tautinių motyvų. „Reformacija buvo 
sąmoningas maištas prieš Rymą ir nesąmoninga šiandieninio na- 
cionalizmo pradžia“*. Dabartinio nacionalistinio vado sąvoka turi 
savyje Borgia bruožų, svetimųjų neapykantoje slepiasi Hutteno 
sarkazmai, ir vokiškosios stabmeldybės atgaivinime matyti slap- 
tas Lutherio nusilenkimas etnocentriniam principui. Tai, kas Re- 
nesanso metu tautiniame sąjūdyje buvo tik užbrėžta, mūsų dienų 


5 A. Wirth. Rasse und Volk, p. 6. 

nacionalizmas atgaivina ir išvysto. Antropocentrinio principo per- 
kėlimas į tautą vyksta visame gyvenimo plote. Kaip žmogaus tei- 
gimas Renesanso metu sukūrė kultūros tipą, pažymėtą individu- 
alizmo ženklu, taip tautos teigimas šiandien stengiasi išplisti visose 
srityse ir jas visas persmelkti tautiniu pradu. Tauta darosi viso 
žmogaus mąstymo, viso jo veikimo ir jautimo centras. Šiandien 
jau galima kalbėti apie etnocentrinę doktriną, apie etnocentrinę 
praktiką ir apie etnocentrinius jausmus. 


c. Nacionalizmas kaip doktrina 


Būtų klaida manyti, kad nacionalizmas yra tik politinis sąjū- 
dis. Taip atrodo tik iš paviršiaus. Tuo tarpu pagal savo pagrindus 
nacionalizmas yra pasaulėžiūra, turinti savą filosofiją, savą etiką 
ir net savą religiją. „Nacionalizmo žody,- sako G. Guy-Grand'as,- 
glūdi aiški, sistematiška ir gerai sutvarkyta filosofija“. Renesan- 
siškojo antropocentrizmo pradai čia yra įgiję ryškią, nors ir skir- 
tingą, lytį. | 

Pagrindinis etnocentrinės doktrinos principas yra nelygstamas 
tautybės teigimas. „Tikras nacionalistas (13) tėvynę stato aukščiau 
už viską. Visas problemas jis suvokia, aiškina ir sprendžia ryšium 
su tautiniu interesu“?. Kaip Renesanso metu visos pasaulėžiūros 
centras ir matas buvo žmogus, taip dabar tokiu centru ir matu 
virsta tauta. Nacionalistinėje doktrinoje tauta yra absoliutas arba, 
Hegelio žodžiais kalbant, objektyvinė absoliutinės dvasios apraiš- 
ka, kuri apsprendžia visas gyvenimo sritis, visoms joms tampa 
norma ir pagrindu. Šitas principas nacionalizmo ideologijoje šian- 
dien yra visiškai aiškus. 

Bet kas toksai nelygstamasis tautybės teigimas yra iš esmės? 
N. Berdiajevas yra pasakęs, kad „nacionalistinis sąjūdis yra kilęs 
iš nominalizmo pergalės kovoje su vidurinių amžių realizmu”?. 


* La philosophie nacionaliste, Paris, 1911, p. 7. 

7 Integralinio nacionalizmo manifestas, cit. G. Guy-Grand, op. cit, 
p. 13-14. 

3 Un nouveau Moyen äge, p. 131. 

Teigimas iš karto atrodo keistas. Pats Berdiajevas jo nepagrindžia. 
Bet jo esmėje slypi gili ir visai teisinga mintis, nors vietoj žodžio 
nominalizmas čia gal geriau tiktų žodis formalizmas. 

'Etnocentrinė doktrina atskleidžia antropocentrinės pasaulėžiū- 
ros išsivystymą nuosmukio linkme. Renesanso doktrinos pagrin- 
das buvo žmogiškumas, vadinasi, žmogaus esmė ir jo gyvenimo 
turinys. Pirmykštis antropocentrizmas buvo realistinis. Jis nelygs- 
tamai teigė tik žmogų, palikdamas šalia konkrečias jo būsenas. 
Bet jau nuo liberalizmo laikų formalinis elementas pradeda imti 
viršų. Liberalizmo pagrindas buvo jau ne žmogus apskritai, bet žmo- 
gus-individas, vadinasi, ne žmogiškosios būtybės turinys, bet vie- 
na jo būsena, būtent individualumas. Liberalizmo įsigalėjimo metu 
pralaimėjo realistinis antropocentrizmas ir žengė pirmą žingsnį 
antropocentrinis formalizmas. Socializmo doktrinoje jis išsivystė 
toliau. Socializmo atrama taip pat nėra žmogiškumas, kaip ji nėra 
nė individualumas. Socializmas paneigė ne tik žmogaus turinį, 
bet ir konkrečiausią, su turiniu ankščiausiai surištą jo būseną. 
Marxo teorijoje žmogaus individualumas užleido vietą žmogaus 
socialumui. Socializmo pagrindu tapo socialinė žmogaus būsena. 

Mūsų dienų nacionalizmas tęsia toliau liberalizmo pradėtą ant- 
ropocentrizmo suformalinimą. Kaip liberalizmo pagrindas yra 
žmogaus individualumas, kaip socializmas atsiremia į žmogaus 
socialumą, taip nacionalizmas savo teoriją ir praktiką grindžia 
žmogaus tautiškumu. Tautiškumas taip pat nėra turinys, bet tik 
lytis, tik būsena. Tautiškumas yra formalinis žmogiškumo elemen- 
tas. Taigi šiuo atžvilgiu nacionalizmas yra viena antropocentrinio for- 
malizmo apraiška, būtent ta, kuri savo pagrindu laiko tautinę žmogaus 
būseną. Jis atsistoja šalia liberalizmo ir socializmo, pastarąjį savo 
realumu pralenkdamas, bet nuo pirmojo atsilikdamas. 

Etnocentrinė doktrina todėl savo esme yra ne kas kita, kaip 
nelygstamasis tautinės žmogaus būsenos teigimas ir vertinimas. 
Nuonelygstamojo žmogiškumo teigimo per individualumą Renesan- 
sas žengė iš vienos pusės į socialumo (socializmas), iš kitos - į tau- 
tiškumo (nacionalizmas) suabsoliutinimą. Nacionalizmas yra tie- 
sioginė antropocentrinio suplokštėjimo išdava. „Savo visuma jis 
yra ne kas kita, kaip pritaikymas tautinei sričiai dabartinio racio- 

nalizmo. Nacionalizmas visų pirma yra filosofinė klaida“ .? Jis yra 
formalizmas, savo esme paneigiąs žmogaus turinį ir tuo būdu iš- 
sekinąs jo gyvenimą. Vėliau įrodinėsime, kad kaip tik dėl to na- 
cionalizmo kelias yra kelias į subarbarėjimą. 


d. Nacionalizmas kaip praktika 


Nelygstamas tautinės būsenos teigimas iš esmės yra nesuderi- 
namas su tokiu pat nelygstamu kitų tautybių pripažinimu. Abso- 
liutas gali būti tik vienas. Nelygstamai teigiama viena tautinė ly- 
tis negali pakęsti šalia savęs kitų nelygstamų lyčių, nes tuo būdu 
ji savaime išsižadėtų savo absoliutumo. Tai yra neišvengiama kiek- 
vieno formalizmo pasekmė. Kas suabsoliutina vieną kurią formą, tas 
kartu paneigia kitas formas. Liberalizmas, nelygstamai teigdamas 
individualumą, vieną individą sukėlė prieš antrą. J. Locke'o „ko- 
va visų prieš visus“ yra liberalistinio prado perkėlimas į pirmykš- 
čius žmonijos laikus. Socializmas, suabsoliutindamas darbininkų 
klasę, paneigė kitas klases, o komunizmo praktika jas visiškai iš- 

„naikino. Nacionalizmas, nelygstamai teigdamas tautiškumą, kurs- 
to vieną tautą prieš kitą, nes kiekviena, laikydama save absoliuti- 
ne, kartu turi neigti absoliutuma kitai. Nietzsche's antžmogis, 
Marxo proletariatas ir Hitlerio rasė yra nesocialūs, tiesiog plėšrūs 
padarai, kurie yra kuo stipresni, tuo pavojingesni. Savosios indi- 
vidualybės teigimas, o kitų neigimas ir persekiojimas yra logiška 
išvada iš liberalistinių, socialistinių ir nacionalistinių principų. Li- 
beralizme individas pavergia ir žudo individą, socializme klasė 
persekioja klasę, nacionalizme tauta kovoja prieš tautą. Iš privati- 
nės nesantaikos ir egoizmo mes žengiame į pasaulinę nesantaiką 
ir į visuotinį egoizmą. 

Tautybių lygybės idėjos nacionalizmas nepripažįsta. „Mes, vo- 
kiečiai, - kalba M. Scheleris, - visai rimtai manome, kad taütos, 
kaip ir individai, yra ne tik skirtingų individualybių, bet ir skir- 
tingos vertės. Dėl to mes tikime, kad laisvės ir valdžios tautos gali 
turėti tik tiek, kiek jos parodo dvasinės jėgos organizuoti ir kurti. 


® P. Coulet, L'Eglise et le probleme international, Paris, 1933, p. 59. 

Mes tikime, kad reikia pripažinti ne visiems tą patį (suum cuique), 
bet tai, kas atitinka kiekvieno vertę. Tai yra vokiškas teisingumo 
supratimas, skirtingas nuo prancūziškojo lygybės demokratizmo 
(p. 15). Teisti šitą tautų skirtingumo sąvoką mes paliekame gyvai 
istorijai“. Galimas daiktas, kad istorija iš tikro ja ir nuteis. Bet 
šiuo metu toksai tautų vertinimas atidaro kelią begalinėms ko- 
voms ir silpnesniųjų tautų persekiojimui. Nietzsche's antžmogio 
bruožai atgyja tautų gyvenime. 

Paneigęs tautų lygybę ir pripažindamas joms tik tiek laisvės, 
kiek jos sugeba kurti, nacionalizmas visai logiškai gniaužia ir pa- 
vergia mažiau kultūringas ir negausingas tautas. „Nacionalistinė 
politika yra egoistinė ir agresyvi iš viršaus, despotiška ir absoliu- 
tistinė viduje“?! Nacionalizmas, kaip praktika, yra militarizmas ir im- 
perializmas. Karo kultas yra esminė nacionalistinės praktikos da- 
lis. „Universalinės, pacifistinės ir tarptautinės idėjos yra 
gniaužiamos imperialistinių ir hegemoniniy idėjų“. Taikos skel- 
bimas prieštarauja nacionalizmo siekimams ir nacionalistiškai nu- 
siteikusioje tautoje jis neturi vietos. Nenuostabu todėl, kad tikrie- 
siems nacionalistams šiandien darosi nepakenčiamas Šv. Mergelės 
pavadinimas Regina pacis. 


e. Nacionalizmas kaip jausmas 


Nacionalizmas yra tautinės individualybės meilė, kaip ir pa- 
triotizmas. Bet patriotizmas yra meilė tautos tokios, kokia ji turi 
būti. Tuo tarpu nacionalizmas yra meilė tautos tokios, kokia ji yra. 
Patriotizmo objektas yra tautinis idealas. Nacionalizmo objektas 
yra tautinė tikrovė. Patriotizmas yra tautinė savimeilė. Naciona- 
lizmas yra tautinis egoizmas. Prigimtas Žmogaus prisirišimas prie 
gimtosios žemės ir prie savųjų, išskiriamoji savos tautos predi- 
lekcija nacionalizmo atveju virsta netvarkomu jausmu, mylinčiu 
tautą tokią, kokia ji yra — su josios ydomis ir nedorybėmis. „Na- 
cionalistai ugdo egoizmą, tiesa, kilnesnį negu paprastas indivi- 


3! Vermeersch S. J. Enquête sur le nationalisme, p. 180. 
32 L, Sturzo. Enquête sur le nationalisme, p. 277. 

dualinis egoizmas, bet užtat pavojingesnį negu šis“? Nacionalis- 
tinės meilės pagrindas yra zoologinis, nes ji nėra įprasminama ir 
pakilninama tautinio idealo. Nacionalistinės meilės apraiška yra 
egzaltacija. Nacionalizmas yra „zoologinis savo pagrindu ir pato- 
loginis savo reiškimusi“**. Jis „visados nepaprastai įjaudina tau- 
tą. Jis pažadina josios veiklumą ir kantrumą, bet jis ją ir apaki- 
na““. Nacionalistinis jausmas yra nevaldomų prigimties instinktų 
išsiveržimas, dažnai virstąs savotiška psichoze, aptemdančia protą 
ir paralyžiuojančia valią. 

Nacionalistinis jausmas kitų tautų atžvilgiu pasireiškia panie- 
ka ir neapykanta. „Moderninė tauta (100 p.),- kalba Fr. W. Förste- 
ris, - yra prisotinta pagoniškos arba, geriau, anarchistiškos aš są- 
vokos, kuri apreiškia griūvančią epochą ir ardo visuomeninį 
žmogaus gyvenimą“ .* Nacionalistinė tauta atsiskiria nuo kitų, nes 
jų neapkenčia, ir užsidaro savo vienatvėje. Tarptautinis bendra- 
darbiavimas darosi nebegalimas. Nacionalizmas virsta tautiniu 
separatizmu, kuris grąžina tautas į laukinį gyvenimo būdą, kada 
negausios grupės persekiojo viena kitą tik dėl to, kad jos buvo 
svetimos. 

Paniekos ir neapykantos jausmas yra charakteringas ne tik 
nacionalizmui. Liberalizme individai nekenčia individų, ir so- 
cializme klasė niekina klasę. Nelygstamas būsenos teigimas ne 
tik teoriškai paneigia kitą tos rūšies būseną, ne tik praktiškai 
stengiasi ją užgniaužti, bet ir sykiu pažadina gyvulišką perse- 
kiojimo jausmą. Nacionalistiniame sąjūdyje žodis svetimšalis at- 
sistoja greta paniekos žodžių chamas ir buržujus. Nacionalistinė 
svetimųjų neapykanta dar kartą patvirtina amžiną dėsnį, kad 
žmogiškumas be dieviškumo yra gyvulikumas. Prigimta tėvynės mei- 
lė, nelenkiama idealo kryptimi, išsigema į brutalumą ir galop 
sunaikina pati save. Nacionalistiniame jausme aiškiausiai apsi- 
reiškia etnocentrizmo nuosmukis. Kur įsimeta neapykanta, ten 
žlugimas visados esti tikras. 


3 P. Coulet. L'Eglise et le problème international, p. 78. 

* St. Salkauskis. Visuomeninis auklėjimas, p. 141. 

3 F, Strovski. Nationalisme ou patriotisme, Paris, 1933, p. 26. 
* Angewandte politische Ethik, p. 100-101. 

f. Pagrindinės nacionalizmo idėjos 


Panagrinėję įvairius nacionalizmo atžvilgius, dabar nesunkiai 
galime bendriausiais bruožais apžvelgti pagrindines jo idėjas. Es- 
minis nacionalizmo principas yra nelygstamas tautinės būsenos tei- 
gimas, arba tauta — absoliutas. Teorijoje šitas teigimas apsireiškia 
formalistiniu tautiškumo vertinimu, paneigiančiu žmogiškumo tu- 
rinį. Praktikoje nacionalizmas virsta imperializmu, gniaužiančiu 
silpnesnes tautas ir ardančiu pasaulio taiką. Jausmų srityje nacio- 
nalizmas yra tautinis egoizmas ir sykiu panieka bei neapykanta sveti- 
miesienis. Tautinis formalizmas, tautinis imperializmas ir tautinis egoiz- 
mas yra trys pagrindinės nacionalizmo idėjos, ant kurių rymo visa 
etnocentrinė pasaulėžiūra. 

Maurice'as Blondelis yra charakterizavęs nacionalizmą aštriais, 
bet labai teisingais žodžiais. „Tai, ką šitas žodis (nacionalizmas) 
turi nauja, visų pirma yra neigimas patriotizmo, metodiškas gar- 
binimas tautybės, tautinių tradicijų, tautinės dvasios ir tautos in- 
teresų; karštas noras atkeršyti už politines skriaudas; dvasios pa- 
lenkimas aistrų valdžiai; heleniška žydų neapykanta, stabmeldiška 
pagarba valstybei, kaip regimam ir pavydžiam dievui; sudievini- 
mas politinės tvarkos, nuo kurios viskas pareina kaip nuo aukš- 
čiausios realybės; rasės kultas ir barbariškas konkurencijos dės- 
nis; sociologų ir metafizikų statolatrija; mistiškas ir išdidus 
imperializmas, geidžiąs viešpatauti visomis kumščio ir dvasios 
priemonėmis; garbinimas ne bendrosios valstybės idėjos, o kon- 
krečios tautos, klūpančios prieš sudievintą savo egoizmą“. 


3. Nacionalizmo pasekmės 


a. Patriotizmo žlugimas 


Etnocentrinio gyvenimo išsivystymas ligi galo išgriauna jojo 
pagrindus ir pražudo jį patį. Reliatyvaus daikto suabsoliutinimas 


* Enquête sur le nationalisme, p. 55. 

iš tikrųjų visados yra jojo suardymas. Aprėžta būtybė negali pa- 
kelti absoliutinių normų, negali įvykdyti absoliutinių reikalavi- 
mų: ji žūsta jųjų slegiama. Suabsoliutintas individualumas pra- 
žudė individą. Liberalizmas žmogaus vertę buvo pradėjęs matuoti 
arklio jėgos matu. Suabsoliutintame socialume žūsta klasė. Ko- 
munistinė praktika ne tik sunaikino buržuaziją, bet ji baigia nai- 
kinti ir pačius darbininkus. Antrą kartą ištikęs sovietus badas nė- 
ra atsitiktinis dalykas. Suabsoliutintame tautiškume žūsta prisirišimas 
prie tautos ir galop pati tauta. 

Tikrasis patriotizmas yra tarnauti tautai žmonijoje ir žmonijai 
tautoje. Patriotas trokšta gero ne tik savai tautai, bet ir visoms 
kitoms, nes gėris yra nepadalinamas. Bonum est diffusivum sui, — 
gėris plinta. Kas paneigia šitą esminę gėrio ypatybę, tas kartu pa- 
tautos tikrovėje, Hk josios gerovės siekdamas, savaime praranda 
galutinį tautos tikslą ir tautos gerovę. „Kiekvienas, kuris aukš- 
čiausiu savo gyvenimo tikslu laiko tik savo tautos išganymą be 
sąryšio su kitomis tautomis, paneigia esminę gėrio ypatybę, bū- 
tent jo visuotinumą, ir kartu iškreipia patį tautos siekimą“. Ne- 
galima tikrai ir pastoviai trokšti savai tautai didybės, netrokštant josios 
ir kitoms. „Tikras patriotizmas, išsilaisvinęs iš tautinio separatiz- 
mo, darosi tikrai žmogiškoji ir visuotinoji pasaulėžiūra, tikrasis 
universalizmas. Savo jėgai ir pozityviam savo turiniui apsaugoti 
jis būtinai reikalauja išplėsti tautinę idėją ir padaryti ją visuoti- 
ne...“ „Klaidingas patriotizmas bijo svetimų pradų; tikras pa- 
triotizmas juos panaudoja savo gerovei, juos pasisavindamas ir 
jais apsivaisindamas“ *9 Nacionalizmas, nelinkėdamas kitoms tau- 
toms gero ir neišplėsdamas tėvynės meilės ligi visuotinumo, pra- 
randa galop tinkamą patriotinį nusistatymą ir savo tautos atžvil- 
giu. 

Tautinė savimeilė, tapusi tautiniu egoizmu, pradeda siaurėti 
ir virsta individualiniu egoizmu. „Savą tautą giliai ir nuoširdžiai 


8 V. Solovjov. Rechtfertigung des Guten, p. 564. 

* V. Solovjov. Zwölf Vorlesungen über das Gottmenschtum, Stuttgart, 
1921, p. 99. 

* V. Solovjov, Nationale und politische Betrachtungen, p. 49. 

galima mylėti tik tada, kai meilė yra plati ir kai mylima be skirtu- 
mo. Meilė, sustojusi tik prie savųjų, nėra dar tikrai apvalyta nuo 
egoizmo. Ji yra šykšti net saviesiems ir greitai pasibaigia, kai jai 
tenka rimtai susidurti su individualine savimeile“.*! Tautinis egoiz- 
mas visados slepia savyje individualinio egoizmo pradų, kurie 
beveik visados apsireiškia didžiųjų reikalavimų metu. Žmogus 
nėra padalytas. Jis negali būti egoistas tautoms ir altruistas indi- 
vidams. Tautinis egoizmas žadina individualinį egoizmą, kuris 
paskiau sunaikina ir pačią tėvynės meilę. „Egoizmas yra amžinas 
tikro patriotizmo priešas. Patriotizmas praranda visa, ką laimi 
egoizmas, ir atvirkščiai: vienam didėjant, kitas mažėja“.* Patrio- 
tizmas ir egoizmas yra du prieštaraują dalykai ir todėl negalį su- 
gyventi to paties žmogaus sieloje. V. Solovjovas yra teisingai pa- 
stebėjęs, kad „tikrasis patriotizmas reikalauja ne tik asmeninio, bet ir 
tautinio išsižadėjimo“**. Kaip individualinė savimeilė geriausiai tar- 
nauja asmeniui tada, kai idealo vardan išsižada netikusios tikro- 
vės, lygiai taip tautinė savimeilė geriausiai saugo tautą tada, kai 
tautinio idealo matu ji vertina tautinę tikrovę ir išsižada josios 
ydų bei nuodėmių. Tikras patriotizmas yra savotiška tautinė askezė. 
Todėl jis nieku būdu negali būti suderintas su nacionalizmu, ku- 
ris yra savotiškas tautinis palaidumas. „Šovinizmas yra patriotiz- 
mo laidojimas“ ** 


b. Tautos žlugimas 


Suabsoliutinta tauta, kaip ir kiekvienas reliatyvus dalykas, ne- 
išvengiamai eina į pražūtį. Tai yra tragiškas, bet kartu ir būtinas 
nacionalizmo likimas. Tarp absoliutinės buities, kuri yra Dievas, 
ir nebuities nėra nepriklausomo tarpininko. Kas atitrūksta nuo 
tikrojo Absoliuto, tas savaime pasuka į nebuitį. Šitą tragiką gyve- 
na mūsų laikai. Galima nesutikti su biologiniu Spenglerio dėsniu, 
bet pati Vakarų žlugimo idėja yra teisinga. Antropocentrinės kul- 


“Fr. W. Förster. Politische Ethik u. politische Pädagogik, p. 472. 
2 P. Felix. Le patriotisme, 61 p. 

® Nationale u. politische Betrachtungen, p. 40. 

* M. de Munnynck. Psychologie du patriotisme, p. 152. 

tūros kelias yra kelias į sunykimą. „Paskutinėse naujosios istori- 
jos iSdavose matyti ypatinga ir slaptinga žmonių likimo tragedi- 
ja. Viena vertus, išsivysto individualumo idėja, kuri praėjusiems 
laikams nebuvo žinoma ir kuri Žmogiškajai kultūrai sukūrė daug 
vertybių, kita vertus, individai yra taip sumenkėję kaip niekados. 
Atpalaiduotame ir nežabotame individualizme žūsta individua- 
lybė... Humanizmas virsta antihumanizmu”.% Tai yra liberaliz- 
mo tragedija. Tas pat pasakytina ir apie socializmą. Marxas suab- 
soliutino žmogaus socialumą, o komunizmo praktikoje žmonių 
antisocialumas yra pasiekęs aukščiausią laipsnį. Klasių kova per- 
simetė į proletariato vidų, ir skelbtoji brolybė tapo tik agitatoriš- 
ku šūkiu. 

Etnocentrizmas, kaip tiesioginė antropocentrizmo išvada, ei- 
na tuo pačiu keliu. Liberalizmas pastūmė individą į kovą su indi- 
vidu ir jį pražudė; socializmas sukiršino klases ir suardė visuo- 
meninę santaiką; nacionalizmas keldina tautą prieš tautą ir rengia 
jų pačių žlugimą. Jis „stumia tautą į pražūtį, versdamas ją būti 
priešu žmonijos, kuri visados pasirodydavo esanti stipresnė ne- 
gu atskira tauta“*". Šitame separatistiniame nacionalizmo nusi- 
statyme glūdi dar vienas elementas, kuris žudo tautą lygiai taip 
kaip ir absoliutinis josios teigimas. 

Tautų lygybės paneigimas ir imperialistinis noras užgniaužti 
mažiau ryškias tautas pagrindžia nacionalizmo praktiką nedorais 
principais ir savaime baudžia tuos, kurie juos vykdo tikrovėje. 
Nacionalizmas, kaip praktika, yra tikra prasme dorinis nusikaltimas. 
Kaip individas negali nebaudžiamas gyventi kitų individų sąskai- 
ta, taip tauta negali nebaudžiamai statyti savo gyvenimo ant kitų 
tautų griuvėsių. Tautinių individualybių naikinimas yra tokia pat 
žmogžudystės nuodėmė kaip ir žmogaus žudymas. Mes ją drą- 
siai palenkiame prigimtam ir pozityviam įstatymui: nežudyk! „Tau- 
tybė yra dorinis gėris... Norėti ją išnaikinti būtų nusidėjimas žmo- 
nijai ir gamtai, kuri ją sukūrė“.* „Atėmimas iš žmogaus, o juo 


* N. Berdiajev. Sinn der Geschichte, p. 215. 
*7 V, Solovjov. Nationale u. politische Betrachtungen, p. 18. 
3 J, Fels. Staatslexikon, III, 1493 p., hrsg. v. R. Sacherer. 

labiau iš visos tautos galios apreikšti turimąsias pajėgas yra ne tik 
didžiausioji žmonijos akivaizdoj neteisybė, bet ir didžiausias nu- 
sidėjimas Dievui“*. Šiuo atžvilgiu nacionalistinė tauta negali ne- 
žūti ir pati, nes kardas ne tik keldina kardą, bet kiekviena žmog- 
žudystės nuodėmė rengia pražūtį ir pačiam žmogžudžiui. „Tik 
ta tauta gali išlikti, kuri pripažįsta ir kitoms tautoms teisę gyventi 
ir atlieka savo pareigas šiuo atžvilgiu“.*? Tuo tarpu tauta, kuri 
gyvena menkesniųjų gyvybe, yra nedora savo žygiuose ir todėl 
neišvengiamai turi išnykti. Moralinis sugedimas tuoj persimeta į 
kultūrą, nes tauta, kaip ir asmuo, nėra padalyta. Nacionalizmas, 
naikindamas svetimas tautines individualybes, atsiremia į nuo- 
dėmę, darosi nedoras ir - galutinė išvada - nekultūringas. „Jis 
nešioja per daug aiškią Kaino žymę“ *! Todėl „nėra nieko tėvynei 
fatališkesnio (28 p.) už pseudopatriotizmą. Kai tautos garbinimas 
atsigręžia prieš ją pačią, blogis darosi beveik nebepataisomas. Tai 
panašu į tautinę savižudybę” ®. 


c. Kultūros sunykimas 


Egoistinis nacionalizmo noras atsiskirti nuo kitų tautų ir jas 
naikinti yra ne tik nedoras, ne tik žudo kultūrą dėl moralinio su- 
gedimo, bet ir tiesioginiu būdu stumia gyvenimą į sunykimą ir į 
subergždėjimą. Išskirtinis tautiškumo vertinimas, paneigiant žmo- 
giškumą, yra vertinimas formos be turinio. Tiesa, kultūrinė kūry- 
ba negali būti netautiška. Kultūrinių vertybių lytis visados esti 
kilusi iš tautinės individualybės. Bet antra vertus, kultūra negali 
būti tik tautiška. Tikrasis kultūros turinys yra žmogiškumas, ku- 
ris pripildo, įprasmina ir gaivina tautiškas lytis. Be tautiškumo 
kultūra yra nereali. Be žmogiškumo ji yra bergždžia. Paneigti žmo- 
giškąjį kultūros pradą ir atsiremti tik į tautiškąjį reiškia užsisklęs- 
ti formalizme ir tuo būdu pražudyti pačią formą. Kultūroje lytis 

# A. Dambrauskas. „Draugija“, 1908, nr. 13, p. 66. 

® O. Richter. Enzyklopädisches Handbuch der Pädagogik, VI, 553 p. 
hrsg. v. W. Rein. 

5 M. de Galen O. S. B. Enquête sur le nationalisme, p. 169. 

* P. Felix. Le patriotisme, p. 28-29. 

gali būti gyva ir organiška tik tol, kol ji yra suaugusi su visuotiniu turi- 
niu. Jo netekusi, ji bergždėja, skursta ir galop žūsta. Tautiškumas 
kultūrą padaro regimą ir originalią. Bet žmogiškumas šitą regi- 
mumą apšviečia ir šitą originalumą įprasmina. Kaip kosmopoli- 
tizmas, paneigęs tautišką lytį, kartu paneigia ir konkretų turinį, 
taip nacionalizmas, paneigęs žmogiškąjį turinį, pražudo ir kon- 
krečią kultūros lytį”. 

Nacionalistiškos tautos atsiskyrimas nuo kitų dar labiau pa- 
greitina kultūros bergždėjimo vyksmą. „Tauta, kaip pirmykštis 
pradas, yra galinga žemiškoji jėga. Bet kad ji taptų kūrybine jėga, 
kad ji galėtų duoti vaisių, ji turi būti apvaisinta kitos jėgos veiki- 
mo. Dėl to, jei tauta užsidaro nuo išviršinių įtakų, jei ji įsitraukia į 
save, tai neišvengiamai tampa nevaisinga. Tautinė sąmonė yra 
svarbus dalykas. Bet kai jis pradeda pasitenkinti tik savimi ir kai 
šitas pasitenkinimas virsta savęs dievinimu, tuomet tauta neiš- 
vengiamai eina į susinaikinimą““*. Kaip individas gali pilnai išsi- 
skleisti ir subręsti tik visuomenėje, taip tauta gali kurti ir nuolatos 
atsinaujinti tik žmonijoje. Tautinės idėjos išryškinimas ir tautiš- 
kumo pavertimas kūrybiniu principu yra galimas tik tautų sutar- 
tinėje. Kiekviena tautinė individualybė turi savotiškų ypatybių ir 
savotiškų vertybių, kurių neturi kita. Bet nė viena neturi ir negali 
turėti visa, kas yra reikalinga tobulam josios išsivystymui. Buities 
pilnatvė, kurios siekia kiekviena individualinė ar sutelktinė bū- 
tybė, klesti ne atskiruose pasaulio nariuose, bet visame jojo orga- 
nizme. Atskiri nariai josios turi tiek, kiek jie turi sąryšio su kitais 
ir kiek jie dalyvauja viso kosmo gyvenime. Todėl tauta, nelygsta- 
mai pabrėždama savo individualumą ir tik juo pasitenkindama, 
atsisako nuo visų tų tobulybių, kurių turi kitos tautos, atsisako 
išplėsti savo individualybę ligi visuotinumo ir kartu paneigia sa- 
vo pačios išsivystymą universalinio idealo linkui. Josios turimos 
tobulybės, kurios sudaro pozityvinį tautos individualumą, nebū- 
damos papildomos ir gaivinamos, pradeda skursti ir nykti. „Juo 


3 Kultūros turinio ir lyties santykis bus plačiau paliestas kalbant apie 
auklėjimą tautinei kultūrai kurti. 
3 V. Solovjov. Nationale und politische Betrachtungen, p. 36. 

labiau tauta, baimės ar pavydo spiriama, įsitraukia į savo vidų, 
tuo labiau menkėja josios dvasia“. Šiuo atžvilgiu nacionalizmas 
yra tikriausia priemonė nualinti tautos kultūrą. Kaip senovinė kinų 
siena sustingdė kinų gyvenimą, taip dvasinis tautų izoliavimasis 
šiandien graso subergždinti Europos kultūrą. Nacionalizmas tve- 
ria kinų sieną tautų dvasioje ir rengia egoistinį atsiskyrimą, kuris 
yra dar pavojingesnis, nes negali būti pralaužtas nei iš viršaus, 
nei iš vidaus. „Nacionalizmas yra iš vidaus bergždžias: jis pasi- 
lieka tautinio gyvenimo paviršiuje ir nesiekia bendrai žmogiškų 
plečia aplink save dvasinį sustingimą, konservatyvinį subergž- 
dejima ir palinkimą į reakciją“. Norėdamas išugdyti tautinę kul- 
tūrą ligi absoliutumo, jis pabaigia tautiniu skurdu, nes „tautos tik 
tada žengia priekin ir pasiekia aukštesnio laipsnio, kai tarnauja 
ne sau, kaip tikslui, bet aukščiausioms ir visuotinėms vertybėms"*?. 


d. Prieštaravimas žmonijos išsivystymui 


Kalbėdami apie kosmopolitizmą, minėjome, kad mūsų laikais 
Žmonijos išsivystyme pastebimos dvi kryptys: skaldymasis į tautas 
ir vienijimasis tautų sąjungoje. Nei kosmopolitizmas, nei naciona- 
lizmas šito dvipolio išsivystymo nesupranta ir neįvertina. Kos- 
mopolitizmas pastebi tik žmonijos vienijimąsi, bet neigia josios 
skaldymąsi. Nacionalizmas pastebi skaldymąsi, bet neigia ir net 
kovoja su vienijimusi. Abi šios vienašališkos srovės susikerta su 
pilnutiniu žmonijos išsivystymu ir atsilieka nuo tikrojo gyveni- 
mo. Individualinis žmonijos pradas, kuriam atstovauja tauta, 
trokšta papildomas visuomeninio prado, suartėdamas su kitomis 
tautinėmis individualybėmis. Kiekvienos tautos netobulumas sa- 
vaime veda tautą į tautų šeimą, kurioje ji gali įgyti tai, kojai trūksta. 
Tautų Sąjungos įkūrimas buvo ne tik sąmoningas politikos pada- 
ras, bet ir nesąmoningas sveiko tautų individualumo siekimo vai- 

® J, Joos, Enquête sur le nationalisme, p. 188. 

36 St. Šalkauskis. Lietuvių Tauta ir jos ugdymas, p. 114. 


7 V. Solovjov. Die nationale Frage im Lichte der Sittlichkeit, München, 
1920, p. 32. 

sius. Išsiskyrusios ir savo vienatvėje bręstančios tautos būtinai tu- 
rėjo susieiti į vieną pasaulinę sąjungą. 

Nacionalizmas šitą faktą neigia ir todėl sustoja tautų išsivys- 
tymo pusiaukelėje. Reikalingą subrendimui atsiskyrimą jis pada- 
ro normaliu tautos gyvenimu, ir tautų sąjungos idėja jam yra tik 
utopija. Todėl nėra ko stebėtis, kad tos tautos, kuriose nacionaliz- 
mas yra gavęs viršų (Vokietija, Italija), stengiasi sugriauti esamą 
Tautų Sąjungą ne dėl to, kad įkurtų tobulesnę ir visuotinesnę, bet 
dėl to, kad kiekviena tauta klajotų savo vienatvėje ir nebūtų var- 
žoma jokių tarptautinių ryšių. Šiuo atžvilgiu nacionalizmas virs- 
ta tautiniu individualizmu ir dar aiškiau parodo savo kilmę iš 
renesansiškojo individualizmo. 

Nesunku yra numatyti, kur veda toks egoistinis tautų išsisky- 
rimas ir visuomeninio žmonijos prado paneigimas. Daugelis kul- 
tūros istorikų ir filosofų yra pastebėję, kad mūsų dienų naciona- 
lizmas yra didžiausias pavojus kultūringam pasauliui. Tai, ką 
žmonija savo išsivystyme yra laimėjusi - tautų lygybė, tarptauti- 
nis bendravimas, keitimasis kultūrinėmis vertybėmis, tautinės kū- 
rybos apvaisinimas, žmogiškumo ir tautiškumo sintezė - visa tai 
nacionalistinis sąjūdis graso palaidoti. „Garsus tautų apsispren- 
dimas, kuriuo tikėtasi nuraminti pasaulį, tik baisių baisiausiai te- 
pakėlė atskirų tautų puikybę lig aukščiausio laipsnio ir pasiutusį 
troškimą ką nors reikšti. Nieko daugiau negirdėti, kaip tik ZveriS- 
kai siaučiant tai, ką Paskalis pavadino Moi haäsable. Visų tų su- 
jaudintų aš kiekvienas atskiras konfliktas virsta vulkanu, kuris 
vieną dieną gali užberti kultūrą pelenų lietumi... Iš žiaurių apsi- 
sprendimo rungtynių vėl kyla karas, o iš jo vėl visų apsisprendi- 
mų sunaikinimas“. Etnocentrinis gyvenimas, subarbarėjęs viduje 
ir nepaprastai išplitęs savo paviršiuje, rengia tikrajai kultūrai, pir- 
miausia Europos, galą. Ne veltui tad Fr. W. Försteris nacionaliz- 
mą laiko antikristine idėja ir kolektyviniu Apokalipsės žvėrimi, 
kuris rengia Krikščionybei pačius didžiuosius bandymus“. Išsi- 
gelbėti iš šito visuotinio chaoso galima bus tik tada, kai tėvynės 


3 F, W. Förster. Kristus ir žmogaus gyvenimas, Kaunas, 1931, p. 230. 
* Plg. op. cit. ibd. 

meilė bus vėl grąžinta visuotinių idealų tarnybon, kai ji taps ne 
egoizmo ir neapykantos, bet užuojautos ir pasigailėjimo pradu, ir 
kai ji bus pašvęsta. 


IV. PATRIOTIZMO PAŠVENTIMAS 
1. Religiniai patriotizmo pagrindai 
a. Patriotizmo ryšys su antgamte 


Tauta nėra tik rasinė bendruomenė ar istorinio likimo sujung- 
ta žmonių grupė. Tauta turi savo dalį ir antgamtinėje srityje. Ji 
yra, kaip matėme, mistinio Kristaus Kūno organas. Todėl krikščio- 
niškoji tautos meilė nėra tik rasinis instinktas ar psichologinis pergyve- 
nimas, bet meilė sutelktiniam Kristaus Kūno nariui. Giliausias krikš- 
čioniškojo patriotizmo pagrindas yra antgamtinėje srityje. 
Mylėdamas savo tautą, krikščionis myli tąją Šventųjų Bendruo- 
menės dalį, per kurią ir jis pats įsijungia į mistinį Kristaus Kūną. 
„Būti Kristaus Kūno nariu yra neapsakomai daugiau negu būti 
tautos nariu. Bet nė vienas negali tikrai ir visiškai gyventi Kristu- 
je, jei jis nutraukia ryšius su savo tėviške ir šeima, su savo tėvyne 
ir tauta“.! Kaip antgamtinėje tvarkoje nenyksta tautinė žmogaus 
būsena, lygiai taip nenyksta nė jo santykiai su tais, kurie šita bū- 
sena pasitūri. Priešingai, meilės santykis su sava tauta darosi at- 
remtas į Kristaus meilę, kuri yra visuotinė, kuri apima ne tik indi- 
vidus, bet ir tautas, už kurias Kristus yra taip pat miręs. „Kristaus 
meilė, kuri apgaubia visus daiktus, yra didi ir universali; kiekvie- 
na kita meilė, taip pat ir tėvynės, yra mažesnioji dalis, telpanti 
didžiausioje ir visuotinėje Kristaus meilėje“ 2 Kiekviena krikščio- 
nio dorybė, kiekviena jojo gyvenimo sritis turi savo pagrindą Kris- 
taus asmenyje. Krikščioniškasis gyvenimas yra Kristaus gyveni- 
mo vaizdavimas’. Todėl ir tėvynės meilė krikščionio sieloje nėra 

1 A. Wurm. „Seele“, Monatschrift, 1933, gegužės mėn. 

2 D. A. Vonier. Esprit chrétien, Avignon, 1922, p. 93. 

* Plg. D. A. Vonier. La nouvelle et éternelle Alliance, Paris, 1932. 

atitrūkusi nuo Kristaus. Krikščioniškasis patriotizmas giliausia pras- 
me yra atvaizdas Kristaus meilės tautoms. 

Šitaip suprasta tėvynės bei tautos meilė virsta individualinio 
pašventimo pradu. Mylėti savą tautą, krikščioniškai galvojant, reiš- 
kia įsijungti į Kristaus meilę, tapti josios dalyviu, savo meile vaiz- 
duoti Kristaus meilę ir tuo būdu keisti save pagal Kristaus asmenį. 
Kristus yra absoliutinė tobulybė. Nė vienas žmogus negali Juo pa- 
sekti visiškai. Bet kiekvienas gali pasirinkti vieną kurį dieviško Jo 
asmens bruožą ir stengtis Jį realizuoti savo gyvenime. Tai ir yra šven- 
tumo kelias. Bet begalybėje absoliutinių Kristaus asmens tobuly- 
bių yra ir tautų meilė, kuria sekimas taip pat pašvenčia žmogaus 
asmenį. Žmogus gali tapti šventas, stengdamasis mylėti savą tautą 
taip, kaip Kristus ją myli. Patriotizmas, pakeltas ligi herojiško dorybės 
laipsnio, pašvenčia žmogų taip lygiai, kaip kiekviena herojiškai vykdoma 
dorybė. Kristaus meilė tautoms tokiu atveju tampa žmogaus idealu, 
kurį jis stengiasi įkūnyti savo asmenyje ir kurį jis konkrečiai apreiš- 
kia savo tautos meilėje. Šv. Joanna Arkietė „yra ne tik tėvynės, bet 
ir patriotizmo šventoji“. Josios sieloje tėvynės meilė buvo išvysty- 
ta ligi herojiško laipsnio pašvęsdama tuo būdu ją pačią ir nurody- 
dama tikrąjį patriotizmo idealą. Šiandien, kada nacionalistinis są- 
jūdis vis aiškiau susikerta su Krikščionybe, kada tautos meilė virsta 
prieštaravimu Dievo meilei, šiandien ypatingai reikia pabrėžti ant- 
gamtinį patriotizmo pobūdį ir kelti aikštėn šv. Joannos Arkietės 
pasiuntinybę. „Dabartinėje audroje, kada tiek blogybių katalikiš- 
kasis pasaulis mato ir patiria, kada tiek žmonių tėvynės meile griau- 
na valstybę ir religiją, mums norėjos parodyti narsios Mergelės pa- 
vyzdį, kad anie prisimintų, jog (302 p.) krikščioniška yra didingai 
veikti ir kentėti“ 3 


b. Patriotizmo atbaigimas religijoj 


Tėvynės bei tautos meilė nėra vienos kurios psichinės srities 
dalykas. Patriotizmas apima visą žmogaus būtybę ir išplinta 


1]. V. Ducatillon. Le vrai et le faux patriotisme, p. 91. 
* Pop. Pijaus X dekretas beatifikuoti Joannai Arkietei. Acta Apostoli- 
cae Sedis, 1909, p. 302-303. 

visoje jo prigimtyje. Jis prasideda jausmuose, kaip instinktyvus te- 
vynės pergyvenimas, darosi sąmoningas prote, pažįstant tautos pra- 
eitį ir dabartį; galop virsta valios veiklumo akstinu tautos tarny- 
boje. Antra vertus, patriotizmas apima visą gyvenimą ir išsivysto 
per visus jojo laipsnius. Prigintis jam padeda jausminį pamatą, 
ontologiškai surišdama individą su tėvynės gamta ir žmonėmis. 
Kultūra jį pateisina kaip žmogiškojo gyvenimo vertybę ir jį tobu- 
lina auklėjimo priemonėmis. Religija galop atskleidžia giliausią 
jo pagrindą, jį pašvenčia ir įjungia į antgamtinę sritį. Patriotiz- 
mas kaip jausmas religijoje esti išgryninamas, dieviškosios malo- 
nės pagalba sunaikinant egoizmo ir neapykantos liekanas. Pa- 
triotizmas kaip sąmoningas nusistatymas čia randa tobulą 
pateisinimą, suvokiant tautos meilės ryšį su mistiniu Kristaus 
Kūnu. Patriotizmas kaip veikimas religijoje tampa dorybe ir tuo 
būdu įgyja aukščiausio vertingumo. Kaip kiekvienas žmogiško- 
jo gyvenimo dalykas gali būti atbaigtas tik religijoje, taip ir pa- 
triotizmas pilnutinio savo subrendimo pasiekia tik būdamas pa- 
švęstas. Be auklėjimo įtakos tėvynės meilė yra zoologinis dalykas. 
Be malonės įtakos ji gali virsti zoologiniu dalyku. Žmogus pa- 
triotizmą iškelia iš tamsių prigimties gaivalų ir suteikia jam Zmo- 
giškumo. Bet tik Dievas jį perkeičia ir saugo, kad jis nevirstų gy- 
vulišku. 

Todėl pašvęsdinti tėvynės meilę ir pakelti ją į dorybių laipsnį yra 
pats svarbusis ir pats pagrindinis patriotinio auklėjimo uždavinys. Tie- 
sa, pats ugdymas patriotizmo nepašvenčia. Bet jis rengia sąlygas 
našiam dieviškosios malonės veikimui. Patriotinio jausmo apva- 
lymas nuo laukinių instinktų yra galimas tik tada, kai yra suvo- 
kiamas nežmogiškas jų pobūdis. Giliausias patriotizmo pagrin- 
das gali būti pažintas tik tada, kai yra suprantama žmogiškoji jo 
vertė. Patriotinis veiklumas gali tapti dorybe tik tada, kai jis jau 
yra įprotis veikti. Dieviškoji malonė nusileidžia į žmogaus pareng- 
tą dirvą ir atbaigia pradėtą jo darbą. Šiuo atžvilgiu patriotinis auk- 
lėjimas yra atrama patriotizmo pašventimui. Patriotinis šventumas 
yra galutinis patriotinio auklėjimo tikslas, kurį jis pasiekia tik pa- 
dedamas dieviškojo veikimo. 

2. Krikščionybė ir patriotizmas 
a. Esminis Krikščionybės ryšys su patriotizmu 


Tėvynės bei tautos meilė, giliausiomis savo šaknimis siekdama 
antgamtinę sritį ir būdama atvaizdas Kristaus meilės tautoms, kartu 
tampa esmine krikščioniškosios doktrinos ir praktikos dalimi. Krikš- 
čionybė nėra kosmopolitinė, kaip mano nacionalistai. Bet ji nėra nė 
nacionalistinė, kaip prikaišioja kosmopolitai. Krikščionybė reikalau- 
ja mylėti savą tautą, kaip Kristaus Kūno narį, ir kaip tik dėl to ji ko- 
voja prieš nacionalizmą, kuris paneigia meilę kitoms tautoms. Šven- 
tujų Bendruomenė, kurioje ir tautos turi savo dalį, apima visą žmoniją 
ir sutaiko visus skirtingumus. Žmogiškasis asmuo joje išplečia savo 
meilę ligi visuotinumo ir sykiu nepraranda įgimtos predilekcijos sa- 
vai tautai. Krikščionybėje įvyksta tobula tautos ir žmonijos meilės 
sintezė, atremta į Šventųjų Bendruomenę, kurios centras ir palaiky- 
tojas yra dieviškasis Kristaus asmuo. Krikščionybė negali paneigti 
meilės tautai, nes kartu ji paneigtų realius mistinio Kristaus Kūno 
organus. Ji taip pat negali paneigti meilės visai žmonijai, nes kartu ji 
paneigtų pačią Šventųjų Bendruomenę. „Jei Katalikybė būtų tėvy- 
nės priešas, ji nebūtų dieviškoji religija... (408). Bet šitoji gimtosios 
žemės meilė, šitie patriotinio broliškumo ryšiai... darosi stipresni, kai 
žemiškoji tėvynė yra neatskiriamai surišama su kita tėvyne, kuri ne- 
žino nei kalbų skirtumo, nei kalnų bei jūrų užtvarų, kuri apima sy- 
kiu ir regimąjį pasaulį, ir tuos, kurie jau yra anapus karsto“...5 Psi- 
chologinė predilekcija savai tautai Krikščionybėje esti papildoma 
dorine visos žmonijos meile. Tuo būdu krikščioniškoji doktrina iš- 
vengia kosmopolitinio lėkštumo ir nacionalistinio siaurumo. 

Teoriniai Krikščionybės principai apsprendžia ir krikščioniško- 
jo gyvenimo praktiką. Kardinolas J. D. Mercieras yra pasakęs, kad 
„Kristaus religijoje patriotizmas yra tapęs dėsniu: nėra tobulo krikš- 
čionio, kuris nebūtų tobulas patriotas“?. Krikščioniškoji praktika, 
kaip Kristaus gyvenimo vaizdavimas, savaime išvysto žmoguje 


* Pop. Pijus X savo kalboje, pasakytoje prancūzų vyskupams ir mal- 
dininkams, Acta Apostolicae Sedis, 1909, p. 408-409. 
7 Patriotisme et endurance, Paris, 1914, p. 18. 

tobulą tautos bei tėvynės meilę. „Patriotizmas yra dorybė, be ku- 
rios negalima įsivaizduoti tikrai krikščioniško gyvenimo“ Dar dau- 
giau, - tikrai krikščioniškas gyvenimas yra geriausia patriotizmo 
klestėjimo sąlyga, kuri išgrynina patriotinį jausmą, apšviečia pa- 
triotinį nusistatymą ir žadina patriotinį veiklumą. „Tai, ko tėvynės 
meilė reikalauja, krikščionis gali tobuliausiai įvykdyti, nes jis tik 
Kristuje išmoksta tikrai ir nesavanaudiškai mylėti“? Tik antgamti- 
nės malonės gaivinama tėvynės meilė išsiskleidžia žmogaus dva- 
sioje, pašvenčia jo sielą ir darosi nepakeičiama kultūrinėje kūrybo- 
je. „Tik patriotizmas, sąmoningai pakeltas į moralinių dorybių 
tarpsnį, yra tikrai vertingas ir visai patikimas tautos ramstis“ 9 


b. Krikščionybė ir nacionalizmas 


Šv. Justinas Apologetas kadaise yra gražiai charakterizavęs san- 
tykius tarp tautų sugyvenimo ir Krikščionybės: „Mes nekentöme 
vienas antro ir pjovėmės su tais, kurie nėra mūsų giminės... Dabar, 
atėjus Kristui, mes gyvename drauge ir meldžiamės už savo prie- 
šus“." Pirmųjų amžių krikščionys gerai suprato, kad Kristaus moks- 
las iš pagrindų keičia ne tik žmogaus santykius su Dievu, bet ir su 
žmogumi, kad kiekvienas separatizmas, kiekviena neapykanta ir 
kova prieštarauja Kristaus dvasiai. Tautų santykiai Krikščionybėje 
yra paremti Šv. Bendravimu, kuris yra tobulos meilės ir tobulos 
taikos bendruomenė. Dėl to aišku, kad Krikščionybė ir nacionalizmas 
yra dvi iš esmės skirtingos pasaulėžiūros. Krikščionybė yra teocentri- 
nė, nacionalizmas — etnocentrinis. Krikščionybė yra pilnutinis rea- 
lizmas, nacionalizmas — kraštutinis formalizmas. Krikščionybei 
žmonija yra reali bendruomenė, o tautos -realūs josios nariai. Nacio- 
nalizmui žmonija yra abstrakcija arba daugiausia suma, o tauta — 
galutinė žmonių susitelkimo lytis. Krikščionybė skelbia visų tautų 
meilę ir lygybę. Nacionalizmas žadina svetimųjų neapykantą ir sten- 


® M. de Munnynck, cit. „Romuva“, 1922, nr. 2, p. 13. 

* Fr. Golz. Die Vaterlandsliebe im Sinn i. Wandel des Christen, Güter- 
sloh, 1867, p. 21. 

w St. Šalkauskis. Lietuvių Tauta ir jos ugdymas, p. 111. 

" Cit. A. Rademacher. Vaterlandsliebe, p. 72. 


288 


giasi juos išnaikinti. Etnocentrinė pasaulėžiūra savo esme yra stabmel- 
dystė. „Kai tautinis jausmas apsireiškia kaip tautinis egoizmas, nė- 
ra jokios abejonės, kad tai yra atsisakymas nuo pasaulį apimančios 
Krikščionybės idėjos ir grįžimas į pagonišką partikuliarizmą“.*? Dėl 
to Krikščionybė ir nacionalizmas negali būti suderinti nei teoriškai, 
nei praktiškai. Jei šiandien daugelis katalikų dalyvauja net ir kraštu- 
tinių nacionalistų sąjūdyje, tai tik dėl to, kad jie nesupranta 
Krikščionybės reikalavimų ir neturi jautrios krikščioniškos sąžinės. 
Charakteringa ir tai, kad nacionalizmo ideologai (Frickas, Bergman- 
nas...) taip pat ne kartą yra pasakę, jog nacionalizmas ir Krikščio- 
nybė prieštarauja vienas kitam. 

Bet kaip tik dėl šito prieštaravimo Krikščionybė šiandien yra vie- 
nintelė, galinti pašalinti gresiantį visuotinį suirimą ir subarbarėjimą. 
Josios pagalba mūsų laikams yra daug labiau reikalinga negu kada 
nors pirmiau. „Jei tautiniam egoizmui būtų lemta Zmonijoje gauti 
viršų, tuomet pasaulio istorija netektų prasmės, ir Krikščionybė bū- 
tų veltui atėjusi į pasaulį“. Taip rašė Solovjovas prieš kelias dešim- 
tis metų. Mūsų dienomis jo pramatymas pradeda įvykti. Mes stovi- 
me supagonėjimo ir subarbarėjimo išvakarėse, ir tik Krikščionybė 
gali pasaulį nuo jo išgelbėti. Ji išgelbėjo antikinę kultūrą nuo senovės 
barbarų, ji gali išgelbėti ir mūsų laikų kultūrą nuo moderniojo bar- 
bariškumo. Savo mokslu apie organišką žmonijos pobūdį, apie jo- 
sios atpirkimą ir bendrą atsakingumą, apie Šv. Bendravimą, kuris 
apima visus laikus ir visas tautas, Krikščionybė gali nugalėti nacio- 
nalistinį suskilimą ir grąžinti žmonijai vienybę. Savo reikalavimu my- 
lėti visas tautas kaip savąją ji gali išgelbėti pasaulį nuo imperialisti- 
nių nacionalizmo užsimojimų, kurie graso visuotiniu karu ir 
žudynėmis. Krikščionybėje tautinės ypatybės nėra separatizmo aks- 
tinas, ir tėvynės meilė nėra neapykantos šaltinis. Krikščionybėje tau- 
tiškumas darosi reali atrama žmonijos susidraugavimui ir patriotiz- 
mas - reali atrama žmonijos meilei. Tolesnis pasaulio — pirmiausia 
Europos- likimas pareis nuo to, ar jis grįš į Krikščionybę ir bus išgel- 
bėtas, ar vietoj Kristaus pasirinks Wodaną ir pasuks į barbarybę. 


12 V. Solovjov. Nationale und politische Betrachtungen, p. 34. 
13 V. Solovjov, op. cit. ibd. 

NACIONALINIS AUKLĖJIMAS 


I. TAUTOS TAPIMAS NACIJA 
1. Nacijos sąvoka ir žymės 
a. Nacija kaip tautinė asmenybė 


Tautos išsivystyme galima pastebėti trejetą pagrindinių tarpsnių. 
Visų pirma tauta formuojasi. Rasė, gyvenamoji aplinka ir istorinis 
likimas jungia paskirus individus į vieną grupę, kuri, įgijusi pasto- 
vių bruožų, virsta tauta. Šiuo metu tikra prasme tautos dar nėra; ji 
dar tik tampa. Šiuo metu dar tik rengiamos sąlygos tikrajam tautos 
gyvenimui. Tai yra tautinio tapimo tarpsnis. Susiformavusi iš viršaus 
tauta bręsta savo viduje. Ji ugdo savo individualybę ir rengia ją kul- 
tūriniams žygiams; išsivysto jos tautinės ypatybės, kyla tautinis susi- 
pratimas ir patriotinis nusistatymas. Tai yra tautinio brendimo tarps- 
nis. Pagaliau tauta apreiškia tautinę savo individualybę kultūriniais 
žygiais. Ji kuria aukštos vertės mokslą ir meną; ji aktyviai dalyvauja 
žmonijos gyvenime ir vykdo tam tikrą savo uždavinį. Tai yra tauti- 
nio veikimo tarpsnis. Pirmame tarpsnyje tauta tampa, antrame — bręsta, 
trečiame - veikia. Pirmame ji yra rasinė grupė, antrame - tauta, trečia- 
me - nacija. Visi šitie tarpsniai nėra vienas nuo kito atskirti, bet visi 
yra skirtingi. Pirmą tautos gyvenimo tarpsnį galima pavadinti Fr. Mei- 
neckės žodžiais „augaliniu ir neasmeniniu buvimu“, antrą — tauti- 


! Der nationale Staat und Weltbūrgertum, p. 63. 

nio „Aš“ suvokimu, kuris reikalauja išvidinio subrendimo, ir trečią - 
tautinio „Aš“ apreiškimu. Pirmame tarpsnyje vyrauja prigimtis, ant- 
rame prigimtį papildo kultūra, trečiame - kultūra prigimtį apvaldo. 
Nuo kūrimosi per brendimą tauta žengia į kūrybą. Iš rasinės grupės 
ji išsivysto į Naciją. 

Žodis nacija šiandien yra vartojamas dvejopa prasme. Vienu 
atveju juo vadinama tauta kaip politinis vienetas, kurio jungtimi 
yra valstybė. Šiuo atžvilgiu kiekviena tauta, įgijusi nepriklauso- 
mumą, tampa nacija. Kitu atveju nacija reiškia kultūrinį vienetą, 
kurio jungtimi yra aukšta tautinė kultūra. Šita prasme ne kiekvie- 
na tauta yra nacija, nors kiekviena ja gali ir turi tapti. Pirmasis na- 
cijos supratimas yra daugiau vartojamas politikų ir teisininkų, ant- 
rasis - daugiau kultūros filosofų ir istorikų. Šia pastarąja prasme 
ir mes šitą žodį vartosime?. 

Nacija visų pirma yra subrendusi ir kultūringa tauta. Tauta 
taip santykiuoja su nacija kaip individualybė su asmenybe. Kiekviena 
tauta yra tautinė individualybė, bet ne kiekviena yra tautinė as- 
menybė. Tautinę individualybę, vadinasi, tautinę būseną ir veik- 
seną, tauta įgyja atsiradimo metu. Individualybė tautai yra pri- 
gimta, kaip ir žmogui. Bet tautinę asmenybę, vadinasi, tautinės 
būsenos subrendimą ir vertingumą, ji gali įsigyti tik žymiai vėliau. 
Tik tada, kai tautinė individualybė yra subrendusi ir išvystyta li- 
gi aukščiausio laipsnio, kai ji apsireiškia originaliais ir vertingais 
žygiais išviršiniu būdu, tik tada ji gali būti vadinama tautine as- 
menybe ir tik tada tauta laimi nacijos vardą. Tautinė individualy- 
bė yra pradedamasis, tautinė asmenybė - atbaigiamasis tautos 
išsivystymo punktas. Tapusi nacija, tauta baigia savo brendimą ir 
pradeda tikrai tautiškai gyventi. Ji suvokia save kaip didelę „as- 
menybę ir kaip istorinę jėgą“. Nacija yra tautinė asmenybė. 


2 Žodis „nacija“ yra kilęs iš lot. nasci ir iš pradžių reiškė gimimą (plg. 
Cicero den natio). Bet jau ir rymiečiams jis reiškė svetimas tautas ir Ze- 
mesnes kultūras (plg. Salustius nationes ferae Scytarum). Viduriniais am- 
Ziais nacija reiškė provincijas (plg. natio Florentina, natio Senensis). Nuo 
Konstancijos susirinkimo nacija jau reiškia tautą. Universitas christiana 
susideda ne tik iš atskirų žmonių, bet ir iš naliones. 

3 Fr. Meinecke, op. cit., p. 16. 

Bet kaip tik dėl to tautos kelias į nacijų eiles yra labai ilgas. 
Nacija yra vėlyvas kultūros padaras. Kultūra istorinio likimo pa- 
vidalu atbaigia, kaip matėme, tautinę individualybę. Bet, išgyve- 
nusi istorinį likimą, tauta pabaigia dar tik antrąjį savo išsivysty- 
mo tarpsnį. Kultūra šiuo metu papildo prigimtųjų veiksnių (rasės 
ir gyvenamosios aplinkos) darbą ir pradeda savąjį, kuris turi tau- 
tai laimėti nepakeičiamą vietą žmonijoje. Tik jį išgyvenusi, tik iš 
vidaus subrendusi tauta tampa nacija. 


b. Nacijos žymės 


Nacija kaip tautinė asmenybė yra tauta, subrendusi iš vidaus 
ir šitą subrendimą apreiškianti iš viršaus. Jeigu tauta dar nėra pa- 
tyrusi kultūros įtakos, kuri brandina josios individualybę, arba 
jeigu ji negali savo subrendimo apreikšti kultūrine kūryba, ji dar 
nėra nacija. Išvidinis subrendimas ir vertinga kultūrinė kūryba 
yra dvi esminės ir bendriausios nacijos žymės. Tikrovėj jos susky- 
la į smulkesnius bruožus, kurie leidžia aiškiau apibrėžti nacijos 
pobūdį ir suvokti josios esmę. Prof. St. Šalkauskis jų mini penke- 
tą: „1) tauta privalo turėti žymią tautinę individualybę, pasireiš- 
kiančią ryškiomis sau tinkamomis lytimis; 2) tauta turi būti pa- 
triotiškai susipratusi ir turinti tautinės savo garbės pajautimą; 
3) tauta privalo stovėti tautinio ir kultūrinio išsivystymo aukštu- 
moje; 4) tauta turi vykdyti reikšmingą savo pašaukimą, išskirian- 
tį ją individualiai iš kitų tautų tarpo; 5) tauta turi aktyviai ir ku- 
riamai dalyvauti anttautinių visuotinės kultūros problemų 
sprendime“*. Ryški tautinė individualybė ir patriotinis susiprati- 
mas yra išvidinio tautos subrendimo žymės. Aukštas kultūrinis 
lygis, tautinio pašaukimo vykdymas ir dalyvavimas anttautinių 
problemų sprendime yra kultūrinės kūrybos apraiškos. Dvi pir- 
mosios žymės sudaro nacijos pagrindą; trys paskutinės yra tikrie- 
ji nacijos apsireiškimo ženklai. 

Tautinis susipratimas yra pirmoji nacijos žymė. „Nusistatymas 
priklausyti tam tikrai tautai yra subjektyvus ženklas, kad tauta 


* Lietuvių Tauta ir jos ugdymas, p. 169. 

baigė savo išsivystymą“ 3 Kol šitokio nusistatymo nėra, kol tau- 
tos nariai neturi tautinės sąmonės, kol jie nesuvokia tautinio „Aš“, 
tol tauta yra tik individualybė, bet ne subrendusi tautinė asmeny- 
bė. Ji tebėra dar tik antrame savo išsivystymo tarpsnyje. Bet naci- 
jai neužtenka tik formalinio susipratimo. Kai tautos nariai jau žino, 
kad jie priklauso vienai ar kitai tautai, ir kai jie nori jai priklausy- 
ti, bet kai jie dar nesuvokia šito priklausymo pareigų, tautinis jų 
susipratimas yra tik formalinis. Jie pergyvena tautą tik kaip juos 
jungiančią lytį, nežinodami josios turinio ir nenuvokdami josios 
gyvenimo prasmės. Toksai tautinis susipratimas yra būtinas, bet 
nacijai nepakankamas. Nacija, kaip tautinė asmenybė, reikalauja, 
kad josios nariai žinotų savo, kaip tautiečių, gyvenimo tikslą, sa- 
vos tautos misiją ir josios reikšmę žmonijos gyvenime. Kai tauta 
suvokia save santykiuose su tuo, ką ji daro ir ką ji nori daryti, į ką 
ji tiki ir kam tarnauja“, tik tada josios susipratimas darosi pilnu- 
tinis. Tautinis susipratimas, kaip nacijos žymė, yra tautos gyvenimo 
turinio ir prasmės suvokimas. 

Aukštas kultūrinis lygis yra išviršinis subrendusios tautos ženklas. 
„Mokslas ir menas paduoda vienas kitam rankas, kad tautos gar- 
bę paskleistų ligi žemės pakraščių“? Kultūra subrandina tautą ir 
paskiau pati laimi dėl šito subrendimo. Tauta gali subręsti tik kul- 
tūros įtakoje, bet aukšta kultūra galima tik subrendusioje tautoje, 
nes tik tada tauta pajėgia visuotiniam žmogiškajam turiniui su- 
teikti tikrai vertingų tautinių lyčių. Apie naciją galima kalbėti tik 
tada, kai tauta savo žygiais laimi nepakeičiamą vietą žmonijos 
kultūroje. Šiuo atžvilgiu nacijos uždaviniai yra neaprėžti ir net 
begaliniai. Kultūros tobulinimas niekados neprieina galo. Kiek- 
vieną kartą, pasiekęs tam tikrą laipsnį, jis atskleidžia tautai naujų 
perspektyvų ir naujų tikslų. Nacija, W. Sauerio žodžiais tariant, 
yra „begalinis uždavinys'“. 

Nacijos kuriama kultūra telkiasi aplink vieną kurį žygį, kuris 
sudaro pagrindinį josios gyvenimo uždavinį, arba josios pašaukimą. 


5 J. Fels. Staatslexikon, 3, 1488 šp. hrsg. v. H. Sacherer. 

€V. Solovjov. Nationale Frage im Licht der Sittlichkeit, p. 60. 
"I. G. Zimmermann, Vom Nationalstolze, Zürich, 1758, p. 131. 
® Schöpferisches Volkstum etc..., p. 11. 

Tautinio pašaukimo vykdymas taip pat yra viena iš esminių nacijos žy- 
miy. Dar daugiau, jo vykdymas, kaip matysime vėliau, labiausiai 
brandina tautą ir greičiausiai ją artina į nacijų eiles. „Taūtos tikro- 
mis nacijomis virsta tik pažindamos arba bent nujausdamos ypa- 
tingą savo pareigą ir tikslą“? Izraelio tauta būtų žlugusi, babilo- 
niečių ir asiriečių spaudžiama, jei ji nebūtų gyvenusi ypatingu 
savo pašaukimu, kuris pasaulio kultūrai sukūrė ateities, vadina- 
si, pažangos idėją. Rymiečiai sąmoningai ir nesąmoningai vyk- 
dė Vergilijaus žodžius: Tu populos regere imperio, romane, memento. 
Socialinės idėjos vedami, jie davė pasauliui organizaciją ir teisę. 
Graikai žmonijai atskleidė intelektualinio ir estetinio gyvenimo 
gelmes. Šiandien nėra nei senovės graikų, nei rymiečių. Žydai taip 
pat išsklaidyti po visą pasaulį. Bet šitų trijų tautų laimėjimais gy- 
vena visa žmonija. Tokį daugiau ar mažiau svarbų uždavinį turi 
ir kiekviena tauta. Pradėjusi jį vykdyti, ji subręsta pati ir laimi 
kultūrai nežlungančių vertybių. 

Tautinis pašaukimas išveda naciją į pasaulį ir įjungia ją į ben- 
drą žmonijos gyvenimą. Tauta tampa pilnateisiu nariu tautų šei- 
moje. Bet kaip tik dėl to jai atsiranda dar vienas uždavinys: daly- 
vauti anttautinių problemų sprendime. Žmonijos gyvenimas rymo 
ant tam tikrų idėjų, kurios istorijos vyksme pamažu skleidžiasi ir 
nuo kurių pareina vienoks ar kitoks žmonijos likimas. Subrendu- 
si tauta negali nedalyvauti jų aiškinime ir realizavime, nes jų iš- 
sprendimas jos pačios gyvenimui duoda kryptį ir prasmę. Kaip 
žmogaus asmuo pilnai bręsta ir įprasmina savo gyvenimą tik dirb- 
damas antasmeniniams tikslams, taip tauta pateisina savo buvi- 
mą ir įprasmina savo kultūrą tik aktyviai dalyvaudama anttauti- 
nių uždavinių vykdyme. Visuotinės reikšmės problenių sprendimas 
atbaigia tautos tapimą nacija. 

Organiškas šitų žymių susijungimas parodo, kad nacija yra tau- 
tiškai subrendusi tauta, kultūrine savo kūryba vykdanti tautinį pašau- 
kimą anttautinių idėjų tarnyboje. Nacija yra aukščiausias tautos iš- 
sivystymo laipsnis ir todėl kiekvienos tautos tikslas. „Tauta ilgisi 


° Martin. De nationum diversitate etc..., p. 11. 
” Plg. N. Berdiajev. Sinn der Geschichte, p. 131. 


294 


nacijos, kad sukultūrėtų, sudvasėtų ir apvaisintų kitas tautas”". 
Tik nacijoje tauta išsiskleidžia, subręsta ir tikrai gyvena. 


c. Nacija ir valstybė 


Sava valstybė nėra būtina nacijai būti, bet ji yra būtina nacijai 
tapti. Tauta, sykį tapusi nacija, gali gyventi ir be valstybės. Bet 
tauta negali tapti nacija be valstybės. Vieni sociologai eina per 
toli, tvirtindami, kad nacija yra tik ta tauta, kuri turi valstybę; vals- 
tybė esanti esminė nacijos žymė (J. Fels). Kiti per maža pripažįsta 
valstybei reikšmės, manydami, kad savas politinis gyvenimas tau- 
tos subrendimui nėra būtinas. Tautinė valstybė, kaip buvo minėta 
įvade, yra ne kas kita, kaip tautos susiorganizavimas draugijine lyti- 
mi. Tarp tautos subrendimo ir draugijinės josios lyties yra esmi- 
nis ryšys. Tauta tol negali tinkamai subręsti ir šitą savo subrendi- 
ma apreikšti, kolji pati nepasireiškia regima forma, arba valstybe. 
Valstybėje tauta objektyvuojasi ir tuo būdu atbaigia subjektyvi- 
nių savo galių išvystymą. Kaip žmogaus likimas ir gabumas kurti 
subręsta tik kuriant, kaip kultūrinės idėjos ištobulėja tik objekty- 
vuojamos regimais pavidalais, taip ir tauta, kaip individualybė, 
pasiekia pilnutinio savo išsiskleidimo tik tapusi valstybe. „Kultū- 
ra eina iš tautos per valstybę į naciją“.!? Šią mintį patvirtina ir 
istorija. Yra daug pavyzdžių, kai nacijos neteko savo valstybės ir 
vis dėlto liko nacijomis (pvz., senovės graikai). Bet nėra nė vieno 
pavyzdžio, kad tauta, neturėdama valstybės, būtų tapusi nacija. 
„Tauta gali gyventi ir save teigti tik kaip nacija; bet tauta tampa 
nacija tik valstybėje”. 

Normaliausias gyvenimas, be abejo, esti tada, kai nacija esti 
kartu ir valstybė. Tuomet „tauta duoda kraują, valstybė kūną, o 
nacija dvasią“"*. Tautinė individualybė kultūrą maitina, valstybė 
ją saugo, o nacija apipavidalina ir įprasmina. Tauta, turėdama 


" W., Sauer. Sozialphilosophie, p. 191. 

2 W., Sauer, ibd. 

B J. Hommes. Lebens und Bildungsphilosophie etc., p. 9. 
“ W, Sauer. Sozialphilosophie, p. 190. 

savą valstybę ir pasiekusi nacijos laipsnį, gyvena pilnutinį gyve- 
nimą ir kuria tikrai vertingą kultūrą, nes turi visas reikalingas są- 
lygas. Bet tapusi nacija, ji gali būti kūrybiška ir be valstybės. Savo 
kultūra ji gali net pavergti savo pavergėjus, kaip atsitiko rymie- 
čiams, užkariavusiems graikus. Vis dėlto toks nacijos gyvenimas 
nėra normalus. Nė viena pavergta tauta nekuria ramiai kultūros, 
bet stengiasi visų pirma atgauti prarastą laisvę, nes, būdama su- 
brendusi savo viduje, ji turi teisę nepriklausomai apsireikšti ir iš- 
viršiniame gyvenime. Kultūrinė kūryba yra lyg augmuo: ji klesti 
tik laisvėje. 


2. Nacionalinio auklėjimo esmė ir uždaviniai 


a. Nacionalinis auklėjimas kaip nacijai reikalingų 
sąlygų rengimas 


Tautiškas auklėjimas išvysto tautinę individualybę. Patrioti- 
nis auklėjimas nustato tinkamus asmens santykius su jo tauta. 
Nacionalinis auklėjimas yra pašauktas rengti tautai sąlygas tapti na- 
cija. Jis nekuria nacijos, kaip tautiškas auklėjimas nekuria tautiš- 
kumo ir patriotinis - patriotizmo. Tauta tampa nacija ne auklėji- 
mu, bet kultūriniu veikimu. „Nacija yra ne rūpesčio padaras, bet 
savaimingas vaisius pastangų, pakreiptų į anttautinių tikslų at- 
siekimą“.* Bet auklėjimas rengia tautą kultūrinei kūrybai ir ant- 
tautiniams uždaviniams. Be aukštos kultūros tauta negali būti 
nacija, bet be auklėjimo ji negali pasiekti aukštos kultūros. Nors 
nacionalinis auklėjimas tiesioginiu būdu nacijos ir nekuria, bet 
rengdamas sąlygas aukštai kultūrai, darosi tautai būtinas, kad ji 
pasiektų nacijos laipsnį. 

Rengti tautai sąlygas tapti nacija iš esmės yra ne kas kita, kaip 
auklėti naująsias kartas tiems tautos uždaviniams, kuriuos vykdydama 
ji tampa nacija. Kiekvienoje ateinančioje kartoje nacionalinis auk- 
lėjimas sudaro tam tikrų nusiteikimų, kurie stumia tautos išsi- 


5 Gessenas, cit. St. Šalkauskis. Visuomeninis auklėjimas, p. 144. 

vystymą nacijos linkui, jei tauta dar nėra nacija, arba kurie palai- 
ko tautos laimėtą vietą žmonijos kultūroje, jei tauta jau yra nacija. 
Nauji tautos nariai kiekvieną kartą reikalauja įglaudžiami į tau- 
tos gyvenimą ir nuteikiami jį tobulinti. Nacionalinis auklėjimas 
yra reikalingas visoms tautoms ir visoms nacijomis: tautoms, kad 
jos taptų nacijomis, nacijoms, kad jos liktų nacijomis. Jeigu tauta, 
tapusi nacija, nepasilieka pasiektoje kultūrinėje aukštumoje, ji pra- 
randa nacijos žymes ir vėl nuslenka į paprastų tautų eilę. Senovės 
graikai buvo nacija. Dabartiniai graikai, nors jie yra ir tie patys 
kaip Homero laikais, jau yra tik paprasta tauta. Tas pat yra ir su 
žydais. Kai naūjosios kartos pradeda tik gėrėtis tėvų laimėjimais, 
kaijos netenka pasiryžimo šituos laimėjimus tobulinti ir įgyti nau- 
jų, jos nusmukdo tautą ir sustingdo josios kultūrą. Nacionalinis 
auklėjimas todėl turi žadinti ir palaikyti tautos nuolatinį kūrybinį 
užsidegimą ir nuolatines pastangas kelti kultūrą vis į aukštenį to- 
bulumo laipsnį. 


b. Nacionalinio auklėjimo tikslai ir uždaviniai 


Bendriausias nacionalinio auklėjimo tikslas yra nacija. Bet tauta, 
pasiekusi nacijos laipsnį, apsireiškia, kaip matėme, tam tikromis 
ypatybėmis, kurios savo ruožtu virsta smulkesniais nacionalinio 
auklėjimo tikslais. Nacionalinis auklėjimas, siekdamas nacijos, 
konkrečiai siekia tų dalykų, kurių buvimas savaime tautą padaro 
nacija ir kurie yra ne kas kita, kaip minėtos nacijos žymės, būtent: 
tautinis subrendimas ir patriotinis susipratimas, aukšta tautinė kultū- 
ra, tautinio pašaukimo vykdymas ir dalyvavimas anttautinių problemų 
sprendime. Šitie dalykai yra konkrečios nacijos ypatybės ir kartu 
specialūs nacionalinio auklėjimo tikslai. 

Pagal tikslus susiskirsto ir nacionalinio auklėjimo uždaviniai. 
Rengimas tautai sąlygų tapti nacija konkrečiai yra vykdomas bran- 
dinant tautinę individualybę ir ugdant patriotinį nusistatymą, auklė- 
jant naująsias kartas tautinei kultūrai kurti, tautiniam pašaukimui vyk- 
dyti ir dalyvauti anttautinių problemų sprendime. Pirmuosius du 
uždaviniu atlieka tautiškas ir patriotinis auklėjimas. Tautiškas auk- 
lėjimas brandina ir išvysto tautinę individualybę, kad ji apsireikštų 

ryškiomis tautinėmis lytimis. Patriotinis auklėjimas ugdo patriotinį 
nusistatymą savo tautybės atžvilgiu ir žadina tautinę individų są- 
monę. Tautiškas ir patriotinis auklėjimas padeda pamatą nacionaliniam 
auklėjimui. Bet kaip nei išsivysčiusi tautinė individualybė, nei to- 
bulas tautinis susipratimas dar nepadaro tautos nacija, taip ir tau- 
tiškas bei patriotinis auklėjimas dar neišsemia tų visų uždavinių, 
kurie veda tautą nacijos linkui. „Tautiškas ir patriotinis auklėji- 
mas dar neišeina iš subjektyvinio tautos gyvenimo ribų”. Juodu 
abu brandina tautą josios viduje ir rengia būtinas sąlygas išvirši- 
niam šito subrendimo apsireiškimui. Bet juodu tautos neapreikšdi- 
na. Tiesioginiu būdu juodu neveda josios į objektyvinius kultūros 
laimėjimus. Todėl po tautiško ir patriotinio auklėjimo savaime at- 
eina nacionalinis auklėjimas, kuriam lieka įvykdyti tris paskuti- 
nius uždavinius: išauklėti naująsias kartas tautinei kultūrai kurti, pri- 
rengti jas tautiniam pašaukimui vykdyti ir anttautinems problemoms 
spręsti. 


U. AUKLĖJIMAS TAUTINEI KULTŪRAI 
1. Kultūros tautiškumo problema 
a. Kultūros ryšys su tautybe 


Kultūros kūrėjas yra asmuo. Bet izoliuotas asmuo, kaip jį at- 
vaizdavo Defoe savo Robinzone, yra fikcija. Kultūros kūrėjas yra 
konkretus žmogus, gimęs tam tikroje šalyje, gyvenąs tam tikrame 
amžiuje ir kalbąs tam tikra kalba. Kultūra nėra padaras žmogaus 
apskritai, bet žmogaus su visomis jojo ypatybėmis ir su visomis 
konkretinėmis jo būsenomis. Net ir didžiausiuose kultūros lai- 
mėjimuose galima rasti individualinių kūrėjo žymių, galima pa- 
stebėti jo lyties bruožų ir amžiaus įtakos. Asmeninės Beethoveno 
nelaimės įspaudė tragiškų bruožų ir jo veikalams. Šv. Tomo filo- 
sofija turi ryškų androcentrinį charakterį. Iš Sigridos Undset ro- 


“6 St. Šalkauskis. Lietuvių Tauta ir jos ugdymas, p. 169. 

manų kalba užjaučianti moteris. Nietsche's idėjos yra gimusios iš 
XIX a. dvasios. Kultūra yra sąmoningas prigimto daikto apipavi- 
dalinimas pagal idėją. Bet šita idėja gyvena konkrečiame žmogu- 
je ir savaime įgyja savotišką charakterį, kurį ji įspaudžia ir objek- 
tyviam kūriniui. 

Šalia individualinių kultūros bruožų yra ir tautinių. Mūsų lai- 
kais kultūros tautiškumas yra ypač pabrėžiamas, nes tautinė kul- 
tūros lytis yra plačiausia, kuria gali reikštis objektyvinė kūryba. 

Kultūros lyties, kaip idėjos, pradas yra žmogiškumas. Josios, 
kaip objektyvuojamos formos, pradas yra tautiškumas. Idėja kyla 
iš žmogiškumo, bet ji yra realizuojama per tautiškumą. Kol kui- 
tūros lytis yra tik idėja, tol ji yra tik žmogiška. Bet tapusi objekty- 
vaus kūrinio forma, ji įgyja tautišką charakterį, kylantį iš tautinės 
kūrėjo individualybės. Nekaltos motinystės idėja yra visuotinė, Ji 
yra ta pati visų žmonių dvasioje. Bet ji kitaip realizavosi Raffaello 
ir kitaip Dūrerio madonose. Tautybė tam tikra lytimi, kaip matė- 
me, apsprendžia individo mąstymą, jo pasaulėvaizdį ir jo estetinį 
nusiteikimą. Tautiškumas yra konkreti žmogiškumo būsena. Kul- 
tūros lytis, objektyvuodamasi kūrinyje, turi pereiti per šitą kon- 
krečią būseną ir prisiimti josios charakterį. Tautiniai kultūros bruo- 
žai iš esmės yra suaugę su kultūrinės kūrybos procesu. Joks 
kūrėjas, tegul jis būtų ir genialiausias, negali nusikratyti savo vei- 
kalų tautiškumo, nes jis negali nusikratyti savo tautybės. „Kiek- 
vienas tautos narys kuria kultūrą tik iš savos tautos“! Genijų kū- 
ryba geriausiai apreiškia tautinį kultūros charakterį. „Didieji 
žmonijos genijai jungia draugėn žmogaus dvasios turtingumą su 
tautinės išraiškos pilnumu“.? Sofoklio „Antigonėje“ brolio meilė 
ir ištikimybė religijos dėsniams (visuotinės idėjos) yra apipavida- 
lintos tobula graikiška lytimi. Pamatiniai gyvenimo klausimai Dan- 
te's „Dieviškojoje Komedijoje“ yra įkūnyti itališkoje žodinio me- 
noarchitektonikoje. Dievo buvimo problemą Dostojevskis „Broliuose 
Karamazovuose“ yra parodęs rusiškame chaotiškume, Ziaurume ir 
kartu savotiškame misticizme. Gilios ir plačios žmogiškosios 


1 W, Sauer. Schöpferisches Volkstum etc..., p. 11. 
2 St. Šalkauskis. Lietuvių Tauta ir jos ugdymas. 

genijų dvasios sritys yra apspręstos gilios ir plačios tautiškos būse- 
nos. Dėl to jų sieloje sušvitusios žmogiškosios idėjos, realizuoja- 
mos konkrečiais pavidalais, savaime įgyja tobulas tautiškas lytis. 

Būtinas kultūros ryšys su tautiškumu yra ne tik kiekvienos kū- 
rybos likimas, bet ir josios vertingumo laidas. „Dvasiniame pa- 
saulio ižde žmogiškiausi veikalai ir visuotiniausi meno kūriniai 
yra tie, kurie geriausiai apreiškia tautos dvasią, vadinasi, tie, ku- 
rie yra tautiškiausi“.3 Kultūros laimėjimai vertingi ir amžini esti 
tik tada, kai visuotinio reikšmingumo turinį jie sujungia su tobula 
tautine lytimi. Nei vertingas turinys be ryškios lyties, nei ryški 
lytis be vertingo turinio nelaimi veikalui nepakeičiamos vietos 
žmonijos kultūroje. Tobulas žmogiškasis turinys ir tobula tautinė 
lytis yra būtinos kūrinio vertingumo sąlygos. Homero „Odisėja“, 
Platono „Symposion“ „Shakespeare'o „Hamletas“, Goethe’s „Faus- 
tas“ yra tautiškiausi ir kartu visuotiniausi veikalai. Ir tai nėra at- 
sitiktinis dalykas. Formos tobulumas yra atbaigto kūrinio ženklas. For- 
ma duoda turiniui realumą. Taigi kuo lytis yra tobulesnė, tuo 
turinys yra realesnis ir suvokiamesnis. Per tobulą lytį turinys kal- 
ba visu savo svarumu. Kai lytis yra menka, ji paslepia nuo mūsų 
turinio galybę, ir mes veikalo nevertiname. Daugybė kultūros kū- 
rinių žūsta ne dėl menko turinio, bet dėl menkos lyties. Dėl to 
„Aindividualinė tautinė lytis tuo ir yra tikrai vertinga, kad ji yra 
būtiname funkcionaliniame sąryšyje su universaliu kultūros turi- 
niu““, Žmogiškajam kūrybos pradui, kuris yra visuotinis, ji duo- 
da konkretų buvimą ir leidžia jam apreikšti jojo vidaus vertę. Tau- 
tiškumas kultūrai yra būtina priemonė, kad galėtų būti suvokiamas visas 
universalių idėjų turinio reikšmingumas. 


b. Formalinis tautinės kultūros pobūdis 
Kultūros ryšys su tautybe atskleidžia kultūros tautiškumo es- 
mę. Jei tautinė individualybė visuotinėms žmogiškosioms idėjoms 
3 P. Vila. Esprit International, p. 184, Etudes prėsentės au III congrės 
international de l'éducation morale et de l'enseignement l'histoire, 


Neuchâtel, 1922. 
1 St. Salkauskis. Lietuvių Tauta ir jos ugdymas, p. 144. 

duoda konkretų pavidalą, tai aišku, kad kultūros tautiškumas glūdi 
josios lyties tautiškume. Idėja, kaip universaliai žmogiškasis daly- 
kas ir kaip kultūros turinys, nėra tautiška. Ji kyla iš žmogiškumo 
ir siekia žmogiškumo. Tautinio kultūros turinio nėra ir negali būti, 
nesir pats tautiškumas yra ne turinys, o tik konkreti žmogiškumo 
būsena. Pats tautiškumas nepajėgia sukurti jokios idėjos. Bet jis 
pajėgia visuotinėms idėjoms suteikti savotišką konkrečią būseną 
kultūrinių kūrinių pavidalu. Kiekviename kultūros laimėjime glū- 
di įvystyta visuotinė idėja, apsireiškianti tautine lytimi, kuri kon- 
kretų šitos idėjos įkūnijimą vienoje tautoje atskiria nuo tos pačios 
idėjos įkūnijimo kitoje tautoje. „Tai, kas skiria vieną civilizaciją 
nuo kitos, yra tasai santykis, kuris joje įvyksta tarp turinio arba 
idėjos, bendros visai žmonijai, ir formos arba ženklo, pritinkančio 
vien tautai“? Tautinės kultūros skiriasi savo lytimi. Kultūros tau- 
tiškumas iš esmės yra formalinis dalykas. 

Tiesa, visuotinės idėjos taip pat atsiranda vienoje arba kitoje 
šalyje bei tautoje. Atomizmas, hylemorfizmas, daiktų prototipų 
idėja yra kilę Graikijoje, bet ne iš graikiškumo. Jų kūrėjas yra ne 
graikiškumas, bet žmogiškumas, apspręstas graikiškumo. Todėl 
jos, viena vertus, tapo visuotinės, antra vertus, - graikų gyveni- 
me buvo išreikštos nepasekama lytimi. Kultūros turinys keliauja 
po visą pasaulį. Kultūros lytis visados lieka vienoje tautoje. Grai- 
kų grožio idealas visų pirma tapo pavyzdžiu rymiečiams, o vė- 
liau humanistams. Bet konkrečių šito idealo apraiškų, kurias su- 
kūrė graikai, neįstengė pamėgdžioti nei rymiečiai, nei humanistai. 
Edle Einfalt - kilnus paprastumas ir stille Grösse - tyli didybė, kaip 
Winckelmannas charakterizavo graikų meną, galima lengvai su- 
vokti Mykolo Angelo, Canovos, Racine'o ir Goethe's veikaluose. 
Bet Mykolo Angelo „Dovydas“ nėra Praxitelio „Hermes“, ir Raci- 
ne'o „Ifigenija“ nėra Euripido „Efigenija“. Kalokagathia - gražus 
gerumas - yra žmogiškas dalykas. Jį galima perkelti iš vienos tau- 
tos į kitą ir realizuoti visais laikais. Bet graikiškoji jo lytis yra am- 
žinai surišta su Graikija ir su graikiškumu. Ji nėra pasekama ir 
negali būti perkeliama. Kultūra plinta savo turiniu, bet ne savo 


5 St. Šalkauskis, op. cit., p. 8. 

lytimi. Savo turiniu ji yra tarptautinė arba, geriau, - anttautinė, 
savo lytimi ji visados lieka tautinė. „Kiekviena aukšta kultūra, — 
kalba R. V. Nostitz-Rieneckas, - yra patobulintas žmogiškumas. 


Savo kilme ir charakteriu ji gali būti ir labai tautinė, bet Žmogiš- - 


kuoju savo vertingumu ji pralaužia tautos sienas ir daro įtakos 
kiekvienai civilizacijai. Tiesa, gėris ir grožis, vis tiek, kur jie kiltų, 
kokia kalba jie kalbėtų, patobulina bendrą žmogiškąjį žinojimą, 
norėjimą ir galėjimą. Aukštos kultūros vertybės yra kartu tauti- 
nės ir tarptautinės: tautinės savo kilme ir charakteriu, tarptauti- 
nės savo verte ir išplitimu“.5 

Kultūros turinys plinta visuotinių idėjų pavidalu be tautinės 
lyties. Ją jis įgyja kiekvienoje tautoje atskirai. „Nė viena tauta ne- 
pasisavina neperkeistų svetimų elementų. Ji pritaiko juos visai 
būtybei, ji juos pervirškina ir perkeičia“?. Visuotinės idėjos kultū- 
ros tautiškumui nėra nė kiek pavojingos. Priešingai, aukšta tauti- 
nė kultūra gali būti tik tada, kai ji įima į save kuo daugiausia žmo- 
giškųjų pradų ir juos konkretizuoja tobulomis tautinėmis lytimis. 
Kaip individas, atsiskyręs nuo visuomenės, pats vienas niekados 
negali tapti kultüringu, taip ir tauta, pasigelbėdama tik savo žmo- 
giškumu, niekados negali sukurti didelio vertingumo dalykų. 
Žmogiškasis kūrybos genijus yra išsklaidytas visame pasaulyje, 
ir tik sutartinis visų tautų darbas gali pasiekti mokslo, visuome- 
ninio gyvenimo ir meno gelmes. Visuotines idėjas realizuoja tau- 
ta. Betjas suvokia ir išryškina žmonija. Todėl atsiskirti nuo josios 
ir užsidaryti tik savoje tautoje reikštų atsiskirti nuo kultūros turi- 
nio šaltinio ir tuo būdu išsekinti ir pačią kultūrą. Čia dar kartą 
patvirtinama mintis, kad nacionalizmas iš tikro stumia tautą į su- 
bergždėjimą. 


c. Tautinės kultūros veiksniai 


Du pradai tautinėje kultūroje - individuali lytis ir visuotinis 
turinys - atitinka du pagrindinius tautos sluoksnius: liaudį ir švie- 


* Stimmen aus Maria-Laach, 1 s., 1902, p. 6. 
7 O. Bauer. Nationalitätenfrage u. Sozialdemokratie, p. 158. 

suomeng. Dažnai yra kalbama apie dvi tautos kultūras. Bet iš tik- 
rųjų tautinė kultūra yra viena ir vieninga. Tik ji susideda iš dviejų 
pradų, kuriems kurti nevienodos reikšmės turi du pagrindiniai 
tautos sluoksniai. 

Tautos išsivystyme prof. St. Šalkauskis skiria du tarpsniu: že- 
mesnį, arba ankstyvesnį, ir aukštesnį, arba vėlyvesnį. „Žemesnia- 
me ir todėl ankstyvesniame tarpsnyj tautos ugdo visų pirma tau- 
tinę lytį; paskui jos pradeda labiau domėtis turiniu - tai aukštesnis 
tautinio gyvenimo tarpsnis“ .3 Pirmame tarpsnyje pirmaeiliu tau- 
tinės kultūros veiksniu yra liaudis. Šviesuomenė šiuo metu tebėra 
dar negausi ir nereikšminga. Antrame tarpsnyje tautinės kultū- 
ros kūrimas tenka šviesuomenei. Liaudis jį tik palaiko ir gaivina. 
Pirmame tarpsnyje liaudis parengia turtingų lyčių, kurias antra- 
me tarpsnyje šviesuomenė pripildo visuotiniu turiniu. „Liaudis, 
sudarydama pastovią daugumą ir stropiai saugodama tautines 
tradicijas, atlieka tautos kūryboje materialinio pagrindo vaidme- 
nį. Inteligentijai, ne tokiai pastoviai ir judresnei mažumai, pride- 
ra uždavinys pakelti tautos civilizaciją į aukštesnį lygį, teikiant 
liaudies kultūros lytims visuotinio žmogaus dvasios turinio. Iš 
pradžios sutelktinė liaudies kūryba, dažnai nesąmoningo instinkto 
sukelta, patiekia tautinės lyties individualumą: paskiau indivi- 
duali šviesuomenės sąmonė sukuria visuotinį turinį“? Liaudis tau- 
tinėje kultūroje atstovauja tautiškam, šviesuomenė - žmogiškam 
pradui. 

Bet kaip tik dėl to, kad aukšta tautinė kultūra gali būti tik tada, 
kai joje tobulai susijungia tautiškas ir žmogiškas pradai, liaudies 
ir šviesuomenės bendradarbiavimas darosi būtinas. Kai kuria liau- 
dis, josios kultūroje žymu persvara tautiško prado, stokstančio 
didingo turinio. Kai kuria tik šviesuomenė, josios kultūroje ima 
viršų žmogiškasis turinys, neapsireiškiąs tobula lytimi. Vienos tik 
liaudies kultūra yra nevertinga dėl idėjinio turinio stokos; vienos 
tik šviesuomenės kūryba yra nevertinga dėl ryškios lyties stokos, 
dėl kurios kenčia, kaip matėme, ir turinys. Tik tada, kai liaudies 


* St. Šalkauskis, op. cit., p. 9. 
9 St. Šalkauskis, op. cit., p. 9. 

sukurtas ir toliau kuriamas tautiškas lytis pripildo šviesuomenės 
suvoktos visuotinės idėjos, tik tada tautinė kultūra pasiekia aukš- 
tą tobulumo laipsnį. Dėl to prof. St. Šalkauskis yra teisingai paste- 
bėjęs, kad „tautai, kurios liaudis ir šviesuomenė persiskiria savo 
gyvenimo ir veikimo kryptimi, lemta išgyventi gili tautinė dra- 
ma“, Tokia tauta ilgą laiką nesukuria vertingos kultūros, ir jo- 
sios kelias į nacijų eiles yra labai sunkus. Šitoks likimas buvo išti- 

` kęs ir mūsų tautą. Dėl to, auklėjant jaunimą tautinei kultūrai, 
reikia, be kita ko, jį auklėti ir šviesuomenės bendradarbiavimui 
su liaudimi. 


2. Kultūrinis tautos veikdymas 
a. Bendrojo kultūros lygio pakėlimas 


Tautai tapti nacija neužtenka tik atskirų asmenų kultūringu- 
mo. Tiesa, žymūs asmeniniai laimėjimai įveda tautą į žmonijos 
kultūrą. Bet jei bendras kultūrinis tautos lygis yra žemas, didesni 
laimėjimai yra labai reti ir dažnai kitų net nepastebimi. Čiurlio- 
nio paveikslai, Sasnausko kompozicijos, Putino lyrika nėra men- 
kesni už daugelio Vakarų Europos kūrėjų veikalus. Bet jie retai 
kam yra žinomi, nes bendras kultūrinis Lietuvos lygis niekam ne- 
imponuoja. Tauta labai dažnai neprasimuša į nacijų eiles ne dėl to, kad 
neturėtų universaliai reikšmingų laimėjimų, bet dėl to, kad žema kultū- 
ra neleidžia jiems apsireikšti visu savo svarumu. Jiems tarsi stoksta 
fono, ir visas jų vertingumas ištirpsta bendrame nekultūringume. 
Fridriko Didžiojo laikais vokiečiai dar nebuvo nacija, nors buvo 
turėję turtingą senovės ir'riteriy literatūrą, gilių mistikų ir nemen- 
kų filosofų. Bet bendras kultūrinis jų tautos lygis buvo žemas, ir 
todėl vokiškoji kultūra mažai buvo vertinama. Dar ryškesnis pa- 
vyzdys yra rusų tauta. Ji turi Solovjovą, Petrą Didįjį, Dostojevskį, 
Caikovski ir visą eilę kitų genialių žmonių, kurių veikalai iš tikro 


yra nepakeičiami, ir vis dėlto ji dar nėra nacija. „Saugoti mokslo 


v Ibid. 

turtus, juos globoti ir savo tyrinėjimais tobulinti yra pašaukti tik 
kai kurie. Bet mokslinė kultūra lavinamąja ir kilninamąja savo 
įtaka turi persmelkti visą dvasinį tautos gyvenimą“.!! Tiesiogi- 
niai kultūros kūrėjai visados yra atskiri žmonės. Bet bendras tau- 
tos kultūringumas duoda jiems tvirtą atramą ir jų laimėjimus iš- 
plečia už tautos sienų. Tauta tampa nacija tik tada, kai genijai gema ir 
veikia kultūringoje aplinkoje. 

Kultūriniam tautos lygiui pakelti yra daugybė priemonių. Pir- 
miausia reikia paminėti mokyklų tinklą ir lavinimo laiką. Jei mokyk- 
los yra retos, jos yra sunkiai prieinamos. Jei lavinimo laikas yra 
trumpas, jaunimas nespėja susivokti gyvenimo uždaviniuose. Tau- 
tos kultūra sparčiai kyla tik tada, kai mokyklas lanko visas jauni- 
mas ir kai lavinimas trunka tiek, kiek reikalauja mūsų kultūros 
pažanga. Pedagogai šiandien sutaria, kad pradžios mokyklos spin- 
dulys negali būti didesnis kaip du kilometrai ir kad bendro lavi- 
nimo laikas (ligi universiteto) turi trukti ne mažiau kaip 12 metų. 
Labai svarbios reikšmės turi ir bibliotekų bei viešujų skaityklų tin- 
klas. Jos varo toliau mokyklos darbą, papildo senąsias pažintis nau- 
jomis ir palaiko glaudžius ryšius tarp kultūros kūrėjų ir kultūros 
ėmėjų. Prie kiekvienos pradžios mokyklos turėtų būti biblioteka 
ir vieša skaitykla ne tik mokiniams, bet ir visiems tos apylinkės 
žmonėms. Mokslo ir meno draugijos, pradedant moksleivių lavini- 
mosi kuopelėmis ir baigiant specialistų organizacijomis, išplatina 
kūrybinius atskirų asmenų laimėjimus plačiose masėse, paskati- 
na jas susidomėti aukštesnio gyvenimo vertybėmis ir tuo būdu 
tampa reikšminga priemone ugdyti tautinei kultūrai. Jau specia- 
lesnio, bet dar reikšmingesnio pobūdžio yra vadinamosios kultū- 
ros akademijos. Akademijos vardas yra likęs nuo Platono laikų, ka- 
da jis Heros Akademos kalnelyje buvo įkūręs savo mokyklą. 
Šiandien akademija turi dvejopą prasmę: ja vadinama ir mokymo 
įstaiga (pvz., Meno akademija, Teol. akademija, Žemės ūkio aka- 
demija ir kt.), ir kultūrinės kūrybos organizacijos (pvz., mūsų Ka- 
talikų mokslo akademija, vokiečių — Die Preussische Akademie der 
Wissenschaft, belgų - Académie royale de Belgique ir kt.). Šita paskutine 


" W. Lexis. Wesen der Kultur, p. 2. 

prasme šiandien ir yra linkstama sistemingą kultūros kūrybos or- 
ganizaciją vadinti kultūros akademijos vardu. Ji paprastai apima 
visas kultūros sritis, skirstosi sekcijomis ir telkia visus kūrybi- 
nius tautos darbininkus. Josios reikšmė tautos kultūrai yra ne- 
paprastai didelė. Tauta negali savo kultūros pakelti ligi aukš- 
čiausio laipsnio, jei josios kūrėjai yra pakrikę, jei ji neturi vieno 
ar kelių organų, kurie specialiai rūpintųsi kultūrine kūryba. 
Kultūros akademijos kaip tik ir vykdo šituos būtinus uždavi- 
nius. Jos suteikia gabius kultūrininkus aplink vieną tikslą, pa- 
skatina juos kurti, paremia juos materialiai ir organizuotai ap- 
rėpia visą tautinės kultūros plotą. Kultūros akademijos yra 
būtina tautai priemonė siekti nacijos rango. Didesnės ar ma- 
žesnės reikšmės turi tautos kultürininky suvažiavimai, kultūri- 
nės parodos (meno, mokslo, ūkio ir kt.), mokslo ir meno muziejai, 
spaudos išplitimas, susisiekimo tobulumas ir visi kiti dalykai, ku- 
rie žadina ir palengvina kultūrinių vertybių plitimą plačiuose 
tautos sluoksniuose. 


b. Kultūros kūrėjų auklėjimas 


Aukštas kultūrinis lygis yra būtina sąlyga tautai tapti nacija. 
Bet jis vienas tautos dar nepadaro nacija. Aukšta tautos kultūra 
yra tik materialinis pagrindas nacijai. Iš jo turi išaugti asmeniniai 
visuotinės reikšmės žygiai, kurie būtų giliai įsišakniję tautinėje 
individualybėje ir sykiu būtų vertingi visai žmonijai. Tauta gali 
turėti gerą mokyklų tinklą, ilgą lavinimo laiką, gabių mokytojų, 
gerai organizuotas bibliotekas, bet jei neturi pasaulinio masto 
mokslininkų, menininkų, visuomenininkų ir religininkų, ji dar nė- 
ra nacija. Tiesa, aukštos kultūros metu paprastai atsiranda ir di- 
delių asmenybių. Bet vien aukšta kultūra apskritai dar nepagar- 
sina tautos vardo. 

Todėl šalia rūpinimosi pakelti bendrą kultūrinį tautos lygį tu- 
ri eiti ir kultūros kūrėjų auklėjimas. „Ypatingų tautos asmenų rengi- 
mas yra kiekvieno žmogaus istorinio gyvenimo su dramatinėmis 
jojo įtampomis ir kiekvienos kultūros pažangos, kuri glūdi darbo 
pasidalinime ir svetimų elementų suderinime su savaisiais, sąly- 

ga“. Genijai, sakoma, gimsta. Bet genijai ir žūsta, jei jie neranda 
tinkamų sąlygų savo gabumams išvystyti. Genialumo ir talentin- 
gumo užuomazgos taip pat reikalauja auklėjimo, kaip ir bet kurie 
kiti prigimties duomenys. Dėl to nacionalinis auklėjimas turi žiū- 
rėti, Kad nežūtų nė vienas tautos talentas, kad nė vienas nesu- 
skurstų ir nesunyktų. Didžių kultūros kūrėjų negalima išauklėti 
tiesioginiu būdu, kaip kurpių ar stalių. Bet galima sudaryti tokias 
sąlygas, kuriomis prigimti gabumai išsiskleistų ir subręstų. 

Šiam reikalui visų pirma tarnauja gabių mokinių atranka. Kai 
lavinimas buvo labiau individualizuojamas, kai jaunimas mokėsi 
pas atskirus asmenis, šitoji problema nebuvo tokia aštri. Bet šian- 
dien, kai mokyklų klasės turi po kelias dešimtis žmonių ir kai ši- 
tos kelios dešimtys paskęsta šimtiniame visumos skaičiuje, reikia 
ypatingai susirūpinti, kad masėje nežūtų tie, kuriuos prigimtis 
skiria ypatingiems uždaviniams. Mūsų lavinimo sistema yra nau- 
dinga vidutinėms dvasioms, nes ji duoda progos sueiti su visais 
ir mokytis visko. Bet ji yra kenksminga gabiesiems, nes šitoje žmo- 
nių ir daiktų visumoje jie lengvai praranda specialius savo palin- 
kimus. Humanistinių gimnazijų programa yra skiriama dvasios 
mokslų atstovams. Tuo tarpu jose mokosi ne vienas būsimasis 
gamtininkas, fizikas ar matematikas. Komercinės gimnazijos ren- 
gia komersantus. Tuo tarpu jas galbūt lanko būsimi filosofai, isto- 
rikai ar filologai. Ir jei tik laiku nėra atkreipiamas dėmesys į skir- 
tingus šitų žmonių palinkimus, jei nepatariama jiems keisti 
lavinimosi krypties, jie lengvai gali apsilenkti su prigimtu savo 
pašaukimu ir pražudyti savo talentus. Gabiųjų tad atranka šian- 
dien sudaro labai svarbų ir labai sunkų bendrojo, o ypač tautinio 
auklėjimo uždavinį. Mokykla, kuriai rūpi tautos ateitis, negali pra- 
eiti tylomis pro tuos, kurie parodo kurių nors specialių palinki- 
mų. Gabūs mokiniai turi būti visokeriopai remiami, padedant 
jiems pakilti iki tokio aukščio, kokį tik jiems leidžia įgimti jų ta- 
lentai. Dėl to konkursai, stipendijos, premijos, pašalpos ir kiti šios rū- 
šies dalykai yra būtini, kad tauta galėtų susilaukti didžių kultü- 
ros kūrėjų. 


2 J. Mausbach. Aus kath. Ideenwelt, p. 392. 

Tobulėjant tautos kultūrai, vis labiau darosi jaučiamas reika- 
las pasidalyti kultūrinį darbą. Iš pradžių, kada kultūra dar nėra 
aukšta, enciklopediškumas yra labiau pageidaujamas negu siau- 
ras speciališkumas. Tuo metu atskiri kultūrininkai turi aprėpti 
daugybę sričių ir dirbti jose visose. Mūsų tautos atgimimo tarps- 
nyje turėjome žmonių, kurie buvo medikai, istorikai, filologai ir 
publicistai (J. Basanavičius, V. Kudirka ir kt.), teologai, visuome- 
nininkai ir literatai (Maironis), filosofai, matematikai ir kritikai 
(Jakštas) ir t. t. Jie turėjo atgaivinti visą lietuviškąją kultūrą, todėl 
buvo priversti visiems būti viskuo. Bet kai kultūra tobulėja, kai ji 
išsiskirsto sritimis, enciklopediškumas turi užleisti vietą atskiroms 
specialybėms. Šiuo metu kaip tik ir atsiranda reikalas pasirūpinti tin- 
kamu specialistų rengimu. Ne visos tautinės kultūros sritys tobulėja 
vienodu spartumu. Vienose kartais atsiranda net genialių laimė- 
jimų (pvz., mūsų tapyba), tuo tarpu kitos - tik vegetuoja (pvz., 
mūsų literatūros mokslas). Pakelti atsilikusias sritis gali tik gabūs 
tų sričių darbinirtkai. Nacionalinis auklėjimas todėl turi rūpintis 
ne tik apskritai kūrybinių žmonių auklėjimu, bet ypatingai atkreip- 
ti dėmesį į parengimą darbininkų toms sritims, kurios yra atsili- 
kusios. Steigti specialias mokyklas, siųsti gabesnius jų mokinius į 
tuos kraštus, kur atitinkama sritis yra išsivysčiusi, pažadinti tau- 
tos susidomėjimą atsilikusia sritimi — visa tai yra priemonės, ku- 
rios gali vajaus keliu subrandinti tautinę kultūrą ir parengti jai 
kvalifikuotų specialistų. 


c. Šviesuomenės auklėjimas bendradarbiavimui su liaudimi 


Viduriniais amžiais visuomenė buvo susiskirsčiusi į luomus 
pagal dirbamą darbą. Naujieji laikai įvedė suskirstymą pagal išsi- 
lavinimo laipsnį. „Naujasis padalinimas turėjo dar didesnės ski- 
riamosios įtakos negu senasis, nes jis skyrė žmones ne tik iš vir- 
šaus, bet ir iš vidaus; jis paneigė tautos kultūros vieningumą ir jį 
palaidojo“. Jeigu naujųjų laikų kultūra pasidarė bespalvė ir be- 
kraujė, tai gerokai ir dėl to, kad beveik visose tautose šviesuome- 


5 Fr. X. Eggersdorfer. Jugendbildung, p. 17. 

nė buvo atitrūkusi nuo liaudies. Šitas atitrūkimas buvo ypač žy- 
mus ir kenksmingas mūsų tautoje, nes mūsų šviesuomenė paneigė 
ne tik liaudį, bet ir pačią tautybę. Dėl to „lietuviai negalėjo sukurti 
nei pastovios valstybės, nei pilnutinės tautinės civilizacijos... Visa 
tautinė Lietuvos evoliucija išėjo iš normalių vėžių ir žengė nepa- 
prastais keliais į pilnutinės tautos ideala“'*. Tokią tautinę dramą, 
didesnę ar mažesnę, pergyveno naujaisiais laikais kiekviena tau- 
ta. Todėl dabar tautinis sąjūdis ypatingai pabrėžia liaudį kaip tau- 
tinės kultūros šaltinį. „Prie žemės prisirišusi liaudis, kaip tautos 
galybės versmė, šiandien darosi tautiškai politinio auklėjimo cen- 
tras”. Būdama bendruomeniška visame gyvenimo plote, turė- 
dama ypatingai artimų ryšių su gamta, saugodama tautines tra- 
dicijas, liaudis tampa nepakeičiamu tautinės kultūros pagrindu, 
iš kurio nuolatos kyla naujų ir ryškių kultūrinių lyčių. 

Šviesuomenės auklėjimas bendradarbiauti su liaudimi turi du 
uždaviniu: atskleisti jaunimui šviesuomenės prasmę ir įpratinti jį dirbti 
santykiuose su liaudimi. Jaunimui turi būti gerai išaiškinta, kad švie- 
suomene nesudaro nei atskiro luomo, nei socialinės klasės, kad 
šviesuolių negalima gimti, bet reikia juo tapti lavinantis ir auklė- 
jantis. Jaunimas turi žinoti, kad šviesuolis iš esmės yra liaudies 
vadas, nurodąs josios gyvenimo kryptį ir įprasminęs josios kūry- 
bą. „Todėl į liaudies vadus tinka vien tie rinktiniai žmonės, kurie 
pasižymi ir aiškiu protu, ir tvirta valia, ir pilna entuziazmo širdi- 
mi... Tikras inteligentas arba žmogus, iškilęs iš plačiosios masės, 
yra vien tas, kas visais atžvilgiais yra kilnus, kitaip tariant, kas 
yra geruolis arba aristokratas neiškraipyta šito žodžio prasme“. ni 
Žmogus tampa šviesuoliu tik vispusiškai tobulėdamas. Šviesuo- 
menė nėra uždara kasta, bet geriausi tautos nariai. Noras tapti švie- 
suoliu yra noras tapti geresniu žmogumi. 

Šviesuomenę su liaudimi suartina pirmiausia mokykla. Nacio- 
nalinio auklėjimo atžvilgiu yra nepateisinamos atskiros mokyklos 


H St, Šalkauskis. Lietuvių Tauta ir jos ugdymas, p. 15. 

5 E. Krieck. Völkische Erziehung aus Blut und Boden, p. 307, „Inter- 
nationale Zeitschrift für Erziehungswissenschaft, 3 s. 1933/34. 

15 St. Šalkauskis. Ateitininkų ideologija, Kaunas, 1933, p. 32. 

šviesuomenės ir liaudies vaikams. Galima mokyklas skaldyti pa- 
gal gabumus, pagal specialybę, amžių, lytį, bet negalima jų skal- 
dyti pagal luomus. Į lavinimo organizaciją neturi būti įvestas luomi- 
nis principas, nes jis prieštarauja ir pačiam ugdymui, ir tautinei kultūrai. 
Bendros įvairių luomų mokyklos labiau praplečia mokinių akira- 
tį negu luominės. Jose mokiniai jau nuo pat mažens įpranta daly- 
vauti visų klasių gyvenime ir suprasti visų luomų reikalus. Dėl to 
laimi ir ugdymas, nes jis darosi platesnis, ir tautinė kultūra, nes čia 
yra dedami pamatai vėlesniam josios vieningumui. 

Didelės reikšmės turi ir vadinamoji darbo tarnyba. Ji yra dar 
visai naujas padaras ir kol kas retai kur praktikuojama (Vokietijo- 
je). Bet josios svarba šviesuomenės suartėjimui su liaudim glūdi 
jau pačioje josios esmėje. Ji suveda šviesuolius ir liaudį vienam 
bendram tikslui, būtent konkrečiam darbui. Rankų darbas, bendrai 
atliekamas, žadina solidarumą, nes priverčia žmones pagelbėti 
vienas kitam ir veikti sutartiniu būdu. Jis leidžia asmeniui pa- 
jausti save kaip bendruomenės narį ir savo atsakingumą šitai ben- 
druomenei. Šv. Benediktas savo reguloje įrašė, kad „keletą valan- 
dų broliai turi dirbti rankų darbą ir keletą valandų skaityti“. Jis 
intuityviai suvokė, kad rankų darbas palaiko ne tik sveikatą, bet 
ir bendruomenės drausmę, ir josios narių-susipratimą. Kas dirba 
protu, dirba vienas; kas dirba rankomis, dirba su daugeliu. Ran- 
kų darbo praktikoje glūdi visos gerosios socialinio bendravimo 
ypatybės. Todėl mūsų laikais atsirandanti darbo tarnyba daug ža- 
da ne tik apskritai tautos kultūrai (tarnaujantieji padaro nemažai 
naudos, tiesdami naujus kelius, statydami tiltus, namus ir t. t.), 
bet ir specialiai šviesuomenės suartėjimui su liaudimi. 

Į darbo tarnybą yra panaši krašto apsaugos tarnyba, kurioje taip 
pat esama visokių luomų ir visokio išsilavinimo žmonių. Ji taip 
pat gali nemažai padėti šviesuomenės auklėjimui bendradarbiauti 
su liaudimi. Vis dėlto kariuomenė neatstoja darbo tarnybos, nes 
ji, viena vertus, yra skiriama tik pusei tautos narių - vyrams, kita 
vertus, jai trūksta svarbiausio vienijančio prado - rankų darbo. 
Bendra mankšta yra visai kitokio pobūdžio negu rankų darbas. 
Mankšta jungia žmones mechaniškai, darbas-- organiškai. Be to, 
darbo tarnyboje dalyvauja visas jaunimas - ir vyrai, ir moterys. 

Taigi mokykla, darbo tarnyba ir krašto apsaugos tarnyba yra trys svar- 
biausios priemonės įpratinti šviesuolius dirbti santykiuose su liaudimi. 


. II. AUKLEJIMAS TAUTINIAM PAŠAUKIMUI 
1. Tautinio pašaukimo sąvoka 


Ieškoti tautinio pašaukimo reiškia ieškoti tautos prasmės ir jo- 
sios buvimą pateisinti žmonijos akivaizdoje. Tauta negyvena tik 
sau. Tauta, kaip ir kiekviena būtybė, turi savą tikslą, kurio siekia 
pagal imanentinius savo dėsnius ir pagal transcendentinių sąly- 
gų veikimą. „Tautybė nėra aukščiausia idėja, kuriai mes turime 
tarnauti. Tautybė yra gyva, natūrali ir istorinė jėga, kuri pati turi 
tarnauti aukščiausiai idėjai, šita tarnyba pateisinti savo buvimą ir 
ji įprasminti“! Tautinio pašaukimo problema yra tautos tikslo ir 
josios gyvenimo prasmės problema. 


a. Tautinio pašaukimo susidarymas 


Kiekvienas pašaukimas yra apsprendžiamas dviejų dalykų: bü- 
tybės prigimties ir josios gyvenimo visuomenėje. Prigimtis parengia 
sugebėjimų dirbti tam tikrą darbą. Gyvenimas visuomenėje juos 
išryškina, duoda medžiagos jiems veikti ir kreipia juos tam tikra 
linkme. Tauta, būdama individualybė, turi savą prigimtį. Būda- 
ma viena tauta šalia kitų, gyvena visuomenėje. Tautos prigimtis 
yra tautinė josios individualybė. Tautos visuomenė yra žmonija. Tau- 
tinė individualybė ir Žmonija yra tie veiksniai, kurie kildina tau- 
tai josios pašaukimą. 

Tautinė individualybė yra materialinis tautos pašaukimo pa- 
grindas. Tautinis pašaukimas taip santykiuoja su tautine individualy- 
be, kaip individo darbai su jojo gabumais. Tauta, išėjusi istorijos vai- 
dyklon, nėra tabula rasa. Rasė ir gyvenamoji aplinka parengia joje 
tam tikrų sugebėjimų, kurie vėliau ryškėja, bręsta ir apreiškia 


! V. Solovjov. Nationale und politische Betrachtungen, p. 35. 

išvidinį savo linkimą. Juose kaip tik ir keroja tautinio pašaukimo 
šaknys. „Tautos pašaukimas yra josios palinkimas į tam tikrus 
uždavinius, kurie pareina nuo prigimtųjų jos ypatybių“? „Tauty- 
bė arba tautiškumas yra pozityvinė jėga, ir kiekviena tauta pagal 
savo charakterį yra apspresta ypatingai tamybai“.3 Tautinė indivi- 
dualybė, kaip organiškas tautos polinkių ir sugebėjimų junginys, yra 
materialinė tautinio pašaukimo atrama ir pirmoji jo apsprendėja. 
Tautos prigimtis parengia jai tam tikrų sugebėjimų. Tautos gy- 
venimas Zmonijoje juos objektyvuoja ir pakreipia tam tikra linkme. 
Kaip individas savo gabumus apreiškia tik dirbdamas visuome- 
nėje, taip tauta savo genijų parodo tik vykdydama tam tikrą žygį žmo- 
nijoje. Žmonija nėra žmogiškųjų individų suma. „Žmonija nesusi- 
deda iš asmenų, šeimų ir tautų; atvirkščiai, asmenys, šeimos ir 
tautos suponuoja žmoniją“. Tik renesanso individualizmas pa- 
neigė žmonijos bendruomeniškumą ir atskirą individą padarė 
žmonijos palaikytoju. „Jis atplėšė mus nuo mūsų pačių esmės pa- 
grindo ~ nuo mus gimdančios, apimančios ir palaikančios žmo- 
nijos“.3 Bet šiandien Žmonijos kaip bendruomenės sąvoka vėl grįž- 
ta į žmonių mąstymą ir veikimą. Šiandien vėl pradedama žmoniją 
suvokti kaip organišką vienį, turintį savą paskyrimą, savą tikslą 
ir vieną bendrą darbą. Vis dėlto žmonija apskritai negali būti šito 
darbo vykdytoja. Bendruomenė yra veikimo priėmėja ir palaiky- 
toja, bet ji negali būti veikėja arba v ykdomoji priežastis. Bendruome- 
nės veikėjais visados esti josios nariai. Žmonijos nariai, kaip ma- 
tėme, kalbėdami apie kosmopolitizmą, yra taūtos. Todėl jos yra 
tikrosios bendro visos žmonijos darbo vykdytojos. „Kiekviena tau- 
ta yra pašaukta subrandinti, atbaigti ir išryškinti vieną kurią ypa- 
tingą bendrojo žmogiškumo sritį“.* Tautinis pašaukimas žmonijos 
atžvilgiu yra ne kas kita, kaip tautos dirbama visuotinio darbo dalis. 
Bet kaip kiekviena dalis yra palenkta visumai, taip ir tautinis 


2 St. Šalkauskis. Lietuvių Tauta ir jos ugdymas, p. 118. 

* V. Solovjov, op. cit., p. 7. 

* V. Solovjov, cit. St. Šalkauskis, L'âme du monde dans la philosophie 
VI. Solovjov, 52 p. 9 (metai ir vieta nepaž.). 

* K. Adam. Das Wesen des Katholizismus, Düsseldorf, 1928, p. 63. 

“ E. Krieck. Erziehungsphilosophie, p. 39. 

pašaukimas yra palenktas bendrajam žmonijos paskyrimui. Vi- 
suotinis žmonijos žygis nurodo tautos pašaukimo kryptį, prasmę 
ir tikslą. Tautos įsijungimas į bendrą darbą įprasmina kultūrinius 
josios žygius, padaro juos vertingus ir laimi jiems nepakeičiamą 
vietą žmonijos kultūroje. Be tautinės individualybės tautinis pa- 
šaukimas būtų be pagrindo: jis būtų nerealus. Be žmonijos jis liktų 
tik išvidinis likimas; jis būtų neobjektyvus. Tautos prigimtis tautinį 
pašaukimą prirengia, žmonija jį išvysto ir atbaigia. Ji išveda jį iš 
grynai subjektyvinės prigimtosios srities ir palenkia aukščiausiam 
žmonijos gyvenimo tikslui. Ji apreikšdina tautos dvasią ir tautos 
linkimą padaro tikru tautiniu genijumi. 

Tautinio pašaukimo susidarymas dar kartą parodo, kad tikra- 
jam tautos gyvenimui netinka nei nacionalizmas, nei kosmopoli- 
tizmas. Pasilikti tik tautos prigimties srityje, kaip nori nacionaliz- 
mas, reiškia tenkintis tik subjektyviomis galimybėmis. Atsisakyti 
nuo tautinės individualybės, kaip stengiasi kosmopolitai, reiškia 
išgriauti realią tautinio pašaukimo atramą. Nacionalizmas pada- 
ro tautą nevaisingą todėl, kad kūryba stokoja aukštesnės prasmės. 
Kosmopolitizmas tautą išsekina dėl realaus pagrindo kūrybai sto- 
kos. Tauta gali vaisingai vykdyti savo pašaukimą tik tada, kai ji 
atsiremia į individualinę savo prigimtį ir sykiu siekia aukščiau- 
sių Žmogiškumo sričių. 


b. Tautinis pašaukimas kaip subjektyvinis linkimas 


Tautinį pašaukimą galima svarstyti dvejopai: santykiuose su tau- 
tine individualybe ir santykiuose su žmonija. Tautos prigimtis ir žmo- 
nija yra du veiksniai, kurie tautinį pašaukimą sukuria ir kurie tu- 
ri su juo nuolatinių santykių. Kiek tautinis pašaukimas kyla iš 
tautos prigimties, tiek jis yra subjektyvus tautos linkimas. Kiek jis 
yra apspręstas bendro žmonijos paskyrimo, tiek jis yra objektyvus 
tautos žygis. 

Subjektyviai tautinis pašaukimas yra pagrindinis tautos linkimas 
ir išvidinė josios individualybės struktūra. Tautinėj individualybėje 
glūdi daugybė jėgų ir gabumų. Bet visi jie telkiasi aplink vieną 
kurį svarbiausią linkimą, kuris juos apvaldo ir savo charakteriu 

paspalvina. Pagrindinis tautos linkimas įspaudžia žymių visai jo- 
sios kūrybai. Tautinės kūrybos analizė galėtų vieną tokį svarbiau- 
sią linkimą rasti kiekvienoje tautoje. Jis kyla iš pačios tautos pri- 
gimties. Istorinis likimas, atsirėmęs į rasę ir gyvenamąją aplinką, 
atbaigia tautinę individualybę ir sykiu apsprendžia svarbiausią 
josios linkimą. Pats istorijos tekėjimas yra kintąs. Bet šitas kitimas 
palieka pastovių įspaudų, kurios ir nulemia tautos likimą. Rasinė 
tautos sudėtis ir biologinė kilmė gali kartais neturėti vienokių ar 
kitokių ypatybių, bet jų gali būti įdiegęs istorinis likimas. Vienos 
tik rasinės kilmės susekimas tautinio pašaukimo iki galo dar ne- 
atskleidžia. Lietuvių tauta, pvz., gali nebūti atėjusi iš Azijos. Bet 
tai dar nereiškia, kad ji neturėtų savoje individualybėje Rytų pra- 
dų. Ilgas istorinis josios santykiavimas su Rytų Europos slavais, 
mios įtakos. Griuvus Azijos hipotezei, dar anaiptol neZlunga nuo- 
monė, kad Lietuva iš tikro savyje jungia du pasauliu, nes sinteti- 
nis josios pobūdis yra kilęs iš istorinio josios likimo. Todėl norint 
susekti tautos pašaukimą, yra būtina ištirti visus veiksnius, for- 
muojančius tautinę individualybę, būtent: rasę, gyvenamąją ap- 
linką ir istorinį likimą. 

Taigi subjektyviai suprastas tautinis pašaukimas yra pagrindi- 
nis tautinės individualybės linkimas į kurį nors kultūrinį žygį, kilęs 
iš tautą formuojančių veiksnių įtakos. Juo tautinė individualybė 
yra tobulesnė ir turtingesnė, tuo tautinis pašaukimas yra reikšmin- 
gesnis. „Juo tautos jėga yra žymesnė, tuo labiau ji turi pakilti vir- 
šum tautinio egoizmo ir tuo uoliau ji turi tarnauti žmonijai“? Šitoji 
tarnyba dažnai esti net nenujaučiama. Tuomet tauta, sakoma, vyk- 
do savo uždavinį instinktyviai. Bet net ir nežinodama ji eina į tam 
tikrą tikslą, stumiama išvidinių savo prigimties dėsnių. 


c. Tautinis pašaukimas kaip idėjos realizavimas 


Objektyviai suprastas tautinis pašaukimas yra patsai tautos 
vykdomas žygis, kuriuo ji dalyvauja bendrame žmonijos pasky- 


7 V. Solovjov. Nationale u. politische Betrachtungen, p. 36. 

rime. Jis yra tikras kultūrinis veiksmas, vadinasi, tam tikros idė- 
jos realizavimas. „Tautos gyvena ir veikia ne savo ar medžiagi- 
nių savo reikalų vardu, bet vardu savo idėjos, vardu to, kas joms 
svarbiausia, kas būtina pasauliui ir kuo jos gali jam patarnauti“ 
Vykdydama savo pašaukimą, tauta tampa tam tikros idėjos skel- 
bėja, josios pranašė ir vykdytoja. Žmonijos atžvilgiu tautinis pašau- 
kimas yra vienos kurios visuotinės idėjos realizavimas. 

Tautinis pašaukimas, kaip linkimas į tam tikros idėjos vykdy- 
mą, tautai taip pat nėra atsitiktinis. Tai, ką tauta jaučia savyje, ko 
ji yra stumiama iš vidaus, ji stengiasi realizuoti šalia savęs (ad ex- 
tra). Subjektyvinis linkimas apsireiškia objektyviniais žygiais. Tau- 
tinis pašaukimas kaip idėjos realizavimas tampa tautos eksteriorizacija. 
Tauta tarsi išeina iš savęs, kad tai, kas glūdi joje, gautų kūną ir 
apsireikštų regimu pavidalu. Tautinis pašaukimas kaip pagrin- 
dinis tautos linkimas ir tautinis pašaukimas kaip idėjos realizavi- 
mas yra tas pats dalykas, tik svarstomas kitu atžvilgiu. Kai tauti- 
nį pašaukimą imame ryšium su tauta, jis yra pagrindinis josios 
individualybės linkimas. Kai tautinį pašaukimą imame ryšium 
su žmonija, jis yra visuotinės idėjos realizavimas. Tautinis pašau- 
kimas kaip objektyvinis žygis nėra tautai primetamas iš viršaus, 
bet surandamas joje pačioje. Vykdytina idėja yra susekama pagrindi- 
niame tautos individualybės linkime. Kai prof. St. Šalkauskis įrodi- 
nėja, kad mūsų tautos pašaukimas yra „realizuoti savo civilizaci- 
joje dviejų pasaulių arba, tikriau, dviejų mūsų pasaulio pusių 
sintezę““?, tai nereiškia, kad šitas uždavinys būtų sumanytas ir pa- 
siūlytas tautai kaip graži idėja, bet tai reiškia, kad tautinės mūsų 
individualybės prigimtis savaime linksta į kultūrinę sintezę, kad 
Rytų ir Vakarų pradų derinimas yra pagrindinis mūsų tautos lin- 
kimas. Tiesa, galima apsirikti tiriant tautinę individualybę. Tarp 
suvoktos idėjos ir pagrindinio tautos linkimo gali nebūti natūra- 
laus atitikimo. Bet net ir tokiu atveju tautinis pašaukimas kaip 
idėjos vykdymas esti kildinamas iš pačios tautos. Kaip niekas ne- 
gali sukurti tautai svarbiausio josios linkimo, taip niekas negali 


* V. Solovjov. Nationale Frage im Lichte der Sittlichkeit, p. 59. 
° St. Salkauskis. Lietuvių Tauta ir jos ugdymas, p. 48. 

išrasti jai vykdytinos idėjos. Ją galima tik atrasti pačioje tautos 
prigimtyje, iškelti aikštėn, išaiškinti, pateisinti ir pradėti sąmo- 
ningai vykdyti. Visos konkrečių pašaukimų teorijos ir eina šiuo 
keliu. 


d. Anttautinis tautinio pašaukimo pobūdis 


Tautinis pašaukimas kaip subjektyvus tautos linkimas glūdi 
tautos gelmėse ir yra dar grynai josios pačios dalykas. Tautinis 
pašaukimas kaip visuotinės idėjos vykdymas jau pralaužia tauti- 
nes sienas ir įgyja anttautinio pobūdžio. Kultūrinis tautos žygis, 
kuriuo ji objektyvuoja pagrindinį savo linkimą, yra vykdomas ne tautai, 
bet žmonijai. „Visų senų ir naujų tautų istorija mus moko to pačio 
dalyko: visos jos savo klestėjimo ir didybės metu nujautė savo 
reikšmę ir matė savo tautinį savotiškumą ne savyje, bet kuriame 
nors bendrame, anttautiniame dalyke, į kurį jos tikėjo, kuriam tar- 
navo, kurį realizavo kūrybiniu savo veiklumu ir kuris buvo tauti- 
nis savo kilme ir savo apraiškomis, bet visuotinis savo turiniu ir 
realiomis savo pasekmemis”.' Tauta realizuoja kurią nors idėją 
savo, kaip žmonijos nario, gyvenime ir laimi jai anttautinės ver- 
tės. Tautos žygis, būdamas josios pašaukimas, visados esti įjung- 
tas į bendrojo visos žmonijos paskyrimo vykdymą. Todėl jis yra 
tautinis savo pagrindu, bet anttautinis savo reikšme ir savo išda- 
vomis. 

Todėl juo tautos pašaukimas yra universalesnis, tuo jis yra tautiš- 
kesnis. Tautinio pašaukimo universalumas yra visuotinis jojo reikš- 
mingumas. Bet juo jis, kaip realizuojama idėja, yra svarbesnis ir 
reikšmingesnis, tuo labiau jis turi būti įsišaknijęs tautinėje indivi- 
dualybėje. Vykdomas tautos žygis visados turi savo atramą jo- 
sios prigimtyje. Kai tauta siekia idealo ir renkasi priemonių jam 
įkūnyti, ji yra stumiama išvidinio savo linkimo. Bet idealo aukš- 
tumą turi atitikti galių stiprumas. Juo tautos idealas yra kilnesnis, 
tuo josios galios turi būti didesnės. Kūrybiniai tautos žygiai, nese- 
mią jėgų iš tautinės individualybės, negali įgyti visuotinės reikš- 


10 V. Solovjov. Nationale Frage im Lichte der Sittlichkeit, p. 59. 

mės. Į visuotinį reikšmingumą einama tik per gilų tautiškumą. Todėl 
jei tauta vykdo didelės reikšmės idėją, šita idėja būtinai turi turėti 
gilią ir stiprią atramą tautos prigimtyje. Juo labiau ji išplinta, tuo 
labiau turi būti jaugusi į tautinę individualybę. Reikšmingas uni- 
versalumas visados suponuoja reikšmingą tautiškumą. Tautiškų- 
me tautinis pašaukimas semiasi gyvybės. Universalume jis randa 
savo atbaigą ir galutinę prasmę. 

Taigi tautinis pašaukimas, suprastas pilnutine prasme, yra univer- 
saliai reikšmingos idėjos vykdymas, kyląs iš pagrindinio tautinės indi- 
vidualybės linkimo, sukurto rasės, gyvenamosios aplinkos ir istorinio 
likimo. Tautų kilimo veiksniai suformuoja svarbiausią tautos lin- 
kimą. Tautinė individualybė jį palaiko, ugdo ir gaivina. Tautos 
gyvenimas žmonijoje ir dalyvavimas josios paskyrime jį objekty- 
vuoja ir pakreipia tam tikra linkme. Universaliai reikšminga idėja 
galop jį įprasmina ir padaro vertingą. Tautinis pašaukimas iš sub- 
jektyvaus tautos linkimo per jo apsireiškimą kultūrine kūryba kyla 
ligi anttautinės idėjos, kurios vykdymas pateisina tautos buvimą 
ir atskleidžia josios gyvenimo prasmę. 


e. Tautinio pašaukimo reikšmė 


Surasti tautinį pašaukimą reiškia surasti vadovaujantį ir orga- 
nizuojantį pradą, kuris sutelkia aplink save visą tautos gyveni- 
mą. Suvokusi ir sąmoningai vykdydama savo uždavinį, tauta iš- 
sivaduoja iš didesnio ar mažesnio pakrikimo, kuris visados esti 
tol, kol tautinis pašaukimas yra nesąmoningas. Prigimtas tautos 
linkimas yra per silpnas ryšys, kad galėtų visą kultūrinę tautos 
kūrybą palenkti vienam tikslui. Savaimingumo tarpsnyje tautos 
gyvenime visados stoksta tikrojo vieningumo. Tik tautinio pašau- 
kimo suvokimas ir sąmoningas jo vykdymas pakelia tautą į tikro- 
sios vienybės laipsnį. 

Antra vertus, tautinis pašaukimas tautos gyvenimą paryškina. 
Tauta darosi vieningesnė savo vidum ir savo žygiais ir dėl to ryš- 
kesnė savo formomis. Kol tauta savo pašaukimo nevykdo, tol mi- 
nėtas pakrikimas esti ne tik gyvenime, bet ir objektyviuose laimė- 
jimuose. Tautinė jų lytis neapsireiškia visu tobulumu, nes ji neturi 

vertingo turinio, kuris leistų įsikūnyti tobuloms formoms. Tik ta- 
da, kai tautinis pašaukimas pakreikia tautą į visuotinės reikšmės 
idėją, tik tada tautinės lytys esti pripildomos reikšmingo turinio 
ir tik tada jos atskleidžia savo originalumą. 

Visa tai pakelia tautą į aukštesnį josios buvimo laipsnį. Tauta 
nustoja buvusi tik istoriniu ar etnologiniu faktu ir tampa neatsto- 
jamu visuotinės kultūros vyksmo veiksniu. Tautinis pašaukimas pa- 
daro tautą nacija. „Savo pašaukimo pildymas plačiame žmonijos 
gyvenime yra tautai pagrindinė sąlyga tapti nacija, nes tik tokiu 
būdu ji įgauna aukštesnę buvimo raciją kultūringų tautų šeimo- 
je“." Individualumas ir universalumas yra du poliai, kurių sinte- 
zė prigimtojoje mūsų tikrovėje visados yra tik siekiamasis idea- 
las. Individualinė buitis yra netobula. Kaip kiekvienas individas 
pačia savo prigimtimi trokšta tapti universaliu, nenustodamas kar- 
tu savo individualybės, taip ir tauta ilgisi universalumo arba vi- 
suotinumo. Tautinis pašaukimas, būdamas anttautinio pobūdžio, 
kaip tik ir laimi tautai šitą universalinį charakterį. Tauta, vykdy- 
dama visuotinę idėją ir aktyviai dalyvaudama žmonijos paskyri- 
me, įsijungia į universalinį gyvenimą, praplečia savo sąmonę ir 
savo kūrybą. „Kiek kūrybinis tautos veikimas yra visuotinis, tiek 
visuotinė yra ir josios sąmonė“ .12 


J. Sąlygos tautiniam pašaukimui vykdyti 


Norint surasti tautinį pašaukimą, reikia ištirti tautinę indivi- 
dualybę. Tautiniam pašaukimui vykdyti reikia parengti tam tik- 
ras sąlygas. Prof. St. Salkauskis suranda jų trejetą: 1) etninis tau- 
tos gyvastingumas, arba tautiniu atžvilgiu aktyvus pobūdis; 2) 
trumpiau ar ilgiau tverianti istorinė evoliucija; 3) reflektyvinis sa- 
vo tautybės suvokimas“ *. Etninis tautos gyvastingumas, arba ak- 
tyvusjosios pobūdis, pareina nuo tam tikrų josios individualybės 
ypatybių. Tautiniam pašaukimui vykdyti jos turi būti jau tiek iš- 
sivysčiusios, kad iš gryno buvimo pereitų į veikimą, kad tai, kas 


"St. Šalkauskis. Lietuvių Tauta ir jos ugdymas, p. 118. 
*2 V. Solovjov. Nationale Frage im Lichte der Sittlichkeit, p. 60. 
B Op. cit., p. 10. 


318 


tautoje glūdi tik prigimties davinių pavidalu, virstų realiomis vei- 
kiančiomis jėgomis. Kol etninės ypatybės nėra išvystytos ligi aukš- 
tesnio laipsnio, tol tautinis pašaukimas yra tik subjektyvus linki- 
mas, dar negalįs apsireikšti objektyviniais žygiais. 

Su etniniu gyvastingumu yra surišta istorinė tautos evoliucija, 
kuri etnines ypatybes išryškina ir atbaigia. Tauta turi išgyventi 
tam tikrą ilgesnį ar trumpesnį istorinį tarpsnį, kuris subrandina 
tautą josios viduje ir būsimai josios kultūrai parengia originalių 
lyčių. Istorinė tautos evoliucija yra ne kas kita, kaip istorinis jo- 
sios likimas, kuris padaro tautą kultūriniu vienetu. Kol tauta šito 
tarpsnio dar nėra išgyvenusi, tol ji negali vykdyti savo pašauki- 
mo, nes jis dar nėra tiksliai susiformavęs. Tiesa, tam tikrų polin- 
kių jau yra tautoje ir kaip gamtiniame vienete. Bet jiems kryptį, 
prasmę ir tikslą nurodo tik istorinis likimas. 

Reflektyvinis tautybės suvokimas yra skirtingas nuo instink- 
tyvaus jojo pajautimo. Instinktyviai savo individualybę tauta jau- 
čia visados. Bet tautiniam pašaukimui vykdyti jo nepakanka. Tau- 
tinis pašaukimas kaip realizuojama idėja turi būti sąmoningas 
tautos siekimas. Jis turi kilti iš savęs pažinimo. Tauta turi suvokti 
save reflektyviai, vadinasi, žinoti, kas ji yra ir kam ji yra skiriama. 
Tautinė individualybė turi būti tautos permąstyta ir pažinta. Tik 
tokiu būdu tauta gali tinkamai apsispręsti savo pašaukimo atžvil- 
giu ir tinkamai jį vykdyti. Surasti savo pašaukimą reiškia pažinti savo 
esmę. Todėl be reflektyvinio tautybės suvokimo yra negalimas ne 
tik tautinio pašaukimo vykdymas, bet ir jo suradimas. 

Rengti šias sąlygas tautoje reiškia auklėti ją tautiniam pašau- 
kimui. 


2. Tautos rengimas josios pašaukimui 
a. Naujųjų kartų įsąmoninimas 
Tautos dažnai vykdo savo pašaukimą nesąmoningai. Pagrin- 
dinis jų individualybės linkimas savaime kreipia visą jų gyveni- 
mą tam tikra linkme ir realizuoja tam tikrą idėją. Tiesa, kiekvienoje 

tautoje atsiranda būrelis žmonių, kurie suvokia savo tautos idea- 
lą ir išvysta josios kelius gyvenimo vyksme. Izraelio pranašai, ry- 
miečių Vergilijus, vokiečių Hegelis ir Fichte buvo savo tautos pa- 
šaukimo skelbėjai. Bet plačios masės tautinio uždavinio paprastai 
nesupranta. Vis dėlto tai nėra normalu. Nesąmoningas darbas nėra 
pageidaujamas nei individui, nei tautai. Bent šviesuomenė turėtų 
žinoti, kam josios tauta gyvena, ko ji siekia, kas yra josios idealas, 
į kurį krypsta visi josios kūrybiniai laimėjimai. Samoningas tauti- 
nio pašaukimo ir tautinio idealo siekimas suteikia kultūrinėms 
pastangoms didesnės prasmės ir patiems kultūrininkams - dides- 
nio džiaugsmo. Pirmasis tad auklėjimo tautiniam pašaukimui uždavi- 
nys ir yra atskleisti naujosioms kartoms tautos pašaukimą ir jojo siekia- 
mą idealą. 

Naujųjų kartų įsąmoninimas visų pirma turi sudaryti vieningą 
nusistatymą tautinio pašaukimo atžvilgiu. Kai visa tauta yra vienin- 
gai nusistačiusi savo idealo atžvilgiu, kai jo siekimas tampa išvi- 
dine josios jungtimi, galima tikėtis, kad jo realizavimas iš tikro 
bus sėkmingas. Antra vertus, kai tauta šiuo atžvilgiu yra pakri- 
kusi, kai josios idealas yra įvairiai suprantamas, ji neturi aiškaus 
kultūros centro, ir instinktyviam josios linkimui į bendrą uždavi- 
nį ne visada ir ne visi sąmoningai pritaria. Tokiu atveju negalima 
laukti, kad tauta savo pašaukimą vykdytų visai vaisingai. Dėl to 
naujosios kartos turi būti gerai supažindintos su tautinio pašau- 
kimo esme, su jojo kilme, su jo vykdymo būdais ir priemonėmis. 
Jos turi jausti, kad stovi prieš didį uždavinį, kuris laukia jų vyk- 
domas, kad visai tautai jis yra vienas, kad jo negalima paneigti 
arba iškreipti. Visus šituos klausimus jaunimui išaiškinti yra pa- 
šauktas tautinės kultūros mokslas (plg. I dalį). 

Svarbu taip pat yra įkvėpti naujosioms kartoms tikėjimą į tauti- 
nį savo idealą. Be tokio tikėjimo tauta negali gyventi. „Tauta, kuri 
neteko pasitikėjimo pačia savimi ir atsisakė savo idealo garbės, 
yra mirusi“."“ Tik tikėjimas žadina kultūrinę energiją ir įprasmina 
individualinius žygius. Tai nėra tautinio idealo sudievinimas ar 
suabsoliutinimas, bet tik žinojimas, kad yra centras, telkiąs aplin- 


MH. Maret, cit. E. Bocguillon. La crise du patriotisme a l'école, p. 390. 

kui save visą tautos gyvenimą. Toksai tikėjimas parodo, kad tau- 
tinis pašaukimas yra tautos gyvybės klausimas ir kad atsisakyti jį 
vykdyti reikštų pražudyti savo tautą. Tiesa, tautinis pašaukimas, 
kaip pastebi V. Solovjovas, „niekados nesiveržia kaip materiali- 
nis būtinumas, bet tik kaip moralinė pareiga... Pašaukimas arba 
toji ypatinga idėja, kurią dieviškoji mintis nurodo kiekvienai mo- 
ralinei būtybei, vis tiek ar ji būtų individas, ar tauta, ir kuri šitos 
būtybės sąmonėje apsireiškia kaip aukščiausias josios uždavinys - 
šitoji idėja kiekvienu atveju veikia kaip reali jėga ir apsprendžia 
visą moralinės būtybės gyvenimą dvejopu būdu: ji veikia kaip 
gyvenimo dėsnis, jei uždavinys yra vykdomas, ir kaip mirties dės- 
nis, jei jis nėra vykdomas““. Tauta, kaip ir individas, yra laisva. Ji 
gali klausyti savo prigimties balso, gali ir neklausyti. Bet kiekvienu 
atveju ji turi žinoti, kad atsisakyti savo pašaukimo reiškia už- 
gniaužti pagrindinį savo individualybės linkimą, kurio pražudy- 
mas neišvengiamai sukelia kultūrinį išsekimą ir mirtį. Nevykdy- 
dama savo pašaukimo, tauta netenka savo gyvenimo prasmės, 
savo tikslo, savo kūrybos krypties ir kultūrą telkiančio centro. Tau- 
ta pakrinka visame gyvenimo plote, o pakrikusi tauta jau yra mer- 
dinti tauta. Tautų žlugimo paslaptis dažniausiai glūdi praktinia- 
me savo idealo paneigime, todėl naujosios kartos turi tikėti į savo 
tautos idealą ir ryžtis jo siekti savo kūryba. 

Bet visų svarbiausia Hnkamai jaunimui išaiškinti moralinį tautinio 
pašaukimo pobūdį. Tautinis pašaukimas yra pašaukimas tikra šito 
žodžio prasme. Bet kiekviename pašaukime glūdi Harnavimo sąvo- 
ka. Tautinis pašaukimas yra ne tik privilegija dirbti vieną ar kitą 
visuotinės reikšmės darbą, bet ir tarnavimas bendrajam žmonijos 
paskyrimui. „Pašaukimo idėja dirbti žmonijos kultūrai gali būti 
savarankiška ir vaisinga tik tada, kai šitas pašaukimas yra supran- 
tamas ne kaip tariama privilegija, bet kaip tikra pareiga, ne kaip 
viešpatavimas, bet kaip tarnavimas”. Atsisakyti vykdyti savo 
pašaukimą reiškia atsisakyti atlikti savo pareigą ir netarnauti vi- 
suotiniam idealui. Blogai jį vykdyti reiškia blogai atlikti savo 


15 Nationale u. politische Betrachtungen, p. 181. 
16 V. Solovjov, op. cit. ibd. 

pareigą ir blogai tarnauti žmonijos paskyrimui. Ir vienu, ir kitu 
atveju tautos elgesys yra nedoras. Tarnybinis tautinio pašaukimo 
pobūdis pakelia jį į moralės sritį ir tampa tautai tikru doriniu iniperaty- 
vu, kylančiu iš pačios josios prigimties ir iš josios vietos žmonijo- 
je. Todėl naujosios tautos kartos turi gerai žinoti, kad tautinis pa- 
šaukimas yra dorinė tautos pareiga, kad jos yra atsakingos už josios 
atlikimą, kad tautinio pašaukimo vykdymas yra kilni tarnyba vi- 
suotinėje kultūroje ir kad šitas kilnumas įpareigoja tautą jį patei- 
sinti kūrybiniais savo žygiais.. 

Dorinis tautinio pašaukimo pobūdis neleidžia jo vykdyti savanau- 
diškais sumetimais. Šiuo atžvilgiu ne viena tauta pakartoja gilią Iz- 
raelio tragediją. Kai Izraelis buvo pašauktas prirengti Išganytojui 
kelią, jis manė galėsiąs ginklu pavergti pasaulį ir sotintis pagrob- 
tu auksu. Bet kai Išganytojas pasirodė ne karaliaus, bet elgetos 
pavidalu, kai jis atėjo ne kaip karo vadas, bet kaip Agnus Dei, Iz- 
raelis jo nepripažino. Taip atsitinka ne vienai tautai. Jos svajoja 
apie materialinę galybę, o kai idealas pasirodo idėjos pavidalu, 
jos nenori jo pripažinti ir savo uždavinį vykdyti. Tautinis pašau- 
kimas reikalauja aukos, reikalauja savotiško tautinio išsižadėji- 
mo, nes „tauta turi tarnauti ne savo, bet visumos reikalams, tar- 
nauti pagal tautinius savo sugebėjimus ir pagal tautines savo 
ypatybes“'. Auklėjimas tautiniam pašaukimui todėl turi taip nu- 
teikti naująsias kartas, kad jos įsigytų nesavanaudišką tautinio už- 
davinio supratimą. Jaunimas į tautinio pašaukimo vykdymą turi 
žiūrėti ne kaip į amatą, bet kaip į tautos kunigystę, ir tie, kurie 
tautinio uždavinio vykdyme dalyvauja, turi jaustis ne kaip ama- 
tininkai ar valdininkai, bet kaip apaštalai ir kūrėjai. 


b. Specialinių nusiteikimų išvystymas 


Naujųjų kartų įsąmoninimas yra reikalingas tautiniam pašau- 
kimui pažinti. Specialinių nusiteikimų išvystymas yra būtinas jam 
vykdyti. Tautinio pašaukimo vykdymas pareina, kaip matėme, nuo 
etninio aktyvumo, nuo istorinės evoliucijos ir nuo reflektyvinio 


7 V, Solovjov, op. cit., p. 3. 

savos tautybės suvokimo. Todėl specialinių nusiteikimų išvystymas 
savo esme yra ne kas kita, kaip šitų sąlygų rengimas kiekviename indivi- 
de. Tai, ką tauta turi įsigijusi ir kuo pasitūri senoji karta - visa tai 
auklėjimas turi įdiegti priaugantiems tautos nariams. Kiekvienas 
individas turi būti įsigijęs visa, kas yra reikalinga tautiniam pa- 
šaukimui vykdyti. 

Remiantis anomis pagrindinėmis sąlygomis, sie surasti 
du specialiniu nusiteikimu, reikalingu išvystyti kiekviename 
žmoguje, kad jis galėtų aktyviai dalyvauti tautinio uždavinio 
vykdyme, būtent: etninį aktyvumą ir sgmoningą tautiškumo suvo- 
kimą. Istorinė evoliucija, kaip liečianti visą tautą, nekildina jokio 
atskiro nusiteikimo, bet atsiremia į anuos pagrindinius. Jaunoji 
karta todėl yra tinkamai išauklėta tautiniam pašaukimui tada, 
kai ji yra tautiškai aktyvi ir sgmoningai nusistačiusi savo tautybės 
alžvilgiu. 

Etninis arba tautinis aktyvumas yra ne kas kita, kaip tautinių 
linkimų aktualizavimas individe. Žmogiškumas, kaip matėme, vi- 
sados yra apspręstas tautiškumo, apsireiškiančio įvairių ypaty- 
bių, palinkimų ir sugebėjimų pavidalu. Bet visi šitie tautiniai da- 
viniai iš pradžių yra tik buvimo tarpsnyje. Jie yra tik realios 
galimybės. Auklėjimas jas turi paversti aktualybemis. Išauklėta 
tautinė individualybė ne tik yra, bet ir veikia. Individas tik tada 
kuriamai dalyvauja tautinio pašaukimo vykdyme, kai tautinės jo 
ypatybės realiai ir aktyviai apsprendžia visus jo žygius, kai žmo- 
giškasis jo darbų charakteris įgyja ryškaus tautinio pobūdžio. 

Šitaip suprastas tautinio aktyvumo išvystymas yra atliekamas 
vykdant visą eilę uždavinių, kurie sudaro tautišką auklėjimą. Čia 
priklauso ir fizinio tipo tobulinimas, ir tautinės mąstysenos lavi- 
nimas, ir estetinių sugebėjimų išvystymas, ir pagaliau religinio 
tautiškumo auklėjimas. Tautinis aktyvumas yra išvystomas, išvys- 
tant visą tautinę individualybę su visomis teigiamomis josios ypatybėmis. 
Tuo būdu tautiškas auklėjimas tampa tautinio pašaukimo auklė- 
jimo pamatu. Jo uždavinių vykdymas yra tiesioginis tautinio ak- 
tyvumo auklėjimas. 

Visapusiškas tautinės individualybės išvystymas taip pat 
yra pamatas ir sąmoningam tautiškumo suvokimui, kuris yra 

ne kas kita, kaip aktualus individo žinojimas, kad jis yra tam 
tikros tautos narys ir turi jai tam tikrų pareigų. Tokiai tautinei 
sąmonei atsirasti yra būtinas bent minimalinis tautinių ypaty- 
bių išsivystymas. Bet jo vieno dar nepakanka. Tautybės išsi- 
vystymas yra reali atrama tautinei sąmonei. Bet tikrą ir tobulą 
savęs, kaip tautos nario, suvokimą pažadina tiktai tautinės in- 
dividualybės meilė, arba patriotizmas. Meilė, tiesa, turi turėti 
pagrindą pažinime. „Negalima mylėti to, kas visiškai nepažįs- 
tama. Bet kai mylime tai, ką pažįstame tik truputį, pati meilė 
padaro, kad tai pažįstame geriau ir plačiau“. Patriotizmas kyla 
iš tautinio sąmoningumo, bet savo ruožtu jis patobulina tauti- 
nę sąmonę ir reflektyvinį tautybės suvokimą. Todėl visa, kas 
auklėja žmogaus patriotizmą, kartu auklėja ir sąmoningą tautišku- 
mo suvokimą. Kaip tautiškas auklėjimas yra pamatas išvystyti tauti- 
nį aktyvumą, taip patriotinis auklėjimas yra pamatas išvystyti sę- 
moningą tautiškumą. Žmogus tik tada jaučiasi tikras tautos 
narys, kai myli savo tautybę ir visa, kas su ja yra surišta. 

Todėl specialinių nusiteikimų išvystymas neturi, kaip mato- 
me, savų priemonių ir būdų. Jis yra vykdomas tautišku ir patriotiniu 
auklėjimu, kaip nacionalinio auklėjimo pirmtakais. Auklėjimas tau- 
tiniam pašaukimui visados yra glaudžiai susijęs su tautišku ir pa- 
triotiniu auklėjimu. Naujoji karta, tinkamai išauklėta tautiškai ir 
patriotiškai, kartu yra įsigijusi visus reikalingus nusiteikimus tau- 
tiniam pašaukimui vykdyti. 

Reikia pasakyti, kad tautinio pašaukimo vykdymas pirmiau- 
sia yra šviesuomenės pareiga. Liaudis padeda jam pagrindą, su- 
kurdama originalių tautinių lyčių. Bet vykdytoja gali būti tik švie- 
suomenė. Tik „šviesuomenė tegali sąmoningai aptarti tautinį 
uždavinį iš to pašaukimo ir paraginti tautą jį vykdyti savo gyve- 
nime ir veikime“. Todėl auklėjimas tautiniam pašaukimui pir- 
miausia turi būti kreipiamas į tautos šviesuomenę, kuri ypatingai 
yra pašaukta įprasminti tautos gyvenimą ir laimėti jam visuotinį 
reikšmingumą žmonijos kultūroje. 


8 Šv. Augustinas. In Joan. Evang. tract. 96, 4. Migne, P. L. 35, 1876. 
"9 St. Šalkauskis. Lietuvių Tauta ir jos ugdymas, p. 10. 

IV. AUKLĖJIMAS ANTTAUTINĖMS PROBLEMOMS 
1. Kultūrinio tautų bendravimo reikalas 


Tautinis pašaukimas kaip visuotinės idėjos vykdymas nėra tik 
vienos tautos reikalas. Per jį tauta įsijungia į bendrą žmonijos pa- 
skyrimą ir įgyja visuotinio reikšmingumo. Bet tautinio uždavinio 
vykdymas yra tik pagrindinė sritis, kuri tautą jungia su žmonija. 
Tautinis uždavinys vykdomas atskirose tautose. Bet yra dar vi- 
suotinesnių problemų, kurios yra vykdomos jau pačioje žmonijo- 
je. Jos turi dar ryškesnį anttautinį pobūdį ir dar labiau sujungia 
tautą su žmonija. Nacija turi vykdyti ne tik bendrojo žmonijos pasky- 
rimo dalį kaip tautinį savo uždavinį, bet ir aktyviai dalyvauti spren- 
džiant šitas iš esmės anttautines problemas, be kurių nėra įmanomas 
nei visos žmonijos, nei atskirų tautų gyvenimas ir į kurias pačia 
savo prigimtimi linksta ir tautinė kultūra, ir pati tauta: 


a. Tautinės kultūros linkimas plisti 


Kultūra yra tautinė savo lytimi ir anttautinė savo turiniu. Kiek 
ji yra tautinė, ji yra neatskiriama nuo savo tautos. Kiek ji yra ant- 
tautinė, ji linksta tapti visuotine ir išplisti visoje žmonijoje. Aukš- 
ta kultūra, kurią turi nacija, ypatingai jaučia šitą dvilypumą, ku- 
ris kultūrai leidžia apvaisinti ir tautą, ir žmoniją. Išsivystęs 
tautiškumas parengia kultūrai tobulų tautinių lyčių. Tobulas žmo- 
giškumas jas pripildo vertingo turinio. Bet kaip tautinė kultūros 
lytis visados lieka suaugusi su tautiškumu, iš kurio ji kilo, taip 
vertingas žmogiškasis turinys visados lieka turtas visos žmoni- 
jos, kurios gelmės jį apreiškė. Tautinės lyties negalima atskirti nuo 
tautos ir paversti žmonijos nuosavybe. Žmogiškojo turinio nega- 
lima atskirti nuo Žmonijos ir paversti tautos nuosavybe. Aukšta 
tautinė kultūra negali būti nei tik tautinė, kas pražudytų visuotinį 
josios turinį, nei tik anttautinė, kas sunaikintų individualine jo- 
sios lytį. Pačioje jos esmėje glūdi dvipoliškumas, kuris ją verčia 
keroti tautoje ir skleistis Zmonijoje. 

Žmonijos kultūra, kaip pasakė Goethe, yra lyg fuga, kurioje 

nuolatos girdimi atskirų tautų balsai. Kiekviena kultūrinė gėrybė 
yra tautinė. Bet nė viena nėra tiek tautinė, kad žmonijai būtų ne- 
prieinama ir nesuprantama. „Tautiškiausioje dirvoje leidžia šak- 
nis žmogiškiausios ir visuotiniausios mintys“.' Dvipolis tautinės 
kultūros pobūdis neleidžia jai virsti kosmopolitine. Bet lygiai ne- 
leidžia jai nė apsitverti kinų siena. Izoliuoti kultūrą reikštų atskir- 
tijosios turinį nuo žmogiškumo, kuris yra jos šaltinis ir gaivinto- 
jas. „Kultūra negali ilgai tverti ankštoje vietoje ir vienoje tautoje. 
Ji savo esme linksta plisti“? Nacionalistinis atsitvėrimas, kaip ma- 
tėme, veda kultūrą į subergždėjimą ir rengia jai pražūtį. „Tautinė 
kultūra šiandien gali tik tiek klestėti, kiek tautos pralaužia savo 
izoliaciją, kiek jos dirba sudaryti tautų sąjungai ir kiek jos yra pa- 
siryžusios aukotis šiam tikslui“. Pats tautinės kultūros tobulini- 
mas neišvengiamai veda tautas į kultūrinį bendravimą. 


b. Tautos linkimas į žmoniją 


Kultūrinis tautų bendravimas yra būtinas ne tik tautinei kul- 
tūrai, bet ir pačioms tautoms. Kaip individas savo esme linksta į 
visuomenę (zoon politikon), kad pasipildytų, taip tauta savaime 
veržiasi į žmoniją (efnos politikon), kad joje įgytų tai, ko stoksta 
josios individualybė. Aktyvus tautos gyvenimas Zmonijoje yra jai tas 
pat, kas individui aktyvus jo dalyvavimas visuomenės uždavinių vyk- 
dyme. 

Tikroji tautos vienybė ir neapgaulingas josios narių susitari- 
mas kyla iš to, kad tauta yra jungiama bendrų idėjų, kurioms ji 
tarnauja ir kurias vykdo. „Stipriausia organizuojamoji ir dorinė 
jėga yra ta, kuri riša paskiras tautos dalis, kuri iš vienas su kitu 
kovojančių ir vienas kito nekenčiančių žmonių grupės sukuria 
naciją, gema iš giliausio tautos linkimo dalyvauti anttautiniame 
tautinių priešginybių suderinime, kurti tautų bendruomenę ir jo- 
je ieškoti savo gyvenimui laido“ .* Prigimtas tautos ryšys, atsiran- 


1 J. Maritain. Enquête sur le nationalisme, p. 5. 

* Fr. Ratzel. Anthropogeographie, I, p. 156. 

3 Fr. W. Förster. Politische Ethik u. polit. Pädagogik, p. 470. 
* Fr. W, Förster. Angewandte politische Ethik, p. 331. 

dąs iš bendros tautos būsenos ir veiksenos, tiesa, yra labai stip- 
rus, bet jis niekados nepergali individualinio ir tautinio egoizmo 
ir todėl nesujungia tobulai nei tautos narių į naciją, nei atskirų 
tautų į draugiją. Tik tada, kai prigimtą išvidinę jungtį papildo kul- 
tūrinė išviršinė jungtis, apsireiškianti anttautinių idėjų pavidalu, 
kai tautos nariai sąmoningai dalyvauja jų sprendime ir realizavi- 
me, tik tada tauta tampa tikrai vieninga ir sykiu žengia pirmą 
žingsnį į tikrą tautų sąjungą. Tuomet ji vykdo visus nacijos užda- 
vinius ir laimi tikrai nepakeičiamą vietą žmonijos gyvenime. „Kai 
idėjos, kurios yra tautos siela, susiliečia su aukščiausiomis tieso- 
mis ir amžinaisiais interesais (59 p.), jos tautą, kaip regimą ir vei- 
kiantį savo kūną, pakilnina, jamZina ir duoda neaprėžtos galios 
nuolatos atsinaujinti“ 3 

Kalbėdami apie nacionalizmą, įrodinėjome, jog nacionalistiš- 
ka tauta žūsta dėl to, kad, atsitvėrusi nuo kitų, negali būti apvai- 
sinta, negali todėl kurti ir išvystyti savo individualybės. Aktyvus 
dalyvavimas žmonijos gyvenime išvengia šito tragizmo, kuris lau- 
kia kiekvieno individualinio ar sutelktinio egoisto. „Tautiškumo 
išvystymas gali būti tik tiek vaisingas, kiek jis pasisavina žmoni- 
jos idėjas, turinčias anttautinį charakterį“. Jei tauta atsisako da- 
lyvauti idėjiniame žmonijos darbe, ji subergždina savo individu- 
alybę, nes paneigia josios turinį. Tai yra pirmas žingsnis į 
subarbarėjimą, paskui kurį seka kultūrinis žlugimas. „Tos tautos, 
kurios nedalyvauja visuotinės kultūros kūrime, įgyja ypatingą an- 
tiistorinį charakterį“ 7 Žmonijos išsivystymas eina joms pro šalį, 
jos esti neįjungiamos į jo srovę ir negaivinamos kitų laimėtomis 
vertybėmis. Norint subrandinti savo individualybę, išvystyti sa- 
vo gabumus ligi aukščiausio laipsnio, pripildyti juos vertingo 
turinio ir tuo būdu duoti jiems medžiagos kurti, reikia gyventi 
bendruomenėje ir dalyvauti josios likime. Kiekvienas nevisuome- 
niškumas yra ir nežmoniškas, ir netautiškas. Visuomeniškas pada- 
ras yra ne tik individas, bet ir tauta. 


* M. Blondel. Enquête sur le nationalisme, p. 59-60. 
6 V. Solovjov. Nationale u. politische Betrachtungen, p. 37. 
7 V. Solovjov, op. cit. p. 120. 

Taigi tautos auklėjimas anttautinėms idėjoms tampa visuome- 
nine tautinio auklėjimo dalimi ir įvadu į tarptautinį auklėjimą. 
Auklėjimas tautinei kultūrai prirengia tautai pagrindą dirbti žmo- 
nijoje ir žmonijai. Auklėjimas tautiniam pašaukimui ją į šitą darbą 
įveda. Auklėjimas anttautinėms idėjoms jai paruošia tinkamų dar- 
bininkų, kurie, kaip tautos atstovai, aktyviai dalyvautų visuoti- 
nių problemų sprendime, perteikdami kitoms tautoms tai, ką lai- 
mėjo savoji, ir savąją apvaisindami tuo, ką laimėjo svetimosios. 
Auklėti tautinei kultūrai reiškia rengti sąlygas kultūrai įsišaknyti tau- 
tybėje; auklėti anttautinėms problemoms reiškia rengti jai sąlygas plisti 
žmonijoje. Kaip tautinė kultūra linksta ir likti tautoje (savo lytimi), 
ir plisti žmonijoje (savo turiniu), taip ir auklėjimas turi rengti nau- 
jasias kartas ugdyti kultūrą ir savo šalyje, ir ją platinti svetur. „Jis 
turi ugdyti vaiką gerbti savos tautos palikimą ir su džiaugsmu 
rinkti indėlius iš kiekvienos kitos tautos visos žmonijos kultūrai. 
Moderninės civilizacijos savisaugai geri pasaulio piliečiai yra ne 
mažiau reikalingi už savo tautos gerus tėvynainius”. 


2. Auklėjimo anttautinėms problemoms uždaviniai ir 
priemonės 


a. Tarptautinio masto žmonių parengimas 


Vykdyti tautinį pašaukimą yra įpareigojama visa tauta. Daly- 
vauti anttautinių problemų sprendime gali tik rinktiniai josios as- 
mens. „Tautinio pašaukimo realizavime, - kalba prof. St. Šalkaus- 
kis, - šiaip ar taip gali dalyvauti visi tautos inteligentai, o 
anttautinių uždavinių sprendime gali dalyvauti tik rinktiniai in- 
teligentai, arba elitas, nes tautinis pašaukimas stato uždavinius 
tautos kolektyvui, tuo tarpu kai anttautiniai kultūriniai uždavi- 
niai yra individualinių pastangų dalykas“ ? Tiesa, jie paliečia visą 


5IV tarptautinės naujojo auklėjimo lygos kongreso Nicoje (1932.VIL.29- 
VIII.12) principas, cit. „Naujoji Romuva“, 1932, nr.43, p. 922. 
* Lietuvių Tauta ir jos ugdymas, p. 182. 

tautą. Tauta be jų negali būti nacija. Bet jų vykdymas nėra priei- 
namas ne tik liaudies, bet ir šviesuomenės masėms. Anttautinės 
problemos atskleidžia pačias žmogiškumo gelmes. Todėl joms 
spręsti reikia ne tik didelio pasiruošimo, bet ir didelio sugebėji- 
mo. . 
Taigi pirmasis auklėjimo anttautinėms problemoms uždavinys yra 

parengti reikalingą būrį tarptautinio masto žmonių visose gyvenimo sri- 

tyse. Tauta turi turėti ne tik mokslininkų, kurių įnašas į žmonijos 

kultūrą būtų vertingas, bet ir menininkų, kurie atskleistų pasau- 

liui estetinį tautos savotiškumą, ir visuomenininkų, kurie aktyviai 

ir reikšmingai dalyvautų tarptautiniame visuomeniniame gyve- 

nime, ir pagaliau šventųjų, kurie savo įtaka atlaikytų blogio įsiga- 

lėjimą tautoje. Be tokio rinktinio žmonių būrio tauta niekados ne- 

galės pasiekti nacijos viršūnių ir visados liks tik stebėtoja kitų tautų 
žygiuose. 

Geriausios šiam reikalui priemonės yra tinkamų asmenų atran- 
ka ir išlavinimas. Tautinei kultūrai kurti reikia atrinkti gabius mo- 
kinius, o anttautinėms problemoms spręsti reikia atrinkti gabiau- 
sius. Tai galima padaryti tik aukštosiose mokyklose, kur studentų 
gabumai ir veiklumas randa neaprėžtą dirvą. Todėl tautos uni- 
versitetai, akademijos ir meno mokyklos pirmiausia turi rūpintis 
sudaryti elitą, kuris ne tik pavaduotų senuosius darbininkus, bet 
ir pralenktų. Individualiniai paskatinimai, nurodymai ir padrąsi- 
nimai, vertingų darbų parėmimas, susidomėjimas originaliais ban- 
dymais- vis tai yra būdai, kuriais galima atrinkti gabiausius žmo- 
nes ir padėti jiems išsivystyti jų srityje. Elitas negali būti parengtas 
masiniu plotu. Ugdymo individualizavimas šiuo atveju eina ligi 
kiekvieno asmens atskirai. Čia yra būtinas susidomėjimas atski- 
rais žmonėmis ir jų globojimas. 

Didelės reikšmės turi gabiausių asmenų siuntimas į aukštos kul- 
tūros nacijas, kad ten jie atbaigtų savo išsivystymą, susipažintų su 
aktualiomis problemomis ir įsigytų kūrybinių užsimojimų. Už- 
sieninės studijos parengia tautai tinkamų atstovų tarptautiniam 
bendravimui ir bendradarbiavimui. „Planingai ir objektyviai pa- 
rinktas užsienio elitas, pirma tinkamai paruoštas savo krašte, gali 
ir privalo ilgainiui tapti tautai tuo keltuvu, kuris sugeba iškelti 

mia 


iai a 


tautą iš tautinių interesų lygumos į anttautinių visos žmonijos už- 
davinių aukštumą“.!0 


b. Dalyvavimas tarptautiniuose institutuose ir 
kongresuose 


Kiek kultūros akademijos padeda ugdyti tautinę kultūrą, tiek 
tarptautiniai institutai tiesioginiu būdu žadina susidomėjimą uni- 
versaliai reikšmingomis problemomis. Juose įvairių tautų nariai 
esti paskatinami spręsti vieną ar kitą klausimą, kuris yra ypač 
aktualus ir kurio išsprendimas yra ypač reikalingas. Rinktiniai 
tautos asmenys turi būti tokių institutų nariais ir aktyviai daly- 
vauti jų darbuose. 

Tarptautiniai institutai yra pastovios, tarptautiniai kongresai yra 
praeinamos kultūrinio bendradarbiavimo priemonės. Tarptauti- 
niuoseinstitutuose yra dirbama, tarptautiniuose kongresuose pa- 
sidalinama laimėjimais. Juose kiekviena tauta turi progos paro- 
dyti savus darbus ir pamatyti kitų laimėjimus. Tarptautiniai 
kongresai suveda dalyvius vienybėn, praturtina juos naujomis idė- 
jomis, kurias jie paskiau ugdo ir brandina savo šalyje. Aktyvus 
tautinio elito dalyvavimas tarptautiniuose suvažiavimuose yra bū- 
tinas. 


c. Tarptautinis intelektualinis bendradarbiavimas 


Kultūrinis tautų bendravimas ir jų dalyvavimas anttautinių 
problemų sprendime šiandien yra remiamas ir globojamas esa- 
mos Tautų Sąjungos. 1921 m. rugsėjo mėn. buvo išrinkta Comis- 
sion internationale de coopėration intellectuelle, kuri turėjo paruošti 
sąlygas intelektualiniam tautų bendradarbiavimui ir jų žygius su- 
derinti vienoje tarptautinėje organizacijoje, nes „bendra tarptau- 
tinė dvasia yra sąlyga tarptautiniam susiartinimui”!!, Paskirtoji 
komisija nuo 1922 m. ligi 1933 m. įsteigė savo sekcijų ir skyrių 39 
šalyse. 1924 m. prancūzų vyriausybė įkūrė ir pavedė Tautų 54- 


"St. Šalkauskis, op. cit. p. 183. 
"t Cit, Bulletin de I'histoire, 1933 m., nr. 1, p. 9. 

jungos žiniai /Institut international de coopération intellectuelle, prie 
kurio prisijungė ir Comité d'experts pour Venseignement å la jeunesse 
des buts de la Socičtė des Nations, įsteigtas 1923 m. Šitas komitetas 
1927 m. įsteigė Centre d'informations scolaires. Visos šitos įstaigos 
Tautų Sąjungos sprendimu 1931 m. buvo sujungtos į l’organisa- 
tion internationale de cooperation intellectuelle, kurios uždaviniai, pa- 
sak jos pirmininko Oksfordo un-to prof. G. Murray, yra: 1) skatin- 
ti mokslo pažangą ir saugoti intelektualines vertybes; 2) išvystyti tautų 
sutarimą ir norą taikiai gyventi. Antrasis uždavinys yra svarbus tarp- 
tautiniam auklėjimui. Pirmasis paliečia tautinį, ypatingai nacio- 
nalinį auklėjimą, sudarydamas geras sąlygas tautinei kultūrai tarpti 
ir plisti. Tarptautinė intelektualinio bendradarbiavimo organiza- 
cija šiandien yra nepakeičiama priemonė įvesti tautai į žmonijos 
gyvenimą, apreikšti išvidiniam josios vertingumui ir tuo būdu lai- 
meti jai tikrosios nacijos vardą. 


Pabaiga 


NACIJA IR ŽMONIJA 


1. Nacija kaip tautos perėjimas į žmoniją 


Nacija yra daugiau negu tauta. „Nacija slepia savyje žmoni- 
ja”. Vykdydama savo pašaukimą ir dalyvaudama anttautinių pro- 
blemų sprendime, ji savaime virsta natūraliu tautos perėjimu į 
žmoniją, kaip į regimą bendruomenę. Zmonijos apsireiškimas drau- 
gijine lytimi yra galimas tik laisvų ir išsivysčiusių tautų sąjungoje. 
„Žmonija yra grindžiama subrendusiomis ir savo išsivystymo pa- 
baigą pasiekusiomis tautinėmis asmenybėmis“ .2 Nacija, kaip tau- 
ta, pasiekusi aukščiausią išsivystymo laipsnį, padeda pamatus bū- 
simai tautų draugijai ir rengia sąlygas jai įvykti. „Atbaigę savą 
tautybę, mes einame į žmoniją, kuri kyla iš tautinių individualy- 
bių susivienijimo”? 

Tauta nėra nei pirmoji, nei paskutinė žmonių susivienijimo ly- 
tis. Prieš tautą yra šeima, kuri sudaro pagrindinį bet kurios bend- 
ruomenės narvelį. Po tautos yra žmonija, kurios siekia visas istori- 
nis vyksmas. Bet kaip šeima nedingsta tautoje, taip tauta nedingsta 
žmonijoje. Žmonija atsiremia į tautą, ją pratęsia ir papildo. Kaip 
atskiras žmogus asmeninį savo gyvenimą įprasmina tik ryšium 
su šeima ir tėviške, kaip šeima savo buitį semia iš tautos ir tėvy- 
nės, taip tauta galutinį savo atbaigimą randa tik žmonijoje ir pa- 


! Gessenas, cit. St. Šalkauskis. Lietuvių Tauta ir jos ugdymas, p. 120. 
? E. Krieck. Erziehungsphilosophie, p. 80. 
3 E. Krieck, op. cit., p. 95. 

saulyje. Žmogiškųjų bendruomenių išsivystymas eina vis platyn, 
įimdamas vieną į kitą, vieną su kita sumegzdamas ir vieną kita 
papildydamas. Pasaulio pradžioje stovi tik šeima. Šeimų junginys 
sudarė gimines ir grupes. Istorinis likimas sujungė jas į tautas. Tau- 
tos galop siekia susivienyti visą pasaulį apimančioje tautų sąjun- 
goje. 

Tai yra pačios žmogaus prigimties linkimas. Žmogus kaip in- 
dividas yra netobulas, nes jo prigimtis neišsemia viso to, kas glū- 
di pilnutiniame žmogiškume. Bet antra vertus, jis yra objektyva- 
cija visuotinės žmogiškosios idėjos, siekiančios buities pilnatvės. 
Tauta duoda žmogiškumui lytį, bet žmonijoje glūdi jojo turinys. 
Dėl to individas, norėdamas pripildyti savo būtybę visuotinio 
žmogiškumo, savaime linksta į žmoniją, nes tik pasisavinęs josios 
turinį jis gali tapti universaliu. Išvidinis individo ryšys su ben- 
druomene ir aktyvus dalyvavimas josios gyvenime praplečia jo 
individualumą ir jį papildo. Taigi juo šitoji bendruomenė yra pla- 
tesnė ir turiningesnė, tuo individo praplėtimas ir jo papildymas 
darosi tobulesnis. Žmogus pačia savo esme siekia visumos, nes 
jis yra mikrokosmas. Štai kodėl jis nesustoja nei prie šeimos, nei 
prie tautos, bet stengiasi sukurti pasaulinę sąjungą, kurioje gy- 
vendamas ir veikdamas jis įgytų josios turinį. Bendruomenių atsi- 
radimas ir išsivystymas yra žmogaus kelias į buities pilnatvę. Jis prasi- 
dėjo vyro ir moters sąjunga, kurioje susitinka du žmogiškosios 
prigimties poliai, ir baigsis tautų sąjunga, kuri sudarys paskutinį 
prigimtosios tikrovės išsivystymo tarpsnį ir paskutinį prigimtą 
individo papildymą, už kurio prasideda antgamtinis asmens su- 
sijungimas su Absoliutu, suteikiąs jam pilnutinį universalumą. 


2. Tautinio auklėjimo perėjimas į tarptautinį auklėjimą 


Kaip už tautos yra žmonija, taip už tautinio auklėjimo yra tarp- 
tautinis auklėjimas. Žmonijai skylant į tautas, atsirado reikalas nau- 
jąsias kartas auklėti tautinei bendruomenei. Žmonijai jungiantis į 
tautų sąjungą, atsiranda reikalas naująsias kartas auklėti farptau- 
tinei arba, geriau, antitautinei bendruomenei. Kaip tauta natūra- 
liai linksta į žmoniją ir joje yra atbaigiama, taip tautinis auklėjimas 

natūraliai pereina į tarptautinį auklėjimą ir yra jo papildomas. 
„Kiekvienas tikras tautinis auklėjimas, - sako Fr. W. Försteris, - 
gali klestėti tik labai glaudžiame sąryšyje su tarptautiniu auklėji- 
mu ir atvirkščiai“.* Tai, kuo Žmonija yra tautai, tarptautinis auk- 
lėjimas yra tautiniam auklėjimui. „Jis koreguoja tautinį auklėjimą 
universaliu žmonijos idealu, jis papildo tautinį auklėjimą anttau- 
tiniu pradu ir pagaliau jis suteikia tautiniam auklėjimui aukštes- 
nės prasmės ir vertės“.3 

Mūsų laikais, kada bolševistinis kosmopolitizmas kėsinasi iš- 
griauti kiekvieną tautybę, reikia tautinio auklėjimo. Bet taip pat mū- 
sų laikais, kad nacionalistinis separatizmas neigia žmonijos ben- 
druomenę, reikia tarptautinio auklėjimo. Tautinio auklėjimo sistema 
šiandien jau yra įmanoma. Netolimas laikas gal padarys įmano- 
mą ir tarptautinio aukėjimo sistemą. Tuomet aukėjimas tautai bus 
papildomas auklėjimu žmonijai, ir žmogaus išvystymas atitiks pri- 
gimtą gyvenimo išsivystymą iš šeimos per tautą į žmoniją. 


* Politische Ethik u. polit. Pidagogik, p. 477. 
5 St. Šalkauskis, op. cit., p. 122. 

UGDYMO 
FILOSOFIJA 


IDEOLOGINIAI ŠIŲ DIENŲ 
PEDAGOGIKOS PAGRINDAI 


1. Pasaulėžiūra kaip pedagoginės tipologijos pagrindas 


Ugdymas nėra tik tarpasmeninė sąveika, tik atskiro individo 
suformavimas ir apdailinimas. Ugdymas turi ir gilios istorinės 
reikšmės. Jis yra pirmutinis veikimas, kuris tobulina prigimtį, ku- 
ris ją valdo ir kuris vaduoja žmogų iš gamtos būtinumo. 

Tobulinimo sąvoka glūdi pačiuose pedagoginio akto pagrin- 
duose. Jau Aristotelis yra pastebėjęs, kad ugdymas turi papildyti 
prigimties plyšius. Pedagoginis visų tautų ir visų amžių darbas 
neturėtų jokios prasmės, jeigu žmonės netikėtų, kad ugdymas pa- 
gerina naująsias kartas, kad jis rengia joms tobulesnį gyvenimą ir 
kuria jose išvidinį žmogų. Tobulinamoji ugdymo įtaka eina ligi 
pačių prigimties gelmių. Pedagoginėje kūryboje tobulėja ne tik indi- 
vidas, bet ir pati žmogiškoji prigimtis. Taigi ugdymas padaro, kad iš 
pirmykščio chaoso esti sukuriamas žmogiškasis kosmas. Ugdy- 
mo dėka žemesni pradai pajungiami aukštesniesiems. Ugdymas 
yra pašauktas įvesti į maištingus vidaus gyvenimo gaivalus aukš- 
tesnį principą. Jis turi, pasak Fr. Paulseno, „pakelti individą iš gy- 
vuliškumo į žmogiškumą“, nes chaotingos prigimties kūdikis tik- 
ru žmogumi, tikru ne tik moraline, bet ir ontologine prasme, tampa 
tik ugdomas. L. Vivesas aštriai, bet labai prasmingai yra pasakęs, 
kad be lavinimo, be auklėjimo, be mokymo žmogus būtų bestija. 
Ugdymas todėl, kaip dažnai sakoma, ir yra žmogiškumo išvysty- 
mas žmoguje. 

Prigimties apvaldymas yra jos tobulinimo ir jos sužmoninimo 


! Pädagogik, Stuttgart u. Berlin, 1911, p. 11. 

padarinys. Apvaldyti išvidinį ir išviršinį pasaulį yra pirmasis Zmo- 
gaus paskyrimas. Visa žmogiškoji kūryba yra ne kas kita, kaip 
šito paskyrimo vykdymas. Kalba ir žinija valdo idėjų pasaulį. Tech- 
nika ir menas valdo medžiagos pasaulį. Ugdymas ir dora valdo dva- 
sios pasaulį. Ugdymo siekiamas prigimties valdymas nėra jos dre- 
sūra, bet žmogaus gamtinio principo pajungimas dvasiniam jo principui. 
Prigimtis yra paskirta dvasiai: dvasia yra gamtos pirmavaizdis, 
kaip Dievas yra dvasios pirmavaizdis. Gamta ilgisi dvasios. Ug- 
dymas kaip tik stengiasi patenkinti šitą giliausią gamtos ilgesį. 
Palenkdamas prigimtį dvasiniam pradui, jis atstato organišką san- 
tykį tarp dvasios ir gamtos, tarp kūno ir sielos, tarp žemesniųjų ir 
aukštesniųjų galių. Ugdymas yra pirmutinis, kuris kuria sutarti- 
nę tarp buities pradų. Šiuo atžvilgiu jis turi kosminės reikšmės. 
Palenkdamas gamtą dvasiai, ugdymas vaduoja žmogų iš pri- 
gimties būtinumo. Tai yra svarbiausias ir reikšmingiausias jo už- 
davinys. Pirmykščio puolimo tragedija buvo laisvas žmogaus nu- 
silenkimas gamtai ir jos paramos ieškojimas, norint pasiekti 
dieviškumo. Istorinės mūsų eros pradžioje stovi involiucija, arba 
žmogaus grįžimas į gamtos įsčias, iš kurių jis buvo išvestas kuria- 
muoju Dievo aktu. Žmogus įsivystė į gamtos pasaulį, nusilenkė 
jo dėsniams ir pasidavė jo jėgoms. Ne iš dausų išvytas žmogus 
tapo barbaru: jis jau buvo išvytas kaip barbaras. Ir visas skaus- 
mingas dabartinis istorijos kelias yra ne kas kita, kaip žmonijos 
pastangos pakilti iš barbariškumo ir atšaukti pirmykštį pasidavi- 
mą gamtai. Žmogus tapo barbaru ne tik dėl to, kad buvo pajung- 
tas išviršinėms gamtos jėgoms, bet ir dėl to, kad buvo pavergtas 
išvidiniams savo paties dėsniams: „Žmogaus pavergimas gam- 
tos demonams”, sako N. Berdiajevas, „buvo pavergimas ir Zemes- 
niajai jo paties prigimčiai“*. Dėl to ir istorinis žmonijos vyksmas 
yra vadavimasis ne tik iš gamtos, bet ir iš prigimties. Žmogiškoji 
kūryba apima abi šias istorijos kryptis. Bet atskiros jos sritys gali 
labiau liesti arba vieną, arba antrą. Technika vaduoja žmogų iš 
gamtos, bet ji labai mažai jį laisvina iš jo prigimties. Tas pat reikia 
pasakyti ir apie meną. Žmogų vaduoja iš jo paties dėsnių tik tie 


2 Der Sinn der Geschichte, Darmstadt, 1925, p. 162. 

kūrybiniai veiksmai, kurie jį liečia kaip asmenį, kaip dvasinio pra- 
do atstovą, kaip pasaulio centrą ir mikrokosmą. Pirmoje eilėje čia 
todėl ir stovi ugdymas. Ugdymas iš esmės yra toks veikimas, ku- 
rio objektas yra žmogus, kaip asmuo. Giliausia savo prigimtimi jis 
liečia ne vieną kurią žmogaus galią, ne žmogaus būtybės periferi- 
ją, bet visą žmogų. Pedagoginis aktas visados yra visuotinis. Pedago- 
ginė kūryba yra pirmutinė, kuri laukinę mūsų prigimtį prijauki- 
na, sušvelnina ir sukultūrina; kuri grąžina žmogų iš barbariško 
padėjimo į paliktas kūrybos sritis; kuri išvaduoja žmogų iš klai- 
dingos vienybės su gamtiniu pasauliu ir parengia sąlygas aukš- 
tesniems gyvenimo laipsniams: dorai ir malonei. 

Šiuo atžvilgiu pedagoginė kūryba turi gilios istorinės prasmės. 
Ugdymas yra ne tik tarpasmeninis veiksmas, bet ir vyksmas istori- 
jos eigoje. Jis prasidėjo su pirmojo kūdikio gimimu ir eina per kartų 
kartas ligi paskutinio žmogaus mirties. Pedagogikos istorija su- 
daro nė kiek ne menkesnę gyvenimo dalį, kaip mokslas, menas, 
dora, kalba ar technika. Ji turi visas tikrosios istorijos žymes: ji yra 
kuriama žmogaus, ji yra kuriama sąmoningai, ji yra pažangi. Ji yra 
valdoma tų pačių dėsnių, kaip ir visas gyvenimas. Jei kultūra ap- 
skritai yra simbolis žmogaus noro išsilaisvinti iš gamtos, tai ug- 
dymas yra simbolis pastangų išsivaduoti iš savo žemesniojo aš. 
Doriniuose aktuose šitos pastangos pasiekia aukščiausią laipsnį. 
Bet jos prasideda ugdyme. Dėl to pedagoginės istorijos vyksmas 
reiškia ne tik neatbaigto žmogaus kūrimą, ne tik dieviškosios kū- 
rybos tęsimą žmogaus būtybėje, bet taip pat ir nuolatinį žmonijos 
norą pakilti iš gamtinių sferų į dvasios sritis. Čia glūdi pedagogi- 
nės istoriosofijos pagrindas. 

Kaip apskritai istorijos mokslas yra atbaigiamas istorijos filo- 
sofijos, taip ir pedagogikos istorija turi būti atbaigiama pedagogi- 
nės istoriosofijos. Pedagogikos istorija yra viena visuotinės istorijos 
dalis, kaip pedagoginis vyksmas yra viena visuotinio gyvenimo 
dalis. Ligšiolinių pedagogikos istorikų darbai maža buvo vaisin- 
gi dėl to, kad daugumas jų ugdymą tyrinėdavo taip, tarsi jis netu- 
rėtų jokių ryšių su visuotiniu gyvenimu. Čia jis būdavo atskiria- 
mas nuo bendrojo dvasios vyksmo ir išjungiamas iš laiko bei 
erdvės kultūros. Betgi konkretus ugdymas visados yra organiška 

gyvenimo dalis, įvairių įvairiausių įtakų audinys, dvasios ir gam- 
tos, būtinumo ir laisvės sąveikos padaras. Jis todėl vaisingai gali 
būti tiriamas tik ryšium su visuotinę kultūra, su žmogaus dvasios 
kaita ir sujos išsivystymu. Pedagogikos istorija, labiau negu kuri kita, 
yra pedagoginės kultūros istorija. Savo paskyrimą ji atlieka tik tada, 
kai suseka pedagoginio vyksmo pagrindus, juos atskleidžia ir iš- 
aiškina. Pedagoginių darbų ir pedagoginių institucijų aprašymas 
čia yra tik atrama aiškinamajam pagrindiniam uždaviniui. Peda- 
gogų darbai ir jų sukurtos institucijos savo pagrinduose visados 
slepia tam tikras idėjas. Idėjos yra realizuojamos visoje kultūrinė- 
je kūryboje, jos yra realizuojamos ir pedagoginiame istorijos vyks- 
me. Išlukštenti šitas idėjas, jas atskleisti, išskirstyti, susisteminti — 
štai pedagogikos istorijos uždaviniai. Pedagogikos istorija turi būti 
ideografinės. 

Pedagoginė idėja, kurios ieško pedagogikos istorija, visados 
glūdi įkūnyta tam tikruose istoriniuose pedagogikos arba ugdy- 
mo pavidaluose. Žmonijos dvasia sukuria idėjas, žmonijos gyve- 
nimas parūpina joms konkrečių formų. Pedagoginės idėjos susi- 
kristalizuoja tam tikrais konkrečiais istoriniais tipais. Tai su šitais 
tipais pirmoje eilėje pedagogikos istorija susiduria. Tai juos ji vi- 
sų pirma turi ištirti ir aprašyti. Šitie istoriniai pedagoginių teorijų 
ir pedagoginių institucijų tipai gali būti labai įvairūs. Jie gali kisti 
pagal amžiaus, tautos ir šalies dvasią. Jie gali žlugti, jie gali augti 
ir išsivystyti. Bet juose visuose gyvos tam tikros idėjos. Juose vi- 
suose, be išviršinio istorinio pavidalo, be istorinio drabužio, glü- 
di antlaikinė, anterdvinė, amžina pedagoginė idėja, kuri juos jungia 
vieną su kitu, kuri skleidžia juose visuose ir kuri sukuria amži- 


? Bandymų rašyti tokias pedagoginės kultūros istorijas yra buvę jau 
gana seniai: Schwarz Fr. A. Geschichte der Erziehung nach ihrem Zu- 
sammenhang unter den Völkern von alten Zeiten her bis auf die neues- 
te, 1802. - Anhalt E. Geschichte des Erziehungswesens im Zusammen- 
hang mit der allgemeinen Kulturgeschichte, 1846. - Schmidt. Geschichte 
der Pädagogik, dargestellt in weltgeschichtlicher Entwicklung und im 
organischen Zusammenhang mit dem Kulturleben der Völker, 1860-62. - 
Barth P. Die Geschichte der Erziehung in soziologischer und geistesge- 
schichtlicher Beleuchtung, Leipzig 5-6 1925. - Behn. Allgemeine Geschichte 
der Pädagogik in problementwickelnder Darstellung, Paderborn, 1928. 

nuosius tipus. Istoriniai pedagoginiai pavidalai yra tik regima šitų 
amžinųjų pedagoginių tipų išraiška. Gali istorinis pavidalas kisti, 
gali jis menkėti, gali jis iš naujo atgyti, bet amžinasis tipas visados 
lieka tas pats. Istoriniai pedagoginiai tipai yra konkretaus gyve- 
nimo sąlygų padaras. Bet jie visados esti grindžiami tam tikru 
amžinuoju tipu, tam tikra idėja, kuri jau yra padaras Žmogaus 
dvasios santykių su visa buitimi, padaras žmogaus nusistatymo, 
žmogaus dvasinės struktūros ir jo pažiūrų. AmZinieji pedagoginiai 
tipai yra pasaulėžiūriniai. Iš pasaulėžiūros, vadinasi, iš žmogaus 
nusistatymo buities atžvilgiu, kyla pedagoginės idėjos, kurios de- 
damos pedagoginių teorijų ir pedagoginių institucijų pagrindais. 
Tai yra dėsnis, kurio tikrumą patvirtina visas istorinis žmonijos 
gyvenimas. Kiekviena pasaulėžiūra turi savą pedagogiką, ir kiek- 
viena pedagogika turi savą pasaulėžiūrą. Platonas pirmas sukūrė 
pedagogikos teoriją ir pirmas parodė, kiek šitoji teorija priklauso 
nuo pažiūrų į pasaulį ir į gyvenimą. Nuo Platono per Aristotelį, 
per šv. Augustiną, per Alkuiną, per šv. Pranciškų Asyžietį, per 
Vivesą, per Comenijų, Rousseau ir Pestalozzi ligi pat mūsų dienų 
eina eilė didžiųjų pedagogų, kurių teorijos buvo - pasaulėžiūri- 
nių jų idėjų išraiška. 

Todėl pedagogikos istorija, ieškodama konkrečių pedagogi- 
nių tipų pagrindo, neišvengiamai susiduria su pasaulėžiūrinėmis 
idėjomis ir su pasaulėžiūriniais tipais. Surasti istoriniame pavi- 
dale pedagoginę idėją iš tikrųjų reiškia — susekti pasaulėžiūrinę 
arba ideologinę šitos idėjos kilmę, įglausti ją į tam tikros pasaulė- 
žiūros sistemą ir šitos pasaulėžiūros šviesoje aiškinti konkrečias 
pedagogines teorijas ir institucijas. Amžinosios pedagoginės idė- 
jos ir amžinieji pedagoginiai tipai yra pasaulėžiūros pritaikymas 
ugdymo sričiai. Kai pasaulėžiūrinės idėjos taikomos pažinimui, 
mes gauname gnoseologiją. Kai jos taikomos buities supratimui, 
mes gauname metafiziką. Kaijos paliečia žmogaus gyvenimą, mes 
gauname etikos sistemas. Kai jos, pagaliau, eina į ugdymą, mes 
gauname pedagogiką. Dėl to ir pedagogikos istorija gali pedagogi- 
nio vyksmo prasmę susekti tik tada, kai pro istorinius šito vyks- 
mo pavidalus ji prasiskverbia ligi amžinųjų idėjų ir tuo pačiu ligi 
pasaulėžiūrinio jų pagrindo. Pedagogikos istorija negali tirti 

atskirų pedagoginių apraiškų. Ji turi jas jungti į tam tikrus tipus, į 
tam tikras sroves, į tam tikrus pavidalus. Šito jungimo pagrindas 
gali būti labai įvairus: amžius, vieta, tauta, kalba ir t. t. Bet giliau- 
sias pagrindas visados yra pasaulėžiūra, glūdinti atskirų apraiš- 
kų gelmėse. Taigi pasaulėžiūra suartina darbo mokyklą su bolše- 
vistine pedagogika. Ji padaro, kad atristokratinių luomų ugdymas 
visados buvo panašus į dabartinį vitalistinį ugdymą. Pasaulėžiūri- 
nis pedagoginės tipologijos pagrindas yra vienintelis, kuris leidžia peda- 
gogikos istorijai susekti ir išaiškinti amžinąją pedagoginio vyksmo pras- 
me. 

Tai tinka visai pedagogikos istorijai. Tai tinka ir dabarties pe- 
dagoginėms srovėms, nes dabartinė pedagogika, labiau negu ku- 
ri kita, yra pasaulėžiūrinės kaitos padaras. Moderniosios peda- 
gogikos srovės yra pasaulėžiūros srovės ir srovelės. Moderniosios 
pedagogikos atstovai yra pasaulėžiūros atstovai ir kūrėjai. Mo- 
derniosios pedagogikos institucijos yra pasaulėžiūrinių idėjų sklei- 
dimo įstaigos. Modernusis ugdymas yra pasaulėžiūros perteiki- 
mas naujosioms kartoms. Moderniojo ugdymo ir moderniosios 
pedagogikos pakrikimas yra pasaulėžiūros pakrikimas. Dvide- 
šimtasis amžius atskleidė žmogaus dvasios sugebėjimą suvokti 
buitį daugybe atžvilgių. Jis išvystė daugybės pasaulėžiūrų užuo- 
mazgas. Pasaulėžiūrų įvairumas yra charakteringiausia mūsų am- 
žiaus žymė. Ir čia yra pagrindas, dėl ko per paskutinius 35 metus 
buvo sukurta daugiau pedagoginių teorijų negu nuo Platono ligi 
Herbarto. Žmogaus dvasia apreiškė savo išsidiferencijavimą visų 
pirma pasaulėžiūroje, o paskui ir pedagogikoje. Jeigu todėl kas 
norėtų moderniosios pedagogikos tipologiją grįsti ne pasaulėžiū- 
ra, bet kuo kitu, prasilenktų su pačiu šitos pedagogikos pagrin- 
du. Moderniosios pedagogikos srovės netelpa vienoje kurioje ša- 
lyje. Šiandien sunkiai įmanoma kalbėti apie prancūzų, anglų, 
vokiečių ar rusų pedagogiką. Pasaulėžiūrinis dabarties pedago- 
gikos charakteris pralaužia tautų ar kontinentų sienas ir išplinta 
visoje žmonijoje. Įvairiausias pedagogines idėjas ir teorijas, įvai- 
riausias institucijas ir bandymus šiandien galima sugrupuoti ir 
išaiškinti tik pasaulėžiūros pagalba. Moderniosios pedagogikos pa- 
grinduose teka pagrindinės pasaulėžiūrinės srovės. Jų yra pagimdytos 

pedagoginės idėjos, jų yra palaikomos pedagoginės institucijos ir 
jų yra skatinami pedagoginiai bandymai. Jas tad visų pirma rei- 
kia išlukštenti, norint charakterizuoti ideologinius dabarties pe- 
dagogikos pagrindus. 


2. Pagrindiniai pasaulėžiūros ir pedagogikos tipai 


Pasaulėžiūrų įvairumas yra visuotinis faktas. Nuo pat Zmo- 
gaus minties pabudimo dvasia nevienodai suprato pasaulį ir gy- 
venimą, nevienodai juos vertino ir todėl nevienodai formavo. Bet 
kokia yra šito pažiūrų įvairumo prasmė? Kas padaro, kad žmo- 
gus tą patį pasaulį ir tą patį gyvenimą nevienodai supranta ir ne- 
vienodai vertina? Štai klausimai, kurie mus veda į pačias pasau- 
lėžiūros supratimo gelmes. 

Pasaulėžiūra visados yra tam tikras žmogaus nusistatymas bui- 
ties atžvilgiu. Pasaulėžiūra yra dvasios santykis su tuo, kas yra. 
Savo atsiradimui ji reikalauja dviejų dalykų: objektyvios buities ir 
subjektyvios dvasios. Pasaulėžiūra nėra tik vienos dvasios padaras, 
vadinasi, ji nėra tik subjektyvi. Bet ji nėra nė tik objektyvus realy- 
bės išreiškimas, vadinasi, ji nėra tik objektyvi. Pasaulėžiūra yra bui- 
ties ir dvasios sąveikos vaisius. Ji nėra nei dvasiai primestas realiz- 
mas, nei dvasios sauvalia. Pasaulėžiūra atsiranda tik tada, kai 
dvasia organiškai susiliečia su buitimi, kai ji suima buitį į save ir 
sutapdo ją su išvidiniu savo pasauliu. Šio susilietimo ir sutapdy- 
mo būdas gali būti labai įvairus. Jo įvairumas kaip tik ir gamina 
pasaulėžiūrų įvairumą. 

Objektyvi buitis nėra vienalytė. Ji yra turtinga laipsnių, sričių 
ir atžvilgių. Gamta nėra tik mechaniniam dėsningumui pajungtas 
daiktas. Ji taip pat yra Dievo kūrinys. Ji slepia savyje idėją. Ji šitą 
idėją išvysto ir atskleidžia. Žmogus nėra tik animal rationale. Jis yra 
ir kūrėjas, ir kūrinys, ir atrama Dievo veikimui. Dievas yra ne tik 
pasaulio Kūrėjas, bet ir jo Palaikytojas ir jo Atpirkėjas. Jis yra ne 
tik transcendentus, bet ir imanentus. Kiekviena buitis yra antino- 
mine savo struktūra, todėl turtinga bei įvairi. Galima todėl buitį 
suvokti vienu kuriuo atžvilgiu. Galima ją šituo atžvilgiu vertinti ir 

formuoti. Dar daugiau! Žmogus negali aprėpti visu jos plotu. Žmo- 
gaus dvasia nesugeba pažvelgti į buitį iš begalybės punktų. Ji yra 
priversta pasirinkti vieną kurį atžvilgį ir juo pagrįsti savo nusi- 
statymą. Čia ir glūdi pirmutinė pasaulėžiūrų įvairumo priežastis. 
Pasaulėžiūrų įvairumas reiškia buities turtingumą ir įvairumą. Kiek- 
viena žmogaus sukurta pasaulėžiūra apima buitį vienu kuriuo 
atžvilgiu ir todėl visados yra vienašališka*. Buities turtingumas 
apsireiškia tik visose pasaulėžiūrose - visų laikų ir visų tautų. 
Atskiros pasaulėžiūros yra konkretūs šito buities turtingumo pa- 
vidalai. 

Bet turtinga bei įvairi yra ne tik buitis. Įvairi yra ir dvasia, kuri 
šitą buitį suvokia, vertina ir formuoja. Dvasia turi savą struktūrą, 
kuri buitį keičia ir ją pertvarko pagal dvasios reikalavimus. Dva- 
sia turi tam tikrą sugebėjimą įsibrauti į buities gelmes pro vieną 
arba pro kitą punktą. Ji turi tam tikrą lytį, kuri apsprendžia buitį, 
ją pažindama ir formuodama. Ji turi tam tikrą normą, kuria ji buitį 
vertina. Šitie sugebėjimai, lytys ir normos kaip tik ir sudaro dvasios 
struktūrą. Dvasia yra struktūringa pačia savo prigimtimi. E. Spran- 
geris yra suradęs ir aprašęs net šešetą dvasios struktūrų: teorinę, 
ekonominę, socialinę, estetinę, prievartinę ir religinę". Galbūt ga- 
lima tokių struktūrų surasti ir daugiau. Bet viena yra tikra, kad 
dvasia nėra vienalytė ir kad ji pati savyje yra tam tikru būdu ap- 
spręsta. 

Šitas dvasios struktūringumas yra antra pasaulėžiūrų įvairu- 
mo priežastis. Pasaulėžiūra nėra faktų konstatavimas, o pasaulė- 
žiūrinė sistema nėra faktų rinkinys. Pasaulėžiūra, kaip minėjo- 
me, išauga iš organiško dvasios susidūrimo su buitimi. Ji jau yra 
žmogiškosios kūrybos padaras. Bet kai dvasia suima į save buitį, 
kai ji ją suvokia, ji suima ir suvokia ne tik taip, kaip buitis yra, bet 
ir taip, kaip pati dvasia yra. Pasaulėžiūra nėra buities fotografija, 
bet buities portretas, kurioje žymu kuriančiosios dvasios bruožų. 
Išvidinė dvasios struktūra apsprendžia pažįstamą, vertinamą ir 
formuojamą buitį. Šita struktūra gyva visose pasaulėžiūrose. Pa- 

+ Jeigu Krikščionybę mes laikome pilnutine pasaulėžiūra, tai tik dėl to, 
kad ji yra ne žmogaus dvasios padaras, bet Dievo. 

* Pig. Lebensformen, Halle a. S., 1930, p. 121-236. 

saulėžiūrų įvairumas reiškia ne tik buities turtingumą, bet ir dvasios 
struktūrų įvairumą. Šita prasme K. Joėlis visai teisingai pasaulė- 
žiūrą vadina dvasios stiliumi. „Jeigu šiandien”, sako jis, „jau meno 
stiliai teisingai yra aiškinami, kaip pasaulėžiūrų išraiška, tai dar 
geriau pačias pasaulėžiūras galima suprasti, kaip dvasios stilius, 
kurie vis dėlto ne savavališkai eina vienas po kito, bet vienas kitą 
atitinka, vienas kitą papildo iš gyvenimo visumos, kuri įvairiose 
funkcijose išvysto vieningą savo struktūrą“.* Pasaulėžiūra, for- 
muodama ir išreikšdama buitį, ją formuoja ir išreiškia pagal dva- 
sine žmogaus struktūrą. 

Du tad yra pagrindiniai dalykai, kuriais remiasi pasaulėžiūrų 
įvairumas: buities turtingumas ir dvasios struktūringumas. Bet šitie 
dalykai yra susiję ir tarp savęs. Dvasios struktūra visados atitinka 
tą ar kitą buities atžvilgį, tą ar kitą jos laipsnį arba sritį. Tarp dva- 
sinės žmogaus struktūros ir buities yra organiškas ryšys. Pedagogiko- 
je yra žinoma Kerschensteinerio „lavinimo vyksmo aksioma“, ku- 
rią jis taip formuluoja: „Individo lavinimas yra galimas tik tomis 
kultūros gėrybėmis, kurių dvasinė struktūra visai arba iš dalies 
atitinka individualinės psichės struktūrą“. Šita Kerschensteine- 
rio aksioma tinka ir pasaulėžiūrai. Kaip lavinimo vyksme indivi- 
das pastovių lyčių įgyja tik iš tų kultūrinių gėrybių, kurios atitin- 
ka išvidinę jo struktūrą, taip ir pasaulėžiūrą kuriant suimami tik 
tie buities atžvilgiai, tik tie buities laipsniai arba tik tos buities 
sritys, kurios atitinka kūrėjo dvasios stuktūrą. Žmogaus dvasia 
čia pasirenka tik tai, kas susiderina su jos struktūringumu. Bui- 
ties turtingumas ir dvasios struktūringumas atitinka vienas antrą 
. ir abu, organiškai sutapę, kuria vienokią arba kitokią pasaulėžiū- 
rą. Jeigu mums pavyktų atspėti pagrindinius buities laipsnius ir 
pagrindines dvasios struktūras, mes lengvai surastume ir pagrin- 
dines pasaulėžiūras. 

Susekti pagrindinius buities laipsnius nėra sunku. Visa buitis 
yra arba gamta (medžiaga ir gyvybė), arba dvasia (asmuo ir vi- 
suomenė), arba Dievas. Šitie trys buities laipsniai yra pagrindiniai, 


* Wandlungen der Weltanschauungen I, Tūbingen, 1928, I. 
7 Das Grundaxiom des Bildungsprozesses, Berlin, ?1927, p. 27. 

pirmykščiai ir amžini. Jie nėra vienas iš kito išvedami, nors vie- 
nas su kitu susiję ir vienas kitą paremią. Visas buities turtingu- 
masšitais trimis laipsniais ir tepasireiškia. Žemiau medžiagos yra 
nebuitis. Aukščiau Dievo taip pat yra nebuitis. Kiekvienas šitas 
laipsnis turi savų atžvilgių ir savų sričių. Bet pagrindiniams pa- 
saulėžiūros tipams nustatyti jie nėra reikalingi. 

Jau sunkiau yra surasti dvasios struktūrų tipus. Žmogaus dva- 
sia šiuo atžvilgiu dar nedaug tėra tyrinėta. Vis dėlto šiandieninė 
psichologija yra tiek pažengusi, kad bent pagrindiniai dvasios 
struktūros tipai gali būti nustatyti. Lemiamos reikšmės čia turi 
E. Sprangerio tipologija. Jau esame minėję, kad Sprangeris sura- 
do ir aprašė šešetą dvasios struktūros tipų: teorinį, ekonominį, 
estetinį, socialinį, prievartinį ir religinį. Bet jeigu gerai įsižiūrėsi- 
me į visus šituos tipus, lengvai galėsime tarp kai kurių jų rasti 
organiškų ryšių ir suvesti juos į dar bendresnes kategorijas. Eko- 
nominė dvasios struktūra, arba, kaip Sprangeris pats vadina, „eko- 
nominis žmogus“, yra panašus į prievartinę struktūrą arba į „prie- 
vartos žmogų“ (Machtmensch) tuo, kad juos abu jungia Aristotelio 
physis. Ekonominio žmogaus pagrindas yra gamtinis daiktas. Prie- 
vartos žmogaus pagrindas yra gamtinė jėga. Abu juodu yra gam- 
tos žmonės. Nei vienas, nei antras nepakyla viršum gamtinės tvar- 
kos ir viršum jos dėsningumo. Jų dvasios struktūra savo pagrindu 
yra vienoda. Tik ekonominis žmogus labiau krypsta į medžiagą, 
kuri duoda naudos, o prievartos žmogus labiau žavisi gyvybe, iš 
kurios kyla jėga. Bet ir medžiaga, ir gyvybė yra gamtos pradai. 
Gamta supa ir ekonominį, ir prievartos žmogų ir jiems abiem su- 
daro bendrą pagrindą. Šitokią dvasios struktūrą, kuri visų pirma 
krypsta į gamtą, mes vadinsime natüralistine, o ją turintį Žmogų - 
homo naturalista. 

Teorinė, estetinė ir socialinė struktūra arba teorinis, estetinis ir 
socialinis žmogus yra panašūs vienas į kitą tuo, kad visus juos 
jungia dvasia. Kiekviena šita struktūra yra paremta dvasios gyve- 
nimu: ji iš dvasinio prado kyla ir į dvasią krypsta. Teorinio žmo- 
gaus pagrindas yra tiesa, estetinio — grožis ir socialinio - meilė. 
Bet visi šitie trys pradai: tiesa, grožis ir meilė yra dvasios pradai. 
Jie nėra iš gamtos. Jie nėra gamtinio dėsningumo padaras. Jie ky- 

la kūrybiniu laisvos žmogaus dvasios veikimu. Dvasia yra jų visų 
pagrindas ir tuo pačiu pagrindas anų trijų struktūrų. Jos visos yra 
viena nuo kitos skirtingos. Bet visos jos savotiškais pavidalais iš- 
reiškia dvasios gyvenimą. Bet dvasia gyvena žmoguje. Žmogus yra 
vienintelis dvasios turėtojas ir jos reiškėjas. Dėl to konkrečiai šita 
dvasinė struktūra atsiremia į žmogų, kaip į dvasinį pradą. Žmo- 
gaus būtybė ir jos gyvenimas čia yra kiekvieno veikimo pagrin- 
das ir centras. Todėl šitokią dvasios struktūrą, kuri visų pirma 
krypsta į žmogaus dvasią, mes vadinsime humanistine, o ja turintį 
žmogų - homo humanista. 

Natūralistinė ir humanistinė dvasios struktūra apima penketą 
Sprangerio tipų: ekonominį ir prievartinį, teorinį, estetinį ir socia- 
linį. Lieka dar vienas: religinis žmogus, kuris negali būti sujungtas 
nė su vienu aukščiau minėtu tipu, nes jo pagrindas yra visai ki- 
toks. Religinis žmogus iškyla aukščiau ir už natūralistinį, ir už 
humanistinį žmogų. Religinė dvasios struktūra pirma krypsta ne 
į gamtą ir ne į dvasią, bet į Dievą. Dievas čia yra kiekvieno veiki- 
mo pagrindas ir ta buitis, kuri tenkina šitos dvasinės struktūros 
reikalavimus. Tokią dvasios struktūrą mes vadinsime teistine, oją 
turintį žmogų — homo theista. 

Trys tad yra pagrindinės dvasinės struktūros: natūralistinė, hu- 
manistinė ir teistinė. Trys yra šitų struktūrų apspręsti žmonių ti- 
pai: homo naturalista, homo humanista ir homo theista. Iš kitos pusės 
yra trys pagrindiniai buities laipsniai: gamta, dvasia ir Dievas. Sa- 
vaime aišku, kad šitos trys dvasios struktūros atitinka anuos tris 
buities laipsnius, nes dvasios palinkimas į tą arba į kitą laipsnį ir 
sudarojos struktūros esmę. Homo naturalista savaime linksta į gam- 
tą, homo humanista - į žmogaus dvasią, homo theista — į Dievą. Iš 
šito linkimo, iš dvasios santykiavimo su ją liečiančia buitimi išau- 
ga ir trys pagrindinės pasaulėžiūros: natūralizmas, humanizmas ir 
teizmas. 

Natūralizmas yra padarinys natūralistinės dvasios struktūros 
santykiavimo su gamta. Homo naturalista gamtoje randa jo gyve- 
nimą ir jo dvasią atitinkantį pradą, kuriuo remiasi ir juo apspren- 
džia savo santykius su kitais buities laipsniais. Natūralistinis žmo- 
gus gali neneigti nei dvasios, nei Dievo. Bet jis juos suvokia kaip 

gamtinius principus. Gamtos dėsnius jis pritaiko dvasiai ir Die- 
vui. Modernusis Dievo supratimas, kaip didžiojo Matematiko, 
kaip didžiojo Fiziko ir pasaulio Statytojo, yra natūralistinės dva- 
sios padaras. Tai gamtinių sąvokų pritaikymas antgamtinei rea- 
lybei. Homo naturalista nutraukia Dievą ir dvasią į gamtos sferas, 
taiko jiems gamtinius dėsnius ir mąsto apie juos gamtinėmis są- 
vokomis. Jis juos sugamtina. Natūralistinės pasaulėžiūros pėdsa- 
kų galima rasti visur: ir moksle, ir mene, ir visuomeniniame gy- 
venime, ir religijoje. Pagrindinė jų žymė yra gamtinio dėsningumo 
pabrėžimas. 

Humanizmas yra padarinys humanistinės dvasios struktūros 
santykiavimo su žmogumi. Homo humanista laiko žmogų buities 
centru, juo remia savo mąstymą bei veikimą ir išjo kylančiais dės- 
niais apsprendžia visą gyvenimą. Gyvenimo šaknys humanisti- 
nei pasaulėžiūrai glūdi žmoguje. Zmoguje yra tiesos, gėrio ir gro- 
žio pagrindai. Žmogus yra gamtos viešpats. Žmogus yra antrasis 
Dievo aš. Žmogaus santykiai su gamta ir su Dievu čia yra tvarko- 
mi pagal dvasios gyvenimo principus. Kiek natūralizme vyrauja 
priežastingumas ir būtinumas, tiek humanizmo pagrindas yra pra- 
smingumas ir laisvė. Žmogus čia tam tikru būdu suantropomorfi- 
na visą gyvenimą, nes visą jį stengiasi prisunkti žmogaus dvasios. 

Teizmas yra padarinys teistinės dvasios struktūros santykia- 
vimo su Dievu. Homo theista į visą buitį žiūri sub specie aeternitatis. 
Dievas tokiai dvasios struktūrai yra vienintelis pradas, kuris pa- 
tenkina giliausius žmogaus ir visos buities reikalavimus, kuris vis- 
ką išaiškina, viskam duoda prasmę ir tikslą: kuriame gyvename, 
judame ir esame. Teistinis žmogus nori viską iš Dievo išvesti ir 
viską į Dievą suvesti. Pasaulio vyksmas jam Dievu prasideda ir 
Dievu baigiasi. Visa buitis eina Dievo linkui, stengiasi su Juo su- 
sijungti ir sudievėti. Teistinė pasaulėžiūra stato absoliutinius rei- 
kalavimus ir dvasiai, ir gamtai. Dieviškasis gyvenimas ir dieviš- 
kieji dėsniai čia yra laikomi normalaus ir tikro gyvenimo dėsniais. 
Kiekvienos normos pagrindo, vis tiek ar šita norma būtų tiesa, ar 
gėris, ar grožis, ieškoma absoliutinėje Buityje. Mistinis bruožas 
žymu visuose šitos pasaulėžiūros žygiuose. 

Nereikia nė aiškinti, kad gryni šitų pasaulėžiūrų tipai nėra daž- 

nas dalykas. Paprastai jie esti sumišę, susijungę ir susilieję. Bet 
kiekviena konkreti pasaulėžiūra visados priklauso vienam arba 
kitam tipui. Kiekvienas konkretus žmogus yra arba daugiau na- 
tūralistas, arba daugiau humanistas, arba daugiau teistas. Šitos 
trys pagrindinės pasaulėžiūros savo bruožais nudažo ištisas te- 
orijas, ištisas tautas, kultūras ir amžius. Jos traukiasi per visą isto- 
riją ir dialektiniu savo vyksmu kuria istorinius periodus: juos gim- 
doir žudo. Neklysime pasakę, kad antikinės kultūros dvasia buvo 
humanistinė, kad viduriniais amžiais vyravo teistinė pasaulėžiū- 
ra, kad humanizmas atsigavo Renesanso laikais ir kad paskuti- 
nieji amžiai smarkiai pakrypo į natūralizmą. Neklysime taip pat 
tvirtindami, kad demokritiškoji filosofija yra daugiau natūralisti- 
nė, aristoteliškoji-tomistiškoji yra daugiau humanistinė, o plato- 
niškoji-augustiniškoji yra daugiau teistinė. Pasaulėžiūrų bangavi- 
mas istorijos vyksme sudaro įdomiausią filosofijos istorijos problemą. 
Šitoje vietoje ji negali būti net nė paliesta. Čia mes tik pabrėžiame 
pagrindinius pasaulėžiūrų tipus ir juos labai trumpai charakteri- 
zuojame. 

Pagal pasaulėžiūrą savaime formuojasi ir pedagogikos tipai. 
„Kiekviena gyva pasaulėžiūra“, sako H. Rolle, „kuri turi savyje 
gyvenimui formuoti planą, išvidiniu būtinumu siekia tam tikros 
pedagogikos, iš kurios ji laukia nurodymų įkūnyti jos skelbiamam 
gyvenimo idealui“®. Pasaulėžiūros ir pedagogikos sąveika visa- 
dos yra grįžtamoji. Pasaulėžiūra pagimdo pedagogiką, o pedago- 
gika duoda pasaulėžiūrai priemonių. Pasaulėžiūra yra idėjų ir ide- 
alų kūrėja. Bet ji, kaip tokia, negali šitų idealų realizuoti. Čia ji 
būtinai reikalauja pedagogikos pagalbos. Iš kitos pusės, pedago- 
gika šituos idealus realizuoja, bet ji, kaip tokia, negali jų sukurti. 
Čia ji vėl būtinai reikalinga pasaulėžiūros pagalbos. Viena be ant- 
ros šitos dvi gyvenimo sritys yra nepilnos ir nestiprios. Jei kuri 
nors pasaulėžiūra nesusiformuoja savos pedagogikos, ji visados 
pasilieka tik teorinė. Jai nėra jokios vilties būti perteiktai naujo- 
sioms kartoms, nes šitas perteikimas gali įvykti tik pedagoginiu 


8 Weltanschauung und Erziehung, „Vierteljahrschrift für wissen- 
schaftliche Pädagogik”, 1926, p. 24. 

būdu. Tokia pasaulėžiūra negali būti patvari. Jeigu kuri nors pe- 
dagogika praranda savo pasaulėžiūrą, ji tuo pačiu praranda sa- 
vo atramą, nes ji praranda tikslus, kurių siekia, ir idėjas, kurias 
realizuoja. Ji turi priemonių, bet jai pradeda stigti tikslų. Tokia 
pedagogika taip pat negali būti patvari. Pedagoginis veikimas 
turi turėti idėjų. Betgi šitos idėjos yra sukuriamos tik pasaulėžiū- 
riniu būdu. Kaip neįmanoma pasaulėžiūra be pedagogikos, taip 
lygiai neįmanoma pedagogika be pasaulėžiūros. Pedagogika su- 
daro atbaigą pasaulėžiūrai; pasaulėžiūra padeda pagrindus pe- 
dagogikai. 

Štai kodėl kiekviena pasaulėžiūra visados būtinai siekia tam 
tikros pedagogikos, o kiekviena pedagogika ištikimai laikosi tam 
tikros pasaulėžiūros. Pasaulėžiūros pagrindinės srovės savaime suku- 
ria pagrindines pedagogikos sroves. Pedagoginės kryptys, pedagogi- 
nės sistemos, teorijos ir institucijos yra pasaulėžiūrinių krypčių, 
pasaulėžiūrinių teorijų, sistemų ir institucijų išraiška. Natūralis- 
tinė pasaulėžiūra sukuria savotišką pedagogiką, kurią mes vadi- 
name pedagoginių natüralizmu. Iš humanistinės pasaulėžiūros iš- 
auga pedagoginis humanizmas. Teistinės pasaulėžiūros padaras yra 
pedagoginis teizmas. Pedagoginis natūralizmas, pedagoginis huma- 
nizmas ir pedagoginis teizmas yra trys pagrindinės pedagogikos 
srovės arba trys pagrindiniai pedagoginiai tipai. Jie yra amžini, 
kaip ir jų pasaulėžiūriniai šaltiniai. Įvairiais pavidalais jie trau- 
kiasi per visą žmonijos istoriją. Jie yra gyvi ir moderniojoje peda- 
gogikoje, ir dar labiau negu pirmiau, nes dabartinis amžius yra 
dvasių persiskyrimo amžius, kada kiekvienas pradas išsiskiria iš 
visumos ir vysto savo esmę ligi galo. Moderniojoje pedagogikoje 
negalima susekti vieno kurio tipo persvaros, bent pastovesnės. 
XX a. pradžioje atrodė vyraująs pedagoginis natūralizmas. Atgi- 
jusi Rousseau pedagogika smarkiai apsireiškė pedagoginiu indi- 
vidualizmu (E. Key, Gurlittas, Wynekenas) ir susiformavo darbo 
arba aktyviosios mokyklos pavidalu. Bet čia pat greta augo ir vi- 
suomeninė pedagogika (Natorpas, Durkheimas), kuri iš esmės pri- 
klauso pedagoginiam humanizmui. Sykiu su šitomis srovėmis pa- 
sirodė ir pedagoginis teizmas Willmano ir Försterio veikaluose. 
Moderniosios pedagogikos ideologiniai pagrindai nėra vieningi. 

Juose glūdi pagrindiniai amžinieji pedagoginiai tipai, kurie visi 
kartu veikia, visi yra gyvi, visi nuo vienas kito skiriasi ir visi sten- . 
giasi turėti gyvenimui lemiamos reikšmės. Dabartinė pedagogi- 
ka tėra tik trisdešimt penkerių metų amžiaus. Bet srovių, šakotu- 
mo ji yra labai turtinga. Šiandien negalima pasakyti, kuri srovė 
stipresnė, o dar labiau negalima kalbėti apie vienos kurios srovės 
žlugimą kitos naudai. Jokio dvasios persilaužimo dabartinėje pedago- 
gikoje nėra. Yra tik dvasių persiskyrimas, dvasių išsivystymas, stip- 
rėjimas ir nuolat auganti įtampa. Amžinieji pedagogikos tipai mo- 
derniosiose teorijose ir institucijose stengiasi apreikšti visą savo 
esmę ir visą savo jėgą. Šitie tipai todėl turi būti dedami moder- 
niosios pedagogikos tipologijos pagrindais. Pagal juos reikia sis- 
teminti moderniųjų pedagogikos srovių išsišakojimą. Jie yra orien- 
tacinės gairės moderniojo ugdymo įvairume. Modernioji 
pedagogika yra sykiu ir natūralistinė, ir humanistinė, ir teistinė. 
Aplink šiuos didžiuosius branduolius telkiasi mažesnės srovės ir 
srovelės. Mūsų uždavinys yra išlukštenti šituos branduolius ir cha- 
rakterizuoti šitas sroveles. 


3. Pedagoginis natūralizmas 


Pedagoginio natūralizmo pagrindas yra gamta su visomis 
savo sritimis, su visais savo dėsniais, su visu savo įvairumu ir 
turtingumu. Čia žmogaus santykis su gamta, pasak Euckeno, 
sudaro gyvenimo branduolį?. Gamta pedagoginiam natūraliz- 
mui yra ne sąlyga dvasiai išaugti, bet būtinas pagrindas jai bū- 
ti. Gamta yra veiksnys, kuris žmogų kuria, kuris jį apspren- 
džia, išvysto ir veda. Gamtinis gyvenimas yra nepagadintas, 
pirmykštis ir nekaltas gyvenimas. Visa, kas yra gera, yra gam- 
tos dalykas, ir atvirkščiai: visa, kas yra gamtos, yra gera. Rous- 
seau posakis, kad visa yra tobula, kas išeina iš Kūrėjo rankų, ir 
visa genda žmogaus rankose, yra pagrindinis pedagoginio na- 
tūralizmo dėsnis. 


* Der Sinn und Wert des Lebens, Leipzig, * 1922, p. 19. 


Žmogus pedagoginiam natūralizmui taip pat yra gamtos pa- 
daras. Ir kiek jis turi savyje gamtiškumo, kiek gamtinis pradas 
jame veikia laisvai, tiek jis yra tikras žmogus, tiek jis yra tobulas ir 
geras. Gamtinio prado išaugimas čia yra matas žmogaus išaugimui. 

Šitokia žmogaus ir gyvenimo filosofija yra pagrįstos visos pe- 
dagoginio natūralizmo koncepcijos. Kiekviena pedagoginė teori- 
ja duoda atsakymą į keturis pagrindinius klausimus: 1. kas yra 
ugdymas iš savo esmės, 2. kokia yra svarbiausia ugdymo funkcija, 3. ko- 
kios yra pagrindinės ugdymo gėrybės ir 4. koks yra ugdymo tikslas. Pe- 
dagoginis natūralizmas taip pat atsako į šiuos klausimus, ir jo at- 
sakymas yra labai savotiškas. 

Ugdymo esmė, pasak pedagoginio natūralizmo, glūdi pagel- 
bėjime prigimčiai. Pagrindinis ugdymo uždavinys yra ne prigim- 
tį formuoti, ne ją apspresti tam tikromis normomis, bet saugoti ją 
nuo pašalinių neigiamų veiksnių ir jai padėti ten, kur ji pati ne- 
įstengia ko nors įveikti. Žmogus pedagoginiam natūralizmui au- 
ga kaip augmuo arba gyvis. Jo išsivystymas yra valdomas išvidi- 
nių dėsnių, o ne ugdytojo nustatytų išviršinių normų. Todėl 
ugdymas turi remtis šitais dėsniais, turi jų paisyti ir juos saugoti. 
„Mes negalime kūdikių formuoti pagal mūsų valią“, pasakė ka- 
daise Goethe ir tuo išreiškė visų natūralistų pažiūras. Kaip sėkla, 
sako Comenijus, slepia savyje visą medį, taip ir žmogus turi turė- 
ti savyje visa, kas vėliau jame išsiskleidžia. Jeigu žmogus yra ma- 
žytis pasaulis, tai ugdymas turi tik paraginti jo išvidines jėgas, 
kad jos pradėtų veikti. Ugdymas yra akstinas prigimčiai skleistis. 
Vis dėlto šitas akstinas, pasak Comenijaus, turi būti „švelnus ir 
malonus“, nes pati gamta džiaugsmingai veržiasi ten, kurja veda 
išvidinės jos užuomazgos. Kaip išmintingas sodininkas nieko ne- 
darą nuo neigiamų įtakų ir šalinti jo kelyje pasitaikančias kliūtis. 
Ugdytojas Comenijui ir visam pedagoginiam natūralizmui yra ne 
prigimties reformator, bet jos conformator". Šitas savaiminis pri- 
gimties veržimasis iš vienos pusės ir saugojanti pedagogo para- 
ma iš antros kaip tik ir sudaro pagrindinę ugdymo esmę. Pedago- 


o Plg. Didactica magna, 13-17 cap. 

ginis aktas čia yra ne tarpasmeninė sąveika, bet sąveika tarp išsivystan- 
čios vaiko prigimties ir objektyvios gamtos. Natūralistinėje pedago- 
gikoje augantį žmogų išvysto ir išplėtoja ne kultūra, bet gamta. 
E. Abbas gražiomis antitezėmis aprašo senojo humanistinio ir nau- 
jojo natūralistinio ugdymo skirtumą. „Senasis ugdymas“, sako jis, 
„kyla iš žmogaus valios jėgų; naujasis ugdymas kyla iš gamtos 
jėgų. Senasis ugdymas yra suaugusio žmogaus įtaka kultūros ap- 
linkoje esančiam ugdytiniui; naujasis ugdymas yra laisvas išvidi- 
nis ugdytinio išvystymas veikliomis gamtos jėgomis. Tai išvidi- 
nis ugdytinio augimas natūraliame santykyje su gamtine aplinka 
ir gamtinėse sąlygose“. 

Šitoks ugdymo esmės supratimas savaime pastūmi pedagogi- 
nį natūralizmą ypačiai pabrėžti auginamąją ugdymo funkciją. 
Fr. X. Eggersdorferis skiria tris pagrindines ugdymo funkcijas 
(Grundfunktionen): auginimą arba globojimą (Pflege), lavinimą (Bil- 
dung) ir auklėjimą, arba vadovavimą (Führung)”. Auginimą jis taip 
charakterizuoja: „Auginimo funkcija“, sako jis, „ima ugdytinį to- 
kį, koks jis yra. Ji nori ugdyti, išvystydama realią jo buitį. Išsivys- 
tymas yra natūralus vyksmas, prie kurio ji prisišlieja. Subrendi- 
mas yra jo tikslas“. Kitur Eggersdorferis dar labiau paaiškina 
šitos funkcijos prigimtį: „Ugdomoji valia paprastai veikia trimis 
kryptimis: pirmiausia ugdymas nori išvystyti tai, kas ugdytinyje 
yra duota, kaip galimybės ir padėliai (679 p.). Jis nori žadinti, ska- 
tinti, budinti, auginti įgimtus pradus ir snūduriuojančias užuo- 
mazgas. Kaip toks, ugdymas yra visiškai globa arba auginimas“'*. 
Savaime aišku, kad auginimo prigimtis atitinka pagrindinę peda- 
goginio natūralizmo koncepciją. Pedagoginio natūralizmo ugdymas 


" Lehrbuch der allgemeinen Erziehungs- und Bildungslehre, Pader- 
born, 1932, p. 49, 

1? Prof. St. Šalkauskis šituos pačius ugdymo pradus vadina ne pa- 
grindinėmis funkcijomis, bet funkeionaliniais aspektais. Pagrindinėmis ug- 
dymo funkcijomis jis laiko perteikimą, išvystymą ir įjungimą (Incorpora- 
tion, Eingliederung). Plg. Įvedamoji pedagogikos dalis, Kaunas, 1935, 
p. 12-13. 

5 Jugendbildung, München 1933, p. 9. 

" Lexikon der Pädagogik der Gegenwart, I, 673-74. 

yra ne kas kita, kaip auginimas. Auginamoji ugdymo funkcija čia 
stovi pirmoje eilėje. Auginimo dėsniai čia yra pagrindiniai. Tuo, 
žinoma, dar nesakome, kad pedagoginis natūralizmas neigia ki- 
tas funkcijas: lavinimą ir auklėjimą. Jis jų tik nepabrėžia. Ugdo- 
mojoje pedagoginio natūralizmo sistemoje lavinimas ir auklėji- 
mas nesudaro svarbių uždavinių, o jų tikslai čia yra siekiami 
auginamuoju būdu. Pastovios formos, kurių siekia lavinimas, čia 
stengiamasi žmogui gauti iš gamtos. Asmenybė, kurios siekia auk- 
lėjimas, čia laikoma gamtinio subrendimo vaisiumi. Pedagoginis 
natūralizmas žmogų ir augina, ir lavina, ir auklėja, bet - gamtiniu 
būdu, pagal gamtos dėsnius ir pagal gamtos reikalavimus. 
Auginimo funkcijos pabrėžimas pastūmi pedagoginį natūra- 
lizmą ieškoti ugdomyjy gėrybių gamtos srityse. Auginimas nėra 
žmogaus formavimas aukštesnėmis lytimis arba jo apsprendimas 
aukštesnėmis normomis. Auginimas yra išvystymas to, kas jau 
prigimtyje yra. Bet kiekvienas išvystymas reikalauja tam tikrų ob- 
jektyvinių gėrybių. Prigimtis plėtojasi tik susidūrusi su objekty- 
viniu pasauliu, kai šis pasaulis pradeda daryti jai įtakos, kai jis 
įeina į žmogaus vidų ir sutampa su išvidiniu jo gyvenimu. Peda- 
goginis natūralizmas nori išplėtoti tik esamas prigimties užuo- 
mazgas, tik įgimtus polinkius, tik duotus pradus. Apie idealinę 
prigimtį, apie idealines jos normas ir apie idealinius transcenden- 
tiniusjos tikslus jis negalvoja. Jis siekia tik imanentinio prigimties 
tikslo: konkrečios ir realios prigimties išplėtojimo. Dėl to jis sa- 
vaime šiam reikalui renkasi gamtines gėrybes. Gamtinės gėrybės 
yra pirmutinės, kurios pažadina augančią prigimtį; pirmutinės, 
su kuriomis kūdikis susiduria ir kurias jis pasisavina. Gamtos ir 
augančio žmogaus prigimties užuomazgos organiškai viena kitą 
atitinka, nes šitos užuomazgos kaip tik ir yra gamtos sukurtos. 
Gamtines gėrybes žmogus lengviausiai pasisavina. Gamtinių gė- 
rybių lytys lengviausiai apsprendžia prigimties galias. Gamtinės 
gėrybės žmogaus neformuoja, bet tik maitina. Jų pasisavinimas 
vyksta ne tiek sąmoningu darbu, kiek savaimine asimiliacija. O 
pedagoginis natūralizmas kaip tik reikalauja, kad ugdymas vyk- 
tų savaime, kad jis būtų ne formavimas ar normavimas, bet tik 
plėtojimas. Gamtinės gėrybės šį reikalavimą geriausiai patenki- 

na. Jas tad pedagoginis natūralizmas visų pirma ir renkasi. Ug- 
domosios pedagoginio natūralizmo gėrybės yra realijos: fizinės ir 
realinės kultūros padarai. Aukštesniųjų kultūros sričių laimėji- 
mams čia tenka antra vieta. „Ugdymo srityje“, sako O. Willman- 
nas apie pedagoginio natūralizmo gėrybių atranką, „mes randa- 
me pašalinimą dorinių papročių, dvasios lavinimo pajungimą 
küno lavinimui, formos niekinimą ir apskritai menką kultūros ver- 
tinimą““... Gamtos mokslų aukštinimas, sporto ir gimnastikos 
pabrėžimas, palinkimas į pedagoginį utilitarizmą - vis tai yra įvai- 
rios pedagoginio natūralizmo apraiškos. Pedagoginis natūraliz- 
mas sunkiai peržengia gamtos sienas ir sunkiai supranta ideali- 
nės kultūros gėrybių prasmingumą. Šitas sunkumas ypač pradėta 
jausti paskutiniais metais, kada vis labiau įsigalįs vitalizmas pasi- 
rodė besąs ryškiausia natūralistinės pasaulėžiūros forma. 

Pedagoginio natūralizmo prisišliejimas prie gamtos siekia ne 
ko kito, kaip žmogaus ir gyvenimo pilnatvės. Žmogaus ir gyveni- 
mo pilnatvė yra kiekvieno, taigi ir natūralistinio, ugdymo tikslai. 
Bet šitą pilnatvę pedagoginis natūralizmas supranta garntiškai. Pil- 
nutinis žmogus pedagoginiam natūralizmui yra tas, kuris harmo- 
ningai yra išplėtojęs gamtinį savo prigimties pradą. Pilnutinis gy- 
venimas yra tada, kai gamtos reikalavimams yra pajungtos visos 
sritys. Pedagoginis natūralizmas nori ugdyti visą žmogų ir jį rengti 
visam gyvenimui. Bet šitą visumą jis aprėžia tik gamtiniu pradu ir 
gamtinėmis sritimis. Pilnutinį žmogų, pasak Th. Litto, sudaro: Ei- 
gensein, Echtsein ir Ganzsein. Šitų dalykų siekia ir pedagoginis na- 
tūralizmas. Bet Eigensein jam yra ne kas kita, kaip įgimtas indivi- 
dualumas. Echtsein yra ne kas kita, kaip pirmykščio, nepagadinto 
gamtiškumo išlaikymas. Ganzsein yra ne kas kita, kaip gamtos įsi- 
galėjimas visoje žmogaus būtybėje. Pedagoginio natūralizmo ugdo- 
masis tikslas yra gamtinis žmogus. 

Pedagoginis natūralizmas Europos ugdyme pradėjo įsigalėti 
nuo Rousseau laikų. Praktinių natūralistinių tendencijų būta vi- 
sais laikais: Spartos ugdymas, pabrėždamas kūno išvystymą ir 


% Lexikon der Pädagogik, hrsg. von Roloff, Freiburg i. Br., 1914, IH, 
826. 

užgrūdinimą, riterių ugdymas, palikdamas moterims aukštesnį 
išsilavinimą, Renesanso ugdymas (Vittorino da Feltre), grįždamas 
prie graikiškojo fizinio lavinimo ir t. t. Bet visos šitos tendencijos 
neturėjo aiškios natūralistinės teorijos. Jos buvo pagrįstos ne tiek 
principais, kiek savaiminiu išvidiniu linkimu, kylančių iš tam tik- 
ros dvasios struktūros. Rousseau buvo pirmutinis, kuris šitoms 
savaiminėms tendencijoms padėjo teorinį pagrindą. A. Faulwas- 
seris yra teisingai pastebėjęs, kad „gamtos principo išsiveržimas 
visados yra surištas su krizinėmis kultūros vyksmo sąsūkomis. 
Kultūros kritika ir natūralistinė pedagogika yra surištos grįžta- 
maja įtaka ir grįžtamaisiais santykiais“ "“. Tai tiesa. Pedagoginė 
Rousseau teorija kaip tik ir yra išaugusi iš jo kultūros kritikos. 
Laikydamas kultūrą gamtos gadintoja, jis reikalavo grįžti į pir- 
mykštį natūralų gyvenimą, nusikratyti kultūrinėmis manieromis 
ir atgaivinti savyje nepagadintą gamtiškumą. Todėl ir ugdant jis 
neleido kūdikio formuoti pagal kultūros normas, bet liepė ten- 
kintis pagalba ar apsauga. Subsidiarinis ugdymo santykis su augan- 
čių žmogumi yra charakteringiausia Rousseau pedagogikos mintis. 
Rousseau idėjas pedagogikoje visiškai įtvirtino Pestalozzis. 
Jam, kaip ir visiems pedagoginio natūralizmo atstovams, „visos 
žmogaus galios yra sukurtos ne dirbtiniu ir ne pripuolamu būdu, 
bet pagrindinės jų užuomazgos glūdi visų žmonių prigimtyje“ v. 
Pati prigimtis turinti galios išsivystyti ir tikrai ji išsivysto. Ji skuba 
į tikslą, paslėptą išvidinėje jos struktūroje. Todėl ir kiekvienas ug- 
dymas, pasak Pestalozzio, yra ne kas kita, kaip mokėjimas padėti 
šitam prigimties skubinimuisi'*... - Pestalozzio mokinys Diester- 
wegas dar labiau pabrėžė savo mokytojo pagrindinę mintį. Prisi- 
taikymas prie gamtos jo buvo padarytas aukščiausiu ugdymo prin- 
cipu. „Kaip pagelbėti gerai sėklai augti nereikia nieko daugiau, 
tik saugoti ją nuo piktžolių, kad gaivinanti saulės ir lietaus jėga 
galėtų turėti įtakos jaunam pasėliui, taip ir jaunimo auklėjime daž- 
nai nereikia nieko daugiau, tik pašalinti prigimčiai priešingus da- 


'6 Die Prinzipien der Naturgemässheit und Kulturgemässheit in der 
Pidagogik, Langensalza, 1928, p. 71. 

7 Abendstunden eines Einsiedlers, 39 aforizm. 

8 Wie Gertrud ihre Kinder lehrt, 2, 33. 

lykus, nes sveika prigimtis pati viena džiaugsmingai išvysto Zmo- 
gų“". Ugdymas todėl Diesterwegui yra tik skatinimo menas (An- 
regungskunst). Šitie trys pedagogai: Rousseau, Pestalozzis ir 
Diesterwegas pedagoginį natūralizmą iškėlė ir ugdyme įtvirti- 
no. P. Barthas yra pastebėjęs, kad „šita natūralistinė pedagogika 
buvo ne kas kita, kaip prigimtojoje religijoje, prigimtojoje teisėje, 
prigimtojoje laisvėje, ūkyje, prigimtojoje etikoje esančių principų 
pritaikymas ugdymui“? Tai, ką skelbė Locke, Shaftesbury, Tin- 
dalis, Smithas, Voltaire, Turgot, visa tai rado atbalsio pedagogi- 
koje ir susiformavo pedagoginio natūralizmo pavidalu. 

XX a. pradžioje pedagoginis natūralizmas pasirodė keleriopo- 
mis formomis. Visų pirma jis apsireiškė kaip vienašališkas peda- 
goginis individualizmas, kurį pradėjo Ellena Key ir kuris ugdyme 
sukėlė tikrą audrą, tiesa, labai greitai nutildytą visuomeninės pe- 
dagogikos įsigalėjimu. - Iš pedagoginio natūralizmo išaugo ir darbo 
mokykla. Darbo mokykla, kaip pedagoginis metodas, remiasi sava- 
rankiškumo ir vaizdumo principais. Bet darbo mokyklos, kaip pe- 
dagoginės srovės, pagrindas yra natūralistinis ir specialiai utilita- 
ristinis. - Marksizmo teorija pagimdė pedagoginį materializmą, kuris 
išaugo iš grynai materialistinės pasaulėžiūros ir kuris bolševiz- 
mo pedagogikoje buvo paskelbtas oficialia doktrina. — Rasės idė- 
ja, iškelta Gobineau, sukūrė taip pat savą pedagogiką pedagoginio 
vitalizmo pavidalu, kuris šiandien vis labiau pradeda įsigalėti na- 
cionalistiniame sąjūdyje. 

Šitos keturios srovės: pedagoginis individualizmas, pedagoginis 
utilitarizmas, pedagoginis materializmas ir pedagoginis vitalizmas yra 
charakteringiausios dabartiniam pedagoginiam natūralizmui. Vi- 
sos jos remiasi tuo pačiu gamtiniu pagrindu. Bet kiekviena jį su- 
pranta kitaip. Pedagoginiam individualizmui šitas pagrindas yra 
žmogus, kaip gamtinis individas, kuris iškyla aukščiau už savo ap- 
linką, aukščiau už savo giminę ir kuris virsta sprendžiamuoju kiek- 
vieno ugdymo principu. Individo teisės, jo reikalai, jo išsivysty- 
mas yra pagrindinis individualistinės pedagogikos dėsnis. 


* Plg. Rheinische Blätter, 1887. 
2 Die Geschichte der Erziehung, Leipzig, 1916, p. 387. 

Nenuostabu todėl, kad praktikoje šita teorija virto anarchija, nes 
neribota individo laisvė būtinai veda į sumišimą. Neribotai lais- 
vas gali būti tik asmuo, bet ne individas. - Pedagoginis utilitariz- 
mas savo teoriją atremia į gamtą, kaip į naudingą dalyką. Jis ugdo 
tik tas Žmogaus įgimtas galias, kurios gali jam duoti naudos. Jis 
renkasi tik tas gamtines gėrybes, kurios yra naudingos. Nereikia 
nė minėti, kad tokios utilitaristinės pedagogikos teoretikas buvo 
Spenceris ir kad jo yra prisisunkęs dabartinis Anglijos ir Ameri- 
kos ugdymas. — Pedagoginis materializmas savai doktrinai pa- 
grindo ieško medžiagoje. Jis nėra tokio praktinio pobūdžio kaip 
pedagoginis utilitarizmas. Jis yra savotiška ugdymo filosofija, ku- 
rioje aukščiausias principas yra medžiagos, kaip tokios, idėja. Me- 
džiagos idėja yra taip lygiai galinga, kaip dvasios ar Dievo idėja. 
Tai ji palaiko ir gaivina nepaprastas bolševikų pastangas. Ugdy- 
mo srityje ji kuria naują žmogų, kuris yra pajungtas medžiagos 
išsivystymo procesui, kuris šitame procese dalyvauja ir jo yra ap- 
sprendžiamas. Pedagoginis materializmas yra idealistinio pobü- 
džio. Jis ugdo Žmogų ne naudai, bet medžiagos idėjos misijai. Jis 
rengia jį būti medžiagos idėjos pranašu. Jis renkasi ne tas gėry- 
bes, kurios yra naudingos, bet tas, kurios geriausiai išreiškia me- 
džiagos galybę ir jos triumfą. Štai kodėl technikinis lavinimas Ru- 
sijoje statomas pirmoje vietoje, nes technikoje medžiaga iš tikro 
pasirodo visu savo nepaprastumu. - Pedagoginio vitalizmo atra- 
ma yra gyvybė arba žmogus, kaip vitalinis padaras. Pedagoginis 
vitalizmas taip pat nėra praktinio pobūdžio. Jis žmogų rengia ne 
jo paties reikalams, bet jo rasės, jo tautos tarnybai. Jis taip pat ren- 
kasi tas gėrybes, kuriose yra daugiau rasinio gyvingumo. Todėl 
ypačiai sustiprintas fizinis lavinimas, sportas, darbas, karas yra 
mėgiamos šitos doktrinos ugdymo priemonės. Pedagoginis indi- 
vidualizmas taip pat ugdė vitalinį žmogaus pradą. Bet šitas pra- 
das čia buvo pats sau tikslas: jis tarnavo savo reikalams. Bet pe- 
dagoginis vitalizmas žiūri į žmogų kaip į rasinės bendrumos 
išraišką. Vitalinio prado išplėtojimas čia tarnauja ne jo paties, bet 
rasės gyvenimui. Rasei todėl žmogus čia yra rengiamas, ir rasinių 
dėsnių jis yra valdomas. 

Pedagoginis individualizmas ir pedagoginis utilitarizmas yra 

daugiau individualinio ir todėl realinio pobūdžio. Šitos dvi srovės 
atstovauja gamtiniam individui ir realiems jo reikalams. Žmogus, 
kaip individas, čia stovi centre. Bet pedagoginis materializmas ir 
pedagoginis vitalizmas yra daugiau kolektyvinio ir todėl idealisti- 
nio pobūdžio. Šitos dvi srovės atstovauja gamtiniam kolektyvui ir 
šito kolektyvo gyvenimui. Kolektyvas čia stovi pedagoginės te- 
orijos ir praktikos centre. Pedagoginiame materializme šitas ko- 
lektyvas yra visas medžiaginis pasaulis. Pedagoginiame vitalizme 
šitas kolektyvas yra rasė. Šitos abi srovės pavergia žmogų vienam 
arba antram kolektyvui ir todėl dvasiniam gyvenimui, žmogaus 
asmenybės laisvei ir jos išsivystymui jos yra daug pavojingesnės 
negu pirmosios. Baigiant reikia pastebėti, kad kaip tik šios pasta- 
rosios srovės pradeda imti viršų dabartiniame Europos ugdyme. 


4. Pedagoginis humanizmas 


Kiek pedagoginio natūralizmo pagrindas yra gamta, tiek pe- 
dagoginis humanizmas remiasi žmogaus dvasia ir jos sukurtąja 
kultūra. Žmogus yra humanistinės pasaulėžiūros centras. „Žmo- 
giškumo idėjos (Humanitätsidee) ypatybė, - sako E. Sprangeris, - 
ir yra ta, kad ji džiaugsmingu šios tikrovės jausmu paneigia kiek- 
vieną askezą ir kiekvieną rezignaciją... Tuo ji skiriasi nuo stoiciz- 
mo ir nuo bet kurios antgamtiškai pagrįstos etikos. Visa galybe ji 
krypsta į šią tikrovę (auf das Hier)“”". Humanizmas nėra antgamti- 
nė pasaulėžiūra ir su antgamtiniu pasauliu ji turi kuo mažiausia 
ryšių. Visa gyvenimo prasmė jam atsiskleidžia prigimtojoje tikro- 
vėje ir su ja pasibaigia. Pagrindinis humanistinės kultūros užda- 
vinys yra „absoliučiai aukščiausias žmogaus vertės pakelimas”2. 
Žmogaus vertę pabrėžia ir teizmas. Bet kiek teizmas žmogų tobu- 
lina ryšium su Dievu Išganytoju, tiek humanizmas jį palieka vie- 
na irliepia pasitikėti savo jėgomis. Išsiganymo (Selbsterlösung) min- 
tis yra pagrindinė humanizmo idėja. 


2 W, v. Humboldt und die Humanitätsidee, Berlin, 1909, p. 20. 
2 E, Spranger, op. cit. ibd. 


365 


anna! 


Pasaulėžiūrinis pedagoginio humanizmo bruožas yra ryškus 
visoje pedagoginėje jo teorijoje: ugdymo esmės, ugdymo funkci- 
jų, ugdymo gėrybių ir ugdymo tikslo supratime. 

Ugdymo esmė, pasak pedagoginio humanizmo, glūdi prigim- 
ties formavime. Pedagoginis natūralizmas stengiasi prigimčiai tik 
pagelbėti. Kiekviena iniciatyva ir kiekviena forma čia turi savai- 
me išplaukti iš savarankiško prigimties išsivystymo. O pedagogi- 
nis humanizmas eina daug toliau. Jis ne tik padeda prigimčiai 
plėtotis, bet jis pavidalina šitą plėtojimąsi pastoviomis lytimis. Jis 
įveda augantį žmogų į kultūros gyvenimą, perteikia jam žmoni- 
jos sukurtų gėrybių ir žadina jo dvasios kūrybiškumą. Pedagogi- 
nis aktas čia ne tik pagelbsti kilti įvairioms formoms iš prigimties 
gelmių, iš realių potencijy, bet jis jų ir įdiegia originaliu kūrybiniu 
veikimu. Pedagoginis humanizmas ugdymą laiko kūryba, kuri sutei- 
kia ugdytiniui naujos buities ir jį pakelia į naują gyvenimo laips- 
nį. „Humanistinė ugdymo mintis“, sako E. Sprangeris, „savo am- 
žinąsias šaknis turi nuolatos vykstančiame renesanse arba 
išvidiniame žmogaus, kaip pilnybės, gimime“2. Realus šitos pił- 
nybės sukūrimas yra pagrindinis humanistinio ugdymo uždavi- 
nys. Žmogaus buities, žmogaus gyvenimo ir likimo harmonija, to- 
bulas jo galių išvystymas ir įlytinimas, organiškas pasisavinimas 
kultūrinių gėrybių - štai tie siekimai, kurie charakterizuoja peda- 
goginį humanizmą. Visa tai reikalauja pozityvaus prigimties refor- 
mavimo, jos perkeitimo ir pertvarkymo. Pedagoginis humanizmas 
turi savo idėją, ir šita idėja jis pavidalina augantį žmogų. 

Ugdomoji pedagoginio humanizmo idėja yra graikiškoji kalo- 
kagathia, vadinasi, gėrio ir grožio, individo ir bendruomenės, vy- 
ro ir moters, sielos ir kūno, gamtos ir dvasios suderinimas ir orga- 
niškas jų sujungimas. Pradedamasis pedagoginio humanizmo 
punktas ugdyme yra individualybė. Bet siekiamasis punktas yra 
pilnybė, kuri, pasak Sprangerio, „individualiai asimiliuoja visą buitį 
ir visą gyvenimą, bet ne grynai intelektualine prasme, tik visomis 
sielos galiomis ir dėl visų sielos galių. Jausmai ir valia taip pat 
turi dalyvauti šitame visuotiniame ugdyme. Mes turime realybę 


3 Psychologie des Jugendalters, '* 1932, p. 183. 

ne tik pažinti, bet ją vertinti ir jos noreti””. Kitoje vietoje tas pats 
Sprangeris sako, kad „grynas individas visomis savo galiomis tu- 
ri būti padarytas žmogumi; idealiniai jo pradai iš potencinio pa- 
dėjimo turi būti išvesti į realybe”?. Jie taip pat turi būti organiškai 
suderinti vienas su kitu ir sujungti viena pastovia lytimi. 

Ugdymo, kaip prigimties formavimo, supratimas veda pe- 
dagoginį humanizmą į lavinamąją ugdymo funkciją. Kiek natūra- 
listinis ugdymas yra auginimas, tiek humanistinis ugdymas yra 
lavinimas. E. Sprangeris teisingai yra pasakęs, kad „noras, kurio 
dėka individas per universalumą siekia pilnatvės, yra formos no- 
ras (Formtrieb)“*, nes tik formaliniu atžvilgiu žmogus gali tapti 
visuotinis ir pilnutinis. Betgi lavinimas kaip tik ir yra toji pa- 
grindinė ugdymo funkcija, kuri kildina ir kurdina žmogui pa- 
stovių formų. Lavinimui rūpi ne tiek pedagoginio turinio per- 
teikimas, ne tiek idealinis žmogaus nusiteikimas, ne jo 
apsprendimas idealinėmis normomis, kiek formalinis jo apipavi- 
dalinimas”. Lavinimas siekia pastovios ir tobulos formos ir tuo 
patenkina pagrindinį pedagoginio humanizmo reikalavimą. Iš- 
ugdytas žmogus, pedagoginio humanizmo akimis, bus išlavin- 
tas žmogus, vadinasi, tas, kuris visų savo galių veikimui turės 
tobulų ir pastovių formų. Dėl to grakščios ir plastikos lytys kū- 
no gyvenime, silogistiškas mąstymas proto gyvenime, dorybės 
valios gyvenime yra pagrindiniai pedagoginio humanizmo ir sy- 
kiu lavinimo funkcijos siekimai. Tarp pedagoginio humanizmo ir 
lavinimo funkcijos yra organiškas ir esminis ryšys. Pedagoginis hu- 
manizmas ugdo visą žmogų, bet lavinamuoju būdu. Jis siekia for- 
mos, dėl to kovoja už bendrąjį ir formalinį ugdymo pobūdį. Spe- 
cialusis ir materialinis ugdymas pedagoginio humanizmo 
praktikoje yra žymiai silpnesnis. 

Lavinimo siekiama lytis žmogui ateina iš objekto. „Lavini- 
mas“, sako Fr. X. Eggersdorferis, nori išvystyti, kaip augini- 
mas, nori apspręsti, kaip auklėjimas (Führung), bet ne tiesiog, 

2! W. v. Humboldt op. cit. 14. 

5 Op. cit., p. 12. 


% W. v. Humboldt u. die Humanitätsidee, 14. 
7 Plg. mano straipsnį Lavinimas ir auklėjimas/ALietuvos Mokykla, 1936, 1. 

tik tarpininkaujamas objekto“... Dėl to objekto vaidmuo lavi- 
nime yra kur kas didesnis negu kitose ugdymo funkcijose, ir 
turi čia savotiškos reikšmės. Jeigu auginime arba ir auklėjime 
objektas tarnauja kaip medžiaga, kuria žmogus tarsi minta, tai 
lavinime objektas yra reikšmingas savo lytimi. Lavinimas pa- 
naudoja objektą visų pirma prigimčiai lytinti ir naujoms for- 
moms kurti. Dėl to jis ieško tik tokių objektų, kurių lytys būtų 
ryškios ir tobulos. Visi tie dalykai, kurių formos yra neišsivys- 
čiusios, kurie yra nelytingi, visi jie lavinimui netinka. Pedago- 
ginis humanizmas šitą dėsnį ypačiai pabrėžia, nes ieškodamas 
formos, jis turi jos ieškoti lytinguose objektuose. 

Bet visi tobuliausių ir ryškiausių formų dalykai yra kultūros 
srityje. Kultūra yra žmogiškųjų idėjų pavertimas objektyviomis 
formomis. Tai subjektyvios lyties pavertimas daiktine lytimi. Idė- 
ja, kuri gyvena Zmoguje, kultūrinės kūrybos metu perkeliama į 
daiktą ir padaroma šito daikto forma. Štai dėl ko kultūriniai pa- 
darai turi ryškesnes ir aiškesnes lytis negu gamtiniai daiktai. Zmo- 
gaus dvasia sava kūryba patobulina gamtines formas, jas perkei- 
čia pagal idėjos reikalavimus, jas sudvasina ir sužmonina. 
Kultūrinėse gėrybėse gyvos tobuliausios formos, ir todėl į kultū- 
rines gėrybes krypsta lavinimas ir sykiu su juo pedagoginis hu- 
manizmas. Ugdomosios pedagoginio humanizmo gėrybės jau nebėra 
gamtinės, bet kultūrinės, ir, be to, atrinktos iš aukščiausių žmogaus 
dvasios laimėjimų. Pedagoginis humanizmas ypačiai vertina ide- 
alinę kultūrą. Ugdomosios jo gėrybės yra idealijos: mokslas, kal- 
ba, dora ir menas. Taip pat nėra atsitiktinis dalykas, kad pedago- 
ginis humanizmas kovoja dėl klasinės kultūros ugdymo sistemoje. 
Klasinė kultūra priklauso pavidalo kultūros tipui, vadinasi, tokiam 
tipui, kuriame yra pabrėžiama idėja, kaip būsimoji forma, ir šitos 
idėjos pavertimas forma. Pavidalo kultūros kūrėjas savo dėmesio 
centrą perkelia ne į idėjos išreiškimą, kaip išraiškos kultūroje, bet 
įsupavidalinimą pagal idėją. Pavidalo kultūroje svarbiausias daly- 
kas yra tobulų formų sukūrimas arba tobulas idėjos pavertimas 
forma. Čia vyrauja klasinės ir scholastinės estetikos dėsniai: debi- 


* Jugendbildung, 10. 

ta proportio, claritas, splendor. Dėl to pavidalo kultūros kūriniai yra 
lytingesni negu išraiškos kultūros, kuri yra daugiau simbolinio 
pobūdžio. Pedagoginis humanizmas, ieškodamas tobulos formos 
objektų, savaime kreipia akis į pavidalo kultūros tipus ir iš jų visų 
pirma į klasinę kultūrą, kuri yra geriausias ir ryškiausias pavida- 
lo kultūros įsikūnijimas. Graikų dvasia yra formos dvasia. Tai Aris- 
totelio dvasia, kurio filosofijoje morfe yra kiekvienos realybės prin- 
cipas. Šitoji morfė valdo visą graikų - didele dalimi ir romėnų - 
gyvenimą: jų kalbą, jų meną ir netjų visuomeninį gyvenimą. Grai- 
kiškoji kultūra yra formos kultūra. Todėl jos gėrybės organiškai 
susisieja su lavinimo funkcija ir tuo pačiu su pedagoginių huma- 
nizmu. Ypatingas pedagogų humanistų susižavėjimas graikų ir 
romėnų kultūra nėra atsitiktinis istorijos padaras, bet organiškai 
suaugęs su pagrindinėmis pedagoginio humanizmo koncepcijo- 
mis. 

Žmogaus pilnatvė, kaip ugdomasis tikslas, pedagoginio huma- 
nizmo yra pabrėžiama dar labiau negu pedagoginio natūraliz- 
mo. Pedagoginis natūralizmas kuria pilnutinį žmogų gamtinėje 
srityje. O pedagoginis humanizmas pakyla aukščiau ir stengiasi 
šitą pilnatvę realizuoti ir kultūros sferose. Jeigu prisiminsime tuos 
tris pagrindinius Žmogaus pilnatvės pradus: Eigensein, Echtsein ir 
Ganzsein, galėsime lengvai pastebėti, kad pedagoginis humaniz- 
mas ugdymo tikslo supratimu žymiai skiriasi nuo pedagoginio 
natūralizmo. Žmogaus tikrąjį Eigensein pedagoginiam humaniz- 
mui sudaro ne įgimta individualybė, bet dorinis charakteris. Žmo- 
gaus Echtsein baigiasi ne pirmykščių gamtiškumu, bet kürybisku 
originalumu. Žmogaus Ganzsein glūdi ne gamtos įsigalėjime, bet 
dvasios išplitime žmogiškojoje būtybėje. Ugdomasis idealas peda- 
goginiam humanizmui yra išminčius, kurio visą gyvenimą vaido 
senųjų vadinamoji virtus sapientiae. Humanistinio ugdymo tikslas 
yra tobulai dvasiškas žemės žmogus. 

Po Humboldto (1835) mirties humanistinis ugdymas Europos 
gyvenime buvo žymiai sunykęs. Natūralistinės ir net materialis- 
tinės pasaulėžiūros įsigalėjimas vis labiau gniaužė tikėjimą žmo- 
gaus dvasia, pakeisdamas ją medžiagos tikėjimu. Iš kitos pusės, 
gamtamokslinės psichologijos atsiradimas ugdymo problemas 


24, 1373 369 


perkėlė iš dvasios srities į psichės sferas. XIX a. antrosios pusės 
pedagogikai beveik be išimties buvo virtę psichologais. Pedago- 
ginis psichologizmas yra iš vidaus susijęs su pedagoginiu natūra- 
lizmu. Kas prigimčiai tik pagelbsti, tas tiria ne jos gelmes ir ne jos 
idealą, bet konkrečias jos apraiškas. Pedagoginis natūralizmas sa- 
vaime pedagogą veda į vaiko psichę, kurios išsivystymas apspren- 
džia ugdytojo darbą. 

Bet trys dalykai vėl pažadino merdinčią humanistinio ugdymo 
idėją ir ją atgaivino mūsų laikams: 1. psichologijos pobūdžio pasikeiti- 

. mas, 2. nauja žmogaus koncepcija ir 3. kultūros problemos atsiradimas. 

Būtų iliuzija tvirtinti, kad gamtamokslinė (naturwissenschaftli- 
che) psichologija žlugo. Kaip nėra žlugusi natūralistinė pasaulė- 
žiūra, taip nėra žlugusi nė iš jos išaugusi gamtamokslinė psicho- 
logija. Bolševikų, prancūzų, amerikiečių laboratorijose ir šiandien 
žmogus yra matuojamas, sveriamas, dirginamas, erzinamas ir ty- 
rinėjamas. Bet praėjus visuotinio psichologizmo blūdui, šalia gam- 
tamokslinės psichologijos atsirado ir vad. dvasiamokslinė (geistes- 
wissenschaftliche) psichologija. Gamtamokslinė psichologija 
tolimesnėje savo raidoje pastebėjo, kad pozityvistiniu eksperimen- 
tiniu metodu ji negali suvokti viso žmogaus būtybės turtingumo, 
kad šitas metodas tinka atskiroms galioms tirti, bet jis neapima 
žmogiškosios visumos; kad jis yra pakankamas žemesnės prigim- 
ties sritims, bet jis neįsibrauna į mąstymo, norėjimo ir gilesnio jau- 
timo sferas. Dėl to eksperimentinis metodas savaime turėjo būti 
papildytas kitostabos ir savistabos metodu. Bet kitų ir savęs stebėji- 
mas parodė, kad žmogaus veiksmai yra ne tiek atskirų galių pa- 
daras, kiek žmogiškosios visumos apsireiškimas šitomis galiomis. 
Kiekviename savo vidaus žygyje žmogus glūdi visas. Kiekvienas 
šitas žygis gali būti tiriamas tik visumoje ir per visumą. Šito dėsnio 
suvokimas pasuko psichologiją kita linkme: atskirų pradų psicholo- 
gija (Elementenpsychologie) užleido vietą visumos psichologijai (Ganz- 
heitspsychologie). Kas yra šita visuma ir kas yra jos principas, visu- 
mos psichologija šiandien dar atsako nevienodai. Ligi metafizinio 
žmogaus prado šita kryptis dar nėra aiškiai praėjusi. Vis dėlto ji 
pradeda gelbėti žmogaus tyrimą iš susmulkėjimo ir psichologiją 
iš „siecle des petitesses”. 

Iš kitos pusės, tas pats savęs ir kitų stebėjimas parodė, kad 
išvidinis žmogaus gyvenimas yra tikrovės dalis, kad jis yra suriš- 
tas su laiku ir erdve. Jeigu tad norime šitą tikrovės dalį suprasti, 
turime žiūrėti į sielą ne kaip į vienalytį padarą, bet kaip į dau- 
giapradį. „Individuali siela, - sako E. Sprangeris, - turi būti su- 
prasta kaip prasmingas funkcijų ryšys, kuriame įvairios vertinės 
kryptys viena su kita yra susietos aš sąmonės vienumu“?. Šitos 
vertinės kryptys apsprendžia visą sielos gyvenimą ir atskiras jo 
sritis. Tos pačios kryptys padaro, kad siela turi tam tikrą struktū- 
rą, kad ji yra struktūringa ir savo visuma, ir atskiromis savo ga- 
liomis. Pagrindinė sielos struktūra yra žymi visuose žmogaus 
veiksmuose, juos visus kreipia į tam tikrą vertybę, juos visus šita 
vertine kryptimi sujungia ir suprasmina. Atskirų galių veiksmai 
ir šitų veiksmų pobūdis įgyja prasmės tik ryšium su pagrindine 
sielos struktūra. Dėl to šalia visumos psichologijos, kuri daugiau 
pabrėžia žmogaus vienybę, šiandien formuojasi struktūros psicho- 
logija (Strukturpsychologie), kuriai labiau rūpi vieningas žmogaus 
daugingumas ir jo prasmingumas. Dėl to šita psichologijos kryp- 
tis dažnai vadinama ir verstehende arba sinndeutende Psychologie”, 
Apie Krūgerio ir Sprangerio vardus telkiasi abi šios dvasiamoks- 
linės psichologijos kryptys. Jos abi pabrėžia žmogaus pilnatvę, jo 
vieningumą ir atskirų galių ryšį su visuma. Jos abi todėl yra prie- 
šingos atomistinei psichologijai, kuri buvo žmogų išskaldžiusi į 
atskirus vienas su kitu nesusisiekiančius elementus. Jos abi yra 
nutolusios nuo natūralistinio žmogaus supratimo ir abi linksta 
atiduoti pirmenybę dvasiniam principui. Visumos ir struktūros 
psichologija atitinka humanistinę pasaulėžiūrą ir kuria pagrin- 
dus humanistiniam ugdymui atgyti. 

Antra priežastis, gaivinanti mūsų laikais pedagoginį huma- 
nizmą, yra nauja žmogaus koncepcija. Pedagoginis humanizmas bu- 
vo užgniaužtas dėl to, kad įsigalėjusi natūralistinė pasaulėžiūra 
Žmogų ištraukė iš kultūros ir įjungė į gamtos gyvenimą. Žmogus 
čia buvo laikomas gamtiniu individu. Visuomeninio gyvenimo 


# Lebensformen 17. 
% Plg. Spranger E. Psychologie des Jugendalters, 29. 

suautonominimas ir pakrikimas buvo šitokio gamtinio individu- 
alizmo vaisius. Šiandien šalia individualistinės antropologijos at- 
siranda universalistinė antropologija (O. Spannas), kuriai žmogus 
yra įjungtas į dvasios ir į gyvybės bendruomenę. Šita antropolo- 
gija žmogų visų pirma supranta kaip narį. Organiškas žmogaus 
ryšys su sava aplinka, su sava tauta, su sava šeima, su sava ben- 
druomene dabar labiau yra pabrėžiamas negu praėjusiame am- 
Ziuje. Natūralistinė pasaulėžiūra iškėlė žmogaus individualumą. 
Dabartiniai laikai pradeda kelti žmogaus universalumą ir tuo pa- 
čiu jie pasidaro artimi humanistinei pasaulėžiūrai, kuriai, kaip 
minėjome, žmogaus universalumas yra pagrindinis siekimas. 
Trečia priežastis, kuri rengia pedagoginiam humanizmui dir- 
vą, yra kultūros problemos atsiradimas. Kultūros problema buvo iš- 
kelta ir švietimo laikais. Bet ano meto kultūra buvo atpalaiduota 
nuo žmogaus. Kultūros vyksmas, švietimo supratimu, buvo nuo- 
latinė pažanga, vykdoma imanentinių dėsnių, nepriklausančių 
nuo žmogaus dvasios. O dabar kultūra yra suprantama kaip žmo- 
gaus dvasios objektyvacija. Žmogaus atsakingumas už kultūros 
ir net už viso pasaulio vyksmą vis labiau skverbiasi į žmonijos 
sąmonę”. Dabar žmogus jau nėra aklas kultūrinės pažangos įran- 
kis, bet sąmoningas jos vykdytojas. XVIII ir XIX a. kultūrininkai 
buvo daugiau evoliucijos dėsnių reiškėjai. Dabarties kultūrinin- 
kai yra sąmoningi dalyviai besiskleidžiančioje kultūros prasmė- 
je. Dėl to kultūros krizė, kultūros tragika, kultūros dialektika yra 
žymiai giliau dabar suvokiama negu pirma. Dabar nebetikima į 
kultūros pažangą kaip į žmonijos gyvenimo tikslą. Lengvapėdiš- 
kas pasitikėjimas kultūros galybe dabar pasikeitė į giliaprasmį kul- 
tūros paskyrimo supratimą arba į atvirą kultūros niekinimą (vita- 
lizmas). Kultūros problema dabar yra centrinė gyvenimo filosofijos 
problema**. Ir šitas vienoks ar kitoks kultūros pabrėžimas kaip 
tik yra artimas humanistinei pasaulėžiūrai, nes kultūra visados 
yra reikšmingiausias žmogaus dvasios padaras. Kultūra yra žmo- 


* Plg. Berdiajew N., Der Sinn des Schaffens, Tübingen, 1927. 
3 Pati gyvenimo filosofija yra taip pat naujųjų laikų padaras. Plg. P. 
Lersch, Lebensphilosophie der Gegenwart, Berlin, 1932. 

giškoji kūryba, ir dėl to antropocentrizmui ji yra aukščiausia verty- 
bė. Kultūrinė pedagogika, kuri šiandien yra labiausiai išsivysčiu- 
si pedagoginio humanizmo srovė, suprantama tik ryšium su 
šituo ypatingu kultūros problemos aštrumu. Kultūrinėje peda- 
gogikoje pedagoginis humanizmas pasiekia savo viršūnę ir sykiu 
toje pačioje kultūrinėje pedagogikoje kultūra yra ugdymo pagrin- 
das. Dėl to ir pedagoginio humanizmo ryšys su dabartine kultū- 
ros problema niekur kitur negalima taip gerai suvokti, kaip kul- 
tūrinėje pedagogikoje. Kultūrinės pedagogikos vyravimas kai 
kuriose šalyse šiandien yra aiškus atgyjančio pedagoginio huma- 
nizmo ženklas. 

Atgyjanti pedagoginio humanizmo dvasia Europos ugdymą 
jau spėjo žymiai pakreipti kitokia linkme, negu jis ėjo XIX a. Pe- 
dagoginis humanizmas prikėlė ugdymo sintetiskumg, kuris buvo 
palaidotas pedagoginio atomizmo laikais. Pedagoginis natūraliz- 
mas ugdė specialistą. Todėl jis žiūrėjo atskirų ugdymo sričių. Pe- 
dagoginė visuma jam buvo dingusi iš akių. Pedagoginis huma- 
nizmas stengiasi ugdyti žmogų. Todėl jis ieško principų, kurie 
ugdymą ne skaldytų, bet jungtų, nes ugdomas žmogus turi tapti 
pilnutinis ir universalus. Ir šitos pedagoginio humanizmo pastan- 
gos nenuėjo niekais. Jeigu šiandieninėje pedagogikoje yra įsigalė- 
ję koncentracijos ir tėviškės principai, jeigu vis labiau kreipiama 
dėmesio į vad. Gesamtunterricht, tai yra pedagoginio humanizmo 
nuopelnas®. Kadangi žmogus yra daugingai vieninga visuma, to- 
dėl ir ugdymas turi būti daugingai vieningas: jis turi būti sinteti- 
nis. Tam tikri principai turi valdyti ir jungti atskiras jo sritis ir 
atskirus jo pradus. Šitiems principams iškelti, pabrėžti ir įjungti į 
pedagoginį gyvenimą pedagoginis humanizmas yra daugiausia 
nusipelnęs. 

Iš kitos pusės, humanizmas grąžino ugdymui idealistinį pobü- 
dį. Pedagoginis natūralizmas, ugdydamas specialistą, visų pirma 


* Teisingumas reikalauja pripažinti, kad vaizdumo principą iškėlė ir 
pedagogikoje įtvirtino pedagoginis natūralizmas. Savarankiškumo prin- 
cipo ypatingas pabrėžimas taip pat atsirado pedagoginio natūralizmo 
klestėjimo metu. Kiekviena pedagoginė srovė turi savų laimėjimų, kurie 
praturtina pedagoginę teoriją ir praktiką. 

Kinn: 


darbo ir arjo darbas bus naudingas. Pedagoginio natüralizmo ug- 
dymas buvo realistinis ir daugiausia utilitaristinis. O pedagogi- 
nis humanizmas, pabrėždamas žmogų kaip žmogų ir siekdamas 
Žmogaus pilnatvės, neugdo jo kokiam nors specialiam darbui, bet 
jį ugdo jam pačiam. Humanistinis ugdymas rūpinasi ne tuo, ką 
žmogus gyvenime dirbs, bet tuo, kas jis bus. Idealinis žmogaus 
tipas yra pedagoginio humanizmo tikslas, kurį jis nori realizuoti 
kiekviename asmenyje. Ugdomąsias pedagoginio humanizmo prak- 
tikas valdo ne reikalas ir ne nauda, bet idėja. Dėl to šitos praktikos 
čia visados yra idealistinio pobūdžio. Idealistinis ugdymo bruo- 
žas šiandien žymu visos Europos ugdyme. Šita prasme iš tikro 
galima kalbėti apie utilitaristinės dvasios persilaužimą į idealisti- 
nę dvasią. Net ir pedagoginis materializmas arba bolševikų pe- 
dagogika šiandien žmogų ugdo ne jo naudai, bet jį rengia, kaip 
minėjome, medžiagos idėjos skelbėju. Tas pat reikia pasakyti ir 
apie vitalistinį nacionalizmo ugdymą, kuriame vyrauja „politinė 
pedagogika“, grynai idealistinio ir net idėjistinio tipo. Įvairios tech- 
ninės ir specialios mokyklos šiandien turi kitokios prasmės negu 
prieš keletą dešimčių metų. Kiekviena pedagoginė srovė dabar 
stengiasi ugdyme realizuoti savo idėją, kuria ji remiasi. Šiandien 
žmogus yra apsprendžiamas ne reikalo ir ne naudos, bet idėjos, 
vis tiek ar šita idėja bus medžiagos, ar žmogaus, ar Dievo idėja. 
Idealistinis charakteris yra aiški dabartinio ugdymo ir dabartinės 
pedagogikos žymė. 

Pedagoginis humanizmas dabartyje yra atgijęs kaip pedago- 
ginio natūralizmo vienašališkumų papildas ir dažnai kaip at- 
veika prieš jo siekimus. Dėl to smulkesnės pedagoginio huma- 
nizmo srovės kaip tik ir vykdo šituos papildymo ir atveikimo 
uždavinius. XX a. pradžioje pedagoginis natūralizmas ypačiai 
pabrėžė žmogų, kaip individą. Iš pedagoginio humanizmo tada 
kilo reakcija visuomenės pedagogikos pavidalu, kurią pradėjo Na- 
torpas, kurią tęsė Kerschensteineris, Krieckas ir kuri šiandien 
vis labiau plečia savo įtaką net kituose pedagoginiuose tipuose. 
Visuomeninė pedagogika į žmogų žiūri kaip į bendruomenės 
narį ir jį šitai bendruomenei auklėja. Vis dėlto pedagoginis hu- 

manizmas neneigia nė atskiro asmens reikšmės. Siekdamas 
pilnutinio žmogaus, jis tuo pačiu siekia šitos pilnatvės kiekviena- 
me atskirame asmenyje. Bet šitas asmuo pedagoginiam huma- 
nizmui nėra palaidas individas, kaip pedagoginiam natūraliz- 
mui, tik gyvenąs bendruomenėje, iš jos semiąs savo vidaus 
turtingumą ir tuo būdu tampas asmenybe. Priešais pedagoginio 
natūralizmo atpalaiduotą individą pedagoginis humanizmas pa- 
stato asmenybę. Jos pabrėžimas pedagoginėje praktikoje sukūrė 
savotišką pedagoginio humanizmo srovę, vadinamą asmenybės 
pedagogika. Asmenybės pedagogikai pagrindus padėjo Euckenas 
idealistine savo filosofija. Pedagogikoje Euckeno idėjas išvystė 
Budde, Gaudigas ir W. Sternas. — Kai pedagoginis humanizmas 
peržengia gamtinį žmogaus pradą, bet nepasiekia tikrų dvasios 
gelmių, jis sustoja žmogaus psichėje ir jos dėsniais pradeda grįs- 
ti pedagogines teorijas bei normuoti pedagoginę praktiką. Šita 
psichės persvara gimdo naują pedagoginio humanizmo srovę, va- 
dinamą psichologistine pedagogika. Grindžiamasis psichologisti- 
nės pedagogikos mokslas yra psichologija. Bet čia ji turi dar daug 
gamtamokslinės psichologijos žymių. Čia ji dar nėra grynai dva- 
siamokslinė psichologija. Todėl ir visa psichologistinės pedago- 
gikos teorija yra daugiau pedagoginės psichologijos pobūdžio. 
Šios krypties teoretikai niekados nepakyla ligi tikros ir grynos 
pedagogikos. Psichologistinė pedagogika šiandien yra gyva vi- 
suose kraštuose. Vokietijoje jai atstovauja Meumanno ir Layaus 
idėjos; Prancūzijoje - Payot Šveicarijoje - Claparėde'as ir Ferrie- 
re'as ir visas Rousseau institutas Ženevoje; Belgijoje - Decrolio 
palikimas; Italijoje - Montessori; Amerikoje - W. Jameso laimė- 
jimai; Rusijoje - Rubinsteinas ir t. t. - Esminis pedagoginio hu- 
manizmo ryšys su kultūra, kaip su žmogaus kūrybos padaru, 
negalėjo likti be atgarsio ir pedagoginėse teorijose. Paskutinia- 
me dešimtmetyje susiformavo dar viena pedagoginio humaniz- 
mo srovė - kultūrinė pedagogika. Ji yra dar visai jauna, bet savo 
apimtimi ji stengiasi būti visuotinė humanistine prasme. Ji nori 
suderinti savyje kitų srovių priešybes. Ji neneigia nei visuome- 
nės, nei asmens, bet bando abu šiuos pradus suvesti sintezėn 
aukštesnio dalyko pagalba. Šitas aukštesnysis dalykas kultūrinei 

pedagogikai ir yra kultūra. Ugdymas kultūra ir kultūrai, kultü- 
ros perteikimas, kultūros palaikymas, kultūros išvystymas ir 
žmogaus parengimas kultūriniam gyvenimui yra svarbiausi ug- 
dymo uždaviniai. Kultūrinėje pedagogikoje apsireiškia didžiau- 
sia reakcija prieš pedagoginį natūralizmą, kuris žmogų rengia 
gamtai. Šitai pedagoginio humanizmo srovei šiandien priklauso 
didžiausi Vokietijos pedagogai, kaip Sprangeris, Littas, Nohlis, 
Cohnas, Wagneris, Flitneris ir kiti. Kultūrinės pedagogikos gim- 
tinė yra Vokietija. Kitose šalyse randame jos tik atgarsių. - Vi- 
suomenind pedagogika, asmenybės pedagogika, psichologistinė peda- 
gogika ir kultūrinė pedagogika yra keturios svarbiausios 
dabartinio pedagoginio humanizmo srovės. 

Baigiant šitą pedagoginio humanizmo srovių apžvalgą dar 
reikia pastebėti, kad asmenybės pedagogika ir psichologistinė 
pedagogika pedagoginiame humanizme atstovauja individuali- 
niam ugdymo atžvilgiui, o visuomenės pedagogika ir kultūrinė 
pedagogika - visuomeniniam atžvilgiui. Asmenybės pedagogi- 
kos tikslas yra tobula žmogaus asmenybė. Psichologistinės pe- 
dagogikos pagrindas yra atskiro asmens psichė. Ir viena, ir antra 
srovė remiasi atskiru žmogumi, žmogumi kaip asmeniu. O visuo- 
meninė pedagogika savo teorijas grindžia visuomeniniu žmo- 
gaus pradu. Kultūrinė pedagogika taip pat ima žmogų ryšium 
su visuomenės kultūra, su kultūros visuma ir pilnatve. Abiejose 
šiose srovėse persvara tenka visuomeniniam pradui. Bet asme- 
nybės ir psichologistinė pedagogika negrįžta į pedagoginį indi- 
vidualizmą, nes jų pagrindas yra ne gamtinis individas, tik dvasi- 
nis asmuo. Taip pat visuomenės pedagogika ir kultūrinė 
pedagogika negrįžta į pedagoginį kolektyvizmą, kuris įsigali pe- 
dagoginiame materializme ir pedagoginiame vitalizme, nes vi- 
suomenės pedagogikos ir kultūrinės pedagogikos pagrindas yra 
ne gamtinis kolektyvas, tik dvasinė bendruomenė. Visuomeninis pe- 
dagoginio humanizmo atžvilgis šiandien yra stipresnis negu in- 
dividualinis. Vyraujančios srovės pedagoginiame humanizme 
dabar yra visuomeninė pedagogika (Prancūzijoje) ir kultūrinė 
pedagogika (Vokietijoje). 

5. Pedagoginis teizmas 


Pedagoginis teizmas nuo visų aukščiau minėtų srovių ski- 
riasi tuo, kad savo pagrindo jis ieško ne gamtinėje, bet antgam- 
tinėje tikrovėje; kad savo teoriją jis grindžia ne reliatyvia, bet 
absoliutinė buitimi. Dievas pedagoginiam teizmui yra kiekvieno 
daikto ir kiekvienos vertybės pagrindas. Tiesos, gėrio ir grožio 
normos glūdi ne žmoguje, kaip mano humanistinė pasaulėžiū- 
ra, bet Dievuje. Dievas savo būtybės prisunkia visą buitį: ją ku- 
ria, palaiko ir atbaigia. Jis yra aukščiausias buities laipsnis, o 
žmogaus santykiai su Juo arba religija yra aukščiausias gyveni- 
mo laipsnis. Šv. Augustino žodžiai „Deum et animam scire cu- 
pio. Nihilne plus? Nihil omnino“ yra charakteringi kiekvienai 
teistinei pasaulėžiūrai ir kiekvienam pedagoginiam teizmui. 
Žmogaus gyvenimo tikslas teistinei pasaulėžiūrai glūdi ne šioje 
tikrovėje, kaip imanentus dalykas, bet jis yra transcendentus ta 
prasme, kad jį sudaro atgamtinės srities Absoliutinis Principas. 
Dievas viršum žmogaus ir Dievas žmoguje yra aukščiausias teiz- 
mo siekimas. Pagrindinis teistinio gyvenimo uždavinys yra žmo- 
gaus dvasios susijungimas su Dievu, išryškinimas savyje Jo pa- 
veikslo. 

Dėl to ir ugdymo esmės supratime pedagoginis teizmas ei- 
na daug giliau negu anos dvi pedagogikos srovės. Pedagogi- 
nis teizmas nepasitenkina nei natūralistine, nei humanistine ug- 
dymo apibrėžtimi. Jam ugdymas nėra tik pagelbėjimas 
prigimčiai arba tik jos pavidalinimas idealinėmis lytimis. Na- 
tūralistinė ir humanistinė pedagogika ugdomą žmogų palieka 
prigimtoje tikrovėje: iš šitos tikrovės ji ima ugdomąją medžia- 
gą ir ugdomąsias lytis. Pedagoginis teizmas, tiesa, ugdo taip 
pat šitos tikrovės žmogų. Bet jis nenori jo šioje tikrovėje palikti. 
Mūsų buitį laike ir erdvėje teistinė pasaulėžiūra laiko tik pra- 
einamu kosminio vyksmo tarpsniu, kuris reiškia nuolatinį žen- 
gimą į antgamtinę realybę. Antgamtinė tikrovė yra šios tikro- 
vės pirmavaizdis bei tikslas. Todėl jos siekia visa mūsų buitis 
ir į ją eina visas mūsų gyvenimas. Žmogaus prigimtis taip pat 
yra apspręsta šito visuotinio vyksmo. Ji taip pat turi būti sutapdyta 

su antgamtiniu pirmavaizdžiu. Todėl ir jos ugdymas pedago- 
giniam teizmui reiškia ne tik natūralaus jos išsivystymo skati- 
nimą, ne tik jos galių suformavimą pagal kultūrinių gėrybių 
lytis, bet sykiu - ir net visų pirma - jos apsprendimą idealinėmis 
normomis. Amžinojo žmogaus pirmavaizdžio reikalavimai yra 
pagrindinės normos prigimties išsivystymui ir jos formavimui. 
Todėl ugdymą pedagoginis teizmas supranta kaip prigimties nor- 
mavimą pagal amžinąjį žmogaus idealą, kaip konkrečios prigim- 
ties pakėlimą ligi idealinio jos padėjimo ir kaip idealinių nor- 
mų įgyvendinimą visoje žmogaus būtybėje ir visame jo 
gyvenime. Kiek pedagoginis natūralizmas ugdymo koncepciją 
remia medžiaga, kiek pedagoginis humanizmas ugdymui pa- 
grindo ieško formoje, tiek pedagoginiam teizmui ugdymo kon- 
cepcija yra pagrįsta norma. Norminis pobūdis yra aiškiausia teis- 
tinio ugdymo žymė. 

Ieškodamas idealinių normų ir stengdamasis jomis apspręsti 
augantį žmogų, pedagoginis teizmas savaime į pirmą vietą sta- 
to auklėjamąją ugdymo funkciją. Auklėjimas pačia savo prigim- 
timi yra surištas su idealinėmis normomis ir su idealine Zmo- 
gaus prigimtimi. „Vadovavimo funkcija“, sako Eggersdorferis, turi 
prieš akis ugdytinį tokį, koks jis turi būti. Jį nori ugdyti tiesiogi- 
niu idealinės jo buities apipavidalinimu“? Kitoje vietoje Eggers- 
dorferis dar labiau pabrėžia šitą norminį auklėjimo pobūdį. Ug- 
domoji valia „nori augimą ir (gyvenimo gėrybių - A. M.) pasisavinimą 
reguliuoti, lenkti, apkarpyti, privesti prie tikrų normų ir prie dorinio 
subrendimo. Tokiu atveju ji (ugdomoji valia - A. M.) yra drausmi- 
nimas ir vadovavimas“). Auklėjamoji ugdymo funkcija prasi- 
skverbia ligi „vertybinio asmens centro“ (E. Sprangeris), šitą 
centrą paliečia ir jį perkeičia pagal žmogaus idealą. Kiek lavi- 
nimo objektas yra žmogaus prigimties galios, tiek auklėjimas 
renkasi šitų galių subjektą ir patį jų centrą. Auklėjimas pačia 
savo prigimtimi yra žmogiškojo idealo realizavimas asmens bran- 
duolyje arba asmens centro sutvarkymas pagal šito idealo reikalavi- 


* Jugendbildung, 9. 
* Lexikon der Pädagogik der Gegenwart I, 674. 

mus”. Todėl ir pedagoginis teizmas pabrėžia ir vertina auklėji- 
mą labiau negu kitas ugdymo funkcijas. Išauklėtas žmogus pe- 
dagoginiam teizmui yra vertingesnis už Hik išaugintą arba už tik 
išlavintą žmogų. Pedagoginis teizmas neneigia auginimo arba 
lavinimo. Betjis tik teigia, kad pedagoginis aktas savo gelmes pasie- 
kia ir atskleidžia tik auklėjime. Auginimas ir lavinimas yra dau- 
giau periferinės ugdymo funkcijos. Štai dėl ko visais laikais, ka- 
da tik vyraudavo teistinė pasaulėžiūra, visos pedagoginės 
praktikos būdavo prisisunkusios auklėjamosios minties. Normi- 
nis auklėjimo pobūdis organiškai atitinka norminį visos teisti- 
nės pasaulėžiūros charakterį. 

Laikydamas ugdymo centru auklėjimo funkciją, pedagogi- 
nis teizmas ir į ugdomąsias gėrybes žiūri kiek kitaip negu anos 
abi pirmosios srovės. Kas pabrėžia auginimą, tas ieško tokių gė- 
rybių, kurios būtų medžiagingos, nes auginimas visų pirma rei- 
kalauja medžiagos, kuria minta besiplėtojanti ugdytinio prigim- 
tis. Kas pabrėžia lavinimą, tas savaime ieško lytingų gėrybių, nes 
lavinimas gėrybių lytimis pavidalina ugdytinio galias. Auklėji- 
mo funkcijai netinka nei medžiagingos, nei lytingos gėrybės. 
Auklėjimas nori ugdytinio prigimtį normuoti, todėl jis renkasi 
tokias gėrybes, kurios yra sukurtos kaip idealinio gyvenimo iš- 
raiška, kuriose yra įkūnytos gyvenimo normos. Kur gyvenimas 
yra labiausiai priartėjęs prie savo idealo, kur žmogus savo kū- 
ryboje yra labiausiai apsireiškęs kaip asmenybė, ten auklėjimas 
ieškosi medžiagos ir iš tokių sričių jis ima ugdomąsias savo gė- 
rybes. Auklėjimo gėrybės yra norminės. Objektyvinė gėrybė 
auklėjimui yra reikšminga ne kaip daiktas, ne kaip turinti tobu- 
lą lytį, bet kaip idealinės normos išraiška. Todėl pedagoginis teiz- 
mas visados krypsta į tokias gyvenimo sritis, kuriose tokių normi- 
nių gėrybių yra daugiausia ir kuriose jos yra ryškiausios. Pirmoje 
eilėje čia kaip tik ir stovi religinė sritis. Religijoje glūdi viso gyveni- 
mo pirmavaizdžiai. Religija suprasmina visą buitį. Iš religijos ky- 
la dėsniai žmogaus būtybei ir jos veiksmams. Religija todėl suku- 
ria tobuliausių norminių gėrybių, kurios geriausiai atitinka 


% Plg. mano str. Lavinimasis ir auklėjimas// Lietuvos Mokykla, 1936, 1. 

auklėjimo reikalavimus. Todėl religines gėrybes pedagoginis 
teizmas ypačiai vertina ir jas stato į ugdomųjų gėrybių sistemos 
centrą. Tai anaiptol nereiškia, kad čia yra niekinamos gamtinės 
arba kultūrinės gėrybės. Pedagoginis teizmas pripažįsta tam tik- 
ros vertės kiekvienos gyvenimo srities pavidalams. Bet aukščiau- 
sių vertybių jis randa religijoje. Ugdomosios pedagoginio teiz- 
mo gėrybės yra sakralijos. 

Ugdymo tikslas pedagoginiam teizmui taip pat yra kitoks ne- 
gu pedagoginiam natūralizmui arba pedagoginiam humanizmui. 
Laikydamas viso gyvenimo ir visos buities tikslu Dievą, pedago- 
ginis teizmas ir ugdymo tikslą palenkia šiam bendrajam kosmi- 
niam tikslui. Eigensein čia yra daug daugiau negu tik įgimtas in- 
dividualumas arba kad ir dorinis charakteris. Tikrąjį Eigensein 
žmogus turi tik tada, kai jis yra šventa asmenybė. Echtsein čia atsi- 
randa tada, kai žmoguje esti malonės atnaujintas arba reinteg- 
ruotas žmogiškumas. Ganzsein čia yra Dievo įsigalėjimas visoje 
žmogaus būtybėje arba dieviškoji žmogaus pilnatvė. Visų šitų pra- 
dų realizavimas pakelia žmogų ne tik aukščiau už gamtinį jo išsi- 
vystymą, bet net ir aukščiau už dorinį subrendimą. Pedagoginis 
teizmas siekia šventojo žmogaus. Šventumas yra pagrindinė verty- 
bė, kurią pedagoginis teizmas nori realizuoti ugdomosiomis savo 
praktikomis. 

Pedagoginis teizmas dabarties pedagogikoje yra taip lygiai 
gyvas, kaip ir kitos srovės. Tiesa, jis klesti daugiau religiniuose 
rateliuose, nes viešasis dabarties gyvenimas yra nureligintas, ir 
todėl jame pedagoginio teizmo koncepcijos neranda pritarimo. 
Vis dėlto didelis konfesinių mokyklų tinklas visame pasaulyje ir 
net jų persvara kai kuriose šalyse (Olandija) liudija, kad peda- 
goginio teizmo idėjos yra ne mažiau dabarčiai reikšmingos, kaip 
natūralistinės arba humanistinės. Bet reikia konstatuoti, kad ši- 
tos pedagoginio teizmo idėjos yra daug mažiau išryškintos ir 
daug menkiau suformuluotos negu pirmųjų dviejų srovių. Teis- 
tinio ugdymo idėjos savo veikimu stovi dabartinėje pedagogiko- 
je greta pedagoginio natūralizmo ir pedagoginio humanizmo idė- 
jų. Bet teoriniu savo pavidalu jos lieka toli užpakalyje. Teistinis 
ugdymas dabartyje yra labai galingas. Bet teistinės pedagogikos 

tėra tik užuomazga. Šiandien mes dar neturime nė vieno veika- 
lo, kuriame pedagoginio teizmo koncepcijos būtų išvystytos ir 
suvestos į vieningą sistemą. Jos tebėra išbarstytos atskirose stu- 
dijose ir žurnalų skiltyse. Teistinė pedagogika dar laukia savo 
kūrėjo. 

Nors pedagoginis teizmas yra vieningesnis už visas kitas pe- 
dagogikos sroves, vis dėlto ir jame dabar galima pastebėti tam 
tikrų krypčių, kurios labiau pabrėžia vieną arba kitą ugdymo 
pradą. Pirmoje vietoje reikia pažymėti filosofinę kryptį. Filosofi- 
nis ugdymo problemų sprendimas nėra naujas. Jau Thaulowas 
XIX a. norėjo sukurti ugdymo filosofiją. Leistis ligi pat paskuti- 
niųjų pedagoginės tikrovės priežasčių bando visos pedagoginės 
srovės. Tik pedagoginis teizmas čia yra gal daugiausia padaręs, 
nes pati jo pasaulėžiūra jam laiduoja geresnį priėjimą prie bui- 
ties pagrindų. Šiandieninė filosofinė pedagoginio teizmo kryp- 
tis telkiasi aplink pasaulėžiūros ir ugdymo, ugdymo esmės, ug- 
dymo tikslo ir ugdymo idealų problemas. Iš tai krypčiai 
atstovaujančių pedagogų reikia paminėti: S. Behną, M. Ettlinge- 
ri, Grunwaldą, de Hovreą ir mūsų St. Šalkauskį. - Greta su filo- 
sofine kryptimi ir ryšium su ja eina didaktinė kryptis, kuriai visų 
pirma ir rūpi lavinimo problema. Šita kryptis turi nemaža ben- 
dry pažymių su pedagoginių humanizmu. Žymiausi jos atsto- 
vai yra O. Willmannas ir Fr. Eggersdorferis. - Šalia jos stovi do- 
rinė kryptis, kuriai visų pirma rūpi charakterio auklėjimas, bet 
kuri šitą charakterio auklėjimą grindžia žmogaus santykiu su 
religija. Tuo ji skiriasi nuo pedagoginio humanizmo. Svarbiausi 
šios krypties atstovai yra Fr. W. Försteris ir Tihamer Tothas. — 
Labai artimai su dorine kryptimi yra susijusi grynai religinė kryp- 
tis, kuri stengiasi kultyvuoti specialiai religinį auklėjimą, vesda- 
ma augantį žmogų į tiesioginius santykius su Dievu. Šita kryp- 
tis pradeda dar visai naują liturginį auklėjimą, kuris daugeliui 
žadina didelių vilčių. Žymiausi religinės krypties atstovai yra 
L. Boppas ir Stonneris. 


Scheminis vaizdas pedagoginių koncepcijų, kurios charakterizuoja 
ideologinius dabarties pedagogikos pagrindus: 


Pagrindinė Svarbiausios 
ugdymo ugdymo 
funkcija gėrybės 


Auklėjimas |Sakralijos  ĮDievažmogis 


Lavinimas |Idealijos Dvasiažmogis 


Gamtažmogis 


6. Dabarties pedagogikos bendrosios žymės 


Minėtos dabartinės pedagogikos srovės: pedagoginis natūra- 
lizmas, pedagoginis humanizmas ir pedagoginis teizmas - kiek- 
viena turi savų žymių, savų bruožų, kuriais viena skiriasi nuo 
kitos. Bet jau tas faktas, kad jos visos yra dabarties pedagogikos 
srovės, jas suriša vieną su kita ir suteikia joms visoms tam tikro 
bendro pobūdžio. Kaip nė viena gyvenimo sritis, taip ir pedago- 
gika bei ugdymas, negali išsilenkti ir bendros amžiaus dvasios ir 
jos reikalavimų. Objektyvinė laiko dvasia, pagrindinės laiko ten- 
dencijos suriša net ir labai skirtingas gyvenimo sritis tarp savęs ir 
įspaudžia joms bendrų žymių. Antikinės kultūros metu huma- 
nistinė dvasia buvo prisunkusi visą graikų ir romėnų kūrybą. Vi- 
duriniais amžiais „viduramžiškas“ buvo ne tik mokslas, bet ir me- 
nas ir visuomeninis gyvenimas. Todėl ir dabarties pedagogikos 
srovės, nors ir labai skirtingos tarp savęs, jos visos gyvena dabar- 
timi, jos visos yra pajungtos objektyvinei dabarties dvasiai ir visos 
turi savyje tų pačių šitos dvasios žymių. Bendras mūsų amžiaus 

nusiteikimas, bendros jo tendencijos vienodų bruožų įspaudžia ir 
pedagoginiam natūralizmui, ir pedagoginiam humanizmui, ir pe- 
dagoginiam teizmui. Pagrindinis mūsų amžiaus polinkis žymu 
visoje dabartinėje pedagogikoje ir atskirose jos srovėse. 
Pirmutinė žymė, kuri yra bendra visoms dabarties pedagogi- 
kos srovėms, yra pasaulėžiūros ir ugdymo santykių pabrėžimas. Dar 
neseni laikai, kada buvo stengiamasi sukurti vad. voraussetzungs- 
lose Pädagogik ir kada buvo daroma labai didelių pastangų išva- 
duoti ugdymą iš bet kurios pasaulėžiūrinės įtakos. Šitų tendenci- 
jų padaras buvo pedagogikos atjungimas nuo etikos ir jos rėmimas 
eksperimentine psichologija, pašalinimas iš mokyklos religijos ob- 
jekto irjo pakeitimas „etinės kultūros mokslu“. Betgi šiandien pe- 
dagogikos ir ugdymo vaizdas yra kitoks. Pasaulėžiūrinis pedagogi- 
kos bei ugdymo charakteris dabar yra aiškiai pabrėžiamas ir sąmoningai 
gaivinamas. Nė viena dabartinė pedagogikos srovė nėra ir negali 
būti laikoma „voraussetzungslose Pädagogik“. Vertybių filosofi- 
jos įsigalėjimas paskutiniais metais aiškiai parodė, kad „be verty- 
bių pažinimo negali būti jokio tvirto ugdomojo tikslo””. Dabarti- 
nė pedagogika remiama vertybėmis: ekonominėmis, vitalinėmis, 
estetinėmis, etinėmis arba religinėmis. To neneigia nė viena da- 
bartinė pedagogikos teorija. Bet pažiūros į vertybes visados priklau- 
so nuo pažiūrų į pasaulį bei į gyvenimą. Šiandien šitas dėsnis taip pat 
yra aiškus. Jeigu M. Scheleris dar buvo bandęs šį dalyką paneigti, 
tai paskutinieji vertybių filosofai, kaip Hugo Münsterbergas, 
W. Sternas, S. Behnas“, aiškiai prisipažįsta prie pasaulėžiūrinio 
vertybių charakterio. Per vertybes pasaulėžiūra šiandien yra įsi- 
brovusi ir į ugdymą. Naujasis ugdymas, kuris kilo iš darbo mo- 
kyklos, taip pat jau buvo pasaulėžiūrinis. Bet jis šitą savo charak- 
terį dar slėpė. Bet naujasis ugdymas, kuris dabar kyla iš 
materializmo, iš vitalizmo arba iš teizmo, aiškiai prisipažįsta prie 
savos pasaulėžiūros ir ją deda pedagoginių savo koncepcijų bei 
praktikų pagrindu. E. Krieckas, kuris ilgą laiką savo veikaluose 
kovojo dėl pedagogikos, nepriklausomos nuo bet kurios filosofijos, 


7 Behn S. Philosophie der Werte, München, 1930, p. 261. 
3 Plg. Bethn S., op. cit. 

nė pats nejausdamas pasidarė didžiausiu nacionalizmo pedagogu. 
Laikydamas ugdymą „pirmykšte dvasios funkcija““, kuri kyla iš 
bendruomenės, jis tuo pačiu buvo pasirėmęs tam tikra pasaulė- 
žiūra, būtent nacionaliniu universalizmu, kuris išėjo aikštėn nacio- 
nalsocialistiniame sąjūdyje. Kriecko pavyzdys yra labai charakte- 
ringas visoms dabarties padagoginėms teorijoms. Pasaulėžiūrinė 
žymė yra labai aiški jose visose. Šitos žymės buvimas pedagogines 
srovės jungia. Bet šitos žymės esmė jas labai ir nuo viena kitos 
skiria. 

Pasaulėžiūrinis dabarties pedagogikos charakteris yra išraiš- 
ka bendro mūsų amžiaus noro pagilinti gyvenimo supratimą. Me- 
chanistinė gyvenimo filosofija, kuri valdė praėjusio amžiaus pra- 
dus, gyvenimą suprato kaip periferinį dalyką, kuris vyksta buities 
paviršiuje. Gyvenimo kūrėjais buvo laikoma ne žmogaus dvasios 
branduolys, bet periferinės šito branduolio galios: protas, valia ir 
jausmai. Dėl to čia atsirado racionalizmas, šopenhaueriškas vo- 
luntarizmas ir sentimentalizmas. O dabartis vis labiau pradeda 
suvokti, kad gyvenimas kyla ne iš buities periferijos, bet ir pačių jos 
gelmių, kad žmogus gyvenimą kuria ne savo galiomis, bet pačiu 
savo centru, pačiu galių subjektu, pačiu žmogiškuoju savo principu. Ga- 
lios yra tik netobuli instrumentai šitame kūrybiniame žmogaus 
branduolio veikime. Todėl čia savaime atsiranda noras pagilinti 
gyvenimo supratimą, ieškoti tokių gyvenimo koncepcijų, kurios 
atskleistų gyvenimo ryšį su giliausiais buities pagrindais. Dabar- 
tinėse pasaulėžiūrose vis labiau pradeda įsigalėti mistinė kryptis. 
Šiandien ne be pagrindo kalbama apie medžiagos mistiką sovie- 
tų gyvenime ir apie rasės mistiką nacionalizme. Platoniškosios 
Rytų krikščionybės atsigavimas reiškia mistinę kryptį ir teizme. 
Šiandien nė viena pasaulėžiūra nesitenkina paprastu sąvokiniu 
pažinimu: ji siekia aukštesniojo pažinimo, ji siekia gnosio tikra ši- 
to žodžio prasme. Šiandien norima užčiupti patį gyvenimo prin- 
cipą ir pačias jo šaknis. Todėl pasaulėžiūros reikšmė dabar savai- 
me auga ir savaime reiškiasi pedagogikoje. 

Gyvenimo koncepcijos pagilinimas veda žmogų nuo gyveni- 


* Philosophie der Erziehung, Jena, 1930, p. 9. 

mo paviršiaus, nuo jo formų prie idealinių gyvenimo pirmavaiz- 
džių ir prie idealinių jo normų. Gyvenimas dabar yra pradeda- 
mas jausti ne tiek, kaip išvystomasis arba formuojamasis vyks- 
mas, kiek kaip toks vyksmas, kuris įtraukia žmogų į savus dėsnius, 
kuris jiems stato savus reikalavimus, kuris žmogų apsprendžia, 
tvarko ir normuoja. Gyvenimas dabar yra suprantamas visų pirma 
kaip norminis vyksmas. Štai dėl ko šiandien mažėja individo laisvė, 
mažėja jo reikšmė, auga autoritetas ir bendruomenės galia. Vi- 
suomeninio gyvenimo sąjūdžiai ir naujosios valstybinės koncep- 
cijos gali būti suprantamos tik gyvenimo norminio pobūdžio švie- 
soje. Kai šitoks norminis pobūdis pereina į ugdymą, mes gauname 
vad. ugdytojo pedagogiką (Pädagogik vom Erzieher aus). XX a. pra- 
džios pedagogika buvo pastačiusi vaiką ugdymo centre. Ji sukūrė 
vad. ugdytinio pedagogiką (Pidagogik vom Kinde aus). Konkreti- 
nė vaiko prigimtis, vaiko išsivystymas ir jo reikalai čia buvo pra- 
dedamasis punktas kiekvienai teorijai ir praktikai. Ellen Key te- 
orijoje šita ugdytinio pedagogika pasiekė aukščiausią laipsnį. 
Fr. W. Försteris cituoja charakteringus Kästnerio žodžius: „Se- 
niau vaikas augdavo ir norėdavo tapti vyru. Šiandien pedagogi- 
niai vyreliai ir moterėlės klūpo ties vaikeliu“*. 

Prieš šitokį paidocentrizmą kaip tik ir stoja dabartinė pedagogi- 
ka. Dabartinei pedagogikai vaikas nebėra ugdymo centras, ir jo rei- 
kalavimai nebėra ugdymo normos. Ugdymo normos šiandien kyla iš 
gyvenimo ir reiškiasi ugdytojo valia. Vaikas neturi šitų normų ima- 
nenčiai, kaip buvo manoma seniau. Augančiai prigimčiai jos atei- 
na iš viršaus, iš gyvenimo gelmių, ir joms turi nusilenkti kiekvienas 
individualinis vaiko reikalas. Dabartinėje pedagogikoje - visose jos 
srovėse - pradeda imti viršų ugdytojo pedagogika. Th. Litto iškelta 
antinomija leisti augti ar vadovauti” dabar yra išsprendžiama va- 
dovavimo naudai. Ryškus vadovaujamasis bruožas šiandien matyti 
ir materialistinėje, ir vitalistinėje pedagogikoje. Pedagoginiame teiz- 
me vadovavimas niekados nebuvo išnykęs. Ugdytojo pedagogikos 
persvara yra antra bendra dabartinės pedagogikos žymė. 


% Alte und neue Erziehung, Luzern, 1936, 63. 
* Plg. Führen oder Wachsenlassen? Leipzig, 1927. 

Su ja yra organiškai susijusi trečia žymė, būtent auklėjimo funkci- 
jos persvara. Dabartinio amžiaus dvasia, siekdama gyvenimo nor- 
mų ir norėdama jas realizuoti žmogaus veikime, savaime pedago- 
ginėje srityje labiau pabrėžia auklėjimą negu kitas ugdymo funkcijas, 
nes auklėjimas, kaip matėme, iš esmės yra ugdytinio prigimties nor- 
mavimas. Auklėjamasis dabartinio ugdymo bruožas matyti visose 
pedagoginėse srovėse. Visur dabar yra kreipiama daugiau dėme- 
sio ne tiek į auginimą ir ne tiek į lavinimą, kiek į auklėjimą, vadinasi, 
į tiesioginį ugdytinio prigimties branduolio perkeitimą pagal tam 
tikrą idealą. Šitas idealas šiandien yra skirtingas kiekvienoje peda- 
goginėje srovėje. Bet kiekvienoje jis turi pirmenybę prieš auginimo 
medžiagą arba prieš lavinimo lytis. Dabartinė ugdomoji valia nori 
matyti ugdytinį tokį, koks jis turi būti, ir taip, kaip šitą „turi būti“ 
supranta ugdomosios valios pasaulėžiūra. Kiekviena pedagoginė 
srovė dabar nori išsiauginti charakterio žmonių ir jos idėjos skelbė- 
jų. Dėl to šiandien yra ne tiek pabrėžiamos kultūrinės gėrybės (kai 
kur jos yra net niekinamos, pav., pedagoginiame vitalizme), kiek 
tiesioginis ugdytinio santykis su ugdytoju. 

Jau buvo minėta, kad dabartinė žmogaus koncepcija yra savo- 
tiška tuo, kad ji žiūri į žmogų ne tiek, kaip į atskirą individą, kiek 
kaip į narį, kuris iš esmės yra suaugęs su bendruomene. Dėl to ir 
ugdyme dabar stengiamasi įvesti žmogų į gyvenimą ir įjungti jį į 
gyvenimo vyksmą. Žmogus dabartinei pedagogikai turi tapti organiš- 
ka gyvenimo dalimi. Pedagoginėje praktikoje tai reiškia įjungimo 
funkcijos persvarą. Kiekvienoje pagrindinėje ugdymo funkcijoje (au- 
ginime-lavinime-auklėjime) yra trys smulkesnės funkcijos: išvys- 
ymas, perteikimas ir įjungimas. Išvystymas išplėtoja ugdytinio pri- 
gimtį, perteikimas jam suteikia objektyvinių gyvenimo gėrybių, 
įjungimas įveda ugdytinį į objektyvinį gyvenimo vyksmą, į jo for- 
mas ir į jo santvarką. Šita trečioji funkcija kaip tik ir nusveria moder- 

„ niojo ugdymo praktikose. Žmogaus, kaip nario, auklėjimas savaime 
stumia dabartinę pedagogiką šitą funkciją labiau pabrėžti negu 
kitas, nes įjungimas padaro, kad iš tikro žmogus tampa nariu savos 
šeimos, savos tautos ar savos valstybės. Įjungimo funkcija turi ryšių 
su dabartine žmogaus koncepcija ir todėl dabar yra pabrėžiama 
visose pedagoginėse srovėse. 

Įjungimo funkcijos persvara padaro, kad dabartinė pedagogi- 
ka daugiau dėmesio kreipia į visuomeninį negu į individualinį ug- 
dymo atžvilgį. Visuomeninis ir individualinis ugdymo atžvilgis 
visados yra antinominėje įtampoje. Tik kartais yra labiau pabrė- 
žiamas vienas, kartais antras šitos antinomijos narys. Mūsų lai- 
kai, laikydami bendruomenę pirmesne už individą, savaime links- 
ta pirmenybę atiduoti visuomeniniam atžvilgiui. Kai kuriose 
dabartinio ugdymo srovėse šitas atžvilgis yra taip pabrėžiamas, 
jog individualinio ugdymo beveik visiškai nebelieka: žmogus čia 
yra laikomas tik nariu ir todėl auklėjamas tik bendruomenei. To- 
kių vienašališkų tendencijų dabar galima pastebėti pedagoginia- 
me materializme ir pedagoginiame vitalizme, kur medžiaginis ar- 
ba rasinis kolektyvas absorbuoja visą žmogaus būtybę. Kitos 
pedagoginės srovės neZengia taip toli. Vis dėlto visuomeninio at- 
žvilgio persvara yra žymi ir jų pedagoginėse praktikose. 

Penkios tad pagrindinės bendros žymės yra charakteringos vi- 
sai dabarties pedagogikai: 

1) pasaulėžiūros ir ugdymo ryšių pabrėžimas, 

2) ugdytojo pedagogikos persvara prieš ugdytinio pedagogi- 
ką, 

3) auklėjimo funkcijos persvara prieš auginimą ir lavinimą, 

4) įjungimo funkcijos persvara prieš išvystymą ir perteikimą, 

5) visuomeninio atžvilgio persvara prieš individualinį ugdy- 
mo atžvilgį. 

itos žymės parodo ir pagrindinę linkmę, kuria eina visa da- 
bartinė pedagogika. Ji jau yra palikusi atomistinį gyvenimo su- 
pratimą ir išėjusi iš paidocentrizmo. Šiandien ji gyvenimą ir žmo- 
gu supranta kaip visumą ir šitą visumą stato į savo praktikų centrą. 
Dabartinė pedagogika yra universalistine. Tiesa, šito universalizmo - 
supratimas priklauso nuo to, kokia pasaulėžiūra yra imama kiek- 
vienos srovės pagrindu. Dėl to šiandien galima kalbėti apie natū- 
ralistinį, humanistinį ir teisinį universalizmą. Bet kiekvienu atve- 
Ju žmogaus sąryšis su gyvenimu ir atskirų gyvenimo sričių sąryšis 
tarp savęs čia nėra atsitiktinis ir paviršutiniškas, bet organiškas ir 
esminis. Dabartinė pedagogika ir dabartinis ugdymas braunasi į 
pačias žmogaus bei gyvenimo gelmes. 

LAVINIMAS IR AUKLĖJIMAS 


Įvadas 
Tradicinis lavinimo ir auklėjimo supratimas 


Lavinimas ir auklėjimas sudaro dvi pagrindines ir svarbiau- 
sias ugdymo funkcijas. Bet kuo jos skiriasi viena nuo antros - štai 
klausimas, kuris mūsų dienų pedagogikoje dar nėra radęs tinka- 
mo atsakymo. Paprastai manoma, kad lavinimo ir auklėjimo pa- 
grindas glūdįs skirtingose srityse arba skirtinguose objektuose, 
kuriuos šitos funkcijos liečia. Tradicinė pedagogika lavinimui skir- 
davo protą, o auklėjimui - valią. Objektų skirtingumas, atrodyda- 
vo, galįs pagrįsti ir funkcijų skirtingumą. Vis dėlto šitas tradicinis 
pedagogikos nusistatymas nebuvo stiprus. Atvirkščiai. Jame vi- 
sados glūdėjo slaptas nujautimas, kad lavinimo ir auklėjimo skirtin- 
gumas yra daug gilesnis negu jų objektų skirtingumas, kad esminis 
šitų funkcijų bruožas glūdi ne jų liečiamose srityse, bet juose pa- 
čiuose. Jau nuo Herbarto laikų yra žinomas erziehender Unterricht - 
dorinąs arba auklėjąs mokymas, kuris kelia aikštėn auklėjamąjį la- 
vinimo momentą. Herbartas šiuo posakiu norėjo nurodyti, kad 
tikrasis proto lavinimas liečia ne tik pažinimą, bet ir norėjimą, 
vadinasi, Žmogų ne tik lavina tradicine prasme, bet sykiu ir auk- 
lėja. Fr. X, Eggersdorferis, išskaičiuodamas išsilavinimo elemen- 
tus, šalia pažinčių (Wissen) pastato sugebėjimą (Können) ir norėji- 
mą (Wollen)!. Suprantama, kad visų šitų pradų išvystymas yra 
galimas tik tada, kai lavinimas liečia ne tik protą, bet kai jis apima 
visą žmogaus būtybę. Jau net ir tradiciškai suprastas lavinimas, 
išvystytas ligi pat galo paliečia visą žmogų. 


' Plg. Jugendbildung, München, *1933, p. 18-24. 

Tas pat yra ir su tradicine auklėjimo funkcija. Pirmaeilis josios 
objektas, dažnai sakoma, yra valia. Bet valios veikimas tikrumoj 
yra tiek susijęs su visu psichiniu žmogaus gyvenimu, jog pedago- 
gai esti priversti į auklėjimą įtraukti ir sąžinės, vadinasi, proto 
(sąžinė yra ne valios, bet proto nusiteikimas arba funkcija!), ir šir- 
dies (Gemüt) veikimą. Kaip išlavintas žmogus yra ne tas, kuris tik 
daug žino, bet tas, kuris žino, sugeba ir nori, taip ir išauklėtas žmo- 
gus yra ne tas, kuris turi tik stiprią valią, bet tas, kuris turi stiprią 
valią, jautrią sąžinę ir kilnią širdį. Apimties tad atžvilgiu auklėjimas 
negali apsirėžti viena tik valios sritimi, kaip lavinimas negali ap- 
sirėžti tiktai protu. 

Kuo tad tradiciškai suprastas lavinimas skiriasi nuo auklėji- 
mo? Savo apimtimi ir savo objektais jie negali skirtis, nes kiekvie- 
nasjų, kaip matome, apima visą išvidinį žmogaus gyvenimą. Tra- 
dicinis lavinimo ir auklėjimo supratimas išvidinio jų pagrindo 
neatskleidžia, nes pedagoginio akto objektas yra ne atskiros ga- 
lios, bet visas žmogus, kaip asmuo, kaip vienybė ir pilnatvė. Kiek- 
viena ugdymo funkcija skverbiasi į visą žmogų ir daro įtakos visai 
jo prigimčiai. Bet tai dar nereiškia, kad pedagoginis veikimas ne- 
turėtų jokių funkcijų. Tai tik reiškia, kad šitų funkcijų skirtingu- 
mas glūdi ne jų liečiamose srityse. Lavinimas apima visą žmogų, 
kaip ir auklėjimas. Bet lavinimas niekados nėra auklėjimas. Šitas 
skirtumas buvo aiškiai jaučiamas ir tradicinėje pedagogikoje. Tik 
jam pateisinti buvo pasirinktas nestiprus pagrindas. Jeigu lavini- 
mas skiriasi nuo auklėjimo, nepaisant, kad juodu abu liečia visą 
Žmogų, tai ne tuo, ką jie formuoja, bet tuo, kaip jie formuoja. Mate- 
rialinis ugdymo funkcijų objektas visų yra tas pats, būtent visas 
Zmogus. Bet užtat yra skirtingas formalinis objektas. Kiekviena ug- 
dymo funkcija apima visą žmogų, bet kiekviena jam daro visai 
kitokios įtakos. Pedagoginio veikimo funkcijų skirstymo pagrindas yra 
ugdymo santykis su prigimtu žmogaus augimu. Ugdymas visados pa- 
lieka tam tikrų žymių žmogaus prigimtyje. Jo įtaka gali būti pa- 
viršutiniška, bet ji gali siekti ligi pat asmens gelmių. Ji gali tik 
pagelbėti prigimčiai skleistis, gali šitą skleidimąsi apspręsti pa- 
stoviomis lytimis ir gali jį pertvarkyti pagal žmogaus idealą. 
Kiekvieną kartą šitoji ugdymo įtaka liečia visą žmogų su visomis 

jo galiomis. Bet kiekvieną kartą ji yra visiškai skirtinga. Iš skirtin- 
gos ugdymo įtakos prigimtam žmogaus augimui mes ir sprendžiame 
apie ugdymo funkcijų skirtingumg. Kokios įtakos kuri nors ugdymo 
funkcija daro žmogaus prigimties išsivystymui, tokia yra pati šita 
funkcija ir tuo ji skiriasi nuo kitų funkcijų. 

Taip yra ir su lavinimu bei auklėjimu. Ir jų skirtingumo pa- 
grindas glūdi ne kame kitame, kaip tik jų įtakoje augančiai žmo- 
gaus prigimčiai. Kai ugdymas besiskleidžiančiai prigimčiai su- 
teikia ne tik medžiagos, kaip auginimas (Pflege), bet ir pastovių 
formų, kai josios galias jis apsprendžia tam tikromis lytimis ir jų 
veikimą pakreipia tam tikra linkme, jis virsta lavinimu. Kai ugdy- 
mas veda augimą į žmogaus idealą, kai jis prigimčiai perteikia ne 
tiek medžiagą ir ne tiek lytį, kiek normą, jis virsta auklėjimu. Lavi- 
nimas formuoja, auklėjimas vadovauja. Lavinimas yra formalinė, 
auklėjimas - normatyvinė ugdymo funkcija. Čia glūdi jų reikšmė 
ir jų skirtumas. Pateisinkime ir pagrįskime šituos teigimus. 


1. Lavinimo prigimtis 
a. Išsilaisvinimo supratimas 


Mes kalbame ne tik apie išlavintą protą, bet ir apie išlavintą 
ranką, apie išlavintą akį bei ausį. Ar tai yra tik metaforiški posa- 
kiai, ar galjie slepia savyje instinktyvų išsilavinimo, o tuo pačiu ir 
lavinimo esmės nujautimą? Kas yra išlavinta ranka? Išlavinta ran- 
ka yra ta, kuri pataiko: pataiko mesdama sviedinį, tašydama kir- 
viu ar droždama peiliu, grodama pianinu ar rašydama mašinėle. 
Išlavinta ranka yra įgijusi savo veikimui tam tikrą pastovų būdą, 
tam tikrą pastovią formą, kuri suima visą rankos veikimą į tam tik- 
ras lytis ir apgaubia jį tam tikru pavidalu. Neišlavinta ranka vei- 
kia palaidai. Ji gali būti net stipresnė už išlavintą ranką. Bet josios 
veikimas yra pakrikas, išblaškytas ir beformis. Ji nepataiko, nes ji 
nėra įgijusi pastovios lyties, kuri ją pakreiptų į tam tikrą tikslą. 
Tas pat yra ir su išlavintos akies veikimu. Išlavinta akis pastebi. Ji 
sugeba susikoncentruoti prie vieno dalyko, sugeba jį tarsi suskal- 

dyti ir įžiūrėti jame net menkiausias smulkmenas. Išlavintos akies 
veikimas yra disciplinuotas. Ji neklajoja visu plotu, bet savaime es- 
ti kreipiama į tam tikrą daiktą. Neišlavinta akis žiūri ir nemato, 
nes josios veikimas yra pakrikas. Jis neturi pastovios ir įprastos 
formos. Išlavinta akis žiūri siauriau, bet užtat giliau ir todėl dau- 
giau pastebi. Josios horizontas yra apipavidalintas. Josios veiki- 
mas yra apspręstas. Rankos ir akies išlavinimas yra ne kas kita, 
kaip jų veikimo apsprendimas tam tikra pastovia forma. 

Tas pat yra ir su proto išsilavinimu. Sakydami, kad tas ar anas 
žmogus yra išsilavinęs, mes tuo anaiptol dar nepabrėžiame jo Zi- 
nių kiekio. Fr. Paulsenas truputį paradoksiškai, bet iš esmės tei- 
singai yra pasakęs, kad „žmogus gali būti išsilavinęs net nemokė- 
damas rašyti“*. Tai, kas vokiečių yra vadinama gelehrte Bildung, 
nepriklauso protiniam išsilavinimui. Išsilavinęs žmogus yra ne 
tas, kuris daug žino, bet tas, kuris sugeba spręsti ir vertinti. Tiesa, 
minimumas žinių visados yra reikalingas. Bet žinios nesudaro iš- 
silavinimo elemento. Žinios yra tik išsilavinimui atrama, kaip rau- 
mens yra išlavintos rankos veikimui atrama. Išlavinta ranka dar 
anaiptol nėra raumeninga ranka, nors minimumas jėgos jai yra 
būtinas. Taip ir protui. Proto išsilavinimo esmė yra sugebėjimas. Bet 
šitas sugebėjimas visados apsireiškia kaip tam tikras proto veiki- 
mo suėmimas į tam tikras formas, kaip tam tikras jo apipavidali- 
nimas ir apsprendimas. Neišlavintas protas tik todėl nesugeba 
spręsti ir vertinti, kad jis neįstengia palyginti, nes sprendimas vi- 
sados yra dviejų ar daugiau dalykų palyginimas. Tuo tarpu išla- 
vintas protas veikia pagal tam tikrą lytį: jis yra loginis arba geriau 
silogistinis protas, nes kiekvienas sprendimas ar vertinimas reiš- 
kiasi silogizmo - aiškaus ar paslėpto - lytimi. Vidurinių amžių 
praktika kiekvieną ugdytinio protavimą suimti į silogizmo for- 
mas turėjo šiuo atžvilgiu gilios prasmės. Tik tada, kai protas savo 
veikimui yra įgijęs pastovią lytį, kai jo veikimas eina logiška - 
silogistiška kryptimi, tik tada jis yra išlavintas protas. 

Formaliniu tad atžvilgiu nėra jokio skirtumo tarp išlavintos ran- 
kos ar akies ir išlavinto proto. Kiekvienos žmogaus prigimties galios 


* Modernes Bildungswesen, Berlin, 1912, p. 56. 

išlavinimo esmę sudaro pastovi lytis, kuria reiškiasi šitos galios veiki- 
mas. Gali šita lytis būti labai įvairi, gali ji turėti dar įvairesnį turi- 
nį. Tai priklauso nuo galios prigimties, nuo laiko ir vietos reikalų. 
Indėno akis yra kitaip išlavinta negu laikrodininko; indų ir Egip- 
to kunigai buvo kitaip išsilavinę negu modernieji mokslininkai. 
Bet tai, kas vienus ir antrus įjungia į tą pačią išsilavinusiųjų kate- 
goriją, yra toji pastovi jų veikimo lytis, nepaisant ką šitas veiki- 
mas liestų. Išsilavinimas yra ne kas kita, kaip pasiturėjimas pastovia 
lytimi, kuria reiškiasi bet kurios galios veikimas. Išsilavinimas yra iš 
esmės formalinis dalykas. Tai „asmenybės apsprendimas, arba ha- 
bitus“, kaip yra pasakęs O. Willmannas. Turinys gali šitą įprotį 
pakilninti arba pažeminti. Jis gali jį padaryti vertingą ar nevertin- 
gą. Bet pačios išsilavinimo esmės jis nekeičia. Jis tik prideda dar 
vieną žymę išsilavinusiam asmeniui, asmeniui, bet ne pačiam išsi- 
lavinimui. Išsilavinimą mes skiriame prie įpročių (habitus) katego- 
rijos ir todėl neapribojame jo tik protu. Šitą habitum gali įsigyti 
kiekviena žmogaus prigimties sritis ir todėl kiekviena gali būti 
išlavinta. Todėl ne metaforiškai, bet tikra prasmę kalbama apie 
rankos, akies, ausies, proto, valios, estetinio ir net religinio jaus- 
mo išlavinimą. 

Išsilavinimas yra lavinimo funkcijos paseka. Pastovi žmogaus 
veikimo lytis esti įgyjama tam tikru pedagoginiu veikimu, kurį 
mes ir vadiname lavininu, lietuviškas šitos funkcijos pavadini- 
masnėra tikslus. Jis pabrėžia ne formalinį, bet dinaminį šitos funk- 
cijos momentą, ne tiek tą esminę pastovią formą, kiek miklinimą. 
Tuo tarpu tikra prasme lavinimui yra charakteringa ne tiek mikli- 
nimas, kiek apipavidalinimas arba įlytinimas. (Gestaltung, forma- 
tion). Tiesa, išsilavinimas, kaip habitus, gali atsirasti tik veikiant. 
Vitalinės ir dvasinės žmogaus galios įgyja pastovią lytį tik pačios 
veikdamos. Tam tikras miklinimas yra būtinai susijęs su lavini- 
mu. Bet jis yra ne lavinimo esmė, tik lavinimui priemonė. Lavini- 
mas prie išsilavinimo eina per miklinimą. Bet svarbiausias lavini- 
mo uždavinys ir jojo pagrindas yra žmogaus apsprendimas tam 
tikra lytimi. Giliausia prasme lavinimas yra ne miklinimas, bet api- 
pavidalinimas. „Lavinimas, sako E. Sprangeris, gali reikšti tik išvi- 
dinį žmogaus formavimą. Nei grynos pažintys, nei palinkimas į 

tam tikrą darbą, nei grynai jausmai negali išsemti lavinimo idealo 
turinio'?. Tai, kas dažnai lavinimui priskiriama, kaip geläutertes 
Wollen sudarymas, tikrumoj yra jau nebe lavinimo, bet auklėjimo 
uždavinys. Lavinimui, kaip specialiai ugdymo funkcijai, rūpi ne 
idealinis žmogaus nusiteikimas, ne jo apsprendimas idealinėmis 
normomis, tik jo išsivystymo apipavidalinimas ir apsprendimas 
pagal tam tikrą idėją. Lavinimas žiūri į prigimtą žmogaus evoliu- 
ciją kaip į savo veikimui medžiagą, kuriai jis yra pašauktas su- 
teikti ryškų ir pastovų kultūrinį pavidalą. Lavinimas iš esmės yra 
formalinė ugdymo funkcija. Formalinis lavinimas yra tikrasis lavi- 
nimas. Paprastai formalinis lavinimas yra suprantamas tik mikli- 
nimo prasme. Tai yra klaida. Formalinis lavinimas savo esmėje 
yra ne žmogaus galių miklinimas, bet šitų galių apipavidalini- 
mas. Šita prasme jis negali būti statomas priešais materialinį lavi- 
nimą, nes žmogaus prigimties apipavidalinimas kaip tik ir kyla iš 
objekto, iš objektyvinės gėrybės, kuri yra perteikiama lavinimo 
metu. 


b. Objekto vaidmuo lavinime 


Objekto vaidmuo lavinime yra visai kitoks negu auginime. Au- 
ginime objektas tarnauja kaip medžiaga. Besiskleidžianti prigim- 
tis juo tarsi minta. Tuo tarpu lavinime objektyvinė gėrybė visų 
pirma tarnauja savo lytimi. Lavinimas panaudoja objektą ne tik 
prigimčiai skleisdinti, ne tik pažadinti netūralioms žmogaus for- 
moms, bet visų pirma prigimčiai apipavidalinti ir naujoms kultūri- 
nems formoms sukurti. Lavinimo esmėje glūdi formalinė arba, kaip 
sakoma, išvystomoji ugdymo funkcija. Lavinimas pirmoje eilėje krei- 
pia dėmesio į formą. Tuo tarpu praktikoj niekas nėra taip ankštai 
susijęs su objektyvinėmis gėrybėmis, vadinasi, su medžiaga, kaip 
tas pats lavinimas. Lavinimo teorija mus veda į apipavidalinimą. 
Lavinimo praktika parodo labai ryškų perteikiamąjį, vadinasi, ma- 
terialinį lavinimo charakterį. Tai nėra atsitiktinis dalykas. Jeigu 
lavinimas iš esmės yra nukreiptas į formą, jis taip pat turi būti 


3 W. v. Humboldt u. Humanitätsidee, Berlin, 1909, p. 492. 

nukreiptas ir į medžiagą. Lavintojas jokios lyties nekuria. Jis tik ją 
randa ir ja apsprendžia ugdytinio prigimtį. Bet lavintojas šitą lytį 
randa objektyvuotą gyvenimo gėrybėse. Objektyvinių gėrybių ly- 
tys pedagoginiame veikime esti sutapdomos su užuomazginėmis 
ugdytinio prigimties lytimis, tuo būdu jas išskleisdamos ir apipa- 
vidalindamos. Lavinime šitas labai gilus ir labai įdomus procesas 
vyksta visu ryškumu. Lavinimas, iš viršaus žiūrint, atrodo kaip 
perteikiamoji funkcija. Bet tikrumoj jis perteikia objektyvines gė- 
rybes ne kaip medžiagą, tik kaip turinčias savyje tas lytis, kurio- 
mis ugdytinis turi būti apspręstas. Logikos mokymas stengiasi 
perteikti ne logiką, kaip tokią, ne logiką, kaip medžiagą, bet logi- 
nę mąstymo lytį, kuri logikoje yra įkūnyta ir kuri ugdytiniui yra 
įsąmoninama. Istorijos mokymas perteikia ne visą eilę įvykių ir 
faktų, bet istorinę nuovoką, sugebėjimą pažiūrėti į gyvenimą iš 
tolimų perspektyvų ir jį suprasti. Logiškai išlavintas žmogus yra 
ne tas, kuris žino visas silogizmų rūšis, vadinasi, kuris yra pasisa- 
vinęs logikos medžiagą, bet tas, kuris silogistiškai mąsto. Istoriš- 
kai išlavintas yra ne tas, kuris atsimena visas datas ir visus faktus, 
bet tas, kuris supranta gyvenimo vyksmo vieningumą ir nenu- 
trūkstamumą. Lavinimas visados siekia vienybės ugdytinio pri- 
gimtyje. Lavinimo tikslui nepakanka perteikti palaidų objektyvi- 
nių gėrybių. Lavinimo gėrybės visados esti tam tikra sistema. 
Vieninga lytis, kuri turi būti sukurta ugdytinio prigimtyje, ap- 
sprendžia ir lavinimo gėrybių santvarką. Visa tai kaip tik ir rodo, 
kad lavinimas savo gėrybėse visų pirma ieško formalinių pradų. 
Materialiniai pradai - turinys, kilnios idėjos - čia tarnauja tik kaip 
anų formalinių pradų nešėjai. 

Čia galima išaiškinti ir tą faktą, dėl ko lavinimas renkasi tik 
tokias gėrybes, kurios turi ryškią ir tobulą lytį. Lavinimui gali būti 
reikšmingos tik tokios gyvenimo gėrybės, kuriose lytis yra tobu- 
lai apvaldžiusi medžiagą, tiek tobulai, kiek tai yra galima šitoje 
netobuloje tikrovėje. Visa, kas kultūrinės kūrybos atžvilgiu yra 
nevykę, kas neturi ryškios lyties, visa tai lavinimui netinka ir ne- 
priverstas objektyvinių gėrybių lytimis apspręsti ugdytinio pri- 
gimtį. Jis todėl ir renkasi tik tokias gėrybes, kuriose šita lytis yra 

tobula, nes tik tobula lytis gali padaryti bent kiek gilesnės įtakos 
besiskleicižiančiai prigimčiai. Eilėraščiai, tegul jie būtų ir kilniau- 
sio turinio, bet jei nėra vykę poetinės formos atžvilgiu, negali su- 
daryti lavinimo gėrybės. Jeigu šiandien daugelis tiesiog aistrin- 
gai kovoja už klasikinę kultūrą lavinimo sistemoje, tai dėl to, kad 
klasikinės kultūros gėrybių lytis yra ryškiausiai ir tobuliausiai su- 
tapusi su sava medžiaga. Tai yra geriausia klasikinės kultūros apo- 
logija. Lavinimo gėrybės visados turi būti atrenkamos iš aukščiausių 
kultūros laimėjimų. Auginimas sau medžiagos ieško gamtoje. Jo 
gėrybės neturi ir negali turėti tobulos lyties, nes kitaip jos negalė- 
tų būti asimiliuojamos. Lavinime savaimingos asimiliacijos pro- 
cesas esti pakeičiamas sąmoningu darbu. Perteikiamų gėrybių pa- 
sisavinimas lavinime vyksta ne savaime, bet visados esti lydimas 
sunkaus, sąmoningo ir individualaus darbo. Aukštos kultūros gė- 
rybės turi būti organiškai sutapdytos su ugdytinio prigimtimi, nes 
„tik tampančio žmogaus susikirtime su duotaisiais dalykais atsi- 
randa ta dvasinė forma, kurią mes vadiname išsilavinimu“ + La- 
vinimas todėl nebijo rinktis net ir tai, kas prigimtam sielos išsi- 
vystymui yra neprieinama, bet kas galima pasisavinti sąmoningu, 
nors lėtu ir sunkiu dvasios darbu. Auginime siela asimiliuoja me- 
džiagą, kaip Žmogaus entelechėja. Lavinime ji susitinka su me- 
džiaga, kaip sąmoninga josios tvarkytoja ir perkūrėja. Sąmonin- 
gas ir kultūrinis ugdytinio veikimas lavinime yra daug 
reikalingesnis negu auginime. 


c. Ugdytojo vaidmuo lavinime 


Lavinime pasirodo aiškus ir ugdytojo veikimas. Auginime ug- 
dytojas yra tik pagalbininkas. Jis renka medžiagą ir ją perteikia 
ugdytiniui, jos iš vidaus neperkurdamas ir neperkeisdamas. Au- 
ginimo gėrybės neturi individualinių ugdytojo bruožų. Visai ki- 
taip yra lavinime. Tiesa, lavinimo siekiamos lytys kyla ne iš ug- 
dytojo, bet iš perteikiamų objektyvinių gėrybių. Eggersdorferis 
teisingai sako, kad „ugdytojas ir ugdytinis atsitraukia vienas nuo 


* Fr. X. Eggersdorfer, op. cit., p. 81. 

antro, kad padarytų vietos trečiajam elementui - objektui. Ug- 
domoji įtaka čia turi ateiti ne tiesiog iš ugdytojo, bet iš lavinimo 
gerybes“. Vis dėlto šitoji įtaka lavinime eina per ugdytoja. Lavi- 
nimo gėrybes ugdytinis pasisavina ne tiesiog iš objektyvinio pa- 
saulio, bet jas jam perteikia ugdytojas, perteikia ne kaip žalią 
bei neapdirbtą medžiagą, bet jas performuoja ir pertvarko savo 
dvasioje. Tarp receptyvios ugdytinio dvasios ir objektyvinės gė- 
rybės lyties stovi perteikiančioji ugdytojo dvasia. Jeigu ugdyti- 
nis negali pasisavinti lavinamųjų gėrybių be asmeninio savo vei- 
kimo ir kūrybiškumo, tai iš kitos pusės ugdytojas negali tinkamai 
jų perteikti be savo dvasios gyvybės. Ugdomoji, o ypač lavinamoji, 
gerybe pradeda vaisingai veikti tik tada, kai josios lytis yra atgaivina- 
ma ugdytojo dvasioje. Juo labiau šita lytis yra atgaivinama, juo 
labiau ji įgyja dinaminio pobūdžio ir tuo josios veikimas ugdyti- 
nio dvasioje darosi gilesnis bei vaisingesnis. Štai dėl ko visados 
yra reikalaujama, kad mokytojas ir pats mėgtų savo dėstomą 
dalyką, nes tik išvidinis objektyvinės gėrybės pamėgimas ir or- 
ganiškas su ja sutapimas jai suteikia žmogaus dvasios gyvybės. 
Ugdytojas lavinimo vyksme visados yra tarpininkas tarp objek- 
tyvinio gyvenimo, kurio gėrybės jau yra virtusios statinėmis, ir 
subjektyvios ugdytinio dvasios, kuri visados yra gyva ir todėl 
dinaminė. Jeigu tad ugdytojas nepagyvintų ir neatgaivintų per- 
teikiamos gėrybės, tarp josios ir ugdytinio prigimties negalėtų 
įvykti tikras ir gilus sutikimas ir ugdytinio prigimtis negalėtų 
pasisavinti siekiamos lyties. Štai dėl ko autodidaktizmas lavini- 
me niekados nėra pageidaujamas. Autodidaktas, jeigu jis savo 
darbą pradeda labai ankstyvame amžiuje, niekados nepasiekia 
tokio išsilavinimo, kaip prityrusio mokytojo vadovaujamas mo- 
kinys. Nesubrendusi dvasia neturi pakankamai jėgos pati pagy- 
vinti pasisavinamas gėrybes. Todėl autodidaktizme objektyvi- 
niai dalykai dažnai lieka tik svetimas dvasiai pradas. Jie 
nesuauga su išvidiniu autodidakto pasauliu ir todėl neturi tos 
organiškos vienybės, kuri yra žymi mokytojo išlavintame Zmo- 
guje. Autodidaktas paprastai daugiau žino, bet mažiau sugeba. Tie- 


5 Op. cit., p. 16. 

sa, mokytojas lavinime nėra toks būtinai reikalingas, kaip suau- 
gusis žmogus auginime. Bet užtat jo veikimas čia yra daug gi- 
lesnis ir prasmingesnis. 


d. Lavinimo apimtis 


Kadangi lavinimas savo esmėje yra žmogaus apipavidalini- 
mas lytimi, kylančia iš perteikiamos gėrybės, jis todėl gali apimti 
visą žmogų: visas jo prigimties sritis ir visas jų funkcijas. Skirti lavi- 
nimą tik protui yra nepateisinama. Galimas daiktas, kad pažini- 
mo galia labiausiai duodasi apipavidalinama objektyvinės tikro- 
vės formomis. Tai išplaukia iš pačios josios esmės. Pažinimo galia 
yra receptyvi, vadinasi, linkusi priimti ir sutapti su priimtuoju turi- 
niu. Todėl ji yra galima labiausiai ir lengviausiai apipavidalinti. 
Vis dėlto ir kitos žmogaus prigimties galios lavinti yra galimos ir 
tikrumoj yra lavinamos. 

Visų pirma čia eina kūnas. Fizinis lavinimas, kuriuo taip di- 
džiuojasi mūsų laikai, iš esmės yra kūno apipavidalinimas tam 
tikromis lytimis, kurios taip pat kyla iš kultūrinių gėrybių. Įvai- 
riose gimnastikos sistemose, įvairiuose sporto pratimuose, įvai- 
riuose žaidimuose yra įkūnytos tam tikros lytys, kurios pratybų 
metu pamažu apsprendžia kūno reiškimąsi: jo judesius, jo nusi- 
teikimą santykiuose su gamta ir su dvasia. Per gimnastiką, per 
sportą ir per žaidimus kūnas pasisavina aukštesnio gyvenimo 
lytis, kurių jis neturi savyje ir kurių prigimta evoliucija negali 
jam parengti. Tuo fizinis lavinimas ir skiriasi nuo fizinio augini- 
mo. Auginime kūno gyvenimo lytys išsiskleidžia savaime. Au- 
ginimas duoda joms tik medžiagos. Tai yra gamtinės kūno ly- 
tys. Tuo tarpu lavinime šitos lytys yra suvokiamos sąmoningai, 
ir plastinis kūno principas dažnai esti net priverčiamas jas pasi- 
savinti ir jomis tarsi apsivilkti. Tai yra jau kultūrinės kūno lytys. 
Todėl ir fizinio lavinimo gėrybės yra iš aukštesnės fizinės kultū- 
ros srities. 

Valios lavinimas taip pat tikrumoj yra vykdomas daug daž- 
niau, negu paprastai apie jį kalbama. Pradedant indų jogais ir 
baigiantįvairiomis asketikos praktikomis, valia yra disciplinuojama 

tam tikru būdu, pratinant ją vienodai, greitai ir pastoviai veikti. 
Tai dar nėra valios auklėjimas. Tai yra tik savotiška valios gim- 
nastika, kurios paseka yra pastovi ir ryški valios veikimo lytis. 
Kas su šitos lyties įsigalėjimu tartųsi baigęs valios auklėjimo dar- 
bą, tas tegul žino, kad jis šito darbo dar nė nepradėjo. Sudary- 
mas valiai įpročių (habitus) yra visai indiferentiškas idealinėms 
Zogaus prigimties normoms, kurios sudaro kiekvieno auklėjimo 
pagrindą. Įpročiai dar nieko nesako apie valios gyvenimo turi- 
nį. Tuo tarpu valios lavinimas šito turinio kaip tik neduoda. Va- 
lios srityje, kaip ir visur kitur, lavinimas yra tik formalinis daly- 
kas. Jis gali sudaryti tik tam tikrą habitum, bet jis negali jo 
pripildyti vertingu turiniu. Todėl valios lavinimą reikia gerai skirti 
nuo valios auklėjimo. Išlavinta valia yra stipri valia. Išauklėta va- 
lia yra gera valia. 

Estetinis arba kūrybinis žmogaus sugebėjimas taip pat esti ap- 
sprendžiamas tam tikromis lytimis, kylančiomis iš meno kūrinių, 
vadinasi, taip pat esti lavinamas. Jeigu ligi šiol estetinis lavinimas 
vis dar neranda tinkamos vietos mūsų ugdymo sistemoje, tai tik 
dėl to, kad nuo racionalizmo laikų lavinimo sąvoka beveik be iš- 
imties yra taikoma tik protui, su skriauda paliekant šalia kitas 
žmogaus prigimties galias, tarsi jos jau iš prigimties būtų įsigiju- 
sios kultūrinio gyvenimo lyčių. Graikai ir Renesansas šiuo atZvil- 
giu buvo daug nuoseklesni. 

Lavinimas tad nėra jokia proto privilegija, bet tokia ugdymo 
funkcija, kuri paliečia ir turi paliesti kiekvieną galią. Kaip visa 
žmogaus prigimtis neturi iš savęs aukštesniam gyvenimui ly- 
čių, taip ji visa reikalauja lavinimo, kuris šitas lytis jai parengia. 
Tik lavinimo įtakoje žmogus tikra prasme yra padaromas kultū- 
ros padaru (Kulturwesen). Auginimas jį parengia tik toms kultū- 
ros lytims, kurios yra sukurtos patenkinti gamtiniam būtinumui. 
Tuo tarpu lavinimas parengia žmogų grynai idėjiniam gyveni- 
mui. Jis atskleidžia jam idėjinį kultūros turinį, jis rengia jį pa- 
žangai ir tuo būdu istorijai. Jeigu auginimas įveda žmogų į reali- 
nę kultūrą, tai lavinimas jam atskleidžia idealinės kultūros 
pasaulį. Išaugintas žmogus vadovaujasi reikalu. Išlavintas žmo- 
gus esti vedamas idėjos. 

2. Auklėjimo prigimtis 
a. Etinis auklėjimo pobūdis 


Auklėjimo sąvoka iš esmės yra surišta su doros sąvoka. Kur 
tik kalbama apie auklėjimą, ten visados turima galvoje žmogaus 
dorinimą arba jo asmens apsprendimą idealinėmis normomis. 
Jeigu auginti galima ir augmenis, ir gyvulius, jeigu lavinti dar 
galima tam tikra prasme aukštesnių rūšių gyvulius, tai auklėti 
galima tik žmogų. Tik žmogus yra etinė būtybė ir todėl tik jis gali 
patirti auklėjamosios įtakos. Etinis žmogaus vertingumas yra su- 
rištas su auklėjimo supratimu. W. Reinas todėl auklėjimą net stato 
priešais lavinimą. „Auklėjimas, pasak jo, yra nukreiptas į pa- 
grindimą kilnaus nusiteikimo ir valios tvirtumo. Tuo tarpu lavi- 
nimas stengiasi sudaryti įvairios rūšies pažinčių ir sugebėjimų.“ 
Labai dažnai auklėjimas yra suprantamas kaip asmenybės ugdy- 
mas, nes visas dorinis žmogaus gyvenimas kaip tik ir kristali- 
zuojasi asmenybėje. Jeigu dorinį žmogaus veikimą laikysime sy- 
kiu su Flitneriu asmenybės tapimu individe, tai auklėjimas bus 
pagalba šitam tapimui, bus asmenybės kūrimas arba dorinio as- 
mens ugdymas. Štai dėl ko Kriegas ir sako, kad „auklėjimas prie 
įgimtos individualybės prideda naują individualybę“. Tai nėra 
išviršinis pridėjimas. Tai greičiau senosios individualybės keiti- 
mas pagal dorinio asmens idealą. Auklėjimas iš esmės yra žmo- 
gaus dorinimas. 

Bet ką reiškia žmogų dorinti? Doros supratimas yra būtinas 
auklėjimo supratimui. Dora yra auklėjimo tikslas ir todėl nuo 
josios priklauso auklėjimo pobūdis. Dora yra toji kultūros lytis, 
kuri liečia žmogų, kaip žmogų, vadinasi, kaip asmenį. Zinija pa- 
lenkia dvasiai ir persunkia žmogiškuoju pradu idėjų pasaulį. Me- 
nas keičia gamtą pagal dvasios esmę. Dora sudvasina pačią žmo- 
gaus prigimtį. Visa mūsų prigimtis, visas psichinis mūsų 
gyvenimas, kaip gamtos davinys ir padaras, yra tik medžiaga, 
iš kurios dvasia turi sukurti asmenybę. Dorinis asmuo arba 


* Pädagogik, Langensalza, 1911, p. 11. 

asmenybė nėra „augimo pasekmė“, kaip mano E. Krieckas.? As- 
menybė yra žmogiškosios kūrybos padaras, kūrybos, kuri liečia 
ne idėją, ne medžiagą, bet dvasią, asmenį, vadinasi, žmogų giliau- 
sia šito žodžio prasme. Bet dorinėje kūryboje, kaip ir kiekvienoje 
kitoje, pagrindinis vaidmuo tenka idėjai. Kiekviena kultūrinė kū- 
ryba yra ne kas kita, kaip gamtinės tikrovės keitimas pagal idė- 
ją. Mokslo ar meno atveju, šitoji idėja tikrovei visados yra sveti- 
ma. Čia tikrovė tarnauja tik kaip idėjos nešėja, kaip josios 
apreiškėja regimu pavidalu. Menas apipavidalina medžiagą ne 
pagal medžiagos idėją, bet pagal žmogaus. Tasai marmuras, iš 
kurio Mikelandželas sukūrė savo Mozę, anaiptol neturėjo savy- 
je Mozės idėjos. Tuo tarpu doroje idėja yra paties objekto idėja. 
Čia subjektas apipavidalina savą medžiagą ne pagal kurį nors 
svetimą pradą, bet pagal paties objekto giliausią esmę, pagal ide- 
alinės žmogaus prigimties reikalavimus. Doros idėja yra žmogaus 
idėja arba žmogaus idealas. Įkūnyti šitą idėją žmogiškoje tikrovėje 
arba žmogaus prigimtį, kaip gamtos davinį, keisti pagal josios 
pačios idealą - štai kame yra dorinės kūrybos esmė. Žmogaus 
idėjos įsigalėjimas žmogaus prigimtyje yra pagrindinis dorinio 
asmens bruožas. „Sąmoningai pažinta idėja turi mumyse virsti 
charakteriu taip, kad be gilesnės refleksijos mūsų būtybė veiktų 
idealo kryptimi.“ Dora todėl išauga iš pačių asmens gelmių. Ji 
liečia ne žmogaus prigimties periferiją, bet pačią josios esmę, 
patį asmens branduolį ir jame žmogiškąją idėją realizuoja. Dora 
nėra pilnutinis visų galių išvystymas, kaip mano humanistinė 
pasaulėžiūra. Galios visados glūdi žmogaus asmens paviršiuje. 
Jos yra tarsi asmens instrumentai, kuriais jis pasigelbsti savo vei- 
kime. Tobulinti galias dar anaiptol nereiškia tobulinti ir patį ši- 
tų galių subjektą arba jų nešėją. Tobulos galios yra tik tobuli in- 
strumentai, kuriais gali veikti ir labai netobulas subjektas. Dora 
todėl liečia ne vieną kurią galią ir ne visas jas drauge, bet ji lei- 
džiasi ligi pat šitų galių subjekto ir jį pasirenka kaip medžiagą 


7 Erziehungsphilosophie, München u. Berlin, 1931, p. 19. 
5 O. Braun. Grundriss einer Philosophie des Schaffens, Leipzig, 1912, 
p- 218. 

savo veikimui. Dora yra žmogiškosios idėjos realizavimas žmogaus 
asmens branduolyje. Tai, kas buvo žmogaus prigimtyje pakrika ir 
palaida, dora sujungia į tam tikrą vienetą. Iš prigimto žmogaus 
gyvenimo chaoso ji sukuria žmogiškąjį kosmos. 

Šitaip supratę dorą, galėsime lengvai surasti ir paties auklė- 
jimo esminį bruožą. E. Sprangeris yra pasakęs, kad „kiekvienam 
ugdymui rūpi prasiskverbti ligi vertybinio asmens centro ir pa- 
liesti tą punktą, kuriame autoriteto reikalavimas virsta pareiga, 
kurią išvidinis Aš pripažįsta ir tuo būdu padaro ją asmeniniu 
idealu“? Nei auginimas, nei lavinimas ligi šito centro neprasi- 
skverbia ir giliausio branduolio nepaliečia. Auginimas šitą cen- 
trą tik skleisdina, pagelbėdamas natūraliai jo evoliucijai. Lavi- 
nimas apipavidalina jo periferiją, suteikdamas jo galioms 
pastovią reiškimosi lytį. Paliesti jį patį ir pasiekti jo paties gel- 
mes yra pašauktas auklėjimas. Jeigu dorinis asmuo yra tas, ku- 
riame yra realizuota žmogaus idėja ir kuri jam yra virtusi jo gy- 
venimo pradu ir jeigu sykiu šitas dorinis asmuo yra auklėjimo 
tikslas, savaime aišku, kad ir pats auklėjimas bus ne kas kita, kaip 
šitos žmogiškosios idėjos realizavimas asmens branduolyje arba asmens 
centro sutvarkymas pagal šitos idėjos reikalavimus. Auginimas pa- 
liečia tik žmogaus periferiją. Tuo tarpu auklėjimas leidžiasi į pa- 
čias išsivystančio asmens gelmes, pasiekia patį išsivystantį sub- 
jektą, pačią Žmogaus entelechėją ir ją stengiasi sutapdyti su 
žmogiškąja idėja. Kiek lavinimo objektas yra žmogaus prigim- 
ties galios, tiek auklėjimas renkasi šitų galių subjektą ir patį jų 
centrą. Šiuo atžvilgiu auklėjimo veikimas yra labai panašus į do- 
ros veikimą, nes auklėjamojoje funkcijoje dora randa geriausią 
savo atramą. Ugdymas auklėjime pasiekia giliausią žmogaus pri- 
gimtį ir todėl arčiausiai susisiekia su dora. Kaip doras žmogus 
yra ne tas, kuris turi stiprią valią, taip ir auklėjimas toli gražu nėra 
valios lavinimas. Tradicinis auklėjimo apribojimas valia yra iš es- 
mės klaidingas. Šita klaida yra daug pakenkusi asketinių prak- 
tikų supratimui. 


* Lebensformen, Halle a. S., 1927, p. 347. 

b. Auklėjimo apimtis 


Auklėjimas, kaip ir lavinimas, išplinta visoje žmogaus būtybė- 
je ir persunkia visas josios galias. Tik čia jo veikimas yra atvirkš- 
čias negu lavinimo. Lavinimas savo atbaigoje gali pasiekti asmens 
centrą ir tapti, pasak Herbarto, „doriniu mokymu“. Šita prasme 
ir Eggersdorferis reikalauja geläutertes Wollen. Bet lavinimo pra- 
džia visados yra žmogaus prigimties galios. Tuo tarpu auklėji- 
mas pradeda asmens centru ir baigia žmogaus galiomis. Auklėji- 
mas vienija Zmogaus prigimtį ne tuo, kad jis suriša atskiras galias, bet 
tuo, kad šitose galiose jis išplečia vieningo asmens centro veikimą. 

Auklėjimas stiprina išvidinį žmogų arba tai, kas žmoguje visa- 
dos yra, tarsi dieviškosios šviesos atspindys, kurios niekas negali 
išnaikinti - net didžiausios nuodėmės, net didžiausi nusikaltimai. 
Bet šitas išvidinis žmogus labai dažnai neįstengia suvaldyti savo 
periferijos, savo galių, ir todėl įvyksta skilimas tarp giliausio Zmo- 
gaus troškimo ir šito troškimo įvykdymo. Auklėjimas kaip ir stip- 
rina asmens centrą ir tuo būdu, palenkdamas periferiją išvidiniam 
principui, vienija žmogaus būtybę. Realizuota žmogaus idėja as- 
mens branduolyje išplinta ir jo pariferijoje ir ją palenkia asmens 
reikalavimams. Štai dėl ko sakoma, kad išauklėtas žmogus įsten- 
gia įvykdyti savo norus ir pasiryžimus. Išauklėtame žmoguje esti 
atstatoma harmonija tarp aukštesnių ir žemesnių galių, jas visas 
pagal kiekvienos prigimtį sujungiant su asmens centru. 

Visas tad auklėjimo veikimas eina ne iš paviršiaus į vidų, bet iš vi- 
daus į paviršių. Kiekvienas priešingas auklėjimo metodas iškrei- 
pia auklėjimo prigimtį ir todėl negali būti vaisingas. Charakteris 
yra vienybė. Bet šita vienybė nesusideda iš dorybių, kaip mano dau- 
guma mūsų laikų dorintojų. Šita vienybė dorybėmis apsireiskia. 
Auklėti žmogų reiškia ne įdiegti jam tokių ar kitokių dorybių, bet 
daryti gilios įtakos jo asmens centrui. Dorybių, kaip įpročių (habi- 
tus), įdiegimas yra ne auklėjimo, tik lavinimo funkcijos uždavi- 
nys. Atsivertimas, pasiaukojimas ligi mirties, žuvimas už religiją 
ar už tėvynę ir visi kiti herojiški doriniai žygiai anaiptol nėra pa- 
žadinami dorybių. Jie dažnai išsiveržia staiga, kaip dvasinė revo- 
liucija, kuri palietė asmens branduolį. Įvairios dorybės arba geri 

įpročiai (dorybė ir yra ne kas kita, kaip habitus operativus bonus), 
reikalingi herojiškam veiksmui, kaip tik yra šitos revoliucijos su- 
kuriami. Asmens vidaus pasikeitimas keičia ir periferiją. Bet niekados 
neatvirkščiai! Dorybių įdiegimas gali būti gera dirva asmens cen- 
tro keitimui. Bet kol šito keitimo nėra, tol nėra nė tikro auklėjimo. 
Kas pasitenkina tokiu asmens periferijos apipavidalinimu, tas ne 
tik žmogaus nevienija, bet dar labiau suskaldo, nes, nejungiamos 
su centru, apipavidalintos galios pradeda tolimesnėje eigoje skir- 
tis viena nuo kitos. Štai dėl ko mes dažnai praktikoj sutinkame 
dorybingų žmonių, kurie yra suskilę savyje, nesugyvenami, ne- 
socialūs, smulkmeniški ir silpnadvasiai. Jie yra susikūrę savyje 
pastovių formų, bet šitos formos apgaubia tik jų galias, vadinasi, 
tik jų asmens paviršių, bet jos nepaliečia paties jų prigimties bran- 
duolio, kuris todėl lieka neperkeistas. Kiekvienas doras žmogus 
yra dorybingas žmogus. Bet ne kiekvienas dorybingas žmogus 
jau tuo pačiu yra ir doras žmogus. Dorybės yra doros apraiška tik 
tada, kai jos plaukia iš perkeisto asmens centro. Bet kol šitas centras 
lieka tik gamtinis, jis gali būti apsuptas ir daugybės gerų įpročių, 
betjis nebus išdorintas. Toks žmogus bus išlavintas, bet ne išauk- 
lėtas. Jis bus apipavidalintas pagal tam tikras idėjas, bet jis nebus 
perkeistas pagal žmogiškąją idėją. Auklėjimas kaip tik ir yra cha- 
rakteringas tuo, kad jis nesiekia plačiai, bet giliai. Jis taiko į pačią 
žmogaus prigimties esmę ir tik iš josios išspinduliuoja per visas 
galias ir per visas sritis. 

Išauklėtas žmogus pažįsta, nori ir kuria kitaip negu tik išlavin- 
tas. Net jo kūnas yra kitaip nusiteikęs negu to, kuris perėjo visas 
gimnastikos sistemas, bet kuris pamiršo savo asmenį. Vis dėlto 
šitos kitokios išauklėto žmogaus galių lytys kyla išjo vidaus, iš jo 
branduolio, nes perkeista jo entelechėja perkeičia ir periferinių 
instrumentų veikimą. Šiuo atžvilgiu visai teisėtai galima kalbėti 
apie išauklėtą protą, apie išauklėtą valią, apie išauklėtą kūrybinį 
gabumą ir apie išauklėtą kūną. 

Išauklėtas protas tuo skiriasi nuo išlavinto proto, kad šis pasta- 
rasis yra taisyklingas protas, o pirmasis yra teisingas protas. Išauk- 
lėtas protas yra ne tas, kuris moka logiškai - silogistiškai mąstyti, 
bet tas, kuris trokšta tiesos. Nereikia nė įrodinėti, kad tiesos troškimas 

ir tiesos meilė ne visada eina sykiu su loginiu galvojimu. Mūsų 
amžiui kaip tik trūksta daugiau proto išauklėjimo negu proto iš- 
lavinimo. 

Išauklėta valia taip pat skiriasi nuo išlavintos valios tuo, kad ji 
ne tik yra pastovi savo nusistatymuose, bet sykiu ji šitais nusista- 
tymais siekia gėrio. Kur valios veikimą apsprendžia tik aiški vei- 
kimo linija, bet ne idealinės šito veikimo normos, ten valia yra tik 
išlavinta, bet dar neišauklėta. Išauklėta valia yra gera valia. 

Tas pat reikia pasakyti ir apie kūrybinio gabumo išauklėjimą. 
Kūrybinis gabumas taip pat gali būti tik tiksliai bei saikingai vei- 
kias ir gali būti vedamas bei tvarkomas groZinio idealo. Pirmu at- 
vejujis yra išlavintas, antru atveju jis yra išauklėtas. Pirmu atveju 
jis yra tik apipavidalintas pastoviomis lytimis ir suimtas į tam tik- 
ras formas: jis veikia tiksliai. Tai yra techniška jo veikimo pusė. Ji 
yra būtina, bet ji dar nepasiekia šitos galios centro, nes kūrybinio 
gabumo lytys nepasiekia žmogaus asmens centro. Antru atveju, 
kada žmogus kūrybinį savo gabumą jo veikime apsprendžia pa- 
gal grožio idealą, jis jį išauklėja, kitaip sakant, perkeičia pagal ide- 
alines normas. Mūsų amžiuje labai dažnai galima pastebėti, kaip 
vad. menininkai estetiniu atžvilgiu yra tik išlavinti, bet ne išauk- 
lėti. Estetinio auklėjimo stoka yra žymu visose moderniojo meno 
pastangose. Jo kūrėjai yra vedami techniškų sugebėjimų, techniš- 
kų pastovių lyčių, bet juose neglūdi ta didi grožio idealo jėga, 
kuri įkvėpdavo Renesanso kūrėjus. Modernusis menas kyla ne iš 
išvidinio estetinio žmogaus, ne iš estetiškai perkeisto Žmogaus 
asmens branduolio, bet iš estetinių sielos periferijos lyčių. Jis to- 
dėl yra negilus ir neįstengia paliesti kitų sielos gelmių. 

Kūno lavinime ir auklėjime pasikartoja tie patys principai. Kai 
kūnas pereina per įvairias gimnastikos ir sporto sistemas, jis įsi- 
gyja pastovių savo reiškimuisi lyčių ir darosi išlavintas. Bet kai 
kūnas yra palenkiamas dvasiai, kai dvasios reikalavimai darosi 
sykiu kūno reikalavimai, kai dvasios esmė išeina aikštėn kūno 
nusiteikimuose ir veiksmuose, toks kūnas yra išauklėtas, nes jis 
yra perkeistas pagal dvasinį idealą. Fizinio žmogaus prado ug- 
dymas pirmoje eilėje kaip tik ir siekia palenkti kūną dvasiai, va- 
dinasi, jį išauklėti. Dabartinis fizinis ugdymas eina kaip tik at- 

virkščia kryptimi. Mūsų dienų sportas ir gimnastika, tiesa, apdai- 
lina kūno gyvenimą. Ir tai yra gera. Bet labai dažnai šitas apdai- 
lintas kūnas pasidaro dar nepaklusnesnis dvasiai, negu buvo ligi 
tol. Išvidinis kūno ir sielos skilimas dabartinio fizinio ugdymo 
yra dažnai padidinimas. Taip yra dėl to, kad dabar pamirštama 
auklėjamąjį fizinio ugdymo momentą ir visas dėmesys yra krei- 
piamas į fizinių formų įsigijimą. Iš esmės fizinis ugdymas daug 
labiau tinka vadinti fiziniu auklėjimu negu fiziniu lavinimu, nes kū- 
no perkeitimas pagal dvasią čia yra svarbiausias ir pirmaeilis už- 
davinys. 

Šitą proto, valios, kūrybinio gabumo ir kūno išauklėjimą visa- 
dos reikia suprasti kaip žmogaus asmens centro perkeitimo pa- 
sekmę, kaip asmens branduolyje įkūnytos idėjos apsireiškimą pro- 
to, valios, kūrybinio gabumo ir kūno gyvenime. Lavinti galima 
žmogų suskaldžius. Žmogus gali būti išlavinto proto ir išlavintos 
valios. Bet negalima suskaldyto žmogaus auklėti. Arba žmogus yra 
išauklėtas visas, arba jis yra visai neišauklėtas. Negalima todėl auklė- 
ti protą neauklėjant valios ir kitų galių. Tiksliau sakant, atskirų 
galių net negalima aukleti. Auklėjimas prasideda ne atskiromis ga- 
liomis, bet pačiu šitų galių subjektu. Jis liečia asmens centrą, todėl 
visados yra vieningas ir apima visą žmogaus būtybę. Savo eigoje 
jis išsiveržia į asmens periferiją, ir tuomet mes kalbame apie iš- 
auklėtą protą, apie išauklėtą valią, apie išauklėtą kūną ir t. t. At- 
skirų žmogaus galių išauklėjimas visados yra tik pasekmė Zmo- 
gaus asmens centro išauklėjimo. 


c. Auklėjimas kaip normatyvinė funkcija 


Auklėjimo nebūtų galima tikra prasme pavadinti nei formali- 
ne, nei materialine ugdymo funkcija. Jis neperteikia tikra prasme 
nei medžiagos, kaip auginimas, nei formos, kaip lavinimas. Tie- 
sa, auklėjimas taip pat pasigelbsti tam tikromis objektyvinio gy- 
venimo gėrybėmis. Bet jis į šitas gėrybes žiūri visai kitaip negu 
auginimas arba lavinimas. Auginimas renkasi tokias gėrybes, ku- 
rios, pasakytume, yra medžiagingos, kurios duoda daug maisto 
ugdytinio prigimties skleidimuisi. Lavinimas renkasi tokias gėrybes, 

kurios turi tobulą lytį. Tuo tarpu auklėjimui rūpi tik tokios gėrybės, 
kurios yra sukurtos kaip idealinio gyvenimo išreiška, kuriose yra įkū- 
nytos gyvenimo normos. Kur gyvenimas yra labiausiai priartėjęs 
prie savo idealo, kur žmogus savo kūryboje yra labiausiai apsi- 
reiškęs kaip asmenybė, ten auklėjimas ieškosi medžiagos ir iš to- 
kių sričių jis ima ugdomąsias savo gėrybes. Jeigu, pasekdami 
moderniaisiais filosofais, padalintume visą gyvenimą į gamtos, 
kultūros ir vertybių sritis, tai auklėjimo gėrybės būtų specialiai iš 
vertybių srities. Auklėjamasis perteikimas yra iš esmės vertybių 
perteikimas. 

Bet kiekviena vertybė yra sykiu ir norma. Vertybė yra įkūniji- 
mas to, kas turi būti. Tai Sein sutapimas su Sollen. Daiktas tik dėl 
to pasidaro vertingas, kad jis sutampa su idealine savo norma, 
kadjo tikrovė daugiau ar mažiau pradeda atitikti jo idealą. Auk- 
lėjimas tad, kaip normų ir vertybių perteikimas, iš esmės yra nor- 
matyvinis veikimas. Auklėjimo gėrybės yra normatyvinės gėry- 
bės. Objektyvinė gėrybė yra auklėjimui reikšminga ne kaip daiktas, 
ne kaip turinti ryškią lytį, bet kaip idealines normos išraiška. Todėl 
dorinės tradicijos, asketiniai dėsniai, šventųjų pavyzdžiai sudaro 
tinkamiausias auklėjimo gėrybes. Visos jos yra sukurtos žmogaus, 
kaip asmenybės. Visos jos yra kilusios ne iš žmogaus dvasios peri- 
ferijos, bet iš paties josios branduolio. Jos todėl ir sugeba paliesti 
augančio žmogaus asmens centrą ir jame padaryti pakeitimų pa- 
galidealinę savo prigimtį. Auklėjimas iš esmės yra pašauktas nor- 
muoti žmogaus būtybę, ir šitas normatyvinis jo pobūdis yra žy- 
mus ir jo gėrybių pasirinkime. 


d. Ugdytojo vaidmuo auklėjime 


Normatyvinis auklėjimo charakteris iškelia aikštėn ir didelį ug- 
dytojo vaidmenį šitoje funkcijoje. Jeigu lavinime augančio žmo- 
gaus dėmesys yra nukreiptas visų pirma į objektyvinę gėrybę, ku- 
rią jis turi pasisavinti, jeigu ugdytojas čia yra tik tarpininkas tarp 
objektyvinės ir subjektyvinės dvasios, tai auklėjime yra visai at- 
virkščiai. Objektyvinė gėrybė čia yra tik tarpininkė tarp ugdytinio ir 
ugdytojo. Ugdytinio dėmesys auklėjime visų pirma yra nukreip- 

tas į uędytoją. Lavinime objektyvine lytis apipavidalina subjekty- 
vines ugdytinio galias. Auklėjime subrendusio žmogaus dvasia 
tiesioginiu būdu formuoja bręstančio Žmogaus dvasią. Keičiamoji 
auklėjimo įtaka kyla iš susidūrimo su tam tikru asmeniu, kuris 
sugeba pažadinti jauno žmogaus asmens centrą ir jį perkeisti pa- 
gal žmogiškąją idėją. 

Vienos tik idėjos jaunimo neauklėja. Teorinis idealo supra- 
timas gali paraginti veikti subrendusį žmogų, kuris jau turi pa- 
kankamai jėgos save keisti pagal šito idealo reikalavimus. Bet 
jaunimui visados reikia konkretaus pavyzdžio. E. Sprangeris 
klausia: „Kas nulemia dorinį jaunimo išsivystymą?“ Ir atsako: 
„Žmogus, prie kurio jaunuolis prisiriša visu savo gyvenimo ti- 
kėjimu“.!? Tas pats Sprangeris tvirtina, kad „tik susidūręs su 
suformuotu žmogumi, asmuo ir pats gali susiformuoti“. Dėl 
ko taip yra, Sprangeris taip aiškina: „Įsivaizduokime, sako jis, 
šitą procesą realiose jo sąlygose. Štai žmogus, nepažįstąs pats 
savęs, savo viduje randąs tik chaosą ir daugybę galimybių bei 
polinkių. Jis dar neturi savyje jėgos, jis šitų polinkių yra stu- 
miamas ir nešamas. Bet jis nori vairuoti, jis nori būti vieningas. 
Galbūt jame gyvena nesutinkąs paveldėjimas dviejų nevieno- 
dų tėvų. Galbūt jis turi perdirbti savyje net tris skirtingų nusi- 
teikimų žmones. Šitie žmonės gyvena įvairiose sferose, kurios 
kartais pasirodo, kartais vėl išnyksta. Su jomis jis vienas nepa- 
jėgia apsidirbti. Jis visų pirma turi būti priklausomas nuo sve- 
timos asmenybės, kad pats galėtų tokia asmenybe tapti. Tik 
laikinis pasinėrimas šitokioje prigimtyje jam pačiam duoda ma- 
tą ir formą (185 p.)... Pavyzdžio jaunuolis yra būtinai reikalin- 
gas... Nėra didesnės jaunimo klaidos, kaip ta, kad jis turi būti 
laisvas nuo bet kurio autoriteto“." Didelis jaunimo noras būti 
suprastam ir pažintam reiškia ne ką kitą, kaip norą surasti žmo- 
gų, kuris jam atskleistų gyvenimo prasmę ne abstrakčių teori- 
jų pagalba, bet gyva savo asmenybe ir gyvu savo pavyzdžiu. 
Kas supranta jaunuolį, tas tuo pačiu iš daugybės galimybių išrenka 


1 Psychologie des Jugendalters, 183-184 p., Leipzig, !* 1932. 
V Op. cit. 185 p. 3 op. cit. ibd. 

ir pabrėžia tas, kurios jam atrodo vertingiausios ir labiausiai 
atitinkančios jaunuolio prigimtį. Jaunuolis nežino, kas jis bus 
ir kaip reikšis visas jo gyvenimas. Ugdytojas todėl jam tai ir 
nurodo. Ugdytojas paregi būsimos asmenybės apmatus. Jis juos 
pripildo vertingu turiniu ir apsprendžia idealinėmis normo- 
mis. Jaunimas pasitiki ugdytoju, kuris jaunimą supranta, nes 
jaunimas instinktyviai jaučia, kad ugdytojas jį teisingai supranta 
ir teisingai išaiškina jo gyvenimo prasmę. Ugdytojo nurodomas 
ir atstovaujamas idealas apsupa ugdytinio asmenį, jame įsigy- 
vena ir su juo sutampa. Žmogiškosios idėjos reikalavimus to- 
kiu atveju ugdytinis pergyvena ne kaip abstrakčius principus, 
bet kaip gyvos ir jaučiamos realybės apsireiškimą. Ugdytojas 
jam yra ne tik žmogiškojo idealo rodytojas ir skelbėjas, bet jojo 
turėtojas ir konkretus jo reiškėjas. Ugdytojas jaunimui, kaip tvir- 
tina Sprangeris, yra „Zadintojas ir galop išganytojas... Jaunuo- 
liškas eros, kuris čia išsiveržia, yra ne fantastiškai idealizuojąs, 
bet jau reikšmingas metafiziniu ir etiniu atžvilgiu... Šita asmens 
vidaus įtaka turi aiškų atgimimo pobūdį. Po tokio pergyveni- 
mo tampama nauju žmogumi. Pasaulis taip pat pasirodo kito- 
kioj šviesoj. Bet visų pirma čia yra sužadinamos Aš gelmės. 
Žmogus darosi perkeistas”.'? Tai ir yra tikroji auklėjimo įtaka. 
Štai dėl ko visados reikalaujama, kad auklėtoju būtų tik toks 
žmogus, kuriame žmogiškasis idealas jau yra radęs konkrečią 
ir jaučiamą išreišką. Štai kodėl galop dorinės asmenybės visais 
laikais ir visuose kraštuose turėjo ir tebeturi didžiausios auk- 
lėjamosios įtakos. 

Auklėjamojoje ugdymo funkcijoje įvyksta giliausia ir tobuliau- 
sia pedagoginė bendruomenė, nes ji čia yra grindžiama bendru žmo- 
giškuoju idealu. Auklėjime ugdytojo asmuo, pedagoginis jo nusi- 
teikimas, jo taktas ir gabumai turi didžiausios reikšmės, daug 
didesnės negu kitose funkcijose. Kaip auginti gali tik tas, kuris 
yra subrendęs, kaip lavinti gali tik tas, kuris yra išsilavinęs, taip 
auklėti gali tik tas, kuris yra doras, kurio visas gyvenimas yra per- 
sunktas ugdytinio siekiamu žmogiškuoju idealu. 


"2 Op. cit. 336. 

e. Ugdytinio veikimas auklėjime 


Auklėjime giliausios prasmės pasiekia ne tik ugdytojo, bet ir 
ugdytinio veikimas. Jeigu visame ugdyme ugdytinis turi būti veik- 
lus, tai šitas jo veiklumas ypatingai yra žymus auklėjime. Dorinis 
žmogaus idealas niekados negali būti ugdytiniui primestas iš vir- 
šaus. Ugdytojas formuoja ugdytinį ne pagal jam svetimą, bet pa- 
gal jo paties idealą. Dorinė asmens gyvenimo lytis išauga iš paties 
ugdytinio. Subrendęs žmogus gali padėti bręstančiam asmeniui 
sutvarkyti savo vidaus chaosą, gali jam nubrėžti dorinio kosmo 
metmenis, bet juos užpildyti ir šitą kosmą tikra prasme sukurti 
turi pats ugdytinis, nes dora yra pati gilioji asmens kūryba pačiame 
savyje. Auklėjimas yra tiesioginis kelias į auklėjimąsi, vadinasi, į 
dorą, todėl dorinamojo asmens veiklumas yra didžiausias. 

Ugdytojo tad uždavinys auklėjime kaip tik ir yra žadinti kuo di- 
džiausią išvidinį ugdytinio veiklumą, siekti kuo giliausiai į jo asmens 
vidų, nes tik iš tokio gilaus veikimo, tik iš paties asmens pažadini- 
mo gali išaugti tikra ir tobula asmenybė. „Jeigu mes šiandien nori- 
me turėti stiprių dvasių, stiprių ir pasiaukojančių charakterių, o 
visų pirma kilnių ir didžių širdžių, tai jaunimo auklėjimas ir suau- 
gusių tobulinimas turi pamesti tą nelaimingą norą veržtis į platu- 
mą ir į įvairumą, bet užtat turi leistis į gilumą arba, mistikų Zo- 
džiais tariant, stengtis formuoti sielos pagrindą, dvasios kibirkštėlę, 
sielos centrą ir išvidinį žmogų“." Tik auklėjimo funkcijos pabrėži- 
mas ugdymo praktikoje ir šitos funkcijos supratimas, kaip asmens 
branduolio pertvarkymas pagal žmogaus idėją, gali išgelbėti mūsų 
laikų ugdymą iš to suplokštėjimo, kuris įstengia išugdyti žmogų 
stiprų, daug žinantį ir daug sugebantį, bet kuris neįstengia jo pada- 
ryti tikru žmogumi. Be auklėjimo įtakos pedagoginis darbas sustoja 
pusiaukelyje, nes pasilieka tik augančios prigimties paviršiuje, ne- 
pasiekdamas josios gelmių. Auklėjimas atbaigia pedagoginį veiki- 
mą, atbaigia tuo pačiu ugdymą ir taip parengia žmogaus dvasią, 
kad ji pati toliau gali dorintis, vadinasi, kurti pačią save ir tuo būdu 
patenkinti autokreacinį savo likimą. 


12 A. M. Weiss. Apologie des Christentums, V, Freiburg i Brsg., 1911, 
p. 82. 

KUR KRYPSTA DABARTINIS UGDYMAS? 


Pasidairius greitomis po dabartinį ugdymą ir po dabartinę pe- 
dagogiką, galima manyti, kad Rousseau, Elenos Key ir Gurlitto 
natūralizmas jau yra visiškai nugalėtas. „Vaiko šimtmečio“ auto- 
rės reikalavimas ugdyti neugdymu yra paneigtas ligi pat galo: šian- 
dieninė pedagogika aiškiai suka į „ugdytojo pedagogiką“ (die Päda- 
gogik vom Erzieheraus), kuri prigimtam augimui nurodo kryptį ir 
nustato normas. 1926 m. pedagoginiame Veimaro Kongrese iš- 
keltoji antitezė vadovauti ar leist augti (Führen oder Wachsenlassen; 
plg. tuo pačiu vardu Th. Litto veikalą 1927, Leipzig) šiandien vis 
labiau išsprendžiama vadovavimo naudai. Apie vadą yra kalbama 
ne tik politikoje, bet ir ugdyme. Rousseau lauktoji vaiko laisvė išsi- 
vystė į vaiko paklusimą. Iš nežabotos laisvės amžiaus, šiandien, atro- 
do, mes sukame į autoriteto tironiją. 

Taip yra dėl to, kad pedagoginis natūralizmas kaip tik dar nėra 
nugalėtas. Galima net tvirtinti, kad paskutinių metų ugdymas žy- 
miai giliau įklimpo į natūralizmą ir paklausė kraujo balso negu 
pačiais darbo mokyklos klestėjimo metais. Rousseau ir Elenos Key 
pedagogikoje glūdėjo ne tik ugdymo metodologija, bet ir ugdymo 

filosofija, kuri visados ir būtinai atsiremia į žmogaus bei gyvenimo 
filosofiją. Metodologiniai reikalavimai paprastai esti tik pagrindi- 
nių principų apsireiškimas. Kai priešais vad. „žodinę mokyklą“ 
atsistoja vad. „veiklioji mokykla“, kai „mokytojo verbalizmas“ tu- 
rėjo būti pakeistas „mokinio aktyvizmu”, kai A. Ferrière paskel- 
bė, kad „ne mes vaikus auklėjame: vaikai auklėjasi patys“ - tai 
visuose šituose žodžiuose apsireiškė Rousseau ugdymo metodolo- 

gija. Bet juose dar nebuvo matyti Rousseau ugdymo filosofijos. Štai 
dėl ko visuotinis susižavėjimas „darbo mokykla“ nebuvo aplen- 
kęs net katalikų. Tuo tarpu šiandien jau visai aišku, kad „darbo 
mokykla“ yra materialistines pasaulėžiūros padaras. Darbo mokykla 
nėra tas pat, kas ir veiklumo bei savarankiškumo principas ugdyme. 
Darbo mokykla yra ištisas pedagoginių problemų kompleksas, 
ištisa ugdymo filosofija, kilusi iš natūralistinės pasaulėžiūros ir 
išvystyta bei atbaigta materializmo gadynėje. Jau 1912 m. H. Schul- 
zas pasakė, kad „su darbo mokykla žengia į pedagogiką visai nau- 
jas principas, kyląs iš ekonominio išsivystymo. Darbo mokykla ir 
mokslinis socializmas yra gimę tą pačią dieną ir dėl tų pačių prie- 
žasčių“ (plg. L. Bopp, Weltanschauung und Pädagogik, Pader- 
nis, josios apsireiškimas - metodologinis. Jeigu tad šiandien atrodo, 
kad pedagoginis natūralizmas ugdyme yra nugalėtas, tai tik šita- 
sai metodologinis natūralizmas, bet ne anasai pasaulėžiūrinis. Ug- 
dymo metodologija šiandien linksta vadovauti ir Žymiai aprėžti ug- 
dytinio laisvę. Bet tai taip pat nėra atsitiktinis dalykas. Dar 
daugiau, tai yra nuoseklus ir logiškas natūralizmo įsigalėjimas ugdy- 
mo srityje. Laisva gali būti tik dvasia, bet ne prigimtis. Tuo tarpu 
gyvulinis žmogaus pradas (gyvybės, rasės, kraujo ir ekonominių 
reikalų pavidalu) kaip tik yra tapęs dabartinio ugdymo pagrin- 
du, tikslu, vertybe ir norma. 

Kas stebi pedagoginį šių dienų sąjūdį, gali lengvai jame įžiū- 
rėti Eris pagrindines sroves. Pirmajai, man rodos, geriausiai tinka 
transcendentinės pedagogikos vardas. Josios šalininkai į ugdymą ei- 
na stumiami religinių akstinų ir apsispręsdami transcendentiniais 
motyvais. Jiems visuomet yra gyvi Platono žodžiai, kad „nėra nie- 
ko dieviškesnio, kaip ugdymas“. Šitoji pedagogikos srovė, atsirė- 
musi į religinę pasaulėžiūrą, mūsų laikams nėra nė kiek mažiau 
charakteringa, kaip ir kitos. Transcendentinis bruožas ugdyme 
paprastai apsireiškia tada, kai žmonių gyvenime atsiranda gilus 
išganymo ilgesys. Taip buvo Izraelio tautoje, taip buvo patristikos 
metu, viduriniais amžiais ir galop mūsų dienomis. Akivaizdoje 
gresiančių ir jau apsireiškiančių dvasinių ir medžiaginių katast- 
rofų eschatologinė nuotaika vis labiau skverbiasi į pramatančių 

žmonių sielas ir vis labiau verčia nepasitikėti praeinančiais šios tik- 
rovės pavidalais. Be to, pati pedagoginė refleksija, nuosekliai iš- 
vesta ligi pat galo, atskleidžia transcendentinį ugdymo pobūdį. 
E. Sprangeris yra teisingai pastebėjęs, kad ugdymas „visados yra 
persunktas religine dvasia, nes jis yra nukreiptas į visą sielą ir į jo- 
sios santykį su visu gyvenimu“ (Lebensformen, 381 p. Halle a. S.*1927). 
Ugdomasis darbas tuomet virsta šventa pareiga, ir ugdytojas vei- 
kia aukštesnės valios vardu. - Transcendentinė mūsų dienų peda- 
gogikos kryptis nėra aprėžta viena kuria šalimi. Ji gyvena atskirų 
ugdytojų darbuose, nors apskritai visą katalikų pedagoginį veikimą 
galima būtų priskirti visai šiai srovei. Transcendentinė kryptis yra 
taip pat gyva rusų emigrantų pedagogikoje (Gessenas). Iš atskirų 
pedagogų šalia katalikiškosios pasaulėžiūros reikia paminėti Fr. W. 
Försterj ir E. Sprangerį. Charakteringa, kad abu žymiausi šių dienų 
teoretikai yra išaugę iš humanizmo: pirmasis iš humanistinės eti- 
kos, antrasis — iš humanistinės metafizikos. Charakteringa taip pat ir 
tai, kad abiem šiems žmonėm Vokietijoje, kur vyrauja vitalinė peda- 
gogika, dirbti yra uždrausta. 

Antrąją mūsų dienų pedagogikos ir ugdymo kryptį galima pa- 
vadinti psichologinės pedagogikos vardu. Pedagogiką ir apskritai visą 
ugdomąjį darbą į psichologiją atrėmė jau Herbartas. Bet jis grin- 
džiamuoju pedagogikos mokslu laikė ir etiką. Psichologija turėjo 
ugdymui nurodyti metodą ir priemones, o etika - normas ir tiks- 
lus. Bet jau antroje devynioliktojo šimtmečio pusėje psichologija 
tapo beveik vienintele pedagogikos atrama. Jau tuo metu buvo 
padaryta drąsių bandymų išlaisvinti psichologiją iš metafizikos, 
padaryti ją savarankišku mokslu ir juo pagrįsti pedagogiką. Eti- 
ka, kaip iš esmės surišta su metafizika ir nebūdama eksperimen- 
tinis mokslas, netiko pozityvistinei mąstysenai ir dėl to nebeteko 
reikšmės šios srovės pedagogikai. Herbarto pedagogikos centras 
erziehender Unterricht tapo visiškai pakeistas. Psichologinė peda- 
gogika tyrinėjo vaizdingo mokymo, skaitymo, skaičiavimo meto- 
dus, mokinių atmintį ir josios lavinimo būdus, nuovargio apraiš- 
kas, gabumų problemą (testai), mokyklos higieną ir kitas psichines 
apraiškas, surištas su ugdymo vyksmu. Tuo tarpu ugdymo tiks- 
lai, normos, gėrybės ir vertybės buvo išskirtos arba tiriamos tik 

psichologiniu (vadinasi, aprašomuoju, ne normatyviu) atžvilgiu. 
Ugdytinis tapo ugdytojui tik tyrimo objektu. Etinis santykis ir va- 
lios bendruomenė tarp ugdytojo ir ugdytinio šioje srovėje išnyko. 
Negalima nepripažinti šiai krypčiai didelių nuopelnų. Ugdymo 
metodams ir priemonėms ji turėjo ir tebeturi labai didelės reikš- 
mės. Modernusis lavinimo darbas didele dalimi yra atsirėmęs į 
psichologinės pedagogikos laimėjimus. Bet ji beveik nepalietė auk- 
lėjimo. Nespręsdama apie ugdymo tikslus ir vertybes, ji galėjo 
ugdytiniui leisti augti, bet ji negalėjo tikrai ir pastoviai vadovauti, 
Dar daugiau, iš josios kilusios psichoanalizės ir seksualinio švietimo 
teorijos auklėjimą pakreipė labai slidžiu keliu. Psichologinė pe- 
dagogika šiandien vyrauja Prancūzijos, Belgijos, Anglijos ir Ame- 
rikos ugdyme, nors šių dviejų pastarųjų šalių pedagogika turi dar 
ir kitą ryškų bruožą, kuris ją priartina prie trečiosios srovės. 

Trečiąją kryptį pavadinčiau vitalinės pedagogikos vardu. Tai yra 
pati naujausioji srovė, dar neturinti ryškaus pavidalo, dar nesusi- 
kristalizavusi pastoviomis lytimis, bet jau labai jaučiama, kaip bū- 
tina natūralistinės pasaulėžiūros išvada. Pedagoginio natūraliz- 
mo problema joje vėl iškyla visu svarumu. Joje atgyja Rousseau, 
Elena Key, Gurlittas, Wynecke’as ir kiti natūralistai — tik jau ne 
metodologine, bet filosofine savo puse. Vitalinė pedagogika yra Rous- 
seau ugdymo filosofijos atgaivinimas. Kiek psichologinė pedagogika 
daugiau kalba apie ugdymo priemones ir metodus, tiek vitalinė 
pedagogika smarkiai pabrėžia ugdymo tikslus, gėrybes ir verty- 
bes. Bet šitie tikslai yra vitaliniai tikslai; šitos gėrybės yra iš gamti- 
nės srities; šitos vertybės yra kūninės vertybės; vitalinė pedagogika 
tampa tuo būdu priešingybe transcendentinei pedagogikai. Nenuos- 
tabu todėl, kad Vokietijoje ir Rusijoje, kur vitalinė pedagogika yra 
įsigalėjusi, transcendentinės pedagogikos šalininkai randa mažiau- 
sia pritarimo. Kadangi šitoji kryptis šiandien braunasi į visus kraš- 
tus ir bando tapti viešpataujančia, bus pravartu atskleisti filosofi- 
nius josios pagrindus, josios akstinus, motyvus ir josios 
apsireiškimo formas. 

Pasaulėžiūrinis vitalinės pedagogikos pagrindas yra natūra- 
listinis. Natūralizmas nėra tas pat, kas materializmas. Materializ- 
mas remiasi medžiaga, natūralizmas — gyvybe. Materializmui 

aukščiausia vertybė yra naudingumas (nützlich), natūralizmui - ra- 
sinis gajumas (edel). Materializmui istorija yra ekonominių santy- 
kių padaras, natūralizmui — rasių maišymasis arba „rasių chemi- 
ja“ (Gobineau). Negalima neigti, kad natūralizmas yra aukštesnės 
rūšies pasaulėžiūra negu materializmas. Bet jose abiejose nėra nei 
dvasios, nei Dievo. Tai charakteringa ir vitalinei pedagogikai. Nuo 
Nietzsche's laikų pradėta domėtis vitalinėmis vertybėmis. Pats 
Nietzsche savo Umwertung aller Werte ne tik bandė perleisti per 
kritiką visas vertybes, bet visų jų priešakyje pastatyti kūno gyvas- 
tingumg. Čia buvo padėti pamatai natūralistinei metafizikai. Per 
Bergsono élan vital, per Simmelio ir Schelerio vitale Werte. Kūno 
gyvastingumas buvo galop įtemptas į pirmykščią vertybių eilę 
šalia šventumo, gražumo ir naudingumo. Po to beliko vienas žings- 
nis: pastatyti gyvastingumą pirmoje eilėje ir paskelbti jį gyveni- 
mo pagrindu. Rasizmo metafizikoje taip ir įvyko. Rasizmas atra- 
do „rasinę sielą“ (Rosenbergas). Ir jeigu šiandien S. Behnas 
įrodinėja, kad dabartinis ethos yra vis labiau apsprendžiamas vi- 
talinių vertybių (plg. Das Ethos der Gegenwart, Bonn, 1934), tai čia 
yra ne kas kita, kaip natūralistinės metafizikos perėjimas į natū- 
ralistinę arba vitalistinę etiką — į jėgos ir galybės etiką (machiaveliz- 
mas). Kai šitokia metafizika ir etika yra grindžiama pedagogika, 
mes ir gauname tikrąją vitalinę pedagogiką teorijoje ir vitalinį ugdy- 
mq praktikoje. 

Vitalinio ugdymo akstinas yra ne transcendentinio savo pa- 
šaukimo jautimas, kaip transcendentinėje pedagogikoje, ne dva- 
sios noras išsiskleisti ir kurti, kaip humanistinėj (iš dalies ir psi- 
chologinėj) pedagogikoj, bet kraujo balsas. Savo gajumo ir 
gyvastingumo jautimas stumia žmogų išvystyti naujose kartose 
tai, kuo pasitūri pats ugdytojas. Vitaliniai ugdytojai priklauso tam 
tipui, kurį E. Sprangeris vadina im Körpergefühl Aufgehender. Juo- 
se „grynai gamtinis pradas yra dar labai stiprus. Kraujas juos pa- 
daro laimingus arba kankina. Svarbiausias jų egzistencijos jaus- 
mas kyla iš kraujo šėlsmo“ (Psychologie des Jugendalters, 353 p. 
Leipzig, *1932). Šitame savo gyvastingumo pergyvenime Spran- 
geris suranda du momentu: estetinį arba teisingiau erotiškai-esteti- 
nį ir jėgos momentą (op. cit. ibd.). Kas pažįsta vitalinio ugdymo 

teoriją ir yra patyręs jojo praktikos, negalės nepripažinti Sprange- 
riui tiesos. Šiandieninis, pvz., Vokietijos, ugdymas abu šiuos mo- 
mentus iškelia labai ryškiai. Jaunimo sąjūdyje, pradedant Wan- 
dervögel ir baigiant SS, erotinis momentas yra labai stiprus. Gal ne 
visados jis veda į iškrypimus. Bet tai, kas buvo paskelbta apie žu- 
vusius birželio 30 d., ne viskas yra netiesa. Didelis pamėgimas spor- 
to ir rekordų manija atskleidžia jėgos viešpatavimą „Jaunas spor- 
tininkas yra mažiausiai dvasinis“ (S. Sprangeris, ibd.). Klasikinės 
senovės sporto prasmės visu dangumi skiriasi nuo dabartinio mū- 
sų sporto. Graikai sportavo tam, kad per išmiklintą kūną apsi- 
reikštų kalokagathia. Mūsų laikai sportuoja tam, kad apreikštų vita- 
linio žmogaus triumfą. Tai nėra pavojus kūnui iš gyvenimo 
santykių pablogėjimo, kaip kai kas bando aiškinti visuotinį jauni- 
mo susportinimą. Giliausia mūsų sporto prasmė glūdi vitalinio 
Zmogaus atsipalaidavime nuo dvasinio ir nuo dieviškojo žmogaus. 
Tai yra metafizinis atsigręžimas į gyvybę, kaip ženklas pavargu- 
sios dvasios ir prarasto Dievo. Tas pat reikia pasakyti ir apie ypa- 
tingą eugenikos garbinimą. 

Kai kūno gyvastingumas yra ne tiek tobulinamas iš vidaus, 
kiek aprüpinamas iš viršaus, - gaunama savotiška vitalizmo ugdy- 
mo forma, kurią būtų galima vadinti pedagoginiu ekonomizmu. Pa- 
saulėžiūrinis jo pagrindas yra toks pat. Nuo siaura prasme vitali- 
nio ugdymo jis skiriasi tik tuo, kad pedagoginį darbą čia 
apsprendžia ne išvidinis gyvybinis akstinas, bet išviršinis ekono- 
minis motyvas. Jau Spenceris pedagogikoje apsireiškė tikras homo 
oeconomicus: žinios čia buvo surikiuotos ne pagal išvidinį jų ver- 
tingumą, bet pagal jų naudingumą. Ir šiandien Amerikos bei An- 
glijos ugdomųjų gėrybių sistemą apsprendžia pragmatinis prin- 
cipas. Negalima neigti, kad ekonominės vertybės yra būtiniausios 
vertybės, nes kūno gyvybės išlaikymas yra visados prigimtas bū- 
tinumas aukštesnių vertybių realizavimui. Bet kai jos yra padaro- 
mos aukščiausiomis vertybėmis (Rusija) arba bent pirmaeilėmis 
(Amerika), tuomet apsireiškia jau ne pačių ekonominių vertybių 
būtinumas, bet natūralistinė ir net materialistinė (bolševizmo at- 
veju) pasaulėžiūra. Tokiu pedagoginiu ekonomizmu šiandien yra 
persunktas pirmoje eilėje Rusijos, paskui Amerikos ir Anglijos 


27. 1373 
417 


ugdymas. Iš pedagoginio ekonomizmo yra kilusi ir psichotechni- 
ka. 

Suprantama, kad nei viena, nei antra vitalinio ugdymo forma 
negali vertinti idcalinės kultūros gėrybių. Pedagoginiam vitalizmui 
svarbiausi yra fizinės kultūros laimėjimai. Pedagoginis ekonomiz- 
mas ypatingai žavisi ekonominės kultūros arba ūkio gėrybėmis. 
Bet nei Zinija, nei dorovė, nei menas nepriklauso nei kūnui, nei 
ūkiui. Šitų tad sričių gėrybės ir neranda palankaus priėmimo vi- 
talinėje pedagogikoje. Vitališkai išugdytas žmogus yra stiprus, 
sveikas, gerai apsirūpinęs - ir gal net gražus. Bet jis neturi ideali- 
nės kultūros: jis yra civilizuotas, bet nekultüringas. Ir tai nėra tik 
teorinė išvada. Šiandien girdėti daug balsų, kurie kultūrą laiko 
tik prigimties priekaba. Idėja, kad kultūra prigimtį pakilnina ir 
patobulina, vitalinei pedagogikai yra tolima. Josios pagrinduose 
glūdi ironiški Mefisto žodžiai: „Paniekink mokslą ir protą, tą di- 
džiausią žmogaus galybę“. Tai yra barbariškumo išpažinimas. Ir 
čia glūdi didelis pavojus visai mūsų kultūrai. Vitalinė pedagogi- 
ka trauko mokslo, meno ir dorovės ryšius, kurie jungia mūsų lai- 
kus su visais praėjusių amžių laimėjimais. Josios įtakoje išaugęs 
jaunimas darosi atskirtas nuo kultūrinių tradicijų, atskiras nuo 
istorijos vyksmo, kuris gali būti vieningas tik tada, kai organiškai 
sujungia savyje praeitį, dabartį ir ateitį. Vitalinis ugdymas, pa- 
neigdamas idealinę kultūrą, rengia kelią išvidiniam subarbarėji- 
mui, paskui kurį neišvengiamai turi eiti ir civilizacijos žlugimas. 
„Kai žmogus (240 p.) nesugeba būti paveldėtoju, tuomet jis tam- 
pa barbaru; ir žlungančios kultūros barbaras sugeba parengti pa- 
veldėtojų“ (S. Behnas, Sein und Sollen, 240-241 p. Berlin und Bonn, 
1927). Jeigu tad pavyktų vitalinei pedagogikai įsigalėti, kelias į 
kultūros žlugimą būtų atviras, ir titaniškos žmonijos pastangos 
būtų veltui išeikvotos. 

Kur tad krypsta dabartinis ugdymas? Iš vienos pusės į trans- 
cendentinę tikrovę, ugdymas amžinųjų vertybių skelbėjus, iš kitos - į 
psichiką, būdamas be aiškaus veido ir svyruodamas tarp religijos 
ir materializmo, iš trečios — į kūno gyvybę, rengdamas stipruolius, 
bet barbarus viduje ir iš viršaus. Jeigu laikysime ugdymą vertybių 
įkūnijimu žmoguje ir pažiūrėsime į istoriją, lengvai pastebėsime 

smarkų dekadansą ugdymo srityje. Pradedant patristika, ugdy- 
mas buvo šventumo vertybės realizavimas. Transcendentinis bruo- 
žas apsprendė ir vidurinių amžių ugdymą. Renesansas vietoj šven- 
tumo pradėjo ugdyti žmogiškumą: vietoj Dievo čia centru tapo 
žmogaus dvasia. Humanistinio ugdymo idealas buvo vispusiškas 
dvasios išsiskleidimas. Mūsų dienomis dvasia užleido vietą gy- 
vybei. Dabartinis ugdymas vis labiau tampa vitalinių vertybių re- 
alizavimu žmoguje. Nuo šventumo per dvasingumą ugdymas nusi- 
leido ligi gyvastingumo. Ar mūsų laikai įstengs pakilti bent ligi 
žmogiškosios dvasios, ar susipainios atpalaiduotos prigimties pra- 
duose, tai pareis ne tik nuo išvidinės istorijos vyksmo logikos, bet 
ir nuo atskirų asmenų darbo ir nusistatymo pedagogikos bei ug- 
dymo srityje. 


PEDAGOGINIO VITALIZMO PROBLEMA 


a. Dvasių persiskyrimas dabartiniame ugdyme 


Galima mūsų amžių vertinti labai įvairiai; galima jį peikti, galima 
aukštinti jo civilizaciją, galima pranašauti Vakarų pabaigą arba, vis- 
ką sureliatyvinus, nematyti jame nieko ypatingo, ko nebūtų buvę ir 
praėjusiais laikais. Visos šitos nuomonės atstovų turi nemaža. Tai 
priklauso nuo vertintojų pasaulėžiūros, nes vertinimas suponuoja 
atranką, antranka suponuoja vertybę, o vertybės pažinimas arba per- 
gyvenimas priklauso nuo pažiūrų į pasaulį ir į gyvenimą. Viena tik 
visiems aišku, kad mes gyvename savotiškame chaose, kur skilimas, 
irimas ir kova jungiasi su vienybe, kūryba ir rimtimi. Išcentrinės ir 
įcentrinės jėgos yra praradusios pusiausvyrą, ir visas dabartinis vei- 
kimas yra pažymėtas dažnai net tragiškomis priešingybėmis. Tai bu- 
vo nujausta dar prieš karą. Bet visai aiškiai tai pasirodė tik dabar. 
Visuotinė šių dienų krizė yra ne kas kita, kaip šitų išcentrinių ir įcen- 
trinių jėgų, šito griovimo ir kūrimo kova. Daugelis šitą padėtį cha- 
rakterizuoja kaip dvasios persilaužimą ir nori jame matyti esminę mūsų 
amžiaus žymę. Posakis yra neteisingas. Jokio bendros laiko dvasios 
persilaužimo nėra, nes nėra bendros dabarčiai dvasios. Galima buvo 
kalbėti apie dvasios persilaužimą vidurinių amžių pabaigoje, nes tuo- 
met buvo ir cor unum, bet negalima kalbėti dabar, kai dar 18 šimt. 
prasidėjęs skilimas yra pasiekęs patį aukščiausiąjį laipsnį. Kur yra 
maišatis, ten stinga vienybės, o kur nėra vienybės, ten negali būti nė 
bendro pasisukimo viena kryptimi. Šitą klaidą dažniausiai daro kata- 
likai, nesjų išsivadavimas iš visuotinio pakrikimo atrodo jiems kaip 
bendras „dvasios persilaužimas“. Viduramžiškas bendros dvasios vy- 
ravimas nebegrįš niekados. 

Šiandien galima kalbėti ne apie „dvasios persilaužimą“, bet 
apie dvasių persiskyrimą. Įvairios pasaulėžiūros, įvairios socialinės, 
politinės ir etinės sistemos, kurios dar neseniai buvo sumišusios 
viena su kita, šiandien vis labiau persiskiria, vis labiau ryškina 
savo kontūrus ir grynina savo principus. Šiandien religija nebėra 
„privatinis dalykas“, bet arba pilnutinis gyvenimas, arba - nie- 
kas. Religinis indiferentizmas persiskyrė į teizmą ir ateizmą. Moks- 
las, kuris seniau tarnavo daugiausia praktikai, šiandien iš vienos 
pusės grįžta į grynosios tiesos tarnybą, iš antros - esti pajungia- 
mas tendencijai. Prieš idealinį ir objektyvinį mokslo charakterį ve- 
dama kova, kuri siekia net visiškai mokslą paneigti. Šiandien mes 
stovime mokslininkų idealistų ir analfabetų sąjūdžių išvakarėse. 
Visuomeninis gyvenimas, susiformavęs liberalizme ir bandęs ap- 
sireikšti demokratija, dabar suka vienur į „organišką valstybę“ 
(O. Spannas), kuri praktikoje kuria korporatyvinę sistemą, kitur 
- į vado diktatūrą, kur bet koks organiškumas darosi neimano- 
mas ir nepakenčiamas. Demokratiškas „Gleichmacherei“ skyla į 
hierarchinį organizmą ir į besielį bei bevalį mechanizmą. - Toks 
pat persiskyrimas yra žymus ir kitose - tegul ir siauresnio masto 
- gyvenimo srityse. Jose niekur nėra bendro persilaužimo viena 
kryptimi, bet jose visur vyrauja persiskyrimas į dvi priešingas ir 
net prieštaraujančias sroves. Plačiai įrodyti ir pagrįsti šitą teigimą 
būtų ilgos studijos dalykas. Čia jį tik iškeliame. Istorijos filosofijos 
šviesoje jis yra visai aiškus. Gyvenimo vyksmas ne „persilaužia“ 
iš vienos tendencijos į kitą, bet telkiasi aplinkui pagrindines idė- 
jas ir rengiasi galutinėms grumtynėms. Persilaužimo idėja yra ne- 
realaus progresizmo padaras. 

Persilaužimo nėra nė dabartiniame ugdyme. Visi faktai, kurie 
iškeliami įrodyti ugdymo pasisukimui kita linke, tikrumoj rodo 
ne pasisukimą, bet beveidžio, neryškaus ugdymo persiskyrimą į 
dvi priešingas sroves. Kas religijoje buvo indiferentizmas, moks- 
le pragmatizmas, visuomenėje liberalizmas, tas ugdyme buvo psi- 
chologizmas. Psichės supratimas 19 šimt. psichologijoje nebuvo aiš- 
kus. Psichė nebuvo nei medžiaga, nei dvasia. Tai kažkoks 
medžiagos ir dvasios junginys, iškeliąs žmogų aukščiau gyvulio, 
bet dar nerodas, kad jame gyventų substancialus dvasinis pradas. 

Psichės supratime tilpo ir materializmas, ir sykiu spiritualizmas, 
žiūrint kas kokį turinį įdėjo į šią sąvoką. Tuo tarpu jau nuo Her- 
barto laikų psichologija tapo grindžiamuoju pedagogikos moks- 
lu. Tiesa, pats Herbartas šalia psichologijos grindžiamuoju peda- 
gogikos mokslu laikė ir etiką. Psichologija turėjo nurodyti ugdymui 
metodą ir priemones, o etika - normas ir tikslus. Bet jau antroje 
devyniolikto šimt. pusėje psichologija virto vienintele ugdymo at- 
rama. Jau tuo metu buvo padaryta drąsių bandymų išvaduoti psi- 
chologiją iš metafizikos ir padaryti ją eksperimentiniu mokslu. 
Etika, būdama iš esmės surišta su metafizika, netiko pozityvisti- 
nei mąstysenai ir todėl nustojo reikšmės ir šios srovės pedagogi- 
kai. Pozityvistinė pedagogika, atsirėmusi į besielę psichologiją, 
ugdė žmogų kaip psichinį padarą, nežinodama, kas sudaro jo pri- 
gimties esmę ir todėl daugiau leisdama jam pačiam augti, negu jį 
normuodama ir tvarkydama. Pozityvistinis ugdymas atsistojo tarp 
kūno ir dvasios, neapsispręsdamas, ar primenybę atiduoti vitali- 
niam ar spiritualiniam pradui. Šios krypties pedagogika buvo dau- 
giau tiriamojo ir aprašomojo pobūdžio, o šios krypties ugdymas 
buvo ne kas kita, kaip auginimas, kur suaugęs Žmogus tik pagelbsti 
skleistis bręstančiai prigimčiai, nedrįsdamas jos apspręsti, nor- 
muoti ir apipavidalinti, nes jis neturi aiškių vedamųjų idėjų ir pa- 
stovių normų. 

Pastarieji metai suardė tokį pedagoginį indiferentizmą, nes 
ir senasis Psichės supratimas persiskyrė į dvi sroves. Šiandien 
psichologijoje pradedama vis labiau apsispręsti arba už dvasią, 
arba už gyvybę. Neaiškus ir svyruojąs psichologizmo punktas 
jau yra paliktas. Dvilypė žmogaus prigimtis vėl atkovojo sau vie- 
tą psichologijoje, bet dvejopu būdu. Viena šiandieninės psicholo- 
gijos kryptis žmogaus gyvenimo, mąstymo ir kūrybos pagrindu 
laiko dvasią, antra - gyvybę. Pirmajai kūno įstatymas priešinasi 
proto įstatymui (šv. Povilas), antrajai - dvasia yra kūno prieši- 
ninkė (Geist als Widersacher des Lebens, L. Klagesas). Žmogus šian- 
dien jau nebėra psichinis, bet arba dvasinis, arba vitalinis pada- 
ras. Dabartinės antropologijos centras yra arba gyvybė, arba 
substanciali, dvasinė, nemirtinga siela. Savaime aišku, kad per- 
siskyrimas pažiūrų į žmogų pažadino persiskyrimą ir ugdyme, 

nes ugdymo filosofijos pagrindu visados yra žmogaus ir gyve- 
nimo filosofija. Kam Žmogaus prigimties esmę sudaro dvasia, tas 
ugdo dvasią ir rengia bręstantį asmenį dvasios gyvenimui. Jis yra 
žadinamas transcendentinių motyvų ir vedamas amžinųjų idė- 
jų. Kam žmogaus būtybės centrą sudaro gyvybė, tas ugdo gyvybę 
ir rengia jaunimą kūno gyvenimui. Jo veikimas yra žadinamas 
kraujo balso ir vedamas rasinio instinkto. Abi šitos srovės dabarti- 
niame ugdyme yra ryškios. Abi jos yra palikusios aprašomąjį 
psichologinės pedagogikos charakterį ir tapusios normatyvinė- 
mis. Reikia normuoti gyvybę, kad galėtum pagerinti veislę. Rei- 
kia normuoti dvasią, kad ji įsigalėtų gyvybėje ir medžiagoje. Ši- 
tas dvasių persiskyrimas ugdyme šiandien yra toks gilus ir taip 
toli siekiąs, jog jis sudaro nepaprasto aštrumo problemą jau tik 
dėl to, kad vienoje ar antroje dvasioje išugdytos kartos darosi 
tikros vienos antrų priešininkės. Amžinas kūno ir dvasios nesu- 
tikimas, kuris gyvena kiekviename individe, čia esti perkelia- 
mas į objektyvinę tikrovę, ištisas žmonių mases apsprendžiant 
stoti į kūno ar į dvasios pusę. Nenuostabu, kad paskui tokį ug- 
dymo prieštaravimą eina etikos ir politikos prieštaravimai. Prieš 
dvasios etiką statoma kūno etika ir prieš teisės politiką (teisė yra 
dvasinis dalykas) statoma jėgos politika. Jeigu šiandien praktiko- 
je šitasai prieštaravimas dar atrodo nesąs nenugalimas, tai tik 
dėl to, kad mes dar neturime nė vienos kartos, kuri būtų išaugu- 
si šitų persiskyrusių dvasių įtakoje. Bet laiko eiga jas ugdo, ir 
mes turime pagrindo baimingai žiūrėti į ateities perspektyvas. 
Jeigu tikėti Leibnicu, kad, reformuojant ugdymą, yra reformuo- 
jama žmonių giminė, tai mūsų dienų ugdymo skilimas reikštų 
gilų skilimą pačiose žmonijos gelmėse, kur gyvybės išlaikymas 
ir ištobulinimas rengia nenumaldomą dvasios išlaikymo ir išto- 
bulinimo priešą. Štai dėl ko autorius ir ryžosi kalbėti apie peda- 
goginį vitalizmą, kaip apie priešginybę pedagoginiam spiritua- 
lizmui arba transcendentinei pedagogikai, kuriai pagrindas ir 
atrama yra ne gyvybė, bet dvasia. Mes turime suprasti, kad nau- 
jausi ugdymo sąjūdžiai pedagoginę dvasią ne suka nauja kryp- 
timi, ne „perlaužia“, bet perskiria į dvi viena su antra kovojan- 
čias sroves, atsirėmusias į du žmogaus prigimties pradus. 

b. Vitalinis pradas kaip ugdymo atrama 


Ugdymas nėra bendruomeninių santykių išsivystymo pada- 
ras, kaip bandė įrodinėti iš Rousseau išaugęs pedagoginis natū- 
ralizmas. Kaip nėra tautų be religijos, be dorovės, be kalbos, taip 
jų nėra nė be ugdymo. Linkimas ugdyti yra toks pat gilus ir toks 
pat reikšmingas, kaip ir linkimas kurti. Gali jis apsireikšti įvairio- 
mis lytimis, gali jis būti užstelbtas ir net iškreiptas, bet jis visados 
lieka kaip liudytojas žmogaus savaimingo veržimosi dalyvauti 
prigimties atbaigimo darbe. Ugdomasis nusiteikimas lydi žmogų 
visą gyvenimą ir priklauso prie pagrindinių jo prigimties pradų. 
Bet žmogaus prigimtis nėra vienalytė. Žmogus nėra nei tik vitali- 
nis, nei tik dvasinis padaras. Žmogus yra gyvybės ir dvasios sin- 
tezė, kurioje abu pradai yra gyvi ir abu yra reikšmingi. 

Pirmoje eilėje tad ir kyla klausimas, kokie yra santykiai tarp ug- 
dymo ir vilalinio prigimties prado? „Homonaturalis“ supratimas 
šiandien nėra vienodas. M. Scheleris gamtinį žmogų vadina „li- 
guistu gyvuliu“, kuriame gamta yra sunykusi.! Tuo tarpu V. Rüfne- 
ris atnaujina Platono nuomonę, kad gyvuliai yra žmogaus nuos- 
mukio padaras. Bet ar vienu, ar antru atveju, vis tiek ar gamta 
žmogaus kūne yra pasiekusi aukščiausią laipsnį, ar išsigimusi bei 
sunykusi, vis tiek ji yra pirmutinis veiksnys, kuris žmogų lenkia 
ir apsprendžia“. Vitalinis mūsų prigimties pradas sudaro medžiaginę 
atramą visam mūsų gyvenimui. Tai yra pagrindinė filosofinės ant- 
ropologijos tiesa. Pedagogikoje ji negali būti įrodinėjama. Čia ji 
tarnauja jau kaip prielaida. 

Ja pasiremdami, mes galime padaryti išvadą, kad ir ugdymas 
atsiremia į vitalinį žmogaus prigimties pradą. Patyrimas rodo, kad 
mergaitės, kurios prieš vedybas neturėjo beveik jokio susidomėji- 
mo kūdikiais, ištekėjusios ir sulaukusios savųjų, tampa rūpestin- 
giausiomis motinomis. Tai nėra tik instinktas, bet tai yra ir ins- 
tinktas. Motinos meilė savo visumoje iš esmės yra skirtinga nuo 
patelės meilės. Dvasios dalyvavimas gyvybinio instinkto veiki- 


! Plg. Vom Umsturz der Werte, I, Leipzig, ? 1919. 
* Plg. Die Natur und der Mensch in ihr, Bonn, 1934. 

me iškelia jį iš gamtinės srities ir paverčia dorine vertybe. Tikroji 
motinos meilė tik dėl to yra toks didis ir šventas dalykas, kad čia 
instinktyvus linkimas esti apipavidalinamas pagal dorines idėjas 
ir perkeičiamas pagal dorinio asmens esmę. Motiniško instinkto 
pavertimas motiniška meile yra galbūt sunkiausias laimėjimas, 
nes yra motinų, kurioms niekados nepasiseka tapti motinomis. Bet 
būtų perdėtas spiritualizmas šitoje meilėje nematyti savaimingo 
instinkto galios. Vitalinis gyvulių linkimas globoti yra stiprus ir 
žmoguje. Kai mergaitės rūpinasi savo lėlėmis, o berniukai peni pri- 
jaukintas kanarėles, didele dalimi čia kalba dar tik instinktas. Tie- 
sa,jau ir šitas instinktas yra žmogaus kūrybiškumo apraiška. Bet jis 
yra iš gamtinio pasaulio. Ir tik dėl to, kad žmogus sujungia savyje 
gamtos linkimą kurti su dvasios linkimu kurti, tik dėl to jis kuria ir 
instinktyviai, ir sąmoningai. Vis dėlto instinktas visados yra dva- 
sios atrama. Gali žmogus vadovautis kilniomis idėjomis, bet į vei- 
kimą visų pirma jį pastūmi gyvybiniai pradai. Tarp visų tų aksti- 
nų, kurie verčia žmogų ugdyti, pirmoje eilėje stovi vitalinis akstinas. 
Tai nėra tik teorinė išvada. Kai pirmykštis žmogus pats savo 
rankomis turėjo gintis nuo atpalaiduotų gamtos gaivalų šėlimo ir 
savo kaktos prakaite dirbti žemę, kuri jam želdė usnis, jis savai- 
me turėjo pajausti, kad kūno gyvastingumas yra būtina prielaida dva- 
siai įsigalėti pasaulyje. Silpnas, liguistas ir neatsparus organizmas 
negalėjo išsilaikyti žiauriose sąlygose ir negalėjo būti naudingas 
žmogaus paskyrimui. Spartos praktika žudyti silpnus kūdikius 
buvo klaidinga, nes žmogaus vertingumą sudaro ne tik sveikata. 
Žmogus yra vertingas pačioje savo esmėje, kaip amžinosios idė- 
jos nešėjas. Vis dėlto čia glūdėjo tikras nujautimas, kad gyvenimą 
kurti gali tik tie individai, kurių dvasia turi gerą fizinę atramą. 
Šiandien, kada žmogaus paskyrimas pasaulyje jau baigiamas įvyk- 
dyti, kada gyvenimas jau baigiamas sukurti ir suorganizuoti, šian- 
dien (bent ligi 20 amžiaus pradžios) pirmenybė tenka individui. 
Mes reikalaujame teisės gyventi visiems tiems, kurie tik prasidėjo 
motinos įsčiose. Bet pirmykščiais ir net archainiais laikais, kada 
žmonija buvo dar tik savo kelio pradžioje, kada įsigalėjimas gam- 
toje buvo svarbiausias kiekvienos dienos uždavinys, pirmenybė 
buvo atiduota gyvenimui. Tuo tarpu šitas gyvenimas buvo nuolatinė 

kova už dvasios prasiskverbimą į maištingą prigimtį. Mintis grįž- 
ti į pirmykštę padėtį ir į pirmykštę gamtą galėjo kilti tik nudvä- 
sintoje ir išsekusioje civilizacijoje, kokia ji buvo Rousseau laikais. 
Laimės ir ramybės metų žmonija nėra patyrusi niekados, tuo la- 
biau pirmykščiame savo gyvenimo tarpsnyje, kada išvidinis blo- 
gio siautimas rado savo pagalbininką nenugalėtoje gamtoje. To- 
dėl visi tie, kurie neturėjo jėgos priversti gamtos gaivalus tarnauti, 
turėjo savaime išnykti arba buvo išnaikinami. Paliegėliams prie- 
glaudų pirmykščiai amžiai nežinojo. To meto žmogaus kūryba 
ėjo per kūno galybę, ir vitalinis pradas buvo nepakeičiama atra- 
ma aukštesniam gyvenimui. „Kūrybinių gabumų individas (28) 
dėl savo švelnumo, liguistumo ir atkaklumo nebūtų galėjęs kilty- 
je išsilaikyti.” Tiesa, tokiems žmonėms, kaip pastebi S. Behnas, 
buvo viena priebėga - magiškieji rateliai“, kuriuose susispiesdavo 
pirmykščių tautelių žyniai ir vedėjai. Bet šitie rateliai buvo labai 
siauri ir dar labiau uždari. Individų masei tekdavo arba savo gy- 
vastingumu ir gajumu nugalėti žiaurią aplinką, arba išnykti. Šian- 
dieninė silpnakūnių talentų globa pirmykščiams amžiams buvo 
neįmanoma. 

Pats tad gyvenimo išsivystymas padarė, kad pirmykščio žmo- 
gaus ugdymas visų pirma buvo žadinamas vitalinio prado. Kūno 
gajumo reikalas savyje žadino norą ugdyti tokį pat gajumą ir savo 
kūdikiuose, kad jie galėtų išsilaikyti ir kurti. Šitoje pačioje papras- 
čiausioje gyvybės pagalboje dvasiai pirmykštis žmogus įžiūrėjo 
kūno gajumo vertingumą ir todėl jį ugdė, nes ugdyti galima tik tai, 
kas vertinga. Net ir gyvuliai globoja savo mažuosiuose tik tai, ką 
jie instinktyviai jaučia kaip vertybę. Todėl kai modernioji vertybių 
filosofija iškėlė rasės arba kraujo kilnumą (edel) kaip vertybę, ji ne- 
pasakė nieko iš esmės naujo: ji tik formulavo tai, kas glūdėjo jau 
pirmykščio žmogaus nujautime ir kas apsireiškia kiekvieno gy- 
vybei pavojaus (karo, bado, epidemijų) metu. „Kraujo kilnumas 
nėra prasimanymas. Ne tik metaforiškai kalbama apie karštą krau- 


2 S. Behn. Allgemeine Geschichte der Pädagogik, Paderborn, 1928, 
p- 28-29. 
* Op. cit. ibd. 

ją ir apie stiprų širdies plakimą. Ne kiekvienas kraujas yra lygiai 
chemiškai aktyvus. Gerai išaugintos rasės turi puikiai išsišakoju- 
sią gyslų sistemą“ > Tai yra tiesa, savaime plaukianti iš substanci- 
nių sielos ir kūno santykių. Dvasia gali viešpatauti pasaulyje tik 
įsigalėjusi savame kūne. Tuo tarpu kilnus kraujas kaip tik sudaro 
geras sąlygas dvasiai veikti kūne, o per kūną ir gamtoje. Žmogiš- 
kieji pradai tuomet randa tinkamą atramą gerai išaugintame or- 
ganizme ir todėl gali lengviau ir vaisingiau apreikšti kuriamąjį 
savo veiklumą. Jeigu pirmykštis žmogus labiau vertino kūno gy- 
vastingumą santykiuose su gamta, o modernioji vertybių filosofi- 
ja labiau pabrėžia kūno gyvastingumo reikšmę dvasiai, tai čia pa- 
sikeitė tik vertinimo atžvilgis, bet ne pati vertybė savyje. Vitalinio 
žmogaus prado tobulumas visados buvo pergyvenamas kaip ver- 
tybė, ir dėl to jis visados buvo ugdymo atrama. 


c. Vitalinis pradas ugdymo istorijoje 


Bet ne visados vitalinis pradas ugdyme buvo viešpataująs, va- 
dinasi, ne visados jo veikimas buvo susikristalizavęs tipo pavida- 
lu ir apėmęs masių ugdymą. Pirmykščio žmogaus ugdyme jis 
vyravo tik kaip būtinybė. Pirmykštis žmogus ugdė kūno gyvastin- 
gumą ne kaip vertybę savyje, bet kaip vertybę, įgyjančią savo ver- 
tingumo iš santykių su kuriamu gyvenimu ir su nujaučiamu Zmo- 
nijos paskyrimu. Nietzschiškas grožėjimasis gerai išaugintu kūnu 
pirmykščiam žmogui buvo iš esmės svetimas. Vitalinio gyveni- 
mo taisyklės jam turėjo magiškos reikšmės ir buvo šventos. Jau 
šitasai laukinis, kuris Darwino fantazijoje mokėjo tik baubti, nu- 
jautė, kad vitalinės vertybės nėra vertybės šalia dvasinių verty- 
bių, kaip nepriklausomos, bet kad jos yra, moderniškais termi- 
nais kalbant, vertybės - skoliniai (Lehnswert), vadinasi, tokie dalykai, 
kurie vertybėmis tampa tik nušviesti aukštesnių pradų vertingu- 
mo (Strahlwert). Vitalinio prado vyravimas pirmykščiame ugdy- 
me ir dabartiniame rasizme, kaip netrukus matysime, yra skirtin- 
gas iš esmės. 


5 S, Behn. Philosophie der Werte, München, 1930, p. 42. 

Tas pat reikia pasakyti ir apie fizinį graikų ugdymą. Graikų tau- 
toje kūno kultūra buvo pasiekusi aukščiausią laipsnį, kokį tik sutin- 
kame visoje ugdymo istorijoje. Bet ir ten ji buvo palenkta dvasios 
kultūrai. Priešingai rymiečiams, graikai fizinio lavinimo, pirmoje 
eilėje gimnastikos ir sporto, ne tik neniekino, bet savo ugdymo prak- 
tikoje skyrė jam nemaža vietos. Bet niekados graikų istorijoje vitalinis 
pradas nebuvo laikomas sau vertybe. Spartoje fizinis lavinimas buvo 
palenktas kariniam jaunimo paruošimui. Atėnuose - estetiniam ugdy- 
mui. Karinio auklėjimo esmę spartiečiams sudarė karo dorybių įdie- 
gimas ir charakterio ištobulinimas, nes antikinių karų metu indivi- 
dualus didvyriškumas daugiau reiškė negu technika (plg. 
Termopilų mūšį). Militarizuotas Spartos ugdymas buvo ištisai do- 
rinio pobūdžio. Jis rengė stiprius žmones tam, kad jie būtų geri ka- 
reiviai, geri piliečiai ir tvarkingi miesto gyventojai, nes, graikų ma- 
nymu, „doriausias yra tas, kurisišėjo griežčiausią mokyklą“ (Archidamos). 
Apie savarankišką fizinį ugdymą Spartoje negali būti nė kalbos. Sa- 
varankiškesnis jis, atrodo, buvęs Atėnuose. Atėnų gimnastika ir spor- 
tas buvo apspręsti estetinio prado. Tai lyg ir pažadina mintį, kad 
kūno gražumas, kaip simetrijos, proporcijos ir jėgos sintezė, čia bu- 
vęs savarankiškas ugdymo tikslas. Bet reikia gerai suprasti graikų 
pažiūras į grožį. Grožio sąvoka graikams buvo daug labiau surišta 
si gėrio (vad., ir su dorovės) sąvoka negu mūsų laikais. Graikams 
grožis visados reiškė idėjos prasiskverbimą pro pojustinį pavidalą.“ Ide- 
alistinė Platono ir Plotino estetika buvo tik giliausio graikų nujauti- 
mo formulavimas. Tai, ką Fidijas ir Praksitelis pasakė savo menu, 
Platonas ir Plotinas formulavo žodžiais. Todėl ir estetinis kūno ug- 
dymas atėniečiams reiškė ne savarankišką vitalinio prado išsklei- 
dimą, bet, Schillerio žodžiais tariant, „gražios sielos“ apreiškimą 
per gražų kūną. Graikai instinktyviai jautė, kad negalima kūno la- 
vinti taip, tarsi jame negyventų siela; kad žmogaus kūnas giliausia 
prasme nėra dresiruojamas, kaip gyvulių, bet įgyja gražumo, rit- 
miškumo ir plastiškumo, tik nusilenkęs dvasios grožio, titmikos ir 
plastikos pradams. Štai dėl ko graikai fizinę mankštą visados jungė 
su muzika. Tai nebuvo tik judesiams suvienodinti, kaip mūsų die- 


* Pig. Platono Phaedrus, Symposion, Timeus ir kt. 

nomis. Platonas yra gražiai charakterizavęs muzikos reikšmę at- 
ėniečių ugdyme. „Jie skiepija, - sako jis, - ritmą ir harmoniją į jau- 
nas sielas, kad jas apvaldytų, padarytų taktingas, harmoningas ir 
sugebančias kalbėti bei veikti, nes visas žmogaus gyvenimas reika- 
lauja takto ir harmonijos“ 7 Šitasai sieloje įsigalėjęs ritmas ir harmo- 
nija padaro ritmingą bei harmoningą ir žmogaus kūną. Muzikoje 
glūdinti idėja per dvasią įsigali ir kūno gyvenime. Kai Olimpijos 
žaidimų nugalėtojams graikų poetai kurdavo himnus ir odes, jie 
kaip tik ir apdainuodavo ne pačią fizinę jėgą, bet ritmingos ir har- 
moningos dvasios apsireiškimą per šitą jėgą. Graikų ugdymas bu- 
vo antropocentrinis, bet jis nebuvo somatocentrinis. Vitalinis pradas 
juos vertė ugdyti kūną, bet ne kaip nepriklausomą gėrybę, tik kaip 
aukštesniam pradui pasireikšti sąlygą ir vietą. 

Viduriniais amžiais vitalinio prado ryšys su dvasiniu žmogaus 
prigimties pradu buvo dar ryškesnis. Visas to meto gyvenimas 
buvo palenktas transcendentiniam principui, ir ugdyme vyravo 
ne vitalinis ir net ne dvasinis, bet religinis motyvas. Tiesa, dažnos 
kalbos apie „kūno priespaudą“ viduriniais amžiais ne kartą yra 
tik legendos. Viduriniai amžiai mėgo gražiai puoštis, ypač dides- 
nių švenčių metu, mėgo sočiai pavalgyti, maudytis ir linksmintis. 
Hrabanas Mauras turėjo vieną pamokslą specialiai skirti kovai 
prieš besaikį valgio ir gėrimo vartojimą, kuris buvo įsigalėjęs vi- 
suose luomose - net dvasininko. Gamtos pajautimas ir ja grožėji- 
masis buvo taip lygiai prieinamas, kaip ir mūsų laikais.’ Šv. Pran- 
ciškaus Asyziečio himnas saulei yra charakteringas liudytojas 
vidurinių amžių Žmogaus santykių su gamta. Riterių turnyrai, 
dvikovos, nuolatiniai karai grūdino kūną ir ugdė vitalinį prigim- 
ties pradą ne mažiau kaip ir kitais istorijos tarpsniais. Fizinio darbo 
pamėgimas, kuris nuo šv. Augustino“ per šv. Benedikto vienuoliją 


? Cit. O. Willmann. Griechische Erziehung, „Enzyklopädisches Hand- 
buch der Pädagogik“, v. W. Rein. III, 657 p. Langensalza, * 1909. 

*Plg. G. Schnürer. Kirche und Kultur im Mittelalter, H, Paderborn, 
21927, p. 68. 

* Plg. G. Schnürer, op. cit., p. 9. 

9 „Dirbti tik kūnu, ne dvasia nieko nepadeda, nors tai ir atrodo gana; 
dirbti tik dvasia, ne kūnu, yra tinginių ženklas“. Enchiridion in Ps. 83, 8. 

prasiskynė kelią į tinginiavusių barbarų minias ir kuris sukūrė lig 
pat smulkmenų išdailintas gotikos katedras, atstojo klasikinės se- 
novės sportą ir gimnastiką. Bet šalia viso to viduriniai amžiai nie- 
kados neužmiršo šv. Povilo žodžių: „Aš baudžiu savo kūną ir 
stengiuos jį pavergti...“ (1. Kor. 9, 27). Šv. Pranciškus Asyžietis 
kūno pavadinime „brolis asilas“ yra formulavęs savo laikų nusi- 
teikimą fizinės prigimties atžvilgiu. Ji nebuvo niekinama. Bet ji 
buvo lenkiama dvasiai. Pasninko ir atgailos praktikų pavidalu 
dvasia turėjo apreikšti savo viešpatavimą medžiagoje, kurią ji for- 
muoja ir gaivina. Vitalinio prado veikimas vidurinių amžių ug- 
dyme yra mažiausiai ryškus. 

Daug ryškesnis jis vėl tampa Renesanso metu. Šiandien jau yra 
visai aišku, kad 15 šimt. sąjūdis pasisavino iš klasikinės senovės 
ne tik mokslo, meno ir ugdymo pavyzdžius (tai darė ir viduriniai 
amžiai), bet ir antropocentrinę graikų bei rymiečių pasaulėžiūrą. Tie 
žmonės, kurie augino pirmuosius Renesanso daigus, buvo sqmo- 
ningi vidurinių amžių priešininkai": jie stengėsi sukurti naują žmo- 
nijos išsivystymo tarpsnį, sujungtą su klasikine, kurios pasaulė- 
žiūra „daugeliui atrodė kaip naujas apreiškimas“'*. Atgaivintas 
antropocentrizmas savaime pabrėžė fizinę prigimtį labiau negu 
teocentrizmas, kuriam kūno paklusimas dvasiai buvo vienas iš 
pagrindinių tikro gyvenimo dėsnių. Paskui atsigręžimą į žmogų 
nuosekliai ėjo ir atsigręžimas į kūną. Jau pačioje Renesanso pra- 
džioje randame Vittorino da Feltre Casa giocosa, kurioje fizinis auk- 
lėtinių lavinimas užėmė labai žymią vietą. Pastatyta ant ežero 
kranto, papuošta galerijomis, sodu ir fontanais, ši mokykla tikrai 
primena Heros Akademos ir leidžia pajausti, kad vidurinių amžių 
ugdymas jau yra pasibaigęs. Pats Vittorino, dar Padujoje bestudi- 
juodamas, šalia klasikų ir matematikos buvo ir uolus sporto mė- 
gėjas!?. Todėl ir savo įsteigtoje mokykloje jis įvedė ne tik trivium ir 
quadrivium, bet ir kūno lavinimą. Jo mokiniai turėjo bėgioti, plau- 
kyti, jodinėti, žaisti sviediniu ir šaudyti strėlėmis. Vasarą dažnai 


" Plg. G. Schnürer, op. cit. III, p. 306. 
2 Plg. G. Schnürer, op. cit. III, p. 313. 
B Plg. G. Schnürer, op. cit. III, p. 338. 

būdavo daromos ekskursijos į Alpes. „Kas šitose pratybose pasi- 
rodydavo uoliausias, tas buvo tikras, kad pelnys Vittorino pagy- 
rimą“"*. Bet nei pats Vittorino, nei vėliau kiti Renesanso pedago- 
gai nežiūrėjo į fizinį lavinimą kaip į nepriklausomą ugdymo 
uždavinį. Renesansui gyvenimo centras ir gyvenimo kūrėjas bu- 
vo ne žmogaus kūnas, bet žmogaus dvasia. Ir šitame punkte Rene- 
sanso skelbėjai buvo ištikimi graikų įpėdiniai. Ryškus estetinis Re- 
nesanso bruožas ir sykiu graikiškasis grožio supratimas savaime 
atgaivino Atėnų ugdymą ir jų pažiūras į kūno lavinimą. Todėl, ką 
pasakėme, kalbėdami apie graikus, tas esmėje tinka ir čia. Huma- 
nistams vitalinės vertybės dar nebuvo vertybės sau. 


d. Vitalinio prado veikmės susikristalizavimas 
tipo pavidalu 


Svarbiausių tad ugdymo istorijos tarpsnių apžvalga rodo, kad 
nė viename iš jų vitalinis pradas neturėjo lemiančios įtakos ir to- 
dėl masių ugdymo nesukristalizavo vitalinio tipo pavidalu. Visais 
laikais žmogaus linkimas ugdyti buvo apspręstas ir kūno valios. 
Bet nei senovėje, nei viduriniais amžiais, nei pagaliau Renesanso 
ir net apšvietos metu šitoji kūno valia arba moderniškasis kraujo 
balsas nebuvo pirmaeilis. Vitalinis pradas persveria tiktai ten ir 
tiktai tada, kai vitalinės vertybės yra laikomos ne vertybėmis - sko- 
lininis, ne palenktomis dvasinėms vertybėms, bet vertybėmis savy- 
je ir sau. Kai kūnas yra laikomas nepriklausoma gėrybe, tada 
fizinio prado ugdymui atsiranda nepriklausomas tikslas, nepri- 
klausomi uždaviniai ir nepriklausomos priemonės. Tada vitali- 
nio prado veikmė susikristalizuoja savotiško tipo pavidalu, kurį 
tiksliausia yra vadinti pedagoginiu vitalizmu. Jis visados yra atsirė- 
męs į vitalinį žmogaus prigimties pradą. Ugdomaji šio tipo nusi- 
teikimą geriausia yra charakterizuoti E. Sprangerio žodžiais, kaip 
„pasinėrusį į kūno išgyvenimus“. Tuose žmonėse, kuriuose jis 


“ D. Petry, Vittorin von Feltre. „Enzyklopädisches Handbuch der Päda- 
gogik”, V. W. Rein, IX, p. 635. 
15 Psychologie des Jugendalters, Leipzig, '* 1932, p. 353. 


431 


vyrauja, „grynas gamtinis pradas yra dar labai stiprus. Kraujas 
juos daro laimingus arba kankina. Svarbiausias jų egzistencijos 
jausmas kyla iš šito kraujo šėlimo“.!* Kūno gyvastingumo klestė- 
jimas kelia tam tikrą pasitenkinimą, pasakytume, net laimingu- 
mojausmą, surištą su noru nugalėti ir viešpatauti (Wille zur Macht). 
Jėgos jautimas savyje stengiasi josios galybę išplėsti ir aplinkoje. 
Tai yra prigimta kiekvienam sveikam ir stipriam žmogui. Bet kai 
šitame gyvastingumo išgyvenime yra įžiūrima nepriklausomų ver- 
tybių, kurias mes šiandien vadiname vitalinėmis vertybėmis arba 
kartais gyvybinių polėkiu (élan vitol), ir kai stengiamasi šitas verty- 
bes realizuoti naujosiose kartose nepriklausomai nuo dvasios gy- 
venimo, tada ir atsiranda pedagoginio vitalizmo tipas. Jis nebūti- 
nai turi būti surištas su laiku ir su erdve. Jis gali apsireikšti visada 
ir visur, kur tik vitalinės vertybės — teorijoj ar praktikoj — įgyja 
nepriklausomą vietą pagrindinių vertybių eilėje. Tokiu amžinu 
pedagoginio vitalizmo tipu yra bajoriškasis ugdymas, o šito tipo 
išplitimą masių ugdyme mes gyvename dabar. 

Bajoriškasis arba kitaip aristokratiškasis ugdymas yra ryškus 
pavyzdys, kaip vitalinio prado veikmė tam tikruose, tegul ir siau- 
ruose, rateliuose nuolatos kristalizuojasi vitalinio tipo pavidalu ir 
apsprendžia visą pedagoginį šių ratelių darbą. Ar mes imsime 
aukštąsias Indijos kastas, ar Egipto valdovų gimines, ar Atėnų 
bei Rymo aristokratus, ar vidurinių amžių kunigaikščius, ar pa- 
galiau moderniųjų laikų bajorus, visur rasime tą patį pagrindinį 
šitų sluoksnių ugdymo uždavinį: išlaikyti ir ištobulinti kraujo kilnu- 
mą. Net riterių auklėjime, kuris buvo labai suaugęs su religija, sep- 
tynių laisvųjų menų" pakeitimas septyniais riteriškaisiais menais! 
rodo nemažą vitalinio tipo įsigalėjimą. Tai visai nenuostabu, nes 
riteriai juk ir buvo kilę iš aukštųjų luomų, kurių pedagoginio vi- 
talizmo neįstengė nugalėti net nė vidurinių amžių teocentrizmas. 

Renesanso pradžioje mes sutinkame charakteringiausią visoje 


16 E, Spranger, op. cit., ibd. 

1 Gramatika, dialektika, retorika, aritmetika, geometrija, astronomi- 
ja ir muzika. 

Iš Mankštintis, jodinėti, plaukyti, kautis, medžioti, šokti ir dainuoti. 

istorijoje pedagoginio vitalizmo atstovą Machiavellio asmenyje. 
„Macchiavellis, gražiu S. Behno pasakymu, visados lieka tironiš- 
kojo idealo dainiumi“." Jo Principe yra jėgos atstovas, kuris prie- 
spauda, gudrumu ir klasta teigia savo viršenybę ir siekia save iš- 
laikyti ir save išvystyti. Stiprus ir miklus kūnas, galingas kumštis 
ir nepalaužiama kovos valia yra idealas. Macchiavellis ligi galo 
išvystė bajoriškojo ugdymo užuomazgas ir į etikos pagrindus pa- 
dėjo tai, kas ligi tol buvo laikoma žvėries atpalaidavimu žmogu- 
je. Jėgos etika ir nuosekliai ugdymas jėgai glūdi visų aukštųjų sluoks- 
nių praktikoje. Ne visados šitoji etika yra ginama viešai: jos dažnai 
netišsižadama. Bet tikrumoj ji visados yra. Machiavellis išdrįso ją 
formuoti ir paslėptas praktikas paversti teoriniais principais. Jo 
Principe yra pirmoji pedagoginio vitalizmo teorija. 

Machiavellio vardas mus veda į Nietzsche ir sykiu į mūsų lai- 
kus. Nietzsche's antžmogis, kaip jį charakterizuoja S. Behnas, yra 
„raudonveidis, sveikas, karingas, užgrūdintas kaip fechtuotojas, 
švelnus kaip muzikas, stiprus kaip imtynininkas, išdidus, gražus, 
stiprus ir nepalaužiamas kaip deimantas“? Jame nesunku įžiū- 
rėti Cezario bruožų, nors Nietzsche's fantazijoje jis atrodo kilnes- 
nis negu Machiavellio teorijoje, nes Nietzsche buvo didesnis este- 
tas negu Machiavellis. Machiavellio Principe yra daugiau politikas, 
Nietzsche Übermensch yra daugiau estetas. Bet ir vienas, ir antras 
savo galybę semia iš vitalinio prado. Ir vienas, ir antras turi būti 
kilnaus kraujo, tikros bei grynos rasės, žodžiu, tobulo gyvastingu- 
mo tipas. Nietzsche's teorijoje pirmą kartą buvo drąsiai ir aiškiai 
paskelbtas vitalinių vertybių nepriklausomumas, kurį nujautė vi- 
si aukštųjų sluoksnių rateliai ir kurį bandė pateisinti Machiavel- 
lis. Nuo Nietzsche's per Bergsoną, Simmelį ir pagaliau Schelerį 
vitalinės vertybės, kaip nepriklausomos, įsigalėjo pagrindinių ver- 
tybių sistemoje. Šiandien šalia naudingumo, gražumo ir šventumo 
mes pridedame dar ir kūno gyvastingumą arba kraujo kilnumą 
(edel)?!. 


* Erzieherische Ideale, Bonn, 1928, p. 171. 
* Philosophie der Werte, p. 163. 
2 Plg. S. Behn. op. cit., p. 80. 

Kad vitalinės vertybės, kaip tokios, gali būti nepriklausomos, 
kad kūno gyvastingumo kriterijumi galima vertinti, tai yra tiesa. 
Visame gyvių pasaulyje vitalinės vertybės yra aukščiausios, ir tik- 
ras gyvio vertinimas tik ir gali būti daromas pagal jo kūno iškles- 
tėjimą. Šituo atžvilgiu teisinga ir L. Boppo pažiūra, kad „biologi- 
nės vertybės tam tikra prasme yra savarankiškos vertybės, kiek jos 
yra Dievo idėjos, kurias jis norėjo įkūnyti organizmuose...“ Tai 
buvo žinoma ir prieš Nietzsche. Bet Nietzsche pirmasis šitą vita- 
linių vertybių nepriklausomumą perkėlė į žmogų. Pripažinti kū- 
no gyvastingumui nepriklausomumą gyviuose ir žmoguje yra skir- 
tingas dalykas iš esınes. Gyvis yra tik kūnas. Tuo tarpu žmogus 
yra ir kūnas, ir dvasia. Vitalinis žmogaus pradas gyvena ne sau ir 
ne iš savęs, bet dvasiai ir iš dvasios. Vertybė gali būti nepriklausoma 
tik tada, kai ji glūdi nepriklausomoje gėrybėje ir dėl to josios krite- 
rijumi yra vertinama pati šitos gėrybės esmė. Naudingumas yra 
nepriklausoma vertybė daiktuose, gražumas yra nepriklausoma ver- 
tybė meno kūriniuose, nes šitos vertybės yra surištos su pačia mi- 
nėtų gėrybių (daiktų, meno kūrinių) esme. Tuo tarpu vitalinis žmo- 
gaus pradas nėra jo prigimtyje nepriklausoma gėrybė ir nėra jo 
esmės išraiška. Žmogus yra ir gyvis. Bet žmogus nėra Hk gyvis. 
Todėl tikras žmogaus vertinimas niekados negali būti išsemtas kū- 
no gyvastingumu, kaip jis negali būti išsemtas nei naudingumu, 
nei gražumu. Žmogus, kaip žmogus, gali būti vertinamas tik šven- 
tumu, nes šventumas yra esminė asmens vertybė.“ Taigi moder- 
niosios vertybių filosofijos savotiškumas yra ne tas, kad šalia nau- 
dingumo, gražumo ir šventumo ji pastatė ir kūno kilnumą“, bet 
tas, kad vitalinių vertybių nepriklausomumą ji perkėlė į žmogų ir pir- 
moje eilėje ji pradėjo vertinti kūno gyvastingumą. Taip buvo pareng- 
tas kelias vitalinio tipo išplitimui masių ugdyme. Iš aukštų bajoriš- 


2 Wir sind die Zeit, Freiburg i. Brs., 1930, p. 138. 

2 Plg. 5. Behn. Philosophie der Werte, p. 73. 

% Tai daro ir katalikai filosofai. Be minėto S. Behn, plg. dar: J. Maus- 
bach. Werte u. Werterfassung in der Sittlichkeit, „Vierteljahrschrift f. wiss. 
Pädag. B. 2. Münster, 1926; M. Honecker. Versuch einer gegenstandsthe- 
oretischen Grundlegung der allgemeinen Wertlehre, „Philos. Jahrbuch 
der Görresgesellschaft”, B. 36, 1923. 

kų ratelių per Machiavellio ir Nietzsche's teorijas pedagoginis vi- 
talizmas žengė į platų gyvenimą ir pamažu virto dabartinio ug- 
dymo principu. S. Behnas neklysta įrodinėdamas, kad „dabartis 
gyvybės gėrius renkasi ypatingu savo tikslu, kad jai tai atrodo 
geresnė norma negu memento mori”. Mūsų amžiaus ethos yra ap- 
spręstas vitalinių vertybių. Kūno išlaikymas, kūno išvystymas ir kū- 
no ištobulinimas yra pagrindiniai masių gyvenimo uždaviniai, 
kuriems išspręsti yra rengiamos naujosios kartos. Kas stebi da- 
bartinį jaunimo gyvenimą, lengvai gali jame rasti vitalinį bruožą, 
kuris yra ypač charakteringas šviesuomenės sluoksniams. Vitaliz- 
mas metafizikoje ir etikoje neišvengiamai turėjo apsireikšti ir vi- 
talizmu pedagogikoje. 


e. Vitalinio tipo apraiškos dabartiniame ugdyme 


Du savotiški sąjūdžiai apreiškia vitalinį tipą dabartiniame ug- 
dyme: rasistinis ir sportinis. Galima sutikti su O. Spannu, kad „ra- 
sių atsiradimo negalima išaiškinti materialistiniu ir apskritai gam- 
tos mokslų būdu, vadinasi, pasigaunant priežastingai mechaniško 
tyrimo“, kad „rasių istorija turi būti galiausiai įglausta į dvasios 
istoriją”. Galima net pripažinti, kad „rasė yra toji dvasinė tautų 
praeitis, kuri paliko žymių küne“.? Giliausią rasės esmę galima 
suvokti tik atsiremiant į kūno ir sielos santykių problemą. Bet kai 
šiandien mes žiūrime į rasę jau kaip į susiformavusį dalyką, ne- 
galime paneigti, kad ji keroja kūne ir yra savotiškas zoologinis žmo- 
gaus nusiteikimas. Tai savotiška žmogaus kūno struktūra, kuri gal- 
būt turi už savęs „dvasios skilimą arba išsiskyrimą““, bet kuri 
šiandien apsireiškia jau kaip vitalinio gyvenimo forma. Dėl to ir da- 
bartinis rasistinis sąjūdis atsiremia ne į dvasinį, tik į vitalinį pra- 
dą. Jis rasių nekuria, bet tik stengiasi jas išvystyti. Visi jo uždavi- 
niai galiausiai susibėga į vieną centrinį tašką: išugdyti gryną rasinį 


* Das Ethos der Gegenwart, Bonn, 1934, p. 6. 
26 Geschichtsphilosophie, Jena, 1932, p. 303. 
7 O. Spann. op. cit. ibd. 

* O. Spann. op. cit., p. 380. 

tipą. Jeigu apskritai ugdymas yra vertybių įkūnijimas žmoguje, tai 
rasistinio sąjūdžio ugdymas yra vitalinių vertybių įkūnijimas. Bet 
įkūnyti vitalines vertybes arba, kitaip sakant, išvystyti kūno gy- 
vastingumą ligi norimo tipo galima ne lavinimu, ne auklėjimu ir 
net ne auginimu”, bet tik veislės gerinimu. Kai sodininkas nori tu- 
rėti geresnę kriaušių rūšį, jis atrenka gražiausių vaisių sėklas, pri- 
pratina daigus prie klimato sąlygų, kryžiuoja žiedus, duoda tam 
tikrų medžiagų maistui, pagaliau karpo neišsivysčiusias šakas ir 
globoja gražiąsias. Kas suvokia rasistinio mūsų dienų sąjūdžio 
esmę, lengvai gali jame pastebėti sodininko darbą. Kova už euge- 
niką ir nesveikų individų sterilizaciją, nepaprastos pastangos su- 
kliudyti mišrių rasių vedybas, jaunimo grūdinimas militariniu 
auklėjimu, kelionėmis, gimnastika ir darbo tarnyba, pagaliau men- 
kas rūpinimasis silpnaisiais ir paliegusiaisiais — visa tai yra cha- 
rakteringos apraiškos, kurios slepia savyje gryną pedagoginio vita- 
lizmo tipą. Rasistinis ugdymas yra ne ugdymas tradicine prasme, bet 
biologinis veislės gerinimas. Nietzsche vitalinių vertybių nepriklau- 
somumą iš gyvių pasaulio perkėlė į žmogaus gyvenimą. Tuo bū- 
du nurodytas pedagoginiam vitalizmui tikslas (kūno gyvastingu- 
mas). Rasistinis sąjūdis iš gyvių pasaulio pasiėmė šiam tikslui siekti 
metodą: ugdymą jis pakeitė veislės gerinimu. Rasistinio sąjūdžio ug- 
dymas, kuris šiandien apima žymią Europos dalį, yra aiškus vita- 
linio tipo įsigalėjimas masiniame ugdyme. 

Vitalinio tipo vyravimas yra ne mažiau ryškus ir sportiniame 
mūsų dienų sąjūdyje. Mūsų gimnastika ir sportas tuo skiriasi nuo 
graikų gimnastikos ir sporto, kad graikams, kaip minėjome, kū- 
nas turėjo tapti ritmiškas ir plastiškas iš dvasios ritmiškumo ir plas- 
tiškumo, tuo tarpu mums jis turi tokiu tapti pats iš savęs. Graikai 
tikėjo, kad harmonija sieloje sukuria harmoniją ir kūne. Mes tiki- 
me, kad ınens sana in corpore sano (iškreiptas Juvenalio posakis). 
Fiziniame mūsų dienų lavinime kūnas gyvena nepriklausomą gy- 
venimą ir yra ugdomas — geriau, dresiruojamas - tarsi jis visai 
neturėtų sielos. Kūno ir sielos perskyrimas ugdyme šiandien ga- 


* Auginimas yra tik skatinimas augti, vadinasi, plėtotis tam, kas jau 
yra. Jis nesiekia to, kas turi būti. 

mina sveikų, tvirtų ir raumeningų, bet nedvasingų individų. „Už- 
tenka tik pasižiūrėti į šitų tipų fizionomiją“ (E. Krieckas). Mes tu- 
rime olimpiadų, rungtynių ir laimėjimų. Bet mūsų literatūroje ne- 
ra šitiems laimėtojams odžių ir himnų. Mūsų sportinis sąjūdis yra 
kilęs ne iš pablogėjusių kūno gyvenimo sąlygų (ankšti butai, sto- 
ka oro ir saulės, ilgas sėdėjimas), kaip kai kas bando aiškinti, bet 
iš vitalinio prado atpalaidavimo. Mūsų sportavimo būdas yra ne- 
lygstamas gyvastingumo teigimas, kaip ženklas pavargusios dva- 
sios ir prarasto Dievo. Sportinis mūsų dienų sąjūdis artina dabar- 
tinį ugdymą į kūno kulto laikus. 


f. Vitalinio tipo santykis su idealine kultūra 


Savaime suprantama, kad pedagoginis vitalizmas, būdamas 
vitalinių vertybių įkūnijimas žmoguje, labiau vertina fizinės kul- 
tūros gėrybes negu idealinės kultūros. Mokslas, dorovė ir menas 
yra tokie dalykai, kurie su veislės gerinimu susisiekia tik iš tolo ir 
todėl vitalinio tipo praktikoje niekados neranda tinkamo pripaži- 
nimo. Pradedant septyniais riteriškaisiais menais ir baigiant ra- 
sistiniu mūsų dienų sąjūdžiu, ugdomosios vitalinio tipo gėrybės 
visados buvo labai skurdžios. Pedagoginis vitalizmas gerai per- 
teikia gamtinio gyvenimo gėrybes: gamtos ritmą, gamtos energiją 
ir gamtos tikslingumą, kurios iš esmės yra pašauktos sukurti ug- 
dytinio prigimtyje pastovių vitalinių nusiteikimų, kaip jusliy tikslų 
veikimą, kūno paklusimą valiai ir savaimingą kūrybiškumą. Bet 
kultūrinėje tvarkoje šitasai tipas nepakyla aukščiau už fizinę kultū- 
rą. Aukštesnės žmogaus galios, nesuvestos į tinkamus santykius 
su idealinės kultūros gėrybėmis, nepasiekia tinkamo išsivystymo, 
ir dėl to pedagoginiame vitalizme išyra harmonija tarp kūno ir 
sielos tobulėjimo. Vitalinio tipo praktikose apsireiškia sarkastiš- 
kas Mefisto patarimas: „Paniekink protą ir mokslą, tą didžiausią 
žmogaus galybę“ (Goethe). O ten, kur pedagoginis vitalizmas ide- 
alinę kultūrą pripažįsta, dažnai esti paneigiamas nelygstamas ši- 
tos kultūros charakteris ir ji pati esti verčiama tarnauti vitalinio 
prado reikalams. Mokslas tuomet netenka savo kilnumo ir net 
objektyvumo (plg. daugybę šiandieninių Vokietijos mokslininkų 

darbų), dorovė esti sureliatyvinama, menas išsigema ir virsta tuo, 
ką vokiečiai vadina Kitsch. Tokio idealinės kultūros sumenkėjimo 
ženklų galima aiškiai matyti dabartiniame rasistų ir sportininkų 
sąjūdyje. 

Visa tai padaro, kad vitalinis tipas atsiduria nuolatiniame pa- 
vojuje subarbarėti. Kai šiandien iš rasistinio ir sportinio sąjūdžio 
vadų lūpų išsprunka žodžiai, esą kultūra esanti tik linkas, vadina- 
si, tik toks daiktas, kuris nesiekia žmogaus prigimties gelmių, tai 
tikrumoj tokie posakiai yra barbariškumo apologija.” Tai yra Rous- 
seau kovos prieš kultūrą atgaivinimas ir sykiu grįžimas ne tik į 
gamtinį gyvenimą, bet ir į barbarybę. Idealinės kultūros paneigi- 
mas trauko ryšius su praeitimi ir ardo tradicijų perteikimą iš kar- 
tos į kartą. Tuo tarpu „kai žmogus nesugeba būti (240 p.) pavel- 
dėtoju, jis tampa barbaru, o žlungančios kultūros barbaras 
nesugeba turėti paveldėtojų“ ?! Kultūrinės tradicijos, toji „istori- 
nio tautos likimo simbolika““?, kaip jas gražiai vadina N. Berdia- 
jevas, yra būtina atrama kiekvienai tolimesnei žmonijos pažan- 
gai. Jose glūdi tasai nenutrūkstąs kūrybinis žmonijos vyksmas, 
kuris sužmogina gyvenimą ir dvasinį pradą įveda į laukinę gam- 
tą. Šitų tradicijų paneigimas kaip tik ir perkerpa šitą vyksmą, pa- 
stato žmogų pažangos pradžioje, atiduoda jį neapvaldytos gam- 
tos valdžiai ir paneigia visą ligi tol buvusią Žmonijos istoriją. Jeigu 
tai įvyksta sąmoningai, niekas negali neigti, kad tai reiškia Zlugi- 
mą, nes mūsų dienų barbaras naujam gyvenimui kurti neturi nei 
tiek drąsos, nei tiek jėgos, kiek jos turėjo pirmykštis barbaras. Štai 
kur glūdi vitalinio tipo pavojus kultūrai. Ir jeigu rasistiniam sąjū- 
džiui pavyktų įsigalėti Europoje ligi galo, jeigu pedagoginis vita- 
lizmas nustelbtų kultūrinį ugdymą, tuomet ateitų O. Spenglerio 
pranašautasis Vakarų žlugimas ir šv. Augustino laikų barbarai 
būtų veltui palikę savo miškus. 


® Plg. S. Behn. Das Ethos der Gegenwart, p. 71. 
3t S, Behn. Sein und Sollen, Berlin u. Bonn, 1927, p. 240-241. 
2 Sinn der Geschichte, Darmstadt, 1925, p. 49. 

PEDAGOGINIO SANTYKIAVIMO PROBLEMA 


1. Dviasmeninis ugdymo pobüdis 


Dviasmeninis ugdymo pobüdis yra tiek jam charakteringas, 
kad jis ugdymą išskiria iš visos kultūros ir sykiu slepia savyje jo 
paties esmę. Visoje kultūrinių veiksmų skalėje tik ugdymas yra 
dviasmeninis. Nei mokslinio, nei techninio, nei meninio veikimo 
objektas nėra asmuo. Kiekvieno kito (išskyrus dorinį aktą) kultū- 
rinio veikimo objektas yra pasyvus. Jis yra apipavidalinamas ne 
pagal savo prigimties linkimą, bet pagal veikėjo nusistatymą ir 
tikslus. Tiesa, menininkas, pvz., turi paisyti medžiagos reikalavi- 
mų. Marmure negalima įkūnyti to, ką galima drobėje arba gar- 
suose. Bet šitoji objekto įtaka čia kyla ne iš to, kad jis yra objektas, 
tik iš to, kad jis yra tos ar kitos rūšies medžiaga. Dar daugiau, ne 
medžiaga renkasi idėją ir ne iš medžiagos idėja kyla, bet meniška idėja 
renkasi sau tinkamą medžiagą ir joje apsireiškia. Medžiaga, kaip ob- 
jektas, reikalauja tik vieno: apipavidalinti. Pats apipavidalinimo 
vyksmas kyla iš veikėjo, yra jo pradedamas, vedamas ir atbaigia- 
mas. Mokslinio, techninio, meninio ir net dorinio veiksmo esmės 
reikia ieškoti veikėjuje. 

Visai kitaip yra ugdyme. Ugdymo objektas stato savus reikala- 
vimus ne tik kaip medžiaga, kaip to ar kito temperamento, to ar 
kito amžiaus žmogus, bet ir kaip ugdytinis apskritai, kaip tampąs 
asmuo. Temperamentas, amžius, įvairūs polinkiai ir net lytis ap- 
sprendžia ugdymo metodą ir priemones. Kaip architektas savai 
kūrybai yra reikalingas kitokio pasiruošimo ir kitokių priemonių 
negu muzikas, taip ir vaikų darželio vedėja auklėja kitaip negu 
jaunimo organizacijų vadas. Bet šalia šitų atsitiktinių skirtybių 

ugdyme visados lieka vienas bendras dalykas: ugdytinio apsispren- 
dimas ir laisvas jo dalyvavimas. Jeigu architektas turi gabumų ir tin- 
kamų priemonių, jis gali būti tikras, kad jo veikalas pasiseks. Tuo 
tarpu net ir gabiausias gydytojas nežino, ar jo darbas nebus tuš- 
čias. Moksle, technikoje ir mene objektas yra tik veikiamas. Ugdy- 
me jis yra ir veikiamas, ir sykiu veikia pats. Ugdytojas sava iniciaty- 
va ugdomąjį veiksmą pradeda. Bet jį veda jau abu: ugdytojas ir 
ugdytinis. O jį atbaigia ugdytinis pats vienas. Ugdymo veikėjas, ar- 
ba subjektas, eina tik pusę kelio. Antrą pusę nueiti jis palieka pa- 
čiam objektui. Ugdytinio savarankiškumas nėra tik metodologi- 
nis principas, bet būtinai išplauka iš ontologinio žmogaus dvasios 
paskyrimo. 

Štai dėl ko ugdymo esmės negalima rasti tik vieno subjekto 
veikime, kaip kad techniniame ar meniniame veikime. Gali ug- 
dytojas turėti pedagoginį Ethos, vadinasi, veikti sąmoningai ir pa- 
gal vertybinį tikslą, bet šitas jo veikimas, kol jis yra tik jo vieno, 
dar nėra ugdomojo veikimo esmė. Tai greičiau tik šitos esmės ap- 
raiškos suaugusio žmogaus darbuose. Amžinoji ugdymo esmė ap- 
sireiškia abiejuose ugdomojo veiksmo poliuose: ugdytojuje ji Za- 
dina sąmoningumą ir tikslingumą, ugdytinyje - išvidinį imlumą ir 
išvidinį kūrybingumą. Bet visos šitos žymės, paimtos skyrium, 
anaiptol nesudaro ugdomojo veiksmo esmės. Jos yra tiktai loginė 
šitos esmės sklaida. Veiklus ir būtinas ugdytinio dalyvavimas ne- 
leidžia ugdymo esmės ieškoti tiktai vieno ugdytojo veikime, į ką 
buvo linkusi tradicinė mokykla. Iš kitos pusės, pradedanti, tvar- 
kanti ir vedanti ugdytojo iniciatyva neleidžia šitos esmės rasti tik 
vieno ugdytinio veiklume, kaip tai bandė darbo mokykla. Ugdy- 
tojas yra tikras ir pirmaeilis ugdymo veikėjas, o ne tik instrumen- 
tinė jo priežastis. Jo veikimas siekia pačias ugdytinio prigimties 
gelmes ir nėra tik pagalba. Ugdytinis savo ruožtu yra veiklus pra- 
das ugdyme, o ne tik pasyvus objektas. Jo dalyvavimas savęs api- 
pavidalinime ir ugdytojo pradėtų įtakų atbaigime yra daugiau, 
negu tik sąlygų rengimas ugdytojo dvasios pradams. Nė viena- 
me tad ugdymo poliuje skyrium nėra pedagoginio akto esmės, nes 
ugdytojas čia nėra savarankiškas veikėjas, ir ugdytinis čia nėra 
pasyvi medžiaga. 

Ugdomojo veikimo esmės tenka ieškoti tame taške, kur susi- 
duria ugdytojas su ugdytiniu arba, tiksliau sakant, kur subrendęs 
žmogus tampa ugdytoju ir bręstąs žmogus tampa ugdytiniu. Su- 
augusieji ne visados ugdo, ir augantieji ne visados yra ugdomi. 
Pedagoginis aktas atsiranda tiktai tada, kai subrendęs žmogus, 
kaip aukštesnio prado atstovas, susiduria su bręstančiu Zmogu- 
mi, kaip šito prado ieškančiu. Tiktai tada, kai du asmenys atsiduria 
pedagoginėje situacijoje, tiktai tada vienas tampa ugdytoju, o antras - 
ugdytiniu. Nė vieno suaugusiojo nelaikome ir negalime laikyti ug- 
dytoju, jeigu jis nėra apspręstas pedagoginio ethos ir neturi gyvų 
santykių su augančia karta. Nė vieno vaiko nelaikome ugdytiniu, 
jeigu jis neturi atsakingo vedėjo ir prižiūrėtojo. Gali suaugęs žmo- 
gus būti ir labai išlavintas pedagogikoje, gali vaikas būti ir labai 
didelėje aplinkos įtakoje, kol tarp jųdviejų nėra atsiradusi peda- 
goginė situacija, tol vienas bus tik pedagogas, o antras - tik tar- 
pasmeninės difuzijos narys, ne ugdytinis. Ugdytinis savaime su- 
ponuoja ugdytoją, ir ugdytojas negali būti mąstomas be ugdytinio. 
Šitos dvi sąvokos yra iš esmės koreliatyvios ir todėl savaime nu- 
rodo vieną į antrą. Ugdomasis veikimas apima abu ugdymo po- 
lius, sujungia juos, kaip netrukus matysime, į bendruomenę ir jų 
abiejų sąveikoje atskleidžia savo esmę. Giliausia prasme pedago- 
ginis aktas nėra nei tik veiksmas iš subjekto pusės, nei tik vyks- 
mas iš objekto pusės, bet savotiškas tapusio ir kampančio asmens san- 
tykiavimas, kurį mes vadiname pedagoginiu santykiavimu ir kuris 
sudaro ugdomojo veikimo esmę. Realiame pedagoginiame san- 
tykyje ugdomasis veiksmas ir ugdomasis vyksmas nėra du atski- 
ri pedagoginio akto tarpsniai, bet tik du to paties vieno ir vienin- 
go veikimo atžvilgiai, arba loginiai momentai, tikrumoj vykdomi 
vienu sykiu ir kuriantieji nuolatinę ugdytojo ir ugdytinio sąveiką. 
Suaugęs ir augąs žmogus pedagoginiame santykyje nestovi vie- 
nas šalia antro, bet gyvena vienas antrame. Tasai aukštesnis pra- 
das, kuriam atstovauja ugdytojas ir kurio ieško ugdytinis, yra ben- 
dras jiems abiem. Jis juodu suriša vieną su antru, jis perkelia jų 
dvasios pradus į vienas antro sielą, jis sukuria pedagoginę sinte- 
zę, kuria minta abu josios nariai. Štai kame glūdi paslaptis, kad 
mes mokydami mokomės ir auklėdami auklėjamės. 

2. Pedagoginė meilė 
kaip pedagoginio santykiavimo pagrindas 


Pedagoginis santykiavimas yra santykiavimas tarp subrendu- 
sio ir bręstančio žmogaus, kurie taip santykiauja vienas su antru, 
kaip realybė su galimybe, kaip esanti vertybė su būsima vertybę. 
Ugdytojas čia stovi priešais ugdytinį kaip žmogus, kuriame verty- 
bės yra jau įkūnytos, kuriame jos yra jau aktualiai ir kuris turi stiprų 
nusiteikimą pasidalinti savo vidaus turtu. Ugdytinis stovi priešais 
ugdytoją, kaip žmogus, kuriame vertybės yra dar tik potencialiai, 
kuris dar neturi pastovios ir ryškios savo veikimui lyties nei pasto- 
vios gyvenime vietos. Ugdytojo akims ugdytinis yra nepajegias, 
nežinąs ir nesugebąs žmogus: nepajėgiąs savęs aprūpinti, nežinąs 
kultūros laimėjimų ir nesugebas savęs tobulinti. Ugdytinio akims 
ugdytojas yra augintojas, mokytojas ir vadovas, kuris pagelbsti ne- 
pajėgiančiai prigimčiai, perteikia žmonijos laimėjimus ir veda ug- 
dytinį į visišką subrendimą. Iš kitos pusės, ugdytojas žiūri į ugdyti- 
nį ne tyrinėtojo akimis, kaip psichologas, biologas ar medikas. Jam 
rūpi pažinti ne tik tai, kas ugdytinis tikrumoj yra, bet ir tai, kuo jis 
turi būti, Grynai teorinis augančio Žmogaus pažinimas yra psicho- 
logo, ne ugdytojo dalykas. Ugdytinio prigimties tikrovėje ugdyto- 
jas visados mato ištisą galimų vertybių pasaulį. Jis santykiuoja su 
ugdytiniu kaip su žmogumi, kuris slepia savyje neaprėžtų galimy- 
bių. Dar daugiau, jis nekonstatuoja šitų galimybių kaip gryno fak- 
to, bet jis jaučiasi esąs pašauktas jas paversti realybėmis, apipavi- 
dalinti ugdytinio prigimties tikrovę pagal jos idealą, suteikti jo 
galioms pastovią jo reiškimosi lytį ir nurodyti jam vietą gyvenime. 
Neaprėžtas ugdytinio galimybes ugdytojas pergyvena kaip savo 
uždavinį ir dažnai (motinos atveju) kaip svarbiausią savo gyveni- 
mo darbą. Pedagoginio nusiteikimo asmeniui ugdytinis visados yra 
vertybinis žmogus. E. Sprangeris yra pastebėjęs, kad „kas žmones 
studijuoja tik šaltai, kas juose tiria tik objektyvinę tikrovę, tas ne- 
mato juose snūduriuojančių galimybių, kurios galėtų išsivystyti pa- 
tyrusios bent truputį šilimos“!. Toks šaltas tyrinėjimas yra teorinio 


! Lebensformen, Halle a. s. *1927, p. 196. 

žmogaus nusiteikimas. Teoriniam žmogui yra nesvarbu, kiek jo ti- 
riamame objekte yra „snūduriuojančių galimybių“. Tuo tarpu ug- 
dytojas prarastų esminę savo darbui atramą, jei augančiame Zmo- 
guje šitų galimybių nepastebėtų. Pedagoginio talento esmė ir yra 
ta, kad ji padeda ugdytojui vienu žvilgiu permatyti ugdytinio sie- 
la, ją suprasti ir veikdyti. Pedagoginis genijus dažnai regi didžiau- 
sių vertybių ten, kur kitiems, atrodo, viešpatauja tik didžiausios 
ydos. Bet jis mato jas tik todėl, kad į ugdytinį žiūri meilės akimis ir 
šitoje meilėje paregi ydų nepaliestas sielos gelmes. Ugdytojas su- 
pranta ir apsprendžia augantį žmogų tik todėl, kad jis kartu su juo jaučia 
ir jo vidaus įvykius atgaivina savyje. Ugdytojas pedagoginiame san- 
tykyje apsireiškia kaip simpatijos žmogus pirmykščia šito žodžio 
prasme. W. Dilthey posakis, kad mes „suprantame tik mylėdami“, 
visų pirma tinka ugdytojo veikimui. Be meilės dvasios negalima 
įsibrauti į jaunos sielos gelmes, negalima paregėti paslėptų verty- 
bių ir todėl negalima ugdyti. Pedagoginė meilė yra esminis pedagogi- 
nio santykio elementas. Pedagoginis santykiavimas iš esmės yra mei- 
lės santykiavimas. Ugdytojas myli ugdytinį ne kaip sau lygų, ne 
kaip tobulesnį už save, bet kaip tampantį, dvasiškai skurdų ir neat- 
baigtą žmogų. Jis pasilenkia prie jo, kad jį praturtintų, pamokytų ir 
atbaigtų. Iš kitos pusės, ugdytinis myli ugdytoją kaip savo idealą, 
kaip tą, prie kurio jis stengiasi pakilti, kurio dvasios turtais jis gy- 
vena ir kurio dvasine gyvybe jis minta. Meilės nusiteikimas ugdy- 
tinio sieloje yra tiek pat reikšmingas, kiek ir ugdytojo meilė ugdyti- 
niui. Kur nėra meilės, ten negalima nei ugdyti, nei būti ugdomam. 

Visas tad pedagoginis santykis yra atremtas į grįžtamąją jo na- 
rių meilę. Bet šita meilė savo esmėje - kiekvieno nario atžvilgiu — 
nėra ta pati. Dviasmeniniame meilės veiksme gali būti trejopas 
santykiavimas. Besimylintieji gali keistis dvasinėmis vertybėmis, 
sudarydami tuo būdu „vertybinę bendruomenę“; netobulas as- 
muo gali kilti prie tobulojo, ir galop tobulasis gali pasilenkti prie 
netobulo, kad šį patobulintų. Žmonos ir vyro meilė priklauso pir- 
majai meilės rūšiai, nes sielų vertingumas čia paprastai esti vie- 
nodas arba bent panašus. Mūsiškoje Dievo meilėje apsireiškia antra 


2 E. Spranger. op. cit., p. 378. 

meilės santykio rūšis. Čia mes kylame ligi dieviškumo ir religi- 
niame perkeitime esame net sudievinami. Dievo meilėje mūsų at- 
žvilgiu tobuliausiai pasirodo trečia meilės rūšis. Kai dieviškasis 
Logos įsikūnijo žmogaus prigimtyje, jis pasilenkė prie žmogaus, 
kad jj atpirktų ir išganytų. Pedagoginės meilės santykis priklauso abiem 
pastarosioms meilės rūšims. Ugdytojas ir ugdytinis nesikeičia dva- 
sinėmis vertybėmis, kaip vyras su žmona arba draugai. Ugdytojo 
meilėje ugdytiniui apsireiškia noras tobulinti, noras pakelti augantį 
žmogų iš grynai gamtinio būvio į kultūrinį būvį ir atskleisti jam 
pasaulio bei gyvenimo prasmę. Jeigu apskritai kūrybiniu savo vei- 
kimu žmogus yra panašus į Dievą, tai ugdyme jis yra panašiau- 
sias. Ugdytojas čia tampa simboline ne tik Dievo Kūrėjo, bet ir 
Dievo Apreiškėjo ir Dievo Išganytojo. Pedagoginė meilė ugdyto- 
jo atžvilgiu yra tikroji, Eggersdorferio žodžiais tariant, Heilswille 
am Kinde, 

Tuo tarpu ugdytinio meilėje ugdytojui vyksta atvirkščias pro- 
cesas. Instinktyvus augančio žmogaus noras prilygti suaugusia- 
jam savaime jame žadina norą tobulėti. Gali šitas noras būti net 
nesąmoningas, bet tikrumoj jis visados ugdytinyje yra. Kaip be 
noro tobulinti iš ugdytojo pusės negali būti jokio tikra prasme ug- 
dymo, taip lygiai jo negali būti ir be noro (aiškaus ar paslėpto) 
tobulėti ir ugdytinio pusės. Kas nenori tobulinti, tas augančiai sie- 
lai nieko neduoda: jis gali būti geras psichologas, bet jis negali būti 
geras ugdytojas. Kas nenori tobulėti, tas nenori nieko prisiimti, 
vadinasi, nenori pažadinti savyje išvidinio veiklumo, kuris yra 
būtina sąlyga ugdymo vaisingumui. Noras tobulinti ir noras tobulė- 
ti yra du koreliatyvūs linkimai ir du esminiai pedagoginės meilės (tuo 
pačiu ir pedagoginio santykiavimo) elementai. 

Vis dėlto patys vieni šitie elementai pedagoginio santykiavi- 
mo dar nesukuria. Kad ugdytojo noras tobulinti virstų realiu au- 
gančio žmogaus tobulinimu, reikia, kad ugdytinis atskleistų savo 
sielą, kad jis sutiktų prisiimti į save ugdytojo dvasios pradus, kad 
instinktyvus jo paties linkimas tobulėti virstų realiu išvidiniu veik- 
lumu. Tai įvyksta tik tuomet, kai ugdytinis pasitiki ugdytoju ir kai 


3 Jugendbildung, München, 11933, p. 73. 

jis mato jame įsikūnijusį savo idealą arba bent pergyvena ugdyto- 
ją, kaip šiam idealui atstovaujantį. Tuomet jis atidaro savo vidų, 
klauso ugdytojo žodžių, žavisi jo darbais ir seka jo pavyzdžiu. 
Pasitikėjimas ugdytoju yra būtinas pedagoginio santykio pradas, ku- 
ris psichologiškai parengia ugdytinį realiam tobulėjimui. Kur jo 
nėra, kur ugdytinis žiūri į ugdytoją kaip į sau lygų arba kaip į sau 
svetimą, ten negali būti jokio pedagoginio santykio ir tuo pačiu 
jokio ugdymo. Iš ugdytojo pusės šitą pradą atitinka autoritetas. 
Ugdytinis tik todėl pasitiki ugdytoju, kad jis jaučia (tegul ir labai 
neaiškiai), jog suaugęs Žmogus jam kalba kažko aukštesnio var- 
du, kad tas pats dalykas, kurį jis girdėjo iš savo bendraamžių, 
ugdytojo lūpose įgyja aukštesnės prasmės ir gilesnės sankcijos. 
H. Bergsonas, kalbėdamas apie dorinę pareigą, teisingai yra pa- 
stebėjęs, kad vaikystėje „tėvai ir mokytojai mums atrodė veikią 
kaip atstovai. Mes to aiškiai nesuvokėme, bet už mūsų tėvų ir 
mokytojų mes įspėjome kažką (p. 1) nepaprastą arba, geriau, be- 
galinį, kuris mus slėgė visu sunkumu per jų tarpininkavimą““. 
Bergsonui šitas aukštesnis pradas yra visuomenė. Mums jis yra Zmo- 
gaus idėja. Jai tėvai ir mokytojai atstovauja josios vardu, jie mus 
apsprendžia, ir dėl josios mes jais pasitikime ir esame jiems klus- 
nūs. Ugdytojo autoritetas yra ugdytinio pasitikėjimo pagrindas ir 
dėl to koreliatyvus jojo pradas. Kas vaikui norėtų būti tik vaikas 
ir jaunuoliui tik jaunuolis, tas nustotų buvęs vaiko ir jaunuolio 
siekiamo idealo atstovas, prarastų jo pasitikėjimą ir tuo pačiu liau- 
tųsi buvęs ugdytoju. „Neautoritetingas ugdymas yra nesąmonė“. 
Pedagoginis santykis autoriteto yra tiek pat reikalingas, kiek ir 
vaiko pasitikėjimo, nes giliausia prasme šitas pasitikėjimas yra 
atremtas ne į mokėjimą vaiką suprasti ir su juo susidraugauti, kaip 
manė Elena Key, bet į nepažeistą ir vaiko akyse šventą ugdytojo atsto- 
vavimą aukštesniam pradui. Vaiko pažinimas ir jo draugiškumo įsi- 
gijimas yra tik geras kelias šitam atstovavimui apsireikšti. Darbo 
mokykla ir visa „ugdytinio pedagogika“ teisingai pabrėžė vaiko 
pasitikėjimą ir nurodė kelią šitam pasitikėjimui įsigyti. Bet ji 


* Les Deux sources de la morale et de la religion, Paris, 1932, p. 1-2. 
5 W. Flitner. Systematische Pädagogik, Breslau, 1933, p. 67. 

nesuvokė pasitikėjimo pagrindo. Mokytojo autoritetas, kaip žmo- 
giškojo idealo išraiška, čia buvo sukeistas su ugdytojo nuoširdu- 
mu ir draugiškumu. Ontologinė pasitikėjimo atrama čia užleido vietą 
psichologinei pasitikėjimo sąlygai, kurios negalima neigti, bet kuri 
pedagoginiame santykyje visados lieka tik sąlyga. Šiandien, kada 
vėl pamažu grįžtama į „ugdytojo pedagogiką“, pradedama su- 
prasti, kad tikra ir tobula ugdytojo ir ugdytinio sąveika yra gali- 
ma ne autoriteto išsižadant, bet jį tobulinant, nes tikrumoj ugdo- 
masis autoritetas yra ne tik formalinis dalykas, bet sykiu jis slepia 
savyje didesnį ar mažesnį ugdytinio siekiamo idealo įsikūnijimą. 
Ugdytojo asmenybės pilnatvė iš esmės yra susijusi su ugdomuoju auto- 
ritetu. Tobulinti tad šitą autoritetą reiškia sykiu tobulinti patį ug- 
dytoją ir tuo pačiu gilinti pedagoginį santykį. Ugdytinis atveria 
savo vidų tam, kuriuo labiausiai pasitiki, o labiausiai pasitiki jis 
tuo, kuriame mato geriausiai realizuotą tai, ko jis pats ieško: žmo- 
giškąjį savo idealą. 


3. Pedagoginio santykiavimo pradai 


Pedagoginio tad santykiavimo analizė mums atskleidžia ket- 
vertą pagrindinių jo pradų: autoritetą bei norą tobulinti — iš ugdytojo 
pusės ir pasitikėjimą bei norą tobulėti — iš ugdytinio pusės. Visi jie yra 
susiję vienas su kitu, ir visi jie pedagoginiam santykiui yra būtini. 
Organiškas jų susijungimas padaro, kad pedagoginis santykis virs- 
ta grįžtamąja ugdytojo ir ugdytinio sąveika. Atstovavimas aukš- 
tesniam pradui pažadina ugdytoją kreiptis į ugdytinį ir jį pakal- 
binti. Bet tas pats atstovavimas sukelia ugdytinyje pasitikėjimą ir 
pažadina jo aisakymą. Pedagoginis santykis įvyksta tik tada, kai 
ugdytinis atsako. Bet jis atsako tik tada, kai yra tikrai ir giliai pa- 
kalbinamas arba pažadinamas. Be ugdytojo pakalbinimo ugdyti- 
nis negali atverti savo vidaus. Bet be ugdytinio atsakymo ugdyto- 
jas negali išvystyti tobulinamojo savo veikimo. Ugdytojas 
visuomet pedagoginį santykiavimą arba ugdomąją sąveiką pra- 
deda. Jis yra pirmasis, kuris savo aktyvumu pažadina tebesnau- 
džiančią bręstančio asmens dvasią. Vėliau josios veikimą jis ap- 

sprendžia ir veda tam tikra kryptimi. Bet šitas vėlesnis darbas yra 
galimas tik pačiam ugdytiniui dalyvaujant, tik tada, kai ugdyti- 
nio dvasia jau yra atbudusi, kai ji prisiima ugdytojo pradus, kai ji 
juos perkuria ir sutapdo su asmeniniu savo gyvenimu, vadinasi, 
kai ji realiai tobulėja. Šitoje nuolatinėje sąveikoje išsiskleidžia ug- 
dytinio prigimtis, ir jo dvasia nuolatos aktyvėja. Ugdytinis vis gi- 
liau yra pažadinamas ir vis giliau atsako, kol galop susiformavu- 
si išvidinė jo lytis visą ugdymo darbą paima į savo rankas. Tuomet 
ugdytojas darosi tik patarėjas ir vyresnysis draugas. Bet ligi to 
momento, kuris reiškia subrendimo pradžią, dviejų asmenų sa- 
veika yra ugdomojo veikimo esmė. Tai „draugiškos dviejų valių 
rungtynės““, kur vieno poliaus veikimas yra papildomas išvidi- 
niu antrojo poliaus darbu. Th. Littas net mano, kad „kultūrinis 
ugdymo veikimas reiškia ne ką kita, kaip kiekvieną sykį vis naują 
patarnavimą šitam abipusiam papildymui“?. Surasti naujų būdų 
ir naujų priemonių pagilinti pedagoginei sąveikai, ištirti ugdyto- 
jo ir ugdytinio prigimtį tam, kad būtų galima glaudžiau juodu 
vieną su antru sujungti, ieškoti naujų geresnių kelių pasitikėjimui 
žadinti ir autoritetui apreikšti - štai pedagoginės pažangos pras- 
mė ir uždaviniai. Pedagoginės kultūros išsivystymas reiškia ne 
ką kitą, kaip iš vienos pusės - gilesnį pedagoginio santykiavimo 
pažinimą, iš antros — praktinį šito santykiavimo tobulinimą. Ug- 
domoji sąveika sudaro centrą ir pedagoginės teorijos, ir pedago- 
ginės praktikos, nes ji yra viso ugdomojo veikimo centras. 


4. Pedagoginio santykiavimo bendruomenė 


Pedagoginio santykio nariai nėra schemos, bet gyvi ir konkre- 
tūs žmonės, kurie į ugdomąjį veikimą ateina su savo pažiūromis, 
su savo nusistatymais ir su savo temperamentu. Jie taip pat esti 
apsprendžiami aplinkos ir visuomenės tradicijų. Todėl pedagogi- 
nis santykiavimas, iš viršaus žiūrint, ne visur ir ne visados yra 


* S. Behn. Erzieherische Ideale, Bonn, ?1928, p. 48. 
? Pädagogik, rink. Kultur der Gegenwart. I, IV, Leipzig u. Berlin,?1924. 

vienodas. Asmeninės ir visuomeninės įtakos gimdo daugybę tipų, 
kurių vieni gali būti arčiau idealo, kiti toliau. Bet gali šitie tipai būti 
ir labai įvairūs, gali pedagoginis santykis būti pastovus ar tik epi- 
zodinis, kol jis yra pedagoginis santykis, tol jis visados sukuria ugdytojo 
ir ugdytinio bendruomenę. Sutikdami su Sprangeriu, kad „bendruo- 
menės vieningumas remiasi daiktiškai psichiniu ryšiu““, turėsime 
pripažinti, kad ugdomojoje sąveikoje toks dvilypis vieningumas 
kaip tik ir yra. Ontologinis pedagoginės bendruomenės pagrindas 
yra tasai pradas, kuriam atstovauja ugdytojas ir kurio ieško ugdy- 
tinis; psichologinis pagrindas yra meilė, kuri iš vidaus riša ugdyto- 
ją su ugdytiniu. Iš ano aukštesnio prado kyla ugdytojo autoritetas 
ir ugdytinio pasitikėjimas. Iš meilės kyla ugdytojo noras tobulinti 
ir ugdytinio noras tobulėti. Anas aukštesnis pradas atstovauja 
Sprangerio minimam daiktiniam ryšiui, nes jis yra viršum ugdytojo 
ir ugdytinio, kaip nuo jų abiejų nepriklausanti transcendentine tik- 
rovė, kuri vis dėlto juodu giliausiai riša ir kuriai abu jaučiasi turį 
tam tikrų pareigų. Pedagoginė meilė sudaro psichinį ryšį, nes ji gy- 
vena ugdytojuje ir ugdytinyje kaip imanentinė tikrovė. Be trans- 
cendentinės jungties pedagoginė bendruomenė virstų draugišku- 
mu. Be imanentinės jungties ji būtų idėjinė bendruomenė, kaip 
mokslininkų ar menininkų rateliai. Ontologinis ir psichologinis pe- 
dagoginio santykio pradas apsaugo jį nuo abiejų vienašališkumų. 
Ugdomoji bendruomenė suima į save ir idėjinį dviejų asmenų ben- 
drumą, ir sykiu sujungia juodu dvasinės meilės ryšiais. Ugdytojas 
nėra ugdytiniui tik draugas ir tik globėjas. Jis yra sykiu jam bendra- 
mintis, bendradarbis, kuris augančiam žmogui ne tik vadovauja, bet 
ir pats sykiu ieško tiesos, pats sykiu lavinasi, pats dorinasi ir kuria, 
Čia įvyksta tos S. Behno minimos draugiškos rungtynės, iš kurių iš- 
auga pastovi ugdytinio lytis ir kuriose tobulėja pats ugdytojas. 

Vis dėlto net ir šitame idėjiniame bendravime ugdytojo dėmesys 
yra daugiau nukreiptas į ugdytinį negu į idėją, kurios juodu abu ieš- 
ko arba kurią juodu abu aiškina. Ugdytojo bendradarbiavimas daikto ar 
idėjos tyrime tarnauja ne daiktui ar idėjai, bet ugdytiniui. Pedagoginiame 
santykyje suaugęs Žmogus visados yra, pasak Rousseau, „visas prie 


š Psychologie des Jugendalters, Leipzig, '* 1932, p. 141. 

vaiko“. Ugdomasis veikimas, tegul jis apsireikštų ir lavinimo funkci- 
ja, renkasi savo objektu ne idėją, bet augantį žmogų. Idėja čia tarnau- 
ja tik kaip jungtis, kaip pagrindas, o dažnai tik kaip priemonė. Pati 
tikroji pedagoginė sąveika visados vyksta tarp gyvų ugdytojo ir ugdytinio 
asmenų. Ugdomoji bendruomenė apima ne vieną kurią sritį, bet visą 
ugdytojo ir ugdytinio būtybę, nes ji yra ne tik ontologinė, bet ir psi- 
chologinė bendruomenė. Abu josios nariai čia dalyvauja visa savo pri- 
gimtimi ir esti rišami kaip realūs asmenys, kaip dviejų skirtingų funk- 
cijų žmonės, bet ne kaip mokslininkai, dorovininkai ar menininkai. 
Kiekvienas partikuliarinis nusistatymas yra priešingas ugdomajam 
veikimui, kuris turi apimti visą prigimtį ir visą gyvenimą. Pedagogi- 
nės bendruomenės pilnatvė yra esminė josios žymė. Štai dėl ko ją Spran- 
geris ir vadina Wesensgemeinenschaft, nes ji apima asmeninio verty- 
bių pergyvenimo visumą '*. Kiekvienas dalinis santykiavimas, kuris 
renkasi tik vieną kurią ugdytinio prigimties sritį, negali būti tikra 
prasme ugdomoji bendruomenė. Specialusis lavinimas, jeigu jis vie- 
nokiu ar kitokiu būdu nepaliečia viso ugdytinio, virsta savotiška dresūra, 
bet jo negalima vadinti tikra prasme ugdymu. Kiekviena ugdymo 
funkcija kyla iš viso asmens ir apima visą asmenį. Herbartas intuity- 
viai suprato šitą pagrindinį ugdomojo veikimo dėsnį ir todėl, nors 
pats linkoį pedagoginį intelektualizmą, proto lavinime teisingai įžiū- 
rėjo ryškų auklėjamąjį momentą. Erziehender Unterricht yra Herbarto 
pedagogikos formulė. Arba kiekviena ugdomojo veiksmo funkcija apima 
visą žmogų, arba ji nėra ugdymas. Kitokios išeities čia nėra. Specialusis 
mūsų amžiaus lavinimas dažnai užmiršta šitą dėsnį ir todėl jis duo- 
da daug intelektualiai išdresiruotų individų, bet labai maža iSlavinty 
asmenų. Jame nėra tikro pedagoginio santykiavimo, jame negimsta 
tikra ugdomoji bendruomenė, nes ugdytojo dėmesys čia yra nukreip- 
tas ne į augantį asmenį, bet tik į vieną jo prigimties sritį. Grynas spe- 
cialusis lavinimas skaldo žmogaus būtybę ir tuo būdu susikerta su 
giliausiai suprastu ugdymu. Pedagoginė mūsų amžiaus praktika tu- 
ri per daug grynos specializacijos, o per maža ugdymo dvasios. Štai 
dėl koji gamina daug pakrikusių natūrų ir štai dėl ko mes pasigen- 
dame asmenybių. 


* Op. cit., p. 141. 

UGDYTOJAS IR UGDYTINIS 


Ugdymo filosofijos studija 
vykdančiosios ugdymo priežasties klausimu 


1. Ugdymas, kaip tarpasmeninė difuzija 


Ugdytojas ir ugdytinis yra ne tik skirtingi savo funkcijomis, 
bet ir atskirti savo prigimtimi. Pedagoginė sąveika yra padalinta 
tarp dviejų asmenų. Ugdymo objektas yra asmuo, vadinasi, būty- 
bė, turinti savą pasaulį, egzistuojanti pati savyje ir pati sau. Tai 
suppositum rationale arba substantia completa ir incommunicablis. Jo- 
sios negalima formuoti kaip medžiagos: skaldant, pridedant arba 
atimant. Išviršinis techniškas veikimas čia neturi jokios prasmės. 
Kiekviena ugdytojo įtaka, kiekvienas suaugusio žmogaus veiki- 
mas čia gali eiti tik per ugdytinio vidų ir gali kristalizuotis tik jo 
viduje. Todėl savaime kyla klausimas: kokiu būdu ugdytojo veiki- 
mas pasiekia ugdytinio vidų? Kokiu keliu eina ugdytojo įsakymai, 
patarimai, pabarimai, paskatinimai ir pavyzdžio įtaka? Kokiu bū- 
du du atskiri asmenys - du pasauliai — suartėja, susijungia ir pra- 
deda daryti vienas antram savotiškos įtakos? Kokiu keliu visų pir- 
ma eina ugdomoji įtaka? 


Atsakymas gali būti tik vienas: ugdytojo veiksmas pasiekia ugdy- 
tinio vidų tarpasmeninės difuzijos keliu. Tarp ugdytojo ir ugdytinio 
atsiranda tokia pat sąveika, kaip ir apskritai tarp žmogaus ir žmo- 
gaus arba tarp atskiro individo ir ištisos žmonių grupės. Gamtos 
mokslai šiandien yra patyrę, kad kiekvieną medžiagos atomą su- 
pa elektromagnetinis laukas, kad šitame lauke veikiančios jėgos 
riša vieną atomą su kitu, sudarydamos tuo būdu molekules ir iš- 
tisus medžiagos kompleksus. Atomas gyvena savą gyvenimą. Ak- 
mens gabalo struktūra yra visai nepanaši į atomo struktūrą. Bet 


450 


—————— —— | 


šitas akmens gabalas nesubyra į atomus tik dėl to, kad vieno 
atomo elektromagnetinis laukas susisiekia su kito atomo tokiu 
pat lauku ir kuria nuolatinę jėgų srovę, trykštančią iš atomo vi- 
daus ir jungiančią atomus iš viršaus. Negyvosios medžiagos 
struktūroje mes randame bendruomenės gyvenimo šešėlį. Šian- 
dien taip pat linkstama manyti, kad aplinkui kiekvieną gyvą pa- 
darą esama gyvybinio lauko’, kuriuo jis susisiekia su kitais, ku- 
riame vyksta visas jo gyvenimas ir tam tikromis srovėmis 
spinduliuoja į aplinką. Gyvo sutvėrimo, kaip ir atomo, vidus nėra 
izoliuotas. Jis pereina į gyvybinį lauką, o iš čia patenka į kitų 
gyvų būtybių vidų. Sensityvinis pasaulis yra pilnas tokių gyvy- 
binių bangavimų. Žmogui šitas dėsnis tinka trejopu būdu. Žmo- 
gus yra ir medžiaga, vadinasi, turi elektromagnetinį lauką; jis 
yra ir gyvūnas, vadinasi, turi gyvybinį lauką; jis yra galop dva- 
sia, vadinasi, turi dvasinį lauką, kurio buvimas šiandieninei psi- 
chologijai yra visai aiškus. Visi metapsichiniai dalykai kaip tik 
ir vyksta šito dvasinio lauko sferoje. 

Šitie trys laukai arba, tiksliau, šitas vieningas psichofizinis lau- 
kas kaip tik ir kuria tąją, pasak D. V. Hildebrando, „tarpasmeninę 
sferą“*, kuria sklinda asmens gyvenimas. Ji yra tarsi tiltas, jungiąs 
tąsias „nesivienijančias substancijas“ (substantias incommunicabi- 
les), be kurio jos liktų izoliuotos kiekviena savyje ir be kurio būtų 
negalima jokia bendruomenė. Kiekvienas žmogaus gyvenimo įvy- 
kis, tegul jis kiltų ir iš slapčiausių dvasios gelmių, visų pirma iš- 
plinta jo paties būtybėje, o paskui, tarpasmeninės sferos arba psi- 
chofizinio lauko padedamas, pereina ir į kitų asmenų vidų. 
Dvasios įvykiai daro įtakos vaidiniams, šie sujudina mūsų nervų 
sistemą ir dvasią, tarsi išeina į kūno paviršių. Kiekvieną, net ir 
labiausiai abstrakčią idėją, net ir labiausiai slaptą mintį mes per- 
gyvename visa savo būtybe: savo kalba, savo gestais, savo veido 
išraiška, savo elgimusi ir judesiais. Iš mūsų paviršiaus visados 
kalba mūsų vidus. Tai yra vad. psichinė difuzija, arba bet kurio 


1! Plg. R. Woltereck. Grundzüge einer allgemeinen Biologie, Stuttgart, 
1932. 
2 Plg. Metaphysik der Gemeinschaft, Augsburg, 1930. 

mūsų vidaus įvykio išplitimas visoje mūsų būtybėje. Jeigu žmo- 
gus neturėtų minėto psichofizinio lauko, šita psichinė difuzija būtų 
vienintelė: ji pasiektų kūno paviršių ir sustingtų. Bet tikrumoj taip 
nėra. Tikrumoj mūsų vidaus gyvenimas nuo mūsų kūno pavir- 
šiaus pereina į psichofizinį lauką, iš jo sklinda į kitų žmonių to- 
kius pat laukus, pasiekia jų būtybę ir juos priverčia gyventi tuo, 
kuo ir mes gyvename. Psichinė difuzija tolimesnėje eigoje virsta tar- 
pasmenine difuzija: mūsų asmens gyvenimas per tarpasmeninę sferą 


pereina į kitų asmenų vidų ir asmeninius mūsų pradus perkelia į ° 


jų dvasią. Mes ne tik apreiškiame save, mes ir priimame kitų įta- 
ką įspūdžių, jausmų ir idėjų pavidalu. Žmonių gyvenimas, jų mąs- 
tymas ir likimas, jų kaltės ir atsakingumas yra daug bendresnis 
negu paprastai manoma. Taip kuriasi visuomenės psichologija, 
taip plinta įvairūs papročiai, mados, naujos idėjos ir teorijos. 
Taip plinta ir ugdomoji įtaka. Pedagoginiame veikime tarpas- 
meninė difuzija yra dar našesnė ir dar vaisingesnė, nes ji čia turi 
gerą atramą ypatingoje ugdytojo ir ugdytinio prigimties struk- 
tūroje. F. X. Eggersdorferis yra pastebėjęs, kad „ugdymas yra 
audinys tam tikrų veiksmų, kurie plaukia iš ugdytojo vieno vie- 
nintelio nusistatymo“ Šitasai nusistatymas yra meilės nusistaty- 
mas. Ugdytojas veikia visu savo asmeniu, kurio gelmėse glūdi 
meilė augančiam žmogui ir noras jam padėti. Tokia meilės ap- 
spręsta ugdytojo prigimties strūktūra yra ypatingai palanki psi- 
chinei, o ne nuosekliai ir tarpasmeninei difuzijai. Žmogus, kuris 
veikia iš meilės, daug greičiau išspinduliuoja savo vidų į aplinką 
negu tas, kuris yra vedamas naudos (ekonominis žmogus), idėjos 
(teorinis žmogus) arba galybės (jėgos žmogus).* Tarpasmeninė sfe- 
ra tarp ugdytojo ir ugdytinio yra daug platesnė negu tarp kurių 
kitų asmenų. Čia stovi vienas priešais antrą ne du subrendusios 
prigimties ir nusistojusio charakterio žmonės, bet iš meilės vei- 
kiąs subrendęs asmuo piešais nesubrendusi, neišsivysčiusį asme- 
nį, kurio prigimtis lyg kempinė godžiai sugeria visa, ką tik spėja 
patirti. Jeigu meilė verčia ugdytoją gausiai duoti, tai bręstanti pri- 


3 Jugendbildung, München, * 1933, p. 9. 
1 Plg. E. Spranger. Lebensformen, Halle a. S., 71930. 

gimtis verčia ugdytinį dar gausiau ieškoti. Ugdytinis, be abejo, 
turi ir savą individualybę, kuri savaip laužia ateinančias įtakas, 
kaip prizmė laužia saulės spindulį. Bet savo veikime ji dar neturi 
pastovios lyties, ji dar josios tik ieško, todėl ieško sykiu ir medžia- 
gos, kuri šitą lytį suformuotų. Nenumaldomas vaiko noras žaisti 
ir visas brendimo metų sąmyšis savo esmėje yra ne kas kita kaip 
pačios prigimties bandymas surasti augančiam žmogui jo veiki- 
mo lytį irjo vietą gyvenime. Prigimtis čia eksperimentuoja pati su 
savimi, kad galop sukurtų pastovią formą, kuria turės reikštis vi- 
sas būsimo Žmogaus gyvenimas. Bręstančio asmens imlumas 
(Einpfänglichkeit) yra surištas su pačia brendimo esme. Ugdytojo 
veikimas, lengvai išplintąs dėl ypatingos jo prigimties struktūros, 
esti godžiai sugeriamas imlios ugdytinio prigimties. Ugdytinis da- 
rosi tarsi ugdytojo pagautas. Jis pradeda gyventi ugdytojo gyve- 
nimu, jis atbaigia savyje dvasinius jo aktus, jame pamažu kristali- 
zuojasi asmeniniai ugdytojo pradai. Šitas vyksmas dažnai esti labai 
lėtas. Kartais tik po keliolikos metų mes patiriame, ką esame lai- 
mėję iš to ar kito ugdytojo. Bet jis gali būti ir staigus; jis gali virsti 
tikra dvasine revoliucija, jei svarbus ugdytojo žygis randa ugdy- 
tinio sieloje ypatingai gyvą imlumą, arba F. Copei terminais sa- 
kant, „vaisingą momentą“ ® 

Ugdomasis veikimas yra galimas tik todėl, kad žmogus suge- 
ba savo vidaus gyvenimą perkelti į kito asmens vidų ir pats pri- 
imti aplinkos įtakas. Ugdymas visų pirma apsireiškia kaip tarpasme- 
ninė difuzija. Psichofizinis laukas, arba tarpasmeninė sfera, įjungia 
ugdomąjį veiksmą į tarpasmeninės difuzijos kategoriją ir tampa 
materialine jojo atrama. „Tikslingos įtakos, sako O. Willmannas, 
liktų tik agregatas, jei ištisa eilė tarpininkų, glūdinčių gyvenimo 
bendruomenėje, nesudarytų joms atramos ir nepalaikytų jų ne- 
nutrükstamumo (Kontinuität)” 7 Ugdytojo patarimai, nurodymai 
ar įsakymai stengiasi daryti tiesioginės ugdytiniui įtakos ir pa- 
teikti tiesiog į jo vidų. Betjie visados yra tik vienkartiniai veiksmai, 


5 Plg. E. Spranger. Psychologie des Jugendalters, Leipzig, ©1932, p. 40. 
* Plg. Der fruchtbare Moment im Bildungsprozess, Leipzig, 1930. 
" Didaktik als Bildungslehre I, Braunschweig, 1903, p. 19. 

tik ugdomosios įtakos mazgai, tik centrai nuolatinėje ugdytojo ir 
ugdytinio sąveikoje. Tuo tarpu bręstąs žmogus yra ugdomas ne 
tuo, kad jis kartais yra patariamas, pataisomas, nurodomas ar įsa- 
komas, bet tuo, kad jis gyvena nuolatinėje ugdytojo įtakoje, kad jis 
nuolatos, pasak E. Sprangerio, yra susižavėjęs jį viršijančia ugdy- 
tojo galia. Ugdomojo veiksnio nenutrūkstamas yra viena iš esminių 
jo žymių. Katalikų kovos už konfesines mokyklas tikrumoj yra ko- 
vos už ugdomojo veiksmo nenutrūkstamumą. Mokyklos darbas 
turi būti tik vienas iš svarbesnių mazgų nuolatinėje ugdomojoje 
įtakoje, kuri prasideda konfesinėje šeimoje, eina per konfesinę mo- 
kyklą ir baigiasi konfesinėje bendruomenėje. Kai šitas nenutrūks- 
tamumas esti suardomas, kai į vienos rūšies įtaką įsimaišo hete- 
rogeninių pradų, tada ugdymas nebetenka savo galios, ir jo 
veikimas nebepasiekia ugdytinio prigimties gelmių. Štai dėl ko 
yra visados reikalaujama, kad atsitiktinių veiksnių įtaka būtų su- 
derinta su pašauktųjų veiksnių įtaka, o dar labiau, kad sutarimas 
viešpatautų šių pastarųjų darbe. 

Ugdymo veiksnių sutarimas ugdomojo veiksmo nenutrūksta- 
mumą kuria. Bet jį palaiko tarpasmeninė difuzija. Samoningus ug- 
dytojo veiksmus tarpasmeninė sfera sujungia į vieną vieningą ir 
nuolatinę srovę, kuria ugdytinis esti apgaubiamas ir formuojamas. 
Bręstąs žmogus yra ugdomas ne tik oficialiais momentais, kada jis 
yra mokomas, skatinamas ar patariamas, bet ir tąja nesąmoninga 
įtaka, kuri plaukia iš ugdytojo žodžių, iš jo balso, iš jo gestų, iš viso 
jo privataus ir kasdieninio gyvenimo, kurio ugdytinis nemato, bet 
kuris pas jį ateina žinių, gandų ir net prasimanymų pavidalu. „Ši- 
tasai irracionalus momentas, šitasai laukimas ir klausymas, šitasai 
sekimas ir susitikimas, kuris ugdomojo plano tiesiąją paverčia gy- 
venimo apspręsta kreivaja, būtinai priklauso prie ugdymo“ * Ofi- 
ciali ugdytojo ir ugdytinio sąveika gali būti vaisinga tik tada, kai ji 
yra panerta į plačią tarpasmeninės difuzijos srovę, kai ji yra josios 
gaivinama, palaikoma, jungiama ir kai ji sudaro reflektyvinį šitos 
srovės apžvelgimą. Ugdomoji įtaka eina ne kvantais, kaip šiluma, 
pasak Plancko teorijos, bet nuolatine nepertraukiama tarpasmeni- 


8 J. Cohn. Befreien und Binden, Leipzig, 1926, p. 19. 


ne srove, tarpininkaujant trilypiam žmogaus būtybės laukui. Sa- 
moningi momentai yra sustojimai, refleksijos, apžvalgos, šitos sro- 
vės pasukimai ir sutvarkymai. Jie, kaip netrukus matysime, yra bū- 
tini. Jie išskiria ugdymą iš bendros tarpasmeninės difuzijos. Bet 
įtakingi jie darosi tik šitos srovės gaivinami ir jungiami. Tarpasme- 
ninė difuzija yra būtinas materialinis ugdymo pagrindas. 

Nagrinėdami ugdymą tik kaip tarpasmeninę difuziją, nerasi- 
me jame tikra prasme nei subjekto, nei objekto. Tas pats žmogus 
čia yra ir ugdytojas, ir ugdytinis, nes jis sykiu daro kitiems įtakos 
ir pats josios iš kitų patiria: jis formuoja ir sykiu yra formuotojas. 
Subjekto-objekto priešginybė čia tarsi ištirpsta, ir ugdymas pasi- 
daro pagrindinė visų žmonių sąveikos funkcija. 

Šitaip ugdymą supranta fenomenologine, arba geriau asimiliaci- 
jos pedagogika, kurios žymiausias atstovas yra E. Krieckas. Kriec- 
kas, atsiremdamas į Husserlio fenomenologinį metodą, yra ban- 
dęs suvokti ugdymo esmę nepriklausomai nuo filosofijos ir tuo 
būdu sukurti autonominį pedagogikos mokslą. Šita esmė jam ir 
yra ta, kad ugdymas esąs asimiliacija. Pedagoginio veikimo savotiš- 
kumas esąs tas, kad ugdymas kyląs ne iš sąmoningo ir tikslingo 
Žmogaus nusistatymo, bet esąs pirmykštė tarpasmeninės sąvo- 
kos funkcija. „Ugdymas, sako Krieckas, yra visur ir visada žmo- 
nijoje vykstanti dvasinė funkcija; ugdymas visur ir visada yra pir- 
mykštis vyksmas. Jis yra suponuojamas kaip pirmykštis faktas. 
Kaip religija, teisė, kalba, bendruomenė ir valstybė kilo ne iš ku- 
rių nors sąmoningų ir tikslingų nusistatymų, bet visuomet žmo- 
nijoje buvo, taip ir ugdymas... Visos gyvenimo funkcijos ir gyve- 
nimo normos pačiu savo veikimu ir savo buvimu kildina ugdomąjį 
veikimą“? Del to Krieckui „ugdymas yra kiekviena rūšis žmo- 
gaus formavimo arba apipavidalinimo, kuris kyla iš dvasinės įta- 
kos“!?, Ugdytinis savaime asimiliuoja šitą įtaką, darosi panašus į 
tuos, kurie jį apsupa, ir taip jis yra ugdomas. Planingas, organiza- 
cinis ir tikslingas ugdymo pobūdis yra tik atsitiktinis jo elemen- 
tas, tik šalutinė jo apraiška. 


* Philosophie der Erziehung, Jena, 1930, p. 3. 
"Op cit., p. 75. 

Savaime aišku, kad šitoje teorijoje ugdymas sutampa su tar- 
pasmenine difuzija. Tarpasmeninė difuzija čia yra ne ugdymo pa- 
grindas, ne toji plati srovė, kurioje esama ir ugdomosios įtakos, 
bet pati ugdymo esmė, pati ugdomoji įtaka. Ugdymo sąvoka čia 
apima kiekvieną žmonių sąveiką ir tuo pačiu netenka savo cha- 
rakterio. Reikia sutikti, kad kiekvienas ugdymas yra tarpasmeni- 
nė difuzija. Bet negalima sutikti, kad kiekviena tarpasmeninė di- 
fuzija jau tuo pačiu būtų ir ugdymas. Šitą skirtumą būtinai reikia 
padaryti, jei norime išgelbėti ugdymo sąvokos aiškumą ir ugdy- 
mo praktikos reikšmingumą bei atsakingumą. Tarpasmeninė sfe- 
ra yra pagrindas sklisti ne tik pedagoginei, bet ir kiekvienai kitai 
įtakai, kuri dažnai žmogaus neformuoja, bet jį ardo ir gadina. Ma- 
dos viliojimai, politinių vadų demagogija, reklamų hipnozė - vi- 
sa maišosi tarpasmeninėje sferoje su šventųjų pavyzdžiais ir išga- 
ningomis idėjomis. Mes gyvename įtakų chaose, kuris, ypač mūsų 
laikais, plüste užplūsta sielą, jog ji galop pradeda nebesiorientuo- 
ti, pradeda nebeskirti, kas gera ir kas bloga, kas šventa ir kas nuo- 
dėminga. Vadinti visa tai ugdymu reiškia ugdymo sąvoką suplakti 
su kiekvienu Žmogaus dvasios kaitaliojimu. Krieckas yra teisin- 
gai supratęs, kad mus keičia visa ir visada. Netir menkiausi įspū- 
džiai, net ir abstrakčiausios idėjos skverbiasi, prof. de Munnync- 
ko žodžiais tariant, į slaptą mūsų psichikos konstrukciją, ir mes 
dažnai nežinome, iš kur atsirado šitas ar anas noras, šita ar ana 
mintis. Bet visas šitas įtakas laikyti ugdymu nėra jokios prasmės. 
Jau paprastas patyrimas parodo, kad kaip tik ugdymu mes sten- 
giamės šitas, dažnai nepageidaujamas, įtakas atsverti. Ugdymą 
mes laikome priešginybe to, kas savaime ateina į mūsų vidų ir ne 
kartą sugriauna tai, kas ten buvo pastatyta. Ugdymą mes visados 
laikome vertybiniu veikimu, vadinasi, tokiu darbu, kuris iš esmės 
yra surištas su žmogaus tobulinimu, realizuojant jame ištisą verty- 
bių eilę. Paprastas žmogaus keitimas, kuris neturi su vertybėmis 
jokių ryšių arba kuris šitas vertybes net griauna, nėra ir negali 
būti ugdymas. Krieckas kaip tik ir yra nepastebėjęs ugdymo ver- 
tybinio charakterio, kurį taip smarkiai ir visai teisingai yra pabrė- 
Zusi kultūrpedagogika. Tarpasmeninė difuzija keičia žmogų. Bet 
ne visados ji jį keičia vertybių linkui. Dėl to ji ne visados yra ug- 

dymas. Ugdymas yra tik viena, gana siaura tarpasmeninės difu- 
zijos sritis. Turtingoje, įvairioje ir didele dalimi chaotiškoje tar- 
pasmeninėje sferoje esama savotiškų įtakų, kurias mes vadiname 
ugdymu. Jos skiriasi nuo kitų tuo, kad jos yra skleidžiamos sąmo- 
ningai ir tikslingai, kad jos nėra tik savaimingas asmens atsivėri- 
mas, bet planingas subrendusios dvasios perkėlimas į nesubren- 
dusį asmenį. Tiesa, šitas procesas visados pasigelbsti tarpasmenine 
difuzija. Bet jis niekados su ja nesutampa. Jis visados esti iškilęs 
aukščiau už ją, nes jis yra vadovaujamas pedagoginio ethos. Peda- 
goginis ethos išskiria ugdymą iš bendros tarpasmeninės difuzijos 
ir atskleidžia savotišką jo pobūdį. 


2. Ugdymas, kaip sąmoningas ir tikslingas veikimas 


Suaugęs Žmogus ne visados yra ugdytojas, ir augąs žmogus 
ne visados yra ugdytinis. Tiesa, tarpasmeninė difuzija tarp jų esti 
nuolatos. Mes visi gyvename tarpasmeninėje sferoje, visi darome 
įtakos ir visi josios patiriame, todėl Kriecko nuomone, visi ugdo- 
me ir visi esame ugdomi. Bet kad šitoje nepertraukiamoje sąvei- 
koje atsirastų tikras pedagoginis veikimas, kad tarpasmeninė di- 
fuzija taptų tikra prasme ugdymu, reikia tam tikrų sąlygų, tam 
tikro išvidinio nusiteikimo: ugdytojui, kad jis pakiltų aukščiau už 
nesąmoningą tarpasmenine sferą ir iš veiksnio taptų veikėju; ug- 
dytiniui, kad jis liautųsi buvęs palaidų įtakų tiltu ir taptų ugdyto- 
jo veiksmą koncentruojančia jėga. Kol suaugęs žmogus svaido savo 
įtaką į visas puses be plano ir be tikslo, tol jis yra tik tarpasmeni- 
nės difuzijos veiksnys, bet ne ugdymo veikėjas. Kol augąs žmo- 
gus leidžia per savo vidų chaotiškas patirtis, ilgiau ties jomis ne- 
sustodamas ir jų neperkurdamas, tol jis yra tik tarpasmeninės 
difuzijos veikinys, bet ne ugdymo objektas. Nesamoningas, pa- 
laidas, neplaningas ir netikslingas suaugusio žmogaus santykia- 
vimas su nesuaugusiu žmogumi yra tik paprasta, kasdieninė, bet 
ne pedagoginė sąveika. 

Pedagogine sąveika ji gali virsti tik tada, kai suaugusio ir ne- 
suaugusio asmens santykiavime atsiranda, W. Flitnerio žodžiais 

tariant, savas stilius". Gali žmogus būti gabus ar negabus, opti- 
mistas ar pesimistas, kūrybiškas ar pedantiškas, kai jis veikia kaip 
ugdytojas, jis veikia savotiškai, kitaip negu tada, kai nejaučia sa- 
vyje pedagoginės sąžinės balso. Pedagoginėje situacijoje kiekvie- 
nas pergyvena save kaip aukštesnio prado atstovą, kaip idealinių 
normų reiškėją, kuris apsprendžia ugdytinį ne pagal siaurą indi- 
vidualinį savo nusistatymą, bet pagal aukštesnę valią, vis tiek, ar 
ji bus pilnutinio žmogiškumo, ar tautos, ar valstybės, ar galop Die- 
vo valią. Kiekvienas ugdytojas jaučiasi esąs pašauktas, atsakin- 
gas, vadinasi, turįs tam tikrą misiją ir tam tikrą paskyrimą. „Ug- 
dymo procese, sako E. Sprangeris, viršum ugdytojo ir ugdytinio 
stovi aukštesnis trečiasis pradas, kuriam tarnauti jie abu yra įpa- 
reigoti, kurio dvasia jie abu yra vienas su antru surišti“. Galima 
šitą trečiąjį pradą suprasti ir pergyventi labai įvairiai. Komunisti- 
nei pedagogikai jis bus klasė ir josios reikalai; nacionalistinei pe- 
dagogikai - tauta, kaip vitalinis ir kaip dvasinis vienetas; huma- 
nistinei pedagogikai - žmoniškumo idėja (W. Humboldt); religinei 
pedagogikai - Dievas. Bet net ir labiausiai priešingos ugdymo kryp- 
tys sutinka, kad tokio trečiojo prado esama ir kad ugdytojas veikia 
ne savavališkai, ne kaip privatus ir neatsakingas asmuo, bet kaip šito 
prado reikalavimų vykdytojas. Tikras ugdytojas yra amžinų verty- 
bių skelbėjas“®. Štai dėl ko visi didieji žmonijos auklėtojai, kaip 
Pitagoras, Sokratas, Platonas, Pestalozzis, arba patys save laikė 
pranašais ir pašauktaisiais žmonių vadais, arba jų darbuose buvo 
jausti tasai trečiasis pradas, kuris yra daugiau negu paprasto gy- 
venimo reikalavimai. Jis davė jiems jėgos, jis pagrindė jų autorite- 
tą ir sykiu apsprendė visą jų veikimą tam tikru būdu, tam tikra 
lytimi, tam tikru stiliumi. Atstovavimas aukštesnei valiai pakelia 
žmogų viršum siauros jo individualybės, išlaisvina jį iš jo paties 
kaprizų ir visiems jo darbams įspaudžia antasmenine žymę. Ar 
ugdytinis kreipiasi į nomadų giminės motiną, ar į Pestalozzį, ar 


“ Systematische Pädagogik, Breslau, 1933, p. 52. 

* Umriss der philosophischen Pädagogik, „Intern. Ztr. f. Erziehungs- 
wissenchaft“, 1933/34, p. 333. 

3 W, Sauer. Sozialphilosophie, Berlin, 1929, p. 333. 

jis nori sužinoti techninį ar metafizinį dalyką, kiekvienu atveju 
ugdytojo, kaip ugdytojo, atsakymas esmėje bus tas pats. Kai tik su- 
brendęs žmogus atsiduria pedagoginėje situacijoje, kai tik jis pa- 
sijaučia veikiąs kaip ugdytojas, tuojau jo veikimas įgyja savotišką 
pobūdį, tąjį minėtą „savą stilių“, kurį mes vadiname pedagogi- 
niu ethos. Pedagoginis ethos kaip tik ir yra pedagoginės situacijos ky- 
lanti ir į aukštesnį pradą atsirėmusi pastovi lytis, kuria reiškiasi subren- 
dusio žmogaus, kaip ugdytojo, veikimas. Šita lytis padaro, kad visi 
ugdytojo atsakymai, visos jo reakcijos, visa jo elgsena, net žodžiai 
ir gestai, esti lenkiami tam tikra kryptimi, pažymimi tam tikru 
autoritetu ir iškeliami iš paprastos kasdieninės sąveikos. Kur to- 
kios pastovios lyties nėra, kur žmogaus veikimas nekyla iš peda- 
goginės sąžinės ir nesikristalizuoja pedagoginio ethos pavidalu, 
ten nėra tikro ugdymo veikėjo ir sykiu nėra tikro ugdymo. 

Pedagoginio ethos apraiškos gali būti labai įvairios. Jos priklau- 
so nuo ugdytojo individualybės, nuo krašto, amžiaus ir tautos po- 
būdžio. Pitagoro mokykloje pirmojo laipsnio mokiniai tylėjo ir 
klausė. Tuo tarpu Sokratas net ir vergus paskatindavo klausimais, 
o pačią problemą jie turėdavo išsiaiškinti ir formuluoti patys. Ry- 
tai ugdytojo asmenyje mato realų aukštesnio prado įsikūnijimą. 
Vakarams ugdytojas yra tik šito prado atstovas. Viduriniais am- 
žiais ugdytojas veikė Dievo vardu. Ugdymas tuomet buvo teocen- 
trinis. Renesanso ugdytojas atstovavo žmoniškumo idealui. Da- 
bartinės Rusijos ugdyme vyrauja ekonominis, dabartinės 
Vokietijos - vitalinis motyvas. Kitaip ugdo mahometonai ir kata- 
likai, kitaip aristokratai ir proletarai, kitaip miesto ir kaimo žmo- 
nės. Bet, nepaisant visų šitų skirtybių, kurios gali būti net ir labai 
žymios, pedagoginis ethos visais laikais ir visuose kraštuose turi 
vieną bendrą žymę, būtent pedagoginę intenciją. Kur tik yra tikras 
ugdymas, kur tik suaugęs žmogus veikia kaip ugdytojas, ten visa- 
dos yra ir noras ugdyti. Tikras pedagoginis charakteris atsiranda 
tik dėl sąmoningos ugdomosios valios“. Pedagoginė intencija yra 
esminė ugdytojo žymė ir tuo pačiu esminis ugdomojo veikimo pradas jo 
subjekto atžvilgiu. 


NE, Spranger. Op. cit., p. 172. 

Esmėje pedagoginė intencija yra tokia pat ir primityvaus žmo- 
gaus ugdyme, ir Sokrato bei Platono darbuose. Be abejo, pedago- 
ginė refleksija gali ją tobulinti ir gryninti, gali joje surasti ištisą 
ugdytojo pareigų skalę, gali ją formuoti pedagoginio imperatyvo pa- 
vidalu (E. Abb), bet iš esmės ji josios nekeičia. Žmogus tampa ug- 
dytoju ne dėl refleksijos, bet dėl intencijos. Refleksija yra būtina ug- 
dymo pasisekimui ir pažangai. Bet ji nebūtina pedagoginiam ethos. 
Pedagoginės intencijos pagrindas ir esmė visados yra ta pati: Hai 
nusistatymas tobulinti bręstantį žmogų. Tai ugdytojo darbo kryptis, 
kad „kitam, kaip tampančiam, būtų pagelbėta įsigyti jėgos gyve- 
nimui tvarkyti, pakilti ligi aukštesnio dvasinio supratimo bei ver- 
tybinio apipavidalinimo ir susirasti gilesnį dorinį pradą““. Ug- 
domasis veikimas jo subjekto atžvilgiu nėra iracionalus vyksmas, 
bet sąmoningas pasilenkimas prie netobulo, kūniškai ir dvasiškai 
skurdaus žmogaus, kad jį patobulintų ir praturtintų. Ugdytojas, 
kaip ugdytojas, žino, kad jis yra pašauktas tobulinti, kad jo įtaka 
formuoja nesubrendusį asmenį ir jį veda tam tikro idealo krypti- 
mi. Gali šitas žinojimas būti tik intuityvus, gali jis apsireikšti išti- 
sa ugdymo filosofija, iš esmės čia niekas nekinta. Ugdomasis vei- 
kimas jo subjekto atžvilgiu visados yra sąmoningas veikimas. Be 
sąmoningumo ir tikslingumo - aiškaus ar tik nujaučiamo — pedagogi- 
nė intencija nėra įmanoma. Šitos dvi žymės išskiria ugdymą iš tarp- 
asmeninės difuzijos ir sykiu padaro, kad subrendęs asmuo tam- 
pa tikru ugdymo veikėju. 

Ugdytojo sąmoningumas apima trejetą pagrindinių dalykų: 
bendrą ugdytojo nusistatymą, ugdytojo ir ugdytinio santykių pobūdį ir 
ugdytojo atsakingumą. 

Ugdytojo įsisąmoninimas, suprantama, negali apimti visų jo 
veiksmų, Irracionalus momentas ugdyme visados yra labai pla- 
tus. Ugdytojas negali žinoti, kuris jo veiksmas siekia giliausiai ir 
kuris daro didžiausios ugdytiniui įtakos. Bet jis visados žino, kad 
net ir toji nesąmoninga įtaka, net ir tie irracionalūs veiksmai yra 
žadinami išvidinio jo nusistatymo pagelbėti bręstančiam žmogui. 
Jis žino, kad visas ugdomasis jo darbas nėra palaidų bei vienkar- 


5 W. Flitner. Systematische Pädagogik, p. 59. 

tinių veiksmų rinkinys, bet nuolatinis vyksmas jame pačiame ir 
ugdytinyje: jame kyląs iš meilės, o ugdytinyje - iš prigimties pa- 
stangų susirasti savą lytį. Kai šitoks pagrindinis ugdytojo nusi- 
statymas yra sąmoningas, tuomet ir visas pedagoginis veikimas 
yra sąmoningas. Ir tik iš šitokio nusistatymo kylančios tarpasme- 
ninės įtakos yra vertos ugdymo vardo. „Ugdymas yra toks dar- 
bas, kuris negali būti atliktas, nei tik leidžiant save asimiliuoti, 
nei barstant sėklas, kurių dygimas lieka nepriziüretas”'s. Sqmo- 
ningas savo vidaus atvėrimas ir planinga įdiegtų užuomazgų priežiūra 
yra būtinos ugdomojo veikimo žymės jo subjekto atžvilgiu. 
Pedagoginė intencija, kaip sąmoningas ugdytojo nusistatymas, 
įjungia ugdymą į doros kategoriją. Kai ugdytojas žino, kad savo 
darbu jis brandina ir tobulina augantį žmogų, jis taip pat žino, 
kad šitas jo darbas yra etinio pobūdžio, kad jis kyla iš dorinio as- 
mens ir eina į kitą dorinį asmenį. Asimiliacijos pedagogika kaip 
tik ir klysta, kiekvieną tarpasmeninį santykį laikydama ugdymu. 
Ji teisingai pastebi, kad ugdymas yra santykis, bet ji nepastebi, kad 
jis yra etinis santykis. Ugdymas kyla iš viso žmogaus ir paliečia 
visą žmogų. Pedagoginio santykio pagrindas yra ne viena kuri 
žmogaus galia, ne viena kuri jo prigimties sritis, bet visas žmogus 
kaip asmuo. Ugdymas subjekto atžvilgiu yra tikras dorinis veiki- 
mas. O. Braunas yra teisingai pastebėjęs, kad savęs formavimas 
„esti atbaigiamas ne savo aš srityje, bet virsta kitų formavimu“. 
Dorinis idealas, kurį žmogus realizuoja savo asmenyje, savaime 
prašosi įkūnijamas ir kituose. Bonum est diffusivum sui. Dorinima- 
sis natūraliai pereina į dorinimą, ir ugdymasis virsta ugdymu. Tai yra 
etinės kultūros ciklas, kuriame glūdi šitos srities pažangos paslap- 
tis. Ugdymas padeda pagrindus dorai. Dora stengiasi įkūnyti pil- 
nutinį žmogiškumą, kuris, kaip gėris, verčia juo pasiturintį asme- 
nį rūpintis, kad jis būtų įkūnytas ir kituose, kad ir kiti galėtų 
dalyvauti jo pilnatvėje. Dorininkas iš esmės yra ugdytojas. Ugdy- 
mas, kaip materialinė atrama, siekia doros, kaip savo atbaigos as- 


16 O. Willmann. Didaktik als Bildungslehre I, p. 19. 
Y Grundriss einer Philosophie des Schaffens als Kulturphilosophie, 
Leipzig, 1912, p. 209. 

menyje. Dora siekia ugdymo, kaip savo praplėtimo bendruome- 
nėje. Ugdymui pagelbstint, realizuotas asmenyje žmogiškasis idea- 
las tarsi perkeliamas į ištisas naujųjų kartų eiles. Ugdomasis veiki- 
mas darosi pašauktas praplėsti etinį veikimą ir etinę kultūrą. 

Dorinis ugdymo pobūdis savaime veda ugdytoją į savo atsa- 
kingumo įsisąmoninimą. Pedagoginį santykį ugdytojas pergyvena 
kaip savo pareigą, už kurios atlikimą jis yra atsakingas savo sąži- 
nei, bendruomenei ir Dievui. Su mums patikėtais nesubrendu- 
siais asmenimis mes niekados negalime santykiuoti taip, tarsi jų 
likimas visiškai nepriklausytų nuo mūsų. Net ir fatalizmo šali- 
ninkai jaučia pedagoginį atsakingumą. Tai yra savaiminga išva- 
da iš ugdytinio pasitikėjimo. Juk jeigu ugdytinis mumis pasitiki 
giliausia savo prigimtimi ir jeigu mes šitą jo pasitikėjimą prisi- 
imame, mes negalime neatsakyti už tai, kas paskui įvyksta. Tai 
būtų melo įvedimas į pedagoginį santykį, kas sugriautų ugdyti- 
nio pasitikėjimą ir visą ugdomąjį darbą padarytų negalimą. Peda- 
goginio atsakingumo supratimas priklauso prie giliausio pedagoginio 
sąmoningumo. Jis aiškiausiai ugdymą išskiria iš visos tarpasmeni- 
nės difuzijos. Gali būti tarp žmonių sąmoningų santykių, gali ši- 
tie santykiai turėti net dorinį pobūdį, bet kol nė vienas santykio 
narys nejaučia už jį atsakingumo, tol šitasai santykis nėra pedago- 
ginis santykis ir tol iš jo kylanti įtaka nėra ugdomoji įtaka. Asimi- 
liacijos pedagogika, laikydama ugdymu „kiekvieną santykinį taps- 
mą“, kaip tik ir yra nepastebėjusi pedagoginio atsakingumo. Jeigu 
pedagoginiame santykyje ugdytinis yra klausėjas, o ugdytojas — 
atsakytojas, tai šitokia antitezė gali turėti prasmės tik tada, kai 
ugdytojas yra atsakingas už savo atsakymus. Bendroje tarpasme- 
ninėje difuzijoje tokio atsakingumo kaip tik nėra. Todėl ir ugdyti- 
nis su jį supančiomis įtakomis santykiuoja ne kaip klausėjas su 
atsakytoju, bet kaip raidžių rinkėjas su šriftu, iš kurio jis pats turi 
sau atsakymą susirinkti. Į ugdytinio klausimą tarpasmeninė sfera 
reaguoja chaotiška medžiaga, o ugdytojas - formuluotu atsaky- 
mu. Tarpasmeninei sferai yra vis tiek, ką ugdytinis iš tos medžia- 
gos išsirinks, kokia bus josios įtaka ir kokia kryptimi ugdytinis 


'8 E. Krieck. Philosophie der Erziehung, p. 175. 


462 


bus apspręstas. Tuo tarpu ugdytojas atsakymą duoda savu atsa- 
kingumu, siekdamas tam tikro tikslo ir kreipdamas tam tikra link- 
me visą ugdytinio išsivystymą. Sqmoningas atsakingumas už savo 
darbą yra aiškiausia žymė, kuria ugdymas išsiskiria iš bendros tarpas- 
meninės difuzijos. 

Ugdymo sąmoningumas iš esmės yra surištas su jo tikslingu- 
mu. Pedagoginė intencija savo esmėje yra ne kas kita, kaip noras 
tobulinti, vadinasi, noras siekti to, kas turi būti. Kiekvienas ugdy- 
tojas žino arba bent instinktyviai nujaučia, kad „ugdymas turi pa- 
pildyti prigimties plyšius“ (Aristotelis), kad čia vyksta ne papras- 
tas paviršutinis individo apdailinimas, bet kad čia yra tobulinama 
pati žmogaus prigimtis. Ugdytojo darbas visados atsiremia į ug- 
dytinio tikrovę. Posakis vom Kinde aus yra kiekvieno ugdymo at- 
rama. Bet jis išreiškia tik vieną pedagoginio veikimo pusę. Ugdy- 
tojo sąmonėje visados glūdi tam tikras idealas, į kurį jis veda 
ugdytinį, kuriuo apsprendžia jo prigimtį ir pagal kurį tvarko sa- 
vo paties veiksmus. „Ugdytojo atžvilgiu šitas procesas prasideda 
būtinu noru suprasti tampantį žmogų, koks jis yra, ir baigiasi no- 
ru jį suprasti tokį, koks jis turi ir gali būti“." Iš ugdytinio tikrovės, 
kuri yra ugdymui medžiaga, ugdytojas žengia į ugdytinio idealą, 
kuris yra ugdymo tikslas. Gali šitas tikslas būti suprastas labai 
įvairiai. Tai priklauso nuo ugdytojo pasaulėžiūros. Materialistui 
ugdymo idealas yra technikas; intelektualistui — mokslininkas; vo- 
liuntaristui - asketas; estetikui - estetas; religininkui — šventasis. Bet 
nėra nė vienos pedagoginės srovės, kuri tokio idealo neturėtų. 
Kur yra tik netikslingas ugdytinio prigimties kaitaliojimas be aiš- 
kios ir vienodos linijos, ten nėra nė ugdymo. Tikslingumas yra ant- 
ra pagrindinė žymė, kuri neleidžia ugdomojo veikimo suplakti su tarp- 
asmenine difuzija. 

Bet pedagoginis tikslas, kaip ir kiekvienas kultūrinis tikslas, 
yra charakteringas tuo, kad jis yra vertybinis. Ugdymas, vis tiek 
kokios pasaulėžiūros atžvilgiu į jį žiūrėsime, visados siekia to, 
kas yra vertinga, kas yra verta siekti, nes ugdymas visados yra 
tobulinimas. Be abejo, tai dar nereiškia, kad ugdymas nepriklauso 


5 E. Spranger. Umriss der philosophischen Pädagogik, p. 336. 

nuo pasaulėžiūrinių ugdytojo nusistatymų. S. Behnas įrodinėja, 
kad „mūsų pažiūros į vertybes priklauso nuo mūsų pažiūrų į pa- 
saulj””. Vertybės sąvoka galbūt geriausiai atskleidžia pasaulėžiū- 
rinį ugdymo ir pedagogikos charakterį. Bet kaip nėra nė vienos 
pasaulėžiūros, kuri vertybes neigtų?!, taip nėra nė ugdymo, ku- 
riame vertybių nebūtų. Galima kalbėti apie ugdomųjų vertybių 
pilnumą arba nepilnumą, bet ne apie jų buvimą ar nebuvimą. 
Vertybinis pedagoginio tikslo charakteris kyla iš paties pagrin- 
dinio ugdytojo nusistatymo arba iš pačios pedagoginės meilės. 
Pedagoginė meilė apima ne tik visą ugdytinį su visomis jo galio- 
mis, bet ir visą gyvenimą su visomis jo sritimis. Ugdytojas nėra 
nei mizantropas, kuris nekenčia žmogaus, nei anachoretas, kuris 
bėga nuo gyvenimo. Ugdytojas savo meilėje pasilenkia prie neiš- 
sivysčiusios sielos, kad joje pažadintų snaudžiančias galias ir rea- 
lizuotų paslėptas galimybes. Bet jis taip pat pasilenkia ir prie gy- 
venimo gėrybių, kad jas perkeltų į ugdytinio prigimtį, kad jų 
lytimis apspręstų ugdytinio galias irjų idėjomis praturtintų jo dva- 
sią. Ugdymas padaro, kad tasai platus, išsišakojęs didžiulis gyve- 
nimas esti sutelkiamas viename asmenyje, kad tai, kas yra šalia 
ugdytinio, įeina į jo vidų ir tampa jo paties gyvenimu. Makrokos- 
mas ugdymo įtakoje esti paverčiamas mikrokosmu. Ugdytojo veikimas, 
kaip teisingai pastebi Sprangeris, eina nuo objektyvaus dalyko 
prie subjektyvaus??, nuo gyvenimo prie ugdytinio, nuo gėrybės 
prie vertybės. Pedagogine gerybe mes vadiname objektyvaus gyveni- 
mo (gamtinio, kultūrinio ir religinio) gerybe, dalyvaujančią ugdymo 
vyksme. Pedagoginė vertybė mums yra pastovus ugdytinio prigimties 
nusiteikimas, sukurtas perteikiant tam tikrą pedagoginę gėrybę. Kai ug- 
dytojas turi intenciją ugdyti arba kai jis nori tobulinti bręstantį 
žmogų, tikrumoj jis nori įkūnyti jame visą eilę pedagoginių ver- 
tybių, perteikdamas jam visą eilę pedagoginių gėrybių. Kai jis sie- 


® Sein und Sollen, Berlin und Bonn, 1927, p. 9. 

2! Nihilizmas nėra pasaulėžiūra. Nihilizmas yra bet kurios pasaulė- 
žiūros neigimas. Jis negali sukurti jokios metafizinės sistemos. Jis negali 
pagrįsti jokios pedagoginės srovės. „Nihilistinis ugdymas“ yra contra- 
dictio in terminis. 

2 Plg. E. Spranger. Lebensformen, p. 380. 

kia tam tikro idealo, kaip savo darbo tikslo, tikrumoj jis siekia 
tam tikrų pedagoginių vertybių, pasigelbėdamas tam tikromis pe- 
dagoginėmis gėrybėmis. Materialistas, siekdamas žmogaus- tech- 
niko, jo siekia per gamtamokslinio (Raturkundliche) žinojimo, tech- 
ninio sugebėjimo ir utilitaristinio norėjimo vertybes: jis pasigelbsti 
gamtinio gyvenimo ir realinės kultūros gėrybėmis.” Humanistas, 
siekdamas žmogaus kaip žmogaus, jo siekia per idėjinio žinojimo, 
kūrybinio sugebėjimo ir etinio norėjimo vertybes; jis pasigelbsti 
idealinės kultūros gėrybėmis. Teistas, siekdamas žmogaus - šven- 
tojo, jo siekia per tikėjimo, vilties ir meilės vertybes (senoviškai - 
dorybes); jis pasigelbsti religijos gėrybėmis. Ugdymo idealas visa- 
dos yra vertybių įkūnijimo pasekmė. Tai savaiminga išplauka iš 
visos eilės veiksmų, kuriais yra kuriami pastovūs nusiteikimai ug- 
dytinio prigimtyje. „Ugdytojas turi paleisti savo globotinį 
(Schūtzling) tada, kai jis jau yra tikras, kad pradėjo nujausti tą 
trečiąjį pradą, kurio tikrumoj siekė“*. Ugdymas baigiasi tada, kai 
ugdytojo siektos vertybės yra realizuotos. J. Spieleris todėl ir sa- 
ko, kad „pedagoginis aktas yra tarpasmeninė aktinga ir tikslinga 
įtaka, kuriai ugdytojo vertingumas yra prielaida, o ugdytinio ver- 
tingumas yra tikslas“.* Paprastoje tarpasmeninėje difuzijoje nėra 
sąmoningumo, bet dar labiau nėra vertybinio tikslingumo. Tarp- 
asmeninei sferai yra vis tiek, ar josios įtakos žmogų tobulina, ar 
gadina, ar kuria pastovių nusiteikimų, ar juosius ardo. Tuo tarpu 
kas tikrai žino, kad jis ugdo, žino, kam jis ugdo. Sąmoninga ir verty- 
binė intencija yra pirmoji charakteringa ugdomojo veiksmo žymė jo sub- 
jekto atžvilgiu. 


3. Ugdymas, kaip individualinis veikimas 


Kieno ugdymas yra funkcija: asmens ar bendruomenės? Štai pro- 
blema, kurią priešingai išsprendžia pedagoginis individualizmas ir 


2 Plg. F. X. Eggersdorfer. Jugendbildung, p. 50. 
* E. Spranger. Umriss der philos. Pädagogik, p. 336. 
* Lexikon der Pädagogik der Gegenwart, I, Freiburg i. Brsg, p. 26. 

pedagoginis kolektyvizmas. Nuo to laiko, kai Rousseau bendruo- 
menę paskelbė ne žmogaus ugdytoja, bet gadintoja, individuali- 
nis elementas nuolatos prasiveržia tai vieno, tai kito pedagogo 
sistemoje. Jis yra ryškus Fichte's teorijoje, kurios tautinio auklėji- 
mo programa reikalavo atskirti jaunimą nuo visuomenės ir pa- 
vesti jį parinktų asmenų globai. Jis žymu Herbarto pedagogikoje; 
jis yra pagrindinis Elenos Key, Gurlitto, Wyneken ir visų naujųjų 
natūralistų reikalavimas. Negatyvinis ugdymas, kurį iškėlė Rous- 
seau, iš esmės yra susietas su pedagoginiu individualizmu. Iš ant- 
ros pusės, jau Platono veikaluose buvo aiškiai iškeltas kolektyvinis 
pradas. Klasikinei senovei svarbiausiu ir pirmaeiliu ugdytoju bu- 
vo ne individas, bet polis arba respublica. Individas čia veikė kaip 
valstybės ir apskritai visuomenės atstovas. Viduriniais amžiais 
persvarą turėjo bažnytinė bendruomenė: atskiri ugdytojai tuomet 
jautėsi visuotinės Bažnyčios tarnyboje. Naujaisiais laikais po trum- 
po individualistinio tarpsnio pedagoginis kolektyvizmas vėl pra- 
deda imti viršų. Socializmas ir nacionalizmas šiandien taip suko- 
lektyvina ugdymą ir taip paneigia asmens vaidmenį, kaip 
niekados. Socializme ugdo klasė, nacionalizme - tauta. Socialisti- 
nis ar nacionalistinis ugdytojas net nebėra klasės ar tautos atsto- 
vas, bet tik instrumentas, per kurį reiškiasi klasės ar tautos dva- 
sia. Individo irkolektyvo antinomija yra žymi visų amžių ir visų 
kraštų ugdyme. Tik kartais viršų gauna individas, kartais kolek- 
tyvas; kartais ugdymas yra suprantamas kaip asmens funkcija, 
kartais kaip visuomenės. Ne veltui tad S. Behnas šitą antinomiją 
yra įterpęs į pagrindinių ugdymo problemų eilę.* Praktikoje ji ne- 
gali būti idealiai išspręsta, nors galima stengtis sudaryti bent pa- 
kenčiamą pusiausvyrą tarp šitų dviejų polių. 

Teorijoje individo - kolektyvo problemą galima išspręsti tik 
ryšium su dvejopu ugdymo pobūdžiu: su ugdymu, kaip tarpasme- 
nine difuzija, ir su ugdymu, kaip sąmoningu bei tikslingu veikimu. 
Kai pravedame vieną paralelę tarp tarpasmeninės difuzijos ir ben- 
druomenės, o antrą - tarp sąmoningo bei tikslingo veikimo ir as- 
mens, tuoj aiškėja išvidinis šitų dvejetų ryšys. Ugdymas, kaip tarp- 


* Pig. Allgemeine Geschichte der Pädagogik, Paderborn, 1928, p. 16-22. 


466 


a a S 


asmeninė difuzija, iš esmės yra surištas su bendruomene. Ugdy- 
mas, kaip sąmoningas ir tikslingas veikimas, iš esmės yra surištas 
su asmeniu. Štai dėl ko tie, kurio ugdymą laiko tarpasmenine di- 
fuzija, jį laiko ir bendruomenės funkcija. E. Krieckui, kaip minėjo- 
me, ugdymas sutampa su kiekviena tarpasmenine sąveika. jam 
todėl ugdymas yra pagrindinė bendruomenės funkcija. „Ugdy- 
mas nėra atskirų žmonių dalykas, bet prasmingas vyksmas ben- 
druomenės visumoje. Kiekviena gyvenimo tvarka yra apipavida- 
linta lytis, arba modelis, kuris formuoja žmogų. Šitoji tipus 
gaminanti funkcija, kuri priklauso bendruomenės esmei ir todėl 
yra pirmykštė dvasios ir bendruomenės funkcija, ir yra ugdy- 
mas“.? Tikrieji ugdymo veikėjai Krieckui yra ne atskiri asmenys, 
bet objektyvinė bendruomenės tvarka, bendruomenės papročiai, 
josios gyvenimo būdas, josios mokslas, menas, politinė santvar- 
ka, žodžiu, visuomeninio gyvenimo lytys. Bendruomenė šitomis 
lytimis apgaubia individą, įtraukia jį į save ir tuo būdu jį apipavi- 
dalina. „Tai buvo pagrindinė pedagogikos klaida laikyti ugdymo 
subjektu — ugdytoju atskirą žmogų. Atskiras individas visados 
yra tik perteikėjas tos aukštesnės jėgos, kuriai jis tarnauja. Jis yra 
samdinys, bet ne pirmykštis formuotojas. Anoji aukštesnė jėga lei- 
džia įstatymus ir ugdymui, ir ugdytojui“.* Asmeninės pažiūros 
ir asmeniniai nusistatymai ugdyme neturi rasti vietos. Pedagogi- 
nis ethos yra ne kas kita, kaip ugdomieji bendruomenės papročiai, 
kuriuos atskiras ugdytojas pasisavina ir pagal juos veikia. Cha- 
rakteringa ir tai, kad Krieckas vietoj žodžio ugdymas (Erziehung — 
Bildung) mielai vartoja terminą formavimas (Formung - Prägung),? 
tuo pabrėždamas nesąmoningą jo momentą ir ugdymą dar labiau 
įjungdamas į tarpasmeninę difuziją. 

Reikia sutikti su Kriecku, kad „išvidinės lyties atbaigimas yra 
surištas su atskiro individo perėjimu per visuomenės laipsnius ir 
institucijas, kurioms jis priklauso kaip narys“.?? Žmogus tikru 


7 Erziehungsphilosophie, München u. Berlin, 1931, p. 3. 

* Philosophie der Erziehung, p. 181. 

> Plg. Menschenformung. Grundzüge einer vergleichenden Erzie- 
hungswissenschaft. Leipzig, 21933. 

* Erziehungsphilosophie, p. 27. 

žmogumi, kaip kultūrine būtybe, tampa tik bendruomenėje. Ben- 
druomenė yra toji būtina aplinka, kuri išskleidžia bręstantį asme- 
nį ir padaro jį tikra asmenybe. Apie individą be ryšių su bendruo- 
mene galima kalbėti tik abstrakčiai. Individas, kaip izoliuota 
būtybė, yra tik sąvoka. Realus žmogus visados yra narys, narys 
šeimos, tautos, valstybės ir žmonijos, su kuria jis yra susirišęs sa- 
vo gelmėmis, už kurios veiksmus jis yra atsakingas ir kurios įvy- 
kius jis patiria pats savyje. Pedagoginis individualizmas dėl to ir 
klysta, kad aną teorijoje būtiną abstrakciją jis suplaka su realiu 
individo buvimu. Galima apie žmogų mąstyti tik kaip apie indi- 
vidą. Bet žmogus negali būti tik kaip individas. Realus žmogus 
tik bendruomenėje gema, tik bendruomenėje išsivysto ir tik ben- 
druomenėje gyvena. Dar daugiau, žmogiškasis individas gema ir 
gyvena ne tik bendruomenėje, bet ir iš bendruomenės. Žmogus yra 
z06n politikön ne tik savo palinkimais, bet ir giliausia savo buitimi. 
Psichologinis bendruomeninis individo nusiteikimas yra tik regi- 
ma apraiška etnologinio bendruomeninio jo charakterio. Todėl ir 
ugdymas, savaime aišku, yra ir bendruomenės funkcija. Jeigu in- 
dividas negali be bendruomenės realiai būti, jis negali be josios 
nė išsivystyti. Bendruomenės dalyvavimas ugdyme yra toks pat 
svarbus, kaip ir asmens dalyvavimas. Vis dėlto josios vaidmuo 
čia iš esmės yra skirtingas. 

Kiek ugdymas yra tarpasmeninė difuzija, tiek jis yra bendruomenės 
funkcija. Tarpasmeninė difuzija yra galima tik bendruomenėje. Tik 
bendruomenė yra tarpasmeninės sferos palaikytoja ir gaivintoja. 
Tiesa, kiekvienas asmuo turi psichofizinį lauką, kuriuo sklinda 
išvidinis ir išviršinis jo gyvenimas. Bet šitas laukas esti veiklus tik 
dėl to, kad jis susisiekia su kitų asmenų laukais, kad jis sujungia 
mažiausiai du asmenis, tarp kurių atsiranda tam tikra srovė ir 
tam tikra įtampa. Atskiras individas gali turėti tik psichinę difu- 
ziją, kuri niekados nevirstų tarpasmenine difuzija, jei nebūtų kitų 
individų, kurie ją priimtų ir į ją atsakytų. Bendruomenė yra gy- 
vastingas ir būtinas kiekvienos tarpasmeninės sąveikos pagrin- 
das. Ir tik dėl to, kad ugdymas yra ir tarpasmeninė difuzija, kad 
jis yra įjungtas į tarpasmeninės sąveikos kategoriją, tik dėl to ben- 
druomenė yra ir jo pagrindas. Kaip tarpasmeninė difuzija yra būtina 

ugdymo atrama, taip bendruomenė yra būtina ugdymo palaikytoja. Be 
bendruomenės negalima tarpasmeninė difuzija, o be tarpasmeni- 
nės difuzijos negalimas ugdymas. Dėl to bendruomenė ir yra tasai 
nesąmoningas veiksnys, kuris visų pirma žmogų apsprendžia ir formuoja. 
Šita prasme galima ugdymą, kiek jis yra tarpasmeninė difuzija, 
laikyti pirmykšte bendruomenės funkcija, nes tarpasmeninė sąveika 
iš tikro yra pirmutinė ir pagrindinė bendruomenės funkcija. 

Bet kai kylame aukščiau, kai ugdymą laikome sąmoningu ir 
tikslingu veikimu, turime pripažinti, kad čia jis yra jau asmens 
funkcija. Ugdymo sąmoningumas ir vertybinis tikslingumas, kaip 
matėme, yra esminės žymės, kuriomis jis išsiskiria iš bendrosios 
tarpasmeninės difuzijos. Bet bendruomenė negali būti kūrėja nei 
vienos, nei antros žymės. Bendruomenės veikimas negali būti są- 
moningas, nes bendruomenė neturi savos koncentruotos samo- 
nės. Bendruomenė gali turėti savą psichologiją, kuri yra daugiau 
negu atskirų individų psichinių pradų suma. Bet ji negali turėti 
atskiros nuo individų sąmonės, nes ji nėra substancija. Bendruo- 
menės jungtis yra psichinė, bet ji nėra substanciali. Ji yra tik bendra 
tam tikros individų grupės būsena ir veiksena, gyvenanti tamsia- 
me pasąmonio plote ir todėl apsireiškianti nesąmoningai. Juo dau- 
giau individas yra pasinėręs bendruomenėje, juo labiau jo veiki- 
mas yra apspręstas pasąmonės ir tuo labiau jo darbuose nematyti 
sąmoningumo ir tikslingumo. Žmogaus darbai darosi sąmoningi 
ir tikslingi tik tada, kai jis pradeda išsilaisvinti iš bendruomenės 
pasąmonio srities, kai jo veikimą apsprendžia ne instinktyvus, bet 
protinis motyvas, kai iš individo jis tampa asmeniu. Tiesa, nė vie- 
nas žmogus negali visiškai išsivaduoti iš bendruomenės būsenos 
ir veiksenos. Nė vieno asmens darbuose negali nebūti irraciona- 
lių pradų ir nesąmoningo momento. Net ir genijai savo gelmėmis 
yra surišti su bendruomene. Jie bendruomenei geriausiai atsto- 
vauja, nes jų pasąmonės sritis yra turtingiausia. Kiekvienas žmo- 
gus yra ir lieka bendruomenės narys ir todėl veikia pagal josios 
dvasią. Bet sąmoningumas ir tikslingumas pasirodo tik tokiuose 
žmogaus darbuose, kurie kyla iš jo, ne kaip iš bendruomenės na- 
rio, tik kaip iš asmens. Savo darbų prasmę ir tikslą žmogus gali 
suvokti tik kaip asmuo. Bendruomenė veikia instinktyviai: ji nežino, 

kad veikia, ir ji nežino, kam ji veikia. Ji todėl yra priešinga anoms 
esminėms ugdomojo veikimo žymėms jo subjekto atžvilgiu. Jei- 
gu tikra prasme ugdymui mes būtinai priskiriame sąmoningumą 
ir vertybinį tikslingumą, mes negalime šituo atžvilgiu ugdymo 
laikyti bendruomenės funkcija. Ugdymas, kaip sąmoningas ir tiks- 
lingas veiksmas, kuris kyla iš pedagoginės intencijos, siekiančios įkūny- 
ti vertybes, gali būti tik asmens funkcija. Tik asmuo gali suvokti savo 
nusistatymą tobulinti bręstantį žmogų, tik asmuo gali suprasti etinį 
santykį tarp ugdytojo ir ugdytinio, tik asmuo gali būti už šitą san- 
tykį atsakingas ir tik asmuo galop gali siekti tikslo, kaip vertybės. 
Todėl tik asmuo yra tikra prasine ugdymo veikėjas. 

Tai nėra pedagoginio individualizmo klaida. Mes neneigiame 
bendruomenės reikšmės ugdyme. Mes jai tik nurodome josios vie- 
tą. Bendruomenė yra ugdymo palaikytoja, asmuo yra ugdymo vyk- 
dytojas. Tamsios, nesąmoningos ugdymo gelmės glūdi tarpasme- 
ninėje difuzijoje ir tuo pačiu yra bendruomenės funkcija. Bet kaip 
tikra prasme ugdymas nėra gryna tarpasmeninė difuzija, taip ir 
tikra prasme ugdo ne bendruomenė, tik asmuo. Tikrasis ugdy- 
mas visados yra individualinis veikimas. Kolektyvas, kaip toks, ne- 
gali nei ugdyti, nei būti ugdomas. Nevadindami pasąmonės kaita- 
liojimo ugdymu, tuo pačiu negalime bendruomenės vadinti 
ugdymo veikėju. Ji yra galingas tarpasmeninės difuzijos veiksnys 
ir todėl ugdymo palaikytoja. Bet, pati veikdama tamsiame pasą- 
monio plote, ji visados yra vedama tik instinkto ir dėl to negali 
atstoti sąmoningo bei tikslingo asmens veikimo. Kas ugdyme pa- 
sitiki tik asmeniu, tas nepastebi ugdymo ryšių su tarpasmenine di- 
fuzija. Kas ugdymą kildina tik iš bendruomenės, tas paneigia jo są- 
moningumą ir vertybinį tikslingumą. Tikrumoj ugdymo atrama 
glūdi tarpasmeninėj difuzijoj, todėl jo vaisingumas priklauso ir nuo 
bendruomenės. Bet ugdymas kyla iš pedagoginės intencijos, todėl 
jo vykdymas priklauso tik nuo asmens. 

Ugdymas, kaip asmens funkcija, aiškiausiai pasirodo pedago- 
ginėse Indijos praktikose. Senoje Budos šalyje, kol dar ji buvo ne- 
paliesta Vakarų kultūros, būdavo daug dėmesio kreipiama į ug- 
dytojo pasirinkimą. „Senuose indų raštuose skaitome, kad 
studentai važinėdavo iš krašto į kraštą, ieškodami tinkamo as- 

mens, kuris juos mokytų. Budos laikais mokytojo pasirinkimas 
buvo tam tikra ceremonija, kuri sujungdavo du žmones visam jų 
gyvenimui, kaip ir moterystės atveju (p. 96)... Nuo pasirinkimo 
momento mokinys turėjo mokytoją sūniškai mylėti ir gerbti, o mo- 
kytojas turėjo žiūrėti į mokinį kaip į savo sūnų (p. 97)... Guru bu- 
vo absoliutinis autoritetas privatiniame ir viešame mokinio gyve- 
nime (p. 98)... Jokiame atvejyje mokinys negalėdavo pasipriešinti 
mokytojui. Jis turėdavo sėstis žemiau negu mokytojas; turėdavo 
keltis anksčiau už savo mokytoją ir vakare eiti gulti vėliau“?! Bet 
svarbiausia tai, kad Indijoje į guru buvo žiūrima kaip į žmogiškojo 
idealo įsikūnijimą. Jaunimas, kuris tokio idealo ieškojo, jį kaip tik ir 
rasdavo guru asmenyje. Todėl ugdytojo asmenybė čia įgijo nepa- 
prastos reikšmės. „Ugdytojas buvo vienijąs kiekvieno ugdymo 
pradas“. Jis darydavo įtakos visa savo prigimtimi: mokinys tar- 
si pasinerdavo mokytojo asmenyje. „Guru buvo suprantamas kaip 
natūralus meditacijos objektas. Asmeninis susidūrimas su guru 
ilgoje meditacijų eilėje turėdavo apreikšti tą išvidinį nusistatymą, 
kuris abstraktinei, arba idealinei, tiesai duoda vertę ir prasmę“ 3 
Ir šiandien Indijoje yra žinomi brachmachari, vadinasi, tie, kurie 
gyvena su savo mokytoju miškuose, toli nuo žmonių ir nuo vi- 
suomeninės aplinkos įtakų, vesdami vargingą gyvenimą, kad nie- 
kas jiems netrukdytų sutelkti visą savo dėmesį į mokytojo asme- 
nybę, „nes tik mokytojo pažinimas veda į tikrą gėrį“ (Upanišados). 
Nenuostabu todėl, kad „Indijoje ir dabar yra paprotys pakelti gu- 
ru į dievų eilę ir pagarbą, kuri jam teikiama, laikyti dieviška pa- 
garba“.* Visose šitose praktikose glūdi teisingas nujautimas; kad 
tikras ir pats gilusis ugdymas kyla iš asmens ir, dar daugiau, iš vertin- 
gos bei tobulos asmenybės; kad bendruomenė gali turėti įtakos, gali 
keisti žmogaus prigimtį, bet kad ją ištobulinti ir suidealinti suge- 
ba tik rinktiniai, individualiniai ugdytojai. Indijoje ne kiekvienas 
gali būti guru. „Šitie mokytojai idealistai turėdavo būti aukščiau 


31 N. Padmanabhan. Le facteur personel dans le processus éducatif, 
Paris, 1932, p. 96-98. 

* N. Padmanabhan, op. cit., p. 137. 

S N. Padmanabhan, op. cit., p. 164. 

* N, Padmanabhan, op. cit., p. 163. 

už kiekvieną kastą, už kiekvieną politinę ir realinę organizaciją, 
kad jų mokymas nebūtų pažemintas propagandos motyvų... Mo- 
kytojas idealistas yra tasai, kuris neturi nuosavybės, vadinasi, 
neturi turto savo naudai ir malonumui“. Guru iš tikro įvykdo 
O. Willmanno reikalavimą: ugdyti ne tuo, ką žinai, bet tuo, kas esi. 
Tokių pat praktikų galima pastebėti ir ankstyvame graikų ug- 
dyme, ypač Pitagoro mokykloje. Absoliutinis klusnumas, pradžio- 
je lydimas ilgų tylėjimo pratybų, pasitikėjimas ugdytojo asmenybe 
irja pasekimas buvo charakteringos Pitagoro mokyklos žymės. To- 
dėl mokiniai „laikė Pitagorą ne tik mąstytoju, bet pranašu ir religi- 
jos kūrėju; jie jam reiškė tokios pagarbos, kuri iš šalies žiūrintiems 
atrodo kaip žmogaus kultas“.* Pitagoro atveju pasikartojo Rytų 
pažiūra matyti ugdytojo asmenyje įkūnytą ieškomą idealą. Ta pati 
pažiūra pasikartojo ir pirmaisiais Krikščionybės amžiais anachore- 
tų praktikose, kada būriai jaunimo eidavo į tyrus ieškotis mokytojų 
ir gyvenimo vadovų. Iš šitų praktikų vėliau išdygo šv. Antano, šv. 
Pachomijaus, šv. Bazilijaus ir šv. Benedikto institucijos. Charakte- 
ringa ir tai, kad visais laikais ligi pat paskutiniųjų amžių didžiau- 
sios reikšmės ugdomąsias įstaigas yra sukūrę atskiri asmens. Nuo 
Pitagoro per Platono akademiją, Aristotelio licėjų, Origeno, Augus- 
tino, Alkuino mokyklas, per Vittorino casa giocosa mes prieiname 
ligi Comenijaus, Pestalozzio ir Francke's ugdomųjų įstaigų. Ben- 
druomenė buvo aplinka joms skleistis ir išsivystyti. Bet jų siela bu- 
vo genialūs asmenys. Jose vyravo ne visuomenės, bet atskirų peda- 
gogų pažiūros ir dvasia. Ugdymas, kaip asmens funkcija ir kaip 
individualinis veikimas, yra ryškus visoje pedagogikos istorijoje. 


4. Ugdytinio veiklumas ugdyme 


Ugdytinis niekados nėra tiktai objektas. Jis nėra medžiaga, iš 
kurios šis tas padaroma. Jis yra gyvas kūrinys, jis yra asmuo, kuris 


5 Ibd. 
% O. Willmann. Pythagoreische Erziehungsweissheit, Freiburg i. Brsg., 
1922, p. 83 

pats šiuo tuo tampa. Ugdytinis ir ugdytojas yra skirtingi savo funk- 
cijomis, bet jie abu yra asmenys ir todėl abu yra veiklūs. Apie gryną 
ugdytinio, kaip daikto, pasyvumą negali būti nė kalbos. Net ir 
materialistinė pedagogika, kuri į žmogų žiūri kaip į aukštesnį me- 
džiagos susiorganizavimo laipsnį, ugdytinį laiko veikliu pradu. 
Bolševistinis ugdymas pats pirmasis pasisavino darbo mokyklos 
praktiką, kurioje ugdytinis yra labiausiai aktyvus. Čia nejučiomis 
buvo pripažinta, kad augančiam žmogui, tegul jis būtų tik „me- 
džiagos agregatas“, negalima lyties uždėti iš viršaus, bet reikia ją 
išvystyti iš vidaus. Čia dar kartą buvo patvirtintas materializmo 
nenuoseklumas, nes, logiškai išvystant jo pažiūras, turėtų būti pri- 
eita prie visiško ugdytinio pasyvumo, degraduojant jį į daikto ka- 
tegoriją ir elgiantis su juo kaip su kiekviena medžiaga. Materia- 
listinėje pedagogikoje ugdymas objekto atžvilgiu neturėtų skirtis 
nuo techniško ar meniško veikimo, kur objektas yra medžiaga ir 
todėl pasyvus. Jeigu praktikoje yra kaip tik atvirkščiai, jeigu ak- 
tyvioji mokykla kaip tik yra įsigalėjusi oficialaus materializmo 
krašte, tai čia ir pasirodo, kad materialistinės pasaulėžiūros prin- 
cipai negali būti ugdyme taikomi ligi galo, kad „tikrovėje lavini- 
mo darbas niekados neklauso mechanistinio pasaulėvaizdžio“? 
Ugdytinio veiklumo pripažinimas yra savaimingas žmogaus dva- 
sios išsiveržimas, nes ji, būdama lytis, vadinasi, aktyvumo pra- 
das, negali būti apipavidalinta mechaniškai. 

Vitalinis ir dvasinis žmogaus pradas įgyja tam tikras formas 
tik savo paties veiklumu. Sodininkas, norėdamas turėti geresnę 
kriaušių rūšį, atrenka gražiausių vaisių sėklas, pripratina daigus 
prie klimato sąlygų, kryžiuoja žiedus, duoda tam tikrų medžiagų 
maistui, galop karpo neišsivysčiusias šakas ir globoja gražiąsias. 
Bet tai yra tik pagalba. Pati rūšies gerinimo esmė glūdi ne šituose 
išviršiniuose veiksmuose, tik toje išvidinėje įtakoje, kuri pažadi- 
na kriaušės pradą, tąją Goethe's žodžiais tariant, augmens idėją (Uri- 
dee — Pflanze) apsireikšti sodininko norimu pavidalu. Tas pat yra 
ir su žmogaus veislės gerinimu. Visos eugenikos priemonės kuria 
geresnį tipą ne tiesioginiu būdu, bet tik pažadindamos ir tam 


7 Fr. Paulsen. Modernes Bildungswesen, p. 56. 

tikra kryptimi veikdydamos patį vitalinį kūno pradą. Joks me- 
chaniškas naujos rasės sukūrimas čia yra neįmanomas. Dar la- 
biau šitas principas tinka dvasiniam žmogaus išsivystymui. Dva- 
sia, kaip lytis ir tai kaip tobuliausia prigimtosios tikrovės lytis, iš 
esmės yra aktyvumo pradas ir todėl niekados negali būti tik pa- 
syvi net ir santykiuose su Dievu, net ir mistinėje ekstazėje. Dvasia 
formuoja visados net ir tada, kai yra formuojama. Veiklus josios daly- 
vavimas visose gyvenimo srityse yra charakteringiausia josios žy- 
mė. Santykiuose su medžiaga dvasia yra vienintelis aktyvus pra- 
das. Santykiuose su dvasia ji veikia kaip lygi su lygia. Santykiuose 
su Dievu ji veikia kaip actus secundus priešais actum purum ir to- 
dėl primum. Juo žengiame buities laiptais aukštyn, juo labiau to- 
bulėja substancialinės lytys, tuo labiau jos aktyvėja ir tuo labiau 
jos dalyvauja savęs apipavidalinime ir perkeitime. 

Žmogus, stovėdamas pačioje prigimtosios buities viršūnėje, iš 
visų prigimtųjų būtybių yra aktyviausias ir vienintelis, kuris gali 
ne tik dalyvauti savęs apipavidalinime, kaip augmuo ir gyvis, bet 
ir pats save apipavidalinti. Tai įvyksta visų pirma doroje, o paskui 
ugdyme, kaip parengiamojoje doros lytyje. Dora nėra, kaip mano 
humanistai, pilnutinis visų galių išvystymas, bet asmens branduolio 
keitimas pagal idealinj žmogaus pirmavaizdį. Tai netobulos arba puo- 
Iusios prigimties rekreacija — antrasis sutvėrimas pagal pirmykščią 
dieviškąją idėją. Doroje žmogus kuria pats save. H. Wronskio iškelta 
ir atkakliai ginama autokreacijos sąvoka esmėje yra visai teisinga. 
Be herojiškų dvasios pastangų niekas negali tobulinti žmogaus pri- 
gimties, nelaužydamas jo laisvės ir nesusikirsdamas su jo protu. 
Tiesa, Wronskis ir visi humanistai klydo, manydami, kad žmogus 
pats vienas gali pasiekti absoliutinį savo buities tobulumą. Neper- 
galėdamas savyje esančio blogio, žmogus tuo pačiu neįstengia ab- 
soliučiai sutapti su idealiniu savo pirmavaizdžiu. Prometėjiškas nu- 
sistatymas doroje daug greičiau veda prie visiško sudužimo negu 
kur kitur. Visais amžiais ir visose tautose esąs išganymo ilgesys 
kaip tik ir yra šitos giliausios negalios apsireiškimas. Bet net nė re- 
liginis išganymas negali ateiti be aktyvaus žmogaus dalyvavimo. 
Fiat mihi secundum verbum tuum yra amžinas dvasios paskyrimo 
dėsnis. Doroje jis realizuojasi visu pilnumu. 

Ugdyme jis yra kiek mažiau ryškus. Neišsiskleidusi ugdytinio 
dvasia neteigia savo savarankiškumo taip smarkiai kaip doroje. 
Klaidinga yra tvirtinti, kad vaikus auklėjame ne mes; jie auklėjasi 
patys (A. Ferriere). Humanistiškas optimizmas yra vienašališkas 
ne tik doroje, bet ir ugdyme. Tikrumoj ugdytojo vaidmuo net ir 
pačioje darbo mokykloje yra daug didesnės reikšmės, negu apie 
jį mano ji pati. Galima net tvirtinti, kad darbo mokyklos vaisingu- 
mas kaip tik yra paremtas gabiomis pedagoginėmis asmenybė- 
mis. Patekusi į profanų rankas, kaip buvo Rusijoje porevoliuci- 
niais metais, šitoji mokykla virto visiška anarchija. Bet, gindami 
ugdytojo reikšmę, mes tuo dar neneigiame ugdytinio veiklumo. 
Kaip klaidinga yra ugdytoja perkelti į passivum, taip lygiai klai- 
dinga žiūrėti į ugdytinį kaip į medžiagą, iš kurios ugdytojas gali 
pasidaryti, ką tiktai nori. Ugdytinio išsivystymo dėsnis yra ne ugdy- 
tojo valia, bet tampančio asmens prigimtis. Galima nesutikti su Rous- 
seau antropologija ir ugdymo filosofija, bet negalima nepripažin- 
tijam tiesos, jog prigimtis nori, kad vaikai būtų vaikai pirma, negu 
taps žmonėmis. Didžiausias Rousseau nuopelnas ir yra tas, kad jis į 
ugdymą pažiūrėjo kaip į vyksmą jo objekto prigimtyje. Tiesa, jis pralei- 
do antrą ugdymo momentą - ugdytojo veikimą. Jis nepastebėjo 
labai įdomios ir labai gilios ugdytojo ir ugdytinio sąveikos arba 
sintetinio momento. Bet jis pirmas atkreipė visų pedagogų dėme- 
sį į ugdomąjį veikimą jo objekto atžvilgiu. Jeigu ligi Rousseau ug- 
dymas buvo suprantamas kaip ugdytojo veikimas, jeigu šiandien 
mes linkstame į ugdytojo ugdytinio sąveiką, tai po Rousseau į 
ugdymą buvo žiūrima kaip į vyksmą ugdytinio viduje. Tik po peda- 
goginio Rousseau laimėjimo mes dabar galime leistis tirti sinteti- 
nį ugdomojo veiksmo pobūdį arba ugdymą jojo pilnatvėje, kurio- 
je veiklūs yra abu poliai: ugdytojas ir ugdytinis. 

Ugdymas negali būti primestas iš viršaus. Jis turi išaugti iš vi- 
daus. Kaip kūnas plastinę savo formą išskleidžia ne mechaniškų 
veiksnių įtakoje, bet organiškai veikdamas, taip ir dvasia. „Tik 
išvidiniam principui veikiant, išauga ir organiška lytis, ir dvasi- 
nis išsiugdymas“*. Išviršinės įtakos - ugdytojas, ugdomosios 


* Fr. Paulsen. Modernes Bildungswesen, p. 56. 

gėrybės ir priemonės - turi labai didelės reikšmės. Bet esmėje pa- 
stovią savo buvimo ir veikimo lytį kuria pati prigimtis. Jeigu negalima 
mechaniškai apipavidalinti augmens ir gyvulio, tai dar labiau - 
žmogaus. Nesunku pastebėti, kad dabartinėje tvarkoje kuo kuri 
būtybė yra tobulesnė, tuo labiau ją galima formuoti. Akmuo gali 
būti tik tašomas. Akmens rasės pagerinti negalima. Augmuo sun- 
kiau apipavidalinti negu gyvulys. Sraigė nesiduoda dresiruoja- 
ma kaip beždžionė. Bet taip pat nesunku pastebėti, kad šitoje bū- 
tybių gradacijoje auga ir jų pačių veiklumas. Akmuo tašytojo kirviui 
yra visiškai pasyvus. Augmens lytį galima veikdyti keičiant sąly- 
gas ir skiepijant, vadinasi, dar pusiau mechanišku būdu. Gyvulid 
skiepyti jau negalima. Jis gerėja lytinės atrankos ir priežiūros ke- 
liu. Jo veiklumas jau yra daug didesnis negu augmens. Gyvulius 
dresiruoti galima pavyzdžio įtaka. Pamėgdžiojime pasirodo di- 
džiausias šitų neprotingų padarų veiklumas. Ugdymui netinka 
nė vienas iš šitų būdų, nors visi jie gali turėti reikšmės kaip mate- 
rialinių sąlygų rengimas. Eugenika ir dresūra nėra be prasmės. 
Bet jos būtų be prasmės, jei jomis bandytume pakeisti ugdymą. 
Jos per maža duoda vietos dvasinės lyties veiklumui. Jų gali pa- 
kakti augmenims ir gyvuliams, nes tikrumoj iš gamtos srities jos 
ix yra kilusios. Bet jų nepakanka žmogui, nes vegetatyvinė ir sen- 
sityvinė lytis yra daug mažiau veikli negu dvasinė. Žmogaus dva- 
sia nori turėti ne tik gerą atramą savo veikimui, bet ji nori veikti ir 
pati. Ji nori skleisti ne tik tiek, kiek leidžia vitalinis josios pagrin- 
das, bet tiek, kiek reikalauja amžina josios esmė. Eugenika ir dre- 
sūra rengia dvasios veikimui atramą, bet josios neveikdo. Jos 
skleisdina vitalinį žmogaus pradą, bet neskleisdina pačios dvasios. 
Ontologinis žmogaus linkimas veikti neišsitenka organiškame 
veikdyme. Jis ieško dvasinio veikdymo, jis ieško ugdymo, o toli- 
mesniame išsivystyme - doros, nes tik čia dvasia gali išvystyti vi- 
są savo aktyvumą. Ugdytinio veiklumas yra žadinamas ne psichinio 
jo judrumo, ne jaunos prigimties, kuri negali ištverti neveikusi, kaip 
mano psichologistinė pedagogika, bet tojo amžino autokreacijos dėsnio, 
kuris jau Zymu augmenyse, kuris pasirodo gyvuliuose ir kuris visa savo 
galia apsireiškia žmoguje. Jis prabunda su vaiko aš suvokimu ir sklei- 
džiasi vis labiau dvasiai įsigalint prigimtyje. 

Ugdytinio veiklumas ne visados yra toks pat. „Įvairiais savo 
amžiaus tarpsniais žmogus yra įvairia prasme ugdytinis“.** Ar- 
čiausia prie gyvūnų veiklumo stovi kūdikis. Kūdikis yra stebeto- 
jas. Jis visų pirma stengiasi susivokti jam nežinomame pasaulyje, 
o tik paskui vertinti ir spręsti. Jo reakcijos yra daugiau išviršinės. 
Jis tebegyvena vienybėje su aplinka ir tampa įvairių įtakų telki- 
mosi punktu. Šitoji vienybė pradeda irti vaiko amžiuje. Vaikas pra- 
deda pergyventi pasaulį kaip ne-n3, kaip kažką skirtingą nuo sa- 
vo asmens. Tai yra džiaugsmingas pergyvenimas, nes šiuo metu 
vaikas padaro daugybę „atradimų“, kurie jam atskleidžia vis nau- 
jas sritis ir skaldo pasaulį bei gyvenimą. Reagavimas į aplinkos 
įtakas darosi gilesnis ir labiau išvidinis. Vaikas yra ypatingai smal- 
sus, vadinasi, imlus. Jis visa savo būtybe sutinka būti ugdomas. 
Bet jo paties dalyvavimas savęs apipavidalinime dar yra menkas. 
Vaikas pamėgdžioja ir savaimingai asimiliuoja. Jo veiklumas dar 
neapsireiškia savarankiškumo teigimu ir tuo viliojančiu pergy- 
venimu, kad jis veikia pats, kas taip labai žavi jaunuolį. Jaunuolis 
atranda ne tik pasaulį, bet ir patį save. Vaiko savo aš suvokimas 
yra daugiau periferinis. Jo dėmesys yra daugiau atkreiptas į pa- 
saulį, į objektą negu į save, į subjektą. Tuo tarpu jaunuolis atkrei- 
pia savo žvilgsnį į savo vidų ir ten pastebi ištisą pasaulį, kuris 
gyvena sau, kuris yra atskirtas nuo viso išviršinio pasaulio, nuo 
visų daiktų ir žmonių. Kiek vaikas savo išsiskyrimą iš aplinkos 
pergyvena atradėjo džiaugsmu, tiek jaunuolyje vyrauja pergyve- 
nimas, kad tarp jo aš ir pasaulio atsivėrė gilus plyšys, kad jam 
pasidarė svetimi ne tik visi daiktai, bet ir visi žmonės, kad savo 
gelmėse jis pasiliko vienų vienas. Čia glūdi vienatvės jausmo šak- 
nys. Išviršines įtakas jaunuolis priima ne tik jautriai, bet ir kritiš- 
kai. Jo vidus atsidaro daug sunkiau negu vaiko. Jis slepia pats 
save ir nori pats būti savo sielos šeimininku. Ir vis dėlto jis labai, 
daug labiau negu vaikas, ilgisi žmogaus, kuris jį suprastų, kuris 
jam padėtų, kuris jam nurodytų stiprų atramos tašką visuotinia- 
mejo dvasios sąmyšyje. Sutikimą save ugdyti jaunuolis duoda ne 
visiems. Net ir tie, kurie jį gauna, jau veikia ne tiek savo, kiek jo 


* W, Flitner. Systematische Pädagogik, p. 77. 

paties vardu. Jaunystė yra paskutinis buvimo ugdytiniu tarpsnis. 
Už jo prasideda subrendėlio amžius, kur ugdymas virsta jau ir 
anksčiau prasidėjusiu ugdymusi ir kur savarankiškas savęs api- 
pavidalinimas paima galop viršų. Kuo labiau dvasia išsivysto, tuo 
labiau apsireiškia autokreacinis josios linkimas, tuo labiau ugdy- 
tinis darosi veiklus ir tuo labiau mažėja ugdytojo reikšmė. Tai yra 
svarbi išvada ne tik filosofiniam ugdymo pažinimui, bet ir ugdy- 
mo metodologijai, ir ugdytojo nusistatymui, ir visai pedagoginei 
praktikai. Ugdomas natūraliai pereina į dorą ir todėl šita krypti- 
mi jis ir turi būti vedamas. 


5. Ugdytinio veiklumo supratimas 


R. Hönigswaldas yra pasakęs, kad „pedagogika, kuri nesiskai- 
tytų su ugdytinio veiklumu, neišvengiamai prarastų savą tiksla””. 
Išvidinis ugdytinio dalyvavimas savęs apipavidalinime yra kiekvieno 
ugdymo prielnida. Ją paneigti reiškia paneigti autokreacinį dvasios 
linkimą ir tuo pačiu ontologinę josios esmę. Tai yra klaida ne tik 
metafiziniu atžvilgiu, bet ir visiško nevaisingumo pavojus ugdy- 
mo atžvilgiu. Dėl to ugdytinio veiklumą, kaip minėjome, pripa- 
žįsta net ir materialistinė pedagogika. 

Bet kas yra šitas veiklumas pats savyje, pedagoginės teorijos 
atsako nevienodai. Tradicinis ugdymas, kaip jis susiformavo ba- 
roko ir apšvietos metu, ugdytinio veiklumą suprato kaip ramų ir 
klusnų pasidavimą ugdytojo įtakai. Tradicinė mokykla žinojo, kad 
Žmogaus negalima apipavidalinti mechaniškai. Ugdytinis jai nie- 
kados nebuvo daiktas. Bet ugdytinio dalyvavimą ji suprato dau- 
giau negatyviai: nesipriešinti ugdytojui. Ugdomumo problema jai 
buvo klusnumo ir pasidavimo problema. Jau Ratichijus buvo su- 
formulavęs tokią didaktinę taisyklę: tylinčiam vaikui dažnai ir iš 
lėto perskaityti; jo akys nukreiptos į knygą, ausys atviros moky- 
tojui, lūpos ir liežuvis - tylūs“. Iš Ratichijaus didaktikos šitasai 

* Studien zur Theorie pädagogischer Grundbegriffe, Stuttgart, 1913, 

.1. 
Pa Plg. E. X. Eggersdorfer. Jugendbildung, p. 138. 

principas perėjo į Herbarto mokyklą ir galop išsivystė į pedago- 
ginį verbalizmą ugdytojo atžvilgiu ir į pedagoginį obedientizmą 
ugdytinio atžvilgiu. Verbalinėje mokykloje veikia tik ugdytojas ir 
tik žodžiu. Net ir pavyzdys čia buvo netekęs pedagoginės savo 
reikšmės. Pamokymas tapo svarbiausia ir vienintele ugdymo prie- 
mone. Ugdytinis buvo patikėtas ugdytojui „kaip marmuro gaba- 
las skulptoriui. Į tokį pasyvumą atsirėmė ir mokyklos sąranga: 
tiesiai sėdėti, ramiai laikytis, stebėti, pakelti pirštą, tyliai klausy- 
tis, neveikliai prisiimti, būti vedamam iš katedros“*!. Supranta- 
ma, tokioje mokykloje ugdytinio veiklumas pasidarė beveik ne- 
galimas. Autokreacinis dvasios linkimas čia buvo per daug 
suspaustas ir per daug sukaustytas. 

Tradicinės mokyklos priešginybė buvo darbo mokykla. Ji atsira- 
do kaip gaivalinga reakcija prieš kiekvieną „žodžio, knygos ir au- 
sies mokyklą“. G. Kerschensteineris 1908 m. pradžioje paskelbė: 
„Ateities mokykla bus darbo mokykla“*2. Tuo buvo pradėtas ta- 
sai didžiulis pedagoginis sąjūdis, kuris galbūt ir liks charakterin- 
giausias visam dvidešimtajam amžiui. Ugdymo sąvoka čia buvo 
pakeista darbo sąvoka. Ugdymo kelias tapo tyrimo keliu, tarsi kul- 
tūra būtų dar nesukurta ir ugdymo gėrybės dar būtų neatrinktos. 
Darbo mokykla nėra tas pat, kas ir veiklumo principas. Darbo 
mokykla yra ištisa pedagoginė srovė ir net ištisa ugdymo filosofi- 
ja. Josios šaknys keroja natūralistinėje ir iš dalies net materialisti- 
nėje pasaulėžiūroje. Jau 1912 m. H. Schulzas pasakė, kad „su dar- 
bo mokykla žengia į pedagogiką visai naujas principas, kilęs iš 
ekonominio išsivystymo. Darbo mokykla ir mokslinis socializmas 
yra gimę tą pačią dieną ir dėl tų pačių priežasčių“. Ji yra atsirė- 
musi į Rousseau antropologiją, kuriai visa yra gera, kas išeina iš 
Kūrėjo rankų, ir visa genda žmogaus rankose. Tobulos žmogiško- 
sios prigimties supratimas yra pagrindinė natūralizmo ir darbo mokyk- 
los sąvoka. Jei žmogus neturi savyje blogio, jei, laisva būdama, pri- 
gimtis tobulai ir tikslingai išskleidžia, tuomet, aišku, vaikas turi 


* F. X. Eggersdorfer, op. cit., p. 139. 

2 Plg. Die Schule der Zukunft eine Arbeitsschule, Leipzig, 1910. 

* cit. L. Bopp. Weltanschauung und Pädagogik, Paderborn, 1921, 
p- 47-48. 


479 


būti tik saugojamas, tik pagelbstimas, tik patariamas. Ugdytojas 
darbo mokyklai virsta ne vykdančiąja, bet tik instrumentine ugdymo 
priežastimi, kuria ugdytinis tik pasigelbsti tada, kai pats nepajėgia 
ko nors atlikti, kaip mes pasigelbstime teleskopu ar mikroskopu, 
kai neįstengiame matyti per daug tolimų ar per daug mažų daly- 
ku. Bet „idealiniu atveju mokytojo veikimas virsta nuliu“*. Visas 
ugdomasis darbas čia yra „vaiko genijaus“ (E. Key) budinimas. 
Kuo mažiausiai įsakinėti, kuo mažiausiai daryti, viską leisti dary- 
ti pačiam ugdytiniui, — štai pagrindinis darbo mokyklos princi- 
pas. Elena Key net teigia, kad didžiausia ugdymo paslaptis glūdi 
neugdyme. Vaikas turi veikti pats. Jis turi dirbti, nes jis „pasituri 
tik tuo, ką asimiliuoja asmeniniu savo darbu”®. Ugdytinio veiklu- 
mas darbo mokykloje yra išviršinis ir išvidinis jo aktyvumas. 

Jau pati šitų priešingų srovių charakteristika parodo, kad tie- 
sa negali būti nei vienoje, nei antroje. Tradicinė mokykla teisingai 
pabrėžia ugdymą, kaip veikimą iš ugdytojo pusės. Bet ji pamiršta, 
kad ugdymas yra sykiu ir vyksmas ugdytinio prigimtyje, vadina- 
si, tam tikras procesas, kuriame ir ugdytinis turi dalyvauti, jei ne- 
norime ugdymo suplakti su techniniu ar meniniu veikimu. Dar- 
bo mokykla teisingai iškelia ugdymą, kaip vyksmą iš ugdytinio 
pusės. Bet čia pat ji paneigia ugdymą, kaip veikimą iš ugdytojo pu- 
sės. Tikros ir gilios ugdytojo ir ugdytinio sąvokos nėra nei tradici- 
nėje, nei darbo mokykloje. Tuo tarpu pati ugdymo esmė kaip tik 
ir glūdi šitoje sąvokoje. Tikrumoj ugdytinio prigimtis nėra tarsi 
vaško gabalas, kuris prisiima bet kokį antspaudą. Bet ji nėra nė 
tokia, kad savaime skleistųsi ir savą lytį išryškintų ir ištobulintų 
pati viena. Ugdytojo ir ugdytinio momentai šitose srovėse yra per- 
siskyrę. Tradicinė mokykla yra Pūdagogik vom Erzieher aus. Darbo 
mokykla yra Pädagogik vom Kinde aus. Tuo tarpu tikrai vaisinga ir 
pilnutinė pedagoginė teorija gali būti pagrįsta ne ugdytoju ir ne ugdyti- 
niu, bet pačia ugdomojo veikimo prigimtimi, kurioje ugdytinis ir ugdy- 
tojas harmoningai susiderina. Tikra pedagoginė teorija yra „Pädagogik 


# H. Gaudik. Die Schule im Dienste der werdenden Persönlichkeit I, 
Leipzig, 1917, p. 106. 
5 A. Ferrière. L'école active, Genève, 1926, p. 17. 

vom erzieherischen Akt aus”. Todėl tradicinė mokykla savaime ilgi- 
si papildoma darbo mokykla ir darbo mokykla ilgisi atbaigiama 
tradicine mokykla. Abu vienašališki ugdytinio veiklumo suprati- 
mai reikalauja sintetinio išsprendimo. 

Kas tiria ugdomąjį veikimą jo objekto atžvilgiu, nesunkiai gali 
pastebėti, kad ugdytinio veiklumas yra tarsi vidurys tarp tikro ak- 
tyvumo ir tikro pasyvumo. Nesubrendusi prigimtis niekados nėra 
tikra prasme aktyvi; ji esti apipavidalinama net ir tada, kai, rodos, 
pati ką nors apipavidalina. Kūrybinis jaunimo užsidegimas, kuris 
gimdo eilėraščius, naujas teorijas ir naujus išradimus, tikrumoj yra 
ne kas kita, kaip padidėjęs noras save kurti. Tai atbudęs autokreaci- 
nis dvasios linkimas, visų pirma pasirenkąs savą asmenį. Tikros kū- 
rybinės jėgos jaunimo fantazijoje nėra. „Ji tarnauja, kaip sako Schlei- 
ermacheris, tiktai savęs, o ne daikto apipavidalinimui“.* Bet jau ir 
šitame savęs kūrime yra nemažas aktyvumo kiekis. Išvidinės ugdy- 
tinio galios — fantazija, atmintis, protas ir valia — yra tarsi tobuli 
instrumentai, kurie visi panaudojami, kad bręstančiam žmogui su- 
kurtų ryškią ir pastovią jo buvimo lytį. Jie renka išviršines įtakas, 
jas keičia ir formuoja. Jie tarsi tašo prigimtą medžiagą, kad ji įgytų 
pastovų pavidalą. Ugdytinis sykiu veikia ir sykiu yra veikiamas. 
Šitokią savotišką veiksmo ir kęsmo sintezę, šitokį aktyvumo ir pa- 
syvumojunginį mes vadiname receptyvumu. Ugdytinis nėra nei ak- 
tyvus, nei pasyvus: jis yra receptyvus. 

Receptyvumas yra pirmykštė dar neišsiskaldžiusi veiksmo ir 
kęsmo harmonija. Jame yra abu šitie poliai, bet savotiškoje pusiau- 
svyroje, kuri neleidžia receptyviai būtybei nei tikra prasme veikti, 
nei būti pasyviai tarsi negyvam daiktui. Receptyvus nusiteikimas yra 
daugiau negu kesmas (passio), bet mažiau negu tikras veiksmas (actio). 
Receptyvumas visų pirma apsireiškia kaip gyvas prigimties pasirengimas 
prisiimti. Receptyvi siela nėra abejinga išviršinėms įtakoms, kaip 
pasyvus daiktas. Ji jų laukia, ji yra pasirengusi jas prisiimti. Recep- 
tyvumas yra „meilingas atsiskleidimas“*, kuris ugdymo veiksme 
gali pasiekti net gilaus susižavėjimo. Pasitikėdamas subrendusių 


"6 E. Spranger. Psychologie des Jugendalters, p. 55. 
YF. X. Eggersdorfer. Jugendbildung, p. 12. 

žmogumi, ugdytinis sutinka, kad ugdomoji įtaka įeitų į jo vidų, jį 
apgaubtų ir apipavidalintų. Jis atidaro savo sielą ugdytojo sielai ir 
prisiima asmeninius jo pradus. Jis taria nuolatinį „fiat“, ir tik tokiu 
būdu įvyksta dvasios keitimas. Kur šitokio išvidinio atsiskleidimo 
nėra, ten ugdytojas yra bejėgis. „Ugdančioji valia daro įtakos tik 
tuo būdu, kad sugeba laimėti ugdytinio valią ir ją pakreipti norimo 
tikslo linkui“.* Prievarta ugdyme yra vaisinga tik tada, kai ji paža- 
dina ugdytinio dvasią atsiskleisti. Bet ugdomoji įtaka prievartos 
keliu niekados neįsibrauna į ugdytinio vidų. Ugdymo praktikoje 
pasitaiko natūrų, kuriose atsiranda išvidinis pasipriešinimas ir ku- 
rios tarsi įsitraukia į savą kiautą. Prievarta tokiu atveju yra bejėgė. 
Ji gali nugalėti išviršinį pasipriešinimą, bet ji negali pralaužti išvi- 
dinio užsisklendimo. Ugdytojui tuomet nebelieka nieko kito, kaip 
tik įsigyti pasitikėjimo ir meilės. Ugdomumo problema, kurią Spran- 
geris vadina pagrindine pedagogikos problema, kaip tik ir glūdi 
ugdytinio sugebėjime ir nusiteikime atverti savo vidų. Ugdomu- 
mas nėra speciali prigimties būsena, bet tik nusiteikimas atskleisti 
savo dvasią ugdytojo įtakoms. Lengvai ugdomi yra tie vaikai, ku- 
rių šitas nusiteikimas yra didelis, sunkiai ugdomi yra tie, kurių ši- 
tas nusiteikimas dėl įvairių priežasčių yra nusilpęs ar sunykęs. Bet 
kiekvienu atveju ugdytinio prigimties atsiskleidirnas yra pirmoji jo veik- 
lumo apraiška ir pirmoji ugdymo vaisingumo sąlyga. 

Nusiteikimas atsiskleisti ir prisiimti receptyvumo dar neišse- 
mia. Jame yra dar ir antras bruožas, būtent: išvidinis prisiimtų įta- 
kų perkūrimas ir sutapdymas su savu asmeniu. Kai ugdytinis atsklei- 
džia ugdytojui savo vidų, tai dar nereiškia, kad jo asmuo čia 
visiškai pasitraukia ir kad ugdytojas tampa vieninteliu jo prigim- 
ties tvarkytoju. Čia kaip tik ir buvo tradicinės mokyklos klaida. 
Šitoks pasitraukimas yra negalimas ne tik psichologiškai, bet prieš- 
tarauja giliausiai dvasios esmei, kuri niekados negali būti tik pa- 
syvi. Gali ugdytinis nežinoti, kad jis vienaip ar kitaip reaguoja į 
ugdytojo įtaką, kad iš visų ugdytojo veiksmų jis ypatingai renka- 
si tą ar kitą, bet tikrumoj taip yra. Ugdytinis veikia sykiu su ugdyto- 
ju. Jis ugdomąsias įtakas skirsto, atrenka, vertina, perkuria ir kri- 


* P. Natorp. Sozialpädagogik, Stuttgart, 1922, p. 5. 


482 


tikuoja. Kuo kuris ugdytojo veiksmas skverbiasi giliau, tuo di- 
desnę jis sutinka reakciją. Nebūtinai šita reakcija turi būti neigia- 
ma. Dažnai ji esti susižavėjimas, pasiryžimas ar net atsivertimas. 
Ji gali eiti nuo paprasto susidomėjimo ligi gilaus abejojimo ir tie- 
sos ieškojimo. Bet, pedagogikos terminais kalbant, juo giliau ugdy- 
tinis yra pakalbinamas, juo giliau jis atsako. „Intensyviausias pa- 
skatinimas iš šalies reiškia sykiu intensyviausią savą veiklumą“.* 
Ugdymas net ir objekto atžvilgiu nėra tik vyksmas. Kai ugdytinis 
atskleidžia savo prigimtį ir prisiima ugdytojo įtakas, ugdymas ja- 
me vyksta. Kai jis šitas įtakas pertvarko ir perkuria, jis tada veikia 
pats. Iš vyksmo nešėjo jis tampa veiksmo subjektu, kuris stato ug- 
dytojui savus reikalavimus ir, kaip asmuo, reaguoja į jo atsaky- 
mus. Šita prasme galima ugdytinį laikyti ugdymo veikėju, kuris sy- 
kiu su ugdytoju dirba jiems abiem bendrą prigimties apipavidalinimo 
darbą. Šita prasme net galima sakyti, kad „pirmutinis ugdymo 
veiksnys (Faktor) yra pats vaikas““, nes nuo jo sutikimo ir nuo 
išvidinio jo veiklumo priklauso ugdymo sėkmingumas. 
Ugdytinio veiklumas todėl yra ne kas kita kaip gyvas jo prigimties 
atsiskleidimas ugdytojo įtakai ir veiklus prisiimtojo turinio perkūrimas. 
F. X. Eggersdorferis todėl ir sako, kad „ugdymo stebuklai vyksta 
ne veikime, tik prisiemime; bet šitas prisiėmimas yra būtinai ap- 
suptas vargingo veikimo“*!. Šitos dvi funkcijos - išvidinis atsisklei- 
dimas ir išvidinis perkūrimas - išsemia ugdytinio veiklumo esmę. 
Išviršinis veikimas, kurio taip labai reikalauja darbo mokykla, gali 
būti gera priemonė pažadinti ugdytinio receptyvumui, bet jis nėra 
jo esmė. Jis paskatina ugdytinį giliau atverti savo vidų, giliau pri- 
siimti išviršinę įtaką ir organiškiau ją sutapdyti su savu pasauliu. 
„Savas stebėjimas labiau pagauna visą asmenį negu svetimas vaiz- 
davimas; savas permąstymas siekia giliau negu pasisavinimas kito 
minčių; savas kūrybinis darbas reikalauja nepalyginamai daugiau 
jėgų įtempimo negu grynas pavyzdžiu sekimas“ .22 Darbo mokykla, 


* P. Natorp, op. cit., p. 88. 

% L. Bopp. Weltanschauung und Pädagogik, p. 15. 
* Jugendbildung, p. 19. 

® F, X. Eggersdorfer, op. cit., p. 156. 

kaip metodas, yra visai priimtina. Bet kai ji išviršiniame veikime ma- 
to ugdytinio veiklumo esmę, ji tampa jau nebe metodu, bet ištisa 
pedagogine teorija, kurioje glūdi klaidingos pažiūros į pedagogi- 
nį aktą, nes ji supranta jį vienašališkai, tik kaip vyksmą ugdytinyje, 
paneigia sintetinį jo pobūdį, kas sudaro pačią jo esmę. Ugdomaja- 
me veikime nėra pasyvumo. Jame yra aktyvumas iš ugdytojo pusės 
ir receptyvumas iš ugdytinio pusės. Receptyvumo sąvoka sude- 
rina tradicinės mokyklos nuomonę su darbo mokyklos pažiūro- 
mis ir geriausiai tinka charakterizuoti ugdytinio veiklumui. Ug- 
dymas yra apipavidalinimas ne medžiagos, bet laisvo ir protingo 
asmens, kurio dvasia pačia savo prigimtimi yra skirta dalyvauti 
savęs pačios sukūrime. Aukščiausiame šito dalyvavimo laipsny- 
je receptyvumas sutampa su aktyvumu. Bet tuomet ugdytinis nu- 
stoja būti ugdytiniu: jis tampa subrendusių žmogumi, ir ugdy- 
mas virsta ugdymusi. 

Ypatingas ugdytinio veiklumo pabrėžimas dabar pradeda už- 
leisti vietą vėl iš naujo atgemančiai ugdytojo pedagogikai (Pädago- 
` gik vom Erzieher aus). Tai yra dabartinės gyvenimo koncepcijos pa- 
seka. Dabarties pedagogikos charakteris yra išraiška bendro mūsų 
amžiaus noro pagilinti gyvenimo supratimą. Mechanistinė gyve- 
nimo filosofija, kuri valdė praėjusio amžiaus protus, gyvenimą 
suprato kaip periferinį dalyką, kuris vyksta buities paviršiuje. Gy- 
venimo kūrėju buvo laikoma ne žmogaus dvasios centras, bet pe- 
riferinės šito centro galios. Tuo tarpu dabar vis labiau pradedama 
suvokti, kad gyvenimas kyla ne iš buities periferijos, bet iš pačių 
josios gelmių, kad žmogus gyvenimą kuria ne savo galiomis, bet 
pačiu žmogiškuoju savo principu. Galios yra tik netobuli instru- 
mentai šitame kūrybiniame žmogaus branduolio veikime. Gyve- 
nimo koncepcijos pagilinimas veda žmogų nuo gyvenimo pavir- 
šiaus, nuo jo formų prie idealinių gyvenimo pirmavaizdžių ir prie 
idealinių jo normų. Gyvenimas dabar yra pradedamas jausti ne 
tiek, kaip išvystomasis arba formuojamasis vyksmas, kiek kaip 
toks vyksmas, kuris įtraukia žmogų į savus dėsnius, kuris stato 
jam savų reikalavimų, kuris žmogų apsprendžia, tvarko ir nor- 
muoja. Gyvenimas dabar yra visų pirma suprantamas kaip normatyvi- 
nis vyksmas. Štai dėl ko šiandien mažėja individo laisvė, mažėja jo 

reikšmė, auga autoritetas ir bendruomenės galia. Visuomeninio 
gyvenimo sąjūdžiai ir naujosios valstybinės koncepcijos dabar gali 
būti suprantamos tik gyvenimo normatyvinio pobūdžio šviesoje. 
Čia glūdi ir ugdytojo pedagogikos šaknys. Kas visą gyvenimo 
vyksmą laiko normatyviniu, tas ir į ugdymą žiūri ne tiek kaip į 
žmogaus prigimties galių išvystymą arba į josios apipavidalini- 
mą, kiek kaip į prigimties apsprendimą pagal idealines normas. 
Normatyvinis gyvenimo pobūdis ir ugdymą padaro normatyvi- 
nį. Tai ir yra ugdytojo pedagogikos pagrindas. Dvidešimtojo am- 
žiaus pradžioje pedagogika buvo pastačiusi vaiką į ugdymo cent- 
rą. Konkreti vaiko prigimtis, vaiko išsivystymas ir jo reikalai čia 
buvo pradedamasis punktas kiekvienai teorijai ir praktikai. Ellen 
Key koncepcijose šitoji pedagogika buvo pasiekusi aukščiausią 
laipsnį. Fr. W. Foersteris cituoja charakteringus Goethe's laikų pe- 
dagogo Kastnerio žodžius, kurie tinka ir visai ugdytinio pedago- 
gikai: „Seniau vaikas augdavo ir stengdavosi tapti vyru. Dabar 
pedagoginiai vyreliai ir moterėlės klūpo ties vaikeliu“.3 

Prieš šitą paidocentrizmą kaip tik ir stoja dabartinė pedagogi- 
ka. Dabartinei pedagogikai vaikas nebėra ugdymo centras, ir jo 
reikalavimai nebėra ugdymo normos. Ugdymo normos šiandien 
kyla iš gyvenimo ir apsireiškia per ugdytojo valią. Dabar ugdyto- 
jas yra suprantamas ne kaip pagalbininkas vaiko prigimčiai skleis- 
tis, ne kaip josios conforınator Comenijaus prasme, bet kaip šitos 
prigimties normuotojas ir kaip tikrasis josios reformatorius. Ug- 
dymo normos dabartinei pedagogikai neglūdi imanenčiai vaiko 
prigimtyje, kaip buvo manyta seniau. Augančiai prigimčiai jos 
ateina iš viršaus, iš gyvenimo gelmių, ir joms turi nusilenkti kiek- 
vienas individualinis vaiko reikalavimas. Dabartinėje pedagogi- 
koje - visose josios srovėse - pradeda imti viršų ugdytojo peda- 
gogika. Pedagoginiame Veimaro kongrese 1926 m. iškeltoji 
antinomija: leist augti ar vadovauti, kuri kongreso darbuose buvo 
sukėlusi tikrą sąmyšį, aiškiai yra išsprendžiama vadovavimo nau- 
dai. Ryškus vadovaujantis bruožas šiandien matyti net ir ten, kur 
vaiko veikimas buvo laikomas tiesiog pedagogine dogma, pvz., 


S Plg. Alte und neue Erziehung, Luzern, 1936, p. 63. 

bolševikų pedagogikoje. Ugdytojo pedagogikos persvara šiandien 
yra bendra dabarties pedagogikos žymė. Su ja yra organiškai su- 
sijusi ir auklėjimo funkcijos persvara. Dabartinis ugdymas, norė- 
damas žmogaus veikime realizuoti gyvenimo normas, savaime 
auklėjimą pabrėžia labiau negu auginimą arba lavinimą. Dabar 
yra kreipiama daugiau dėmesio į tiesioginį augančios prigimties 
branduolio perkeitimą pagal idealą. Šitas idealas kiekvienai pe- 
dagoginei srovei yra kitoks, bet kiekvienoje jis turi pirmenybę prieš 
auginimo medžiagą arba prieš lavinimo lytis. Dabartinė ugdo- 
moji valia nori ugdytinį ugdyti tokį, koks jis turi būti. Tuo dabar- 
tinė pedagogika nutolsta nuo pedagoginio natūralizmo, ir ugdy- 
tinio veiklumas joje yra suprantamas išvidine prasme. Šiandien 
norima daryti ugdytiniui įtakos tiesioginiu santykiavimu, kuris 
kyla iš ugdytinio susilietimo su ugdytojo asmenybe. 


UGDYMAS KAIP KŪRYBA 


Būties pilnatvė yra žmogaus gyvenimo tikslas. Prigimties ta- 
pimas yra kelias į šitą tikslą. Žmogaus tapime dalyvauja visos gy- 
venimo sritys ir visi jojo laipsniai: ir dora, ir religija, ir mokslas, ir 
menas, ir visuomeninio gyvenimo formos. Visi šitie dalykai, be 
objektyvinės savo prasmės, yra taip pat pašaukti padėti žmogui 
tapti realiu mikrokosmu, realiai siekti būties pilnatvės, pergalint 
savo prigimties suskilimą ir savyje atbaigiant užbrėžtą Kūrėjo pla- 
ną. Bet pirmoje eilėje šitam uždaviniui yra skirtas ugdymas. Ugdy- 
mas yra pirmutinis veikimas, kurio įtakon patenka tampąs žmogus. Ug- 
dymo įtaka nesibaigia tik išviršine pagalba prigimčiai, kaip mano 
pedagoginis natūralizmas. Ji nesibaigia nė žmogaus įstatymu į 
kultūrinį gyvenimą, kaip teigia kultūrpedagogika. Ugdymo įtaka 
siekia pačias žmogaus būtybės gelmes, nes ji ex professo dalyvauja 
šitų gelmių išsivystyme. 

Pagrindinis klausimas yra, kokio pobūdžio šitas dalyvavimas. 
Ar pedagoginė įtaka žmogaus prigimties tapime dalyvauja kaip 
kuriamasis aktas ar kaip galimybių realizuotoja? Kitaip sakant, 
ar pedagoginis veikimas priklauso kūrybos ar gimdymo katego- 
rijai!. Atsakyti į šitą klausimą, vadinasi, išspręsti pedagoginio vei- 
kimo prigimties problemą, galima tik ryšium su žmogaus tapimo 
problema. Jeigu išvidinis žmogaus tapimas yra jojo kilimas iš ne- 


! Kūrybos ir gimdymo panašybės ir skirtybės yra mano nagrinėtos 
„Kultūros filosofijos įvade“, p. 169-173. Todėl šiame straipsnyje jos bus 
liečiamos tik trumpai. 

būties, tuomet pedagoginis veikimas yra kūryba. Jeigu išvidinė 
žmogaus istorija yra tik galimybių arba potencijų perėjimas į ak- 
tualybes, tuomet ir ugdymas yra tik šitų galimybių aktualizuoto- 
jas, tik pagalba apsireikšti tam, kas glūdi prigimties gelmėse, tik 
„technė maieutikė“, tariant Sokrato žodžiais. Norint tad nustaty- 
ti pedagoginio veikimo pobūdį, visų pirma reikia nustatyti žmo- 
gaus tapimo pobūdį. 


1. Žmogaus tapimo pobūdis 


Žmogus turi ne tik išviršinę, bet ir išvidinę savo gyvenimo is- 
toriją. Dar daugiau, išviršinė istorija yra ne kas kita, kaip regimas 
ir konkretus išvidinės istorijos apsireiškimas. Tai, kas atsitinka re- 
gimame Žmogaus gyvenime, kas sudaro šito gyvenimo eigą, yra 
ne išviršinių veiksnių padarinys, kaip gyvulių srityje, bet išvidi- 
nio žmogaus keitimosi, jo išsivystymo, jo tapimo padaras. Zmo- 
gus yra tampanti būtybė. Jis tampa visų pirma savo vidumi, 0 pas- 
kui šitą tapimą apreiškia išviršiniais ženklais. 

Išvidinė žmogaus istorija vyksta trijose sferose: fizinėje, psi- 
chingje ir dvasinėje. Visos jos yra žmogui charakteringos ir visos 
yra skirtingos viena nuo kitos. Fizinė sfera sudaro žmogaus kū- 
no gyvenimą. Fizinis žmogaus tapimas yra jo kūno augimas, iš- 
sivystymas ir brendimas. Dvasinė sfera, kaip pasako jau pats 
vardas, yra specialiai rezervuota dvasios gyvenimui. Čia išsivys- 
to ir tampa Žmogaus dvasia. Psichinė sfera yra junginys fizinio 
ir dvasinio žmogaus prado. Kūnas ir dvasia žmoguje negyvena 
vienas nuo antro atsiskyrę. Juodu sudaro tam tikrą sintezę. Juo- 
du susijungia vienas su antru, ir šito susijungimo padarinys kaip 
tik ir yra psichinis žmogaus gyvenimas ir psichinė jo sfera. Išvidi- 
nė Žmogaus istorija arba išvidinis jo tapimas apima visas šias 
sferas. Žmogus tampa visais savo pradais ir visose savo prigim- 
ties srityse. Bet šitas tapimas yra nevienodas, kaip nevienodi yra 
šito tapimo objektai. Kitaip tampa žmogaus kūnas, kitaip jo psi- 
chė, kitaip dvasia. Išvidinė žmogaus istorija nėra vienarūšė. To- 
dėl negalima duoti vieno atsakymo į klausimą: kokio pobūdžio 

yra Žmogaus tapimas? Atsakymas čia darosi įvairus, žiūrint ko- 
kį pradą jis liečia. 

Fizinis žmogaus pradas yra gimdymo padarinys. Žmogaus kū- 
nas nėra sutveriamas, bet jis gema. Tuo tarpu gimdymas iš esmės 
yra rūšies apsireiškimas. Rūšinė būtis yra bendra ir todėl galinti 
egzistuoti tik potencijoje, tik realioje galimybėje. Gimdymas šitą 
bendrą rūšinę būtį kaip tik ir individualizuoja. Gimdyme neatsi- 
randa nieko iš esmės nauja, ko nebūtų buvę rūšyje. Gimdymas tik 
iškelia iš tamsių rūšies gelmių tai, kas joje paslėpta, kas yra bendra 
ir kas jau yra sukurta iš nebūties. Gimdymas yra tik rūšies potenci- 
jos aktualizavimas ir individualizavimas. Rūšies būtis taip santy- 
kiuoja su gemančia būtimi, kaip potencija su aktu, kaip galimybė 
su realybe. Gimdymas, kaip toks, yra neoriginalus aktas, ir gimdy- 
mo padariniai yra nenauji kūriniai. Nauja yra tik tai, kas kyla iš 
kūrybos. Dieviškoji kūryba gimdymo yra reikalinga, bet tik tam, 
kad galėtų iš realios potencijos pereiti į aktą, kad bendras rūšinis 
josios pagrindas galėtų apsireikšti individualinėmis būtimis. 

Šitoks fizinio žmogaus prado atsiradimo pobūdis apsprendžia 
irjo išsivystymą arba tapimą. Kūnas gema iš potencijos. Potenciali 
būtis jį apsprendžia dar prieš jo atsiradimą ir sykiu ji nustato gai- 
res visam jo išsivystymui. Fizinis žmogaus prigimties pradas, kaip 
toks, neturi ryšių su nebūtimi. Jis todėl žmogaus nėra kuriamas. 
Kūno gyvenime negalima sukurti nieko, ko nebūtų buvę potenci- 
joje, in nucleo, kas nebūtų egzistavę bent užuomazgoje. Visas kü- 
no išsivystymas, visas jo tapimas yra ne kas kita, kaip jo potencijų 
aktualizavimas, kaip užuomazginių jo lyčių skleidimasis ir bren- 
dimas. Turtinga ir įvairi kūno struktūra, nepaprastai komplikuo- 
tos kūno formos yra ne sukuriamos iš nebūties, bet gema iš po- 
tencijos. Kūno tapimas savo esmėje yra ne kas kita, kaip pratęstasis jo 
gimimas. Kūdikio atsiskyrimas nuo motinos fiziniu atžvilgiu reiš- 
kia tik tam tikrą kūno subrendimą, kada jis pats vienas be rūšies 
pagalbos sugeba iškelti iš potencijos savo gyvenimo lytis ir aktu- 
alizuoti savo padėlius. Išvidinė kūno gyvenimo istorija priklauso ne 
kūrybos, bet gimdymo kategorijai. 

Visai priešingai yra su dvasiniu žmogaus pradų. Dvasinis žmo- 
gaus pradas yra ne gimdymo, bet tiesioginės dieviškosios kūrybos padaras. 

Žmogaus siela kyla ne iš potencijos, bet iš nebūties. Ji nėra objek- 
tyvios rūšinės žmonijos dvasios aktualizavimas ir individualiza- 
vimas. Josios atsiradimas yra surištas su originaliu ir kūrybiniu 
Dievo veikimu. Tiesa, Dievas čia paiso tam tikrų realių sąlygų, 
tam tikro visos žmonijos nusiteikimo, kaip tai rodo Krikščiony- 
bės mokslas apie pirmykštę nuodėmę ir josios buvimą kiekvieno 
asmens sieloje. Bet šitas bendras žmonijos nusiteikimas yra tik 
materialinė Dievo veikimui atrama. Jis anaiptol nėra toji reali ir 
bendra potencija, iš kurios būtų kildinama žmogaus siela. Siela 
yra vienkartinis apsireiškimas, nepakartojamas ir nepasekamas. Josios 
atsiradimas yra iš esmės surištas su nebūtimi. Ji nėra apspren- 
džiama jokios dvasinės bendros potencijos. Josios pradžia iš es- 
mės yra skirtinga nuo kūno pradžios. Sielos atsiradimas yra kū- 
rybinis aktas par excellence. 

Nebūdama kilusi iš potencijos, žmogaus siela, kaip dvasinės 
būties substancija, nėra šitos potencijos apsprendžiama ir savo 
tapime arba išsivystyme. Sielos gyvenimas ir išvidinė josios isto- 
rija nėra paslėptų užuomazgų aktualizavimas ar brandinimas. 
Žmogaus dvasia nėra baigta dieviškosios kūrybos metu. Betji nė- 
ra baigta ne ta prasme, kad joje būtų įdiegtos tam tikros potenci- 
jos, kurios vėliau skleistųsi ir aktualizuotųsi, bet ta prasme, kad 
žmogaus dvasia nėra baigta kurti iš nebūties, kad nebūtis joje dar nė- 
ra absoliučiai pergalėta, kad ji yra tik Dievo užbraiža. Žmogaus 
dvasia, išėjusi iš Dievo rankų, yra tarsi nebaigtas meno kūrinys. 
Šito kūrinio baigimas anaiptol nėra jame glūdinčių potencijų ak- 
tualizavimas, bet pradėtos kūrybos tęsimas. Kaip kūno gyveni- 
mas ir tapimas yra gimdymo tęsinys, taip sielos gyvenimas ir tapi- 
mas yra pradėtos dieviškosios kūrybos tęsinys. Dievas nubrėžia 
pagrindines gaires ir sukuria dvasią, kaip asmeninį pradą. Bet 
kad iš šito prado, iš šitos užbraižos pasidarytų asmenybė — tam 
reikia pačios dvasios prisidėjimo. Savo išsivystyme dvasia kuria 
pati save. Ji yra vienintelis prigimtosios tikrovės dalykas, kuris 
turi autokreacijos galią. Todėl ir visa išvidinė žmogaus dvasios 
istorija, Žmogaus pažanga mokslo, meno ir doros srityje, Žmogaus 
santykiavimas su pasauliu ir su Dievu yra kūryba, o ne esančių 
potencijų aktualizavimas. Dvasios gyvenimas, dvasinės formos, 

dvasiniai nusistatymai ne gema, bet yra sukuriami iš nebūties. 
Juos sukuria pati dvasia. Ji pati juos kildina iš nebūties, nes tuo ji 
ir yra panaši į savo Autorių. Dvasios gyvenimas yra laisvės gyve- 
nimas. O kur yra laisvė, ten gali būti tik kūryba, nes laisvė ir kūry- 
ba yra dvi koreliatyvios sąvokos ir du koreliatyvūs pradai būties tvarko- 
je. Jokio determinuoto augimo ir brendimo, jokio priežastingo 
išsivystymo ir išsiskleidimo tikrame dvasios pasaulyje nėra ir ne- 
gali būti. Dvasios pasaulis yra kūrybos pasaulis. Dvasia neauga ir 
nesiskleidžia, kaip augmuo iš sėklos arba kaip kūnas iš kiaušinė- 

„ lio. Dvasia kuriasi iš nebūties. „Kūryba apsireiškia visur, kur tik 
pasirodo dvasia“.2 Išvidinis dvasios tapimas ir išvidinė dvasios istori- 
ja priklauso kūrybos, ne gimdymo kategorijai. 

Psichinė žmogaus būtybės sfera, būdama fizinio ir dvasinio 
prado sąveikos padaras, turi abiejų šitų pradų žymes. Čia yra ir 
potencijų aktualizavimas, ir sykiu kūryba iš nebūties. Psichinės 
žmogaus galios ir psichiniai jo sugebėjimai nėra kuriami tikra pras- 
me. Jie yra aktualizuojami, jie išsivysto ir subręsta. Bet šitas aktu- 
alizavimas čia vis dėlto yra kitoks negu fizinėje sferoje. Psichinis 
žmogaus gyvenimas yra junginys dvasios ir kūno. Kiek šitame 
psichiniame gyvenime dalyvauja dvasia, kiek psichinės galios pri- 
klauso nuo dvasios, jos kyla ne iš potencijos, bet jos jau yra ir prieš 
jų apsireiškimą psichinėje sferoje. Jos tik neveikia, nes jos dar ne- 
turi materialinės atramos fizinėje sferoje. Jos tarsi laukia, kol fizi- 
nis žmogaus gyvenimas įneš savo dalį į šitą abipusę sąveiką ir 
tuo būdu padės dvasiai apreikšti tai, kas joje glūdi jau nuo josios 
buvimo pradžios. Todėl psichinių galių išsivystymas visados supo- 
nuoja fizinio prado subrendimą. Fizinis pradas apsireiškia psichinė- 
je sferoje kaip potencijų aktualizuotojas ir kaip materialinių sąly- 
gų rengėjas dvasinio prado veikimui. Šiuo atžvilgiu psichinis 
gyvenimas priklauso gimdymo kategorijai, nes čia jo sritys ir jo 
galios gema iš realios potencijos. Šiuo atžvilgiu psichinis žmogaus 
tapimas yra realių potencijų aktualizavimas ir esančių užuomazgų iš- 
vystymas. 

Bet psichiniam tapimui turi įtakos ir kūrybinė žmogaus dvasia 


2 O. Spann. Erkenne dich Selbst, Jena, 1935, p. 319. 

ne tik ta prasme, kad ji, radusi tinkamas sąlygas, apreiškia tai, kas 
jau joje yra, bet ir ta prasme, kad ji keičia psichinį gyvenimą tik- 
rais kūrybiniais savo žygiais. Psichiniame žmogaus išsivystyme 
apsireiškia ne tik dieviškosios kūrybos metmenys, ne tik dvasios 
būties pagrindai ir egzistencinės josios galios, bet sykiu ir tai, ką 
dvasia pati savyje yra sukūrusi. Psichinėje žmogaus istorijoje da- 
lyvauja ne tik fizinis pradas, aktualizuodamas potencijas, bet ir 
dvasinis pradas, kurdamas iš nebūties. Dvasinė žmogaus kūryba 
nelieka be įtakos ir visam psichiniam jo išsivystymui. Pasaulėžiū- 
ros sukūrimas, dorinis asmens tobulinimasis, religinis dvasios su- 
siartinimas su Dievu - visa tai yra galingi veiksniai, kurie apspren- 
džia ir psichinių galių brendimą. Mes drįstame tvirtinti, kad 
materialistinėje pasaulėžiūroje ir protas, ir atmintis, ir fantazija 
išsivysto kitaip negu teistinėje arba humanistinėje pasaulėžiūro- 
je; kad aukštas doros laipsnis, ypač šventumo atveju, visai psichi- 
kai turi kitokios įtakos negu dorinis lėkštumas arba dorinis palai- 
dumas. Kūrybiniai dvasios Žygiai keičia pačią dvasią, keičia josios 
santykius bei sąveiką su fiziniu pradu ir tuo pačiu natūraliai kei- 
čia visą psichinį gyvenimą. Žmogaus psichė gyvena nuolatinėje 
kūrybinės dvasios įtakoje ir yra josios apsprendžiama. Šiuo atZvil- 
giu išvidinis žmogaus psichikos tapimas priklauso dvasinės kūrybos ka- 
tegorijai, ne jis iš kūrybos kyla, kūrybos esti vedamas ir apspren- 
džiamas. 

Vieno tad kurio nors bruožo pritaikyti psichiniam išsivysty- 
mui negalima. Jis yra gimdymo ir sykiu kūrybos padaras. Išvidi- 
nis psichės tapimas yra jungtinis dalykas. Jis yra žmogui charak- 
teringas, bet ne giliausias. Psichinė sfera neišsemia viso žmogaus 
būtybės turiningumo. Už psichės yra dvasios sritis, kuri žmogui 
turi daug didesnės reikšmės, kuri žmogaus esmę išreiškia daug 
giliau negu psichinė sfera. Išvidinė dvasios istorija turi daugiau 
žmogiškumo negu psichinės sferos istorija. Kuo mes kylame aukš- 
čiau, tuo labiau didėja žmogiškumo sritys. Bet su jomis sykiu au- 
ga ir kūrybos laipsnis. Kūrybos beveik nežymu fizinio žmogaus 
prado išsivystyme. Jau daug daugiau josios yra psichiniame gy- 
venime. Ir visai ji viešpatauja dvasios srityje. Kaip ne fizinis pra- 
das yra charakteringas ir esminis žmogaus būtybei, taip ir ne po- 


492 


tencijų aktualizavimas yra esminis elementas žmogaus išvidinėje 
istorijoje. Tiesa, jo negalima nepaisyti, nes jis parengia sąlygas kū- 
rybinės dvasios veikimui. Bet tai, kas žmogaus išsivystymą skiria 
nuo augmenų ar gyvulių išsivystymo, kas išvidinį jo tapimą pa- 
daro tikrai žmogiška jo vidaus istorija, yra ne potencijų aktualiza- 
vimas, bet kūryba. Ne visas žmogaus tapimas yra jo kilimas iš ne- 
būties. Vis dėlto kūrybiniai dvasios veiksmai yra žmogui 
charakteringiausi ir labiausiai išreiškia jojo esmę. Tikrai žmogiš- 
kas jo būtybės išsivystymas, tikrai žmogiška išvidinė jo istorija 
priklauso ne gimdymo, bet kūrybos kategorijai. Gimdymas čia 
patarnauja tik kaip materialinių sąlygų parengėjas autokreaciniam 
dvasios darbui. Jis apsprendžia fizinę žmogaus sferą ir per ja da- 
ro įtakos žmogaus dvasiai. Bet į dvasios tikrąją sritį jis nepatenka. 
Dvasia negema ir negimdo. Dvasia kuria. Žmogus yra kūrėjas ne tik 
santykiuose su išviršiniu pasauliu, bet ir santykiuose su pačiu sa- 
vimi. Kūrybinis žmogaus tapimo pobūdis yra išvidinei žmogaus 
istorijai esminis ir pagrindinis. 

Šitaip suprastas žmogaus prigimties tapimas mums parodo 
tikrą kelią ir į ugdymo prigimties supratimą. 


2. Kuriamasis ugdymo pobūdis 


Mes dažnai sakome, kad ugdymo objektas yra žmogus. Bet 
mes retai atsimename, kad ugdymo objektas yra prigimties žmo- 
gus, žmogus, kaip prigimties padaras. Į ugdymo rankas žmogus 
patenka ne kultūringas, ne pasiekęs dvasios viešpatavimo tarps- 
nį, bet tik išėjęs iš gamtos gelmių, tik pradėjęs gyventi istorinį gy- 
venimą. Vaikas yra ne tik silpnas žmogus. Vaikas yra ir mažiau 
žmogus. Vaikas nėra žmogaus miniatiūra, kaip buvo manyta se- 
niau. Tai buvo klaida ne tik psichologiniu, bet ir metafiziniu at- 
žvilgiu. Kas vaiką laiko suaugusio žmogaus miniatiūra, tas ma- 
no, kad jame glūdi realiomis potencijomis visa, ką turi ir suaugęs 
žmogus. Ugdymas šitas potencijas tik aktualizuoja ir tuo būdu 
vaiką padaro subrendėliu. Tuo tarpu yra visai kitaip. Vaikas ne- 
turi tos žmogiškosios suaugusiojo būties ne tik aktualiai, bet net 

nė potencialiai. Vaiko potencijų aktualizavimo negalima neigti. Bet 
šitas aktualizavimas visų pirma nesudaro ugdymo esmės ir sykiu 
nėra žmogiškosios būties didinimas. Būties didinimas gali kilti 
tik iš kūrybos, vadinasi, būtis turi būti sukuriama iš nebūties, o ne 
išvedama iš potencijos. Potencialios būties aktualizavimas yra tik 
paslėptų jėgų apreiškimas, bet ne naujas ir originalus aktas. Iš po- 
tencijos kilusi būtis nėra nauja ir originali. Jeigu vaikas ugdymo 
įtakoje tampa daugiau žmogumi, tai ne potencijų aktualizavimu, 
bet tuo kūrybiniu aktu, kuris paliečia neatbaigtą jo būtybę ir joje 
sukuria iš nebūties naujas formas, naujus įpročius, naujus polin- 
kius, žodžiu, naują būtį. 

E. Krieckas teisingai yra pasakęs, kad „pasaulio kilimas iš chao- 
so pasikartoja kiekvieno kūdikio sąmonėje“?. Kūdikis yra gamtos 
ir Dievo padaras. Kūdikio pradėjimas, jo brendimas motinos įsčio- 
se ir jo gimimas yra dar tik pirmas tarpsnis tos kosminės kūrybos, 
per kurią turi pereiti kiekvienas žmogus, kol jis pasiekia savo bū- 
ties pilnatvę. Kūdikis yra gamtos žmogus. Gamta jam parengia vi- 
sas sąlygas, reikalingas tolimesniam jo tobulėjimui. Bet pati viena 
ji šito žmogaus siekiamo tobulumo neatbaigia. Gamtinis žmogus, 
koks jis patenka į ugdytojo rankas, yra neišsivystęs, pusiau chao- 
tiškas, suskilęs ir pakrikęs. Žmogus gema iš gamtos ir gamtoje 
pasiliktų, jei nebūtų kasjį pakelia iš šito gamtinio stovio ir įveda jį 
į kultūrinį gyvenimą. Žmogus yra neatbaigtas. Tai yra pagrindinė 
antropologijos prielaida. Pilnutinis žmogiškumas yra ne davinys, 
bet uždavinys. Jį įvykdyti turi dvasia sava kūryba. Ir pirmutinis 
šitos kūrybos tarpsnis kaip tik ir yra ugdymas. 

Kuriamasis ugdymo pobūdis yra pagrindinis ir esminis jo ele- 
mentas. Ugdymas yra kūryba! Štai giliausia jojo koncepcija. Kiek- 
viena pedagoginė teorija, kuri praeina tylomis pro kūrybinį ug- 
dymo pobūdį jau tuo pačiu yra pasmerkta nepasiekti jojo gelmių. 
Ugdymas yra originalus aktas, kuriuo yra kuriamas žmogus. Ugdy- 
mas yra pirmutinis kultūrinis veikimas, vadinasi, pirmutinė kul- 
tūrinė kūryba, kuri liečia žmogų, kaip žmogų, vadinasi, kaip as- 
menį. Ugdymui rūpi ne išviršinis žmogaus apdailinimas, bet pačių 


? Erziehungsphilosophie, München u. Berlin, 1931, p. 22. 

jo gelmių performavimas. Ugdomasis veikimas nelieka tik pri- 
gimties paviršiuje, tik josios periferijoje, bet leidžiasi į patį žmo- 
gaus centrą, paliečia patį asmens branduolį ir jį formuoja. Ir tik 
tada, kai ugdymas pradeda daryti tokios gilios įtakos visam žmo- 
gui, tik tada jis pasidaro ugdymas tikra ir pačia giliausia šito Zo- 
džio prasme. Pedagoginės įtakos gilumas yra sykiu ir josios pe- 
dagogiškumo matas. 

Pedagoginės įtakos gilumas atskleidžia ir kūrybinį ugdymo 
įvairumą. Ugdymas apima visą žmogų ne tik vertikaliai, bet ir 
horizontaliai. Jis formuoja ne tik patį asmens branduolį, bet ir vi- 
sus žmogaus būtybės pradus ir visas jojo galias. Ugdymas iš es- 
mės yra įsijungęs į išvidinį žmogaus tapimą arba į išvidinę jojo 
istoriją. Tuo tarpu šita istorija, kaip minėjome, nėra vienodo po- 
būdžio. Josios charakteris kinta pagal tai, kokiame prade ji vyks- 
ta. Fizinio žmogaus prado tapimas yra skirtingas nuo psichinio 
tapimo, o šis - nuo dvasinio. Todėl ir ugdomoji įtaka nėra vieno- 
da, formuodama fizinį pradą ir dvasinį. Tiesa, kuriamojo savo po- 
būdžio ugdymas niekados neišsižada. Bet ne visados ir ne visur 
jis gali jį apreikšti. Tai priklauso nuo to, ar pedagoginė įtaka susi- 
duria tik su potencijų aktualizavimu, ar su būties kilimu iš nebü- 
ties. Kur būtis yra tik aktualizuojama, ten ugdymas yra bejėgis 
kurti, nes jo veikimas čia esti iš anksto apspręstas realių potencijų 
buvimu. Bet kur būtis savo tapime kyla iš nebūties, ten ugdymas 
išvysto kuriamąją galią ligi aukščiausio laipsnio. Ten jis atsklei- 
džia sykiu ir giliausią pedagoginį savo pobūdį. 

Jau esame minėję, kad išvidinė žmogaus istorija vyksta trijose 
skirtingose jo būtybės sferose: fizinėje, psichinėje ir dvasinėje. Kiek- 
vienoje šitoje išvidinėje istorijoje dalyvauja ir ugdymas. Bet kaip 
tik šitų sferų skirtingumas nulemia ir ugdymo charakterį. Ugdy- 
mas kitaip yra kūrybinis kiekvienos sferos istorijoje. 

Iš viršaus žiūrint, atrodo, kad ugdymas didžiausios reikšmės 
turi fiziniam Žmogaus išsivystymui. Juk argi nėra sakoma, kad be 
ugdymo kūdikis ne tik negalėtų augti, bet kad jis tuojau žūtų, nes 
jis pats nesugeba pasirūpinti nei maisto, nei drabužių, nei šili- 
mos. Jis nemoka ir negali apsisaugoti nuo gamtos jėgų ir nuo visų 
pašalinių pavojų. Jauna jo gyvybė yra ugdymo būtinai reikalinga. 

Tuo tarpu jo dvasia skleidžiasi ir be didelės priežiūros. Vaikas 
išmoksta kalbėti specialiai nemokomas; išmoksta pažinti daiktus 
ir apie juos spręsti be logikos ir silogizmų taisyklių; supranta, kas 
yra gera ir kas bloga be etikos, kas gražu ir kas bjauru - be esteti- 
kos. Dvasinės priežiūros ir dvasinio maisto teikimas yra ne toks 
ryškus ir, atrodo, ne toks reikalingas, kaip fizinio prado aprūpini- 
mas. Čia savaime peršasi išvada, kad fizinio prado tapime ugdy- 
mas braunasi daug giliau ir turi daug didesnės reikšmės negu 
dvasinio prado gyvenime. 

Bet tikrumoj yra kaip tik atvirkščiai. Fizinio prado tapimas ir 
jo išsivystymas, kaip minėjome, yra tik pratęstasis gimimas. Vi- 
sos jo formos, visi jo polinkiai ir sugebėjimai kyla iš realių poten- 
cijų, kurios buvo jau nuo pat kūdikio atsiradimo. Kūne žmogus 
negali sukurti nieko, ko nebūtų buvę potencijoje. Todėl nors atro- 
do, kad ugdymas darąs didžiausios kūnui įtakos, bet tikrumoj ši- 
toji įtaka yra paviršutiniška. Ugdymas nesiekia kūno gyvenimo gel- 
mių. Vitalinio principo branduolys jam yra neprieinamas. 
Pedagoginis veikimas visados yra priverstas sustoti kūno perife- 
rijoje. Visos kūno gyvenimo lytys, kurioms išsiskleisti ugdymas, 
rodos, deda tiek daug pastangų, yra ne jo sukuriamos, bet išvys- 
tomos paties kūno. Ugdymas tik parengia vitalinio principo veiki- 
mui sąlygas. Kai sodininkas nori turėti geresnę kriaušių rūšį, jis 
atrenka gražiausių vaisių sėklas, pripratina daigus prie klimato 
sąlygų, kryžiuoja žiedus, duoda tam tikrų medžiagų maistui, kar- 
po neišsivysčiusias šakas ir globoja gražiąsias. Visas jo veikimas 
yra tik pagalba. Pati rūšies gerinimo esmė glūdi anaiptol ne šituo- 
se išviršiniuose veiksmuose. Ji glūdi toje išvidinėje įtakoje, kuri 
pažadina kriaušės pradą, tąją, Goethe's žodžiais tariant, augmens 
idėją (Uridee Pflanze) apsireikšti sodininko siekiamu pavidalu. Taip 
yra ir fizinio žmogaus prado ugdyme. Kūno gyvenime ugdymas 
dalyvauja tik kaip pagalbininkas ir kaip klusnus vitalinio prado 
reikalavimų vykdytojas. Štai dėl ko Comenijus ir mėgo ugdymą 
palyginti su sodų menu, o ugdytoją vadindavo išmintingu sodi- 
ninku. Fizinio prado ugdymas iš tikro eina ir turi eiti iuxta methodum 
naturae. 

Šitoks būtinas ugdymo atsirėmimas į realias fizinio žmogaus 

prado potencijas neleidžia pedagoginiam veikimui apreikšti ku- 
riamojo savo pobūdžio. Fizinio prado tapime ugdymas dalyvauja ne 
kaip kūryba, bet kaip pagalba prigimčiai. Ugdymas čia nieko nekuria, 
bet tik padeda vitaliniam pradui iškelti iš potencijos tai, kas jose 
glūdėjo. Ugdymas padeda gimti potencialioms formoms, poten- 
cialiems sugebėjimams ir nusiteikimams. Sokratiškoji maieutikė čia 
yra vienintelis ugdymo metodas. Tiesa, ugdymas ir fizinio prado 
tapime visados stengiasi parodyti kūrybinę savo galią. Jis labai 
dažnai verčia kūną įsigyti tokių formų, kurios yra sukurtos kul- 
tūrinio gyvenimo. Per įvairias gimnastikos, sporto, žaidimų siste- 
mas ugdymas bando įdiegti kūnui tokių lyčių, kurios kyla jau ne 
iš vitalinio prado, bet iš idėjos, kurios jau yra sukurtos žmogaus 
dvasios. Deja, reikia pripažinti, kad šitokių ugdymo brukamų ly- 
čių pasisavinimas yra paviršutiniškas. Šitos lytys, nebüdamos vi- 
talinio prado padaras, susisiekia su gyvybiniu principu tik iš tolo. 
Jos niekados neįeina į kūno gyvenimo vidų. Jos yra tik kūno ap- 
dailinimas, bet ne jo perkeitimas pagal norimą idėją. Aktualų šitų 
lyčių buvimą tikrumoj palaiko dvasia, ne kūnas. Jos daugiau gy- 
vena žmogaus sąmonėje negu kūno galiose. Ir kai tik žmogus pa- 
tenka į tokį padėjimą, kuriame sąmonės veikimas esti aptemdy- 
tas, tuojau kūnas praranda visas ugdymo įdiegtas lytis ir atsimena 
visas senąsias, su kuriomis ugdymas galbūt buvo net kovojęs. Rei- 
kia tik pažiūrėti į apygirtį žmogų, kaip jo kūnas, nekontroliuoja- 
mas sąmonės, netenka visų tų plastinių ir estetinių formų, kurios 
jam buvo ugdymo įdiegtos. Tuo tarpu jame aiškiai lieka visos tos 
lytys, kurios kilo iš vitalinio jo prado. Tai yra aiškus įrodymas, 
kokia paviršutiniška ugdymo įtaka yra visam kūno išsivystymui. 
Ugdymas todėl niekad nepasitenkina vitalinio prado globojimu. 
Nors šitas globojimas yra fiziniu atžvilgiu reikalingiausias, bet 
ugdymo prigimčiai jis yra labiausiai svetimas. Ugdymas yra kū- 
ryba, ir kur kuriamasis jojo pobūdis negali pasirodyti, ten ir pats 
ugdymas pasidaro nebe tas, kas jis turėtų būti. Žmogaus kūno 
gyvenime ugdymas yra tik auginimas. 

Visai kas kita yra su dvasios gyvenimu. Dvasios gyvenimas tam- 
pa kaip ir kūno. Bet šitas tapimas čia yra visiškai kitoks. Dvasinis 
žmogaus išsivystymas yra ne potencijų aktualizavimas, bet kūryba 

iš nebūties. Sielos gyvenimas ir tapimas, sakėme, yra pradėtos 
dieviškosios kūrybos tęsinys. Išvidinė žmogaus dvasios istorija 
yra kuriamasis tapimas. Dvasia neauga ir nesiskleidžia išjau esan- 
čių užuomazgų. Dvasia kuriasi iš nebūties. Tasai pagrindas, į ku- 
rį atsiremia ugdymas, dalyvaudamas dvasios istorijoje, yra ne reali 
potencija, bet nebūtis. Dėl to ir ugdymo vaidmuo dvasios gyveni- 
me yra daug didesnis negu fizinio prado išsivystyme. Paviršuti- 
niškas žvilgsnis dažnai sprendžia priešingai. Dvasia nereikalauja 
ugdymo tokiu būtinumu kaip kūnas. Dvasia sugeba, bent mini- 
maliai, išsiskleisti ir pati. Dvasia turi galią kurti pačią save. Todėl 
svetima kūryba jai nėra būtina ta prasme, kad be josios dvasia 
turėtų žūti. Tarp ugdymo ir dvasios išsivystymo nėra fizinio prie- 
žastingo ryšio. Bet užtat tarp šitų dviejų pradų - tarp dvasios au- 
tokreacijos ir pedagoginės kūrybos — yra ontologinis ryšys. Die- 
viškosios kūrybos aktas, kaip minėjome, palieka dvasią tam tikra 
prasme nebūtyje. Jis sukuria tik josios bruožus, tik jos škicą, kurį 
atbaigti ir išryškinti yra pašaukta pati dvasia. Ugdymas kaip tik 
ir atsiremia į šitą dvasios nebūtį, į šitą josios neatbaigimą. Jis įsi- 
jungia į išvidinį dvasios tapimą kaip kūrybinis aktas, kaip dvasi- 
nės būties kildinimas iš nebūties, kaip kūryba pačiose giliausiose 
žmogaus prigimties sferose. Ugdymo veikimas čia yra žymiai 
reikšmingesnis. Kūno gyvenime ugdymas tik pagelbsti iškilti iš 
potencijos gelmių tam, kas ten jau buvo suformuota. Dvasios gy- 
venime ugdymas kuria tikra prasme. Čia jis apsireiškia kaip tikra 
kūryba, kaip žmogaus kūrimas, kaip jo būties didinimas ir tobu- 
linimas. Kūriamasis ugdymo pobūdis dvasios formavime yra vi- 
siškai aiškus. Pasaulėžiūros sudarymas, asmenybės išugdymas, 
estetinio skonio ir sprendimo išlavinimas ir visi kiti aukštųjų dva- 
sios sferų dalykai, kuriuos parengia žmogui pedagoginė įtaka, 
anaiptol nėra kildinami iš potencijų. Jie yra sukuriami iš nebūties. 
Tai yra pagrindinė antropologijos tiesa, kuria remiasi žmogaus 
išvidinė laisvė, jo atsakingumas ir moralinis jojo pobūdis. Jeigu 
aukštųjų dvasios gyvenimo sferų dalykai, kaip pasaulėžiūra, as- 
menybė, estetinis išsilavinimas, būtų tik esančių potencijų aktua- 
lizavimas, tuomet apie jokią minties, sąžinės ir kūrybos laisvę ne- 
būtų galima nė kalbėti. Tuomet neturėtų jokios prasmės nė 


498 


žmogaus dora, nes visas jo vidaus gyvenimas jau būtų predispo- 
nuotas realių potencijų. Tik kūrybos koncepcija išvidiniame dva- 
sios tapime išgelbsti žmogų, kaip laisvą ir dorinę būtybę, iš deter- 
minizmo pinklių. Tik tada, kai dvasia kuria pati save, kai ji savo 
išvidinę būtį kildina iš nebūties, tik tada ji yra laisva ir atsakinga. 
Tik tada ir ugdymui atsidaro plačios perspektyvos. 

Sakydami, kad ugdymas dvasios gyvenime yra kūryba, mes 
anaiptol tuo neneigiame kuriamojo pačios dvasios vaidmens. Dva- 
sia kuria visų pirma pati. Autokreacinis josios linkimas niekados 
nedingsta ir niekieno negali būti panaikintas. Kur pačios dvasios 
prisidėjimo kūrybiniu būdu nėra, ten negali būti nė išvidinės būties kili- 
mo. Savarankiškas dvasios dalyvavimas pedagoginėje kūryboje 
yra būtinas. Ugdymas dvasios tapime nėra vienintelis kuriama- 
sis veiksnys. Jis visados turi žiūrėti pačios dvasios kūrybos. Išvi- 
dinė dvasios kūryba, šitos kūrybos tempas ir charakteris apspren- 
džia ir paties ugdymo kūrybą. Ugdymas čia nėra absoliučiai 
laisvas. Bet dėl to jis dar nepraranda kuriamojo savo pobūdžio ir 
nevirsta tik pagalba dvasiai. Išvidinėje dvasios istorijoje ugdymas 
pagelbsti žmogaus prigimčiai tuo būdu, kad jis ją kuria sykiu su 
dvasia. Ugdymas yra dvasios concreator. Šita prasme galima patei- 
sinti ir Comenijaus posakį, kuriuo jis ugdymą vadino ne prigim- 
ties reformator, bet josios conformator, jei šitą formavimą suprasi- 
me kūrybos prasme. Kitokiu atveju Comenijaus posakis tinka tik 
fizinio žmogaus prado ugdymui. Pedagoginis veikimas žmogaus dva- 
sios išsivystyme visados yra kuriamasis bendradarbiavimas autokreaci- 
niame dvasios akte. 

Psichinės žmogaus sferos ugdymas vėl yra savotiška apraiš- 
ka, kaip savotiška yra ir pati šita sfera. Psichiniame gyvenime esti 
realizuojamos ir potencijos, ir sykiu kuriama iš nebūties. Tai pri- 
klauso, kaip minėjome, nuo to, kuris pradas čia turi įtakos: fizinis 
ar dvasinis. Kiek psichinis Žmogaus tapimas priklauso nuo fizi- 
nio prado, tiek jis yra potencijų aktualizavimas. Bet kiek šitame 
tapime dalyvauja dvasia, tiek jis yra kūryba. Todėl ugdymo įsi- 
jungimas į psichinės sferos gyvenimą yra savotiškas. Ugdymas 
čia apsireiškia sykiu ir kaip pagalba prigimtai psichės evoliucijai, 
ir sykiu kaip tikra kūryba. Elementariniuose psichės gyvenimo 

dalykuose ugdymas tik padeda, tik pagelbsti. Ugdymas nekuria 
kūdikiui jutimų, suvokimų, sąvokų arba jausmų. Jis taip pat ne- 
kuria elementarinių norų ir elementarinio estetinio jausmo. Net ir 
elementarinis religinis nusiteikimas yra taip pat prigimto psichės 
išsivystymo padarinys. Bet kai žengiame į aukštesnes psichės sri- 
tis, kuriose vyrauja ne fizinis, bet dvasinis pradas, ten jau randa- 
me kuriamąjį ugdymo pobūdį. Ten ugdymas jau apsireiškia ne 
tik kaip pagalbininkas, bet ir kaip concreator. Kad iš pojūčių atga- 
bentos chaotiškos medžiagos būtų sudarytas išvidinis kosmas, har- 
moningas pasaulėvaizdis ir galop kritiška pasaulėžiūra, kad iš 
elementarinių norų ir valios judesių išaugtų kartais net herojiško 
laipsnio siekiančios dorybės, kad iš instinktyvaus linkimo į pojū- 
čiams gražius daiktus išsivystytų aukštas estetinis suvokimas, kad 
ant temperamento būtų pastatytas tvirtas charakteris, kad elemen- 
tarus linkimas į Dievą pasidarytų toks stiprus, jog vestų Žmogų 
net į mirtį, kad iš individualybės išaugtų asmenybė - visam tam 
reikalinga gilus kūrybinis veikimas, originalus aktas, kuris šituos 
visus dalykus išvestų ne iš potencijos, bet iš nebūties. Apie poten- 
cialų aukštesnių psichės gyvenimo sričių buvimą negali būti nė 
kalbos. Todėl ir ugdymas čia veikia kuriamuoju būdu. Žemesnia- 
jai psichės sričiai jis tik padeda išsivystyti ir apreikšti savo poten- 
cijas. Aukštesnėje srityje jis imasi tikros kūrybos ir įsijungia į au- 
tokreacinį dvasios veikimą. Tiesa, konkrečiai yra beveik negalima 
nurodyti, kada psichinėje sferoje ugdymas yra tik pagalba, o ka- 
dajis yra kūryba. Konkretus žmogaus gyvenimas yra toks kom- 
plikuotas, kad jokia schema negali išsemti visų jo apraiškų ir nu- 
statyti jų pobūdžio. Vis dėlto ugdymo filosofijoje yra aišku, kad 
psichiniame gyvenime yra dalykų, kuriems ugdymas tik pagelbsti, 
ir yra dalykų, kuriuos ugdymas kuria. Pirmuosius mes vadiname 
žemesniąja psichės sfera, antruosius - aukštesniąja. Pavadinimai 
nėra turiningi. Bet teoriniam ugdymo prigimties tyrinėjimui, at- 
rodo, jų pakanka. 

Šitoks ugdymo kuriamojo pobūdžio supratimas savaime iške- 
lia vieną charakteringą dalyką: juo labiau ugdymas paliečia aukštesnes 
žmogaus būtybės sritis, juo jis darosi kūrybiškesnis. Tai yra išvada, kuri 
priešinasi daugeliui pedagoginių teorijų. Tradicinė pedagogika bu- 

vo nepakankamai pastebėjusi šitą dėsnį. Tuo tik ir galima išaiškin- 
ti, kodėl šiandien mes turime labai smulkmeniškai išvystytą vaiko 
ir paauglio pedagogiką, o beveik visiškai neturime jaunimo pedago- 
gikos. Apie akademinę, pvz., pedagogiką net nedristama kalbėti. 
H. Schmidkunzo* bandymas pedagogų sluoksniuose rado labai 
menką pritarimą. Atrodo, kad jaunimas ugdymo būtų jau nereika- 
lingas ir kad ugdymas jaunimui negalėtų nieko duoti. Tuo tarpu 
yra atvirkščiai. Juo žmogus labiau bręsta, juo labiau jame įsigali 
dvasia ir juo ugdymui atsiskleidžia platesnės perspektyvos. Peda- 
goginis veikimas, aišku, turi savo galą. Bet šitas galas anaiptol nėra 
surištas su paaugėlio amžiumi. Jaunystės metu dvasia labiausiai 
parodo norą ieškoti paramos kitos, labiau subrendusios dvasios. 
Jaunuolis labiau ir giliau linksta į ugdymą negu vaikas arba paaugelis. 
Tuo tarpu tradicinė pedagogika šitą linkimą palieka nepatenkintą 
ir duoda jaunuoliui tik labai šykščių priemonių. Patys aukščiausi 
dvasinio gyvenimo dalykai, kaip pasaulėžiūros sukūrimas ir as- 
menybės išugdymas, yra paliekami netikslingoms ir nesąmonin- 
goms aplinkos įtakoms, vietoj juos kūrus planingai ir sistemingai. 
Tradicinė pedagogika dieną ir naktį galvoja, kaip lengviau vaikas 
galėtų pažinti spalvas, formas, skaitmenis, kaip lengviau jis išmok- 
tų skaityti, skaičiuoti ir rašyti. Bet ji beveik nieko nedaro, kad pa- 
lengvintų jaunuoliui kovoti sunkią išvidinę kovą, kad padėtų jam 
pergalėti išvidinį skepticizmą ir nihilizmą, kad padėtų jam leng- 
viau suvokti pasaulio bei gyvenimo prasmę. Tradicinė pedagogika 
yra įklimpusi į žemesniąsias psichikos sferas ir apleidusi aukštes- 
niąsias. Ji supranta ugdymą kaip pagalbą, bet ji menkai supranta 
ugdymą kaip kūrybą. Štai dėl ko mes neturime jaunimo pedagogi- 
kos, nes ugdyti dvasią reiškia visų pirma kurti. 


3. Ugdymas, kaip originalus aktas 


Kuriamasis ugdymo pobūdis apsireiškia ne visur vienodai. 
Fizinio prado išsivystyme jis yra mažiausiai ryškus. Jau daug 


* Einleitung in die akademische Pädagogik, Halle a. S., 1907. 

ryškesnis jis pasidaro psichinėje srityje ir visai aiškiai pasirodo 
dvasios gyvenime. Su šituo jojo kūrybiškumu auga ir jojo įtaka. 
Vitalinio prado formoms jis tik pagelbsti. Psichinių galių išsisklei- 
dimejis dalyvauja ir kaip pagalbininkas, ir sykiu jau kaip kūrėjas. 
Dvasios tapime ugdymas yra tikra kūryba, tikras originalus ak- 
tas. Bet jeigu, kaip minėjome, ugdymo kūrybiškumas yra sykiu ir 
jo pedagogiškumas, vadinasi, jeigu kūrybos laipsnis ugdyme yra 
sykiu ir jo tikrumo ženklas, tuomet reikia sutikti, kad ugdymas 
tikrąją savo esmę atskleidžia ne fizinio prado formavime, net ne 
psichinės srities lavinime, bet Zmogaus dvasios kūrime. Juo labiau 
ugdymas liečia aukštesnes žmogaus prigimties sferas, tuo labiau 
jis atskleidžia tikrąją savo prigimtį ir tuo labiau parodo amžinąją 
savo esmę. Žemesni žmogaus būtybės pradai, būdami aukštai su- 
siję su gamta, varžo pedagoginį veikimą, kuris yra specifinis dva- 
sios aktas, ir neleidžia jam pasirodyti taip, kaip jis tikrumoje yra. 
Todėl ir tos pedagoginės teorijos, kurios tyrinėja žmogaus kūno 
arba žmogaus psichės formavimą, negali suvokti pačios giliosios 
ugdymo esmės, nes šitoji esmė minėtose sferose negali aiškiai pa- 
sirodyti. Ugdymas tikriausia ir pačia giliausia šito žodžio prasme 
išeina aikštėn tik dvasiniame Žmogaus gyvenime, tik toje srityje, 
kuri gamtos priežastingumui yra mažiausiai prieinama, kurioje 
viešpatauja laisvė ir kurioje būtis nėra iš anksto realių potencijų 
apspresta. Kaip specifiškai žmogiška sritis yra ne fizinio prado 
gyvenimas, ne psichikos veikimas, bet dvasios sfera, taip ir ugdy- 
mas, kaip specifiškai pedagoginis, geriausiai išeina aikštėn tik su- 
sidūręs su dvasios tapimu. Esminės pedagoginio veikimo šaknys 
glūdi išvidinėje žmogaus dvasios istorijoj. 

Šitoji Žmogaus dvasios istorija, kaip jau esame minėję, yra dva- 
sinės būties kilimas iš nebūties. Todėl ir ugdymas, dalyvaudamas 
šitame kilime, darosi labiausiai kūrybinis ir sykiu labiausiai tik- 
ras. Ne visur ir ne visados ugdymas yra kuriamasis veikimas. Bet 
ten, kur šito kuriamojo savo pobūdžio jis neparodo, ten jis nėra nė 
tikras ugdymas. Ten jis yra auginimas, globojimas, dresūra ar kas 
kita, bet ne ugdymas, kaip savotiškas dvasinis aktas. Tikras ugdy- 
mas visados yra kūryba. Ir tiek jis yra tikras, kiek jis yra kūrybinis. Ug- 
dymo ryšys su dvasiniu žmogaus tapimu apsprendžia pačią ug- 

dymo esmę, padarydamas jį kuriamuoju veikimu. Svarbiausias ir 
esminis ugdymo elementas yra tas, kad ugdymas yra žmogiškasis 
žmogaus kūrimas. Pedagoginiame akte žmogų kuria ne Dievas, kaip 
malonėje, jis nesikuria pats vienas, bet jis yra kuriamas kito žmo- 
gaus ryšium su savos dvasios autokreacija. Pedagoginė kūryba 
visados yra sąveika. Ugdymas yra žmogaus kūrimas per žmogų ir 
žmoguje. Žmogaus, kaip žmogaus, kūrimas yra giliausia ugdymo 
esmė. i 

Būdamas kuriamasis veikimas, ugdymas tuo pačiu yra origi- 
nalus aktas, vadinasi, ugdymo padariniai yra ne potencijų aktua- 
lybės, bet nauji kūriniai. Visa, ką sukuria ugdymas, kaip ugdy- 
mas giliausia šito žodžio prasme, visa yra nauja ir originalu, visa 
yra nepasekama ir nepakartojama. Pedagoginės, kaip ir kiekvie- 
nos kitos kūrybos, sąlygos yra nebūtis ir laisvė. Ugdymas yra kū- 
ryba iš nebūties ir sykiu kūryba iš laisvės arba laisva kūryba. Šita 
prasme galima ugdymą vadinti menu, kurio negalima išmokti. Ši- 
ta prasme pateisinamas ir posakis, kad ugdytoju negałima tapti: 
juo reikia ginıti. Pedagoginė teorija nepadaro pedagogo-praktiko, 
kaip estetika ar meno istorija nepadaro skulptoriaus ar architek- 
to. Ugdymui reikia įgimtų gabumų, nes ugdymas yra kūryba. 

Vis dėlto ugdymo, kaip kūrybos, koncepcija, sutinka vieną 
nemažą kliūtį. Tvirtinimas, kad ugdymas yra originalus aktas, 
kad ugdymo padariniai yra nauji kūriniai, kurių ligi tol nebuvo 
jokioje potencijoje, priešinasi ugdytinio padėliams ir jų išsivys- 
tymui. Padėliais yra vadinamos tos įgimtos užuomazgos, ku- 
rios iš sykio glūdi tik potencijoje, bet kurios, kai ateina laikas, 
pradeda savaime veikti ir skleistis. Padėlių skleidimasis pada- 
ro, kad ugdytinis auga; padėliai apsprendžia ugdytinio išsivys- 
tymą, jo kryptį ir tempą; padėlių buvimas lenkia ugdytinį tam 
ar kitam darbui. Todėl jau nuo Rousseau laikų yra įprasta ma- 
nyti, kad ugdymas yra tik šitų padėlių atpalaidavimas, kad ug- 
dymas nieko žmoguje nekuria, bet tik aktualizuoja tai, kas glūdi 
jo prigimties potencijose. Iš tikro, jeigu padėliai nulemia visą ug- 
dytinio išsivystymą, kur čia gali būti ugdymas, kaip kūryba, kaip 
originalus aktas? Ką čia ugdymas gali sukurti iš nebūties ir ko- 
kios prasmės turi šita kūryba? 

Tradicinė pedagogika todėl ir linksta manyti, kad ugdymas 
padėlių atžvilgiu yra ne kuriamasis, bet tik pagelbimasis veikimas, 
kad ugdymas padėlius tik išvysto ir atpalaiduoja, kad ugdymo 
uždavinys šiuo darbu ir baigiasi. Jau Goethe yra pasakęs, kad mes 
negalime kūdikių formuoti pagal savo valią. Šitą Geothe's mintį 
patvirtina daugelis moderniųjų pedagogų. Jiems yra nepaneigia- 
ma aksioma, kad vaiko išsivystymo dėsnis yra ne ugdytojo valia, 
bet pati vaiko prigimtis. Pedagoginis veikimas išsisemiąs tuo, kad 
jis suvokiąs šitos prigimties principus, suprantąs josios reikalavi- 
mus, prie jų prisitaikąs, sykiu jiems padėdamas ir pagelbėdamas. 
„Kiekvienas ugdymas, - sako E. Sprangeris, - yra toks, kad jis 
nieko neįdiegia, bet tik globoja tai, ką randa, ir padeda tam, kas 
yra tamsu ir instinktyvu. Jis pakilnina rastą linkimą, bet jis jo ne- 
kuria. Ugdymas, tai suvokė jau Sokratas, padeda (p. 227) žmo- 
gui, duodamas medžiagos, tapti tuo, kuo jis gali tapti“. Tas pats 
Sprangeris kitame veikale sako, kad ugdymas „gali sudaryti gali- 
mybių tik išvilioti, bet ne, kaip nori, formuoti arba įdiegti“ * Todėl 
paprastai ir yra manoma, kad „ugdymas yra kiekvienam žmogui 
būtinas, nes jis yra sąlyga žmogui augti ir bręsti“?. Vadinasi, pa- 
dėlių atžvilgiu ugdymas yra suprantamas tik kaip sąlygų suda- 
rymas prigimtam padėlių skleidimuisi ir brendimui, bet ne kaip 
kuriamasis veikimas, ne kaip originalus aktas. 

Ar šitoks tradicinės pedagogikos nusistatymas gali būti patei- 
sinamas? Ar iš tikro ugdymas ryšium su padėliais jau nustoja ku- 
riamojo savo pobūdžio? Tradicinė pedagogika teisingai tvirtina, 
kad ugdymas negali padėlių kurti fizine prasme, vadinasi, jis ne- 
gali įdiegti naujų gabumų, naujų polinkių, naujų galių, žodžiu, 
viso, kas kyla iš substancialinės žmogaus lyties. Ugdymas padė- 
lius jau randa. Bet nė tradicinė pedagogika neneigia, kad ugdy- 
mas padėlius formuoja. Čia todėl mes ir keliame klausimą: kokios 
rūšies yra šitas formavimas? Ar ugdymas, formuodamas padė- 
lius, ką nors juose kuria ar tik realizuoja ir išvysto tas užuomaz- 


3 Kultur und Erziehung, Leipzig, 1928, p. 227-228. 
€ Lebensformen, 343 p. Halle a. S., 1930. 
7 E. Krieck. Erziehungsphilosophie, p. 18. 

gas, kurios glūdi padėliuose? Štai klausimas, kurio pedagogika 
dar nėra išsprendusi. 

Kiekvienas padėlys, vis tiek ar jis bus psichinis, ar fizinis, tu- 
ri du pagrindinius elementus: išvidinį branduolį, kuris esti nuo 
pat žmogaus gyvenimo pradžios, ir formą, kuri išsivysto žmo- 
gaus gyvenimo eigoje. Tapybinis Rafaelio genijus glūdėjo jo sie- 
loje jau nuo pat pradėjimo momento. Bet kad šitas jo padėlys 
apsireiškė renesansiškąja forma, tai buvo atsitiktinis dalykas, kurį 
apsprendė įvairios sąlygos. Naivu būtų tvirtinti, kad Rafaelis 
turėjo ne tik tapytojo, bet net ir renesansiško stiliaus padėlių. 
Padėlio formos atsiranda vėliau, kada pats padėlys patenka įvai- 
rių veiksnių įtakai, kuri jį formuoja ir apsprendžia. Ir štai, šitas 
išvidinio padėlių branduolio formavimas kaip tik ir yra kūryba. Iš ki- 
tos pusės, ugdymas yra pirmutinis ir svarbiausias išvidinio padėlių 
branduolio formuotojas. Ugdymas negali kurti padėlio branduolio. 
Bet jis gali kurti ir tikrumoj kuria padėlio formas, kuriomis išvi- 
dinis jo branduolys apsireiškia. Jeigu Raffaello buvo renesansi- 
ninkas, jeigu Goethe buvo klasikas, jeigu Novalis buvo romanti- 
kas, dėl to kaltas yra ugdymas (suprastas plačiausia prasme). Ir 
renesansiškoji kultūra, ir klasika, ir romantika yra žmogaus dva- 
sinės kūrybos padarai, kurie vėliau yra atkuriami ugdytinio dva- 
sioje ir kurių formomis yra apsprendžiami esantieji padėliai. Pa- 
dėlio formos, kuriomis jis reiškiasi konkretiniame veikime, yra 
išvedamos ne iš potencijos, bet sukuriamos iš nebūties arba, tiks- 
liau, atkuriamos ugdytinio dvasioje. Padėlyje jų nėra. Padėlys 
duoda tik bendrą likimą į tą arba į kitą sritį. Bet kokia forma 
šitas linkimas apsireikš, kokią išvaizdą jis įgis, tai nustato jau 
tolimesni veiksniai, tarp kurių pirmą ir svarbiausią vietą užima 
ugdymas. Žmogų kuria ne tik pedagoginis veikimas. Žmogaus 
kūrimas yra labai komplikuotas ir labai sudėtingas veiksmas. 
Vis dėlto ugdymas čia yra svarbiausias. Todėl ir padėlių formos 
sukūrime ugdymas taip pat turi pirmaeilės reikšmės. Tradici- 
nės tad pedagogikos pažiūros į ugdymo ir padėlių santykius yra 
tiek teisingos, kiek jos liečia padėlių branduolį. Bet jos būtų ne- 
tikslios, jeigu jas taikytume padėlio formoms. Ugdymas nekuria 
padėlių branduolio, bet jis kuria padėlių formas. 

Vis dėlto net ir su padėlių formos sukūrimu ugdymo uždavi- 
nys dar nesibaigia. Pedagoginę įtaką negalima apriboti tik padė- 
lių formos kūryba ir joje matyti galutinę ugdymo prasmę. Ugdy- 
mas padaro žmogų kultūriniu padaru. Bet tai, kas žmogų padaro 
kultūriniu, yra visai kas kita negu prigimtų padėlių išvystymas. 
Jeigu ugdymas apsiribotų padėlių formos kūrimu, jis niekados 
neperžengtų auginimo slenksčio ir niekados negalėtų žmogaus 
pakelti į aukštos kultūros laipsnį. Padėlių išvystymas yra tik ma- 
terialinės atramos prirengimas tikram pedagoginiam veikimui. 
Kaip lipdytojas, prieš kurdamas statulą, gerai išminko molį, nes 
kitaip realizuotina idėja, nerasdama iš anksto prirengtos dirvos, 
negalėtų būti įkūnyta, taip ir ugdytojas, skleisdindamas prigim- 
tas žmogaus užuomazgas, rengia sąlygas tikrai tobulam ir giliam 
pedagoginiam kūrimui. Bet kas manytų radęs čia ugdymo esmę, 
tas molio minkymą sukeistų su statulos kūrimu. Pedagoginis vei- 
kimas reikalauja padėlių išvystymo ar išsivystymo. Bet tai yra tik 
pirmas parengiamasis tarpsnis žmogaus dvasios kūryboje. Kai la- 
vinimas suteikia žmogaus galioms pastovių lyčių, kai auklėjimas 
perkeičia pagal idėją patį asmens centrą- visa tai yra visiškai nauja 
ir visiškai originalu. Prie išsivystančių padėlių ugdymas prideda 
visai naują dalyką; į išsivystančius padėlius jis įveda naują idėją, 
kurios, kaip tokios, kaip pastovios lyties, kaip normos arba kaip 
dėsnio, nebuvo jokiame padėlyje ir jokioje potencijoje. Zmogaus 
išsivystymas yra ne tik ilgas ir nuolatinis gimimas, bet sykiu ilga ir 
nuolatinė kūryba, kur laisva dvasia išveda iš nebūties žmogiškąją 
būtį. Todėl ir ugdymas ne tik pagelbsti prigimčiai skleistis, ne tik 
aktualizuoja prigimtas potencijas, bet jis keičia patį prigimties po- 
būdį, pačias josios galias ir joms įspaudžia tokių žymių, kokių jos 
neturėjo ne tik aktualiai, bet nė potencialiai. Ugdymas yra ne tik 
sąlyga padėliams skleistis ir bręsti, kaip mano E. Krieckas, bet 
padėliai taip pat yra sąlyga tikrai vaisingam ir subrendusiam pe- 
dagoginiam veikimui. Šitas veikimas jau yra ne padėlių skleisdi- 
nimas, bet kūrimas Žmogaus viduje naujų formų, naujų nusiteiki- 
mų, naujų pažinčių, kurie sudaro išsilavinimą, pasaulėžiūrą arba 
etines dorybes. Kildinti visus šituos dalykus iš padėlių ir laikyti 
juos padėlių išvystymo rezultatu yra ne tik pedagoginė, bet ir ant- 

ropologinė klaida. Ugdymas padėlius išvysto ir juos skleisdina. 
To negalima neigti. Čia ugdymo kuriamasis pobūdis nėra ryškus. 
Dėl jo kyla ginčų ir nesusipratimų. Bet už padėlių skleisdinimo 
ribų yra dar kitos labai plačios žmogaus dvasios gyvenimo sritys, 
kuriose ugdymas jau turi laisvas rankas, kuriose nėra padėlių de- 
terminacijos, kuriose viešpatauja laisvė ir kūryba. Todėl ten ir ku- 
riamasis ugdymo pobūdis negali būti neigiamas. Šitose dvasios 
srityse ugdymo originalumas pasirodo visu aiškumu. Kiekvienas 
ugdytojo aktas, kuriuo jis kuria ugdytinyje pasaulėžiūrą, dorybes 
arba estetinius nusiteikimus, yra kūryba iš nebūties, ne realios 
potencijos aktualizavimas. Tai laisvas ir originalus aktas, kuriuo 
žmogaus būtybėje yra sukuriama šis tas naujo, ko ligi tol jame 
nebuvo. Ugdymas yra originalus aktas, kuriuo būtis yra ne keičiama iš 
vieno pavidalo į kitą, ne aktualizuojama iš potencijos, bet kuriuo būtis 
yra kildinama iš nebūties laisvu ir asmeniniu ugdytojo bei ugdytinio 
bendradarbiavimu. 


UGDYMO SANTYKIS SU KULTŪRA 


Prieš įsigalint Vokietijoje nacionalsocializmui, vyraujanti sro- 
vė ten buvo kuliūrpedagogika, palaikoma ir plečiama tokių peda- 
gogų, kaip E. Sprangeris, Th. Littas, Nohlis, Wagneris ir kitų. Ši- 
tos srovės atsiradimas ir vis didesnis įsigalėjimas pedagoginėje 
teorijoje iškėlė ugdymo santykių su kultūra klausimą. Ugdymo ir 
kultūros ryšiai buvo pastatyti šitos srovės centre. Iš tikro, jeigu 
ugdymas didele dalimi eina per kultūrinius laimėjimus ir jeigu jis 
rengia žmogų, tarp kito ko, ir kultūrai, kaip tad jis su šita kultūra 
santykiauja? 

Žmonės, kurie turi reikalų su jaunimu ir sykiu kurie nepalei- 
džia iš akių kultūros išsivystymo, yra pastebėję, kad kultūrinio gy- 
venimo išsišakojimas prailgina dvasinį žmogaus brendimą. Kuo kultū- 
ros lygis darosi aukštesnis, kuo kultūros sritys labiau skaldosi ir 
šakojasi, tuo ilgiau žmogus lieka nesubrendęs. Kultūra ir jaunystė 
žengia kartu. Dėl ko taip yra, atspėti nesunku. Žmogus visiškai 
subręsta ne tada, kai baigiasi jo kūno išsivystymas, bet tada, kai 
jis suranda savo vietą gyvenime. Kūno subrendimas yra tik sąly- 
ga dvasios subrendimui. Visas jaunystės dienų sąmyšis, visas jau- 
nimo nerimas ir blaškymasis yra ne kas kita, kaip šitos savos vie- 
tos ieškojimas. Prigimtis čia, kaip pastebi E. Sprangeris, 
eksperimentuoja pati su savimi, kad ištirtų, kam ji tinka. Jaunys- 
tės metu pamažu išsivysto būsimo gyvenimo planas. Ir tik tada, 
kai šitas planas paaiškėja, kai jis visiškai esti prigimties sukuria- 
mas, tik tada žmogus pasijunta baigęs jaunystės klydinėjimus, va- 
dinasi, subrendęs. Jaunas žmogus nuvokia, kad jis ne taip, kaip 

vaikas, gyvena kiekvieną momentą atskirai, bet kad gyvenimas 
yra vieninga visuma ir kad toje visumoje jis turi rasti savą vietą ir 
atlikti savą uždavinį. 

Bet kuo gyvenimas yra labiau iösiskaldes ir išsišakojęs, tuo sun- 
kiau yra jaunuoliui surasti šitą savą vietą, tuo ilgiau nesusifor- 
muoja jame būsimo jo darbo planas ir tuo ilgiau užtrunka dvasi- 
nis jo brendimas. Tai yra faktas, kuris turi reikšmės ne tik jaunimo 
psichologijai, bet ir visai pedagogikai ir visam ugdymo darbui. 
Jis atskleidžia išvidinį kultūros išsivystymo ryšį su žmogaus išsi- 
vystymu. Žmogus, kurdamas ir tobulindamas kultūrą, sykiu su- 
kuria tokias sąlygas, kurios paliečia ne tik išviršinį jo gyvenimą, 
bet kurios braunasi į jo vidų ir jį savotiškai pertvarko. Kūrinys čia 
pradeda kurti savo kūrėją. Tai yra paradoksas, bet sykiu ir labai pra- 
smingas kultūros bruožas. Zmogaus išsivystymas neina šalia jo pa- 
ties kūrinių, bet per juos. Ir kadangi ugdymas visados yra atsirėmęs 
į Žmogaus išsivystymą, jis savaime darosi surištas su kultūros iš- 
sivystymu ir šiojo apspręstas. Ugdymo darbas darosi priklauso- 
mas nuo kultūros ne tik tuo, kad jis iš josios imasi sau priemonių 
ir nurodymų, bet ir tuo, kad jis tampa surištas su ja pačiose savo 
gelmėse. Išsišakojęs kultūrinis gyvenimas ugdymui iškelia tokių 
problemų, kurios pertvarko patį ugdymo pagrindą. Prailgintas 
dvasinis žmogaus brendimas tuo pačiu prailgina ir ugdomąjį dar- 
bą. Prailgintas ugdomasis darbas kinta ne tik savo metodais, bet 
ir savo prasme bei tikslais. Menkos kultūros gyvenime ugdymas 
rengia žmogų daugiau praktiniams reikalams. Aukštos kultūros 
gyvenime ugdymas turi rengti žmogų tam tikrai profesijai ir sy- 
kiu ugdyti jį kaip žmogų. Išsišakojusi kultūra priverčia ugdymą ne 
tik diferencijuotis pagal objektyvinius pašaukimus, bet ji reika- 
lauja ir vieningumo, nes kultūros išsišakojimas savo esme yra ne 
kas kita, kaip kultūros vieningos idėjos skleidimasis. Kultūra yra 
organiška. Ji nėra mechanizmas, kurio dalys yra šalia viena kitos. 
Ji yra panaši į organizmą, kuriame gyvena viena idėja, vienas plas- 
tinis pirmavaizdis, kuris auga ir skleidžiasi. Kultūra todėl ir iš 
ugdymo reikalauja, kad jis nebūtų vienalytis, nes nė kultūra nėra 
vienalytė. Bet ji taip pat reikalauja, kad ugdymas nebūtų pakri- 
kas, nes nė kultūra nėra mechaniškas įvairių pradų telkinys. Štai 

kodėl šiandien sykiu su profesinio ugdymo reikalavimu yra smar- 
kiai pabrėžiamas ir ugdymo vieningumas. Kultūra ugdymą skaldo, 
ir kultūra jį vienija. Kintant kultūrai, kinta ir ugdymas. 

Iš antros pusės, kintant ugdymui, kinta ir kultūra. Visi pedago- 
gai yra pastebėję, kad ugdymo reformavimas yra sykiu ir kultūros 
reformavimas. Leibnitzas ėjo net tiek toli, jog manė, kad reforma- 
vus ugdymą, būtų reformuota žmonių giminė. Jeigu kultūra daro 
ugdymui tiesioginės įtakos, tai ugdymas keičia kultūrą per išugdytą 
žmogų. Ušugdytas žmogus yra daugiau žmogus. Jis turi daugiau 
būties. Ir iš šitos padidintos būties jis gali kurti jau tobulesnius 
kultūros pavidalus. Štai dėl ko visi didieji kultūros reformatoriai 
paprastai pradėdavo nuo ugdymo. Taip pat visų gyvenimo filo- 
sofų darbas baigiasi ugdymo problemos sprendimu. Iškeltoms idė- 
joms realizuoti reikia tam tikrų Žmonių. O jų parengti gali tiktai 
ugdymas. Čia glūdi prasmė ir to posakio, kad kieno rankose yra 
jaunimas, to rankose yra ir ateitis. 

Štai koks yra ugdymo ir kultūros sąveikos ciklas. Kultūrinis 
gyvenimas skaldo, vienija ir tobulina ugdymą. Patobulintas ug- 
dymas savo ruožtu tobulina ir keičia kultūrą. Ugdymas yra ypa- 
tingas fenomenas kultūros gyvenime. Jis yra apėmęs pačias kul- 
tūros šaknis, kuriomis jis minta ir kurias jis maitina. 


VAISINGASIS MOMENTAS UGDYME 


1. Vaisingojo momento esmė 


Ugdymas visados yra santykis tarp dviejų asmenų, santykis 
nenutrūkstąs ir nuolatinis. Pedagoginio santykio nuolatinumas 
yra esminė jo žymė. Tarpasmeninė sfera sujungia vienkartinius 
ugdytojo veiksmus į vieną nuolatinę pedagoginę įtaką, kurioje ug- 
dytinis gyvena ir kurios jis esti formuojamas. Bet ne visi šios nuo- 
latinės įtakos momentai turi vienodos reikšmės. Pedagoginis san- 
tykis negali būti sudėtas iš atskirų veiksmų. Bet jis gali turėti ir 
tikrumoje turi tokių momentų, kurie ugdytiniui yra ypatingai 
reikšmingi, nes jų metu pedagoginė įtaka ypatingai ir giliai palie- 
čia ugdytinio sielą ir apsireiškia kaip jos pačios veiksmas. Tai yra 
ir vad. vaisingasis momentas (F. Copei), arba vaisingoji situacija 
(W. Flitner). 

Vaisingojo momento esmė geriausiai pasirodo Sokrato metode. 
Ar istorinis Sokratas šį metodą vartojo ar ne, tai ugdymo istorijos 
dalykas. Galimas daiktas, kad vad. Sokrato maieutika yra sutelkti- 
nis Sokrato ir Platono darbas, nes, kaip įrodinėja J. Stenzelis!, visi 
Platono veikalai yra persunkti ugdymo mintimi. Philosophia ir pai- 
deia yra taip susiję Platono mąstyme viena su antra, kad filoso- 
fuodamas Platonas moko ir mokydamas filosofuoja. Akademijos 
vedėjas buvo ne tik mokslininkas filosofas, bet ir pedagogas ug- 
dytojas. Todėl jo veikaluose Sokrato mintys ir metodas vargiai 
yra tik vieno Sokrato. Įkvėptas savo mokytojo, Platonas bus grei- 
čiausiai pratęsęs jo mintis ir išvystęs jo metodą. Sokrato pradėtoji 


! Plg. Platon der Erzieher, Leipzig, 1928. 


maieutika atitiko Platono mąstyseną ir todėl savo idėjoms išdėsty- 
tijis ja vaisingai pasinaudojo. 

Sokrato metodas, kaip jį vaizduoja Platono dialogai, yra savo- 
tiškas kelias, kuriuo ugdytinis yra vedamas į ugdytojo siekiamą 
tikslą. Ugdytojas čia yra visiškai laisvas. Jis gali vesti ugdytinį, 
kaip tik jis nori. Jis gali rinktis įvairiausias priemones ir įvairiau- 
nyje vykstančio proceso tarpsniais: su ieškojimu, įtampa ir išspren- 
dimu. Sokratas visados pradeda tuo, kas ugdytiniui jau yra žinoma 
ir eina prie naujo dalyko, kurį ugdytinis tariasi išmanąs, bet kurio 
esmės tikrumoj jis nesupranta. „Štai kvadratas, sako Sokratas ne- 
išprusintam vergui „Menono“ dialoge. Jo plotas yra keturios pė- 
dos. Koks bus jo plotas, jeigu mes jį padvigubinsime?“ - „Aišku, 
dvigubas“,- atšauna savimi pasitikėdamas vergas. Sokratas šitos 
klaidos netaiso. Jis brėžia dvigubą kvadratą, matuoti leidžia ver- 
gui, ir šis nustebęs patiria, kad dvigubas keturių pėdų kvadratas 
ploto turi ne aštuonias, bet šešiolika pėdų. Taip Sokratas elgiasi ir 
su kitomis vergo klaidomis. Jas taiso ne jis pats, bet tikrovė, geriau, 
vergas pats prieina tiesą ir pats sugriauna pirmykštę savo nuomonę. 
Sykiu su paviršutiniško sprendimo griuvimu vergui griūva ir pa- 
sitikėjimas savimi. „Bet, Sokrate, aš jau nebežinau“! - galop jis 
ištaria, bijodamas spręsti, kad vėl nereiktų patirti klydus. 

Šitas trumpas, bet ryškus pavyzdys talpina savyje visus tris 
sokratiškojo metodo tarpsnius. Sokrato klausimais vergas visų pir- 
ma yra pažadinamas ieškoti. Sokratas tiesos ieško, ir pats F. Copei 
yra teisingai pastebėjęs, kad pirmieji Platono dialogai paprastai 
baigiasi staiga nutrükdami?. Tuo tarsi nurodoma, kad ir pats Sok- 
ratas dar yra ieškotojas, kad jis nenori perteikti kurios nors dog- 
matiškai suformuluotos tiesos, bet tik pažadinti norą šitą tiesą pa- 
čiam susirasti. Sokrato pokalbiai yra ne ginčai, kad katra pusė 
laimėtų, bet tiesos mėgėjų ir tiesos ieškotojų pašnekesiai. Dėl to 
jis turi galios pažadinti gilų susidomėjimą ir karštą tiesos ieškoji- 
mą savo dalyviuose. Bet kad šitas ieškojimas iš tikro būtų vaisin- 
gas, Sokratas taip veda savo pokalbių dalyvius, kad jie patys su- 


? Plg. Der fruchtbare Moment im Bildungsprozess, Leipzig, 1930, p. 12. 

griauna pirmykštes savo pažiūros ir galop prisipažįsta nieko ne- 
bežiną. Tai įtampos tarpsnis. Čia įvyksta įtampa tarp pažadinto 
tiesos noro ir jautimo, kad tiesa neglüdi taip arti ir taip paviršiuje, 
kaip pirma atrodė. Šitas savo nežinios pajautimas sokratiškajame 
metode yra labai svarbus, nes jis prirengia žmogaus dvasią vai- 
singai prisiminti ieškomą tiesą, kuri paprastai esti jau nebetoli. 
Kai galop žmogus taip yra prirengtas, staiga jam ateina proble- 
mos išsprendimas, bet neužmestas iš viršaus, tik jo paties surastas. 
Sokrato pokalbiuose dėl galutinių išvadų niekas jau nebesiginči- 
ja, nes jos esti jau ne Sokrato, tik pačių pokalbio dalyvių. Sokratas 
čia buvo tik pagalbininkas, tik „savo motinos amato vykdytojas“, 
bet pats atsakymas, pati tiesa gimė savaime ieškotojo dvasioje. 
Šitas paskutinis tarpsnis kaip tik ir sudaro vaisingąjį momentą 
pedagoginiame santykyje. Jeigu ugdytojas seka Sokrato pavyz- 
džiu, jis visų pirma pažadina ugdytinyje norą ieškoti, paskui su- 
griauna jo paties nusistatymą, jo pažiūras į save, jo savimi pasiti- 
kėjimą ir pasitenkinimą. Į taip parengtą dirvą jis tarsi meta sėklą, 
kuri vieną dieną išdygsta ir pasirodo ugdytinio dvasioje, kaip jo 
paties laimėjimas. Tai ir yra vaisingasis momentas. Šitas ugdytinio 
suvoktas idealas jau yra aukštesnis negu tasai, kurį jis turėjo pir- 
ma. Tai nėra apdailinta tikrovė, bet tikras idealas, kuris jį kviečia 
ir vilioja. Vaisingas momentas turi nepaprastos ugdomosios reikš- 
mes, nes jo metu atsiradę ugdytinio dvasioje idealai yra pergyve- 
nami, kaip jo paties surasti. Pedagoginė įtaka apipavidalina ug- 
dytinį tik tada, kai šis ją paverčia sava ir sutapdo su savu asmeniu. 
Vaisingame momente šitas sutapdymas pasiekia aukščiausią laips- 
nį. Ugdytojo veikimas čia, Gaudigo žodžiais tariant, virsta beveik 
nuliu, ir ugdytinis pasijaučia veikiąs pats vienas: pats randas tie- 
są, pats ją suprantąs, pats ją formuluojąs ir pats ją stengiąsis įkū- 
nyti savyje, kituose ar pasaulyje. Štai dėl ko W. Flitneris ir sako, 
kad „vaisingiausios ir galingiausios ugdomosios įtakos remiasi 
trumpai trunkančiais susitikimais?. Kaip Dieviškajam Mokytojui 
užteko ištarti „sek mane“, kad padarytų perversmą žvejų sieloje, 
taip dažnai užtenka vieno tik žodžio ar vieno tik pavyzdžio, kad 


3 Systematische Pädagogik, p. 61. 

nesubrendęs žmogus patirtų radęs tai, ko ieškojo ilgus metus, ar- 
ba supratęs tai, ko ištisas savaites negalėjo suprasti. Bręstančio 
asmens išsivystymas kiekvieną dieną eina per ieškojimą, įtampą 
ir išsprendimą. Ir kuo šitas paskutinis momentas esti gilesnis, tuo 
didesnių žymių jis palieka ugdytinio prigimtyje, tuo labiau jis ją 
apipavidalina ir tuo didesnės jis turi ugdomosios reikšmės. Pir- 
mieji du tarpsniai - ieškojimas ir įtampa - yra tik sąlygų prirengi- 
mas šiam pastarajam. Bet pedagoginio akto centras yra vaisingas mo- 
mentas. Jo siekia ugdytojo vadovavimas, jam parengti tarnauja 
ugdymo priemonės ir metodai. 


2. Vaisingasis momentas ugdymo funkcijose 


Kas tad yra įvairios ugdymo funkcijos vaisingojo momento at- 
žvilgiu? Į šį klausimą atsako F. Copei savo studija Der fruchtbare 
Moment im Bildungsprozess (Leipzig, 1930), kurioje autorius įrodi- 
nėja, kad vaisingasis momentas yra kiekviename žmogaus dva- 
sios veikime, vis tiek ar jis būtų mokslinis tiesos ieškojimas, ar 
meninė kūryba, ar dorinis savęs tobulinimas ar galop religinis nu- 
sistatymas. Antroje savo studijos dalyje Copei šitą išvadą pritai- 
ko pedagoginiam santykiui, nagrinėdamas jį pagal įprastą ketve- 
riopą jo reiškimąsi: lavinimą, estetinimą, dorinimą ir religinimą. 
Šitie pritaikymai mums kaip tik ir yra svarbiausi. 

Žmogaus proto veikime vaisingasis momentas apsireiškia tuo, 
kad „šitame tikrame pažinimo akte dvasia darosi visa (objekto) 
pagauta, visa gyva ir sykiu visa pasirengusi prisiimti. Ji įsibrauna 
į objekto gelmes ir šitame susiliejime su objektu pasirodo tikrai 
lavinanti daikto reikšmė“*. Tada protas ne tik sugeba daiktą su- 
prasti, bet jis susilieja su jo lytimi, jis ją prisiima į save ir ja apipa- 
vidalina savo veikimą. Jeigu tikėti G. Kerschensteineriu, kad in- 
dividą lavina tik tos kultūrinės gėrybės, kurių dvasinė struktūra 
visai arba bent iš dalies atitinka išsivystančio asmens struktūrą, 


+F. Copei, op. cit., p. 28. 
$ Plg. Grundaxiom des Bildungsprozesses, Berlin, * 1924. 

tai vaisingo momento metu šitoji asmens struktūra pasidaro lanks- 
ti, tarsi prasiplečia ir todėl sugeba prisiminti net ir tokį turinį, ku- 
ris šiaip nėra per daug artimas prigimtam individo nusiteikimui. 
W. F. Flitneris todėl visai teisingai minėtą Kerschensteinerio „la- 
vinimo vyksmo aksiomą“ papildo tuo būdu, kad, pasak jo, „indi- 
vidualybės lavinimas yra pasiekiamas tik atitinkamomis kultūri- 
nėmis gėrybėmis ir tik atitinkamoje situacijoje““, kurią Flitneris 
vadina „vaisinga situacija“. Ta pati lavinimo gėrybė vieną sykį 
gali turėti labai didelės reikšmės, o kitą sykį josios įtaka gali būti 
visai nejaučiama. Pater noster ištisoms minioms nedaro jokio įspū- 
džio ir religiniam jų auklėjimui neturi jokios reikšmės. Tuo tarpu 
šv. Pranciškus Asyžietis įsakė savo broliams vienuoliams kalbėti 
šitą maldą 75 kartus per dieną, o jam pačiam ji tapo nuolatiniu jo 
meditacijų objektu. Bet tas pats šv. Pranciškus, kol dar nebuvo 
patyręs Spoleto perversmo, Viešpaties maldoje nerado nieko, kas 
būtų galėjęs jį giliau sukrėsti. Religinė gėrybė čia liko ta pati. Bet 
kito psichika, ir vaisingo momento metu dvasia paregėjo ir su- 
prato joje tai, kas pirmiau jai buvo tamsu ir neaišku. Tokį išvidinį 
pasikeitimą yra patyręs kiekvienas ne tik santykiuose su religinė- 
mis, bet ir apskritai su visomis gyvenimo gėrybėmis. Atsiskleidu- 
si dvasia sugeba suprasti gėrybės esmę, sugeba ją įsiimti į save ir 
save su ja sutapdyti. Štai dėl ko F. Copei ir tvirtina, kad „mokyti 
reiškia ne perteikti, bet parengti vaisingą momentą, pažadinti gy- 
vą pasirengimą, kuris, grumdamasis su objektu, stengiasi imti į 
save jo prasmę”. Jeigu F. X. Eggerdorferis reikalauja, kad lavini- 
mo vyksme mokytojo dėmesys būtų nukreiptas ne į daiktą, bet į 
mokinį, tai dėl to, kad jis ne tiek analizuotų ir aiškintų patį objek- 
tą, kiek skleisdintų mokinio dvasią ir rengtų joje vaisingą momentą. 
Kol mokinio dvasia nėra praskleista, koljame nėra atsiradusi įtam- 
pa tarp noro žinoti ir nežinios jautimo, tol net ir geriausia dėsto- 
mo dalyko analizė objekto prasmės neatskleis. Prasmė esti suvokia- 
ma ne palaipsniui ir ne dalimis (nes ji yra neskaldoma), bet visa vienu 


é Systematische Pädagogik, p. 109. 
7 Op. cit., p. 101. 
ë Jugendbildung, p. 10-11. 

sykiu. Kiekviena analizė šalina tik tai, kas šitą suvokimą trukdo ir 
pasikviečia tai, kas jam padeda. 

Todėl mokymasis arba perteikiamų gėrybių pasisavinimas šiuo 
atžvilgiu yra „ne įspaudimas į atmintį perteikto turinio, bet jo pa- 
gyvinimas ieškančioje dvasioje ir besigrumiančioje sieloje”?. Mo- 
kytojas gerai moko tada, kai jis padaro gyvą ir pasirengusią priimti mo- 
kinio dvasią; mokinys gerai mokosi tada, kai jis padaro gyvą, perteiktą 
objektą. Mokytojo uždavinys yra atskleisti mokinio sielą; mokinio 
uždavinys yra atsiskleisti mokytojo perteikto turinio prasmę. Vai- 
singas momentas mokyme įvyksta tada, kai mokinys atveria savo 
dvasią; vaisingas momentas mokymesi įvyksta tada, kai objektas 
atveria savo prasmę. Individo lavinimas galop įvyksta tada, kai 
atsivėrusi dvasia įima į save atsivėrusią prasmę ir ją sutapdo su 
išvidiniu savo pasauliu. Taip pasisavinta gėrybė nelieka paviršu- 
tiniame psichikos sluoksnyje, bet nusileidžia į sielos gelmes. Ji es- 
ti siejama su kitomis gėrybėmis ne asociacijų, bet suauga su jomis 
į vieningą organizmą. Tik tokios organiškai susietos lavinimo gė- 
rybės išugdo tą pastovią dvasios gyvenimo lytį, kurią mes vadi- 
name išsilavinimu. 

Estetiniame lavinime vaisingasis momentas nėra toks ryškus, 
nes ir pats estetinis lavinimas dar nėra radęs tinkamos vietos mū- 
sų ugdymo praktikoje. Dabartinis estetinis lavinimas yra per daug 
suintelektualintas. Užuot įsigyvenęs ir pergyvenęs estetinę kūri- 
nio prasmę mūsų dienų ugdytinis dažnai suvokia tik idėjinį kūri- 
nio turinį. Tiesa, protinis momentas estetiniame pasigėrėjime vi- 
sados yra. Bet jis čia turi tik parengiamosios reikšmės. Protas 
supranta kūrinį tik tam, kad dvasia galėtų įsibrauti pro praskleis- 
tą jo prasmę, jį tarsi suskaldyti ir vėl iš naujo sukurti. F. Copei, 
pasiremdamas menininkų kūrybos analize, teigia, kad „gėrėjimosi 
procesas pagrindiniais bruožais yra analogiškas su meno veikalo 
kūrimu (p. 77)... Kūrinys, kaip visuma, esti tarsi nuardomas, kol 
pirmykščiai škicai, pagrindinis planas ir struktūra yra surandami 
ir vėl fantazijos atkuriami”. Šitame kūrybiniame fantazijos pro- 


* F. Copei, op. cit. ibd. 
1 Op. cit., p. 77-78. 

cese kaip tik ir pasirodo vaisingo momento buvimas, kada kūri- 
nys tarsi iš naujo gema stebėtojo dvasioje. Todėl estetinio lavini- 
mo uždavinys yra parengti ugdytinyje sąlygas šitam atkuriama- 
jam fantazijos veikimui. Kiekvienas meno veikalo aiškinimas ir 
nagrinėjimas gali būti tik įvadas į tikrą juo pasigėrėjimą ir į esteti- 
njjo pergyvenima. Ugdytojas, kuris savo ugdytiniui atskleistų tik 
idėjinį kūrinio turinį, kuris aiškintų jo istoriją, jo siužeto atsiradi- 
mą ir motyvus, blogai suprastų estetinio lavinimo esmę. Kierke- 
gardas teisingai yra pasakęs, kad refleksija, kuri lieka tik refleksi- 
ja, yra mirtinas kiekvieno meniško gėrėjimosi priešas. Ugdytojas 
turi padėti atgimti kūriniui ugdytinio dvasioje. Sokratiškoji maieutika 
estetiniame lavinime yra tiek pat reikšminga, kaip ir visame ug- 
dyme. Tik tada, kai ugdytinio fantazija atkuria menininko veika- 
lą, tik tada jo padarytas įspūdis nelieka dvasios paviršiuje, bet 
apgaubia visą psichiką ir pamažu joje kuria savotišką lytį, mūsų 
vadinamą estetiniu išsilavinimu. Estetinis lavinimas priklauso tai 
pačiai giminei, kaip ir protinis lavinimas, todėl jo vyksmas yra 
labai analogiškas intelektualinio lavinimo vyksmui, nors jo esmė 
yra visai skirtinga. Estetinis išsilavinimas, kaip pastovi estetinio 
mūsų reiškimosi lytis, esti įgyjamas tik atgaminant tai, kas vyko 
estetinių gėrybių kūrimo metu. 

Doriniame auklėjime vaisingasis momentas yra ryškiausias, nes 
dorinis vyksmas paliečia patį asmens branduolį ir todėl visados 
turi didžiausios formuojančios reikšmės. Dorinimasis par excel- 
lence yra paties asmens veikimas. Jeigu apskritai ugdyme reikalau- 
jama, kad ugdytinis pradėtą ugdytojo veikimą paverstų savu ir jį 
atbaigtų, tai šitas reikalavimas labiausiai turi būti paisomas dori- 
nime. Dorinis veikimas kyla ne iš vienos kurios galios, bet iš pa- 
ties šitų galių nešėjo, iš paties asmens gelmių, ir todėl negali būti 
nei priverstas, nei primestas. Šituo atžvilgiu Kanto autonomija 
turi gilios prasmės. Kur nėra asmens branduolio dalyvavimo, kur 
veiksmas kyla iš dvasios periferijos, ten nėra tikro dorinimosi. 
Kiekvienas dorinis aktas yra viso žmogiškojo asmens keitimas. Jis 
todėl turi iš paties šito asmens kilti ir paties šito asmens būti vyk- 
domas. - 

Bet kiekvienas asmuo gyvena sau lygių asmenų bendruomenėje, 

kuri jam diktuoja dorinius įsakymus. Iš karto atrodo, kad tie įsa- 
kymai esti asmeniui užmetami iš viršaus. Tikrumoj ne vienas juos 
taip ir pergyvena, ne vienas juos vykdo tik kaip svetimus, todėl 
nevykdo tikro dorinio darbo ir savęs nedorina. Tarp asmeninio 
nusistatymo ir dorinio dėsnio įvyksta įtampa, kuri gali virsti net 
labai skaudžiu sąžinės konfliktu. Tai yra neišvengiamas kiekvie- 
no žmogaus likimas. Gali šita įtampa būti didesnė ar mažesnė, 
ilgesnė ar trumpesnė, bet ji esti visados. Tikras dorinantis savęs . 
formavimas vyksta tik per šitokio konflikto išsprendimą. Bet iš- 
sprendimas gali būti dvejopas. Asmuo gali atmesti jam atrodantį 
išviršinį įstatymą ir elgtis pagal savo paties nusistatymą arba jis 
gali jį priimti ir juo vadovautis. Abiem atvejais išsprendimas atei- 
na anaiptol ne logiškos dedukcijos keliu. Pirmu atveju kovojąs 
asmuo paregi, kad jo dvasios gelmės nesutinka su išviršiniu dori- 
niu dėsniu, kad jis, jo laikydamasis, griauna save ir, užuot save 
dorinęs, tik save ardo ir žemina. Gali šitoks paregėjimas būti klai- 
dingas, bet kiekvienas rimtas dorinio dėsnio paneigimas visados 
yra savo asmens gelmių gelbėjimas nuo svetimo prado. Antru at- 
veju, kai dorinis įstatymas esti priimamas, tikrumoj jis yra pri- 
imamas ne kaip kažkas svetima, bet surandamas savo asmens gelmė- 
se. Kovojąs asmuo čia patiria tai, ką bendruomenė yra formulavusi 
įstatymo lytimi, tai, kas glūdi jame pačiame, kaip giliausias nepa- 
gadintosjo prigimties reikalavimas. Ir vienu, ir antru atveju dorines 
įtampos išsprendimas ateina per dorinio įstatymo sutapdymą su savu 
asmeniu. Tai ir yra vaisingasis momentas doriniame žmogaus vei- 
kime. Jo metu, kaip sako F. Copei, „dorinė asmenybė išsikovoja 
išvidinės savo struktūros įstatymą“"!. Jo metu dorinis įpareigoji- 
mas gema iš pačios dvasios ir esti pergyvenamas, kaip paties as- 
mens reikalavimas. Jo metu taip pat įvyksta asmens tikrovės pa- 
lyginimas su asmens idealu, lydimas išvidinio perversmo, kuris 
apsireiškia gailesčiu, atgaila ar atsivertimu. Kol šitokio momento 
žmogus nėra pergyvenes, tol jis vykdo dorinį įstatymą be savo 
asmens dalyvavimo, ir tol doriniai jo veiksmai pasilieka tik jo psi- 
chikos periferijoj. 


N Op. cit., p. 87. 

Dorinti tad augantį žmogų reiškia ne reikalauti ir prižiūrėti, 
kad jis vykdytų visus dorinius įsakymus, bet rengti jį šitų įsaky- 
my sutapdymui su jo paties asmeniu; rengti jį tam momentui, ka- 
da jis pareges, kad ir jis pats reikalauja to, ko reikalavo ugdytojas, 
kad iš ugdytojo lūpų kalba slapčiausia jo paties prigimtis. Kas 
atidžiai skaito Fr. W. Försterio veikalus, tas lengvai gali pastebėti, 
kad šitokiu metodu yra persunktas kiekvienas jų puslapis. Förste- 
ris nori įtikinti, kad ne Dievas reikalauja žmogaus, bet žmogus 
Dievo, kad dorinis dėsnis nėra užmetamas iš viršaus, bet kildina- 
mas iš pačios prigimties vidaus. Försteris yra geriausiai supratęs 
F. Copei tvirtinimą, kad „įtikinimo galia glūdi ne logiškuose išve- 
džiojimuose, bet paraleliškai einančiame etinio subjekto sukrėti- 
me ir pažadinime, iš kurio kyla palankus ir tikras sprendimas“**. 
Jeigu Platono dialoguose Sokrato priešininkai galop sutinka, tai 
ne dėl to, kad silogizmais jis būtų juos privertęs sutikti, bet dėl to, 
kad savo metodu jis pagelbsti juose pačiuose gimti tokiai išvadai, 
prie kurios eina ir pats Sokratas. Dorinis auklėjimas todėl nieka- 
dos negali būti mechaniškas dorinių dėsnių perteikimas ir me- 
chaniškas įpratinimas automatiškai juos vykdyti. „Kiekvienas me- 
chaniškas perteikimas, kalba Copei, niekados negali vesti į etinės 
buities židinį (p. 122); perteiktas turinys ir normos naujai ir visiš- 
kai atsiveria tik tam, kuris... aistringai ieško naujo atsakymo, nau- 
jos formos ir naujo dėsnio. Kiekvienas tik mechaniškas perteiki- 
mas, kiekvienas įspaudimas į atmintį turi būtinai pasilikti 
paviršiuje, jeigu jo nelydi ieškojimas. Prisiimtos etinės pažintys 
neformuoja charakterio; atvirkščiai, sukietindamos mechanizuo- 
tą etinį sprendimą, jos kaip tik atitveria (žmogų) nuo tikros ir gy- 
vos etinės buities. Vaisingas susidūrimas įvyksta tik ten, kur ieš- 
kojimas, nebijąs abejonių ir sudužimo, išsprendimą randa naujai 
sušvitusiame ethos. Todėl kiekvienas mokymas gali būti vaisin- 
gas tik tada, kai jis susiduria su jauno žmogaus ieškojimu arba 
bent sugeba jį pažadinti“. Iš ieškojimo kylanti įtampa tarp as- 
mens ir dorinio įstatymo ir šitos įtampos išsprendi mas, surandant 


2 Op. cit. ibd. 
8 Op. cit., p. 122-123. 

savyje dorinį dėsnį, yra esminiai dorinimosi momentai, kuriuos 
žadinti yra pagrindinis dorinio auklėjimo uždavinys. 

Svarbiausių tad ugdymo funkcijų“ nagrinėjimas parodo, kad 
vaisingas momentas jose visose turi pagrindinės reikšmės. Kiek- 
vienas lavinimas ir kiekvienas auklėjimas, pasak Copei, „turi pa- 
sistūmėti ligi pat centro, iš kurio būtų galima apipavidalinti pati 
tikroji žmogaus buitis“!?. Vaisingame momente šitoks pasistüme- 
jimas kaip tik ir įvyksta. Atsiskleidusi ugdytinio dvasia suvokia 
lavinimo gėrybių prasmę, atgamina savyje estetinės kūrybos vyks- 
mą ir išviršinį dorinį įstatymą suranda savyje. Ugdytojo įtaka, jo 
mintys, žodžiai ir pavyzdys, kurie pirma glūdėjo ugdytinio psi- 
chikos periferijoje, dabar nusileidžia ligi pat dvasios dugno, jį ap- 
gaubdami ir apipavidalindami. Visa, kas ligi tol buvo tik sveti- 
mas išviršinis pradas, dabar suaugę į vieningą dvasinį organizmą, 
turintį aiškią, pastovią ir konkrečią lytį. „Vaisingo momento me- 
tujaunai sielai atsiveria dvasinis pasaulio turinys ir vertingumas 
taip, kad dvasia, surasdama bei prisiimdama daikto prasmę, atsi- 
veria ir pati ir todėl esti formuojama“. Vaisingame momente ap- 
sireiškia didžiausias ugdytinio veiklumas, kuris apsireiškia kaip 
gyvas pasirengimas prisiimti ugdytojo įtaką ir ją sutapdyti su sa- 
vu pasauliu. Iš kitos pusės, ugdytojo veikimas taip pat pasiekia 
augančios prigimties gelmes ir ten susiduria su ugdytinio asmens 
veiklumu. Vaisingojo momento metu ugdytojo ir ugdytinio sąveika pa- 
siekia aukščiausią laipsnį. Štai dėl ko mes ir laikome ugdomojo veiks- 
mo esme pedagoginį santykį, o pedagoginio santykio centru - vai- 
singąjį momentą. 


8 Vaisingas momentas religiniame auklėjime ligi šiol tebėra dar la- 
bai menkai ištirtas. Silpnai jį nagrinėja ir Copei. Gal taip yra dėl to, kad 
ir pats religinis auklėjimas mūsų ugdymo praktikoje kol kas yra beveik 
visai sulietas su doriniu auklėjimu, dažnai būdamas tik šio dalimi. To- 
dėl tai, ką šiuo atžvilgiu pasakėme apie vaisingą momentą dorinjame, 
tinka ir religiniam auklėjimui. 

15 Op. cit., p. 101. 

16 Op. cit., p. 131. 

Įvadas 


Mokykla, kaip tautinio auklėjimo veiksnys 


1. Tautinio auklėjimo reikalas mokykloje 


Vienas amerikietis yra pasakęs, kad viešoji mokykla yra tau- 
tinės vienybės laboratorija ir tautinės ateities garantija. Todėl vi- 
suose kraštuose, kuriuose tautinis auklėjimas yra pabrėžiamas, 
mokykla užima šioje srityje labai svarbią vietą. Tiesa, tautinis 
auklėjimas prasideda šeimoje. Bet mūsų laikų gyvenimas yra toks 
painus ir tautinis auklėjimas yra toks platus, kad šeimos ratelis 
tautinio auklėjimo atžvilgiu darosi per ankštas ir per paprastas. 
Tiktai per šeimą perėjęs žmogus dar nėra tinkamai paruoštas, 
kad galėtų vaisingai dirbti plačiose ir sudėtingose tautos gyve- 
nimo srityse. Be abejo, mokykla niekados šeimos neatstos. Šei- 
moje Žmogus gauna pačius tautinio auklėjimo pradmenis. Čia 
jam yra įdiegiamos pirmos jo tautinės individualybės užuomaz- 
gos, čia jam yra įkvepiama tautos bei tėvynės meilė, čia jis mo- 
komas sąžiningai dirbti tautinės kultūros darbą. Ir juo visos ši- 
tos užuomazgos geriau yra šeimoje suformuotos, juo mokyklos 
darbas darosi lengvesnis. Ir priešingai, juo šeima tautiniu atžvil- 
giu yra labiau pakrikusi, juo mokyklai tautinis auklėjimas sun- 
kiau sekasi, bet sykiu juo jis yra ir reikalingesnis. Jeigu norime, 
kad mokykla išleistų pilnutinius žmones, mes turime į jos darbą 
įimti ir tautinį auklėjimą, nes tautinės individualybės išvystymas 
yra integralinė pilnutinio auklėjimo dalis. Todėl kur šeima šio dar- 
bo neįstengia ar nesugeba atlikti, ten turi ateiti mokykla. Mo- 
kykla turi papildyti šeimos spragas. Tuo tarpu šių spragų esa- | 
ma visose šeimose, nes jos visos tautiniu atžvilgiu yra netobulos, 
kadangi per siauros ir per ankštos. Štai dėl ko šiuo metu tautinis 

auklėjimas yra visų mokyklų reikalas ir vienas iš pagrindinių 
mokyklos darbo uždavinių. 

Mokyklą į tautinio auklėjimo sritis veda ne tik būtinybė pa- 
gelbėti šeimai. Pats mokyklos darbas šiuo metu yra toks, kad jis ne- 
gali prasilenkti su tautiniu auklėjimu. Visų pirma pačių dėstomųjų 
mokykloje objektų sąranga yra taip sutvarkyta, kad ji savaime stu- 
mia mokyklą į tautinio auklėjimo darbą. Vėliau matysime, kad 
tokie dalykai, kaip gimtoji kalba, tautos istorija, literatūra, pai- 
šyba, geografija, tikyba, karinis parengimas, tarnauja tautiniam 
auklėjimui. Bet visi jie yra sykiu ir bendrojo lavinimo dalykai. 
Mokykla turi su jais mokinius supažindinti, nes kitaip mokinių 
bendrasis išsilavinimas pasiliks labai spragotas. Bet šitas supa- 
žindinimas atlieka sykiu ir tautinio auklėjimo tam tikrus užda- 
vinius. Vadinasi, šių dienų mokykla savo dėstomųjų dalykų są- 
rangos neišvengiamai yra susieta su jaunimo parengimu tautos 
gyvenimui. 

Tas pat yra ir su šių dienų mokyklos lavinimo metodu. Moder- 
nioji pedagogika reikalauja, kad lavinimas prasidėtų tais daly- 
kais, kurie yra vaiko aplinkoje, kuriuos jis tiesiog regi ir užčiuo- 
pia. Vadinamas tėviškės principas (Heimatprinzip) valdo visą šių 
dienų lavinimo vyksmą. Tėviškė, sako Fr. Eggersdorferis, „pade- 
da lavinamajam darbui vaisingai perteikti mokomąjį lobį“, nes ji 
„duoda pagrindą mokymo vaizdingumui“!. Lavinimas, kaip jau 
Kerschensteineris savo garsiojoje lavinimo vyksmo aksiomoje yra 
formulavęs, vyksta tik tokiomis objektyvinėmis gėrybėmis, kurių 
struktūra atitinka mokinio dvasinę struktūrą, arba, kitaip sakant, 
kurioms mokinys jaučiasi esąs artimas, kurios jam yra savos. Tuo 
tarpu tėviškė pirmoje eilėje, paskui tėvynė ir tauta, kaip tik ir duo- 
da tokių savų gėrybių. Štai dėl ko tėviškės principas šių dienų 
pedagogikoje yra pagrindinis ir štai dėl ko šių dienų mokykla sa- 
vo metodu yra surišta su tautiniu auklėjimu. Pradėdama savo dar- 
bą nuo vaiko tėviškės ir vykdydama jį per tėvynę bei tautą, mo- 
kykla tuo pačiu dirba tautinio auklėjimo darbą, net jeigu ji jo ir 
nenorėtų. 


! Jugendbildung, München, 1933, p. 213. 

Šitos priežastys kaip tik ir verčia mūsų laikų mokyklą įsijungti 
į tautinio auklėjimo veiksnių eilę. Dabartinė mokykla turi būti labiau 
tautinė negu senesnioji. Kai seniau tauta sąmoningai gyvenime ne- 
dalyvavo, mokykla galėjo pasitenkinti tiktai nesąmoningu tauti- 
niu auklėjimu, sąmoningai atsidėdama ugdymui žmogaus, kaip 
Zmogaus. Bet šiandien, kai tauta yra pasidariusi pirmaeilė gyveni- 
mo kūrėja, ir sąmoninga kūrėja, mokykla nebegali pasilikti tiktai 
nesąmoningo tautinio auklėjimo srityje. Ji turi imtis šito darbo vi- 
su aiškumu ir rengti gyvenimui mokinį ne tik kaip žmogų, bet ir 
kaip tautietį. Ji turi paruošti jaunimą ne tik apskritai žmogiškajam, 
bet ir tauHiškajam gyvenimui. Kaip pilnutinio gyvenimo šiandien 
negali būti be tautos, kaip pilnutinio žmogiškumo negali būti be 
tautinės individualybės, taip ir pilnutinio išlavinimo negali būti 
be tautinio auklėjimo. M. Grossmannas teisingai todėl yra pasa- 
kęs, kad „tautinis auklėjimas yra būtinas ne tik tautai, bet jo vyk- 
dymas praturtina ir bendrąjį lavinimą“?. 


2. Tautinio auklėjimo pobūdis mokykloje 


Mokykloje esama dviejų dalykų: mokomųjų objektų ir mokomų- 
jų principų. Mokomasis objektas yra koks nors mokykloje pagal 
tam tikrą programą dėstomas dalykas, pav., algebra, geografija, 
vokiečių ar prancūzų kalba ir t. t. Mokomasis principas yra toji kryp- 
tis, pagal kurią yra dėstomi visi ar kai kurie objektai. Pavyzdžiui, man- 
dagumas nėra dėstomasis objektas, bet mokomasis principas, nes 
visose pamokose ir apskritai visame mokyklos gyvenime manda- 
gumas yra apsprendžiąs pradas. Tas pat yra su tvarkingumu, 
punktualumu, sąžiningumu ir su visa eile kitų dalykų. Konfesi- 
nėse mokyklose tikyba yra dėstomasis objektas, bet religingumas 
yra mokomasis principas, nes visi dalykai tokiose mokyklose yra 
vedami religijos dvasioje ir religine kryptimi. Todėl ir kova už 
konfesines mokyklas tikrumoje yra kova ne už tikybą, kaip 
dėstomąjį objektą, bet už religiją, kaip už mokomąjį principą. 


2 Nationale Forderungen an die schweizerische Mittelschule, Zürich, 
1915, p. 25. 

Prie katros rūšies reikia priskirti tautinį auklėjimą? Ar jis yra 
mokomasis objektas ar mokomasis bei auklėjamasis principas? Į 
šitą klausimą atsako pati tautinio auklėjimo esmė. Tautinis auklėji- 
mas yra pilnutinis tautinės individualybės išvystymas. Čia tobulina- 
ma yra ne kuri tik viena žmogaus galia arba jo būtybės sritis, bet 
visas žmogus, kaip tautietis, kaip tautinis individas. Šitoks tauti- 
nio auklėjimo supratimas kaip tik ir verčia pripažinti, kad tautinis 
auklėjimas mokykloje negali būti aprėžtas tik vienu kuriuo destomuoju 
objektu arba net ir ištisa šių objektų eile. Kiekvienas dėštomasis daly- 
kas iš esmės yra skirtas lavinti tik vienai kuriai žmogaus prigim- 
ties sričiai. Matematika neugdo estetinio skonio, ir paišybos ar 
literatūros pamokos vargiai miklina matematinius gabumus. To- 
kio dėstomojo objekto, kuris apimtų visą žmogų, nėra ir negali 
būti, Jeigu tad tautinis auklėjimas apima visą žmogų, jis tuo pa- 
čiu turi apimti ir visus dėstomuosius dalykus, visą mokyklos dar- 
bą, visą jos mokymą ir auklėjimą. Tautinė individualybė žmoguje 
nėra kokia nors speciali galia ar atskira sritis. Ji yra savotiška žmo- 
gaus būsena bei veiksena, apimanti visą jo būtybę. Todėl ir jos 
išvystymas reikalauja visos lavinimo bei auklėjimo sistemos. Tau- 
tinis auklėjimas įtraukia į savo darbą visą mokyklą, tapdamas tuo būdu 
lavinamuoju ir auklėjamuoju principu. Kaip principas, tautinis auk- 
lėjimas neturi vieno kurio specialaus objekto. Bet kaip tik dėl to jis 
reikalauja, kad visi mokykloje dėstomieji objektai, visas mokyklos 
darbas, net pati mokykla, kaip įstaiga, išvystytų tautinę indivi- 
dualybę ir jaunimą rengtų tautos gyvenimui. Tautinis auklėjimas 
turi būti vykdomas visoje lavinimo sistemoje — visuose jo laips- 
niuose ir visose srityse. 

Be abejo, ne visi mokomieji objektai ir ne visos mokyklos dar- 
bo sritys yra vienodai reikšmingi tautiniam auklėjimui. Mokyklos 
sąrangoje esama dalykų, kurie artimai susisiekia su tautinės indi- 
vidualybes išvystymu, ir dalykų, kurie tautinę individualybę pa- 
liečia tik iš tolo. Vieni objektai, kaip logika ir matematika, lavina 
mokinį, kaip žmogų, ir tautiniam auklėjimui turi grindžiamosios 
reikšmės. Kiti, kaip visuotinė istorija, svetimų kraštų geografija, 
gamtamokslis, supažindina mokinį su svetimomis tautomis, pa- 
deda jam per palyginimą geriau suprasti savą tautą ir todėl tauti- 

niam auklėjimui turi netiesioginės reikšmės. Treti, kaip gimtoji kal- 
ba, tautinė istorija, jau susisiekia su pačia tautine individualybe ir 
dėl to tiesioginiu būdu žmogų auklėja tautiniu atžvilgiu. Nevieno- 
das dėstomųjų dalykų reikšmingumas reikalauja ir nevienodo jų 
pabrėžimo tautinio auklėjimo darbe. 

Šioje studijoje bus nagrinėjami tik tie mokykloje destomieji ob- 
jektai, kurie turi tiesioginės reikšmės tautinei individualybei išvys- 
tyti. Kadangi tautinės individualybės išvystymas arba tautinis auk- 
lėjimas eina trimis pagrindinėmis kryptimis?: tautiška, patriotine ir 
nacionaline, todėl ir dėstomieji dalykai bei jų vaidmuo čia bus su- 
grupuoti pagal šias tris linkmes arba pagal tris pagrindinius tau- 
tinio auklėjimo uždavinius. Vieni objektai žmogų auklėja daugiau 
tautiškai, vadinasi, išvysto žmoguje tautiškumą; kiti jį auklėja dau- 
giau patriotiškai, vadinasi, įdiegia jam tautos bei tėvynės meilę ir 
skatina jį į patriotinį veiklumą; treti daugiau auklėja jį nacionališ- 
kai, vadinasi, rengia jį būti aktyviu kūrėju tautinėje kultūroje ir 
garbingu savos tautos atstovu santykiuose su svetimomis tauto- 
mis. Visus šituos objektus surasti, juos sugrupuoti ir įžiūrėti juose 
vienokią ar kitokią reikšmę tautiniam auklėjimui kaip tik ir bus 
tolimesnis šios studijos uždavinys. 


I. Mokyklos vaidmuo tautiškumui auklėti 
1. Tautiško auklėjimo supratimas ir uždaviniai 


Žmogus, kaip tautietis arba kaip tautinis individas, gema iš 
tautos ir tautoje pasilieka visą gyvenimą. Savo būtybės gelmėmis 
jis yra susijęs su tautos bendruomene, iš jos jis semiasi savo dar- 
bams gyvybės ir savo kūriniams lyčių. Tai, kas tautoje išsivystė ir 
susiformavo ilgų amžių metu, žmoguje, kaip tautietyje, apsireiškia 


3 Plačiau tautinio auklėjimo uždavinius, jų sąrangą ir jų priklauso- 
mumą vienas nuo kito autorius yra nagrinėjęs savo knygoje „Tautinis 
auklėjimas“ (Kaunas, 1934), todėl čia visus šiuos dalykus mini tik trum- 
pai, pasiųsdamas susidomėjusį skaitytoją pasiinformuoti minėtame vei- 
kale. - A. M. 

tam tikromis pastoviomis ypatybėmis ir pastoviais linkimais. Mes 
tarsi atgaiviname savyje tautos istoriją. Iš mūsų veikimo, iš mūsų 
gyvenimo būdo kalba mūsų tauta. Istorijos įspausti bruožai atgy- 
ja mūsų būtybėje. Mes daromės tautos atspindys. Šitas tad tauti- 
nes ypatybes, šituos tautinius bruožus, šitą tautos atgaivinimą mū- 
sy prigimtyje mes ir vadiname tautiškumu. Tautiškumas yra 
tautinės individualybės apsireiškimas individe, arba, kaip daž- 
nai sakoma, tautiškumas yra „tauta mumyse“. 

Tautiškumas yra daugiau įgyjamas negu paveldimas dalykas. 
Jis yra paveldimas fizine savo puse, kaip tam tikri fiziniai palin- 
kimai, kurie, be abejo, turi reikšmės ir žmogaus dvasiai. Bet pati 
žmogaus dvasia savo pradžioje yra tik žmogiška. Tautiškų Zy- 
miy ji neturi. Ji jų įsigyja savo išsivystyme. Jeigu tautiškumas, kaip 
minėjome, yra tautinės individualybės apsireiškimas individe, tai 
šitas apsireiškimas turi būti kieno nors įvykdytas. Jis turi būti žmo- 
gui suteiktas, kitaip sakant, istorijos suformuota tautinė individualy- 
bė turi būti perkelta į kiekvieną žmogų, turi būti jame prigydyta ir 
išvystyta. Savo grynu gimimo faktu žmogus priklauso tik tam tik- 
rai rasei, bet ne tam tikrai tautai, kaip dvasinei bendruomenei. Į 
tautą žmogus turi jaugti. Jis turi pasidaryti tautiškas. Vienas tik 
kraujas duoda kryptį, bet ne tautiškas formas. 

Tautinę individualybę į žmogų perkelia ir ją jame prigydo tau- 
tiné kultūra. Tautinė kultūra yra kilusi iš tautinės žmogaus-kūrėjo 
dvasios, ir tik dėl to ji yra tautinė, kad joje atsispindi tautos ypaty- 
bės, kad per ją byloja tautos siela, tautos aspiracijos ir net jos isto- 
rija. Pasisavindamas šitą kultūrą, žmogus tuo pačiu pasisavina 
joje realizuotą tautinę individualybę, tautines ypatybes ir jomis 
apsprendžia savo prigimtį. Tautinės kultūros formų tautiškumas 
tampa žmogaus prigimties galių tautiškumu. 

Čia mes kaip tik ir surandame tautiško auklėjimo esmę. Tau- 
tiškas auklėjimas yra pašauktas perkelti istorijos suformuotą tau- 
tinę individualybę į žmogaus vidų, tautinės kultūros lytimis ap- 
spręsti jo prigimtį ir tuo būdu padaryti žmogų tautišką tikra 
prasme. Tautiškas auklėjimas yra individualinio žmogiškumo apspren- 
dimas tautiška lytimi per tautinių gėrybių perteikimą. Tautiškumas 
apima visą žmogų: ir jo kūną, ir jo sielą. Küninis tautiškumas yra 

sukuriamas rasės bei gyvenamosios aplinkos ir yra paveldimas. 
Dvasinis tautiškumas yra įgyjamas iš tautinės kultūros. Tautiškas 
auklėjimas turi rūpintis abiem šiais tautiškumo pradais. Bet kiek 
tautiškas auklėjimas gali būti vykdomas mokyklos, jis visų pirma 
liečia dvasinį tautiškumą, nes vad. rasės higiena jau nebėra tie- 
sioginis mokyklos uždavinys. Mokykla pirmoje eilėje yra pašaukta 
tautiškomis lytimis apspręsti mokinio dvasią, padaryti jį tautišką 
jo išvidiniame gyvenime. 

Šitas dvasinis tautiškumas turi trejetą pagrindinių sričių: mąs- 
tymą, kūrimą ir santykiavimą su Dievu. Žmogus nemąsto tiktai 
apskritai žmogiškai. Jis mąsto tautiškai. Jo proto veikimas yra ap- 
spręstas tautos mąstysenos ypatybėmis. Dar ryškiau tautinės ypa- 
tybės išeina aikštėn estetinėje kūryboje. Menas gal labiausiai turi 
ryšių su tautos siela, todėl ir estetinis žmogaus nusiteikimas yra 
palenktas bendram tautos estetiškumui. Taip pat santykiuose su 
Dievu žmogus reiškiasi ne tik kaip žmogus, bet kaip tos ar kitos 
tautos narys. Įvairios Dievo garbinimo formos yra sukurtos tauti- 
nės dvasios. Tautiniai papročiai ir tautiniai simboliai visados su- 
daro atramą ir medžiagą liturgijai. Mažiausiai tautiškumo gali- 
ma pastebėti valios srityje. Valia, būdama laisva, sunkiausiai 
duodasi palenkiama kokiems nors tautiniams bruožams. Todėl 
apie valios tautiškumą yra sunku kalbėti. Dvasinis tad žmogaus 
tautiškumas suskyla į tris pagrindines sritis: intelektualinį, esteti- 
nį ir religinį tautiškumą. 

Tautiškas auklėjimas mokykloje, siekdamas išvystyti dvasinį 
žmogaus tautiškumą, konkrečiai kaip tik ir susiduria su šitomis 
trimis sritimis. Mokykla dvasinio tautiškumo atžvilgiu turi todėl 
tris pagrindinius uždavinius: išmokyti mokinį tautiškai mąstyti, per- 
teikti jam tautos estetinio grožėjimosi formas ir įvesti jį į tautinės bend- 
ruomenės santykius su Dievu. Kitaip sakant, mokykla turi išmokyti 
jaunimą tautiškai galvoti, kurti ir melstis. Tai yra trys pagrindiniai 
jos uždaviniai tautiškumo atžvilgiu. 

Tarp mokyklos dėstomųjų objektų yra keletas tokių, kurie spe- 
cialiai šiems uždaviniams tinka, kaip labai sėkmingos ir tiesiogi- 
nės priemonės. Mūsų supratimu tautiškai mąstyti jaunimą moko 
gimtoji kalba, tautiškai kurti ir grožėtis moko tautinė literatūra ir 

tautinis menas, tautiškai melstis tikybos pamokos ir apskritai re- 
" ligijos mokslas. Apie visas šias mokyklos turimas tautiško auklė- 
jimo priemones reikia plačiau pasakyti. 


2. Gimtosios kalbos mokymas 


VI. Solovjovas yra pasakęs, kad „kalbų įvairumas apreiškia sie- 
los gyvenimo formų skirtingumą“*. Kalbos yra įvairios dėl to, kad 
yra skirtingas žmonių suvokimo ir mąstymo būdas. Tikra prasme, 
sako Fichte, „kalba ne žmogus, bet jame kalba žmogiškoji prigim- 
tis““. Būdama skirtinga, šitoji prigimtis sukuria ir skirtingas kalbas. 
Kalba, būdama pirmykštis tautos kūrybos vaisius, yra geriausias 
tautos atspindys. „Tautos genijus, sako Herderis, niekur kitur taip 
gerai neapsireiškia, kaip kalbos fizionomijoje““. Kalboje tauta įkū- 
nija savo pasaulio suvokimo būdą, savo pažiūras į daiktus, savo 
istoriją, žodžiu, visą save. Kalboje „gyvena visi tautos minčių tur- 
tai, josios tradicijos, istorija, religija ir gyvenimo dėsniai, visa josios - 
širdis ir siela“7. Moksle tauta apsireiškia savo protu, visuomeninėje 
santvarkoje savo valia, meniškoje kūryboje estetiniu savo gabumu. 
Kalboje ji apsireiškia visa savo individualybe. 

Todėl suprantama, kodėl gimtosios kalbos mokymas yra pir- 
mutinė tautiško auklėjimo priemonė. Gimęs žmogus turi mąsty- 
mo galią, bet šitoji galia dar neveikia, nes ji neturi konkrečios sa- 
vo veikimui formos arba būdo. Pojūčių pažinimas protui duoda 
tik medžiagos. Bet kad iš šitos medžiagos protas šį tą padarytų, 
jam reikia aktyviai veikti, reikia veikti tam tikru būdu, pagal tam 
tikras lytis. Kalbos išmokymas kaip tik protui suteikia tokį būdą. 
Per kalbą protas įgyja konkrečią mąstyseną, kuria jis vaduojasi 
visame mąstymo plote. 

Pirmoji žmogaus išmoktoji kalba paprastai yra jo tautos kalba. 
Ji todėl visų pirma ir apsprendžia individualinį mąstymą konkre- 


* Rechtfertigung des Guten, Stuttgart, 1922, p. 560. 

5 Reden an die deutsche Nation, Berlin, 1808, p. 120. 

é Ideen zur Philosophie der Geschichte der Menschheit, II, Riga, 1784, 
p. 236. 

7 J. Herder. Briefe zur Förderung der Humanität, I, Riga, 1793, p. 146. 

čia forma arba konkrečiu būdu. Šita forma arba šitas būdas jau 
yra tautiškas, nes kalboje, kaip buvo sakyta, glūdi tautos indivi- 
dualybė. Todėl žmogus, išmokdamas savos tautos kalbą, pasisa- 
vina šitos kalbos lytis, jomis apsprendžia savo mąstymą, įgyda- 
mas tuo būdu tokią mąstyseną, kuri yra jo tautos mąstysena. 
„Žmogus, sako L. Weisgerberis, mokydamasis gimtosios kalbos, 
yra įglaudžiamas į savos tautos minties pasaulį. Žmogiškasis jo 
mąstymas įgyja tam tikrą veikimo būdą ir kryptį, kuri yra vieno- 
da su visos tautinės bendruomenės mąstymo kryptimi. Mąstymo 
galia esti nuteikiama veikti taip, kaip reikalauja tautinė indivi- 
dualybė. Per kalbą tauta apsireiškia atskirame žmoguje intelektualinių 
atžvilgiu. Kalba žmoguje sukuria intelektualinį tautiškumą. Šita 
prasme ir yra sakoma, kad lingua gentem facit. 

Iš kitos pusės, kalba įjungia žmogų į tautinės kultūros vyks- 
mą. Kalba yra istorinis padaras ir kinta sykiu su tautos istorija ir 
su tautos kultūra. Kalba apima visą tautos gyvenimą. Todėl visas 
šitas gyvenimas su savo pasikeitimais kalboje kaip tik ir atsispin- 
di. Kalba yra organiškai suaugusi su tauta. Todėl tautos kultūros 
išsivystymas ir kitimas neišvengiamai palieka žymių ir kalboje. 
Kalba darosi savotiškas tautos istorijos veidrodis, kuriame akylas 
žvilgsnis gali įžiūrėti tautos gyvenimo eigą ir šitos eigos tarps- 
nius. „Kiekviena kalba, teigia L. Weisgerberis, yra dvasinio dar- 
bo vaisius ir sutelktinis visų ankstesnių kalbos bendruomenės na- 
rių padaras“.? Kad iš tikro kalba yra tautinės kultūros atspindys, 
tai įrodė savo darbais K. Vossleris, H. Naumannas, H. Brin- 
kmannas ir kiti. 

Todėl pasisavindamas gimtąją kalbą, žmogus kartu pasisavi- 
na ir tautinę kultūrą, kiek ji kalboje apsireiškia. Per kalbą atski- 
ram žmogui prabyla jo tautos istorija, josios žygiai ir josios gyve- 
nimo siekimai. Išmokdamas gimtosios kalbos, žmogus įsijungia į 
tą gyvenimo srovę, kuri iš tolimos praeities eina per jį į nežinomą 
ateitį. Kalba suriša žmogų su tautine bendruomene, padaro jį 


8 Die Stellung der Sprache im Aufbau der Gesamtkultur, „Wörter 
und Sachen”, 15 Bd., 1933, p. 145. 
* Op. cit., p. 146. 

tikru josios nariu, kuris dalyvauja josios mąstyme ir veikime. 
W. v. Humboldtas kalbą yra pavadinęs „istorine žmonijos galy- 
be“. Iš tikro, atskiram žmogui kalba yra istorinė galybė, kuri jį 
įterpia į tautą, susieja jį su jos kultūra, apsprendžia jo mąstymą ir 
tuobūdu visą jo gyvenimą pakreipia tokia ar kitokia linkme. Gim- 
tosios kalbos išmokymu žmogus esti sutapdomas su nenutrüks- 
tamu tautinės kultūros vyksmu. 

Šitie du gimtosios kalbos pasisavinimo rezultatai: mąstymo ap- 
sprendimas tautiška lytimi ir žmogaus įvedimas į tautinės kultū- 
ros vyksmą, stato savų reikalavimų ir praktiniam gimtosios kal- 
bos mokymui. Žmogaus mąstymą apsprendžia pats kalbos 
išmokimas arba plačiai suprastos gramatikos pasisavinimas. Žmo- 
gų įveda į tautinės kultūros vyksmą mokinio supažindinimas su 
kalbos išsivystymu, arba kalbos istorija. Todėl gramatika ir kalbos 
istorija yra du gimtosios kalbos dėstymo objektai, kurie tiesiog 
susiliečia su tautišku auklėjimu ir turi tiesioginės įtakos tautišku- 
mui išvystyti. 

Gramatikos mokymas prasideda žodžio tartimi. Šitas dalykas 
turi ypatingos reikšmės intelektualiniam tautiškumui. Žodis nėra 
tik grynas sutartinis ženklas. Tarp žodžio ir juo reiškiamo daikto 
yra organiškas atitikimas taip, kaip jį suvokė pirmykštis kalbą kū- 
res žmogus. Šiandien mes mąstome jau sąvokomis, ir todėl žodis 
mums atrodo esąs tik sutartinis, negyvas ženklas. Bet pirmykštis 
žmogus, kurio rankose buvo kalbos kūryba, mąstė vaizdais. Jis 
apie daiktus negalvojo. Jis juos regėjo ir juos pavadino vardais, 
išreikšdamas šitais vardais jų ypatybes. Todėl savo atsiradime žo- 
dis, kaip daikto vardas, nebuvo atsitiktinė garsų kombinacija, bet garsi- 
nis apreiškimas daikto ypatybių, kaip jas pergyveno pirmykštis žmogus. 
Garsinėje žodžio struktūroje yra įkūnytas tautiškai suvoktas daikto 
vaizdas. Žodžio kirtis ir priegaidė, balsių ilgumas ir trumpumas, 
priebalsių charakteris - visa tai yra toji garsinė medžiaga, kuri 
tarnauja išreikšti daikto pergyvenimui. Žodis yra savotiškas mu- 
zikinis kūrinys, kuris slepia savyje daikto idėją, ir žodžio kilmė 
yra grynai meniška. Todėl gerai tarti žodį, reiškia garsais atga- 
minti tąją daikto ypatybę, kaip ją suvokė pirmykštė tautos dva- 
sia. Netikęs žodžio ištarimas sudarko pirmykštį žodyje realizuo- 

tą daikto vaizdą, kaip netikęs muzikinio kūrinio išpildymas pa- 
slepia tikrąjį jo grožį. Todėl mokant gimtosios kalbos intelektuali- 
nio tautiškumo reikalui, visų pirma reikia kreipti ypatingo dėme- 
sio į gerą žodžio ištarimą. Tarties iškraipymas yra pirmas nutautėjimo 
ženklas. Štai del ko ir toji rašyba, kuri žymi ilguosius ir trumpuo- 
sius balsius, kad ir praktikoje yra kiek nepatogi, bet tautinio auk- 
lėjimo atžvilgiu yra palaikytina, nes ji verčia žmogų labiau kreip- 
ti dėmesio į žodžio tartį ir tuo pačiu labiau saugo pirmykštį garsinį 
kalbos grynumą. 

Suprantant žodį, kaip garsinį daikto vaizdą, reikia kiek kitaip 
pažiūrėti ir į patį gramatikos mokslą. Dabartinė gramatika dau- 
giausia nagrinėja formalinę žodžio pusę: jo kilmę, jo darybą, jo 
vietą sakinyje. Tai yra reikalingas darbas, bet jis dar nėra galuti- 
nis. Jeigu žodis nėra tiktai sutartinis ženklas, vadinasi, mechani- 
nis padaras, bet savotiškas muzikinis kūrinys, kuris išreiškia daikto 
vaizdą, tai šalia formalinės jo nagrinėjimo pusės turi būti iškeltas 
ir jo ryšys su jo reiškiamu daiktu. Gramatika turi tyrinėti ne parašy- 
tus, bet gyvus, pasakomus žodžius. Kaip muzikos mokslas nėra gai- 
dų, bet gaidomis išreikštų garsinių kūrinių mokslas, taip grama- 
tika turi būti ne raidinių, bet garsinių žodžių mokslas. Šalia 
formalinės gramatikos reikia vad. „gyvosios gramatikos“, kuri su- 
gebėtų atskleisti santykį tarp žodžio garsinės struktūros ir juo reiš- 
kiamo daikto. Konkrečiai kalbant, mums reikia tokios gramati- 
kos, kuri sugebėtų mums parodyti, koks, pavyzdžiui, yra santykis 
tarp žodžio „vanduo“ ir vandens, kaip daikto. Kaip mūsų tauta 
yra pergyvenusi vandenį, jeigu ji jį pavadino tokiu skambiu, sa- 
votišką garsų kombinaciją turinčiu vardu, o ne kokiu kitokiu, kaip 
aqua, Wasser, eau ir t. t.? Apie tokią gramatiką svajojo jau septynio- 
liktojo šimtmečio filologai, kurie, būdami sykiu ir kalbos filoso- 
fai, labiau suprato ryšį tarp žodžio ir daikto. Tiktai 19 ir 20 šimt. 
filologai, pasak Weisgerberio, savo tyrinėjimo objektą suknygino 
ir suskaldė. Mūsų laikų filologija, sako Weisgerberis, elgiasi taip, 
„tarsi kalba žmogaus gyvenime būtų toks dalykas, kurį galima 
nuo visų ryšių atpalaiduoti ir padaryti mokslo objektu“"?. Prieš 


10 Op. cit. ibd. 

tokį gramatikos suknyginimą ir suformalinimą pradedama pa- 
mažu kelti „gyvą gramatiką, kuri savo objektą tyrinėtų ryšium su 
žmogaus gyvenimu ir kultūros vyksmu“"!. Šitos pastangos Zadi- 
na mūsų dienomis didesnį susidomėjimą fonetika, kuri yra reikš- 
mingiausias tautišku atžvilgiu mokslas. Be abejo, šitoks naujas 
gramatikos supratimas dar tik gema. Bet E. Lercho, K. Wildhage- 
no, K. Vosslerio darbai žada šioje srityje gražių vaisių. Gyvosios 
gramatikos sukūrimas ir įvedimas mokyklon tautiškumui auklėti 
būtų pirmaeilės reikšmės. Tuomet mokiniai pažintų ne tik kalbi- 
nį žodžio drabužį, bet ir tąją dvasią, kuri glūdi žodyje ir kurią 
čion įdėjo tautos siela. 

Gramatikos mokslą pratęsia ir atbaigia gimtosios kalbos istorija. 
Gimtosios kalbos istorijoje kalba atgyja, ir dabartinės lytys, ku- 
rios pačios vienos būtų neaiškios ir nesuprantamos, įgyja prasmės, 
nes esti suvokiamos istorinėje perspektyvoje. Per gramatiką žmo- 
gus įeina į dabartinę savos tautos bendruomenę. Per kalbos isto- 
riją jis įsijungia į josios praeitį. „Kas dar bent truputį jaučiasi su- 
rištas su savo tautos likimu, sako Weisgerberis, kas pripažįsta 
tradicijų galybę, tam kalbos istorijos pažintys įgyja gyvybės, tas 
jaučiasi pasisavinęs gyvą palikimą, kuriame žymu jo tautos liki- 
mas“'*. Projo akis praslenka tautos išsivystymas, ir dabartinė tauta 
darosi geriau suprantama. Štai kodėl kalbos istorijos mokymas 
atbaigia gramatikos mokymą, nes atskleidžia dabartinės kalbos 
kilmę ir sykiu įjungia žmogų į tautinės kultūros vyksmą. Be abe- 
jo, kad gimtosios kalbos istorija būtų naudinga, ji turi būti dėsto- 
ma labai gyvenimiškai, ankštame ryšyje su tautos istorija. Kalba 
kinta dėl to, kad kinta tautos dvasia ir tautos gyvenimas. Todėl 
dėstant kalbos istoriją, negalima tik grynai filologiškai konstatuo- 
ti kalbinių faktų pasikeitimų. Toks grynai formalinis dėstymas 
tautiškumui būtų nenaudingas. Mokytojas turi mokiniams nuro- 
dyti arba bent stengtis nurodyti, kodėl tos ar kitos lytys yra paki- 
tusios, koks yra jų pakitimo santykis su tautos gyvenimo kitimu, 


"L. Weisgerber, op. cit., p. 136. 
2 Die deutschsprachliche Jugendbildung in ihren Grundlagen, 
München, 1932, p. 62. 

kokios priežastys vertė šias lytis kisti ir kodėl jos kito tokia, o ne 
kitokia linkme. Tiesa, šitoks mokymas yra nelengvas, bet jis yra 
būtinas, jeigu nenorime kalbos istoriją paversti negyvų kalbinių 
lyčių arba kalbinių lavonų anatomija. 

Gimtosios kalbos mokymo uždaviniai stato keletą reikalavi- 
mų ir gimtosios kalbos mokytojui. Gimtosios kalbos mokymas yra 
visiškai skirtingas nuo svetimų kalbų mokymo. „Mokyti gimto- 
sios kalbos, sako minėtas Weisgerberis, yra daugiau negu tik per- 
teikti nustatytos medžiagos kiekį, daugiau negu tik skatinti mo- 
kinio išsivystymą. Tai yra rūpintis pačia kalba ir sykiu tautybės 
pagrindais“B. Gimtosios kalbos mokytojas moko ir kalbos, ir filo- 
logijos; jis įveda mokinį į tautinę kultūrą, jis auklėja jį savos kal- 
bos ir savos tautos meilei. Gimtosios kalbos mokytojo asmenyje 
susitinka psichologas, filologas, filosofas ir auklėtojas. Mokytojui 
reikia pažinti vaikų kalbėjimo psichologiją, kad jis galėtų juos iš- 
mokyti gerai kalbėti ir gerai tarti. Jam reikia būti susipažinusiam 
ir su filologijos mokslu, kad galėtų mokiniams atskleisti kalbos 
mokslo pasaulį. Kalbos ir kultūros filosofija jam yra reikalinga, 
kad galėtų dėstyti kalbą, kaip tautos ir jos kultūros išraišką, kad 
galėtų žodį susieti su daiktu. Galop jis turi būti auklėtojas, kad 
galėtų įkvėpti mokiniams gimtosios kalbos meilės ir pagarbos. Tik 
šitaip pasiruošęs gimtosios kalbos mokytojas bus tikrai sėkmin- 
gas tautiško auklėjimo veikėjas mokyklos darbe. 


3. Tautinės literatūros ir meno mokymas 


Kaip intelektualinės, taip ir estetinės tik gimusio žmogaus ga- 
lios nėra apspręstos jokia forma. Meniškas suvokimas ir linkimas 
kurti dar nėra susikristalizavęs konkrečiomis lytimis ir dar neturi 
pastovios linkmės. Tik vėliau, kai žmogus įauga į estetinę savos 
tautos gyvenimo sritį, jis pasisavina estetinį suvokimo būdą, lin- 
kimą į tam tikrą stilių ir į tam tikrą meno rūšį. Kūrybinis žmogišku- 
mas savo išraišką įgyja iš tautos. Todėl estetinis lavinimas kaip tik ir 
turi rūpintis įvesti beaugantį žmogų į estetinį tautos gyvenimą, 


5 Op. cit., p. 180 p. 

sutapdyti jį su estetiniu tautos savotiškumu, apspręsti jo esteti- 
nius polinkius tautiška lytimi ir tuo būdu suteikti jiems tautišką 
reiškimosi būdą. Kaip intelektualinis tautiškumas žmogui ateina 
iš gimtosios kalbos, taip estetinis tautiškumas esti jo įgyjamas iš 
tautinio meno. Mūsų dienų mokykla šalia intelektualinio lavini- 
mo atlieka ir estetinio lavinimo uždavinius. Ji tad ir šiuo atžvilgiu 
yra pašaukta perteikti mokiniui estetinę tautos individualybę. Pa- 
grindinės priemonės, kuriomis mokykla gali vykdyti šitą uždavi- 
nį, yra tautinė literatūra ir tautinis menas, kiek jo mes randame 
mokykloje paišybos, muzikos, dainų, šokių ir žaidimų pavidalu. 

Tautinė literatūra yra dvigubas tautos kūrinys: tauta sukuria 
žodžius ir tauta iš šitų žodžių sukuria literatūrinį kūrinį. Kitose 
meno rūšyse tautiška yra tik forma arba idėja. Medžiaga, kaip 
marmuras, dažai, garsai, nėra tautos padaras. Tuo tarpu literatū- 
roje yra tautiška ir forma, ir medžiaga - žodžiai. Todėl estetinis 
tautos nusiteikimas literatūroje spindi daug ryškiau negu kitose 
meno rūšyse. „Tautinių literatūrų istorija, sako H. Weinstockas, 
rodo, kad poezijoje glūdi giliausios tautiškumo šaknys ir stipriau- 
sia tautą auklėjanti įtaka“ *. Dailiosios literatūros kūrėjai visai ne- 
sąmoningai atlieka „švenčiausią savo pareigą“, kaip ją vadina 
Fichte, „sujungti savo tautą ir jai patarti svarbiose valandose“ “S. 

Todėl tautinė literatūra visados stovi pirmoje vietoje estetinio 
tautiškumo auklėjime. Pasisavindamas dailiuosius tautos kūrinius, 
jais grožėdamasis ir gyvendamas, žmogus įauga į savo tautos jau- 
timo ir pasisakymo būdą. Tauta čia prabyla į jį ne per akmenis ir 
marmurą, kaip architektūroje ir skulptūroje, ne per spalvas, kaip 
tapyboje, bet per suprantamus ir savus žodžius. Mokydamasis 
kalbos, žmogus mokosi tautiškai mąstyti. Mokydamasis tautinės 
literatūros, jis mokosi tautiškai jausti ir pasisakyti. 

Ypatingos ir pirmaeilės reikšmės čia turi tautosaka, pasakų, 
legendų, mitų ir dainų pavidalu. Tautosaka yra tiesioginis tautos 
kūrinys, kilęs tuo metu, kada tauta ne tiek galvojo, kiek veizdėjo, 


® Neue Jahrbücher für Wissenschaff und Jugendbildung, 3 sąs., 1933, 
p. 211. 
18 Reden an die deutsche Nation, p. 397. 

kada daiktas, jausmas ir žodis buvo organiškai vienas su kitu su- 
augę. Pasakos ir padavimai perkelia vaiką į kitą pasaulį; mitinės 
ir legendinės būtybės atgyja jo fantazijoje, ir jis pergyvena tai, ką 
tauta buvo pergyvenusi gal prieš tūkstančius metų. Tautosakos 
kūryboje yra įamžintas intuityvinis estetinis tautos gyvenimo 
tarpsnis, kuris vaikui atgyja pasakų, legendų ir net dainų pasau- 
lyje. Vaikas tuo būdu visai savaimingai įsijungia į tautos pergy- 
venimo bei jautimo būdą ir esti įvedamas į tautos nueitą kelią. 
„Auklėjamoji pasakų vertė, pastebi J. Prestelis, nėra ta, kad ją pa- 
mokos gale būtų galima suimti į tam tikrą formulę: ji glūdi pasą- 
monėje ir asociacijų keliu savaime iškyla“. Todėl auklėjant este- 
tinį tautiškumą į tautosaką reikia atkreipti ypatingą dėmesį. Reikia 
tik pasigailėti, kad mes per maža turime jaunimui pritaikytų tau- 
tosakos dalykų. Mes esame gerai išsivertę Brolių Grimų, Ander- 
seno, Haufo ir kitų pasakas. Bet mes nedaug turime tinkamai pa- 
ruoštų savų pasakų. Svetimų tautų kūriniai lietuviško estetinio 
tautiškumo neišugdys. 

Tautinės literatūros, kaip ir gimtosios kalbos, dėstymas tautiš- 
kumui bus naudingas tik tada, kai literatūra bus nagrinėjama ry- 
šium su visos tautos gyvenimu. Nei grynai filologinis, nei grynai 
estetinis, nei grynai psichologinis ar filosofinis metodas tautinei 
literatūrai netinka. Tautinė literatūra yra išaugusi iš tautos ir to- 
dėl gali būti suprantama tik ryšium su tauta. Todėl josios dėsty- 
mas turi būti atliekamas tokiu metodu, kuris pajėgtų iškelti lite- 
ratūros kūriniuose glūdinčias tautos ypatybes, kuris atgaivintų 
estetinę tautos individualybę ir ją perkeltų į mokinio dvasią. Tau- 
tine literatūra vaisingai gali būti dėstoma etnologiniu (volkskundliche) 
metodu, kurį formulavo Saueris ir kurį praktikoje pritaikė J. Nad- 
leris. Šitas dalykas šiandien jau imamas vis labiau suprasti. „Šian- 
dien literatūros kritika, sako Ch. Demmig, labiau negu kada nors 
literatūrinę kūrybą nagrinėja kaip tautos tapimo, josios mąstyse- 
nos, josios ideologijos atvaizdą. Atskiri veikalai yra vertinami ne 
tik kaip menininko asmenybės išraiška, bet visų pirma kaip iš- 
raiška amžiaus, klasės ir tautinės bendruomenės... Visur, kur tik 


16 Cit. Deutschsprachliche Jugendbildung, p. 250. 

atsiranda tautinis susipratimas, praeities ir dabarties poetai pir- 
moje eilėje yra tiriami i$vidiniame sąryšyje su tauta”. 

Antroji priemonė estetiniam tautiškumui auklėti yra tautinis 
menas. Tautinis menas, kaip toks, mūsų mokyklose nėra dėsto- 
mas. Jis yra paskirstytas į keletą sričių, kurios mokyklų progra- 
moje užima didesnės ar mažesnės reikšmės vietą. Tarp jų svarbu- 
moatžvilgiu pirmoje vietoje po literatūros reikia pastatyti tautinės dainas 
ir tautinę muziką. Daina yra žodžio pratęsimas ir praplėtimas. Ji 
yra tarsi vienas ilgas garsinis žodis, kurio esmę sudaro melodija. 
Tai, ka tauta miniatiüroje išreiškia žodžio garsuose, ji pratęsia ir 
pagilina dainos melodijoje. Todėl visa, kas yra žodyje, yra ir dai- 
noje, tik žymiai tobuliau ir ryškiau. Daina, kaip ir žodis, yra tauti- 
nio pasaulėvaizdžio reiškėja. Dainoje glūdi įvystytos tautos pa- 
žiūros ir tautos filosofija. Štai kodėl dažnai ir sakoma, kad muzika 
stovi arčiausiai prie metafizikos. 

Šiuo atžvilgiu tautinės dainos ir tautinė muzika pagilina ir at- 
baigia tautinės literatūros įtaką. Tautinė literatūra, kaip sąvoki- 
nių žodžių menas, kalba daugiau į žmogaus sąmonę, į jo protą. 
Tautinė muzika, kaip garsų menas, prabyla į pačias Žmogaus pri- 
gimties gelmes. Tautinėje muzikoje išeina aikštėn irracionalinė esteti- 
nio tautiškumo pusė. Nietzsche teisingai muziką yra skyręs prie dio- 
nyziškųjų menų, vadinasi, prie tokių, kurie tarsi nugirdo ir 
apsvaigina. Muzikoje siaučia giliausia žmogaus prigimtis su sa- 
vo chaosu, su savo aistromis, nusiteikimais ir pasaulėžiūra. Mu- 
zika įkūnija idėją tiesioginiu būdu, nereikalaudama vaizdų ir pa- 
lyginimų pagalbos. Todėl! muzikos įtaka yra daug gilesnė ir labiau 
tiesioginė negu kitų menų, nors ši įtaka sunkiau apčiuopiama ir 
išreiškiama. Muzikoje tautos individualybė apsireiškia daug ryš- 
kiau negu kitose meno rūšyse. Iš muzikos kalba tautiškumas pa- 
čia savo esme. Todėl tautinės muzikos niekas kitas pakeisti nega- 
li. Įsigyvendamas į tautines dainas ir tautinę muziką, žmogus 
paliečia pačią tautinės individualybės esmę ir patiria tiesioginės 
tautiškumo įtakos. Mokyti tad tautinės muzikos reiškia įvesti žmo- 
gu į pačias tautinės individualybės gelmes, irracionalines jo ga- 

lias sujungti su irracionalinėmis tautos kūrybinėmis galiomis. Tau- 
tinė muzika estetinį tautiškumą išplečia visoje žmogaus būtybėje 
ir savo įtaka apgaubia visą prigimtį. Graikai gerai suprato muzi- 
kos įtaką ugdymui, muziką laikydami esminiu auklėjimo elemen- 
tu. Mūsų mokykla šiuo atžvilgiu yra labai spragota. Mes žymiai 
daugiau laiko skiriame kūno lavinimui - sportui ir gimnastikai, - 
negu muzikai. Tuo tarpu tautinio auklėjimo atžvilgiu muzika yra 
nepalyginamai didesnės vertės negu kūno kultūra. Mes pasekė- 
me graikais fiziniame lavinime, bet labai toli nuo jų atsilikome 
muzikiniame lavinime. 

Su tautine muzika yra susiję tautiniai šokiai ir žaidimai. Tiesa, 
kaip tokie, jie mokyklose nėra dėstomi ex professo. Vis dėlto dau- 
giau ar mažiau mokiniai yra mokomi šokti ir žaisti. Todėl ir šo- 
kiai bei žaidimai gali būti panaudojami tautiniam auklėjimui. Kaip 
tautos individualybė apsireiškia literatūroje, dainose ir muzikoje, 
taip ji apsireiškia ir šokiuose bei žaidimuose. Ir čia ji apsireiškia 
ne tik dvasine, bet net ir fizine savo puse. Sokiuose bei žaidimuo- 
se glūdi įvystytas ir fizinis tautiškumas. Todėl mokymas tautinių 
šokių bei žaidimų yra sykiu ir kūno apsprendimas tautinėmis es- 
tetinėmis formomis. Šokdamas tautinius šokius ir žaisdamas tau- 
tinius žaidimus jaunimas įsigyja tų tautinių plastikos lyčių, ku- 
rios yra tautos sukurtos ir šokiuose bei žaidimuose realizuotos. 
Šiuo atžvilgiu mokymas tautinių šokių bei žaidimų yra estetinio 
tautiškumo pratęsimas į kūno sritį. 

Vienas dalykas tautiniuose šokiuose bei žaidimuose reikia pa- 
brėžti, būtent jų bendruomeniškumas. Tautiniai šokiai ir žaidi- 
mai yra sukurti ne kokių nors baletmeisterių, bet visos tautos. Tai 
yra bendruomeninės kūrybos padarai. Jie todėl šitą bendruome- 
ninį savo pobūdį išreiškia ir savo formose. Savo šokiuose ir žaidi- 
muose tauta džiaugiasi kaip kolektyvas, kaip bendruomenė. Čia 
ji išreiškia savo vienybę ir šitą vienybę bendru džiaugsmu dar 
labiau stiprina. Tautinės vienybės atžvilgiu tautiniai šokiai ir žai- 
dimai yra labai didelės pedagoginės svarbos. Jaunimas, šituos šo- 
kius bešokdamas ir šituos žaidimus bežaisdamas, visai nesąmo- 
ningai mokosi dalyvauti bendruomeninėje tautos dvasioje, jos 
jausmuose, jos džiaugsme, ir tuo pačiu mokosi sugyventi 

kasdieniniame gyvenime. Dėl to tautiniai šokiai ir žaidimai yra 
nepalyginamai vertingesni mokyklai ir visai pedagogikai negu 
modernieji šokiai. Modernieji šokiai yra suindividualinti. Jų išpil- 
dymas yra uždarytas dviejų žmonių judesiuose. Jie yra atpalai- 
duoti nuo žaidžiančio ar šokančio kolektyvo. Juose dalyvaujan- 
tieji rūpinasi tik savimi, kitų nepaisydami arba net nekęsdami, 
kam maišosi po kojomis. Todėl šie šokiai solidarumui ir bendram 
sugyvenimui jaunimo neauklėja. Juose ne tik nėra tautinių bruo- 
žų, bet juose nėra nė tautai būtino solidarumo jausmo. Todėl jų 
įsileidimas į mokyklą tautinio auklėjimo atžvilgiu yra žingsnis atgal. 
Mokykla turi ypatingai rūpintis tautiniais šokiais ir žaidimais, nes 
juose glūdi ir tautos charakteris, ir tautos bendruomeniškumo dva- 
sia. 

Viena iš estetiniam tautiškumui auklėti priemonių yra ir pai- 
šybos pamokos. Paišybos pamokų uždavinys yra meniškai išlavinti 
žmogų. Tiesa, darbo mokykla paišybą palenkė grynai lavinama- 
jam momentui. Estetinis momentas čia buvo nustumtas į antrąją 
vietą arba ir visai pamirštas. Lavinti pastabumą, akį ir ranką čia 
buvo pagrindiniai uždaviniai. Be abejo, jie ir šiandien paišybos 
sėkmingai yra vykdomi. Vis dėlto šalia jų paišybos mokytojas tu- 
ri atkreipti dėmesį ir į estetinį mokinių lavinimą, kuriam paišy- 
bos pamokos gali duoti labai gerų progų. 

Šitame punkte, estetiniame paišybos pamokų momente, mes 
kaip tik ir susiduriame su jų reikšme tautiškumui auklėti. Esteti- 
nis lavinimas taip pat yra valdomas tėviškės principo, vadinasi, 
turi prasidėti tais objektais, kurie vaikui ir artimi, ir savi. Tuo pa- 
čiu paišybos pamokos yra priverstos susiliesti su tautinio meno ir 
tautinės gamtos kūriniais, nes vaikas estetiškai pradeda pergy- 
venti visų pirma gamtą, o paskui savos tautos sukurtus meno kū- 
rinius, pirmoje eilėje liaudies meną. Šitie tad dalykai - gyvena- 
mos šalies gamta ir liaudies menas - kaip tik turėtų būti pirmaeiliai 
paišybos pamokų objektai. Paišybos mokytojas turėtų rasti būdų 
atskleisti mokiniams savos šalies grožį, išmokyti juos gamtoje grožį 
pastebėti, atskleisti ryšį tarp peizažo nuotaikos ir tautinio nusitei- 
kimo. Iš kitos pusės, paišybos mokytojas turėtų įvesti mokinius į 
liaudies meno pasaulį. Liaudies architektūra, skulptūra, austiniai 

ir siūtiniai raštai — visa tai sudaro dirvą, kurioje mokiniai gali už- 
čiuopti savos tautos dvasią. Reikia tik jiems parodyti kelią. Reikia 
jiems parodyti, kas slepiasi po tomis primityviomis formomis ir 
kokia dvasia kalba iš tų vad. inteligentiškomis akimis žiūrint „bjau- 
rių“ dievukų. Kad iš tikro liaudies menas savo ornamentikos for- 
momis ir motyvais atskleidžia gilių amžių tautos tradicijas ir nuo- 
taiką, gali parodyti kad ir toks pavyzdys. Šiandien etnologijoje 
yra konstatuota, kad geometrinės figūros ornamentikoje ir auga- 
lų motyvai yra kilę iš moteriškosios kultūros vadinamo maitriar- 
chatinio ciklo, kuris visa savo dvasia ir savo gyvenimo santvarka 
yra skirtingas nuo vyriškosios kultūros arba totemistinio ciklo, 
kurio ornamentikoje vyrauja pamėgdžiojimas gamta ir gyvulių 
motyvai. Tuo tarpu kas tik susiduria su mūsų liaudies menu, tuo- 
jau pastebi, kad mūsų ornamentika iš tikro yra geometrinė stili- 
zacija ir kad joje yra beveik tik vieni augalų motyvai. Vadinasi, 
šitas faktas veda mus į tolimus mūsų tautos amžius, kada moteris 
mūsų kultūroje turėjo labai didelės reikšmės. Tai tik pavyzdys. 
Tokių problemų galima rasti ir daugiau. Paišybos pamokų metu 
jos kaip tik turėtų būti iškeltos, išaiškintos, kad tuo būdu moki- 
niai pajaustų, jog iš tikrųjų per liaudies meną kalba gili tautos 
dvasia. Žodžiu tariant, paišybos pamokose estetinis momentas 
turėtų būti ypatingai pabrėžiamas, panaudojant šalies gamtą ir 
liaudies sukurtus meno kūrinius. Paišybos pamokos turi būti ne 
tiek techniško, kiek estetiško lavinimo valandos. 


4. Tikybos mokymas 


„Religijos uždavinys, sako Solovjovas, yra amaujinti mūsų gy- 
venimą, jį pašvęsti ir sujungti su dieviškuoju gyvenimu. Tai pa- 
daryti gali tik Dievas; bet tai įvykti gali tik mums prisidedant. 
Religija yra dievažmogiškasis kūrinys, kuriame ir mes turime tu- 
rėti savo dalį“Š. Per šitąją dalį mes kaip tik ir įnešame į religiją 
žmogiškąjį ir tuo pačiu tautiškąjį elementą. Žmogus su Dievu san- 
tykiuoja ne tik kaip asmuo, ne tik kaip vyras ir moteris, bet ir kaip 

tautietis, kaip tos ar kitos šalies gyvenojas, kaip tos ar kitos tauti- 
nės dvasios ir tautinio nusiteikimo reiškėjas. Kiek religija yra 
dieviškasis kūrinys, tiek ji yra ta pati visiems žmonėms. Bet kiek 
religijoje dalyvauja žmogus, tiek jis nudažo šitą religiją konkre- 
čiomis savo ypatybėmis, tarp kurių tautiškumas užima vieną iš 
svarbesnių vietų. Tautiški žmogaus bruožai, tautinė jo individua- 
lybė religijoje taip pat turi savo dalį. Jau tik dėl to, kad žmogus 
Dievą visados garbina gimtąja kalba, kad jis mąsto apie jį savo 
tautos sąvokomis ir vaizdais, kad į liturgiją jis įpina savos tautos 
kūrybos, kad bažnytinei organizacijai jis įspaudžia savo tautos 
visuomeninių formų, jau tik dėl to jis negali būti kosmopolitas 
santykiuose su Dievu. Todėl visai teisėtai mes galime kalbėti apie 
religinį tautiškumą, kurio esmę sudaro iš tautinės individualybės 
kilęs Dievo pergyvenimo ir garbinimo būdas. Taip pat visai teisė- 
tai mes galime reikalauti, kad šitas religinis tautiškumas būtų jau- 
nosiose kartose išvystomas, kaip yra išvystomas intelektualinis 
ar estetinis tautiškumas, ir kad mokykla aktyviai šitame išvysty- 
me dalyvautų. Religinis tautiškumas atbaigia tautiškumo auklė- 
jimą, todėl jis negali būti paliktas be pedagoginės įtakos. 
Pagrindinė mokyklos turima priemonė religiniam tautiškumui 
auklėti yra tikybos pamokos. Iš jų tautinio auklėjimo atžvilgiu visų 
pirma yra reikalaujama, kad jos rengtų mokinį ne tik apskritai 
religijai, bet religiniam savos tautos gyvenimui. Religijos moky- 
mas, pasak J. Bröggerio, turįs žiūrėti ne tik jaunimo psichologijos 
ir gyvenimo reikalų, bet ir įterpti jaunimą į religinį tėviškės pa- 
saul ir įtikinančiai įvesti jį į religinę tėviškės bendruomenę“". Iš 
religinių tautos gėrybių, sako tas pats autorius kitame savo straips- 
nyje, „prabyla praėjusieji laikai; jose gyvena tėvų tradicijos; jos 
paneria žmogų į tą gilią religingumo srovę, kuri teka tautoje. Šitų 
gėrybių perteikimas žadina viltį, kad vaikystės dienų meilė tėviš- 
kės religijai pasiliks visados, kaip pasilieka meilė ir ištikimumas 
pačiai tėviškei“?. Religija yra labai stiprus ryšys, kuris riša žmo- 
gu su jo tėviške ir tėvyne. Todėl josios dėstymas mokykloje negali 


P Theologie und Glaube, 1924, p. 280. 
2° Op. cit., p. 193. 

likti nepanaudotas tautiškumui auklėti. Tai yra ne tik pedagogi- 
nis, bet ir oficialus bažnytinės vyriausybės reikalavimas. Šv. Sos- 
to konkordatas su Vokietija sako, kad „religijos pamokose bus ypa- 
tingai pabrėžiamas patriotinės, valstybinės ir socialinės sąmonės 
auklėjimas pagal katalikų tikėjimo ir dorovės principus, kaip tai 
yra daroma visame lavinime“ (str. 21). Tai, be abejo, tinka ne tik 
Vokietijai. Tautų atbudimo metu šitoks reikalavimas savaime iš- 
plinta visame pasaulyje. Jaunimo rengimas religijos gyvenimui 
negali apsieiti be ryšių su sava tauta. Tėviškės principas religijos 
pamokas taip lygiai apsprendžia, kaip ir visas kitas. 

Jeigu konkrečiai nagrinėtume, kaip atskiros mokykloje eina- 
mos religinės disciplinos turėtų patarnauti religiniam tautišku- 
mui ugdyti, turėtume sustoti ir kiek panagrinėti atskiras šitų dis- 
ciplinų pamokas ir jų vaidmenį tautiškame auklėjime. 

Be abejo, katekizmas ir biblinė istorija yra bendriausio pobū- 
džio dalykai ir tautiniam auklėjimui sunkiai panaudojami na- 
tūraliu būdu. Bet užtat su liturgika jau prasideda toji tikybos 
pamokų eilė, kurioje tautinis elementas vis labiau iškyla. Li- 
turgikoje tėviškės principas gali būti pritaikytas labai gerai ir 
tuo būdu tautinis auklėjimas iš liturgikos gali patirti labai ge- 
ros įtakos. Liturgika nagrinėja ne tik šventus veiksmus, bet ir 
šventus daiktus, ir šventas vietas, ir pačias šventes. Čia todėl ir 
atsiranda progos iškelti ir mokiniams parodyti tautines ypaty- 
bes. Visų pirma liturgika susiduria su mokinių gyvenamos apy- 
linkes bažnyčia. „Dievo namai, yra pasakęs Bröggeris, yra reli- 
ginio tėviškės gyvenimo centras ir Saltinis”.” Visa, ką tauta 
sukuria savotiška religinėje srityje, ji stengiasi pritaikyti baž- 
nyčiai, Josios stilius, altoriai, statulos, paveikslai, klausyklos, 
vėliavos, liturginiai drabužiai - visa turi savyje tautinių bruo- 
žų ir tautos religinės dvasios. Tauta niekados šių dalykų nepa- 
sisavina jų neperkūrusi ir neįspaudusi jiems savų žymių ir sa- 
vo charakterio. Visais laikais ir visose tautose religinės 
šventyklos buvo ne tik tikėjimo, bet ir tautiškumo židiniai. To- 
dėl apylinkės bažnyčia yra pirmoji religinio tautiškumo žadintoja 

ir auklėtoja. Be abejo, šitoji įtaka didėja, kai bažnyčios tautiš- 
kumas vaikui esti išaiškinamas ir tiesiog rodyte parodomas. 
Kai vaikas sužino, ką slepia jo bažnyčios praeitis, jis giliau su 
šita praeitimi suauga ir ją pamyli. Todėl pirmutinis ir vienas iš 
pagrindinių liturgikos uždavinių kaip tik ir yra supažindinti 
mokinį su jo apylinkės bažnyčia ir iškelti tautines bažnyčios 
ypatybes, kurios glūdi jos stiliuje, jos sąrangoje ir joje esančiuose 
atskiruose daiktuose. Šiam reikalui, kaip pastebi Bröggeris, 
„reiktų dažniau padaryti pamokas bažnyčioje ir atskleisti mo- 
kiniams šitą pasaulį“. Liturgikos pamokos negali būti uždarytos 
klasėje. Jos turi būti atliekamos prie tų daiktų ir tose vietose, 
kuriuos jos liečia. Tik tada jos gali patenkinti vaizdingumo ir 
tautiškumo pedagoginius principus. Taip pat liturgika, kalbė- 
dama apie atskiras šventes, gali iškelti tautinių šventųjų garbi- 
nimą ir jų reikšmę, nes šventieji yra ne tik žmonės apskritai, 
bet ir tautiečiai. Juose tautiškumas yra net ryškesnis negu ki- 
tuose žmonėse. Šventų, tautos dažnai lankomų, vietų nagrinė- 
jimas liturgikai taip pat gali duoti progos parodyti vieną kitą 
tautos ypatybę. Visa tai rodo, kad liturgika tautiškumo auklė- 
jime turi ypatingos reikšmės, didesnės negu kitos religinės dis- 
ciplinos. 

Bet ir kitų reikšmė yra gana nemaža. Dorovės mokslas, pavyz- 
džiui, gali išnagrinėti tautos etinius papročius ir tradicijas, išaiš- 
kinti jų kilmę, jų prasmę ir jų vertę. Bažnyčios istorija gali atskleisti 
religijos įsigalėjimą tautoje, susijusius su tuo įsigalėjimu pasikei- 
timus tautos gyvenime. Reikia tik kad bažnyčios istorija nebūtų 
tik vardų bei faktų registracija, bet taptų savotiška istoriosofija, 
kurioje religijos skleidimasis būtų susietas su tautos gyvenimu ir 
josios dvasia. 

Kaip matome, tikybos pamokoms yra labai plati dirva pareikšti 
savo įtaką tautiškumo auklėjime. Bet taip pat reikia pastebėti, kad 
tikybos pamokos vis dėlto faktiškai į tautiško auklėjimo reikalavimus ne- 
pakankamai kreipia dėmesio. Įvairūs veiksniai ir papročiai padaro, 
kad religija yra per daug atsiejama nuo tautos gyvenimo ir nuo 
tautinio prado. Gyvenime taip nėra. Gyvenime tauta yra ankštai 
suaugusi su religija. Reikia todėl, kad šitas gyvenimiškas suaugi- 

mas išeitų aikštėn ir religijos mokyme. Tikybos pamokos turėtų 
vadovautis tėviškės principu, kaip ir visi kiti mokykloje dėstomi 
objektai, ir tuo būdu dalyvauti tautinio auklėjimo darbe, atbai- 
giant tautinės individualybės formavimą. Be tikybos dėstymo pa- 
galbos, be atbaigiamosios jos reikšmės tautinio auklėjimo darbas 
mokykloje negali būti privestas ligi galo. Todėl tikybos mokyto- 
jams yra ypatinga pareiga susidomėti tautinio auklėjimo proble- 
momis ir tautinio auklėjimo principą realizuoti pedagoginiame 
savo darbe. 


II. Mokyklos vaidmuo patriotizmui auklėti 
1. Patriotinio auklėjimo supratimas ir uždaviniai 


Patriotizmas yra visai instinktyvus žmogaus prisirišimas prie 
gimtosios žemės ir prie savos tautos. Šitas prisirišimas yra įgimtas, 
vadinasi, pirmesnis negu sąmoningas Žmogaus nusistatymas ir pa- 
siryžimas tarnauti savai tautai. Žmogus pačia savo prigimtimi yra 
suaugęs su savo tėvyne bei tauta, nes tėvynė bei tauta dalyvauja 
žmogaus sukūrime. Žmogų kuria ne tik Dievas, ne tik tėvai, bet ir 
toji aplinka, kurioje mes gyvename, ir tie žmonės, su kuriais mes 
bendraujame. Sava tauta bei sava tėvynė žmogui tampa tarsi jo 
paties dalis. Todėl jis ją ir myli visai instinktyviai. Patriotizmas yra 
pirmesnis už tautinę sąmonę. Jis taip pat yra neišnaikinamas. Klai- 
dingos kosmopolitinės idėjos gali nustebinti patriotinį susipratimą, 
bet jos negali numarinti patriotinio jausmo. Mes dėl to mylime sa- 
vą tautą ir savą tėvynę, kad mes esame su jomis suaugę, kad mes 
jas nešiojame savyje. „Mūsų širdis, sako Fr. V. Goltz, yra pririšta 
prie tėvynės, kaip ir prie namų, ne dėl pareigos, ne dėl dėkingumo, 
bet dėl to, kad joje yra įsišaknijęs mūsų gyvenimas“*. Dėl to neigti 
patriotizmą reiškia neigti patį save. Norėdami išrauti iš savo pri- 
gimties patriotinį jausmą, mes tuo pačiu naikiname savyje mūsų 
prigimties dalį. Tai yra žalojimas mūsų pačių būtybės. 


2 Die Vaterlandsliebe, Gütersloh, 1867, p. 23. 

Jeigu tad patriotizmas mūsų asmeniui ir mūsų gyvenimui yra 
vertingas, savaime suprantama, kad jis turi būti auklėjamas. Pa- 
triotinis auklėjimas yra pašauktas išvystyti patriotines mūsų pri- 
gimties užuomazgas, ištobulinti mūsų turimą tautos bei tėvynės 
meilę, padaryti ją veiklumo pradu ir kūrybiškumo akstinu. Pa- 
triotizmas yra įgimtas. Bet kaip tik dėl to jis yra reikalingas auklė- 
jimo. Kiekvienas mums prigimties duotas dalykas yra netobulas 
ir neatbaigtas. Mums yra įgimtas sugebėjimas kalbėti, bet mes il- 
gai mokomės gimtosios kalbos. Mums yra įgimtas sugebėjimas 
mąstyti. Bet kiek reikia laiko, kol mes išmokstame taisyklingai ir 
turiningai mąstyti. Mums yra įgimtas grožio pajautimas. Bet sko- 
nio lavinimas ir estetinio jausmo auklėjimas yra labai reikalingas. 
Visi prigimties duoti dalykai reikalauja išvystomi žmogaus pa- 
galba. Tas pat yra ir su patriotizmu. Būdamas įgimtas, jis yra tik 
jausmas, tik emocija. Tuo tarpu šitą jausmą reikia padaryti tvar- 
kingą, sąmoningą ir kūrybišką. Reikia, kad gyvenime patriotiz- 
mas apsireikštų ne tik ašaromis ar pigiais šūkavimais, bet realiais 
žygiais, rimta kūryba ir doru gyvenimu tautos gerovei. Šitų daly- 
kų prigimtis mums neduoda. Jie visi turi būti žmogui išvystyti 
pedagoginėmis priemonėmis. Čia mes kaip tik ir susekame pa- 
triotinio auklėjimo reikalingumą ir sykiu jo esmę. Patriotinis auk- 
lėjimas yra ne kas kita, kaip išvystymas tų prigimtų patriotinių 
užuomazgų, kurios žmogui atsiranda dėl jo išvidinio suaugimo 
su savu kraštu ir su savais žmonėmis. Šitas išvystymas siekia, kad 
patriotizmas būtų sąmoningas ir kūrybiškas. 

Mokykla yra vienas iš pirmaeilių veiksnių patriotiniame auk- 
lėjime. Patriotizmą padaryti sąmoningą ir kūrybišką ji turi visą 
eilę priemonių, kurias ir pravartu bus panagrinėti. 


2. Tautinės istorijos mokymas 


Kiek tautiškumui auklėti turi reikšmės gimtoji kalba, tiek pa- 
triotizmui auklėti turi reikšmės tautinė istorija. Tautos praeitis yra 
nepaprastos reikšmės tautos dabarčiai. Kad tauta galėtų gyventi 
ir kurti, ji turi nenutraukti ryšių su savo praeitimi, su savo istori- 
ja. Ji visados turi jaustis esanti ta pati tauta, kuri gyveno, veikė ir 

kentėjo nuo pat neatmenamų amžių. „Kai šitas valios ryšys su 
istorija nutrūksta, sako Schumannas, tada tauta miršta, nors at- 
skiri individai gali daugintis ir toliau“.2 Tautą kuria ne tik rasė 
bei gyvenamoji aplinka, bet ir istorinis likimas. Todėl yra būtina, 
kad šitas istorinis likimas visados būtų pergyvenamas kaip tas 
pat. Jis gali kisti, jis gali pasidaryti ne toks pat. Bet tautai yra būti- 
na, kad ji pergyventų šitą kintantį istorinį likimą, kaip savo liki- 
mą, kad šito likimo tapatybė būtų išlaikyta tautos sąmonėje. Ki- 
taip tauta pasidaro nebe ta pati. Tautos tapatybei išlaikyti yra 
būtina išlaikyti sąmonėje istorinio likimo tapatybę. Todėl teisin- 
gai yra sakoma, kad „tauta yra tautos istorija“ (Lavisse). 

Šitą istorinio likimo tapatybę į tautos sąmonę kaip tik ir iškelia 
tautinės istorijos mokymas. Kaip gimtoji kalba, taip ir tautinė is- 
torija, buvo mokoma jau tada, kai dar nebuvo mokyklų, kai dar 
nebuvo rašytų istorijos vadovėlių nei istorinių veikalų. Tautos ins- 
tinktyviai nujautė, kad naujosios kartos turi žinoti, kaip gyveno 
jų tėvai. Todėl jos istorijos mokė pasakomis, legendomis, mitais, 
dainomis ir ištisomis epopėjomis. Didžiosios tautų sukurtos epo- 
pėjos, kaip Odisėja ir Iliada, Nybelungų giesmė, Kalevala, buvo tikro- 
sios istorijos mokytojos. 

Be abejo, kylant kultūrai, istorijos mokymas darėsi kitokio po- 
būdžio. Bet jo prasmė liko ta pati: supažindinti naująsias kartas su 
istoriniu tautos likimu ir parodyti, kad šitas likimas tautai yra savas. 
Tai yra pagrindinis tautinės istorijos mokymo uždavinys, kuris 
buvo gyvas visais amžiais. Todėl tautinės istorijos mokymas pa- 
sidaro nepakeičiama priemonė patriotiniam auklėjimui. Naujo- 
sios kartos gali suprasti savą tautą irjy pačių patriotinį nusistaty- 
mą tik tada, kai pamato tą visą kelią, kuriuo tauta yra ėjusi. Istorijos 
mokymas atskleidžia tautinio gyvenimo prasmę ir paskatina jau- 
nus žmones į kūrybinius žygius. „Kai tauta atsimena savo praeitį, 
sako Lavisse, kai apverkia savo tėvų kaltes ir džiaugiasi jųjų lai- 
mėjimais, ji pajaučia savyje kilniausią jausmą, ji pajaučia tėvynės 
meilę“ 5. 

3 Volk und Geschichte, Giessen, 1931, p. 15. 

A Cit, E. Bocguillon. La crise du patriotisme à l'école, p. 416, Paris, 
1905. 

Šitaip suprantant pagrindinį tautinės istorijos mokymo užda- 
vinį, reikia, kad josios praktinis dėstymas jį patenkintų. Istorija 
turi būti dėstoma taip, kad mokiniai iš tikro pajaustų savos tautos 
istorinį likimą, kad prieš jų akis atsivertų tautinės praeities vaiz- 
das, kad jie pamatytų dabarties gyvenimo ryšius su praeitimi ir 
kad pasiryžtų pataisyti, kas buvo neigiama, ir palaikyti bei tobu- 
linti tai, kas yra teigiama. Dėl to tautinė istorija iš esmės turi būti 
tautinės kultūros istorija. Geras yra dalykas politinė karų, impera- 
torių, karalių, kunigaikščių, jų intrigų, jų vaidų istorija. Iš jos mes 
taip pat patiriame savos tautos vienokias ar kitokias tendencijas. 
Bet tai yra tik paviršiaus istorija. Tikrasis tautos gyvenimas anaip- 
tol neišsisemia josios politika. Politika visada išreiškia tik tautos 
gyvenimo periferiją. Bet tai, kas vyksta šito gyvenimo gelmėse, 
kur tauta tikrai atskleidžia savo veidą ir savo dvasią, yra ne poli- 
tika, bet kultūra. Todėl tautinė istorija niekados neturi pasitenkin- 
ti tiktai politine puse. Ji turi būtinai apimti visą tautos kultūrą: jos 
meną, jos dorinį gyvenimą, jos papročius ir tradicijas, jos didžių- 
jų genijų laimėjimus, jos ekonominį gyvenimą. Mūsų mokyklose 
tautinės istorijos dėstymas turi labai daug spragų šiuo atžvilgiu. 
Mūsų istorija yra per daug supolitinta: mes beveik ištisai girdime 
tik apie mūsų valstybės vyrų žygius, apie kunigaikščių kovas tarp 
savęs ir su svetimaisiais. Visa tai yra reikalinga. Bet kai tuo mūsų 
tautinės istorijos mokymas ir baigiasi, tai jau negerai. Be abejo, 
mokytojai čia yra mažiausiai kalti. Mes per maža turime mūsų 
kultūros istorikų, kurie ištirtų ne tik politinį, bet ir kultūrinį tau- 
tos praeities gyvenimą. Vis dėlto šitas darbas turi prasidėti. Šiuo 
metu mokytojas kiek galėdamas turi stengtis pats papildyti mūsų 
istorijos vadovėlių spragas. Jis turi susidomėti tautosaka, iš ku- 
rios galima pažinti tautos papročius. Jis turi susidomėti tautos 
religija, kurioje reiškiasi tautos dvasia. Jis turi pažinti liaudies meną 
ir apskritai tautinio meno istoriją. Tai yra nemaži reikalavimai. 
Bet juk istorija yra visas gyvenimas, ir istorijos mokytojas yra šito 
gyvenimo atskleidėjas prieš mokinių akis. Taigi šiuo metu svar- 
biausia istorijos mokytojų pareiga yra kuo daugiausiai tautinę is- 
toriją paversti tautinės kultūros istorija ir ją išvaduoti iš to visuo- 
tinio supolitinimo. 

Kitas uždavinys, kuris kyla istorijos mokytojams, yra: dėstyti 
tautinę istoriją ryšium su visuotine istorija. Tautos gyvenimas nieka- 
dos nėra atskirtas nuo žmonijos gyvenimo. Žmonija yra savotiška 
tautų šeima, kurioje kiekviena tauta turi savo dalį. Todėl dėstant 
tautos gyvenimo istoriją negalima jos dėstyti izoliuotai. Reikia, 
kad mokiniai pažintų tautos praeitį žmonijos gyvenimo šviesoje, 
kad šitoji praeitis būtų sujungta su visuotiniu kultūros vyksmu. 
Mokiniai turi pažinti, kokį vaidmenį jų tauta yra suvaidinusi vi- 
suotinėje istorijoje, koks yra josios tautinis pašaukimas, ką ji yra 
padariusi visuotinei kultūrai ir ką dar turi padaryti. Tik žmonijos 
gyvenimo šviesoje galima suvokti tautos gyvenimo prasmę ir pa- 
siryžti sąmoningai dalyvauti tautinių uždavinių vykdyme. Šitas 
uždavinys mokytojams yra lengvesnis negu pirmasis. Bet jis yra 
lygiai reikalingas. Iš mokytojo jis reikalauja truputį pagalvoti apie 
savos tautos gyvenimą ir įžiūrėti, kaip šitas gyvenimas reiškėsi 
visuotinėje tautų šeimoje. Šiuo atžvilgiu istorijos mokytojas turi 
būti susipažinęs su istorijos filosofija. Apskritai istorijos filosofija 
yra reikalinga kiekvienam istorijos mokytojui, nes be josios jis ne- 
galės suprasti istorijos prasmės ir tuo pačiu negalės vaisingai dės- 
tyti savo dalyko. 


3. Tautinės geografijos mokymas 


Patriotizmas, kaip buvo sakyta, pirmoje eilėje yra gimtosios 
žemės meilė. Žmogus visų pirma suauga su sava žeme. Savo įta- 
ka žemė apsprendžia žmogaus gyvenimo būdą, jį pririša prie sa- 
vęs ir prie viso to, kas su žeme yra susiję. Todėl susigyventi su 
žeme, ją pažinti ir ištirti savaime reiškia pagilinti su ja savo ryšį ir 
tuo būdu pagilinti savo patriotizmą. Dėl to gimtosios žemės paži- 
nimas yra būtina priemonė patriotiniam auklėjimui. C. Ritteris 
teisingai yra pasakęs, kad „žemė yra didžiulis žmonių auklėjimo 
namas“Š, 

Supažindinti mokinius su gimtąja žeme yra pašaukta tautinė 
geografija. Kiek tautinė istorija atskleidžia mums žmonių gyvenimo 


5Cit. P. Zepp. Die Weltkundliche Jugendbildung, München, 1931, p. 10. 

vaizdą, tiek geografija mums parodo, kokia yra mūsų gimtoji že- 
mė. Istorija yra tautos mokslas. Geografija yra tėvynės mokslas. 
Istorija mums parodo tautos praeitį. Geografija atskleidžia prieš 
mokinio akis tėvynės dabartį. Šiuo tad atžvilgiu geografija kaip 
tik ir įsijungia į patriotinio auklėjimo priemonių eiles. „Geografi- 
jos mokymas, sako Zeppas, supažindina mokinius su žemėvaiz- 
džio ar kraštovaizdžio grožiu ir harmonija, paskatina juos vertin- 
ti visa tai, ką tauta yra sukūrusi, žadina pagarbą ir meilę tautai 
bei valstybei, auklėja veiklius piliečius, kurie vėliau pažins tauti- 
nes savo pareigas ir jas įvykdys“. 

Geografijos dalyvavimas patriotiniame auklėjime apsprendžia 
ir praktinį josios dėstymą. Visų pirma tautinė geografija turi būti 
pagrįsta visuma. Jeigu kitų kraštų geografijos gali būti sudėtos iš 
tam tikrų dalių, kurių vienos yra skiriamos lygumoms, kitos kal- 
nams, trečios upėms, ketvirtos jüroms, tai tautinė geografija negali 
būti tokių atskirų žemės elementų suma. Ji turi būti organiška visuma. 
Šitas reikalavimas tautinei geografijai yra statomas dėl to, kad jo- 
sios pašaukimas yra ne tik pripildyti mokinio galvą žiniomis, bet jį 
nuteikti šitos žemės meilei, jį arčiau su šita žeme sujungti. Tai yra 
galima tik atsiremiant į mokinio pergyvenimą, kuriuo jis santykiuoja 
su žeme. Tuo tarpu kiekvienas žmogus žemę pergyvena kaip visu- 
mą. Jis ją regi ir su ja santykiuoja kaip su vieningu pradu. Jis ne- 
skaldo jos į ežerus, upes, kalnus, miškus, slėnius. Visa jam sudaro 
glaudų vienetą ir organišką visumą. Jungiamasis šitos visumos pra- 
das yra kraštovaizdis, arba landšaftas. Kraštovaizdis kaip tik suvie- 
nija savyje visus gimtosios žemės elementus, ir žmogus su žeme 
santykiuoja per kraštovaizdį. Todėl ir geografija, norėdama pavaiz- 
duoti mokiniams gimtosios žemės visumą, kaip tik turi atsiremti į 
kraštovaizdį. „Geografija, sako Eggersdorferis, negali atskirai nag- 
rinėti žemės sudėtį, vandenis, klimatą, gyventojus arba tik iš eilės 
sugrupuoti kalnų, upių ir miestų vardus. Ji turi padaryti krašto- 
vaizdį jungiančiu pradu ir pamokyti į įvairius kraštovaizdžius žiū- 
rėti kaip į tautos gyvenimo vietą“. Geografijai gimtoji žemė nega- 


% Op. cit., p. 6. 
7 Jugendbildung, p. 210. 

li būti negyva ir negyvenama. Ji turi mokiniams atskleisti žemės 
ryšį su tauta, Šitas ryšys kraštovaizdyje kaip tik ir yra aiškiausias. 

Padėjus kraštovaizdį į geografijos dėstymo pagrindą, iškyla 
naujas geografijai uždavinys, būtent paversti ją antropogeografija. 
Kraštovaizdis nėra vienos tik gamtos padaras. Jame jau yra ir žmo- 
gaus dvasios. Kraštovaizdis yra gamtos ir žmogaus sąveikos junginys. 
Ir tik tada, kai žmogus į aplinką įdeda savo sielos, kai jis šitą ap- 
linką suformuoja, sukultūrina, tik tada aplinka jam tampa sava ir 
tik tada laukinės gamtos dalis tampa kraštovaizdžiu. Kalnai tik- 
ruoju kraštovaizdžiu virsta tik tada, kai juose yra pravesti takai, 
nutiesti tiltai; jūra virsta tikru kraštovaizdžiu tada, kai joje plau- 
kioja laivai. Jūra be laivo yra laukinė. Todėl Hassingeris ir sako, 
kad „kultūrinis kraštovaizdis yra žmogaus dvasios pagimdytas 
ir žmogaus tikslams pritaikytas. Jis yra bendras padaras žmogaus 
dvasios ir motinos žemės. Žemė duoda medžiagos ir gyvybinių 
jėgų, Žmogaus dvasia ir valia formuoja medžiagą ir ją padaro pa- 
naudotiną žmogiškiems tikslams“. Dėl to geografija turi nagri- 
nėti ne laukinį kraštovaizdį, bet sukultūrintą. Ji turi mokiniams 
parodyti, kaip tauta keičia savo aplinką, kaip tautos bruožai ir jos 
gyvenimas atsispindi žemės paviršiuje ir jo formose. Geografija 
turi būti žmogaus ir gamtos sąveikos mokslas, arba antropogeog- 
rafija. Tai ypač tinka tautinei geografijai. Jeigu apie kitus kraštus 
galima kalbėti ir be ryšio su juose gyvenančiais žmonėmis, tai apie 
savą kraštą tokia kalba būtų nusižengimas tautinio auklėjimo prin- 
cipams. Tautinės geografijos mokymas turi būti glaudžiai susie- 
tas su tautine kultūra. Mokiniai tuomet pajėgia suvokti savos ša- 
lies gamtą ne atskirtą nuo savos tautos kultūrinio gyvenimo, bet 
sykiu su juo, kaip vieningą organišką visumą. Šiam reikalui yra 
būtina, kad geografijos mokytojas susidomėtų iš vienos pusės ant- 
ropogeografija apskritai, o iš kitos pusės kultūros filosofija. Kiek 
istorijos mokytojui yra reikalinga istorijos filosofija, tiek geografi- 
jos mokytojui yra reikalinga kultūros filosofija, ypač toji josios da- 
lis, kuri kalba apie gamtos ir kultūros santykius. 


æ Geographische Grundlagen der Geschichte, Freiburg i. Brsg., 1931, 
p. 6. 

Su geografijos dėstymu ypatingai yra surištos ekskursijos ir ke- 
lionės. Geografijos dėstymas niekados nebus vaisingas, jei jis bus 
daromas tik žodžiu. Tėvynė žmogui atsiskleidžia tik tada, kai su 
ja susiduriame. Todėl ekskursijos ir kelionės yra būtina patrioti- 
nio auklėjimo priemonė. Geografijos dėstymas kaip tik duoda dau- 
giausiai progų šitoms kelionėms ir ekskursijoms. Kelionės ir eks- 
kursijos turi du uždaviniu: supažindinti mokinius su lankomais daiktais 
ir pažadinti šitų lankomų daiktų meilę. Kitaip sakant, kelionėse ir 
ekskursijose glūdi du momentai: didaktinis ir tautinis. Didaktinis 
momentas jau seniai pedagogikoje yra žinomas. Šiuo metu pra- 
dedama kelti aikštėn ir tautinį momentą. Pirmas šį dalyką supra- 
to ir iškėlė Fr. L. Jahnas, miręs praėjusio šimtmečio viduryje. Pats 
būdamas amžinas nenuorama ir nuolatos keliaudamas iš vietos į 
vietą, jis gerai pažino savo šalį ir vėliau savo raštuose ypatingai 
pabrėžė patriotinę kelionių vertę. Šiandien Jahno mintys randa 
visuotinio pritarimo. 


4. Karinio parengimo mokymas 


Šiandien mes stovime prieš keistą prieštaravimą: visi kalba apie 
taiką ir visi rengiasi karui. Tai rodo, kad žmonija aiškiai žino, jog 
taika, kaip idealas, visus kviečia ir vilioja. Bet karas yra šios Že- 
mės tikrovė ir, norint būti realiam, reikia šiai tikrovei pasirengti. 
Dėl to ir mokykla, dalyvaudama tautinio auklėjimo darbe, negali 
tylomis praeiti pro karinio parengimo klausimą. 

Karinis jaunimo paruošimas šiandien yra labiau reikalingas 
negu kada nors pirmiau. Ne dėl to, kad šiandien karai būtų daž- 
nesni, bet dėl to, kad pasikeitė karo pobūdis. Šiandien ginti tėvy- 
nę nėra tik ginti tą ar kitą politinę josios santvarką. Tai buvo pir- 
miau. Pirmiau karo pralaimėjimas buvo tik politinės krašto 
santvarkos pakeitimas: tai buvo pasikeitimas valstybės formos. 
Tuo tarpu šiandien pralaimėti karą yra beveik tas pat, ką pražu- 
dyti tautą, nes šiuo metu nugalėtojas ne tik panaikina valstybines 
formas, bet stengiasi nutautinti, vadinasi, pražudyti ir pačią tau- 
tą. Štai dėl ko P. Bertas ir sako, kad „ginti tėvynę nėra tiktai ginti 
šeimos židinius, asmenis ar tautos darbo vaisius; tai gelbėti tautai 

josios idealą, josios pasaulėvaizdį, josios pastangas siekti gėrio, 
josios ateities viltis ir tuo pačiu tarnauti sau ir žmonijai“? Kova už 
tėvynę šiuo metu yra kova už kūrybinio savo gyvenimo pagrindus. Dėl 
to patriotiniame auklėjime karinis jaunimo paruošimas šiandien 
pasidaro vienas iš svarbiausių uždavinių. 

Karinis paruošimas turi du pagrindiniu uždaviniu: dvasinį ir 
techninį. Pirmasis reikalauja, kad jaunimas būtų net herojiškai pa- 
siryžęs gelbėti savo tėvynę pavojaus metu. Antrasis reikalauja, 
kad jis sugebėtų pasinaudoti karo technika. Abu uždaviniai yra 
lygios vertės. Tėvynė negali būti apginta, jeigu josios gynėjams 
trūksta pasiryžimo ir drąsos mirti. Bailumas, neryZtingumas, ne- 
veiklumas yra didžiausios kareivio ydos. Toks kareivis gali būti 
ir gerai apginkluotas, ir gerai įgudęs į karo techniką, bet jeigu jis 
nebus savo dvasia tinkamai nusiteikęs, jis bus nugalėtas. Taip pat 
jeigu kareivis neturi pakankamai ginklų arba jeigu tinkamai ne- 
moka jais naudotis, tėvynės jis neapgins, kad ir labiausiai būtų 
pasiryžęs. Vadinasi, dvasinis pasiryžimas ir techninis įgudimas 
kariniame paruošime yra vienodos reikšmės. 

Svarbiausi kariniam paruošimui veiksniai šiandien yra mokykla 
ir kariuomenė. Šitie du veiksniai apima abu minėtus karinio pa- 
ruošimo momentus, bet nevienodai. Ir mokykla, ir kariuomenė 
turi jaunimą nuteikti dvasiškai ir išmokyti jį techniškai. Bet šitų 
uždavinių vykdymas mokykloje ir kariuomenėje nėra vienodas. 
Kariuomenėje aiškią persvarą turi ir privalo turėti techninis mo- 
mentas. Be abejo, tai nereiškia, kad dvasinis momentas, tinkamų 
kareiviškų dorybių įdiegimas čia turi būti pamirštas. Anaiptol. 
Tik daugiausiai laiko ir energijos čia yra skiriama įsigyti techni- 
nėms žinioms ir techniškai įgusti. Tuo tarpu mokykloje persvarą 
turi turėti dvasinis momentas. Tai irgi nereiškia, kad čia negalėtų 
būti techninio paruošimo pradmenų. Jie turi būti. Tik mokykla 
pirmoje eilėje turi rūpintis mokinį dvasiškai nuteikti tėvynei gin- 
ti. Ji turi įdiegti kareiviui reikalingų dorybių, kaip drąsos, pasiau- 
kojimo, ryžtingumo, aktyvumo, tėvynės meilės, klusnumo ir t. t. 
Techninis parengimas mokykloje atsistoja antroje vietoje, nors ir 


> Cit. E. Bocguillon. La crise du patriotisme à l'école, p. 15. 

negali būti visiškai apleistas. Bet jis turi būti aprėžtas tik bendry- 
bėmis, tik tuo, kas visiems piliečiams karo metu yra reikalinga. 
Specifiškų kariuomenės dalykų mokykloje neturėtų būti. 

Šį dalyką reikia kiek pagrįsti, nes šiandien pradėta į karinį pa- 
ruošimą mokykloje žiūrėti kaip į kariuomenės pavadinimą. Tai 
yra klaida. Karinio paruošimo pamokos negali virsti kareivių pamoko- 
mis kariuomenėje. Štai keletas priežasčių. Visų pirma moralinė prie- 
žastis. Specialus karo technikos mokymas yra mokymas žudyti. 
Tai yra baisus dalykas, bet neišvengiamas. Tuo tarpu mokyklinio 
amžiaus jaunimas dar yra per jaunas, kad pajėgtų suprasti žudy- 
mo baisumą ir žuvimo rimtumą. Per ankstyvas supažindinimas 
su žudymo technika jaunimo charakteriui yra nesveikas. Tautai 
yra svarbu, kad josios piliečiai mokėtų ne tik žudyti, bet ir kurti, 
nes šiaip ar taip karas yra vis dėlto nenuolatinė tautos gyvenimo 
forma. Per anksti išmokyti žudyti jauni žmonės gali būti paskiau 
nelabai tinkami kultūriniam gyvenimui, nes jų charakteris bus su- 
siformavęs be tam tikros baimės didžiausiam šios tikrovės fizi- 
niam blogiui - mirčiai. Kas mirčiai nejaučia pagarbos, to charak- 
teris yra iškreiptas. O jį iškreipti yra labai lengva, jeigu per anksti 
pradėsime mokinius mokyti žudyti. Karo speciali technika reika- 
lauja bent minimaliai subrendusio amžiaus. Šiam reikalui kariuo- 
menės amžius kaip tik gali būti jau tinkamas. 

Antra priežastis yra psichologinė. Mokykla karo technikos tin- 
kamai ir pakankamai niekados neišmokys, nes jai stinga ir prie- 
monių, ir žmonių. Todėl kariuomenės tarnyba visados bus reika- 
linga. Tuo tarpu jeigu stengiamasi mokykloje kuo daugiausia duoti 
specialių karo technikos žinių, mokiniai jų pasisavina gana daug, 
bent teoriškai, nes šitos žinios jaunimui yra gana įdomios. Bet prak- 
tiškai mokiniai karo technikos vis tiek neišmoksta, kiek reikalin- 
ga. Kas dabar atsitinka, kai tokie karo „teoretikai“ nueina į ka- 
riuomenę. Visų pirma kariuomenės pamokos jiems pasidaro 
nuobodžios, nes dažnai jie girdi kartojant tai, ką jau buvo girdėję 
mokykloje. Kariuomenės pamokos jiems pasidaro tik priminimas 
mokykloje girdėtų žinių. Tai jau yra negera, nes nuobodumas yra 
kiekvieno vaisingo darbo priešas. Taip pat psichologiškai jie nėra 
nusiteikę paklusti savo viršininkams, nes jie jaučiasi esą mokyti, 

o ir patys viršininkai gal nesugeba taip sklandžiai dėstyti ir 
aiškinti, kaip specialiai šiam dalykui skirti karinio paruošimo mo- 
kytojai. Tokiu būdu atsiranda tam tikras grynai subjektyvus kri- 
tiškumas, nusilenkimas tik išviršinei drausmei, kas yra nepagei- 
daujama ir net negera. 

Trečia priežastis yra militarinė. Vienas vokiečių generolas pa- 
stebėjo, kad mokiniai, atėję iš tų mokyklų, kuriose karinis paruo- 
šimas yra ypatingai stiprus, būna blogesni kareiviai, negu iš kitų 
arba visai be jokio specialaus karinio paruošimo. Todėl šitas ge- 
nerolas, vaduodamasis savo patyrimu, primygtinai reikalavo ka- 
rinį paruošimą mokykloje padaryti dvasinį, o techninį momentą 
apriboti pačiu minimumu. Kodėl taip pasidaro, kodėl tokie „karo 
teoretikai“ esti blogesni kareiviai, suprasti nėra sunku. Jiems ka- 
riuomenėje gaunamos žinios pasidaro nebeįdomios, jie per daug 
kritiškai žiūri į kariuomenėje esančius viršininkus ir mokytojus, 
jie yra nepaklusnūs ir nenusiteikę pasiduoti drausmei sykiu su 
visais kitais. Šitie nepalankūs nusiteikimai kaip tik ir padaro juos 
bogesnius kareivius. 

Visos šitos priežastys pakankamai aiškiai rodo, kad mokyklo- 
je persvarą turėtų turėti dvasinis momentas kariniam paruošimui, 
o techninis momentas apimtų tik tuos dalykus, kurie yra reikalin- 
gi visiems piliečiams, ir kad specialus karinis paruošimas būtų 
paliktas kariuomenei. Tai yra naudingiau ir pačiai mokyklai, ir 
kariuomenei, ir tautai. 


III. Mokyklos vaidmuo nacionaliniams 
nusiteikimams auklėti 


1. Nacionalinio auklėjimo supratimas ir uždaviniai 


Tauta, kaip tampas dalykas, niekados nestovi vietoje; ji nuo- 
latos skleidžiasi ir išsivysto. Šitame išsivystyme mes galime su- 
sekti trejetą pagrindinių tarpsnių. Visų pirma tauta pereina per 
savo tapimo tarpsnį, kada rasė, gyvenamoji aplinka ją dar tik 
formuoja. Šiuo metu tautos dar nėra. Šiuo metu ji dar tik tampa. 

Susiformavusi tauta pradeda bręsti savo viduje. Ji dabar ugdo 
savo individualybę, ji ją ryškina, ji kelia tautinę sąmonę ir tauti- 
nį susipratimą. Tai yra tautos brendimo tarpsnis. Galop subren- 
dusi tauta pradeda veikti. Šiuo metu ji įeina į žmoniją kaip pilna- 
teisis ir lygiavertis narys, ji kuria aukštą kultūrą ir dalyvauja 
apskritai gyvenimo problemų sprendime. Tai yra tautos veiki- 
mo tarpsnis. Pirmame tarpsnyje tauta tampa, antrame bręsta, 
trečiame veikia. Pirmame tarpsnyje ji yra rasinė grupė, antrame 
tauta, trečiame nacija. Todėl nacija yra subrendusi ir kultūringa 
tauta. Tai yra savotiška tautinė asmenybė. Kaip kiekvienas žmo- 
gus yra individualybė, bet ne kiekvienas jau tuo pačiu yra as- 
menybė, taip ir kiekviena tauta yra tautinė individualybė, vadi- 
nasi, turinti savų bruožų, ją išskiriančių iš kitų tautų, bet ne 
kiekviena tauta yra asmenybė, vadinasi, sugebanti kurti didelių 
kultūrinių vertybių ir dalyvauti žmonijos gyvenimo problemų 
sprendime. Kai šitą tarpsnį ji pasiekia, iš paprastos tautos ji virs- 
ta nacija. 

Tautai tapti nacija reikalinga tam tikro subrendimo, pasireiš- 
kiančio tam tikrais ženklais. Pirmas nacijos ženklas yra tautinis susi- 
pratimas. J. Felsas teisingai yra pasakęs, kad „nusistatymas pri- 
klausyti tam tikrai tautai yra subjektyvus ženklas, kad tauta baigė 
išsivystyti“. Ir tai nėra tiktai formalinis paviršutinis nusistaty- 
mas. Nacijai neužtenka, kad tautos nariai gali pasisakyti, kas jie 
esą. Jie taip pat turi žinoti šito priklausymo prasmę ir pareigas. Jie 
turi suvokti jų tautinio gyvenimo paskyrimą, savos tautos reikš- 
mę žmonijos gyvenime ir tuos uždavinius, kuriuos jų tauta turi 
vykdyti. Tiktai tada tautinis susipratimas yra turiningas ir vaisin- 
gas. Tiktai tada jis yra nacijos žymė. 

Antroji nacijos žymė yra aukštas kultūrinis lygis. Kultūrinė kū- 
ryba subrandina tautą. Subrendusi tauta kuria aukštą kultūrą. 
Aukšta kultūrinė kūryba yra galima tiktai subrendusioje tauto- 
je, nes tauta sugeba didžioms problemoms ir idėjoms duoti ori- 
ginalią tautinę formą tik tada, kai ji yra visiškai išsiskleidusi sa- 
vo viduje. Todėl apie naciją galima kalbėti tik ten, kur tauta savo 


* T. Staatslexikon III, 1488 p. v. H. Sacher. 

kultūriniais darbais laimi reikšmingą tikrą vietą žmonijos gyve- 
nime. 

Šitas išėjimas į žmonijos gyvenimą ir įsijungimas į gyvenimo 
sąmoningą vyksmą kaip tik ir sudaro trečiąją nacijos žymę, kurią 
prof. Šalkauskis yra pavadinęs dalyvavimu anttautinių problemų 
sprendime”. Žmonijos gyvenimas rymo ant tam tikrų idėjų, kurios 
istorijos vyksme pamažu skleidžiasi ir nuo kurių priklauso vie- 
noks ar kitoks žmonijos likimas. Subrendusi tauta negali nedaly- 
vauti šių problemų sprendime. Ji turi prisidėti prie kitų tautų pa- 
stangų ir atskleisti šitose problemose naujus atžvilgius ir naujas 
sritis. Kaip žmogaus asmuo vispusiškai subręsta ir išsiskleidžia 
tik dirbdamas antasmeniniams tikslams, taip ir tauta įprasmina 
savo buvimą tik aktyviai dalyvaudama anttautinių uždavinių vyk- 
dyme. Visuotinės reikšmės problemų sprendimas atbaigia tautos 
virtimą nacija. 

Visuotinės reikšmės problemų sprendimas vyksta tautoje sa- 
votišku originaliu būdu, kuris yra skirtingas nuo kitų tautų pana- 
šaus darbo. Kiekviena tauta anttautines idėjas pergyvena pagal 
savo individualinę struktūrą, todėl jas ir sprendžia savotiškai. Ši- 
tas savotiškas visuotinių problemų sprendimo būdas sudaro vadinamąjį 
tautinį uždavinį arba tautinį pašaukimą. Tautinis pašaukimas nėra 
koks nors konkretus darbas materialiniu atžvilgiu. Tai yra tasai 
atžvilgis arba tasai būdas, kuriuo tauta įsijungia į žmonijos vyks- 
mą ir kuriuo šitas vyksmas reiškiasi tautos kultūroje. Tautinio už- 
davinio arba tautinio pašaukimo vykdymas sudaro ketvirtą naci- 
jos žymę. Tiesa, šitas vykdymas gali būti ir nesąmoningas. Bet jis 
turi būti realus. Be abejo, tautai visados yra geriau, jeigu ji ne tik 
sąmoningai dalyvauja žmonijos gyvenime, bet ir žino, kaip ji da- 
lyvauja, kitaip sakant, suvokia tąjį būdą, kuriuo žmonijos gyveni- 
mas, kaip minėta, joje reiškiasi. Tokiu atveju tautinio pašaukimo 
vykdymas pasidaro žymiai vaisingesnis. 

Šitos tad žymės: tautinis susipratimas, aukštas kultūrinis ly- 
gis, dalyvavimas žmonijos gyvenimo problemų sprendime ir šitų 
problemų sprendimas originaliu tautos prigimtį atitinkančiu būdu, 


* Plg. Lietuvių tauta ir jos ugdymas, Kaunas, 1933, p. 169. 

kaip tik ir parodo, kad jas turinti tauta yra virtusi nacija, kad ji yra 
pasiekusi aukščiausią savo išsivystymo ir subrendimo laipsnį. Na- 
cija yra tautos gyvenimo tikslas išvidine prasme. Štai dėl ko W. Saue- 
ris ir sako, kad „tauta ilgisi nacijos, kad sukultūrėtų, sudvasėtų ir 
apvaisintų kitas tautas“?2, 

Nėra jokios abejonės, kad tautinis auklėjimas turi prisidėti ir 
prie nacionalinių nusiteikimų išugdymo. Kaip tautiškas auklėji- 
mas išvysto tautinę individualybę, kaip patriotinis auklėjimas 
nustato tinkamus santykius su sava tauta, taip nacionalinis auk- 
lėjimas rengia sąlygas tautai tapti nacija. Žinoma, vienas auklėji- 
mas tautos nacija nepavers. Auklėjimas nacijos nekuria. Naciją 
kuria kultūra. Bet auklėjimas rengia sąlygas kultūrai. Todėl jo 
reikšmė nacijai tapti yra labai svarbi. Nacionalinis auklėjimas 
kiekviename tautos naryje sudaro tokių nusiteikimų, kurie ati- 
tinka minėtas nacijos žymes. Nacionalinis auklėjimas skatina 
žmogų į kūrybiškumą, į originalumą, kas turi didelės reikšmės 
kultūriniam tautos lygiui pakilti. Nacionalinis auklėjimas veda 
žmogų į žmonijos gyvenimą, atskleidžia pagrindines šio gyve- 
nimo problemas ir moko jas spręsti solidariai ir šitame sprendi- 
me tinkamai reprezentuoti savą tautą. Galop nacionalinis auk- 
lėjimas atskleidžia žmogui tautinį uždavinį arba jo tautos 
pašaukimą, tuo būdu jam atskleisdamas tą būdą, kuriuo jis, kaip 
tautietis, žiūri į gyvenimą. 

Mokykla, dalyvaudama visuose tautinio auklėjimo uždavi- 
niuose, negali praeiti nė pro nacionalinį auklėjimą. Savo progra- 
moje ir savo metode ji turi keletą dalykų, kurie minėtiems nacio- 
nalinio auklėjimo uždaviniams kaip tik yra nemaža reikšmingi. 
Tautinės kultūros lygiui pakilti turi reikšmės mokykloje esąs nau- 
josios pedagogikos ypatingai pabrėžiamas savarankiškumo princi- 
pas, dalyvauti visuotinių problemų sprendime atitinkamu savai 
tautai būdu yra reikšmingas svetimų kalbų mokymas, ir galop tauti- 
niam pašaukimui suvokti būtų reikalingas savotiškas mokykloje 
objektas, kurį mes vadiname tautinės kultūros mokslu. Visus šituos 
dalykus tenka kiek plačiau panagrinėti. 


2 Sozialphilosophie, Berlin, 1929, p. 191. 

2. Savarankiškumo principas mokykloje 


Savarankiškumo principas yra vienas iš gražiausių modernio- 
sios pedagogikos laimėjimų. Kultūrinei kūrybai tautoje skatinti 
jis turi pagrindinės reikšmės. Jeigu aukšta kultūra yra viena iš 
pagrindinių nacijos žymių, tai šitoji aukšta kultūra bus sukurta 
tik tada, kai atsiras pakankamas skaičius gabių ir savarankiškų 
kultūros kūrėjų. Mokykla savaime yra įjungta į kultūros kūrėjų 
išugdymą ir šitame darbe ji turi net pirmaeilės reikšmės. Ir čia 
savarankiškumo principui tenka ypatingas vaidmuo. 

Nusiteikimas kurti ir šito nusiteikimo originalumas yra paža- 
dinamas ne tiek materialine lavinimo puse, vadinasi, įsigytomis 
žiniomis, kiek formaline arba sugebėjimu šitas žinias savotiškai 
panaudoti. Žinios visados sudaro tolimesnio kultūrinio veikimo 
tik materialinį pagrindą. Be abejo, be materialinio bagažo kultūri- 
nė kūryba nėra įmanoma. Vis dėlto šitas bagažas pats vienas kul- 
tūrinei kūrybai yra nevertingas, jei sykiu su juo neina savotiškas 
kūrybinis entuziazmas, kūrybinis užsidegimas ir originali linkmė. 
Kultūros kūrėjų aukėjime svarbiausia yra ne prikrauti jų galvas žinio- 
mis, bet sukelti juose kūrybinį entuziazmą ir jį pasukti originalia, savo- 
tiška kryptimi. Jeigu mokyklose dėstomieji objektai savo turiniu 
tarnauja tolimesnei kultūrinei kūrybai kaip materialinis pagrin- 
das, tai pats šitų objektų pasisavinimo būdas turi tarnauti kaip 
priemonė kelti minėtam kūrybiniam entuziazmui ir kūrybiniam 
originalumui. Todėl mokykla kaip tik ir turi rūpintis, kad kūry- 
biškumas ir originalumas lydėtų visą mokinio darbą, kad jis mo- 
kymosi vyksme kuo daugiausia įdėtų savo sielos, kad kuo dau- 
giausiai būtų originalus, kad kuo daugiausiai stengtųsi dirbti pats. 
Savarankiškumo principas realizuoja šiuos reikalavimus. Reikia 
tik, kad pats šitas principas būtų realizuotas mokykloje. 

Savarankiškumo principo vykdymas mokymo darbe atpalai- 
duoja mokinio dvasioje slypinčią asmeninę ir tautinę jo struktū- 
rą, pagal kurią jis pradeda atlikti mokyklos užduodamus dar- 
bus. Tai yra įvadas į tolimesnės kultūrinės šito žmogaus kūrybos 
originalumą. Kultūros originalumas smarkiai nukenčia dėl mo- 
kykloje esančio šablono, dėl nuolatinio neleidimo prasikišti 

originalesnėms asmenybėms. Savarankiškumo principas tokio 
prasikišimo ne tik nebijo, bet jį skatinte skatina ir tuo pačiu tiesio- 
giniu būdu auklėja originalių tautinės kultūros kūrėjų. Iš kitos 
pusės, savarankiškumo principas žadina mokinio kūrybiškumą, 
jo norą aktyviai ir nuoširdžiai dalyvauti mokyklos vadovaujamuo- 
se darbuose. Kai mokinys gauna veikti savarankiškai, į mokykli- 
nes pareigas jis pradeda žiūrėti ne kaip į uždėtas iš viršaus, bet 
kaip į plaukiančias iš paties jo vidaus. Įsakymais ir bausmėmis 
paremtas mokyklinis darbas vis labiau pradeda virsti išvidinio 
susidomėjimo darbu. Prievarta čia bent iš dalies pasikeičia entu- 
ziazmu. Tai yra taip pat savos rūšies įvadas į tą vėlesnį kūrybinį 
užsidegimą, kuris turės kultūros kūrėjus lydėti visą jų gyvenimą. 

Mūsų mokyklose šitas principas turėtų būti realizuojamas vi- 
su platumu. Didelio aktyvizmo ir dinamizmo šalys savarankiš- 
kumą, kūrybiškumą ir originalumą realizuoja pačiu savo gyveni- 
mu. Žmonės, pasinėrę į dinamiško, aktyvaus ir originalaus 
gyvenimo srovę, savaime pasisavina šio gyvenimo ypatybes. To- 
dėl tokių kraštų mokykla gali kartais savo praktikose ir mažiau 
kreipti dėmesio į savarankiškumo principą. Šituos mokyklinius 
trūkumus ten papildo pats gyvenimas. Tuo tarpu mūsų krašte 
yra visai priešingai. Mūsų gyvenimas yra per daug neaktingas, 
nesavarankiškas ir neoriginalus. Todėl priaugančių kartų kūry- 
biškumo ir originalumo jis beveik neskatina. Šitas darbas mūsų 
krašte tenka beveik tik vienai mokyklai. Mūsų mokykla turi suda- 
ryti mūsų gyvenimo priešingybę. Iš mūsų mokyklų turi išeiti akty- 
viai, kūrybiškai, originaliai nusiteikę žmonės. Dėl to ir savaran- 
kiškumo principo realizavimas mūsų mokyklose turėtų būti kuo 
plačiausias. Brandos atestatas ateityje turėtų pažymėti ne tuos, 
kurie sugeba ką nors išmokti iš galvos, bet tuos, kurie savarankiš- 
ku darbu pasirodo esą minimaliai subrendę kultūriniam darbui 
tautinėse srityse. Šiam reikalui reikėtų mokyklose šalia teorinių 
pamokų įvesti daugiau savotiškų pratybų. Taip pat turėtų būti 
sustiprintas mokslo ratelių veikimas, kurie galėtų pasiimti bent 
dalį lavinamojo mokyklos darbo. Tam tikra programos dalis arba 
programos pagilinimas savo darbu kaip tik galėtų būti atlieka- 
mas šiuose rateliuose. Šitas pratybinis lavinimo pobūdis turėtų 


558 


ypatingai daug vietos rasti mūsų universitete, kuriame didelė dalis 
teorinių paskaitų turėtų būti pakeista savarankiškomis studentų 
pratybomis. Šiuo metu Aukštoji mūsų Mokykla dar per daug yra 
verbalinė ir pasyvinė. 

Taip pat daugiau dėmesio reikėtų kreipti ir į gabių žmonių 
atranką. Savarankiškumo principo didesnis realizavimas ir šioje 
srityje būtų gera priemonė pastebėti, kas gali būti vėliau naudin- 
gas kultūrinėje kūryboje ir ką reikėtų jau mokykloje pradėti glo- 
boti ir šelpti. 


3. Svetimų kalbų mokymas 


Žmonijos kultūra, kaip yra pasakęs Goethe, yra lyg fūga, ku- 
rioje nuolatos girdimi atskirų tautų balsai. Kiekviena kultūrinė 
gėrybė yra tautinė. Bet nė viena nėra tiek tautinė, kad žmonijai 
būtų neprieinama ir nesuprantama. „Tautiškiausioje dirvoje,- pa- 
stebi J. Maritainas, - leidžia šaknis Zmogiskiausios ir visuotiniau- 
sios mintys“ >* Kultūros šaknys keroja tautoje, bet jos žiedai sklei- 
džiasi žmonijoje. Izoliuoti kultūrą reikštų atskirti jos turinį nuo 
žmogiškumo, kuris yra jo šaltinis ir gaivintojas. Nacionalistinis 
atsitvėrimas nuo kitų tautų kultūros veda kultūrą į subergždėji- 
mą ir į mirtį. Todėl pats tautinės kultūros pobūdis ir josios išsi- 
vystymo reikalas veda tautas į kultūrinį bendradarbiavimą. 

Konkrečiai tautos kultūriškai bendradarbiauja ir bendromis 
pastangomis sprendžia anttautines problemas per atskirus asme- 
nis, kurie pasidaro lyg ir tautinės kultūros atstovai ir josios reiš- 
kėjai. Tauta turi parengti gausingą būrį žmonių, kurie sugebėtų 
tinkamai savo kultūrai atstovauti, sugebėtų dirbti su kitų tautų 
kultūrininkais ir pajėgtų įnešti į žmonijos kultūrą savo originalių 
laimėjimų. Be tokio rinktinių žmonių būrio tauta niekados nega- 
lės pasiekti nacijos viršūnių. Ji visados liks tik stebėtoja kitų tautų 
kultūriniuose žygiuose. 

Viena iš pirmųjų priemonių, kurios padeda tautos elitui daly- 
vauti anttautinių problemų sprendime, yra svetimų kalbų mokėjimas. 


* Enquête sur le nationalisme, Paris, 1922, p. 5. 

Tiesa, pats vienas svetimos kalbos mokėjimas dar nėra pakanka- 
mas pagrindas žmogui reprezentuoti savą tautą ir dalyvauti kul- 
tūriniame žmonijos gyvenime. Šiam reikalui reikia didelių gabu- 
mų iraukšto išsilavinimo. Vis dėlto svetimos kalbos yra pagrindinė 
priemonė, kuri padaro prieinamus žmonijos lobius ir kuri savo 
ruožtu įgalina tautos reprezentantą atskleisti tautos kultūrą žmo- 
nijos atstovams. Todėl mokykla šalia savarankiškumo principo 
realizavimo turi kreipti ypatingo dėmesio ir į svetimų kalbų mo- 
kymą, kad iš jos išėję žmonės galėtų turėti priemonių vaisingai 
bendrauti su kitų tautų kultūrininkais. 

Mažoms tautoms, savaime suprantama, reikia mokėti daug sve- 
timų kalbų. Bet tai nereiškia, kad kiekvienas žmogus turėtų visas 
šias reikalingas kalbas mokėti. Svarbu, kad tautoje būtų daug įvai- 
riakalbių žmonių. Atskiri asmenys paprastai sunkiai pasisavina 
kelias svetimas kalbas, ypatingai mūsų laikais, kada be kalbų 
mokslo yra dar labai daug ir kitų darbų. Atrodo, kad pateisina- 
mas būtų toks principas: kiekvienas mažos tautos inteligentas turi 
gerai mokėti vieną svetimą kalbą. Iš kitos pusės, taip pat turėtų būti 
principas: mažose tautose negali būti vyraujančios vienos kurios sveti- 
mos kalbos. Mažoms tautoms visados yra pavojinga savintis išskir- 
tinai tik vieną kurią svetimą kalbą, nes su kalba visados ateina ne 
tik svetimos kultūrinės gėrybės, bet ir svetima mąstysena, sveti- 
mas stilius kūryboje ir svetimi nusiteikimai. Dėl to negera, jeigu 
maža tauta pasiduoda išskirtinei vienos kurios didesnės tautos 
kultūrinei įtakai. Mažos tautos turi ypatingai saugoti savo kultū- 
rinį originalumą. Šiam reikalui būtina vienos tautos kultūrinę įta- 
ką atsverti kitos tautos įtaka. Įvairių svetimų kalbų buvimas ma- 
žoje tautoje kaip tik sudaro tokią pusiausvyrą tarp svetimų įtakų 
ir geriau saugo kultūrinį tautos originalumą bei savarankiškumą. 
Štai kodėl reikalinga mažoms tautoms mokėti keletą svetimų kal- 
bų, bet neleisti viešpatauti kuriai vienai. 

Kai šituos principus taikome mokykliniam darbui, gauname 
tokias praktines išvadas. Visų pirma mokykloje turėtų būti dėstoma 
tiktai viena kuri svetima naujoji kalba. Vadinamų antrinių svetimų 
naujųjų kalbų mokyklose neturėtų būti. Antrinės kalbos moky- 
mas yra nenaudingas ir netikslingas. Turėdama nedaug pamokų, 

tokia kalba mokinio nėra pakankamai pasisavinama. Baigęs mo- 
kyklą žmogus antrine kalba nesugeba nei kalbėti, nei naudotis 
literatūra. Argumentas, kad mokykla duoda kalbos pagrindus gra- 
matikos ir žodyno pavidalais, neišlaiko kritikos, nes tokius pa- 
grindus galima, baigus mokyklą, įsigyti žymiai greičiau ir be 
skriaudos kitiems dalykams, negu būnant mokykloje. Pedagogi- 
niu atžvilgiu antrinių kalbų mokymas taip pat yra netikslingas. 
Pačių elementarinių kalbos dėsnių pasisavinimas naujosiose kal- 
bose neturi lavinamosios reikšmės. Šitoji reikšmė atsiranda tik ta- 
da, kai kalba yra pasisavinama ligi josios pagrindų, kai suvokia- 
ma kalbos dvasia, josios stilius, josios logika. Tuo tarpu antrinių 
kalbų mokymas nuo viso to lieka labai toli. Todėl pedagoginės 
lavinamosios įtakos iš tokio mokymo mokinys nespėja patirti. 

Antrinių kalbų pamokos turėtų užleisti vietą vad. pagrindinei 
kalbai. Mokyklose turėtų būti tik viena naujoji svetima kalba - bū- 
tent pagrindinė. Užtat ji turėtų būti išmokoma taip, kad mokyklą 
baigę mokiniai galėtų laisvai šia kalba kalbėti ir naudotis josios 
literatūra. 

Antra praktinė išvada iš aukščiau minėtų principų yra ši: n:o- 
kyklose turėtų būti įvairios pagrindinės kalbos. Jeigu reikalaujama, 
kad mažų tautų kultūrininkai mokėtų daug kalbų, yra būtina pa- 
daryti, kad įvairiose mokyklose pagrindinės kalbos būtų įvairios. 
Mažai tautai yra tiesiog nesusipratimas turėti visose mokyklose 
vieną ir tą pačią pagrindinę kalbą. Pagrindinės kalbos turėtų būti 
įvairios. Konkrečiai kalbant apie mūsų lietuviškąją mokyklą, tek- 
tų pastebėti, kad mes šiuo atžvilgiu, kaip ir daugelyje kitur, eina- 
me nuo vieno vienašališkumo prie kito. Iš sykio mūsų mokyklose 
buvo visur ta pati pagrindinė vokiečių kalba. Dabar ji pakeista 
taip pat visur ta pačia prancūzų kalba. Tai yra šokinėjimas be jo- 
kio reikalo ir tikslo, šokinėjimas vienašališkas, nepedagogiškas ir 
netautiškas. Mūsų mokyklos turėtų būti padalintos kalbų atžvilgiu bent 
į tris grupes: vienose būtų pagrindinė vokiečių kalba, kitose - prancūzų, 
trečiose — anglų. Galima dar būtų turėti keletą gimnazijų su pa- 
grindine rusų kalba. Jokių antrinių svetimų naujųjų kalbų dau- 
giau neturėtų būti. Pagrindinės kalbos mokymas turėtų būti žy- 
miai sustiprintas. Tokiu būdu iš mūsų mokyklų galėtų išeiti 

žmonių, kurių vieni gerai mokėtų vokiškai, kiti prancūziškai, tre- 
ti angliškai. Mes paruoštume kadrą atstovų, kurie galėtų kultū- 
riškai bendradarbiauti su visomis Vakarų Europos tautomis. 


4. Tautinės kultūros mokslas 


Savarankiškumo principas ugdo savarankiškus ir originalius 
tautinės kultūros kūrėjus. Svetimų kalbų mokymas parengia žmo- 
nes vaisingai bendrauti su kitomis tautomis. Šiuo atžvilgiu 
mokykla gerai patarnauja tautinei kultūrai kurti ir anttautinėms 
problemoms spręsti, vadinasi, abiem pirmiesiems nacijos užda- 
viniams. Tuo tarpu trečiasis uždavinys arba tautinio pašaukimo 
vykdymas šiomis priemonėmis taip pat iš dalies yra realizuoja- 
mas. Vis dėlto jam aiškiau suprasti reikalinga yra mokykloje spe- 
cialaus mokslo, kurį mes vadiname tautinės kultūros mokslu. 

Tautinės kultūros mokslas būtų savotiška tautos istoriosofija, 
kuri mokinius giliau įvestų į tautos gyvenimą, supažindintų juos 
su tautine kultūra, su tautiniu pašaukimu ir su jo vykdymo sąly- 
gomis. Tautinė istorija, kaip dėstomasis dalykas, šio uždavinio 
neatlieka. Ji tautos gyvenimą ne tiek aiškina, kiek aprašo. Tuo tar- 
pu gilesniam tautos supratimui, ypač supratimui, koks yra tauti- 
nis pašaukimas, nepakanka tiktai pažinti tautos praeitį. Čia būti- 
na yra suprasti jos dabartį ir nuvokti josios ateities perspektyvas. 
Paprastąją todėl tautos istoriją turėtų papildyti gilesnis tautos gy- 
venimo aiškinimas. Šiuo metu, kada tautinis principas skverbiasi 
įvisas objektyvinio gyvenimo sritis, toksai tautinės kultūros moks- 
las būtų labai reikalingas. 

Šio mokslo apimtis suimtų savin svarbiausias tautos gyveni- 
mo problemas. Pirmoje eilėje tautinės individualybės problemą: jo- 
sios susidarymą, josios elementus, rasės, gyvenamosios aplin- 
kos, istorinio likimo vaidmenį. Tautinė individualybė yra 
pagrindinis apsprendžiamasis tautos gyvenimo veiksnys. Todėl 
ji turėtų būti pirmoje eilėje giliau pažinta. Toliau, tautinės kul- 
tūros mokslas apimtų pačios kultūros problemą, būtent, kaip kul- 
tūra reiškiasi tautoje, kokiomis lytimis ji formuojasi, kaip apskri- 
tai tautinė individualybė pasirodo tautinėje kultūroje. Tautinė 

kultūra yra tautinės individualybės objektyvacija regimais pa- 
vidalais, kurių analizė turėtų mokinius giliau įvesti į savos tau- 
tos pažinimą. Galop tautinės kultūros mokslas apimtų tautinio 
pašaukimo problemą: jo pagrindus, jo esmę, jo uždavinius ir vyk- 
dymo sąlygas. Tautinio pašaukimo vykdymas sudaro vieną iš 
svarbiausių tautos gyvenimo uždavinių. Todėl jaunimas turėtų 
būti gerai su juo susipažinęs. 

Tautinės kultūros mokslas kiekvienoje tautoje turi būti kitoks, 
nes kiekviena tauta turi kitokią individualybę, kuria kitokią kul- 
tūrą ir realizuoja kitokį pašaukimą. Vis dėlto vienu atžvilgiu jis 
yra bendras visoms tautoms, būtent, kad jis atbaigia kraštotyros prin- 
cipo realizavimą. Kraštotyros principas yra ryškus žemesniuose la- 
vinimo laipsniuose. Bet kylant aukštyn, jo vaidmuo menkėja. 
Aukštesnėse klasėse jo beveik nežymu. Tuo tarpu tautinės kultū- 
ros mokslo įvedimas į aukštesnes klases kraštotyros principą iš- 
baigtų savyje ir juo atbaigtų apskritai tautinį auklėjimą mokyklo- 
je. Mokiniai čia giliau susipažintų su savos tautos gyvenimu ir 
įsisąmonintų visus tuos nusiteikimus ir visas tas ypatybes, kurie 
juose būtų suformuoti. Tautinės kultūros mokslas būtų ir mokyk- 
los darbo atbaigimas tautinio auklėjimo srityje. 


Pabaiga 
Mokyklos, kaip įstaigos, vaidmuo tautiniame auklejime 
1. Mokyklos pastatas ir jo aplinka 


Tautinis auklėjimas, kaip principas, reikalauja, kad tautinė in- 
dividualybė būtų išvystoma ne tik pamokų metu, bet kad visa 
mokyklos sąranga eitų tautinio auklėjimo linkme. Tiek pats mo- 
kyklos pastatas, tiek jo aplinka turi turėti tautiškų bruožų, kurie 
nesąmoningai darytų mokiniams įtakos ir juos auklėtų. Mes esa- 
me auklėjami ne tik to, ką pažįstame savo protu, bet ir visų tų 
daiktų, su kuriais susiduriame. Todėl negera yra, kai mokyklos 
darbas eina viena linkme, o nesąmoninga įtaka iš mokyklos pastato 

ir jo aplinkos stumia mokinį kita linkme. Sąmoningi ir nesąmo- 
ningi veiksniai tautiniame auklėjime turi būti suderinti. 

Visų pirma mokyklos namas turėtų būti aiškiai tautiško stiliaus. 
Tautiškas stilius glūdi pagrindinių tautos architektūros ypatybių 
suderinime su gamtine aplinka. Mokyklos pastatas neturi būti sve- 
timas tam kraštovaizdžiui, kuriame jis stovi. Jeigu mes reikalau- 
jame, kad gamtinės ir kultūrinės įtakos susiderintų mokinio sie- 
loje, tai visų pirma turime reikalauti, kad šitoks susiderinimas būtų 
įvykdytas tarp mokyklos namo ir jį supančios gamtos. Dėl to rei- 
kia papeikti tokią mokyklų statybą, kurios projektus gamina žmo- 
nės be ryšio su kraštovaizdžiu, be ryšio su tautinės architektūros 
esme. Mokykloms statyti turi būti specialūs žmonės, kurie žinotų ne tik 
statybos, bet ir pedagogikos ir tautiškumo dėsnius. Galima mokyklos 
statybą standartizuoti. Bet šitie standartai arba nustatyti mokyk- 
lų namų tipai turi būti sudaryti pagal pagrindinius kraštovaiz- 
džio tipus. Mūsų šalies kraštovaizdžiai vis dėlto yra gana įvairūs. 
Todėl vieno mokyklos namo tipo visam kraštui negali būti. Kas 
tinka Aukštaitijai, tas netiks Žemaitijai. Zanavykų lygumos rei- 
kalauja kitokio mokyklos namo stiliaus negų Dzūkijos kalneliai. 
Mokyklos namas turi tapti organiška kraštovaizdžio dalimi, to- 
dėl jis turi būti gerai su aplinka suderintas: 

Mokyklos vidus ir viršus turi būti taip sutvarkytas, kad kiek- 
vienas mokinio pažvelgimas nejučiomis jį pakreiptų tautos gyve- 
nimo linkme. Valstybės ženklas, žymių tautos žmonių atvaizdai, 
svarbesnių tautos gyvenimo įvykių paveikslai turėtų puošti kla- 
sių ir koridorių sienas. Mūsų mokykloms baisiai trūksta paveikslų. 
Mūsų mokyklų sienos yra tuščios arba nukabinėtos zoologijos bei 
botanikos paveikslais. O kas pedagoginiu ir psichologiniu atžvil- 
giu yra geriau, ar nuolatos žiūrėti į smauglį boa, ar į mūšį ties 
Žalgiriu, gali pasakyti kiekvienas. Viešose ir lengvai prieinamose 
vietose galėtų būti pakabintos tam tikros diagramos, vaizduojan- 
čios tautos augimą, jos sienų kitimą, jos tarmių santykius, ūkio, 
pramonės, prekybos gyvenimą, valstybės aparato santvarką, mo- 
kyklų sistemą ir kitus tautos gyvenimą liečiančius dalykus. 

Mokyklos aplinka taip pat turi išreikšti tautos charakterį. Mo- 
kyklos sodas, gėlynas ir apskritai laisvas nuo trobesių sklypas tu- 

ri būti taip sutvarkytas, kad šitoje santvarkoje nebūtų svetimų tau- 
tos dvasiai ir papročiams priemaišų. Todėl lietuviškos mokyklos 
sode statyti graikiškų nimfų ar satyrų statulas yra nusikaltimas 
tautiškumui. Mokyklos aplinkoje turi įsikūnyti tautos dvasia ir 
tautos tradicijos. 


2. Mokytojas ir jo asmenybė 


Visų šitų dalykų tvarkytojas ir didžiausias tautinio auklėjimo 
veikėjas yra mokytojas. Apskritai yra sakoma, kad mokytojas auk- 
lėja ne tuo, ką jis sako, bet tuo, kas jis yra. Šitas dėsnis tautiniame 
auklėjime yra ypatingai reikšmingas. Ilgos kalbos apie tautišku- 
mą, apie patriotizmą mokiniams yra kuo mažiausiai naudingos. 
Mokytojas negali būti geras tautinio auklėjimo veikėjas, jeigu jo paties 
tautinė individualybė yra skurdi, neišvystyta, jeigu jis nemoka tautiškai 
mąstyti, jei jo gimtoji kalba yra pilna svetimų priemaišų tiek žodyno, 
tiek sintaksės ir net tarties atžvilgiu, jeigu jis neturi skonio tautos meno 
kūriniams, jeigu jis nejaučia ir nepergyvena ypatingo ryšio su gimtuoju 
kraštu ir su savos tautos žmonėmis. Tautinės individualybės visapu- 
siškas išskleidimas yra ypatingai reikalingas pačiam mokytojui, 
nes tik tokiu būdu jis sugebės tautines ypatybes spinduliuoti į ap- 
linką ir jomis pažadinti tautines užuomazgas savo mokiniuose. 
Tai ypač reikia pasakyti apie tuos mokytojus, kurie mokyklose 
dėsto visus minėtus dalykus. Gimtosios kalbos ir literatūros, pai- 
šybos ir muzikos, tikybos, istorijos, geografijos, karinio parengi- 
mo mokytojai turi būti pilnutinės tautinės asmenybės, vadinasi, 
geri patriotai ir uolūs tautinės kultūros darbininkai. 

Bet mokytojas tautiškai auklėja ne tik savo asmeniu, bet ir sa- 
vo žodžiu. Žodis visados yra galinga auklėjimo priemonė. Dėl to 
ir tautiniame auklėjime žodžio galios negalima niekinti, nors jo- 
sios ir nereikia perdėti. Progų tautiniams pamokymams žodžiu 
atsiranda labai dažnai: tautinės šventės, žymesnių žmonių sukak- 
tys, mirtys, tautiniai ar tarptautiniai laimėjimai, svarbesnės sutar- 
tys su kitomis valstybėmis - vis tai yra medžiaga, kurią galima 
panaudoti tautiniam auklėjimui. Bet reikia pastebėti, kad tokie 
minėjimai turi būti labai pedagogiškai suorganizuoti. Jų ilgumas, 

dažnumas ir nuobodumas yra didžiausi tautinio auklėjimo prie- 
šai. Ilgos, menkai parengtos, moralizuojančio turinio kalbos čia 
yra ne vietoje. Žodį reikia gerbti. Todėl nedera juo švaistytis be rei- 
kalo. Jau yra praėję humanizmo laikai, kada buvo žavimasi tik 
žodžių ir sakinių skambejimu. Mes jau reikalaujame minties. Tau- 
tinių minėjimų progomis mokiniai turi šį tą sužinoti, ko jie dar 
nežinojo. Jie turi šį tą pajausti, ko dar nebuvo pajautę. Tik tada 
tokie minėjimai bus vaisingi tautiniu atžvilgiu. Kai jie virsta tik 
formalinių ceremonijų atlikimu, jie yra nenaudingi visais atžvil- 
giais. Jeigu dar galima tokį formalizmą pateisinti suaugusioje vi- 
suomenėje, tai mokykloje jam yra ne vieta. 

Mokyklos tad vaidmuo tautiniame auklėjime yra labai svar- 
bus. Šalia šeimos, valstybės ir Bažnyčios mokykla šiuo metu yra 
labiausiai organizuotas tautinio auklėjimo veiksnys. Todėl tauti- 
nio auklėjimo principą joje išplėsti taip, kad jis apimtų visas mokyklos 
darbo sritis, yra pagrindinis šių dienų mokyklų santvarkos uždavinys. 


ATITAUTINIMAS IR JO BŪDAI 


Įvado žodis 


Kai Pietuose lenkai, o Vakaruose vokiečiai tiesiog su įniršimu 
stengiasi neleisti užgydyt jų pačių padarytų mums nutautinimo 
žaizdų - iš tikro šiuo metu mūsų tautai kyla rimtas atitautinimo 
klausimas, nuo kurio išsprendimo pareis mūsų laimėjimai tuose 
sužeistuose kraštuose. O jų turime nemaža. Visas lenkų pasienis 
dar nėra nuoširdžiai suaugęs su lietuviškumu. Laikraščiai kartas 
nuo karto praneša net apie išdavikiškus žygius šitose vietose. Mo- 
kytojai pasakoja apie visas tas sunkenybes, kurių tenka patirti dir- 
bant aplenkintuose kraštuose. Bet ypačiai didelio susirūpinimo 
kelia Klaipėdos kraštas. Vokiečiai kiek galėdami stengiasi, kad 
vokietybė čia ne tik nemažėtų, bet, priešingai, dar labiau plistų. Ir 
tam reikalui jie naudoja visas priemones. Naivu būtų manyti, kad 
kuomet nors vokiečiai atsisakytų nuo savo siekimų. „Vokiečių 
ateitis, - sako Hansas Altmanas, — yra neįmanoma, nepersunkus 
pasaulio vokiškąja mintimi. Aukšta kultūra duoda mums teisės 
visomis išgalėmis perteikti pasauliui vokiškąjį būdą“". Šitas gana 
atviras pasisakymas yra vienokiu ar kitokiu būdu savas visiems 
vokiečiams, pradedant kaimo gyventojais ir baigiant filosofais. 
Jau nuo J. G. Fichte's laikų, kuris savo veikale Reden an die deut- 
sche Nation įtikinėjo vokiečius, kad jie esą geriausi iš visos germa- 
niškosios rasės, visi rašytojai nuolat kalė žmonėms į galvą, kad 
tik vokiečių tauta yra verta tikrai kultūringos tautos vardo. Tau- 
tų lygybės idėja vokiečiuose neturi nei pasisekimo, nei net 


! Wie es zum Weltkrieg kam., III Aufl., 1916, Berlin, p. 31. 
g P 

pripažinimo. Toks, rodos, idealistas, kaip Maxas Scheleris, savo 
knygoje Nation und Weltanschauung aiškiai pasako, kad vokiečiai 
tautų nelaiko lygiomis, kaip prancūzai, ir šitą nusistatymą palie- 
ka nuteisti istorijai. Galimas daiktas, kad istorija jį ir nuteis. Bet 
tuo tarpu mums tenka atkreipti į jį dėmesys, nes jo pasekmes mes 
jaučiame kiekvieną kartą vis skaudžiau. 

Atplėštą tautos dalelę ir keletą šimtmečių buvusią svetimam 
kūne, žinoma, sunku yra vėl prigydyti, ir šitas darbas neina 
greitai. Atitautinimo vyksmas yra labai lėtas ir reikalauja ga- 
bių rankų. Tai ypač pasakytina apie mus, kurie susiduriame, 
be to, dar su tokia stipria svetimųjų pagalba nutautintam gai- 
valui. Ir vis dėlto mes turime smarkiai dirbti, nes kiekvienas 
pasivėlinimas gali būti nebeatitaisomas. Visa tai pateisina no- 
rą iškelti atitautinimo problemą ir panagrinėti ją pedagoginiu 
atžvilgiu, nes atitautinimo problema iš esmės yra pedagoginė pro- 
blema. Tautinis auklėjimas apima ne tik ugdymą tų, kurie yra 
sveiki tautybės atžvilgiu, bet ir tų, kurie yra sužeisti ir todėl 
reikalauja ypatingos globos ir ypatingų ugdymo metodų. Visa 
tai šitas straipsnis ir bandys iškelti, pirma išaiškinęs atitautini- 
mo prasmę ir jo pobūdį. 


I. Atitautinimo prasmė ir pobūdis 
1. Nutautinimo politikos smerktinumas 


Užsiminus apie atitautinimą, tuoj ateina galvon nutautinimo 
klausimas. Todėl negalima tylomis pro jį praeiti, tuo labiau kad 
jis parodo ir pačio atitautinimo prasmę. Juk atitautinimas yra ati- 
taisymas tų blogybių, kurių pridirbo nutautinimas, o šis savo ruož- 
tu yra ne kas kita, kaip pastangos sugriauti žmoguje vienos tauty- 
bės žymes ir jų vietoj prigydyti kitos. Kokios tad vertės yra šios 
pastangos? 

Žmonija nėra vienlypė masė, susidedanti tik iš paskirų in- 
dividų ir vienodų tautų. „Pasaulio dvasią galima palyginti su 
orkestru, kuriam reikalingi visi muzikos instrumentai“ (R. Cur- 

tius). Šituos instrumentus kaip tik ir sudaro tautos, skirtingos 
viena nuo kitos ir fiziniu savo tipu, ir dvasiniu savo charakte- 
riu. Žmonija yra išsisklaidžiusi tautomis būtinu būdu. Jau filo- 
sofas H. Grotius pastebėjo, kad „Dievas ne visoms žemės da- 
lims visa suteikė, bet šalimis išskirstė savo dovanas, kad žmonės 
sudarytų bendruomenę, vieni kitų padedami“. Ir šiandien mes 
negalime nė įsivaizduoti kitokios žmonijos, kaip tik tautų susi- 
vienijimo pavidalu. „Grynoji žmonija“, apie kurią svajoja kos- 
mopolitai, yra ne tik utopija, bet ir bespalvė, bekraujė, nevai- 
singa idėja. Ir todėl labai teisingai yra pasakęs J. G. Fichte, kad 
„tik tame nematomame, savoms akims paslėptame, tautų sa- 
votiškume, kuris ankštai yra susijęs su pirmykščio gyvenimo 
versmėmis, glūdi ir dabartinio, ir būsimo žmonijos vertingu- 
mo, dorybės ir nuopelno laidas“.? Pavertimas žmonijos vienly- 
pe mase būtų ne kas kita, kaip tos pačios žmonijos paženklini- 
mas išsekimo ženklu. Prieš kosmopolitų pageidavimus, istorijos 
vyksmas eina ne prie tautybių naikinimo, bet dar prie dides- 
nio jų ištobulinimo ir kartu suderinimo vienos su kita į vieną 
puikų visuotinės žmonijos vainiką. Tautos bus amžinai, ir tik 
jų buvimas duoda pagrindo kalbėti apie visos žmonijos ben- 
druomene. „Mes esame įsitikinę, - rašo F. Benthinas, ~ kad pa- 
saulio gale bus ne viena viso pasaulio kultūra, bet žydintis Die- 
vo sodas įvairiausių kultūrų“?, kultūrų, sukurtų paskirų tautų 
ir kartu sujungtų anttautinių idėjų pagalba į vieną visuotinę 
kultūrą. Tauta yra pagrindas žmonijos bendruomenei, ir tauti- 
nė kultūra yra pagrindas žmonijos kultūrai. 

Dar ryškesnę tautos įtaką matome individui ir jo gyvenimui. Pa- 
skiras žmogus nesantykiuoja nei su žmonija, nei su visuotine kul- 
tūra betarpiškai, bet tik per savo tautą ir per jos kultūrą. Tai atsitinka 
dėl to, kad individas, gimęs ir augęs tautoj, negali izoliuotas nei 
mąstyti, nei veikti apskritai žmoniškai, nes visuomet yra sąlygo- 
jamas tų tautinių lyčių, kurias jis pasisavino, šv. Augustino žodžiais 


2 Reden an die deutsche Nation, Berlin, 1808, p. 423. 
?Enzyklopädisches Handbuch der Pädagogik, v. W. Rein. II, Aufl. 2 
Bd. str. „Nationale Erziehung“, Langensalza, 1904, p. 553. 

betariant, su „auklės glamonėjimais“. „Tarp individo, per daug 
linkusio savo vienatvėj prie egoizmo, - sako prof. Šalkauskis, - ir 
žmonijos, per maža sutrauktos draugijos ir todėl ne visada turin- 
čios pakankamai vykdytinės jėgos, laisvoji tauta privalo iš tikro 
tapti jungiamąja grandimi“.* Šitas jungiamasis tautos vaidmuo 
yra svarbus ir žmonijai, sudarydamas pamatą visuotinei draugi- 
jai bei visuotinei kultūrai, ir pačiam individui, duodamas jam re- 
alios dirvos jojo darbams. Tauta daro nepakeičiamos įtakos ir in- 
divido išsivystymo pradžiai, ir pabaigai. Būdama, kaip prasmingai 
pastebi V. Solovjovas, „tiesioginė individo tąsa ir praplėtimas“, 
tauta apsprendžia individą visu plotu dar jojo lopšyje. Žmogus 
yra suaugęs su savo tautos individualybė ne tik kūnu, bet ir savo 
mąstymu, ir savo doriniu charakteriu, ir estetiniu nusiteikimu, ir 
net religiniu reiškimosi būdu. „Tautybė iš pagrindo yra tas indi- 
vidualybės ratas, kuris iš visų pusių apsiaučia individą, papildo 
jo asmens buitį ir patiekia būtinas sąlygas pilnutiniam jo gyveni- 
mui“.3 Individo išsivystymo tobulumas kaip tik ir pareina nuo to, 
kiek jis įauga į šitas jo tautybės patiektas sąlygas. Tautinės indivi- 
dualybės išryškinimas savyje padeda išryškinti ir asmeninę individua- 
lybę. Ir pilnai išsivysčiusiu negalima laikyti to žmogaus, kuris nė- 
ra ligi gelmių suaugęs su savo tauta. Šito paslaptingo ir kartu labai 
konkretaus suaugimo stoka bus matyti visuose tokio asmens dar- 
buose:jie neturės ryškios lyties, bus bespalviai, bekraujai, nes trūks 
gimtosios žemės syvų. Todėl prof. Šalkauskio posakis, kad „pil- 
nutinis individas tegalimas pilnutinėje tautoje“, yra teisingas, kal- 
bant ne tik apie tautos pilnatvę, bet ir apie individo. 

Šitie pasvarstymai apie tautybės reikšmę buvo mums reika- 
lingi tam, kad galėtume jau iš karto pamatyti, ko verta yra nutau- 
tinimo politika. Jeigu individas pilnutinio savo išsivystymo gali 
pasiekti tik būdamas glaudžiai susijęs su tautine individualybe, 
taijį nutautinti, vadinasi, suardyti jame tautinę individualybę, reiš- 
kia kartu atitverti jį neperžengiama tvora nuo pilnutinio išsisklei- 


* „Romuva“, 1921, nr. 1, p. 24. 
5 Prof. St. Šalkauskis. „Romuva“, 1921, nr. 1, p. 21. 
* „Romuva“, 1921, nr. 1, p. 24. 

dimo ir tuo pačiu nuo produktingesnės kultūrinės kūrybos. Pa- 
keiskite Žmogaus gyvenimo vietą, sąlygas, profesiją, pašaukimą, 
tuo dar nepadarysite jam didelės skriaudos. Bet priverskite jį pa- 
keisti savo temperamentą - ir jūs jį sulaužysite. Tas pat yra ir su 
tauta. Nutautinta tauta darosi sulaužyta tauta. Dar daugiau, tau- 
ta net nėra giliausia prasme nutautinama, bet pamažu išnaikina- 
ma. „Šalia tikėjimo, - sako J. V. Siwersas, - švenčiausi žmogui 
dalykai yra gimtoji jo kalba ir teisė. Jie sudaro tą šventą trejybę, 
kuri kovoje kartu laimi arba žūva. Būdamas šitiems dalykams iš- 
tikimas, žmogus yra teisingas, drąsus, stiprus, pasiaukojąs, kil- 
nus, -juos išplėšus, jis tampa sukirmijęs, melagis, bailus, silpnas, 
savanaudis, neteisingas, ciniškas...“? Ar tik ne čia rasime išaiški- 
nimą, kodėl nutautinti arba nureliginti žmonės darosi tiesiog fa- 
natiški kovotojai su paliktąja tautybe arba religija? Tautos savo 
dvasios gelmėmis nujaučia šitą gresiantį išsigimimą, ir todėl nie- 
kam taip turbūt gaivalingai nesipriešina, kaip nutautinimui. Tai 
instinktyvus savisaugos jausmas, tai pačios prigimties pastangos 
apsaugoti nuo sudužimo tai, ką joms sukūrė jų istorija, jų tėvynė, 
jų kultūra. 

Nutautinimo problema nėra tik politinė, bet ir etinė problema. 
Fr. W. Försteris, kuris, kaip retai kas, drįsta principus taikyti ligi 
pat galo, ir šiuo atžvilgiu yra pastebėjęs, kad „tautinio organizmo 
išlaikymas yra daug gilesnė dorinė problema, negu politikai suvo- 
kia greita savo ranka ir trumpa akimi“*. Iš tikro, suardyti nelie- 
čiamą, pačios prigimties sukurtą tautos individualybę, pasmerk- 
ti ją lėtam išnykimui - tai yra blogas darbas ne tik kultūriniu 
atžvilgiu, bet ir etiniu - ir jis vadinasi nuodėmė. „Tautiškumas yra 
dorinis gėris... Norėti tautiškumą pašalinti arba išnaikinti būtų 
nusidėjimas žmonijai ir gamtai, kuri jį sukūrė, - sako J. Fels.? Prel. 
A. Dambrauskas eina dar toliau ir dar giliau įžiūri etinį nutauti- 
nimo bloguma. „Atėmimas iš žmogaus, - sako jis, - o tuo labiau iš 


7 Cit. Fr. W. Förster. Politische Ethik und politische Pädagogik. TV 
Aufl., München, 1922, p. 110. 

® Politische Ethik und polit. Pädagogik, p. 470. 

? Staatslexikon, v. H. Sacherer. III Bd., V Aufl. 1493 šp. str. „Nation“. 
Freiburg, 1929. 

visos tautos galios apreikšti savo turimąsias pajėgas yra ne tik 
didžiausioji žmonijos akivaizdoj neteisybė, bet ir didžiausias nusi- 
dėjimas prieš Dievą“ (m. pbr.).“ Ir jeigu šiandien net katalikai pra- 
eina tylomis pro nutautinimo problemą, tai tik dėl to, kad ligšioli- 
nė mūsų etika labai smulkiai nagrinėjo asmens reikalus ir darbus, 
o neatkreipė dėmesio į bendruomenės etiką, kuri taip pat rastų 
nemaža kolektyviųjų nuodėmių ir kolektyviųjų kalčių. Šiandien 
reformacijos laikų šūkis „Kieno valdžia, to ir religija“ laikomas 
barbarišku. Bet ar ne tokiu pat barbarišku reikia laikyti ir mūsų 
dienų šūkį „Kieno valdžia, to ir tautybė“? Prijungti karo metu Zmo- 
nes prie savo valstybės tai dar nereiškia prijungti juos prie savo tauty- 
bės. Ir ateis laikas, kada nutautinimo politika bus tokiu pat visuo- 
tinio pasmerkimo objektu, kokiu šiandien yra XVI amžiaus 
nureliginimo politika. 


2. Atitautinimo prasmė 


Jeigu yra smerktinas nutautinimas, tai visai ką kita reikia 
pasakyti apie atifautinimg. Atitautinimas yra atitaisymas tų blo- 
gybių, kurių padarė nutautinimas. Tai yra tiesiog išganingas 
darbas tiems, kurie jau buvo pasmerkti lėtai išnykti, kad už- 
leistų vietą svetimos tautybės gaivalui. Atitautinimas tautos at- 
žvilgiu visų pirma yra prijungimas iš naujo jau atplėštos dalies 
prie kamieno. Ne visada galima kalbėti apie politinį prijungi- 
mą. Bet ne jis svarbu atitautinimui. Žinoma, politinis tautos 
apsisprendimas yra puiki sąlyga ir pačiai tautybei ugdyti, ir 
atitaisyti nutautinimo padarytas skriaudas. Bet tai yra tik sąly- 
ga. Nutautintą tautos dalį galima atitautinti ir neprijungus po- 
litiškai. Ne visada tai net ir galima padaryti, pvz., kai kalbama 
apie nutautintą arba nutautėjusią išeiviją. Jeigu tad politinis 
prijungimas yra tik pageidaujamas, tai kultūrinis yra būtinas. 
Sužeistoji ir net apmirusioji tautybė tik tada atsigauna, kai tau- 
tinės kultūros syvai pradeda vaikščioti po visą tą apmirusią 
dalį, kai įsiskverbia į visas josios sritis, ją tiesiog persunkia ir 


'0 „Draugija“, 1908, nr. 13, p. 66. 

panardina. Nutautintiems žmonėms daug daugiau reikalinga 
šitos gyvos, šviežios tautinės kultūros, šitų ryškių tautinių ly- 
čių negu kitiems. Jos turi ne tik iš viršaus prijungti juos prie 
visos tautos, bet ir iš vidaus pažadinti apmirusias tautiškas jė- 
gas, užgydyti padarytas žaizdas, atgaivinti nuslopintą jų tau- 
tinę individualybę. Todėl visi moralizuojantieji pamokymai ir 
graudinimai, taikomi nutautintiems žmonėms, nueis niekais, 
jei šitie žmonės nebus iš vidaus surišti su gyva tautos kultūra, 
jei nepajaus, kad jų kultūriniam gyvenime pradeda tekėti kaž- 
kokios naujos srovės, naujos, bet kartu taip labai savos, prime- 
nančios kažką užmirštą, bet kartu gražų ir artimą. Kultūrinis 
prijungimas, tiesiog stiprus nutautintos dalies sujungimas su tau- 
tos kultūra, sudaro atitautinimo esmę. 

Šitas kultūrinis prijungimas grąžina nutautintg dalį į savą tė- 
vynę, tą, pasak E. Arndto, „visų pavidalų motiną“, kuri tik viena 
duoda tautos kultūrai neatstojamą ir nepakartojamą pobūdį. Nu- 
tautinimo veiksmu atplėštoji dalis buvo pasmerkta kultūriniam 
bespalviškumui ir tiesiog nevaisingumui. Atitautinimas jai vėl grą- 
žina kultūrinės jėgos, trykštančios iš atitaisytos tautinės indivi- 
dualybės ir apsireiškiančios kartais dar gausingesniais ir dar sa- 
votiškesniais kūrybiniais žygiais. 

Jeigu žiūrėsime į atitautinimą teisės atžvilgiu, tai kaip nu- 
tautinimas buvo prigimtosios teisės sulaužymas, taip atitauti- 
nimas yra šitos teisės atitaisymas. Tai amžinas pabrėžimas, kad 
tautinė individualybė yra neliečiama, kaip ir asmeninė indivi- 
dualybė. Todėl teisė atitautinti yra prigimties teisė. Kaip pri- 
gimtis tautinę individualybę kuria, kaip ją saugo, taip prigim- 
tis ir duoda teisės ją sužeistą gydyti. Žinoma, praktikoj labai 
dažnai susipina dviejų tautybių interesai, ir kas vienai yra ati- 
tautinimas, tai kitai - nutautinimas. Vis dėlto net ir čia nėra 
taip sunku įžiūrėti, katroj pusėj yra tiesa ir kas yra atitautinto- 
jas, o kas nutautintojas. Ne žemė privalo spręsti tą ginčą, bet žmo- 
nės. Jei žemės gabalas istoriškai ir priklauso vienai tautai, bet 
jei šios tautos žmonių čia jau nėra, jei jų vietoj gyvena kolonis- 
tai, vargu ar tuomet bus galima kalbėti apie šito krašto atitau- 
tinimą. Tai bus jau nutautinimas. 

3. Pedagoginis atitautinimo pobūdis 


Dabar mums paaiški pedagoginis atitautinimo pobūdis. Atitau- 
tinimas yra vienas iš tautinio auklėjimo veiksmų ir būtent tas, ku- 
ris kreipiamas į sužeistąją ir apmirusiąją tautos dalį, kad joje vėl 
pažadintų tautinę individualybę ir pastūmėtų ją į sėkmingesnę 
kultūrinę kūrybą. Čia tad ir išeina aikštėn atitautinamojo darbo 
sunkumas. Jis privalo neleisti, kad nutautintoji arba nutautėjusi 
dalis atsiliktų kultūroje, ir iš kitos pusės, jis privalo smarkiu Zings- 
niu stumti priekin jos tautinės individualybės išsivystymą, kuris 
neišvengiamai buvo atsilikęs. Nutautintoji dalis turi pasivyti vi- 
sos tautos pasiektąjį subrendimo laipsnį, turi jai prilygti ir stoti 
kartu su ja į kultūrinį darbą. Todėl jei tautinis auklėjimas yra rei- 
kalingas tautai apskritai, tai ypačiai jis reikalingas nutautintai jo- 
sios daliai. Sveika tautinė individualybė gali išsiskleisti ir savai- 
mingai, nors, žinoma, tai niekuomet nėra pageidaujama. Viena 
prigimtis, be kultūros pagalbos, niekad nieko negali išplėsti ligi 
tokio tobulumo, jog jis jau būtų visai tinkamas savo tikslui. Savai- 
mingumas privalo visados būti papildytas samoningumu, ir pri- 
gimtis - kultūra. Tik ten, kur sueina sutartinėn smarkus prigim- 
ties veržimasis ir smarkios kultūrinės žmogaus pastangos, — tik 
ten galima laukti puikių išdavų. Bet ypač sąmoningas žmogaus 
prisidėjimas yra reikalingas ten, kur prigimtis yra apardyta, kur 
josios dėsniai veikia netikslingai, kur natūrali jų eiga buvo iškreipta 
pašalinių veiksnių. Čia sąmoningas kultūrinis veikimas turi būti 
dvigubas: jis turi atitaisyti tai, kas iškreipta, ir kartu stumti prie- 
kin šitą sužeistąjį padarą. Vienos prigimties čia niekados neužten- 
ka. Taigi viena prigimtis negali tinkamai atitaisyti nė nutautinimu 
iškreiptos tautinės individualybės. Palikta viena sau, ji skurs, nyks 
ir, jeigu visiškai ir nežus, tai vegetuos šalia puikiai klestinčios vi- 
sos tautos. Tai bus apdžiūvusi kamieno šaka. Todėl ji reikalinga 
ypatingos globos ir ypatingo susirūpinimo. Atitautinimas yra spar- 
tesnis tautinės individualybės ugdymas, yra ypatingas tautinio auk- 
lėjimo atvejis, nes čia ir auklėjimo objektas yra ypatingas. 

Jeigu į atitautinimą žiūrime kaip į ugdomąjį veikimą, tai į ati- 
tautinamuosius žmones reikia žiūrėti kaip į ugdymo objektą. Bet 

šitasai objektas nėra paprastas. Tai nėra nuoseklia prigimties ir 
istorinio išsivystymo eiga suformuota tautinė individualybė. Tai 
individualybė pažeista, svetimų gaivalų ir svetimų elementų pri- 
sigėrusi ir todėl ugdomajam darbe traktuotina kaip nenormali. Va- 
dinasi, atitautinimo objektas yra nenormalus tautinio auklėjimo objek- 
tas, ir-atitautinimo pedagogika yra nenormaliųjų pedagogika. 
Nesusipratimams išvengti čia pat reikia pastebėti, kad šitas ne- 
normalumas yra kitoks negu individualinis nenormalumas, kaip 
ir pati kolektyvinė pedagogika yra kitokia negu individualinė. Vis 
dėlto tautiniam auklėjime į atitautinamąjį darbą reikia žiūrėti kaip 
į tautiniu atžvilgiu nenormaliųjų ugdymą. 

Kokie bruožai yra charakteringi atitautinamiesiems žmonėms? 
Visų pirma yra aiškiai pastebima jų dvilypė psichologija. Senoji tau- 
tinė individualybė, apsireiškianti jų mąstysenoj, jų charakteryj, jų 
dailiojoj kūryboj, dar nėra išnykusi (ir tik dėl to galimas atitauti- 
nimas). Prigimties gelmėse ji dar teberusena ir tebedaro dar gana 
stiprios įtakos visam šitų žmonių gyvenimui. Vis dėlto ant jos jau 
yra susiformavęs svetimas sluoksnis, sudėtas iš svetimos tautinės 
individualybės elementų, kurie paviršiuje turi pirmenybę. Nutau- 
tintų žmonių galvosenoj ir josios išraiškoj — kalboj yra daug sveti- 
mų žodžių ir posakių, jų charakteryj yra žymus linkimas pasi- 
duoti svetimoms sugestijoms, dailioji jų kūryba jau yra apvilkta 
svetimais drabužiais, ir fizinis jų tipas jau yra gavęs svetimo kraujo, 
atėjusio per mišrias vedybas. Bet šitos dvi tautinės individualy- 
bės dar nėra susiliejusios į vieną: naujoji dar nėra išstūmusi seno- 
sios - ir štai šitas faktas yra tos dvilypės psichologijos priežastis. 
Bet jis taip pat yra ir atitautinimo pagrindas. Kai senosios indivi- 
dualybės jau nebelieka, tuomet negalima kalbėti apie atitautini- 
mą. Todėl atitautinimas, kaip tautinio auklėjimo darbas, savo plotu 
ne visados sutampa su atitautinimu, kaip politinio prijungimo iš- 
dava. Politinis „atitautinimas“ ne kartą peržengia ribas ir virsta 
nutautinimu, kuriam taikytina tai, kas buvo aukščiau pasakyta 
apie nutautinimą. 

Antroji charakteringa atitautinamųjų žmonių žymė yra instink- 
tyvus jų priešinimasis atitautinimo darbui. Nutautintoji dalis nieka- 
dos nepuola į glėbį savo tautai. Pradėjusi suaugti su svetima tautine 

individualybe ir su svetima kultūra, ji į paliktąją tautą žiūri kaip į 
savo priešininkę ir ne kartą nekenčia jos net fanatiškiau už sveti- 
muosius. Tai greičiausia yra pačios prigimties troškimas ramy- 
bės. Prasidėjus nutautinimo vyksmui, prigimtis purtėsi prieš at- 
einančias svetimas lytis. Nereikia manyti, kad nutautinimas arba 
nutautimas vyksta visai ramiai. Anaiptol! Tai yra didelių sukrėti- 
mų laikas, ne kartą lydimas net ir labai skaudžių sąžinės konflik- 
tų. Pirmoji karta visados pergyvena gilią tragediją. Ir tik laikas 
pamažu dildo padarytas žaizdas, kol pagaliau svetimas sluoks- 
nis pridengia jas lyg kokiu plasteriu ir apmarina jų skausmą. Tuo 
tarpu atitautinimas vėl nori tą svetimą plasterį nuplėšti, vėl at- 
naujinti žaizdas ir jas gydyti jau savais vaistais. Čia gal ir rasime 
paaiškinimą, kodėl nutautintieji žmonės instinktyviai priešinasi 
atitautinimui. Tai yra ligonio baimė. Tad kokie švelnus, kokie rū- 
pestingi ir sąžiningi privalo būti tie, kurie yra pašaukti dirbti ati- 
tautinimo darbą. Jų asmenyj turi susijungti gydytojas ir pedago- 
gas. Jie turi būti specialistai ir tautinės medicinos, ir tautinės 
pedagogikos. 

Konstatuodami šitą faktą, mes prieiname prie atitautinimo vei- 
kėjų. Atitautinimo veikėjai iš esmės yra kolektyviški pedagogai. Jie 
privalo ugdyti iškreiptą nutautintos dalies tautinę individualybę 
ir tai sparčiai ugdyti. Tad pedagoginio sugebėjimo, pedagoginio 
pasirengimo ir pedagoginio takto reikalavimai, specialiai pritai- 
kyti kolektyvinei pedagogikai, yra ypačiai jiems statytini. Kas ei- 
na į atitautinimo darbą tik su teisiniais ar sociologiniais pabūklais, 
bet palikęs šalia pedagogiką, tas vargiai susilauks žymesnių laime- 
jimų. Gali net pasitaikyti, kad toks veikimas pasieks tik priešingų 
rezultatų: užuot nutautintą dalį prijungęs prie visos tautos, jis pa- 
stūmės ją dar labiau į svetimųjų glėbį. Ir tai, kas ne kartą primeta- 
ma svetimųjų įtakai, yra ne kas kita, kaip netikęs savųjų veiki- 
mas. 

Dėl atitautinimo objekto nenormalumo tautiniu atžvilgiu, ug- 
domasis darbas darosi labai sunkus, ir todėl atitautinimo veikė- 
jų prisirengimas turi būti labai rūpestingas ir labai platus. Visų 
pirma atitautinimo veikėjai privalo gerai pažinti atitautinamųjų tą 
dvilypę psichologiją. O tai reikalauja ne tik išstudijuoti savą tautą, 

bet ir tą, kurion nutautintoji dalis linksta, ne tik apatinį sluoks- 
nį, bet ir viršutinį, nors jis ir yra svetimas. Todėl tarp ko kito 
dviejų kalbų mokėjimas atitautintojams yra būtinas. Toliau, rei- 
kia taip pat gerai pažinti kultūrinius nutautintosios dalies santykius 
su svetima tauta. Buvo minėta, kad atitautinimo darbo sėkmin- 
gumas pareina nuo to, kiek pasiseka nutautintąją dalį prijungti 
kultūriniu atžvilgiu prie paliktos tautos, tiesiog perlieti jai kultū- 
rinių syvų. Viso to nebus galima tinkamai atlikti, nežinant, kiek 
ir kaip nutautintoji dalis yra susirišusi su svetima kultūra, ko- 
kios srovės turi toje vyraujančios reikšmės ir ar labai jos skiriasi 
nuo savos tautos tautinės kultūros. Atitautintojas, kaip ir kiek- 
vienas pedagogas, privalo būti kartu ir kultūros filosofas. Sociali- 
nės nutautintojo krašto santvarkos pažinimas taip pat reikalin- 
gas. Ne kartą atitautinimo vyksmas neina reikiamu greičiu tik 
dėl to, kad šitiems žmonėms primetama svetima socialinė san- 
tvarka, sukelianti juose dar didesnį pasipriešinimą. Jei atitauti- 
namoji dalis buvo pirmiau prijungta prie respublikos, o paskui 
tapo monarchijos ar diktatūros dalimi, sunku tikėti, kad atitau- 
tinimo darbas čia rastų palankios dirvos. Todėl tautinės peda- 
gogikos atžvilgiu atitautinamųjų kraštų autonomija yra labai svei- 
kas dalykas. Garantuodama žmonėms jų įprastąją santvarką, ji 
sumažina pasipriešinimą atitautinimo darbui. Išmintingų atitau- 
tintojų rankose šitoji autonomija yra puiki priemonė. Kiekvie- 
nas nenormalusis pedagogikoj naudojasi tam tikra „autonomi- 
ja“. Pedagogo uždavinys kaip tik ir yra pakreipti šitą suteiktą 
laisvę ugdymo reikalams. Tiesa, politiniu atžvilgiu atskirų kraš- 
tų autonomija gali sudaryti kartais ir keblumų. Bet čia jau politi- 
kų išminties dalykas palaikyti gerus ir nuoširdžius santykius tarp 
centro ir autonomiškų vienetų. Šitie santykiai labai svarbūs ir 
atitautinimo sėkmingumui. Ne paskutinėj vietoj stovi ir atitau- 
tinamojo krašto ekonominio gyvenimo pažinimas, reikalingas 
ypač tiems, kurie turi tiesioginių su juo santykių. Ekonominių 
šito krašto interesų surišimas su tautos ekonomika ne kartą pa- 
deda pagrindą sparčiam atitautinimo vyksmui. 

Iš atitautinimo veikėjų taip pat reikalautina ir tinkamo nu- 
sistatymo pačio atitautinimo atžvilgiu. Jie turi gerai žinoti, kad 

alilautinimo vyksmas yra labai lėtas. Tai yra gydymas ir ugdy- 
mas kartu, o tai neina greitai. Kantrus laukimas, tiesiog žvejo 
charakteris, atitautintojams yra būtina savybė. Karščiavimasis, 
šūkavimai, žodžiu, pigi agitacija čia turi paprastai kuo mažiau- 
sia pasisekimo. Atitautintojai taip pat neturi užmiršti, kad ati- 
tautinimas yra vienas iš nenorinaliųjų ugdymo darbų ir kad todėl 
jis reikalauja daug tolerancijos ir meilės. Reikia toleruoti daug 
dalykų, kurie kartais yra net priešingi tautinei kultūrai. Bet juos 
reikia pakęsti iš viršaus, kertant šaknis viduje. Griebimasis prieš 
juos prievartos niekados neišeina naudon. Apie prievartos po- 
litiką atitautinimo darbe kalbėsime vėliau. Čia tik galima pa- 
žymėti, kad kiekvienas prievartos žygis atitautinamajam krašte su- 
laiko atitautinimo vyksmą. Prievarta ir atitautinimo sekmingumas 
yra atvirkštiniam santykyj. Tai turi gerai žinoti ir jausti kiekvie- 
nas atitautintojas. 

Bet ypač iš atitautintojų reikalautinas yra tikrasis tautiškumas. 
Pavyzdys turi begalinės reikšmės ne tik individualinėj, bet ir ko- 
lektyvinėj pedagogikoj. Tai yra nejaučiama įtaka ugdomajam, 
bet labai galinga ir labai pastovi. Kas yra atitautintojas tik dėl 
pinigo, kam savoji tauta yra tik pragyvenimo vieta, kam tautiš- 
kumas yra tik švenčių dalykas, pasidedamas į spintą kartu su 
franku, tas atitautinime nieko nelaimės. Ir vargas tam kraštui, 
kurio atitautinimo darbą yra paėmę tokie „atitautintojai“. „Ne 
gražių žodžių, bet gražių darbų!“ - tai yra šūkis kiekvieno sėk- 
mingo kultūrinio veikimo, o ypač atitautinimo. Ir niekas gal taip 
nepažadina nutautintuose žmonėse paliktos tautybės ir kultū- 
ros pasiilgimo, kaip nuoširdus atitautintojų santykiavimas su sa- 
vaja tauta ir su josios kultūra. Pastatyti prieš pilnutines asmeny- 
bes, pro kurių kiekvieną žygį trykšta nenudėvėtos, šviežios, 
gaivinančios lytys, kylančios iš glaudaus suaugimo su savo tau- 
tine individualybe, nutautinti arba nutautusieji Žmonės savai- 
me pasijunta tik atlaužos, tik skeveldros, kurių darbams trūksta 
spalvos ir charakterio. Sužadinti nutautintuose Zmonese jaus- 
mą, kad jie nėra pilnutiniai, reiškia atidaryti atitautinimui pla- 
čius vartus. Bet tai galima tik pastačius priešais pilnutinę tauti- 
nę individualybę. 

II. Atitautinimo būdai 


Atitautinimo būdai yra ne kas kita, kaip tos priemonės ir tie 
metodai, kurių pagalba stengiamasi gydyti ir ugdyti nutautinto- 
sios dalies individualybę. Pasvarstę patį atitautinimo darbą pe- 
dagoginiu atžvilgiu, negalime kitaip nagrinėti nė to darbo būdų, 
arba metodų. Bet kadangi atitautinimo darbas paprastai yra dir- 
bamas ne paskirų asmenų savo pačių iniciatyva, o visos tautos ar 
valstybės, todėl šituos atitautinimo būdus mes vadiname politikos 
vardu. Vis dėlto šitą „politiką“ čia vertinsime ne politiniu atžvil- 
giu, bet pedagoginiu. 


1. Izoliacijos politika 


Pirmutinis būdas, kurį pagunda gali atitautintojam pasiūlyti, 
yra vadinamoji izoliacijos politika. Juk atrodo labai natūralu viso- 
mis priemonėmis atitverti nutautintą ar nutautusią dalį nuo tos 
tautos, su kuria ji, nelaimei, buvo susirišusi. Žinoma, šitoks ati- 
tautinimo būdas galimas yra tik ten, kur nutautintoji dalis ir poli- 
tiškai prijungiama prie buvusios paliktos tautos, sudarydama su 
ja vieną valstybę. Jutimas galios tuos „neištikimuosius“ paimti į 
savo rankas iš tikro ne kartą sugundo valdovus izoliuoti nutau- 
tintą dalį svetimos valstybės ne tik politiniu, bet ir - svarbiausia - 
kultūriniu atžvilgiu. Tiesa, viduje svetimos tautybės sluoksnis nėra 
spaudžiamas ir gniuždomas jėga, kaip matysime prievartos poli- 
tikoj, bet tik stengiamasi neleisti jai turėti jokių reikalų su svetima 
tauta. 

Šitoks atitautinimo būdas turi sau panašų ugdymo būdą indi- 
vidualinėj pedagogikoj, kai susiduriama su nenormaliais asmeni- 
mis. Ir juos norima išugdyti atskyrus nuo visuomenės, uždarius 
tam tyčia skirtuose namuose. Vis dėlto, jeigu šitokia izoliacija kar- 
tais esti pateisinama individualinėj pedagogikoj, tai kolektyvinėj - 
šiuo atveju atitautinimo darbe - ji negali rasti pateisinimo. 

Visų pirma izoliuotasai kraštas per daug staiga pasijunta atsi- 
dūręs naujuose santykiuose. Kultūriniai sveikosios dalies syvai 
nespėja taip greitai persunkti nutautusios dalies, ir ši atsiduria 

labai nevaisingoje būklėje, tiesiog „dvasios sausroje“, pasakytų 
asketai. Nutautinimo darbas surišo ją tūkstančiais siūlų su sveti- 
ma tauta ir josios kultūra. Dabar staiga tie visi siūlai yra nutrau- 
kiami, bet jų vieton dar nieko nesuspėjama duoti. Toks staigus 
perversmas, tokia didi operacija negali būti sveika jau ir taip pa- 
žeistai tautiškai individualybei. Prie to kultūrinio neryškumo, ku- 
ris atsirado nutautinimo darbu, čia dar pridedamas kultūrinis tuš- 
tumas, ir viso to pasekmė gali būti tik dar didesnis šito krašto 
individualybės apardymas. Izoliacijos politika tuo būdu nutau- 
tintą dalį padaro dar labiau be savojo veido. Atskirti nuo pirmiau 
juos rišusios kultūros, jie netenka senojo pobūdžio, tuo tarpu po- 
zityviai neugdomi, neįsigyja naujo. Izoliacija atitautinimo darbe 
negali būti vaisinga jau vien dėl to, kad ji yra grynai negatyvinis 
veiksnys, pedagogiškai kalbant, tai yra tik drausminimas be ska- 
tinimo. Tuo tarpu drausminimas tegali būti naudingas tik ten, kur 
pirmoj eilėj stovi skatinimas. 

Žinoma, negalima neigti, kad izoliacija atitautinimo darbe vi- 
siškai nereikalinga. Yra įtakų, einančių iš svetimos tautos, nuo ku- 
rių būtinai reikia nutautintąją dalį izoliuoti. Bet paprastai šitoji 
izoliacija atsiranda savaime, jei kraštas prijungiamas ir politiškai. 
Jeigu ne, tuomet izoliaciją tegali sudaryti tik smarkus nutautintų- 
jų prijungimas kultūriniu atžvilgiu. Vis dėlto šitoji izoliacija, bū- 
dama tiktai išvidinė, ne visada yra tiek sėkminga, kaip politinis 
atskyrimas. Bet šiuo atveju kitokios nė būti negali. Politinis atsky- 
rimas nėra taip smarkiai pergyvenamas, ypač jeigu nesikesinama 
prieš prijungtojo krašto socialinę santvarką, ir tai yra vienas iš 
atitautinimo pedagogikos reikalavimų. Tuo tarpu kultūrinis at- 
skirojo krašto santykiavimas su svetima tauta privalo pasilikti. 
Atitautinimas nėra naujų drabužių užsivilkimas, bet išvidinis nu- 
tautintos dalies perauklėjimas. Todėl jis turi būti labai atsargus ir 
labai tolerantingas visam tam, kas tik gali būt pakenčiama. Kul- 
tūrinių santykių palaikymas nėra baisus, jei iš atitautintojų eina 
pakankamai planingas ir uolus kultūrinio prijungimo darbas. Ži- 
noma, jei jo nėra, tuomet santykiavimas nutautintos dalies su sve- 
timąja gali būt ir blogas. Bet čia reikia ne santykiavimą naikinti, o 
prieš jį pastatyti uolų ir pozityvų atitautinimo darbą. 

2. Prievartos politika 


Jeigu netikusi yra atitautinimo darbui izoliacijos politika, tai 
dar labiau netikusi, tiesiog smerktina yra vadinamoji prievartos 
politika. Tai ne kas kita, kaip labai pasenusi iš esmės netikusi „laz- 
dos pedagogika“, pritaikyta kolektyviniam ugdymui. 

Prievartos politikos esmė yra jėgos pagalba užspausti sveti- 
mosios tautybės kiekvieną apraišką ir taip pat jėga brukti seno- 
sios tautybės lytis. Prievartos politika atitautinime yra tikroji se- 
suo prievartos politikos nutautinime. Todėl ji paprastai seka šios 
pastarosios pėdomis: uždraudžia svetimą kalbą, svetimą spaudą, 
keičia socialinę santvarką, o vietoj to įsako visa tai, kas eina iš ati- 
tautintojų. 

Nereikia daug aiškinti, kad šitoks atitautinimo būdas labai daž- 
nai sulaukia visai priešingų rezultatų. Tautiškumą suteikia žmo- 
gui ne oficialus ir tendencingas spaudimas iš viršaus, bet laisvas 
ir sąmoningas jo tautinio savotiškumo ugdymas iš vidaus. „Ko- 
kia silpna ir trumparegė yra prievarta pagrįsta jėgos politika, - 
sako Fr. W. Försteris, - ir kaip greitai ji turi sudužti dėl visos ap- 
linkos susitelkimo prieš ją - pagal amžinus individualinės ir ko- 
lektyvines psichologijos dėsnius“.!! Iš tikro, kiekviena prievarta 
sukelia pasipriešinimą, ir niekur šitas pasipriešinimas nėra taip 
labai jaučiamas, kaip atitautinime arba nutautinime. Jei vokiečiai 
per 40 metų nė kiek nesuvokietino Elzaso gyventojų, tai jie turi 
padėkoti savo prievartos politikai. Spaudžiami žmonės pasidaro 
atkaklūs ir fanatiškai prisiriša prie to, kas norima juose užgniauž- 
ti. Iš kitos pusės, prievarta gimdo neapykantą tų, kurie spaudžia, 
ir kartu viso to, kas tik iš jų eina. Jeigu tad prievarta vartojama 
atitautinime, ji pagimdo neapykantą ne tik atitautintojų, bet ir jų 
tautybės, ir jų kultūros, ir jų šalies, ir apskritai viso jų gyvenimo. 
Priverstinis atitautinimo darbas neturi jokios pozityvios reikšmės 
ir jokios vertės. „Biurokratija ir schematizmas yra mirtis kiekvie- 
nos asimiliavimo politikos“, - sako Fr. W. Försteris”. Ji padaro 


" Politische Ethik und politische Pädagogik, p. 107. 
! Politische Ethik und politische Pädagogik, p. 108. 

kraštą nevaisingą kultūriniu atžvilgiu, ji mažina gyventojų darbo 
produktingumą, nes skatina svajingą laukimą kada nors išsiva- 
duoti iš šitos priespaudos. Neretai šitas noras išsiveržti apsireiš- 
kia net ginkluotu sukilimu. 

Tiesa, atitautinimo darbe, norint užkirsti kelią samoningam 
svetimųjų gaivalų veikimui, tenka kai kada griebtis ir smarkes- 
nių priemonių. Bet tuomet: 1) krašto gyventojai turi aiškiai jausti, 
kad jos taikomos ne jiems, bet svetimiesiems ardytojams tautinio 
darbo; 2) šitos priemonės turi tęstis tik labai trumpą laiką; ilgas jų 
taikymas neišlaikytų gyventojų jausmo, kad jos taikomos ne jiems; 
3)jos privalo liesti tik pačius stambiuosius dalykus ir gali būt var- 
tojamos tik kraštutiniais atvejais. Nieku būdu jos negali brautis į 
kasdieninį gyvenimą ir sutrukdyti normalią jo eigą. Kai šitos vi- 
sos sąlygos išpildomos, smarkesnių priemonių panaudojimas ga- 
li būt iš tikro naudingas. Ugdomasis turi jausti, kad ugdytojas nė- 
ra bevalis, ištižęs, bet rimtas ir galingas. Vis dėlto jėgos vartojimas 
yra pateisinamas tik labai retais atvejais. Prievartos politika su 
šituo pedagoginiu drausmingumu neturi nieko bendro. 


3. Pralenkimo politika 


Vienintelis, mūsų manymu, tikras atitautinimo būdas yra pra- 
lenkimo politika. Jau kaip pats vardas parodo, tai yra ne kas kita, 
kaip perviršinimas nutautintosios dalies visame kultūriniame plo- 
te. Jeigu graikai kultūriniu atžvilgiu nugalėjo politinius savo už- 
kariautojus, tai tik dėl to, kad juos buvo pralenkę kultūrinėse rung- 
tynėse. Kai ir socialinis, ir politinis, ir ekonominis, ir apskritai visas 
kultūrinis gyvenimas sveikos tautos paima viršų, kai pralenkia 
nutautintosios dalies gyvenimą, atitautinimo darbas eina beveik 
savaime. Kultūrinė pirmenybė yra tiesiog neatsispiriamas patrau- 
kimas. Ir kas svarbiausia, kad šitas patraukimas yra jaučiamas, 
nesąmoningas, - rodos kilęs iš pačių traukiamųjų prigimties. To- 
dėl jie laiko visai natūralių daiktu prisišlieti prie šitos aukštesnės 
kultūros, tuo labiau kad ji atrodo tokia sava: senoji tautybė pra- 
deda atgyti viduje. Ir kai susijungia patraukimas iš viršaus su se- 
nosios tautinės individualybės skatinimu iš vidaus - tuomet ati- 

tautinimo darbas tikrai gali tikėtis puikių laimėjimų. Todėl pra- 
lenkimo politikos esmė reikalauja taip pakreipti kultūrą, kad naujieji gy- 
ventojai ją ryškiai pajaustų kaip aukštesnę natūralaus jų pačių kultūros 
išsivystymo formą. Tai ir yra visa atitautinimo paslaptis. 
Pralenkimo politika turi labai gerų ypatybių, tiesiog būtinų 
atitautinimo sėkmingumui, - ypatybių, kurių arba visiškai, arba 
bent labai žymiai trūksta kitoms atitautinimo politikoms, Visų pir- 
ma ji palieka gyventojams visa, kas yra sena. Tai yra labai svarbus 
dalykas. Prievartos politika dėl to ir darosi nesėkminga, kad ji 
pirmoj eilėj rūpinasi išnaikinti visa, kas tik eina iš svetimos tauti- 
nės individualybės. Pralenkimo politika elgiasi visai priešingai: ji 
tiesiog gerbia visa, kas tik yra brangu nutautintojo krašto žmo- 
nėms. Todėl Fr. W. Försteris visai teisingai pastebi, kad „pagrin- 
dinis kiekvienos tikrai sielas laiminančios ir širdis pavergiančios 
asimiliavimo politikos žygis privalo visuomet būti didžiadvasis 
pagerbimas prijungtųjų žmonių ypatybių, tradicijų — netjų atkak- 
lumo“', Išmintingi ir tolregiai politikai gerai supranta šitą reika- 
lavimą, ir jų žygius todėl visada lydi pasisekimas. Galbūt gra- 
žiausią tokią tautos brangenybių pagerbimo pavyzdį yra parodę 
romėnai. Užkariavę Galiją, jie labai saugojo kaimų ir miestelių 
teisinius įpročius ir padėjo juos į pagrindą tvarkyti žmonių santy- 
kiams. Tautinės šventės buvo uoliai globojamos, visos tradicijos 
gerbiamos. Romėniškoji kultūra nebuvo primetama iš viršaus, bet 
sujungiama su tautos būdu, religija ir laisve. Faktas, kad užka- 
riauti dievaičiai visų pirma buvo pastatomi Rymo panteone, ro- 
do romėnų taktiką ir elgesį su politiškai pavergtaja tauta. K. Vos- 
sleris pastebi, kad „romėnai niekados nesikėsindavo į užkariautos 
šalies kalbą“'*. Neapolyj, pvz., visą romėnų viešpatavimo laiką 
graikų kalba nebuvo paliesta. Net imperatoriai, vizituodami šitą 
kraštą, prisitaikydavo prie graikiškų šalies papročių". Taip elgė- 
si ir prancūzai Elzase. Prancūzų politika šitam krašte buvo išreiš- 
kiama dviem žodžiais: pas toucher! - neliesti! Jie beveik kiekvie- 


15 Cit. Fr. W. Förster. Politische Ethik und polit. Pädagogik, p. 105. 
4 Cit, Fr. W. Förster. Politische Ethik und polit. Pädagogik, p. 105. 
15 Plg. Mommsen. Römische Geschichte, III Bd. 


583 


nam kampelyj įsisteigė muziejų vokiškai kultūrai, jie nė nebandė 
vesti karo prieš vokiečių kalbą. Strasbūras dar net XIX a. pirmoj 
pusėj buvo vokiečių kultūros židinys. Viso to vaisiai buvo tokie, 
kad vėliau vokiečiai per 40 metų neįstengė šito krašto prisijau- 
kinti. Tai pamokymas visiems žemažiūriams politikams. „Tokia 
didžiadvasiška apsauga, — sako Fr. W. Försteris, - tu geriausiai 
prijungtiesiems parodysi, kad jie randa vietos pas tave visai savo 
būtybei - vietos ir savo ištikimybei; tik tuo būdu išsiauklėsi juos 
klausyti savo reikalavimy”.' 

Kita svarbi pralenkimo politikos ypatybė yra ta, kad ji, palai- 
kydama visa, kas yra sena, nauja parodo aukštesniam laipsnyj. Tai 
visų pirma pažadina pagarbos nutautintam krašte, o paskui ir mei- 
lės šitai aukštesnei kultūrai. Pralenkimo politika šituo atveju įgy- 
ja skatinančio ir tiesiog viliojančio pobūdžio. Tai yra tikras peda- 
goginis veikimas. Atitautinimas yra ugdomasis darbas. Bet 
„ugdoma tik tas, kuriam įstengiama parodyti aukštesnis žmogaus 
buities laipsnis“. Kultūra, jeigu ji yra aukštesnė, apvaldo kraštą 
daug geriau ir daug giliau negu policija ar kariuomenė. Ji pašali- 
na iš žmonių tąjį instinktyvų norą ginti savo tegul ir iškreiptąją 
tautinę individualybę. Tuo būdu esti sulaužoma svarbiausia ati- 
tautinimui kliūtis. Kultūrinės idėjos patraukia žmones, primena 
jiems senąją, jų paliktąją tautybę ir tuo būdu parengia puikias iš- 
vidines sąlygas ugdomajam atitautinimo darbui. 

Trečia gera pralenkimo politikos ypatybė yra jos keitimasis kul- 
tūrinėmis vertybėmis. Palikdama, kas yra sena, ir kartu atnešdama 
naujų, tobulesnių elementų, ji įgalina glaudų bendradarbiavimą 
tarp visos kultūros ir nutautintosios dalies. Ir tik šitokiu keliu te- 
ka tie kultūriniai syvai, kurie yra būtini sužeistai nutautintųjų in- 
dividualybei gydyti. Nutautinimas nėra tik ardomasis veiksmas. 
Jis duoda ir pozityvių dalykų. Todėl atitautinime svarbu šituos 
naujus teigiamus dalykus organiškai įjungti į visos tautos kultū- 
rą. Atitautinime reikia ne tik duoti, bet ir imti. Ir tik su šitokiu nutau- 
tintosios dalies kultūros įjungimu yra įjungiami ir žmonės. Jie pa- 
mažu suauga su senąja savo tautine individualybe, svetimieji 


!6 Politische Ethik und politische Pädagogik, p. 109. 

elementai ištirpsta, ir žaizdos būna išgydytos. Šitoks savitarpinis 
keitimasis kultūrinėmis vertybėmis pastato tiltą ant to plyšio, ku- 
ris buvo padarytas kraštą nutautinant. Ir kol tie plyšiai tebejuo- 
duoja, atitautinimo darbas neina sėkmingai. 


III. Klaipėdos krašto atitautinimas 


Mes turime kraštą, kuriam galime ir privalome pritaikyti visa 
tai, kas buvo aukščiau pasakyta. Mums istorija lėmė tarp kitų pa- 
rodyti ir atitautinamojo darbo gabumus. Todėl šitas straipsnis būtų 
nepilnas, jei jo išvados nebūtų specialiai pritaikytos Klaipėdos 
kraštui. Žinoma, autorius tuo tarpu tegali šitą pritaikymą pada- 
ryti tik labai bendrą. Bet ir jis gal mes vieną kitą šviesos spinduleli 
į taip svarbų šito krašto tautinį auklėjimą. 


1. Mūsų politikos kryptis 


Kokią mes esame pasirinkę politiką Klaipėdos krašto atitauti- 
nime? Likimas jau yra nulėmęs tai, kad Klaipėdos krašto autono- 
mija neleidžia mums pavartoti ten nei izoliacijos, nei tuo labiau 
prievartos. Vadinasi, mes būtinai turime pasirinkti pralenkimo po- 
litiką, nors ji reikalauja daug judrumo ir todėl rambesniems gali 
nepatikti. Bet susidėjusios aplinkybės mus būtinai prie to verčia. 
Ir labai gerai! Tai dar vienas akstinas, stumiąs mus skubos keliu - 
vajaus keliu sukrusti kelti tautinę kultūrą. 

Pralenkimo politika reikalauja, kad Didžioji Lietuva pralenktų 
Mažąją savo kultūros laipsniu. Tai nėra lengvas darbas. Bet tai vie- 
nintelė priemonė organiškai prisijungti Klaipėdos kraštą. Kol to ne- 
bus, tol su Mažąja Lietuva mes vis turėsime didelio vargo. Praėju- 
sią vasarą šio straipsnio autoriui teko gyventi Klaipėdos krašte, 
Puikūs keliai, medžiais apsodinti lygūs plentai, gražiai sutvarkyti 
miškeliai, malonios ūkininkų trobos, mašinos laukams dirbti — ro- 
dos, tai išviršiniai daiktai, bet jie yra didžiulė kliūtis organiškam 
šio krašto suaugimui su D. Lietuva. Argi gali klaipėdietis pasijusti 
esąs savas D. Lietuvai, kuri nė iš tolo neprilygsta savo tvarka ir 

materialine kultūra jojo kraštui. Kol pas mus bus dūminių pirkių 
(pavaikščiokit Punios, Rumbonių ir apskritai Alytaus apskrity), kol 
mūsų keliai bus neišvažiuojami, kol mūsų kaimo bernai laužys pa- 
sodintus prie plentų medelius ir daužys akmenimis kelią rodan- 
čias lenteles, tol galime nelaukti, kad klaipėdietis nežiūrėtų į mus 
kaip į pusiau barbarus. Praėjusiais metais nuskambėjo pas mus šū- 
kis „Pažinkime Klaipėdos kraštą!“ Skatinta ekskursijos, kelionės ir 
t. t. Tai iš tikro neblogas dalykas. Bet Klaipėdos atitautinimui jis 
neduoda beveik nieko. Ne tiek mums reikia pažinti Klaipėdos kraš- 
tą, kiek klaipėdiškiams D. Lietuvą. Klaipėdos krašte turi būt pa- 
skleistas šūkis: „Pažinkite D. Lietuvą!“ Klaipėdiškiai turi rengti eks- 
kursijas pas mus. Bet ką mes jiems parodysime? Kauną! Taip, bet 
to dar maža! Mes turime jiems parodyti visą kraštą. Ir čia iškyla 
didelis keblumas: mes turime gražių gamtos padarų, bet neturime 
kultūros laimėjimų. Materialinė mūsų krašto kultūra nesužavės klai- 
pėdiečio išlepintos akies. Ir jis sugrįžęs daug mieliau žiūrės į Ryt- 
prūsius negu į D. Lietuvą. Taigi materialinės gerovės pakėlimas mūsų 
krašte yra būtina sąlyga Klaipėdos krašto atitautinimui. Tai nėra tik ne- 
tiesioginė sąlyga ir tolimas reikalavimas. Tai yra pagrindas. Jeigu 
atitautinimo esmė yra kultūrinis prijungimas, tai mes kitaip Klai- 
pėdos krašto neprisijungsime, kaip tik per materialinę kultūrą. Rei- 
kia neužmiršti klaipėdiečių pobūdžio. 


2. Senosios individualybės globojimas 


Mes turime būti tiek didžiadvasiai, kad sugebėtume pagerbti 
klaipėdiečių tradicijas, vokiškąsias jų brangenybes, žodžiu tariant, 
visą komplikuotą tautinę jų individualybę ir josios apraiškas. Tai 
nėra pataikavimas. Ir vokietintojai gal džiaugsis, bet gilesnieji su- 
pras, kad tik šitokiu būdu Klaipėdos kraštas nebegrįžtamai sprūsta 
iš vokiškosios įtakos. Vokiečiai džiaugėsi ir dėl prancūzų politi- 
kos Eizase. Bet jų džiaugsmas buvo labai apgaulingas. Kalbant 
konkrečiai, ką mes turėtume padaryti, rodydami pagarbą seno- 
sioms Klaipėdos krašto vertybėms? Visų pirma reikia paminėti 
skirtingą jų religiją. Jos negalima slopinti. Bet negalima nė leisti, 
kad josios skelbėjai būtų rengiami Vokietijoj. Tam reikalui jau se- 

niai yra įsteigtas Evangelikų Teologijos fakultetas V. D. U-te. Bet 
jis veikia Kaune. Tai labai netikslinga. Jis turi veikti Klaipėdoj! Jei- 
gujis būtų per siauras to krašto reikalams, jį reikia praplėsti. Tuo 
mes parodysime pagarbą klaipėdiškių religijai ir išmušime iš vo- 
kietininkų rankų stiprų argumentą, kad susijungęs su D. Lietuva, 
Klaipėdos kraštas turėsiąs virsti katalikišku. 

Toliau, Klaipėdos krašte yra nemaža vokiškosios kultūros ver- 
tybių, kurias privalu išlaikyti. Tam reikalui būtina įsteigti keletą, 
tegul ir nedidelių, muziejų didesniuose miestuose. Jie turi dvejo- 
pą tikslą: 1) apsaugo nuo žuvimo kultūrinės vertybės ir 2) parodo 
krašto gyventojams, jog rūpinamasi jų reikalais. Ir vienas, ir kitas 
atžvilgis yra svarbus. Tiesa, pasunkėjęs mūsų laikų ekonominis 
gyvenimas apsunkina šitų sumanymų realizavimą. Bet vis dėlto 
net ir dabar dar būtų galima juos įvykdyti. O dar labiau, jie jau 
turėjo būti seniai įvykdyti. 

Svarbus dalykas patraukti Klaipėdos krašto besimokantį jau- 
nimą studijuoti aukštosiose mūsų mokyklose. Tam reikalui tiek 
V. D. U-tas, tiek Ž. Ūkio Akademija turėtų paskirti net po keletą 
stipendijų kiekvienam fakultete klaipėdiškiams. Jeigu negalima 
skirti naujų, reikia bent rezervuoti tam tikrą skaičių iš esamų. Nuo 
to truputį nukęs D. Lietuvos studentai, bet jie pasiaukos sužeisto- 
jo krašto naudai. Mūsų aukštosiose mokyklose studijavę klaipė- 
diečiai vėliau bus tikri savo krašto ugdytojai. 

Tas pat reikia pasakyti ir apie mokytojų parengimą. Mokyto- 
jai atitautinimo darbe ypatingai yra svarbūs. Ir Klaipėdos kraštas 
per visą metų eilę beveik nepažengė priekin tautiškumo atžvilgiu 
dėl to, kad ten mokytojai buvo ir tebėra vokietininkai. Klaipėdos 
kraštui mokytojus iš klaipėdiškių žmonių reikia rengti D. Lietu- 
voj. Tam reikalui mūsų mokytojų seminarijose taip pat turi būti 
paskirtas tam tikras skaičius stipendijų ar bent padaryta šiaip pa- 
lengvinimų tiems, kurie iš Klaipėdos krašto atvyks čia mokytis. 
Kai turėsime prirengę tautiškai nusiteikusių mokytojų, Klaipėdos 
krašto veidas bus atnaujintas. 

Visi šitie dalykai mūsų spaudoje ir šiaip paskaitose jau buvo 
iškelti. Bet jie praskambėjo beveik be jokio aido. Juos tad vėl reikia 
iškelti, nes tik šitokiu keliu galima prieiti didesnių laimėjimų. 

3. Keitimasis kultūrinėmis vertybėmis 


Labai svarbus yra keitimasis kultūrinėmis vertybėmis. Klaipė- 
dos kraštas gali daug ko mus pamokyti, jei mokėsime tinkamai pa- 
sirinkti. Jo tvarka, jo įsakymų gerbimas- tai vis dalykai, kurių mums 
trūksta. Iš kitos pusės mes turime to, ko neturi klaipėdiečiai. Mes 
turime tad ir imti išjų, ir jiems duoti. Tik šitoks aukštas kultūrinis 
bendradarbiavimas sujungs arčiau D. Lietuvą su Mažąja. 

Kultūriniam bendradarbiavimui turi nepaprastos svarbos kei- 
timasis kultūriniais darbininkais. Todėl klaipėdiškiams reikia parū- 
pinti darbo D. Lietuvoj, o mūsų inteligentus kelti į Klaipėdos kraš- 
tą. Bet šitas keitimasis reikalauja ypatingo apdairumo: į Klaipėdos 
kraštą negali patekti nė vienas, kuris savo darbais kompromituotų lietu- 
viškumą. Reikia atsiminti, kad Klaipėdos krašte dirbantieji D. Lie- 
tuvos žmonės yra iš savo padėties atitautinimo veikėjai, vadinasi, 
tautiniai pedagogai. Todėl svarbu, kad jie būtų tinkami. Ir kol aukš- 
tų valdininkų žmonos viešai demonstruos savo rusiškumą, kol 
valdininkai už nusikaltimus bus keliami į Klaipėdos kraštą (nes 
ten negaus „antros“ algos), tol atitautinimo darbas neis reikiamu 
spartumu, nes visi tokie „pedagogai“ darys tik išvirkščios įtakos. 
Į Klaipėdos kraštą skiriami žmonės turi būti ypač sąžiningi, kul- 
türingi ir lietuviški, Pedagoginis jų veikimas lietuviškumo ugdy- 
me pasirodo ne amatininkiškam sugebėjime atlikti savo profesi- | 
jos darbą, bet veikime, pabaigus tarnybą, veikime savo šeimoj, 
siauruose rateliuose, iš kurių srovi lietuviškumas. Tai privalo nie- 
kados neužmiršti tie, nuo kurių tai pareina. Klaipėdos kraštas netu- 
ri būti ištrėmimo vieta. 

Apskritai visų mūsų nusiteikimas Klaipėdos krašto atžvilgiu 
turi būti labai pedagogiškas. Klaipėdiečių neatitautinsime įsaky- 
mais, rezoliucijomis ar protestais. Tam reikia gilaus kultūrinio su- 
siartinimo. Kaip šiandien yra su mūsų atitautinimo darbu Klai- 
pėdos krašte, paaiški iš šitų pasvarstymų ir iš visų įvykių, apie 
kuriuos praneša spauda. J. Görres kartą pasakė: „Elzase yra daug 
žmonių, kurie galėtų valdyti visą Prūsiją, bet Prūsijoj nėra nė vie- 
no, kuris mokėtų valdyti Elzasą“. Kyla baimės, kad kartais šitie 
žodžiai netiktų mūsų santykiams su Klaipėdos kraštu. 

TAUTINIS AUKLĖJIMAS NUTAUTINTOJE 
VILNIAUS APLINKOJE! 


Įvadas 
Atitautinimo prigimtis 


Tautinis auklėjimas nutautintoje aplinkoje yra ne kas kita, kaip 
šitos aplinkos ir joje gyvenančių žmonių atitautinimas. Tai yra 
pirmutinis, pasakytume, negatyvinis uždavinys. Pozityviai su- 
prastas tautinis auklėjimas yra tautinės individualybės išvysty- 
mas pedagoginėmis priemonėmis. Bet nutautintoje aplinkoje ši- 
toks pozityvus tautinės individualybės išvystymas yra negalimas. 
Čia visų pirma reikia nuvalyti tai, ką ilgi amžiai yra pridengę sve- 
timos tautybės dulkėmis. Čia reikia visų pirma prigydyti tai, kas 
svetimųjų buvo atplėšta nuo tautos kamieno. Kitaip sakant, nu- 
tautintą aplinką ir joje gyvenantį žmogų visų pirma reikia atitau- 
tinti, o tik paskui imtis tiesioginio tautinės jo individualybės iš- 
vystymo. Kol tautinė individualybė yra apaugusi svetimu kiautu, 
kaip tas Platono minimas legendarinis graikų dievaitis Glaukas, 
tol tiesioginis tautinės individualybės išvystymas yra neįmano- 
mas. Vadinasi, tautinis auklėjimas nutautintoje aplinkoje yra ne kas 
kita, kaip nutautintų žmonių atitautinimas, jų grąžinimas į savą tau- 
tą ir į savą dvasinę tėvynę, kuri, pasak E. Arndto, yra „visų pavi- 
dalų motina“. 

Kas sudaro šito atitautinimo esmę? Kas yra šitas nutautintų 
žmonių grąžinimas į savą tautą? Atitautinimo esmei nušviesti te- 
būna man leista pasinaudoti prancūzų rašytojo, jeigu neklystu, 
Prospero Merimėe, vienos novelės psichologine idėja. Šioje novelėje 


1 Paskaita, skaityta L. K. Mokytojų S-gos konferencijoje Vilniuje 1939 m. 
gruodžio 30 d. 

Prosperas Merimėe pasakoja vienos mergaitės meilės dramą. Mer- 
gaitė buvo įsimylėjusi laivyno karininką, kuris paskui išvyko iš 
salos, kurioje mergaitė gyveno, ir daugiau nebegrįžo. Nelaimin- 
gaja šitas smūgis taip sukrėtė, kad ji pamišo, neteko tikrovės są- 
monės ir visą laiką laukė grįžtančio karininko, kiekvieną sykį bėg- 
dama į uostą sutikti atplaukiančio laivo ir kiekvienam karininkui 
žiūrėdama į veidą. Mergaitės pagailo vienam karininkui, ir jis pa- 
siryžo grąžinti nelaimingajai tikrovės sąmonę. Jis kažkur buvo 
skaitęs, kad įvykių sukrėtimo pamišusius žmones galima išgydy- 
ti tuo būdu, kad jie pastatomi į tokias aplinkybes, kurios jiems 
kuo vaizdingiausiai primenančios juos sukrėtusį įvykį. Todėl ir 
anas karininkas ryžosi pakartoti nelaimingos mergaitės atsiskyri- 
mo sceną ir tuo būdu stengtis pažadinti josios sąmonę. Kiek galė- 
damas jis išklausinėjo žmonių, mergaitės tėvų, pažįstamų, senes- 
nių karininkų, kurie dar atsiminė aną atsiskyrimą, ir tuo būdu 
sužinojo daug charakteringų smulkmenų. Visa kuo stropiausiai 
paruošė ir inscenizavo. Mergaitė buvo aprengta baliniais drabu- 
žiais, grojo orkestras, uoste stovėjo vėliavomis pasipuošęs laivas. 
Mergaitė visą laiką buvo kažkaip nustebusi ir stengėsi vis kažką 
prisiminti. Kai visa minia triukšmingai atvyko į uostą ir kai visą 
šį vaidinimą surengęs karininkas atsisveikino su mergaite ir lipo 
į laivą, mergaitė suriko ir - atgavo sąmonę. 

Mums čia nesvarbu, ar mediciniškai šitas būdas yra geras pa- 
mišusiems žmonėms gydyti. Mums svarbu yra tik tai, kad Pro- 
speras Merimėe čia atvaizdavo psichologišką įvykį, kada senoji 
sąmonė grįžta senųjų įvykių ir vaizdų įtakoje. Mergaitė atgavo 
sąmonę dėl to, kad jos sielą palietė senieji įvykiai ir vaizdai, kurie 
jai buvo nepaprastai giliai įsmigę ir kuriuos ji buvo nepaprastai 
giliai pergyvenusi. Šita novelės išreikšta mintis, man rodosi, ge- 
rai tinka atitautinimo prigimčiai suprasti. Nutautinimas yra ne 
kas kita, kaip senosios tautinės sąmonės praradimas. Nutautęs 
arba nutautintas žmogus nesijaučia, pavyzdžiui, esąs lietuvis, nes 
jis neturi senosios lietuviškosios sąmonės. Negalima sakyti, kad 
jis neturi senosios lietuviškosios individualybės. Anaiptol! Šitoji 
individualybė nėra išnykusi. Kur senoji tautinė individualybė jau 
yra visiškai išnykusi, ten negalima kalbėti apie atitautinimą. Ten 

galima kalbėti tik apie naują nutautinimą. Nutautinimo ar nutau- 
tėjimo atveju paprastai senoji individualybė pasilieka labai ilgus 
amžius. Tačiau toks žmogus netenka senosios tautinės sąmonės. 
Šią sąmonę pridengia nauji įvykiai, nauji vaizdai, naujos kultūri- 
nės gėrybės, kurios paprastai eina sykiu su svetima, vadinasi, nauja 
tautybe. Norint tad tokį žmogų atitautinti, reikia jam grąžinti se- 
nąją tautinę sąmonę. Šitą sąmonę jam bus galima grąžinti tada, 
kai jis susidurs su tais įvykiais ir vaizdais, kurie jam šitą sąmonę 
sukūrė. Kitaip sakant, senąją tautinę sąmonę žmogus atgaus tada, kai 
jis bus suvestas į gyvą organišką santykį su senosios tautybės kultūrinė- 
mis gėrybėmis, nes tautinę sąmonę sukuria tautinė kultūra. Vadinasi, 
atitautinimas giliausia esme yra senosios tautinės sąmonės pažadini- 
mas tautinės kultūros gėrybių pagalba. 

Tai yra teorinis principas. Bet mums svarbu žinoti konkrečiai, 
kokiomis gairėmis vaduodamiesi mes galėsime šitą senąją lietu- 
višką sąmonę Zadinti nutautintame Vilniaus krašte. Mums taip 
pat svarbu žinoti, kokių konkrečių priemonių turėsime imtis, kad 
šitas žadinimo darbas būtų sėkmingas. Svarbiausia, mums reikia 
žinoti su kokia nutautinimo rūšimi mes turime reikalo Vilniaus 
krašte. Todėl šioje paskaitoje norėčiau minėtus tris klausimus ir 
paliesti: 1. Koks yra Vilniaus krašto nutautinimo pobūdis; 2. Ko- 
kios yra Vilniaus krašto atitautinimo gairės ir 3. Kokios yra Vil- 
niaus krašto atitautinimo priemonės. Visus šiuos klausimus ir teks 
iš eilės panagrinėti. 


1. Vilniaus krašto nutautinimo pobūdis 


Nutautinimas gali būti labai nevienodas. Tos pačios tautos vie- 
nas kraštas gali būti nutautintas vienaip, o kitas visai kitaip. Tai 
priklauso nuo tų būdų ir nuo tų priemonių, kuriomis nutautini- 
mas buvo vykdomas. Per dvidešimtį savo nepriklausomo gyve- 
nimo metų mes turėjome reikalo su dviem mūsų tautos nutautin- 
tais kraštais: su Klaipėdos kraštu ir dabar su Vilniaus kraštu. Apie 
šių dviejų kraštų nutautėjimo skirtybes mes kalbėsime kiek vė- 
liau. Čia iškeliame tik patį faktą, kad nutautinimo skirtingumas 

reikalauja ir atitautinimo skirtingumo. Tų pačių būdų ir priemo- 
nių negalima taikyti visiems nutautintiems kraštams. Šiuo tarpu 
mums ir rūpi: koks yra Vilniaus krašto nutautinimo pobūdis. 

Mūsų tautos istorinis likimas padarė, kad mes su lenkais esa- 
me turėję labai artimų santykių ir kad šitie santykiai buvo neigia- 
mi mūsų tautiškumo atžvilgiu. Dvasiniame savo gyvenime ir dva- 
sinėje savo kūryboje tautos labai dažnai ieško tarpusavio kontakto 
ir tarpusavės pagalbos bei paramos. Tai yra visai natūralus daly- 
kas, nes visuotinė žmonijos kultūra kaip tik ir išauga iš tokio dar- 
naus tautų bendradarbiavimo. Mūsų istorija taip pat mus suvedė 
į kontaktą su kaimynėmis tautomis. Pirmykštės savo istorijos me- 
tu, Mindaugo-Vytauto laikais, mes arčiau santykiavome su ru- 
sais. Didžių žygių dvasia, kuria gyvena nomadinis mūsų tautinės 
individualybės pradas, mus vedė į plačias Rusijos lygumas, ku- 
riose mes tenkinome savo norą plačiau mąstyti ir svajoti. Vėliau, 
priėmus Krikščionybę ir pasukus daugiau išvidinės statmeninės 
kūrybos linkme, mes pakrypome į lenkus. Kiek rusų žemėse mes 
ieškojome plačios erdvės, tiek lenkų kultūroje mes ieškojome ap- 
vaisinančių akstinų. Dvasinė ano meto lenkų kultūra buvo anks- 
tesnė, todėl mes natūraliai pasukome į ją ir laukėme, kad iš jos 
galėsime gauti gyvos jėgos savai kultūrai kurti. Deja, turime pri- 
pažinti, kad šitas lūkestis buvo apviltas. Užuot davę mums pa- 
skatinančios ir apvaisinančios jėgos, lenkai mums atgabeno savo 
objektyvinę išviršinę kultūrą. Lietuviškoji individualybė ieškojo 
gyvos dvasios, o gavo sustingusių kultūros gėrybių. Lenkų įtaka 
pradėjo į mūsų tautą brautis objektyvinės kultūros keliu. Mes iš 
lenkų prisiėmėme visuomeninės kultūros formas, papročius, kal- 
bą, meną, titulus, mokslo laimėjimus, religinės liturgijos lytis, žo- 
džiu, visa, kas yra vadinama objektyvinėmis kultūros gėrybėmis, 
arba, trumpai, civilizacija. Lenkai atėjo į mūsų tautą ne su kultū- 
ra, vadinasi, ne su gyvąja dvasia, bet su civilizacija, vadinasi, su 
išviršiniais laimėjimais ir su šių laimėjimų organizacija. 

Šitas faktas turi pagrindinės reikšmės Vilniaus krašto sulenki- 
nimui suprasti. Civilizacijos prisiėmimas yra visai kas kita negu 
kultūros prisiėmimas. Civilizacija neįsibrauna ligi tautinės indi- 
vidualybės gelmių ir todėl tautinės individualybės nekeičia jo- 

sios esmėje. Civilizacijos gėrybės yra savotiškai uždaros, baigtos, 
nebegyvos. Tarp subjektyvinės žmogaus dvasios ir civilizacijos 
gėrybių yra visados tam tikras tarpas, kuris dar labiau padidėja, 
jeigu šitoji civilizacija yra svetima tautiškumo atžvilgiu. Svetimos 
civilizacijos prisiėmimas tautinę individualybę tiktai sužaloja. Jis 
uždeda tiktai išviršinį sluoksnį, po kuriuo senoji tautinė indivi- 
dualybė paprastai pasilieka gyva. Nutautinimas, kuris kyla iš sve- 
timos civilizacijos prisiėmimo, yra paviršutiniškas. Jis eina ne iš 
žmogaus vidaus, bet iš jo paviršiaus. Civilizacijos nutautina ne 
žmogaus gelmes, bet tiktai jo išorę. 

Dėl to ir Vilniaus krašte tasai ilgas lenkinimo procesas lietuvy- 
bę apardė tik paviršiumi. Vilniaus krašto gyventojų dauguma ne- 
teko lietuviškos kalbos, lietuviškų papročių, savos valstybės, sa- 
vo visuomeninės ir socialinės santvarkos. Visi šie dalykai buvo 
prisiimti iš lenkų. Bet visi jie buvo išviršiniai. Lietuvis vilnietis, 
mokydamasis lenkų kalbos, dalyvaudamas lenkų visuomenės ir 
valstybės gyvenime, gyveno tąja sena mintimi, kuri lietuvį suve- 
dė į uniją su lenku ir kuri palaikė lietuviškumą lietuvyje ir lenkiš- 
kumą lenke, nes uniją daryti gali tik dvi skirtingos ir šituos skir- 
tingumus žinančios tautybės. Vilniaus lietuvis, prisiimdamas 
lenkišką civilizaciją, niekados nė negalvojo, kad jis atsisako lietu- 
vybės. Jis ėmė tik kultūrą, nes ši buvo tobulesnė, ir ja naudojosi 
savo dvasios reikalui. Nenuostabu, kad ilgi metai ir ypač pasta- 
rųjų laikų sąmoningos pastangos civilizaciją suplakti su tautybe 
kiek sužalojo tąjį senąjį lietuvio savarankiškumą ir išvidinį lais- 
vumą, kuriuo jis pirmykščiais laikais savinosi lenkišką civilizaci- 
ją. Bet šitas sužalojimas dar anaiptol nėra lietuviškumo paneigi- 
mas. Po visu išviršiniu lenkišku pavidalu vilnietyje yra pasilikęs 
aiškus lietuviškas charakteris, kuris išeina aikštėn ir jo mąstyse- 
noje, ir estetinėje kūryboje. Vienas etnologas yra pasakęs apie eu- 
ropiečius: Grattez l’europeen et vous trouverez le sauvage- „Nugram- 
dykite europieti ir rasite laukinį“. Šitas posakis tinka ir Vilniaus 
krašto gyventojams: Nugramdykite Vilniaus lenką ir rasite lietuvį. 
Nugramdykite tąjį kiautą, kurį vilniečiui uždėjo kalba, papročiai, 
visuomenė, valstybė, mokslas, ir rasite aiškią lietuvišką dvasią: 
lietuviškai mąstančią, lietuviškai mylinčią ir lietuviškai kuriančią. 

Dar ryškiau Vilniaus nutautėjimo pobūdis išeis aikštėn, jeigu 
Vilniaus kraštą palyginsime su buvusiu Klaipėdos kraštu. Klai- 
pėdos krašte proporcingai buvo lietuviškai kalbančių žmonių kur 
kas daugiau negu Vilniaus krašte. Ir vis dėlto Klaipėdos kraštas 
buvo daug labiau nutautintas negu Vilniaus kraštas. Klaipėdos 
kraštas buvo svetimesnis lietuviškai dvasiai negu Vilnius. Tai ga- 
li jausti kiekvienas, kuriam teko lankytis Klaipėdoje ir dabar ten- 
ka lankytis Vilniuje. Vokiška dvasia buvo persunkusi Klaipėdos 
krašto žmogų iš vidaus. Šita įtaka paliko klaipėdiečiui lietuviš- 
kos civilizacijos pradus, kaip kalbą, papročius, meną, bet ji pasi- 
kėsino į pačią lietuvišką tautinę dvasią. Klaipėdietis suvokietėjo 
savo vidumi. Klaipėdiečio lietuviškumas buvo tik paviršutiniš- 
kas. Nugramdykite klaipėdiečio lietuviškumą ir rasite vokietį. Vie- 
nas įvykis ateina man į galvą, kada 1924 m. ekskursijos metu su- 
tiktas klaipėdietis kaimietis daužė kumščiu savo diviračio balnelį 
ir gryniausia lietuvių kalba šaukė: „Mes buvome kaizerio tarnai 
ir būsime“. Klaipėdietis yra suvokietintas savo individualybėje, 
nors iš viršaus ir atrodo lietuviškas. Vilnietis yra pasilikęs lietuvis 
savo individualybėje, nors iš viršaus ir atrodo sulenkintas. Todėl 
atitautinimo darbas Vilniaus krašte yra visiškai kitoks, negu jis 
galėjo būti Klaipėdos krašte. Klaipėdos krašte reikėjo pradėti nuo 
vidaus. Reikėjo pažadinti sunaikintą lietuviškąją sąmonę. Vilniu- 
je reikia pradėti iš viršaus. Čia reikia nugramdyti, nuskusti tąjį 
lenkišką lukštą, kurį uždėjo lenkiška civilizacija. 


2. Vilniaus krašto atitautinimo gairės 


Iš tikro, žodžiuose „nugramdyti“, „nuskusti“ glūdi visa Vil- 
niaus krašto atitautinimo politika ir pedagogika. 1932 m. man te- 
ko rašyti „Židinyje“ (nr. 1, 2) apie Klaipėdos krašto atitautinimą. 
Ten pasisakiau už vad. pralenkimo politiką Klaipėdos atitautini- 
mo darbe, vadinasi, klaipėdietį patraukti prie jo palikto lietuviš- 
kumo esa galima tik tada, kai Didžiojoje Lietuvoje jis matys aukš- 
tesnę ir simpatingesnę kultūrą negu Klaipėdos krašte. Apie jokį 
išviršinį vokiškumo nugramdymą Klaipėdoje nebuvo galima nė 

kalbėti, nes vokiečių kalba ir tuo pačiu vokiškos civilizacijos insti- 
tucijos ten buvo apsaugotos tarptautinės sutarties nuostatais. Be 
to, iš viršaus didelė Klaipėdos krašto gyventojų dauguma, ypač 
kaimuose, atrodė esą lietuviai. Todėl Klaipėdos gyventojus buvo 
galima tiktai patraukti iš vidaus, juos savotiškai priviliojant ir su- 
keliant juose susidomėjimą lietuviška kultūra. 

Visai kitaip yra Vilniaus krašte. Vilniaus krašte negalima kal- 
bėti apie pralenkimo politiką, nes kultūra čia daugeliu atžvilgių 
yra žemesnė negu kitose Lietuvos srityse. Susižavėjimas aukštes- 
ne kultūra čia ateina savaime su šitos kultūros pažinimu. Taip 
pat vilniečio nereikia nė privilioti, nes savo viduje jis yra lietuvis. 
Lietuviškosios individualybės pradai jame dar tebėra gyvi ir stip- 
rūs. Štai kodėl Vilniaus kraštui galima taikyti tiktai „nugramdy- 
mo bei nuskutimo metodą“. Jeigu vilnietis yra nutautintas tiktai 
paviršiumi, jeigu jam yra uždėtas svetimos civilizacijos stuoks- 
nis, tereikia šitą sluoksnį nugramdyti, ir lietuviškumas pasirodys 
savaime. Atitautinimo gairės, pagal kurias turi vykti Vilniaus kraš- 
to prijungimas prie lietuviškojo kamieno, yra visiškai kitokios ne- 
gu Klaipėdos krašte. 

Pirmas ir pats pagrindinis Vilniaus krašto atitautinimo užda- 
vinys yra lenkiškos civilizacijos gėrybių pašalinimas iš gyvenimo. Len- 
kiškoji įtaka, kaip minėjome, atėjo į mūsų tautą objektyvinių iš- 
viršinių gėrybių pavidalu. Todėl šalinant šitą įtaką kaip tik reikia 
pradėti nuo šitų gėrybių. Vilniaus krašte kuo skubiausiai turi būti 
sugriauta lenkiškoji civilizacija. Šitoji civilizacija yra kalta, kad Vil- 
niaus kraštas buvo nutautintas. Todėl josios pašalinimas iš gyve- 
nimo yra gyvybinis Vilniaus krašto reikalas. Kol lenkiška civili- 
zacija bus persunktas viešasis objektyvinis Vilniaus krašto 
gyvenimas, tol vilnietis negalės tinkamai pajausti savyje atbun- 
dančios senosios lietuviškosios individualybės. Reikia išlaisvinti 
vilnietį iš to lenkiško košmaro, kuris jam ateina iš lenkiškos aplin- 
kos, iš lenkiškos kalbos, iš lenkiško meno, iš lenkiškos literatūros, 
iš lenkiškų mokyklų. Reikia, kad vilnietis paliautų buvęs slegia- 
mas išviršinių lenkiškos civilizacijos gėrybių. Reikia, kad gyveni- 
me jis jų regėtų kuo mažiausiai ir kuo rečiausiai. Todėl bet koks 
lenkiškų institucijų toleravimas visuomenės, mokslo, meno ar religijos 


595 


srityse yra nusikaltimas Vilniaus krašto atlietuvinimui. Šitos institu- 
cijos yra sukūrusios tą sluoksnį, kuris skiria vilnietį nuo jo tautos. 
Todėl šitos institucijos turi būti išnaikintos, kad jos toliau minėto 
sluoksnio nestiprintų ir nepalaikytų. 

Bet mes nesame vandalai. Mes anaiptol nesikėsiname žlugdy- 
ti lenkiškos civilizacijos gėrybių, kaip tokių. Vilniaus krašte jų esa- 
ma gana daug ir gana vertingų. Jos turi reikšmės bendroje civili- 
zacijos istorijoje. Mes nedeginsime lenkiškų knygų Vilniaus 
aikštėse. Mes nedaužysime lenkiškų meno paminklų. Visas šias 
gėrybes mes norime ne išnaikinti, bet tik pašalinti iš gyvenimo. 
Mes norime sunaikinti ne pačias šitas gėrybes, bet tiktai civilizaci- 
jos organizaciją ir jos gyvenimiškumą. Mes tiktai norime, kad šitos 
gėrybės būtų išimtos iš gyvenimo, atsieto nuo organiškų santy- 
kių su Vilniaus krašto žmonėmis, kad jos nustotų dariusios įtakos 
vilniečio dvasios formavimuisi. Bet jos pačios turi likti ir turi būti 
padėtos į muziejų. Fr. W. Försteris labai giria romėnus, kad jie 
užkariautų tautų dievų statulas atsigabendavę į savo Kapitolį. Taip 
pat Försteris žavisi prancūzais, kad šie, turėdami Elzasa, visur 
buvo pristeigę muziejėlių vokiškai kultūrai konservuoti. Romė- 
nų ir prancūzų keliu turime eiti ir mes. Muziejus turi būti vieta, 
kurioje būtų sukrauta lenkiškos civilizacijos gėrybės. Lenkiškos 
civilizacijos perkėlimas iš gyvenimo į muziejų būtų naudingas ir 
šiai civilizacijai, nes ji išliktų ir galėtų patarnauti mūsų ir lenkų 
istorikams, ir sykiu būtų naudinga Vilniaus kraštui, nes šio kraš- 
to gyvenimą atpalaiduotų nuo ilgus laikus slėgusios svetimos įta- 
kos. Dėl to ir pačiame Vilniuje, ir visame Vilniaus krašte turėtų 
būti įsteigta ištisa eilė muziejų lenkiškai kultūrai rinkti ir konser- 
vuoti. Muziejinė kultūra jau yra niekam nepavojinga, nes iš mu- 
ziejaus niekas į gyvenimą jau nebegrįžta. Muziejus yra praeities 
reiškėjas. Šiuo atžvilgiu jis turi reikšmės, bet jokia prasme jis nėra 
pavojingas. Jeigu mums pasiseks lenkišką civilizaciją iš Vilniaus 
krašto perkelti į muziejų, mes būsime padarę pagrindinį darbą, 
nes būsime pašalinę svarbiausią kliūtį vilniečiui atlietuvėti. 

Lenkiškos civilizacijos pašalinimas iš gyvenimo yra pašalini- 
mas to veiksnio, kuris žalojo ir tebežaloja lietuvišką dvasią ir ku- 
ris silpnina lietuvišką sąmonę. Tai yra negatyvinė Vilniaus ati- 

tautinimo pusė. Tačiau josios vienos dar nepakanka. Pašalintos 
gėrybės padaro gyvenime spragą, kurią reikia užpildyti lietuviš- 
kosios civilizacijos gėrybėmis. Šitoje vietoje vėl mums reikia pri- 
siminti Prospero Merimėe novelės idėją. Sąmonė žmogui grįžta 
susidūrus su šitą sąmonę kūrusiais įvykiais ir vaizdais. Lenkiško- 
ji civilizacija žadina ir palaiko svetimąją sąmonę. Lietuviškoji ci- 
vilizacija žadina senąją lietuvišką sąmonę. Žmogus, kuris savo 
gelmėse yra lietuvis, susidūręs su lietuviškosios kultūros gėrybė- 
mis, instinktyviai pajaus, kad jos jam yra savos, kad jose glūdi 
kažkas jam artima, kad jos sukelia jo viduje kažkokių tolimų, ne- 
aiškių, bet stiprių atsiminimų. Nutautinti žmonės geriausiai gali 
būti grąžinami prie jų paliktos tautybės, sujungiant juos su tauti- 
ne kultūra. Tautinė kultūra yra sukūrusi senąjį jų dvilypės indivi- 
dualybės pradą. Ta pati tautinė kultūra yra pašaukta šitą pradą 
atgaivinti ir senąją prigesusią tautinę sąmonę įžiebti. Šitiems Zmo- 
nėms reikia sudaryti tokias sąlygas, kad senosios individualybės 
dvasia juose atbustų ir pradėtų išsivystyti. Be abejo, šitas atbudi- 
mas negali būti toksai staigus, kaip Prospero Merimėe novelėje. 
Kaip nutautinimas, taip ir atitautinimas yra labai lėtas. Bet kultū- 
ros gėrybių įtaka visados yra tikra. Svetima civilizacija tautinę 
sąmonę bukina ir ją migdo. Sava civilizacija tautinę sąmonę aštri- 
na ir ja žadina. 

Todėl sykiu su lenkiškosios civilizacijos Salinimu turi eiti Vilniaus 
krašto organiškas įjungimas į lietuviškosios civilizacijos gyvenimą. Vi- 
sas objektyvinis Vilniaus krašto gyvenimas- ligi pačių smulkme- 
nų - turi būti sulietuvintas. Lietuviškosios civilizacijos instituci- 
jomis turi būti apsėtas visas Vilniaus kraštas. Visa lietuviškosios 
civilizacijos organizacija Vilniaus krašte turi būti ypatingai tamp- 
ri ir ankšta. Čia negali būti palikta plyšių ir tuštumų. Visa, kas yra 
lenkiška, kas yra svetima, turi būti pakeista lietuviškomis verty- 
bėmis. Jeigu išviršinis Vilniaus krašto gyvenimas bus sulietuvin- 
tas, Vilnius bus savaime atitautintas, nes jo vidus, Vilniaus siela, 
yra lietuviška. 

Šalia objektyvinio gyvenimo lietuvinimo turi eiti ir tiesioginis 
lietuviškosios sąmonės palaikymas. Jau pats lenkiškos civilizacijos 
pašalinimas ir jos vietoje lietuviškosios prigydymas turi pagrindinės 

reikšmės lietuviškajai sąmonei atbusti. Vis dėlto šitas darbas bus 
žymiai spartesnis, kai lietuviškoji sąmonė bus žadinama ir tiesio- 
giniu būdu. Jeigu lietuviškoji sąmonė įsižiebia, susidūrusi su lie- 
tuviškosios civilizacijos gėrybėmis, tai dar labiau ji įsižiebia susi- 
dūrusi su gyva lietuviška dvasia. Santykiai su žmonėmis, 
pokalbiai, pamokymai, patarimai - vis tai yra keliai, kuriais lietu- 
viškoji dvasia gali patekti į vilniečio sąmonę ir joje pažadinti lie- 
tuviškąją sąmonę. Todėl kiek lenkiškąją civilizaciją pakeisti lietu- 
viškąja gali daugiau visuomenė ir valstybė, tiek lietuviškąją 
sąmonę tiesioginiu būdu gali žadinti kiekvienas. Kiekvienas lie- 
tuvis Vilniaus krašte yra lietuviškosios sąmonės gaivintojas. Į vieną 
tiktai dalyką čia reikia atkreipti ypatingo dėmesio: reikia vilnie- 
čiams primygtinai pabrėžti, kad jie yra lietuviai. Reikia jiems išaiškin- 
ti, kad kalba nesudaro tautybės esmės. Reikia nė abejonės nekelti 
dėl jų lietuviškumo. Visomis progomis jie turi jausti, kad jie yra 
tos pačios lietuvių tautos nariai, tik turėję nelaimės pamiršti savo 
tėvų kalbą. Vilniečiai turi jausti, kad šalinimas iš gyvenimo len- 
kiškos civilizacijos yra ne koks nors jų slėgimas, bet parama jiems 
atsigauti ir atsitiesti. Todėl kiek griežti santykiai turi būti su lenkiš- 
ka civilizacija, tiek švelnūs turi būti santykiai su žmonėmis. Be abe- 
jo, su vietiniais, bet ne su tais, kurie šitą civilizaciją čion yra ainešę, 
kurie ją čia palaiko ir net nori stiprinti. Tokius žmones mes turime 
izoliuoti ne todėl, kad jie yra lenkai, bet todėl, kad jie yra lenkiškos 
civilizacijos skleidėjai ir tuo būdu lietuviškos sąmonės žalotojai. Leis- 
ti tokiems žmonėms pasilikti visuomenės, mokslo, meno ar religi- 
jos vadovaujamosiose vietose būtų tiesiog nusikaltimas šio meto 
lietuvybės misijai. Lenkiška civilizacija turi būti uždaryta muzieju- 
je tam, kad atsigautų lietuviškas Vilniaus Zmogus. 

Trimis tad principais turi büti paremtas Vilniaus atlietuvini- 
mo darbas: 1. lenkiškos civilizacijos pašalinimu; 2. lietuviškos ci- 
vilizacijos išplatinimu ir 3. lietuviškosios sąmonės gyvu žadini- 
mu. Kiekvienas, kas tik dirba Vilniaus krašte, turi jaustis esąs 
lenkiškos civilizacijos šalintojas iš gyvenimo ir jos rankiotojas mu- 
ziejui, lietuviškos civilizacijos skleidėjas ir jos organizatorius, ga- 
lop gyvas ir simpatingas lietuviškos sąmonės gaivintojas. Tik ši- 
tais principais paremtas atitautinimo darbas galės būti sėkmingas. 

3. Vilniaus krašto atitautinimo priemonės 


Panagrinėję keletą principų, kurie gali eiti pagrindinėmis gai- 
rėmis tautiniam auklėjimui nutautintoje Vilniaus aplinkoje, nori- 
me dabar iškelti vieną kitą bendresnę priemonę, kurios galėtų pa- 
dėti šituos principus konkrečiai realizuoti. 

Pirmas ir pats svarbiausias šiuo atžvilgiu dalykas yra skubus lietu- 
vių kalbos mokymas. Jau esame sakę, kad kalba nesudaro tautybės 
esmės. Yra tautų, kurios neturi savos kalbos (šveicarai, žydai...) 
Tačiau kalba visados buvo ir bus geriausia tautybės reiškėja. Joks 
kitas ženklas nėra toks ryškus ir toks dažnai lemiantis, kaip kal- 
ba. Kalba yra viena iš didžiausių tautos brangenybių, kurią tauta 
saugo visomis priemonėmis ir kurią ji pirmiausia stengiasi atgai- 
vinti tuose kraštuose, kurie buvo nutautinti. Tai įvyksta dėl kele- 
tos priežasčių. Visų pirma kalba organiškai įjungia žmogų į tautos 
bendruomenę. Žmogus gali priklausyti tautai ir nemokedamas sa- 
vos kalbos. Tačiau toks žmogus niekados nebus taip organiškai 
suaugęs su sava tauta, kaip tas, kuris savą kalbą moka ir ją prak- 
tiškai naudoja. Jis visados tam tikru atžvilgiu jausis svetimas. To- 
dėl norint, kad nutautinti žmonės organiškai kuo glaudžiausiai 
suaugtų su savos tautos bendruomene, būtinai reikalinga juos iš- 
mokyti savos kalbos, ypač tada, kai valstybė yra tvarkoma visiems 
tautos kraštams vienoda sistema. Toliau, kalba užgrindžia plyšį, kuris 
yra pasidaręs žmoguje tarp senosios jo individualybės ir jo vartojamos 
svetimos kalbos. Senoji žmogaus individualybė turėjo kadaise savą 
kalbą, kurios vietą dabar yra užėmusi svetima kalba. Dėl to tarp 
šito žmogaus senosios individualybės ir jo išviršinio reiškimosi 
kalbos priemonėmis visados esama tam tikros priešginybės, kuri 
psichologiškai žmogui yra sunkiai pakeliama. Todėl išlyginti ati- 
tautinamų žmonių psichologijos dvilypumui būtinai reikalinga, 
kad pamirštoji tėvų kalba vėl būtų kuo greičiausiai išmokta. 

Dėl visų šitų priežasčių ir Vilniaus krašte lietuvių kalbos mo- 
kymas turi būti kuo plačiausias ir kuo prieinamiausias. Kol lietu- 
viškai vilnietis nekalbės, jis galės jausti esąs lietuvis, bet jis taip 
patjausis savotiškas naujokas lietuvių tautos bendruomenėje. Taip 
patsavyjejis jaus tam tikrą priešingumą tarp lietuviškosios sąmonės 

ir lenkiško reiškimosi būdo. Visa tai yra nepageidaujami dalykai 
vilniečio psichikoje. Vilnietis turi kuo glaudžiausiai suaugti su lie- 
tuvių tauta. Visos šiuo atžvilgiu skiriančios kliūtys, taigi ir lenkų 
kalba, turi būti pašalintos. 

Konkrečiai kalbant, Vilniaus pradžios mokyklose lietuvių kalba turi 
užimti pirmąją vietą dėstomųjų objektų sąrangoje. Ji turi turėti daugiau- 
siai pamokų ir į ją turi būti kreipiama kuo didžiausio dėmesio. Bet 
pradžios mokyklų mokytojai neturi apsirėžti tik lietuvių kalbos pa- 
mokomis. Kiekviena proga jie turi su vaikais kalbėti lietuviškai, ypač 
tada, kai pasakojamas dalykas pats savimi gali patraukti vaikų dė- 
mesį. Vidurinėse lenkų kalba dėstomosiose mokyklose bent pora 
dalykų nuo pat pirmos klasės turėtų būti dėstomi lietuviškai. To- 
kiais dalykais galėtų būti Lietuvos istorija ar istorija apskritai, geo- 
grafija, visuomenės mokslas. Galimas daiktas, kad dėl to kiek nu- 
kęs pats dalykas. Bet iš to laimės lietuvių tauta, nes lietuviškai 
dėstant kokį nors dalyką, lietuviškai jį atsakinėjant mokiniai per 
dvejetą trejetą metų būtinai turės gerai išmokti lietuvių kalbos. To- 
dėl įvedimas į gimnazijas bent poros dalykų, dėstomų tiktai lietu- 
viškai, būtų viena iš sėkmingesnių priemonių pramokyti greitai nau- 
jąją kartą lietuvių kalbos. Universitete visi kursai turi būti dėstomi 
tik lietuviškai. Jokie pasiteisinimai, kad bus nemaža studentų lie- 
tuviškai nesuprantančių, čia negali būti imami dėmesin. Įstaigose 
valdininkai turėtų kalbėti tiktai lietuviškai. Vilnius:mums nėra dvi- 
kalbis kraštas, kaip Klaipėda. Vilnius mums yra lietuviškas kraš- 
tas, kuriame mūsų tautą ir valstybę atstovaują žmonės turėtų nau- 
dotis tiktai lietuvių kalba. 

Antras dalykas, kurį galima būtų rekomenduoti priemonių ei- 
lėje, yra intensyvios vilniečių kelionės po Lietuvą. Kelionės turi dide- 
lės auklėjamosios reikšmės. Jos supažindina žmogų su kraštu ne 
tik teoriškai, bet jos leidžia žmogui kraštą pajaust. Keliaudamas 
žmogus su kraštu susigyvena ir jį pamyli. Iš kitos pusės, kelionės 
leidžia pažinti krašto kultūrą. Todėl jeigu norime Vilniaus kraštą 
organiškai sutapdyti su visa Lietuva, turime kuo labiausiai ska- 
tinti vilniečių keliones. Nepadarykime klaidos, kurią darėme, tu- 
rėdami Klaipėdos kraštą. Buvo anuo metu mestas šūkis: „Pažin- 
kime Klaipėdą!“ Tai geras dalykas. Bet reikėjo ne tiek mums 

pažinti Klaipėdą, kiek klaipėdiškiams pažinti Didžiąją Lietuvą. 
Tai ypač pasakytina šiuo metu apie Vilniaus kraštą. „Vilniečiai 
turi pažinti visą Lietuvą“ — turi būti mūsų šūkis. Todėl ne tiek 
mums reikia važinėti po Vilniaus kraštą, kiek vilniečiams reikia 
važinėti po kitas Lietuvos sritis. Mes sakome, kad kitų Lietuvos 
sričių kultūra yra aukštesnė už Vilniaus krašto kultūrą. Todėl vil- 
niečiui žmogui kaip tik šią kultūrą ir reikia parodyti. Reikia, kad 
Vilniaus kaimietis pamatytų mūsų ūkininkų, ypač Suvalkijos, tro- 
bas, gyvulius, žemės darbo padargus, javus, laukų dirbimą, ap- 
skritai, kad jis pamatytų kaimo gyvenimą. Tada jis žinos, kad Lie- 
tuva šiuo atžvilgiu yra kur kas pralenkusi Vilniaus krašto 
gyvenimą ir kad ji turi priemonių pakelti ir jo krašto ūkinį gyve- 
nimą. Lietuviai inteligentai turi pamatyti mūsų intelektualinį gy- 
venimą. Mokytojai turi aplankyti Lietuvos mokyklas. Todėl inte- 
ligentijos ekskursijos į atskirus suvažiavimus, į atskiras institucijas 
būtų labai naudingas dalykas. Mokyklinis jaunimas turėtų būti 
suvestas su kitų Lietuvos sričių mokykliniu jaunimu ar bendrose 
stovyklose, ar varžybose, ar sporto rungtynėse. Didelės reikšmės 
yra jaunimo kelionės į lietuviškąjį pajūrį, ypač į Palangą. 

Trečias dalykas, kuris atitautinimo darbe turi ypatingos reikš- 
mės, yra sėkmingas pedagoginis darbas mokyklose. Lietuvis mokyto- 
jas Vilniaus krašto mokyklose turi išvystyti ligi maksimumo pe- 
dagoginį savo pajėgumą. Jeigu jis jaučiasi esąs šiuo atžvilgiu 
nepajėgus, jis turi kuo greičiausiai pasitraukti. Menkai pajėgius 
lietuvius mokytojus mes galime toleruoti kitose Lietuvos srityse, 
bet tiktai ne Vilniaus krašte. Dažnai laikraščius pasiekiančios juo- 
kingos mokinių „revoliucijos“ kaip tik dažnai kyla iš mokytojų 
nepajėgumo. Mokytojas, kuris nereaguoja į mokinių išsišokimus 
prieš lietuvių kalbą, prieš lietuvių tautą ar valstybę, negali pasi- 
likti Vilniaus krašte jau tik dėl to, kad jis į tai turi reaguoti vien 
pedagoginiais sumetimais. Mokinių skandalai mokyklose turi būti ver- 
tinami ne tik tautiniu, bet ir pedagoginiu atžvilgiu. Galima nekaltinti 
mokinių dėl to, kad juos kas nors sukursto tautiniu atžvilgiu. Bet 
jie yra kalti sulaužę pedagoginę drausmę ir todėl turi už tai atsa- 
kyti. Praleisti tokius dalykus negirdomis reiškia išduoti visišką 
pedagoginį savo nesusivokimą ir pedagoginio talento stoką. 

Mokyklų tinklas Vilniaus krašte turi būti kuo tankiausias. Ligi 
šiol jis buvo gana retas. Todėl reikia jį praplėsti, nes iš mokyklos 
šio krašto atitautinimas laukia kuo didžiausių rezultatų. Vilniaus 
krašto mokytojams parengti Vilniuje turėtų būti įsteigta speciali 
mokytojų seminarija, kurioje būsimieji mokytojai įgytų ne tik bend- 
rą pedagoginį pasiruošimą, bet ir specialiai pasirengtų darbui Vil- 
niaus krašte, pažindami šio krašto gyventojų psichologiją, šio kraš- 
to sąlygas ir išeidami tautinio auklėjimo teoriją. Todėl tautinis 
auklėjimas turėtų sudaryti vieną iš dėstomųjų objektų šioje semi- 
narijoje. 


Pabaiga 
Mokytojas, kaip atitautinimo darbo centras 


Gali kai kam atrodyti, kad šita paskaita yra nacionalistinė. Jei- 
gu nacionalizmą suprasime sveika prasme, tuomet iš tikro ji tokia 
yra. Bet jeigu nacionalizmu vadinsime svetimų tautybių naikini- 
mą, tuomet ji yra toli nuo tokių tendencijų. Mes nenorime nieko 
svetimo naikinti. Prieš svetimas tautybes mes nesikėsiname. Bet 
mes nenorime palikti nuskriaustų ir sužalotų savųjų. Pasisaky- 
mas prieš lenkišką civilizaciją yra pasisakymas už lietuviškumo 
atgaivinimą, nes šita civilizacija ietuviškumą buvo nuslėgusi. At- 
gaivinti sužalotą lietuviškąją individualybę Vilniaus krašte mes 
turime ir teisės, ir pareigos. To niekas negali vadinti nei naciona- 
lizmu, nei šovinizmu. 

Taip pat baigiant reikia pasakyti ir apie mokytojo vaidmenį 
atitautinimo darbe. Tautinių kultūrų kovoje mokytojas visados 
užima pirmą vietą. Jį pirmiausia puola svetima kultūra ir iš jo 
daugiausiai laukia savo tauta, pradėjus atitautinimo darbą. To- 
dėl mokytojui tenka labai didelis uždavinys. Šiuo metu, atgavus 
Vilnių, mokytojas yra didžiausia lietuvių tautos viltis. Aplinkui jį 
telkiasi kaimo ir miestelio gyvenimas. Tuo pačiu aplinkui jį tel- 
kiasi ir atitautinimo darbas. Jis yra pirmutinis, kuris kas dieną ir 
kas valandą susiduria su nutautinta aplinka ir su nutautintais žmo- 

nėmis. Mokytojas Vilniaus krašte šiandien yra tautinis misionierius. 
Jis eina į tautinį auklėjimo barą kaip lietuviškumo pasiuntinys. 
Jam pirmoje eilėje yra patikėta toji didi istorinė misija, dabar skir- 
ta visai lietuvių tautai ir kiekvienam lietuviškos kultūros darbi- 
ninkui, ypač tam, kuris turi reikalo su pelšngučiomis Vilniaus 
krašto kartomis. 


FILOSOFIJOS PROPEDEUTIKOS PROGRAMA 


Kritinė dalis 


Eilosofijos propedeutika gimnazijos programose gali būti ver- 
tinama dviem atžvilgiais: 1. filosofijos propedeutika tarnauja kaip bend- 
rojo lavinimo atbaigimas: jo pagilinimas ir suvedimas tam tikron 
sintezėn ir 2. filosofijos propedeutika tarnauja kaip įvadas į pačią filoso- 
fijos sistemą. Abiem atžvilgiais filos. propedeutika gimnazijose yra 
reikalinga. Vis dėlto pirmasis filos. propedeutikos uždavinys yra 
žymiai svarbesnis. Gimnazija, jauną žmogų bendrai lavindama 
žinijos pagrindų pasisavinimu, turi šitą lavinimą suvesti vieny- 
bėn ir apvainikuoti aukščiausiais žmogaus minties laimėjimais. 
Tai kaip tik ir yra filosofijos propedeutikos uždavinys. Ją išėjęs, 
mokinys turi sintetiškai aprėpti visą žmonijos mintį ir sugebėti 
orientuotis šitos minties laimėjimuose. Pasisavindamas svarbiau- 
sias filosofijos problemas, kurios suima savin žinijos pradus ir juos 
suveda vienybėn, mokinys bus savaime įvestas ir į pačią filosofi- 
jos sistemą ir supažindintas su pagrindinėmis josios sąvokomis. 

Sudarant tad filosofijos propedeutikos programą, kaip tik ir 
reikia pirmoje eilėje žiūrėti šito atbaigiamojo uždavinio. Pabrėžti 
programoje filosofijos propedeutiką, kaip įvadą į filosofijos siste- 
mą, yra netikslu, nes retai kas vėliau pačią sistemą studijuoja. La- 
vinimo susintetinimas ir pagilinimas yra ir turi likti pagrindinis 
filos. propedeutikos uždavinys bendrojo lavinimo eigoje. 

Vertinant šitų principų šviesoje dabartinį filos. propedeutikos 
programos projektą, visų pirma reikia pastebėti, kad šitas projek- 
tas kaip tik per maža kreipia dėmesio į minėtą svarbiausią filos. prope- 
deutikos uždavinį — atbaigti ir pagilinti mokinio bendrąjį išsilavinimą. 

Dabartinė filos. propedeutikos programa yra sudaryta taip, kadji 
duotų bendrais bruožais, santraukos pavidalu, visą filosofijos sis- 
temą. Tai yra ne kas kita, kaip išplėstoji filosofijos įvado enciklo- 
pedinė dalis. Čia pradedama bendromis filosofijos, kaip mokslo, 
sąvokomis, duodama kiek plačiau psichologijos ir logikos pro- 
grama; trumpai perbėgama gnoseologija, metafizika, etika, este- 
tika ir pedagogika. Šitokia programa turi nemaža trūkumų tiek 
didaktiniu, tiek sisteminiu atžvilgiu. 

1 Didaktiniu atžvilgiu. Pagrindinis dabartinės 
programos trūkumas didaktiniu atžvilgiu yra santraukinis josios 
pobūdis. Mes vis dar nesugebame išrinkti pačias pagrindines ko- 
kio nors dalyko problemas. Mes vis dar duodame viso dalyko 
santrauką, manydami tuo būdu patenkinę didaktikos reikalavi- 
mus. Taip yra ir dabartinėje filos. propedeutikos programoje. Pa- 
kanka dirstelti į gnoseologiją, į metafiziką, į etiką arba į pedago- 
giką, kad pamatytume, jog čia yra duota visų šitų disciplinų san- 
trauka, o ne organiškai iškeltos pagrindinės problemos. Norint 
išeiti programą, kokia ji yra, kiekvienas mokytojas bus priverstas 
skubėti ir duoti mokiniams nesuvirškinamą klausimų kratinį, ku- 
ris ne tik bus naudingas jų išsilavinimui, bet kuris dar atgrasys 
mokinius ir nuo filosofijos. 

Antras trūkumas didaktiniu atžvilgiu yra tas, kad dabartinėje 
programoje yra tokių dalykų, kurie patys savyje yra problenatiški, ku- 
rie sprendžiami dar labai neaiškiai ir neturi nusistovėjusių atsa- 
kymų. Pirmoje eilėje čia reikia priskirti visą gnoseologiją. Gnoseo- 
loginė problema, kaip tokia, dar yra labai neaiški. Pažinimo esmė, 
pažįstančio subjekto santykis su pažįstamu objektu, minties atiti- 
kimas realybę yra tokie klausimai, kurie patenkinamo atsakymo 
šiandien dar neturi. Net ir vienoje kurioje filosofijos srovėje jie 
sprendžiami nevienodai. Todėl bendrojo lavinimo mokykloje to- 
kie neaiškūs ir neišspręsti klausimai neturėtų rasti vietos. Jie išei- 
na iš bendrojo lavinimo rėmų ir tinka tik aukštosioms mokykloms. 
Tas pat tenka pasakyti apie estetiką ir apie pedagogiką, kaip apie 
filosofines disciplinas. 

2.Sisteminiu atžvilgiu. Jeigu dabartinė programa 
norėjo duoti filosofijos sistemos santrauką, ji turėjo būti atidesnė. 

Tuo tarpu ji iš vienos pusės daug ką praleido, o iš kitos - į filoso- 
fiją įvedė tokių dalykų, kurie jai nepriklauso. 

Svarbiausia spraga sisteminiu atžvilgiu yra gamtos filosofijos, 
arba kosmologijos, nebuvimas. Kosmologinė problema šalia psicho- 
logijos yra reikšmingiausia, nes ji suveda vienybėn ir įprasmina 
gamtos ir matematikos mokslus, kurie gimnazijos programose su- 
daro labai žymią dalį. Tuo tarpu dabartinėje programoje apie gam- 
tos filosofiją nėra nė žodelio. Kodėl šitoji disciplina liko nuskriaus- 
ta, neaišku. Teodicėja yra suvesta prie vienos vienintelės Dievo 
buvimo problemos. Tuo tarpu kitos problemos, kaip Dievo pri- 
gimtis, Dievo santykiai su pasauliu, Dievo veikimas istorijoje, čia 
nėra net nė paminėtas. 

Iš kitos pusės, dabartinė filos. propedeutikos programa siste- 
miniu atžvilgiu yra net per plati, nes į filosofiją įima tokių dalykų, 
kurie filosofijai nepriklauso. Pirmoje eilėje čia priklauso pedagogi- 
ka. Kokiu būdu pedagogika pateko į filosofijos propedeutiką? Ga- 

lima kalbėti apie ugdymo filosofiją. Bet tuomet šitos disciplinos pro- 
grama turi būti visiškai kitokia, negu dabar yra. Apskritai peda- 
gogika, kaip ugdymo mokslas, bendrojo lavinimo programose be 
skriaudos galėtų būti praleista. 


Pozityvinė dalis 


Praėjusį kartą buvo minėta, kad filosofijos propedeutikos pro- 
grama turi patenkinti tuos uždavinius, kuriems pati filosofijos pro- 
pedeutika yra įvesta į vidurinių mokyklų mokslo planą. Apie šiuos 
uždavinius, pozityviai siūlant filos. propedeutikos programos 
bruožus, reikia kiek daugiau pasakyti. 

Filosofijos propedeutikos uždavinys įvesti mokinį į filosofijos 
sistemą, kaip ir pirmiau buvo sakyta, nėra nei pagrindinis, nei 
pirmaeilis. Daug svarbiau yra duoti mokiniui jo lavinimo atbai- 
gą, jo išsilavinimą tam tikru būdu apvainikuoti, sutvarkyti, su- 
vienyti ir pagilinti. Lavinimo pagilinimas ir jo atbaigimas yra pagrin- 
diniai filosofijos propedeutikos uždaviniai. Kaip nė vienas mokslas 
vidurinėse mokyklose nesiekia būti tik įvadu į tolimesnį šios sri- 

ties tyrinėjimą, taip to nesiekia nė filosofijos propedeutika. Fak- 
tiškai, tiesa, dažnai taip esti. Įvairių mokslų pradmenys, įgyti gim- 
nazijoje, patarnauja vėliau kaip įvadas specialioms studijoms. Bet 
principialiai visos gimnazijoj einamos disciplinos turi kitą užda- 
vinį: išlavinti mokinio dvasią, suteikiant jai minimum reikalingų žinių. 
Taip turi būti ir su filosofijos propedeutika. Todėl ne sisteminis visų 
disciplinų apžvelgimas, bet parinkimas tokių problemų, kurios natūra- 
liai įsijungtų į lavinimo vyksmą, turi būti filosofijos propedeutikos pro- 
gramos pagrindas. 

Pirmoje eilėje filosofijos propedeutika yra skirta lavinimui 
pagilinti. Kiek visos kitos gimnazijoje einamos disciplinos su- 
pažindina mokinį su mokslo atskiromis sritimis, su atskiromis 
pažintimis ir su atskirais žmogaus minties laimėjimais, tiek fi- 
los. propedeutika turi supažindinti su pačiais mokslo pagrin- 
dais: su mąstymu, kaip tokiu, su mąstymo taisyklėmis ir su me- 
todologijos principais. Mokiniui yra svarbu ne tik žinoti, koks 
yra mokslas, bet ir kaip jis yra ir turi būti kuriamas. Čia moki- 
niai turėtų gauti sykiu ir praktinių nurodymų mokslo darbui 
dirbti. 

Antras filos. propedeutikos uždavinys yra lavinimo atbaigimas. 
Lavinimo vyksmas, kad ir pagilintas, niekados nebus tinkamai 
privestas ligi galo, jei jo įdiegtos žinios nebus suvestos aukštes- 
nėn vienybėn. O šitoji aukštesnioji vienybė yra ne kas kita, kaip 
pasaulėžiūrinės sistemos bent bendriausi bruožai. Lavinimo vyks- 
mas turi baigtis pasaulėžiūra. Tik tada jis yra tvirtas ir patvarus. 
Fr. X. Eggersdorferis todėl ir sako, kad „tai, kas galų gale sudaro 
bendrojo asmeninio lavinimo branduolį, yra pasaulėžiūrinis lavi- 
nimo gėrybių ir lavinimo darbo turinys“ (Jugendbildung, 
München‘, 1933, p. 33). Šiandien nė vienas pedagogas neabejoja, 
kad pasaulėžiūra yra lavinimo tikslas. Kur mokinys išeina iš mo- 
kyklos nesusidaręs bent bendriausių pasaulėžiūros bruožų ir jo- 
sios pagrindų, ten mokykla yra prasilenkusi su savo uždaviniu. 
Grynas materialinis žinių perteikimas yra tik atrama pasaulėžiū- 
riniams principams ir pasaulėžiūrinėms koncepcijoms. Lavinimas 
yra atbaigiamas pasaulėžiūra. 

Mūsų vidurinėje mokykloje lavinimas eina trimis ruožais: 

realiniu, humanistiniu ir religiniu. Pirmajam atstovauja gana gau- 
sus gamtos mokslų disciplinų būrys: geografija, matematika, 
gamtos mokslas. Antrajam atstovauja dar gausesnis kultūros 
mokslų (vadovaukimes, mokslus skirstydami, Rickerto metodu!): 
kalbos, istorija, visuomenės mokslas, muzika, paišyba. Trečia- 
jam atstovauja tikybos mokslas. Norint todėl, kad lavinimas bū- 
tų tinkamai atbaigtas pasaulėžiūrine prasme, yra būtina filos. 
propedeutikos programon įvesti tokias sritis, kurios turėtų tie- 
sioginio ryšio su minėtais ruožais: juos pratęstų, pagilintų ir at- 
baigtų. Religiniam ruožui atbaigti turėtų tarnauti tikybos pro- 
grama, nes ji vienintelė šiam ruožui teatstovauja. Todėl! apie šio 
ruožo atbaigimą nė nekalbėsime. Filos. propedeutikai, kaip to- 
kiai, lieka pasirūpinti dviejų ruožų atbaigimu: realinio ir huma- 
nistinio. Josios programa šiuo atžvilgiu turi ankštai prisišlieti iš 
vienos pusės prie gamtos mokslų, iš kitos - prie kultüros mokslų, 
kaip natūralus jų pervedimas į aukštesnę nagrinėjimo sferą ir 
kaip supažindinimas su gamtos bei su kultūros pagrindais, ne 
tik su jų apraiškomis, ką padaro specialios gamtos ir kultūros 
disciplinos. 

Štai tie principai, pagal kuriuos turėtų būti suręsta filos. pro- 
pedeutikos programa. Kaip tai atrodytų praktiškai? 

Lavinimui pagilinti, kaip minėjome, mokinys turi būti supa- 
žindinamas: 1. su žmogaus mąstymu apskritai; 2. su mąstymo tai- 
syklingumu; 3. su metodologijos principais ir 4. su praktinio moks- 
linio darbo principais. Pirmąjį reikalavimą praktiškai patenkina 
psichologija. Ji todėl ir turi stovėti pirmoje filosofijos propedeuti- 
kos programos vietoje. Taip dabartinėje programoje beveik ir yra. 
Kadangi šiandien yra jau aišku, kad žmogus negali būti nagrinė- 
jamas, kaip sudėtas iš dalių, bet turi būti tiriamas visumoje, todėl 
gilesnis mąstymo pažinimas negali būti nagrinėjamas izoliuotai 
nuo viso žmogaus. Štai kodėl į psichologijos programą turi įeiti 
ne tik mąstymo psichologija, bet psichologija visoje savo platumoje, 
kaip filosofinis žmogaus tyrinėjimas, nes mąstymas nevyksta be vi- 
sos žmogaus būtybės ir visų jojo pradų bei galių dalyvavimo. Svar- 
biausios nagrinėtinos sritys čia gali būti: 1. pažinimas; 2. norėji- 
mas; 3. veikimas arba kūrimas ir 4. vad. sielos problema, nes siela 

yra visų minėtų žmogaus funkcijų subjektas ir pagrindas!. Da- 
bartinėje psichologijos programoje beveik visas šias problemas ir 
randame, išskyrus tik kūrimo psichologiją, kuri turi didelės reikš- 
mės žmogui ir jo santykiui su gyvenimu pažinti. Sielos problema 
turėtų būti plačiau paliesta negu yra dabar. 

Su mąstymo taisyklingumu ir su metodologijos principais su- 
pažindina logika. Ši disciplina mūsų mokyklose yra jau įsigalėjusi 
ir tenka ją tik palaikyti. Dabartinė filos. propedeutikos programa 
logiką yra įėmusi. Tik metodologinė pusė šioje programoje yra 
gerokai nukentėjusi. Tuo tarpu ji yra labai svarbi. Ją reikėtų pra- 
plėsti. 

Kaip logikos metodologinės dalies pratęsimas į praktiką, galė- 
tų būti prijungta mokslinio darbo metodika. Atrodo, kad nepakanka 
žinoti tik bendriausius metodologijos reikalavimus, bet reikia mo- 
kėti juos realizuoti ir praktiškai. Tuo tarpu šito praktiškumo mū- 
sų abiturientams kaip tik ir trūksta. Universitetan jie dažniausiai 
ateina be jokio nusimanymo apie mokslinį darbą. Todėl paskuti- 
niais gimnazijos metais vertėtų įvesti mokslinio darbo metodiką ir jai 
skirti bent keliolika valandų į metų pabaigą. Josios principai tinka vi- 
siems mokslams ir visoms specialybėms, ir šios rūšies žinios pra- 
vers visose aukštosiose mokyklose. Tai padaryti yra labai nesun- 
ku, nes mokslinio darbo metodika lengvai gali būti sujungta su 
logika, kaip praktinis josios užbaigimas. 

Taigi psichologija ir logika su metodologija bei su mokslinio darbo 
metodikos pagrindais sudarytų filos. propedeutikos programą lavinimo 
pagilinimo atžvilgiu. 

Lavinimo atbaigimo atžvilgiu į filosofijos propedeutikos pro- 
gramą visų pirma reiktų įtraukti gamtos filosofiją. Gamtos filosofi- 
ja būtų natūralus pasaulėžiūrinis realinio lavinimo ruožo atbaigi- 
mas. Per geografijos, matematikos ir gamtos mokslų pamokas 
mokiniai pakankamai gauna specialių žinių apie pasaulį. Gamtos 


! Čia kalbama apie psichologijos problemas apskritai, neskiriant em- 
pyrinio ir racionalinio metodo. Bet būtų geriau empyrinę psichologiją 
atskirti nuo racionalinės. Tuomet filos. propedeutikai liktų rac. psicho- 
logija, ir minėtos problemos būtų nagrinėjamos racionaliniu metodu. 

filosofija atskleistų jiems gilesnius pasaulio pagrindus. Mūsų lai- 
kais gamtos filosofijos reikalingumas pasaulėžiūriniam lavinimo 
atbaigimui yra aiškus jau ir dėl to, kad dauguma geriausių pa- 
saulio gamtininkų patys savarankiškai filosofuoja apie pasaulį ir 
stengiasi surasti giliausius jojo buvimo dėsnius. Taigi palikti rea- 
linį ruožą be gilesnių nagrinėjimų būtų nedovanotina spraga bend- 
rajame lavinime. Gamtos filosofija šitą spragą kaip tik ir užpildy- 
tų. Dabartinė filos. propedeutikos programa gamtos filosofijos ne- 
siteikė nė paminėti. Tuo ji pasirodė nesuvokianti mūsų dienų fi- 
losofijos santykio su gamtos mokslais. Pasaulėžiūriniam lavini- 
mo pradui gamtos filosofija yra daug svarbesnė negu gnoseologi- 
ja arba estetika. Penkios problemos galėtų sudaryti gamtos filoso- 
fijos programą: 1. gamtos esmė; 2. gamtos dėsniai, kaip gamtinio 
gyvenimo vykdytojai; 3. negyvoji medžiaga, kaip gamtinio gyve- 
nimo materialinis pagrindas; 4. gyvybė ir josios rūšys, kaip gam- 
tinio gyvenimo lytys; 5. gamtos tikslas ir gamtos santykis su žmo- 
gaus kūryba. 

Humanistinio lavinimo ruožo atbaigimas ateitų natūraliai iš kul- 
tūros filosofijos. Humanistinio ruožo lavinimą vykdo kultūros moks- 
lai, kurių kultūros filosofija kaip tik atskleistų gilesnius pagrindus 
mokinio dvasioje. Kultūros filosofijoje mokinys suvoktų žmogaus 
gyvenimo prasmę ir pats nusiteiktų aktyviai šitame gyvenime da- 
lyvauti, nes čia jis pamatytų, kad gyvenimas yra vienas nuolatinis ir 
didžiulis kūrybinis vyksmas. Tiesa, kultūros filosofijos disciplina yra 
dar gana jauna. Vis dėlto ji tiek jau yra susiformavusi, kad pagrin- 
dinės josios problemos jau yra aiškios ir gali būti sprendžiamos. 
Kultūros filosofijos reikalingumą filos. propedeutikos programoje 
palaiko dar ir tai, kad mūsų dienų kultūros krizė ir įvairūs josios 
negalavimai, apie kuriuos tiek daug kalbama ir kurie pro mokinio 
ausis negali praeiti negirdomis, gali būti suprasti tik kultūros filo- 
sofijos šviesoje. Todėl kultūros filosofija, kaip ir gamtos filosofija, 
yra ne tik didaktikos, bet ir laiko reikalavimas. Kultūros filosofijos 
programą sudarytų taip pat penketas pagrindinių problemų: 
1. kultūra, kaip žmogiškoji kūryba; 2. žmogus, kaip kultūros kū- 
rėjas; 3. kultūros santykis su gamta; 4. kultūros formos: žinija, dora 
ir menas; 5. kultūros tikslai: civilizacija ir religija. 

Schemoje visa šita filos. propedeutikos programa taip atrody- 
tų: 
1. Psichologija: 
a) pažinimas, 
b) norėjimas, 
<) kūrimas, 
d) sielos problema. 
I. lavinimui pagilinti: 2. Logika: 
a) mąstymo taisyklingumas, 
b) metodologijos principai, 
c) mokslinio darbo metodikos pagrindai. 
. Gamtos filosofija: 
a) gamtos esmė, 
b) gamtos dėsniai, 
c) negyvoji medžiaga, 
d) gyvybė ir josios formos, 
e) gamtos tikslai. 
II. lavinimui atbaigti: 2. Kultūros filosofija: 
a) kultūra, kaip žmogiškoji kūryba, 
b) žmogus, kaip kultūros kūrėjas, 
c) kultūros santykiai su gamta, 
d) kultūros formos: žinija, dora, menas, 
e) kultūros tikslai: civilizacija, religija. 


> 


Taigi filos. propedeutikos programa susideda iš dviejų pagrin- 
dinių dalių, kurių kiekviena turi po dvi disciplinas. Jos turėtų bū- 
ti praktiškai taip einamos. Kadangi filos. propedeautikai yra ski- 
riamos 2 val. savaitėje per dvejetą metų, tai pirmaisiais metais VI 
klasėje turėtų būti einama: 1 val. savaitėje psichologijos ir 1 val. 
gamtos filosofijos. Antraisiais metais būtų einama: 1 val. savaitėje 
logikos ir 1 val. kultūros filosofijos. Šitoks padalinimas yra geras 
dėl to, kad gamtos filosofija yra lengvesnė už psichologiją, o kul- 
tūros filosofija — už logiką. Tuo būdu mokiniai vieną valandą ga- 
lėtų kiek laisviau atsikvėpti. Tuo tarpu dabartinėje programoje 
numatyta psichologiją ir logiką išeiti per vienerius metus (VI kla- 
sėje). Porcija per sunki ir per didelė. Šitos dvi disciplinos turi būti 
išeinamos iš pagrindų. Todėl jos turi būti išdėstytos dvejiems me- 
tams. Gamtos filosofijos ir kultūros filosofijos būtų išeinamos tik 

pagrindinės problemos, kurios savo įdomumu ir aktualumų 
nevargintų mokinių, ir jie todėl galėtų geriau pasisavinti sunko- 
kus psichologijos ir logikos pagrindus. 

tai pozityvus filos. propedeutikos programos kontraprojek- 
tas. Jis čia pateiktas tik bendrais bruožais, nes žurnalo skiltyse 
nėra reikalo leistis į smulkmenas. Jau ir iš šitų bendrų bruožų pro- 
jekto pobūdį galima lengvai suvokti. Bet mes esame pasirengę, jei 
būtų reikalo, šį projektą paversti smulkiai išdirbta ir detalizuota 
programa. 

P. S. Tarp kito ko, mažas klausimas: palikus dabartinę filos. 
propedeutikos programą, kas apsiims parašyti VII klasės vado- 
vėlį, kuriame būtų 2 sav. pamokų kursui išdėstyta gnoseologija, 
metafizika, etika, estetika ir pedagogika? 


MOKYKLŲ LAISVĖ IR VALSTYBĖ 


(Vieno veikalo proga) 


Ugdymas, objektyviai suprantamas, yra ne kas kita, kaip 
žmogaus prirengimas visoms gyvenimo sritims. Užtai ir tos ins- 
titucijos, kurios yra svarbiausios gyvenimo sričių atstovės, pa- 
prastai esti susirūpinusios ugdomuoju veikimu, nes joms ne 
vis tiek, kaip jaunoji karta bus prirengta. Bažnyčiai nėra vis tiek, 
ar žmogus bus ugdomas pagal religinius principus, ar prieš 
juos; Valstybei ne vis tiek, ar jaunoji karta bus rengiama visuo- 
meniniam solidarumui, ar jokios tvarkos nepripažįstančiai 
anarchijai; Šeimai ne vis tiek, ar josios pagimdytas kūdikis iš- 
vystys įgimtas galias ir taps reikšminga asmenybė, ar sunyks, 
ir liks pasmerktas visą amžių tik vegetuoti. Šitos trys instituci- 
jos, atstovaujančios svarbiausioms gyvenimo sritims, kišasi ir 
privalo kištis į ugdomąjį darbą, nes ir jos pačios yra paSauktieji 
ugdymo veiksniai. 

Mūsų dienomis yra ypač aktualus klausimas, liečiąs valstybės 
vaidmenį ugdyme. Tiesa, pati šitoji problema yra labai sena. Ryš- 
kių pavyzdžių randame jau Spartos ir Romos ugdomose sistemo- 
se. Bet mūsų laiku ji yra įgavusi ypatingo aktualumo. Persiformuo- 
jant valstybės supratimui, kartu kinta ir pažiūros į valstybės ir 
ugdymo santykius. Kad valstybė yra vienas iš ugdymo veiksnių, 
vadinasi, kad ji gali ir privalo aktyviai dalyvauti ugdyme, to, ro- 
dos, niekas (arba bent reta kas) neneigia. Bet visai kitas dalykas, 
kokiu pavidalu privalo apsireikšti šitas valstybės dalyvavimas ugdoma- 
jame darbe. Šitam punkte mūsų laikai kaip tik parodo daugiausia 
naujų bandymų. 

Šitą patį klausimą sprendžia ir Dr. Pr. Dielininkaitis savo vei- 
kale La liberté scolaire et l'état (Regimes soviétique, français, beige 
et hollandais. Vers une solution synthėtigue. Paris, 1933, Alcan, 
p- 306'). Problemos aštrumas ir josios išsprendimo reikalingumas 
verčia mus iškelti pagrindines minėto veikalo idėjas ir paraginti 
skaitytojus gyvai susidomėti pačiu veikalu, duodančiu labai daug 
medžiagos, patvirtinančios principų reikalavimus?. 

Taigi kokiomis formomis gali apsireikšti ir tikrumoj apsireiš- 
kia valstybės ir ugdymo santykiai? 

Dr. P. Dielininkaitis savo veikalo įvade formuluoja trejetą šių 
santykių formų: „monopolio sistema, sistema laisvės šalia valsty- 
bės ir sistema laisvės per valstybę“ (p. 8). Pastarąją formą auto- 
rius teisingai laiko „sintetiniu mokyklų organizacijos problemos 
išrišimu“ (ibd.). Mums belieka plačiau panagrinėti kiekvieną iš 
šių formų. 


1. Monopolio sistema 


Monopolinės mokyklų organizacijos klausimas buvo iškilęs jau 
pačioje senovėje. Valstybės, kaip vienintelio žmogaus tikslo su- 
pratimas, ir auklėjimą atidavė į josios rankas. Ir galbūt niekas taip 
griežtai šios sistemos neformulavo kaip Platonas. Mūsų laikų mo- 
kykliniai monopoliai yra ne kas kita, kaip atgaivinimas graikiškų 
pažiūrų į valstybę, kaip į žemės gyvenimo tikslą. 

„Monopolis auklėjimo srityje apskritai yra tokia mokymo sis- 
tema, kur teisė auklėti yra atiduota tiktai valstybei arba privilegi- 
juotai korporacijai“ (p. 13). Kiek mokyklinė laisvė laiduoja taiką 


1 Šitas pats veikalas, įvardytas L'éducation et l'état, buvo pristatytas 
Sorbonai, už kurį p. Pr. Dielininkaitis ir yra gavęs daktaro laipsnį. 

? Šia proga tenka pažymėti, kad dr. Pr. Dielininkaičio veikalas antai 
prancūzų ir belgų spaudoje sutiktas nepaprastai palankiai, ir tokiuose 
rimtuose prancūzų žurnaluose, kaip Vie intellectuelle (žiūr. 1933-IX-25 
numerį, p. 641, kaip Études (1933-IX-20 Yves de la Briere'o straipsnyje), 
karštai rekomenduojamas skaityti kaipo vienas iš pirmaeilių šiais klau- 
simais veikalų. 

tarp individo ir bendruomenės ar tarp paskirų bendruomenių, 
tiek „monopolis, priešingai, dažniausiai yra iš esmės prievartus 
ir diktatoriškas (ibd.). Suprantama, kad tokioj būklėj tikros taikos 
negali būti. Čia gali įvykti tik priverstinė ramybė. 

Dr. Dielininkaitis, pasekdamas Alfredu Croiset'u, mokyklinį 
monopolį skirsto į dvi rūšis. „Pirmoji grupė apima tas monopolio 
formas, kurios neturi savyje jokios filosofinės doktrinos“ (p. 14). 
Šios rūšies monopoliui priklauso Spartos auklėjimo sistema, kur 
„Valstybė nesistengė jauną spartietį padaryti tikinčiuoju ar filoso- 
fu, bet tiktai geru piliečiu ir drąsiu bei atspariu kareiviu“ (ibd.). 
Šiai rūšiai galima priskirti ir Aristotelio pažiūras, kurio „gero pi- 
liečio koncepcija, kaip ir spartiškoji, neturi savyj jokio filosofinio 
auklėjimo“ (ibd.). Čia pagal minėtąjį Croiset'o telpa taip pat ir 
liberalinio monopolio rūšis, kaip jį formulavo Condorcet’as. Pa- 
sak jo, mokymas privalo būti nemokamas ir priverstinis visuose 
laipsniuose. Jis neigia, kad valstybė turi teisę įsakyti dėstyti išim- 
ties keliu kurią vieną doktriną“ (p. 15). „Viešasis mokymas Con- 
dorcet'o sistemoje yra autonomiška ir valdžios nepriklausanti or- 
ganizacija“ (ibd.). Dėl to daros truputį neaišku, del ko ji yra pri- 
skiriama monopolio formai. 

„Antroji grupė, pagal Croiset'o klasifikaciją, apima tuos mono- 
polius, kurie moko vienos kurios aprėžtos doktrinos. Bet šioje gru- 
pėje jis išskiria dar dvi monopolių rūšis: tie, kurie moko bendrai 
priimtos doktrinos, bent iš principo, ir tie, kurie stengiasi įdiegti 
specialinę doktriną“ (ibd.) Pirmosios rūšies pavyzdžiu gali būti Baž- 
nyčios monopolis viduriniais amžiais, nes katalikybė, bent princi- 
pialiai, tuo metu buvo visų pripažinta doktrina. Antrajai rūšiai pri- 
klauso Platono pažiūros. Jojo mokslas buvo naujas ir todėl jo perša- 
mas monopolis turėjo mokyti specialios doktrinos. 

Šios dvi didžiosios monopolių grupės galima būtų pavadinti 
praktiniu ir ideologiniu monopoliu. Pirmasis, kaip Spartoje, rengia 
jaunąją kartą grynai praktikos reikalams, neauklėdamas josios jo- 
kiai ideologijai. Tuo tarpu antrasis jau iš anksto yra pasiryžęs iš- 
ugdyti žmonėse tokias, o ne kitokias pažiūras. Pirmuoju atveju 
valstybė neatstovauja jokiai ideologijai, antruoju - valstybė skel- 
biasi vienos kurios pasaulėžiūros atstove ir skelbėja. Nesunku 

suprasti, kad vienoks ar kitoks nusistatymas plaukia iš pagrindi- 
nės valstybės koncepcijos ir iš nustatymo valstybės santykių su 
pasaulėžiūra. 

Atgimstantis mūsų dienomis mokyklinis monopolis kaip tik 
ir yra šitasai ideologinis monopolis. „Doktrinalinis monopolis, kaip 
mokyklų problemos sprendimas, nėra praradęs savo aktualumo 
nė dabartyj. Po Didžiojo karo dvi skirtingos partijos pasisekusios 
revoliucijos keliu laimėjo valdžią dviejose didelėse šalyse - Rusi- 
joj ir Italijoj. Jos naudoja ten mokyklą, kaip priemonę perkeisti 
visuomenei pagal determinuotas doktrinas“ (p. 17). Vadinasi, tiek 
fašistinis, tiek bolševistinis mokyklų monopolis yra ideologinis, 
turįs tikslą perauklėti visuomenę naujai santvarkai. Dėl to dauge- 
lio apsirinkama, laikant šiuos du sąjūdžiu turinčiu tiktai politinio 
ar ekonominio pobūdžio. „Fašistinė mokyklų reforma... galėtų būti 
tam tikru atžvilgiu svarstoma kaip reforma, savo esmėje esanti 
ne politinė, bet filosofinė“ (ibd.). Mussolinio posakis, kad „viskas 
valstybei, niekas prieš valstybę, niekas šalia valstybės“ lieka tei- 
singas ir ugdymo srityje. Tiesa, šiandien fašizmas mokymo srity- 
je duoda daug laisvės, bet „ministerijų dekretai ir cirkuliarai kiek- 
vieną dieną vis labiau pabrėžia judėjimą, siekiantį uniformišku- 
mo praktiniam monopolyj“ (p. 18). 

Dar ryškesnis mokyklinis monopolis yra Sovietų Rusijoj. Jam 
Dr. Dielininkaitis skiria net ištisą savo knygos dalį (p. 19-44). Įsi- 
Ziürekime arčiau į bolševistinio monopolio principus, 

„Pradedamasis sovietų mokyklinės sistemos taškas yra gry- 
nai teorinis. Šios sistemos kūrėjai iš pat pradžios kiek galėdami 
stengėsi sulaužyti senuosius sluoksnius ir nutraukti ryšius su pra- 
eitimi. Ši sistema yra organiškai suaugusi su bendrąja sovietų vals- 
tybės dokrina“ (p. 19). Sovietiškoji valstybė priklauso tokiai vals- 
tybių rūšiai, „kur valstybė yra valdoma pačio subjekto ir kur ji 
laikoma jojo daiktu“ (ibd.). Sovietų Rusijoj tokiu subjektu yra dar- 
bininkų klasė, vykdanti savo galią per komunistų partiją. „Ji, - 
kaip pasakyta sovietų konstitucijoj, - ryžtasi garantuoti proleta- 
riato diktatūrą tikslu išnaikinti buržuaziją, užgniaužti žmogaus 
išnaudojimą ir realizuoti komunizmą tokiu pavidalu, kur nebus 
nei pasidalinimo klausimo, nei valstybės valdžios“. 

Tokiu valstybės ir josios tikslo supratimu yra pagrįsta ir mo- 
kyklinė sovietų sistema. „Josios tikslas atitinka komunistinės vals- 
tybės tikslą“ (p. 22). Naujųjų kartų auklėjimu turi būti palaiko- 
mas dabartinis režimas ir rengiamos sąlygos įvykdyti numaty- 
tiems komunistų planams. „Mokykla privalo būti ne tik skleidė- 
jas komunistinių principų apskritai, bet ir ideologinės įtakos ke- 
lias, organizuotoja ir auklėtoja proletariato... tikslu išauklėti nau- 
jaja kartą būti tinkama stipriai pagrįsti komunizmą“ (Komunistų 
partijos programa). Dėl to Dr. Dielininkaitis daro labai teisingą 
išvadą, kad „yra visiškai aišku, jog tokia sistema jau savo prigim- 
timi nėra suderinama su bet kokia politinio, filosofinio ar religi- 
nio neutralumo rūšimi“ (p. 23-24). Patys sovietų vadai, kaip Le- 
ninas, Šulginas ir kiti, aiškiai neigia mokyklinio neutralumo prin- 
cipą (plg. p. 24). Vadinasi, mokyklinis sovietų monopolis yra ryš- 
kiausias ideologinio monopolio įkūnijimas. 

Toliau Dr. Dielininkaitis aprašo sovietų monopolio išsivysty- 
mą. Pradžioj sovietai neturėję savo pedagogu-ideologu. Jie pri- 
ėmę ir įvykdę darbo arba aktyvinės mokyklos principus, kaip juos 
formulavo Dewey, Lay, Kerschensteineris ir kt. Bet pamažu mo- 
kykla buvo performuota pagal sovietų ideologijos reikalavimus. 
Ir šiandien auklėjimas Sovietų Rusijoj yra normuojamas pagal 
šiuos dėsnius. „Mokymas yra išimtinė funkcija valstybės, kurios 
valdžia priklauso komunistų partijai, palenkiančiai be jokių kom- 
promisų savo doktrinai visas auklėjimo įstaigas. Privatinės mo- 
kyklos neturi teisės egzistuoti. Tokie auklėjimo veiksniai, kaip tė- 
vai ir mokomasis personalas, nevaidina to pačio vaidmens, kaip 
demokratinių valstybių mokyklinėse sistemose. Jei tėvai ir yra 
kviečiami bendradarbiauti mokyklos veikime, tai tiktai tuo bū- 
du, kad jųjų bendradarbiavimas sutiktų su tikslais, leistais komu- 
nistų partijos... Tėvų susirinkimai negali turėti jokios įtakos ideo- 
loginei (doctrinal) mokyklos dvasiai. Jie patys privalo nusilenkti 
propagandai idėjų, skelbiamų mokykloje... Mokomasis persona- 
las savo ruožtu yra laisvas tik tada, kai jo sąjūdžiai derinasi su 
bendrąja komunistų partijos linija... Štai kokie yra pagrindiniai 
komunistinio auklėjimo principai, bendrai bolševikų partijos sie- 
kimai ir rūpesčiai išsaugoti revoliucinį savo tikslą“ (p. 43-44). 

2. Laisvė šalia valstybės 


Antroji valstybės ir ugdymo santykių forma yra auklėjimo lais- 
vė šalia valstybės. Šitą formą ir tąją, kurią Dr. Dielininkaitis vadina 
„Sistema laisvės per valstybę“, galima vadinti vienu vardu: ugdy- 
mo laisvės sistema, kaip priešingybė monopolio sistemai. „Mokyk- 
line sistema, — sako autorius, — įvykdyta bet kurioje valstybėje, 
kuri leidžia steigti ir tarpti laisvojo mokymo ir auklėjimo įstai- 
goms, pagal daugiau ar mažiau įstatymų nustatytas sąlygas, yra 
įprasta vadinti laisvojo mokymo sistema“ (p. 45). Bet šitoji laisvė 
gali būti dvejopa: negatyvinė ir pozityvinė. Pirmuoju atveju valsty- 
bė netrukdo ir nedraudžia laisvojo mokymo. Bet jam nė nepade- 
da: jo rėmimo atžvilgiu valstybė laikosi pasyviai. Antruoju atveju 
valstybė ne tik nedraudžia laisvojo mokymo, bet jį dar pozityviai 
paremia. Čia valstybės nusistatymas yra aktyvus. Užtai ir gauna- 
me du laisvojo mokymo tipus: laisvė šalia valstybės, nes laisvasis 
mokymas čia tarsi atsiduria už valstybės reikalų srities, kadangi 
ji juo nesirūpina; ir laisvė per valstybę, nes čia laisvasis mokymas 
yra valstybės globojamas ir per valstybę įgauna savo buvimą bei 
išlikimą. 

Laisvė šalia valstybės yra vienas iš būdų spręsti klausimui, 
kaip valstybė privalo elgtis su savo piliečiais, kurie neturi ir ne- 
nori turėti vienodų pažiūrų į pasaulį ir į gyvenimą. „Galima tvir- 
tinti, - teisingai sako Dr. Dielininkaitis, - kad šiandien nė viena 
kultūringa tauta savo sudėtimi nėra homogeniška (p. 46) ideolo- 
gijos atžvilgiu“ (p. 46-47). Šiandien tautos yra suskaldytos savo 
pasaulėžiūroje, o laisvos minties ir laisvo žodžio principai tąjį su- 
siskaldymą dar labiau didina. Ir būtų gryna utopija suuniformuoti 
žmonių galvojimą ir suvienodinti jųjų pažiūras. 

Tai faktas, kurio negali paneigti nė valstybė, jei ji nori garan- 
tuoti savo piliečiams laimėtą istorinėj eigoj sąžinės ir įsitikinimų 
laisvę. „Iš tikrųjų, demokratinė valstybė, nebūdama ideologijos 
arba oficialinės tiesos teikėja, nesistengia piliečiams sąžinės srityj 
įsakyti kurias nors pažiūras arba kurį nors vieną idealą (p. 47); ji 
užima tolerancijos ir neutralumo poziciją“ (po 47-48). Bet kaip 
bus su mokymu ir auklėjimu? Pedagoginis darbas negali būti be 

pasaulėžiūros jau tik dėl to, kad jis yra žmogaus rengimas gyveni- 
mui. Kaip čia turi pasielgti valstybė? Josios elgesys šiuo atveju 
gali būti dvejopas: arba ji visai nesteigia mokymo bei auklėjimo 
įstaigų, jas atiduodama pasaulėžiūrinėms bendruomenėms, arba 
leidžia šios rūšies bendruomenėms steigti mokyklas, kartu laiky- 
dama ir savąsias, kuriose „ji mokydina... dorovinės doktrinos, dau- 
giau ar mažiau bendrai pripažįstamos“ (p. 50). Vadinasi, pasau- 
lėžiūrinį principą valstybinėse mokyklose šiuo atveju apspren- 
džia daugumos nusistatymai ir pažiūros. 

„Bet kad išsaugotų sąžinės laisvę ir patenkintų tuos piliečius, 
kuriems nepatinka viešojo mokyklinio mokymo neutralumas, 
valstybė leidžia ir toleruoja laisvąjį mokymą, tvarkomą įstaty- 
mo numatytų sąlygų ir josios kontroliuojamą. Šių laisvųjų įstai- 
gų atžvilgiu, skirtingų savo religiniu ar ideologiniu pobūdžiu, 
valstybė laikosi lygiai neutraliai. Vis dėlto laisvės šalia valsty- 
bės pagrinde yra padėta pasyvaus neutralumo sąvoka. Valstybė 
šiuo atveju pasitenkina pripažinusi ir legalizavusi įkūrimą įvai- 
rių laisvojo mokymo įstaigų, bet ji nesirūpina jų buvimu, ji ne- 
teikia jokios pozityvios pagalbos jųjų išlikimui. Visa šių įstaigų 
išlaikymo našta yra uždedama jų steigėjams ir tėvams tų moki- 
nių, kurie jas lanko“ (p. 50). 

Suprantama, kad tokiu atveju neutralinėmis mokyklomis ne- 
pasitenkiną piliečiai privalo turėti dvigubų išlaidų švietimo reika- 
lams, nes jie moka lygią dalį su kitais viešosioms mokykloms, ku- 
riomis nesinaudoja, ir kartu išlaiko laisvąsias arba privatines mo- 
kyklas, atitinkančias jų pasaulėžiūrą. Aišku, kad šiuo atžvilgiu 
piliečiai atsiduria nevienodoj būklėj, ir praktiškai čia paneigia- 
mas lygybės principas. Guy Grand'as bando atsakyti į šitą prie- 
kaištą, kad „tai yra lygiai tas pat, ką ir įpareigoti žmogų mokėti 
teatrui, kur jis gal nė kojos nekelia, arba muziejui, nors jis visai 
nemėgsta dailiojo meno... Viešosioms mokykloms mokama dėl 
to, kad tai yra viešoji tarnyba“... (p. 51). Tai yra tik iš dalies tiesa. 
Žinoma, visi piliečiai moka teatrui, nors ne visi jį lanko. Bet iš 
kitos pusės, argi privatinės mokyklos nėra skiriamos viešajai tar- 
nybai? Jų palyginimas su teatru ar muziejum yra netikslus jau 
vien dėl to, kad šiomis įstaigomis kiekvienas gali pasinaudoti, tuo 

tarpu neutraliomis mokyklomis daugelis negali, nes tai būtų nusi- 
žengimas savo įsitikinimams. Jeigu aš nelankau teatro ar muzie- 
jaus, tai dėl savo nenoro. Bet aš jį galiu lankyti ir už šitą galimybę 
sumoku tam tikrą sumą valstybės biudžetui. Tuo tarpu pasinau- 
doti neutralinėmis mokyklomis aš negaliu, nes jųjų pasaulėžiūra 
prieštarauja manajai, kurioje aš turiu pareigos išauklėti ir savo vai- 
kus. Ir vis dėlto už šitą negalimybę aš privalau sumokėti. Ar tai yra 
teisinga? Vadinasi, G. Grand'o palyginimas nevirto argumentu ir 
nepateisino daromos tam tikrai piliečių daliai skriaudos. 

Ryškiausiu šitos formos tipu Dr. Dielininkaitis laiko prancū- 
ziškąją mokyklų sistemą. „Prancūziškoji mokyklų sistema yra ti- 
piškas „pavyzdys valstybinės ir centralizuotos sistemos“ (p. 77). 
„Mokyme valstybė turi pirmaeilės reikšmės. Šitas valstybės vieš- 
patavimas auklėjimo sistemoje iš viršaus yra aprėžtas buvimu lais- 
vojo mokymo, kuris yra įvykdytas tiktai privatinės iniciatyvos ir 
esąs šalia valstybės rūpesčių“... (p. 80). Vis dėlto ir Prancūzijoj 
galima pastebėti „tam tikrų tendencijų, mažinančių viešpataujantį 
valstybės vaidmenį išvidinėje mokyklų sistemos organizacijoj”. 
(p. 80) „Tarp svarbiausių veiksnių, kurie mažina etatizmą, gali- 
ma pažymėti laisvojo mokymo buvimą, ilgas ir tvirtas pedagogi- 
nes prancūzų tradicijas, ekonominės industrializacijos augimą, ku- 
ris privertė steigti technikos mokyklas, išsivysčiusias šalia uni- 
versitetų“ (p. 81). 

Prancūzų sistemai Dr. Dielininkaitis savo veikale skiria nema- 
ža vietos (p. 52-84). Čia jis išdėsto valstybės ir mokyklos santykių 
istoriją Prancūzijoj nuo revoliucijos laikų ligi paskutinių tenden- 
cijų, linkusių sukurti Prancūzijoj vadinamąją L’Ecole Unique. Vie- 
tos stoka ir šio straipsnio pobūdis neleidžia mums išdėstyti šito 
konkretaus pavyzdžio visoj pilnumoj. Pasitenkiname iškėlę tik jo 
esminį bruožą. 


3. Laisvė per valstybę 


Sistema laisvės šalia valstybės, žinoma, yra tobulesnė už mo- 
nopolio sistemą. Vis dėlto ir ji turi dar daug sunkenybių. Visų 

pirma jau yra netikęs tas dalykas, valstybė, resp. valdžia, spren- 
džia, kokia ideologija turi būti padėta į viešojo mokymo ir auklė- 
jimo pagrindus. Keičiantis valdžioms, kas ypač dažnai atsitinka 
demokratinėj santvarkoj, keičiasi ir viešųjų ugdymo įstaigų ideo- 
logija. O tai nėra sveika nei pačiai valstybei, nei ypač patiems auk- 
letiniams. Mokinių tėvai tokiu atveju yra verčiami atsiimti savo 
vaikus iš viešųjų įstaigų ir rūpintis privatinių steigimu. Tuo būdu 
„kai kurios piliečių grupės jaučia, kad jų įsitikinimai, jų pažiūros 
ar moraliniai jausmai esti įžeidžiami ir jų interesai paneigiami. 
Tokiu atveju gema dėl mokyklos aštrios kovos, apie kurias kalba 
daugelio dabartinių valstybių politinė ir religinė istorija“ (p. 87). 
Skriaudžiamos grupės ne kartą virsta tiesiog valstybę ardančiais 
veiksniais. 

Dėl to valstybė privalo ieškoti tokios formos savo įtakai ugdo- 
majam darbui, kad nė viena piliečių grupė nesijaustų esanti po- 
dukra ar augintinė. „Taip suprasta demokratinė valstybė, — rašo 
Dr. Dielininkaitis, — ne tik leidžia ir toleruoja buvimą individų ir 
kolektyvų, išsiskaldžiusių dėl religijos, filosofijos ar tautybės, bet, 
kaijų tikslai sutinka su bendrais valstybės interesais, valstybė ima 
jas į savo rūpesčių eilę ir teikia jų veikimui tiesioginės ir pozity- 
vios pagalbos“ (p. 88). Sistemoje laisvės šalia valstybės šitos bend- 
ruomenės yra taip pat laisvos. Bet toji laisvė yra tik grynai nega- 
tyvi. Tuo tarpu čia „šitų įstaigų laisvė ir lygybė valstybės atžvil- 
giu įgyja naujo interpretavimo“ (p. 89). „Pasyvus valstybės neutra- 
lumas pasikeičia aktyviu neutralumu"“ (ibid.)... „Ideologinė laisvė yra 
ne tik leidžiama šalia valstybės veikimo, bet platesniu ar siaures- 
niu mastu ji yra realizuojama pačios valstybės arba su josios pa- 
galba“ (ibid.). Dėl to šioji sistema visai teisingai Dr. Dielininkai- 
čio ir yra vadinama laisve per valstybe. 

Kaip šioji sistema apsireiškia tikrumoj? Visų pirma skirtingoms 
laisvoms mokyklinėms įstaigoms patikrindama panašias išvirši- 
nes jų veikimo sąlygas, valstybė joms stato tiktai formalinį tikslą ir 
iš jų reikalauja kvalitatyvinės lygybės, bet ne mokymo ir ugdymo 
principų tapatybės. Tuo būdu visos konfesijos ir visos įstatymų 
leidžiamos doktrinos, kurių tikslai sutinka su bendruoju valsty- 
bės tikslu, gali lygiai ir praktiškai rasti vietos tautinio auklėjimo 

sistemoje“ (p. 89). Vadinasi, valstybė, kaip buvo minėta, atsisako 
būti reiškėja kurios nors ideologijos, tegul ji būtų ir daugumos 
piliečių ideologija. Užtai šiuo atžvilgiu bet kuri konfesija ar dok- 
trina valstybės akyse yra lygios vertės ir todėl užsitarnauja ly- 
gaus traktavimo. Valstybė čia neuniformuoja ir nemechanizuoja 
paskirų piliečių grupių. Ji pripažįsta diferenciaciją. Bet iš kitos pu- 
sės, vienodu visų grupių traktavimu ji suveda jas vienybėn. Štai 
dėl ko Dr. Dielininkaitis ir laiko šitokią formą sintetiniu valstybės 
ir ugdymo santykių problemos išsprendimu. 

„Sistema mokyklinės laisvės per valstybę yra pasekmė susidū- 
rimo trijų veiksnių: visų pirma, veiksniai ideologinės tvarkos, kaip 
konfesijos ir įvairios pasaulėžiūros, toliau tie dalykai, kurie liečia 
šeimų arba draugijų teises, ir galop tai veiksniai, kurie priklauso 
valstybei“ (p. 91). Kitaip sakant, sistema laisvės per valstybę yra 
suderinimas visų trijų pašauktųjų ugdymo veiksnių: šeimos, valsty- 
bės ir Bažnyčios, nes dr. Dielininkaičio minimi ideologiniai veiksniai 
(facteurs de l'ordre doctrinal) kaip tik ir randa ryškiausios išraiškos 
Bažnyčios teisėse ugdyti. Yra visai aišku, kad ugdymas be pasaulė- 
žiūros yra negalimas. Iš kitos pusės, taip pat yra aišku, kad valsty- 
bė, kaip valstybė, negali būti reiškėja nė vienos pasaulėžiūros, jei ne- 
norime grįžti į tuos laikus, kada vyravo obalsis „kieno valdžia, to ir 
religija“. Tuo būdu lieka viena racionali ir teisinga išeitis, kad vals- 
tybės lygiai traktuotų visas pasauleZiürines grupes ir visoms joms 
pozityviai padėtų ugdymo darbe. Dėl to ir sistema laisvės per valsty- 
bę darosi ne tik sintetiniu, bet ir teisingiausiu išsprendimu šitos taip ašt- 
rios ir kartu aktualios problemos. 

Dr. Dielininkaitis, pasekdamas prof. St. Šalkauskiu, šią siste- 
mą remia trimis principais: 

1.Tėvųlaisvėsteigti ir pasirinkti mokyklas. 
Šitoji laisvė kyla iš ugdomosios tėvų pareigos ir yra surišta su 
žmogaus prigimties laisvėmis. Valstybė gali versti mokyti, gali nu- 
statyti programą, gali kontroliuoti mokymą, bet ji negali įsakyti 
tėvams siųsti vaikus į šitas arba anas mokyklas. 

2. Mokyklinis teisingumas. Šitas principas plaukia 
iš pirmojo, nes jei ne visos mokyklos yra traktuojamos lygiai, tėvų 
laisvė parinkti savo vaikams mokyklas virsta fikcija. Jei valstybė 

privatinių mokyklų neremia, jei, dar daugiau, net nepripažįsta 
joms lygių teisių, suprantama, kad tėvai yra moraliai priversti siųsti 
savo vaikus į viešąsias mokyklas. 

3. Mokyklinė taika. Mokyklų organizacija turi būti 
tokia, kad ji žadintų piliečiuose solidarumą ir sugyvenimą. Tuo 
tarpu nelygus traktavimas kaip tik kiršina vieną grupę prieš ki- 
tą. Atstumtieji negali sugyventi su favorizuojamais. Dėl to šiuo 
atveju pati valstybės švietimo politika ardo tautinę ir valstybinę 
vienybę. 

Šitų principų formulavimu baigiasi pirmoji Dr. Dielininkai- 
čio veikalo dalis. Antrojoj dalyj, pavadintoj „Tipiškos sintetinio 
mokyklų problemos išsprendimo apraiškos“ yra išdėstyta bel- 
gų ir olandų mokyklų organizacijos sistemos, kaip šito sinteti- 
nio išsprendimo pavyzdžiai. Čia yra duota graži šių šalių mo- 
kymo istorija. Belgų, o ypač olandų mokyklinė santvarka ir ke- 
lias į josios sukūrimą yra labai įdomūs ir pamokantieji dalykai. 
Bet apie tai reiktų rašyti ištisą straipsnį. Juos čia tenka mums 
praleisti. 

Vis dėlto reikia paminėti bendrą politikos linkimą mokyklų 
organizacijos problemą spręsti sintetiniu būdu. Šiam dalykui 
Dr. Dielininkaitis skiria vieną antrosios savo veikalo dalies sky- 
relį (p. 243-253). Pasirodo, kad pasaulėžiūriniai skirtumai vis 
labiau įgyja tarptautinės teisės apsaugos, ir tuo būdu mokymas 
tampa ne vienos kurios valstybės grynai vidaus reikalas, bet vi- 
sos žmonijos ir visų tautų rūpestis. Užtai įvairiose tarptautinėse 
sutartyse ir net pačiame Tautų Sąjungos pakte kreipiama nema- 
ža dėmesio į mokymo bei auklėjimo dalykus. Iš tikro po Didžio- 
jo Karo pasirodė stipri tendencija pagerbti individualius įsitiki- 
nimus, kas ir ugdymo reikalams davė nemaža naudos. Bet pas- 
kutinės tendencijos hitlerizmo ir fašizmo - apskritai perdėto na- 
cionalizmo ir valstybiškumo - pavidale vėl pamažu siaurina ši- 
tas laisves. Valstybė įtraukia į save privatinę iniciatyvą ir ją pa- 
mažu gniuždo. Auklėjimas vėl valstybinamas. Ar ilgai taip bus 
ir kur šitos tendencijos pakryps, dabar dar sunku pasakyti. Kei- 
čiantis pažiūroms į valstybės uždavinius, gali pasikeisti ir vals- 
tybės santykiai su auklėjimu. 

4. Sintetinio išsprendimo argumentai 


Trečioje savo veikalo dalyje (p. 257-288) Dr. Dielininkaitis nag- 
rinėja argumentus, kurie paremia sintetinį mokyklų organizaci- 
jos išsprendimą. 

Pirmasis dalykas, kuris kalba už laisvę per valstybę, pasak Dr. 
Dielininkaičio, yra šeimų ir pasaulėžiūrinių bendruomenių troškimas. 
Istorija aiškiai rodo, kad mokyklinės kovos prasidėjo tada, kai vals- 
tybė ėmė steigti neutralines savo mokyklas arba kai ji vertė įvai- 
rių nusistatymų žmones lankyti tam tikros ideologijos mokyklas. 
Šitoks susikirtimas kaip tik ir įvyko visų pirma su šeimomis, o 
per jas su pasaulėžiūrinėmis bendruomenėmis ir galop su Bažny- 
čia. lr visai suprantama. Nė viena šeima lengvai nesutiks, kad 
josios vaikai būtų auklėjami kitokioj pasaulėžiūroj, negu yra ji pa- 
ti. Auklėjimas ir pasaulėžiūra - vėl pabrėžiame, yra dalykai, surišti 
savo esme. Šeimos ir pasaulėžiūrinės skirtingos bendruomenės yra 
pirmesnės negu valstybė. Todėl įsikišimas į šeimos teises buvo 
skaudus konfliktas, kuris traukiasi ir dabar. Be to, „valstybės įsi- 
kišimas į šią sritį, steigiant savo mokymo įstaigas ir tvarkant mo- 
kymą jau esantį su skriauda privatinei iniciatyvai, buvo pašauk- 
tas daugiau politinių negu pedagoginių motyvų“ (p. 258). Tai taip 
pat negalėjo nesukelti šeimų prieš tokį valstybės nusistatymą. 

Suprantama tad, dėl ko šeimos ir apskritai pasaulėžiūrinės 
bendruomenės trokšta sintetinio mokyklų problemos išsprendi- 
mo. Juk jis yra ne kas kita, kaip nauja forma atstatymas senųjų 
šeimos teisių. Tai pripažinimas būtino sąryšio tarp ugdymo ir pa- 
saulėžiūros. Tai nuraminimas tų kovų, kurios būtinai bus tol, kol 
valstybė brausis į neliečiamą šeimos sritį. Šitos kovos daro nema- 
žaskriaudos tiek pačioms šeimoms, tiek valstybei, tiek galop nau- 
jajai kartai, kuria savo viltis remia ir šeima, ir valstybė. Sintetinis 
išsprendimas pašalina šitas nenormalybes ir todėl jis yra visų pir- 
ma laukiamas. „Štai dėl ko mums rodos, kad šitie troškimai yra 
pirmoji priežastis, reikalaujanti sintetinio mokyklų organizacijos 
problemos išsprendimo“ (p. 264). 

Antrasis, dar svarbesnis argumentas už sintetinį šios proble- 
mos išsprendimą yra privatinės iniciatyvos ir valstybės bendradar- 

biavimo būtinumas auklėjimo darbe. Pasirodo, kad nei viena privati- 
nė iniciatyva, nei viena valstybė nėra tinkama tobulam ugdymo 
darbui. „Iš tikro, Belgijos, Anglijos ir Jungtinių Amerikos Valsty- 
bių patyrimas rodo, kad auklėjimo organizacija, palikta tiktai vie- 
nai privatinei iniciatyvai, be valstybės įsikišimo (p. 269), dėl vie- 
šojo gyvenimo intensyvumo ir dėl susipynimo socialinių sąlygų, 
kuriose tenka tautoms jau ištisas šimtmetis gyventi, turi didelių 
spragų ir įvairių kategorijų mokyklų pusiausvyroj, ir mokyklų iš- 
sklaidyme tam tikroj teritorijoj arba tam tikrose socialinėse klasė- 
se, ir galop grynai pedagoginių atžvilgiu. Joms trūksta visumos 
aprėpimo ir vadovaujančio elemento bendrojo mokymo žygiuo- 
se... Grynai privatinės iniciatyvos be valstybės pagalbos jau ne- 
pakanka nei intelektualiniu, nei ypač finansiniu atžvilgiu, ne tik- 
tai visiems tautinio gyvenimo reikalavimams, bet taip pat ir tam, 
kad būtų galima lenktyniuoti su panašiomis viešosiomis įstaigo- 
mis“ (p. 269-270). 

Iš kitos pusės, nepakanka nė vienos valstybės. „Savo unifor- 
mizmu ir privatiniu neutralumu šitoji sistema, negalėdama ap- 
imti tam tikrų konfesinių ar ideologinių piliečių grupių, žadina 
tėvų nepasitenkinimą ir pastangas patenkinti savo norus šalia vie- 
šojo mokymo, kuriant laisvąsias mokymo įstaigas. Dar daugiau, 
valstybinės sistemos yra ankštai surištos su valstybe arba, tikriau, 
su vykdomąja josios valdžia, už kurios dažnai slepiasi viena ar 
keletas politinių partijų. Dėl to šios sistemos mokyklos lengviau 
(p. 270) yra paliečiamos politinių kovų, kurios suerzina daugiau 
ar mažiau svarbias visuomenės grupes ir nuosekliai sukelia mo- 
kyklines kovas. Pedagoginiu atžvilgiu tokios sistemos, priklau- 
sydamos centralinės administracijos biurams bei jų valdininkams, 
įgauna biurokratinės dvasios bruožų, gaminančių pedagoginį su- 
stingimą. Atnaujinimas metodų, iniciatyvos žadinimas ir naujų 
įstaigų kūrimas čia sutinka daug sunkenybių... Stokodama priva- 
tinės iniciatyvos, valstybinė sistema tai apsnūsta, tai per staiga 
keičia metodus ir programas“ (p. 270-71). 

Vadinasi, pati privatinė iniciatyva reikalauja valstybės para- 
mos, ir ugdomasis valstybės darbas trokšta būti papildomas pri- 
vatiniu laisvu veikimu. Valstybė turi duoti privatinei iniciatyvai 

bendrą kryptį ir bendrą tikslą, privatinė iniciatyva turi papildyti 
valstybės nejudrumą. Privatinė iniciatyva be valstybės yra per 
daug pakrikusi ir išsklaidyta. Valstybė be privatinės iniciatyvos 
yra per daug suveržta ir centralizuota. Tik šitų dviejų jėgų pu- 
siausvyra laiduoja tinkamą auklėjimą. „Laisvoji visuomenės ini- 
ciatyva ir valstybės įsikišimas į tautos auklėjimo visumą papildo 
vienas kitą ir moraliniu, ir finansiniu, ir pedagoginiu atžvilgiu“ 
(p. 272). Tokį papildymą kaip tik ir duoda sintetinis mokyklų pro- 
blemos išsprendimas. 

Kokios yra šitokio išsprendimo pasekmės? Jų Dr. Dielininkai- 
tis pamini dvejetą: 1) geresnis panaudojimas privatinės ir viešosios 
iniciatyvos ir 2) teisingesnis bendrųjų lėšų padalinimas. 

Sintetinis išsprendimas, pripažindamas viešosios ir privatinės 
iniciatyvos lygiareikšmingumą auklėjime, išvengia dviejų kraš- 
tutiniškumų: „To, kuris neigia valstybei teisę tvarkyti auklėjimą 
ir juo rūpintis, ir to, kuris nori mokymą palenkti išimtinei valsty- 
bės vadovybei“ (p. 273). Ir viena, ir kita nuomonė yra nepilna, 
nors ir turi savyje tiesos. Sintetinis išsprendimas jas papildo leis- 
damas apsireikšti privatinei iniciatyvai visu pilnumu ir kartu leis- 
damas valstybei ją tvarkyti, prižiūrėti ir jai pagelbėti. Supranta- 
ma, kad šitoj sistemoj nežūsta nei privatiniai sugebėjimai, kaip tai 
dažnai įvyksta visiškam suvalstybinime, kur formalumai kliudo 
laisvą veikimą; nei nestokoja čia tvarkos ir krypties, kas esti ten, 
kur nėra vieno tvarkytojo ir valdytojo. Tuo būdu privatinė inicia- 
tyva ir viešosios pastangos čia yra geriau panaudojamos negu kur 
kitur. „Pirmoji tautos auklėjimo darbe duoda įvairumo, o antroji - 
vieningumo“ (p. 278). 

Tas pat yra ir su bendrosiomis lėšomis. Valstybės lėšos yra tei- 
singiau naudojamos tada, kai visi piliečiai gali pasinaudoti tomis 
įstaigomis, kurioms tosios lėšos yra skiriamos. Kas liečia mokyk- 
lų organizaciją, sintetinis išsprendimas - tik vienas — šitas lėšas 
teisingiausiai naudoja. Sistema laisvės šalia valstybės tam tikrą 
piliečių dalį apkrauna dvigubais mokesčiais. Be to, neturtingos 
šeimos yra tiesiog moraliai verčiamos siųsti savo vaikus į joms 
nepriimtinas viešąsias mokyklas. Tuo tarpu sintetinis išsprendi- 
mas atiduoda kiekvienai ideologinei grupei pagal josios dydį tam 

tikrą sumą ir dėl to nieko neskriaudžia ir niekam nepataikauja. 
Išskirstomasis teisingumas yra įvykdomas mokyklų atžvilgiu tik siste- 
moje laisvės per valstybę. 


5. Pats veikalas 


Baigiant tenka pasakyti keletas žodžių ir apie patį veikalą. Šio 
straipsnio skaitytojai galėjo susidaryti įspūdžio, kad Dr. Dielinin- 
kaičio veikalas yra grynai teorinio pobūdžio. Tuo tarpu tikrumoj 
taip nėra. Įspūdis galėjo kilti dėl to, kad mes atpasakojome tik 
teorinius veikalo principus, praleisdami praktinius nagrinėjimus 
ir pavyzdžius. Dr. Dielininkaitis savo knygoj yra sutelkęs daugy- 
bę medžiagos apie belgų, olandų, prancūzų, rusų, Kvebeko ir kt. 
mokyklų sistemas. Skaitant pačią knygą, į teoriją linkusiems žmo- 
nėms net gali kilti pageidavimo, kad principinius-teorinius daly- 
kus autorius būtų plačiau panagrinėjęs. Bet, kreipdamas daugiau 
dėmesio į sociologinį negu į pedagoginį mokyklų org-jos pobūdį, 
Dr. Dielininkaitis visai teisėtai daugiau vietos užleido faktinės me- 
džiagos tyrinėjimui. Iš tikro, pvz., olandų mokyklų sistema yra 
išnagrinėta labai plačiai ir labai gražiai. 

Veikalas duoda daug naudos tiek pedagogui, tiek sociologui. 
Pirmajam atskleisdamas socialinę mokymo reikšmę ir parodyda- 
mas konkrečių pavyzdžių; antrajam — duodamas pedagoginių 
principų ir nurodydamas jų reikšmę bei įtaką socialiniam gyveni- 
mui. Reikia tik pageidauti, kad autorius savo knygą, žinoma, su 
tam tikrais pritaikymais mūsų šaliai, išleistų ir lietuviškai. O sky- 
rius apie Olandijos mokyklų sistemą iš tikro vertėtų tuojau išversti 
ir paskelbti arba brošiūros forma, arba bent kuriam žurnale. Kas 
paskaito prancūziškai ir domisi mokymo klausimais, tam veika- 
las labai rekomenduotinas. 

PROF. ST. ŠALKAUSKIO PEDAGOGIKA 


Jo 50-ties metų sukakties proga 
Pasiaiškinimas 


Prieš dvejus metus, pasibaigus mano doktorato egzaminams, prof. 
Šalkauskis man pasakė: „Tamsta dar per maža pamiršai“. Posakio 
prasmė man iš karto buvo aiški. Prof. Šalkauskis yra mano Mokyto- 
jas jau nuo 1926 metų, nors jo paskaitų pradėjau klausyti tik 1928 m. 
ir su juo arčiau susidūriau tik 1930 m. Pirmoje eilėje filosofinės, o 
paskui ir pedagoginės jo idėjos formavo visą intelektualinį mano iš- 
sivystymą. Jų įtakoje studijavau užsienyje, rašiau disertaciją ir jų ve- 
damas laikiau doktorato egzaminus. Savaime suprantama, kodėl aš 
dar buvau per maža pamiršęs to, kas buvo ne mano, o prof. Šalkaus- 
kio. Ir šiandien aš esu dar per maža pamiršęs. Man dar yra sunku 
rašyti apie prof. Šalkauskį, nes man dar nėra visiškai aišku, kur bai- 
giasi Mokytojo pažiūros ir kur prasideda mokinio. Tai ypač reikia 
pasakyti apie pedagogiką. 

Bet, iš kitos pusės, aš imuosi šito darbo su dideliu pietizmu. Prof. 
Šalkauskis man yra daug daugiau negu tik mokytojas paprasta šito 
žodžio prasme. Jis buvo pirmutinis, kuris mane pastūmėjo į dabarti- 
nį mano kelią. Savo viduje aš esu juo sekęs, juo žavėjęsis ir su juo 
kovoies. Ir Sitasai išvidinis suaugimas, šitoji patria spiritualis, kurios 
žymių pasiliks visame mano gyvenime, kaip tik ir kildina pietistinį 
jausmą, be kurio negalima kalbėti apie artimą didžią asmenybę. To- 
dėl ir šitas straipsnis skaitytojų tegul būna suprastas ne tik kaip teo- 
rinė apžvalga, bet ir kaip pagarbos bei meilės pareiškimas didžiajam 
mano Mokytojui. 

I. Filosofiniai pagrindai 
1. Filosofija ir pedagogika 


Kiekvienas tikras filosofas, filosofas, kaip jį suprato Platonas 
ir kuriam jis skyrė valdyti gyvenimą, būtinai prieina prie pedago- 
gikos. Visi didieji išminties mylėtojai, kurie šitos išminties ieškojo 
ne popieriui, bet gyvenimui, filosofines savo išvadas apvainikuo- 
davo pedagoginėmis sistemomis arba bent jų apmatais. Tai yra 
neišvengiamas filosofijos likimas. Gyvenimiškoji - ne knyginė — 
filosofija stengiasi gyvenime įsitvirtinti, stengiasi šitą gyvenimą 
perkeisti, perkurti ir sutvarkyti pagal savas koncepcijas. Filoso- 
fas, kuris didžiomis intuicijomis yra pažinęs gyvenimo idealą, ne- 
gali būti ramus, kol šitas idealas yra tik jame, kol jis nėra perkel- 
tas į naująsias kartas ir kol jos šituo idealu negyvena. Filosofija 
miršta kartu su filosofu, jei jis nesugeba savo koncepcijų įtvirtinti 
savo amžiaus aplinkoje. 

Tuo tarpu tasai įtvirtinimas gali įvykti tik pedagoginiu būdu 
„Kiekviena gyva pasaulėžiūra, - sako H. Rolle, - kuri turi savyje 
gyvenimui formuoti planą, išvidiniu būtinumu siekia tam tikros 
pedagogikos, iš kurios ji laukia nurodymų, kaip įkūnyti josios skeł- 
biamą gyvenimo idealą“.! Tai tinka ir filosofijai. Šiandien yra aiš- 
ku, kad kiekvienos pedagogikos pagrindas yra pasaulėžiūrinis ar- 
ba filosofinis. Bet šiandien taip pat vis labiau aiškėja, kad kiekvie- 
nos filosofijos atbaiga turi būti pedagoginė. Filosofija pagimdo pe- 
dagogiką, o pedagogika duoda filosofijai priemonių. Filosofija yra 
idėjų ir idealų kūrėja. Bet, kaip tokia, ji negali šitų idealų realizuoti. 
Čia ji būtinai yra reikalinga pedagogikos paramos. Jei kuri nors 
filosofija nesusiformuoja savos pedagogikos, ji visados lieka tik 
teorijoje. Jai nėra jokios vilties pereiti į praktinį žmonių gyvenimą 
ir šitą gyvenimą pertvarkyti, nes gyvenimo pertvarkymas parei- 
na nuo ugdymo, o ugdymas nuo pedagogikos. Štai kodėl visi 
didieji filosofai buvo kartu ir pedagoginių sistemų kūrėjai, nes 
šitomis sistemomis jie norėjo pakeisti savo meto ugdymą, o su 


! Vierteljahrschrift für wissenschaftliche Pädagogik, 1926, p. 24. 

ugdymu ir patį gyvenimą. Tai yra kiekvieno gyvenimo filosofo 
kelias. 

Toks pat kelias buvo ir prof. Šalkauskio. Šiandien prof. Šal- 
kauskis Lietuvoje yra žinomas kaip vienodo stiprumo ir filosofas, 
ir pedagogas. Bet taip buvo ne visados. Filosofijos studijas prof. 
Šalkauskis yra pradėjęs dar toli prieš karą. Tuo tarpu su pedago- 
gikajis susidūrė tik Šveicarijos Fryburgo universitete karo pabai- 
goje. Filosofinis prof. Šalkauskio išsivystymas buvo natūralus ke- 
lias į pedagoginę jo sistemą. Jo, kaip ir visų kitų pedagogų teore- 
tikų, pedagogika yra ankštai susijusi su filosofinėmis jo pažiūro- 
mis, iš jų kilusi ir jomis paremta. Todėl bent bendriausių prof. 
Šalkauskio filosofijos žymių atskleidimas yra būtinas, norint su- 
prasti jo pedagogikos charakterį. 


2. Prof. Šalkauskio filosofijos kilmė 


Prof. Šalkauskis, kaip filosofas, yra išaugęs iš Rytų - iš Solov- 
jovo. Rytų filosofija yra charakteringa tuo, kad ji nėra tiek racio- 
nalinė, kiek intuityvinė, kad ji paliečia ne tik žmogaus protą, bet 
visą jo būtybę ir atpalaiduoja visas jo galias. Vakarų filosofai dau- 
giau apie idėjas mąsto, Rytų filosofai daugiau idėjomis gyvena. 
Daug kas Rytų filosofiją laiko fantastine. Tuo tarpu ji tikrumoj 
yra gyvenimiškesnė negu Vakarų filosofija, nes ji kyla iš gyveni- 
mo pajautimo, iš gyvenimo jausmo, iš susidūrimo akis į akį su 
gyvenimo gelmėmis. Rytų išmintis yra ne išskaityta, bet išgyven- 
ta išmintis. 

Solovjovas, kuris Rytų filosofijos pradus galbūt geriausiai yra 
išvystęs, buvo pirmas filosofinis prof. Šalkauskio mokytojas. Vė- 
liau prof. Šalkauskis sakosi nutolęs nuo Solovjovo. Tebūna man 
leista čia pridurti, kad šitas nutolimas nuo rytietiškojo pasaulio 
suvokimo ir aiškinimo prof. Šalkauskio filosofijoje nėra didelis. 
Visos giliausios ir įdomiausios koncepcijos, kuriomis žavisi mūsų 
jaunieji intelektualai, prof. Šalkauskio yra sukurtos Rytų išmin- 
ties įtakoje. Šito teigimo čia negalime įrodinėti. Tai gal teks pada- 
ryti vėliau. Čia tik viena aišku, kad Solovjovo filosofija paliko ne- 
išdildomų žygių prof. Šalkauskio minties kelyje. 

Bet pats gyvenimas padarė, kad prof. Šalkauskis pasisavi- 
no ir Vakarų išmintį. Be Solovjovo, prof. Šalkauskio mokytojas 
buvo ir šv. Tomas Akvinietis, kurio pasaulėžiūroje susikaupė 
visa Vakarų dvasia. Fryburgo universitete prof. Šalkauskis yra 
sistematingai išėjęs tomistinės filosofijos kursą ir šitos filosofi- 
jos įtakoje parašęs savo disertaciją — apie Solovjovo pasaulio 
sielos koncepciją. Šitas darbas buvo, bent prof. Šalkauskis taip 
įsitikinęs, nukrypimas iš Rytų į Vakarus. „Autorius disertacija 
apie pasaulio sielą Solovjovo filosofijoje, sako prof. Šalkaus- 
kis, yra sykiu tiek dėkingumo, kiek ir emancipacijos išraiška 
atžvilgiu į filosofą, kuris pirmas yra sužadinęs autoriuje filo- 
sofijos meilę ir pakreipęs jį į savo minties vagą“. SuZavetas pla- 
&iu sintetiniu Solovjovo užsimojimu, autorius bandė išaiškinti 
ir pateisinti centrinę intuityvinio jo sintetizmo koncepciją, ku- 
ri, kad ir buvo tiek pačio Solovjovo, kiek ir jo sekėjų skelbiama 
prie kiekvienos progos, tačiau nebuvo iki šiolei sistemingai iš- 
dėstyta ir kritiškai patikrinta. Šitokiu sistemingos apologijos 
tikslu ir buvo autoriaus sumanyta minėtoji disertacija. Dirbda- 
mas šitą darbą, autorius beveik iki pat galo, būtent, neprieida- 
mas tik kritiškosios jo dalies, turėjo vilties apginti Solovjovo 
koncepciją ir todėl visą laiką stengėsi išrodyti ją iš stipriausios 
pusės. Tačiau, kai teko viskas suimti krūvon, autoriui galuti- 
nai paaiškėjo, kad Solovjovo koncepcija apie pasaulio sielą ne- 
gali būti pateisinta kritiškosios minties šviesoje. Tuo pačiu lai- 
ku aristoteliškos - tomiškos filosofijos studijavimas autorių įtik- 
rino, kad tarp Platono intuityvinio sintetizmo, kuriuo sekė So- 
lovjovas, ir Aristotelio intelektualinio bei integralinio sintetiz- 
mo, kuriuo sekė šv. Tomas Akvinietis, yra istorinės evoliucijos 
arba net skirtumo filosofinio subrendimo atžvilgiu, nors tarp 
jų dviejų apskritai nėra principialaus prieštaravimo, kaip kad 
tokio prieštaravimo nėra tarp romantinio jaunatvės idealizmo 
ir idealinės pilnutinio subrendimo nuotaikos“*. 


* Logos, 1926, nr. 2, p. 125. 

3. Integralinis sintetizmas 


Paskutinis sakinys parodo, kaip prof. Šalkauskis yra nusista- 
tęs dviejų didžiausių ir galingiausių filosofinių srovių atžvilgiu: 
platonizmo ir aristotelizmo. Būdamas jų abiejų įtakoje prof. Šalkaus- 
kis negalėjo pasisakyti nei už Solovjovą, nei už šv. Tomą. Jis norė- 
jo Solovjovo pažadintą savo dvasios intuiciją suderinti su šv. To- 
mo sistemos išlavintu protu. Pats tad prof. Šalkauskio minties išsi- 
vystymas jį vedė integralinio sintetizmo keliu. Jo filosofijoje Rytų pra- 
dai yra derinami su Vakarų pradais, Rytų veizdėjimai yra patei- 
sinami kritišku protu ir paremiami logiškais argumentais. 

Šiuo atžvilgiu prof. Šalkauskis savo filosofija kaip tik vykdo tą 
uždavinį, kurį jis stato visai lietuvių tautai: realizuoti Rytų ir Vaka- 
rų sintezę. Integralinis sintetizmas yra pirmutinė ir aiškiausia prof. 
Šalkauskio filosofijos žymė, kuri lemiančios įtakos turėjo ir jo pe- 
dagogikai. 


4. Idealistinis realizmas 


Platonas ir Solovjovas yra filosofai idealistai. Aristotelis ir 
šv. Tomas yra filosofai realistai. Prof. Šalkauskis, derindamas sa- 
vo mintyje abi šitas filosofines sroves, neatitrūko nuo realios bū- 
ties, kaip Platonas. Bet jis nepaneigė nė aukštesnio idėjų pasaulio, 
kaip Aristotelis. Platoniškųjų pirmavaizdžių šv. Augustino pras- 
me koncepcija prof. Salkauskio filosofijoje yra labai gyva. Bet, iš 
kitos pusės, realybės pajautimas ir josios vertinimas čia taip pat 
nėra sunykęs. Prof. Šalkauskio filosofijos pagrindinė mintis yra ta, 
kad realybė stengiasi pakilti ligi savo pirmavaizdžio ir su juo sutapti. 
Šiuo atžvilgiu prof. Šalkauskio filosofija yra idealistinis realizmas. 

Šitas pobūdis padaro, kad prof. Šalkauskis yra gyvenimo filoso- 
fas. Nei savo disertacijoje, nei vėlesniuose veikaluose jis nespren- 
dė specialių gnoseologijos arba bendrosios metafizikos klausimų. 
Visa jo filosofija yra pavesta gyvenimo problemoms: gamtai, kul- 
tūrai ir religijai. Prieš keletą metų prof. Šalkauskis viename inter- 
viu yra pareiškęs norą parašyti visą gyvenimo filosofijos sistemą. 
Tikėkimės, kad šitas noras bus realizuotas, jei tik leis profesoriaus 

sveikata. Ligi šiol prof. Šalkauskio dėmesys buvo sukoncentruo- 
tas į kultūrą, ir kultūros filosofijoje jis yra pasiekęs žymiausių re- 
zultaty. 

Kultūros problema susidomėti prof. Šalkauskį vertė vis dides- 
nis jo atsidėjimas pedagogikos mokslui. Prof. Šalkauskiui buvo 
aišku, kad „visuomenės kultūringumas ir jos pedagoginė sistema 
turi vienas antrai grįžtamos įtakos“?. Todėl „pedagogas, nesio- 
rientuojąs laisvai ir sąmoningai kultūros problemoje, bus visados 
linkęs nesąmoningai ir pasyviai plaukti su srove ir laiku ir nepa- 
jėgs sunaudoti aukštiems ugdymo tikslams tų galimybių, kurių 
yra laisvoje žmogaus asmenybėje“*. Net ir pati kultūros filosofija, 
kurios sisteminis kūrėjas prof. Šalkauskis yra pirmas ne tik Lietu- 
voje, bet ir Europoje, jo buvo laikoma „savo rūšies filosofiškąja 
įvada į kultūrinius pedagogikos uždavinius““, 

Šitas prof. Šalkauskio filosofijos palinkimas į gyvenimą ir spe- 
cialiai į kultūros problemas, šitas idealistinis realizmas turėjo, kaip 
matysime, didelės įtakos jo pedagoginių koncepcijų išsivystymui 
bei santvarkai. 


II. Sistemos metmens 
1. Bendrieji ugdymo pagrindai 


Prof. Šalkauskio pedagogika yra filosofinio pobūdžio. Prof. Šal- 
kauskis nėra grynas ugdymo filosofas, kaip Krieckas“ arba Wen- 
slovas?. Bet jis nėra nė grynas ugdymo praktikas. Savo pedagogi- 
koje jis nori suderinti ugdymo patirtis su ugdymo filosofijos išva- 
domis ir tuo būdu sukurti filosofinę pedagogiką, kuri būtų reikš- 
minga ir pedagoginei praktikai, ir naujai atsirandančiai ugdymo 


3 Kultūros filosofijos metmens, Kaunas, 1926, p.6. 
* Ibd. 

5 Ibd. 

* Philosophie der Erziehung, Jena, 1930. 

7 Plg. Metaphysik der Erziehung, 1933. 

filosofijai. Šitas bendriausias bruožas yra žymus visose prof. Šal- 
kauskio pedagoginėse disciplinose. Ir čia prof. Šalkauskis išlaikė 
sintetinį savo linkimą: gyvenimą suderinti su idėja. 

Prof. Šalkauskio pedagogika yra išaugusi iš jo gyvenimo filo- 
sofijos ir yra ja paremta. Tuo tarpu gyvenimas, pasak prof. Šal- 
kauskio, turi tris pagrindines sritis: prigimtį (gamtą), kultūrą (ci- 
vilizaciją) ir religiją (Bažnyčią); tris pagrindinius ruožus: teorinį, 
praktinį ir estetinį; galop keturis pagrindinius atžvilgius: indivi- 
dualinį, visuomeninį, tautinį ir tarptautinį. Todėl ir ugdymas, ku- 
rio integralumo siekia visa prof. Šalkauskio pedagogika, turi ap- 
imti visą gyvenimą: „Integralinis arba pilnutinis yra ugdymas, 
kuris reiškiasi visais funkcionaliniais savo aspektais, eina visas 
ugdomąsias funkcijas ir vykdo visus ugdomuosius uždavinius pa- 
gal tris ugdymo sritis, tris jo ruožus ir pagrindinius jo atZvilgius”®. 
Funkcionaliniais ugdymo aspektais prof. Šalkauskis vadina tai, 
ką F. Eggersdorferis laiko pagrindinėmis ugdymo funkcijomis 
(Grundfunkcionen?), būtent: auginimą-globojimą, lavinimą ir auklėji- 
mą. Tuo tarpu pagrindinės ugdymo funkcijos prof. Šalkauskis yra: 
perteikimas, išvystymas ir įjungimas.“ Pilnutinis tad ugdymas prof. 
Šalkauskio supratimu bus tik tas, kuris žmogų ir augins, ir lavins, 
ir auklės, kuris jam perteiks gyvenimo gėrybes, išvystys jo sugebėji- 
mus ir jungs jį į visuomeninį gyvenimą ir į jos kūrybinį darbą", 
kuris apims gamtinę kultūrinę ir religinę gyvenimo sritį; kuris ne- 
apleis nei intelektualinių, nei moralinių, nei estetinių galių; kuris žmo- 
gų padarys asmenybe, visuomenės, tautos ir žmonijos nariu. Tik šitų 
reikalavimų šviesoje galima suprasti sintetinę prof. Šalkauskio ug- 
dymo aptartį: „Ugdymas yra globojamasis, lavinamasis ir auklė- 
jamasis veikimas, kuriuo suaugusi karta stengiasi paruošti gyve- 
nimo tikslams priaugančiąją kartą su prigimtinių, kultūrinių ir 
religinių visuomenės gėrybių pagalba“. 


€ Įvedamoji pedagogikos dalis, Kaunas, 1935, p. 22. 
* Plg. Jugendbildung, München, *1933, p. 9. 

0 Plg. Prof. Šalkauskis, op. cit., p. 12. 

" Prof. Šalkauskis, op. cit., p. 13. 

2 Op. cit. ibd. 


Bendruosius ugdymo pagrindus prof. Šalkauskis yra tyrinėjęs 
pagal keturias Aristotelio priežastis: vykdančiąją, materialinę, for- 
maling ir siekiamąją. 

Vykdančioji ugdymo priežastis arba ugdymo veiksniai prof. Šal- 
kauskiui yra pašauktieji ir atsitiktiniai. Prie pirmųjų priklauso šei- 
ma, valstybė ir Bažnyčia, kurios yra pašauktos iš prigimties; ir ug- 
domosios įstaigos bei jaunuomenės ugdymosi organizacijos, kurios yra 
pašauktos iš paskirties. Atsitiktinius ugdymo veiksnius sudaro 
šeimos dalyviai, draugai, tėviškė, aplinka, gamta ir klimatas; tė- 
vynė, tauta ir kultūros lytys.” 

Materialinė ugdymo priežastis yra pats ugdytinis arba augąs 
žmogus. Prof. Šalkauskis čia yra iškėlęs įdomią mintį, kad ugdyti- 
nis ugdyme yra ne tik veikinys, bet ir veiksnys, vadinasi, kad jis nėra 
ugdymui tik objektas, bet ir subjektas. Ugdymo galimumo atžvil- 
giu prof. Šalkauskis, kaip ir visur kitur, yra sintetikas. „Ugdymas 
iš tikrųjų nėra nei beviltiškai nepajėgus, nei visagalis: jis yra sėk- 
mingai išdavus, bet jo galimumai yra riboti“!*. Šitų apribojimų 
gali atsirasti ir iš paties ugdytinio, ir iš ugdytojo, ir iš juos supan- 
čios aplinkos. 

Formalinę ugdymo priežastį, prof. Šalkauskio supratimu, su- 
daro „tie veiksniai, kurie ugdytinį apsprendžia ir formuoja..., ku- 
rie šiaip ar taip formuojamai veikia ugdytinį“*. Tokių veiksnių 
esama ketverto: ugdomasis idealas — ugdytinio prigimtis ir asmuo, 
ugdytojo asmenybė ir ugdomosios gėrybės. Ugdomasis idealas turi 
vienodos reikšmės ir auginime, ir lavinime, ir auklėjime. Paties 
ugdytinio vaidmuo yra ypatingai ryškus auginime - globojime, 
kadangi „auga ir išsivysto pats ugdytinis, nes jame glūdi prigim- 
ties tendencijos ir asmeninių pastangų šaltinis“. Ugdytojo asme- 
nybės formuojančioji įtaka ypatingai pasirodo auklėjime, nes „čia 
turi sugestyvinės reikšmės ne tik tai, ką ugdytojas skelbia, bet tai, 
koks jis pats yra“. Galop ugdomyjy gėrybių veikimas labiausiai 


5 Plg. op. cit., p. 38-46. 
H Op. cit., p. 26. 
5 Op. cit., p. 46. 
16 Op. cit., p. 47. 
" Op. cit., p. 48. 

pasirodo lavinime, nes „lavinimas yra formavimas labiau negu 
kuris kitas ugdymo aspektas“, 

Siekiamoji ugdymo priežastis yra patsai ugdymo tikslas. Ugdy- 
mo tikslas, pasak prof. Šalkauskio, gali būti tiesioginis ir netiesiogi- 
nis. Tiesioginis ugdymo tikslas „yra ugdomosios vertybės subjek- 
tyvine prasme, arba ugdytinio nusiteikimai, kurių pagalba tik pas- 
kui galima siekti gyvenimo tikslų“. Šitie gyvenimo tikslai kaip 
tik ir sudaro netiesioginius ugdymo tikslus, „kurie yra siekiami 
su tiesioginių tikslų pagalba arba per tiesioginius tikslus”. 

Nuo ugdymo tikslo prof. Šalkauskis skiria ugdomąjį idealą, ku- 
ris „yra visų pirma tasai konkrečiai įsivaizduojamas ugdytinio 
tipas, kurį ugdytojas yra pasiryžęs realizuoti ugdomuoju veiki- 
mu... Idealas yra stipriai pergyvenama gėrybė, turinti labai su- 
gestyvaus tikslo reikšmę. Todėl idealas vaidina ugdyme, kaip ir 
kitose žmogaus veikimo rūšyse, labai didelę rolę“?! Šito idealo 
supratimas ir jo turinys pareina nuo pasaulėžiūros. 

Tokia yra pačių bendriausių ugdymo pagrindų koncepcija prof. 
Šalkauskio pedagogikoje. Čia aiškiai matyti prof. Šalkauskio pa- 
stangos savo filosofinį integralinį sintetizmą pritaikyti pedagogi- 
nei sistemai ir tuo būdu sukurti paedagogiam perennem. 


2. Fizinio lavinimo principai 


Prof. Šalkauskis, kurdamas pedagoginę savo sistemą, atsire- 
mia, kaip matėme, į gyvenimo filosofiją, susidedančią iš trijų pa- 
grindinių disciplinų: prigimties filosofijos, kultūros filosofijos ir reli- 
gijos filosofijos. Šitos trys disciplinos liečia tris pagrindines gyveni- 
mo sritis: prigimtį, kultūrą ir religiją, kurioms visoms ugdymas turi 
žmogų prirengti. Todėl visas didelis ugdymo plotas prof. Šalkaus- 
kiui pasiskirsto į tris pagrindines sritis: į fizinį, kultūrinį ir religinį 
ugdymą. Savo sistemą prof. Šalkauskis jau yra išvystęs ligi religi- 


18 Op. cit., p. 49. 
8 Op. cit., p. 17. 
» Ibd. 
2 Ibd. 

nio ugdymo. Šios srities jis dar nėra lietęs, nors pagrindinių prin- 
cipų jau galima rasti jo studijoje „Pilnutinio ugdymo gairės“? Už- 
tat kitos dvi ugdymo sritys - fizinis ir kultūrinis ugdymas - prof. 
Šalkauskio jau yra išvystytos tiek, kiek mūsų sąlygose ligi šiol bu- 
vo galima. 

Fizinio lavinimo teorijai prof. Šalkauskis yra visų pirma nusi- 
pelnęs tuo, kad jis aiškiai ir įtikinamai gina josios vietą pilnutinės 
pedagogikos sistemoje. Nesutikdamas su Gessenu, kuris fizinį la- 
vinimą skiria ne pedagogikos, bet higienos sričiai, prof. Šalkaus- 
kis sako, kad toks teigimas „neteisėtai susiaurina pedagogikos ob- 
jektą, apribodamas jį viena tik kultūros sritimi. Iš tikrųjų, peda- 
gogika turi apimti visą ugdymo plotą, o ne vieną tik kultūrinio 
lavinimo sritį. Ugdymu, imamu visoje jo platumoje, žmogus turi 
būti ruošiamas pilnutiniam gyvenimui, kuris yra žymiai plates- 
nis už kultūros reiškimosi plotą. Pilnutinis gyvenimas suima į sa- 
ve, tarp kitko, fizinės žmogaus prigimties klestėjimą, ir to pakan- 
ka, kad jis būtų pedagoginio tyrinėjimo objektas, kai jis yra sieki- 
mas suaugusios kartos veikimu nesuaugusiajai. Tuo būdu fizinis 
lavinimas yra plačiai suprasto ugdymo dalis, ir atitinkamai fizi- 
nio lavinimo teorija yra viso pedagogikos mokslo šaka“?. 

Šį klausimą iškeliame dėl to, kad labai dažnai vadinamoji kū- 
no kultūra yra laikoma lyg ir nepriklausoma gyvenimo sritimi, ir 
fiziniam lavinimui dažnai yra netaikomi bendrieji pedagogikos 
reikalavimai. Yra žmonių, kurie fizinį lavinimą per maža vertina 
irjo reikalais beveik visai nesirūpina, patys pasilikdami tik kultū- 
rinio ir religinio ugdymo srityse. Yra taip pat žmonių, kuriems 
fizinis lavinimas sudaro viską, ir jie nesujungia jo su kultūriniu 
bei religiniu ugdymu. Pirmieji nepastebi, kad žmogus, fiziškai auk- 
lėjamas viena kryptimi, sunkiai gali būti auklėjamas kultūriškai ir 
religiškai kita kryptimi. Antrieji nepastebi, kad žmogus be kultū- 
rinio ir religinio ugdymo yra daugiau išdresiruotas negu išugdy- 
tas žmogus. Prof. Šalkauskis, kovodamas už fizinį lavinimą pil- 
nutiniame ugdyme ir už fizinio lavinimo teoriją pilnutinėje 


2 Plg. „Romuva“, 1922, nr. 2. 
3 Fizinis lavinimas ir jo tikslai, Klaipėda, 1928, p. 4-5. 

pedagogikoje kaip tik ir reikalauja, kad fizinis lavinimas nebūtų 
nei ignoruojamas, nei atskiriamas nuo kultūrinio bei religinio ug- 
dymo. Mūsų dienoms šitas reikalavimas yra ypač aktualus, nes 
dabar, sakoma, filosofinė antropologija vėl atrado žmogaus kū- 
ną”. Vitalinis pradas dabar virsta pagrindu naujai pasaulėžiūrai, 
todėl tinkamas susiorientavimas šioje srityje visiems yra būtinas. 
Prof. Šalkauskio fizinio lavinimo principai čia kaip tik ir yra ge- 
ros vedamosios gairės. 

Fizinis žmogaus pradas prof. Šalkauskio pažiūra yra atrama 
dvasiniam pradui, kaip visa prigimtis yra atrama kultūriniam 
dvasios veikimui. Tuo pačiu ir fizinis lavinimas yra atrama kul- 
tūriniam bei religiniam ugdymui. „Lemtas dvasinis auklėjimas 
bei lavinimas negali būti vykdomas be reikiamo fizinio lavini- 
mo“... Bet, kaip pats fizinis žmogaus pradas savo prasmę įgyja 
tik iš dvasinio prado, taip ir fizinio prado lavinimas yra pra- 
smingas tik ryšium su dvasinio prado reikalavimais. „Lemtas 
kūno lavinimas tėra galimas vien sąryšyje su dvasiniu auklėji- 
mu bei lavinimu.“* „Tikra fizinio lavinimo (12) reikšmė pasiro- 
do pareinanti nuo to, kiek jis palengvina žmogui atlikti savo gy- 
venimo uždavinius ir pasiekti savo pašaukimo tikslus“. Todėl 
prof. Šalkauskiui fizinio lavinimo tikslas yra „fizinis žmogaus 
galingumas, palenktas aukštesniems gyvenimo tikslams“, o 
„bendrasis fizinio lavinimo uždavinys ir yra suteikti auklėtiniui 
maksimas fizinės energijos, išskleidžiant fizinėje jo prigimtyje 
arba kūne nusiteikimą tarnauti aukštesniems gyvenimo tiks- 
lams“?. 

Bendro fizinio žmogaus galingumo „pagrindą sudaro sveika- 
ta, jo dinaminį pasireiškimą — stiprumas ir išviršinę jo išraišką — 
gražumas. Kitaip sakant, specialesniais objektyviniais fizinio la- 


* Pig. Prof. J. Ternus. Die Wiederentdeckung des Leibes i. d. phil. 
Anthropologie der Gegenwart, „Bildung u. Erziehung“, 1936, 2. 

5 Prof. Šalkauskis, op. cit., p. 11. 

% Ibd. 

7 Op. cit., p. 12-13. 

2 Op. cit., p. 16. 

* Op. cit., p. 17. 

vinimo tikslais yra sveikata, stiprumas ir gražumas“*. Iš kitos pu- 
sės, prof. Šalkauskis reikalauja, kad kūnas būtų nusiteikęs patar- 
nauti dvasiai. Tuo tarpu šitas patarnavimas „gali reikštis arba teo- 
rinėje pažinimo srityje, arba praktinėje veikimo srityje, arba, pa- 
galiau, estetinės kūrybos srityje“?!. Teorinėje srityje, pasak prof. 
Šalkauskio, kūnas gali patarnauti dvasiai tiksliu juslių bei jauslių 
veikimu, nes pažinimas visados yra atremtas į pojūčių veikimą. 
Tiksliai pojūčiams neveikiant, ir dvasinis pažinimas yra menkas. 
Praktinėje srityje kūnas patarnauja dvasiai savo paslankumu „pa- 
lenkti visą savo energiją valios reikalavimams“?. Ištižęs kūnas 
apsunkina valios pasiryžimų įvykdymą. Čia tarp valios noro ir jo 
įvykdymo atsiranda per didelis tarpas. Estetinėje srityje kūnas pa- 
tarnauja dvasiai, nusiteikimu savaimingai kūrybai, „kas tiesia mate- 
rialinį pagrindą dailiajam menui“ 8 

Tarp šitų trijų dvejetų: sveikatos ir tikslaus pojūčių veikimo, 
stiprumo ir fizinės energijos palenkimo valiai, gražumo ir nusi- 
teikimo savaimingai kūrybai, prof. Šalkauskis suseka organišką 
ryšį. Pirmieji dalykai yra šaltiniai, iš kurių išplaukia antrieji: tiks- 
lus pojūčių veikimas kyla iš sveikatos, fizinės energijos, paklu- 
simas valiai - iš stiprumo ir nusiteikimas savaimingai kūrybai - 
iš gražumo, nes tikras kūno gražumas prof. Šalkauskiui pareina 
nuoto, „kokiame laipsnyje dvasinės sielos esmė peršviečia iner- 
tingą kūno medžiagą ir ją tikslingai apvaldo“ *. Šitas tikslingas 
apvaldymas kaip tik ir padaro, kad kūnas įgyja nusiteikimo kurti 
savaimingai be didesnių pačios dvasios pastangų. Jeigu kūry- 
boje kūnas būtų kiekvieną kartą įsakinėjamas, jokis kuriamasis 
medžiagos apvaldymas būtų negalimas. Todėl auklėjant fizinį 
žmogaus pradą reikia jį auklėti trimis pagrindinėmis linkmėmis: 
reikia lavinti pojūčius ir tikslinti jų veikimą, reikia žadinti fizinę ener- 
giją ir josios veikimą nukreipti valios pageidaujama linkme, reikia ga- 
lop perskverbti kūninį pradą dvasine žmogaus esme, kad tuo būdu 


* Op. cit, p. 19. 
3 Ibd. 
2 Tbd. 
> Ibd. 
* Op. cit., p. 37. 

kūnas pasidarytų tobulas pagalbininkas kūrybiniame Žmogaus 
darbe. 

Tokie yra patys svarbieji fizinio lavinimo pagrindai, ant kurių 
prof. Šalkauskis stato ištisą fizinio lavinimo teoriją. Reikia pripa- 
žinti, kad savo koncepcijų gilumu, platumu ir originalumu prof. 
Šalkauskio fizinio lavinimo teorija yra vienintelė šios rūšies viso- 
je pedagoginėje literatūroje. Man atrodo, kad ji yra originaliausia 
ir visoje prof. Šalkauskio pedagogikoje. 


3. Mokyklų tvarkymo principai 


Lavinimo mokslas prof. Šalkauskiui tenka dėstyti jau nuo pat 
universiteto darbo pradžios. Bet lavinimo teoriją ištisai ir siste- 
mingą, nors ir sutrumpintą, jis pradėjo spausdinti tik šių metų 
„Lietuvos Mokykloje“. Todėl kol ji nėra baigta, negalima dar tiks- 
liai nurodyti pagrindinių prof. Šalkauskio didaktikos principų. 
Šiuo tarpu mums reikia pasitenkinti tik mokyklų organizacijos 
problema, kurią prof. Šalkauskis jau yra senokai išsprendęs. Mo- 
kyklų organizacijos problema mūsų krašte dabar yra ypač aktua- 
li, ir pats prof. Šalkauskio išsprendimo būdas yra labai priimtinas 
ir racionalus. Todėl ties šita prof. Šalkauskio lavinimo teorijos vieta 
ir norėtume truputį ilgiau apsistoti. Jubiliejaus metu reikia iškelti 
tai, kas Jubiliatui galbūt labiausiai rūpi ir ko jis labiausiai trokšta 
mūsų tautai. 

Racionalią mokyklų organizacijos sistemą prof. Šalkauskis re- 
mia keturiais principais: 1. Mokymo laisvės; 2. Mokyklinės laisvės; 3. 
Mokyklinės teisybės ir 4. Mokyklinės taikos. 

„Mokymo laisvė, sako prof. Šalkauskis, yra faktinai tiesioginė 
išvada iš suderinimo kitų konstitucinių laisvių, kuriomis yra są- 
žinės, žodžio ir susidraugavimo laisvės. Mokymo laisvės pripa- 
žinimas randa racionalaus pateisinimo tarp kitko tame fakte, kad 
tėvai turi teisės ir sykiu prievolės suteikti savo vaikams tokio mo- 
kyklinio lavinimo, kuris, jų supratimu, yra tinkamiausias. O ka- 
dangi atskiros šeimos, tik susibūrusios tokiu ar kitokiu būdu, te- 
pajėgia laiduoti mokyklinio lavinimo organizaciją, tai, savaime 
suprantama, kad mokymo laisvė nuosekliai veda prie mokyklų 

steigimo laisvės, arba, kitaip tariant, kad mokyklų steigimo laisvė 
glūdi įvystyta mokymo laisvėje. 

Tam atsitikimui, kai tėvai nedalyvauja tiesioginiu būdu mo- 
kyklų steigime, galioja mokyklinės laisvės principas. Jis reikalauja 
laiduoti tėvams laisvę pasirinkti savo vaikams mokyklą pagal sa- 
vo nuožiūrą. Valstybė gali tėvams uždėti prievolę mokyti savo 
vaikus pagal tam tikrą minimalinę programą; ji net gali nuo jų 
pareikalauti leisti savo vaikus į mokyklas apskritai; bet ji negali 
jiems uždėti prievolės leisti savo vaikus į tam tikras mokyklas, 
kurių pasirinkimas nėra laisvas, šitokis suvaržymas tampa mo- 
kykline prievarta, kuri faktinai paverčia mokymo laisvę fikcija, 
neturinčia jokios realios reikšmės. Taigi (4 p.) mokyklinės laisvės 
principas yra ne kas kita, kaip mokyklos pasirinkimo laisvė, kuri princi- 
pialiai negali būti suvaržyta reikalavimais rinktis tam tikrą mokyklą. 

Kad pirmos dvi laisvės, t. y. mokymo ir mokyklos pasirinki- 
mo laisvės, turėtų visados vienodai realios reikšmės, reikalinga 
toliau mokyklų organizacijoje mokyklinės teisybės principas. Kiek- 
viena teisė į laisvę tampa apgaulinga, jei nuo žmonių yra atima- 
mos lygios apsireiškimo galimybės. Todėl irgi mokymo ir mokyk- 
los pasirinkimo laisvės tampa apgaulingomis, kai viena kuri mo- 
kyklų rūšis yra labiau už kitas favorizuojama valstybinės organi- 
zacijos priemonėmis... Todėl principialiai privalu reikalauti, kad 
mokyklų organizacijos sistema ne tik laiduotų mokymo ir mo- 
kyklos pasirinkimo laisvę, bet dargi sudarytų lygaus pasireiški- 
mo galimybes mokyklos steigimo ir išlaikymo atžvilgiu. Bet, ži- 
noma, mokyklinė teisybė privalo laiduoti lygaus pasireiškimo ga- 
limybes vien proporcionalumo ribose, kas materialiniuose santy- 
kiuose kaip tik yra teisybės išraiška. 

Pagaliau racionalioje mokyklų organizacijos sistemoje turi būti 
išlaikytas mokyklinės taikos principas. Kalbėti apie mokyklinę taiką 
arba apie piliečių susitaikymą dėl mokyklų santvarkos negalima, 
pavyzdžiui, tada, kai mokykla tampa tautinės, politinės arba ideo- 
loginės prievartos objektas, t. y., kai per mokyklinį lavinimą bei 
auklėjimą yra realizuojama kokia nors ekskliuzivistinė pakraipa, 
nepriimtina piliečiams, kurie siunčia savo vaikus į mokyklą. Tai 
atsitinka dažniausiai tada, kai valstybė ima žiūrėti į mokyklą kaip 

į savo reiškimosi organą ir kai vyriausybė sprendžia apie pasau- 
lėžiūrą, dėtiną į mokyklinės pedagogikos pagrindą... Užtat iškė- 
lus lojaliai mokyklinės taikos obalsį, lengva būtų suprasti, kad tik 
tokia mokyklų santvarka gali labiausiai laiduoti sutarimą tarp pi- 
liečių dėl mokyklų tvarkos, kuri savo pagrindu nuosekliai išlaiko 
tris pirmuosius principus“. 

Šita kiek ilgesnė ištrauka parodo, kokie sveiki ir racionalūs prin- 
cipai yra prof. Šalkauskio dedami į mokyklų organizacijos siste- 
mą. Visi jie išplaukia iš organiško mokyklos ryšio su pasaulėžiūra. 
Mokykla yra ir lavinimo, ir sykiu auklėjimo įstaiga. Tuo tarpu 
abu šitie funkcionaliniai ugdymo aspektai negali būti be pasaulė- 
žiūros. Mokomųjų gėrybių atrinkimas (atranka suponuoja verty- 
bę, o vertybė suponuoja pasaulėžiūrą), jų sutvarkymas mokomo- 
joje sistemoje, jų perteikimas, galop auklėjamieji principai ir idea- 
lai negali neturėti pasaulėžiūrinio charakterio ir negali būti pa- 
saulėžiūros neapsprendžiami. „Mokykliniu lavinimu ir auklėji- 
mu mokiniams, taip ar šiaip, yra suteikiamas tam tikras nusista- 
tymas teorinės ir praktinės pasaulėžiūros atžvilgiu““*. Ir tai nėra 
tik atsitiktinis mokyklos gyvenimo dalykas. Šiandieniniai lavini- 
mo mokslo teoretikai teigia, kad „idėjų koncentracija yra galuti- 
nis koncentracijos minties įvykdymas“ (131)... Visos koncentraci- 
jos pastangos siekia to, kad mokinys pasinertų visuotinėje daiktų 
prasmėje ir verteje... ir kad jis šitą vienybę sąmoningai pergyven- 
tų kaip savo pasauleZiürg””... Vadinasi, koncentracijos principas, 
dėl kurio tiek vargstama dabartinėje mokyklinėje pedagogikoje, 
reikalauja pasaulėžiūros, kaip paskutinio savo siekimo. Kaip gy- 
venimas, nevaldomas pasaulėžiūros, yra tik atskirų veiksmų ar 
įvykių suma, taip ir lavinimas, iš kurio yra išbraukiamas pasaulė- 
žiūrinis principas, „virsta tuomet atskirų pažinčių krūva, nesu- 
vesta hierarchinėje tvarkoje į vieną visumą, kurios viršūnę turi 
sudaryti pasaulėžiūros mokslas“. Todėl mokykla be pasaulėžiū- 
ros arba „nelygstamasis neutralumas, nuosekliai išlaikomas mo- 


® Racionali mokyklų organizacijos sistema, Kaunas, 1927, p. 45. 
36 Prof. St. Šalkauskis, op. cit., p. 7. 

* Fr. X. Eggersdorfer. Jugendbildung, München 4. 1933, p. 131, 133. 
3 Prof. Šalkauskis, op. cit., p. 10. 

kyklos praktikoje, negalėtų paruošti naujos kartos tam intelektu- 
alinės kultūros stoviui, kuris yra laimėtas ištisų amžių pažango- 
je“". Tikrumoje mokykla be pasaulėžiūros yra tik teorijoje, ir tie, 
kurie tokios mokyklos reikalauja, jau tuo pačiu reikalauja pasau- 
lėžiūrinės mokyklos, nes pedagogikos ir ugdymo atskyrimas nuo 
pagrindinių gyvenimo principų taip pat yra savotiška pasaulė- 
žiūra. Mokyklos ir pasaulėžiūros ryšiai yra esminiai ir jų niekur 
negalima paneigti. 

Bet ligi šiol dar visame kultūringame pasaulyje pripažįstama 
tėvams teisė ugdyti savo vaikus pagal savo pasaulėžiūrą. Šita tei- 
sė, sako prof. Šalkauskis, „tarp kitko, duoda tėvams principialios 
galimybės spręsti už savo vaikus visus tuos klausimus, kurie ne- 
gali būti šių pastarųjų sąmoningai ir teisėtai sprendžiami, kadan- 
gi jie tėra vien tampančios, bet ne atbaigtos asmenybės. Todėl tė- 
vai sprendžia suvereniškai savo vaikų sąžinės klausimus, kai ši- 
tie klausimai negali būti pačių vaikų sąmoningai išspręsti. Taip, 
pavyzdžiui, tėvams priklauso teisė spręsti apie tai, kokia ideolo- 
ginė pakraipa turi būti auklėjami bei lavinami jų vaikai. Iš šitos 
teisės, tarp kitko, visai nuosekliai plaukia mokymo laisvės princi- 
pas, kuris, būdamas išplėstas ligi galo, reikalauja mokyklų steigi- 
mo bei pasirinkimo laisvės, ir jų kontroliavimo teisės“*?. Šitoje vie- 
toje kaip tik mūsų laikais ir vyksta konfliktas tarp šeimos ir vals- 
tybės. Modernioji valstybė, kurioje nuolatos didėja totalistinės ten- 
dencijos, kuri vis labiau nori brautis į žmogaus asmenybę ir virsti 
pasaulėžiūrine bendruomene, čia susikerta su šeima, kuri jau yra 
pasaulėžiūrinė bendruomenė ir kurios pasaulėžiūra ne visados 
sutinka su valstybinėmis tendencijomis. Prof. Šalkauskis nenei- 
gia valstybės vaidmens mokyklų organizacijoje. Jis tik reikalauja, 
kad mokyklos steigimo veiksniai būtų tie, kurie gali būti ideolo- 
giniai ir gali apie šitą ideologiją spręsti. „Tai, kad ugdomasis vei- 
kimas negali būti visai atpalaiduotas nuo bet kurios pasaulėžiū- 
ros, ir kad, tarp kitko, mokykla, kaipo suorganizuota ugdymo vyk- 
dytoja, negali būti nelygstamai neutrali pasaulėžiūros atžvilgiu, 


* Prof. Šalkauskis, op. cit., p. 8. 
* Op. cit., p. 16. 

sugestionuoja išvadą, kad mokyklų steigėjais ir tvarkytojais visai 
neutraliai tegali būti vien tie veiksniai, kurie gali turėti pasaulė- 
žiūrą ir todėl bent patys sau spręsti pasaulėžiūros klausimus“*!. 

Tuo tarpu prof. Šalkauskis paneigia valstybei turėti savą pa- 
saulėžiūrą irja veikti. „Pagrindinė valstybės pareiga, sako jis, yra 
išlaikyti visuomenėje teisėtus tvarkos bei gerovės pamatus lais- 
vės ir lygybės principais, bet tai toli gražu neįgalioja valstybės, 
kuri, kaip tokia, negali turėti savos pasaulėžiūros (m. pbr.), spręsti apie 
pasaulėžiūrą, dėtiną ir pedagoginės sistemos pamatą““?. Šiuo at- 
žvilgiu moderniąsias valstybės tendencijas kištis į mokyklų orga- 
nizaciją prof. Šalkauskis suprato tik kaip ypatingai padidėjusio 
privalomo švietimo rėmimą iš valstybės pusės. Bet „šiaip jau tie- 
sioginė valstybės ir kitų visuomeninių organizacijų intervencija į 
švietimo reikalus reikia laikyti humanitarinės kultūros išsivysty- 
me atžangos apraiška“*. Valstybinės mokyklos prof. Šalkauskio 
supratimu normaliame gyvenime negali būti pateisintos. „Valsty- 
bės teisė mokyklinio šviet. srityje tik tiek tegali siekti, kiek tai bū- 
tinai reikalinga jos reikalams apsaugoti. Tuo tarpu, kad valstybi- 
nės teisės švietimo srityje būtų patenkintos, valstybei normaliose 
aplinkybėse pakanka iš vienos pusės remti savo resursų priemo- 
nėmis privatinė iniciatyva mokyklų steigime bei tvarkyme, o iš 
kitos kontroliuoti mokyklinis švietimas natūraliose savo užinte- 
resavimo ribose. Tik tuo atveju, kai privatinė iniciatyva nepajėgia 
aprūpinti švietimo reikalų, valstybei gali susidaryti teisė steigti, 
tvarkyti ir administruoti savas mokyklas, kaipo tam tikrą neiš- 
vengiamą blogybę, nes... viešoji mokykla nėra normalus mokyk- 
los tipas“*. 

Praktikoje racionalia mokyklų organizacijos sistema prof. Šal- 
kauskis laiko proporcionaliai subsidijuojamų mokyklų sistemą, kuri 
yra kuriama kultūrinės autonomijos pagrindais. Pagrindiniai ši- 
tos sistemos ir sykiu kultūrinės autonomijos principai prof. Šal- 
kauskio yra sutraukti jo dar prieš devynerius metus pasiūlytame 


“Op. cit., p. 20. 

* Romuva, 1922, nr. 2, p. 81. 

* Racionali mokyklų or-jos sistema, p. 21. 
* Op. cit., p. 22. 

projekte, kuris turėtų būti įrašytas į mūsų valstybės konstituciją. 
Šitą projektą čia išrašome, nes jis yra labai reikšmingas ir dabarti- 
niams laikams, kurie taip pat yra susirūpinę mūsų valstybės re- 
formomis. Per ištisus devynerius metus mes nieko nepadarėme 
netnė teoriniam šito projekto išaiškinimui ir pagrindinimui. Prof. 
Šalkauskio jubiliejaus proga aš jį noriu vėl mūsų visuomenei pri- 
minti ir kviesti ją juo susidomėti, nes tik jo idėjų įgyvendinimas 
gali laiduoti mūsų tautai spartų ir visapusišką kultūrėjimą, kurio 
vyksme visos ideologinės grupės lygiai dalyvaus ir nė viena nesi- 
jaus ujama arba skriaudžiama. Štai tasai projektas: 


KULTŪRINĖ AUTONOMIJA 


1. Visos tautinės, konfesinės ir šiaip jau ideologinės Lietuvos piliečių 
grupės naudojasi kultūrinio apsisprendimo bei pasireiškimo laisve švie- 
timo, kulto, meno, labdarybės, savitarpinės pagalbos ir apskritai kultū- 
ros bei religijos dalykuose. 

2. Kiekviena tautinė, konfesinė ir šiaip jau ideologinė grupė turi teisę 
susiorganizuoti į atskirą bendruomenę pagal vieną bendrą kultūrinės 
autonomijos įstatymą, tvarkantį vienodais nuostatais visų kultūrinių 
bendruomenių gyvenimą. 

3. Visos kultūrinės bendruomenės sudaro kultūrinio federalizmo pa- 
grindais vieną Vyriausiąją Kultūros Tarybą, kurioje jos yra atstovauja- 
mos proporcionaliai savo narių skaičiui, išeinant iš pagrindo, kad kiek- 
vieni 75 000 narių turi V. K. T-je vieną atstovą. Kultūrinės bendruome- 
nės, turinčios ne mažiau 50 000 narių, bet negalinčios siųsti į V. K. T-ą 
pilnateisio atstovo, turi teisės deleguoti į ją vieną-atstovą su pataria- 
muoju balsu. 

4. V. K. T-a kultūrinio gyvenimo srityje yra vyriausias lygiagretis 
Lietuvos Seimui organas, kuris yra pašauktas apsaugoti bei realizuoti 
gyvenime kultūrinių bendruomenių teises į laisvą kultūrinį apsispren- 
dimą bei lygų pasireiškimą, pagrįstą proporcionaliai skirstomų subsidi- 
jų principu. 

5. V. K. T-os nariai naudojasi Seimo atstovų teisėmis pagal Konsti- 
tucijos 37, 38 ir 39 paragrafus, o jos pirmininkas yra sykiu Kultūrinių 
Reikalų (Švietimo) Ministeris, tik prieš ją atsakingas. 

Konstitucijos skyrius „IX. Švietimo reikalai“ turėtų būti suredaguotas 
Sitokiu būdu: 


Švietimo reikalai 


1. Švietimo reikalai perleidžiami su visu valstybiniu jiems tarnau- 
jančiu turtu į V. K. T-os ir kultūrinių bendruomenių žinią. 

2. Kiekviena kultūrinė bendruomenė laisvai steigia, tvarko ir admi- 
nistruoja savas mokyklas, kurios tik lieka bendroje V. K. T-os vadyboje, 
priežiūroje ir kontrolėje. Mokyklų gyvenimas ir šiaip jau švietimo reika- 

" lai tvarkomi pagal tam tikrą įstatymą, bendrą visoms kultūrinėms ben- 
druomenems. 

3. V. K. T-a gauna švietimo reikalams Lietuvos Seimo sprendimu ne 
mažiau 15 nuošimčių viso Valstybės biudžeto. Gaunamas švietimo rei- 
kalams tiek iš Valstybės, tiek ir iš savivaldybių sumas V. K. T-a skirsto 
tarp atskirų kultūrinių bendruomenių proporcionaliai jų narių skaičiams. 
Atskaitomybės ir valstybinės kontrolės vykdymo tvarka tiksliai nustato- 
ma mokyklų įstatyme. 

4. Nepritenkant švietimo ir kitiems kultūriniams reikalams lėšų, gau- 
namų iš Valstybės ir savivaldybių, V. K. T-a turi teisės apkrauti visus 
kultūrinių bendruomenių narius lygiais mokesčiais, kurie rankiojami iš 
mokėtojų Valstybės ir savivaldybių priemonėmis. 

Šiame Konstitucijos pakeitimų projekte tesurašomos vien pagrindi- 
nės idėjos, turinčios būti išvystytos atskirais įstatymais, iš kurių vienas 
sutvarkytų vienodu būdu pagal kultūrinės autonomijos principus visas 
kultūrines bendruomenes, antras nustatytų Vyriausios Kultūros Tary- 
bos santvarką ir kvalifikuotų jos ir kultūrinių bendruomenių visuome- 
nines pareigas, ir trečias sureguliuotų mokyklų gyvenimą kultūrinio fe- 
deralizmo santvarkoje. Aišku savaime, kad, nuosekliai einant į šitą san- 
tvarką turėtų būti numatytas pereinamas tarpsnis nuo dabartinio sto- 
vio prie galutinio reformos įvykdymo“ (op. cit. 37-39 p.). 


4. Visuomeninio auklėjimo principai 


Visuomeninis auklėjimas prof. Šalkauskiui yra integralinė pil- 
nutinio ugdymo dalis. Ugdymas nėra ir negali būti pilnutinis, jei- 


646 


gujis neparengia žmogaus visuomeniniam gyvenimo atžvilgiui. 
Todėl prof. Šalkauskis jau seniai yra susidomėjęs visuomeninio 
auklėjimo principais ir šiuo klausimu yra skaitęs V. D. U-to Teo- 
logijos-Filosofijos fakulteto Filosofijos skyriuje ištisą epizodinį kur- 
są, kurį jis vėliau išleido atskiru veikalu“, 

Vis dėlto visuomeninio auklėjimo teorija, prof. Šalkauskio pa- 
žiūra, nėra speciali pedagogikos disciplina šalia didaktikos arba 
auklėjimo mokslo. „Pedagogikos mokslas tikslingiausia skirstyti 
pagal gyvenimo sritis, kombinuojant jas su auklėtinomis žmogaus 
galiomis. Tuo tarpu... visuomeninis auklėjimas liečia gyvenimo 
atžvilgį, bet ne atskirą gyvenimo sritį, kuri galėtų pasidaryti ob- 
jektu atskirai pedagoginei disciplinai““. Visuomeninis žmogaus 
gyvenimas, kaip ir individualinis, prof. Šalkauskiui nėra speciali 
gyvenimo sritis, kaip prigimtis, kultūra arba religija, bet vienas 
žmogaus gyvenimo būdas, vienas gyvenimo atžvilgis, kurį gali- 
ma rasti visose gyvenimo srityse: ir prigimtyje, ir kultūroje, ir re- 
ligijoje. Pilnutinis ugdymas negali tylomis pro šitą atžvilgį praei- 
ti. Bet jis auklėja žmogų visuomeniškai ne atskira sritimi, bet viso- 
mis sritimis. „Visuomeninis auklėjimas gali ir net privalo būti sie- 
kiamas visomis pilnutinio ugdymo dalimis... Visuomeninių nusi- 
teikimų galima auklėti ir fiziniu lavinimu, kuris, pavyzdžiui, iš- 
vysto kolektyvinį drausmingumą, ir protinimu, kurie gali pateik- 
ti doktrinalinį susipratimą visuomeninio gyvenimo klausimuose, 
ir dorinimu, kuris, pavyzdžiui, auklėja dorinius solidarumo nusi- 
teikimus, ir estetiniu lavinimu, kuris gali išvystyti sutarimo įpro- 
čių sutelktiniame dailiųjų kūrinių atgaminime, ir, pagaliau, reli- 
giniu auklėjimu, kuris suteikia visuomeniniams nusiteikimams 
aukščiausios sankcijos ir giliausios prasmės“ 47 Vis dėlto visuo- 
meninis auklėjimas daugiausiai susiduria su dorinimu, „kadangi 
daugelis visuomeninių nusiteikimų yra dorinės prigimties“ *. 

Visuomeninio auklėjimo tolimesnis tikslas, pasak prof. Šalkaus- 
kio, yra visuomeninis idealas. „Visuomeninis idealas, kuris turi 


+ Visuomeninis auklėjimas, Kaunas, 1927-1932. 
* Op. cit., p. 6. 

7 Op. cit, p. 7. 

8 Ibd. 

būti taip ar šiaip realizuojamas visuomeninės santvarkos ir vi- 
suomeninių žmogaus nusiteikimų pagalba, ir yra tolimesnis vi- 
suomeninio auklėjimo tikslas, turįs šitam auklėjimui vedamosios 
reikšmės“*. Prof. Šalkauskis, remdamasis prof. Novgorodcevo pa- 
žiūromis ir jas koreguodamas, visuomeninį idealą mato laisvame 
universalizme““. Laisvas universalizmas, kuriame kiekvienas asmuo 
skyrium ir visi drauge yra susijungę visuotinėn vienybėn laisvės 
ir lygybės pagrindais, kaip tik ir yra viso visuomeninio Žmonijos 
gyvenimo siekimas ir tuo pačiu tolimesnis visuomeninio auklėji- 
mo tikslas. Šitas tikslas yra siekiamas artimesniais tikslais arba 
tais išvidiniais Žmogaus nusiteikimais, kurie turi būti žmoguje iš- 
vystyti visuomeninio auklėjimo priemonėmis. Tokių nusiteikimų 
prof. Šalkauskis skiria du pagrindinius. „Vienas nusiteikimas lie- 
čia labiau visuomeninio gyvenimo lytį ir yra tai, kas yra vadina- 
ma teisės sąmone arba teisine sąmone... Antras nusiteikimas lie- 
čia labiau visuomeninio gyvenimo turinį ir yra ne kas kita, kaip 
solidarumo jausmas arba, trumpiau tariant, solidarumas. Teisės 
sąmonė faktinai yra ne kas kita, kaip dorinė sąžinė, pasireiškianti 
visuomeninių santykių srityje (p. 23)... Solidarumas yra asmens 
sugebėjimas suderinti savo reikalus su aukštesniais platesnės vi- 
sumos reikalais... Tikras solidarumas reikalauja, kad siauresnės 
visumos reikalai būtų suderinti su platesnės visumos reikalais, ir 
todėl normali solidarumo sąmonė turi būti orientuojama univer- 
salumo pakraipa... Taigi, iš vienos pusės, teisės sąmonė, liečianti 
visuomeninio gyvenimo lytį ir orientuojama visų pirma prigim- 
tosios teisės idėja, ir, iš antros pusės, solidarumo sąmonė, liečian- 
ti visuomeninio gyvenimo turinį ir orientuojama universalizmo 
pakraipa, yra du pagrindiniu nusiteikimu, siektinu visų pirma 
visuomeninio auklėjimo priemonėmis“*!. 

Visuomeninio auklėjimo priemonių, pasak. prof. Šalkauskio, 
yra dvi pagrindinės: teorinė priemonė, arba lavinimas visuomeni- 
nio susipratimo ir praktinė priemonė, arba pratinimas dirbti visuo- 


* Op. cit., p. 14. 
5 Plg. op., 19 cit. 
51 Op. cit., p. 23, 25. 

meninį darbą. Teorinė priemonė yra pirmesnė už praktinę prie- 
monę, pagal dėsnį: pirma doktrina, paskui akcija. „Pradedamuo- 
ju punktu turi būti visuomeninė doktrina, suteikianti visuomeni- 
nio susipratimo, bet ne akcija, kuri be tinkamo teorinio susiprati- 
mo yra savaimingas krutėjimas, nežinia dėl ko kilęs ir nežinia kur 
vedas“”. Kalbėdamas apie praktinę priemonę arba apie jaunimo 
pratinimą dirbti visuomeninį darbą, prof. Šalkauskis iškelia dvi 
smulkesnes priemones, kurios gali būti įdomios specialiai moky- 
tojams, būtent: vadovavimą mokinių rateliams ir vadovavimą visuo- 
meninei mokinių skaitybai. Abiem šiom priemonėm prof. Šalkaus- 
kis nustato bendrą dėsnį: „Vadovaujant mokinių lavinimo rate- 
liams ir visuomeninei jų skaitybai, svarbu įteigiamaisiais patari- 
mais laikyti mokinių interesai bendrų visuomeninių klausimų 
plotmėje ir neleisti jiems paskęsti be reikiamo pasiruošimo pai- 
niose politikos ir socialinio gyvenimo problemose. Šitoms proble- 
moms turi ateiti vėliau tinkamas laikas spręsti“. Mūsų dienoms 
šis dėsnis ypatingai tinka, nors jis dar labiau tiko netolimoje mū- 
sų praeityje. 

Prie bendrųjų visuomeninio auklėjimo uždavinių prof. Šal- 
kauskis priskiria auklėjimą pasyviųjų visuomeninių nusiteikimų, 
kaip menas paklusti, visuomeninis drausmingumas ir taikumo 
dvasia, ir auklėjimą aktyviųjų visuomeninių nusiteikimų, kaip at- 
sparumas prieš neigiamąją visuomeninės aplinkos įtaką, sugebė- 
jimas visuomenėje propaguoti savo idėjas, praktinis visuomeni- 
nis veiklumas ir menas vadovauti. Specialiaisiais visuomeninio 
auklėjimo uždaviniais prof. Šalkauskis laiko politinį auklėjimą, 
ekonominį auklėjimą, socialinį auklėjimą, tautinį auklėjimą ir tarp- 
tautinį auklėjimą. 

Visuomeninio auklėjimo veiksniai, prof. Šalkauskio pažiūra, 
gali būti visi apskritai ugdymo veiksniai. Čia dalyvauja ir šeima, 
ir mokykla, ir kariuomenė, ir bažnyčia, ir įstatymai, ir spauda, ir 
apskritai visos visuomenės organizacijos. Šitų veiksnių sutarimas 
yra būtinas visuomeninio auklėjimo vaisingumui. 


5 Op. cit., p. 34. 
® Op. cit, p. 43. 

5. Lietuvių tautos ugdymo pagrindai 


Lietuvių tautos likimu prof. Šalkauskis jau seniai yra susidomė- 
jęs. Atgemant Lietuvai po didžiojo karo, prof. Šalkauskis negalėjo 
nepasiklausti: kokia yra šitos atgyjančios tautos misija visuotinėje 
kultūroje? Kuo ji gali pateisinti savo buvimą istorijos akivaizdoje? 
Kuo ji gali paremti savo teises egzistuoti šalia kitų tautų? Šitiems 
klausimams atsakymą prof. Šalkauskis davė ištisu veikalu *. Jame 
jis pirmą kartą sukūrė Lietuvos istoriosofijos metmenis. Jame jis 
pirmą kartą iškėlė lietuvių tautos pašaukimą ir nurodė mūsų gyve- 
nimo idealą. Šiandien mes visi žinome, kad lietuvių tautos gyveni- 
mo uždavinys, prof. Šalkauskio pažiūra, yra realizuoti kultūrinę sin- 
tezę tarp Rytų ir Vakarų. Šitą uždavinį prof. Šalkauskis išveda iš is- 
torinio mūsų likimo, iš geografinės mūsų padėties ir iš paties mūsų 
tautos charakterio. Daug kas šitos prof. Šalkauskio koncepcijos ne- 
supranta arba ją blogai supranta. Mūsų tautos uždavinys nėra im- 
perija, kuri išviršiniu būdu sujungtų Rytų ir Vakarų žmones ir jų 
gyvenimą. Prof. Šalkauskio skelbiama sintezė yra grynai dvasinė. 
Todėl negalima šitos sintezės paneigti arba į ją netikėti dėl to, kad 
mūsų tauta yra maža ir nestipri materialiniu atžvilgiu. Materiali- 
nių turtų stoka kaip tik ir turi pažadinti tautą pasitikėti savo dva- 
sios didybe. Mūsų tautinio gyvenimo trūkumai, visas mūsų klai- 
džiojimas ir nuolatinis laukimas, „ką gyvenimas parodys“, kaip tik 
ir kyla iš to, kad mes nežinome, kam mes gyvename, kaip tauta, ir 
kokius uždavinius mes turime atlikti, kaip tautinis vienetas. Prof. 
Šalkauskis tokį uždavinį yra parodęs. Bet filisteriškai nusiteikusi 
mūsų visuomenė pasistengė juo net nesusidomėti. Aš nenoriu įti- 
kinėti, kad prof. Šalkauskio koncepcija būtų vienintelė arba kad ji 
būtų jau visiškai tobula. Betji yra pakankamai didinga, kad ja būtų 
verta susidomėti, ją giliau panagrinėti, koreguoti ir tobulinti. Kol 
mes, kaip tauta, gyvensime nežinioje, tol visa mūsų kultūra netu- 
res ryškaus veido ir tol mūsų ieškomas lietuviškumas bus tik savo 
paties šešėlio vaikymasis. Todėl pirmojo mūsų tautos istoriosofo 
jubiliejaus proga reikia, kad mes susidomėtume mūsų tautos idea- 


S Sur les confins de deux mondes, Genéve, 1919. 

lu ir pašaukimu, kad mes pasistatytume ir išspręstume klausimą: 
kam mes gyvename kaip tauta. Tai bus geriausias prof. Šalkauskio 
penkių dešimčių metų amžiaus paminėjimas. 

Nusistatęs lietuvių tautos pašaukimo ir idealo klausimu, prof. 
Šalkauskis vėlesnėse savo studijose yra nurodęs uždavinius ir prie- 
mones šiam idealui realizuoti. 

Bendriausias lietuvių tautos ugdymo uždavinys, prof. Šalkaus- 
kio supratimu, mūsų kultūrėjimas vajaus tvarkoje. „Akivaizdoje su- 
sidariusios tarptautinės konjunktūros lietuvių tautai šiuo metu 
yra privalomas aliarminis kultūrėjimo tempas, nes kitaip jai teks 
paskęsti svetimos kultūrinės ekspansijos bangose anksčiau, negu 
ji pajėgs kultūriškai apsiginkluoti sėkmingam pasipriešinimui... 
Kultūrėjimas vajaus tvarkoje yra neatidėliotinas mūsų tautinės 
gyvybės reikalavimas”. Čia prof. Šalkauskis stato pavyzdžiu rusų 
tautos penkmečio planą, kuris psichologiniu atžvilgiu labai daug 
padaręs rusų tautai, nors materialiai jis ir galėjo nepavykti. „Ana- 
loginis sumanymas, pritaikytas plačiajai tautinės kultūros sričiai 
(153), galėtų mums padėti trumpiausiu laiku tikslingiausiomis pa- 
stangomis atsiekti didžiausių kultūrinių laimėjimų ir tuo pačiu 
atsistoti lygiomis Europos nacijų eilėje“.3 

Pirmutinis dalykas, kur šitas kultūrėjimas vajaus tvarkoje turė- 
tų būti pritaikintas, yra tautinės lietuvių individualybės ugdymas nau- 
jose kartose. „Lietuvių tautos amorfiškumas, kilęs iš primityvaus jo- 
sios stovio, ir paskui sustiprintas liaudies ir šviesuomenės suskili- 
mu tautinio gyvenimo dirvoje, susilpnino tautinę lietuvių indivi- 
dualybę ir atsparumą, neleido išsidirbti juose aiškiam ir aktyviam 
kultūriniam tipui ir iki šiol laiko lietuvių tautą kultūrinio atsiliki- 
mo stovyje. Todėl kova su lietuvių tautos amorfiškumu yra vienas 
iš svarbiausių lietuvių tautos ugdymo uždavinių“*. Šios kovos prie- 
monės arba būdai yra: formalinio elemento pabrėžimas kultūrinėje mū- 
sų kūryboje ir apskritai kultūrinio lietuvio tipo formavimas. Mūsų 
kultūrinė kūryba turinio atžvilgiu ne kartą yra labai aukšta. Bet 


® Lietuvių Tauta ir jos ugdymas, Kaunas, 1933, p. 153. 
% Op. cit., p. 153-154. 
7 Op. cit., p. 157. 

formaliniai josios elementai yra silpni ir todėl nevertingi. Šiuo at- 
Zvilgiu mes negalime kol kas prilygti kultūringoms Vakarų tau- 
toms. Šitas kultūrinės mūsų kūrybos menkas formingumas mums 
yra net pavojingas, nes kultūra turinio atžvilgiu yra visuotinė, o 
neturėdami tobulų kūrybai lietuviškų formų, mes labai dažnai leng- 
vai pasiduodame svetimoms įtakoms, neperleisdami jų per savo 
tautos prizmę. Priemonių šitam tautinės kūrybos formingumo ug- 
dymui prof. Šalkauskis randa visų pirma mūsų kalboje ir mūsų 
lyrikoje, mūsų tautos mene, galop stiprinime rasinio mūsų tipo, 
kuris sudaro materialinę tautinių kultūros lyčių atramą. 

Kad lietuvių tauta galėtų iš paprastos tautos virsti nacija, ji turi 
„pirma, atsistoti tautinio ir kultūrinio savo išsivystymo aukštumo- 
je, arba, kitaip sakant, išvystyti savo tautines ir kultūrines galimy- 
bes ligi aukščiausio laipsnio, antra, vykdyti savo labai reikšmingą 
pašaukimą, ir, trečia, aktyviai ir kuriamai dalyvauti universalių kul- 
tūros problemų sprendime““*. Tautinio ir kultūrinio mūsų pajėgu- 
mo išvystymas, kaip jau minėta, turi eiti vajaus keliu. Bet „mūsų 
tautinės gyvybės aliarmiškai reikalaujama spartesnė kultūrinė pa- 
žanga tik tada tegalės būti sėkmingiau realizuojama, jei, pirma, mo- 
kytojų atranka ir tobulinimas bus vykdomas pagal objektyvinius 
pedagoginio ir kultūrinio pašaukimo reikalavimus, antra, jei bus 
atsisakyta nuo mokyklų monopolizavimo tendencijos su jos palin- 
kimu į biurokratišką centralizaciją, trečia, jei į švietimo darbą bus 
prileisti suinteresuoti iš prigimties ir pašaukimo veiksniai, ir, ket- 
virta, jei mokyklų programos realizuos ne vieną kurią vienašališką 
pedagoginę tendenciją, bet pilnutinio ugdymo reikalavimas“. Ši- 
tuos prof. Šalkauskio postulatus reikia ypatingai pabrėžti, nes jų 
aktualumas ir platesnis jų nagrinėjimas mūsų dienomis yra labiau 
aktualus negu tada, kai jie buvo parašyti. 

Tautinio mūsų pašaukimo vykdymas visų pirma pareina nuo 
jo įsisgmoninimo. Todėl „lietuvių šviesuomenė turi pareigą ypa- 
tingai susidomėti savotišku lietuvių tautos pašaukimu ir padary- 
ti iš jo išvadas savo kultūriniam nusistatymui ir kūrybinei lini- 


= Op. cit., p. 169. 
® Op. cit., p. 177. 

jai“?. Kaip lietuvių tautos pašaukimą prof. Šalkauskis supranta, 
mes jau žinome. Čia tik tenka dar priminti jo pobūdį. „Ne vergiš- 
kas elektrizavimas, bet gyva kūrybinė sintezė tautiškos kultūros 
lytyse turi būti siekiama mūsų tautos pastangomis, jei norima eiti 
jos pašaukimo keliu““!. Šiam reikalui „naujos mūsų kartos turėtų 
būti sąmoningai auklėjamos politinės pusiausvyros ir kultūrinio 
sintetizmo nuotaikoje““. 

„Tautinio pašaukimo realizavimas, pasak prof. Šalkauskio, turi 
visados visuotinės reikšmės žmonijai, nes tautinis pašaukimas ap- 
sprendžia tuos visuotinai reikšmingus uždavinius, į kuriuos tau- 
ta linksta dėl savo prigimties ypatybių““?. Todėl ir mūsų tauta, 
vykdydama savo pašaukimą, jau tuo pačiu dalyvautų anttauti- 
nių kultūrinių problemų sprendime. Vis dėlto reikia pasakyti, kad 
šitas dalyvavimas negali būti masinis. Jeigu plačios masės gali 
dar suprasti tautinį pašaukimą, gali dalyvauti savo kultūros kėli- 
me, tai anttautines problemas spręsti gali tik atskiri rinktiniai tau- 
tos asmens. Visa tai verčia tautą rūpintis tokių asmenų auklėjimu 
ir jų antranka. „Reik gabiausius tautos individus, išėjusius visus 
tautinės (182) mokyklos aukščiausius laipsnius, komandiruoti į 
užsienį, kad ten jie galėtų įsigyti aukščiausių kultūrinių kvalifi- 
kacijų sykiu su tuo kūrybiniu užsimojimu, kuriuo pasižymi Eu- 
ropos kultūringosios nacijos... Naujos gerai kvalifikuotų mūsų in- 
teligentų kartos turi būti tinkamai paruoštos aktyviam ir garbin- 
gam dalyvavimui tarptautiniuose kongresuose bei konferencijo- 
se, ir palaikymui nuolatinių santykių su užsienio intelektualinių 
elitu, kad tokiu būdu susidarytų pakankamas kadras žmonių, 
įstengiančių vertingai reprezentuoti mūsų tautą kitų tautų šei- 
moje ir kuriamai dalyvauti kultūriniame visos žmonijos užsimoji- 
me“.“ Šituos darbus turi atlikti ne tik vyriausybė, bet ir pati 
visuomenė, atskiros įstaigos ir net atskiri asmens. Visi turi jausti 
pareigos prisidėti prie mūsų tautos kėlimo į nacijos rangą. 


® Op. cit., p. 178. 
«Op. cit., p. 180. 

Op. cit., p. 181. 

8 Ibd. 

Op. cit., p. 182-183. 

Lietuvių tautos ugdymo uždaviniai prof. Šalkauskio yra užsi- 
moti labai plačiai. Jie apima visą mūsų tautos gyvenimą, prade- 
dant etninėmis josios savybėmis ir baigiant anttautinėmis proble- 
momis. Tiesa, jie nėra plačiai išvystyti. Jie reikalauja dar didelio 
darbo, koljie bus susisteminti ir išplėsti atskirose savo dalyse. Tai 
sudarytų ištisą tautinio auklėjimo sistemą, specialiai pritaikytą lie- 
tuvių tautai. Bet net ir tokiame pavidale, kaip jie yra dabar, jie yra 
reikšmingi savo platumu ir originalumu. Lietuvių tautos istorio- 
sofinė koncepcija prof. Šalkauskio pedagogikoje ir filosofijoje yra 
viena išoriginaliausių. Sintetinis prof. Šalkauskio, kaip filosofo ir 
~ Tip pedagogo, linkimas čia yra aiškiausiai pasirodęs. 


III. Bendra charakteristika 


umpa sisteminė pagrindinių prof. Šalkauskio pedago- 
4 santrauka gali parodyti ir bendras prof. Salkauskio 
kos žymes bei linkimus. 


1. Sintetinis pobūdis 


Prof. Šalkauskis yra sintetikas ne tik savo filosofijoje, bet ir pe- 
dagogikoje. Jo pedagogikos sistema apima visą ugdymo plotą. Tie- 
sa, ne viskas prof. Šalkauskio yra paskelbta spaudoje, kas jo dės- 
toma universitetiniame pedagoginiame kurse. Dėl to platesnė vi- 
suomenė gali, kartais, ir nesusivokti toje sintezėje, kuri tikrumoje 
prof. Šalkauskio yra kuriama. Bet jo klausytojai gerai žino, kad 
prof. Šalkauskis savo sistema aprėpia visą ugdymą, neišskirda- 
mas nė vienos jo dalies. Prof. Šalkauskis nėra tik didaktikos arba 
tik dorinio auklėjimo specialistas, kaip ne vienas Vakarų pedago- 
gas. Jis nori lietuvių tautai sukurti pilnutinio ugdymo sistemą arba 
bent parodyti tikrą kelią į tokios sistemos sukūrimą. Sintetinis po- 
būdis yra ryškiausioji prof. Šalkauskio pedagogikos žymė. Siek- 
damas integralinio sintetizmo filosofijoje, jis tuo pačiu jo siekia ir 
pedagogikoje. Rytų ir Vakarų pradai jo yra derinami ir pilnutinio 
ugdymo sistemoje. 

2. Teorinis pobūdis 


Prof. Šalkauskis, kaip buvo minėta, nėra ugdymo filosofas tik- 
ra šito žodžio prasme. Bet jis nėra nė ugdymo praktikas. Visa jo 
pedagoginė sistema priklauso vad. filosofinės pedagogikos sričiai. Ji 
yra teorinio pobūdžio. Prof. Šalkauskis sąmoningai vengia per di- 
delio konkretumo, nes, nebūdamas pedagogas praktikas, jis ne- 
gali atsidėti grynai konkrečios pedagogikos problemoms. Tarp 
pedagogų teoretikų ir pedagogų praktikų visados yra tam tikras 
skirtumas. Bet čia nėra jokio prieštaravimo. Pedagogų praktikų 
raštai dažnai yra tik ugdymo technologijos vadovėliai. Tuo tarpu 
pedagogai teoretikai nori kurti tikras pedagogikos mokslo siste- 
mas. Šiuo keliu eina ir prof. Šalkauskis. Todėl daugelis, kas ieško 
grynai praktinių pedagoginių nurodymų, nusivilia paskaitęs prof. 
Šalkauskio raštus. Bet dėl to prof. Šalkauskio pedagogikos vertin- 
gumas nė kiek nemažėja. Filosofinė pedagogika yra vertinga ne 
tuo, kad ji duoda, kartais, vieną kitą ir praktinį nurodymą, bet 
tuo, kad kiekvienai praktikai ji padeda stiprius pamatus ir įpras- 
mina kiekvieną platesnį pedagoginį užsimojimą. Šiuo atžvilgiu 
prof. Šalkauskio pedagogika gali būti praktikai labai vertinga, nes 
joje glūdi sintetiniai pradai, kurie neleidžia pedagogui praktikui 
nuklysti į vieną arba į kitą vienašališkumą. 


3. Linkimas į aktualų gyvenimą 


Nors prof. Šalkauskis savo pedagogikoje ir yra daugiau abst- 
raktus negu konkretus, vis dėlto kiekvienas jo sistemoje gali jausti 
aiškų linkimą į aktualaus gyvenimo problemas. Prof. Šalkauskis, 
kaip pedagogas, yra atsiliepęs į visus mūsų krašto klausimus, ku- 
rie tik turėjo didesnio ar mažesnio ryšio su ugdymu. Jis yra įverti- 
nes ir pasiūlęs kultūrinės autonomijos projektą, jis yra peikes ir kri- 
tikavęs moderniuosius šokius, jis yra rašęs apie koedukaciją, apie 
mūsų švietimo politikos tendencijas, apie mūsų tautos aktualiuo- 
sius uždavinius ryšium su prof. Pakšto veikalu.“ Žodžiu, vargiai 


S Baltijos respublikų politinė geografija, Kaunas, 1929. 

rasime nors vieną svarbesnį mūsų šalies klausimą, kuris nebūtų 
buvęs prof. Šalkauskio įvertintas pedagoginiu atžvilgiu. Todėl nors 
jo sistema ir yra teorinio pobūdžio, nors ne vienam ji yra sunkiai 
įkandama dėl savo idėjų kondensuotumo, užtat savo aktualumu ir 
atsiliepimu į visus mūsų opiausius klausimus ji įgyja gyvybės ir 
didele dalimi paslepia teorinį savo pobūdį. 


Baigiamasis žodis 


Kituose kraštuose yra priimta mokslininkų jubiliejams paminė- 
ti leisti tam tikrus veikalus, vad. Festschrift'ais. Mes ligi šiol nė vieno 
tokio festšrifto neišleidome. Nesulaukė jo nė prof. Šalkauskis. Vis 
dėlto būtų gera, kad prof. Šalkauskio jubiliejus nepraeitų taip tylo- 
mis, kaip praeina daugelio kitų. Šiuo atžvilgiu mūsų pedagogai ir 
filosofai turėtų būti pirmieji, kurie nugalėtų lietuviškąjį inertišku- 
mą. Man norėtųsi baigiamajame žodyje padaryti keletą konkrečių 
siūlymų, kurie įvykdyti galėtų būti tikras Jubiliatui paminklas: 

1. Mūsų pedagogai ir filosofai katalikai turėtų suorganizuoti 
ir išleisti pilnutinio ugdymo ir pilnutinio pažinimo sistemas. 

2. Mūsų visuomenininkai katalikai turėtų grįžti prie prof. Šal- 
kauskio paskelbto kultūrinės autonomijos projekto, jį išnagrinėti 
ir padaryti konkrečių pritaikymų bei siūlymų visuomeninio gy- 
venimo reformoms. 

3. Mūsų katalikiškoji visuomenė apskritai turėtų labiau susi- 
domėti lietuvių tautos pašaukimu bei idealu, jį išnagrinėti ir pa- 
daryti konkrečių išvadų. Šiam reikalui reiktų parašyti platesnį vei- 
kalą apie mūsų tautos pašaukimą. 

Štai trys pasiūlymai prof. Šalkauskio jubiliejui paminėti. Rei- 
kia tikėtis, kad naujoji mūsų inteligentijos karta eina ne tuo iner- 
tišku keliu, su kuriuo taip labai kovoja prof. Šalkauskis, ir todėl 
joje gal greičiau ras atgarsio ir Jubiliato skelbiamos idėjos. Jaunieji 
katalikai turėtų būti pirmutiniai, kurie prof. Šalkauskio integralinį sin- 
tetizmą suprastų, išpopuliarintų ir tęstų savo darbuose toliau. Prof. Šal- 
kauskis, atsiliepdamas į romuviečių deklaraciją, pasisakė, kad li- 
gi šioljis žygiavo vienas su savo idėjomis. „Dabar, rašo jis, man 


656 


pasidarė drąsiau ir džiaugsmingiau matant, kad aplinkui tai, kas 
man rūpėjo, yra susibūręs gražus ratelis daugiausia jaunų pajė- 
gų, daug žadančių mūsų tautai ir valstybei. Aš tiesiu Jums savo 
ranką ir tariu: nuo šiolei žygiuokime drauge į laimingesnę mūsų 
tautos ateitį!““ Jaunieji katalikai neapvils Jubiliato pasitikėjimo! 
To reikalauja jų principai, jų garbė ir toji meilė, kuri juos riša su 
prof. Šalkauskiu. Prof. St. Šalkauskio veikalai: 


I. PEDAGOGINIAI: 


1. Lietuvių tautos ugdymo uždaviniai, Kaunas, 1926. 

2. Bendrosios mokslinio darbo metodikos pradai, Kaunas, 1926. 21933. 
3. Racionali mokyklų organizacijos sistema, Kaunas, 1927. 

4. Fizinis lavinimas ir jo tikslai, Klaipėda, 1928. 

5. Jaunuomenės idealizmas ir modernieji šokiai, Kaunas, 1928. 

6. Skautai ir pasaulėžiūra, Kaunas, 1930. 

7. Visuomeninis auklėjimas, Kaunas, 1927-1932. 

8. Lietuvių tauta ir jos ugdymas, Kaunas, 1933. 

9. Įvedamoji pedagogikos dalis, Kaunas, 1935. 


II. FILOSOFINIAI: 


1. Sur les Confins de deux mondes. Essai synthėtigue sur le problė 
me de la civilisation nationale en Lithuanie, Genėve, 1919. 

2. L’äme du monde dans la philosophie de Vladimir Soloviev (diser- 
tacija), Berlin, 1920. 

3. Kultūros filosofijos metmens, Kaunas, 1926. 

4. Tautybė, patriotizmas ir lietuvių tautos pašaukimas, Kaunas, 1928. 

5. Filosofijos įvadas. I. Propedeutinė dalis, Kaunas, 1928. 


III. VISUOMENINIO POBŪDŽIO: 


1. Ateitininkų ideologija, Kaunas, 1930. 
2. 15 metų kultūrinėje Lietuvos tarnyboje, Kaunas, 1934. 


“ Naujoji Romuva, 1936, nr. 11, p. 246. 

PEDAGOGIKOS ISTORIJA 


ĮVADAS 
Pedagogikos istorijos mokslas 
1. Pedagogikos istorijos žymės 


Istorinis pobūdis. Pedagogikos istorija, kaip rodo jau pats šito 
mokslo pavadinimas, yra istorinė disciplina, vadinasi, tokia, kuri 
savo objektą tyrinėja genetiniu atžvilgiu. Ne statinis atskirų ugdy- 
mo tipų, atskirų teorijų, atskirų problemų ar įstaigų pavaizdavi- 
mas yra šio mokslo uždavinys, bet dinaminis ugdymo aprašymas 
laiko eigoje. Kiekvienas istorinis mokslas stengiasi užčiuopti gy- 
vą gyvenimą, kuris pulsavo gal jau net prieš tūkstančius metų, 
stengiasi parodyti mums šitą gyvybę su visais jos pasikeitimais ir 
leisti mums pajausti josios pulsą. Istorija stengiasi atgaivinti pra- 
eitį, nes tik per šitą atgaivinimą įvyksta istorinis pažinimas. Kol 
istorijos mokslas yra šaltas, negyvas, kol jis yra tik senienų regist- 
ravimas ir statinis jų aprašinėjimas, tol jis neduoda tikro istorinio 
pažinimo, nes kiekvienas pažinimas yra sykiu ir pergyvenimas. 

Visas šitas istorinio mokslo žymes turi ir pedagogikos istorija. 
Ji tyrinėja savo objektą gyvenimiškoje tikrovėje; ji stengiasi jį at- 
vaizduoti visoje jo pilnumoje; ji bando mums atskleisti išvidinį jo 
kitimą ir išsivystymą. Pedagogikos istorijai yra svarbūs ne tiek 
patys statiniai ugdymo pavidalai, kiek šitų pavidalų susidarymas, 
jų susiformavimas ir tos priežastys, kurios juos sukūrė ir keitė 
amžiams slenkant. Pedagoginio gyvenimo išsivystymas yra pagrindi- 
nis pedagogikos istorijos mokslo objektas. Tuo būdu pedagogikos is- 
torija įsijungia į visuotinę istoriją ir pasidaro viena discipliną isto- 
rinių mokslų sarangoje. 

Pedagoginis pobūdis. Antra vertus, pedagogikos istorija yra 
pedagoginis mokslas, vadinasi, jis savo objektu renkasi tiktai pe- 

dagoginę gyvenimo sritį. Negatyviai pedagogikos istorija atsisie- 
ja nuo visų tų gyvenimo apraiškų, kurios nėra pedagoginės arba 
kurios pedagoginiam išsivystymui turi tiktai netiesioginės reikš- 
mės. Pozityviai pedagogikos istorija apima visas tas gyvenimo 
apraiškas, kurios yra pedagoginės tikra prasme ir kurios tiesiogi- 
niu būdu susisiekia su ugdymu. Tuo būdu pedagogikos istorija 
savo objekto neišskiria iš gyvenimo ir jo neizoliuoja nuo kitų sri- 
čių. Ji žiūri į ugdymą kaip į viso gyvenimo, visos kultūros rezul- 
tatą ir šitoje visumoje stengiasi jį mums pavaizduoti. Pedagoginis 
darbas visados yra visuotinis. Jis kyla iš viso žmogaus ir iš viso 
gyvenimo. Vis dėlto jis turi savų žymių, kurios jį skiria nuo kitų 
žmogaus darbų. Todėl pedagogikos istorija, nors ir nagrinėja sa- 
vo objektą gyvenimo visumoje, nevirsta bendrąja istorija, bet vi- 
sados pasilieka pedagogine disciplina ir įsijungia į ugdymo moks- 
lų eilę. 

Kultūrinis pobūdis. Rišdama pedagoginį išsivystymą su arti- 
momis tiesioginėmis gyvenimo apraiškomis, nagrinėdama jį gy- 
venimo visumoje, pedagogikos istorija virsta savotiška kultūros 
istorija tiek, kiek ir pats pedagoginis darbas yra kultūrinis. Tarp 
ugdymo ir kultūros yra esminė ir organiška sąveika. Ugdymas 
padaro, kad kultūrinis vyksmas yra nuolatinis ir nepertraukia- 
mas, nes tik ugdymu vieno amžiaus laimėjimai yra perteikiami 
kitam amžiui. Antra vertus, kultūra duoda ugdymui gėrybių, nu- 
rodo jam kryptį, sąlygoja jo priemones ir tikslus. Dėl šito išvidinio 
ryšio tarp kultūros ir ugdymo pedagogikos istorija kaip tik ir virsta 
pedagogine kultūros istorija. Atskirti pedagogikos istoriją nuo kul- 
tūros istorijos reikštų atimti jai gyvybę, paversti ją lavonu, pada- 
ryti ją sausų faktų, vardų ir datų rinkiniu. Tik kultūrinio gyveni- 
mo visumoje ji saugo gyvybinį savo pobūdį. Kultūrinis 
pedagogikos istorijos pobūdis yra vienas iš pagrindinių josios 
bruožų. 

Kai kurių pedagogikos istorijos tyrinėtojų darbai buvo nevai- 
singi dėl to, kad jie ugdymą nagrinėjo be ryšio su kultūriniu gy- 
venimu. Atskirų pedagoginių darbų ir pedagoginių institucijų ap- 
rašymas yra reikalingas, bet jis turi būti tik atrama tam kultūriniam 
fonui, kuriame turi vykti pedagoginio išsivystymo pavaizdavimas. 

Bandymų rašyti tokias pedagogines kultūros istorijas pirmieji yra 
padarę romantikos pedagogai: Fr. A. Schwartzas (Geschichte der Er- 
ziehung nach ihrem Zusammenhang unter den Völkern von alten Zei- 
ten her bis auf die neueste, 1802), E. Anhaltas (Geschichte des Erzie- 
hungswesens im Zusammenhang mit der allgemeinen Kulturgeschichte, 
1846); mūsų laikais šiuo atžvilgiu pro kitus prasikiša P. Bartho 
veikalas Die Geschichte der Erziehung in soziologischer und geistes- 
geschichtlicher Beleuchtung (Leipzig ** 1925). K. Schmido manymu, 
pedagogikos istorija įvedanti žmogų į „tikrąjį kultūros istorijos 
centrą ir gyvybės šaltinį“. 

Visuomeninis pobūdis. Šiandien vis labiau imama suprasti, kad 
ugdymo objektas ir veikėjas gali būti ne tik atskiras individas, bet 
ir visuomenė, kad visuomeninis ugdymo atžvilgis yra tiek pat reikš- 
mingas kaip ir individualinis. Ugdymas yra ne tik asmens dalykas, 
bet ir visuomenės. Ugdyme reiškiasi kolektyvus visuomenės no- 
ras išlaikyti savo gyvenimo būdą, savo tradicijas, savo papročius, 
savo objektyvinę dvasią ir savo kultūrą. Visuomeninis ugdymo 
atžvilgis praplečia ir papildo individualinį. 

W. Jaegeris žinomame savo veikale (Paideia. Die Formung des 
griechischen Menschen, Berlin und Leipzig, 1934) kalba apie ug- 
dymą, kaip apie tokį principą, kuriuo žmonija pasigelbsti, kad 
„išlaikytų ir perteiktų kūninę ir dvasinę savo rūšį“ (p. 1). Toliau 
Jaegeris pastebi, kad ugdymas esąs ne kas kita, kaip tas pats kū- 
rybinis žmogaus noras, kuris esąs žmogui bendras su gyvosios 
gamtos gimdomuoju noru. „Ugdyme, sako Jaegeris, kokį jį žmo- 
gus praktikuoja, veikia ta pati plastinė gimdančioji gamtos va- 
lia, kuri savaime verčia kiekvieną gyvą rūšį išlaikyti savą formą 
irją toliau perteikti“ (p. 2). Taip patir O. Willmannas teigia, kad 
„auklėjimo ir lavinimo mokslo uždavinius tik tada galima visiš- 
kai suprasti, kai jau iš anksto esti susiejami individualinis ir so- 
cialinis uždaviniai (p. 26) ir kai teisingai yra įvertinami tiek as- 
meninių santykių, tiek įvairių socialinių bei istorinių sampynių 
turtai“!. Dėl to jeigu pedagogikos istorija turi savo objektą tyri- 

„Nėti gyvenimo visumoje, tai kartu ji turi neišleisti iš akių ir vi- 


! Didaktik als Bildungslehre, Braunschweig, 51923, p. 26-27. 

suomenės vaidmens ugdymo išsivystyme. Jau tik tas faktas, kad 
ir primityviųjų tautų, ir graikų bei romėnų, ir vidurinių amžių 
ugdyme visuomenė turėjo sprendžiamosios reikšmės, verčia pe- 
dagogikos istoriją savo objektą vaizduoti visuomeninio gyveni- 
mo šviesoje ir perspektyvoje. 

Todėl pedagogikos istorija yra ne tik pedagoginė kultūros, bet 
ir pedagoginė visuomenės istorija. Ji yra istorija visuomeninių ten- 
dencijų, visuomeninių santykių, visuomeninių teorijų, kiek visi 
šie dalykai turėjo tiesioginės įtakos ugdymui vienaip ar kitaip iš- 
sivystyti. Pedagogikos istorijos visuomeninis pobūdis organiškai 
jungiasi su kultūriniu jos pobūdžiu, nes kultūra ir visuomenė yra 
susijusios savo esme. 

Pasaulėžiūrinis pobūdis. Ugdyme turi reikšmės ne tik visuo- 
menė, bet ir asmuo. Tuo tarpu asmens veikime didžiausios svarbos 
turi pasaulėžiūra. Asmuo ugdyme veikia visu savimi: savo cha- 
rakteriu, savo įpročiais ir savo pažiūromis. Didžiosios pasaulė- 
žiūros yra perteikiamos ir palaikomos ugdyme tuo, kad joms at- 
'stovauja ir jas reprezentuoja atskiri ugdytojai. Pasaulėžiūra yra 
perteikiama ir palaikoma ne teoriniu jos iSdestymu, bet asmeniniu išpa- 
žinimu. Tik toks ugdytojas gali būti pasaulėžiūros perteikėjas, ku- 
ris yra karštas josios išpažintojas. Dėl to pasaulėžiūros santykis 
su ugdymu yra toks pat esminis, kaip jo santykis su kultūra ir su 
visuomene. Iš pasaulėžiūros kyla pedagoginės įdėjos, kurios ima- 
mos pedagoginių teorijų ir pedagoginių institucijų pagrindais. Tai 
yra dėsnis, kurio tikrumą patvirtina visa žmonijos istorija. Kiek- 
viena pasaulėžiūra turi savą pedagogiką, ir kiekviena pedagogi- 
ka turi savą pasaulėžiūrą. Platonas pirmas sukūrė pedagoginę teo- 
riją ir pirmas parodė, kiek šitoji jo teorija priklauso nuo jo 
pasaulėžiūrinio nusistatymo. 

` Todėl savaime suprantama, kad ir pedagogikos istorija turi 
būti susieta su pasaulėžiūrų atsiradimu, jų išsivystymu ir kitimu. 
Pedagogikos istorija negali tylomis praeiti pro pasaulėžiūros įta- 
ką ugdymui, nes tokiu atveju ji praeitų pro pagrindinį veiksnį, 
kuris ugdymą lemia. Kintant tautos arba amžiaus pasaulėžiūrai, 
kinta ir jo ugdymas. Šita prasme K. Kesseleris ir sako, kad „visi 
pedagoginiai tyrinėjimai turi prasidėti didžiaisiais pasaulėžiūrų 

idealais, kurie sąlygoja kiekvieno pedagogo kūrybą“?. Pasaule- 
žiūrinis pedagogikos istorijos charakteris natūraliai atsistoja šalia 
kultūrinio ir visuomeninio josios pobūdžio. 

Apibrėžtis. Trimis tad žymėmis yra būdinga pedagogikos is- 
torija, kaip istorinis ir pedagoginis mokslas: savo kultūriškumu, 
savo visuomeniškumu ir savo pasaulėžiūriškumu. Sujungę šitas 
žymes organiškai vieną su kita, galėsime gauti tokią pedagogikos 
istorijos mokslo apibrėžtį: Pedagogikos istorija yra tasai istorinis moks- 
las, kuris pedagoginį vyksmą tyrinėja kylantį iš kultūrinio gyvenimo, 
vykstantį visuomeninėje aplinkoje ir vedamą pasaulėžiūrinių principų. 


2. Pedagogikos istorijos apimtis 


Trys atžvilgiai. Pedagogikos istorija apima visą ugdymą, visą 
jo įvairumą ir turtingumą. Bet pedagoginė gyvenimo sritis yra 
labai plati, todėl pedagogikos istorija praktiškai gali labiau pa- 
brėžti vieną arba kitą pedagoginio gyvenimo sritį, vieną arba kitą 
jo atžvilgį. Taigi ir pats pedagogikos istorijos mokslas pasidaro 
vienaip ar kitaip paspalvintas, žiūrint koks ugdymo momentas, 
kokia sritis arba koks atžvilgis turi jame persvaros. 

Yra trys pagrindiniai atžvilgiai arba gal net trys sritys, kurios 
nuolatos traukia į save ugdymo istorikų dėmesį, būtent: pedagogi- 
nės idėjos arba pedagoginiai principai, pedagoginės praktikos arba peda- 
goginės institucijos ir patys pedagogai veikėjai: teoretikai ir praktikai. 
Pedagogikos istorijos vystymesi visais laikais šias sritis kaip tik ir 
buvo stengiamasi iškelti ir aprašyti. Vieni ugdymo istorikai la- 
biau tyrinėjo pedagogines idėjas, jų atsiradimą, jų santykius, jų 
išsivystymą, kitimą ir formavimąsi. Kiti kreipė daugiau dėmesio 
į atskirų tautų ir amžių pedagogines praktikas, pavyzdžiui, į mo- 
komuosius objektus, į lavinamąsias ir auklėjamąsias įstaigas, į jų 
santvarką ir į jų organizaciją. Treti aprašinėjo daugiau atskirų pe- 
dagogų gyvenimą, jų veikimą, pažiūras ir teorijas. Tokiu būdu 
pedagogikos istorijoje susiformavo šiandien aiškiai užčiuopiamos 
trys kryptys, kurios savo pobūdį įgyja iš savo objekto apimties, 


2 Pädagogische Charakterköpfe, Frankfurt a. M., 1916, p. 2. 

būtent: pedagoginių problemų istorija, pedagoginių praktikų istorija ir 
pedagogų istorija, arba pedagoginė biografija. 

Problemų istorija. Pedagoginių problemų arba idėjų bei prin- 
cipų istorija sudaro pagrindą kiekvienai pedagogikos istorijai. Jau 
buvo minėta, kad ugdymas, taigi ir istorinis ugdymo tyrinėjimas, 
esmingai yra susijęs su kultūriniu gyvenimu ir su pasaulėžiūra. 
Tuo tarpu kultūros ir pasaulėžiūros sritys specialiai yra idėjų sri- 
tys. Kultūroje idėjos yra realizuojamos, pasaulėžiūroje jos pasi- 
daro gyvenimo normomis. Todėl ugdymas, būdamas susijęs su 
kultūra ir su pasaulėžiūra, tuo pačiu esmingai susyja ir su kultū- 
rinėmis bei su pasaulėžiūrinėmis idėjomis. Šiuo atžvilgiu J. Wag- 
neris teisingai sako, kad „pedagogikos istorija realizuoja savyje 
dvasios istorijos dalį. Idėjos yra kultūrinės kūrybos pagrindas ir 
sykiu pagrindas pedagoginių teorijų“? 

Pagrindinis pedagoginių problemų istorijos uždavinys yra 
iššifruoti centrinę idėją, aplinkui kurią telkiasi vienos ar kitos 
tautos, vieno ar kito amžiaus pedagoginės mintys ir pedagogi- 
niai darbai. K. Kesseleris pastebi, kad visos kitos pedagoginės 
idėjos yra „vienos didžios žmonių formavimo idėjos atspin- 
džiai“*. Kiekviena tauta ir kiekvienas amžius savaip supranta 
šitą bendrą žmonių formavimo idėją, todėl kitaip sprendžia pe- 
dagogines problemas ir kitaip tvarko savo pedagogines prakti- 
kas. Pedagogikos istorijos uždavinys yra parodyti šitą centrinę 
idėją, atskleisti josios reiškimąsi pedagopnese teorijose ir peda- 
goginiame gyvenime. 

Pedagoginių problemų istorija yra dar gana jauna. Tiesa, nuo 
pat pedagogikos mokslo atsiradimo kiekvienas pedagogikos is- 
torijos veikalas negalėjo apsieiti daugiau ar mažiau nepalietęs ir 
pedagoginės problematikos. Vis dėlto specialus pedagoginių pro- 
blemų tyrinėjimas atsirado palyginti gana vėlai. Metodinį pagrin- 
dą jam davė sėkmingos Windelbando pastangos rašyti problemų 
istoriją filosofijos srityje. Savo veikalu Lehrbuch der Geschichte der 
Philosophie (Tübingen®, 1919) Windelbandas parodė, kad tokia 


3 Lehrbuch der Erziehungswissenschaft, I, Leipzig, 1926, p. 65. 
* Pädagogische Charakterköpfe, p. 98. 

problemų istorija faktiškai yra visai galima. Šito bandymo paska- 
tinti ir ugdymo istorikai atkreipė daugiau dėmesio į pedagoginės 
problematikos tyrinėjimą. Iš sistemingesnių veikalų, kurie nagri- 
nėja pedagogines problemas istoriniu atžvilgiu, galima paminėti: 
S. Behno Geschichte der Pädagogik in problementwickelnder Darstel- 
lung (Bonn, 1928), K. Kynasto Problemgeschichte der Pädagogik (Ber- 
lin, 1932). Prie šių veikalų taip pat priklauso ir jau minėtas P. Bartho 
veikalas. Šioje vietoje reikia paminėti ir puikų, jau cituotą W. Jae- 
gerio veikalą Paideia. Tiesa, šis veikalas nagrinėja tiktai graikų ug- ` 
dymą. Bet graikiškojo ugdymo problematikos išvystymas čia yra 
. tiesiog pavyzdingas. 

Praktikų istorija. Bet viena pedagoginių problemų istorija vi- 
so pedagogikos istorijos objekto išsemti negali. Šalia pedagoginių 
problemų ir sykiu su jomis eina ištisa eilė pedagoginių praktikų, 
kurios sudaro integralinę pedagoginės gyvenimo srities dalį. 
E. Sprangeris teisingai sako, kad „ugdymo istorijoje teorijų išsi- 
vystymo negalima atsieti nuo institucijų išsivystymo. Abu jie su- 
daro vieną didžiulę organinę kultūrinę vienybę: dvasinis gyveni- 
mas susikuria išviršinių formų, o iš šitų formų vėl gema naujos 
gyvenimo kryptys'*. Pedagogikos istorijoje pedagoginių praktikų 
ir pedagoginių institucijų tyrinėjimas turi eiti sykiu su pedagogi- 
nėmis idėjomis, kaip šių pastarųjų konkretus reiškimasis gyveni- 
me. Jeigu pedagogikos istorija paliktų neaprašiusi pedagoginių 
praktikų, ji nebūtų gyvenimiško pobūdžio. 

Pedagoginių praktikų ir institucijų istorija yra žymiai ankstes- 
nė už pedagoginių problemų istoriją. Josios pradžia sutampa su 
pedagogikos istorijos pradžia. Ugdymo istorikai visų pirma yra 
atkreipę dėmesį į ugdymo praktikas, jas tyrinėję ir aprašę. Todėl 
šiuo metu beveik kiekviena platesnė pedagogikos istorija faktiš- 
kai yra pedagoginių praktikų istorija. Šiandien mes turime mo- 
nografinių veikalų, kuriuose yra aprašoma net atskirų pedagogi- 
nių institucijų arba mokomųjų objektų išsivystymas. Iš jų, kaip 
pavyzdžius, galima paminėti: Fr. Paulseno Geschichte des gelehr- 
ten Unterrichts auf den deutschen Schulen und Universitäten” (1919). 


5 Wilhelm v. Humboldt und die Humanitätsidee, Berlin, 1909, p-1. 

H. Denifle’s Die Universitäten (Berlin, 1885), J. B. Hermano S. J., La 
pédagogie des Jésuites (Louvain, 1914). 

Pedagogu istorija. Galop pedagogikos istorija susiduria su di- 
džiaisiais pedagogais, kurie ugdymą formavo, reformavo ir jį lenkė 
vienokia ar kitokia kryptimi. Pedagogų gyvenimas, jų darbai ir jų 
pažiūros taip pat yra labai plati ir labai dėkinga dirva ugdymo 
istorikui. Pedagogai labai dažnai esti minėtos centrinės pedago- 
ginės idėjos ieškotojai ir reiškėjai. Jų darbuose dažnai susitelkia 
visas jų tautos ir jų amžiaus pedagoginis genijus. Todėl organiš- 
kas jų įterpimas į pedagogikos istoriją yra būtinas. 

Bet čia vėl reikia pasakyti, kad viena tiktai pedagoginė biogra- 
fija ugdymo neišsemia, kaip jo neišsemia tik viena pedagoginė 
problematika arba tik viena pedagoginė praktika. Tuo tarpu nau- 
jųjų laikų pedagogikos istorijoje aiškiai yra pastebimas linkimas 
kalbėti daugiausiai apie atskirus pedagogus, per maža kreipiant 
dėmesio į problemas ir į praktikas. Tiesa, naujaisiais laikais ge- 
nialių pedagogų gal būta daugiau negu kitais amžiais. Net ne jie 
vieni suformavo naujųjų laikų ugdymą. Šalia genialių pedagogų 
veikimo ir naujaisiais laikais ėjo gilus visuomeninės ir kultūrinės 
aplinkos veikimas, taip pat didelės reikšmės turėjo pasaulėžiūri- 
nis pasikeitimas. Naujųjų laikų pedagoginis sąmyšis yra atsiradęs ne 
tiek dėl pedagogų gausumo, kiek dėl pasaulėžiūrinio sąmyšio. Didžios 
pedagoginės asmenybės turi didžios reikšmės. Vis dėlto jos yra, 
kaip Dilthey gražiai yra pasakęs, kultūrų ir organizacijų susikry- 
žiavimo punktai. 

Pedagoginė biografija šiuo metu yra išsivysčiusi gana gerai. Re- 
tas kuris kiek žymesnis pedagogas nėra aprašytas net specialioje 
monografijoje. R. Lehmanno redaguojamas rinkinys Die grossen Er- 
zieher yra davęs puikių šiuo atžvilgiu veikalų. Iš vieningesnių biog- 
rafinio pobūdžio veikalų galima paminėti: K. Kesselerio Pädagogi- 
sche Charakterköpfe (Frankfurt a. M., 1919); leidžiamas E. Hahno 
Pädagogik der Gegenwart in Selbstdarstellungen (Leipzig, 1 Bd. 1926, 2 
Bd., 1927), Fr. de Hovre’o Le Catholicisme. Ses pėdagogues et sa pėda- 
gogie (Bruxelles, 1930), kuriame autorius kalba apie naujuosius ka- 
talikų pedagogus: Spaldingą Amerikoje, Dupanloupą Prancūzijo- 
je, Newmaną Anglijoje, Mercierą Belgijoje ir Willmanną Vokietijoje. 

Ugdymo visumos istorija. Visa tai rodo, kad pilnutinė peda- 
gogikos istorija turi būti ir pedagoginių problemų, ir pedagogi- 
nių praktikų, ir pedagogų istorija. Ji turi išryškinti ir surasti atski- 
rų tautų ir atskirų amžių pedagoginę problematiką, ji turi aprašyti 
ir paaiškinti tautų ir amžių pedagogines praktikas ir institucijas, 
ji galop turi išdėstyti atskirų pedagogų darbus, pažiūras ir teori- 
jas. Tik organiškas visų šių trijų momentų sujungimas gali duoti 
pilną pedagoginės gyvenimo srities išsivystymo vaizdą. Pedago- 
gikos istorija, aprėžta tiktai viena kuria sritimi, visados bus nepil- 
na, ir josios objektas bus neišsemtas. 

Šiame veikale kaip tik ir bus stengiamasi eiti tokiu sintetiniu 
keliu. Autorius ryžtasi savo pedagogikos istorijoje duoti ne ku- 
rios nors atskiros srities, bet ugdymo visumos istoriją. Čia bus nag- 
rinėjama atskirų istorinių periodų pedagoginės problemos, kiek 
jos priklauso nuo kultūrinio ir pasaulėžiūrinio gyvenimo; čia bus 
charakterizuojamos pedagoginės praktikos ir pedagoginės insti- 
tucijos, sykiu nurodant, kiek jose reiškiasi bendri amžiaus peda- 
goginiai principai; čia galop bus išdėstomos atskirų pedagogų teo- 
rijos ir aprašomas jų praktinis vaeikimas. Šitų trijų klausimų 
nagrinėjimas kaip tik ir sudarys kiekvieno skyriaus bendriausią 
planą. Visų pirma kiekvieno skyriaus pradžioje bus apibūdina- 
mas patsai laikotarpis, iškeliant aikštėn pasaulėžiūrinį ir kultūri- 
nį jo charakterį. Toliau bus atskleidžiami šio laikotarpio pedago- 
giniai pagrindai, kaip kultūrinio ir pasaulėžiūrinio gyvenimo 
išraiška. Šitie du klausimai sudarys pirmąjį kiekvieno laikotarpio 
pedagogikos istorijos skyrių, kuris bus pavadintas... ugdymo pa- 
grindai. Toliau bus einama prie pedagoginių praktikų, kurias su- 
darys šeimos ir mokyklos veikimas, lavinimo turinys, lavinimo 
tipai, lavinimo įstaigos ir kiti šios rūšies dalykai, kurie kiekviena- 
me laikotarpyje paprastai ešti skirtingi. Šie klausimai sudarys kiek- 
vieno laikotarpio pedagogikos istorijos antrą skyrių, kuris bus pa- 
vadintas... ugdymo praktikos. Galop bus aprašomi to laikotarpio 
pedagogai: jų gyvenimas, jų praktinis pedagoginis veikimas, jų 
veikaluose išdėstytos pedagoginės pažiūros ir jų reikšmė ugdy- 
mo išsivystymui. Šie dalykai sudarys kiekvieno laikotarpio peda- 
gogikos istorijos trečią skyrių, kuris bus pavadintas pedagogai. To- 

kiu būdu autorius tikisi gal galėsiąs sintetiškai atvaizduoti ugdy- 
mo visumos istoriją ir padėti skaitytojui susivokti margame pe- 
dagoginio gyvenimo vaizde. 


3. Pedagogikos istorijos padalinimas 


Padalinimo pagrindas. Pedagogikos istorijos padalinimas yra 
gana keblus dalykas. Pedagoginė gyvenimo sritis pasaulio isto- 
rijoje reiškiasi labai įvairiai. Todėl surasti kokį nors aiškų ir vi- 
siems priimtiną pagrindą yra nelengva. Mūsų laikų pedagogi- 
kos istorijos veikalai paprastai eina sykiu su tuo istorijos vyksmu, 
kuris veda kultūrą nuo Rytų per klasikinę senovę prie Europos 
centro ir šiaurės. Juose paprastai dėstoma senovės Rytų auklėji- 
mas, paskui graikų, romėnų, vidurinių amžių, galop naujųjų lai- 
kų. Šitoks padalinimas yra naudingas mūsų europiško ugdymo 
šaknims susekti. Bet jis anaiptol neatvaizduoja pedagoginės gy- 
venimo srities žmonijos istorijoje. Rytų tautos gyveno ne tik se- 
novėje. Jos gyvena ir šiandien. Bet šiandien jų ugdymas jau yra 
kitoks, negu buvo prieš tris tūkstančius metų. Dėl to yra netiks- 
lu ir net klaidinga kalbėti apie Rytų ugdymą žilojoje senovėje, o 
nekalbėti apie jo išsivystymą ir apie jo formas dabartyje. Be to, 
šitas Rytų ugdymas paprastai paliečiamas tik apgraibomis. Antra 
vertus, Europos ugdymo istorija mūsų pedagogikos veikaluose 
yra dalinama pagal dabar priimtą istorijos mokslo schemą: į se- 
novę, viduramžius ir naujuosius laikus. Šitas padalinimas yra 
tik darbo hipotezė. Realybėje gyvenimas yra žymiai įvairesnis ir 
turtingesnis. Jo negalima išreikšti šita trinare schema. Pedago- 
gikos istorijai šioji schema yra per daug plati. Ypač tai jaučiama 
kalbant apie naujuosius laikus, kuriuose įvairios srovės ir sro- 
velės nesiduoda palenkiamos kuriam nors vienam principui. Dėl 
to pedagogikos istorijai reikia ieškoti kitokio pagrindo jos me- 
džiagai padalinti. 

Jeigu ugdymas turi esminių ryšių, kaip buvo minėta, su kultū- 
riniu gyvenimu, todėl visai natūraliai šitą kultūrinį gyvenimą ga- 
lima imti pedagogikos istorijos padalinimo pagrindu. Pedagogi- 
kos istorija iš tikrųjų yra savotiška kultūros istorija. Todėl kaip 

dalinasi kultūros istorijos vyksmas, taip natūraliai pasidalina ir 
pedagoginio gyvenimo vyksmas. Pedagogikos istorijai tereikia su- 
sekti šito vyksmo narius ir pagal juos paskirstyti savo nagrinėja- 
mąją medžiagą. 

Trys tipai. Jeigu perbėgsime dabartinę pasaulio kultūrą, ne- 

sunkiai galėsime joje įžiūrėti šiuo tarpu trejetą esančių tipų, bū- 
tent: Tolimųjų Rytų kultūra — Indijos, Kinijos, Japonijos, Tolimųjų 
Vakarų kultūra — Amerikos su jos šakomis ir niuansais, ir Europos 
kultūra, kuri sudaro vidurį, ne tik geografinį, bet ir kultūrinį. Pie- 
tų kultūra - Afrika su visu savo turtingumu - šiuo tarpu nevaidi- 
na pasaulio istorijoje jokio specifiško vaidmens. Vietiniai josios gy- 
ventojai yra pasilikę pirmykštės kultūros tarpsnyje. Ateiviai yra 
importavę kultūrą daugiausia iš Europos. Kaip tik todėl Pietų kul- 
tūra yra tiktai Europos kultūros filiale. Tuo tarpu to negalima bū- 
tų pasakyti apie Tolimųjų Rytų ir Tolimųjų Vakarų kultūras. To- 
limųjų Rytų kultūra yra visai savotiška ir savo kilme, ir savo 
išsivystymu, ir savo pavidalais. Tolimųjų Vakarų kultūra, tiesa, 
kilusi iš Europos, bet patekusi į skirtingas gyvenimo sąlygas ir 
kuriama savotiško nusiteikimo žmonių, jau spėjo išsivystyti kito- 
kia kryptimi negu Europos kultūra. Tolimųjų Vakarų kultūra jau 
baigia susiformuoti atskiru kultūros tipu, kurio vaidmuo pasau- 
lio istorijoje, atrodo, bus labai reikšmingas. | 

Šitie trys tipai kaip tik ir sąlygoja pedagogikos istorijos padali- 
nimą. Kiekvieno šito tipo ir kultūrinis, ir pedagoginis gyvenimas 
vyko ir tebevyksta skirtingai. Todėl reikia apie juos visus kalbėti 
skyrium. Pedagogikos istorija tuo būdu pasidalina į Tolimųjų Ry- 
tų pedagogikos istoriją, į Tolimųjų Vakarų pedagogikos istoriją ir 
į Europos pedagogikos istoriją. Tai yra pirmutinis stambiausias 
padalinimas. Toliau, laikantis to paties pagrindo, galima kiekvie- 
no šito tipo pedagogikos istoriją skirstyti smulkesniais periodais, 
žiūrint, kaip realiai formavosi laikui slenkant kultūrinis, o su juo 
sykiu ir pedagoginis kiekvieno tipo gyvenimas. 

Šiame veikale imamės nagrinėti tiktai vidurinio kultūros tipo, 
būtent Europos ugdymą. Nei Tolimųjų Rytų, nei Tolimųjų Vakarų 
neliesime. Kalbėti apie šių kultūrų ugdymą probėgomis yra ne- 
tikslu, tuo labiau kad palaidos mintys, neišnagrinėtos ligi galo, 

neatskleidžia jokio šių kultūrų ryšio su Europos ugdymu. Jeigu 
laikas ir sąlygos leistų, autorius gal galės šių mums svetimų kul- 
tūrų ugdymą nagrinėti atskiruose veikaluose. Šiuo tarpu jis duo- 
da skaitytojui tik jam artimos, jam savos kultūros ugdymo istori- 
ją. Todėl faktiškai šis veikalas turėtų būti vadinamas „Europos 
ugdymo istorija“. Bendras pavadinimas jam yra paliktas aišku- 
mo ir galbūt mūsų europiškos „puikybės“ dėlei. 

Ketvirtas tipas. Bet yra dar vienas kultūros ir ugdymo tipas, 
kuris istoriškai yra ankstyvesnis negu visi Minėti tipai ir kuris su- 
daro pagrindą visai pasaulio istorijai ir visam ugdymui. Tai yra 
pirmykščio gyvenimo ir pirmykštės kultūros tipas. Visa įvairi pasau- 
lio kultūra yra ne kas kita, kaip šio pirmykščio tipo išsiskleidimas 
ir išsivystymas vienokia ar kitokia linkme. Šio tipo nagrinėjimas 
yra reikalingas ne tik kultūros, bet ir ugdymo istorijai, vis tiek ar 
ji būtų Tolimųjų Rytų, ar Tolimųjų Vakarų, ar Europos ugdymo 
istorija. Todėl ir šiame veikale mums teks visų pirma kalbėti apie 
pirmykštės kultūros ugdymą kaip apie pagrindą visos žmonijos 
ugdymui. 

Pirmykščių tautų reikšmė yra suvokta tik labai neseniai. Kol 
etnologijoje vyravo evoliucionistinė mokykla, tol į pirmykštes tau- 
tas buvo žiūrima kaip į artimas gyvulių gyvenimui, iš kurio pa- 
mažu išsivystė tikrai žmogiškasis gyvenimas. Visa, kas primity- 
vu,buvo laikoma netobula. Tuo tarpu naujoji, vadinamoji kultūristorinė 
etnologijos mokykla, tarp kurios atstovų minėtini Grabneris, Kop- 
persas, Schmidtas, Schebesta, Gusindė, atskleidė visai kitokį pir- 
mykščio gyvenimo vaizdą. Čia buvo pamatyta, kad pirmykštis 
gyvenimas yra tikrai kultūrinis gyvenimas, kad jame yra daug 
tokių dalykų, kurie išsigimė tiktai vėliau, kad šitas gyvenimas nė- 
ra vieningas, kad jis susideda iš savotiškų tipų, kuriuos naujoji 
etnologija vadina kultūros ciklais (Kulturkreis) ir kurie aukštajai kul- 
tūrai formuotis turėjo labai didelės reikšmės. 

Tinkamai supratus pirmykščių tautų reikšmę kultūros gyve- 
nimui, ir pedagogikos istorijai atsidarė platesnės perspektyvos. 
Šiuo metu ne tik kultūros istorija negali apsieiti be pirmykščių 
tautų tyrinėjimo, bet ir pedagogikos istorija negali tylomis praeiti 
pro pirmykščių tautų ugdymą. Šiandien ugdymo istorija turi prasidėti 

ne babiloniečiais ir asiriečiais, bet pigmejais, nes šitų mažaūgių gyveni- 
me glūdi vėlesnės pedagoginės evoliucijos šaknys. K. Schmidas sako, 
kad „netirmenka ugdymo pradžia vadinamosiose gamtinėse tau- 
tose yra pamokanti, nes rodo bendrą žmogiškąjį norą auklėti ir 
pirmąsias dvasios pastangas pralaužti gamtinį dėsningumą ir 
gamtą palenkti savo tarnybai“. Taip pat žinomas etnologas Gu- 
sinde teigia, kad „gamtinių tautų auklėjime slypi pačią žmonijos 
pradžią siekiantis patyrimas ir neapsakomai brangaus ilgai išban- 
dyto patvarumo vertybės“". Štai kodėl prie minėtų trijų tipų dar 
reikia prijungti ketvirtąjį tipą - pirmykštės kultūros ugdymą. 

Europos ugdymo padalinimas. Dalinant smulkiau Europos pe- 
dagogikos istoriją, taip pat reikia laikytis to paties pagrindo, bū- 
tent kultūrinio gyvenimo išsivystymo. Kaip jau buvo minėta, Eu- 
ropos kultūros padalinimas į senovę, viduramžius ir naujuosius 
laikus yra teoriškas ir per platus. Europos kultūra pagal savo išsi- 
vystymą realiai skirstosi į žymiai smulkesnius tarpsnius, ypač va- 
dinamaisiais naujaisiais laikais. Tik šitie smulkesni tarpsniai pe- 
dagogikos istorijai yra naudingi. 

Peržiūrėdami Europos kultūrinio bei pasaulėžiūrinio vyks- 
mo bangavimus, galėsime rasti šiuos vienas nuo kito skirtingus 
periodus. Visų pirma graikų kultūra su savo pasaulėžiūra, su sa- 
vo filosofija ir menu. Toliau eina romėnų kultūra su savo prakti- 
ka, su savo teise ir valstybe. Paskui prasideda patristikos peri- 
odas, kurio metu Krikščionybė ne tik atsirado, bet suformavo 
savo užuomazgas ir gyveno klasikinį savo periodą. Po šio tarps- 
nio eina tikrieji viduramžiai, kada germaniškosios tautos įsijun- 
gė į aukštosios europiškos kultūros kūrybą. Toliau eina Rene- 
sansas, kaip naujos dvasios apsireiškimas Europos kultūriniame 
ir pasaulėžiūriniame gyvenime. Renesansas pagimdė baroką, kaip 
savotišką priešingybę ir kaip milžiniškas pastangas pasukti pa- 
saulį atgal į buvusios koncentracijos principą. Po baroko Euro- 
pos kultūroje pasirodė apšvieta, atpalaidavusi žmogaus mintį ir 


* Geschichte der Erziehung I, Stuttgart, 1884, p. 7. 
? Der Urmensch als Erzieher: Um Seelen, 1929, nr. 2, p. 6. 

jo gyvenimą nuo visuomenės ir pasukusi kultūrą individualiz- 
mo linkme. Po apšvietos eina romantikos sąjūdis, kuris savotiš- 
kai suprato kultūrą ir kuris ugdymui turėjo didelę reikšmę. Ga- 
lop dvidešimtasis šimtmetis dar neturi savo vardo. Vadinkime 
ji dabartimi. 

Vadinasi, Europos kultūros, taigi ir pedagogikos istorijos, su- 
sidaro devynetas tarpsnių. Pridėję prie jų pirminės kultūros tarps- 
nį, gausime iš viso dešimtį, kuriuos ir ryžtamės šiame veikale iš- 
nagrinėti, būtent: I tomas: 1) pirmykštės kultūros ugdymas; 2) 
graikų ugdymas; 3) romėnų ugdymas; 4) patristikos ugdymas; 5) 
viduramžių ugdymas; II tomas: 6) Renesanso ugdymas; 7) baro- 
ko ugdymas; 8) apšvietos ugdymas; 9) romantikos ugdymas; III 
tomas: 10) dabarties ugdymas. 


4. Pedagogikos istorijos bibliografija 


Kiekvieną pedagogikos istorijos periodą liečiantys svarbesnieji 
veikalai bus surašyti atitinkamuose skyriuose. Čia paminėsime 
tik keletą tokių veikalų, kurie yra bendro, bet ne vadovėlinio po- 
būdžio. 


1. K. A. Schmid. Geschichte der Erziehung, 5 Bde. Stuttgart, 
1884-1902. 

Šitas veikalas, pradėtas K. Schmido (nesumaišyti jo su K. Schmid- 
tu, kuris taip pat yra parašęs menkos vertės pedagogikos istoriją) 
ir atbaigtas G. Schmido, yra parašytas įvairių autorių ir apima 
visą ugdymo istoriją. Savo medžiagos gausumu jis yra vertingas 
ir šiandien. 


2. O. Willmann. Didaktik als Bildungslehre, Braunschweig *, 
1923. 

Willmannas savo garsaus veikalo pirmą dalį yra skyręs lavini- 
mo istorijai. Charakteringa, kad autorius čia nagrinėja ne tik lavi- 
nimo objektus, priemones ir įstaigas, bet ir lavinimo ethos. Will- 
manno veikalas istorine savo dalimi, kaip ir teorine, yra 
nesenstantis. 


3. E. Krieck. Menschenformung, Leipzig, 1925. - Bildungssys- 
teme der Kulturvölker, Leipzig, 1927. 

Šiuose abiejuose veikaluose Krieckas parodo, kiek ugdymas 
yra susijęs su visuomenės gyvenimu. Savo dėsnį, - „ugdymas yra 
visuomenės funkcija“, - kurį Krieckas reiškia savo veikale „Phi- 
losophie der Erziehung“ (Jena, 21930), čia jis pailiustruoja kon- 
krečiais pavyzdžiais. 


4. P. Barth. Die Geschichte der Erziehung in soziologischer und 
geistesgeschichtlicher Beleuchtung, Leipzig, ** 1925. 

Šitas veikalas yra charakteringas tuo, kad, kaip jau pavadini- 
mas rodo, jame autorius pedagoginę gyvenimo sritį sieja su so- 
cialiniu ir dvasiniu gyvenimu. Tokiu būdu Barthas šiuo veikalų, 
kaip jau buvo minėta, įsijungia į pedagoginių problemų istoriją, 
nors joms vienoms ir neatsideda. Šalia pedagoginių problemų šia- 
me veikale gausu ir praktinių dalykų. 


5. W. Moog. Geschichte der Pädagogik, 2 u. 3 Bd., Osterwieck, 
1933. 

Šio veikalo yra išėję dar tik antras ir trečias tomas, kurie nagri- 
nėja ugdymo istoriją, pradedant nuo Renesanso laikų. Senajai pe- 
dagogikos istorijai skiriamas tomas dar tebėra neišleistas. Moo- 
gas savo veikale duoda daug medžiagos įvairiais klausimais, nors 
ryškių linijų ir neišveda. 


6. E. Durkheim. L'Ėvolution pédagogique en France, 2 vol., Pa- 
ris, 1938. 

Nors šitas veikalas yra skiriamas Prancūzijos pedagogikos is- 
torijai, bet jis yra reikšmingas apskritai Europos ugdymo tyrinėji- 
mui, nes Prancūzijoje ilgus amžius koncentravosi pedagoginis sa- 
jūdis, ypač senesniais laikais. 


7. Die Pädagogik der nichtchristlichen Völker, hersg. v. J. Schröte- 
ler, München, 1934. 

Fr. X. Eggersdorferio ir kitų leidžiamas „Handbuch der Erzie- 
hungswissenschaft“ yra skyręs savo plane pedagogikos istorijai 

ketvertą tomų. Pirmas tomas aukščiau minėtu pavadinimu jau 
yra išėjęs. Jis apima Rytų tautas, graikus ir romėnus. Parašytas 
įvairių autorių. 


Literatūra: 


1. H. Brunnengrūber. Geschichte der Erziehung und Erziehungswi- 
ssenschaft: Lexikon der Pädagogik der Gegenwart I, 1918. Freiburg i. 
Brsg., 1931. 2. H. Brunnengrūber. Geschichte der pädagogischen Ideen 
und Einrichtungen. Ihre methodologische Grundlegung: Handbuch der 
Erziehungswissenschaft, hersg. v. Fr. X. Eggersdorfer u. a. V. Teil, 1 Band, 
München, 1934. 3. W. Dilthey. Pädagogik. Geschichte und Grundlinien 
des Systems. Gesam. Werke IX. Bd., Berlin, 1934. 4. J. Dolch. Gegenstände 
und Formen der pädagogischen Geschichtsschreibung: Zeitschrift für 
Geschichte der Erziehung und des Unterrichts, 1930. 5. J. Heigenmooser. 
Zur Geschichtsschreibung der Pädagogik, Pharus, 1917/1. 


REDAKCINĖS IR BIBLIOGRAFINĖS PASTABOS 


Savo mokslinę veiklą A. Maceina pradėjo kaip tik pedagogikos teo- 
rijos studijomis. Per du kartus pasimokęs kunigų seminarijoje bei Kau- 
no Vytauto Didžiojo universitete, 1932-1935 m. Liuveno, Fribūro (Švei- 
carija), Strasbūro (Prancūzija) ir Briuselio (Belgija) universitetuose jis 
daugiausia gilinosi į pedagogikos mokslus. 1934 m., vadovaujamas prof. 
St. Šalkauskio, jis parašė ir apgynė filosofijos daktaro disertaciją „Tauti- 
nis auklėjimas“, kuri tais pačiais metais Kaune buvo išleista atskira kny- 
ga. Po metų A. Maceina parengė habilitacinį privatdocento darbą „Ug- 
domasis veikimas“, kurį taip pat sėkmingai apgynė. Kai kurie šio darbo 
skyriai, fragmentai buvo paskelbti to meto periodinėje spaudoje - Zurna- 
luose „Lietuvos mokykla“, „Logos“, „Naujoji Romuva“, „Tiesos kelias“, 
„Židinys“, - tačiau ištisai atskiru leidiniu iki šiol jis nebuvo išleistas. 

1935-1940 m. Kauno universiteto Teologijos-filosofijos fakultete 
dėstydamas įvairius pedagogikos bei filosofijos kursus, be kitų darbų, 
A. Maceina buvo sumanęs parengti išsamią trijų tomų „Pedagogikos 
istoriją“ su pasaulio pedagogikos klasikos vertimų fragmentais. Tačiau 
1939 m. išleidęs pirmąjį jos tomą, apimantį pedagogikos istoriją nuo se- 
niausių laikų iki Renesanso epochos, matyt, dėl politinių Lietuvos gyve- 
nimo permainų A. Maceina pasinėrė į socialinės ir religinės filosofijos 
studijas ir šio sumanymo nerealizavo. Vėliau, gyvendamas emigracijo- 
je, A. Maceina jau nebegrįžo prie pedagogikos problemų tyrinėjimų. 

Tai, ką A. Maceina yra parašęs pedagogikos teorijos, auklėjimo ir 
ugdymo filosofijos klausimais prieškario metais, sunku būtų sutalpin- 
ti į vieną tomą. Vis dėlto į šį, aštuntąjį, jo „Raštų“ tomą mėginta sudėti 
visa, kas yra jo parašyta pedagogikos temomis. Pirmąją tomo dalį su- 
daro reikšmingiausias šios srities veikalas „Tautinis auklėjimas“, ku- 
ris iki šiol yra nepraradęs savo aktualumo, vertės ir įtaigumo. Antroje 

tomo dalyje, sąlygiškai pavadintoje „Ugdymo filosofija“, spausdinami 
beveik visi reikšmingesni pedagoginiai straipsniai ir studijos, paskelb- 
tos prieškario periodinėje spaudoje. Daugelis jų yra didesnės ar ma- 
žesnės dalys, skyriai, fragmentai ir rankraštyje likusios habilitacinės 
disertacijos „Ugdomasis veikimas“ (kitaip „Pedagoginio akto fenome- 
nologinė analizė“). 

Už šio „Raštų“ tomo ribų liko tik „Pedagogikos istorijos“ pirmas to- 
mas, kuris prieš dešimt metų buvo pakartotinai paskelbtas „Šviesos“ 
leidyklos išleistame A. Maceinos „Pedagoginių raštų“ tome „Pedagogi- 
kos klasikos“ serijoje. Tad dėl ribotos apimties čia A. Maceinos „Peda- 
gogikos istorija“ pristatoma tik jos įvado paskelbimu. 

Rengiant šį tomą spaudai buvo laikomasi tų pačių principų kaip 
ir kituose iki šiol išleistuose A. Maceinos „Raštų“ tomuose. Įtaigiai, 
sklandžia, beveik taisyklinga lietuvių kalba parašyti A. Maceinos dar- 
bai iš esmės neredaguojami, apsiribojama tik elementarių rašybos bei 
korektūros klaidų taisymais pagal dabartinės lietuvių kalbos normų 
reikalavimus, o leksinių ir gramatinių formų taisymų vengiama. 
Stengtasi suvienodinti netranskribuotų tikrinių vardų rašybų, bibliog- 
rafinių nuorodų pateikimą, tačiau pačios bibliografinės nuorodos iš- 
našose paliktos tokios, kokias jas pateikė autorius. 


$, 
. “ 


e 
DO 


Ideologiniai šių dienų pedagogikos pagrindai — spausdinama iš Lietuvos 
Katalikų Mokslo Akademijos „Suvažiavimo darbų“ II tomo (Kaunas, 
1937, p. 159-194). 


Lavinimas ir auklėjimas - spausdinama iš: Lietuvos mokykla, 1936, 
nr. 1, p. 14-28. 


Kur krypsta dabartinis ugdymas? - spausdinama iš: Židinys, 1934, nr. 12, 
p. 562-567. 


Pedagoginio vitalizmo problema - spausdinama iš: Židinys, 1935, nr. 5/6, 
p. 535-549. Pastaboje prie šio straipsnio autorius rašo, jog čia bando pla- 
čiau išplėtoti straipsnyje „Kur krypsta dabartinis ugdymas?“ išdėstytus 
teiginius apie vitalinę pedagogiką. Čia A. Maceina pabrėžia: „Pedagogi- 
nį vitalizmą autorius laiko charakteringiausia dabartinio ugdymo ap- 
raiška ir sykiu dideliu pavojumi tikrajam ugdymui“. 

Pedagoginio santykiavimo problema - spausdinama iš: Lietuvos mokykla, 
1937, nr. 1, p. 1-9. 


Ugdytojas ir ugdytinis - spausdinama iš: Logos, 1935, nr. 2, p. 97-124. 


Ugdymas kaip kūryba - spausdinama iš: Lietuvos mokykla, 1938, nr. 1, 
p. 3-19. 


Ugdymo santykis su kultūra - spausdinama iš: Židinys, 1937, nr. 1, 
p- 105-106. 


Vaisingasis momentas ugdyme — spausdinama iš: Lietuvos mokykla, 
1938, nr. 10, p. 561-568. 


Tautinis auklėjimas mokykloje - spausdinama iš: Lietuvos mokykla, 
1939, nr. 1, p. 3-30; nr. 4, p. 241-251. 


Atitautinimas ir jo būdai - spausdinama iš: Židinys, 1931, nr. 1, p. 23- 
32; nr. 2, p. 113-120. 


Tautinis auklėjimas nutautintoje Vilniaus aplinkoje - spausdinama iš: 
Lietuvos mokykla, 1940, nr. 1, p. 3-15. 


Filosofijos propedeutikos problema — spausdinama iš: Lietuvos mokyk- 
la, 1937, nr. 5, p. 370-371; nr. 6/7, p. 452-457. 


Mokyklų laisvė ir valstybė - spausdinama iš: Tiesos kelias, 1933, nr. 11, 
p. 666-677. 


Prof. St. Šalkauskio pedagogika - spausdinama iš: Lietuvos mokykla, 
1936, nr. 5, p. 329-348. 

